PREDSJEDNIK IVAN BRAJOVIĆ (23.07.18 13:05:19)

Poštovane kolege, počinjemo sa radom.

Otvaram Dvanaestu sjednicu Prvog redovnog proljećnjeg zasijedanja u 2018. godini  
Skupštine Crne Gore 26. saziva.

Podsjećam da sam sazvao Skupštinu na ovu sjednicu i dnevni red predložio saglasno  
Poslovniku Skupštine i dogovoru u Kolegijumu predsjednika Skupštine. Prije nego pređemo na  
utvrđivanje dnevnog reda, treba da usvojimo zapisnik sa Desete posebne sjednice Prvog  
redovnog proljećnjeg zasijedanja u 2018. godini.

Da li neko od poslanika ima primjedbi na zapisnik?

Nema.

Saglasno Poslovniku Skupštine, konstatujem da je usvojen Zapisnik sa Desete posebne  
sjednice Prvog redovnog proljećnjeg zasijedanja u 2018. godini.

Prelazimo na utvrđivanje dnevnog reda.

Predlog dnevnog reda imate u sazivu. Shvatio sam da ima predloga za dopunu dnevnog  
reda. Dajem riječ kolegama koji imaju predlog za dopunu dnevnog reda.

Izvolite.

Poslanik Andrija Popović.

Izvolite.

ANDRIJA POPOVIĆ (23.07.18 13:06:28)

Hvala, predsjedniče.

Poštovana Skupštino, uvažene građanke i građani Crne Gore, crnogorske dijaspore, poštovani  
predstavnici Vlade,

Dakle, shodno Poslovniku je podnijet zahtjev da se proširi, dopuni dnevni red Prijedlogom  
zakona o izmjeni Zakona o visokom obrazovanju. Potpisali su ga poslanici: Branka Tanasijević,  
Aleksandra Vuković, Radule Novović, Bogdan Fatić, Ervin Ibrahimović, Adrijan Vuksanović,  
Andrija Popović. Podržao ga je jednoglasno Zakonodavni odbor i matični Odbor za prosvjetu,  
nauku, kulturu i sport. Zakon o izmjeni Zakona o visokom obrazovanju predlaže se u cilju  
omogućavanja da studenti koji su započeli studije prema nastavnom planu i programu koji je važio  
prije primjene početka Bolonjske deklaracije mogu pod istim uslovima započete studije završiti  
prema nastavnom planu i programu koji je važio u vrijeme upisa na prvu godinu studija do kraja  
studijske 2018/2019. godine i tako izbjeći poteškoće u slučaju prelaska na važeći obrazovni sistem  
usklađen sa principima Bolonjske deklaracije.

Veliki broj studenata koji je studije upisao po starom sistemu studiranja nije do sada uspio  
da ih dovrši, što je posebno komplikovano kad su u pitanju studenti fakulteta poput Medicinskog.  
Suočavaju se sa nezgodnom situacijom koja im može degradirati do sada učinjene napore.  
Komplikovana finansijska, porodična ili neka druga objektivna okolnost najviše je uticala na takve  
probleme studenata i ona se mora uvažiti. Prije dvije godine ovakvih studenata je bilo po našim  
saznanjima više od 200, najviše sa Medicinskog, Pravnog i Filozofskog fakulteta u Nikšiću.  
Pretpostavlja se da je u tih dvije godine veliki broj njih diplomirao, ali ih je ostalo prilično.

Vjerujem da je ovo posljednje produžavanje roka za studente po starom nastavnom planu.  
Godinama unazad to radimo, a matični Odbor za prosvjetu, nauku, kulturu i sport je povodom toga  
usvojio određene zaključke koji će biti prezentirani. Eto, apelujem na poslanike da se uvrsti u  
dnevni red. Vjerujem da je to posljednji put. Zahvaljujem.

PREDSJEDNIK IVAN BRAJOVIĆ (23.07.18 13:09:21)

Hvala Vam.

Stavljam na glasanje predlog poslanika Popovića da se na dnevni red stavi Predlog zakona  
o izmjeni Zakona o visokom obrazovanju.

Izvolite, kolege.

Hvala vam. 45 poslanika je glasalo - 43 za, dva protiv, jedan uzdržani, pa konstatujem da je  
Skupština prihvatila predlog poslanika Popovića.

Izvolite dalje, kolege. Marta Šćepanović.

MARTA ŠĆEPANOVIĆ (23.07.18 13:10:06)

Zahvaljujem, predsjedniče.

Podnijela sam zahtjev za proširenje dnevnog reda, prije svega za Zakon o izmjenama i  
dopunama Zakona o mladima. Izmjene ovog zakona su usvojene u martu. Izuzetno važan zakon  
prije svega za opštine i njihove aktivnosti na polju zapošljavanja mladih, a naravno uz pomoć  
Vlade i partnera poslodavaca na teritoriji tih opština. Obzirom da se pokazalo da treba detaljnije  
precizirati jednu normu koja se odnosila na oslobađanje poreza i doprinosa, predložili smo sada  
izmjenama zakona preciziranje te norme. Naglašavam da je važno da zakon uđe u dnevni red  
upravo zato što su pojedine opštine već ušle u postupak donošenja programa zapošljavanja  
mladih na svojoj teritoriji.

Što se tiče preostala dva zakona, njih bismo ostavili za prvu narednu sjednicu.

PREDSJEDNIK IVAN BRAJOVIĆ (23.07.18 13:11:01)

Hvala.

Stavljam na glasanje predlog poslanice Marte Šćepanović i kolega da se u dnevni red  
uvrste izmjene i dopune Zakona o mladima. Ko je za?

Hvala. 41 poslanik je glasao - svi su glasali za, nije bilo glasova protiv i uzdržanih, pa  
konstatujem da je Skupština prihvatila ovaj predlog.

Izvolite. Poslanica Vuksanović Stanković.

VUKSANOVIĆ STANKOVIĆ DRAGINJA (23.07.18 13:11:52)

Zahvaljujem.

Na osnovu člana 92 stav 2 Poslovnika Skupštine Crne Gore, predlažem dopunu dnevnog  
reda sa sljedećom tačkom - Predlog zakona o izmjenama i dopunama Zakona o akcizama.

Obrazloženje: Svima je poznato da je Crna Gora u toliko teškoj ekonomskoj situaciji u kojoj  
sebi ne smije dozvoliti greške poput katastrofalne akcizne politike koju Vlada vodi u posljednje  
vrijeme. I pored svih upozorenja koja su dolazila najčešće iz stručne javnosti i naše partije da se  
ne povećaju akcize naglo i preko realne kupovne moći građana, Vlada i resorna ministarstva su  
tvrdoglavo odbijali da vide ono što je od samog starta bilo očigledno, a to je da će preveliki nameti  
opterećivati i privredu i građane.

Očigledno je da su cijene goriva na pumpama previsoke upravo zahvaljujući Vladinim  
porezima, koji čine 55% u cijeni goriva. Tako država na rezervoar goriva od 75 evra, uzima skoro  
40 evra akcize i poreza, dok je stvarna cijena goriva i marža naftnih kompanija oko 35 evra. Tako  
već sada, poslije najnovijeg udara na džepove građana, imamo situaciju da su pojedine kompanije  
iz oblasti prevoza odlučile da povećaju cijene svojih usluga, a vjerujemo da će do kraja mjeseca to  
uraditi i u drugim sektorima, prvenstveno mislimo na oblast privrede, gdje su naročito nameti na  
životni standard građana.

Koliko je cijena goriva velika u ovom momentu nek posluži podatak od 19. jula 2009.  
godine, a koja nije bila predavno. Na taj dan litar dizela koštao je 82 centa, a litar benzina 95 centi.  
E sad zamislite koliko je bilo lakše tada privrednicima u tim uslovima nego što im je danas kada su  
cijene preko 50% veće. Danas u cijeni litra goriva država uzima 54% do 58,3%, što znači da u litru  
benzina od 1,41 akciza iznosi 57 centi, a PDV 25, a samo gorivo je 59 centi.

Znači, i pored navodne brige o crnogorskim privrednicima, Vlada ne radi ništa da im smanji  
cijenu poslovanja, već greške iz ranijeg perioda, poput KAP-a, Limenke i katastrofalne politike u  
oblasti zdravstva, prebacuje na njih povećavajući ionako velike poreze, akcize i druge dažbine.

Poslije katastrofe sa akcizama na duvan, očekujemo da će konačno biti sluha za naš  
predlog za smanjenje, što bi inače građanima i privrednicima olakšalo tešku situaciju u kojoj se  
nalaze zbog pogrešne ekonomske politike koja se vodi. Zahvaljujem.

PREDSJEDNIK IVAN BRAJOVIĆ (23.07.18 13:14:52)

Hvala Vama, poslanice.

Stavljam na glasanje predlog poslanice Vuksanović Stanković na izjašnjavanje. Izvolite.

Hvala vam. 56 poslanika je glasalo - za 16, protiv 28, uzdržanih 12, pa konstatujem da  
Skupština nije prihvatila ovaj predlog.

Izvolite dalje, kolege.

Marta Šćepanović. Izvolite.

MARTA ŠĆEPANOVIĆ (23.07.18 13:15:46)

Hvala, predsjedniče.

Imajući u vidu da je u međuvremenu Zakonodavni odbor pripremio nekoliko mišljenja sa  
predlogom odgovora Ustavnom sudu, a kako smo vezani rokom, predložila sam dopunu dnevnog  
reda sa sljedećim tačkama: Mišljenje sa predlogom odgovora Ustavnom sudu Crne Gore  
povodom Inicijative za pokretanje postupka za ocjenu ustavnosti odredaba člana 9, stav 1 i 2  
Zakona o Privrednoj komori Crne Gore; Mišljenje sa predlogom odgovora Ustavnom sudu Crne  
Gore povodom Inicijative za pokretanje postupka za ocjenu ustavnosti odredaba člana 236 stav 7,  
8 i 9 Zakona o prekršajima; Mišljenje sa predlogom odgovora Ustavnom sudu Crne Gore povodom  
Inicijative za ocjenu ustavnosti odredaba člana 231 stav 1 Zakonika o krivičnom postupku;  
Mišljenje sa predlogom odgovora Ustavnom sudu Crne Gore povodom Inicijative za pokretanje  
postupka za ocjenu ustavnosti člana 37 stav 1 tačka 5, člana 38 stav 1 tačka 2, člana 40 stav 5,  
člana 47 stav 1 tačka 7 i 11, člana 49 stav 3 i 7, člana 52 stav 2, člana 58 stav 4 tačka 5, člana 59  
tačka 4, /prekid/ 94 tačka 2 alineja 1 člana 107 i 116, člana 117 stav 3, člana 145 tačka 11 i člana  
203 stav 2 Zakona o Vojsci Crne Gore i Mišljenje sa predlogom odgovora Ustavnom sudu Crne  
Gore povodom Inicijative za pokretanje postupka za ocjenu ustavnosti odredaba člana 99 i 100  
Zakona o strancima. Zahvaljujem.

PREDSJEDNIK IVAN BRAJOVIĆ (23.07.18 13:17:34)

Hvala Vam.

Čuli ste ove predloge da se uvrste u dnevni red mišljenja sa predlogom odgovora  
Ustavnom sudu.

Idemo redom po njima da se izjasnimo.

Prvo stavljam na glasanje Mišljenje sa predlogom odgovora Ustavnom sudu koji se odnosi  
na Zakon o Privrednoj komori Crne Gore. Izvolite.

Hvala vam. 41 poslanik je glasao - svi su glasali za, nije bilo glasova protiv i uzdržanih, pa  
konstatujem da je ovaj predlog prihvaćen.

Sada se izjašnjavamo o Mišljenju sa predlogom odgovora Ustavnom sudu Crne Gore koji  
se tiče Zakona o prekršajima. Izvolite.

Hvala vam. 41 poslanik je glasao - svi su glasali za, nije bilo glasova protiv i uzdržanih, pa  
konstatujem da je ovaj predlog prihvaćen.

Prelazimo na izjašnjavanje da li da uvrstimo Mišljenje sa predlogom odgovora Ustavnom  
sudu koji se tiče Zakonika o krivičnom postupku. Izvolite.

Hvala vam. 41 poslanik je glasao - svi su glasali za, nije bilo glasova protiv i uzdržanih, pa  
konstatujem da je ovaj predlog prihvaćen.

Prelazimo na izjašnjavanje da li da se uvrsti Mišljenje sa predlogom odgovora Ustavnom  
sudu Crne Gore povodom inicijativa za pokretanje postupka za ocjenu ustavnosti više članova

Zakona o Vojsci Crne Gore. izvolite.

Hvala vam. 41 poslanik je glasao - svi su glasali za, nije bilo glasova protiv i uzdržanih, pa  
konstatujem da je ovaj predlog prihvaćen.

Prelazimo na izjašnjavanje o tome da li da uvrstimo Mišljenje sa predlogom odgovora  
Ustavnom sudu Crne Gore koji se tiče Zakona o strancima. Izvolite.

Hvala vam. 41 poslanik je glasao - svi su glasali za, nije bilo glasova protiv i uzdržanih, pa  
konstatujem da je ovaj predlog prihvaćen.

Izvolite, kolege.

Izvolite. Poslanik Damjanović.

ALEKSANDAR DAMJANOVIĆ (23.07.18 13:20:29)

Poštovani građani,

Ja sam predložio da se u dnevni red uvrsti Predlog zakona o izmjenama i dopunama  
Zakona o izboru odbornika i poslanika. Ovo je već treći pokušaj da, nakon što sam 23.03. ove  
godine uvrstio Predlog zakona u skupštinsku proceduru, pokušam da nagovorim kolege da  
raspravljamo o ovom predlogu zakona.

U međuvremenu, u odnosu na prethodni pokušaj koji je bio 18. juna, dobili smo i mišljenje  
OEBS/ODHIR-a na održane predsjedničke izbore, gdje je data jedna nevesela slika našeg  
izbornog sistema, veoma oštre ocjene koje se tiču nekih institucija koje sprovode izborni proces  
poput Državne izborne komisije, koja je, da je ja ne kvalifikujem, nazvana, koja je ovdje nazvana  
tijelom na koje se vrše politički uticaji. Tih preporuka je 22, što je još jedan dodatni razlog da se  
konačno otvori rasprava o nečemu što je temelj svih nedemokratskih procesa i konzerviranja  
političkog stanja u Crnoj Gori od 1990. do 2018. godine.

U međuvremenu je takođe stigao i dopis jednog broja nevladinih organizacija, svima nama,  
čini mi se i Odboru za ljudska prava i slobode, to su Građanska alijansa za uključivanje Roma i  
Egipćana u Crnoj Gori, NVO Mladi Romi, Centar za demokratsku tranziciju, Centar za /prekid/  
inicijative, gdje se takođe predlažu inicijativa za izmjenu Zakona o izboru odbornika i poslanika u  
dijelu predstavljanja autentičnog romske zajednice. Da ne čitam sad obrazloženje, ali svakako je  
veoma ilustrativno vezano za izborni sistem. U konačnome, da otvorimo raspravu o nečemu što bi  
značilo suštinsku demokratizaciju izbornog procesa u Crnoj Gori, to je otvaranje izbornih lista na  
način gdje bi građani zaista imali prilike da se u neposrednoj demokratiji izjašnjavaju za svoje  
poslanike, što jeste praksa u državama koje su na mnogo većoj demokratskoj ljestvici nego što je  
Crna Gora, kao članica NATO-a i kao kandidata za članstvo u Evropskoj uniji. Želja je da se samo  
otvori razgovor bez namjere i plediranja da se, pošto je neophodna dvotrećinska podrška, isti  
zakon i donese, ali svakako da bude početna priča u nečemu što će svakako morati da sljeduje, to  
je dijalog između vlasti i opozicije vezano za izmjene izbornog zakona i stvaranje fer i  
demokratskih izbornih uslova i da pomognemo nekim kolegama koji su trenutno van ovog  
parlamenta da i oni iskažu svoj stav i sud vezano za pokušaj da se demokratizuje izborni sistem  
kroz otvaranje izbornih lista i kroz mogućnost da građani Crne Gore neposredno biraju svoje  
poslanike. Toliko.

PREDSJEDNIK IVAN BRAJOVIĆ (23.07.18 13:23:23)

Hvala, kolege.

Stavljam na glasanje predlog poslanika Damjanovića da se na dnevni red stavi Predlog  
zakona o izmjenama i dopunama Zakona o izboru odbornika i poslanika. Izvolite.

Hvala vam. 58 poslanika je glasalo - za 19, protiv 32, sedam uzdržanih. Konstatujem da  
ovaj predlog nije prihvaćen.

Izvolite, proceduralno.

ALEKSANDAR DAMJANOVIĆ (23.07.18 13:24:10)

...što ste vi sada otvorili, ja ovdje imam ispred sebe predlog za dopunu dnevnog reda od  
strane kolega Šćapanović, Sekulić, Ivanović, Laličić, Aprcović da se u dnevni red uvrsti Predlog  
zakona o izmjenama i dopunama Zakona o eksproprijaciji i Predlog zakona o izmjenama i  
dopunama Zakona o strancima.

Nemam dokument odustajanja od ova dva predloga, pa samo da čujemo da li su predlagači  
odustali.

PREDSJEDNIK IVAN BRAJOVIĆ (23.07.18 13:24:32)

Nijeste precizno slušali. Ja bih molio da se ne ponavljamo i gubimo vrijeme.

Predlagač zakona o mladima na današnjoj sjedinici koji smo prihvatili kao dopunu i  
obrazložio da odustaje od ovih predloga danas.

Sada pozivam da se izjasnimo o dnevnom redu u cjelini. Izvolite.

Hvala vam. 43 poslanika su glasala - 41 za, dva protiv, nije bilo uzdržanih, pa objavljujem  
da je za sjednicu usvojen predloženi dnevni red iz saziva sa predloženim dopunama.

Pozivam Službu Skupštine da prečišćeni dnevni red dostavi poslanicima, a mi prelazimo na  
rad po predloženom dnevnom redu.

Po dogovoru na Kolegijumu, prvo ćemo u okviru tačke Izbor i imenovanja jedan dio tačke  
sad razmatrati na samom početku i u okviru ove tačke imamo predloge odluka Administrativnog  
odbora koje se riču promjena u sastavu odbora, i to:

1. Predlog odluke da se Boris Mugoša izabere za člana Odbora za bezbjednost i odbranu;
2. Predlog odluke da se Boris Mugoša izabere za člana Odbora za ekonomiju, finansije i  
   budžet;
3. Predlog odluke da se Boris Mugoša izabere za člana Odbora za zdravstvo, rad i  
   socijalno staranje.

Izvjestilac Administrativnog odbora je Ljuiđ Škrelja, predsjednik Odbora.

Otvaram pretres.

Da li predsjednik Odbora želi riječ. Ne želi.

Da li neko želi riječ? Ne želi.

Onda konstatujem da je pretres završen, prelazimo na izjašnjavanje. Odlučuje se većinom  
glasova prisutnih poslanika.

Stavljam na glasanje Predlog odluke da se Boris Mugoša izabere za člana Odbora za  
bezbjednost i odbranu. Izvolite.

Hvala vam. 47 poslanika je glasalo - 47 za, nije bilo protiv i uzdržanih, pa konstatujem da  
Skupština usvojila Predlog odluke.

Stavljam na glasanje Predlog odluke da se Boris Mugoša izabere za člana Odbora za  
ekonomiju, finansije i budžet. Izvolite.

Hvala vam. 46 poslanika je glasalo - svi su glasali za, nije bilo glasova protiv i uzdržanih, pa  
objavljujem da je Skupština i ovaj predlog odluke usvojila.

I stavljam na glasanje Predlog odluke da se Boris Mugoša izabere za člana Odbora za  
zdravstvo, rad i socijalno staranje. Izvolite.

Hvala vam. 47 poslanika je glasalo - svi su glasali za, pa konstatujem da je Skupština  
usvojila Predlog odluke.

Poštovane kolege, sada prelazimo na objedinjeni pretres, tako smo se dogovorili na  
Kolegijumu, o Predlogu zakona o izmjeni i dopuni Zakona o budžetu i fiskalnoj odgovornosti, o  
Predlogu zakona o izmjenama Zakona o budžetu Crne Gore za 2018. godinu i Predlogu zakona o  
izmjenama i dopunama Zakona o akcizama.

Izvolie. Poslanik Radulović proceduralno.

BRANKO RADULOVIĆ (23.07.18 13:28:23)

Gospodine Brajoviću, mislim da je primjereno i momentu i ovome domu da danas osim

prisutne gospode koju ne znam osim ministra, ovdje bude premijer i potpredsjednik za ekonomska  
pitanja. A siguran sam da ne bi falilo zbog moći, svega ostalog i ozbiljnosti u kojoj se mi nalazimo i  
da bude predsjednik države.

Zato molim da Vi kao spiker prvi i kao predsjednik ovog parlamenta pozovete premijera,  
pozovete potpredsjednika Vlade da obavezno sa svim ministrima, posebno koji utiču na  
Ministarstvo finansija da danas i sjutra budu prisutni kako bismo mogli da dođemo do nečega što  
je konsenzus eventualni, razrješenje i sve ostalo, stvari koje su od /prekid/ interes i ugled ove  
kuće.

PREDSJEDNIK IVAN BRAJOVIĆ (23.07.18 13:29:25)

Hvala Vam, poslaniče Raduloviću.

Razumjećete da nemam nikakvu potrebu da pozivam premijera, potpredsjednike i ostale.  
Oni su uvijek pozvani na zasijedanje Parlamenta kad su bilo koji zakoni, a ne ovako važni zakoni  
na dnevnom redu.

Ovdje imamo ovlašćene predlagače, a ovlašćeni predstavnici Vlade su Darko Radunović,  
ministar finansija, Nina Vujošević, državna sekretarka Ministarstva i Novo Radović, generalni  
direktor Direktorata za poreski i carinski sistem.

Sjednici prisustvuje i Bojan Paunović, vršilac dužnosti generalnog direktora Direktorata za  
državni budžet.

Naravno, ko god došao iz Vlade danas, biće nam drago, jer je, slažem se sa Vama, veoma  
važna tema na dnevnom redu. I da informišem poslanike, zbog važnosti ovih tema, mi smo se  
dogovorili da ove tri tačke dnevnog reda, uključujući još i tačku broj 6, a to je Predlog zakona o  
međunarodnim restriktivnim mjerama, raspravljamo dva dana i da se one završe sjutra na kraju  
skupštinskog zasijedanja. Zbog toga imamo najavljena uvodna izlaganja koja će trajati u ime  
klubova po 10 minuta, bez prava na komentar na njih. Nakon toga smo se dogovorili zbog  
važnosti tačaka da i sva druga izlaganja mogu trajati do 10 minuta.

Nemojte molim vas, vodite računa da ne prekoračite i tih 10 minuta. Pri tome, imamo  
najavu da će klubovi iskoristiti svoje pravo i za završnu riječ prije završnog izlaganja predstavnika  
predlagača. Sad da vrlo operativno i konkretno pređemo na raspravu.

Izvjestioci Zakonodavnog odbora: Miloš Nikolić, Danijel Živković i Miodrag Vuković, a  
Odbora za ekonomiju, finansije i budžet: Ana Nikolić, Predrag Sekulić i Branko Čavor.

Otvaram pretres.

Da li predstavnik Vlade želi dati dopunsko obrazloženje?

Želi. Ima riječ ministar Radunović. Izvolite.

DARKO RADUNOVIĆ (23.07.18 13:31:24)

Poštovani predsjedavajući, poštovane dame i gospodo poslanici,

Izmjene Zakona o budžetu za 2018. godinu se predlažu u periodu snažnog ekonomskog  
rasta, koji je u prvom kvartalu iznosio 4,5%. Predlog rebalansa je u funkciji sprovođenja mjera  
fiskalne politike usmjerene na dalje jačanje fiskalne stabilnosti. Navedeni predlog rebalansa  
budžeta za 2018. godinu podrazumijeva:

1. Redefinisanje mjera na naplati prihoda akcize i

2. Promjene u strukturi rashoda u cilju unapređenja kvaliteta javnih usluga.

Ostali ključni razlozi predlaganja rebalansa su tehnički razlozi, nova Uredba o organizaciji  
rada državne uprave, kojima se ukida Ministarstvo evropskih poslova, usklađivanje sa  
međunarodnim standardima, tj. sa Direktivom EU na način da se prilikom obračuna deficita u  
odnosu na dosadašnje računanje izdaci umanjuju za izdatke za kupovinu hartija od vrijednosti.  
/Upadica/

I treći razlog za donošenje rebalansa jeste promjena u strukturi rashoda usljed povećanih  
ulaganja u jačanje administrativnih kapaciteta u državnoj administraciji, naročito radnih mjesta u  
oblastima od javnog interesa i većih ulaganja u unapređenje kvaliteta zdravstvene zaštite.

Kada je riječ o akcizama, Vlada je nakon analize tržišta tokom prvih pola godine donijela  
odluku o promjeni akcizne politike kako bi se pružila podrška privrednicima koji se suočavaju sa  
nelojalnom konkurencijom i obezbijedilo bolje punjenje budžeta.

Novim akciznim kalendarom za duvan, koji je predložen izmjenama Zakona o akcizama,  
akcizne stope na cigarete se vraćaju na nivo koji je važio u periodu od avgusta 2017. godine i taj  
nivo se zadržava do kraja 2019. godine. Ovim izmjenama se zaustavlja dalji pad u naplati prihoda  
po ovom osnovu, jer će se smanjivanjem cjenovne razlike između proizvoda sa sivog tržišta i  
proizvoda iz legalne prodaje povećati prodaja kroz legalne tokove i samim tim obezbijediti stabilan  
izvor prihoda.

Konkretno, predlog izmjena akciznog kalendara na cigarete sadrži smanjenje postojeće  
visine specifične akcize na cigarete sa 40 evra za 1000 komada, odnosno 0,80 evra po paklici, na  
30 evra za 1000 komada, odnosno 0,60 evra po paklici od 1. avgusta 2018. godine do 31.  
decembra 2019. godine, a potom, dinamikom predviđenom Predlogom zakona o akcizama, do  
2025. godine.

Efekti se ogledaju u sljedjećem: oporavak tržišta cigareta do kraja 2019. godine,  
obezbjeđivanje prosječne ponderisane cijene na cigarete od 2,1 evro po paklici, što je prosjek u  
regionu. Shodno navedenim izmjenama, cijene paklice cigareta će u prosjeku biti niže za oko 20-  
30 centi. Takođe, rebalans budžeta uključuje i efekte izmjene kalendara akciza na gaziranu vodu  
planiran na način da se postojeća akciza zadrži na 20 centi po litru do kraja tekuće 2018. godine,  
a da se onda postepeno godišnje povećava za po pet centi po litru. Predložene izmjene akcizne  
politike pratiće snažne mjere u borbi protiv sive ekonomije u 2018. godini.

Sada se vraćam na rebalans budžeta, odnosno izmjene na rashodnoj strani budžeta koje  
se sprovode iz sljedećih razloga: u cilju jačanja administrativnih kapaciteta u državnoj upravi,  
odnosno potrebe kadrovskog jačanja institucija koje obavljaju poslove važne sa aspekta kvaliteta  
pružanja javnih usluga i to prvenstveno u oblasti prosvjete i zdravstvene i socijalne zaštite, kao i  
potrebe jačanja kapaciteta u dijelu ispunjavanja zahtjeva EU integracija, što će uticati na  
povećanje izdataka na zarade do kraja godine za 22,9 miliona evra. Pored navedenog, rast fonda  
zarada uslovljen je i proširenjem nadležnosti pojedinih institucija, kao i sistematizovanjem  
pojedinih novih radnih mjesta usljed proširenja nadležnosti.

Ulaganje u unapređenje kvaliteta zdravstvene zaštite, te dodatnih troškova nastalih tokom  
tekuće godine povećano je za 25,1 milion evra za potrebe liječenja, nabavke ljekova i medicinskih  
sredstava, kao i nepredviđenih rashoda u oblasti zdravstva, uzrokovanih neizmirenim obavezama  
iz prethodnog perioda. Takođe, moram pomenuti metodološku promjenu obračuna budžetskog  
deficita u skladu sa Predlogom o izmjenama i dopunama Zakona o budžetu i fiskalnoj  
odgovornosti usklađenoj sa međunarodno prihvatljivom metodologijom i preporukama  
međunarodnih finansijskih institucija.

Potrebe povećanja tekuće budžetske /prekid/ usljed dinamike potrošnje u dosadašnjem  
periodu i potrebe planiranja dodatnih sredstava za potrebe finansiranja troškova kofinansiranja u  
slučaju realizacije projekata koji se finansiraju iz IPA sredstava, a koji nisu planirani na drugim  
pozicijama, troškovi sudskih presuda i drugih nepredvidivih i nedovoljno planiranih troškova do  
kraja tekuće godine.

Plaćanje izdataka po osnovu prava iz oblasti socijalne zaštite za iznos od 2,9 miliona evra,  
shodno procjeni potrebnih sredstava za navedeno do kraja 2018. godine i Odluci Ustavnog suda  
Crne Gore po osnovu odredbi Zakona o izvršenju Odluke Ustavnog suda Crne Gore, koja se  
odnosi na korisnice prava na naknadu po osnovu rođenja troje i više djece. Predložene izmjene  
mijenjaju strukturu budžeta za ovu godinu, ali obezbjeđuju očuvanje prethohdno planiranog  
deficita od 3,2% bruto domaćeg proizvoda. Drugim riječima, Predlogom zakona o izmjenama  
Zakona o budžetu Crne Gore za 2018. godinu izvorni prihodi umanjeni su za 8,24 miliona evra,  
dok su ukupno planirani izdaci budžeta u odnosu na plan, takođe, smanjeni za 4,55 miliona.  
Shodno tome, planirani deficit je približno na istom nivou kao i u slučaju prethodnog rebalansa i  
iznosi u nominalnom iznosu od 142,84, odnosno 3,22% procijenjenog bruto domaćeg proizvoda.  
Znači na istom nivou u procentualnom iskazu.

Predlog zakona o izmjenama Zakona o budžetu Crne Gore za 2018. godinu u primicima  
iznosi dvije milijarde i 512 miliona i raspoređuje se na: tekući budžet 889, 66 miliona; rezerve 29,  
64 miliona; budžet državnih fondova 691,45 miliona; kapitalni budžet 289,07 miliona i transakcije i

finansiranja 612,424 miliona. U odnosu na Zakon o budžetu Crne Gore za 2018. godinu, izdaci  
tekućeg budžeta umanjeni su za 43,09 miliona; izdaci državnih fondova uvećani su 24,65; izdaci  
rezervi uvećani su za 16,59; izdaci kapitalnog budžeta umanjeni su za 2,7 miliona, dok su izdaci i  
transakcije finansiranja uvećani za 430,68 miliona.

Izmjenama Zakona o budžetu, ovo posebno napominjem i skrećem pažnju, je obezbijeđeno  
da se tekuća budžetska potrošnja u potpunosti finansira iz izvornih prihoda, čime se ispunjava  
osnovno pravilo za planiranje budžeta koje pokazuje da država sve tekuće obaveze može  
servisirati iz tekućih prihoda, dok se zaduživanje vrši isključivo za finansiranje kapitalnih projekata  
kojima se podstiče ekonomski rast.

U narednom periodu, u cilju jačanja fiskalne pozicije zemlje, sprovodiće se ključne reforme  
koje se odnose na jačanje kontrole nad rashodima u srednjem roku, naročito one koje se odnose  
na upravljanje fondom bruto zarada kroz reformu javne uprave i značajne reforme u sistemu  
zdravstva. Hvala.

PREDSJEDNIK IVAN BRAJOVIĆ (23.07.18 13:40:45)

Hvala Vam, ministre, na uvodnom izlaganju.

Proceduralno se javio poslanik Konjević. Izvolite.

RAŠKO KONJEVIĆ (23.07.18 13:40:54)

Da podsjetim ministra Radunovića, imajući u vidu da sam prisustvovao sjednici Odbora,...

PREDSJEDNIK IVAN BRAJOVIĆ (23.07.18 13:40:58)

Samo da Vam kažem, proceduralno je obraćanje meni.

RAŠKO KONJEVIĆ (23.07.18 13:41:04)

Ne ne, obraćam se Vama, nego reći ću na kraju šta je moje pitanje ili procedura.

Dakle, obrazlažući tada budžet na Odboru za ekonomiju je rekao da imajući u vidu da na  
rashodnoj strani dominantno je povećanje u Ministarstvu prosvjete i Ministarstvu zdravlja, da je  
dogovorio sa dva resorna ministra da će i oni zajedno biti sa njim prilikom rasprave na plenumu.  
Ne primjećujem ni ministra Šehovića, ni ministra Hrapovića. Nadam se da će kolega Radunović  
potvrditi ove moje riječi, ustvari njegove riječi i da samo dobijemo informaciju da li će i ta dva  
ministra biti prisutna uz gospodina Radunovića. Zahvaljujem.

PREDSJEDNIK IVAN BRAJOVIĆ (23.07.18 13:41:46)

Znači, kao što sam odgovorio na proceduralnu reakciju poslanika Radulovića, tako kažem i  
Vama, svi ministri i premijer su dobrodošli da prisustvuju raspravi. Ovdje je predlagač, on može a  
ne mora da Vam obrazlaže da li će neko učestvovati ili neće. Rasprava traje dva dana, moguće da  
nam se neko kasnije priključi.

Sada dajem riječ prvom govorniku u ime klubova, a to je Predrag Sekulić iz Demokratske  
partije socijalista. Izvolite.

PREDRAG SEKULIĆ (23.07.18 13:42:19)

Hvala Vam, gospodine predsjedniče.

Gospodo potpredsjednici, gospodine ministre sa saradnicima, uvažene koleginice i kolege,

Čuli smo ono što su osnovni podaci vezani za sve tri tačke dnevnog reda, čuli smo ono što  
su podaci vezani za prihodnu i za rashodnu stranu, zbog čega danas pred nama imamo rebalans  
budžeta i čuli smo motive zbog kojih je Vlada predložila rebalans budžeta.

Dozvolite da se ukratko osvrnem na ono što se moglo čuti u proteklih dana, kako u laičkoj  
tako i stručnoj javnosti i da pokušam da odgovorim na nekoliko pitanja koje ste i sami čuli na  
sjednici Odbora za finansije i budžet.

Prvo je pitanje da li je bio potreban drugi rebalans u samo prvih šest mjeseci ove godine.  
Naravno, uz to pitanje podsjećanje da smo prvi rebalans imali zato što smo imali povoljnu situaciju  
na finansijskom tržištu i zato što smo se nešto povoljnije zadužili za kredite koje smo morali da  
vraćamo. Naravno, drago mi je što smo ovih dana od strane kolega iz opozicije čuli i pozitivan  
odnos prema tom prvom rebalansu. Vjerujem da ćemo za nekoliko mjeseci čuti i pozitivan odnos  
prema ovom drugom rebalansu, ali nije ni čudo što uvijek imamo malo kaskanje opozicije.  
Vjerujem da bi način razmišljanja ukoliko ga promijene mogao da tu razliku smanji, ali dobro je s  
vremena na vrijeme da posjetimo i na ono što su njihova mala zakašnjenja. Treba takođe  
podsjetiti da je Zakon o budžetu i rebalans pravni akt i mislim da je dobro što danas razgovaramo  
o rebalansu budžeta iz prostog razloga što smatram da Vlada na taj način demonstrira svoju  
transparentnost. Transparentnost kako u onom dijelu gdje imamo prihodnu stranu, tako i ono što  
je čini mi se negdje više interesantno za javnost - pitanje na koji način se troše pare iz budžeta. I  
naravno ne treba zaboraviti da s obzirom da je pravni akt i da je u pitanju zakon, da je obavezujući  
za sve, posebno za državnu upravu i posebno za one koji brinu o državnim parama.

Čini mi se da je svaka priča o budžetu i dobra prilika da se malo bavimo makro  
ekonomskim pokazateljima. Ne treba zaboraviti da već nekoliko godina za redom bilježimo dobar  
privredni rast. I ono što je mnogo važnije, privredni rast koji je mnogo veći ili veći u odnosu na ono  
što su stope rasta u regionu. Znači, 4,4% privredni rast u prošloj godini, ove godine taj trend se  
nastavlja, ali ono što uvijek govorimo kada govorimo o privrednom rastu jeste nešto što se čulo i  
kao pitanje na samoj sjednici Odbora - da li taj privredni rast može da bude nastavljen i ubuduće?  
Ja zaista vjerujem da može bez obzira na malo kašnjenje koje će eventualno biti oko izgradnje  
auto puta. Ne treba zaboraviti da će odmah nakon izgradnje prve faze ući u drugu i treću fazu. To  
je odgovornost, prije svega, Vlade Crne Gore, a čini mi se i svih nas. Sa druge strane, ne treba  
zaboraviti da nas čeka investicioni zamah kad je u pitanju energetika. Takođe ne treba zaboraviti  
da turizam iz godine u godinu bilježi rast. Sve su to zaista dobre osnove da budemo optimisti kada  
su stope privrednog rasta u pitanju.

Ne treba zaboraviti, kažem još jedanput, region u kojem se nalazimo. Naravno, vi ćete u  
Evropi naći i snažnije stope razvoja, ali isto tako naći ćete i stope razvoja koje su ispod onih koje  
bilježi Crna Gora. Ali, u regionu ipak smo na prvom mjestu. Ako se uporedimo sa drugim  
državama, recimo, naredna sljedeća država je Albanija sa stopom rasta od 3,8%. I takođe ne  
treba zaboraviti činjenicu da smo unatrag nekoliko godina imali takve stope razvoja.

Evo dozvolite samo upoređenje - od 2013. do 2017. godine stope razvoja, ukupna stopa  
razvoja u Crnoj Gori je bila 15,8. U istom periodu u Srbiji je bila ta stopa razvoja 6,3. Naravno,  
možemo da kritikujemo tu stopu rasta u onom dijelu u kojem možemo reći da smo imali nisku  
osnovicu. Međutim, sa druge strane, moramo reći da smo u posljednjih desetak godina tu nisku  
osnovicu zaista visoko popeli i ona nije za sada niža u odnosu na one stope i privredni rast koji  
imamo u regionu. Naprotiv.

Dozvolićete takođe da je bilo jedno od pitanja da li stope rasta od 4,4% prati bolji standard  
građana od tih 4,4%. Na to pitanje moramo da pogledamo ne samo unatrag mjesec ili godinu,  
nego u nekom dužem periodu. Dozvolićete da danas imamo prosječnu platu od 512 evra. Ta  
prosječna plata prije samo desetak godina bila je negdje oko 280 evra. Znači, skoro duplo veća  
prosječna plata. I dozvolite još jedno upoređenje, to je upoređenje sa zemljama regiona. U Srbiji je  
prosječna plata 459 evra, u Bosni i Hercegovini 440, u Albaniji 423, Makedoniji /prekid/ takođe,  
negdje ovaj pokazuju kao zemlju koja ima dobru stopu privrednog rasta. Prosječna plata je 377  
evra.

Uvažene kolege, mislim da je dobro da kažemo da standard građana ne opredjeljuje samo  
plata. Dozvolili ste da smo napravili i snažne iskorake kada je u pitanju infrastruktura. Recimo  
regionalni vodovod donio je novi kvalitet života na crnogorskom primorju. Složićemo se valjda sa

tim. Takođe, put Risan - Žabljak donio je novi kvalitet života građana u Crnoj Gori itd. Tih  
infastrukturnih objekata zaista ima dosta. Kada govorimo o javnom dugu, zaboravljamo da smo  
unatrag desetak godina više od milijardu i po evra uložili ili potrošili na infrastrukturne objekte.  
Dobar je domaćin koji, to je sada ponovio i ministar finansija, održava se sa tekućom potrošnjom,  
a, sa druge strane, zadužuje se za ono što je standard građana u budućnosti. Vjerujem da će taj  
novi standard donijeti i izgradnju autoputa.

Takođe, uvažene kolege, treba podsjetiti da je Crna Gora danas na 46% onoga što je  
standard Evropske unije. Složićemo se da je to malo i složićemo se da nam trebaju mnogo  
snažnije stope privrednog rasta da bismo dostigli standard Evropske unije. Ali, dozvolite -  
Makedonija je na 38%, Srbija sa kojom smo imali zajedničku državu do nedavno na 36%  
standarda Evropske unije, Bosna i Hercegovina 31% standarda Evropske unije. Da ne bi bilo  
nikakve dileme, ovo su podaci euro starta, statističke organizacije Evropske unije. Ne treba  
zaboraviti takođe da po kriterijumu stvarne individualne potrošnje Crna Gora je na 54% standarda  
Evropske unije, Srbija 45%, Bosna i Hercegovina 41%.

Uvažene kolege, stalno se vraćam na tu priču da smo mi bili jedna od najmanje razvijenih  
država bivše nam zajedničke Jugoslavije, da smo u velikoj mjeri živjeli od Fonda za nerazvijena  
područja. Dozvolite još jedan korak da napravimo.

U zajedničkoj državi, mislim na Saveznu Republiku Jugoslaviju, na zajednicu sa Srbijom,  
40% budžeta Crne Gore dolazilo je iz Srbije. Naravno sa tim budžetom dolazili su i politički  
zahtjevi, ali to je već neka druga priča. Samo govorim o tome kada napravimo takvo poređenje,  
složićemo se lako da nam zaista trebaju više stope privrednog rasta, treba nam veći standard, ali  
onda ćemo doći do toga da je politika koju je Vlada vodila ne samo do unazad dvije, tri nego u  
dužem periodu je dovela Crnu Goru do ovoga da zaista sa punim pravom možemo da kažemo da  
smo lideri ne samo kada govorimo o pristupanju Evropskoj uniji, nego i kada govorimo o  
ekonomskom razvoju.

Kažem, dobro je, kada imamo rebalans budžeta i kada imamo budžet pred sobom, da  
govorimo i ono što su prirodna kretanja. Ne treba zaboraviti da su nekvalitetni krediti u  
bankarskom sektoru, što je još jedan pokazatelj zdravlja ekonomije države, negdje oko 7,50 do  
7,8%, a ta stopa nekvalitetnih kredita svuda u regionu je preko 11%. Naravno da treba pomoći  
privredi sa jačom kreditnom podrškom od strane banaka, treba smanjiti kamate. To je nešto što  
treba da radi bankarski sektor, ali ne smijemo zaboraviti da danas u Crnoj Gori imamo oko 26.000  
malih i srednjih preduzeća. Ne smijemo zaboraviti da taj broj malih i srednjih preduzeća čine dobru  
osnovu za dalji ekonomski razvoj. Zato, nemojte da budemo skeptični prema ovim stopama  
razvoja i nemojte da sada kritikujemo što eventualno u budućnosti može da dođe do nekih nižih  
stopa razvoja. Previše toga u crnogorskoj ekonomiji je dobro i imamo dosta pozitivnih pokazatelja  
da bismo bili skeptični prema onome što radi Vlada Crne Gore. Hvala.

PREDSJEDAVAJUĆI BRANIMIR GVOZDENOVIĆ (23.07.18 13:51:27)

Zahvaljujem predsjedniku Odbora, koji je govorio u ime poslaničkog kluba DPS-a poslaniku  
Predragu Sekuliću.

U ime kluba Demokratskog fronta govori Nebojša Medojević.

NEBOJŠA MEDOJEVIĆ (23.07.18 13:51:40)

Poštovani građani Crne Gore,

Uvijek kad je tema budžet, treba da se pozabavimo i ključnim pitanjima, prije svega, vi da  
postavite sebi pitanje da li živite u zemlji o kojoj priča Demokratska partija socijalista, Drugi  
dnevnik reformisanog Javnog servisa, ili živite u realnosti, znate kako živite i sa kojim mukama se  
suočavate svakodnevno da prehranite vaše porodice.

Podsjetiću vas, građani Crne Gore, da je Demokratski front 1. oktobra 2016. godine  
upozorio vas sve koje glasate šta će se desiti ako pobijedi progam da Crna Gora krade i pozvali  
vas da jednostavno glasanjem za superiorni ekonomski program reformi da Crna Gora radi

prekinete ovu golgotu. Tada su vam 1. oktobra rekli da će biti ukinute nadoknade za majke.  
Pazite, 1. oktobra. Šesnaest dana prije izbora smo javno rekli i stali iza toga - biće ukinute  
nadoknade majkama, biće otpuštanja u javnom sektoru, biće povećanje cijene struje, biće  
povećanje poreza i akciza, nastaviće se svi ovi trendovi o kojima smo govorili, povećanje svih ovih  
troškova životnog standarda, povećanje cijena goriva i svega onoga što opterećuje vaš budžet i  
pozvali vas da glasate. Ali, vi, građani, čast izuzecima, čast ovih 80.000 ljudi koji su prepoznali tu  
životnu suštinsku priču, koji znaju da od politike, od ovih odluka koji mi ovdje donosimo zavisi  
njihova porodica, njihov životni standard, njihova budućnost. Ostali su glasali Demokratsku partiju  
socijalista. Glasali ste, evo vam ga sad pa gledajte. Morate da znate da vaš glas utiče na vašu  
zaradu, na vaš socijalni status, na vaša ljudska prava, na nacionalna prava. Od glasa na izborima  
zavisi vaš život. Izabrali ste ekonomski program da Crna Gora krade i dobili ste sve što smo rekli.  
Jesu li ukinute nadoknade majkama? Jesu. Jesu li povećane akcize? Sad se ide u otpuštanje iz  
javnog sektora. Vi koji ste zaposleni partijskom linijom da bi glasali po principu DPS-a - jedan  
zaposleni, četiri glasa, sad ćete se morati suočiti sa otkazima. Zašto? Zato što realni sektor u  
Crnoj Gori ne može da izdrži partijsku državu, korupciju, lopovluk, kriminal, šverc. Tome dolazi  
kraj.

Građani Crne Gore, treba da znate samo dvije stvari kada je u pitanju budžet i kada je u  
pitanju ekonomija, a to je zaposlenost u Crnoj Gori i to je izvoz. To su dva realna parametra koju  
svaka vlada mora da zna, koliko mi prodajemo drugima državama, koliko stvaramo u Crnoj Gori,  
posebno zemlja koja ima evro, koja nema monetarni sistem, koja nema mogućnost korekcije kursa  
da bi popravila konkurentnost svoga izvoza, znači, samo dva parametra - zaposlenost i iznos.  
Kako stojimo sa zaposlenošću, poštovani građani Crne Gore? Zadnju platu je u Crnoj Gori primilo  
119.000 ljudi. Od tih 119.000 ljudi 60.000 radi za javni sektor, primilo je platu iz budžeta. Od  
59.000 ljudi koji ne primaju platu iz budžeta, tj. stvaraju nešto, 30.000 ljudi je zaposleno u trgovini,  
a u trgovini je zarada 200-250 evra.

Zaposlenost u Crnoj Gori, poštovani građani, je sljedeća. Više trenutno zasposlenih ima u  
sektoru igara na sreću, kladicionicama, kockarnicama, kazinima, nego u Kombinatu aluminijuma,  
Željezari, Rudnicima boksita, Elektroprivredi i Plantažama zajedno. Je li to slika Crne Gore koju  
hoće DPS? Jeste. Šačica bogatih koji su bogatstvo stekli korupcijom, kriminalom i švercom i masa  
siromašnih dopunjeno još sa 20.000 do 50.000 emigranata iz Sirije, Avganistana koji će se uklopiti  
u ovu našu divnu sliku o Crnoj Gori u kojoj samo braća Đukanović prihoduju, postaju milioneri,  
milijarderi, a vi ostali morate da budete sirotinja, opet odoh kod gospođe Radović. /Upadica/ Evo  
odmah da me saslušate sada ako možete, da ne idem svaki dan u Tužilaštvo, saslušajte me sad.  
Znači, to je stanje u Crnoj Gori kad je u pitanju ekonomska politika. Pazite drugi parametar, koliki  
je izvoz iz Crne Gore. 371 milion evra, a bruto društveni proizvod je preko četiri milijarde. Znači  
9,3% je odnos izvoza i bruto društvenog proizvoda.

Poštovani građani, mi u Crnoj Gori ne stvaramo ništa što možemo prodati drugim državama  
u međunarodnoj razmjeni, jer mi moramo da se snalazimo na način da pozajmljujemo, da živimo  
na dug. Šta ćemo sljedeće 2019. godine, ministre? Koliko dolazi sljedeće godine naplata? Kako će  
te to pokriti, u šta smo uložili te pare?

Poštovani građani, ova zemlja ide neuporedivo i brzo ka bankrotu, što govorimo svih ovih  
godina. Zašto Crna Gore nije već bankrotirala kad imate ovakve parametre? Pa ne može 59.000  
ljudi od kojih 30.000 radi u trgovini da izdržava 530.000 ljudi. To zna svaki ozbiljni ekonomista. Mi  
živimo na tuđi račun, pozajmljujemo da bi iz te pozajmice isplaćivali zarade koje nisu zarađene.  
Imate 120-130.000 penzionera, 200 hiljada radno aktivnih koji ne rade u sistemu, 50 hiljada  
nezaposlenih i to će sve ovih 39 hiljada da pokrije. Ne, poštovani građani, ovih godina, posebno  
2001. godine pa do danas ova zemlja nije u bankrotu iz jednog drugog razloga - zato što osnov  
naše ekonomije čini ekonomija organizovanog kriminala, šverc narkotika i šverc cigareta. To su  
crni podbilansi gotovine koji se ne registruju ni u Poreskoj upravi, ni u budžetu, jer kad uzmete  
analizu ukupne potrošnje, za nekoga ko razumije tokove ekonomske, to se lako proračuna.  
Pogledajte koji je platni fond u Crnoj Gori, pogledajte domaću štednju bez tajkuna, vidite koliko  
ljudi mogu da potroše. Otkud ovoliki priliv PDV-a? Zato što se gotovina od šverca kokaina i šverca  
cigareta koja se organizuje pod okriljem države kao specijalni programi ubacuje preko ekonomije  
koju smo sad stvorili. Ovo je ekonomija koja je napravljena za pranje novca od šverca kokaina,  
gdje su nam najrazvijenije grane: građevina, nekretnine, igre na sreću, trgovina, finansijske

usluge. Šta je to? Pa to su prepoznate u međunarodnoj zajednici kao grane preko kojih se pere  
novac. Vidjeli ste 600 miliona evra je oprao neki kockar iz Malezije. Niti ga ko saslušava, niti se šta  
traži, ali je zato problem 30 hiljada dolara privatne pozajmice kad je povezanost opozicije.

Dakle, poštovani građani Crne Gore, zato je problem i niko ne saslušava nikoga za tovar od  
40 kg kokaina koji "luta" godinama. Jedan plaćeni tekst u jednom mediju, počeli su mediji da rade  
PR za mafiju, umjesto da neko odgovori zašto niko nije saslušan u slučaju šverca 40 kg kokaina u  
kontejneru čija je firma Voli uvoznik, niko nije saslušan. Ja sam 21. put danas saslušan zbog  
izjava u Parlamentu, zbog saopštenja. Je li to Crna Gora koju vi želite? Poštovani građani,  
ministar zna dobro, jer je bio direktor Prve banke, ovaj podbilans sa vrećama crnim kad se unose  
devize od šverca kokaina i šverca cigareta u Prvu banku, kada se daju lažni krediti, kada se  
otvaraju računi. Ljudi su dobijali uplate iz Prve banke da uopšte nisu znali da dobijaju. Znači,  
podignuta uplata, isplaćene stotine hiljada evra mjesečno, milion evra, a neko uopšte ne zna.  
Otvaraju se fiktivni računi na ime građana, fiktivne firme koje su potpuno zaštićene od bilo kakve  
kontrole, masovno se pere novac preko institucija finansijskog sistema i naravno da dolazimo do  
ključnog zaključka.

Poštovani građani, ima jedna jednostavna /predlog/ koju morate zapamtiti - nema  
ekonomskog prosperiteta bez pravne države, pravne države nema bez demokratije, demokratije  
nema bez fer i slobodnih izbora. Zato su fer i slobnodni izbori osnovni preduslov da ova zemlja  
živi, da vi živite dostojanstveno i da živite od svog rada. Sve dok imate privatnu državu braće  
Đukanović, želio bih na kraju, uz rizik da budem kažnjen još jednom i da budem pozvan kod  
Katnića dva puta i gospođe Radović, da se obratim braći Đukanović...

PREDSJEDAVAJUĆI BRANIMIR GVOZDENOVIĆ (23.07.18 14:00:18)

Ja Vas upozoravam na način komunikacije. Znači, nemate pravo da se obratite, imate u  
proceduri na ovakav način kakav sad govorite nemate pravo.

NEBOJŠA MEDOJEVIĆ (23.07.18 14:00:37)

Ja sam poslanik, ja govorim o budžetu, ja sam htio da zaključim o švercu cigareta, jer je  
tačka tri akcize, je li tako? Smijem li reći ko švercuje, gospodine Radoviću, a da me Vaša supruga  
ne pozove? Smijem li reći? Znate svi ko švercuje cigarete i klan iz /prekid/ i mojkovački klan. Znate  
svi. To je 120 miliona evra godišnje.

PREDSJEDAVAJUĆI BRANIMIR GVOZDENOVIĆ (23.07.18 14:00:48)

Poslaniče Medojeviću, upozoravam Vas da vodite računa. /Upadica/ Tema na dnevnom  
redu je budžet. Vodite računa kako izlažete svoje uvodno izlaganje. Dobili ste pravo na deset  
minuta. Dali smo Vam, prekinuo sam vrijeme, imate još minut i po. Upozoravam i Vaše kolege da  
ne dobacuju sa mjesta.

NEBOJŠA MEDOJEVIĆ (23.07.18 14:01:33)

Možete li mi vratiti vrijeme? Prekinuli ste me ranije.

Znači, građanima sam se obratio i objasnio koja je veza između borbe Demokratskog  
fronta, gigantske borbe, koje svaki dan provodite, šikanirate, a ne smijete da privedete švercere  
cigareta. Ko švercuje cigarete u Crnoj Gori? Ko u ime države to radi? Gdje idu te pare? Mogu li  
osnovano da sumnjam da su šverceri cigareta uticali na Vladu da podigne akcize da bi se u  
međuvremenu povećao šverc cigareta na domaćem tržištu i te pare koristile za finansiranje  
kampanje DPS-a? Je li ovo za kaznu gospođo Radović, gospodine Katniću, evo reći ću ko mi je to  
rekao. Šta ste uradili po tom pitanju? Ne smijete ništa da uradite. Kokain i cigarete se švercuju pod

okriljem države, novac se koristi za finansiranje Demokratske partije socijalista i za bogaćenje  
braće Đukanović. Bez njih se ne može u Crnoj Gori obaviti...

PREDSJEDAVAJUĆI BRANIMIR GVOZDENOVIĆ (23.07.18 14:02:30)

Ja Vas sad upozoravam da vodite računa kako govorite.

NEBOJŠA MEDOJEVIĆ (23.07.18 14:02:38)

Da li je moguće bilo da se švercuje godišnje 500 kontejnera cigareta preko luke Bar, a  
droge da ne pominjem koliko je to, samo pomnožite 40 kilograma kokaina nejeljno uđe 50  
kontejnera banana u luku Bar. To je 96 tona godišnje. Znate li koje su to pare?

Prema tome, poštovani građani, pamet u glavu: ili ćete biti slobodni ljudi i podržati junačku  
borbu DF-a, ili robovi braće Đukanović.

PREDSJEDAVAJUĆI BRANIMIR GVOZDENOVIĆ (23.07.18 14:03:10)

Sljedeći poslanik koji govori u ime klubova jeste u ime SDP-a poslanik Raško Konjević.

RAŠKO KONJEVIĆ (23.07.18 14:03:25)

Zahvaljujem, predsjedniče.

Vlada je u decembru 2016. godine zajedno sa Prijedlogom budžeta za 2017. godinu  
dostavila Parlamentu obrazloženje sanacionog plana, a jula 2017. godine u ovom Parlamentu je  
predložila i Parlament usvojio fiskalnu strategiju. Dakle, i jedan i drugi dokument koji je Vlada  
predložila Parlamentu odnosili su se, po onome što je bila namjera Vlade, da se izvrši  
konsolidacija javnih finansija i da se obezbijedi servisiranje svih onih obaveza koje budžet nalaže,  
uz obavezu da jedan takav budžet stvori adekvatan ambijent za privredni razvoj. Kontrolna uloga  
Parlamenta jeste da pogledamo dokumente koje je Vlada predlagala Parlamentu i da kad  
dobijemo jedan ovakav dokument kao presjek jednog stanja, a to je rebalans za 2018. godinu,  
pogledamo šta je urađeno od onoga što je Vlada građanima predložila u tom periodu.

Ja ću, nadam se da neću biti kažnjen, citirati ministra Simovića iz decembra 2016. godine,  
napamet znam, nijesmo predložili povećanje PDV-a, nećemo /upadica/ Možete li gospodina  
Sekulića upozoriti da me ne ometa? Znači, 2016. godine u decembru potpredsjednik Vlade  
Simović je saopštio da neće biti povećanja PDV-a, jer bi povećanje PDV-a uticalo negativno na  
životni standard građana - rekao je za govornicom Vlade. Nakon toga tokom 2017. godine  
izvršeno je povećanje akciza na mineralna ulja, odnosno krajem 2016. a primjenjuje se od 2017. i  
dva puta povećanje akciza na cigarete. Sve one mjere koje su definisane fiskalnom strategijom ili  
planom sanacije odnosile su se na sljedeće, da li 2017. da li od početka 2017. ili od početka 2018  
- PDV sa 19% na 21%, akcize na gorivo, akcize na cigarete, poreski dug, centralne poreske  
registarske kase, jačanje fiskalne discipline. To su bile mjere po obećanju Vlade koje će na  
prihodnoj strani da obezbijede veće prihode.

Da prokomentarišem svaku od tih mjera. Dakle, PDV-e sa 19% na 21% - radi se o  
indirektnom porezu koji direktno, kako kaže gospodin Simović, utiče na životni standard građana i  
tu se slažem, teret na građanima. Akcize na gorivo, akcize na cigarete. Akcize na gorivo preko 30  
miliona uvećanje prihode na čiji teret? Na teret građana i privrede. Poreski dug, koji je trebao da  
se naplati, dobili smo podatke u četvrtak ili petak - od 18 miliona dospjelih obaveza što  
neizvršavanje plaćanja poreza iz tekućeg poslovanja, što zaostalog dugovanja imamo novi dug od  
13 miliona.

Centralne poreske registar kase - primjena je trebala da počne, po fiskalnoj strategiji,  
početkom 2018. godine. Nije počela. Jačanje fiskalne discipline ukupno. Kada pogledate ovih četiri

ili pet mjera koje su definisane po dokumentima Vlade, po fiskalnoj strategiji, sanacionom planu,  
gotovo sve ili sve su na teret građanina ili na teret privrede. /Prekid/ i to oni porezi koje je najlakše  
naplatiti tako što ćete staviti ruku u džep, figurativno govoreći, građanima. PDV sa 19 na 21,  
akcize na gorivo, poreski dug ne naplaćujete. Dakle, naplaćujemo od građana od kojih možemo  
uzeti uvećane poreze, ali ne naplaćujemo od onih koji su dužni ovoj državi za poreski dug.

Centralne registar poreske kase koje bi uvele fiskalnu disciplinu - u tom dijelu još uvijek  
nemamo iako je obećanje početkom 2018. godine. Šta je bilo obećano na rashodnoj strani? Na  
rashodnoj strani je bilo obećano u fiskalnoj strategiji da fond bruto zarada će biti smanjen u  
periodu od 2017-2020. na koji se odnosi stretegija tri i po miliona evra. Citiram: "Samo ovim  
rebalansom je fond zarada uvećan samo u dva ministarstva 15 miliona evra, odnosno 16 miliona  
evra - zdravstvo tri miliona evra, prosvjeta 13 miliona evra, Ministarstvo unutrašnjih poslova tri  
miliona - 19 miliona."

Pazite podatak iz Fiskalne strategije, to je dokument koji je ovaj Parlament usvojio prije  
godinu dana. U tom dokumentu proekcija za 2018. godinu, prije godinu dana, je bila da će Fond  
zarada da iznosi 429 miliona, sa tendencijom da će biti smanjen za tri i po miliona u naredne tri  
godine. Fond zarada prema rebalansu budžeta je 461 milion, uvećan za 32 miliona. Tekuća  
potrošnja Strategijom od 2017. godine je bila planirana na milijardu i 495 miliona, rebalansom  
budžeta je milijardu i 610 miliona - uvećanje od 115 miliona. Deficit, Strategijom vladinim  
dokumentom koji je usvojila Skupština, koji je dat MMF-u, je bio predviđen na 111 miliona, deficit u  
rebalansu na 143 miliona. Uvećanje 42 miliona. A izvorni prihodi, planirani na milijardu i 700  
uvećani su za 57 miliona. Kako su uvećani prihodi za 57 miliona? Onako kako sam objasnio - PDV  
sa 19 na 21, akciza na gorivo, akciza na cigarete.

Prema tome, najlakše je uvaćavati prihode ako zavučete, figurativno govoreći, građaninu  
ruku u džep, a tamo gdje treba zakon jednako da važi za sve, gdje treba da se naplati poreski dug,  
tamo smo bolećivi, da ne citiram ministra finansija. Mislim da tako nećemo izgraditi sistem u kome  
će da bude disciplina u javnim finansijama i mogućnost da shvatimo u kojem ambijentu se nalaze  
danas javne finansije. Nedostajuća sredstva sa 350 miliona na gotovo 700 miliona. Ja mogu da  
razumijem da jedan dio sredstava se zadužite da biste refinansirali obaveze iz 2019. i 2020. po  
povoljnijim kamatnim stopama, ali 360 miliona koje refinansirano samo 2019. i 2020, poslije toga  
refinansiranja nama treba još 850 miliona da se zadužimo da bismo mogli da izmirujemo svoje  
obaveze.

Prosječna zarada u Crnoj Gori je, prema Monstatu, 511 evra. Privredni rast u Crnoj Gori je  
prema podacima Monstata u prvom kvartalu 4,5%, nešto je o tome govorio jedan od kolega.  
Minimalna zarada je najmanja u regionu, godinu dana pokušavamo da utičemo na Ministarstvo  
finansija da je poveća. Nemamo pozitivan odjek. U Crnoj Gori 80.000 ljudi koji rade primaju zaradu  
do 250 evra, njih 37.000 do 193 evra, a njih 41.000 do 250 evra. Možemo da postavimo jedno  
logično pitanje - Da li ovih 77 ili 80.000 ljudi može da živi od plate od 250 evra? Dolazimo sada na  
jedan od razloga zašto se radi ovaj rebalans. Dva su razloga - korekcija rashoda i akcize. Znači,  
akcize na cigarete mijenjamo svega nakon pola godine što su primijenjene. Nemamo odgovor na  
jedno vrlo prosto i jednostavno pitanje - Da li u Crnoj Gori postoji nelegalne prodaje cigareta?  
Kaže kolega Tarzan Milošević - ne. Ja i on se u tome razlikujemo. Znači, preplavljeno je tržište  
neleganim cigaretama. Mogu li? /Upadica/, ne nego mi drugi poslanici mi dobacuju.

PREDSJEDAVAJUĆI BRANIMIR GVOZDENOVIĆ (23.07.18 14:12:12)

Nemojte da prozivate druge poslanike. Vodite računa, ja nisam čuo gospodina Miloševića.  
Nastavite da govorite sa potrebom da zbilja ne pominjete imena drugih poslanika. Ako neko  
dobacuje, obično je sa ove strane više dobacivanja, upozoravam sve da to ne rede.

RAŠKO KONJEVIĆ (23.07.18 14:12:44)

Znači, bez odgovora na jedno prosto pitanje - U čiji džep su se slili milioni evra od šverca  
cigareta? U čiji džep? Jer fizički obim prodaje nije pao i mi sada, a u Stratagiji lijepo kažemo da će

na čelu Komisije za kontrolu borbe protiv sive ekonomije biti potpredsjednik Vlade gospodin  
Simović, u Strategiji fino kažemo da ćemo preduzeti niz mjera kako bi taj rizik koji postoji suzbili  
itd. Mi nememo odgovor na pitanje đe su pare koje su trebale u budžet - one su se slile u nečije  
privatne džepove. I sada kao rezultat poraza države u tom segmentu, poraza njenih institucija - mi  
smanjujemo akcize. Da završim, biće prilike sa jednim pitanjem jer je neko od kolega spomenuo  
transparentnost budžeta. Mislim da je to jedna vrlo važna stvar.

Ispred sebe imam revizorski izvještaj Montenegro airlinesa za 2017. godinu. Kaže da  
Montenegro airlines ima obaveze za primljene avanse od Nacionalne turističke organizacije Crne  
Gore u iznosu 3,2 miliona evra. Ja ispred sebe imam finansijski plan za 2017. godinu Nacionalne  
turisitčke organizacije, gdje su njena ukupna projektovana sredstva na 1.800.000. Da li mogu od  
ministra finansija da dobijem odgovor na sljedeće pitanje: Da li je iz tekuće budžetske rezerve,  
tokom 2017. godine, Nacionalnoj turističkoj agenciji uplaćen iznos od 3,2 miliona evra?

PREDSJEDAVAJUĆI BRANIMIR GVOZDENOVIĆ (23.07.18 14:14:23)

Na ovaj način smo završili uvodno izlaganje ispred Kluba SDP-a koje je iznio Raško  
Konjević.

Sada dajem riječ Borisu Mugoši, novom poslaniku, i čestitam mu dolazak u ovaj visoki dom.  
Siguran da će svojim bogatim iskustvom u Vladi i Opštini Podgorica obezbijediti da imamo jedan  
dodatni kvalitet u ovom domu.

Boris Mugoša, uvodno izlaganje u ime Kluba SD-a i drugih partija.

Izvolite.

BORIS MUGOŠA (23.07.18 14:15:05)

Zahvaljujem, potpredsjedniče.

Poštovane koleginice i kolege poslanici, uvaženi ministre Radunoviću sa saradnicima,  
poštovane građanke i građani,

Zaista radi se o jednoj izuzetno važnoj tački dnevnog reda koja zaslužuje dobru i kvalitetnu  
diskusiju. Ja ću se truditi u svom uvodnom izlaganju da apostrofiram neke, po mom mišljenju,  
mišljenju partije kojoj pripadam, pozitivne strane ovog rebalansa, ali isto tako i da ukažem na neke  
izazove koji su, čini mi se, dodatno potencirani kroz ovaj rebalans budžeta.

Što se tiče pozitivnih stvari, mislim da je dobro da raspravljamo i o prihodnoj strani budžeta.  
Često se negdje rasprava uglavnom svodi na to kako se pare troše, a dobro bi bilo da mi kao  
predstavnici građana, odgovorni ljudi doprinosimo i u tome da se te prvo pare zarade da bi se one  
i kvalitetno trošile. U tom smislu ja zaista smatram da je pozitivan podatak veće naplate prihoda od  
poreza na dobit u iznosu od oko 10 miliona evra više u odnosu na plan, jer to je siguran sam  
negdje rezultat dinamiziranja ekonomskih aktivnosti mnogih privrednih subjekata, a nadam se i  
pomaka kada je u pitanju finansijsko izvještavanje od strane tih privrednih subjekata. Zbog toga  
zaista treba insistirati, jer prosto negdje vidimo da te stope rasta ekonomije imaju svoju posljedicu i  
u ovom pokazatelju.

Takođe, urađeni su određeni pomaci i u dijelu naplate zaostalih poreskih potraživanja i  
saglasan sam da u tom dijelu ima još dosta prostora i uvjeren sam da će Vlada kroz određene  
mjere dalje jače insistirati da se što više tih još nenaplaćenih poreskih potraživanja naplati.

Druga pozitivna strana ovog rebalansa budžeta je činjenica da se njime pokazuje  
kadrovsko jačanje institucija koje obavljaju poslove važne sa aspekta kvalitetnijeg pružanja javnih  
usluga. Tu mislim i na prosvjetu i na zdravstvo. Naime, kada se radi o prosvjeti, konačno se riješilo  
na pravi način i pitanje asistenata u nastavi. To je više stotina ljudi koji sada rade kroz ugovor o  
radu, imaju duplo veća primanja. Takođe, imamo zahvaljujući reformama u oblasti obrazovanja, i  
profesore engleskog jezika u vrtićima za djecu od tri godine, i, što je važno, stvorili smo ovim  
rebalansom, čini mi se, pretpostavke za adekvatno funkcionisanje jedne važne agencije, a to je  
Agencija za kontrolu kvaliteta visokog obrazovanja. Upravo je ta institucija formirana u skladu sa  
zakonodavstvom i preporukama od strane Evropske unije u oblasti podizanja kvaliteta visokog

obrazovanja. Siguran sam da niko neće biti protiv toga što su upravo zahvaljujući ovim stvarima  
povećana sredstva za zarade u prosvjeti. Isto tako sam siguran da niko neće imati ništa protiv ni  
povećanja fonda za zarade u dijelu zdravstva, što je posljedica, jer postoje konkretni podaci, i  
otvaranja novih zdravstvenih stanica i ambulanti i povećanja broja liječenih pacijenata i povećanja  
broja operacija.

Što se tiče izazova, mislim da je važno o tome govoriti otvoreno. Legitimno je pitanje zašto  
drugi rebalans u sedam mjeseci, posebno u dijelu kada mi treba da radimo na jačanju  
programskog budžetiranja. Jer, taj koncept koga smo mi usvojili vodi ka većoj odgovornosti u radu  
državnih institucija i transparentnosti u njihovom radu. Negdje je krajnji cilj da uspostavimo pravu  
vezu između budžeta zasnovanog na rezultatima i politika Vlade. Jedna moja sugestija uvaženom  
ministru Radunoviću je da u dijelu kada refinansiramo postojeće obaveze sa povoljnijim kreditnim  
aranžmanima, a sve u cilju kvalitetnije percepcije od strane javnosti, možda negdje se pripremi i  
određeni detaljniji pregled koliko je to novo zaduživanje zarad refinansiranja povoljnije za građane  
Crne Gore. U suprotnom, postoje određene dileme. Da li su dobronamjerne ili nisu, to je sada  
potpuno manje bitno, ali negdje čini mi se da se može u tom dijelu napraviti određeni iskorak kako  
bi ta situacija bila za sve građane jasnija.

O dijelu akcizne politike neću puno govoriti. Ono što je bitno da uvijek budemo pažljivi kada  
donosimo odluku o mijenjanju akcizne politike, jer moramo da vodimo računa o brojnim  
segmentima koji su važni za tu odluku. Jedan segment je svakako kupovna moć stanovništva,  
drugi segment je u ovom slučaju kod duvana veoma važan zdravstveni aspekt kada donosimo  
odluku o promjeni akciza i treći važan segment je način na koji je sistem spreman da se evidentno  
bori protiv posljedice toga povećanja, a to je porast sive ekonomije. Mislim da je u tom dijelu  
važnije od cijele ove priče da li ih vraćamo na isti nivo je to da izvučemo pouke da se u narednom  
periodu što intenzivnije i efikasnije upravo izborimo sa pojavom sive ekonomije koja nije samo  
prisutna u Crnoj Gori, čak je prisutnija u nekim drugim razvijenim zemljama u većem procentu.

Na kraju, mislim da je najvažniji u dijelu tih izazova status Fonda za zdravstveno  
osiguranje. Ubijeđen sam, i to nije situacija iz ove ili prošle godine, već od 2009. godine vi, to se  
može vidjeti na izvještajima kod Fonda zdravstva, imate uvijek neizmirene obaveze na istim  
pozicijama. To su: ljekovi i liječenje van javnog zdravstvenog sistema, bolovanja, nabavka  
potrošnog medicinskog materijala i materijalni troškovi javnih zdravstvenih ustanova. Prosto imate  
prisutnu neusklađenost između zakonom definisanih prava iz zdravstvenog osiguranja,  
zdravstvenih kapaciteta za njihovo pokriće i finansijskih sredstava da to sve bude podmireno na  
način kako treba. Uostalom, preporuke u tom dijelu date su svojevremeno u izvještaju DRI o  
reviziji Godišnjeg finansijskog izvještaja Fonda ili u Zapisniku o izvršenom inspekcijskom nadzoru  
kod Fonda od strane Ministarstva finansija. Čini mi se da ako svake godine budemo, a ponavljam  
to se radi u posljednjih desetak godina, mislim da je samo jedne godine od tih deset bio isti nivo  
traženih sredstava prilikom koncipiranja budžeta i onih koji su odobreni, ako to budemo pokrivali,  
svake godine imaćemo i dalje privremene nestašice ljekova, privremene blokade računa javnih  
zdravstvenih ustanova i, ono što je najvažnije, imaćemo nezadovoljne pacijente i nezadovoljne  
medicinske radnike. U tom dijelu je negdje moja sugestija da prilikom koncipiranja budžeta za  
2019. godinu pokušamo svi zajedno da nađemo još veća sredstva za zdravstveni sistem, ali na  
način da zdravstveni sistem ima veća sredstva, ali i veću odgovornost. Jer, ukoliko se stalno  
pokrivaju deficiti, čini mi se da na taj način izostaje odgovornost pojedinih menadžera i drugih  
činilaca za to da li je njihov poslovanje adekvatno jer prosto negdje znaju da će se taj deficit  
pokriti.

Tako da umjesto nekih kritika koje podrazumijevaju da imaju političke konotacije, ali sam  
siguran da ništa dobro zdravstvenom sistemu donijeti neće, svi pažnju i znanje usmjerimo na  
stvaranje uslova da se poboljša zdravstveni sistem, na stvaranje uslova za novo ulaganje u  
kadrove i, što je najbitnije, na stvaranje sistemskih uslova da se poboljša materijalni položaj  
zdravstvenih radnika. U tom smislu, potenciram na kraju, ulaganje u obrazovanje i zdravstvo nema  
cijenu. Zdravstvo i obrazovanje nisu ekonomska kategorija. Ako imate naciju koja je obrazovana i  
ako imate zdravu naciju, to ne možete da svedete na ekonomski bilans plus i minus. To je nešto  
što je dugoročna investicija i ta dugoročna investicija daje rezultate, a to je poboljšanje kvaliteta  
života svih naših građana. Zahvaljujem.

PREDSJEDAVAJUĆI BRANIMIR GVOZDENOVIĆ (23.07.18 14:24:28)

Zahvaljujem poslaniku Mugoši.

Na ovaj način završili smo uvodna izlaganja.

Sada ćemo uvodna izlaganja ispred poslaničkih klubova kako je dogovoreno na jutrošnjem  
Kolegijumu. Sada ćemo ići po redosljedu koji je prijavljen ovdje. Vidim da se neko iz  
Demokratskog fronta prijavio za komentar. Podsjetiću samo da je na Kolegijumu odlučeno da  
nema komentara i ne samo da je odlučeno na Kolegijumu, nego je i na početku sjednice rečeno  
da nema komentara na uvodna izlaganja. Očekujem da poštujemo taj dio.

Izvolite.

NEBOJŠA MEDOJEVIĆ (23.07.18 14:25:15)

Gospodine predsjedavajući, da li ovo znači da ministar ne želi da komentariše uvodna  
izlaganja poslaničkih klubova u crnogorskom Parlamentu i da opet ostavlja mogućnost da to uradi  
u završnoj riječi? Ovdje su izneseni mnogo važni politički stavovi u ime klubova. Minimalno bi bilo i  
neki red u ovoj kući da ministri odgovaraju na uvodna izlaganja, ili je i to neka nova praksa ovdje.

PREDSJEDAVAJUĆI BRANIMIR GVOZDENOVIĆ (23.07.18 14:25:44)

Nemate pravo na komentar, ništa niste proceduralno rekli u skladu sa Poslovnikom.

Što se tiče Kolegijuma, sada sam to isto provjerio, pravo da odgovori i komentariše ima  
predlagač i to se podrazumijevalo i na Kolegijumu ako nije eksplicitno rečeno, ali nema u pravu  
klubova. Kada ste Vi govorili, prijavile su se bile kolege iz Demokratske partije socijalista, ali nismo  
dali to pravo iako je to vjerovatno zasluživalo komentare. Takav je dogovor, a mi ćemo uvijek  
poštovati dogovor. Normalno ministar ima pravo, a da li će da ga iskoristi ili ne - njegovo je pravo.  
Nije se javio.

Sljedeći poslanik je Branko Čavor. Poslije njega je Milutin Đukanović, a zatim Andrija  
Nikolić, Branka Bošnjak. To je jedna stvar.

Druga stvar, molim zbilja poslanike koji imaju dodatna pitanja generalni sekretar im stoji na  
raspolaganju, kao što to rade kolege iz Demokratske partije socijalista. Ugledajte se na njih  
načinom komunikacije koji žele da dođu do određenih informacija.

Izvolite, poslaniče Čavor.

BRANKO ČAVOR (23.07.18 14:27:22)

Zahvaljujem, potpredsjedniče.

Uvaženi ministri sa saradnicima, koleginice i kolege poslanici,

Potpuno je prirodno kad razgovaramo o ovako važnim pitanjima, da prvenstveno govorimo i  
o uslovima u kojima donosimo i rebalans budžeta, prije svega, i ostale zakone.

Podsjetiću sve nas da je Vlada još 2016. godine izborom pokazala svoju punu posvećenost  
ekonomiji i finansijama ove države. To je radila i kroz strateška dokumenta, kroz zakone koje smo  
usvojili krajem 2017. godine, znamo uz budžet sedam zakona, a i kroz ostale mjere koje su u  
principu značile poboljšanje fiskalne konsolidacije i ekonomskog rasta.

Dakle, rezultati jesu dobri i prepoznati su od međunarodnih institucija. O tome govore i  
činjenice. Već smo nešto čuli od kolege Sekulića. I ja ću podsjetiti da je ekonomski rast u 2017.  
godini bio 4,4% ne samo u odnosu na zemlje u regionu i u odnosu na mnoge države u Evropi  
značajno visok stepen rasta. Ispred nas su praktično Island, Poljska i Slovenija, što govori o  
jednom značajnom ekonomskom rastu, a ono što je dobro da u prvoj polovini ove godine on i dalje  
ima trend rasta i iznosi 4,5%. Ali, realno se slažem sa svim onima koji su do sada diskutovali da  
taj rast se mora obezbijediti u kontinuitetu i narednih godina, jer to donosi konačno dobre efekte.

Kada govorimo o atraktivnosti i našem stanju u finansijama, dobro govore i strane direktne  
investicije koje su ulažu u našu državu. Prošle godine te investicije su bile na nivou 11,4%.  
Takođe, značajno veće u odnosu na ostale države u regionu i mislim da je to značajan pokazatelj  
stanja naše ekonomije i finansija. Bruto-društveni proizvod per kapita iznosi oko 6.807 evra i on  
jeste na nivou od 46% evropskog standarda. Niko od nas ne tvrdi da je to predobro i da je to  
dovoljno, ali jeste jedan pokazatelj o rastu standarda u našoj državi. Ali kada to uporedimo sa  
2006. godinom, kada je bio na nivou 33%, govori o tendenciji rasta i očekujem da će u narednim  
godinama stalno biti obezbijeđen rast. Dobar kreditni rejting pokazuje nešto o stanju naših  
finansija. Pa i sam rebalans o kojem smo danas ovdje govorili pokazao je da smo mi preko  
obveznica na evropskom tržištu plasirali oko 500 miliona evra, a bio je zahtjev i do milijardu i po  
što pokazuje prepoznatljivost naše zemlje kao perspektivne države. Uz to da kažem da jeste  
dobra bila pozicija što smo to radili, zaduživanje kao refinansiranje onoga što su ranije bila  
zaduženja, jer su bili krediti na 5,7%, a ovom prilikom su obezbijeđeni krediti na 3,37% i to u roku  
produženom umjesto na pet na sedam godina, što je svakako donijelo i određene povoljnosti.

Takođe i na listama konkurentnosti koje rade relevantne institucije imamo rast naše pozicije  
na njima. Na duing listi je taj napredak za devet mjesta, ekonomske slobode gotovo 15 mjesta, a  
indeks globalne konkurentnosti i za pet mjesta. Znači i taj podatak je veoma značajan za  
pokazatelje kakvi jesu u našoj ekonomiji. Uz fiskalnu konsolidaciju koja je veoma važna može se  
govoriti da je kod nas dobra makroekonomska pozicija. E u takvim uslovima mi danas donosimo  
rebalans budžeta i zbog toga rebalans budžeta za mene ne donosi ništa ono što znači nešto  
dramatično ili što znači nešto negativno po dalje finansije u našoj državi. On je, prije svega,  
predstavlja, sa jedne strane, adaptaciju na promjenu koja je nastala, a, s druge strane, predstavlja  
potrebu da zakonski definišemo kako će se obavljati finansije do kraja godine. Kada kažem  
zakonski, to podrazumijeva ono što smo razgovarali - transparentnost.

Dakle, ovaj rebalans budžeta jeste realnost i potreba usaglašavanja sa već donešenim  
uredbama koje se odnose na organizaciju i način rada državne uprave. S druge strane,  
usklađivanje sa međunarodnim standardima i naravno usljed promjena u odnosu na očekivana  
ostvarenja i primitaka i izdataka.

Kada govorimo o jednom od značajnih pokazatelja vezanim za mastriške kriterijume, to je  
pitanje deficita. Bilo je priče da će ovo da uveća značajan deficit. Međutim, deficit je blago  
porastao, on je na nivou od 3,2% . Znači, deficit je porstao za 3,7 miliona.

Ono što jeste dobro, prognoze koje su bile da ćemo do 2020. godine doći u zonu suficita.  
Istina, ne vjerujem u ono iznosu kako je bio planirano 4,4%, ali realno je očekivati da to bude na  
nivou negdje oko 2% krajem 2020. godine. To su, dakle, neka realna oečkivanja.

Dakle, ovaj rebalans neće negativno uticati ni na finansijsku stabilnost, neće uticati  
negativno na kapitalni budžet i na njegovo ostvarenje i ostvarivanje svih funkcija koje treba država  
da ima u narednom periodu do kraja godine. Ono što je važno radi građana, neće uticati ni na  
isplatu i primanja ni penzija, niti socijalnih davanja.

To je ono negdje što sa aspekta interesa i samih građana. Kada govorimo o prihodima i  
primicima, i to je dobar pokazatelj da u prvoj polovini ove godine imamo rast prihoda za 82 miliona  
u odnosu na isti period protekle godine, a da u polovini ove godine taj prihod raste za 4,4 milona  
evra.

Takođe je realnost da prihod od akciza nije ostvario planiranu i očekivanju vrijednost zbog  
toga kao odgovorna Vlada šta drugo da uradi nego da priđe izmjeni i dopuni akciznog zakona.  
Upravo danas pred nama je u sklopu i rasprava ovoga rebalansa i Predlog zakona o akcizama koji  
ima u suštini dva cilja.

Prvi, da dovede cijene početne od 1. septembra na nižu cijenu pogotovo akciza za  
duvanske proizvode, s čim bi se obezbijedila i konkurentnost tržišta, stabilnost tržišta. Uticalo bi se  
na smanjenje sive ekonomije koja postoji sigurno u ovoj oblasti. Jednostavno, obezbijedilo  
povoljniju poziciju onih koji se bave i proizvodnjom ovih proizvoda, a i onih koji su legalni uvoznici.

Kada su u pitanju, već je rečeno, izmjene u dijelu izdataka, ne bih tu posebno detaljisao.  
Ono se uglavnom odnose na obezbjeđivanje sredstava za kadrovsko jačanje institucija koje  
pružaju javne usluge, sa jedne strane, a, s druge strane, za unapređenje zdravstvene zaštite i  
socijalne zaštite i treće oko povećanja budžetskih rezervi. Ako znamo da imamo sezonski karatker  
privređivanja, za očekivati je da će prihodi u ovom periodu do kraja godine znatno rasti.

Ono što jeste filozofija dobre ekonomije od domaćinstva pa do države jeste povećanje  
prihoda, a držanje rashoda na onoj mjeri koja je prihvatljiva. Meni je mnogo značajnije u ovom  
trenutku činiti sve da dobijemo veće prihode a rashode držati na onoj mjeri u kojoj ne ugrožava  
obavljanje onih funkcija, cjelina i onih institucija koje se bave pitanjima unapređenja životnog  
standarda i naših finansija.

Ovdje je bilo i riječi oko zaduživanja. Svi dobro znaju da je zlatno pravilo javnih finansija  
kada se zadužujete da ta sredstva od zaduženja idu direktno u investiranje u novi proizvod, nove  
investicije. Mislim da je to dobro opredjeljenje i iz ovoga se prepoznaje da ide u tom pravcu, iz  
onoga što se moglo pogledati iz ovih dokumenata da je predviđeno da se tekuća potrošnja  
finansira isključivo iz tekućih prihoda, što je svakako dobar pokazatelj u tom nekom ekonomskom  
pogledu.

Na kraju, Odbor za ekonomiju se bavio svim ovim pitanjima na odgovaran način i u okviru  
tih pitanja je dao potpuno, uz mišljenje i predstavnika Vlade i članova Odbora, jednoglasno  
podršku za sva tri ova zakona.

Zahvaljujem.

PREDSJEDAVAJUĆI BRANIMIR GVOZDENOVIĆ:

Zahvaljujem Branku Čavoru.

Sljedeći prijavljeni diskutant je predsjednik poslaničkog kluba DF-a Milutin Đukanović.

Izvinite, komentar ima Raško Konjević.

RAŠKO KONJEVIĆ (23.07.18 14:37:28)

Zahvaljujem, potpredsjedniče.

Javio sam se, kolega Čavor, iz jednog razloga, najviše ovo što ste rekli na kraju. Zaista, ta  
filozofija stoji da negdje i u funkcionisanju domaćinstva svakog od nas, pa negdje na makro nivou  
u smislu države bi bila dobra filozofija da se trudimo, ja ću Vas citirati ili parafrazirati, da što je  
moguće više uvećavamo prihode, a da rashode držimo na onom nivou koji možemo da  
podnesemo u tom segmentu. Tako svako od nas bi trebalo da se ponaša i u našim domaćinstvima  
pa kad svedemo to na nivo države.

Međutim, imamo ovdje nekoliko stvari koje jesu ozbiljan izazov i za koje ja zaista mislim da  
ovaj Parlament treba da dobije odgovor. Znači, ako Vlada mijenja svoju politiku, koja je vrlo važna,  
jer obezbjeđuje veće prihode, radi se o akciznoj politici, samo nakon pola godine mijenja svoju  
politiku iz razloga manjih prihoda, a radi se o akcizama na cigarete - moramo dobiti odgovor gdje  
je novac ako nije u državnom budžetu. A znamo da nije pao obim fizičke prodaje i znamo da ima  
nelegalnog poslovanja.

PREDSJEDAVAJUĆI BRANIMIR GVOZDENOVIĆ (23.07.18 14:38:50)

Poslaniče Konjeviću, vodite računa da koristite pravo da komentarišete izlaganje gospodina  
Čavora.

RAŠKO KONJEVIĆ (23.07.18 14:39:01)

Opomenuli ste me zato što ne komentarišem kolegu Čavora?

Potpredsjedniče Gvozdenoviću, ja bih Vas zamolio da slušate.

PREDSJEDAVAJUĆI BRANIMIR GVOZDENOVIĆ (23.07.18 14:39:13)

Član 97 da Vam pročitam da biste mogli da znate.

Poslanik čije izlaganje je komentarisano ima pravo da da odgovor učesniku u pretresu koji  
je komentarisao njegovo izlaganje. Znači, to ima pravo.

Vi možete da date komentar radi pojašnjenja stavova, ispravki, navoda ili konstatacija  
izlaganja, komentar izlaganja. Ja predlažem da se u okviru toga zadržite kao što piše u  
Poslovniku. Hoćete još jednom da Vam pročitam?

Nakon izlaganja pojedinog poslanika ili predstavnika predlagača, pravo da zatraži i da  
dobije riječ ima ovlašćeni predstavnik kluba poslanika ili predlagač radi pojašnjenja stavova,  
ispravki, navoda i konstatacija iz izlaganja. Vi komentarišete izlaganje gospodina Čavora, pa  
sugerišem da u tom pravcu se i usmjerite.

RAŠKO KONJEVIĆ (23.07.18 14:40:14)

Puno Vam hvala na sugestiji, vrlo ste me prosvijetlili.

Dakle, ako imate sa prihodnom stranom problem vezano za akcize, onda morate da date  
odgovor zašto taj novac nije u državnom budžetu nego je negdje drugo.

Dakle, oko rashoda, ovo što ste lijepo rekli da ih treba držati na nivou onoga što može da  
se podnese. Imate dva primjera, vrlo su slikoviti. Fond zarada koji je trebao da se smanji tri i po  
miliona u jednom ministarstvu je veći 13,5 miliona - 10% od ukupnog fonda zarada u tom  
ministarstvu. U drugom ministarstvu što za plate, što za neizmirene obaveze u Ministarstvu  
zdravlja - 20 miliona, što je 10% ukupnog budžeta.

Fond zarada kad govorimo o rashodima, kolega Čavor, sa planiranih 429 miliona u  
Stratgegiji iz prošle godine koja je ovdje razmatrana popeo se u reblansu na 461 milion.  
Podržavam logiku da uvećavamo prihode, ali mi povećavamo akcize, ne prihodujemo sredstva u  
budžet i onda to smanjujemo.

Mislim da to nije politika koja će da nam obezbijedi uvećanje prihoda. Sa druge strane,  
uvećavamo PDV iako potpredsjednik Simović kaže da to ugrožava životni standard građana.

PREDSJEDAVAJUĆI BRANIMIR GVOZDENOVIĆ (23.07.18 14:41:48)

Pravo ima poslanik Branko Čavor. Izvolite.

BRANKO ČAVOR (23.07.18 14:41:57)

Prvo da kažem da mi je drago da poslije godinu i po pauze kolege iz SDP-a su ovdje  
zajedno sa nama. Vjerovatno su ovo godinu i po dana iskoristili ili očekivali da se desi neki drugi  
epilog nakon izbora 2016. godine. Pošto se taj epilog koji su oni očekivali nije desio, evo ih danas  
sa nama. I ja to pozdravljam. Ali, isto smo na Odboru za ekonomiju gospodin Konjević i ja imali  
raspravu. Ja sam ga podsjetio da su već 18 godina bili kreatori zajedno sa nama ekonomske  
politike u ovoj državi.

Ujedno sam ga podsjetio da 2016. godine, kada je gospodin Konjević bio u Vladi izbornog  
povjerenja i kada je predsjednik Skupštine bio gospodin Krivokapić, imali smo dosta aktivnosti koje  
su kočile projekte koji su mogli Crnoj Gori donijeti mnogo dobra ekonomskog. A s druge strane,  
zajedno sa tada novim koalicionim partnerima, donosili one zakone tipa populističkog pred izbore  
2016. godine, koji su praktično bili udar na finansijski sistem. To je o toj aktivnosti u tome periodu.

Ne bih se dugo vraćao zašto ste to tako radili, zašto se poslije određenog vremena koje ste  
proveli zajedno sa nama 18 godina u ključnim momentima, kada je trebalo sabilizovati državu  
Crnu Goru, kada je trebalo postati članica NATO-a, vi okrenuli leđa tadašnjoj vlasti i poziciji koju  
ste imali u toj vlasti. A imali ste veoma dobru poziciju. To je svakako dobro poznato. Mislim da  
danas kad razgovaramo o ovim pitanjima, dobro je da razgovaramo o njima, ali da razgovaramo  
na veoma konkretan način. Ja očekujem od opozicije kada donosimo neke važne akte i neke  
zakone, a to nikad ne čujem, da prvo kažu šta je dobro u tome. To je elementarna stvar dijaloga.

Ovaj dio priče u Zakonu o rebalansu je dobar, ovaj dio priče nije dobar, predlažemo kako drugačije  
nego kako to pripada ovdje u Parlamentu da ga mijenjamo amandmanima. To ne čujem, jer  
obično čujem tu neku priču koja je na granici populizma, na granici zagovaranja, pozivanja na ne  
baš dobar standard građana, koristeći to kao neku priliku da se ovdje eventualno poentira.

Zakoni koje donosimo, pa i ovaj o akcizama, se donose da se primjenjuju. Znamo kad ih  
često mijenjamo, kada nam primjena toga zakona pokaže da nijesmo dobili onaj efekat koji smo  
očekivali od njega - prilazimo izmjeni i dopuni zakona. Tu ne vidim ništa strašno, ni ništa sporno.  
Da je neodgovorna Vlada, možda bi taj problem stavila pod tepih i ne bi ga pominjala i ne biste vi  
danas o ovome pričali, ali mi bismo imali problem. Ovako taj problem rješavamo sa novim  
zakonskim načinom.

Kada se govori ovdje o PDV-u, govori se o našem povećanju. Znači, mi nijesmo nešto  
ekstra, PDV 21% je u Češkoj u Sloveniji 22%, u Hrvatskoj 25%, u Mađarskoj 27%, u Slovačkoj  
20%.

Prema tome, nemojte gledati to sa negativne strane. Nađite i nešto pozitivno.

PREDSJEDAVAJUĆI BRANIMIR GVOZDENOVIĆ (23.07.18 14:45:33)

Zahvaljujem poslaniku Čavoru.

Dajem riječ o Milutinu Đukanoviću.

MILUTIN ĐUKANOVIĆ (23.07.18 14:45:45)

Poštovani građani Crne Gore,

Evo danas već imamo i treći budžet, što se kaže, da usvajamo u prethodnih sedam  
mjeseci. Imali smo 27. decembra 2017. godine, usvojili smo Budžet za 2018. godinu, 20. marta  
smo uradili prvi reblans i danas treba da se radi drugi rebalans. Da li Vlada neozbiljno pristupa  
planiranju budžeta, ili u Crnoj Gori postoje ogromni problemi sa javnim finansijama? To je pitanje  
na koje svi tražimo odgovor, a Vlada, odnosno Ministarstvo finansija su dužni da nam daju taj  
odgovor.

Da Crna Gora ima probleme sa javnim finansijama, dovoljno govori podatak da je deficit u  
odnosu na osnovni budžet sada povećan na iznos od 143 miliona evra, a deficit je predviđen bio  
116 miliona evra. Znači, imamo povećanje deficita za 25%. Nije to nikakvo simbolično povećanje  
deficita.

Možemo malo i da analiziramo šta se sve dešava sa prihodima u budžetu Crne Gore. Evo  
nekolika slučaja i biće nam jasno kakve nelogičnosti tu postoje. Porez na dohodak fizičkih lica  
umanjuje se gotovo za 13 miliona evra. Ali, vrlo interesantno je da doprinosi na naknade fizičkim  
licima ostaju na istom nivou. To jednostavno nije održivo, to je nemoguće. A to će pokazati i  
završni račun ovoga budžeta, kao što vam je pokazao i završni račun budžeta za 2017. godinu.

Prihodi po osnovu akciza umanjuju se gotovo za 14 miliona evra. Kad preračunamo koliko  
je to tržište, dolazimo otprilike da je Vlada izgubila kontrolu nad oko 50 miliona evra na tržištu  
cigareta. Sad možemo da preračunamo osim pada akciza koliki je pad PDV-a, očigledno, kao što  
je kolega Medojević pričao, ovdje se radi o lobijima koji su uticali na Vladu da vodi takvu akciznu  
politiku kako bi pojedinci bliski vlasti ostvarili enormne profite.

Takođe, u prihodima budžeta nije dovoljno dobro objašnjeno na što se misli kada se misli  
da će uvećanje od kapitala iznositi 47 miliona evra, a da vas podsjetim kad je usvajan budžet za  
2018. godinu to je planirano na iznos od četiri miliona evra.

Takođe, nedostajuća sredstva kada smo usvajali budžet za 2018. godinu iznosila su 295  
miliona evra. Čisto radi građana, da građani znaju, danas nedostajuća sredstva iznose 755  
miliona evra. Kada smo mi iz Demokratskog fronta krajem decembra saopštavali da će Crna Gora  
da se zaduži preko 800 miliona evra, nama je saopšteno da širimo paniku. Ministre, je li to tada  
bila panika, ili realno sagledavanje stvari?

Ali, suština čitave nam nelogičnosti je u sljedećem.

Predsjednik Vlade, ministar finansija hvale se kako bruto domaći proizvod raste po stopi

preko 4%, lideri smo u regionu. Pa kako kad imamo takvu stopu rasta, imamo takav deficit? Kako,  
kad imamo takvu satopu rasta? Hoćete da otpuštite 4.000 ljudi iz državne administracije. Kako to  
kad imate takvu stopu rasta da zamrzavate plate i penzije? To je što se tiče prihoda i ovo bi bilo  
sasvim dovoljno da se pokaže kakvu politiku vodi Ministarstvo finansija, odnosno Vlada Crne  
Gore. Ali, sada ćemo malo da posmatramo i rashode.

Što se tiče rashoda, već je ovdje i spomenuto, glavni rashodi su uvećani zbog povećanja  
Fonda za zarade. Tako u Fondu zdravstva povećanje troškova iznosi 25 miliona evra. Za  
Ministarstvo prosvjete izdaci su povećani po osnovu bruto zarada. Znači, ovdje samo spominjem  
bruto zarade za Ministarstvo prosvjete za 13.500.000 evra.

Izdaci Ministarstva rada i socijalnog staranja uvećani su za gotovo 3,5 miliona evra.  
Možemo da pretpostavimo da su ova povećanja da bi se osnažila kampanja Demokratske partije  
socijalista, jer imali smo i predsjedničke i lokalne izbore u 2018. godini. Izdaci za Ministarstvo  
unutrašnjih poslova povećani su za 5,5 miliona evra, od čega je tri miliona na zarade zaposlenih.

Vrlo interesantna priča oko auto-puta. Građani Crne Gore moraju da znaju sljedeće. Prošlo  
je 75% roka, odnosno 3/4 koliko je vremena potrebno da se izgradi auto-put, odnosno četiri godine  
koliko je planirano - tri godine su prošle. Mi smo se zadužili za svega 400 miliona evra. Ako  
planirate auto-put da završite za godinu ili godinu i po, moramo da se zadužimo još za 500 miliona  
u sljedećih godinu, godinu i po dana. To je ekonomska bomba. A još ako znamo da ćete morati  
iduće godine da se zadužite oko 50 miliona evra da bi Vlada isplatila svoj dio kompaniji A2A, jasno  
je svakom da slijedi slom javnih finansija.

I da jednu tabu temu razbijemo u ovom Parlamentu. Vlada često i Ministarstvo finansija  
pravdaju ta zaduženja u iznosu od 755 miliona evra da se radi refinansiranje obaveza iz  
prethodnog perioda i kredita koja je Vlada uzimala, a koji dolaze na naplatu u 2019, 2020. i 2021.  
godini. Samo građani da znaju, tim refinansiranjem glavnica je povećana, a povećane su i kamate  
koje su sa nepunih 85 miliona otišle na preko 87 miliona evra. Mislim da je ovo momenat da  
razbijemo tu priču o strašnom ekonomskom razvoju Crne Gore.

Gospodine ministre, slušajte sljedeći podatak, bruto domaći proizvodi 2008. godine u Crnoj  
Gori iznosio je tri milijarde i sto miliona. Javni dug je iznosio tada 900 miliona. Danas PDV iznosi  
oko četiri milijarde, a javni dug, po vašim podacima vrlo sumnjivim, dvije milijarde 650 miliona.

Znači, bruto domaći proizvod se za 10 godina povećao za 900 miliona evra, a javni dug za  
milijardu i gotovo 800 miliona evra. Šta ovo znači? Znači da javni dug duplo brže raste od bruto  
domaćeg proizvoda. Vi što vješto uspijete da prikrijete ovakvu katastrofalnu ekonomsku politiku u  
javnim finansijama, to je zaista problem i za nas i za vas.

Gospodine ministre, dužni ste da date logička objašnjenja ne Demokratskom frontu, nama  
je sve jasno, dužni ste da to uradite zbog građana Crne Gore.

Zahvaljujem.

PREDSJEDAVAJUĆI BRANIMIR GVOZDENOVIĆ (23.07.18 14:53:55)

Svoje izlaganje završio je Milutin Đukanović.

Po redosljedu ispred DPS-a najmlađi poslanik ne samo u ovom sazivu gospodin Nikolić.

Komentar je imao Radule Novović.

RADULE NOVOVIĆ (23.07.18 14:54:30)

Izvinjavam se kolegi. Vrlo ću kratko prokomentarisati. Ja bih malo da napravim, da tako  
kažem, inklinaciju od ovih brojki ka slovima. Naravno, važno je da čujemo sve ove brojeve i sve  
ovo što o čemu danas razgovaramo, cifre one su od čega živimo. Ali nekako bih samo kratko da  
pokušam da demantujem ovo što je rekao uvaženi prethodnik. Da se opozicija uporno trudi da  
razbije tu da tako nazovem famu o tome kako je Crna Gora ekonomski napredna zemlja.

Pomenuo bih dvije moje impresije od skoro, a koje nijesu cifre. Prva je da je prije nekoliko  
noći u Perastu otvoren jedan ovako fascinantan hotel Jadran, čini mi se zove, i čini mi se mogao  
bih ovo da provjerim, nijesam siguran, da se nalazi u objektu nekadašnjeg Jadran Perasta. Mislim

da je to i samo po sebi ovako lijepa poruka, a kažem i jedan lijep objekat.

Druga preporuka svima nama, vrijeme je godišnjih odmora, a onda i građanima Crne Gore  
da prođu tim zaista sad lošim putem, s obzirom da su građevinski radovi u toku od Veruše do  
Bioča.

Zaista je fascinantno, građani i kolege, šta se pravi u Crnoj Gori. Ne znam jeste li imali  
prilike, kažem loš je taj put, nije nimalo prijatan ni za vozača ni za saputnike, ali lijepo je vidjeti to  
što se pravi sad u Crnoj Gori od Veruše do Bioča, odnosno od Mateševa do Bioča. Mislim da će to  
biti jedna od najatraktivnijih dionica za vožnju ne samo u Evropi, nego i šire. Vjerujem i nadam se  
da će Javni servis naći sredstava i vremena da napravi jedan dokumentarni film na tu temu.  
Siguran sam da će ga Nacionalna geografija raditi, ali kažem vam, bez obzira na ove činjenice  
koje pominjete, mislim da se u Crnoj Gori itekako rade neki izuzetni projekti.

PREDSJEDAVAJUĆI BRANIMIR GVOZDENOVIĆ (23.07.18 14:56:19)

Poslaniče Novoviću, ja bih samo molio da svoje izlaganje prilagodite članu 97, da  
komentarišete izlaganje gospodina Đukanovića.

RADULE NOVOVIĆ (23.07.18 14:56:54)

U redu, hvala Vam.

PREDSJEDAVAJUĆI BRANIMIR GVOZDENOVIĆ (23.07.18 14:56:56)

I Vi isto odgovorite na komentare koje Vam je dao gospodin.

MILUTIN ĐUKANOVIĆ (23.07.18 14:57:08)

Gospodine Novoviću, svjesno ili nesvjesno Vi ste potvrdili ono o čemu mi pričamo. U Crnoj  
Gori nema realnog sektora, nema stvaranja nove vrijednosti. To je suština.

Građevinarstvo, trgovina, igre na sreću - ne donosi to prosperitet zemlji. Još jednom čujte  
dobro, gospodine Novoviću, 2008. bruto domaći proizvod iznosi tri milijarde i sto miliona evra. U  
isto vrijeme javni dug iznosi 900 miliona evra. Danas bruto domaći proizvod je povećan za 900  
miliona i iznosi oko četiri milijarde, a javni dug sa 900 miliona na dvije milijarde i 650 miliona evra.  
Znači, rast javnog duga je duplo viši od rasta BDP-a. Gdje je ta razlika od gotovo milijardu? Mi  
tvrdimo da je Crna Gora finansijski devastirana i opljačkana. Objasnite gdje je milijardu evra, samo  
po ovom osnovu.

Da vas podsjetim još na prihode koji su se desili u ovom periodu. Privatizovana je  
Elektroprivreda Crne Gore, 400 miliona evra je upumpano u Crnu Goru, 200 građanima, 100  
miliona Elektroprivredi, 100 miliona u budžet Crne Gore. To se povoljno odražava na smanjenje  
javnog duga i na rast BDP-a, a i pored takve privatizacije mi danas imamo ovakve podatke. Sa  
ovim brojevima se ne može polemisati, to je nemoguće. I sad koristim još jednom priliku da  
ministar objasni kako se to od prodaje kapitala od predviđenih četiri miliona planira dobiti 47  
miliona. Neka nam da neko logično objašnjenje kako mogu porezi na zarade da se smanje za 12 -  
13 miliona evra, a da doprinosi na iste te zarade i naknade ostanu nepromijenjeni. Možda postoji  
neko logično objašnjenje. Ja mislim da ga nema, ali evo spremni smo da nam ministar to objasni.

Mislimo da se neko neodgovorno igra ovim brojevima, ali budžet je kompleksan pa mu  
onda promaknu neke stvari. Ustvari prikaže se realnost da mi nemamo realnu politiku u javnim  
finansijama.

Zahvaljujem.

PREDSJEDAVAJUĆI BRANIMIR GVOZDENOVIĆ (23.07.18 14:59:58)

Ovim komentarom završena je polemika između poslanika Novovića i Đukanovića.

Nastavljamo dalje. Kao što sam rekao, dajem riječ poslaniku Nikoliću.

Izvolite.

ANDRIJA NIKOLIĆ (23.07.18 15:00:11)

Hvala, uvaženi potpredsjedniče Gvozdenoviću.

Uvaženi ministre Radunoviću, ministre Hrapoviću sa saradnicima,

Čini mi se da o ekonomskoj razvijenosti Crne Gore, naročito u kontekstu današnje teme,  
teme koja je na dnevnom redu, teško možemo govoriti kvalitetno a da zanemarimo prethodnu  
činjenicu da je decenijama naša država bila jedna od najzaostalijih republika bivše Jugoslavije.  
Neko je to kazao, koja se po tom osnovu finansirala iz onog čuvenog Saveznog fonda za  
nerazvijena odručja.

Ako to uzmemo u obzir i ako znamo da je danas Crna Gora po prvi put u svojoj istoriji  
najrazvijenija država na Zapadnom Balkanu, uključujući sve parametre, pa i prosječnu platu i  
penziju, onda valjda imamo pravo da kažemo da smo dobro odabrali strateški pravac našeg  
razvoja, ali da naravno još uvijek nijesmo došli do konačnog cilja.

Definitivno je da se rađa jedna nova ekonomska struktura Crne Gore, koja treba da nam  
obezbijedi kvalitetniji ekonomski razvoj, a u finalu i bolji kvalitet života svih građana Crne Gore.

Fizičari imaju jednu izreku koja kaže - ako ne možeš nešto da objasniš, onda to nešto  
dovoljno ne razumiješ. S obzirom na to da su građani Crne Gore i na današnjoj sjednici, a rekao  
bih i tokom prethodnih dana i mjeseci, zapljusnuti jednom ekonomskom terminologijom koju,  
siguran sam, većina njih ne može kvalitetno da razumije, a da smo mi u funkciji građana i da smo  
dužni da im kvalitetno objašnjavamo ono što su naše ekonomske i sve druge politike - evo  
nekoliko uvodnih objašnjenja upravo za građane Crne Gore.

Budžet je strukturirani pregled planiranih prihoda i rashoda države u određenom  
vremenskom periodu. Kada zbog izmijenjenih okolnosti dođe do potrebe mijenjanja strukture ili  
obima sredstava po pojedinim kategorijama budžeta, taj budžet se rebalansira na proceduralno  
utvrđen način. To znači da upravljanje javnim finansijama mora biti zasnovano na Zakonu o  
budžetu, a to nije moguće ako je realno stanje udaljilo budžet od zakonom predviđene pozicije.

Dakle, rebalans se mora sprovoditi kad god je to neophodno, bez obzira da li se radi o  
prvoj, drugoj ili trećoj intervenciji. Jasno je, takođe, da rebalans, ono što je govorio ministar  
Radunović, nije izraz, kako se to manipulativno želi predstaviti, nestabilnosti javnih finansija.  
Nekoliko je značajnih motiva za aktuelni predlog rebalansa budžeta. S obzirom na to da su većinu  
dodirnule kolege koje su prethodno govorile, biću vrlo kratak.

Prvo je potreba izmjene akcizne politike na duvanske proizvode. Drugo, nedavno  
usvojenom uredbom Vlada je ukinula Ministarstvo evropskih poslova, što prirodno mora imati  
implikacije na strukturu budžeta.

Treće, povećana su ulaganja u zdravstvenu zaštitu i s obzirom na to da je ministar Hrapović  
ovdje, želio bih da kažem jedan politički stav. Mislim da bi bilo dobro, a o tome smo razgovarali i  
na nedavnoj sjednici Savjeta za praćenje realizacije zaključaka iz izbornog programa  
Demokratske partije socijalista, da finansijska ulaganja u zdravstveni sistem naše države jednako  
tako u određenoj mjeri mora pratiti i podizanje povjerenja javnosti u crnogorsko zdravstvo.

Najzad, ovim rebalansom smo obuhvatili podršku jačanju administrativnih kapaciteta u  
državnoj administraciji, posebno kod radnih mjesta u oblastima od javnog značaja.

U cilju smanjenja budžetskih izdvajanja, Vlada je donijela zaključak kojim se zadužuju svi  
organi državne uprave da obustave zapošljavanje po osnovu zaključivanja radnog odnosa na  
neodređeno i određeno vrijeme, i to na period od godinu dana, osim u sektorima od posebnog  
javnog interesa, a naravno uz prethodnu Vladinu saglasnost.

Ovdje postoji očekivanje da će pomenuta mjera, između ostalog, preusmjeriti jedan dio  
nezaposlenih ljudi u Crnoj Gori prema privatnom sektoru, uz da kažem dodatnu informaciju prema

građanima Crne Gore da je rast primanja u privatnom sektoru jedna od prednosti trenutne  
ekonomske situacije i da po tom osnovu očekujemo povećanje javne potrošnje.

Istovremeno, pored ohrabrujućih trendova, kad govorimo o ekonomskom sistemu države i  
njegovom permanentnom unapređivanju, važno je, ministre, čini mi se neprestano, i Vi ste to  
učinili u jednom od Vaših intervjua, pažljivo sam ga pročitao u Pobjedi, ukazivati na pogubnost  
učešća sive ekonomije u strukturi naše ekonomije.

Dva su osnovna problema koja prouzrokuje siva ekonomija.

Prvi je umanjenje regularnih prihoda države, a drugi je neravnopravnost regularnih  
poslovnih subjekata u odnosu na neregularne. Da ne govorim o tome kako siva ekonomija utiče  
na povećanje koruptivnog prostora, na nelegalne tokove novca, te na destimulaciju zakonitog  
poslovanja.

Na primjeru akciza, i to je možda odgovor na jedno od pitanja koje su postavljali određeni  
poslanici, na primjeru akciza na duvanske proizvode vidjeli smo upravo eskalaciju sive ekonomije.

Takav obim negativnih implikacija sive ekonomije zahtijeva sistemski odgovor, koji  
naravno, to svi znamo, nije nimalo jednostavno kreirati i tu država mora da organizuje kroz ono što  
je Vladina politika sve svoje raspoložive mehanizme kako bi u jednom dijelu preventivno djelovali i  
pokušali da onaj neregularni dio sive ekonomije prevedemo u legalni. Ukoliko to nije moguće,  
naravno uvijek imamo represivne mjere koje u ovim slučajevima moraju biti rigorozne. Jer, država  
ima puno pravo da obezbijedi sva ona sredstva koja su joj potrebna za kvalitetno funkcionisanje  
naročito onih građana koji legalno zarađuju plate i penzije u ovoj državi.

Na kraju, dozvolite da podsjetim crnogorsku javnost da su prihodi budžeta u prvoj polovini  
godine veći za 81,7 miliona evra u odnosu na isti period 2017. Kod PDV-a rast je 14,3%, kod  
doprinosa 7,6% i poreza na dobit 26,7%. Prema tome, najvažnije je da nemamo problema sa  
finansiranjem tekućih budžetskih obaveza, među kojima plate i penzije imaju prioritet. Nastavljen  
je trend politike koju je promovisala prethodna vlada, a nastavila ova - da nema zaduživanja za  
tekuću osim za kapitalnu potrošnju. Nije zabrinjavajući, iako se to ovdje želi predstaviti, ni  
postojeći nivo javnog duga Crne Gore, naročito u kontekstu prezaduženosti brojnih evropskih  
ekonomija. U tom redu prevashodno mislim na italijansku, koja je druga ekonomija po zaduženosti  
među zemljama Evropske unije.

Govorilo se i o cijenama goriva, evo nekoliko objašnjenja, koje su prvenstveno uzrokovane  
zbivanjima na svjetskom tržištu. Tačno je, ministre, i o tome ste podsjetili, da cijena nafte fluktuira  
ali sa globalno uzlaznim trendom. Osim toga, slabljenje evra prema dolaru kao obračunskom  
ekvivalentnu na tržištu energenata utiče na uvoznu cijenu goriva tamo gdje je valuta evro. U tom  
smisu, Crna Gora nije izuzetak imajući upravo u vidu našu zavisnost od ove vrste energenata.  
Ipak, činjenica je da periodična poskupljenja goriva nijesu izazvala lančanu inflatornu reakciju,  
odnosno povećanje cijena drugih proizvoda. Da jesu, morali bismo vjerovatno kao 2012. da  
posegnemo za nekim drugim mjerama kojima bi morali da peglamo tu situaciju.

Zaključno, aktuelne cijene naftnih derivata nijesu poremetile tržište, niti dovele do rasta sive  
ekonomije, kao što je to slučaj upravo na onom opisanom primjeru na duvanskom tržištu. Prihodi  
od akciza i poreza na naftne derivate u ovom trenutku su veoma značajna stavka budžeta, ali i  
važan faktor konsolidacione politike. Međutim, jednako tako vjerujemo da će i ova mjera u  
perspektivi osloboditi, prije svega, građane i kompletno društvo pomenutih akciza, te da ćemo naći  
prevashono kroz model pravilnog orkestriranja politika u domenu sive ekonomije neke nove  
prihode, koji će nam opet obezbijediti da stabilno finansijski funkcionišemo. Prema tome, nema  
šminkanja finansijskog stanja u državi. Ove /prekid/ konsolidacije koje sprovodi aktuelna Vlada  
prate i Svjetska banka i Međunarodni monetarni fond. Ti podaci koje predstavljamo su istovjetni i  
ne smo što su istovjetni, nego postoji ozbiljno raspoloženje prema finansijskim politikama koje  
kreira Vlada da budu podržane raznim investicionim aranžmanima od strane pomenutih  
finansijskih institucija. Hvala.

PREDSJEDAVAJUĆI BRANIMIR GVOZDENOVIĆ (23.07.18 15:10:39)

Zahvaljujem gospodinu Nikoliću.

Komentar ima poslanik Slaven Radunović.

SLAVEN RADUNOVIĆ (23.07.18 15:10:44)

Hvala Vam.

Zaista sam više puta u toku diskusije kolege Nikolića osjetio nagon da se javim, ali sam  
izbjegavao da bi što kraće trajalo ovo vrijeme koje uzimamo mi koji komentarišemo i da bi se  
dobilo više vremena za one koji žele da imaju punu diskusiju. Međutim, nisam mogao kad sam  
čuo da je gospodin Nikolić ovako zabrinut za funkcionisanje sivog tržišta i za problem koji ima  
crnogorska država u borbi protiv sive ekonomije, posebno kad su akcizne robe u pitanju.

Gospodine Nikoliću, ne očekujete valjda od ljudi koji su patentirali državni šverc cigaretama,  
naftom i sličnim robama da se izbore protiv tog istog šverca. Ja znam da ste Vi nešto mlađi, ali ne  
toliko da ne bi ste znali da su u Crnoj Gori živjeli "talijanski turisti" koji su inače bili vozači glisera  
koji jure po blizu 100 km/h, a mogu da utovare ...

PREDSJEDAVAJUĆI BRANIMIR GVOZDENOVIĆ (23.07.18 15:11:44)

Poslaniče Radunoviću, kao što sam upozorio i prethodne poslanike, molim Vas svoje  
izlaganje prilagodite članu 97.

SLAVEN RADUNOVIĆ (23.07.18 15:11:55)

Slušajte, gospodine Gvozdenoviću, ja Vas molim da se suzdržite od takvih komentara.  
Odlično znam šta radim, ja sam izabran od strane građana Crne Gore. Zastupam njihov interes na  
najbolji način i ja ću da odgovaram u slučaju da to budem uradio na način koji nije podesan. Ovdje  
pričamo o temi koju je načeo gospodin Nikolić.

PREDSJEDAVAJUĆI BRANIMIR GVOZDENOVIĆ (23.07.18 15:12:15)

Igrom slučaja, ja sad predsjedavam i ja tražim od Vas na način kako su Vas izabrali građani  
da budete poslanik u ovom Parlamentu i da poštujete pravila koja su ovdje definisana.

SLAVEN RADUNOVIĆ (23.07.18 15:12:28)

Ja u potpunosti poštujem pravila. Rekao sam da sam se javio baš zbog teme sive  
ekonomije, borbe protiv šverca cigareta i podsjećam gospodina Nikolića i sve ostale ...

PREDSJEDAVAJUĆI BRANIMIR GVOZDENOVIĆ (23.07.18 15:12:40)

Vi, poslaniče, imate pravo da komentarišete njegovo izlaganje.

SLAVEN RADUNOVIĆ (23.07.18 15:12:46)

Ja to i radim. Samo pokazujem gospodinu Nikoliću da su mu uzaludne nade da ova vlast  
može da se izbori sa tim problemom, iz prostog razloga što je ova vlast generisala te probleme.  
Da vas podsjetim da je predsjednik naše države zajedničke gospodin Milo Đukanović bio optužen  
u Bariju po tom pitanju, da ga je spasio imunitet da ne bi odgovarao. Znači, to je ad akta priča. Ne  
moramo o tome, ali da je ova ...

PREDSJEDAVAJUĆI BRANIMIR GVOZDENOVIĆ (23.07.18 15:13:17)

Nemojte o tome, jer je zbilja pitanje da li je imunitet ili nešto drugo. Odnosno, to nije tačno  
što ste sad rekli i još jedan put tražim od Vas da komentarišete izlaganje gospodina Nikolića.

SLAVEN RADUNOVIĆ (23.07.18 15:13:38)

Ne mislite valjda da komentarišem njegovo izlaganje tako što ću da citiram njegove  
stavove, nego ću da oponiram njegovim stavovima. To se podrazumijeva. Ovo stalno prekidanje,  
shvatam da ste preuzeli predsjedavanje da biste pokušali da poslanicima Demokratskog fronta  
omogućite da što manje kažu javno, ali vjerujte da Vam to neće uspjeti. Mi ćemo sve reći na kraju,  
jer takva vrsta opstrukcije ne prolazi.

Građani Crne Gore se sjećaju ovoga o čemu ja pričam, džabe vaše upozorenje i  
isključivanje mikrofona. Svi znaju da je ova država jedno vrijeme živjela od šverca cigara. Svi su  
gledali kako to izgleda po ulicama, sjećaju se punktova policijskih i gdje koji kum naplaćuje svoju  
tarifu. Sad, evo ga ovdje ministar, kad se uvodilo ovo povećanje akcize, ovdje iz ovih klupa je  
diskutovano na temu da će na ovaj način da se da privilegija proizvođačima i švercerima. Znači,  
proizvođačima cigareta u Crnoj Gori bez akcizne markice, znamo šta to znači, i švercerima cigara  
da se daje prilika...

PREDSJEDAVAJUĆI BRANIMIR GVOZDENOVIĆ (23.07.18 15:14:55)

Nemate potrebe. Prekinuto Vam je bilo vrijeme kad sam ja komentarisao i Vi ste završili  
svoje komentarisanje.

Nastavljamo dalje. Komentar ima Andrija Nikolić.

ANDRIJA NIKOLIĆ (23.07.18 15:15:20)

Hvala, potpredsjedniče.

PREDSJEDAVAJUĆI BRANIMIR GVOZDENOVIĆ (23.07.18 15:15:31)

Poslaniče Radunoviću, upozoravam Vas da ne dobacujete sa mjesta.

Kad budete imali diskusiju, moći ćete da govorite.

Izvolite, gospodine Nikoliću.

ANDRIJA NIKOLIĆ (23.07.18 15:15:48)

Na početku, cijenim da je ovo obraćanje poslanika Radunovića ako ništa, bilo korisno  
makar zbog jedne elementarne činjenice koju je saopštio, a to je okolnost da je i njegov i naš  
zajednički predsjednik države Crne Gore gospodin Milo Đukanović. Dakle, konačno smo iz vaših  
redova čuli formalnu potvrdu da ste faktor lojalnosti sopstvenoj državi. Ukoliko ste zabrinuti za  
okonost da mi iskazujemo zabrinutost povodom određenih negativnih trendova u ekonomskoj  
politici Crne Gore, naravno, to rade svi oni koji su elementarno lojalni građani sopstvene države.  
Dakle, ne očekujete valjda da okonost da smo mi vlast treba da nam zatvori usta da ne govorimo  
o nekim negativnim pojavama ili da na njih ne upozoravamo ključne protagoniste ekonomske  
politike u Crnoj Gori, konkretno u pomenutom slučaju Vladu Crne Gore. Upravo Vlada Crne Gore  
je kreirala taj Prijedlog zakona koji poslije nekoliko mjeseci nije dao određene rezultate. Kad smo  
vidjeli da ne daje rezultate, mi smo korigovali tu politiku i došli ponovo pred poslanike crnogorskog

Parlamenta da popravimo grešku koju smo napravili. Čini mi se da odgovorni ljudi i odgovorni  
političari otvoreno govore o svojim greškama, za razliku od vas koji uvijek za sve svoje greške  
krivce tražite na drugoj strani.

Pomenuo sam prije šta kažu fizičari o jednoj pojavi, a evo šta kažu matematičari. Prirodna  
materijalna egzaktnost finansijskih iskaza ne dozvoljava politikantsku zloupotrebu. Manipulaciji te  
vrste skloni su oni koji nijesu dovoljno stručni ili oni koji pretpostavljaju da poruke koje šalju onima  
sa druge strane, u konkretnom slučaju građanima Crne Gore, da kažem da su u ovom konkretnom  
slučaju građani Crne Gore nestručni. Evo nešto malo o brojevima i ovom egzaktnom prikazu ove  
matematičke paradigme.

Prosječna stopa ekonomskog rasta u prvih 10 godina od obnove crnogorske nezavisnosti je  
na nivou od 3,2%, što je ubjedljivo najviše u regionu i među najvišim stopama rasta u Evropskoj  
uniji. Prije 10 godina Crna Gora je bila na 30% /prekid/ razvijenosti, a danas je na 45% evropskog  
prosjeka razvijenosti. Uz to danas se u Crnoj Gori pripemaju ili realizuju neke od najvrijednijih  
investicija u Evropi, počev od autoputa, podmorskog kabla prema Italiji, Luštice, Portanovog, Porto  
Montenegra, a prethodna i ova Vlada su najavile još jedan ključni strateški projekat države Crne  
Gore koji se odnosi na izgradnju drugog bloka Termoelektrane u Pljevljima.

Dakle, i ova i prethodne vlade, gospodine Radunoviću, brižljivo vode računa o onome što  
su nacionalni interesi Crne Gore. Ne možemo praviti korake od 1.000 milja, možemo praviti korake  
od 100 milja koji će nam u perspektivi obezbijediti stabilan ekonomski rast. Deset godina je prošlo,  
govorio sam o tom periodu u ekonomiji /prekid/ u državi Crnoj Gori. U životu jedne države to je  
tren ili trenutak, kako god želite. U životu jednog čovjeka to je možda neka značajna cifra. Mi ne  
razmišljamo samo o benefitima za današnje generacije. Razmišljamo dugoročno o benefitima  
novih generacija svih Crnogorki i Crnogoraca i svih građana Crne Gore. Nije ovo bilo u  
nacionalnom smislu, nego zapravo na suštinskom građanskom konceptu države Crne Gore. Hvala  
na pažnji.

PREDSJEDAVAJUĆI GENCI NIMANBEGU (23.07.18 15:20:06)

Izvolite, kolega Radunoviću.

SLAVEN RADUNOVIĆ (23.07.18 15:20:08)

Imam proceduralnu intervenciju, obraćam se predsjedavajućem.

Sad se vidjelo na jedan flagrantan način kako se pravi razlika u ovom Parlamentu prema  
određenim poslanicima. Vaš prethodnik je mene prekidao više puta u toku mog izlaganja, trudio se  
da me dekoncentriše. Politika je, to je ok, njegov način komuniciranja sa poslanicima i zloupotreba  
položaja i prekinuo me tačno na tri minuta. Nakon toga čovjek koji je prije mene diskutovao na čiju  
sam se diskusiju javio za komentar je dobio od Vas minut i po preko dozvoljenog vremena. Samo  
da budemo jasni. Ja cijenjim Vaš način kako vodite, rekao bih mekše i dozvoljavate nam da  
završimo. Na ovaj način samo želim da istaknem način na koji prethodni predsjedavajući, on sada  
nije tu, inače bih to naravno rekao, volio bih da je tu, kako se odnio prvo prema gospodinu  
Medojeviću, sad prema meni, čim se pomene /prekid/ i njihov biznis ili bilo što što može na jedan  
eksplicitan način da pokaže kakva je Crna Gora ustvari država, mafijaška država. Tu je problem.  
Hvala.

PREDSJEDAVAJUĆI GENCI NIMANBEGU (23.07.18 15:21:29)

Kolega Radunoviću, ja nisam bio prisutan u tom momentu i Vi znate da ja ne vodim mekše  
ili jače, nego je to moj način vođenja - želim da svaki poslanik zaokruži misao. Što se tiče kolege  
Nikolića, ja sam ga zvonom upozorio kad sam primijetio da je prekoračio vrijeme. Nisam vodio  
pažnju tačno u momentu, ali sve poslanike upozoravam zadnjih desetak sekundi malim udarom  
zvona.

Izvolite, kolega Nikoliću.

ANDRIJA NIKOLIĆ (23.07.18 15:22:04)

Potpredsjedniče, Vama ću se kratko obratiti bez namjere da zloupotrijebim ovu ili bilo koju  
narednu priliku za ovom govornicom. Čini mi se da bismo svi morali da vodimo računa o potrošnji  
vremena. Tu sam saglasan sa prethodnim govornikom. Međutim, jednako tako mislim da ste Vi bili  
dužni da ga upozorite da su poslanici vladajuće većine u Parlamentu od konstituisanja ovog  
visokog i uvaženog doma. I mi smo bili tu sve vrijeme za dijalog, ali njih do juče tu nije bilo. Prema  
tome, vrijeme za dijalog je dostupno i nama i njima.

PREDSJEDAVAJUĆI GENCI NIMANBEGU (23.07.18 15:22:43)

Kolega Nikoliću, hajde da shvatimo ovo kao Vaš doprinos svim poslanicima da će poštovati  
vrijeme. Procedure i pravilnici se znaju, tako da nastavljamo sa radom. Ja mogu cijeniti da ste Vi  
malo prekoračili ovlašćenje oko procedure. Nastavljamo dalje.

Sljedeći govornik po redosljedu prijavljenih, nadam se da nije drugačije najavljeno, je  
koleginica Branka Bošnjak, neka se pripreme Ana Nikolić, Goran Danilović, Suad Numanović.

Izvolite, koleginice Bošnjak, imate riječ.

BRANKA BOŠNJAK (23.07.18 15:23:25)

Zahvaljujem, potpredsjedniče.

Milije mi je što ste Vi tu nego ovaj prethodnik koji izigrava lošeg razrednog starješinu u  
Parlamentu.

Uvaženi građani, pred nama je set zakona koji govore ustvari o nesoposobnosti, neznanju  
ove Vlade, prije svega, ću reći ministra finansija ili on sebi, ili možda on i zna ali ne smije, jer ne  
znam da li ima dovoljan autoritet, jer su nas sa istim žarom ubjeđivali u suprotno prije samo par  
mjeseci, a to nije prvi put da vidim ovdje. Imali smo skoro i iz Centralne banke guvernera koji nas  
je ubjeđivao i hvalospjeve za izvjesna kadrovska rješenja, pa odjednom mu to ne odgovara, pa  
smo imali da usvojimo zakon, pa da omah poslije toga svake naredne sjednice imamo izmjene tih  
zakona, što samo govori da je ova Vlada potpuno nesposobna i neznavena. Čini mi se, to je moj  
neki lični stav, da oni ministri koji su pokazali izvjestan stepen znanja su uklonjeni kroz neku blažu  
varijantu navodnog podnošenja ostavke, ali više ih nema u ovoj Vladi.

Ovo potvrđuje i to što ministar i ova ekipa neće ni da odgovore na sve ovo što mi iz  
opozicije tvrdimo i kažemo. Oni jednostavno ćute i to je izgleda najlakša varijanta da se ne vidi  
koliko ne znaju. Ili jednostavno neko drugi diriguje sa vama, jer mi je potpuno nejasno, sa istim  
žarom ste prije par mjeseci, kad ste povećavali akcize, pričali kako je to dobro, a sad odjednom  
ono sve što smo mi vama govorili, upozoravali da će crno tržište da se razvija, sad vi pričate našu  
priču i idemo obrnutim redom.

Slušajući sve ove poslanike iz DPS-a, uvijek imam taj osjećaj kao da živim u nekim  
paralelnim svjetovima. Oni ovdje pričaju o nekin naprecima, o nečemu, što mislim da prosječni  
građani, a evo i mi sa ove strane uopšte to tako ne vidimo. Mene i ne čudi da vi živite u nekom  
nerealnom svijetu, pošto dovoljno je pogledati samo imovinske kartone funkcionera, pa onih koji  
su dugo na vlasti, pa im uporedite ono kad su došli, tamo nekih 2000. i ne znam koje godine ili  
1990. i neke godine, pa će te vidjeti rapidan skok u njihovim imovinskim kartonima. Vjerovatno su  
dosta toga i sakrili, ali čak i ono što nisu sakrili može da se vidi velika razlika. Zna se da od plate  
koju svi mi primamo i znamo kolika je to se nije moglo zaraditi.

To sve govori da u ovoj zemlji imamo privilegovane, imamo jedno grubo raslojavanje na  
jednu šačicu ljudi koja ne zna šta će od novca, ne zna šta ih je snašlo i kojima je dobro i koji žive  
odlično i žive u nekom nerealnom svijetu, ali tim prije će njihov pad biti teži. Jer, kad se uzdignete  
previsoko pa padnete, taj vam pad mnogo teže pada.

Konkretno o budžetu, interesuje me obzirom da je nedavno donešen onaj moratorijum na  
zapošljavanje, ja ga tako zovem, ili taj plan kako ćete da vršite organizaciju javne uprave, a sada  
odjednom u rebalansu budžeta imate većinu ovih izdvajanja u desetinama miliona koje idu ustvari  
za plate zaposlenih. U prosvjeti ovo sve što je, svi ovi milioni silni idu na bruto zarade. I u  
zdravstvu imate, i u ostalim, čak i u nekim gdje ste naveli unutar jedinica neko preusmjeravanje  
opet ide na račun bruto zarada.

O čemu se tu radi, ministre? Jesu li to neki novi zaposleni koji su nikli pred izbore, pa im se  
sad plaća, a hoćete da racionalizujete i kažete da ima 1000 i ne znam koji je tačan broj koji je  
predviđen do kraja godine da treba da se racionalizuje, vi nećete da kažete da ih otpustite, ali  
uglavnom da nisu više na državnom budžetu. Imate 4.600 onih koji su vam na ugovoru na  
određeno, koji, makar po onome što dajete u javnosti, bi se reklo da će i oni ostati bez posla, da  
oni po automatizmu kad im istekne ugovor na određeno ili ugovor o djelu, ostaju kući. A sad  
odjednom ogromna izdvajanja, na desetine miliona idu ustvari za zarade. Nešto je tu šizofreno.  
Mada su, pravo da vam kažem, šizofrene i one izjave koje čujemo iz Ministarstva javne uprave, jer  
nam se odjednom kaže treba racionalizacija, a onda nam u drugoj rečenici kaže "zbog Evropske  
unije i procesa pridruživanja biće 400 i nešto novih radnih mjesta koje treba da se otvore da bi se  
poboljšali kapaciteti u javnoj upravi". Tako da nešto nije u redu sa vašim izjavama i postoji  
nekakvo nepoklapanje.

Pominjali ste majke kao bombe u budžetu, a bile su tempirane bombe sve vrijeme. Ja evo  
vidim sad nema majki, ali tempirana bomba u budžetu i dalje postoji i to velika.

Priča se o auto-putu kao nekakvom ogromnom projektu koji nama donosi neku dobit, a  
vama sad i strani mediji su počeli, uslovno da kažem, da se sprdaju sa tim projektom zbog toga  
što svi znaju da je on neodrživ i što svi znaju da to nije projekat auto-puta nego jedno parčence  
auto-puta koje je nama kamen o vratu i koji dovodi ovu zemlju u dužničko ropstvo i vodi je ka  
bankrotu. Niko nije sa ove strane bio protiv tog projekta, ali niti je bilo vrijeme da se kreće u taj  
projekat, niti je on isplativ. A vi znate sami kako ste i koga oslobodili poreza za taj projekat. Pa  
vama ni jedan Kinez ne ode u kafić da popije pivo a da plati PDV. Koliko je samo onih firmi bliskih  
vama koje na račun ovoga ne plaćaju PDV i koliko vam je oštećen budžet po tom pitanju, a majke  
su vam bile problem. Majke su vam bile tempirana bomba.

Vidim ovdje da ste predvidjeli i izvjesna sredstva, čini mi se, pola miliona što u odnosu na  
ovo što radite možda nije velika suma, ali - za zakup prostora. O čemu se radi? Malo li je pa  
moramo još da zakupljujemo. Inače, ogromna sredstva se iz budžeta troše na zakup prostora, što  
je nevjerovatno, a sad ste i rebalansom budžeta i to predvidjeli. A da ne pričamo o tome koliko  
samo sredstava trošite na nekakve izgubljene sudske sporove, koje unaprijed znate da ste  
izgubili. Unaprijed znate da gubite nešto, jer niste poštovali zakon i pustite to tako.

Šta je sa ovima kojima i dalje opraštate poreski dug? Džabe je bila ona emisija što ste  
pretvorili ono u poslovne prostore, ona smijurija od mehanizma đe se pokazalo vaše pravo lice. Da  
niste nešto promiijenili u odnosu na ovo? Ista priča, potpuno ista priča koja je bila i prije.

I mi kao građani smo izgleda dovedeni u pitanje da moramo da trpimo ovu neznavenu  
korumpiranu vlast. Neko diriguje sa vama, to je očigledno. Da li su to struje, ovaj klan onaj klan, pa  
se traže nekakvi balansi. Pa sad ako biste Vi napustili, ministre, možda bi bio bolje kotiran onaj  
klan uz premijera nego ovaj uz predsjednika države. Tražite tu nekakve balanse, a sve po džepu  
građana Crne Gore, nažalost.

I ovaj ministar iza Vas iz Ministarstva zdravlja. Ko je odgovoran za ovakvo stanje u  
zdravstvenom sistemu i ovo što njima ovolika sredstva trebaju za neizmirene obaveze? Ko je kriv  
za to? Da li je iko snosio odgovornost što se dešava? Zbog toga što je sve zasnovano u ovoj  
državi na kriminalu, korupciji, švercu.

Onog momenta kad se vi smjestite u poziciju i kad se raščiste neke stvari, napravi revizija  
svega i kad završite tamo gdje treba da završite, tek će krenuti nabolje ovoj državi. Sa vama  
takvima nema šanse. Prvo, postalo je ogromno neznanje. Drugo, niko od vas neće da siječe granu  
na kojoj sjedi, to je jasno. Poštovani građani, ne možete očekivati od njih da svoj status pogoršaju  
da bi vama bilo bolje. Oni su nezasiti, alavi i to su pokazali svih 30 godina ove vlasti. Zahvaljujem.

PREDSJEDAVAJUĆI GENCI NIMANBEGU (23.07.18 15:33:12)

Hvala, koleginice Bošnjak.

Kao što sam najavio, sada riječ ima koleginica Ana Nikolić, a neka se pripremi Goran  
Danilović.

ANA NIKOLIĆ (23.07.18 15:33:28)

Hvala, potpredsjedniče.

Uvaženi potpredsjedniče Skupštine, cijenjeni ministri sa saradnicima, kolege i koleginice,  
uvaženi građani Crne Gore,

Danas raspravljamo zaista o jako važnom setu zakona kada su u pitanju finansije naše  
države i svega ovoga što smo do sada čuli, a trudeći se da definitivno se ne ponavljam mnogo, ja  
ću početi sa jedne druge strane da pojasnim možda nešto što danas još nismo pomenuli.

Izmjene budžeta su predložene usljed promjene u planiranim izdacima. Neto efekat tih  
promjena predstavlja umanjenje ukupnih izdataka za 4,5 miliona. Znači, ukupni izdaci su svojim  
prerasporedom pali za 4,5 miliona, a preraspored je nastao usljed potrebe finansiranja nekih  
prioritetnih stvari koje su naišle našoj pažnji, finansijskoj pažnji. To je jedna stvar, a druga,  
izmjenom metodologije obračuna deficita. Metodološka promjena obračuna budžetskog deficita  
usklađena sa međunarodno prihvaćenom metodologijom, uslovilo je da se Ministarstvo finansija  
kao potrošačkoj jedinici finansijskih sredstava sa tekućeg računa umanji iznos od 73 miliona.  
Prosto ovom metodologijom mijenjamo način obračuna deficita koji je do sad kod nas važio.

To je upravo i Predlog zakona o izmjeni i dopunama Zakona o budžetu o fiskalnoj  
odgovornosti i ja ću se u nekoliko narednih minuta njim pozabaviti, da prosto javnost i to čuje i  
pojasnimo.

Propisuje se nov način utvrđivanja i izračunavanja finansijskog rezultata države, odnosno  
budžetskog suficita ili deficita na način da se i suficit i deficit umanjuju za izdatke za kupovinu  
hartija od vrijednosti, koji predstavljaju finansijske transakcije. Odnosno, izdaci za kupovinu hartija  
od vrijednosti više ne ulaze u ukupan iznos budžetskih izdataka, pa samim tim ne utiču ni na  
budžetski deficit, nisu trošak, već se od prilike knjiže kao imovina, u ovom slučaju i ova kupovina  
naših euro obveznica, a neće biti ni prihod onog momenta kada se možda prodaju. Neće povećati  
budžetski suficit jer će se knjižiti kao prihod od privatizacije, a u tom slučaju uticaće na smanjenje  
nivoa ukupnog zaduženja države. Ovakvom metodologijom postepeno se prilagođavamo  
zahtjevima Evropske unije i ovakva metodologija u potpunosti odgovara i preporukama  
Međunarodnog monetarnog fonda i Svjetske banke.

Ono što je jako važno ovdje naglasiti jeste da je ovim zakonom odložena i primjena člana  
43 koji treba da počne da se primjenjuje od 1. januara 2020. godine. Trenutno važećim zakonom,  
ovim članom je predviđeno da se sastavni dio godišnji Zakona o budžetu i bude maksimalni nivo  
budžetske potrošnje koji je obavezujući za Zakon o budžetu države i prvu fiskalnu godinu a da  
bude indikator za drugu i treću i da se ova odredba primjenjuje od 1. januara 2019. godine.  
Međutim, obzirom da trenutno softfersko rješenje koje se koristi za planiranje budžeta ne podržava  
planiranje u trogodišnjem periodu, a imajući u vidu rokove za donošenje Zakona o budžetu za  
2019. godinu, predloženo je i ovo odlaganje. Definitivno /prekid/ i na kraju našem Odboru za  
finansije, objašnjen je postupak i razlozi za donošenje Zakona po skraćenom postupku, a to je i  
usvajanjem ovoga zakona stvaraju se uslovi za primjenu ove nove metodologije u Zakonu o  
izmjenama Zakona o budžetu Crne Gore. Primjenom ove metodologije došlo bi do prerasporeda  
sredstava po pojedinim potrošnim jedinicama, a isto tako i zbog njihove potrebe, pa smo rekli da  
upravo zbog toga dolazi do povećanja ukupnog fonda bruto zarada za 23 miliona, dalje povećanje  
rashoda od 25 miliona u oblasti zdravstva neophodnih za izmirenje obaveza iz prethodnog perioda  
i dodatnih troškova nastalih tokom tekuće godine za potrebe liječenja i nabavke ljekova i  
medicinskih sredstava.

Kao poslanik Demokratske partije socijalista, vjerujem da ovo povećanje izdataka će uticati  
na kvalitetniji život svih građana Crne Gore. I zato danas pozivam ministra zdravlja koji je sigurno  
zbog toga danas došao, da nam se obrati i upravo pojasni sve stavke ovog iznosa. Bilo bi vrlo  
korisno u cilju naše diskusije i mislim jednom lijepom i dobrom maniru diskusije ovog parlamenta.

Sljedeće, kad su u pitanju rashodi ovoga budžeta, potrebe povećanja tekuće budžetske  
rezerve za 16,6 miliona evra dominantno zbog potrebe planiranja dodatnih sredstava za potrebe  
kofinansiranja troškova u slučaju realizacije projekata koji se finansiraju iz IPA sredstava, a koji  
nisu planirani po drugim pozicijama i drugih nepredviđenih troškova koji mogu da se dese do kraja  
tekuće godine. Ovo je jako važna stavka i vrlo jedno korektno objašnjenje i jedna potreba zaista,  
jer realizacija mnogih IPA sredstava je preduslov postojanja i kofinansiranja od strane subjekata  
koji koriste u Crnoj Gori, što je nekad veliki problem. Na kraju, na ovaj način pomoći da se ta  
sredstva povuku i ostvare je jako važno.

Plaćanje izdataka po osnovu prava iz oblasti socijalne zaštite za iznos od 2,9 miliona evra,  
shodno procjeni potrebnih sredstava za navedeno do kraja 2018. godine. Znači, definitivno  
ovakvom strukturom rashoda i njihovom preraspodjelom mi smo napravili pad ukupnih rashoda za  
4,5 miliona.

Rebalans budžeta definitivno podrazumijeva i umanjenje izvornih prihoda. Rekli smo i čuli  
smo da je to za 8,24 miliona evra. Jedan od razloga rebalansa budžeta jeste promjena  
očekivanom ostvarivanju ukupnih primitaka budžeta Crne Gore, odnosno njihov rast za 426  
miliona. Veći je za 20,42% u odnosu na rebalans iz aprila i nominalno iznosi dvije milijarde i 512  
miliona. Šest pozicija u okviru ukupnih primitaka su generisali ovaj rast, a to su pozajmice i krediti  
koji bilježe najveći rast po stopi od 130%, u nominalnom iznosu 418 miliona i rezultat su emisije  
obveznica iz aprila ove godine, pod kamatnom stopom, čuli smo, od 3,3% sa ročnošću od sedam  
godina i čime je omogućeno refinansiranje obveznica koje su dospijevale za naplatu u narednih tri  
godine, i to upravo pod sistemom zamjene lošeg kredita dobrim kreditom.

Ostvareni primitak od prodaje imovine koji nije bio planiran budžetom 2018. godine, a ni  
rebalansom iz aprila 2018, iznosi 16 miliona evra i većim dijelom se odnosi na prodaju akcija  
Rudnika uglja u Pljevljima. Dalje, rast donacija je po stopi od 11% od tri miliona evra, nominalne  
donacije iznose 31,5 milion, što znači da smo od planiranog budžeta 2018. godine ostvarili više  
sedam miliona donacija, što je dobro.

Rast bilježe primici otplate kredita po stopi od 50%, od 2,4 miliona i nominalno iznose 7,26  
miliona.

Prihodi budžeta su planirani na osnovu projekcije makro ekonomskih kretanja za 2018.  
godinu. Kretanja naplate prihoda budžeta u prvih šest mjeseci tekuće godine i generalan trend  
naplate prihoda je pozitivan i iznad je plana za prvih šest mjeseci u iznosu od 763 miliona, što je u  
odnosu na isti period prethodne godine više za 81 milion ili 12%. U odnosu na plan januar - jun  
2018. godine, prihodi su veći za 4,4 miliona evra. Rast naplate prihoda prvenstveno je uslovljeno  
boljom naplatom PDV-a u iznosu od 30 i skoro 5 miliona, kao i rezultat povećanja standardne  
stope PDV-a.

Posmatrano po strukturi, i PDV-u u domaćem prometu i PDV-u u izvoznom prometu bilježe  
rast u odnosu na isti period prethodne godine, s tim što je pozitivan trend u tome što je došlo do  
smanjenja učešća prihoda od uvoznog PDV-a, a povećanje upešća prihoda od domaćeg PDV-a,  
što je isto jako važno.

Prihod od poreza i doprinosa na zarade pokazuje oporavak tako da je porez na dohodak  
veći za 4,1 milion za prvih šest mjeseci u odnosu na isti period prethodne godine. U odnosu na  
plan 2018. godine, ostvareni su prihodi od poreza na dohodak i iznad su plana za nekih pola  
procenta. U odnosu na 2017. godinu bilježe rast, a bilježe rast i u odnosu na plan.

Kod prihoda od poreza treba izdvojiti rast poreza na dobit za pravna lica od 9,8 miliona, što  
je rezultat snažnog ekonomskog rasta i usljed stimulativne poreske stope pri oporezivanju dobiti  
pravnih lica koja je ustvari najmanja u regionu. Upravo kao takva, imala je ovakav pozitivan efekat.  
U okviru tekućih prihoda treba izdvojiti naknade koje su porasle za 2,15 miliona i nominalno iznose  
28 miliona. Tako će, /prekid/ godini iznositi milijiardu i 757 miliona, što je za 48,5 miliona više u  
odnosu na planirani budžet za 2018. godinu, bez obzira što je manji u odnosu na rebalans za 8,2,  
što je ustvari pola procenta svega pad.

Shodno tome, neophodno je...

PREDSJEDAVAJUĆI GENCI NIMANBEGU (23.07.18 15:43:56)

Koleginice Nikolić, imate dva komentara pa možete tada nastaviti.

ANA NIKOLIĆ (23.07.18 15:44:02)

Još samo jednu rečenicu, potpredsjedniče, i završavam.

Ukupni primici budžeta Crne Gore i izvorni prihodi bilježe rast u odnosu na planirani budžet  
za 2018. godinu. Tekuća budžetska potrošnja se finansira iz izvornih prihoda, a sve je rezultat  
snažnog ekonomskog rasta i odgovorne vladine politike u kontinuitetu. Ovo je još jedan dokaz da  
odgovorna implementacija finansijske strategije daje željeni efekat, obzirom da su izdvojeni prihodi  
za oko 50 miliona veći u odnosu na plan definisan finansijskom strategijom, gdje su najviše vidljivi  
napori Ministarstva finansija i Poreske uprave. Hvala.

PREDSJEDAVAJUĆI GENCI NIMANBEGU (23.07.18 15:44:40)

Imate dva komentara, tako da ćete imati priliku još.

Prvi se za komentar prijavio Milutin Đukanović. Izvolite.

MILUTIN ĐUKANOVIĆ (23.07.18 15:44:50)

Koristim ovu priliku malo da se osvrnemo na ovu kupovinu hartija od vrijednosti u iznosu od  
70 miliona evra. Gospođa Nikolić je to nabrajala tako kao što piše u obrazloženju i objašnjenju  
Vlade, ništa nam novo nije saopšteno. U tom prvom zakonu, Predlogu zakona o izmjeni i dopuni  
Zakona o budžetu i fiskalnoj odgovornosti, jednostavno se uvodi neka metodologija nova, ali da  
stupi na snagu od 1. januara 2020. godine. Da li će se sredstva odvojena za kupovinu hartija od  
vrijednosti proglašavati u jednom slučaju kao izdatak a u drugom kao primitak, odnosno kako će,  
odnosno neće uticati na deficit budžeta.

Šta je ovdje suštinski važno i šta interesuje građane Crne Gore? Građane Crne Gore  
interesuje sljedeće. Da je Vlada kupila akcije kompanije A2A u iznosu od 70 miliona evra, da je  
Elektroprivreda Crne Gore do 31. jula bila u obavezi da sa svog računa isplati 50 miliona evra.  
Takođe, iduće godine Vlada ponovo mora da isplati 40 miliona evra, a Elektroprivreda Crne Gore  
70 miliona evra. Znači, Vlada i Elektroprivreda će kompaniji A2A da isplate ukupno 230 miliona  
evra.

Ministre, koliko su Vlada i Elektroprivreda Crne Gore dobili novca kad je A2A kupovao  
državne akcije? Ja ću da vam pomognem - 96 miliona Elektroprivreda, 96 miliona je otišlo u  
budžet. Znači, dobili smo 192 miliona, a platili sad isto to za 230 miliona evra. Tu sa računa  
Elektroprivrede smo znači u gubitku 40 miliona evra.

Šta je još važno ovdje da se saopšti? Na ovaj način Elektroprivreda u značajnoj mjeri  
smanjuje svoj investicioni potencijal, a da ne govorimo o Vladi i sposobnosti budžeta da se iz  
takvog budžeta pokrene bilo kakav investicioni ciklus. Vi možete tako sa nekim privatnikom da mu  
date zemlju, prodate što kažu porodično srebro, on otvori hotel i vi se hvalite sa tim. Ovakvom  
spiralom zaduženja Crna Gora je izgubila mogućnost da investira u projekte od životnog značaja  
za građane Crne Gore. Nema više priče ni o termoelektranama, nema više priče ni o  
hidroelektranama, a Vi, ministre, dobro znate ako ne budemo imali viškove energije, ovaj pomorski  
kabl što pravimo prema Italiji neće ostvariti svoju svrhu. Bićemo jednostavno protočni bojler, a  
sumnjam, i u okruženju je situacija sa proizvodnjom električne energije /prekid/ okruženja koje su  
sposobne da imaju tolike viškove električne energije da bismo mogli kvalitetno da koristimo taj  
podmorski kabl.

U svakom slučaju, plaćanjem ovih hartija od vrijednosti i vođenje ovakve politike da nešto  
prodamo za 196 sa dva miliona, a kasnije to isto kupimo za 230, mislim da nije dobra ekonomska  
politika.

PREDSJEDAVAJUĆI GENCI NIMANBEGU (23.07.18 15:48:54)

Hvala, kolega.

Poslanica Nikolić, odgovor na Vaš komentar.

ANA NIKOLIĆ (23.07.18 15:49:00)

Metodologija koja je usvojena Predlogom zakona o izmjeni i dopuni Zakona koja će biti  
usvojena o budžetu i fiskalna odgovornost je preporuka međunarodne evropske zajednice i na taj  
način tom metodologiom se koriste sve zemlje članice Evropske unije. Tako da ćemo mi po toj  
metodologiji definitivno izračunavati finansijski rezultat naše države. U tom kontekstu i 70.000,  
odnosno 73 miliona u milionima hartija od vrijednosti neće ulaziti više u taj trošak. Prosto nikakva  
manipulacijia se iza toga ne krije. Krije se metodologija koju će naša država primijeniti onako kako  
i preporučuju Međunarodni monetarni fond i Svjetska banka. Otkup ovih obveznica po stopi 3,3  
zaista pradstavlja jedan kvalitet više i ostvarenje po osnovu ostvarenog dobrog kreditiranja i  
zamijenili smo jedan lošiji kredit boljim. Njihovi će se efekti definitivno ubuduće vidjeti i impliciraće  
se definitivno u stanju koje jeste u Elektroprivredi. Bitno je da je naša Vlada Crne Gore prepoznala  
da se na taj način vraća Elektroprivreda pod svoje okrilje i na pravi domaćinski način da se odnosi.  
Naravno, uz mogućnost u perspektivi da se traži dobar i perspektivan strateški partner sa kojim  
ćemo zajedno valorizovati definitivno sva bogatstva koja imamo u okviru ovog potencijala. Hvala.

PREDSJEDAVAJUĆI GENCI NIMANBEGU (23.07.18 15:50:56)

Hvala i Vama, koleginice Nikolić.

Drugi poslanik koji je najavio komentar na Vaše izlaganje je poslanik Konjević.

Izvolite.

RAŠKO KONJEVIĆ (23.07.18 15:51:07)

Slažem se sa dijelom koji ste saopštili pošto ste poredili dio koji se odnosi na planirane  
prihode i strategije koju je ovaj parlement razmatrao prije godinu dana i rekli ste da je planirano  
rebalansom uvećanje izvornih prihoda u odnosu na Strategiju negdje cirka negdje oko 50 miliona  
evra. Tačno je što ste to rekli, to sam i ja sam rekao, ali ste zaboravili da kažete jednu stvar - da  
je takođe tom Strategiom predviđeno, i to je ono što je ključna primjedba, da se vrši povećanje  
PDV-a sa 19 na 21%. To je ključna primjedba. Dobro je kada rastu prihodi, bez ikakve dileme oko  
toga ćemo se svi složiti, ali je mnogo bolje kada rastu širenjem poreske baze nego kada rastu  
povećanjem poreske stope. Nije mali udar na građanina ako je PDV povećao sa 19 na 21, pa mu  
je gotovo svaki proizvod skuplji za taj iznos. Nije mali udar na građanina ako mu povećate akcizu  
na gorivo, pa plaća skuplje gorivo nego što je plaćao prije. Sve će to obezbijediti više prihoda u  
budžetu tačno, ali će to uticati na životni standard tog građanina, njegova kupovna moć će biti  
manja. To je ta razlika koja postoji. Naravno da se uvaćavaju prihodi to treba da bude cilj svih, ali  
je mnogo bolje kada širimo poresku bazu, a ne povećavamo poresku stopu. Znači, ako idemo  
samo sa poreskim stopama kroz indirektno oporezivanje koje se tiče svih građana, onda utičemo  
na životni standard svih građana. Sa druge strene, imate priču o reprogramu poreskog duga. Ja  
mislim da ćete se Vi složiti sa mnom da nije pošteno da ja i Vi plaćamo porez i sve naše, da  
kažem, kolege, građani, sa jedne strane, a, sa druge strene, da imate privilegovane kompanije,  
pojedince koji taj porez ne plaćaju. Iz toga zaključujemo da zakon ne važi jednako za sve.

Sa druge strene, govorili ste oko troškova zdravstva. Ja ću citirati: "Cijene ljekova u Crnoj  
Gori se formiraju u odnosu na cijene ljekova u Srbiji, Hrvatskoj i Sloveniji. Postigli smo da je  
maksimalna cijena bilo kojeg lijeka u Crnoj Gori niža od prosječne cijene ljekova u sve tri  
navedene države." Prema podacima nevladine organizacije samo ću vam pročitati četiri lijeka,

uz izvinjenjenje ako ih dobro ne izgovorim: kodioval - od 18 do 19 evra u Crnoj Gori, a u regionu 9

evra, diovan - 24 do 27 evra u Crnoj Gori, a u regionu je prosječna cijena 6 evra, elorika 10,08  
evra, a u Crnoj Gori 2,03 evra. Da ne čitam dalje, uz izvinjenje ako sam nešto pogrešno pročitao u  
smislu naziva lijeka. /Prekid/ imate 16 miliona evra neizmirenih obaveza, završavam, od kojih je  
značajan dio iznosa za ljekove. Samo ću vam pročitati šta u vladinoj strategiji koju ste Vi /prekid/  
Vlada kaže za sistem zdravstva: "Imajući u vidu opšte stanje u sistemu zdravstva, koje se ogleda  
u povećanom nezadovoljstvu građana u vezi dostupnosti i kvaliteta zdravstvene zaštite,  
nezadovoljstvu zdravstvenih radnika svojim statusom, te porastu troškova prepoznata je potreba  
za intenzivnim sprovođenjem strukturnih reformi u ovoj oblasti." Kako? Rebalansom 25 miliona  
više.

PREDSJEDAVAJUĆI GENCI NIMANBEGU (23.07.18 15:54:52)

Poslanice Nikolić, odgovor na komentar.

ANA NIKOLIĆ (23.07.18 15:54:57)

Hvala, potpredsjedniče.

Ja se sa Vama slažem, poslaniče Konjeviću, da je povećanje PDV-a zaista bio, da kažem,  
reflektor jedan na standard života građana. To povećanje PDV-a kao jedna od mjera i paketa  
mjera definitivno i kada smo donosili u Strategiji je rečeno da neće biti za stalno, nego određeni  
period kada čim se pokažu benefiti mislim da će i poreska stopa gledati da se vrati na drugačiji i  
zavidniji nivo.

Ono što je važno reći da je ova Vlada kad je donosila negdje taj set mjera definitivno i  
vodila računa o najugroženijim populacijama naših građana, odnosno da se ne zadire baš u  
esencijalne životne potrebe, tako da je određeni broj proizvoda koji su najvažniji za život  
oporezovala najnižom stopom od nekih 7% i na taj način odgovorno se ponijela da zaštiti na  
primaran način osnovni životni standard stanovništva.

Definitivno mislim da povećanje troškova koji su izazvani kod pojedinih budžetskih jedinica,  
prevashodno kod Fonda zdravlja i Ministarstva zdravlja, kao što sam i rekla i u svom izlaganju, će  
donijeti do boljeg kvaliteta usluga svim građanima i da će građani imati bolju zdravstvenu i  
socijalnu zaštitu, a da će zaposleni u ovim cjelinama imati bolje uslove kada su u pitanju njihova  
primanja. Mislim da ovim rebalansom ne pravimo nešto što se dosad nije ni vidjelo. Osim toga, ja  
ću biti slobodna, uz puno uvažavanje i parlamentarnu kulturu prema Vama, gospodine Konjeviću,  
da naglasim da je i 2016. godine, otprilike kada ste Vi bili ministar finansija, isto rebalansom  
budžeta za 2016. godinu za finansiranje Fonda za zdravstveno osiguranje izdvojeno dodatnih  
47,36 miliona evra, uz objašnjenje koje je tada isto bilo jako i logično i vjerodostojno koje se  
odnosilo za povećanje kvaliteta liječenja zdravstvenih uslova građana Crne Gore, a i kvaliteta u  
smislu onoga što imaju zaposleni u ovim cjelinama.

Prosto, vjerujem i želim da vjerujem kao poslanik DPS-a, da je i ovog puta to isto slučaj, a  
evo i od uvaženog ministra zdravlja ćemo čuti i objašnjenje danas. Hvala.

PREDSJEDAVAJUĆI GENCI NIMANBEGU (23.07.18 15:57:56)

Hvala, koleginice Nikolić.

Sljedeći poslanik koji će uzeti učešće u raspravi je kolega Goran Danilović, a neka se  
pripremi kolega Suad Numanović. Poslije njega Ranko Krivokapić.

Izvolite, kolega Daniloviću.

GORAN DANILOVIĆ (23.07.18 15:58:10)

Uvaženi građani, koleginice i kolege, gospodine ministre, gospodo ministri, gospodine

potpredsjedniče,

Ovo je toliko važna tema - Budžet i rebalans budžeta da skoro izgleda kao monolog u ovom  
trenutku, uz dužno poštovanje prema strpljenim koleginicama i kolegama koji su ovdje da slušaju.  
Mislim da je i Vama dosadno, uvaženi ministre, i tek bi se dosađivao predsjednik Vlade da je  
došao, a imali bismo o čemu da pričamo. Otprilike, parlamentarna većina ima beskrajno  
povjerenje u ovo što vi radite. Međutim, ono kako ste činili, kako ste isplanirali ovaj budžet, pa  
kako ste mu dodali dva rebalansa, ne bi trebalo da govori o tome da resorno ministarstvo  
zaslužuje povjerenje, ni Vlada uopšte.

Uvažene koleginice i kolege, dopustite da samo podsjetim na krilaticu koju je negdje i neko  
saopštio, a onda je postala ovako u mein stream medijima ključna gotovo u minulih godinu ili dvije  
- ustavni patriotizam. Ja ne znam tačno šta to znači, ali znam jedno - Crnoj Gori treba budžetski  
patriotizam.

Uvaženi gospodine ministre, dugo sam u politici, a imam još zdravu pamet i dobro sjećanje,  
mislim da se to od mene i očekuje, ja bih volio da mi kažete kakav je to budžetski, recimo, i samo  
budžetski patriotizam kada svjesno podignete akcize i oštetite budžet za nekoliko desetina miliona  
evra? Kakav je to budžetski patriotizam? Kakva je to profesionalna odgovornost kada vam ovdje iz  
ovih klupa u trenutku kad ste predlagali povećanje akciza kažemo da će to proizvesti rast sive  
ekonomije, da će ojačati nelegalna trgovina cigaretama, a da onda bez izvinjenja, javnog izvinjenja  
u ime Vlade, dođete i kažete - promijenićemo akciznu politiku. Zar je zbog toga potrebno imati  
Ministarstvo finansija i odgovornu Vladu da se vide tako očigledne stvari? Pitam Vas kako je  
moguće da prije samo pola godine tvrdite da nam treba povećanje akciza, da će to osnažiti naš  
budžet, da istog trenutka počinje da funkcioniše nelegalno tržište cigareta, da se novac umjesto u  
budžet, pa samim tim kod naših građana sliva, sliva se u privatne džepove i od Vlade nemamo  
nikakav komentar. To znači da nijeste željeli, da nijeste znali ili umjeli da definišete budžetsku  
politiku ako nijeste bili sposobni da primijetite takvu stvar, ako nije bilo dovoljno znanja da vidite da  
će se dogoditi ono na šta smo mi odavde upozoravali. Onda Vas pitam zbog čega bismo vam  
sada vjerovali.

Ja ću se drznuti, gospodine potpredsjedniče, a i Vi ste dio vladajuće koalicije, da  
pretpostavim samo jednu mogućnost. Vi razmislite, uvaženi građani, da li sam u pravu. Kada  
znate da ćete napuniti privatne džepove, povećavate akcize i znate da će pasti kupovina legalnih  
cigareta, da će procvjetati sivo tržište i to činite u osvit velikih lokalnih izbora, njih 10 ili 11 u 11  
opština i velikih predsjedničkih izbora, onda sam ja siguran da je to učinjeno namjerno. Zbog  
velike pozornosti i međunarnodne zajednice, međunarodnih finansijskih monetarnih institucija, kad  
je u pitanju budžet, mnogo je lakše napuniti privatne džepove, pa iz privatnih džepova finansirati  
izbornu kampanju, nego je finansirati iz budžeta. I kad prođu izbori, vi onda hoćete da spustite  
akcize. Nikome u Crnoj Gori nije jasno da je to budžetski patriotizam. To je izdaja elementarnih  
normi koje uče srednjoškolci ekonomski tehničari, ekonomisti najnižeg ranga. Svi smo mogli  
očekivati da će biti tako.

Ja bih volio da nam pojasnite koji su to parametri učinili da Vi danas vjerujete drugačije  
nego što ste vjerovali prije pola godine. Nije korektno da isti ministar predlaže danas da se akcize  
smanje, a da je prije pola godine vjerovao da radi dobru stvar za državu Crnu Goru time što  
povećava. Nije korektno. Vi ustvari pokazujete da Vlada ne može, ne zna, ne umije ili neće da vodi  
monetarnu politiku. Iskreno, da smo zrelo i demokratsko društvo, ovo bi bilo dovoljno da danas  
predsjednik Parlamenta i parlamentarna većina razmisli o tome da se u Crnoj Gori formira Vlada  
državnog jedinstva, nacionalnog spasa kako god želite. Nema nijednog jedinog razloga da tako ne  
bude. Da ne govorim o tome kad ste uvodili akcize koga ste od akciza oslobodili - one koji troše  
najviše, one koji imaju najviše, one koji zarađuju najviše, one koji rade projekat vijeka.

Uvaženi građani, akcize ovakve kakve mi plaćamo ne plaćaju ni izvođači, ni podizvođači na  
auto-putu. Oslobodili ste ih i PDV-a. Ovdje je kolega bivši ministar Raško Konjević možda negdje  
nešto u ovoj brzini i preskočim, ali sam siguran da ste i to uradili sa namjerom. Onima koji imaju  
trebalo je dodati, a zašto? Zbog toga da bi svaki peti kamion ostao džabe, zbog toga da bi se  
preprodavalo gorivo kao da smo u ranim devedesetim godinama. Sad ćemo da objašnjavamo  
kako je naša stopa rasta 4,5% u prvom kvartalu najbolja u regionu. I naravno da nećete čuti niti  
vas interesuje da imamo najnižu zagarantovanu cijenu rada u regionu, da u Crnoj Gori postoji  
inflacija koju ne registruje čak ni Monstat. Ne želite da primijetite očiglednu stvar, jer kao i ja imate

vrlo pristojnu platu za naše prilike - 100.000 ljudi živi od prosječno 250 evra. Je li to ono što ste  
nam obećali 2006. godine? Naravno, tek ćemo platiti vašu pogubnu politiku oko izgradnje auto-  
puta i svega što ste nam obaćali u osvit novog milenijuma sa vama na čelu.

Gospodine ministre, uvažene koleginice i kolege, bilo je normalno da se podnese ostavka  
jer je prošlo samo šest mjeseci i pokazalo se da te elementarne činjenice na koje smo mi ukazivali  
za vas nijesu bile činjenice za poštovanje, ali kad nije bilo te vrste odgovornosti da zbog direktno  
nanesene štete budžetu, zbog užasno loše i kratkovide akcizne politike bude ostavki, makar smo  
zaslužili izvinjenje i pojašnjenje zašto ste tako nešto učinili. Tvrditi potom da nije procvjetalo sivo  
tržište možete ljudima koji ne znaju šta su cigarete.

U Crnoj Gori u međuvremenu, uvaženi građani, nije uhapšen nijedan diler nelegalnih  
cigareta ni na malo ni na veliko. Kako je moguće da isti broj pušača, da ista strast, samo da je  
mnogo veća rupa u budžetu, kako je moguće da vi koji se bavite finansijama ne vidite ko  
zarađuje? Da li je ustvari bio dogovor da se pomogne jednom ili drugom klanu da zaradi ogroman  
novac za šest mjeseci, a da se onda vratite nekoj pristojnoj akciznoj politici? Ja znam da je to tako  
moguće i znam da ne može niko u Crnoj Gori zarađivati milione i desetine miliona nelegalno, a da  
naše finansijske institucije to ne registruju. Hoće li to da priznaju, to je vaša stvar, ali, gospodo,  
ovo su činjenice sa kojima se ne može boriti.

Budžetskog patriotizma nema. Budžet je ustvari izvor prihoda za one koji su i do prvog  
miliona u Crnoj Gori došli nelegalno. Kad prestane inventivnost, kad više ne umiju da množe i  
umnožavaju do deset i dvadeset miliona, onda ljudi u Vladi, koji rade više za privatni interes nego  
za državu Crnu Goru, pomognu da se dodatno zaradi. Nije pošteno. Ne da nije pošteno, nego da  
ima državnog tužilaštva, ovo bi bilo za državnog tužioca. Specijalnog ili manje specijalnog, ali mi  
nije jasno da ljudi koji se bave monetarnom finansijskom politikom u Crnoj Gori, da predsjednik  
Vlade ne može da pretpostavi da će povećanje akciza na tržište izbaciti nevjerovatnu količinu  
cigareta koje prvi put u životu vidimo. Razaznaju ih samo po boji: crveni, manje crveni, žuti, mala  
pakovanja, velika pakovanja i prodaju se potpuno legalno i slobodno. /Prekid/ Volio bih, uvaženi  
gospodine ministre, da mi odgovorite na bilo koje od ovih pitanja, ali me intersuje zašto je izostalo  
izvinjenje. Na to makar možete da mi odgovorite. Naravno, ako ne želite Vi, može i neko iz  
parlamentarne većine da mi objasni kako je to bolje kad je državi gore a kad je bolje pojedincima.  
Hvala.

PREDSJEDAVAJUĆI GENCI NIMANBEGU (23.07.18 16:08:33)

Hvala i Vama.

Kao što sam maloprije najavio, sljedeći govornik je kolega Suad Numanović. Imamo malu  
promjenu, poslije njega biće Jovan Vučurović. Posle kolege Vučurovića je kolega Andrija Popović,  
a onda Ranko Krivokapić.

Izvolite.

SUAD NUMANOVIĆ (23.07.18 16:08:49)

Uvažene kolege i koleginice, uvaženi ministre sa saradnicima, uvaženi ministre zdravlja i  
direktore Fonda zdravstva,

Dakle, moja namjera je danas da se osvrnem na Predlog zakona o izmjenama i dopunama  
Zakona o akcizama. Želio sam da govorim samo o tom zakonu, ali vidim da je objedinjena  
rasprava sva tri zakona. Danas smo dosta toga čuli kada je budžet u pitanju, kada je zakon o  
izmjenama budžeta za 2018. godinu u pitanju. Bez obzira na sve, ja ću se samo osvrnuti na ovaj  
zakon, iz prostog razloga što smatram da postoje zakoni pa i ovaj Zakon o akcizama, koji može da  
se tumači na način gdje govorimo o većem ili manjem iznosu sredstava, gdje možemo da  
govorimo o manjim ili većim ekonomskim rupama u ekonomskom sistemu. Govoriću iz ugla kako  
možemo sa primjenom zakona koje smo donijeli ovdje doprinijeti da imamo kroz preventivne mjere  
i zaštitu, prije svega, zdravlja građana Crne Gore a samim tim i ekonomski boljitak u budžetu Crne  
Gore. Dakle, ovaj Zakon o visini akciza na cigarete povezujem sa Zakonom o ograničenju

upotrebe duvanskih proizvoda, kojim se, kao što znamo štiti zdravlje i život građana, propisuju se  
mjere za smanjenje ograničenja upotrebe duvanskih proizvoda i sprečavanje štetnih posljedica  
upotrebe duvanskih proizvoda.

Još jedan razlog što govorim na ovoj objedinjenoj raspravi jeste i moje obraćanje kao  
predsjednika Odbora za zdravstvo i kao čovjeka koji se bavio ovom problematikom kad je zdravlje  
u pitanju jeste činjenica da sam i prošli put prije šeset mjeseci kad smo govorili o Zakonu o  
akcizama isto govorio o primjeni ovog Zakona o ograničenju upotrebe duvanskih proizvoda, jer  
mislim da su oni direktno povezani jedan sa drugim.

Osvrnuću se na štetnost duvana. Znamo da u Crnoj Gori svaki treći građanin je pušač, što  
nije nikako za pohvalu. Prema podacima Svjetske zdravstvene organizacije, u svijetu svakih osam  
sekundi umre jedna osoba od posljedica pušenja. Naravno, taj procenat se se povećava i takav  
trend nije svakako mimoišao ni Crnu Goru. Od svih umrlih na nivou Crne Gore, svaki drugi čovjek  
je umro od bolesti kardiovaskularnih oboljenja, a svaki peti od raka. Ono što je vezano za ovu  
priču jeste da duvan i nikotin su ključni faktori ova dva oboljenja. Ono što treba da nas hrabri jeste  
činjenica da u Crnoj Gori od 2000. godine je smanjen broj pušača. 2000. je iznosio 41,9%, 2008.  
32%, a 2012. godine 31%. Ono što jeste negativno jeste činjenica da u Crno Gori imamo povećan  
broj djece koja konzumiraju cigarete u uzrastu od 12 do 15 godina. Treba da nas zabrine da ta  
granica konzumiranja prve cigarete je iz dana u dan sve niža.

U svijetu godišnje umre preko šest miliona ljudi prije vremena zbog bolesti koje su  
prouzrokovale i /prekid/ pušenja. Ta tendencija će se nastaviti do 2030. godine do osam miliona  
ako nešto ne preduzmemo. Korišćenje duvana kao vodeći uzrok nastanka oboljenja u svijetu  
rezultira povećanjem mortaliteta i negativno je da se duvan veže i za siromaštvo. Znamo da duvan  
nije samo stvar pojedinca i pušača, nego problem čitavog društva. Znamo da u siromašnim  
porodicama pojedinci više izdvajaju novac za duvan nego za hranu i za hljeb. Prosto, to je jedna  
povezanost. Dakle, duvan pogoršava siromaštvo i toga moramo da smo svjesni i da vodimo  
računa o tome. Kada govorimo o duvanu, podsjećam da imamo u jednoj cigareti preko 7.639  
štetnih materija, a od toga su 70 materija kancerogene. Takođe, jedan od glavnih uzročnika  
kardiovaskularnih oboljenja je pušenje. Pušenje je uzrok i karcinoma pluća.

Ono što treba isto da nas zabrine jeste tendencija sve veća takozvanog pasivnog pušenja,  
jer nije problem samo onoga ko puši nego i onih koji su u okruženju pušača. Prema podacima  
Svjetske zdravstvene organizacije, nepušači koji su u okruženju sa pušačima imaju 20 do 30%  
veći rizik od oboljenja karcinoma pluća, a oni koji su izloženi na radnom mjestu, zato upozoravam  
kolege koje puše po holu, da je naša izloženost koji ne pušimo 12 do 19% veća nego da imamo  
zdravu sredinu. Dakle, nema bezbjedne sredine nivou izlaganja duvanskog dima i ta efikasna  
zaštita podrazumijeva potpunu eliminaciju duvanskog dima iz svakog zatvorenog javnog i radnog  
prostora. Takođe, okruženje bez duvanskog dima sprečava početak pušenja, a ima i pozitivan  
uticaj na odvikavanje od pušenja, smanjivanje razbolijevanja i smrtnosti zbog pušenja.

Crna Gora je formirala, kao što znamo, Nacionalni savjet na nivou Vlade i planirano je da  
se do 2025. godine kroz multisektorski posao radi na smanjenju prevalencije pušenja za 30%. Kad  
govorimo o odnosu žene i muškarca, do sad je taj odnos bio pet na prema jedan kod pojave  
karcinoma pluća, sad evo nažalost tri na prema jedan, što znači da u posljednje vrijeme sve više  
oboljevaju i žene od karcinoma pluća. U Crnoj Gori pušača imamo oko 152 hiljade i to je nešto što  
ako uzmemo podatak da je ta granica sve niža prema mlađoj populaciji, jako zabrinjavajuća  
brojka. Kao što znamo, ovim problemom, prije svega, karcinomom pluća se bavi specijalna bolnica  
u Brezoviku. Prema podacima iz te bolnice, procenat oboljelog stanovništva u Crnoj Gori je u  
protekle dvije godine porastao, nažalost, na 10%, a ranijih godina bio je na nivou zapadnih  
zemalja, tačnije oko 6%. 82% pacijenata od ukupnog broja pacijenata koji dođu u ovu bolnicu  
izjašnjavaju se kao dugogodišnji pušači. Što se tiče starosne dobi, ona je u Brezoviku bila, do prije  
dvije godine bili su pacijenti između 60 i 70 godina, sad se i ta granica spustila između 50 i 60  
godina starosti. Dakle, ono što sve nas, kad govorimo o akcizama, veće ili manje, ja sam prije šest  
mjeseci govorio kad je bilo povećanje akciza o opasnosti pušenja, sad govorim o smanjenju  
akciza. Logično bi bilo da dođe do smanjenja ovih podataka i o ogromnoj posljedici pušenja, ali  
nažalost za ovih šest mjeseci nijesmo se uvjerili da je do toga došlo. Zbog toga je moj apel sa  
ovog mjesta da kroz jedan multisektorski pristup ne gledamo samo cifre, jer ako poštujemo Zakon  
o ograničenju upotrebe duvanskih proizvoda, vidjećemo da sve ono što uberemo kroz naplatu od

tih taksi na godišnjem niovu ne može da potkrijepi liječenje ja mislim više od dva do tri pacijenta.  
Radi se o ogromnim novcima koji trebaju da se upotrijebe za liječenje jednog pacijenta koji boluje  
od karcinoma pluća. Zbog toga nemojte da su nam samo cifre u glavama, je li veća, je li manja,  
nego neki opšti kontekst, ali zaista da damo svi doprinos tome, a ne samo deklarativno da  
gledamo koliko će nam to biti u budžetu više ili manje. Dobro je da imamo više, ali to više da  
upotrijebimo kroz preventivu da bi nam svima nama na kraju bilo bolje. Zahvaljujem na pažnji.

PREDSJEDAVAJUĆI GENCI NIMANBEGU (23.07.18 16:18:43)

Hvala i Vama, kolega Numanoviću. Imaćete prilike da još učestvujete u raspravi. Imate dva  
komentara. Prvi komentar ima kolega Branko Radulović.

Izvolite.

BRANKO RADULOVIĆ (23.07.18 16:18:54)

Kolega Numanoviću, slažem se s Vama u potpunosti. Vi ste očito slušali ono što sam ja  
pričao prije nekoliko mjeseci prošle godine, ono što su bila otkrića velikih naučnika i Sjeverne  
Amerike i Kanade, nobelovaca, đe su i oni bili frapirani tim podacima. Da broj karcinoma se  
strašno povećao kod djece, povećao kod žena, da je u Crnoj Gori izuzetno visok, da od duvana je  
zajednički imenitelj više od 90%, da Frankenštajn treba da stoji na onoj paklici, da troškovi,  
ministre finansija, ono što je kolega Numanović rekao, liječenja u Evropskoj uniji nijesu ni 20% u  
odnosu na prihode akciza. I to je htjela da bude, kolega Numanoviću, jedna od mojih varijacija  
priče za treću tačku. Mislio sam da će ova sjednica i Skupština biti takva ćemo pričati o tri tačke,  
jer svaka tačka nosi za sebe, jedna je teorija iz budžeta i fiskalne stabilnosti, druga o tekućem  
budžetu, treća o srednjoročnom budžetu. I u pravu ste.

Norveška ide prema tome da u srednjoročnom planu akcize idu toliko da 12 evra košta  
kutija od 18 cigareta. Slušaj, kolega. Molim vas, mnogo je ozbiljna tema. Ide prema 12 evra, ne  
zato da bi ubrali što više akciza, jer oni imaju nafte, imaju čuda, imaju para toliko ne za ovu  
generaciju nego za sljedećih tri generacije, nego da bi smanjili procenat raka. I kada sam govorio,  
ministre, i kada sam rekao - ukoliko će ovo uticati na to da smanji procenat pušača u Crnoj Gori i  
primarnih, i sekundarnih, i djece, i roditelja, i staraca - sa obje ruke ću glasati. Numanoviću, nije  
pala akciza zato što je manje pušača, zato što je manje poreskih i onih drugih obveznika. Htio sam  
da objašnjavam /prekid/ nije u matematici i u ekonomiji isto. Nažalost, povećao se broj pušača  
/prekid/ Crne Gore. U pravu ste i slažem se s Vama. Isto sam pričao i prije kada se donosio i  
prošle i pretprošle godine. Crna Gora nije svjesna toga, puši se sve više, nalazi se istina i bježanje  
od istine tamo. I ja sam pušio tri kutije. Ako sam ja kao direktor mogao sa svojim problemima da ih  
ostavim i zgužvam to i da bacim, može svako u Crnoj Gori. Pušenjem trujete sebe i svoju famelju.

PREDSJEDAVAJUĆI GENCI NIMANBEGU (23.07.18 16:22:47)

Odlično. Nastavljamo dalje.

Kolega Numanoviću, izvolite.

SUAD NUMANOVIĆ (23.07.18 16:22:53)

Zahvaljujem.

Kao što je rekao profesor Radulović, zaista nema potrebe za polemikom. Tu se mi slažemo  
u ovom pristupu kada je pogubnost pušenja u pitanju i ne možemo, kao što sam rekao, ne  
trebamo to posmatrati izolovano akcize od ovoga što je pogubnost pušenja. Nijesam rekao da je  
smanjenje pušenja uzrokovano ni većim ni manjim akcizama, jer ne vidimo da to utiče. Nekada i  
kad povećamo i kad smanjimo, otprilike to ostaje, nažalost, na tom nivou, ali nije dobro što se

smanjuje granica prema djeci koja puše. Zato nam treba taj multisektorski pristup, ne deklarativni.

Mi isto imamo zakon pa svi odemo u kafanu i dozvolimo onome da puši pored nas. Donijeli  
zakon, mi treba da ga poštujemo i mi se solidarišemo sa vlasnikom lokala i dozvoljavamo to i ne  
prijavimo njega, jer mislimo da trebamo da se solidarišemo sa vlasnikom tog objekta da njemu ne  
bi nešto nažao učinili. Mi moramo da to uradimo. Na Zapadu imaju zato što poštuju zakon i zato  
što prijavljuju. I prijavljuju ako pušite, i prijavljuju ako nešto radite nelegalno, i ako galamite u  
okviru svog radnog prostora, odnosno stambenog prostora. Zato oni imaju pomake i kroz statistiku  
i zato sam rekao zaista ove akcize i ove izmjene doživljavam kao nešto što će biti izvor za, prije  
svega, promjenu svijesti, ali i izvor za neophodna sredstva za preventivu da bi ovu pošast  
pogubnu pošast pušenja zaista smanjili na najmanju moguću mjeru. U protivnom, ako budemo  
imali ovakvu tendenciju, nećemo imati tih para da mi liječimo pacijente i nećemo mi bez obzira bilo  
ko da bude ministar zdravlja znate optuživati da nedostaju tamo sredstva. Nećemo imati taj budžet  
da to nadoknadi, nećemo imati targetiranu metu da nam treba još i što nemamo tih novaca ako ne  
uradimo svi zajedno kroz promjenu svijesti od obdaništa. Od obdaništa pa dalje. Nažalost, to nije  
kod nas praksa i kod nas je očekivanje da naš posao stalno treba neko drugi da uradi i neko drugi  
da završi. Ne smijemo da imamo takav pristup kada su bolest i zdravlje u pitanju. Hvala.

PREDSJEDAVAJUĆI GENCI NIMANBEGU (23.07.18 16:25:51)

Hvala, kolega Numanoviću.

Drugi poslanik koji ima komentar na Vaše izlaganje, kolega Raško Konjević. Izvolite.

RAŠKO KONJEVIĆ (23.07.18 16:25:56)

Kolega Numanoviću, Vi ste dali kao ljekar, humanista prioritetno jedan ugao koji se tiče  
zdravlja populacije, imajući u vidu konkretnu materiju o kojoj danas govorimo. Zaista, kad čujem  
to o čemu ste govorili, mislim ne samo ja nego i sve kolege, vrlo bi teško mogli naći bilo kojeg  
poslanika da li je on pušač ili nepušač koji na tu argumentaciju koju ste Vi dali ne bi se složio sa  
argumentacijom da idemo u povećanje akcizne politike kada govorimo o cigaretama. Vrlo ste  
lijepo rekli šta to znači za zdravlje nacije, s jedne strane, vrlo ste lijepo rekli šta to znači sa aspekta  
troškova nekog drugog takođe sistema o kojem mi danas pričamo, govorim o zdravstvenom  
sistemu.

Kolega Numanoviću, ovdje, nažalost, biramo one namete od kojim možemo najviše da  
uberemo od građana. I /prekid/ politika negdje mora da ima neku vrstu humane veze, ako mogu  
tako da kažem.

Šta se nama desilo u ovih pola godine? Logično bi bilo, ja se slažem sa Vama, da kad  
povećate akcizu, da će doći do jedne vrste smanjenja broja pušača. Međutim, bilo bi logično ne  
znači da je tačno i to u Crnoj Gori se nije desilo, nažalost se nije desilo. Desilo se nešto drugo, sa  
uvećanjem akcize koja bi mogla da ima tu humanu dimenziju, s pravom o kojem ste Vi govorili,  
desio nam se manjak prihoda po tom osnovu u budžetu, ali višak prihoda nekome ko se šest  
mjeseci bavio nelegalno transportom cigara ili kako se to kaže trgovinom cigara. I ne samo to,  
nego smo dobili cigarete na ovom tržištu i možete u bilo kojoj prodavnici da nađete, koje je pitanje  
da li su opšte registrovani za prodaju u Crnoj Gori - nijesu. Uopšte naš sistem ne zna o kojim  
cigaretama se u tom dijelu radi.

Sa druge strane, imate posljedicu toga da naš zdravstveni sistem iz godine u godinu košta  
više i više i Vi s pravom kažete da li će doći trenutak kada mi to više ne budemo mogli da  
isfinansiramo.

Kolega Numanoviću, Vi to znate mnogo bolje nego ja, nama su ljekovi najskuplji i regionu.  
Zbog toga je jedan dio neizmirenih sredstava, čini mi se, ako dobro pamtim, što je rekao ministar  
finansija oko 7,7 miliona, uz izvinjenje ako griješim. Nama su ljekovi tri do četiri puta skuplji nego  
u regionu.

PREDSJEDAVAJUĆI GENCI NIMANBEGU (23.07.18 16:29:02)

Hvala, kolega Konjeviću.

Kolega Numanoviću, izvolite.

SUAD NUMANOVIĆ (23.07.18 16:29:08)

Hvala, potpredsjedniče. Uvaženi kolega Konjeviću, kako to naš narod kaže: "Ako ne  
izgubimo na mostu, izgubićemo na ćupriji". Hoću da kažem, možemo mi sad u jednom momentu  
da targetiramo nekog ko više zarađuje ili nekoga ko nezakonski ili zakonski zarađuje manje i da  
tražimo tu krivca. Ali oni koji zarađuju više ili manje, kada je ova tema u pitanju i kada je zdravlje u  
pitanju građana Crne Gore, svi smo gubitnici. Na kraju ćemo doći da svi izgubimo prvo zdravlje,  
gubimo ga mnogo ranije nego u drugim razvijenim zemljama. Ne očekuje niko od nas ovdje da živi  
ni 100 ni 1000 godina, ali očekuje da onaj život od 70 do 80 godina živimo kvalitetno. Da bismo  
živjeli kvalitetno, zaista moramo da damo taj doprinos i da prepoznamo koji su nam prioriteti i u  
finansiranju, pa da vidimo je li to zdravlje prioritet, pa da vidimo jesu li to ta sredstva koja  
opredjeljujemo svake godine budžetom, ili nam treba mnogo više sredstava. Ili možda neka  
analiza pokaže da nam treba možda manje sredstava nego što ih sada upotrebljavamo, zbog  
nekih pojava o kojima ste i vi govorili, ali moramo tačno da znamo što hoćemo i da svi zajednički  
damo doprinos da se borimo protiv onoga što radimo kao građani. Svi dajemo doprinos, do  
četrdesete godine nekako smo nonšalantni prema svom zdravlju i ne vodimo puno računa o svom  
zdravlju. Kad napunimo 40 godina, prirodno dolazi do pojave pojedinih oboljenja. Onda se svi  
usmjerimo ka tome i svi bismo da koristimo taj Fond zdravstva, taj novac i da pokušamo sa dvije ili  
tri tablete da popravimo ono što nijesmo radili 40 godina prije, ili da ne kažem kroz genetiku,  
nekoliko generacija prije mnogih oboljenja mi genetski zaradimo i kad se rodi to dijete, trebamo da  
smo svjesni, rađanjem pojedine djece u pojedinim porodicama je znak za alarm da bi vodio računa  
o načinu života ishrane, načinu fizičke aktivnosti i svega onoga što znači očuvanje zdravlja.  
Zahvaljujem.

PREDSJEDAVAJUĆI GENCI NIMANBEGU (23.07.18 16:31:48)

Zahvaljujem, kolega Numanoviću.

Sljedeći govornik je kolega Jovan Vučurović, a neka se pripremi kolega Andrija Popović. Izvolite.

JOVAN VUČUROVIĆ (23.07.18 16:31:59)

Ja sam sad zabrinut poslije ovoga izlaganja gospodine Numanovića, kao neko ko je  
napunio skoro 45 godina, pa onda sad razmišljam šta se dešava i šta može da se desi. Pravo da  
vam kažem, poslije ovako ozbiljnih tonova koje smo čuli ovdje od gospodina Numanovića,  
gospodina Konjevića i profesora Radulovića, a da se ne javi gospodin Hrapović i gospodin  
Radunović, malo mi je čudno i da se ne jave i u dosadašnjim toku ovih diskusija, to je njihovo  
pravo, oni ga drže za sebe, ali mislim da nije ljekovito za Crnu Goru da se tako ponašamo prema  
poslanicima i prema građanima.

Inače imam donekle i pomiješana osjećanja kad je u pitanju rebalans budžeta drugi u nekoliko  
mjeseci. Miješaju se tu i smijeh i tuga iako ovo nije za smijeh. Priznajem da mi u zemlji koja se  
nalazi u teškoj ekonomskoj krizi smiješno zvuče obrazloženja DPS-a koja sam čuo uoči ovog  
rebalansa, kako nema razloga za brigu, kako je sve pod kontrolom, da ne treba praviti spektakl od  
rebalansa budžeta. To sam čuo, kao što sam čuo i od jednog gospodina poslanika koji kaže da  
nije loše da imamo i tri, četiri rebalansa.

Pitanje akciza, takođe, nije neki veliki problem i u ovakvim dimnim zavjesama želi se prikriti

činjenica da je situacija krajnje alarmantna i da je Crna Gora u teškim problemima koje su lošom  
politikom izazvali direktno gospodin Duško Marković i njegova Vlada. Ministar Radunović je tu čini  
mi se bio ovako najtrezveniji od svih njih, posebno kod izjava, pa je saopštavao u vezi novog  
rebalansa, između ostalog, da se tu pokazuju određene slabosti. Dovoljno je izjavio, sasvim  
pošteno s njegove strane. Kada povežem takav pristup ministra Radunovića sa izjavama  
poslanika DPS-a, oni koji su zaduženi da šire euforiju i zadovoljstvo u vezi rebalansa, onda  
zaključujem da građane Crne Gore čekaju veoma, veoma teški dani. Što se tiče mog drugog  
osjećaja, osjećaja tuge vezano za ovaj rebalans, ono se odnosi direktno na činjenicu da se ova  
Vlada bezobzirno poigrava sa emocijama, sa interesima građana, direktno sa njihovim kućnim  
budžetima koji se u 80% slučajeva prazne do desetoga u mjesecu, a nekima Bogami i ranije, pa  
onda slijedi ono čuveno snalaženje, šta da radimo sljedećih 20 dana. Neka me optuže ovdje  
danas za populizam, ali moram da pitam kako da se snađe onih skoro 77.000 ljudi koji imaju  
primanja do 250 evra. Da vidimo kako se ti majstori snalaze da prežive čitavi mjesec ili ogroman  
procenat penzionera koji primaju između 100 i 200 evra, ili kako se snalaze majke koje su ostale  
bez svojih naknada.

Takođe, saznali smo, između ostalog, da slijedi otpuštanje sa posla. To sam čuo iz redova  
ministara i ministarki nekih i to na 1000 ljudi će biti otpušteno iz državne uprave i opštinara, u  
najvećem procentu onih koji su zapošljavani pred izbore u onom monstruoznom planu  
Demokratske partije socijalista - jedan zaposleni, četiri glasa. Nakon toga slijedi moratorijum na  
zapošljavanje u državnoj upravi godinu dana i Vlada ne mora javno priznati da ne zna da radi svoj  
posao, to se jasno vidi na njihovim djelima.

Da konkretizujem ovu situaciju, uopšte nema sumnje da se ovakvi potresi odvijaju ne po  
procjeni stručnjaka, ili što ste vi nešto u Vladi i Ministarstvu ekonomije ili Ministarstvu finansija  
analizirali duboko šta se dešava i šta će se desiti, da imate neku viziju. Ne. Sve se ovo dešava  
shodno potrebama i interesima nekolicine ljudi, pojedinaca iz vrha režima i krugova bliskih tim ljudi  
oji žele da imaju monopol nad svim u ovoj zemlji. I ova lakrdija i ovo poigravanje sa akcizama na  
duvan, to je iživljavanje nad građanima Crne Gore vezano je takođe za poslove koje kontroliše  
nekolicina ljudi u Crnoj Gori. Nema institucije koja tome može stati na put. Ovdje postoje ljudi koji  
su iznad države. Dakle, nažalost, neke je zapalo da odlučuju o sudbini Crne Gore i oni su se  
postavili iznad zakona već, evo punih 30 godina, prođe nam život. To je ta samozvana elita,  
samozvana tzv. elita, takvi likovi, taj polusvijet koji vodi ovu državu, ti ljudi bi davno završili u  
zatvoru u svakoj normalnoj državi, u svakoj demokratskoj i pravnoj državi. Ti ne bi gledali dana  
slobode. Ta samozvana elita je uništila i opljačkala Crnu Goru i nema nikakav osjećaj za potrebe  
građana. Sigurno je, vjerujte mi, da će doći vrijeme toga suočavanja i odgovornosti. Kada se bude  
utvrđivalo porijeklo imovine svih od vas tamo preko puta i onih koji komanduju vama, dakle da  
vidimo kako su stekli milione, kako su stekli i kamione i avione, pa onda da to dokažu - da li je to  
od plata, da li možda od nekih nadoknada, ali će morati to svakako da dokazuju.

Kao što sam i rekao, ovaj ping-pong koji igrate sa akcizama na duvan je klasično  
iživljavanje nad građanima i primjer kako država u jednom trenutku kapitulira pred kriminalom. To  
je klasični primjer i kako kapitulira pred pojedincima iz režima koji su vezani za nelegalne poslove  
vezane za duvan. Zato je jasno da se ovdje radi o kapitulaciji ove zemlje pred interesima tih ljudi  
koji su punili svoje džepove umjesto da se od povećanja akciza puni budžet i nikoga nije briga što  
je proteklih mjeseci došlo do porasta nelegalnog tržišta duvana. Niko ne razmišlja o tome, niko ne  
želi da odgovara i niko ne snosi odgovornost iako je ministar Radunović direktno priznao da ima  
odgovornosti, da nije trebalo to da se radi na taj način. Gospodin Radunović meni uopšte ne  
izgleda kao neko naivan nego kao neko vrlo stručan, tako su mi rekli ljudi koji se razumiju u  
ekonomiju i finansije, ali nije dobro da se ovdje vrijeđa inteligencija građana Crne Gore i da se  
lakonski prelazi preko ovih događaja i preko ovih grešaka, jer priznali ste da ste napravili grešku.

Svima je i prošle godine bilo jasno da će građani suočeni sa teškom krizom, suočeni sa  
slabljenjem kupovne moći duvanske proizvode nabavljati tamo gdje mogu da ih plate, nabavljaće  
ih na sivom tržištu. Ne mora se biti stručnjak da bi se konstatovala ta činjenica. Nijesam  
ekonomista, ali mogu jednostavno da logiciram kao i svi građani ove države. Mora se biti  
odgovoran i kazati da je Vlada Duška Markovića sve to znala, ali je svesno omogućila cvjetanje  
sivog tržišta cigareta. Sumnju da je Vlada saučesnik u ovim poslovima i da nije htjela da spriječi  
sivo tržište može da potvrdi činjenica da se nadležni organi nijesu previše pretrgli u tome da to

spriječe na terenu. Dakle, niti da privedu organizatore toga posla, a takođe ni da privedu one koji  
su to radili na nekom nižem nivou, koji su to radili na ulici. Nijesmo vidjeli neke velike akcije.

Izgleda da stara ljubav zaborava nema, pa tako i šverc duvana, šverc cigareta, posebno  
prekomorski sa Albanijom, nikada očigledno nije prestao. On ostaje omiljena i unosna zanimacija  
očigledno onih koji su debelo zaradili od toga posla devedesetih godina. Dakle, vraćaju nam se ti  
duhovi prošlosti i u 2018. godini. Kako smo tih devedesetih godina preživljavali, kako kaže jedan  
pank bend, godine sirotinjske zabave, evo nas 25 godina kasnije - isti ljudi nas vraćaju na taj  
period, isto imamo šverc cigara, droge, imamo ubistva, obračune kriminalnih klanova, nema  
institucija, država je zarobljena, kako kaže ministar vanjskih poslova Darmanović, mi se vrtimo u  
jednom krugu zahvaljujući jednoj vlasti koja je /prekid/ kriminalu i korupciji.

PREDSJEDAVAJUĆI GENCI NIMANBEGU (23.07.18 16:42:07)

Izvolite, kolega Vuletiću.

MILORAD VULETIĆ (23.07.18 16:42:18)

Gospodine predsjedavajući, član 105. Dakle, svako ima pravo da iznese svoj stav na način  
kako misli da je to za njega najispravnije, ali nema pravo da vrijeđa. U konkretnom slučaju, Vi ste  
prećutali kada je rečeno da ovom državom upravlja polusvijet. Ovom državom upravljaju ljudi  
kojima je mandat dao narod, odnosno građani Crne Gore i vrijeđati, prije svega, građane Crne  
Gore, birače u najmanju ruku nije korektno i dozvoliti da se sa takvim terminima obraća u ovom  
Parlamentu. Molio bih Vas da imamo u daljem vođenju ovog sastanka i debate koja se radi u  
ovom Parlamentu obzira prema tome da se svi zajedno ponašamo u skladu sa Poslovnikom.  
Zahvaljujem.

PREDSJEDAVAJUĆI GENCI NIMANBEGU (23.07.18 16:43:20)

Kolega Vuletiću, da pročitamo zajedno, pa da dođemo do stava. Poslanici i drugi učesnici u  
pretresu dužni su da poštuju dostojanstvo poslanika i Skupštine i da se jedni drugima obraćaju sa  
uvažavanjem. Nisam upamtio da je kolega to zloupotrijebio. Stav 2 - Nije dozvoljeno korišćenje  
uvredljivih izraza ili iznošenje činjenica i ocjena koje se odnose na privatni život poslanika i drugih  
lica. Ako ste se prepoznali, kolega Vuletiću, mogli ste koristiti pravo na neku repliku pa da  
procijenimo. To su bile političke ocjene i zbilja ne mogu ući u glavu nijednog poslanika tako da  
nemate više komentar.

Idemo dalje na raspravu. Za učešće u raspravi se prijavio po redosljedu Andrija Popović. U  
međuvremenu se prijavio i ministar Hrapović kojem bih dao riječ poslije.

Komentar na izlaganje.

ANA NIKOLIĆ (23.07.18 16:44:57)

Moj komentar poslaniku Vučuroviću će biti u dijelu konstatacije da su poslanici DPS-a  
zaduženi da hvale ovaj rebalans. Kada govorimo o rebalansu, govorimo o ciframa koje danas  
imamo ovdje ispred nas. Imali smo plan budžeta donesen za 2018. godinu, pa smo imali rebalans  
u aprilu ove godine, pa imamo rebalans danas. Kada govorimo o dva pokazatelja, to su izvorni  
prihodi. Imali smo milijardu i sedamsto osam miliona izvornih prihoda koje smo zacrtali kada smo  
donijeli budžet za 2018. godinu. Prvim rebalansom iz aprila povećali smo ih za 57 miliona. Ovim  
rebalansom mi ih smanjujemo za osam, ali on i dalje raste u odnosu na prvi plan za 49 miliona.  
Prema tome, to je malo smanjenje od osam miliona u odnosu na njihov rast. Od donošenja ovog  
zakona iz novembra od 49 miliona je nešto što je, zaista, za pohvalu.

Dalje, tekući prihodi, gospodine Vučuroviću, isto kada gledamo donošenje zakona, prvi

rebalans, drugi rebalans govori da u aprilu ove godine smo donijeli povećanje od 53 miliona, a  
sada je smanjeno za 13, ali isto tako i dalje povećanje do kraja godine će biti za 39,3 miliona. Šta  
je ovdje bio razlog? Upravo je prepoznato da su te akcize koje su bile previsoke i koje su se  
odrazile na akcize za duvan uradile ovaj pad i da bi se zaustavio taj pad, upravo je ovo bila  
intervencija Vlade Crne Gore da zaustavimo ovaj pad kako ne bi imalo dalje fluktuacije kroz širi  
dijapazon na izvorne prihode i tekuće prihode. Kada su u pitanju rashodi, rashodi su  
preraspoređeni u okviru kuće. Znači, jedno ministarstvo je izgubilo, drugo je dobilo i samo je došlo  
do smanjenja od četiri milijarde i rashoda. Zato deficit nije se mnogo promijenio svega tri miliona,  
zbog toga što su i rashodi ostali u okivru kuće raspoređeni na drugačiji način. Samo toliko. Hvala.

PREDSJEDAVAJUĆI GENCI NIMANBEGU (23.07.18 16:47:19)

Izvolite, kolega Vučurović - odgovor na komentar.

JOVAN VUČUROVIĆ (23.07.18 16:47:24)

Ja volim ovako kada se poslanici DPS-a nađu u nokautu, ustvari u nokdaunu, pa onda se  
jave poslije nekih minut kad se razbistre. Ovo politički govorim. Gospođa očigledno nije slušala o  
čemu sam ja pričao. Ja analiziram ovdje ljude, pravo da vam kažem, analiziram poslanike sve i  
iznenađen na gospođu. Kaže: Ako je smetnja za zaposlenje partijska knjižica, uzmite knjižicu  
DPS-a i problem je riješen. E to je rekla ova gospođa, tako da ja ne bih sa njom previše  
polemisao, nego bih nastavio sa gospodinom /upadica/ Citirao sam, nijesam slagao ništa. Nemojte  
molim Vas da mi govorite to, kao što je gospodin Vuletić pokušao da mi podmetne nešto. Govorio  
sam o samozvanoj eliti i polusvijetu, a što ste se vi prepoznali je vaš problem. Precizno sam citirao  
svaki put. Evo uzećemo stenogram pa da pogledamo. /Upadica/

PREDSJEDAVAJUĆI GENCI NIMANBEGU (23.07.18 16:48:25)

Gospodine Vučuroviću, nastavite.

JOVAN VUČUROVIĆ (23.07.18 16:48:27)

Ja sam precizno citirao gospodina Radunovića, jer ja ne želim bilo šta kome ovdje da  
podmećem, ali se postavlja pitanje odgovornosti. To je kod mene najvažnije, ono o čemu sam  
pričao, ne samo gospodina Radunovića, nego i premijera Markovića koji je kao čitava Crna Gora  
znao da će doći do bujanja sivog tržišta. Pa nijesmo toliko, ljudi, nepismeni, a kamo li vi koji se  
bavite tim stvarima. Mjesecima ste tolerisali tu pojavu. Vidjeli smo da se to dešava po ulicama  
gradova u Crnoj Gori i vi ste tolerisali nezakonite radnje, vi ste dakle napravili teška krivična djela,  
a znali ste da će to da se desi. To mene interesuje. Zbog čega je Marković sebe doveo u tu  
poziciju i Vi, gospodine Radunoviću?

Ko su ljudi? Zašto se to desilo? Da vidimo malo ko su ljudi bliski vama ili bliski Markoviću,  
koji su imali koristi od tih poslova? Nije to moglo da se desi preko noći, mi smo usvojili povećanje  
akciza tek tako da napunimo budžet. E pa nijeste napunili budžet, nego je procvjetala siva  
ekonomija i sivo tržište. Vi, nažalost, imate većinu ovdje i nećete moći da smognete snage niko od  
ovih poslanika da pita isto Vas to pitanje, a trebao bi neko da pita. Evo prvi gospodin Vuletić.  
Zašto ne pitate to, nego se bavite elitom i samozvanim polusvijetom? Zašto ne pitate šta je bujalo  
sivo tržište? /Upadica/

Kao da je neko gumicom prebrisao pola godine života Crne Gore i ovaj period od prošle  
godine kada je došlo do povećanja akciza. To više ne važi, nije se desilo i 'ajde da se svi pravimo  
blesavi i kao da smo prespavali taj period /prekid/ na kartu zaborava je glavna disciplina DPS-a  
već 30 godina, ali doći će vrijeme da se i ne zaboravlja, a mi nećemo zaboraviti.

PREDSJEDAVAJUĆI GENCI NIMANBEGU (23.07.18 16:50:50)

Izvolite, kolega Vuletiću.

JOVAN VUČUROVIĆ (23.07.18 16:50:54)

Kako ima on pravo? Po kojem osnovu?

PREDSJEDAVAJUĆI GENCI NIMANBEGU (23.07.18 16:50:54)

Vi ste u svom izlaganju njega pominjali i u negativnom, tako da izvolite, dva minuta.

MILORAD VULETIĆ (23.07.18 16:51:06)

Gospodine predsjedavajući, ko će koga prepoznati da je polusvijet, najbolje će odlučiti  
građani, slušajući nas ovdje danas kako debatujemo.

Za 12 godina koliko radim u ovom Parlamentu niko mi nije uputio riječi da nijesam dobro  
čuo ili da sam pogriješio, da ne kažem neki teži izraz. Ja to nikada nikome od kolega nijesam  
uradio. A gospodin Vučurović je rekao da ovom državom upravlja polusvijet. Polusvijet su znači  
većina od 50% birača Crne Gore, koji su izašli na izbore i dali povjerenje ovoj vlasti, je li tako?  
Upravljaju oni kojima su dali mandat, gospodine Vučuroviću, na vašu žalost i na žalost svih onih  
ostalih koji ni jednu lijepu riječ nijesam čuo da su izgovorili u posljednjih nekoliko godina u ovom  
Parlamentu o svojoj državi. Zamislimo se malo svi zajedno o tome da li je to uredu, da li je to  
dobro, da li je to akademski i da li je to pošteno. Vi znate da budete izuzetno maliciozni i  
licemjerni, ali to je Vaše pravo. Ja pokušavam iskreno da se obraćam svojim kolegama, da držim  
do njihovom dostojanstva taman onoliko koliko zaslužuju. U ovom slučaju samo ću se zadržati na  
ovome, jer ne želim, budući da ste ipak novi kolega, jer ste prvi put u ovom skupštinskom sazivu,  
da Vam dam priliku za neki tolerantniji ili kulturniji dijalog ukoliko cijenite da treba da ga vodimo.  
Ako cijenite da ne treba da ga vodimo, /prekid/

PREDSJEDAVAJUĆI GENCI NIMANBEGU (23.07.18 16:52:49)

Hvala, kolega Vuletiću. Nastavljamo dalje.

Kolega Andrija Popović, ima riječ, a neka se pripremi ministar Hrapović.

Izvolite.

ANDRIJA POPOVIĆ (23.07.18 16:53:02)

Zahvaljujem, potpredsjedniče.

Poštovana Skupštino, uvažene građanke i građani Crne Gore, crnogorske dijaspore,  
poštovani predstavnici Vlade,

Kako se radi o objedinjenoj diskusiji o tri tačke dnevnog reda - Predlog zakona o izmjeni i  
dopuni Zakona o budžetu za 2018. godinu i fiskalnoj odgovornosti, kao i dopuni Zakona o  
akcizama, ja ću probati kratko. Toliko je toga rečeno već ovdje.

Liberalna partija je dio vladajuće koalicije. Naš posao je da afirmišemo Vladine prijedloge,  
ali imam i neke zamjerke na čitav ovaj set zakona, naročito na rebalans budžeta koji je tako  
učestao.

Kao što je poznato, Matični odbor, kao i Zakonodavni odbor su podržali i prijedloge izmjena

i dopuna Zakona o budžetu i fiskalnoj odgovornosti i o akcizama, kojim se, između ostalog,  
obezbjeđuje smanjenje akciza na cigarete. Od septembra akcize na duvan će se vratiti na nivo koji  
je važio u periodu od prošlogodišnjeg avgusta. Ovaj rebalans pokazuje određene slabosti, između  
ostalog, činjenicu da država nije našla adekvatan odgovor na problem sive ekonomije, odnosno  
crnog tržišta prodaje duvanskih proizvoda. Nije uobičajeno da Zakon o budžetu, odnosno rebalans  
imamo ovako često na dnevnom redu i to jedino navodi na ocjenu da je upitna procjena Vlade  
samog budžeta za 2018. godinu. Brine nas i siva ekonomija koja polako dobija bitku sa državom,  
pogotovo ako imamo procjenu da od 300 do 500 miliona evra se odnosi upravo na sivu ekonomiju,  
odnosno toliko sredstava se zahvaća iz budžeta.

Uvoz duvana i proizvoda zamjene duvana u periodu januar - maj iznosio je 2,7 miliona  
evra, dok je u istom periodu 2017. godine bio oko 5,3 miliona i to je podatak u MONSTAT-ovom  
mjesečnom statističkom pregledu. Legalan uvoz duvana nesumnjivo smanjen je zbog povećanja  
akciza na cigarete, jer je zbog visokih cijena crno tržište počelo da cvjeta. Od početka godine uvoz  
duvana je manji oko 50% na mjesečnom niovu.

Budžet zdravstva, odnosno Fonda za zdravstveno osiguranje prijedlogom rebalansa  
povećan je 25 miliona evra, uglavnom zato što su se prilikom koncipiranja državne kase  
zaboravilo ukalkulisati dospjele, a ne plaćene obaveze iz prošle godine za nabavku ljekova. I u  
ovom slučaju možemo primijetiti dozu neodgovornosti.

U budžetu prosvjete od 12,8 miliona evra nedostajućih koji ulaze u rebalans budžeta, ulazi  
dug iz prethodnog perioda, novi dug zbog zamjene i nedostajuća sredstva za zarade, što isto  
govori o nečijoj neodgovornosti jer govorimo o nemaloj cifri koja se nije mogla tek tako ispustiti.  
Radi javnosti treba reći da smanjujemo kapitalni budžet, istina simbolično, dok se rezerve znatno  
povećavaju, skoro 100%. Radi javnosti pitam na što se tačno odnosi to povećanje tekuće i stalne  
budžetske rezerve. Vjerujem da ćete u završnom izlaganju ili možda i u komentaru tačno navesti  
koji su iznosi povećanja rezervi.

Takođe, ono što je veoma interesantno, prvim rebalansom finansiranje izdataka bilo je  
181,7 miliona evra, a sada je to 612,4 miliona evra. Makroekonomska stabilnost predstavlja ključni  
izazov za Crnu Goru, a poseban izazov u narednom periodu je upravo uspostavljanje dugoročne  
fiskalne i finansijske stabilnosti. Mislim da je Crna Gora na pravom putu. Dosta toga je urađeno u  
posljednjih par godina. Napravili smo i taj plan kako će se budžet koncipirati u narednim  
godinama, ali učestali rebalansi nikako ne dovode do toga da možemo imati budžetsku stabilnost.  
Vjerujem da će Ministarstvo finansija u budućem periodu naročito pažnju obratiti na tako nešto.  
Vjerujem da nas naročito neće dočekati jesensko zasijedanje sa nekim novim eventualnim  
rebalansom budžeta. Zahvaljujem.

PREDSJEDAVAJUĆI GENCI NIMANBEGU (23.07.18 16:59:38)

Hvala, kolega Popoviću. Imaćete još jednom prilike.

Komentar na Vaše izlaganje ima Milun Zogović.

Izvolite, poslaniče Zogoviću.

MILUN ZOGOVIĆ (23.07.18 16:59:47)

... demokratskog dijaloga, naravno kulturnog koji je nasušno potreban Crnoj Gori, slušajući  
nas i naše kolege, želim da afirmativno govorim o ovome što ste rekli, gospodine Popoviću, i da  
izrazim veliko zadovoljstvo što ste napokon odlučili da stanete iza svoga stava i da glasate protiv  
ovoga o čemu ste kritično govorili gotovo punih deset minuta. Mogu Vam reći da nema nijednog  
iskrenog i dosljednog opozicionara u Crnoj Gori koji ne bi stao iza svake izgovorene riječi. Drago  
mi je što ste prepoznali strahove da se Crna Gora nalazi pred finansijskim slomom i da su najveća  
dostignuća naših ekonomskih stručnjaka iz vladajuće elite rebalansi gotovo na tromjesečnom  
nivou, koji su, izgleda, najbolji način i pokazatelj neodgovornog finansijskog poslovanja i vođenja  
države.

Gospodine Popoviću, Vi ste danas dali za pravo svim opozicionim poslanicima da sve što

su rekli vezano za crnogorsku ekonomsku politiku ima potvrdu i iz dijela vladajuće većine. Hvala  
Vam što ste odlučili da konačno stanete iza svojih riječi, da glasate. Današnji dan je možda  
istorijski za crnogorski parlamentarizam u novijem vremenu. Svakako želim da Vam zahvalim što  
ste donijeli jednu tako bitnu odluku koja će biti na dobrobit svih građana Crne Gore. Hvala.

PREDSJEDAVAJUĆI GENCI NIMANBEGU (23.07.18 17:01:31)

Izvolite, kolega Popoviću.

ANDRIJA POPOVIĆ (23.07.18 17:01:37)

Zahvaljujem. Kolega, nemojte se prerano radovati, sačekajte malo. Nijesam govorio ni o  
kakvom ekonomskom finansijskom slomu. Naprotiv, rekli smo da Crna Gora ima  
makroekonomsku stabilnost, da je planirala mnogo toga kako treba budžet da se ostvaruje u  
sledećih nekoliko godina, kako da se smanjuje taj budžetski deficit koji je stvarno veliki. Kako ću  
glasati, to ćemo već viđeti.

Ono što je bitno da se kaže, ovdje sam ukazao na te neke loše strane samog rebalansa  
budžeta. Naravno, o sivom tržištu, o sivoj ekonomiji sam bezbroj puta govorio u ovoj plenarnoj  
sali, čak posljednje pitanje premijeru Markoviću se odnosilo na sivu ekonomiju i kako da je  
suzbijemo. Nemamo načina. Strah me je da vidimo da država gubi bitku sa sivom ekonomijom, što  
svi zajedno kako izvršna vlast, tako i zakonodavna vlast ne smijemo dozvoliti. Jer, u crnogorskoj  
ekonomiji možda to drugi vide na drugačiji način, mislim da je siva ekonomija naša rak rana.  
Najveći problem Crne Gore, i ako se svi zajedno sa tim ne uspijemo izboriti, mislim da Crna Gora  
ne može izgurati na tom evropskom putu. Jer, jednostavno promijenili su se svi nekadašnji uslovi  
kako su neke zemlje ulazile u Evropsku uniju, da pomenemo samo primjer Bugarske, Rumunije,  
više nema tih i takvih uslova da se može ući. Znači, moraju se ispuniti svi uslovi koje Evropa traži  
od nas, a mi sa tolikim obimom sive ekonomije sigurno je da to ne možemo da uradimo.  
Zahvaljujem.

PREDSJEDAVAJUĆI GENCI NIMANBEGU (23.07.18 17:04:36)

Hvala, kolega Popoviću.

Kao što sam najavio ranije, sada riječ ima ministar Kenan Hrapović. Prije nego što on krene  
sa izlaganjem samo da obavijestim o našem radu. Ministar Hrapović biće 15. učesnik u raspravi.  
Za sada imamo prijavljenih još 12 iz pozicije i još 10 ili devet iz opozicije. Tako da nam ni sjutrašnji  
dan neće biti dovoljan ako nastavimo sa ovolikim brojem komentara i učešća.

Izvolite, ministre Hrapoviću.

KENAN HRAPOVIĆ (23.07.18 17:05:23)

Zahvaljujem, potpredsjedniče Nimanbegu.

Poštovani poslanici, tema rebalansa budžeta nije nepoznata ni ovoj Vladi ni prethodnim  
vladama, ni vladama van Crne Gore. Evo već treći put od 2010. godine govorimo o rebalansu  
budžeta kada je zdravstvo u pitanju. Prvi rebalans je bio 2012, zatim 2016. godine i, evo, treći put  
danas pričamo o toj temi.

Ono što želim da saopštim je da Vlada ovim rebalansom kada je zdravstveni sistem u  
pitanju pokazuje svoju odgovornu politiku realnog planiranja potreba zdravstvenog sistema za  
naše građane. Na taj način ono što se želi postići jeste jačanje kvaliteta zdravstvene zaštite naših  
građana, odnosno podizanje kvaliteta zdravstvene zaštite iz dana u dan. Na ovaj način šaljemo  
poruku građanima Crne Gore da Vlada osim redovnog budžeta koji svake godine dobijamo,  
podsjetiću da je u posljednje dvije godine budžet značajno uvećan u odnosu na prethodne, 2017.

uvećan za 15 miliona evra u odnosu na 2016. godinu, a za ovu godinu skoro 5% poena je  
izdvojeno više za zdravstveni sistem u odnosu na prethodnu godinu. Dakle, osim konstantnog  
povećanja izdvajanja sredstava za zdravstvenu zaštitu i ovim načinom - rebalansom država  
pokazuje odgovoran odnos kako treba platiti sve one usluge koje su pružaju našim građanima.

Takođe želim da istaknem da se u praksi često pominju izrazi troškovi u zdravstvu,  
dugovanja u zdravstvu, neizmirene obaveze. Želim da pokušam da pošaljem jednu poruku da  
treba da govorimo o ulaganju u zdravstvo, a ne o troškovima. Jer, svaki evro uložen u zdravstveni  
sistem je ulaganje u zdravlje naših građana. Složićete se svi, nadam se, da je ulaganje u  
zdravstvo ustvari ulaganje u zdravog pojedinca. Da je to tako, saopštiću neke podatke koji  
potkrepljuju sve ovo što govorim.

Podatak da je od 2014. do 2017. godine pao procenat učešća građana u kupovini ljekova  
sa 40,60% na 28%. Dakle, za 13% je poraslo učešće Fonda u obezbjeđivanju ljekova građanima  
kroz osnovnu i doplatnu listu ljekova, doplatnu smo doduše uveli ove godine. Sve manje građani  
izdvajaju iz svog džepa da bi kupovali ljekove, za nekih 13%, ponavljam od 2014. do 2017.  
godine.

Donošenjem nove liste ljekova uvršteno je 114 novih ljekova za sve naše građane,  
odnosno proširene su terapijske opcije i to za najznačajnije bolesti. Samo ću navesti neke:  
dijabetes, liječenje za sve karcinome svi ljekovi su obezbijeđeni preko osnovne liste ljekova i  
građani Crne Gore ne moraju da izdvajaju nijedan evro za te ljekove. To su najskuplji lijekovi. Za  
trombolitičke terapije, ljekove za povišen krvni pritisak. Podsjetiću samo da mi na osnovnoj  
doplatnoj listi imamo preko 30 takvih ljekova sa 55 raznih doza. Tako da poređenje nekih cijena  
koje su van liste ljekova na slobodnom tržištu apsolutno ne može biti realno. Takođe, imamo  
ljekove za anemiju, za transplantacione programe, za vještačku oplodnju. Tako da više nijedan  
bračni par ne mora nijedan cent da da kao što je to ranije bio slučaj za kupovinu ljekova za  
vantjelesnu oplodnju. Imamo sve ljekove za infektivne bolesti, za multipla sklerozu, za sve  
reumatoidne artritise, kronovu bolest, psorijazu, osteoporozu itd.

Tema ljekova je posebno značajna za sve nas, jer svi koristimo ljekove i svi smo korisnici  
zdravstvene zaštite. Da li namjerno, ili nenamjerno, ili zlurado, želim da danas definitivno dam  
objašnjenje građanima Crne Gore da se dvije stvari ne mogu uporediti. Ne može se uporediti  
cijena ljekova koji su na listi ljekova, osnovnoj i doplatnoj, koje plaća država Crna Gora, sa  
cijenama ljekova koji su u slobodnoj prodaji po apotekama. To je slobodno tržište. To ni Evropska  
unija ne dozvoljava. Naprotiv, zabranjuje regulisanje cijena ljekova u slobodnoj prodaji. Podsjetiću  
samo da smo mi imali praksu ranije da ograničavamo cijene ljekova, hljeba, brašna, ulja itd, pa  
smo po direktivama Evropske unije morali da ukinemo ta ograničenja.

Ministarstva zdravlja poštuje direktive Evropske unije i ne može da reguliše cijene ljekova u  
slobodnoj prodaji po apotekama u odnosu na cijene ljekova koje obezbjeđuje država Crna Gora.  
Šta to znači? Ponavljam još jednom, ovo je isključivo bazirano na svim podacima koje imamo, da  
je maksimalna cijena bilo kojeg lijeka u Crnoj Gori niža od prosječne cijene ljekova u tri države sa  
kojima se upoređujemo, a to su: Srbija, Hrvatska i Slovenija. Novi lijekovi koje smo uveli na tržište  
kroz osnovnu listu ljekova i doplatnu za naše građane koji su besplatni, radi se o ljekovima koji su  
novi, neki od njih su prometovali u Crnoj Gori, uspjeli smo kroz pregovore da cijene tih ljekova  
snizimo od 15% do 40%. Cijene 89% ljekova sa osnovne liste ljekova koji su besplatni za građane  
Crne Gore su niže ili jednake najnižim uporedivim cijenama, uglavnom najniže cijene ljekova ima  
Srbija. Sa doplatne liste ljekova od 90 ljekova koje imamo na listi su tri skuplja u odnosu na ove  
uporedive cijene. Na taj način cijene koje plaćaju osiguranici, odnosno građani u Crnoj Gori za  
96,7%, skoro 100% sa doplatne liste ljekova su niže ili jednake najnižim uporedivim cijenama.  
Opet naglašavam, Srbija uglavnom ima najniže uporedive cijene ljekova.

Zašto kažem da se pokušavaju namjerno ili zlonamjerno plasirati u medijima, u javnosti  
podaci da su uporedive cijene i upoređuju se cijene sa slobodnog tržišta u prodaji sa cijenama  
koje plaća država Crna Gora kroz Fond za zdravstveno osiguranje sa osnovne i doplatne liste  
ljekova. Nešto sam već rekao, ali još ću jednom da podsjetim građane. Dakle, Ministarstvo  
zdravlja je uvođenjem nove liste ljekova koja je u funkciji od 1. marta ove godine uvelo upravo  
ograničavanje cijena ljekova na veleprodavnom nivou sa efektom značajnog smanjenja tih cijena i  
plaćanja iz budžeta Fonda zdravstva. U odnosu na cijene ljekova na slobodnom tržištu,  
Ministarstvo zdravlja, kao što sam rekao, nema zakonski okvir, niti osnov da ograniči slobodan

promet tih ljekova i medicinskih preparata. Nijedna zemlja Evropske unije, niti zemlja regiona ne  
vrši regulaciju cijena ljekova i drugih pomoćnih medicinskih preparata koji se ne nabavljaju o  
trošku zdravstvenih fondova. Jedini izuzetak jeste Srbija. Međutim, to se kosi sa Sporazumom o  
stabilizaciji i pridruživanju, ali to već nije naš problem.

Želim da poručim građanima Crne Gore da ne kupuju ljekove u slobodnoj prodaji. Moja je  
molba da za svaki lijek pođu kod izabranog ljekara i dobiće lijek na recept ili, eventualno, lijek sa  
doplatne liste ljekova. Ne samo što će na taj način dobiti lijek besplatno o trošku države, nego će  
izbjeći i moguće neželjene nuspojave koje se mogu desiti korišćenjem takvih preparata.

Takođe, samo ću saopštiti, pominjani su ovdje neki značajni podaci, koliko državu košta  
liječenje malignih bolesti. Podaci iz Klinike za onkologiju Kliničkog centra Crne Gore uključuje  
odjeljenje za hemioterapiju i za radioterapiju. U 2010. godini, poštovani građani i poslanici, imali  
smo 487 pacijenata oboljelih i liječenih. U 2017. godini taj podatak je 1403. Dakle, 916 je povećan  
broj oboljelih, za više od tri puta u odnosu na 2010. godinu. Povećanje troškova za njihovo  
liječenje je povećano dva puta. Znači, kroz pregovore koje sam pomenuo uspjeli smo da smanjimo  
te cijene ljekova koji su do sada bili.

Završavam sa još jednim podatkom iz Brezovika pošto su pominjani ovdje ljekovi. Dakle,  
2014. je /prekid/ pacijenata oboljelih od karcinoma pluća, 2017. godine 386 pacijenata. Cijena  
liječenja ovih oboljelih 386 citostaticima košta državu četiri miliona evra godišnje. Trenutno imamo  
tri pacijenta na imunoterapiji u Brezoviku, njihova cijena liječenja godišnje je preko 200.000 evra.  
Ovo su neki od razloga zašto budžet, odnosno sredstva koja dobijamo svake godine nijesu  
dovoljna da odgovore potrebama zdravstvenog sistema. Izvinite što sam prekoračio. Zahvaljujem.

PREDSJEDAVAJUĆI GENCI NIMANBEGU (23.07.18 17:15:58)

Ministre Hrapoviću, imaćete još prilike.

Imate dva komentara.

Prvi komentar ima kolega Radunović, a poslije njega kolega Konjević.

Izvolite.

SLAVEN RADUNOVIĆ (23.07.18 17:16:09)

Ministre Hrapoviću, pažljivo sam Vas slušao. Nekako mi je sada neutemeljena ova izjava,  
tj. dio obrazloženja Predloga rebalansa budžeta gdje piše da ovaj rebalans, između ostalog, mora  
da se sprovede i zbog nepredviđenih rashoda u oblasti zdravstva uzrokovanim jednim dijelom  
akumuliranim neizmirenim obavezama iz prethodnog perioda. Znači, ne priča se ni o kakvim  
poboljšanjima, nego očigledno niste plaćali obaveze kako su dolazile, što bi značilo da je novac  
predviđen prethodnim budžetima bio trošen neplanski i da su ostali, kako se to popularno kaže,  
repovi koji sada moraju da se pokriju. To proizilazi iz obrazloženja ovog budžeta. Uz to, imali ste i  
tri miliona 845 hiljada /prekid/ 628 evra donacija. Nije beznačajno. Kako izgleda iz ugla građanina  
zdravstveni sistem, pokušaću kao predstavnik građana, ne idem često u bolnicu, nemam mnogo  
kontakata sa zdravstvenim radnicima, ali sa građanima imam. Prvo, od izabranog ljekara, kako ste  
to lijepo izgovorili, pođete kod izabranog ljekara i on vam prepiše lijek. Izabrani ljekar na odmoru, a  
vi čekali prije toga tri sata, pitate - može li neki drugi da mi da. A ne, samo vaš izabrani ljekar kada  
se vrati s odmora kroz 20 dana. Tako izgleda ta kupovina ljekova o kojima Vi pričate ili dobijanje  
ljekova besplatno. Od ovog povećanja koje je predviđeno rebalansom budžeta, koliko će da skoče  
plate medicinskim sestrama i ljekarima? Ništa. Radi se o novozaposlenima. Nekako je specifično,  
znate, baš u ovim ministarstvima koje pokriva SD koji značajno skače na izborima na račun  
partijskog zapošljavanja - tu fale pare. Kako se to dešava nije mi jasno, a mislim da građanima  
jeste. Koliko se čeka na preglede s obzirom da smo tako puno uložili u dijagnostičke aparate i  
uopšte u svu tehnologiju, pa ljudi, ima ih dosta, koji umru čekajući da dođu do magnetne  
rezonance ili do nekog drugog aparata.

Najbolje od svega je, gospodine ministre, ovaj novi elektronski vid otkazivanja pregleda.  
Najpogođenije ljude, one najstarije koji uz to nemaju nikog mlađeg da im pomogne ste osudili na

to da odgovaraju na poruke automatske sekretarice govorne pošte, pritisnite jedan ili pritisnite nula  
da biste produžili ili da biste sačuvali svoje mjesto itd, nije ni meni premnogo jasno. Doveli ste  
najugroženije ljude, one najstarije i koji nemaju nikakvu pratnju u situaciju da više ne mogu da  
dođu do pregleda. Jer, ukoliko ne odgovore, a pola ih ne čuje, pola ne zna da se koristi mobilnim  
telefonom, smatra se da su otkazali svoj pregled. Takvo je stanje u zdravstvu sa strane građanina,  
a sa vaše strane ovako kako vi kažete. Ja više vjerujem građanima.

PREDSJEDAVAJUĆI BRANIMIR GVOZDENOVIĆ (23.07.18 17:19:11)

Izvolite, ministre.

KENAN HRAPOVIĆ (23.07.18 17:19:57)

Zahvaljujem.

Zahvaljujem i na komentaru.

Dakle, ne radi se o neplanskom trošenju sredstava, nego o nedovoljnom iznosu dobijenih  
sredstava za potrebe koje sam maloprije saopštio koje iz godine u godinu rastu i, još ću kasnije  
pomenuti, uvođenjem i izmjenom novih zakonskih propisa, davanjem i povećavanjem prava  
zdravstvene zaštite našim građanima. Sve to košta. To mora da se plati. Ovo nije neplansko  
trošenje sredstava, nego je ovo odloženo plaćanje za neki drugi period. Donacije se ne koriste za  
kupovinu ljekova, koriste se za aparate. Donacije se ne koriste za dijagnostičke procedure, za  
operativne procedure.

Podsjetiću samo da je država u ove dvije godine, odnosno Vlada opredijelila za nabavku  
savremene medicinske opreme oko 15 miliona evra, što u posljednjih deset godina uopšte nije bio  
slučaj. To je ogroman iskorak mimo osnovnog iznosa budžeta.

Što se tiče elektronskog otkazivanja, hvala Vam na tome. Saopštavao sam i mi smo iz  
Ministarstva i Kliničkog centra saopštavali na problem koji se desio da otprilike nekih 20% do 38%  
svaki dan se građana nije odazvalo na njihov zakazani pregled kod specijaliste. Ono što smo mi  
uradili u međuvremenu, urađeno je softversko rješenje da se građani pozivaju, ovo što ste Vi  
saopštili, četvrti, peti i šesti dan dva puta da sa pritiskom jedne ili druge tipke potvrde ili otkažu  
pregled. Sada ću Vam reći analizu testne faze ovoga što smo uradili. Na 1000 poziva uradili smo,  
informatička kuća koja nam je to radila, 43 pacijenta je potvrdilo dolazak na zakazani pregled, 5%  
je otkazalo termin, 43 se nije javilo na šest dobijenih glasovnih poruka i 10% pacijenata se nije  
snašlo u primjeni servisa. O tome mi govorimo. To znači da trenutno imamo 48% novih slobodnih  
termina.

Šta ćemo da uradimo? Naš fokus je upravo ovih 10% građana koji se nisu snašli, a koji,  
pretpostavljamo, nalaze se u ovoj starosnoj dobi koju ste Vi pominjali da ne mogu da se snađu na  
telefonskim aparatima i da se radi o pripadnicima starije populacije. Cilj nam je da u što skorijem  
periodu sačinimo platformu svih dostupnih specijalističkih pregleda na nivou Crne Gore za period  
od godinu dana. Tako da će u periodu od godinu dana svi termini biti poznati za svakog  
specijalistu i za svaki specijalistički pregled tako da će građani u narednom periodu moći da dobiju  
svoj zakazani pregled.

U razgovoru, izvinjavam se što je pominjem, sa britanskom ambasadorkom koja je došla u  
protokolarnu posjetu, koja je saopštila je i čestitala Vladi Crne Gore na uvođenju projekta  
elektronskog zakazivanja i saopštila mi podatak da je kod njih u Velikoj Britaniji dvije godine taj  
postupak, odnosno taj projekat se uspostavljao zbog raznih problema. Dozvolite da i mi dobijemo  
određeni period da taj projekat u punoj fazi implementiramo. Hvala.

PREDSJEDAVAJUĆI BRANIMIR GVOZDENOVIĆ (23.07.18 17:23:17)

Na ovaj način je završena razmjena komentara između ministra Hrapovića i poslanika  
Radunovića.

Na izlaganje ministra imamo komentar poslanika Raška Konjevića.

RAŠKO KONJEVIĆ (23.07.18 17:23:37)

Zahvaljujem.

Nemam nikakvog razloga da ne vjerujem ovo o čemu je govorio gospodin Hrapović.  
Pročitaću Vladin dokument koji je usvojen u ovom Parlamentu prije godinu dana kako je ocijenio  
sistem zdravstva. Znači nije moj stav, nije moja ocjena. Imajući u vidu opšte stanje u sistemu  
zdravstva, koje se ogleda u povećanom nezadovoljstvu građana u vezi dostupnosti i kvaliteta  
zdravstvene zaštite, nezadovoljstvu zdravstvenih radnika svojim statusom, te porastu troškova,  
prepoznata je potreba za intenzivnim sprovođenjem strukturnih reformi u ovoj oblasti. Ovo je  
poglavlje 324 Zdravstveni sistem - fiskalna strategija koju je predložila Vlada, a usvojio ovaj  
parlament. Znači, konstatuje se porast troškova. Ne želim da ulazim u to da li je porast tih troškova  
opravdan ili neopravdan. Samo ću iz ovih podataka koji su navedeni kroz rebalans budžeta i ovo  
što je saopštio gospodin Hrapović izvući jednu moju logiku, možda je pogrešna, neka građani  
sude, neka sude medicinski radnici i ljudi koji, nažalost, imaju potrebu, a svi negdje manje ili više  
imamo tu istu potrebu.

Kolega Radunović je prije pet ili šest dana odgovorio na jedno poslaničko pitanje.  
Parafraziram ga, a biću vrlo korektan, neću sigurno pogriješiti, da je 2016. zaključno sa  
31.12.2015. plaćeno nešto oko 36, ako griješim odmah me ispravite, miliona evra zaostalih  
obaveza zdravstvenog sistema i da je podvučen saldo na 31.12.2015. godine. Ako sam dobro  
razumio kolegu Radunovića, to bi značilo da zdravstveni sistem u Crnoj Gori na taj datum nije  
imao neizmirenih obaveza.

Vi ste rekli, gospodine Hrapoviću, što je pohvalno, da je u 2017. povećan budžet Fonda  
zdravstva za 15 miliona evra, pa da je 2018. u odnosu na 2017. godinu povećan budžet još pet  
miliona evra, ako sam Vas dobro čuo. To dođe onda malo više od pet miliona. Nebitno je sada. To  
je 20 miliona evra. Znači, u 2017. i u 2018. godini imamo 20 miliona evra više. To je 10% u  
odnosu na budžet iz 2016. godine. U tom periodu 2017. i 2018. godine imamo neizmirene  
obaveze u rebalansu od 15,3 miliona. To bi značilo 15 miliona 2017. uvećan budžet, pet miliona ili  
nešto više, nije važno sada, to je 20 miliona, plus ovih neizmirenih obaveza u tom periodu od 15  
miliona, to je 35 miliona je trošak veći nego 2016. godine. Prosto pitanje da li smo mi sa tih 35  
miliona podigli zdravstveni nivo zaštite, te ova ocjena fiskalne strategije više ne bi trebalo da stoji,  
jedno, sa apsekta satisfakcije građanina zdravstvenim sistemom i, drugo, je li moguće da se  
poveća trošak sistema zdravstva od 35 miliona evra za dvije godine, a da u tih 35 miliona evra,  
gospodine Hrapoviću, nemamo uvećanje zarada zdravstvenim radnicima? Zahvaljujem.

PREDSJEDAVAJUĆI BRANIMIR GVOZDENOVIĆ (23.07.18 17:27:23)

Pravo ima ministar Hrapović.

Izvolite.

KENAN HRAPOVIĆ (23.07.18 17:27:30)

Gospodine Konjeviću, obraćam se građanima Crne Gore, prije svega.

Dakle, podsjetiću da kada ste bili ministar u prelaznoj Vladi, bili ste tada ministar finansija,  
jako ste podržali predlog tadašnjeg direktora Fonda, koji je takođe bio u prelaznoj Vladi,  
izvinjavam se što ga pominjem gospodina Adisa Balotu, na predlog budžeta od 207 miliona evra,  
pa me sad čudi otkud to odjednom taj "salto mortale", ili kako se kaže, da sad odjednom kritikujete  
povećanje budžeta.

Dakle, tačno da je prije godinu dana ovaj dokument, i to je jako bitno, Vlada donijela prije

godinu dana, a u međuvremenu smo uradili mnoge reforme, mnoge dobre stvari. Samo ću vam  
navesti neke. Istraživanje CEMI-a iz 2017. godine pokazuje da 69% ispitanika smatra da može da  
dobije zdravstvenu uslugu kada mu je potrebna.

Dalje, istraživanje CEDEM-a iz marta ove godine, prije par mjeseci, pokazalo je da je  
povjerenje u institucije zdravstvenog sistema u samom vrhu sa 55%, što je rast za 7% u odnosu  
na istraživanje CEDEM-a iz decembra 2017. godine, za samo četiri mjeseca rast 7%. Takođe,  
istraživanje CEDEM-a iz aprila ove godine, takođe prije par mjeseci, pokazuje da 64 ispitanika  
smatra da se kvalitet zdravstvene usluge poboljšao, 74% je zadovoljno kvalitetom pružanja  
zdravstvene zaštite. Ovo govorim zbog građana kojima se i Vi i ja obraćamo. To Vaše  
dušebrižništvo za građane i za ljekare da ostavimo upravo i građanima i ljekarima da oni  
ocjenjuju šta i kako treba da bude.

Tačno je da je povećan budžet za 2017. godinu i 2108. godinu. Ja sam u svom uvodnom  
izlaganju saopštio da to nije dovoljan iznos budžeta u odnosu na ono što su zdravstvene potrebe,  
a zašto? Zato što su poslanici u ovom Parlamentu izglasali izmjene Zakona o zdravstvenoj zaštiti,  
izmjene Zakona o zdravstvenom osiguranju, donošenje Zakona o transplatacionom programu koji  
značajno uvećavaju troškove. To sve košta i to treba da se plati.

Dakle, donesen je Zakon za transplataciju. Takođe, povećana su prava na stomatološku  
zdravstvenu zaštitu studentima od 18 do 26 godina starosti. To je neka populacija tada izračunata  
na nekih 30.000 studenata koji su imali besplatnu zdravstvenu zaštitu. Trudnicama je omogućena  
zdravstvena zaštita, takođe kao dodatna proširenja zdravstvene zaštite poslije porođaja još godinu  
dana. Proširena su prava na rehabilitaciju, medicinsko-tehnička pomagala, slušna pomagala,  
pomagala za disanje, insulinske pumpe. Naša djeca su dobila inhalator koji imaju cističnu fibrozu  
/prekid/ aparate za /prekid/ u kućnim uslovima, koštana tkiva za djecu, kohlearne implante,  
pomagala itd.

Moram da podsjetim da se o trošku Fonda za zdravstveno osiguranje, gospodine poslaniče  
Konjeviću, finansiraju troškovi za nezaposlena lica, za izbjegla lica, za raseljena lica, za lica na  
izdržavanju kazne zatvora, za strance koji nijesu zdravstveno osigurani, za azilante i neosigurana  
lica. Sve to košta i zato tražimo svake godine povećanje budžeta. Odnos ove Vlade je jako  
odgovoran i svake godine, kao što vidite sami, dobijamo povećanje budžeta. Nadam se da će tako  
biti i u narednom periodu.

Zahvaljujem i izvinjavam se zbog prekoračenja.

PREDSJEDAVAJUĆI BRANIMIR GVOZDENOVIĆ (23.07.18 17:31:21)

Zahvaljujem ministru zdravlja.

Na ovaj način smo završili polemiku, razmjenu komentara između ministra Hrapovića i  
poslanika Konjevića.

Sljedeći prijavljeni diskutant je Ranko Krivokapić.

RANKO KRIVOKAPIĆ (23.07.18 17:31:42)

Hvala, potpredsjedniče.

Kada su pisali Ustav Crne Gore, u članu 1 stoji poslije najvažnije norme građanska država  
koja je statusno pitanje za održavanja, ali statusno pitanje je suštinski riješeno, dok je taj Ustav na  
snazi, bar malo efektivan. Slijedi ključna norma - država socijalne pravde i vladavine prava, kao  
dvije neraskidive kategorije.

Evropska unija je napisala gomile studija o uticaju vladavine prava na ekonomski rast.  
Normalno, znaju đe nema vladavine prava, ekonomski rast i nije pravi. Imate trkače, uzmu  
steroide, otrče jednu godinu, dvije, a poslije toga su upravo za Fond zdravstva, za liječenje i za  
raspadanje organa.

Naš Izvještaj stabilnosti finansijskog sistema, kad kažem naš, Centralne banke, a nema  
razloga da mu ne vjerujemo i guverner je bio u Prvoj banci, i Vi ste bili u Prvoj banci. Tako da  
nema razloga da ne vjerujem da je Izvještaj o stabilnosti finansijskog sistema kredibilan sa

stanovišta vlasti. Jasno ukazuje šta je ključni rizik, u crveno, po metodologiji Svjetske banke u  
crveno je i dug i deficit. Tako da je rast, i to je treća kategorija sumnjivog mogućeg rasta u  
budućnosti. Naravno, ovdje smo zbog građana. Čemu služi rast ako ne građani. I to pitanje ima  
odgovor i on nije u sferi ovoga što se zove država socijalne pravde. Po definiciji Crna Gora je  
opstajala na solidarnosti. Male zemlje u principu ne mogu opstati bez solidarnosti i zato norma u  
Ustavu o socijalnoj pravdi nije slučajna. Ona je pitanje, Hrvati bi rekli, opstojnosti, Francuzi bi rekli  
..., a mi bismo rekli - pitanje opstanka Crne Gore. Ako to ne uvedemo u naš ekonomski sistem, uz  
pravdu, održivost je u pitanju ne finansijska, nego višeslojno i teža.

Rast imamo 4% koji je naravno rezultat investicione plime, plime na dug, jer realno u prva  
četiri mjeseca izašlo je četiri puta više novca iz Crne Gore, nego prošle godine u četiri mjeseca.  
Naš kreditni rejting je u odnosu na 2010. godinu u sferi onoga što se zove neinvesticiono iako  
živimo od strane direktnih investicija sve ovo vrijeme.

Zašto građani Crne Gore politički mogu da se hvale da smo lideri u otvaranju poglavlja, a  
najmanje minimalne zarade? Zašto su u Makedoniji porasle zarade 7,1 % u jednoj godini, a nama  
u šest godina nisu toliko? Čemu služi rast, ako ne građanima ili realnom razvoju, razvoju koji će  
moći donijeti više posla, da nemamo 12.000 visokoškolaca na birou, više građana koji ostaju u  
Crnoj Gori, da ne gubimo 1% stanovništva godišnje, a samim tim i ključ i preduslov razvoja, jer  
bez ljudi nema razvoja. I ovako mali gubimo kapacitete. Čemu služi ako porezi rastu? Čemu rast  
koji povećava poreze? Čemu rast koji direktno uzima od građana kroz PDV i akcize? Čemu naši  
ljudi iz Nikšića da idu da pune gorivo u Trebinje? Čemu naši bolesni iz Pljevalja da idu taksijem da  
uzmu neke ljekove u Srbiju? Čemu služi takav rast? Naravno, tokovi novca nije teško znati kome  
idu. Ako imate rast, nekome ide u džep, ne ide u vazduh. To je jasno, mali broj privilegovanih,  
neko ih zove tajkuni, na Zapadu ih zovu za ovakve političke sisteme presto nome, name landing, a  
mi u Crnoj Gori već znamo što znače riječi pozajmljena imena.

Imena ljudi, iza kojih stoje naravno drugi ljudi, a građani imaju najmanju minimalnu zaradu u  
regionu. Privreda je spremna da prihvati to, Unija poslodavaca je spremna. Uradimo što su uradili  
drugi, ostavimo dio neoporezovan, da bi skočile plate na 250 evra, da bi se moglo živjeti. Kako  
živjeti od 193 evra, kako ići u penziju ako vam je prosječna plata, jer 120.000 plaća redovno porez  
na plate, Unija sindikata je rekla 17. avgusta 2017. godine da 30.000 zaposlenih ne prima platu.  
Zamislite sistem đe imate 30.000 zaposlenih, a ne primaju platu. Unija slobodnih sindikata, citiram  
i datum i vrijeme kad je rečeno. Čemu takva ekonomija? Ekonomija da bismo zajedno se suočili  
sa naglim propadanjem kad stane rast na /prekid/

Sada imam vremena da kažem i to, a otprilike da me čujete, novac nikad nije bio jeftiniji u  
Evropi. Evropska centralna banka štampa po 60 milijardi da bi držala ekonomiju živom. Kad to  
stane, opet ćemo doći na kamate, a plaćali smo svi banci kamatu i do 7,5%, plus smo založili i  
zlato. Nikad nisam dobio odgovor kako smo to smjeli, ali dugogodišnji ministar finansija je 2011.  
godine napisao tekst "Crni dug". Nije potrebno ime da kažem, 2011. godine znaćete ko je bio.  
Tada je kao i premijer obećao da ćemo 2015. godine biti na 35% zaduženosti. Sad smo najmanje  
ili tu - na dva puta zaduženosti od 35%. Znači, znao je naš finansijski sistem, promašio je duplo.  
Što mislite kolko sad vi griješite sa ovim obećanjima o rastu i ostalome? AMF je predvidio 2,9%  
iduće godine možda griješi u aprilu mjesecu, možda griješi, moguće da bude više zbog kašnjenja  
investicije i zbog više novca koji će ući u sistem. A što građani imaju od toga? Što građani imaju  
od toga? Imaju li građani elementarne uslove za život ili strah? Realno im je pala plata prošle  
godine. Dobićemo novo iseljavanje. Čemu politika koja gubi ljude? Čemu mala zemlja koja je za  
25 godina izgubila 25% stanovništva? Imali smo u XIX vijeku takvo seljenje zbog gladi iz Crne  
Gore. Zbog gladi su se selili iz Crne Gore, pa smo se rasuli po svijetu. Sada vraćamo se na ono  
što ja zovem izvitoperenost našeg finansijskog i političkog sistema. Neki bi rekli izopačenost.  
Doznake iz inostranstva nas drže u finansijskom životu one kroz realne tokove jesu li 400, jesu li  
500, oni prijatelji od primorja, pomoraca do onih na sjeveru, kažu da je još 300, 400 u kešu. Kakva  
smo zemlja da one koje smo isćerali nas finansijski izdržavaju na nivou minimuma, jer fali  
zdravstvu, fali školstvu, fali administraciji, fali bazbjednosti uskoro? Najvažnije je što fali zdravstvu  
i školstvu. Zašto ljekari odlaze? Ljepše je živjeti ovdje no na Zapadu, jer čovjek je socijalna  
kategorija, a mi u Crnoj Gori i dodatno, vezani smo porodično, ovako ili onako. Čak i politički smo  
rasuti na sto strana, ali smo vezani kumovski i porodično braća i nacionalna braća podijeljena, ali  
opet vezani. Opet nas je malo da ne bismo bili čvrsto vezani, da bismo opstali. Opstali smo što

smo bili povezani. Ovako se rastačemo po previše osnova.

Zašto Rumunija može koja nije imala struju nego dva sata devedesete godine da poveća  
plate ljekarima sa 1.000 na 2.700? Zašto Rumunija koji nisu imali struje devedesete godine da  
gledaju ni RT Srbije tada, zvala se tada drugačije RT Beograd, sada imaju sestre 500 evra kao  
naši ljekari. Nije bitno ko je vlast, uvijek kažem da nije bitno ko je vlast, za zaključak da tako  
strateške stvari koje se ne tiču jedne vlasti. Bitno je reći što je puna istina i kako se iz toga izvući.  
Ako ne začepite, uvijek će vam tako završiti. Rupe, nezakonite rupe iz našeg sistema koje se  
odlivaju i ako ne kažete barem to. Reći istinu pa spasiti dušu. Tonućemo, tonućemo ne zato što to  
neko ovdje voli, jer valjda sa 30 godina ili 20 godina borbe za ovu državu imamo pravo da nam se  
vjeruje. Iz opozicije osam godina u toku rata i sada dvije godine bar da nam se vjeruje u dobru  
namjeru ako ništa drugo.

Moramo povećati građanima minimalnu zaradu, moramo dići tu svijest malih naših  
preduzetnika da se država brine o njima. Moramo taj rast, ukoliko ga ovdje ima i ukoliko traje,  
preraspodijeliti, moramo oporezovati one koji realno imaju, moramo podići porez na dobit.  
Moramo ga podići preko miliona na 17% da bismo imali za ovo što traže i zdravstvo i školstvo kao  
prioritetni elementi ozbiljnosti i održivosti države. Hvala, izvinite.

PREDSJEDAVAJUĆI BRANIMIR GVOZDENOVIĆ (23.07.18 17:42:10)

Završili smo diskusiju poslanika Krivokapića.

Vidim da se za komentar javljaju dva poslanika Predrag Sekulić i Branko Radulović.  
Dogovor koji smo imali prije je da u okviru blokova nema komentara. Ja vas molim da poštujemo  
taj dio. Dogovor, hajde da kažem, opozicije i pozicije. /Upadice/ Znači, do sada smo pokušali da  
poštujemo to pravilo i ja sugerišem poslaniku Raduloviću da ipak prihvati jedno takvo pravilo, a da  
na ovaj način pokušamo da završimo ove tačke dnevnog reda.

Ukupno imamo 32 prijavljena poslanika i imamo četiri završne diskusije. To je znači 36. Sad  
smo završili samo 12. Radimo danas do 18:00 časova po dogovoru. Moja sugestija je da danas  
pokušamo da damo još riječ Budimiru Aleksiću i Jovanki Laličić ili samo jednom od njih kako  
budemo uspjeli do 18:00 časova. Ako budemo krenuli sa komentarima u okviru da tako kažem  
same opozicije, bojim se da će to potrajati. Onda ćete isprovocirati i sjutra da na komentar na  
diskusiju poslanika Mugoše imamo i na taj način ne uspijevamo da dođemo da ljudi koji govore pri  
kraju dobiju pravo da govore. Po Poslovniku postoji to pravo i ja ću još sjutra precizirati taj dio  
veza na Kolegijumu.

Poslanik Radulović, a poslije njega pravo na komentar ima poslanik Predrag Sekulić.

BRANKO RADULOVIĆ (23.07.18 17:44:23)

Gospodine Gvozdenoviću, prvo želim proceduralno da Vam kažem da ste protiv ikakve  
logike, ja sam to i na našem poslaničkom klubu sugerirao, spojili nešto što nije spojivo, nešto iz  
teorije, iz fudamenta fiskalne stabilnosti i budžeta zajedno sa tekućim budžetom tačkom 2 i  
zajedno sa srednjoročnim budžetom tačkom 3. To je jedna stvar. Druga stvar, cijela priča danas  
ide dosta konstruktivno i nemojmo to da ometamo. Treća stvar, dok ste bili odsutni, smo se izborili  
da do 18:30 do 19:00 sati i četvrtu stvar, da ukinete, Ranko Krivokapić i ja smo se evo 15 godina  
razišli zbog vas, ne zbog Crne Gore. I danas želim da mi kaže istinu oko tih stvari u ekonomskom  
smislu. Tako da nemojte nešto što sam trebao da govorim novo i spremao se 10 dana i što kažu  
pojedini da mi ovdje radimo 10 minuta, nije tačno. Da bi se danas spremili za ovu tačku dnevnog  
reda, ovo i vas i ovu skupštinu kažem istinu i javnosti Crne Gore za ovo treba, za jednu tačku  
treba sigurno 10 dana do 30 dana da se spremi kvalitetno. Ko neće da je spremi, to je druga stvar.  
I nekakvo mjerenje vremena ovdje, ali vi trebate na Kolegijumu da odbranite ugled ove kuće.

Krajnje dobronamjerno, gospodine Gvozdenoviću, govorim. Molim Vas da mi date tri  
minuta. /Upadica/ Ja sam za Vaš ugled ovo govorio tri minuta, a Vi kao god hoćete. Znači, stvarno  
ne želim da se raspravljam uopšte sa Vama, kako god hoćete.

Gospodine Krivokapiću, pitaću Vas nešto krajnje pošteno pred građanima Crne Gore. Vi i ja

smo bili za nekadašnju državu do devedesetih godina i živjeli smo zajedno u toj državi i radovali  
se toj državi. Devedesetih godina zbog nekih stvari koje su se desile u toj državi, Vi i ja smo  
pripadali jednom frontu - samostalnoj državi Crnoj Gori. Ja sam bio jedan od tih glasnogovornika  
Liberalnog saveza, vi ste Socijaldemokrate i kasnije bili smo prije toga zajedno. Vaše iskustvo je  
zajedno sa /prekid/ vlašću veće nego što je moje. Ja sam želio prvo demokratiju pa samostalnost.  
Vi ste išli opcijom - demokratija i samostalnost, prosperitet. Nije to uspjelo.

Slažemo se - ova država, ovakva nije moje i Vaša Crna Gora za koju smo se borili i sanjali.  
Ona nema nikakvu perspektivu, sve programe smo dali. Mi ne ispunjavamo nijedan kriterijum iz  
Mastrihta. Oko ovih direktiva o kojima pričam, to nema nikakve veze. /Prekid/ nove zakone. Što je  
u pitanju? Pitam vas pred građanima Crne Gore pošto imate više iskustva. Da li je u pitanju  
pohlepa toliko, neznanje ili mržnja prema ovoj Crnoj Gori te elite /prekid/ jer ne mogu da kažem,  
da on tamo stanuje u ovoj vlasti. On stanuje i paraziti koji su okolo. Što je u pitanju? Je li u pitanju  
patologija nule ili nešto treće? Što je da mi ne krenemo onim putem - moramo, moramo? Ja  
kažem - možemo, možemo. Što je u pitanju?

PREDSJEDAVAJUĆI BRANIMIR GVOZDENOVIĆ (23.07.18 17:48:27)

Pravo na odgovor na komentar ima poslanik Krivokapić.

RANKO KRIVOKAPIĆ (23.07.18 17:48:34)

Hvala, potpredsjedniče Gvozdenoviću.

Naravno, vidim da je sada dugogodišnji direktor Fijata napustio to mjesto, a studirao je  
filozofiju, a poslije toga računovodstvo. Nije čudno zašto je to tako studirao, u Americi se  
kombinuju filozofija i medicinom ili pravom. Da biste shvatili ukupnost uskog sistema morate imati  
šire obrazovanje. Najbolje što sam ja našao o tome da bi razumio bolest vlasti, kako god ih zvali  
nije samo za Crnu Goru, daleko da je ta bolest da je samo naša, ona bi bila lako izlječiva - to je što  
je rekao Gandi na tu temu. Gandi je rekao da ovaj svijet sve može izdržati - i bolest, i ratove, ali ne  
može ljudsku pohlepu. Rekao je lider nacije od tada ispod milijarde, a sada milijardu i po. E sad  
zamislite kako se osjeća nacija od 620.000. Koliko je pohlepa za nju opasna, kada je Gandi to  
vidio kao glavnu prijetnju velikoj Indiji. Naciji koja traje hiljadama godina. Vidite u naciji sa raznim  
mukama, nestajanjima, nastajanjima, negiranjima, formiranjima koliko je pohlepa opasna za malu  
zemlju.

Vjerujući Gandiju, to je pitanje za sve nas. Kad kažem sve nas, nije pitanje jedne partije ili  
jednog čovjeka, pitanje je da li u ovom društvu ima dovoljno svijesti da kroz zakon se bori na taj  
način za državu. Tačno je, devedesete smo se borili za državu tako što nijesmo htjeli u rat,  
nijesmo htjeli razaranje. Ne da se sjetim sada, kada ste me podsjetili, pisma Momiru Bulatoviću,  
koje smo uputili 3. oktobra, čini mi se, 1991. godine, da će se sramotno vratiti sa tog rata. 3.  
oktobra 1991. godine smo uputili. Znali smo tada što će se desiti i sada znamo ako ovome ne  
stanemo na kraj zakonom i redom što će se desiti. Ovdje smo da bismo se borili da se to ne desi  
ili da smanjimo štetu, kao i svih onih godina kojima smo se bavili i iz vlasti politikom, da napravimo  
nešto, tamo đe ne možemo da smanjimo štetu. Lako im mogu dokazivati koliko smo štete smanjili,  
ali to nije sada bitno. To je iza nas. Bitno je da spriječimo nove štete, da zajedno steknemo svijest  
u ovom Parlamentu, a Parlament tome služi. Da čujemo jedni druge, da stvorimo neki zajednički  
svijet o onome što se u svijetu zove nacionalni interes, a mi u Crnoj Gori zovemo državni interes,  
jer to pitanje nacije u našem jeziku zvuči drugačije nego što zvuči na engleskome. Ali, da stvorimo  
ovdje neki osjećaj državnog interesa, a održiva ekonomija mora biti osjećaj državnog interesa.  
Nemate dobru državu slabe ekonomije i života na dug. Mi smo već u spirali duga. Ministar tu ne  
može /prekid/ došao mu je dio problema koji će se nastaviti sljedećem ministru ako ga ne počne  
da rješava na ovom nivou. Ali, vama, meni i njima mora biti isti cilj - da nemamo deficit, da imamo  
platni suficit, da rastu plate i da zakon jednako važan za sve. Vrlo prosto, ali toliko složeno da sve  
države imaju problema sa tim, a mi već sistemski problem koji traje decenijama ponekad.

Hvala.

PREDSJEDAVAJUĆI BRANIMIR GVOZDENOVIĆ (23.07.18 17:51:57)

Na ovaj način smo završili razmjenu komentara, iako je neki dogovor koji smo napravili na  
Kolegijumu, ali ćemo sjutra pogledati oko pravila vezano za ovo pitanje.

Sada dajem komentar Predragu Sekuliću u ime Kluba DPS-a.

PREDRAG SEKULIĆ (23.07.18 17:52:24)

Hvala Vam, gospodine potpredsjedniče.

Uvaženi gospodine Krivokapiću, dozvolite samo da se osvrnem na dvije grupe pitanja koje  
ste Vi ovdje otvorili i to sa vrlo egzaktnim podacima. Jedno je pitanje zarada. Slažemo se, u  
Makedoniji su porasle zarade za godinu dana 7,2 - 7,3%. Ali, dozvolićete da je njihova osnovica  
nakon tog porasta sada je prosječna plata u Makedoniji 377 evra. Na kraju prošle godine, to su  
otprilike podaci sa kojima raspolaže i Zavod za statistiku Makedonije, a u Crnoj Gori podsjetiću  
Vas je 512 evra. Mi smo bili na poziciji Makedonije prije nekih desetak godina.

Dozvolite da podsjetim, sada je u Srbiji prosječna plata na nekih 459 evra, mada je to kod  
njih vrlo upitno zato što je pitanje koliko je njihov kurs održiv u ovom trenutku u odnosu na evro  
zonu.

Takođe, dozvolite govorim o evropskoj statistici. Crna Gora je danas na 46% ekonomskog  
prosjeka Evropske unije. Ali, ta ista Makedonija je na 38 tog prosjeka. Kada govorimo o stvarnoj  
individualnoj potrošnji, jer statistika može da vara, ovo su takođe podaci Eurostata - Crna Gora je  
54% te evropske potrošnje, Srbija je 45, Bosna i Hercegovina 41, a Makedonija je ispod toga.

Takođe, kada govorimo o javnom dugu, i dobro je što stalno otvaramo to pitanje ovdje u  
Parlamentu, dozvolićete da malo drugačije gledam na tu vrstu javnog duga. Iz prostog razloga što  
je taj javni dug ispod onog procenta koji je javni dug evrozone. Vi ćete reći - da, ali evropska zona  
ima drugačiju ekonomiju, jaču ekonomiju itd. Ali, ćete takođe dozvoliti da je javni dug recimo  
Španije za nekih 50 do 80% iznad javnog duga recimo Crne Gore. Otprilike imamo, bez obzira što  
je Španija neuporedivo veća, sličan udio turizma, usluga itd.

Dozvolite još podatak vezan za minimalac. Mi stalno govorimo da je najniži u regionu.  
Slažemo se, ali u Makedoniji je 196 evra, u Bosni i Hercegovini 208, Srbiji 213. Znači, govorimo o  
maloj razlici. Više puta smo otvarali ovo pitanje na sjednicama Odbora tražeći od Ministarstva  
finansija da napravimo jednu dobru analizu, koja će reći koji je to minimalac, da bismo, sa jedne  
strane, povećali standard građana Crne Gore, ali, sa druge strane, da ne bi ljudi pošli u sivu zonu.  
To je ono što se dešavalo sa akcizama za cigarete. Znači, da ne bi ljudi radili na crno i da ne bi taj  
minimalac doveo do toga da je poslodavcu mnogo lakše da ga isplaćuje na crno, nego da plaća  
dažbine državi, da napravimo neku uravnoteženost.

Crno tržište postoji svuda u Evropi, U Parizu ćete naći ljude koji vam prodaju sve od lažnih  
torbica do cigareta ili alkohola.

Hvala.

PREDSJEDAVAJUĆI BRANIMIR GVOZDENOVIĆ (23.07.18 17:55:34)

Zahvaljujem poslaniku Predragu Sekuliću. Pravo ima poslanik Krivokapić.

RANKO KRIVOKAPIĆ (23.07.18 17:55:42)

Hvala kolegi Sekuliću.

Ja sam prije rekao opozicija je raznorodna i nikad nismo bili u koaliciji. Gospodin Sekulić je  
bio u koaliciji, tako da ne možete nas svrstati kao jedan blok. Ovo je koalicija, a ovo je raznorodna  
opozicija koja nikad ne mora biti zajedno, na kraju krajeva.

Kolega Sekuliću, 'ajmo da pričamo ovako. Makedonija - jeftinija hrana, gorivo 20%, hrana  
20%, struja je jeftinija u Makedoniji nego u Crnoj Gori. Ali čim je došla nova vlada, a i mi bismo to  
uradili kad budemo nova vlada, povećala je minimalne zarade. To je efekat za čitavu ekonomiju,  
nije samo za te ljude. U Bosni je gorivo jeftinije skoro 30% nego kod nas.

Znači, shvatate da smo mi prenapregnuli naše građane. Provjerite, podatak je od prije trije  
mjeseca. I nemojte nas upoređivati sa Evropskom unijom i sa Sjedinjenim Američkim Državama,  
koliki je njihov dug. Oni imaju suficit na platnom bilansu sa inostranstvom, oni više izvoze nego što  
uvoze. Mi smo na 15% pokrivenosti, afrička pokrivenost. Kad gledate pokazatelje statističke, da  
biste znali onu Jugoslaviju koju ja volim, uzmite Ekonomist Intelligence Unit. Napravio je dobru  
analizu za potrebe Evropske unije.

Crna Gora je po njihovoj analizi, ne po analizi SDP-a, bila na 57% /prekid/ Evropske unije  
1989. godine. Sada je po njihovoj analizi na 32, a po vašoj je 44, opet manje nego što je bilo 1989.  
Dao sam vam izvor, provjerite kredibilnost izvora. Vaš izvor je regionalna organizacija, radi je  
regionalni centar /prekid/. Pogledao sam i to. Provjerite njih. Opet smo ispod toga što smo bili  
1989, bolje smo živjeli. Tada je Crna Gora, provjerite i to, to mi je rekao čovjek koji je bio  
predsjednik države Crne Gore, tad mi je to tvrdio a sad je to postalo egzaktno. Mi smo tada bili već  
u suficitu sa platnim bilansom sa inostranstvom. Više smo imali deviza, više smo izvozili nego što  
smo uvozili. Na kraju, Kotor je imao pet hiljada zaposlenih u privredi. Industrija ležaja je još živa  
zato što je nisu naši privatizovali nego Japanci, pa još ugrađuju te djelove u sve toyote u Evropi.  
Ista tehnologija od prije 30 godina, ali su naši privatizovali Henkel /prekid/, nove fabrike sve stare  
tri godine. Najvećeg hemijskog proizvođača u Evropi, nema je. Gorenje je snadbijevao sve  
gumene proizvode, reklama je usred Berlina. Hoćete dalje da nabrajam?

Sad ukupno Kotor ima zaposlenih 4.800. Je li vam jasno koliko smo potonuli, a tu nema  
nikakve više proizvodnje? Čak ni one poljoprivredne u /prekid/ polju nema više, bresaka i ostalog.  
To je za sve nas /prekid/ i mene u opoziciji i vas u vlasti. Koliko smo nesposobniji od naših  
predaka. Za sve nas, pamtiće generaciju, neće pamtiti ni partije, partije nastaju, nestaju, a ostaju  
pokazatelji i generacije. Kao što pamte od 1941, one hrabre ljude, pamtimo ih kao generaciju, ni  
po plemenima, ni po brigadama, nego kao hrabre ljude. I nas će pamtiti kao generaciju. Hoće li  
neko znati jesmo li bili opozicija, vlast - manje bitno. To su brojevi koje mi ne možemo stići ni za  
deset godina, a moramo krenuti da ih stižemo inače ćemo biti ovdje gdje jesmo - deficit, deficit i  
živjećemo sve gore. Ne vi i ja, mi smo ona povlašćena kategorija, nego pola zaposlenih u Crnoj  
Gori, 80 hiljada i sve njihove porodice. To je naš problem i to je naša obaveza ovdje. Zbog toga  
smo ovdje sve ostalo ko će koga nadigrati, nadmudriti...

PREDSJEDAVAJUĆI BRANIMIR GVOZDENOVIĆ (23.07.18 17:59:44)

Plan je da radimo do 18h. Možemo da damo jednom poslaniku Jovanki Laličić još riječ ili da  
završimo sada tačno u 18h? To zavisi od vas. Hvala vam.

Znači, poštujemo dogovor sa Kolegijuma, sada završavamo sjednicu. Sjutra počinjemo u  
11h. Prvi govornici biće poslanica Laličić i poslanik Aleksić. Zahvaljujem svim diskutantima i  
članovima Vlade na današnjoj razmjeni informacija. Hvala.

PREDSJEDAVAJUĆI BRANIMIR GVOZDENOVIĆ (24.07.18 11:07:28)

Uvaženi građani Crne Gore, uvaženi poslanici, uvaženi ministre i uvaženi pomoćniče  
ministra, odnosno direktore Direktorata, po dogovoru od juče nastavljamo rad na nekoliko tačaka  
dnevnog reda koje su prije svega vezane za sektor Ministarstva finansija.

Po dogovoru sa jučerašnje sjednice, prva dva poslanika koji govore jesu Jovanka Laličić i  
poslanik Slaven Radunović.

Dajem riječ poslanici Jovanki Laličić. Izvolite.

JOVANKA LALIČIĆ (24.07.18 11:08:09)

Hvala, potpredsjedniče.

Poštovani ministre sa saradnikom, uvaženi kolege i koleginice, poštovani građani,

Drugi dan raspravljamo o Predlogu zakona o izmjenama i dopunama Zakona o budžetu za  
2018. godinu, zajedno sa Predlogom zakona o izmjenama Zakona o akcizama i Zakona o  
izmjenama i dopunama Zakona o budžetu i fiskalnoj odgovornosti. Ova tri zakona su međusobno  
uslovljlena, odnosno uzročno povezana.

Juče smo u višesatnoj diskusiji čuli mnoge konstatacije iz reda opozicionih klupa naročito  
kad je u pitanju rebalans, da su poslanici iz vladajuće koalkcije kada diskutuju euforični, da  
zatvaramo oči pred realnom situacijom, te da je Crna Gora pred finansijskim kolapsom. Znam da  
svako ima svoj ugao gledanja, koji je prije svega determinisan političkim interesima. Međutim, kad  
je u pitanju ovako važan zakon, treba govoriti jezikom činjenica, jer mišljenja i ocjenski zaključci su  
istiniti i vrijedni samo ako su izvedeni iz činjenica i ako ih činjenice potvrđuju. Dozvolite da u tom  
kontekstu, prije svega radi naših grašana, istaknem par tih činjenica uz rizik da ponovim nešto što  
su kolege iz našeg kluba u svojim jučerašnjim diskusijama apostrofirali.

Podsjetiću da je budžet za 2018. godinu bio utvrđen u iznosu od 2.000 miliona, rebalansom  
budžeta bio je utvrđen na 2.086, a ovim izmjenama budžet je utvrđen na nivou od 2.512 miliona.  
Pri tom, ovim izmjenama ukupni primici veći su za 426 miliona od čega na pozajmice se odnosi  
418, na prihode od prodaje imovine 16 miliona, dok su izvorni prihodi budžeta niži za 8,24.  
Umanjenje izvornih prihoda uslovljeno je predloženom izmjenom Zakona o akcizama.

Kada je u pitanju povećanje prihoda po osnovu pozajmica i kredita, što je juče istakao u  
svojoj diskusiji kolega Branko Čavor, isto je nastalo kao posljedica emisije obveznice iz aprila  
tekuće godine što potvrđuje da je to bio zaista pozitivan potez.

Crna Gora je uspješno okončala na tržištu euro obveznica dugo pripremanu emisiju  
obveznica u iznosu od 500 miliona eura, čime je pod kamatnom stopom od 3,37 omogućeno  
refinansiranje obveznica koje su dospijevale za naplatu 2019, 2020. i 2021. godine. To je najniža  
kamatna stopa koju je Crna Gora mogla postići na ino tržištu, a posebno što je prvi put sa  
ročnošću od sedam godina.

Kada su u pitanju izdaci, odnosno rebalansna strana budžeta, istakla bih sljedeće. Ako  
povećanje ukupnog fonda bruto zarada znači kadrovsko jačanje institucija koje obavljaju poslove  
posebno važne sa aspekta kvaliteta pružanja javnih usluga i to prvenstveno u oblasti prosvjete,  
između ostalog kao što smo čuli radi obezbjeđivanja asistenta u nastavi, profesora engleskog u  
vrtićima, kontrole kvaliteta visokog obrazovanja ili u oblasti zdravstvene zaštite radi kvalitetnog  
pružanja zdravstvenih usluga, nabavke ljekova i medicinskih sredstava, onda ti izdaci, po mom  
mišljenju imaju puno opravdanje. U krajnjem to nije trošak već investiranje u zdravu i obrazovanu  
populaciju.

Vidjeli smo kada je u pitanju rashodna strana da je u pitanju i plaćanje izdataka po osnovu  
prava iz oblasti socijalne zaštite za iznos od 2,9 miliona eura, shodno procjeni potrebnih sredstava  
za navedeno do kraja 2018. i Odluci Ustavnog suda Crne Gore po osnovu odredbi Zakona o  
izvršenju Odluke Ustavnog suda Crne Gore koji se odnose na majke.

Dakle, analizom ovih stavki da se zaključiti da se kroz njih upravo pokazuje briga ove vlade  
ali i ranije, dakle vlade u kontinuitetu oko ostvarivanja prava građana u važnim oblastima njihovog  
života. Nadalje, bez obzira što danas imamo priliku da razgovaramo o drugom rebalansu u ovoj  
godini, nije suvišno, iako su to kolege juče istakle, zbog građana još jednom napomenuti da je  
crnogorska ekonomija u prvom kvartalu 2018. godine prema preliminarnim podacima MONSTAT-a  
ostvarila realni bruto društveni proizvod po stopi od 4,5% a u 2017. 4,3%. Podsjetiću da su se  
procjene MMF-a, Svjetske banke, Evropske komisije za 2018. godinu o rastu bruto društvenog  
proizvoda kretale od 2,8 do 3,1. Dobre ekonomske performanse u prvoj polovini godine doprinijele  
su povećanju naplate prihoda u odnosu na prvu polovinu 2017. godine i više od plana u 2018.  
Povećana je naplata poreza na dohodak građana i poreza na dodatu vrijednost.

Usljed snažnog ekonomskog rasta naplata prihoda od poreza na dobit pravnih lica veća je  
od očekivane što je dovelo do većih prihoda od ovog poreza za 9,8 miliona eura. Podsjetiću da je  
Crna Gora jedna od zemalja u reonu koja ima najmanju poresku stopu na porez na dobit i samim  
tim podstiče privredni razvoj, Srbija 15%, Bosna i Hercegovina 10, Hrvatska 12, odnosno do  
određenog iznosa i 18 preko određenog iznosa.

Kolega Sekulić je juče istakao par podataka o prosječnoj plati u Crnoj Gori i dao uporedne  
podatke za zemlje u okruženju. Dao je podatke o broju malih i srednjih preduzeća. Ja bih dodala

uz već rečeno i povećani priliv stranih direktnih investicija i to su činjenice koje ohrabruju.

Svakako da i mi razmišljamo o povećanju najniže cijene rada. Nije to isključivo eksluzivitet  
opozicije. Naš prevashodni interes je bolji standard građana, no ni ovom pitanju najniže cijene  
rada se ne može pristupiti čisto populistički, već se mora procijeniti kada do toga može realno  
doći, koje implikacije izaziva povećanje, što Vlada zasigurno analizira i prosto to ima u vidu. Mislim  
da će se u periodu koji je pred nama oko toga razviti snažan socijalni dijalog, pa molim ministra da  
mi odgovori dokle se stiglo na ovom planu.

Kao zaključak moje diskusije o rebalansu budžeta želim da istaklnem da je veoma važno  
što se tekuća budžetska potrošnja servisira iz tekućih prihoda, a da se zaduživanje vrši radi  
finansiranja kapitalnih investicija koje su snažan faktor ekonomskog razvoja.

I samo kratak osvrt na zakon o izmjenama i dopunama Zakona o akcizama o kojem je bilo  
riječi. Juče smo čuli kada je u pitanju ovaj zakon, takođe konstatacije da je maltene strašno što  
smo na početku godine povećali akcize na duvan i gazirana pića, a sada mijenjamo akcizni  
kalendar na način što akcize smanjujemo. Pa, akcize nijesu statična kategorija, zahtijevaju  
kontinuiranu analizu, procjenu i potrebu prilagođavanja zahtjevima i uslovima tržišta. Smanjivanje  
sive ekonomije je nešto što zahtijeva sistemski i multidiciplinarni pristup. Svaka odgovorna vlada  
vodi računa o stabilnosti tržišta, obezbjeđuje konkurentne cijene proizvodima, nastoji da suzbije  
nelegalnu trgovinu i time stvori uslov za stabilne prihode. Prioritet Vlade je uspostavljanje održivih  
javnih finansija, smanjivanje deficita i javnog duga. Stoga i ove mjere treba staviti u kontekst  
upravo brige Vlade za ostvarivanje ovih prioriteta. Hvala na pažnji.

PREDSJEDAVAJUĆI BRANIMIR GVOZDENOVIĆ (24.07.18 11:15:19)

Zahvaljujem se poslanici Jovanki Laličić.

Kao što vidite, često su citirana dva poslanika, gospodin Čavor i gospodin Predrag Sekulić,  
kao izvjestioci i kao predsjednici odbora.

Komentar, javio se ministar.

DARKO RADUNOVIĆ (24.07.18 11:15:41)

Poštovani poslanici, doista imam potrebu da se zadržim na jednoj temi koja je juče i danas,  
a to je i moja obaveza, više puta pomenuta. To je minimalna cijena rada, odnosno minimalna  
zarada i što sa tim radi Vlada Crne Gore, odnosno šta se dešava u Ministarstvu finansija po datoj  
temi.

Ja želim da naglasim da jesmo svjesni da je minimalna zarada u Crnoj Gori suviše niska,  
da onemogućava najminimalnije uslove života i rada. S druge strane takođe ne možemo ovu temu  
odvojiti od teme opterećenosti rada, odnosno doprinosi na plate su izuzetno visoki a te dvije  
kategorije moraju se zajedno uređivati. Ako samo povećate minimalnu cijenu rada vi ni u ovom  
trenutku nijeste atraktivni da dovučete ljude sa sivog tržišta da legalizuju i formalizuju svoj posao.  
S druge strane, ako smanjite opterećivanje na plate, odnosno na tržište rada, a već imate deficit u  
penzionom fondu toliki koliki imate, vi ste u riziku da stvorite još veću rupu u budžetu tako da i  
jedna i druga mjera se pripremaju i biće usvojene do kraja godine a primjenjivaće se od 1.01.  
2019. godine. Znači nije tema kojom se ne bavimo, intenzivno se bavimo. Međutim značaj i  
mogući fiskalni uticaj nas upozorava da moramo sa najvećim oprezom obrađivati ovu temu.

Kad sam uzeo riječ htio sam samo još možda da pomenem jednu, na žalost nijesam sinoć  
stigao da se javim, a smatram da treba da je doista pojasnim, to jeste teza koja se saopštava da  
su javne finansije u lošoj kondiciji, da javne finansije su pred bankrostvom, strah od bankrostva itd.  
Doista to jeste pretjerivanje, javne finansije Crne Gore su održive. Mi jesmo sada napravili  
rebalans i to drugi u ovoj godini s tim što naglašavam da prvi je bio, ja bih rekao iz pozitivnih  
namjera. Povećali smo vlasništvo u udio Elektroprivrede. Ovaj sad jeste izazvan povećanjem i na  
prihodnoj strani, odnosno omekšavanje uslova kod akciza i pokušaj promjene rashoda u sklopu  
postojećeg budžeta. Ono što je izuzetno važno to je da smo sačuvali potpuni balans i održivost  
budžeta, sačuvali osnovne kategorije i koje se najviše prate, dva makroekonomska pokazatelja, to

su deficit i javni dug, da su oni i dalje u onom istom pozitivnom trendu, i negdje ... pitanje svima  
nama. Zar mislite da bismo uspjeli sa emisijom eurobondova da postoji ikakav rizik sa  
bankrostvom finansija, javnih finansija Crne Gore?

Mi smo na tražnju od 500 miliona imali prijavljenih ponuda od ... 480 miliona. Sigurno da  
ulagači koji su se tada javili gdje smo ostvarili i sa aspekta ročnosti i sa aspekta kamate  
najpovoljnije uslove i najnižu moguću kamatu. Smatram da ljudi koji ulažu sredstva da su dobro  
informisani o cjelokupnoj finansijskoj situaciji u samoj Crnoj Gori.

Po ovim i ostalim temama ja se nadam da ću biti u prilici da dam i druge komentare. Hvala.

PREDSJEDAVAJUĆI BRANIMIR GVOZDENOVIĆ (24.07.18 11:18:59)

Hvala.

Evo da damo riječ gospodinu Radunoviću pa da vidimo da možda tada iskoristi ministar  
Radunović. Izvolite.

SLAVEN RADUNOVIĆ (24.07.18 11:20:05)

Gospodine Gvozdenoviću, samo momenat. Nemojte, molim vas, da mi ide vrijeme, ovo nije  
moja redovna diskusija.

Naime, gospodin Radunović je juče imao čitavi dan mogućnost da se javi i on se javio  
danas i komentarisao je nešto što je juče rečeno. Red bi bilo da ljudi koji su izrekli stvari na koje je  
on komentarisao imaju mogućnost da odgovore, to je elementarna stvar u parlamentu. A moj  
savjet, pošto vi nijeste savjetovali gospodina Radunovića, evo ja ću ga savjetovati, lakše je da se  
češće javlja nego da mu odgovara 30 ljudi danas ili 20 na ono što je komentarisao. Ako ima  
potrebe da iskomentariše nešto, bolje da to uradi što prije i da bi građani koji ovo prate dobijali  
preciznije informacije.

Sad bih vas molio da mog kolegu iz kluba koji je prvi pomenuo potencijalni slom javnih  
finansija, pustite da iskomentariše izlaganje ministra.

PREDSJEDAVAJUĆI BRANIMIR GVOZDENOVIĆ (24.07.18 11:21:11)

Izvolite.

MILUTIN ĐUKANOVIĆ (24.07.18 11:21:19)

Gospodine ministre, zahvaljujemo se što ste se barem javili jer smo mi htjeli da damo  
primjedbu predsjedavajućem, juče su izrečeni određeni argumenti sa strane poslanika  
Demokratskog fronta i mi smo očekivali odgovor.

Gospodine ministre, vi saopštavate, mi tvrdimo katastrofično možda da prijeti slom javnih  
finansija. Ali vi treba da razuvjerite nas i javnost na način što ćete da saopštite prave argumente.  
Morate, gospodine ministre, da nam objasnite kako je u posljednjih 10 godina javni dug duplo brže  
rastao od rasta bruto domaćeg prozvoda, to mora analitički da nam objasnite. Takođe, ako tome  
dodamo da je u prethodnih 10 godina u Crnoj Gori po vašim podacima bilo stranih direktnih  
investicija u iznosu od preko 6,5 milijardi, a da nam vi uvodite sad restrikcije na zapošljavanje, u  
stvari prijetite otpuštanjem, uvodite povećanje PDV, akcize ste uvodili, znači vodite jednu  
ultrarestriktivnu monetarnu politiku, a pričate da bruto domaći proizvod raste preko 4%. Ministre,  
složićete se, nešto ovdje nije u redu, neke stvari ne mogu da izdrže elementarni logički test. Vi ste  
tu kao odgovorno lice koje ima najviše podataka, ima najviše informacija, da nam to objasnite i da  
razjasnite te stvari. Ne možete samo da saopštite da to što pričamo da prijeti krah javnih finansija,  
to nije tačno, morate da objasnite zbog čega to nije tačno, odgovorite na ove argumente. Kad  
saberemo strane direktne investicije sa dugom, sa zaduženjem, mi dolazimo oko 8,5 milijardi evra,

8,5 milijardi evra je upumpano u budžet u Crnu Goru a mi imamo rast BDP-a od svega jedne  
milijarde. Kako ministre? Gdje je novac? Osnovano sumnjamo da je značajan dio tog novca  
završio u džepovima crnogorskih tajkuna, jer svjedoci smo u posljednjih desetak godina  
nevjerovatnog socijalnog raslojavanja u Crnoj Gori. Napravila se jedna elita ultrabogatih a ostalo  
97, 98% građana Crne Gore veoma teško živi. Morate da date argumente, jače od ovih koje ste  
sad saopštili. Zahvaljujem.

PREDSJEDAVAJUĆI BRANIMIR GVOZDENOVIĆ (24.07.18 11:24:19)

Zahvaljujući određenim sugestijama, prihvatio sam da ovaj dio komentarišemo kao dio  
sugestije, imao je pravo predsjednik poslaničkog kluba DF-a, sad ima pravo na odgovor i ministar.  
Nakon toga, po sličnom principu javio se i predsjednik Odbora za ekonomiju Predrag Sekulić, tako  
da ćemo i njemu dati to pravo i na taj način nastaviti sa izlaganjima kasnije.

Izvolite, ministre.

DARKO RADUNOVIĆ (24.07.18 11:24:57)

Ja ću pokušati, gospodine Đukanoviću, da vam dam odgovor onoliko koliko ja to znam i  
koliko umijem i usput ću objasniti još na primjer jednu tezu. Ovdje se dosta pominjalo da  
pokrivenost uvoza u Crnoj Gori robama, kad govorimo o robama to je vezano za ovo što ste me vi  
pitali, je svega 15% sa izvozom roba koje isporuči Crna Gora. Taj podatak je skoro tačan, nešto je  
bolji. Međutim, svi zaboravljamo da imamo pružanje usluge, da imamo turizam koji je stalno u  
usponu i onda podaci kojima mi raspolažemo, pokrivenost uvoza sa robama, plus usluge koje  
pruži Crna Gora budu u intervalu od 60 do 70%, zavisno.

Onda se pojavljuje pitanje odakle pokrivamo ovu razliku od 30 do 40%. Tu vam je  
djelimično objašnjenje zbog čega smo morali da povećavamo dug. Ova vlada mislim da je to u  
kontinuitetu već četvrta ili peta godina, jedino u vremenu poslije one velike globalne krize došlo je  
do disbalansa, propagira i jednostavno će se držati principa da tekući prihodi pokrivaju tekuće  
izdatke. To je bilo prošle godine, to će biti i ove godine, to će biti i u sljedećim godinama. U ovom  
periodu koji se dešavao, a imali smo mi dosta nekih izleta gdje nije dobro procijenjen fiskalni uticaj  
i ti izleti jesu nas dosta koštali i mislim da su opteretili budžet, ali neću zbog atmosfere pominjati  
gdje je, ja mislim, bilo fiskalnih izleta koji možda jesu bili nepotrebni i nisu morali u tolikom obimu  
da budu i gdje su morali na drugačiji način da se riješe.

Ono što ste vi rekli, a da je veoma potrebno u argumentima da ja vama potvrdim da nismo  
blizu sloma javnih finansija. Za mene, gospodine Đukanoviću, ako pogledate prihodnu stranu  
budžeta i ako vi vidite da mi u odnosu na prethodnu godinu u uporednom periodu smo veći za  
skoro 16%, a u odnosu na plan imamo probijanje kako koji mjesec, otprilike preko 2,5% što u  
nominalnom iznosu ne izgleda veliko, ali jeste ispunjenje plana. Tačno je da smo mi kod akciza  
imali podbačaj kad su u pitanju cigarete i zbog toga radimo korekciju. Ja želim da vi doživite ovaj  
rebalans ne kao slabost, nego jednostavno dešavanja u ekonomiji Crne Gore gdje se mi  
prilagođavamo realnim okolnostima. Ja ne smatram da smo mi morali da insistiramo dalje na  
visokim akcizama. Očigledno vidimo da dolazi do ... I negdje tu mislim da bi trebalo da imamo  
podršku cjelokupne javnosti da tu stvar, da slobodno kažem, ispravimo. U ukupnom, od svih mjera  
kod fiskalne strategije mi smo imali, mogu slobodno da kažem, slabu procjenu kod akciza za  
cigarete.

Još jedna stvar. Kad smo govorili o ovoj minimalnoj cijeni rada i smanjenju cijene  
opterećenosti na rad, ja mislim da mi sa time prihvatamo i stavljamo do znanja da smo socijalno  
odgovorni, da li u obimu i intenzitetu koji vi očekujete, to svakako nismo i razumijem vašu kritiku.  
Nije ni meni drago i slažem se da postoji izvjesno socijalno ... u državi. Ali, s druge strane ja  
smatram da u Crnoj Gori ko je htio da radi, ko je bio vrijedan, da nije bio oštećen i da je uspio da  
rad naplati i da bude nagrađen. Tako da je vjerovatno istina, da tako kažem, između. Toliko.  
Hvala.

PREDSJEDAVAJUĆI BRANIMIR GVOZDENOVIĆ (24.07.18 11:29:17)

Hvala.

Predrag Sekulić u ime kluba DPS-a..

PREDRAG SEKULIĆ (24.07.18 11:29:21)

Hvala vam, gospodine potpredsjedniče.

Uvaženi gospodine ministre,

Dozvolite na početku da vam zahvalim na činjenici da svi podaci koji su bili potrebni u  
odgovoru, ne samo kad je u pitanju ovaj rebalans nego uopšte saradnja sa Ministarstvom  
finansija, zaista je na visokom nivou.

Dobro je što Ministarstvo finansija razmišlja o tome da se poveća minimalna cijena rada, jer  
čini mi se da u javnosti se stvara situacija da bi se samo povećanjem minimalne cijene rada riješili  
svi socijalni i neki drugi problemi. Ali, kažem još jedanput, dobro je da se vidi uticaj ne samo na  
sivo tržište, dobro je da se vidi i uticaj na budžet. Naravno, ne treba zaboraviti i često se čuje u  
ovom parlamentu kako je kod nas najmanja cijena minimalca u regionu. Ne treba zaboraviti da u  
Makedoniji koja se često pominje ovdje kao pozitivna primjer cijena rada je veća samo za tri eura.  
Kad govorimo o Bosni i Srbiji to je desetak eura. Ali isto tako da se vratimo na ono što su drugi  
pokazatelji. U Crnoj Gori je najveća prosječna plata u regionu negdje oko 512 eura. U Srbiji je 459  
i to sa pozicijom gdje Srbija ima svoju valutu pa može se kroz rast ili odnos prema euru da malo  
našteluje statistički taj podatak. Što se tiče Bosne i Hercegovine 440 eura, Albanije 423,  
Makedonije 377. Makedoniju koju stalno pominjemo negdje kao pozitivan primjer zato što, zaboga,  
povećali su za nekih 7% prošlu platu, ali na veoma nisku osnovicu. Tako da kažem još jedanput  
kada govorimo o javnim finansijama zaista moramo da imamo u vidu ove podatake.

Još jedan podatak koji, čini mi se, najbolje odslikava ono što je napravila Crna Gora u  
posljednjih pet, šest ili 10 godina, a čini mi se da to negdje kod dijela opozicije nailazi na otpor  
upravo zato što se upoređujemo sa državom sa kojom smo do juče, prije 10, 12 godina bili u  
zajednici. Od 2013. do 2017. godine, podaci su EUROSTAT-a, znači evropski podaci, nadam se  
da niko ne sumnja u njih, rast bruto društvenog proizvoda u Crnoj Gori je bio 15,8%, u Srbiji u  
istom periodu 6,3%, znači skoro više nego duplo manje. I čini mi se da to jeste najbolji pokazatelj  
koliko je Crna Gora krenula naprijed kada govorimo o ekonomskim pokazateljima. Naravno, ne  
treba zaboraviti da je danas bruto društveni proizvod po glavi stanovnika 6.800 eura. Samo da  
razumijemo se, znači naš cilj jeste da dostignemo taj evropski standard da bruto društveni  
proizvod bude preko 15.000 ili 20.000 eura, ali u ovom trenutku to jeste dobro u odnosu na ono  
što je bilo stanje javnih finansija, odnosno na startnu poziciju Crne Gore.

Još jednom podsjećam zato što čini mi se da to stalno zaboravljamo ovdje kada govorimo o  
crnogorskoj ekonomiji, startna pozicija je bila potpuno drugačija. Fond za nerazvijena područja i  
budžet koji se punio iz Srbije. Ljudi, znači, moramo negdje da razumijemo da je ekonomija Crne  
Gore danas potpuno drugačija u odnosu na ono što je bila ekonomija Crne Gore prije 30 godina i  
da ne kažem prije 20 godina. Bez obzira ko je ... vidjećemo da je crnogorska ekonomija zaista  
napravila jedan snažan iskorak, kažem još jedanput, ako posmatramo u nešto dužem periodu.  
Hvala vam.

PREDSJEDAVAJUĆI BRANIMIR GVOZDENOVIĆ (24.07.18 11:32:33)

Zahvaljujem se poslaniku Predragu Sekuliću.

Pravo na komentar ima ministar.

Ja bih vas samo zamolio, poslaniče Radunoviću, da ne dobacujete sa mjesta. Ovo vam je  
predupozorenje, kako mi je zapisao generalni sekretar sedam puta ste dobacili i na taj način  
ometali druge da rade svoj dio posla.

Sada iskoristite pravo na diskusiju.

SLAVEN RADUNOVIĆ (24.07.18 11:33:13)

Hvala, predsjedavajući.

Inače ima jedan mnogo bolji metod nego da zapisuje sve generalni sekretar, zovnete  
Milivoja Katnića, on snima sve što pričam, tako da vam je mnogo lakše, znači uvijek ima opcija  
bolja.

Ja ću da počnem, poštovani građani...

Ja bih vas zamolio da me ne prekidate kad govorim jer imam svojih 10 minuta, to nisu moji i  
vaši, nego mojih 10 minuta. Non-stop me prekidate. Ako nemate načina da se borite drugačije sa  
mnom opet zovite Katnića neka me uhapsi. Pustite da pričam kad imam 10 minuta, bez ometanja.

PREDSJEDAVAJUĆI BRANIMIR GVOZDENOVIĆ (24.07.18 11:33:34)

Prva stvar, mi vas ne ometamo nego vi ometate Poslovnik. Pošto ometate Poslovnik moja  
je obaveza sa ove pozicije da vas upozorim. Ja vas neću ometati, kao što ste čuli, vrlo korektno  
smo iznijeli način kako vi reagujete u Skupštini. Mislim da je korektno što sam rekao šta sve  
stručne službe rade, a vi pokušavate da potpuno prebacite u drugom pravcu. Svaki put kad budete  
ovako reagovali ja ću vas u skladu sa Poslovnikom prekidati, normalno, i upozoriti ako pretjerate i  
opomenuti po članu 107 ako ne ispoštujete to upozorenje. Nećemo uticati na vaše vrijeme jer, kao  
što sam vam juče rekao, nama odgovara što ste vi u Parlamentu. Izvolite.

SLAVEN RADUNOVIĆ (24.07.18 11:34:32)

Da, odgovara, normalno. Vi kad zloupotrebljavate mjesto na kojem sjedite zbog toga što  
imate komandu nad dugmetom, a komentarišete istupe poslanika koji nemaju mogućnost da vam  
odgovore, hoće da vam dobace s mjesta.

PREDSJEDAVAJUĆI BRANIMIR GVOZDENOVIĆ (24.07.18 11:34:46)

U stvari, da vam kažem, dajte mi statistiku da sam ja komentarisao neki od vaših, znači  
nisam, jer o tome vodim računa, niti smo na kolegijumu rekli da je bila takva pojava. Ja vas molim,  
svaki put ako neko komentariše bilo koje izlaganje koje je suprotno Poslovniku, da mi to  
sugerišete.

Molim vas, nemojte paušalno nego korektno kao što sam ja vama rekao.

Sad imate pravo, molim stručnu službu da vrati na 10 minuta. Nema ptorebe ništa da  
častite, molim stručnu službu da radi svoj dio posla.

SLAVEN RADUNOVIĆ (24.07.18 11:35:22)

Prvo bih želio da kažem, mislim da to radim u ime svih poslanika, čak i ovih iz vlasti, neće  
sigurno imati ništa protiv, kada nam iz Vlade dostavljate ovako komplikovan materijal koji sadrži  
mnogo tabela i mnogo podataka, kad ga već dostavljate u digitalnoj formi, to znači na nekom od  
nosača podataka, da činite to u originalnoj verziji, recimo u ekscelu, da bismo mogli da koristimo  
podatke. A kad nam pošaljete u pdf-u to je samo fotografija, slika, isto moramo da vadimo  
pojedinačno, ručno da sabiramo. Mnogo je komplikovana tematika i bilo bi dobro, siguran sam i  
ostalim kolegama, da imamo da upoređujemo aktivno podatke i da manipulišemo njima kako nam  
odgovara da bismo došli do zaključaka koje želimo. Sve ove tri tačke koje obrađujemo danas,  
juče, na neki način pokazuju u kakvom je stanju Crna Gora i kad su finansije u pitanju, ali bogami i  
sve drugo.

Prva tačka koja se tiče metodologije kako se izdaci za kupovinu hartija od vrijednosti  
tumače, za njih se traži u okviru istog zakona odlaganje primjene za 1. januar 2020. godine, iz  
razloga, koliko sam ja shvatio, ne mislim da ćete vi otvoreno rećui da je to razlog, ali iz razloga da  
se ne bi prije roka računalo na ovaj način kako ova metodlogija podrazumijieva jer negativno  
djeluje na sliku deficita crnogorskog budžeta. Uz sve to razlog koji je formalno iskorišćen je da  
trenutni softver koji se koristi za planiranje budžeta ne omogućava planiranje na trogodišnjem  
nivou i da zbog toga treba vremena da se stvari pripreme na taj način da bude izvodljivo planiranje  
kako to ovaj zakon predviđa. A odmah u sljedećem pasusu obrazloženja kažete - za primjenu  
ovog zakona nisu potrebna nikakva sredstva. Ako sam dobro razumio, mora da se izrađuje novi  
softver, vrlo komplikovani novi softver koji sigurno košta neke pare. Prema tome, toliko ima tu  
nelogičnosti da se vidi, što bi rekao moj kolega Milutin Đukanović, da tu nešto ne štima i da se  
nešto muti, ali ništa komplikovano. Ovdje su sitne pare u pitanju u odnosu na ove druge stvari,  
druge dvije tačke.

Kad je rebalans budđeta, kako rekoh sve tri tačke ukazuju na isto, kad je rebalans budžeta  
u pitanju, on se sprovodi zbog dvije stvari. Ima više razloga navedenih, ali realno zbog dvije stvari,  
politički gledano zbog dvije stvari.

Jedna je zbog nezakonitog partijskog zapošljavanja u resorima koje pokrivaju ministri iz  
socijaldemokrata, to je poptuno jasno. Nisu skočile plate, povećavaju se budžeti u njihovim  
resorima, plate nisu skočile, usluga nije poboljšana, samo su zapošljeni novi ljudi u godini kad su  
bili predsjednički i za njih mnogo važniji lokalni izbori. Znači svaki građanin Crne Gore koji je na  
bilo koji način uzeo aktivno učešće u izborima zna metode kako SD napreduje kad je porast  
glasova u pitanju.

Treća stvar, korekcija akciza, rekao bih na način kako je to bilo očekivano za sve. Ja bih  
rekao da je ministar Radunović, prošli put kad nas je slušao i kad smo pričali ovo što on danas  
mora da priča, jer je došao do saznanja koje smo mi imali prije, da će porast akciza neminovno da  
dovede do skoka prodaje nelegalnih cigareta, a do pada prodaje legalnih cigareta sa akciznom  
markicom, prozivod je možda činjenice da, po mojoj procjeni, vaš profil stručnjaka i čovjeka ne  
odgovara ovoj vladi Crne Gore, ne uklapa se i vi očigledno, iako ne sumnjam da možete da  
razaberete dobro stvari, ali očigledno da ne znate sa kim imate posla. Ti koji su vas tjerali ili  
nagovarali da uđete u jednu akciju koja bi u normalnoj zemlji u kojoj postoji vladavina prava i te  
kako imala uticaj, znači da se podigla akciza na duvan u Norveškoj, Holandiji ili Njemačkoj gdje  
niko i ne razmišlja da postoji opasnost od državnog šverca cigaretama, tj. ljudi koji pokrivaju  
državne funkcije da žele da se okoriste preko crnog tržišta od činjenice da je skočila akciza, tamo  
bi to imalo smisla i vaša bi logika ekonomska bila potpuno ispravna. Znamo kakvi su pušači,  
spremni su da se odreknu hleba a ne cigareta, pušiće iako budu 30 centi skuplje cigarete ili 40, ili  
ukoliko postoji rizik od malog broja ljudi koji će da prestanu da puše, taj gubitak je neuporedivo  
manji nego što je dobitak s druge strane. Ali ovo je Crna Gora, gospodine ministre. Kako sam juče  
rekao, ovo je zemlja koja je patentirala šverc cigareta kao državni posao, državni posao u privatnoj  
državi, da budem potpuno jasan. Ima puno država na svijetu koje u manjoj ili većoj mjeri se bave  
tim nelegalnim poslom, ali uglavnom za finansiranje nekih tajnih službi, tajnih operacija itd. mada  
je i to naravno pod parlamentarnim nadzorom, ali Crna Gora je zemlja u kojoj je taj posao bio  
jedno vrijeme glavna privredna grana, glavna privredna grana. I da vas podsjetim, isti ljudi su vodili  
Crnu Goru i tada. Nikakve tu razlike nema, apsolutno nikakve tu razlike nema.

Sad očekivati da ćete povećati akcizu, ljudi će to normalno da prihvate, da nastave da puše  
jednako, a da se ništa na crnom tržištu neće desiti, djeluje naivno, moram da priznam. Ja kažem  
da i dalje mislim da ste vi to sve znali, ali da ste bili pod pritiskom onih koji kontrolišu crno tržište i  
kojima se nagomilalo zaliha, pa daj makar pola godine, jeste malo bruke će biti u Skupštini ili u  
javnosti, ali da mi rasprodamo ovo što smo nagomilali. Između ostalog i zbog toga stupa na snagu  
ovaj zakon 1. septembra, da se u ljetnjoj sezoni uzme što se još može uzeti od prodaje cigara na  
crno.

Možete li, ministre, da vjerujete kao razborit čovjek koji je rođen ovdje i koji zna odlično svu  
situaciju, da je cilj vašem premijeru da suzbije nelegalnu prodaju, da je ne bi suzbio. Da nema u  
Crnoj Gori, policijskoj državi, dovoljno instrumenata da se rastjeraju i pohvataju, ne oni što prodaju  
po ulici nego oni što njima prodaju, pa oni što njima prodaju i na kraju oni što proizvode u  
misterioznim uslovima gdje teško može da uđe bilo koji organ države, mora da se najavi po više

dana unaprijed ako hoće da pođe u Mojkovac u fabriku da bi se tamo pripremile stvari u skladu sa  
onim kako je po zakonu.

Prema tome, sve ove tri tačke, kako rekoh, govore o jednoj jedinoj stvari, a to je da je Crna  
Gora stvarno u teškoj situaciji. Nema tu priče sad je li to finansijska, je li to politička, u svakom  
smislu u teškoj situaciji jer i dalje ne možemo da povučemo jasnu crtu između organizovanog  
kriminala i pravne države. Ne možemo, to je najveći problem Crne Gore. Iz tog problema  
proizilaze svi ostali problemi.

A sad samo kratko, nije replika bilo kome ili komentar, jer je više ljudi to u toku jučerašnjeg  
dana i danas pominjalo, kako je Crnoj Gori navodno bila loša pozicija u SFRJ i SRJ, ne loša  
pozicija nego da je bila u teškoj situaciji pa je imala ispomoć iz Fonda za nerazvijena područja ili  
od Srbije i kako je sad ona promijenila ekonomiju itd. Ne. Tada je Crna Gora, ja se slažem u  
privrednom smislu, koliko god da je imala preduzeća onih državnih, većina su bili gubitaši, nije bila  
ekonomski prosperitetna to je tačno, ali je bila vlasnik svojih resursa.

A šta se to promijenilo, gospodo koji ste to pominjali juče ovdje? Promijenilo se da je Crna  
Gora od 2006. do danas, u tom periodu na koji se svi pozivate, prodala svoje najvažnije resurse, a  
one koje nije, priprema da proda. Između ostalog, ministre Radunoviću, zašto vam lagano daju  
novac da se zadužujete iako znaju odlično kakva je ekonomija u Crnoj Gori, ako se to može  
nazvati ekonomijom, struktura kakva je u Crnoj Gori? Zato što znaju da se ova vlada lako odriče  
resursa, tako da znaju kad ih neko stisne za vrat, prodaće što bude trebalo. Je li to Gospa od  
Škrpjela, ili je to Ada ili je to Savin kuk, to nikoga ovdje nije briga. Naći će se neki investitor, neki  
Arapin crnogorskog porijekla da pokrije to kao što se desilo sa ... koji su na volšeban način došle  
na ruke Caneta Subotića, prošao je krug onaj kao i kad je Porto Montenegro u pitanju i došlo je do  
toga da znamo ... Tako bi se desilo i sa ... Evo vidim da ima komentara, pa biće prilike.

PREDSJEDAVAJUĆI BRANIMIR GVOZDENOVIĆ (24.07.18 11:45:46)

Poslanik Konjević, proceduralno.

RAŠKO KONJEVIĆ (24.07.18 11:45:53)

Imao bih pitanje prema vama, uz razumijevanje, kasnio sam a ministar je u jednom dijelu  
svoje diskusije spominjao i teme ili stavove o kojima smo razgovarali ovih dana. Dakle, da li mogu  
nakon gospodina Mugoše koji će imati komentar sa gospodinom Radunovićem, dobiti mogućnost  
da razmijenim mišljenje sa ministrom ili ne, da bih iskoristio svoje poslovničko pravo na neki od  
drugih načina. Mislim da neće smetati da u tih tri ili četiri minuta razmijenim mišljenje sa ministrom  
finansija, jer je dosta stvari komentarisao o kojima je klub SDP-a govorio, a znam i da su kolege iz  
DPS-a, slušao sam na radiju, i kolege iz Fronta to pravo iskoristili, uz izvinjenje, kažem fizički  
nisam bio tu jer sam kasnio. Zahvaljujem.

PREDSJEDAVAJUĆI BRANIMIR GVOZDENOVIĆ (24.07.18 11:46:32)

Hvala.

Hoćete li prije gospodina Mugoše, ako hoćete sada da komentarišete? Dobro, dobro.  
Gospodin Mugoša. Izvolite.

BORIS MUGOŠA (24.0718 11:46:58)

Juče isto gospodin uvaženi poslanik Radunović je u komentaru pomenuo rast  
Socijaldemokrata i moram reći da je u pravu. To je jedini dio sa kojim sam saglasan, a to je da  
raste podrška. Međutim, s obzirom da je bio komentar nisam bio u prilici da reagujem, ali evo  
danas je iznio takođe jednu, nije to opasna teza, jeste paušalno, da je u pitanju nezakonito

zapošljavanje ljudi ...

PREDSJEDAVAJUĆI BRANIMIR GVOZDENOVIĆ (24.07.18 11:47:28)

Gospodine Radunoviću, ja vas zbilja molim, kao što sam vas upozorio. Evo sad mi  
generalni sekretar kaže da vam je ovo osmi put, a još je on nekoliko puta izlazio, vjerovatno vam  
je to preko 10 puta. Ja vas molim da ne uznemiravate poslanike. Imali ste pravo na diskusiju koje  
ste iskoristili, pogotovo jer se radi o novom poslaniku, da ga ne ometate u radu.

BORIS MUGOŠA (24.07.18 11:47:52)

Zahvaljujem, potpredsjedniče, ali pomogao mi je uvaženi poslanik Radunović da nazovem  
to što je on rekao paušalnim.

Evo, reći ću par podataka...

PREDSJEDAVAJUĆI BRANIMIR GVOZDENOVIĆ (24.07.18 11:48:04)

Uvaženi gledaoci, opet imamo problem sa gospodinom Radunovićem.

BORIS MUGOŠA (24.07.18 11:48:10)

Meni ne predstavlja problem. Ja volim da razgovaram činjenicama, pa onda možemo o  
tome da diskutujemo.

U dijelu prosvjete, ja sam to negdje juče potencirao, evo imam podatke, praktično 2012.  
godine nije došlo do promjene u broju zaposlenih radnika, osim što sam vam rekao, krajem prošle  
godine tih više stotina asistenata u nastavi prešlo je sad sa Zavoda za zapošljavanje na budžet  
Ministarstva prosvjete. Ponavljam, sad imaju ugovor o radu, imaju duplo veća primanja, tako da  
zaista mislim da je to nešto što treba da pozdravimo. Rekao sam, jedan mali dio se odnosi na ove  
profesore engleskog jezika u vrtićima za djecu od tri godine, shodno zakonskim reformama iz  
oblasti obrazovanja i da se stvore određene pretpostavke za par ljudi u Agenciji za kontrolu  
visokog obrazovanja.

Slična je situacija i u zdravstvu, a najbolje demantuje to što ste vi rekli podatak da na  
izborima krajem 2016. Socijaldemokrate su imale podršku od 12.500 birača. Kad se saberu  
rezultati sa lokalnih izbora, ta cifra je danas preko 24.000, znači za godinu i po rast podrške  
socijaldemokratama je oko 12.000 birača. Ja mislim da to definitivno nije ono što ste vi pričali, a to  
je sigurno i rezultat rasta povjerenja u onu politiku koju mi reprezentujemo. Tako da u tom dijelu  
politički je legitimno, čak mislim sa aspekta vaše partije oportuno da pričate to, ali prosto vam  
govorim da vam podaci govore drugačije. Znači od 2012. u oblasti prosvjete gotovo da nije došlo  
do promjene u broju zaposlenih radnika ako izuzmemo ovu činjenicu oko preraspodjele asistenata  
u nastavi. Zahvaljujem.

PREDSJEDAVAJUĆI BRANIMIR GVOZDENOVIĆ (24.07.18 11:50:18)

Pravo na odgovor na komentar ima poslanik Slaven Radunović.

SLAVEN RADUNOVIĆ (24.07.18 11:50:21)

Poštovani gospodine Mugoša, mladi kolega, sve ovo lijepo zvuči kad vi to kažete, tako  
mlad, zgodan, lijepo obučen, samo ima jedan mali problem. Ja nisam upoznao nikog, a bogami

vjerujem niko u ovoj sali, ko glasa Socijaldemokrate a da nema neku korist. Nikog ja u svom životu  
upoznao nisam da ga poznajem lično a da nema nekakvu korist. I odmah da vam kažem,  
učestvovali smo svi ovdje u izbornim procesima. Zna se kako Socijaldemokrate ulaze u kuću -  
kuc, kuc, kuc, treba li koga da vam zaposlimo. Prema tome, ovo vam je ovako na terenu i vi znate  
da je to tako, znam ja da vi to ne možete da kažete javno. Ili stvarno mislite da neko iz ideoloških  
razloga glasa za vas i da imate takav rast jer ste valjda, sad ne znam, gospodin Suhih, Brajović i vi  
toliko šarmantni i nosite takvu političku snagu da rapidno prihvatate birače svih drugih stranaka.

Vjerujete li, na sjeveru u nekim opštinama naši birači koji su toliko daleko ideološki od vas  
su nam pričali da znaju komšije, isto naši, koje su glasale za vašu stranku. Zamislite vi Srbina iz  
Andrijevice ili iz Plava koji glasa za Socijaldemokrate, koji je glasač Nove srpske demokratije, koji  
nema leba da jede zato što je Srbin i onda mu dođe neko ko je zakučio neki resor na bazi političke  
trgovine i obeća da će da mu zaposli sina, da bude negdje neki stražar u školi ili ne znam gdje ili u  
domu zdravlja, i on jadan popušta, više nije mogao da izdrži. Srećom to su usamljeni primjeri o  
kojima se priča i to je vrlo dobro da bi svi oni drugi bili ponosni na sebe što nisu posustali.

Što se tiče našeg biračkog tijela ja tu ne brinem, ali treba drugi da brinu jer vi se bavite  
klasičnom političkom korupcijom kad su u pitanju izbori.

Naravno, vi imate pravo da odgovorite na ovo. Ovo su krupne optužbe s moje strane, ali ne  
samo s moje nego, ako vam je lakše, ne postoji niko u Crnoj Gori ko se bavi javnim poslom u  
politici i u novinarstvu ko ne dijeli moje mišljenje, samo što će vam ga neko reći a neko neće.  
Hvala.

PREDSJEDAVAJUĆI BRANIMIR GVOZDENOVIĆ (24.07.18 11:52:55)

Poslaniče Radunović, izašli ste potpuno bili iz teme, niste mnogo komentarisali stručni dio  
koji je poslanik Mugoša imao, koji je u skladu sa članom 97 komentarisao, potpuno ste izašli iz  
tog. Sljedeći put očekujte da vas prekinem i da vam oduzmem riječ.

Kako sad nema pravo po ovom članu da se komentariše, iako to izlazi iz nekih okvira, da  
bismo dan počeli onako kako treba, s dobrom komunikacijom, daću riječ Rašku Konjeviću tri  
minuta.

RAŠKO KONJEVIĆ (24.07.18 11:53:45)

Kažem još jednom, izvinjenje što fizički nijesam bio tu kada ste drugima davali pravo.

Dakle, ministre finansija, ja ne mislim kao ekonomista da su naše javne finansije pred  
bankrotom ili pred slomom, ali mislim da su u ozbiljnim izazovima. Mislim da su u ozbiljnim  
izazovima sa jedne strane i sa druge strane mislim da je moglo bolje odmjeriti jedan nivo mjera u  
proteklih godinu i po ili dvije.

Juče sam komentarisao i davao sam primjedbe koje su se odnosile na prihodnu stranu  
budžeta. Sve kolege kada govore o tome da imamo veće prihode ove godine, svako zaboravlja da  
kaže da imamo veći PDV od 2%, kao indirektni porez koji se najlakše kupi i najviše prihoda dobija,  
najveća je stavka osim doprinosa. Veći PDV - veći prihodi. Tu je primjedba.

Nijeste, recimo, razmišljali o tome, što je prisutno o ogromnom broju zemalja Evropske  
unije, da uvedemo progresivno oporezivanje na dobit. Dakle, da ne zahvatamo samo od građana,  
nego da zahvatimo jednim dijelom i od privrede. Kako u progresivnom smislu? Dakle, da  
podesimo te poreske stope. Neka onaj ko ima profit do milion eura plaća 9%, a onaj ko ima veći  
profit od milion eura, obično se radi o monopolima, plaćaju recimo 17 ili 18%. U američkim  
državama su ogromne stope poreza na dobit i u velikom broju zemalja Evropske unije.

Kada govorimo o rastu, o jednoj kategoriji makroekonomskoj, sve to lijepo zvuči, ali ona  
mora da ima svoju ... na životni standard. Ponavljam vam, ono što je zajednički problem svih  
političkih partija koje su dio javnog života, jeste sljedeća brojka: 80.000 ljudi u Crnoj Gori živi od  
zarade do 250 eura, ukupna zaposlenost u Crnoj Gori između 180 i 190.000. Dakle, oko 45%  
zaposlenih ljudi u Crnoj Gori živi sa platom do 250 eura. To je mnogo bolji parametar nego  
prosječna zarada. Slažem se ja da je prosječna zarada veća nego u zemljama regiona, ali

hoćemo li da je transponujemo u kupovnu moć, pa da vidimo koliko jedan građanin Crne Gore ako  
prima prosječnu platu od 511 eura može da kupi recimo goriva, nakon povećanja akciza koje smo  
imali na gorivo. Dakle, o tome se u tom dijelu radi gdje mislim da su neke od mjera trebale na  
drugačiji način da budu podešene, ali ima vremena i završavam sa sljedećom rečenicom.

Ministre finansija ... fond zarada je porastao sa 429 miliona na 461 milion. Nema  
matematike, nešto je o tome govorio kolega Radunović, ne možete u jednom ministarstvu povećati  
fond zarada od 13,5 miliona na rebalansu, a da nije bilo zapošljavanja. Zahvaljujem.

PREDSJEDAVAJUĆI BRANIMIR GVOZDENOVIĆ (24.07.18 11:57:06)

Poslaniče Konjeviću, zavrišili ste.

Pravo na komentar ima ministar Radunović. Izvolite, ministre.

DARKO RADUNOVIĆ (24.07.18 11:57:18)

Ja moram da kažem da ova konstatacija da je Ministarstvo finansija pred ozbiljnim  
izazovima, potpuno se slažem sa vama, gospodine Konjeviću. Da nismo pred ozbiljnim izazovima,  
mi ne bismo usvajanjam budžeta za 2017. godinu, ne bismo sanacione mjere usvajali, isto tako ne  
bi smo u junu mjesecu fiskalnu konsolidaciju radili. Po parametrima, vi to znate sigurno kao ja, u  
nekim segmetnima i bolje nego ja, da i kod deficita i kod javnog duga mi smo probili mastrihtške  
kriterijume.

Ovo što smo morali da uradimo jeste prvo, da tako kažem, značajnije u tom trenutku,  
fiskalna konsolidacija je i ranije rađena, ali da uspostavimo jedan balans. Da li smo dobro odabrali  
mjere, ja negdje mislim da jesmo i da su one, osim kod akciza za cigarete, dobro bile procijenjene.  
Po pitanju akciza, upravo zbog toga što nismo imali rezultat koji smo očekivali, preduzeli smo  
mjere, ali ja doista ne želim da komentarišem ovo što se čulo juče, a čuje se i danas da smo  
akcize namjerno podigli da bi se neko obogatio, da bi to stvorilo pretpostavke za finansiranje  
kampanje DPS-a i toga. Ja doista smatram da su to političke teze, nemaju veze sa strukom i kad  
smo mi usvajali fiskalnu konsolidaciju, vjerujte mi, niko o tome nije razmišljao i ja cijenim što vi  
pripadate onom dijelu opozicije koji to ne pominje niti tu tezu razrađuje.

Po pitanju vaše i ranije saopštene teze, progresivno oporezivanja na dobit. To izgleda vrlo  
primamljivo i ja razumijem razvijene zemlje koje ne brinu o tome da li će imati investitora da imaju  
progresivnu stopu oporezivanja. Govorim o ovim razvijenim zemljama. Međutim, mi moramo imati  
nešto što jeste privlačno investitorima. Jedna od mjera koja njima čini mi se je mamac da  
investiraju kod nas jeste i niska stopa na dobit. Mi smo se držali te mjere, nemojte da mislite da  
ne preispitujemo svaku od ovih poreskih stopa, ali ja doista ne mislim da je rješenje za Crnu Goru  
povećanju poreskih stopa.

Rješenje za Crnu Goru jeste u povećanju broja poreskih obveznika, jer nije problem stopa,  
mi stope moramo smanjivati, ali moramo takođe povećati i broj poreskih obveznika. To je ...  
problem, odnosno izazov i na sivom tržištu imamo i promete roba, ali isto tako i na sivom tržištu  
imamo i radnu snagu, to su stvari sa kojima se moramo, da tako kažem, susresti i naći rješenja za  
njih.

Po pitanju ove vaše konstatacije, slažem se ja da mi nikako ne smijemo se hvaliti sa našim  
rastom, ali je bolje što imamo rast, nego ne daj bože da imamo manji ili da uopšte rasta nemamo,  
ali s druge strane vi znate da nije to bilo jednostavno, ovaj rast privredni ostvariti. On je vezan za  
naše investicije i mi moramo kao Crna Gora imati po mojoj procjeni od 300 do 350 miliona svake  
godina investicija da bismo održavali ovaj nivo rasta.

U kojem obimu se to odražava na standard građana, ja tu nisam saglasan sa vama. Ja  
mislim da građani do izvjesne mjere, ne dovoljno, nikad to ne bih mogao reći, ali do izvjesne mjere  
osjećaju pomake, jer mislim da ako je neko, ne treba da bude dobronamjeran, treba da bude  
samo realan, mora primijetiti neke pomake koji imamo u Crnoj Gori. Nijesu oni dovoljni, apsolutno  
se ja slažem sa vama, ali dovoljno je da se prođe ovom trasom, znam da ima osporavanja zašto  
se sad u ovom trenutku radi auto-put, ali čini mi se da se svako slaže da treba da imamo dobar

put, ipak vidjeće da se tamo pravi jedan od najvećih projekata od poslije rata. Nego da se ne bih  
ja zapetljao i premnogo pričao, hvala vam.

PREDSJEDAVAJUĆI BRANIMIR GVOZDENOVIĆ (24.07.18 12:02:09)

Zahvaljujem se ministru Radunoviću.

Na ovaj način smo završili interesovanja klubova na izlaganje koja je jutros imao ministar  
Radunović.

Dio diskutanata koji je ovdje po redu ispred opozicije ne vidim, ispred DPS-a prvi prijavljeni  
koji je ovdje na spisku je Momčilo Martinović.

Izvolite.

MOMČILO MARTINOVIĆ (24.07.18 12:02:46)

Uvaženi potpredsjedniče Gvozdenoviću, poštovane koleginice i kolege poslanici, poštovani  
ministre Radunoviću sa saradnikom, uvaženi građani i građanke, poštovana crnogorska dijasporo,

Dozvolite mi da na samom početku napravim određene konstatacije, a onda ću se nakon  
toga osvrnuti na ove tri tačke koje su objedinjene i koje po mom nekom skromnom shvatanju su  
uzročno-posljedične i jedna zavisi od druge, u odnosu i na rokove i u odnosu na posljedice koje su  
izazvane u samom rebalansu budžeta, odnosno u izmjeni Zakona o budžetu za 2018. godinu.

Čuli smo nekoliko konstatacija ranije da je dobro ili nije dobro da imamo rebalans i to da li u  
prvoj polovini godine, da li to treba da bude dva, tri ili pet puta. Ja ću ga, opet kažem, iz svog ugla  
protumačiti na sledeći način. Po meni budžet, čuli smo da je pravni akt i to znamo svi, jer je zakon,  
je li tako? S druge strane, budžet je plan. Budžet je plan na koji način treba da bude realizovan u  
određenoj fiskalnoj i kalendarskoj godini. Je li tako? S obzirom da odgovorna politika koju vodite iz  
resora Ministarstva finansija meni će dati za pravo da kažem da jednostavno u prvoj polovini  
godine, ako niste shvatili i niste primijetili, nemate određene indikatore koji mogu da potvrde da taj  
budžet se realizuje na određen način, da postoje određene promjene, bilo da su stvarne prirode ili  
da su tehničke prirode koliko smo vidjeli iz ovih predloga zakona i tačke 1 i tačke 2 tj. izmjene  
Zakona o budžetu i fiskalne odgvornosti i ovaj dio koji se tiče aktivnosti na izmjeni akcizne politike.  
Po meni je vrlo dobro da jednostavno shvatimo da ukoliko određene mjere koje su predložene  
fiskalnom konsolidacijom i drugim dokumetnima, ukoliko ne daju značajan rezultat i ukoliko ne  
daju određene rezultate koji su bili očekivani, potpuno je meni prirodno da se nešto tu mijenja i to  
je mnogo prirodnije da se te aktivnosti mijenjaju sada, nego da ih mijenjamo na kraju grodine kad  
ne možemo uticati na određene procese, na određene pojave u društvu. To je neko moje  
razmišljanje. Jeste da sam mlađi dosta od poslanika koji sjede u ovim klupama, ali ja čujem od  
2006. godine kako će Crna Gora da bankrotira. Ja tu priču slušam posredno, neposredno,  
međutim ta se aktivnost do dana današnjega još nije desila. Ono što bih, ministre, volio od vas da  
čujem u završnom obraćanju jeste to da li je naš dug održiv. Iz vaših nekih izlaganja shvatio sam  
da jeste, ali bih volio da mi vi to potvrdite. Da li je dug održiv i da li Crna Gora upravlja dugom?

Postoje određeni razlozi, postoje kapitalni projekti, postoje određene neke stvari iz  
prethodnih perioda koje se moraju na taj način akumulirati u dugu, ali vjerujem da ću dobiti od vas  
odgovor da je dug održiv. Ne samo na ovom novu nego i kad se radi na lokanom nivou uvijek je  
bilo pitanje neće biti održivo, dobijali smo informacije doživjeće se bankrot i tome slično. To se do  
dana današnjega nije desilo i prema nekim izvještajima kredibilnih međunarondih finansijskih  
institucija takođe ta priča je dijametralno suprotna od one koju mi čujemo danas ovdje.

Shvatili smo da je privredni rast doživio određeni procenat u porastu, shvatamo da je u  
prvoj polovini godine realizacija na nivou od prošlogodišnjeg čak i premašena i da se očekuje  
prema najavama ministra da imamo aktivnosti, odnosno premijera, izvinjavam se, da imamo  
aktivnosti koje se tiču stvari koje će taj rast doći i do 5%. Volio bih da dobijemo i tu informaciju i da  
vidimo da li imamo optimističke prognoze po tom pitanju.

Vratiću se sada na aktivnosti, odnosno na komentar vezano za Predlog izmjene i dopune  
Zakona o budžetu i fiskalnoj odgovornosti. Shvatli smo, i ono što sam ja shvatio i što bi vrlo

značajno bilo da građani shvate da ovaj rebalans nije izazvao novo zaduženje Crne Gore. To je  
meni vrlo bitno, da ja shvatim i da shvate građani Crne Gore. Znači, ako se radi rebalans, nešto se  
mijenja, ali da građani Crne Gore shvate da nije došlo do novog zaduženja, je li tako? To mi je vrlo  
bitno da mi potvrdite i da jednostavno ovaj rebalans znači izmjena ove metodološke aktivnosti koja  
je predložena izmjenama i dopunama Zakona o fiskalnoj odgovornosti i da se određene stavke  
knjiže na drugačiji način u skladu sa regulativama Evropske unije, čini mi se da je ta regulativa  
broj 85 iz 2011.godine.

Ne bih ponavljao priču vezano za odnose koji se tiču ukupnih primitaka, izvornih prihoda,  
tekućih prihoda, ukupni izdaci, rashodi i zaduženja i tome slično, to smo veće čuli više puta. Ono  
što je moj predmet interesovanja jeste dio treće tačke, a to jeste akcizna politika. Shvatio sam iz  
ovih izvještaja koje smo dobili da u okviru akcizne politike postoje određeni rezultati koji pokazuju  
trend rasta. Međutim, jedna od tih mjera koja je preporučena bila tj. akcizna politika, odnosno  
uvećanje akcizne politike iz avgusta 2017. ako se dobro sjećam, da ona nije dala dobre rezultate i  
da smo imali na osnovu toga posljedicu koja se javila u okviru sivog tržišta, kako smo ovdje već  
čuli i kako već neki tvrde. Po meni je potpuno logično, ako imate set mjera koje ste usvojili i koje  
ste prihvatili od onih institucija koje su dale značajan izvještaj, pogotovo izvještaj Međunarodnog  
monetarnog fonda koji svaki investitor kada dolazi u Crnu Goru prvo pročita i na osnovu toga  
planira, pravi uvid u ekonomiju u Crnoj Gori i pravi neke projekcije i neke odluke donosi po pitanju  
investiranja u Crnoj Gori, shvatio sam da je taj izvještaj sačinjen u odnosu na preporuke koje su  
urađene sa vaše strane da bi se došlo do određenog željenog rezultata.

Pominjali smo aktivnosti na povećanju PDV-a i na povećanju akciza. Shvatio sam, a vi me  
ispravite slobodno, da je Vlada u kontinuitetu, ne samo ova sadašnja nego vlada u prethodnom  
sazivu, radila na aktivnostima da uvede namete koji su, uslovno rečeno, da se tako izrazim, manje  
zlo za građane. Shvatio sam da su određene preporuke date da se uvedu novi porezi, odnosno  
nova opterećenja na zarade što bi značilo da bi došlo do smanjenja zarada, što ne želimo zbog  
građana, takođe da se smanje penzije što naravno nismo željeli da urdimo u tom dijelu, da se  
poveća porez na dobit, što nismo uradili. Iz ovih izvještaja možemo da vidimo da te aktivnosti što  
se tiče povećanja stope poreza na dobit su dale određeni svoj rezultat koji je ovdje stavljen i  
iskazan u ovom dijelu koji ste dali ovim rebalansom.

Takođe, nešto što se čulo ovdje jeste i što možda na neko prvo čitanje dosta stvori  
određenu potrebu za opservacijom, a to jeste uvećanje fonda zarada u tom dijelu. Ja ću podsjetiti  
sebe, a podsjetiti i nas sve ovdje i građane Crne Gore da u tom dijelu mi imamo određene mjere,  
ako sam shvatio kroz strategiju reforme javne uprave da se očekuje određena optimizacija, i imali  
smo ovaj moratorijum na godinu dana koji je Vlada donijela u tom dijelu, je li tako?

Sad mi smo stavili taj fond za zarade, koliko ja to mogu da shvatim, na najviši mogući nivo,  
a iskreno se nadam, ukoliko se uđe u ove mjere naravno na jedan human i na jedan profesionalan  
način, jer imamo tu ljudi koji su nekoliko godina pred penzijama, imamo nekoliko ljudi koji žele iz  
javne administracije da idu negdje u realni sektori ili da kažem inicijativu biznis opcija koje su njima  
potrebne, tako da očekujem da će u tom dijelu doći do optimizacije. Ne nasilnog tjeranja ljudi, kao  
što smo ranije čuli da će neko biti otpušten dalje posle određenih izbornih ciklusa, nego da je to  
jedan proces koji je definisan i strateškim dokumentima za reformu javne uprave i ovim  
moratorijumom koji je dat i da taj fond neće za izdvajanje bruto zarada dostići upravo ovaj nivo jer  
smatram da je ovo najcrnji scenario za realizaciju ovih aktivnosti. Je li tako?

Na kraju sam shvatio da ćemo imati određene fondove kroz fondove Evropske unije da na  
taj način ojačamo javnu upravu da u određenoj mjeri podrži aktivnosti racionalizacije i optimizacije  
javne uprave. Izvinjavam se, možda nisam prekoračio, ali evo to su neke aktivnosti koje sam želio  
da iz svog ugla pogledam, da ih možda prokomentarišem i da na taj način saopštim svoje viđenje  
... po meni nije nešto što je sada toliko strašno. Ja isto kad sam se bavio ranije sa nekim  
aktivnostima jednostavno ako utvrdim određene stvari da ne idu određenom dinamikom to u hodu  
mijenjamo i to onda kada se vrijeme pokaže za to. Mnogo mi je draže što je ovaj rebalans, iako je  
drugi ove godine, mnogo mi je draže što je sad urađen nego da smo ga uradili pred kraj godine,  
jednostavno tada ne bismo mogli intervenisati, ne bismo mogli poboljšati ove indikatore koji se ... u  
ovom rebalansu. Zahvaljujem.

PREDSJEDAVAJUĆI BRANIMIR GVOZDENOVIĆ (24.07.18 12:13:07)

Zahvaljujem se poslaniku Momčilu Martinovću.

Komentar ima Branko Radulović, i Raško Konjević.

BRANKO RADULOVIĆ (24.07.18 12:13:38)

Gospodine Gvozdenoviću, ne znam koliko ima prijavljenih. Ja predlažem i odustaću od  
komentara ukoliko nećemo biti svi uvaženi po deset minuta, možemo samo sa ministrom,  
obavezno sa ministrom da komentarišemo, tako da ukoliko ima vremena ja ću komentarisati sa  
zadovoljstvom, ukoliko nema, pošto imamo još jednu tačku, kažite sami i ja ću se prilagoditi tome,  
ali obavezna diskusija i razmjena mišljenja sa ministrom.

PREDSJEDAVAJUĆI BRANIMIR GVOZDENOVIĆ (24.07.18 12:14:04)

Moj opredlog će biti da tražim da organizujemo kolegijum negdje oko 13h da bismo vidjeli  
kako ćemo organizovati dalji rad jer koliko mi se čini ovdje ispred mene imamo još 20-ak  
diskutanata. Znači, teško da ćemo danas moći da završimo rad, pogotovo ako budemo svi govorili  
desetak minuta i ako budemo imali ovakve komentare.

Izvolite. Pošto nismo uveli nova pravila, predlažem da ipak završmo ovaj dio do 13h po  
ovim pravilima pa da onda utvrdimo nova pravila nakon kolegijuma.

BRANKO RADULOVIĆ (24.07.18 12:14:56)

Kolega, ja sam iz ove priče odavno. Imam vremena da je još izučavam. Danas moj nastup  
neće biti, iako bi mogao sigurno da bude kritičan zbog svega onoga što sam ja i Pokret za  
promjene nekada i Demokratski front govorili i upouzoravali. Ja sam prije svega u politici zbog  
ovog. Ima nešto što nije dobro i vaša pretpostavka sigurno zbog mladosti je ta da možemo  
mijenjati budžet i rebalanse tokom godine.

Ministre, sami znate da to nije evropska praksa, da to nije direktiva iz 2011. godine, evo je  
ovdje, da je to i direktiva iz 2013. godine i da ono o čemu sam ja htio da pričam kada je u pitanju  
prva tačka dnevnog reda oko izmjene zakonske regulative to je da se ne obuhvata samo hartije od  
vrijednosti jer nisam čak ni vidio nigdje hartije od vrijednosti, nego sam vidio sasvim nešto drugo i  
da je trebalo ovu zakonsku regulativu podijeliti na dva dijela, a to je zakon o budžetu i fiskalnoj  
stabilnosti, konsolidaciji. Kolega, jedan od četiri osnovna pravila, principa toga što je proisteklo iz  
Lisabonskog ugovora i što je posebno potencirano kriterijumima iz Mastrihta je to srednjoročno  
planiranje. Bez srednjoročnog planiranja nema dugoročnog razvoja i ono mora da počiva na jednoj  
proekciji. Tako da rebalansi nisu ono što treba uraditi.

Takođe je i velika zabluda da li u apslutnoj vrijednosti traba da raste javni dug. Javni dug  
treba da raste, ali GDP treba brže da raste. Tako da učešće javnog duga u GDP-u u apsolutnom  
smislu se smanjuje. Znači, to su neke zablude. Znači, treba se zaduživati, ali bi trebalo zaduživati  
u nečemu što će odmah sutradan, iduće godine, srednjoročno, dugoročno dati održivi razvoj i rast  
GDP-a. Takođe i oko deficita je velika zabluda. Deficit se dešava, ali on mora svake godine da  
bude sve manji, sve manji i sve manji.

Poentiraću sa tim da, ministre, ovaj prvi zakon trebali ste mnogo bolje proučiti i trebali ste  
ga napraviti kroz dva zakonska okvira i normalno reći da sa našim pristupanjem oni postaju važni.  
Ne želim ... ružnu stvar i neke pretpostavke da je to neki dil i trgovina sa nekim...

PREDSJEDAVAJUĆI BRANIMIR GVOZDENOVIĆ (24.07.18 12:17:58)

Završili ste, poslaniče Raduloviću.

Pravo ima poslanik Momčilo Martinović.

MOMČILO MARTINOVIĆ (24.07.18 12:18:10)

Ja ću pokušati da budem kratak i da budem racionalan što se tiče i odgovora na komentar i  
zbog samog, da kažem, broja prijavljenih govornika da budem korektan, da skratim komentar na  
ovaj dio.

Gospodine Raduloviću, složićemo se u određenom dijelu isto takođe kao što ste govorili da  
treba u određenom dijelu da raste deficit. Ja se slažem, u određenom dijelu, je li tako? Svake  
godine manje, tako je, tako je, ali ovdje smo vidjeli iz ovih projekcija da je deficit osnov izvora  
kapitalnih investicija koje Crna Gora ulaže i da su to aktivnosti koje se ne mogu vratiti sjutra, ali  
koje kroz par godina se vraćaju generacijama koje ostaju poslije nas. Nemojte mi reći da je Crna  
Gora jedina zemlja možda u regionu koja nema kvalitetan auto-put. Potpuno je po meni to  
ekonomski opravdano, nije trenutno, ali u nekom dugom roku će ono biti u potpunosti opravdano  
jer spojiće i skratiće vrijeme putovanja i onaj gore sa sjevera kada bude prodavao određeni  
proizvod neće morati da ga uzima od nakupaca ovdje negdje na primorju ili u Podgorici nego će  
on taj svoj proizvod po svojoj poroizvodnoj cijeni donositi na tržište gdje ima potencijala za to, da li  
je Podgorica ili primorje. Na taj način i taj proizvođač će dobit tu dodatnu vrijednost i dobiće onaj  
kupac koji će kupovati po sniženoj cijeni, manjoj nego od nakupaca. Tako da smatram da je u tom  
dijelu, a potpuno se slažem da moramo imati brži ekonomski rast, ali vidjeli ste i procjene  
međunarodnih institucija da nisu očekivale ovakav privredni rast za Crnu Goru za ovu godinu, da  
je to bilo mnogo manje procetnih poena nego što je Crna Gora u ovom trenutku ostvarila.  
Zahvaljujem.

PREDSJEDAVAJUĆI BRANIMIR GVOZDENOVIĆ (24.07.18 12:20:01)

Hvala.

Komentar na vaše izlaganje, poslaniče Martinović, ima i poslanik Konjević.

RAŠKO KONJEVIĆ (24.07.18 12:20:11)

Zahvaljujem, potpredsjedniče.

Najprije da se zahvalim gospodinu Martinoviću, imao jedan dio teorijske diskusije koji nam  
je svima negdje vjerovatno pomogao u definisanju šta je to budžet, šta je to rebalans itd.

Slažem se ja sa vama, gospodine Martinoviću, da je budžet plan, ali ako ga mijenjate onda  
taj plan ne valja. Slažete li se vi sa mnom? Znači, budžet jeste plan, ali ako se mijenja onda plan  
ne valja. Složili se ne složili, ovo je elementarna logika.

Drugo, moram priznati da nijesam uspio da spoznam kako smo to postavili fond zarada na  
maksimalan nivo, a onda da ćemo da radimo optimizaciju. Znači, pozvali ste se na plan  
optimizacije koji je Vlada usvojila, ali ste pohvalili povećanje fonda zarada na najviši nivo, pa  
ćemo nakon toga da radimo optimizaciju. Moram priznati da nijesam najbolje shvatio, moguće da  
je do mene, vjerovatno.

Treće, kažete da se država Crna Gora - da to treba da bude jasno građanima - po  
rebalansu budžeta, odnosno u ovoj godini nije dodatno zadužila. Ministar je juče govorio o  
izdavanju 500 miliona obveznica po povoljnijim uslovima itd. Možda ste mislili nešto drugo da  
kažete, da smo se povoljnije zadužili da bismo zamijenili stari dug, ali se zadužili jesmo, kolega  
Martinoviću. Ne morate mi odgovarati, ministar je morao ako smo se zadužili u aprilu mjesecu,  
znate po čemu smo se zadužili - po rebalansu iz marta, gospodine Martinoviću, pogledajte tamo  
jedan stav člana, čini mi se šest ili sedam, ali ovdje nije rebalans plan koji se odnosi na današnji  
dan nego plan koji se odnosi na fiskalnu godinu.

Četvrto, ne razumijem kako ste protiv povećanja poreza na dobit za pravna lica koja  
ostvaruju dobit preko milion eura jer mislite da je to nepravedno socijalno, a mislite da je pravedno

da PDV sa 19 na 21% plaća 80.000 ljudi između ostalih, 80.000 ljudi koji primaju zarade do 250  
eura. Ne znam kako mislite da je pravedno da akcize koje su uvećane na gorivo plaćamo svi, ali  
nije dobro da uvećamo porez na dobit onima koji imaju dobit preko milion eura. Ne razumijem  
kako je to socijalno neosjetljivo ili socijalno osjetljivo.

Peto, kolega Martinoviću, minimalna zarada ne može biti, jer iz vaše diskusije bih razumio  
da nemamo nijedan ekonomski problem, možda negdje minimalno neki izazov, minimalno, a da  
imamo najmanju minimalnu zaradu u regionu, najmanju minimalnu zaradu u regionu.

Kolega Martinoviću, najveći problem ne moj i vaš, nego svih nas, znate koji je? Žao mi je  
što to ministar nije pomenuo, to je lijepo napisano u fiskalnoj stretegiji iz 2017. godine. Broj  
nezaposlenih mladih ljudi od 18 do 25 godina, završavam sa ovom rečenicom, kolega Martinoviću,  
u Crnoj Gori je prema podatku iz fiskalne stretegije, zvanično, 34,5%. Svaki treći mladi čovjek u  
našoj državi nažalost ne radi.

PREDSJEDAVAJUĆI BRANIMIR GVOZDENOVIĆ (24.07.18 12:23:51)

Poslanik Konjević je imao komentar na izlaganje Momčila Martinovića. Sada Momčilo  
Martinović ima pravo da odgovori na to.

MOMČILO MARTINOVIĆ (24.07.18 12:24:06)

Zahvaljujem, kolega Konjeviću, na komentarima i svaki komentar i svaki način ovakve  
diskusije je koristan. Isto ocjenjujem korisnim i vaše učešće na Odoru za finansije, ekonomiju i  
budžet jer u tom dijelu ipak mislim da svaki takav odbor daje dodani doprinos raspravi koja može  
ovdje da se negdje saopšti u okviru poruka građanima koje su bitne za njih.

Što se tiče plana, kazali ste pod prvim komentarom u odnosu kad se plan napravi da ako se  
nešto mijenja da on nije valjao. U određenom teoretskom smislu mogu se složiti sa vama, ali može  
li da se desi da u tom planu nešto ne krene po tom planu da su to neke okolnosti na koje ne  
možete uticati? Može li to da se desi? Po meni može, mi svaki dan u životu napravimo promjenu  
plana za neke stvari, svaki dan, a ne na nekom periodu koji je od godinu dana.

Drugi dio, vezano za zarade. Kazao sam da je to nešto što otprilike može biti maksimalno i  
shvatio sam da je taj fond za zarade uvećan u netipičnoj administraciji. To je u oblasti prosvjete i u  
oblasti zdravstva, a juče smo čuli ovdje nekoliko puta da ni prosvjeta ni zdravstvo nemaju cijenu i  
da na to treba ulagati intenzivno.

Što se tiče PDV-a, kazali ste, je li tako, ako sam vas dobro pratio, u tom dijelu kazali ste da  
nije popularno, ja sam obrazložio u onom mom prethodnom obraćanju da je to jedna bila mjera  
povećanja PDV-a da bi se izbjegle druge mjere koje su bile preporučene od međunarodnih  
institucija. Da li mislite da je bolje bilo u tom dijelu od dva zla birati manje, povećati taj PDV ili ste  
mislili da je bilo korisnije i mudrije u ovom trenutku u Crnoj Gori smanjiti zarade, smanjiti plate i  
povećati porez na dobit? Slažem se u tom dijelu, znači progresivno oporezivanje, potpuno se  
slažem u tom dijelu, od ovih iznosa koji ste vi kazali. (Govor iz klupa) Dobit, izvinjavam se ako sam  
pogriješio. I ona konstatacija, ne možemo reći da je situacija sjajna, ali da nije ni onako kao što  
smo okarekterisali da je pred bankrotom, ali da je pred ozbiljnim izazovima. I to je nešto na čemu  
treba svi da radimo zajednički i čini mi se u ovom dijelu, makar ovog proljećnog zasijedanja,  
imamo dosta i konstruktivnih i realnih i dobrih ideja i moramo konačno nalaziti konsenzus oko  
toga, zaboraviti određena pitanja koja su manje bitna, jer što se desilo u prošlosti moramo gledati  
u budućnosti, zajednički raditi da ovom društvu bude bolje. Zahvaljujem.

PREDSJEDAVAJUĆI BRANIMIR GVOZDENOVIĆ (24.07.18 12:27:13)

Kod opozicije postoji malo konfuzije, jer većina ljudi koji su bili na ovom spisku nisu prisutni  
u sali, bile su određene izmjene, ali smo obavili dodatne konsultacije, pa sada bi redosljed  
prijavljenih ispred opozicije bio: Janko Vučinić, Strahinja Bulajić, Draginja Vuksanović i Aleksandar

Damjanović. Samo da biste znali, da budete u sali, da nam se ne dešava ovo što nam se sad  
dešava.

Sada dajem riječ Janku Vučiniću.

JANKO VUČINIĆ (24.07.18 12:27:54)

Mogu li da počnem?

Poštovani građani, kaže se ako hoćete da upoznate neku državu, onda vidite njenu  
turističku ponudu, vidite njen Ustav i vidite njen budžet. Ako nas budu upoznavali po budžetu,  
onda nimalo lijepo za Crnu Goru, jer je naš budžet sa mnogo rupa, kao švajcarski sir, ali eto na  
neki način podsjećamo na Švajcarsku po tome.

Jedan nekadašnji italijanskih državnik i ekonomista Marko Mingeti je govorio dajte mi  
budžet pa ću vam reći sve o toj državi, reću vam o njenom ekonomskom sistemu, političkom  
sistemu. Zamislite da je vidio ovaj naš budžet sa dva rebalansa za nekoliko mjeseci, šta bi rekao?  
Sreća naša što nije taj ekonomista i stručnjak među živima, pa da nam sudi po osnovu ovoga  
budžeta sa dva rebalansa. Juče i danas smo mogli od poslanika Demokratske partije socijalista  
čuti hvalospjeve o tome kako je Crna Gora najrazvijenija ekonomija na Zapadnom Balkanu i  
mislim tu da je prednjačio predsjednik Odbora za ekonomiju i budžet upoređujući Crnu Goru,  
razvoj Crne Gore sada i razvoj Crne Gore prije 30 godina, pa je navedeno da se tada Crna Gora  
finansirala od Fonda za nerazvijene, ali pri tom izgleda nije zapazio ili je zaboravio da u tom  
periodu kada se Crna Gora finansirala od toga Fonda za nerazvijene da sve što je napravljeno u  
Crnoj Gori, počev od fabrika, pa elektroenegretskih objekata, saobraćajnica, napravljeno je u to  
vrijeme, napravljena i je i Željezara i Kombinat aluminijuma, napravljene su mnoge fabrike na  
sjeveru Crne Gore, napravljena je i hidroelektrana "Perućica", napravljena je hidroelektrana "Piva"  
i Termoelektrana, napravljena je i željeznička pruga od Bara do Beograda, a sada od ovoga  
vašega budžeta i od ovih vaših budžeta zadnjih godina, od toga kapitalnog dijela, vi ne biste mogli  
okrečiti to što su oni napravili, a sada se upoređujete i kažete da je Crna Gora mnogo razvijenija u  
ovom periodu od toga perioda.

Nažalost, to su neuporedive kategorije. Crna Gora je daleko od toga od kad se razvijala od  
tih fondova iz bivše socijalističke Jugoslavije. Ako je ondašnja vlast i koristila ta sredstva iz Fonda  
za nerazvijene, uspjela je da izgradi Crnu Goru, a sadašnja vlast koja je evo 30 godina je samo  
uspjela da to što je izgrađeno sruši. Tako da je jedan od mnogih koji je učestvovao u rušenju i  
pljačkanju te nekadašnje imovine, onako nehotimično i priznao - vidi, bogati, koliko su uspjeli da  
naprave, evo ja rušim i pljačkam 20 godina, još nijesam u tome uspio.

Možemo pogledati našu saobraćajnu infrastrukturu kakva je, to su putevi iz vremena kralja  
Nikole, putevi iz vremena Josipa Broza Tita. Ovo parče auto-puta, megalomanski projekat, koje  
smo počeli da pravimo, a koje predstavlja omču o vratu i koji može vrlo lako ugroziti finansijski  
sistem Crne Gore, evo već je dug za auto-put na osnovu kursa između dolara i evra porastao za  
25%. Iako je trebalo da se završi u maju 2019. godine, ko zna kad će biti završeno to parče auto-  
puta, ali kada se ova vlast ne može pohvaliti podignutim fabrikama, elektroenergetskim projektima,  
saobraćajnicama, onda ističe naduvane statističke podatke o stopi ekonomskog razvoja i o  
prosječnoj zaradi. Ističe ih kao neka Potemkinova sela koja treba da pokriju pravu istinu, a prava  
istina je da se u Crnoj Gori jedva preživljava, da je neoliberalni kapitalizam napravio izrazito  
socijalno raslojavanje na jedan veoma mali dio bogatih i na ogromnu većinu siromašnih koji su na  
granici ili u zoni apsolutnog siromaštva i da smo, treba reći istinu, da smo država koja je u rukama  
organizovanog kriminala i mafije.

Kažu, prosječna zarada 512 eura. Podatak koji ništa ne govori ako znamo da gotovo  
80.000 radnika, čuli smo taj podatak više puta, živi od plate od 250 eura, gotovo više od polovina  
od toga broja žive od one minimalne zarade od 193 eura. Nešto se ti podaci koji bi trebali da  
predstavljaju blogastanje u Crnoj Gori ne poklapaju i što će nam takva ekonomska stopa rasta,  
naduvana, kad niko to u Crnoj Gori ne osjeća, bez ona šačica ljudi okupljenih oko onoga koji vodi  
glavnu riječ u Crnoj Gori.

Uzmimo primjer penzionera, njih 130.000, polovina od njih prima penzije manje od prosjeka  
od 270 eura, a većina od toga živi sa cifrom koja je manja od donje granice siromaštva ili naše

mininalne zarade od 193 eura. Kakav nam je Fond PIO neodrživ, jer bi trebalo po pravilu da tri  
radnika izdržava jednog penzionera, mi smo ... u kontra smjeru, pa sada dođe na jednog radnika  
skoro 1,7 penzionera. Džabe hoćete da okrečite Crnu Goru raznoraznim statističkim podacima i to  
onima koji vama odgovaraju, život u Crnoj Gori na kredit i veresiju nam govori nešto sasvim drugo.  
Ovaj rebalans i smanjenje akciza na duvan, pa vi to, ministre, tumačili kako god hoćete, upućuje  
na sumnju da je to sračunato urađeno i to je već rečeno da je to urađeno ispred predsjedničkih i  
lokalnih izbora i ovaj rebalans i Zakon o akcizama izgleda ko da se rugate sa svima nama i sada  
po svršenom poslu nam saopštavate, eto, ljudski je griješiti, pogriješili smo i mi, pa sada nakon  
svega što je bilo da se ispravite. Dva rebalansa za vrlo kratko vrijeme govori da ne znate da  
planirate javne rashode i prihode, da nažalost ne umijete da vodite finansije. Gospodine  
Radunoviću, kao neko ko je najodgovorniji, očekivalo bi se da bar ponudite ostavku zbog ovakvih  
propusta.

Što se tiče samog planiranja budžeta i poreza, vi idete nekom logikom što su veći porezi  
mislite da će biti i veći prihodi i da je to ta linearna zavisnost, ali postoje neke druge linije i krivulje,  
recimo kriva ... koja kaže da postoji neka tačka na toj krivoj gdje za neku stopu poreza je najveći  
prihod, pa ste se mogli malo pozabaviti i tom krivom. Tako je i potrebno bilo pronaći rešenje za  
minimalnu zaradu, jer povećanjem zarade i eventualnim smanjenjem poreza i doprinosa može se  
doći do mnogo boljih rezultata, do veće zaposlenosti, suzbijanje rada na crno i sive ekonomije.

Na kraju bih vas pitao i za one koji se bune i koji protestuju, za bivše radnike KAP-a, ko je  
potrošio njihovu otpremninu koja je bila u budžetu za 2016. godinu i na koju su imali zakonsko  
pravo. Da vas pitam i za bivše radnika fabrike "Radoje Dakić", da li ćemo i za njih raditi rebalans  
kad budu pristigle odluke iz Međunarodnog suda u Strazburu, a njihova su potraživanja po 60  
miliona.

Da vas na kraju pitam i za majke. Vi ste taj zakon ocijenili kao monstrum za finansije Crne  
Gore, a ja mislim da su daleko veći monstrum oni koji nijesu uplaćivali poreze i doprinose i čiji je  
dug bio oko 800 miliona, a sada se to izgleda zaboravilo. Hvala.

PREDSJEDAVAJUĆI BRANIMIR GVOZDENOVIĆ (24.07.18 12:39:03)

Komentar na izlaganje poslanika Vučinića ima poslanik Suad Numanović. Izvolite.

SUAD NUMANOVIĆ (24.07.18 12:39:14)

Zahvaljujem, potpredsjedniče.

Uvaženi kolega Vučiniću, samo dvije stvari kratko da prokomentarišem iz vašeg  
desetominutnog izlaganja.

Čini mi se u poslednje vrijeme manje, ali kada smo krenuli u priču o potrebi izgradnje  
autoputa odmah smo naišli na otpor, treba li ne treba. S druge strane imamo tu regionalnu razliku  
koja postoji, tražili smo modalitete, prosto da postoje neki drugi ili bolji modalitet od onoga, složili  
smo se u jednom, regionalnu razliku moramo smanjivati. Kako? Između ostalog, izgradnjom auto-  
puta, ovo je jedan od najboljih modaliteta ponuđenih u tom momentu. Da li smo trebali da čekamo  
još sledećih 10, 20 godina pa da krenemo izgradnju auto-puta? Ja mislim da nijesmo i to građani  
sjevera već osjećaju. Ova dinamika izgradnje auto-puta i ova sredstva koja se ulažu, otvaraju  
nova radna mjesta i ja znam da je Opštini Kolašin onaj ko je tamo na putu i ko je nudio radna  
mjesta, tražio 300 ili 400 radnika da se zaposli. Nažalost Opština Kolašin nije imala tu ponudu, pa  
je tražila iz Mojkovca, pa je tražila iz Bijelog Polja, pa je tek onda našla odgovarajući broj tih  
zainteresovanih koji trebaju tamo da rade. Ono što je jako bitno jeste da prva faza ide, da to  
građani sjevera vide, da se dogovaramo o drugoj fazi i da evo vidimo ministar saobraćaja iz Srbije  
je došao i dogovara se kroz memorandum nastavak izgradnje i kroz Srbiju i povezivanje sa  
koridorom 11.

Što se tiče penzionera, jeste 130.000, taj odnos nije dobar radnika i penzionera, znamo da  
nam treba 3,1 radnik na jednog penzionera, znamo da tome moramo stremiti kroz nove investicije,  
otvaranje radnih mjesta, ali smo negdje zajedno dali doprinos. Znate, kad se god pojavio neki

"požar" u smislu potrebe da radnike dislociramo iz radnog procesa u penzioni fond, onda smo svi  
bili za to, dajte tamo da ih dislociramo i to smo uradili, iz metalske industrije itd. Nijesmo tad  
razmišljali da će nam se taj broj akumulirati, sa 80.000 na 130.000. Ali ono što jeste dobro jeste  
stabilnost penzionog fonda, jeste 260 i nešto eura prosječna penzija, nije to dovoljno, ali jeste  
bolje i prosto ćemo se truditi da kroz povećanje broja radnika povećamo i davanje za penzionere.  
Zahvaljujem.

PREDSJEDAVAJUĆI BRANIMIR GVOZDENOVIĆ (24.07.18 12:42:30)

Hvala.

Nakon diskusije poslanika Janka Vučinića, poslanik Numanović je dao svoj komentar i sad  
pravo na odgovor ima poslanik Vučinić.

JANKO VUČINIĆ (24.07.18 12:42:46)

Gospodine Numanoviću,

Politikom koju vi predstavljate i koju personifikuje Milo Đukanović vi ste od nekada razvijene  
industrijske zemlje Crne Gore koja je imala izvanredna privredna preduzeća, napravili danas,  
mogu slobodno da kažem pa i neka me neko opomene, banana državu kojoj su glavne turističke  
grane turizam, kockarska industrija, ugostiteljstvo i trgovina. Ko je kriv zbog čega su te fabrike  
zatvorene i uništene, ko je kriv za ovo što se našla danas u ovakvoj situaciji Željezara, Kombinat  
aluminijuma, Rudnik boksita? Naravno, vaša politika. Šta smo trebali sa tim ljudima koje ste vi  
ostavili bez radnih mjesta? Jesmo li trebali da ih ostavimo na ulici i da se snalaze kako znaju i  
umiju? Jedino rješenje je bilo s obzirom na radna mjesta i na njihov beneficirani staž na tim radnim  
mjestima da ih penzionišemo, a mislim za tri - četiri godine da nije bilo onog privremenog  
penzionisanja, da bi oni otišli u penziju. Vi ste isključivi krivci za to što se Fond PIO napunio sa tim  
radnicima prije vakta, jer ste ugasili njihova radna mjesta i zatvorili njihove fabrike.

Ono što vi kažete za auto-put, jeste, autoput nam je potreban, ali bilo nam je potrebnije da  
izgradimo brze saobraćajnice kroz Crnu Goru, da ove puteve za koje sam naveo da su iz vremena  
kralja Nikole i Josipa Broza Tita, da ih proširimo, da oni liče na puteve. Ne znam da li se vozite  
kroz Crnu Goru, vidite li kakve su gužve na primorju, vidite kako je opterećen ovaj put Nikšić-  
Podgorica, Nikšić-Cetinje i to je bio prioritet da se osposobe ti putevi da bi se moglo normalno  
funkcionisati.

Ja bih volio da se taj auto-put izradi što prije. Međutim, kako se počela ova dionica od  
Smokovca do Mateševa, a bogami i ona u Srbiji, tek je napravljeno 20 - 30 km od Ljiga do Preljine,  
ostalo je 200 km, pitanje je kad i u koje vrijeme će se to početi raditi, a teško se može precizirati,  
trajaće dugo, a čini mi se od ovog puta koji se radi, auto-puta koji se radi u Crnoj Gori najviše  
imaju koristi oni podizvođači, odnosno oni koji su bliski vlasti.

PREDSJEDAVAJUĆI BRANIMIR GVOZDENOVIĆ (24.07.18 12:46:03)

Završili ste, poslaniče Vučiniću. Sljedeći put kad budete koristili te izraze ja ću vas  
opomenuti, a sada vas upozoravam da to ne radite.

Sljedeći prijavljeni poslanik je Danijel Živković. Izvolite, poslaniče Živkoviću.

DANIJEL ŽIVKOVIĆ (24.07.18 12:46:21)

Hvala vam, potpredsjedniče.

Uvaženi ministre sa saradnikom, uvažene koleginice i kolege poslanici, poštovani građani,

Evo, tema koja je neicrpna, koja bi se mogla raspravljati danima u parlamentu, često se  
koristi za napade na Vladu iz različitih uglova, pominjanje u okviru rebalansa, zapravo

ekonomskog napretka Crne Gore, mora se ipak posmatrati i kroz više uglova. Ne radi se samo  
ovdje o rebalansu, makar što se tiče zdravstva i povećanja određenog dijela zarada, već se radi o  
onome što jedna odgovorna vlada preduzima kako bi se prije svega sprovodile kvalitetne politike,  
posebno na polju akcizne politike.

Kada govorimo o ekonomskom i ukupnom rastu Crne Gore onda ipak moramo biti svjesni  
šta je preduslov tog ekonomskog rasta jedne zemlje. Da bi se država razvijala u pravom smjeru  
potrebno je dodatno raditi na razvijanju njene infrastrukture. Crna Gora je u prethodnom periodu  
dodatno ulagala posebno u putnu infrastrukturu i ona je, kao što znaju i svi ekonomisti i ljudi od  
struke, jedan od osnovnih preduslova ekonomskog napretka i rasta jedne države.

Siguran sam da se u prethodnim izlaganjima čulo različitih disonantnih tonova po ovoj temi,  
ali moramo ipak pogledati da je Crna Gora u prethodnom periodu uložila i uradila dosta toga.  
Govorio sam već u okviru neke od prethodnih tačaka na prethodnom plenarnom zasijedanju,  
pogledajmo samo put Žabljak - Risan, gdje je uloženo preko 100 miliona eura, vidjećemo da  
imamo jednu novu savremenu saobraćajnicu gdje svi građani Crne Gore, a i mimo građana, turisti  
koji dolaze u našu zemlju mogu jednom bezbjednom, kvalitetnom saobraćajnicom da se kreću od  
jedne turističke destinacije kao što je Žabljak do druge turističke destinacije Risan i Kotor.

Pored toga, govorimo o infrastrukturnoj povezanosti, moramo pogledati benefite onoga što  
je tunel Sozina. Dakle i to je višemilionski projekat koji je često bio osporavan i napadan od strane  
jednog dijela opozicije sa ciljem da se pokaže kako je Vlada nesposobna i kako neće biti u stanju i  
prilici da finansira taj projekat, a danas vidimo da se taj projekat u potpunosti isplatio.

Pored toga što postoje različita osporavanja, cifre su jasne. Dakle, 2017.godine realan rast  
bruto društvenog proizvoda iznosi 4,7%. Tu su plate porasle 2%, zaposlenost 2,5%, to je  
statistika, nema nikakve prevare. Za 2018. godinu je bio planiran 3,2%, vidimo da će biti i viši, i u  
okviru svega ovoga moramo pomenuti kreditni rejting naše države. Kreditni rejting naše države je  
B1 stabilan, na takav kreditni rejting utiče sve ono što je do sada naša država uradila na polju  
učlanjenja u NATO i ono što ostvaruje kao država na putu evroatlantskih integracija i pored toga  
moramo reći da je država Crna Gora prepoznata kao država sa najviše direktnih stranih  
investicija.

Prošle godine smo imali preko 600 miliona, sada da ne klasifikujem da li je to bilo samo u  
nekretnine, bankarsko tržište i tako dalje. Pored svega toga čini mi se da se Crna Gora želi u  
ovom svijetlu predstaviti od jednog dijela opozicione političke scene kao zemlja utopija. Jasno je  
svima da bi svi željeli i da plate i penzije budu mnogo više i da građani mnogo kvalitetnije žive, ali  
ne zaboravimo, pominjali smo to i na nadašnjem zasijedanju i juče, da se Crna Gora finansirala iz  
Fonda za nerazvijena područja. Ipak moramo uzeti neke istorijske činjenice u kompletnu tu priču.

Crna Gora je 2006.godine ostvarila svoj međunarodno pravni subjektivitet. Od 2006.godine  
opredijelila se za evropski kurs, znači opredijelila se za praćenje evropskog kursa i strateški se  
opredijelila za usvajanje evropskog standarda, odnosno standarda koji imaju evropski državljani.  
Prema tome, ne možemo zaboraviti određene činjenice, te istorijske, a posebno ne možemo  
zaboraviti šta je Crna Gora uradila na tom putu.

Mi se danas nalazimo na 48% prosjeka Evropske unije, potrebno je dosta da se ostvari  
ukupno 100%, ali idemo ka tom putu. Svjesni smo da na tom putu očekuju nas veliki izazovi i  
velike prepreke. Ne može se Crna Gora posmatrati nezavisno od onoga što su globalni trendovi i  
onoga kako se ponaša svjetska ekonomija. Sama činjenica da je tako mala ekonomija i privreda  
Crne Gore uspjela da preživi veliku ekonomsku krizu je dovoljna činjenica da sve aktere političkog  
i društvenog života u Crnoj Gori, da su svjesni da ipak postoje ljudi koji imaju dovoljan stepen  
znanja da vode našu ekonomiju. Takođe, Crna Gora se nije zaduživala za tekuću potrošnju u  
ovom prethodnom periodu, već za refinansiranje određenih dugova, a posebno se zaduživala  
isključivo za neke krupne kapitalne investicije kao što je dugo a i sada osporavan i ovaj projekat  
auto-puta, a siguran sam da će i ovaj projekat auto-puta, kao što je bio primjer i na Sozini i ako je  
znači vjekovni projekat koji treba da se ostvari u Crnoj Gori biti ... poslije određenog vremena i od  
strane same opozicije. Dobro je i to što Vlada kada uvidi grešku spremna je da revidira tu grešku i  
da je ispravi posebno kada se tiče kalendara akcizne politike i smanjenja akciza na duvanske  
proizvode i gazirana pića i dobro je što kao odgovorni ljudi imamo priliku u parlamentu da  
razgovaramo na ove teme i da čujemo i različite disonantne tonove i uglove viđenja od strane  
opozicione političke scene, ali ipak ne bih se složio sa određenim kvalifikacijama da ekonomija

Crne Gore nema svoju perspektivu, da ekonomija nije stabilna i da finansijski sistem nije stabilan.  
Finansijski sistem jeste stabilan, to možete da vidite i po izvještajima Centralne banke Crne Gore i  
sve ono što su indikatori govori da postoje određeni izazovi, da su oni na individualnom nivou i da  
se ne može govoriti ni o kakvim nestabilnostima i nesigurnostima što se tiče ekonomije i  
finansijskog sistema Crne Gore. Zahvaljujem.

PREDSJEDAVAJUĆI BRANIMIR GVOZDENOVIĆ (24.07.18 12:52:39)

Zahvaljujem poslaniku Danijelu Živkoviću.

Danas standardno imamo komentare Raška Knjevića. Izvolite.

RAŠKO KONJEVIĆ (24.07.18 12:53:00)

Zahvaljujem.

Samo ću oko jedne teme koju ste spomenuli, auto-put. Vrlo ste korektno ukazali da jedan  
dio ljudi u opoziciji ima različito gledanje na to. Ja sam među njima, mislim da taj put treba vratiti,  
ali imamo tu jednu razliku, bojim se, nemojte pogrešno da me shvatite, ni u primisli mi nije, da  
olako sada gledamo kako ćemo raditi drugu i treću dionicu. Ovo je samo jedna dionica. To ima  
smisla i mislim da se ministar finansija slaže sa tim, ako vodimo vrlo konzervativnu unutrašnju  
politiku sa aspekta finansija da bismo stvorili prostor u našim finansijama da možemo da idemo u  
drugu, treću dionicu, nemate modela bez dva - novim zaduženjem ili kroz privatno-javno  
partnerstvo. Ali privatno-javno partnerstvo je kedit, samo na drugi način. I jedno i drugo će  
iziskivati na period od 20-30 godina sigurno još milijardu eura. Ako ne stvaramo prostor unutar  
našeg budžeta, teško da to možemo raditi. Sa druge strane, pazite ocjenu Centralne banke.  
Ključni izazovi za javne finansije nastupiće u periodu 2019-2021. godine kada za naplatu  
dospijeva 700 miliona eura duga po osnovu evroobveznica, dok je u 2021.godini planiran početak  
četrnaestogodišnje otplate kredita za finansiranje prioritetne dionice auto-puta Bar-Boljare.

Primjedba na budžet naša je bila sljedeća: Na prihodnoj strani mislimo da je previše  
opterećenje prema građanima, a malo prema onima koji imaju kapitala u Crnoj Gori, to je  
generalna primjedba, a na rashodnoj strani struktura rashoda. Ja mislim da MMF, bez obzira što  
sam razumio ministra da je i Svjetska banka upoznata sa činjenicom rebalansa koji je rađen, ali  
znam kako funkcionišu, kad vide povećanje fonda zarada kod njih je to alarm, jer nemate  
ekonomiju koja to može da uradi. Dan i po raspravljamo o tome. Jeste saopštio cifre. Ja logički ne  
mogu to da shvatim, kako u jednom Ministarstvu imate 13,5 miliona eura više na poziciji bruto  
zarada. Ministar je rekao jedan dio obveza iz prethodnog perioda, šta je to? Ministar je rekao  
sedam miliona, čini mi se, dug u ovoj godini, nedostajuća sredstva u ovoj godini, kako? Ostatak je  
tri miliona za nova zapošljavanja. Dakle, može biti samo ili da nijesmo platili poreze i doprinose  
jednom dijelu za prošlu godinu, da neke stvari nijesmo finansirali. Ne želim da ulazim, ne znam, ali  
volio bih da čujem to obrazloženje. Zašto 13,5 miliona, samo na jednoj poziciji, jer ako damo platu  
31.12.2017.godine, mi tačno znamo za koji broj zaposlenih u Ministarstvu prosvjete tu platu  
dajemo i na bazi te cifre planiramo budžet za 2018.godinu.

Zahvaljujem.

PREDSJEDAVAJUĆI BRANIMIR GVOZDENOVIĆ (24.07.18 12:56:48)

Pravo na odgovor na komentar ima poslanik koji je imao diskusiju, Danijel Živković.

DANIJEL ŽIVKOVIĆ (24.07.18 12:56:58)

...više djeluje da ste se vi obraćali ministru i da ste ovo vrijeme koje ste iskoristili u vašem  
komentaru više uputili ka ministru u nedostatku vremena da saopštite ono što ste imali u vašoj

diskusiji. No dobro, nije ni to sporno.

Dakle, govorite o drugoj i trećoj dionici auto/puta, govorite o tome da treba da pronađemo  
neku novu vrijednost u našoj državi kako bi isfinansirali novac, kako bi izfinansiralu drugu i treću  
dionicu autoputa, ali ipak vas moram podsjetiti na jednu veoma važnu činjenicu koja je politička,  
koja se odnosi upravo na partiju kojoj pripadate. Sjetimo se Rojal grupe i Euroskoma, sjetimo se te  
dvije grupe kada ste se svojski trudili da ti investitori ne ulažu u Crnu Goru.

Dakle, trudili ste se na različite načine da otjerate te investitore iz Crne Gore. Vrijednosti tih  
investicija su premašivale 300 - 400 pa i pola milijarde i onda se sada pitamo gdje je taj novac.  
Opet kažem, nije se moglo očekivati da samo to bude ta vrijednost, koja je potrebna crnogorskom  
tržištu. Ali kada pokazujete toliku zabrinutost prema ekonomiji, prema onome što su interesi Crne  
Gore, onda ste na pravom mjestu u pravo vrijeme trebali da pokažete upravo taj patriotizam ili  
kako ga vi često nazivate taj ustavni patriotizam, a to nijeste uradili.

Zahvaljujem.

PREDSJEDAVAJUĆI BRANIMIR GVOZDENOVIĆ (24.07.18 12:58:37)

Ima takođe na izlaganje gospodina Živkovića poslanik Goran Danilović.

GORAN DANILOVIĆ (24.07.18 12:58:51)

Uvažene koleginice i kolege, gospodine potpredsjedniče, gospodine Živkoviću.

Pažljivo sam pratio sve što ste rekli i pominjanje krupne investicije u minulom periodu, toliko  
krupne da nam je trebalo 20 godina da završimo magistralni pravac Risan-Žabljak i zakasnili smo,  
da smo ga izgradili prije 20 godina, možda bi on i povezivao turističke centre. Ali oprostite, trebalo  
bi da mi odgovorite koje turističke centre. Žabljak? Hoćete li mi nabrojati hotele visoke kategorije  
na Žabljaku.

Problem i našeg auto-puta i naših obnovljenih saobraćajnica prema sjeveru, depopulacija  
sjevera u međuvremenu. Bilo je vrlo lijepih, gotovo naočitih diskusija maloprije kad se govorilo da  
će naši ljudi sa sjevera čim se izgradi autoput, a evo moram se radovati tome bez obzira što sam  
bio protiv davanja novca u neizvjesnost, moram zbog toga što ako ga ne završimo onda ćemo  
izvjesno bankrotirati, dakle što će naši poljoprivredni proizvođači bez nakupaca odmah prodavati  
na jugu. A šta će prodavati, gospodine Živkoviću? Ne morate vi da mi odgovorite, može bilo ko. S  
kojih farmi, mislite li po nekoliko kilograma sira, naš turistički brend, naš poljoprivredni brend poput  
bjelopoljskog ili pljevaljskog sira, koliko mi toga imamo za jedan dan u turističkoj ponudi primorja?  
Ništa nijesmo uradili da auto-put ima smisla, on ima u turističkom smislu, ali kod nas turistička  
sezona traje sve manje. Na primorju su već to sveli na 45 dana.

Nemate problem sa nama i nemojte da mislite da sam ja zlurad, ja želim ovdje da živim i da  
starim. Imate problem sa Evropskom investicionom bankom, gdje jedan od izvora kaže da se  
Crna Gora davi ili da će se udaviti u izgradnji auto-puta. Mi smo svjesni, mi koji smo glasali protiv  
ovakvog koncepta i ovakve saradnje sa Kinezima, mi smo svjesni da taj auto-put kad je počeo da  
se pravi, kad smo, što bi narod rekao ulećeli u stotinu ili u milijardu evra duga, mora da se dovrši  
da bi se kad-tad isplatilo. Maloprije ste čuli nekoga od mojih kolega, svi to znamo, biće beskrajno  
skupo da sve to dovršimo do kraja i nemojte kad god imate kritiku sa naše strane da kažete "a šta  
ste uradili vi". Sad vi podnosite račun, vi ste parlamentarna većina. Ne možete da pravdate Vladu  
time da Vlada ima pravo da pogriješi, dosta smo se učili i kao premijeri i kao ministri. Vlada kad  
pogriješi postoje sankcije i trebali biste vi zajedno sa mnom kao parlamentarci da ih izreknete, a  
ne da mi govorite kako je potpuno logično da ko radi taj griješi, pa je onda Vladi oprošteno što za  
samo šest mjeseci ne umije da izračuna da će povećanje akciza značiti sivo tržište i gubitak novca  
iz budžeta. Za takve stvari se na fakultetu dobija loša ocjena i u teoriji, kad loše odgovorite. U  
praksi za to mora postojati sankcija.

Bio bih beskrajno srećan da je neko od vas kolega iz parlamentarne većine konačno  
jednom kazao, konačno jednom pitao u ime Parlamenta, mi smo parlamentarna demokratija, mi  
smo parlamentarna diktatura, tako se govorilo o nama nekad, koliko juče, pitali kako je moguće,

ministre, da nijeste vidjeli ono što je vidjela sva Crna Gora i svaki čovjek koji drži piljare, kako je  
moguće. Nemojte da ih pravdate zbog toga što smo mi ovdje da kontrolišemo Vladu, vi i ja, a ne  
da vi branite Vladu, a da je ja napadam. Obojica smo poslanici, vaša odgovornost je veća zbog  
toga što vi dajete podršku Vladi, a ja je ne dajem. Imate opravdanje za sve, za ono za šta ga  
nema ni ministar. Pazite šta znači životno iskustvo, ono što ne može da brani on i ne brani. Juče  
ga nijesam primijetio da je ijednom objašnjavao zbog čega je prije šest mjeseci moralo ovako, sad  
onako. Vi izgoreste da objasnite kako ovako mora. Ne mora, mora da se odgovara za greške.

Hvala, gospodine Gvozdenoviću.

PREDSJEDAVAJUĆI BRANIMIR GVOZDENOVIĆ (24.07.18 13:03:43)

Danijel Živković, komentar poslanika Danilovića.

DANIJEL ŽIVKOVIĆ (24.07.18 13:03:48)

Uvaženi poslaniče Daniloviću,

Nijednog momenta nijesam govorio hvalospjeve na račun Ministarstva, niti sam govorio da  
ne treba da se kritikuje, niti imam problem sa tim, odmah da vam kažem iza ove skupštinske  
govornice. Ali se ne možemo složiti oko nekih bitnih stvari koje ste maloprije pomenuli.

Dakle, kada govorite o magistralnom pravcu Žabljak-Risan, rekao sam tu je uloženo preko  
100 miliona eura. Da li je dinamika izvođenja radova bila na zadovoljavajućem nivou - nije, ali smo  
ipak izradili jedan kvalitetan putni pravac koji danas spaja dvije turističke destinacije.

Prvo, kažete gdje su veliki hoteli na Žabljaku, gdje su na primorju. Ja vam sada kažem da  
se mi strateški, koncepcijski razlikujemo u načinu koncipiranja naših diskusija i komentara a i u  
pogledima na svijet. Očigledno po vašim komentarima da vam je svaki dan oblačan i da kod vas  
svaki dan pada kiša. Kod mene takvi dani nijesu, kod mene ipak povremeno sunce grije, ipak malo  
više i bolje vidim budućnost od vas, možda griješim.

Takođe, kažete gdje će se plasirati sir. Iz Pljevalja prema Podgorici dnevno ode od 10 do  
15 tona sira. Toliko iz Bijelog Polja. Ipak se ne može potvrditi ... kazali koja je to vrijednost koja  
može da se plasira na tržište. Zašto da ne može, zašto da ne može, recite mi.

Odlično poznajem situaciju u poljoprivredi Pljevalja i to mi je fantastično poznato, jer sam  
neko ko je čak i radio na selu i odlično poznajem te poslove, tako da me ne možete ubijediti u tu  
činjenicu. Kada kažete da nemamo tu vrijednost koju možemo da plasiramo na primorje, imamo i  
te kako. Ali ne može se sve preko noći uraditi, niti se može steći neka nova vrijednost u roku od  
jedne ili dvije godine. O tome je kolega Nikolić juče govorio, u životu jedne države 10 godina ili 12  
godina nije dugo.

Dakle, mi usvajamo evropski sistem života i ne možemo ga usvojiti u roku od dvije ili tri  
godine. Prema tome, molim vas da malo revidirate vaše stavove i da pokušate da razumijete ipak i  
druge stavove koji dolaze sa ove strane, iako se mi ne trudimo da opravdamo ono što trenutno  
Ministarstvo finansija preduzima na polju promjene akcizne politike. Ali ipak onaj koji griješi ako je  
spreman da ispravu tu grešku, smatra se odgovornim čovjekom u našem društvu.

Zahvaljujem.

PREDSJEDAVAJUĆI BRANIMIR GVOZDENOVIĆ (24.07.18 13:06:31)

Zahvaljujem na komentarima poslaniku Živkoviću.

Sada upozoravam poslanike iz opozicionih klupa da koriste svoje vrijeme kada imaju  
diskusiju ili komentar i da zbilja izbjegavaju način komunikacije koji je uobičajen, izgleda.

Dajem riječ gospodinu Strahinji Bulajiću.

STRAHINJA BULAJIĆ (24.07.18 13:07:07)

Zahvaljujem, gospodine potpredsjedniče.

U jučerašnjem toku rasprave je bilo dosta riječi oko ekonomskog rasta i neko je juče od  
kolega postavio zanimljivu i po mom mišljenju ispravnu temu vezanu za ekonomski rast u Crnoj  
Gori od 4%, malo preko 4%. Neću se detaljnije time baviti, ali zaista tema uticaj vladavine prava  
na ekonomski rast zaslužuje poseban prostor i pažnju.

U zemljama sa problematičnom vladavinom prava, da li može biti pravog ekonomskog  
rasta? Ili na primjer, o kakvom se ekonomskom rastu radi ako je zasnovan na zaduženju? Sama  
Centralna banka Crne Gore u svom izvještaju o stabilnosti finansijskog sistema za prošlu godinu  
između ostalog kaže da stanje državnih javnih finansija predstavlja snažan sistemski rizik i da je  
ekonomski rast Crne Gore 2009.godine bio neubjedljiv. Sad oni kažu njihovo mišljenje zašto. Zbog  
toga što je Vlada novac koji je nedostajao državnoj kasi za posljednjih deset godina obezbjeđivala  
kroz zaduživanja i time izbjegavala, pazite termin - dublju recesiju.

Dakle, ne dovode u pitanje postojanje recesije, samo njen nivo. Dakle, izbjegavala je dublju  
recesiju i dalje kažu: "Tim vidom finansiranja moguće je kreirati rast samo uz konstantno  
povećanje duga što je u dugom roku neodrživo". Tako kažu iz Centralne banke Crne Gore.

Sad da ja vas pitam šta smo mi govorili na ovu temu svih ovih godina, osim ovo što je  
konstatovala Centralna banka.

Dakle, gospodine ministre imamo drugi rebalans, pa prije nego što pređem samo jedno  
pitanje.

U izvještaju NATO o izdvajanjima za odbranu članica 2011. do 2018. godine, koji su  
prenijeli neki mediji u Crnoj Gori, pišu neke zanimljive stvari za Crnu Goru. Ove godine Crna Gora  
će potrošiti 71 milion evra ili oko 1,7% bruto društvenog proizvoda. Dalje, oni kažu da Crna Gora  
troši 110 evra odnosno 129 dolara ili 8,2% bruto društvenog proizvoda po glavi stanovnika za  
odbranu, dok najmanje troši Albanija, više nego duplo manje od Crne Gore - 60 dolara po glavi.  
Crna Gora je, tamo piše, na desetom mjestu po izdvajanju među članicama NATO od 29 zemalja.

Da li ovo enormno izdvajanje, gospodine ministre, u odnosu na većinu bogatijih članica  
NATO ima veze sa ovim rebalansom? Jer, ako se ja dobro sjećam, Vlada govori o godišnjim  
troškovima od svega 450.000 evra za NATO.

Poštovani građani, imam utisak da najodgovorniji ljudi u Crnoj Gori koji su zaduženi za ovu  
oblast zaboravljaju da je ekonomija prije svega nauka i to veoma kompleksna, koja od  
najodgovornijih zahtijeva i znanje, a potom i odgovornost pred građanima.

S tim u vezi uvjeren sam da je jedan od ključnih problema zbog koga smo dospjeli u ovako  
nazavidan socio-ekonomski položaj praćenje i planiranje, odnosno loša procjena i planiranje i ono  
što je, usput, jako loše jeste što to postaje karakteristika načina vladanja. Tokom posljednje skoro  
tri decenije bilo je neshvatljivo mnogo lutanja u ekonomskoj sferi, uporno držanje za neoliberalni  
model ekonomskog upravljanja praktično nas je i doveo u neokolonijalni status. Vjerujem da je i  
laicima bilo jasno da dugoročno gledano takav model u našim uslovima nije održiv, a evo vidimo u  
Izvještaju Centralne banke da i oni to prihvataju.

Šta imamo sada? Niz nekada uspješnih preduzeća je zatvoren i praktično uništen, to je  
dovelo do otpuštanja i potpunog obespravljivanja radnika, mnogi su završili bez elementarne  
egzistencije za sebe i svoje porodice. Imajući u vidu naše socijalne i ekonomske prilike i ukupne  
potencijale privrede, stvoren je enorman javni dug za naše uslove. Ogroman je takođe i spoljno-  
trgovinski deficit, jer je ovdje više puta ponovljeno da Crna Gora uvozi sedam puta više nego što  
izvozi. Prispijevaju obaveze po uzetim kreditima, tako da Crna Gora mora da izdvoji u ovom  
narednom periodu po godini nekih 600 - 700 miliona evra na račun otplate duga.

Prema usvojenom Zakonu o budžetu za 2018.godinu, članovima 10 i 11, omogućeno je  
Vladi da može potencijalno da se zaduži čak za 858 miliona evra i to smo govorili ranije na onim  
prethodnim recesijama. Takođe, ovim zakonom o budžetu je planiran budžetski deficit u iznosu od  
oko 144 miliona evra, ovim predlogom reblansa o kome danas pričamo.

Dakle, planirati takav deficit, a tako ulaziti u zaduženja, ja nemam baš neku riječ za to.  
Osim toga, ti budžetski deficiti ovoga tipa, to su odlike recesije, a evo vidimo na implicitan način je  
i Centralna banka potvrdila da ste vi zaduživanjem u stvari sprečavali neku dublju recesiju. Niko  
ne dovodi u pitanje njeno postojanje, samo njen nivo. Traže se novi krediti ne da bi se otvarala  
nova radna mjesta i da bi se stvorila neka nova vrijednost, već da bi se izdešavale obaveze po

ranije uzetim kreditima.

Dakle, Crna Gora je definitivno ušla u tu takozvanu spiralu zaduživanja koja se, priznali ili  
ne priznali, bilo nam drago ili ne, sve se brže okreće i sve nas, bez obzira kojoj partiji pripadali,  
naciji, konfesiji, sve nas vuče na dno. To je tako. Javna potrošnja je daleko iznad realnih  
mogućnosti privrede i društva u cjelini.

Nažalost, poštovani građani, po mom skromnom razmišljanju nema niti jedna naznaka koja  
bi ulila bar malo optimizma da će ekonomija krenuti nabolje. Naprotiv, za očekivati je da će se  
javni dug od dvije i po do tri milijarde, tu se kreće, vidim da su podaci nešto oko 2,7, ali ja ću je  
zaokružiti tako, uzeću interval, uvjeren sam da će se taj dug i dalje uvećavati, a i vi to znate,  
spoljno-trgovinski deficit od 1,6 milijardi iz prethodne godine će biti takođe uvećan, jer to sedam  
puta što više uvozimo nego što izvozimo dogodine će biti 8 - 9 itd. U naredne dvije godine, kao što  
rekoh, moraće da se odvoji po nekih 800 miliona godišnje na ime otplate duga, što znači samo po  
tom osnovu milijardu dvjesta, trista miliona. Još ako u 2018.godini potencijalna, dakle Zakonom o  
budžetu data mogućnost od onog zaduženja od 858 miliona pretvori u realnost, a već je sada oko  
740 - 750 miliona, dakle do kraja godine to će se premašiti, a uz ostale ekonomske pokazatelje,  
onda se bojim da neće biti moguće, bojim se, ne znam, da neće biti moguće izbjeći ekonomski  
kolaps. Prosto, ne može se živjeti, gospodine ministre, samo od usluga, mora da se stvori neka  
nova vrijednost i neophodno je otvarati nova mjesta radna, to vi znate i vi ste maloprije nešto oko  
toga govorili, ali radna mjesta u proizvodnji. Kad se računa bruto društveni proizvod i kad se kaže  
kapital, vi to bolje znate od mene sto puta, kapital ne podrazumijeva samo njegov finansijski dio,  
kapital su mašine na kojima se stvara nova vrijednost, a mi govorimo o bruto društvenom  
proizvodu bez tog kapitala.

Tema nezaposlenosti je tek posebno pitanje, to je tek posebno pitanje, jer je stopa  
nezaposlenosti najveća u regionu, a sa aspekta zemlje šta to znači?

Prvo, za zemlju bilo koju veliki broj nezaposlenih znači smanjenje poreskih obveznika i ja se  
slažem s vama za onu vašu ideju ranije da se poveća ne porez, nego broj poreskih obveznika, a  
broj poreskih obveznika se samo može povećati otvaranjem novih radnih mjesta. Je li tako?  
Drugo, povećanje nezaposlenosti uzrokuje veća izdvajanja za socijalne naknade, logično. Treće,  
šta takvo stanje dalje uzrokuje - odoše nam ljudi, takozvani odliv mozgova. Sad da se vratimo opet  
na ekonomski rast, o kakvom ekonomskom rastu može biti riječi ako nam ljudi odoše, koga mi to  
lažemo. Odoše nam ljudi, a mi govorimo da imamo ...

PREDSJEDAVAJUĆI GENCI NIMANBEGU (24.07.18 13:18:11)

Kolega Bulajiću, jedanaesti minut, molim vas.

STRAHINJA BULAJIĆ (24.07.18 13:18:23)

..sumnja u vjerodostojnost zvaničnih, dakle loša perspektiva, gosodine ministre.

Zahvaljujem.

PREDSJEDAVAJUĆI GENCI NIMANBEGU (24.07.18 13:18:28)

Zahvaljujem.

Sljedeći govornik je Filip Vuković, pa Aleksandar Damjanović.

Izvolite, kolega Vukoviću.

FILIP VUKOVIĆ (24.07.18 13:18:53)

Hvala, potpredsjedniče.

S obzirom da su objedinjene tri tačke u jednu i da se sve tri tiču direktno budžeta i da je ovo

drugi dan priče na ovu temu, ja ću ostati dosljedan mojim prethodnicima pa ću iskoristiti 10 minuta  
da pričam onako široko.

Prvo, kako se pravi budžet, evo znam kako se pravi budžet jer sam pet godina u Opštini  
Pljevlja direktno učestvovao u izradi budžeta.

Znači, kao prvo imamo uvijek naslijeđene finansijske obaveze iz prethodnih godina i od  
toga se kreće kad se pravi budžet. Bilo da je u pitanju deficit, bilo da je u pitanju suficit. Potrošačke  
budžetske jedinice daju svoje potrebe koje su u prvoj iteraciji obično revija želja, odnosno revija  
želja u odnosu na mogućnosti. Kada se izanaliziraju mogući prihodi za tu kalendarsku godinu i  
više puta se to razmijeni međusobno, onda obično neko ko je zadužen, da ne kažem ovlašteno  
lice, presiječe i dođemo do nečega gdje obično nedostaju pare. Te pare se podvedu ili krediti ili  
ona famozna stavka donacije. I na kraju se sve to uskladi sa raznim strategijama iz različitih  
oblasti ekonomije ili privrede, sa srednjoročnim planovima i sa takvim nacrtom budžeta se dolazi u  
parlament bilo državni, bilo lokalni, u ovom slučaju državni parlament.

Ekonomija Crne Gore ima jedan veliki hendikep, a to je malo tržište. Znači, malo tržište  
uslovljava nas da budemo u većini proizvodnih djelatnosti usmjereni na osvajanje nekog drugog  
tržišta, naravno ukoliko to nijesu usluge, kao što se kod nas jedan veliki dio ekonomije zasniva na  
uslugama, i naravno tamo gdje je tržište malo tu je i obim ekonomije uglavnom skroman, da ne  
kažem mali.

Dalje, vrlo veliki uticaj na našu ekonomiju i na taj famozni budžet imaju političke banke ili  
finansijske institucije koje su faktički političke institucije, MMF, IBRD, Svjetska banka itd. Još jedan  
hendikep Crne Gore, a naravno i ostalih evropskih zemalja je što ne vodimo monetarnu  
ekonomiju. Monetarna ekonomija se vodi u Berlinu, ali su većina ostalih članica, članice Evropske  
unije pa imaju opet kakvu-takvu mogućnost u Berlinu i Briselu uglavnom, Frankfurt je bankarska  
centrala za neke druge stvari. Frankfurt tehnički, ali gdje sjedi vlada Njemačke, sjedi u Frankfurtu  
ili u Berlinu. Znači, sve te kritike koje su izražene na račun Crne Gore, naravno da je ovo tema  
inspirativna za opoziciju i želi da, opet ću ponoviti, u obliku svekrve kritikuje sve ono što smo loše  
uradili, a sve ono što smo dobro uradili mudro prećuti.

Osnovna funkcija u bilo kojoj ekonomiji je praćenje i upravljanje troškovima u dovoljno  
realnom vremenu. Uostalom zato i postoje rebalansi. Znači, ako nešto projektujemo u toku godine  
i vidimo da smo negdje pogriješili ili neko griješi u svom poslu, uvijek je bolje napraviti rebalans,  
napraviti neki presjek i ispraviti to, nego uočiti te greške na kraju godine kada se raspravlja o  
realizaciji planiranog budžeta. Znači, ništa nije strašno, čak u sferi kad mnogo stvari ne možemo  
da predvidimo, jer ne zavisi samo od nas, zavisi od ovih finansijskih institucija, to je i poželjno i to  
je odraz transparentnosti da se napravi presjek, uradi se rebalans, predoči se parlamentu koji to  
odobrava. Da bude 10 rebalansa do kraja godine, to nije ništa strašno. Naravno, nekome je  
strašno ko ne razumije tehnologiju budžetskog poslovanja, a naravno misli da zna sve.

Puno priče je bilo o sivom tržištu. Naravno da Ministarstvo ekonomije ne može samo da  
suzbije sivo tržište bilo čega, ili nekih akciznih roba ili nekih drugih roba koje nijesu tako atratktivne  
kao što su akcizne robe. U tom suzbijanju sive ekonomije ili sivog tržišta mora da postoji  
koordinacija između Ministarstva unutrašnjih poslova, između raznih inspekcijskih službi i naravno  
Ministarstva finansija. Tako da malo tržište je malo tržište i za legalne i za nelegalne poslove.  
Znači, ako se neko bavi ekonomijom i zasniva je na crnom tržištu, u svakom slučaju neće biti  
uspješan jer radi na jednom jako, jako malom tržištu, pa bilo šta da prodajete. Tako da ni to nije  
toliko strašno koliko se ovdje danas i juče priča o tome.

Dalje, poređenje Crne Gore sa nekom od evropskih članica, Rumunijom, u svemu  
neumjesno pa i u ovome što je danas tema. Prvo pričamo kako su povećane plate ljekara u  
Rumuniji sa 1000 na 2000 - 3000, a znamo da je iz Rumunije otišlo tri miliona ljudi da radi u  
Evropsku uniju. Tu imamo neke apsurde. Fokusirali smo se na najmanji iznos minimalne cijene  
rada, prosječna zarada je veća nego u tom regionu o kome pričamo i sa kojim treba da se  
uporedimo. Znači, to ima logike, ali u drugom i nema neke logike, to je ministar objašnjavao, šta  
znači uvećavati minimalnu cijenu rada do neke prosječne, sa raznim koeficijentima, sa  
koeficijentima koji utiču na visinu zarade.

Sve u svemu, jedan hendikep koga se nikada nećemo osloboditi a to je da smo mi mala  
država i po veličini i po površini i po broju stanovnika i nijesmo u stanju, niti možemo, niti ćemo  
kada biti da svoju budućnost planiramo dugoročno. Veliki narod i velike nacije mogu svoju

budućnost u ekonomskom smislu da planiraju i 100 godina unaprijed. Mi nažalost to nijesmo u  
stanju da uradimo, moramo se prilagođavati datom trenutku neke opšte ekonomske ili privredne  
situacije u dijelu svijeta u kome živimo.

Često se kaže kako je u Crnoj Gori u svim sferama kritično, i u sferi ekonomije i u sferi  
političkih dešavanja. Ja mogu da kažem, tačno, ali možda je najkritičnije u sferi političkih  
opozicionih stranaka što su takve. Da su one malo bolje možda bi ta težina ekonomije, politike bila  
malo lakša. Šta smo mi krivi bogu te imamo takvu opoziciju? Zašto opozicija nije malo  
konstruktivnija, malo preciznija, da kritikuje neke aktuelne stvari, nego stalno priča nešto što je bilo  
prije 100 godina? To što je bilo, bilo je, ukazujte na nešto što može da bude ako ne ispravimo  
nešto.

Ja znam da ovdje većina vas želi da bude duhovita, želi da pokaže kako je obrazovana,  
načitana, citira razne filozofe, mislioce, teoretičare. Mislim da je to razlog zato što mali broj ljudi  
koji predstavljaju opoziciju ima iskustvo lično ili je radio u nekom realnom sektoru ili u nekoj realnoj  
sferi i onda uglavnom svoje znanje pokriva citatima tih nekih velikih mislilaca. Naravno, vješti  
političari znaju da u datom trenutku zamjenom teza politički poentiraju, ali to sve bude jedan dan,  
tri dana, pet dana. Kad dođu izbori, kao što će sada biti za dvije godine, to se zaboravi i narod  
glasa u odnosu na ono što je stvarno.

PREDSJEDAVAJUĆI GENCI NIMANBEGU (24.07.18 13:28:59)

Hvala, kolega.

Imate komentar, kolega, tako da će te moći i u tom dijelu. Hvala.

FILIP VUKOVIĆ (24.07.18 13:29:04)

Završavam, gospodine potpredsjedniče.

Znači, ta priča da mi pobjeđujemo na izborima nelegalnim metodama, vi jako dobro znate,  
jer i vi koristite sve što je moguće da pobijedite, ali na žalost ili ne uspijevate da naučite te metode  
ili one i ne postoje ili iza svega toga mora da postoji neki osnov.

Toliko, hvala.

PREDSJEDAVAJUĆI GENCI NIMANBEGU (24.07.18 13:29:34)

Kolega Daniloviću, izvolite, imate komentar.

GORAN DANILOVIĆ (24.07.18 13:29:37)

Hvala lijepo i obećavam kolegama da ovo neću više danas raditi, jer dovoljno su dva  
komentara na izlaganja kolega iz DPS-a, evo potpuno slučajno čini mi se obojica su iz Pljevalja ili  
pljevaljskog kraja.

Uvaženi kolega, ne znam tačno šta ste vi bogu zgriješili da imate ovakvu opoziciju, ali bih  
mogao da se potrudim pa da pogodim šta smo mi pogrješili te imamom ovakvu vlast. Bio bih tu  
prilično precizan.

Drugo me inspirisalo, ovaj vaš teoretski dio koji vi nijeste ni od jednog mislioca ili nekoga  
drugoga citirali, nego je to vjerovatno od više mislilaca, ovaj dio o veličini tržišta. Neka vam služi  
za utjehu, da smo se plitali vi i ja ovo bi tržište bilo veće. Koliko se sjećam, ni vi ni ja nijesmo  
prežalili onaj referendum iz 2006.godine. To je bilo ponajbolje, koliko vas ja pratim kao kolegu  
poslanika, i najiskrenije kada ste zavapili šta nam uzeše, upravo je o tome bila riječ, o velikom  
tržištu. S tim što ne bi onda bilo korektno danas da nama koji smo ostali malo manje naučeni od  
vas i malo manje čitali mislioce nego vi, da nam sad prigovarate što nikako da i mi uhvatimo  
štraftu.

Dakle, uvaženi kolega Vukoviću, jedno je izvjesno, ni velike zemlje, da ja citiram nekoga, a  
od velikih treba učiti, ne mogu stotinu godina planirati svoju ekonomsku budućnost, nijesam čuo,  
nijesam ni pročitao. U 100 godina svašta se izdešava, i po par velikih ratova, ali se velike zemlje i  
velike nacije, tu se slažemo, bolje snađu u tih 100 godina. Niko ne bi rekao po nama i po onome  
što radimo u oblasti ekonomije da smo mali. Niko ne bi rekao ni kad je u pitanju spoljna politika da  
smo mali. Evo čak ni gospodin Tramp, i on vjeruje da smo bili i ostali agresivni, a vi priznajete  
samo da ste bili agresivni i da u međuvremenu više nijeste. Ja mislim da jesmo i kad je u pitanju  
ekonomija i sve ostalo agresivni preko svake mjere i vrlo često se zalijećemo tamo gdje ne bi  
trebali, gdje ne bi smjeli. Nije naš problem malo tržište, malim tržištem je lakše upravljati, ono je  
taman veliko koliko je velika i naša ekonomska misao. Naš problem je to što ne postoji tržište,  
postoje netržišna pravila koja nameću pojedinci kojima to može biti. Kad bismo dopustili ... malo u  
maloj Crnoj Gori, vjerujte da bi pravda bila velika.

Hvala lijepa.

PREDSJEDAVAJUĆI GENCI NIMANBEGU (24.07.18 13:32:48)

Hvala, kolega Daniloviću.

Kolega Vuković, odgovor na vaš komentar.

FILIP VUKOVIĆ (24.07.18 13:32:53)

Neću dužiti u svom odgovoru.

Drago mi je da ste shvatili da smo grešni i jedni i drugi. S obzirom da smo mi po rezultatima  
izbora bolji od vas bar u onom nominalnom broju osvojenih glasova, znači mi smo manje grešni  
nego što ste vi. Šta smo uradili bogu, ne znam, ali sigurno mi bi bili mnogo bolji da nam je pozicija  
malo, malo bolja. Na kraju krajeva, intimno, i nije tako loše što ste vi tako slabi. Dok mi ojačamo  
malo ekonomski, dok napravimo još neke stvari, s obzirom da je 12 - 13 godina države malo da  
sve funkcije budu optimalne, državne funkcije, nadam se da ćete i vi kao opozicija sazreti ili će se  
pojaviti neki novi igrači na opozicionoj sceni, pa ćete nam pomoći da rješavamo probleme koji su  
prisutni.

Šo se tiče jugoslovenskog tržišta, ove zadnje Jugoslavije protiv koje smo glasali na  
referendumu i željeli da budemo samostalni i da upravljamo svim funkncijama života građana  
jedne države, prve godine te crnogorske državnosti su pokazale da je bar u ekonomksom dijelu ta  
politika ispravna. Znači, sve one teorije i teze koje ste vi u predreferendumskom političkom  
djelovanju govorili o onima koji su odlučivali o tome, u prvim godinama su pale u vodu. Živi se  
normalno. Što se tiče osvajanja tržišta Srbije ili osvajanja tržišta Jugoslavije ili bilo koje bivše  
jugoslovenske republike, nije problem tog tržišta, problem je konstrukcije naše ekonomije, s  
obzirom da u onoj velikoj Jugoslaviji Crna Gora kao članica te Jugoslavije je imala takvu  
ekonomiju koja je u onoj dogovorenoj jugoslovenskoj ekonomiji dobijala neke funkcije i neke  
resurse koji nijesu bili ni tehnološki ni srazmjerno prirodnim potencijalima, a ni nekim iskustvenim,  
dovoljni da smo mogli da i u onoj ekonomiji igramo značajniju ulogu, a kamoli u ovoj.

Crna Gora je među zadnjima dobila visokoškolske obrazovne ustanove, Crna Gora je uvijek  
tretirana kao neko ko niti je sposoban niti će mu biti potrebno da bude sposoban u nekoj bliskoj  
budućnosti i to su neke posljedice koje mi sad pomalo ispaštamo.

Evo toliko, hvala.

PREDSJEDAVAJUĆI GENCI NIMANBEGU (24.07.18 13:35:50)

Zahvaljujući vašem kraćem odgovoru uštedjeli smo par sekundi.

Sada nastavljamo sa izlaganjem poslanice Draginje Vuksanović Stanković, neka se  
pripremi Miloš Nikolić, poslije njega Budimir Aleksić itd.

Izvolite.

VUKSANOVIĆ STANKOVIĆ DRAGINJA (24.07.18 13:36:17)

Zahvaljujem, potpredsjedniče.

Poštovani građani i Crna Goro, uvaženi ministre sa saradnicima, poštovana Skupštino,

Kao što je svima poznato, budžet je najvažniji zakon koji Vlada predlaže, a Skupština  
usvaja tokom jedne godine. Nije slučajno predviđeno do kada se moraju pripremiti svi detalji  
vezani za budžet, a do kad dostaviti potencijalni troškovi i izvori finansiranja. Nije slučajno  
predviđena ozbiljnost u procesu predlaganja i donošenja najvažnijeg akta za jednu državu poslije  
Ustava, a mi nasuprot tome imamo Vladu DPS-a i koalicionih partnera koji su budžet za 2017.  
donijeli poslije rasprave od svega nekih 40 minuta, a ovaj za 2018. već drugi put mijenjaju  
rebalansom za prvih pola godine. Ozbiljnosti pri planiranju prihoda i rashoda nema iako se oni  
pošto-poto trude da za sve ovo imaju podršku relevantnih međunarodnih institucija i pokušavaju  
nam to staviti do znanja. Ne, gospodo, vi nemate podršku međunarodnih institucija za ovakvu  
ekonomsku politiku, a nemate ni podršku građana Crne Gore koji su upravo postali žrtve vaše  
pogrešne ekonomske politike. Dok vam je glavna ušteda na rashodnoj strani da ukinete  
nadoknade majkama, glavni prihod vam je postao zavlačenje ruke u osiromašene džepove  
građana preko povećanja PDV-a i akciza. Dok štedite na majkama od kojih nijedna od njih 22.000  
nije od 336 eura kupila jahtu, oni koji dolaze jahtama u Crnu Goru plaćaju gorivo bez poreza i  
akciza po 50 centi ili manje. Znači, Vlada DPS-a i oni koji je podržavaju više voli stotinjak  
prebogatih vlasnika jahti nego desetine hiljada crnogorskih majki ili bolje reći više vodi računa o  
njima nego o sopstvenim građanima.

Vlada je vodila katastrofalnu politiku u oblasti akciza zbog koje danas buja sivo tržište  
cigareta. Da li će ministar podnijeti ostavku zbog ovoga, ne znamo, ali u svakoj normalnoj i  
demokratskoj državi bi neko poslije pada sa 240 tona na 120 tona legalno prodatih cigareta snosio  
odgovornost. Ovdje nema odgovornosti za desetine miliona štete, evo ne znamo još ko je  
odgovoran za tri miliona eura štete koja je nastala zbog toga što je jedan ministar u Vladi donio  
lažnu garanciju na sjednicu Vlade. Tako to biva, milion po milion, nekome jahta po jahta i onda  
Vlada predloži da građanima povećamo poreze jer je gorivo luksuz, kao što je nedavno kazao  
sadašnji predsjednik države, pa je luksuz za onog časnog taksistu ili prevoznika ili vozilo Hitne  
pomoći, ali nije luksuz za vlasnike megajahti jer njima treba pomoći oslobađanjem ih od poreza i  
akciza.

U ovoj zemlji 80.000 radnika radi za manje od 250 eura. Desetine hiljada čak i za manje od  
193 eura. To je, ministre, sramota. A predlog Socijaldemokratske partije da se najniža minimalna  
zarada konačno poveća već godinu dana stoji u nečijoj ladici. Koliku će penziju imati neko ko  
danas uplaćuje doprinose na 193 eura? Da li shvatate da ovakvim potezima pravite socijalnu  
bombu koja će eksplodirati našoj djeci neke 2040. godine u vidu 100.000 penzionera koji će  
primati penzije od po 90 ili 100 eura? Da li mislite da neko danas može da se prehrani ili plati  
struju sa 119 eura penzije, da plati struju i u njoj novac tj. bolje reći stavku za male hidroelektrane  
koje drže znamo ko, vaši rođaci, kumovi i prijatelji? Ovdje naravno, ministre, ne mislim na vas  
konkretno, nego mislim na Vladu i politiku DPS-a i one koji sa njom čine vlast.

Uvaženi potpredsjedniče, da li ćete zamoliti pojedine poslanike da me ne ometaju u  
diskusiji ili ja treba da vodim ovu sjednicu, što nije moj posao, i da ne dobacuju sa mjesta.

PREDSJEDAVAJUĆI GENCI NIMANBEGU (24.07.18 13:40:56)

Sa velikom pažnjom će ovo slušati nadam se svi sada i izvinite.

VUKSANOVIĆ STANKOVIĆ DRAGINJA (24.07.18 13:41:06)

Zahvaljujem.

Država je dala 27 miliona eura subvencija za obnovljive izvore, a za koncesije dobila

500.000 eura ili 52 puta manje. Broj radnika u tim preduzećima je 18 po podacima MANS-a. To je  
slika i prilika vaše vlasti, a juče ste dobili predlog SDP-a da se raspravi o smanjenju akciza na  
gorivo i naravo da to nije stavljeno na dnevni red i nije prihvaćeno da se o tome apsolutno i  
diskutuje. Za povlašćene tajkune milioni, a građanima veći porez i akcize. Takva je to politika  
ekonomska koja se vodi u državi sa ovakvim resursima, a u kojoj živi samo oko 650 hiljada  
stanovnika.

Milion po milion, ponavljam opet, nekome jahta po jahta, a građanima veći porezi, skuplje  
gorivo, skuplji restorani, hrana, prevoz obrazovanje, cigarete. To je rezime vaše politike i vođenja  
ekonomske politike vaše vlade. Zahvaljujem.

PREDSJEDAVAJUĆI GENCI NIMANBEGU (24.07.18 13:42:12)

Hvala, koleginice Vuksanović Stanković.

Sledeći govornik je Miloš Nikolić, neka se pripremi Aleksandar Damjanović.

MILOŠ NIKOLIĆ (24.07.18 13:42:27)

Hvala vam, poštovani potpredsjedniče.

Poštovani predsjedavajući, poštovani ministre Radunoviću sa saradnicima, poštovane  
koleginice i kolege, poštovani građani,

Pred nama je danas Predlog rebalansa budžeta koji je predložilo Ministarstvo finansija i već  
danas ulazimo u drugi dan diskusije i rasprave povodom teme i čini mi se da negdje i sa strane  
pozicije i sa strane opozicije provejavaju menje-više isti argumenti tako da teško će biti dati neki  
dodatan doprinos u tom dijelu, ali svakako ću se potruditi.

Kada se pomene rebalans budžeta negdje po prirodi stvari to podrazumijeva makar u  
kolokvijalnom izražavanju ili dijelu građana jednu vrstu negativne konatacije i povezivanje tog  
pojma i tog akta koji vrši Vlada sa nečim što je negativno. Ipak, želio bih da istaknem da rebalans  
budžeta predstavlja samo jednu vrstu izmjene zakona, odnosno jednu vrstu izmjene plana, kako je  
to rekao gospodin Martinović, u odnosu na ono što je bilo prije pola godine, a što je, da kažem,  
indukovano u odnosu na ono što su realne potrebe tržišta koje nije, pretpostavljam, bilo moguće  
predvidejeti u onom trenutku kada je budžet sastavljan. Ovo je već drugi rebalans budžeta koji  
radimo u ovoj godini, ali želio bih da se kratko osvrnem na prvi, da vidim da li smo sa prvim  
rebalansom budžeta napravilli dobru stvar, a u odnosu na neke informacije koje su izašle prije par  
dana.

Podsjetiću vas da je prema prvom rebalansu budžeta predviđeno povećanje prihoda za čak  
57 miliona eura dok je povećanje rashoda, odnosno povećanje predviđenih rashoda predviđeno  
na 82 miliona. Volio bih da uđem u strukturu tih 82 miliona od kojih je čak 70 miliona ogromna  
procentualna većina dok je oko 85% pošlo za otkup dijela akcija Elektroprivrede Crne Gore. Kakav  
je posao Vlada u tom poslu uradila, odnosno kakva je strategija Vlade u poslu sa A2A i oko  
Elektroprivrede bila mislim da nam najbolje demonstriraju uporedni podaci 2009-2018.g. i ono što  
je izvještaj o radu Elektroprivrede za prvih šest mjeseci ove godine.

Podsjetiću vas da je A2A otkupila manjinski dio sa pravom upravljanja Elektroprivrede Crne  
Gore 2009. godine za 436 miliona eura, da je u periodu od osam do devet godina gazdovanja  
Elektroprivredom u Elektroprivredu uložila 110 miliona eura, a da je aktiviranje put opcije od strane  
Vlade Crne Gore zbog streteških neslaganja oko daljeg pravca razvoja dominantno energetskog  
sektora u Crnoj Gori A2A napušta takvu kompaniju za nekih 250 miliona eura koja je moguće  
isplatiti u sedam godišnjih rata s tim što je Vlada preduzela korake upravo prvim rebalansom da to  
učinimo i mnogo prije. O kakvoj firmi se radi i kakve akcije kupujemo najbolje govori podatak da je  
u prvih pola godine, odnosno prvih šest mjeseci ove godine Elektroprivreda ostvarila 154 miliona  
prihoda što je 11% više od plana, a 26% više nego prošle godine, da je bruto dobit Elektroprivrede  
49,35 miliona, odnosno 58% više od planirane, dok je neto dobit Elektroprivrede 42,88 miliona  
eura. Dakle, podsjetiću da 2009. godine kada smo taj manji paket akcija Elektroprivrede prodali  
italijanskoj kompaniji A2A, da je neto dobit Elektroprivrede iznosila četiri miliona eura. Dakle, sada

2018. godine neto dobit Elektroprivrede za prvih šeste mjeseci samo iznosi oko 42 skoro 43  
miliona eura sa tendencijom da do kraja godine ta brojka pređe i 80 miliona eura. Da ne govorim o  
ostalim segmentima u kojima je Elektroprivreda unaprijeđena i kod stepena naplate i kod gubitaka  
na mreži koji su smanjeni sa 22 na 14% u tom periodu i tako dalje.

Dakle, vjerujem na osnovu ovih podataka da se jasno može zaključiti da je prvi rebalans  
koji je Vlada učinila dominantno iz ovih razloga, da bi iskoristila 70 miliona eura kako bi otkupila  
jedan dio akcija Elektroprivrede odnosno platila praktično dvije rate odjednom, bio izuzetno  
opravdan. Dakle, rebalans sam po sebi, etimološki, kako god, ne mora da podrazumijeva neko  
negativno značenje ili neku negativnu konotaciju.

Što se tiče drugog rebalansa budžeta složio bih se da vjerovatno nije prijatno, odnosno  
sigurno nije prijatno reći da određene mjere koje smo predviđali nisu dale rezultate kakve smo  
očekivali. Tu, rekao bih, postavlja se samo jedno pitanje, da li je Vlada učinila sve što je moguće  
kako bi se te mjere isplatile. Rekao bih da jeste. Sa svim onim setom mjera fiskalne konsolidacije  
koji je Vlada negdje usvojila još krajem 2016.godine, kada je počela svoj četvorogodišnji mandat,  
rekao bih da je većina njih dala rezultate. Sada smo u prilici da vidimo da ipak jedna od njih,  
odnosno povećanje akciza dominantno na cigarete prosto nije bila u ovom trenutku, u ovoj  
aktuelnoj ekonomskoj situaciji dovoljno dobra i prihvatljiva na neki način, realna za crnogorske  
građane i sad smo u prilici to da mijenjamo. Vjerujem da kad ne bismo išli u rebalans budžeta da  
bismo, kolege iz opozicije, upravo imali takve zahtjeve, da se prilagodimo realnoj situaciji, da  
priznamo sopstvenu grešku i da to promijenimo. Na neki način defaktno ovim činom to i radimo.  
Dakle, prihvatamo da jedna od mjera nije bila dovoljno uspješna, idemo u njenu izmjenu, imaćemo  
manju akcizu, odnosno manju cijenu u finalu paklica cigareta i vjerujem da je to nešto iz čega  
možemo i dalje da učimo. To ne znači da ekonomski trendovi ove vlade, svi njeni pokazatelji,  
pokazatelji njenog uspjeha za ove dvije godine nisu bili dovoljno dobri.

Kada govorimo o ekonomiji, dominantno kada govorimo o javnim finansijama, vjerujem da  
je važno pratiti neke trendove, tako da 2015.godine imali smo izvorne prihode na nivou od  
1.000.312.180, pri čemu smo imali deficit tekućeg budžeta, odnosno tekuće potrošnje oko  
49.000.000, 2016.godine iznos tekućih prihoda je bio 1.000.470.808 pri čemu smo imali deficit  
tekućeg budžeta, odnosno tekuće potrošnje za 55.000.000 eura, 2017.godine tekući prihodi su  
iznosili 1.000.534.411 i prvi put nakon dugo vremena, čini mi se nakon 2008.godine, kada je to i  
negdje donekle bilo opravdano zbog ekonoskog buma, donekle postaknuti nezavisnošću ali i  
ukupnim stanjem na međunarodnom tržištu koje je bilo znatno povoljnije nego u godinama nakon  
toga koje je pratila svjetska ekonomska kriza, dakle prvi put smo nakon deset godina ostvarili  
suficit tekuće potrošnje. Taj suficit iznosio je 22.409.420 eura.

Prema predlogu budžeta za 2018.godinu koji smo u decembru usvojili u ovom parlamentu,  
dakle imamo makar u odnosu na ono što je bio plan nastavak takvog trenda pri čemu ovogodišnji  
suficit tekuće potrošnje je nominalno trebalo da iznosi 152.630.622 eura. Budući da smo imali i  
prvi rebalans budžeta, da sada imamo i drugi rebalans budžeta, nijesam siguran da ćemo imali  
ovoliki iznos suficita tekuće potrošnje, ali vjerujem da ćemo imati suficit i da će taj suficit zabilježiti  
drastičan rast u odnosu na suficit budžeta koji smo imali 2017.godine.

Da li je sve ovo dovoljno da budemo zadovoljni stanjem u našim javnim finansijama?  
Apsolutno nije. Mislim da ćemo tek donekle moći biti zadovljni stanjem u našim javnim finansijama  
onda kad budemo ostvarili suficit u toj mjeri da iz vlastitih izvora, odnosno iz vlastitih izvornih  
prihoda možemo da finansiramo ono što su zaduživanja koja nam prispijevaju, odnosno ono što  
su rate za zaduživanje koje nam prispijevaju u narednim godinama. Prema strategiji Vlade trebalo  
bi da se nađemo u toj situaciji krajem 2020.godine. Vidjećemo da li ćemo biti u toj prilici, da li će  
strategija Vlade zaista moći da ostvari takav rezultat, ali vjerujem da kada govorimo o trendovima  
u zadnjih četiri-pet godina da su oni dobri i da se naše javne finansije iz godine u godinu  
popravljaju. Uzeo bih samo još jedan uporedni podatak, dakle 2006.godine Crna Gora je bila na  
33% prosječnog standarda Evropske unije, danas 2018. godine imamo prosječan standard  
Evropske unije na nivou od 46%. Podjsetiću da je prosječna stopa rasta u ovih 12 godina bila  
3,3%, da smo prošle godine imali 4,4, da u prvom kvartalu imamo 4,5 i vjerujem da i u narednim  
godinama možemo da obezbijedimo 4,5%. Dakle, ukoliko obezbijedimo u dugom roku rast od 4 do  
5% što vjerujem da je realno sa svim investicijama koje se u Crnoj Gori odvijaju u ovom trenutku,  
ali i sa svim onim investicijama koje će se odvijati poput druge i treće dionice aputo-puta,

zaobilaznica oko Budve koja je manje-više već sad izvjesna a kao dio Jadransko - jonske auto  
ceste, sa daljim razvojem turizma, proizvodnje hrane i energetike, vjerujem da možemo  
obezbijediti takav rast. Da će nam upravo takav kontinuirani rast omogućiti da ubrzano sustižemo  
ono što su standardi Evropske unije.

Važno je podsjetiti se tih svojevrsnih prolaznih tačaka i reći da ipak 2006.godine smo bili na  
svega 33% prosječnog standarda Evropske unije, a da je to standard koji se gradio desetinama  
godina unazad i da, iako ga na neki način ubrzano sustižemo, svakako da to nije kratak put niti je  
to lako za nosioce odgovorne vlasti i upravljanje finansijama u Vladi. Zahvaljujem.

PREDSJEDAVAJUĆI GENCI NIMANBEGU (24.07.18 13:52:33)

Hvala, kolega Nikoliću.

Kolega Aleksandar Damjanović.

ALEKSANDAR DAMJANOVIĆ (24.07.18 13:52:39)

Zahvaljujem, predsjedavajući.

Poštovana Skupštino, poštovani građani, gospodine Radunoviću, gospodine Paunoviću,  
Obradoviću,

Na početku kratko samo da ovdje iskažem saglasnost sa gospodinom Radulovićem koji je  
ukazao da je ova sjednica planirana na jedan neobičan način, da su spojena tri predloga zakona  
koji ne bi trebalo da budu spojeni, Predlog sistemskog zakonu o budžetu, rebalans, odnosno  
Zakon o akcizama. Dešava se ono što sam i pretpostavio, ova dva dana pričaju se i pametne i  
manje pametne stvari, pričaju se realne stvari, pričaju se bajke, ali se ne priča ništa o sistemskom  
Zakonu o budžetu koji se pogubio u moru ovih nekih cifara koje se tiču rebalansa. Bili ste u pravu,  
na žalost, dogovor je takav kakav je napravljen i ko ga je napravio, ali ćemo se čuvati da ubuduće  
ovakve dogovore pokušamo da onemogućimo i da ovdje jasno iskažemo svoj stav, pažljivo ovdje  
štedim vrijeme i čuvam vrijeme i drugim poslanicima.

Pokušaću, kolega Raduloviću i predsjedavajući, da ostanem u zoni ova tri zakona i da po  
minut dva ili tri koliko već imamo vremena progovorim po par rečenica a da se ne ponavljam sa  
kolegama koji su već dali svoje stavove sa onim što sam i sam ukazivao ministru u decembru i  
martu kod prvog rebalansa. Dobro je što je što je ovo došlo, ministre, na ono o čemu smo pričali,  
da akcize moramo smanjiti. Savjet vama, ubuduće kod vođenja akcizne politike ozbiljan akcizni  
kalendar, razgovori sa biznis zajednicom, razgovori sa kolegama iz okruženja, jer su ove porozne  
granice bogom dane za šverc naročito akciznih roba poput cigareta. Kao što ste, vidim ovdje,  
uspješno to uradili sa biznis zajednicom iz oblasti proizvodnje gaziranih pića pa im izašli u susret i  
smanjili akcizu, iako je taj šverc minimalan, odnosno nemoguć u odnosu na ovo sa duvanom,  
ovamo smo prezentirali da sarađujemo sa nekim drugim zajednicama koje nisu biznis zajednice  
već organizovani kriminal i segmenti unutar Vlade Crne Gore koji su ekstra profitirali sa ovih  
nekoliko mjeseci gdje ćemo imati umjesto 246 miliona prihoda od akciza projektovanih 232, a taj i  
malo veći dio se prelio u privatne džepove. Dakle, malo više sluha za vođenje te politike, za  
planiranje, da umjesto ovog sada već tromjesečnog budžetskog plana u vidu dva rebalanska  
zaista dobijemo jedan ozbiljan godišnji dokument u skladu sa sistemskim Zakonom o budžetu, sa  
strategijom, sa smjernicama i sa svim onim što bi trebalo tako da bude.

Dakle, akcize da apsolviramo i da kažemo već se sad sa njima bave i tužilaštvo i policija,  
neka indentifikuju ekstraprofitere iz oblasti organizovanog kriminala i djelova Vlade i neka se javno  
kaže ko su veliki dileri cigareta i gdje su ti ... kud je otišlo. Neke kolege su izrazile sumnju ovdje  
juče da jedan dio može legitimno da ode i u kanale koji služe za pedizborne svrhe.

Oko samog rebalansa, pa da vam pravo kažem, šta reći o budžetu u kome na svakih 100  
evra ili u svakih 100 evra buđžetskih prihoda je 35 evra nedostajućih sredstava. To bi bila  
paradigma samoga budžeta. Ono što upada u oči, a što ovdje čini mi se nije dovoljno  
apostrofirano jeste to povećanje diskrecione netransparentne potrošnje. Čudi me da to nije niko do  
sada od kolega i definisao i evidentirao, da vi povećavate budžetsku rezervu sa čak 13,05 miliona

na 29,6 miliona, više nego 100%, za 16 miliona evra, a sami znamo kako i na koji način ova vlada  
najnetransparentnije od svih vlada u zadnjih dvadesetak godina troši budžetsku rezervu. Troši je  
na način da kao poslanik nijesam mogao da dobijem informacije o tome gdje je završilo 12 miliona  
podrške pravnim licima iz budžetske rezerve iako imamo, ministre, sistemski Zakon o budžetu koji  
jasno definiše kako i na koji način moraju da se daju podaci o trošenju budžetske rezerve. Sada  
još novih 16 miliona za nešto što služi za nepredviđene izdatke. Je li moguće da planiramo  
nepredviđene izdatke na tridesetak miliona evra što bi bilo više nego 10% kapitalnog budžeta i da  
na taj način unosimo određenu neopravdanu diskreciju u trošenju sredstava svih nas od strane  
užeg kabineta koji dijeli ta sredstva, a pri tom da se ni jednom riječju ne osvrnemo na apele  
poslanika ovoga doma da ovaj dom izvijestite kako ih trošite već to stavljate pod dokument  
interno? To nije nijedna vlada do sada nije radila. Zašto ne date izvještaj od tih 12 miliona i kome  
su oni otišli? Govorim o pravnim licima, ne o fizičkim. Vjerovatno ćemo doći do tih podataka. Ja  
sam u tom smislu uputio dopis i Državnoj revizorskoj instituciji još početkom juna mjeseca da  
ukažem na to što vi radite, odnosno Vlada Crne Gore. Normalno, nekad je Državna revizorska  
institucija znala da izađe u susret poslanicima koji su bili u tom Odboru za budžet, vodeći računa i  
o njihovim interesima i o njihovim zaradama, o njihovim uslovima za rad i tako dalje, nezavisnosti.  
Sada se DRI svela na slovo D, na jednu puku politiziranu partijsku instituciju i njihovo ćutanje na  
moj dopis o tome da izvrše posebnu kontrolnu reviziju sredstava tekuće rezerve i izvijeste ovaj  
parlament, najbolje svjedoči o tome u kakvom se stanju nalazi danas i ta institucija.

Ono što takođe, čini mi se, nijesmo apostrofirali jeste amandman koji je Vlada podnijela  
juče na Predlog zakona o rebalansu, odnosno o izmjenama i dopunama Zakona o budžetu, a  
amandman se tiče sredstava za predsjednika države. U tom amandmanu se sa 155.000 eura  
povećavaju sredstva na gotovo milion evra za predsjednika države. Sad se vraćam na onu našu  
priču o prije petnaestak, dvadesetak dana kada smo onaj zakon ovdje donijeli, gdje sam tada pitao  
i ukazivao koliko će to sve da košta, 155.000 za šest mjeseci za predsjednika države, znači  
25.000 na mjesečnom nivou. Ako se to upari sa bruto zaradama prosječnim u kabinetu  
predsjednika države eto još jedne male nove vlade kod predsjednika države, a ovdje smo  
ubjeđivani da se to neće desiti.

Naravno, još jedna stvar koja se tiče ovog sistemskog zakona, o čemu se najmanje govori,  
a čini mi se da je neopravdano negdje sklonjena, jeste nešto što pokušavate da uradite, a tiče se  
limita potrošnje.

Možemo da pričamo oko ova dva člana jesu li ili nijesu sada bili neophodni, da li se oni tiču  
ovih 70 miliona ili zaista naših ispunjavanja obaveza zbog otvaranja poglavlja Evropska  
monetarna unija da bi negdje te transakcije finansiranja zaista zaokružili i one pedstavljale ono što  
jesu. Neće deficit biti ni manji ni veći. Mi znamo da pročitamo ono što jeste standard izvještavanja i  
direktive, ali ovaj treći član je suštinski, a nekako se od njega pobjeglo pa da ga vratimo u fokus.  
Dakle, to je nešto što je ovaj dom donio prošle godine izmjenama sistemskog zakona o budžetu  
kada je uveo, po meni veoma interesantno i napravio iskorak. Govorim o poslanicima  
parlamentarne većine kada je uveo jednu novinu, a to je da imamo iskazivanje limita potrošnje za  
prvu godinu obaveznu, a za drugu i treću apsolutno indikativnu što je značilo uz našu borbu za  
programski budžet koji i dalje nemamo i borbu za višegodišnji budžet. Kada je to prošle godine  
usvojeno mislio sam evo jedan iskorak.

Međutim, nije prošla ni godina dana, sada predlažete da se ta norma odloži do 2020.  
godine sa jednim neubjedljivim obrazloženjem da nemamo softver koji će to da poprati, a u suštini  
to nepostojanje softvera znači da možemo da bacimo sada na pod ovog doma i fiskalnu strategiju,  
da možemo da bacimo i ove smjernice makroekonomske i fiskalne politike, jer prosto bez limita  
potrošnje za drugu i treću godinu i nekog višegodišnjeg okvira mi možemo da radimo šta hoćemo.  
Moja opravdana sumnja da odlaganje do 2020. prmjene ove ključne norme u Zakonu o budžetu i  
fiskalne odgovornosti znači da se daju još dvije godine do izbornog horizonta ovoj Vladi da mimo  
svih normi iz fiskalne strategije, kriterijuma i smjernica potroši onoliko koliko joj bude trebalo bez  
ikakvih kontrolnih i zakonskih mehanizama. I gle čuda, sjetismo se softvera i da uklonimo i to  
rješenje koje smo sami ovdje donijeli, vjerovatno pod pritiskom, ako ne opozicije koje tada nije bilo  
u ovom domu, a to međunarodnih faktora, a u pogledu ovog poglavlja o kome sam maloprije  
govorio.

Sistemski Zakon o budžetu sa svim svojim odredbama koji se ne primjenjuje, rebalans koji

polako ovu priču pretvara u tromjesečno planiranje u odnosu na ozbiljan godišnji budžetski plan  
za koji se trudimo da izvršimo onako do kraja i jedna akcizna politika koja je napravila štetu. Neću  
o tome.

Kada govorim o poreskoj politici vidio sam i korekciju poreza na dobit za čak 10 miliona  
eura. Ako planiramo porez na dobit za godinu dana za 50 miliona evra, pa ga korigujemo nakon  
pet-šest mjeseci na 60 miliona naviše, dolazimo na ono o čemu govorim, desetak godina od kada  
sam poslanik u ovom domu da konstantno pocjenjujemo iznos poreza na dobit, loše  
obračunavamo taj porez, loše ga naplaćujemo, imamo problema sa Poreskom upravom, imamo  
problema sa kadrovima, sa pomoćnicima koji nelegalno sjede na tim mjestima u funkciji vd. i tako  
dalje. Ukinuli smo ili nijesmo dali poreskoj politici da zaživi i odjedanput korigujemo, jer smo se  
sjetili da smo dobro naplatili porez na dobit. A ta naplata poreza na dobit ne korespondira u rastu  
privredne aktivnosti već upravo u lošem obračunu...osnovici. Dakle, ogroman prostor na ...  
prihodnoj strani, a ogromna netransparentnost ... i čuvena tekuća rezerva na rashodnoj strani.  
Hvala vam.

PREDSJEDAVAJUĆI GENCI NIMANBEGU (24.07.18 14:03:57)

Hvala, kolega Damjanoviću.

Maloprije nisam ponovo najavio, Mihailo Anđušić je sledeći govornik, a neka se pripremi iz  
Demokratskog fronta Branko Radulović i Milorad Vuletić.

Izvolite, kolega.

MIHAILO ANĐUŠIĆ (24.07.18 14:04:16)

Uvaženi predsjedavajući, uvažene koleginice i kolege, uvaženi ministre sa saradnicima,  
poštovani građani,

Danas imamo priliku da zajednički razmatramo izmjene i dopune Zakona o budžetu Crne  
Gore za 2018.godinu i složiću se, po drugi put u jednom relativno kratkom vremenskom razdoblju  
za jednu budžetsku godinu. Čuli smo više oprečnih mišljenja, čini mi se već sad negdje po difoltu  
negativno karakterisanog ekonomskog termina, a svakako ću se složiti sa kolegama, pravnog  
akta, prije svega kada je u pitanju rebalans budžeta. Tu negdje smatram da treba dodatno  
javnosti, građanima pojasniti činjenicu da sam ekonomski termin budžeta i pravni akt ne mora  
nužno da znači negativnu pojavu u planiranju jedne budžetske godine. Naprotiv, u najvećem broju  
slučajeva se radi preventivno i u tom dijelu svakako da treba napomenuti činjenicu da i ukoliko se  
određenim situacijama rebalans budžeta donosi i usled zaduživanja, kakav smo slučaj imali u  
prethodnom ne tako davnom rebalansu, ni tada nužno ne mora da znači negativnu pojavu.

Smatram, a to sam negdje istakao i prilikom usvajanja prethodnog rebalansa budžeta  
odnosno izmjena i dopuna Zakona o budžetu, da ukoliko Vlada i Ministarstvo finansija precizno  
koncipira i identifikuje probleme, odnosno probleme koji su u međuvremenu nastali kada je u  
pitanju budžetska godina, da jedan tako donesen rebalans nikako nužno ne mora da znači jednu  
lošu pojavu. Smatram da, kada je u pitanju ovaj rebalans, imamo upravo takvu situaciju. Smatram  
da je Vlada vrlo korektno koncipirala tri osnovna razloga donošenja ovog rebalansa i da je dobro  
identifikovala probleme. Složiću se s ministrom, jedan je ključni razlog koji se tiče akcizne politike,  
a dva su tehničke prirode.

Ponoviću, dakle, tri osnovna razloga koja je definisala Vlada. Jačanje administrativnih  
kapaciteta. U ovom dijelu se neću dodatno osvrtati na detalje koji se odnose na taj prvi razlog  
donošenja rebalansa, ali svakako da je jačanje administrativnih kapaciteta nešto na šta je Vlada u  
ovom mandatu stavila fokus i svaka promjena u sredstvima i nužno pomjeranje, po mom mišljenju,  
kada je taj segment u pitanju je i te kako potrebno. Bolja zdravstvena zaštita. U ovom segmentu, u  
svakom slučaju segmentu koji je uvijek racionalan, zdravstvenu zaštitu, pogotovo zdravstvenu  
zaštitu građana ne smijemo posmatrati kao ekonomsku kategoriju. Tu ću se složiti s činjenicom da  
je to kategorija u kojoj je svaka korekcija opravdana ukoliko suštinski nemamo neke druge  
razloge. Smatram da ovdje imamo određenih razloga koji možda i nijesu toliko dobri, ali ću se

kasnije kroz diskusiju osvrnuti na taj drugi razlog. Povećanje javnih prihoda, to je taj treći razlog  
donošenja ovog rebalansa. To je mjera koja je izazvala najviše polemika i mjera koja privlači  
najviše pažnju javnosti kroz mjere koje se tiču akcizne politike.

Prije obrazloženja razloga za izmjenu Zakona o budžetu koji su jasno dati kroz ova tri  
definisana segmenta, smatram da se treba podsjetiti činjenice da je ekonomska politika Vlade u  
godini za nama nametnula ovakve aktivnosti i u ovoj i u narednim godinama kada je planirana  
realizacija budžeta u pitanju. Podsjetiću da su aktivnosti Vlade na ekonomskom planu usmjerene  
na jačanje fiskalne stabilnosti i stvaranju uslova za održivi ekonomski rast i razvoj u dugom roku. U  
cilju ostvarenja ovog zadatka Vlada je donijela Fiskalnu strategiju za period do 2020. godine koja  
je već sada, možemo konstatovati, u prvoj godini primjene dala određene rezultate.

Podsjetiću, takođe, na najbitniji pozitivan detalj implementacije ovih mjera i povećane  
ekonomske aktivnosti. To je da su izvorni prihodi u 2017. bili veći od tekućih rashoda što je,  
podsjetiću, prvi put od 2008. godine da je crnogorski budžet zabilježio suficit tekućeg budžeta u  
iznosu od oko 18 miliona eura ili od nekih 0,4% GDP-a. Imali smo i povećanje kapitalne potrošnje  
za oko 190 miliona eura više nego u 2016. godini usled intenziviranja radova na investiciji autoput.  
Podsjetiću da je u toku ove godine nastavljen trend snažnog ekonomskog rasta po stopi od 4,3%,  
odnosno od 4,5% koja će nas pratiti do kraja ove godine. Svakako treba istaći činjenicu da bez  
obzira na povećani kontinuitet razvoja kapitalnih investicija, prije svega najveće kapitalne  
investicije u istoriji naše države, izgradnje autoputa ova stopa rasta u ovoj fazi me malo iznenadila,  
najviše u smislu što predstavlja stopu u regionu među najvećim i svakako među najvećim stopama  
na starom kontinentu. U tom dijelu ne treba dodatno prenebregnuti činjenicu, saglasan sam najviši  
je proizvod intenziviranja radova na najvećoj kapitalnoj investiciji, ali treba podsjetiti da pored ove  
kapitalne investicije imamo sektor turizma i svake godine imamo napredak u tom dijelu. Po meni  
kada je u pitanju turizam podsjetiću i na druge kapitalne investicije kada je u pitanju crnogorske  
primorje, prije svega ovdje misim na intenzivnu izgradnju ozbiljnih investicija kada su u pitanju  
turistički rizorti na jugu naše države.

Kada je u pitanju drugi segment razloga donošenja rebalansa, to je bolja zdravstvena  
zaštita svih građana. Složio bih se s nekim od kolega koji je rekao da to ne možemo posmatrati  
kao ekonomsku kategoriju i da je svako pomjeranje i svako ulaganje u zdravstvenu zaštitu i te  
kako opravdano, i ja to podržavam. Moramo se složiti, i s ovog mjesta bih uputio jedan apel i  
kritiku Vladi i resornom Ministarstvu zdravlja jer imamo jedan malo zabrinjavajući trend kada je u  
pitanju institucija Fonda zdravstva i Ministarstva zdravlja kao krovne institucije, gdje trend koji sam  
rekao da je zabrinjavajući u toku budžetske godine već u kontinuitetu godinama unazad imamo  
određena sredstva i potrebe koje podržavam, nužne su, u tom trenutku su se pojavile kao takve,  
ali dolazimo do jedne činjenice da i Ministarstvo i Fond nijesu planirali na najbolji način, ne  
osporavam, radi se o nužnim sredstvima, sredstva koja su svakako potrebna i koja će doprinijeti  
boljoj zdravstvenoj zaštiti, ali s ovog mjesta smatram da treba uputiti apel da Ministarstvo kao  
krovna institucija, prije svega izvrši bolji nadzor nad radom Fonda zdravstva kako ne bi dolazili u  
situaciju da Vlada planira rebalans usled ovih potreba resora zdravstva.

Kada je u pitanju treći razlog koji je suštinski za razliku od ova dva koja su tehnička, to je  
akcizna politika, najprije bih se složio negdje s konstatacijama i saglasio s tezama ministra  
finansija, da u tom dijelu imamo ne nužnu mjeru nego mjeru prilagođavanjima uslovima na tržištu.  
Danas smo ovdje kroz rasprave dosta toga čuli da imamo jednu pogrešnu politiku od onoga što je  
bila startna politika koju je Vlada kada su u pitanju akcizne politike koncipirala na početku  
budžetske godine, a prenebregujemo činjenicu u kontinuitetu da se radi o tržištu, dakle da tržište  
diktira znamo ponude i tražnje i da u svakom trenutku možemo naići na neke negativne okolnosti.

U ovom trenutku informacije i istraživanja Vlade su pokazala da na evidentnom sivom  
tržištu kada su u pitanju duvanski proizvodi kroz mjere smanjenja akciza na duvanske proizvode  
će obezbijediti bolju naplatu prihoda u ovoj branši, a time i na određeni način izmijeniti neke loše  
prilike koje se dešavaju na ovom evidentnom sivom tržištu. Postavlja se pitanje nasuprot ovim  
argumentima, da li je Vlada kako bi izbjegla kritike na račun toga što je vodila "pogrešnu akciznu  
politiku" u ovom trenutku nije trebala da radi ništa. Naravno da nije. Tako radi ozbiljna Vlada.  
Vlada je djelovala preventivno, uradila je set mjera koje će da dovedu da imamo poboljšanje  
stanja u ovoj oblasti, poboljšanje određenih prilika na evidentnom sivom tržištu. Smatram da je i te  
kako Vlada u ovom trenutku povukla prave poteze. Uostalom, s ovog mjesta smo mogli da čujemo

više puta argumente kada je bilo u pitanju povećanje akciza na duvanske proizvode da svako  
dodatno povećanje cijena po paklici cigareta je predstavljao dodatni namet na građane. U ovom  
slučaju imamo i u tom dijelu jedno smanjenje cijena. Čujem dijametralno suprotne komentare.

Takođe, ne osvrćući se dodatno na prihodnu i rashodnu stranu samog budžeta, odnosno  
rebalansa koji prati ovu budžetsku godinu, po meni najbitniji detalj suštinski bez dalje dileme u  
koncipiranju ovog budžeta i praćenja budžetske godine jeste to da po prvi put imamo iz tekućih  
prihoda trošenje naših sredstava. Drugim riječima, radi građana da pojednostavim, mi nijesmo  
trošili više nego što smo se zaduživali i to smatram pokazateljem koji svake godine daje jedan  
dobar trend.

Smatram da su kroz sva tri poteza koje je Vlada koncipirala i sva tri razloga kao glavne  
segmente za donošenje ovog rebalansa koncipirani ispravni potezi i da će to na određenom  
srednjem i dugom roku dovesti do onog ključnog cilja Vlade, preskočiću sve one dodatne i sitnije  
razloge, a to je bolji životni standard građana. Zahvaljujem.

PREDSJEDAVAJUĆI GENCI NIMANBEGU (24.07.18 14:14:46)

Hvala, kolega Anđušiću.

Kao što sam najavio, sledeći govornik je Branko Radulović, a neka se pripremi kolega  
Milorad Vuletić. Izvolite, kolega Raduloviću.

BRANKO RADULOVIĆ (24.07.18 14:15:03)

Poštovani građani Crne Gore,

Tražio sam i pozivao da ovdje bude i potpredsjednik Vlade za ekonomiju, da budu svi  
ministri, da bude premijer i da bude predsjednik države zbog uvažavanja ovog doma i uvažavanja  
situacije u kojoj se nalazimo. Na žalost, nisu došli, neću navoditi razloge, to je njihova stvar.

Ministre Radunoviću, ja ću da preokrenem stvari potpuno naopačke i da sa vama  
diskutujem u vezi toga. Ja sam danas, zamislite, jedan ko je u vlasti i jedan koji govori o novoj  
ekonomskoj projekciji. Vi ste u opoziciji kritikujete to i odmah ću navesti sve ono što smo desetine  
godina govorili da ne valja i predlagali da to bude dobro. Sigurno iz te pozicije, da smo  
demokratsko društvo, vi bi davno bili u opoziciji, a možda ne bi postojali na političkoj ravni, a mi bi  
bili vlast.

Građani Crne Gore i vi ministre, kao čovjek koji nije guverner Vlade nego je čovjek koji  
jednostavno kupi, pokušava nešto da učini, mi se nalazimo u jednoj izuzetno teškoj situaciji. Da je  
na vašem mjestu Štiglic, sa vašim ograničenjima i sa vašim rukovodiocem i sa lobijem koji je  
nadvio Vladu ili komanduje Vladi, ne bi ništa ili vrlo malo bi moglo učiniti, samo bi ljudski rekao  
istinu i otišao bi iz te vlade. Ovo ne može da se izdrži. Ovakav broj nezaposlenih, ovakav prije  
svega društveni proizvod, ovakva struktura društvenog proizvoda koja je, ne kolonijalna pošto više  
ne postoje kolonije, pošto su nas kolonije pretekle, nego je ispod svakog ljudskog nivoa. Ja se  
stidim kao profesor univerziteta takve strukture. Izvozimo rudu, najniži tehnološki nivo i tako dalje.  
Ovakav broj penzionera, ovakav deficit u zdravstvu, ovakav ogroman bunar u penzionom fondu,  
ovakva tražnja, ne može, ovakva ogromna javna administracija, ne treba da se otpuste sa posla  
četiri hiljade, treba da se ispuste ili da se metnu na drugo mjesto u realnom sektoru preko 20 do  
30 hiljada iz javnog sektora.

Pitam sad ministre, kao čovjek, što bi trebalo učiniti. Nema, građani Crne Gore,  
jedinstvenog rješenja.

Slušajte vi, alo, opomenite, ko neće da sluša neka izađe.

Znači, nema jedinstvenog rješenja u svijetu, znajte, ni u kapitalizmu ovog ili drugog oblika,  
ni u Evropskoj uniji. Projekcije su da 2025. ili 2050. godine pojedine dražve će biti najbolje po  
standardu i najbolje po društvenom proizvodu. Ja to dobro znam i zato i čitam, iako onaj pokušava  
pežorativno da kaže za one koji čitaju svaki dan, čitam svaki dan, iako imam dosta jaki CV, i u  
praksi i deset puta bolji nego njegov, zato što se stvari strašno mijenjaju. Ministre, u pravu je  
gospodin Medojević koji je rekao juče, prva stvar, osnovna stvar, ovo je pravna država, sve mora

da prođe kroz čistilište, ko je ukrao mora vratiti, ko je zatočio moramo osloboditi naše resurse.  
Moramo napraviti pravnu državu gdje se rodoljublje mjeri prije svega plaćanjem poreza. To je  
osnovna stvar.

Ministre, sa 4 - 5% mi smo sad u stanju ekonomske teorije koja se kaže stagflacija, u  
određenom smislu, a u punom smislu će biti kroz tri, četiri godine kada ovaj plitki invsticioni zamah  
padne, jer on nije dubok. One ne zahvata crnogorske resurse, crnogorsku pamet i sve ostalo. On  
ne stvara, on nema ekonomske parametre koji će pokazati sjutra i kroz deset godina i kroz 20  
godina njegovu održivost. Porezi su relativna stvar. U pravu su mnogi što kažu da treba da budu  
progresivni, to je i normalna stvar, jaka socijalna politika to je i normalna stvar. Siva ekonomija to  
je najnormalnija stvar, u Americi ili negdje drugo to je veće krivično djelo, šta više na nivou ubistva.

Ministe, nama treba jaki investicioni ciklus koji će biti 10% u srednjeročno, da li to može  
Crna Gora? Mi smo debelo razmišljali kako to da učnimo i predlagali ovjde. Potrebno je prije  
svega pamet, objediniti svu pamet, jer država koja najviše ekonomski prosperira je resurs nad  
resursima, domaća prije svega i primijenjena pamet. Tek na tećem mjestu dolaze resursi,  
finansijski, zato sam predlagao državni institut za razvoj, da ljudi se pokažu kao rodoljubi i zna da  
stanuje ta pamet u Crnoj Gori. Druga stvar, pare. Ovo što vi radite sa zaduženjem, sa uzimanjem  
komercijalnih banaka, to su zelenaši, bre, ljudi. Nema dražve danas na svijetu od komunističke do  
super kapitalističke koja nema razvojnu banku. Medojević i ja je predlažemo, koliko Medo ovo?  
Deset godina. Deset godina je predlažemo. Ljudi, bez razvojne banke vi imate tamo investiciono  
razvojni fond koji daje te pare i koje daje podobnim ljudima, ko kontroliše na stotine miliona eura?  
Stotine miliona, na stotine miliona eura daje Investiciono razvojni fond. U rukama vašim, ministre, i  
institut u vašim rukama, znavene vlade pod transparentnim nadgledavanjem i odobravanjem ove  
Skupštine tada bi komercijalne banke pale bi i kamate, kao da ne kažem sad ko. Hiljadu puta  
kažem da mora da bude reforma tržišta kapitala, ministre. Zašto građani ulažu u komercijalne  
banke, zašto ne ulažu u razne tržišne institucije gdje će imati i primarnu i sekundarnu korist?  
Zašto? Ministre, koliko bješe, dvije milijarde i kusur, ne stavimo to u funkciji razvoja, pa to samo  
ludi mogu. Zašto one 400, Ranko je rekao plus 300, 700 miliona koje nam daju naša braća, sestre,  
sinovi koji crnče u inostranstvu, koji nam daju da preživimo, zašto to ne bude u funkciji razvoja?

Treće, osim ovoga što su kolege rekle, ministre, bez reindustrijalizacije nema države.  
Merkelova je rekla, bio sam u Bundestagu, Merkelova je rekla da Akademija Njemačke mora  
napraviti novi srednjeročni plan razvoja industrije, pa će Audi biti još i bolji, automobilska industrija  
i sve drugo. Švedski helikopteri najbolji vojni biće još i bolji. Tamo jedan kilogram, ljudi, košta 100  
puta više nego jedan naš kilogram aluminijuma. Ministre, dokle kao papagaji treba da pričamo i  
podnosimo ovdje rezolucije, deklaracije o valorizaciji energetskog sektora. Može i termoelektrana  
sa nultom emisijom. Zašto ne valorizujemo još tri hidrocentrale na Pivi, da rade u taktu, da rade  
kao vršna energija, da rade sve ostalo. Ko nije pričao za auto-put? Kad mi se priča ta demagoška  
priča oko auto-puta, pa koja to budala koja ne kaže auto-put Crnoj Gori je potreban, to je žila  
kucavica. Ali kada ga napraviti i kako ga napraviti?

Što ne kažete, ministre, mi smo jedini na zapadnom Balkanu koji smo dobili krompir za taj  
auto-put koji se povezuje na TNT, evo sad nekakve pet miliona. Koliko su dobili na Kosovu, koliko  
su dobili Bugari, Bosna i Hercegovina koliko je dobila? Moramo napraviti infrastrukturu, ministre.  
Još neko mi priča Jadransko - jonska, to je najveća glupost što postoji, tu nema kamiona da  
prolazi. Mi moramo dići infrastrukturu sa domaćim konzorcijumom, sa domaćom pameću, da  
ostane to po dubini, cementaru da napravimo, da napravimo domaću operativu, da napravimo  
saobraćajnicu kao što je od Podgorice do Budve, pa onda da dižemo i tako dalje.

Ministe, danas ste vi glavni čovjek iz opozicije, zamislite tako, a ja tamo stojim i kažem  
narodu što će biti za četiri godine. Kritikujte me ako ima šta da se reče...

PREDSJEDAVAJUĆI GENCI NIMANBEGU (24.07.18 14:25:41)

Zahvaljujem kolegi Raduloviću.

Ministar želi da komentariše izlaganje kolege Radulovića, je li? Izvolite.

DARKO RADUNOVIĆ (24.07.18 14:25:59)

Poštovani poslaniče Raduloviću, ja doista sa svim ovim što vi govorite moram da se složim,  
jer ove stvari koje ste vi ovdje pomenuli, da je nama potreban veliki investicioni ciklus i da ga treba  
stalno imati i svake godine i tačno je od 8 do 10% nam treba. Apsolutno tu niko ne može da vas  
spori, niti može neko dati prigovor. Kad je u pitanju domaća pamet, vjerujte da se potpuno slažem  
sa vama i da samo zajedno sa domaćom pameću, samo da se stvori sinergija, da se ona ne  
rasipa, tu imamo problem, ali baš oslanjajući se na domaću pamet.

Kad su u pitanju pare i ovo što ste vi pomenuli, zelenaške banke, odnosno zelenaške  
kamate, pa mogu da se i tu složim iako sam ja esnafski pripadao ovom poslu. Visoke su kamate u  
Crnoj Gori i bile i sad su, s tim što moram da naglasim da jeste IRF uticao na smanjenje kamata i  
sad su one značajno niže nego što su bile, a biće još niže. Ja se slažem s tom idejom i smatram  
da Investiciono razvojni fond treba da preraste u banku i da mi treba da imamo razvojnu banku, za  
određene projekte mi moramo imati podršku državne banke. Ja tu nemam nikakav problem i taj  
moj stav je i od ranije poznat.

Što se tiče reforme kapitala, tržišta kapitala, i tu se ja s vama slažem i slažem se da mnogo  
bi bolje bilo da štednja građana koja je sad negdje 1.000.780.000... Ja nisam vama dok ste  
govorili, gospodine Medojeviću, nikad iz klupa, nije ovo sa tajkunima, ja mislim da je ovo štednja  
naših građana. Mislim da ovo ipak za nijansu bolje znam od vas. Ukupna štednja građana i to je  
štednja...

PREDSJEDAVAJUĆI GENCI NIMANBEGU (24.07.18 14:28:42)

Ministre, molim vas, samo nastavite sa vašim komentarom, ne dajte se ometati.

Kolega, Medojeviću, molim vas, nemojte sa mjesta.

DARKO RADUNOVIĆ (24.07.18 14:28:58)

Ja smatram da doista jeste to štednja građana i to jeste zvaničan podatak Centralne banke  
i slažem se sa profesorom, i tu je razlika što sa nekim želite da polemišete, sa nekim ne, jer neko  
vam da dobru ideju i dobru platformu. Slažem se da primarno i sekundarno tržište i kad bi se...  
našla u akcijama nekih kompanija da imamo i mogućnost da tržište kapitala radi to bi doista  
stvaralo dodatnu novostvorenu vrijednost i stvaralo bi nova radna mjesta. Tako da ja se s vama tu  
slažem i šteta je, ali nekako nismo uspjeli da razvijemo to tržište u obimu u kome je trebalo.  
Slažem se i sa ovom idejom koju ste pomenuli da Pivu treba kaskadno napadati i mislim da to  
razrađuju u Elektroprivredi.

Sve ovo što vi pominjete i ja želim da bude potpuno jasno crnogorskoj javnosti, ne može se  
reći da je crnogorska ekonomija u nekakvoj dobroj kondiciji. Ja želim da prezentiram da mi imamo  
kontrolu nad nekim, da imamo ravnotežu u javnim finansijama i da imamo kontrolu... To je nešto  
što smo mi za sad postigli i ono što sad slijedi to su ove stvari koje se pominju, a koje se moraju  
uraditi, to su te strukturne reforme.

Mi moramo staviti rashode pod kontrolu i moramo povećati prihode. Ja smatram da na  
prihodnoj strani imamo dosta prostora, to treba sistematski uraditi i na jedan ozbiljan način uraditi.  
Isto tako slažem se ja s vama, treba pojačati vladavinu prava i kroz uređenje sistema, jer to je  
proces, ne može se dekretom postići, doći ćemo do nekih konkretnih rezultata. Toliko, hvala.

PREDSJEDAVAJUĆI GENCI NIMANBEGU (24.07.18 14:31:00)

Kolega Raduloviću, izvolite.

BRANKO RADULOVIĆ (24.07.18 14:31:07)

Ministre Radunoviću, doživio sam dvije lijepe stvari od dva ministra prethodnih pet dana,  
ministrice nauke koja je rekla da institut za razvoj Crne Gore je neophodan i da će on biti za četiri,  
pet godina. Ja sam odgovorio, da sam ja premijer, bio bi danas poslije podne ili sjutra. Problem je  
u autoritetu vođe i oko domaće pameti, znanja i sve ostalo.

Kad imate, ministre, autotiret vođe kome je sveta Crna Gora, kome je svet javni interes, koji  
živi za vječnu Crnu Goru u pravom smislu, koji ima i jaki CV i zato je i premijer, tada nema  
nikakvih problema. Znate li gdje je problem? Vi ste sve rekli što sam ja rekao. Iz moje branše ću  
kazati da nema države u svijetu razvijene, pošto to znam više od vas jer sam metalurg, koja nema  
razvijenu i metalsku industriju i nema budućnosti svijeta, niti će ga kompoziti zamijeniti sledećih  
stotinu godina, zbog ona dva faktora a to je osobine i cijena, aluminijum i čelik. To nema šansi da  
će zamijeniti, i tu još imamo resursa. Ali ima nešto što vi bolje znate od mene. Zato sam i Ranka  
Krivokapića juče pitao što je ovo prokletstvo Crne Gore. On je meni rekao da je to ono što je  
ljudska pohlepa pojedinaca. Ja ću to nazvati da je partitokratija, da glavni šef taj kolač koji je sve  
manji i manji na račun neophodnih reformi, na račun nenormalnih reformi koji mogu preporoditi  
Crnu Goru, kad ubačimo još grejs period, ministre, pošto ste vi bankar, a ja bio generalni direktor  
kojem je s desne strane bio bankar, a investicija se završava za tri, četiri godine kao hidrocentrale  
ili pet godina kao termoelektrane, tada ti ne trebaju pare u džepu. Treba ti pamet i ništa više i  
odmah dobijaš proizvod koji ti vraće kredit, pa bila kamata 10 - 12%, zelenaška.

Problem u Crnoj Gori je politička volja, interesi, partitokratija i odgovornost za sve  
kriminalne radnje koje su učinili prethodno. Ja sam pitao da li postoje bolesni ljudi koji imaju 100  
miliona. E hoće sad da imaju 200 miliona na račun građana Crne Gore i na račun sirotinje Crne  
Gore. Nisam želio da pominjem te brojke, a to je prokletstvo toga čovjeka, on će doći gore, pa  
ćemo viđeti, pa će... Ili će mu prokletstvo biti u potomstvo. Ne može to da bude normalno.

Ministre, neću reći hvala, ali ste mi dali, osim onoga što je ministrica nauke rekla, da smo  
mi, Demokratski front i mnogi u Crnoj Gori i oni koji govore i koji ne govore, mnogo toga u pravu.  
Nažalost, ljudska pohlepa danas vlada Crnom Gorom.

PREDSJEDAVAJUĆI GENCI NIMANBEGU (24.07.18 14:34:46)

Zahvaljujem, kolega Raduloviću.

Sledeći govornik kao što sam najavio je Milorad Vuletić, neka se pripremi koleginica Anka  
Vukićević, Nikola Rakočević itd.

Izvolite, kolega Vuletić.

MILORAD VULETIĆ (24.07.18 14:35:02)

Zahvaljujem, gospodine, predsjedavajući, dame i gospodo poslanici, uvaženi ministre sa  
saradnicima, poštovani građani,

Sad mi je nekako lakše govoriti, posle da kažem akademskog saobraćanja sa nivoa  
profesora i ministra, ali manje više čuli smo ovih dva dana koliko traje rasprava ili debata na ovu  
temu različite argumentacije za i protiv predloženih rješenja, a ja ću iz svoje prizme govoriti o ovim  
materijalima na način kako sam razumio ili shvatio najvažniju suštinu predloženih mjera, a to je  
nastavak, po meni, konsolidacije javnih finansija i održivost budžeta za ovu godinu na realnim  
osnovama.

Dakle, pred nama je drugi ovogodišnji rebalans budžeta koji se sastoji iz dva dijela. Prvi dio  
rebalansa definiše usklađivanje s evropskom pravnom tekovinom i direktivom Evropske unije  
2011/85 koja se odnosi na zahtjeve za budžetske okvire država članica kako bi se sistem javnih  
finansija postepeno prilagodio u dijelu planiranja i izvršenja budžeta i iskazanog finansijskog  
rezultata države. Neko kaže terminološke promjene, da li samo terminološke ako zemlje članice  
Evropske unije svojom ili korišćenom metodologijom iz obračuna finansijskog rezultata države  
isključivo sve transakcije koje imaju karakter finansiranja. Na primjer, izdaci za kupovinu hartije od  
vrijednosti ne ulaze u ukupan iznos budžetskih izdataka, a time ne utiču na suficit ili deficit

budžeta. Iste ove preporuke šalju i međunarodne finansijske institucije, Međunarodni monetarni  
fond i Svjetska banka. Zašto je ovo važno. Zato što se stvaraju uslovi za metodološku promjenu  
izračuna budžetskog deficita ili suficita za 2018. godinu koji će sada biti umanjen za iznos  
emitovanih hartija od vrijednosti, odnosno isključuju sve finansijske transakcije koje imaju karakter  
finansiranja. Sve ovo treba da unaprijedi i upravljanje javnim finansijama kroz usklađivanje s  
međunarodnom prihvatljivom metodologijom. Na kraju prvog dijela priče treba istaći i to da  
primjena ovog propisa nema uticaja na troškove građana i privrede, kako stoji, propis neće uticati  
na stvaranje novih privrednih subjekata i konkurenciju i za ovaj propis nema administrativnih  
opterećenja i poslovnih prepreka te s toga spada u domen prakse prilagođavanja savremenim  
metodologijama za obračun budžetskog deficita ili suficita i djelimično relaksiraju ukupan iznos  
budžetskih izdataka. Ođe treba pomenuti i odlaganje primjene člana 34 kojim se predviđa da  
sastavni dio godišnjih zakona o budžetu bude maksimalan nivo budžetske potrošnje koji je  
obavezujući uz obrazloženje da postojeće softversko rješenje koje se koristi za planiranje budžeta  
tu radnju ne može kvalitetno da odradi do 1. januara 2020. godine do kada se traži i odlaganje  
primjene ove norme.

Uvažene kolege i koleginice, drugi dio drugog ovogodišnjeg rebalansa budžeta, onaj, rekao  
bih, zanimljiviji karakteriše povećanje izdataka vezanih za rast ukupnog fonda bruto zarada, zbog  
potrebe kadrovskog jačanja institucija iz oblasti prosvjete i zdravstva i socijalne zaštite, kao što  
smo čuli, kao i jačanje kapaciteta u dijelu ispunjavanja obaveza iz zahtjeva evropskih integracija.  
Zatim, modifikovanje akcizne politike na duvan i neke vrste gaziranih pića s dodatkom šećera na  
način što će akcizni kalendar od septembra biti vraćen na nivo iz avgusta 2017. godine. Ne bih se  
bavio pojedinačnim finansijskim pokazateljima, posebno sa stanovišta struke. Jer, vjerujem da je  
Ministarstvo finansija svaku stavku iz ovog rebalansa valjano obrazložilo.

Mene kao i većinu građana interesuje hoće li ova nedostajuća sredstva koja sada iznose  
755 miliona eura u odnosu na 320 miliona eura predviđenih fiskanom strategijom ima za posledicu  
rast deficita i potrebu novog zaduživanja. Cijenim da metodološke promjene obračuna budžetskog  
deficita u skladu su s Prijedlogom o izmjeni i dopunama Zakona o budžetu i fiskalnoj odgovornost  
s preporukama međunarodnih finansijskih institucija i da bitno mijenjaju strukturu budžeta za ovu  
godinu i obezbjeđuju očuvanje ranije planiranog deficita, odnosno njegovo neznatno povećanje.  
Kao pozitivnu mjeru vidim i značajno povećanje ročnosti javnog duga, kao i povećanje prihoda za  
50 miliona eura, koliko mi se čini.

Budžet je, dakle, živa materija, podložna promjenama kako redovnim ili planskim tako i  
nepredvidivim, vanrednim, prouzrokovanih sticanjem različitih uticaja izazvanih fiskalnim, odnosno  
finansijskim transakcijama koje država u toj godini mora da izvrši. Zato, dobro budžetsko  
planiranje i dobra procjena su jako bitni za stabilnost državnih finansija u toj budžetskoj godini.  
Završiću jednim citatom: "Ne planirati znači planirati neuspjeh", rekao je Bendžamin Frenklin.  
Nadam se da je pred nama Predlog zakona kojim se predlažu dobra rješenja pa isti podržavam i  
predlažem Skupštini da ga usvoji. Zahvaljujem.

PREDSJEDAVAJUĆI GENCI NIMANBEGU (24.07.18 14:42:51)

Zahvaljujem, kolega Vuletiću.

Prije nego što krene koleginica Anka Vukićević, kao što sam najavio Nikola Rakočević i  
neka se pripremi Goran Radonjić.

Izvolite, koleginice Vukićević.

ANKA VUKIĆEVIĆ (24.07.18 14:43:13)

Poštovani građani Crne Gore, gospodine ministre,

Žao mi je što danas s nama nije i ministar prosvjete gospodin Damir Šehović. Jer, ako je  
juče našao za shodno da bude tu s nama i da odgovara na pitanja poslanika gospodin Kenan  
Hrapović onda bi bilo dobro da je i gospodin Šehović slijedio taj primjer jer oba ministarstva imaju  
velike zahtjeve i veliki udio u ovom rebalansu budžeta. Nadam se, ipak, da ću odgovore na neka

svoja pitanja i dileme dobiti od gospodina Radunovića iako su direktno vezana za Ministarstvo  
prosvjete.

Činjenica je da ovim rebalansom uvećanje za zarade u Ministarstvu prosvjete je planirano  
za 13,5 miliona eura. Činjenica je i da li ovih 13,5 miliona eura u potpunosti mogu pokriti sve  
troškove za izdatke za neto zaradu u iznosu od 576 eura za 1.500 zaposlenih. Postavlja se pitanje  
ko su ovi zaposleni, da li su oni već zaposleni, da li će se tek zaposliti, da li su se zaposlili po  
oprobanom receptu u ovoj zadnjoj izbornoj godini i na koji način će oni biti uposleni ako imamo  
odluku Vlade kojom se zabranjuje zapošljavanje do kraja 2019. godine. Šta će biti s novom  
školskom godinom ako imamo u prosvjeti sljedeću situaciju. Veliki broj uposlenih koji ugovore  
potpisuju oko 10. septembra i oni traju do kraja školske godine. Na žalost, tim ljudima iz godine u  
godinu se uskraćuje pravo na transformaciju radnog odnosa u radni odnos na neodređeno  
vrijeme, pravi se prekid veći od dva mjeseca, šta s tim ljudima. Dokle će se oni zapošljavati po tom  
ugovoru, a fakat je, sada smo odobrili, najvjerovatnije će se, u stvari, odobriti ovih 13,5 miliona  
eura.

Podržaću ovaj rebalans budžeta u ... situaciji. Ako imam vašu garanciju ili gospodina  
resornog ministra da će ovi ljudi koji iz godine u godinu rade po ugovoru na određeno vrijeme  
dobiti sigurnost i to će uticati na njihov kvalitet života i njihovih porodica, ja sam spremna da  
podržim ovaj rebalans samo u toj situaciji, da ovih 1.500 koji se mogu pokriti sa ovih 13 i po  
miliona dobiju rješenje za stalno. Zahvaljujem.

PREDSJEDAVAJUĆI GENCI NIMANBEGU (24.07.18 14:46:10)

Hvala, koleginice Vukićević.

Kolega Rakočević koji je bio najavljen nije u sali.

Prije kolege Rakočevića samo još jednom da pročitam i zbog kolega koji nisu u sali otprilike  
redosled koji će biti. Znači, imamo prijavljenog sledećeg Nikolu Rakočevića, zatim Gorana  
Radonjića, Petra Ivanovića, Budimira Aleksića, Martu Šćepanović, Milana Kneževića.

Izvolite kolega Rakočević.

NIKOLA RAKOČEVIĆ (24.07.18 14:47:10)

Zahvaljujem, uvaženi potpredsjedniče.

Poštovani građani, cijenjene koleginice i kolege, predlagači ovih predloga zakona od kojih  
su početna tri, kao što smo kazali, objedinjeni u jednu tačku dnevnog reda, riječ je o rebalansu,  
dopustite mi da svoje izlaganje koncipiram kroz dva ključna segmenta. Jedan je da napomenem i  
podsjetim sve nas na ambijenet i kontekst u kojem se ovaj rebalans donosi i na drugi ključni  
segment, a to su razlozi za donošenje rebalansa sa posebnim akcentom na promjenu Zakona o  
akcizama koji je čini mi se najznačajniji dio ovog rebalansa o kojem danas raspravljamo.

Ambijent u kojem se raspravlja danas o rebalansu je ambijent u kojem Crna Gora bilježi već  
drugu godinu zaredom, rekao bih čak treću godinu zaredom jaki ekonomski napredak. Podsjetiću  
da je GDP u 2017.g. rastao po stopi od 4,3%, a 2018. godine u prvom kvartalu 4,5% sa najavom  
da ćemo takav ekonomski rast bilježiti u nastavku godine. Ovo je sve indikator da se radi o  
značajnom uvećanju ekonomskih aktivnosti u državi. Naravno, ne moramo napominjati, a ipak čini  
mi se da je važno reći da smo u 2017. godini otvorili 5.500 novih radnih mjesta, da radost bude  
još veća pola od toga u realnom sektoru, što nas ohrabruje, ne samo kroz ekonomske parametre  
nego čini mi se mentalitetske.

Prosječna zarada u Crnoj Gori je 520 eura, nešto manje od toga, a samo prije deset godina  
bila je 280. Vrlo je važno podsjetiti na to i uvijek je važno tu među od prije deset godina baš tako i  
postaviti jer smo tada počeli da kreiramo vlastitu politiku samostalnu. Moram napomenuti takođe  
da su subvencije za poljoprivrednike u 2017. godini bile brojne, za 11.000 poljoprivrednika. Tako  
da svi ti indikatori, čini mi se vrlo važni i mnogoznačni u pozitivnom smislu te riječi, govore o tome  
da je ipak ovaj rebalans, bez obzira što je on posledica na naki način nedovoljno preciznog  
planiranja onoga što su očekivani prihodi u jednom dijelu, ipak se donosi u ambijentu na koji

moramo biti svi ponosni bez obzira sa kojeg dijela ove sale dolazimo.

Ja ću reći samo ono što je najvažnije za 2018. godinu, a u prilog tome da iako je rebalans  
vezan za akcize i ne toliko precizno planiranje povodom akciza, da smo ipak imali nešto preko 35  
miliona eura više naplaćenih prihoda od plana. To znači da je plan, sveukupni plan finansijsko-  
ekonomske konsolidacije i za ovu godinu premašio očekivanja, međutim saglasni smo sa time da,  
i zbog toga donosimo ovaj rebalans, dio vezan za akcize nije na taj način isplaniran.

Drugi ključni segment moje današnje diskusije jesu razlozi donošenja rebalansa. Jedan je  
vezan za tehničko usklađivanje, drugi vezan za prilagođavanje međunarodnim rečunovodstvenim  
standardima, Svjetska banka i MMF pozitivno su se izjasnili povodom njih. Treća je vazana za  
promjenu u očekivanom ostvarenju primitaka i izdataka i ključno ona vezana za izmjene i dopune  
Zakona o akcizama.

Akcize su u avgustu mjesecu 2017.godine promijenjene. Ono što je važno naglasiti, ne  
odustajemo od toga da akcize usaglasimo sa minimumom akciza u zemljama Evropske unije. Od  
toga plana ne odustajemo tako da u tom smislu nisu tačne ocjene da je Vlada pogrešno procijenila  
da to treba da uradi. Ono što ćemo uraditi kao odgovorna vlast je da ćemo, kažem, prolazno  
vrijeme usaglasiti sa onim što su novonastale aktivnosti na tržištu. Vidjeli smo i ne moramo govoriti  
u rukavicama o tome da je sivo tržište u značajnoj mjeri aktivirano upravo zbog povećanja akciza.  
Kao odgovorna vlast nismo htjeli da oportuno priđemo tome i da zbog političkih kritika sa ove  
strane sale kažemo hajde stavićemo to pod tepih i nećemo raditi ništa tim povodom. Ne, ušli smo  
u rebalans, priznajemo napravili smo pogrešnu kalkulaciju vezano za akcize u smislu da nismo  
trebali u tom trenutku da podižemo akcize na taj nivo. Vratićemo ih na nivo iz avgusta 2017.  
godine sve do početka odnosno do 1. januara 2020. godine. Na ovaj način ćemo usklađivanje  
akcizne politike sa onim što su evropska zakonodavstva odgoditi za 2025. godinu umjesto 2022.g.  
kakav je bio plan. Tu nema ništa sporno i još jednom moram ponoviti i to da umjesto da stavljamo  
ovu priču pod tepih, mi smo odlučili, nadam se da ćemo to usvojiti u ovom domu na kraju ovih  
rasprava, da vratimo akcizu i na taj način da manje opteretimo ne samo džep građana koji  
konzumiraju cigarete već i da se na taj način pokušamo izboriti sa sivim tržištem koje je evidentno,  
kao što je kolega Anđušić kazao, i koje mora na svaki mogući način da bude suzbijeno. Da li će se  
suzbiti na način što ćemo spustiti akcizu, mislim da neće. Spuštamo specifičnu akcizu na cigarete  
dok će ona koja tereti maloprodajnu cijenu ostati na istom nivou, a podsjećam, maloprodajnu  
cijenu određuje proizvođač, odnosno uvoznik duvanskih proizvoda.

Nećemo sivo tržište ipak samo ovim činjenjem suzbiti. Moraće interdisciplinarno svi resori u  
Vladi i sve što je na raspolaganju Vladi u skladu sa zakonima i sa Ustavom Crne Gore da uradimo  
da suzbijemo ono što ipak u značajnom mjeri ugrožava naš budžet. Akcizni kalendar imamo ovdje  
i čini mi se da je potpuno saglasan sa onim što se dešava u zemljama regiona i tu ne moramo  
dalje komentarisati, mislim da smo svi saglasni i u manjini i u većini oko toga.

Moram takođe kazati da su poslanici Demokratske partije socijalista, igrom slučaja i moja  
malenkost, dok je jedan dio opozicije i dalje bio u bojkotu, postavljali ovo pitanje konkretno  
potpredsjedniku Vlade za finansijska pitanja gospodinu Simoviću, da li očekuje da je realno da se  
snize akcize. Tada kad smo vidjeli da sivo tržište buja i da su manji prihodi u budžetu od akciza,  
mi smo pokrenuli to pitanje i naravno i danas ćemo govoriti o tome, ne afirmativno nego ćemo  
kazati da se nije dobro isplaniralo. Međutim, svaka pohvala Vladi što je kazala - premda nismo  
dobro isplanirali, ispravljamo grešku da bi ojačali poresku bazu i da bi i u srednjem i u dugom roku  
pribavili nove prihode u budžetskim stavkama. Tako da mislim da sve ocjene o tome, mada malo  
ih je bilo vezano za budžet konkretno, bilo je pitanja i ocjena i kritika vezano za ukupno  
ekonomsko stanje, mislim da nijesu na mjestu posebno od onih kolega koje su radile sve,  
posebno u prethodnom sazivu ove skupštine, da jednom vještački kreiranom većinom nametnu  
ekonomske bombe kroz određena zakonska rešenja. Nijesu u tome uspjeli. Govorili su i 2015.  
godine, ja sam čak i došao do nekih podataka i 2015, 2014. i prije toga, govorili su o tome kako je  
država pred bankrotom, kako je već bankrotirala samo vam to niko nije javio itd. Naravno, ništa od  
toga nije bilo. Umjesto toga država je napredovala, država napreduje. O tome ko ovdje govori  
istinu, odnosno ko ocjenjuje ispravno, evo da uopšte ne ulazim u političku kategorizaciju, ko govori  
ispravno, a ko ne, najbolju mjeru u tome daju građani, jer na osnovu toga što kažemo nešto se  
uradi u državi, a onda na osnovu onoga što se uradi na demokretskim i fer izborima građani izađu  
i opredijele se kojoj će politici dati povjerenje. Čini mi se da Demokratska partija socijalista i

koalicioni partneri su pokazali da odgovorno vode politiku i naravno sve ono što se na izborima  
potom desi čini mi se da nam daje za pravo da nastavimo da vodimo politku na ovaj način i da  
unapređujemo ...

PREDSJEDAVAJUĆI GENCI NIMANBEGU (24.07.18 14:57:14)

Hvala, kolega Rakočević.

Kolega Milan Knežević, poslije kolege Kneževića, kao što sam najavio, treba da bude Petar  
Ivanović, Goran Radonjić, Marta Šćepanović, Aleksandra Vuković.

Izvolite.

MILAN KNEŽEVIĆ (24.07.18 14:57:42)

Slobodna Crna Goro i vi u ZIKS-u,

Mi danas uopšte ne raspravljamo o rebalansu budžeta. Ovo je u stvari ekshumacija  
budžeta kog ste sahranili prije šest mjeseci i vi danas i juče utvrđujete mrtvi budžet da li je živ i da  
li postoje bilo kakvi elementi života u njemu kako bi održali fikciju vezano za činjenicu da nam je  
država u potpunom rasulu.

Vi, gospodine Radunoviću, očekujete da teret i ovog rebalansa podnesu građani tako što će  
skrušeno nastaviti da grcaju u kreditima, u siromaštvu, u kamatnim stopama, a vi ćete se hvaliti  
kako ekonomija napreduje i kako su, gle čuda, odjednom poslanici parlamentarne većine, doživjeli  
neko štiglicevsko prosvjetljenje i zaključili da su napravili grešku prije šest mjeseci, a ne zaključuju  
da su napravili grešku u decembru 2017. godine kada smo ih upozoravali za sve ovo. Gospodine  
Radunoviću, i državi i građanima ostalo je samo da izvrše samoubistvo nakon ovih vaših najnovijih  
mjera.

Ja želim sad figurativno da prikažem i predstavim kako Duško Marković govori o  
ekonomskim dometima. On, pošto ne može da spava uveče jer je dugo bio šef AMB-a, a naljepše  
stvari dešavaju se noću, što bi rekao pokojni narodni pjevač Nino, stavi onaj šlem na glavu i otpiči  
na auto-put tamo negdje u Mateševo i zaskoči nekog stražara tamo penzionera iz Lijeve Rijeke ili  
iz Kolašina i kad ga vidi da spava prodrma ga i ovaj čovjek potpuno zbunjen vidi premijera sa  
šlemom i počne da ga kritikuje. Kako možeš da spavaš, znaš li ti koliko nam je rast domaćeg bruto  
društvenog proizvoda bio u 2018. godini? U provom kvartalu 2018. godine. Čovjek ga gleda  
potpuno zbunjeno. On kaže 4,5%. A znaš li koliko nam je bio u čitavoj 2017.godini? Čovjek gleda,  
ne zna šta da progovori, 4,4%. Znaš li koliki smo po broju rasta bruto društvenog proizvoda u  
Evropi? On ne zna šta da kaže. On, t-t-t treći. Onda Duško Marković izađe iz te kabine gdje je  
spavao taj nesrećni penzioner i kaže da više neće dopustiti spavanje na radnom mjestu posebno  
zato što ekonomija raste i bruto društveni proizvod 4,5% i to sve sa šlemom na glavi na nekom  
gradilištu tamo gdje je nekog nesrećnika, koji je morao da prehrani porodicu, izmaltretirao sa  
podacima o rastu ekonomije. A mi imamo najmanju minimalnu zaradu u regionu, 193 eura,  
gospodine Radunoviću. Platu do 250 eura ima vam 77.000 zaposlenih u Crnoj Gori, a 10.000  
penzionera živi od 125 eura, vjerovatno među njima i ovaj stražar na auto-putu.

Državna preduzeća vam za porez duguju 39 miliona, a ukupna dugovanja su 68.400.000  
eura i sad ja vas da pitam da li neko treba krivično-pravno da odgovara za to. Ja mislim da treba  
gospodin Radović i mislim da treba da ga sasluša njegova supruga Stojanka Radović koja ovih  
dana, kao na traci, saslušava poslanike Demokratskog fronta zbog izgovorene riječi u Parlamentu.  
A zbog pričinjene štete i zloupotrebe službenog položaja niko nikoga ne saslušava i ja imam  
dokaz za to, emisiju "Mehanizam" gdje ste vi, gospodine Radunoviću, priznali da su pravljene  
greške i ja vam čestitam na tome, a gdje je gospodin Radović nemušto branio poresku politiku i  
snosi krivično-pravnu odgovornost. Ja sad pitam vas, pitam sve ostale - Da li će gospođa Stojanka  
Radović saslušati Nova Radovića zbog zloupotrebe državnog položaja i zbog grešaka koje  
napravio praštajući porez tajkunima koji za izborne procese finansiraju Demokratsku partiju  
socijalista i poslije toga su potpuno relaksirani bilo kakve krivične odgovornosti, a vi onda udarate  
teret na sirotinju?

NATO izdatak za godinu vam je 71 milion, ukinuli ste nadoknade majkama koje su iznosile  
33 miliona. Znači, da nismo ušli u NATO mogli smo da finansiramo dvije nadoknade na godišnjem  
nivou majkama 33 miliona, 71 milion evra, gospodine Radunoviću, ja sam rekao da je to NATO  
budžet i da vi pod pritiskom iz NATO pakta čitav teret učlanjenja Crne Gore u NATO svaljujete na  
sirotinju. Šta ćemo da radimo ako vam Tramp bude tražio izdavanja od 4%, da vidim ko će mu u  
NATO savezu reći da neće. Imaćemo još jedan rebalans budžeta do kraja godine.

Dalje, vi ste rekli da imate pad planiranih prihoda i nekontrolisano povećanje troškova što je  
rezultiralo povećanjem granice zaduživanja za 500 miliona eura. Znači, budžetski deficit vam je  
porastao za 30 miliona eura, između ostalog i zbog sudskih procesa i zbog naplata u sudskim  
procesima. Sad ja vas da pitam da li će neko od ovih tužilaca, a konkretno mislim na Stojanku  
Radović, da odgovara krivično-pravno zbog loše optužnice protiv Šarića i Kalića gdje ćemo milione  
i desetine miliona eura morati da platimo i Šarićima i Kalićima ili ćemo samo mi iz Demokratskog  
fronta kad postavimo ova pitanja sledeći dan da dobijemo poziv iz Tužilaštva?

Poštovani građani, ja želim da saopštim, danas je Milivoje Katnić izrekao jednu genijalnu  
izjavu u Skupštini, u sudnici, u stvari više ne znamo je li sudnica ili Skupština. Saopštio je sledeće  
- zamislite kad bi u košarci svi počeli da igraju rukama, onda bi, kaže, sve stalo. E to je najbolji  
pokazatelj i Tužilaštva i pravosuđa i svih institucija. Ja mislim, gospodine Radunoviću, da u  
Ministarstvu finansija je sve stalo zato što tamo ljudi ne rade svoj posao i zato što u Tužilaštvu  
niko ne radi svoj posao.

Auto-put kasni, gospodine Radunoviću, i neće biti završen do 19. maja i mi juče imamo  
muštuluk od strane ovog Nurkovića, ministra saobraćaja, koji kaže da mi nećemo plaćati penale. A  
ko će da plaća penale? Da li će Kinezi plaćati penale, gospodine Radunoviću, za ovo što kasni  
auto-put? Molim vas da odgovorite ovdje pred crnogorskom javnošću. Da li ima penala u ugovoru?  
Odgovorite mi, da li ima penala u ugovoru? Ko će da odgovara za onu petlju na Smokovcu,  
zaboravljenu, od 30 miliona eura što će povećati troškove auto-puta za 10% tj. za 81 milion eura?  
Da li će neko da odgovara? Po ovoj logici, gospodine Radunoviću, svi vi ste ušli u ozbiljnu zonu  
krivično-pravne odgovornosti na isti način kao što je urađeno u slučaju Zavala sa Pinjatićem i sa  
čitavom ekipom tamo. Sa Kuljačom, izvinjavam se, nego Pinjatić mi je zbog onog svjedočenja od  
300.000 eura koje su uplatili DPS-u ruski generali KGB-a. Vi ste ušli u ozbiljnu zonu krivično-  
pravne odgovornosti jer ste napravili štetan ugovor po građane Crne Gore i zbog ovoga opet sad  
imamo troškove i kašnjenje izgradnje auto-puta.

Vi ste zaključili da je povećanjem akciza pala legalna prodaja, a država kroz uličnu prodaju  
gubi 30 miliona evra. Tu nema nikakve tajne, gospodine Radunoviću. Na ovaj budžet utiču dva  
klana, klan iz Granda i mojkovački klan koji se bave nelegalnom prodajom i švercom cigareta i u  
Crnoj Gori i izvan Crne Gore, a novcem koji zarade odatle ili finansiraju Demokratsku partiju  
socijalista ili kupuju građevinske mašine, a to prikažu na način što su tobož podigli kredite na lizing  
kako bi pravdali ta sredstva, to znaju ptice na grani, i onda konkurišu na tendere. Pogledajte ko su  
sve dobitnici tendera. Sve firme koje duguju poreze ili koje se bave švercom cigareta. Naravno,  
Specijalno državno tužilaštvo tu nema nikakvih ni sumnji ni problema, ali ima problema kada  
Nebojša Medojević ili bilo ko drugi iz Demokratskog fronta nešto izjavi, odmah sledeći dan treba  
da idemo u Specijalno državno tužilaštvo da nas saslušavaju. I borba dva klana, imamo već sada  
rezultate, Veselin Veljović prelazi za direktora Policije. Znači, Duško Marković pojačava svoju  
poziciju unutar DPS-a i on kaže danas - čuo sam iz medija da je Veselin Veljović predložen za  
direktora Policije, pa to nama priča. To ne može da priča ni onom penzioneru koga je probudio na  
gradilištu. On mu je rekao da se kandiduje i on je zabranio da se bilo ko kandiduje za direktora  
Policije.

Šta radi Milo Đukanović? Milo Đukanović dovodi Zorana Lazovića za savjetnika za  
bezbjednost. Milo Đukanović pravi svoju mini Vladu, u odnosu na Mila Đukanovića. Kada smo kod  
Zorana Lazovića, molim vas, imam neku informaciju, da li je tačno da je taj penzionisani policajac  
kupio novog "bentlija" koji košta 208.500 evra? To je informacija koju imam. Otkud jednom  
penzionisanom policajcu toliko bogatstvo? Otkud on sada postaje savjetnik predsjednika države  
ukoliko se klanovska borba između Duška Markovića i Mila Đukanovića ne zahuktava, a posledice  
te klanovske borbe snose građani Crne Gore kroz ove i ovakve rebalanse budžeta? Ne daj bože  
ako bi kojim slučajem htjeli da se relaksiramo i da igramo košarku rukama, ne samo što bi sve  
stalo nego bismo Nebojša Medojević i ja sigurno opet završili u tužilaštvu.

PREDSJEDAVAJUĆI GENCI NIMANBEGU (24.07.18 15:08:10)

Hvala, kolega Kneževiću.

Kao što sam najavio, sledeći govornik je poslanik Petar Ivanović. Neka se pripremi kolega  
Goran Radonjić, koleginica Marta Šćepanović, Andrija Mandić i Aleksandra Vuković.

Izvolite, kolega Ivanoviću.

PETAR IVANOVIĆ (24.07.18 15:08:34)

Hvala vam.

Poštovani građani Crne Gore, uvaženi predsjedavajući, kolege poslanici,

Pred nama su predlozi za izmjene i dopune tri zakona, Zakona o akcizama, o budžetu i o  
budžetu i fiskalnoj odgovornosti. Izmjene prvog zakona, Zakona o budžetu i fiskalnoj odgovornosti,  
predlažu se u cilju stvaranja uslova za metodološku promjenu računanja budžetskog deficita,  
odnosno suficita. Drugim riječima, prihvata se međunarodna metodologija i većina poslanika u  
predloženim izmjenama ne vidi ništa sporno. Izmjene drugog zakona, Zakona o akcizama, za  
mene su očekivane. U obrazloženju Zakona o budžetu koje je pripremilo Ministarstvo finansija  
konstatuje se da je ostvarena niža naplata prihoda od akciza na cigarete od plana. Time se u  
praksi još jednom potvrdila poznata Laferova kriva koja pokazuje odnos između visine poreza i  
njegove naplate. Najednostavnije rečeno, visoki porezi podstiču evaziju ili izbjegavanje plaćanja  
poreza. Znam da u svakoj nauci, pa i u ekonomiji ne postoji apsolutno slaganje oko brojnih pitanja,  
pa ni oko visine poreza. Činjenice su neumoljive i važnije od različitih mišljenja. Zato, smatram da  
prevashodno treba uvažiti činjenice.

Najviše vremena tokom dvodnevne diskusije koju sam pažljivo pratio poslanici su posvetili  
trećem zakonu, Zakonu o budžetu koji je Ministarstvo finansija predložilo iz tri razloga - promjene  
u očekivanom ostvarenju prihoda i rashoda, tehničkom usaglašavanju s donošenjem Uredbe o  
organizaciji i načinu rada državne uprave i usklađivanja s međunarodnim standardima. Očekivano,  
poslanici opozicije iznosili su svoje teze koje pojednostavljeno izgledaju ovako - vlast u Crnoj Gori  
ne zna ništa, a mi znamo sve. Iako su građani iz svoje pozicije poslali jasnu poruku o tome šta  
misle o njima, razumijem ovakav pristup opozicije. Jer, kakva bi to bila opozicija naročito u Crnoj  
Gori kada bi izgovorila jednu-jedinu riječ pohvale Vladi. Zato ću fokus svoje diskusije staviti na tri  
pitanja.

Prvo, slušajući raspravu pomislio sam da smo kao društvo ostvarili vidan napredak tokom  
poslednjih gotovo 80 godina od kada je Nikola Đonović objavio knjigu "Zahtjevi Crne Gore politički  
i privredni", u kojoj kaže: "U jednom kraju gdje bi svaki deseti čovjek podigao sebi spomenik za  
života ili ga podigao drugome da i sebe time na neki način istakne, koji je još uvijek prije sklon da  
raspravlja čija je puška prva pukla za slobodu, ko je dao više žrtava, čiji je lični i porodični prestiž  
veći nego da raspravlja o tome koliki su krediti za njihov kraj, koliki su zadružni krediti, koliki su  
državni, saobraćajni i građevinski krediti, koliki za zdravstveno podizanje, a koliki za poboljšanje  
poljoprivrede."

Kažem, pomislio sam jer sam očekivao da poslanici opozicije u svojim kritizerskim osvrtima  
zagrebu ispod površine i ne plaše građane visinom duga već se ozbiljnije pozabave njegovom  
strukturom. Drugim riječima, bitnije od toga koliki je dug i za šta se koristi dug za potrošnju ili za  
razvoj. Napominjem za razvoj, a ne za rast jer je velika razlika između rasta i razvoja. Idiot raste,  
ali se ne razvija, a razvoj znači promjenu strukture.

Konkretno, u našem slučaju to znači investicija u infrastrukturu, energetiku, saobraćaj itd.  
Zato upravo krediti razvojnih banaka iznose preko jedne milijarde eura u ukupnom javnom dugu.  
Pored auto-puta o kojem se najviše govori od tih sredstava rade se sljedeći projekti:  
vodosnabdijevanje crnogorskog primorja, vodoprojekti u opštinama Kotor, Herceg Novi, Tivat,  
Budva, Bar, Ulcinj, postrojenje za otpadne vode u opštinama Nikšić, Herceg Novi, Kotor, Tivat,  
Budva, Bar, Ulcinj, Cetinje, Pljevlja, Kolašin, Rožaje, Bijelo Polje i Berane, zaobilaznica u Nikšiću i  
Rožajama, izgradnja treće trake i sanacija postojećih puteva u Budvi, Ulcinju, gradskim opštinama

Golubovci i Tuzi, Prijestonici Cetinje, zatim Andrijevici, Kolašinu, Danilovgradu, Plavu, Beranama,  
Baru, Ulcinju, Šavniku, Mojkovcu, Nikšiću i Bijelom Polju, energetska efikasnost u školama,  
izgradnja vrtića i socijalno stanovanje, investicija visoko obrazovanje, investicija poljoprivredna  
kroz projekat Midas, reforma zdravstva, poreskog sistema, projekat energetske efikasnosti u  
zdravstvenim objektima, upravljanje industrijskim otpadom. Takođe, finansiraju se i projekti  
upravljanja katastrom i zemljišnom administracijom. Odobren je francuski kredit za potrebe  
Elektroprivrede, njemački kredit za nabavku vatrogasnih vozila, poljski i češki kredit za potrebe  
željezničke infrastukture, španski kredit za potrebe deponije otpada u Podgorici. Dakle, najmanje  
polovina javnog duga usmjerena je na investicione projekte koji treba da promijene strukturu  
ekonomije i način života u Crnoj Gori.

Drugo, teza koja se često čula tokom diskusije da je Crna Gora visoko zadužena zemlja i  
da nam nema spasa, toliko koliko mi dugujemo ne duguje niko drugi. Ipak, držeći se činjenica  
želim da uporedim javni dug Crne Gore i drugih zemalja Evropske unije. Na kraju 2017. godine  
javni dug Crne Gore iznosio je 65% bruto domaćeg proizvoda ili 2,6 milijardi. Mjeren potpuno na  
isti način, u isto vrijeme, po istoj metodologiji, javni dug EU 28 iznosio je 81,6%, Eurozone 86,7,  
dok je javni dug pojedinih zemalja iznosio: Grčka 178,6, Italija 131,8, Portugalija 125,7, Belgija  
103,1, Španija 98,3, Kipar 97,5, Francuska 97, Austrija 78,4, Hrvatska 78, Mađarska 73,6,  
Slovenija 76,3, Irska 68 i Njemačka 64,1. Dakle, dug Crne Gore približno je jednak dugu  
Njemačke 31.12.2017. godine.

Treće, kazao bih nešto o principima. Pored Nikole Đonovića sjetio sam se i Stjepana  
Radića, osnivača Hrvatske seljačke stranke, koji je u knjizi pod nazivom "Današnja finansijalna  
znanost" objavljenoj prije 110 godina ili 1908. godine napisao: "Nema ništa lakše na svijetu negoli  
odrediti na što ćeš i kako što potrošiti osobito ako te ne boli glava od koga ćeš uzeti novac. No, ko  
imao makar i svojih novaca poveću svotu taj znade da je velika briga i rekli bismo prava vještina  
novce pametno potrošiti". Godine su se nanizale, ali su se ekonomski principi samo učvrstili.  
pa i na našim prostorima.

Zato, kada već govorimo o principima, začudile su me neke jučerašnje diskusije koje su  
usmjerene na to kako se novac troši, a pri tom su se zaboravili predlozi koji su se konkretno  
odnosili isključivo na potrošnju javnog duga. Podsjećanja radi, iako je bilo predviđeno oko 4.000  
žena da treba da dobije poseban status u Crnoj Gori, taj broj se uvećao na 22.051. Iako je bilo  
projektovano četiri hiljade, samo 4.761 nije htjela da ide u penziju već da dobija sredstva iz  
budžeta. Iako je bilo predviđeno ukupno četiri hiljade, 4.309 napušta posao da bi dobijala sredstva  
iz budžeta.

Zato, na nivou principa, a primijetio sam posebno diskusiju onih poslanika koji, koliko je  
meni poznato, za svoga života na tržištu nikad nijesu zaradili ni jedan jedini euro, dolaze sugestije  
o tome kako s jedne strane u ovom domu treba predlagati zakone koji će da uvećaju javnu  
potrošnju kroz potrošnju i zaduživanje, a veoma kritizerski su nastrojeni ka onom dijelu javnog  
duga ili onom dijelu zaduženja koji je usmjeren ka investicijama i promjeni strukture crnogorske  
ekonomije. Hvala.

PREDSJEDAVAJUĆI GENCI NIMANBEGU (24.07.18 15:17:04)

Hvala i vama.

Izvolite, koleginice Vukićević.

ANKA VUKIĆEVIĆ (24.07.18 15:17:13)

Mislim da ste napravili propust zato što niste upozorili gospodina poslanika Ivanovića što je  
u jednom momentu rekao - idiot raste, ali se ne razvija. Mislim da je to nedopustivo za ovaj visoki  
dom, pogotovo za poziciju koju pokriva gospodin Ivanović. Mislim da određenom dijelu građana  
Crne Gore duguje izvinjenje. Zahvaljujem.

PREDSJEDAVAJUĆI GENCI NIMANBEGU (24.07.18 15:17:44)

Koleginice Vukićević, zbilja ostao sam bez teksta. Prečuo sam taj dio. Pokušavam da  
vodim ovu sjednicu bez incidenata. Nisam ljekar, ne znam to ocijeniti da li je bilo umjesno ili nije.  
Tako da nastavljamo dalje.

Samo proceduralno, morate se obraćati meni, ne odgovarati poslanici Vukićević.

PETAR IVANOVIĆ (24.07.18 15:18:14)

Poštovani predsjedavajući, bilo bi u krajnjem čak i dobro da su to bile moje riječi, to je bio  
citat. Čudi me nepoznavanje autorovog citata. Hvala.

PREDSJEDAVAJUĆI GENCI NIMANBEGU (24.07.18 15:18:33)

Nastavljamo dalje.

Kolega Radonjić, kao što sam najavio, posle toga koleginica Šćepanović, kolega Andrija  
Mandić, koleginica Aleksandra Vuković. Imamo još prijavljenih, iz redova opozicije nedostaje samo  
Budimir Aleksić koji još nije u sali.

Izvolite, kolega Radonjiću.

GORAN RADONJIĆ (24.07.18 15:18:56)

Zahvaljujem.

Najprije da kažem, utisak mi je da je neobičan sam karakter rasprave o rebalansu budžeta,  
što je jedna od najvažnijih tema ne samo u političkoj sferi nego uopšte jedna od najvažnijih  
društvenih tema. To je na žalost inače karakteristika djelovanja i to prije svega vlasti pa i dio,  
rekao bih, jednog sveukupnog dezavuisanja kako uloge Skupštine kao zakonodavne vlasti i  
politike uopšte. Prirodno bi bilo da ministar, Vlada, kao neko ko predlaže budžet, neprestano  
obrazlaže, pa i do detalja svoj predlog, čak do pojedinačnih stavki, a da poslanici, kako oni iz  
opozicije tako i oni iz vlasti pitaju stalno o tom predlogu. U tom smislu sam razumio na samom  
početku rasprave iz opozicije poziv ministrima da dođu i da se obrate. Umjesto toga mi imamo da  
poslanici vlasti brane budžet kao da su ga oni predložili. Čak se moglo čuti kako neki poslanici,  
prije svega DPS-a govore mi predlažemo, rebalansom ćemo uraditi. Hoću da kažem, poslanici  
vlasti brane budžet koji mi kao poslanici ne sastavljamo nego treba da ga ocijenimo, i da zapravo  
slušamo nečiju odbranu. Dakle, mi niti sastavljamo niti formulišemo niti predlažemo nego se on  
izglasava tako što mi kao predstavnici građana treba da se uvjerimo da on zavređuje podršku.  
Ovdje imamo zapravo apriornu odbranu koju izlažu poslanici vlasti, a onaj ko je zapravo  
predlagač, ministar, Vlada, uglavnom služi kao zapisničar i uglavnom ćuti. Hoću da govorim ovdje  
o sistemskom aspektu, dakle ulozi Skupštine i poslanika koji čine ovu instituciju, što se stalno  
ponavlja jedna od tri grane vlasti. Očekivalo bi se čak da naročito poslanici vlasti stalno pripitkuju i  
da budu vrlo zabrinuti kako za kredibilitet Vlade tako i za svoj kredibilitet. Jer, zar nema nijedan,  
čudim se, od poslanika vlasti koji ima bar malu nelagodu jer je prije četiri mjeseca izglasan  
rebalans budžeta pa smo slušali istu i gorljivu odbranu rebalansa, pa četiri mjeseca prije toga je  
bila odbrana Predloga budžeta. Slušali smo da su to odlična rešenja, pa kako se dobro planira,  
kako će biti sjajni rezultati.

Očekivao bih da neko kaže da li će Vlada da se uozbilji ili ćemo opet za četiri mjeseca,  
negdje u novembru da imamo rebalans budžeta jer smo ga, da ne bude ni da je to spekulacija,  
imali prošlog novembra. Čak sam čuo ovdje, praktično nevjerovatno, da je razlog za pohvalu Vladi  
što je priznala grešku. Ako je priznala grešku valjda bi trebalo da se pokaže ozbiljnost i da neko  
pita dokle misli Vlada da stalno koriguje svakih četiri mjeseca svoje projekcije. Da li su oni u stanju  
uopšte da nešto predvide što bi važilo duže od četiri mjeseca? Sama potreba za rebalansom jeste  
priznanje da se nije radilo kako treba i kako bi se moralo raditi, a ne svako malo, svakih četiri

mjeseca se koriguju projekcije i mijenjaju obrazloženja. Ovdje smo čuli ohrabrujući podatak, Crna  
Gora je 2006. godina bila na 33% od prosjeka standarda EU, a sada je na 44%. To bi bilo za sve  
nas ohrabrujuće da mi ne znamo kako živimo i, s druge strane, da se ne sjetimo da je 2007.  
proširena Evropska unija Bugarskom i Ruminijom, pa 2003. godine Hrvatskom, dakle ogromnim  
brojem ljudi koji su učinili da taj sveukupni standard i prosjek Evropske unije se smanji. Čuli smo  
maloprije, zaduženi smo kao Njemačka. Prosto divno, samo bih prije rekao da je kao Njemačka  
1932. a ne nikako 2018. godine.

Samo obrazloženje za ovaj rebalans jeste nešto što se ne može prihvatiti. Jedan od uzroka  
kaže se: "nepredviđeno nagomilavanje neizmirenih obaveza iz ranijeg perioda u sferi zdravstva".  
Pitam se na logičkom nivou kako može, logično je da se ne predvidi nešto što će u budućnosti da  
bude, ali da se ne predvidi postojeći dug to je neobično. Da je neka nova neplanirana obaveza, da  
se desila neka nepogoda to bi se razumjelo, a iznenađen da neko bude ranijim obavezama to je  
zapravo kuriozitet. Još jednu motivaciju koju smo čuli jeste da postoji nada da se ovim rebalansom  
zaustavlja dalji pad u naplati prihoda na osnovu akciza na cigarete. Postoji pad i postoji dugi pad  
koji treba zaustavljati. Vraća se, dakle, vrijednost akciza na nešto što je bilo prošle godine. Ovdje  
je simbolički umjesto da se ide naprijed nama je cilj da se vratimo na ono gdje smo bili prošle  
godine. Ako je stanje takvo, alarmantno, onda je potrebno da se daju neke hitne mjere. Ovaj  
predlog je takav da važi tek od septembra, što je isto neobično.

Takođe, jedno od opravdanja jeste da se očekuje, opet citiram: "oporavak tržišta do kraja  
2019. godine". Ovdje je djelovanjem prošle godine učinjena tolika šteta da se nada, a vidjeli smo  
projekcije koliko su dobre, da će se tek do kraja iduće godine oporaviti tržište. Zaista, za svaku  
pohvalu. Gotovo kao kriminalac kome se uzme kao dobra stvar, ovdje metaforično govorim, što je  
priznao da je uradio nešto loše. Valjda je to znak da treba da bude odgovoran. S obzirom na  
ovako dug period da bi se tržište samo oporavilo, a ne da napreduje, da li je neko kriv za taj pad,  
za tu bolest tržišta koja se priznaje da dugo traje? Koliko smo kao društvo, kao građani, kao  
zajednica izgubili zbog tog pada, ili će opet taj koji je doveo do toga da obavlja isti posao? Šta ako  
nastavi s greškama? Koliko ćemo da ispaštamo tek tada, koliko nas štete čeka? Da li će, dakle  
principijelno govoreći, u ovom društvu konačno početi da funkcioniše taj princip odgovornosti da,  
ako neko ne radi kako treba, snosi odgovornost?

Čuli smo, čak, dogodila se eskalacija sive ekonomije pa će ovaj rebalans pratiti snažne  
mjere protiv sive ekonomije. Šta je sada? Tolike institucije, toliki pojedinci, tolika snaga države, a  
siva ekonomija, nije tajna, mi svi znamo da ona postoji, toliko je eskalirala pa se kaže da su  
potrebne "snažne mjere". Dakle, odakle dolaze te cigarete, kuda se transportuju, gdje se  
proizvode, gdje se prodaju, ko to organizuje, ko radi taj posao? Je li moguće da mi nemamo  
nikoga da je priveden pravdi, da je zaustavljen, da je spriječen neki lanac, da je zaplijenjen neki  
kontingent? Ovdje da kažem, kao bivši pušač, kontroliše li iko kakav je kvalitet tih cigareta, ne  
samo finansijski efekat nego efekat po zdravlje? Dakle, niko ne može vjerovati da je to nešto što  
se dešava a da država ne može da utiče. Gdje su državni organi, gdje su službe, inspekcije,  
carina, policija, niko ne može vjerovati da ne može pružiti bar neki otpor. Cijela ta aksplozija  
šverca cigareta nije došla iznenada, nego predvidljivo, očekivano. O tome je govoreno ovdje u  
Skupštini i u javnosti kad su uvođene mjere. Sasvim je opravdano pretpostaviti da se to radi  
svjesno, da je dozvola pa i podsticaj da se sve ovo učini došao sa mjesta gdje se nalazi moć, a to  
je sam vrh vlasti.

Dakle, moj kolega Danilović je to rekao juče, mi u Ujedinjenoj Crnoj Gori smatramo da je cio  
taj posao rađen namjerno sa više ciljeva, ali prije svega cilj je bio glavni finansiranje izbornih  
kampanja za predsjedničke i za lokalne izbore. Ako je to jedan od ciljeva, ako je to slučaj, onda je  
ovo teški problem. Ovo ne samo da utiče na finansije nego utiče na sve elemente društva, ono  
utiče na to kakva će biti vlast lokalna i državna.

Sa jedne strane imamo, ovdje je prije neki dan rečeno, mora se nekima progledati kroz  
prste, čak i nakon što im je omogućen i reprogram poreskog duga. Sa druge strane od MORT-a ili  
mortusa, dakle Ministarstva održivog ili neodrživog razvoja, rečeno je da su mehanizmi  
jednostavni, ko ne plati legalizaciju narašće mu to, otkucava, i oduzeće mu se imovina. Pa  
jednostavno je kad su u pitanju građani, kad su u pitanju povlašćene firme, onda sve može, onda  
je bolećivost.

Koliko mi se dozvoli, na kraju bih rekao par stvari koje me se tiču lično i profesionalno. Dva

momenta su ovdje istaknuta, jedan je asistenti u nastavi i drugi učenje engleskog u vrtićima.  
Asistenti u nastavi, da kažem javno, dobro je da konačno se riješi njihov status jer znam lično,  
dakle godinama je to veliki problem i nije suština samo u njihovom statusu nego uopšte cijelom  
tom polju na kome treba mnogo da se radi trajno, istrajno. Dakle, godinama su roditelji morali da  
plaćaju jednu ili dvije plate tim asistentima, to znam i to je istina, dakle oni treba da se obučavaju,  
treba da se pruži toj djeci mnogo više nego što oni trenutno imaju, da ne sjede u posljednjoj klupi  
izolovani nego da se socijalizuju, da im se pomogne, da im se da podrška.

Sa druge strane učiti u vrtićima sa tri godine engleski jezik, to je, mislim, u najmanju ruku  
skandal. Naročito što sam čuo da je obrazloženje da će da upijaju englesku kulturu. Pa valjda  
naša djeca sa tri godine treba da upijaju našu kulturu prvo. Prvo treba valjda da nauče dobro svoj  
jezik pa onda da uče... To je nešto što čak ni kolonije bivše ne rade, nego pokušavaju da se  
oslobode tog teškog nasleđa. A mi sami da tjeramo svoju djecu da uče strani jezik sa tri godine,  
prosto ne mogu da vjerujem to. Vidite, to nije moje mišljenje, nego većine kolega sa kojima sam  
razgovarao, koji su profesori kao i ja.

Dakle, šta bi trebalo da bude u budžetu, o čemu bi zapravo trebalo da govorimo. Trebalo bi  
da govorimo da nema više kriznog poreza,da će se povećati plate u državnom sektoru, da će se  
povećati penzije, da će se riješiti problem radnika

PREDSJEDAVAJUĆI GENCI NIMANBEGU (24.07.18 15:29:29)

Kolega Radonjić, jedanaesti minut je krenuo.

GORAN RADONJIĆ (24.07.18 15:29:34)

Na osnovu cijelog ovog slučaja i novog rebalansa budžeta ništa nam se dobro ne piše i  
nažalost nastavićemo kao i do sada. Zahvaljujem.

PREDSJEDAVAJUĆI GENCI NIMANBEGU (24.07.18 15:29:45)

Hvala, kolega Radonjić.

Kolega Ivanović se javljao za komentar, ali imamo proceduralnu reakciju koleginice Laličić.

JOVANKA LALIČIĆ (24.07.18 15:29:53)

Potpredsjedniče, ja vas molim da upoznate uvaženog kolegu Radonjića da je ministar u  
toku jutrašnjeg zasijedanja davao odgovore na postavljena pitanja poslanika i da su pojedini  
poslanici iz vladajuće koalicije takođe postavljali pitanja ministru. Ali da bi se mogao pratiti tok  
zasijedanja potrebno je da poslanici budu u sali, a ne da ad hok dolaze samo kada imaju svoje  
izlaganje ne prateći izlaganja ostalih poslanika. Hvala.

PREDSJEDAVAJUĆI GENCI NIMANBEGU (24.07.18 15:30:20)

Koleginice Laličić, ne znam zašto vašu obavezu prenosite na mene. Mogli ste i direktno  
kolegi Radonjiću to saopštiti.

Nastavljamo dalje. Izvolite, kolega Ivanoviću.

PETAR IVANOVIĆ (24.07.18 15:30:40)

Hvala vam, poštovani predsjedavajući.

Razumio sam da je malo nedostajalo vremena da se završi nekoliko misli pa sam mislio da  
vam pružim priliku da završite misli do kraja, a da svoje vrijeme iskoristim samo da vas podsjetim  
na nekoliko činjenica, jer opet možemo misliti što god svako od nas želi, ali činjenice su te koje su  
neumoljive.

Javni dug Rumunije 31.12.2017. je 35% bruto domaćeg proizvoda, Latvije 40%, Estonije  
9%, Češke 34%, Bugarske 25%. Razlog zbog čega sam htio da vam ovo saopštim je da ne stoji  
teza da proširenje Evropske unije je bio jedan od razloga za povećanje javnog duga. Ja sam u  
svom izlaganju uporedio Crnu Goru sa zemljama zapadne Evrope i na kraju završio da smo  
približno na nivou Njemačke, manje od 1% je razlika.

Podsjetiću vas da je uzrok povećanju javnog duga u svim onim zemljama koje su htjele da  
mijenjaju strukturu velika ekonomska kriza koja je počela 2008. nastavila se 2009, 2010. godine,  
to je prvo.

Drugo, pretpostavljam da čitate novine i da nešto od onoga što ste kazali kako niste mogli  
da primijetite da nije nijedan kamion cigareta zaplijenjen, da policija ne radi svoj posao, da niko u  
Vladi ne radi ništa samo se zapravo uklapa u onu bazičnu tezu koju sam rekao u svojoj diskusiji,  
da su kritezerske diskusije usmjerene na fonu - vi ne radite ništa, mi radimo dobro. Radi se. Da li  
se radi dovoljno, o tome treba polemisati. Kako raditi još bolje, ja mislim da o tome treba  
polemisati. Svaka dobra kritika pomaže, ali kritizerstvo ne.

I na kraju, pretpostavljam da će poslanica Vukićević isto tako reagovati i na riječ "mortus"  
jer sam primijetio da je osjetljiva na pojedine izraze, jer ovo nije bio citat. Jer u tom "mortusu" radi  
malo više ljudi nego onih na koje sam uputio ovaj citat. Hvala vam.

PREDSJEDAVAJUĆI GENCI NIMANBEGU (24.07.18 15:33:05)

Kolega Ivanoviću, koleginica Vukićević mislim da ovom prilikom ima pravo na repliku. Vi ste  
u vašem komentaru sa kolegom Radonjićem morali da saopštite u negativnom kontekstu neke  
stvari oko koleginice Vukićević.

Hvala vam.

Kolega Radonjić, izvolite.

GORAN RADONJIĆ (24.07.18 15:33:37)

Evo ovako, najprije da kažem, malo je neumjesno to da vi sad mjerite da li sam ja u sali, ja  
sam očigledno pratio. Najzad, većina vaših kolega ne sjedi čitav dan tu ali sluša na televiziji. Znači  
besmisleno je to što ste rekli.

Vidite, "idiot" i "mortus" nikako ne može upoređenje tu da bude. "Idiot" je uvredljiva stvar  
kao što je uvredljivo što se djeca nazivaju "djeca sa posebnim potrebama". Ona nemaju posebne  
potrebe nego imaju potrebe za obrazovanje kao i svi drugi ljudi, njima ne treba da se degradiraju i  
na taj način.

"Mortus" mi znamo kako se u žargonu koristi. Ja sam se našalio, potpuno je jasno bilo da  
mislim na tako. Nije izgovor da ste nekoga citirali, jer vidite, da kažete "Hitler je rekao to", to vas  
ne amnestira, čim ga citirate vi ste ga afirmisali, ali ne bih ulazio u to. Htio sam da kažem citirate  
nam Rumuniju, evo ovdje je iznesen taj podatak, 2.900 evra ako sam dobro čuo je plata ljekara u  
Rumuniji. Ja mogu da vam govorim koliko je u Hrvatskoj, primjera radi, profesoru univerziteta,  
mom kolegi, mislim da je šest puta veća nego moja. E sad, vidite, i cijene su veće, to je tačno.

Ali, kad čujem da smo mi kao Njemačka, pa ne znam u kojoj sferi zaista. To je dosta  
neumjesno reći pa čak i nešto negativno - zaduženi smo kao Njemačka. Pa ne znam da li iko to  
može da vjeruje, sve i da procentualno nešto bi se moglo dovesti u vezu, Njemačka može biti  
zadužena u smislu da se razvija nešto. A kod nas je dug ni za šta. Dakle, kao Njemačka, možda  
smo u boćanju bolji od Njemačke, nadam se da postoji neka sfera, ali govoriti o standardu, o bilo  
kom aspektu života da smo mi kao Njemačka.

To je zapravo suština, razmišljao sam nešto o apsurdu u kome mi živimo. Kod nas je  
moguće javno reći da smo kao Njemačka i da niko nema nikakve posljedice za to. Teško je s tim

polemisati, teško je polemisati, jer to valjda treba da implicira da mi živimo kao Njemci. Ja ne bih  
rekao ni kao Rumuni, a da ima negativno, da me ne bi sad neko uhvatio u tome. Ja sam htio da  
kažem, razlozi za te osvrte su da mi povodom rebalansa budžeta ne govorimo niti iko o tome da  
će nešto da bude bolje, nego pravdamo da je greška napravljena prošle godine, pa da su akcize  
povećane, što je dovelo do rasta šverca, sivog tržišta, do gubitka prihoda i do organizovanja cijele  
jedne sive ekonomije čije smo posljedice imali 90-tih godina i to je jedna užasna stvar. A onda se  
ovdje to izokreće i kaže - dobro je što Vlada priznaje svoje greške. Zaista je teško na to nešto  
odgovoriti. Ja mislim da Vlada ne treba da pravi greške, jer ako ih pravi da za to snosi  
odgovornost.

Dakle, praviti svaka četiri mjeseca rebalans budžeta to je samo sobom alarm. E isto ovo što  
sam čuo da, ja kritikujući da se ministar ne uključuje ... poslanik DPS da kaže mi komentarišemo.  
Pa vi treba da pitate, a ministar da odgovara. Hvala.

PREDSJEDAVAJUĆI GENCI NIMANBEGU (24.07.18 15:36:44)

Hvala, kolega Radonjić.

Koleginice Vukićević, izvolite.

ANKA VUKIĆEVIĆ (24.07.18 15:36:51)

Zahvaljujem. Nadam se da ćete dozvolite da završim, vrlo ću kratko.

Naravno da sam osjetljiva kada su u pitanju osobe sa invaliditetom jer to su lica s kojim  
sam 26 godina, znam kako žive te porodice, kroz šta prolaze, a mi ovdje prisutni, u stvari više vi  
jer ste dugo u ovom parlamentu, usvajali ste raznorazne strategije, akcione planove, zakone protiv  
diskriminacije osoba sa invaliditetom, pa dajte da ih poštujemo i naučimo makar terminologiju na  
koji način ih moramo oslovljavati i kako ih moramo uvažavati. Zahvaljujem.

PREDSJEDAVAJUĆI GENCI NIMANBEGU (24.07.18 15:37:49)

Hval,a koleginice Vukićević.

Imamo proceduralnu intervenciju koleginice Marte Šćepanović. Izvolite.

MARTA ŠĆEPANOVIĆ (24.07.18 15:37:57)

Hvala vam, potpredsjedniče.

Ja se izvinjavam ako sam prekinula koleginicu, ali željela sam da prije nego što ste joj dali  
riječ, nijesam shvatila da ste joj dali repliku i zato sam željela da znam, da mi obrazložite na  
osnovu čega je koleginica dobila repliku i šta je to uvredljivo u onome što je kolega Ivanović rekao,  
jer se replika dobija po članu 101 - ako se poslanik ili drugi učesnik u radu sjednice u svom  
izlaganju u negativnom kontekstu izrazi o drugom poslaniku. Molim vas, obrazložite mi zašto ste  
dali repliku.

PREDSJEDAVAJUĆI GENCI NIMANBEGU (24.07.18 15:38:33)

Član 105, čitajte drugi stav - nije dozvoljeno korišćenje uvredljivih izraza ili iznošenje  
činjenica i ocjena koje se odnose na privatni život poslanika i drugih lica.

Kolega Ivanović je u komentaru na kolegu Radonjića direktno pomenuo imenom i  
prezimenom koleginicu Vukićević i to je dovoljan razlog da dam repliku, tako da bih zaključio ovaj  
dio rasprave.

Izvolite, kolega Ivanoviću, vi se javljate takođe za proceduru. Za repliku, na osnovu čega?

Uključen vam je mikrofon, recite.

PETAR IVANOVIĆ (24.07.18 15:39:31)

Na osnovu vrlo jednostavne činjenice. Ja sam pričao jedno, koleginica je pričala potpuno  
drugo. Ako je htjela da reaguje na ono što sam ja kazao morala je koristiti izraze koje sam ja  
upotrijebio, a ne potpuno drugo, molim vas. Ovdje se radi o klasičnoj zamjeni teza. Ako želite da  
reagujem proceduralno, reagovaću proceduralno prema vama. U redu.

Vi odlično znate...

PREDSJEDAVAJUĆI GENCI NIMANBEGU (24.07.18 15:40:06)

Kolege, molim vas, ne dobacujte s mjesta, bićete upozoreni, molim vas. Izvolite, kolega  
Ivanović, da čujemo proceduru.

PETAR IVANOVIĆ (24.07.18 15:40:18)

"Idiot" nije ekonomska kategorija, "idiot" je katogorija koja je definisana načelima druge  
nauke. Ja nisam govorio o invalidnim licima.

PREDSJEDAVAJUĆI GENCI NIMANBEGU (24.07.18 15:40:31)

Kolega Ivanoviću, upozoravam vas, sad nemate mikrofon uključen. Upozoravam vas, znači  
obraćate se meni. Koleginica Vukićević u svojoj replici nije koristila uvredljive izraze i molim vas da  
završimo ovaj dio rasprave. Izvolite.

PETAR IVANOVIĆ (24.07.18 15:40:53)

Uvaženi predsjedavajući, ja sam dužan u ovom momentu da ipak nešto raspravim sa vama  
na nivou principa, principa koji se odnose na pravila vođenja ove sjednice.

Prošlog puta kada sam reagovao proceduralno, vi ste meni kazali sljedeće - Petre, to što ti  
možeš da kažeš nešto u tri minuta, nekom drugom treba mu šest minuta - pa ćemo zbog toga da  
vrijeme rastežemo kao gumarabiku, ne onako kako je pravilo nego kako kome odgovara da bi  
svako mogao da kaže to što hoće. Ja uvijek poštujem vrijeme koje imam na raspolaganju, ne  
prelazim preko toga. I reagovao sam prošli put. Dobio sam ovako tumačenje. Sada reagujem da  
ako upotrijebim jednu riječ i neko na tu riječ reaguje, neka vodi polemiku sa mnom oko te riječi za  
koju ste vi procijenili da je bila uvredljiva. Mislim da ste pogrešno procijenili, da ona uopšte nije bila  
uvredljiva, da nije nikakvo političko ili ekonomsko tumačenje ...

PREDSJEDAVAJUĆI GENCI NIMANBEGU (24.07.18 15:41:50)

Kolega Ivanoviću, molim vas, sjedite.

Kolega Ivanoviću, ja sam vam dao priliku da proceduralno pojasnite sa koleginicom  
Vukićević u prvoj vašoj replici. U komentaru sa kolegom Radonjićem opet ste pomenuli koleginicu  
Vukićević, što niste po meni imali pravo, ona je dobila kaznenu repliku, ja cijenim da vi nemate tu  
mogućnost. Molim vas, sjedite, nastavljamo dalje.

Koleginice Šćepanović, da li želite riječ?

PETAR IVANOVIĆ (24.07.18 15:42:25)

Da preslušamo stenogram, da vidimo šta je to bilo uvredljivo, da vidimo šta je bilo  
uvredljivo.

PREDSJEDAVAJUĆI GENCI NIMANBEGU (24.07.18 15:42:31)

Kolega Ivanoviću, molim vas, sjedite, ja održavam red na sjednici.

PETAR IVANOVIĆ (24.07.18 15:42:38)

Mi tražimo pauzu da vidimo šta nije u redu.

PREDSJEDAVAJUĆI GENCI NIMANBEGU (24.07.18 15:42:40)

Sjedite, ne možete vi tražiti pauzu, može vaš klub ako cijenite. To nije praksa Skupštine. U  
međuvremenu možete tražiti stenogram, pročitajte i onda ćemo raspraviti.

Izvolite, koleginice Šćepanović. (Prekid)

NIKOLA RAKOČEVIĆ (24.07.18 15:42:58)

Uvaženi potpredsjedniče, definitivno ćemo tražiti pauzu u ime kluba iz razloga što ovdje nije  
riječ o tome da li je koleginica dobila repliku ili nije. Riječ je o tome što ste kazali, po našem  
mišljenju, netačno, kažem analizirajući ono što je kolega Ivanović kazao, rekli ste da je uvrijedio  
koleginicu, što elementarno nije tačno i što bi bilo elementarno nekorektno da je uradio, a nije  
uradio. Tako da mislim da ste prekršili Poslovnik jer ste dali repliku, ponavljam, ne zbog replike,  
nego zbog toga što kolega Ivanović nije nikoga uvrijedio. Vi dobro znate da sigurno ne vrijeđa  
ovdje nikoga i to je način na koji se on obraća kolegama.

PREDSJEDAVAJUĆI GENCI NIMANBEGU (24.07.18 15:43:45)

Kolega Rakočeviću, vi možete cijeniti, ali to je samo vaša ocjena. Ja imam pravo da vodim  
sjednicu, vi nemate. Tako da, ako vam nije bilo po mjeri, i ne želim više raspravljati u ovoj situaciji.  
Zašto je kolega Ivanović dobio, napravio mogućnost da ima repliku koleginica Vukićević, zato što  
je nju u svom izlaganju pominjao, na komentar kolege Radonjića. To nije imao pravo. Tako da vas  
molim da raspravimo.

Da li vi želite, koleginice Šćepanović, izlaganje? Izvolite.

Koleginice Šćepanović, da li ste tražili pauzu?

Izvolite, kolega Rakočević.

NIKOLA RAKOČEVIĆ (24.07.18 15:44:47)

Dopustite da napravimo pauzu, u ime kluba je tražimo. Mi možemo ovdje da organizujemo  
glasanje da li se povrijedio Poslovnik ili ne. Ja predlažem da to ne radimo, međutim dopustite  
pauzu makar dva minuta.

PREDSJEDAVAJUĆI GENCI NIMANBEGU (24.07.18 15:45:00)

Imate pauzu i 10 minuta što se mene tiče. Izvolite.

-Pauza-

PREDSJEDAVAJUĆI GENCI NIMANBEGU (24.07.18 15:49:37)

Kolege, nastavljamo sa radom.

Kao što sam najavio, sljedeća govornica je koleginica Marta Šćepanović. Izvolite.

MARTA ŠĆEPANOVIĆ (24.07.18 15:49:53)

Zahvaljujem potpredsjedniče.

Uvaženi građani, s obzirom da su objedinjene tri tačke i da se sve tri tačke tiču budžeta,  
trudiću se da obuhvatim sve. Prije svega žao mi je što već dva dana govorimo o ovim tačkama, s  
druge strane nema ili vrlo malo ima konstruktivne rasprave, samo populistička priča gdje se  
zamjenom teza manipulativno ali kratkoročno profitira. Na duge staze građani ipak iz izbora u  
izbore pokazuju kome vjeruju.

Ovim predlozima je nastavljeno sa sprovođenjem fiskalne konsolidacije. Osnovni cilj ovih  
predloga je balansiran budžet, odnosno kako je rekao i kolega Vuković, praćenje budžeta u  
realnom vremenu, napraviti presjek, predložiti rebalans, u krajnjem je to i odraz transparentnosti i  
bez obzira što je ovo drugi rebalans u ovoj godini podsjetiću da se procjene MMF i Svjetske banke  
i Evropske komisije za 2018. godinu kreću u rasponu od 2,8 do 3,1 bruto društvenog proizvoda.

Ono što je činjenica je da je Vlada preduzela sve mjere i aktivnosti u cilju konsolidacije  
javne potrošnje prije svega povećanjem naplate svih vrsta prihoda i to pokazuju svi podaci  
poreske uprave. Važno je istaći da se tekuća budžetska potrošnja servisira iz tekućih prihoda a da  
se zaduživanje vrši radi finansiranja kapitalnih investicija koje su snažan faktor ekonomskog  
razvoja.

Što se tiče kreditnog zaduženja moram da pomenem i projekte koji se realizuju iz ovih  
kreditnih zaduženja, između ostalog to su i projekti energetske efikasnosti, projekat katastra,  
rješavanje stambenih potreba, vodosnabdijevanja, odlaganja otpada, unapređenje poreske  
administracije, unapređenje lokalnih puteva, saniranje deponija. Konkretno neke projekte je  
pomenuo i kolega Ivanović. Dakle, to se sve finansira od ovih namjenskih kredita.

Što se tiče kapitalnog budžeta kojim se doprinosi realizaciji kapitalnih projekata, ali bih rekla  
i ravnomjernijem regionalnom razvoju s obzirom da većina ovih projekata se realizuje na sjeveru.  
Problem koji se ovdje danas pomenuo, a i juče, jeste problem sive ekonomije. Kako bi povećali  
prihodnu stranu moramo se baviti ovim problemom, a sa druge strane imamo podatke poreske  
uprave o broju kontrola kod subjekata koji ne poštuju zakonske propise i tu zaista u praksi dolazi  
do toga da nam zamjeraju da se prosto jedni te isti subjekti kontrolišu a da se mjere prema onim  
subjektima koji nijesu registrovani spram kojih se ne mogu preduzeti zakonske mjere, da se tu po  
tom pitanju ništa ne čini.

Takođe, smatram da nije sve na Ministarstvu finansija, da to mora biti jedna koordinirana  
akcija više organa, ali je takođe važno istaći da u budžetu imamo i stavke Jačanje kadrovskih  
kapaciteta i mislim da bi trebalo povećati sredstva inspekcijskim organima, prije svega Upravi za  
inspekcijske poslove a i poreskoj upravi jer je neophodno povećati broj izvršilaca kako poreskih  
inspektora, a sa druge strane izuzetno je važno povećati broj izvršilaca vodoprivrednih inspektora,  
rudarskih, šumarskih inspektora kako bi se adekvatnim vršenjem nadzora u ovoj oblasti, konkretno  
sada mislim na koncesije, to višestrukko vratilo budžetu, jer zaista je činjenica da mali broj  
izvršilaca ne može da pokrije kompletan teren Crne Gore kako bi bio efikasan inspekcijski nadzor  
u ovoj oblasti.

Što se tiče diskusija i današnjih i na strani poslanika Demokratske partije socijalista kojima  
se prigovara da zatvaraju oči pred realnošću, mislim da smo kao poslanici govorili jezikom  
činjenica, da nijesmo zatvarali oči pred realnim situacijama, da smo se osvrnuli na sve ono što je  
trebalo da se osvrnemo, da smo svakako bili u okviru teme, da se nijesmo bavili opozicijom,

nijesmo se bavili ni suđenjima, ni optuženima, ni klanovima, ni lošim izbornim rezultatima. Dakle,  
bili smo u okviru teme. Danas smo ovdje čuli da o ukidanju nadoknade majkama govore one koje  
nijesu ni podržale ovaj zakon, da o siromaštvu govore oni koji nijesu osjetili šta znači ni S od  
siromaštva. Da su zabrinuti za povećanje stope poreza i poreza oni koji su glasali za ove predloge  
povećanja pa da su oni bili sa razlogom prethodne Vlade, da optužuju Vladu za pogrešnu procjenu  
oni koji su predlagali zakon u ovom parlamentu bez finansijske procjene. Dakle, oni koji jedno  
pričaju a sasvim suprotno rade onamo gdje oni vrše vlast na lokalnom nivou, izvinjavam se, gdje  
su vršili vlast.

Dakle, kao poslanici Demokratske partije socijalista govorili smo isključivo realno,  
činjenično i svakako ćemo podržati ove predloge zakona.

PREDSJEDAVAJUĆI GENCI NIMANBEGU (24.07.18 15:55:31)

Hvala, koleginice Šćapanović.

Kolega Andrija Mandić i koleginica Aleksandra Vuković poslije.

Izvolite, kolega Mandić.

ANDRIJA MANDIĆ (24.07.18 15:55:40)

Dame i gospodo, poštovani građani Crne Gore,

Danas raspravljamo o jednoj veoma važnoj temi koja direktno utiče na živote građana i ona  
svakako govori o ozbiljnosti vršenja vlasti u Crnoj Gori. Vlada Crne Gore, dakle ista ova vlada  
27.decembra 2017.godine predložila je budžet koji je iznosio oko dvije milijarde eura i Vlada Crne  
Goje, koja ne raspolaže malim novcem jer dvije mlijarde eura nijesu mala količina novca, iskazala  
je i svoj odnos prema majkama Crne Gore tako što je objašnjavala da je to dinamit u finansije  
Crne Gore, da je to najveće opterećenje, da je to ono što će uništiti finansije, a sjećamo se  
prethodnih godina koliko smo garancija koje je Vlada davala raznim preduzetnicima i raznim  
privatnim kompanijama platili u ovoj zemlji. Želim da iskažem žaljenje zbog, po meni, neodgovorne  
politike Vlade i nemanja osjećaja za ugrožene kategorije stanovništva iako smo u Ustavu Crne  
Gore, odnosno pisci u Ustavu Crne Gore zapisali da je ovo socijalna država, da je ovo zemlja  
socijalne pravde i da će se voditi računa prvenstveno o trošenju zajedničkog novca za  
zadovoljenje potreba najranjivijih kategorija. Jedna ljevičarska vlada je u suštini povukla političke  
poteze kojima je te najranjivije kategorije ostavila po strani, a vodila brigu o onim kategorijama  
koje nijesu nimalo ranjive.

Kroz rebalans budžeta, a imali smo ih dva u ovoj godini, u martu 2018.gogine i ovo je sada  
drugi rebalans, projektovani prihodi će biti dvije i po milijarde, dakle 500 miliona više nego što su  
bili 27.decembra 2017.godine i imaćemo takvu situaciju da će se onima kojima je prirodno bilo  
omogućeno u susret lokalnim i predsjedničkim izborima, onoj privilegovanoj kasti švercera  
cigareta kroz povećanje akciza kada su svi i dobronamjerni ljudi ne samo u Skupštini nego u  
ukupnoj crnogorskoj javnosti govorili da te akcize tako visoko podignute na cigarete treba samo da  
pospješe prodaju cigareta na sivom tžištu kako bi se finansirala izborna kampanja Demokratske  
partije socijalista, Socijaldemokrata i u suštini vladajuće koalicije. Govorim o onoj strukturi koja je  
nakon ovih lokalnih izbora konstituisala vlast u najvećem broju opština i koja je imala  
predsjedničkog kandidata koji je na predsjedničkim izborima pobijedio.

Nije nikakva tajna, za razliku od drugih zemalja gdje dolazi do izbora i gdje ljudi, kao u Italiji,  
koriste vlastite kreditne kartice kako bi finansirali političku kampanju opcije kojoj pripadaju, gdje sa  
sedam - osam miliona evra preuzmete vlast u jednoj Italiji uloženih u predizbornu kampanju, da u  
malenoj Crnoj Gori koja broji 500.000 stanovnika, oni koji žele da sačuvaju vlast, a čuvaju je evo  
već punih 30 godina, moraju da utroše na desetine miliona evra. Svakako da ti ljudi ne žele da  
troše vlastitih desetak miliona evra, a moglo bi nekoliko ljudi koji predvode tu političku strukturu iz  
svojih štekova da izvadi i da finansiraju tu kampanju, nego po ustaljenom principu osmisli se neka  
dobra akcija, to je u ovom slučaju bilo povećanje akciza, što je direktno uticalo na povećanje sivog  
tržišta, finansiranje izborne kampanje i sada 1. septembra dovođenja u prirodno stanje tržišta

cigareta kako bi se opet zadovoljavale neke potrebe koje su neophodne samoj Crnoj Gori. Nije to  
nikakva tajna, ali je važno ovdje u Skupštini Crne Gore da o tome javno govorimo kako bi i  
posljednji građanin koji se zanima sa ukupnim životom i koji se zanima sa finansijama Crne Gore  
bio obaviješten kako to funkcioniše ovdje u Crnoj Gori, kako se rade političke kampanje i da  
političke kampanje su direktno uslovljene količinom uloženog novca, a po pravilu taj novac nema  
nikakve veze sa onim zakonskim finansiranjem kampanje. Neko je od mojih kolega govorio kako  
postoje interesne političke organizacije koje daju glasove zavisno od toga da li će nekoga zaposliti  
ili će dobiti neku količinu novca u susret samim izborima.

Mi smo kao politička opcija Demokratski front imali jednu sjajnu ponudu prema građanima  
Crne Gore 2016. godine i ona je bila na snazi na lokalnim izborima, da kroz registraciju nelegalno  
sagrađenih objekata koja bi bila besplatna omogućimo toj ugroženoj kategoriji stanovništva da  
dođe do posjedovnih listova, a vidimo sada da se samo u ovoj situaciji prijavilo 50.000 ljudi koji  
imaju nelegalne građevinske objekte, dakle jedan veliki broj građana, ali nažalost mnogi od njih su  
se opredijelili da glasaju za Demokratsku partiju socijalista koja im je sada ispostavila konkretnu  
fakturu mnogo veću od onoga što su dobili u susret izborima da bi glasali za Demokratsku partiju  
socijalista. Takođe smo imali ponudu vezano za električnu energiju da otpišemo dugove koje  
imaju. Mnogi od njih su se polakomili na 50 ili 60 eura, a sada će biti utjerivano 500,600 ili 1.000  
evra zato što im je tog petka ili subote trebalo 50 evra za zadovoljenje neke najniže potrebe.

Građani nijesu racionalno u tom trenutku razmišljali i naša je obaveza kao političara da ih  
obavještavamo, da ih upoznajemo sa situacijom da ne misle da im je bilo ko šta dao i da im je  
učinio, nego da su mogli dobiti više da su poštovali, pojedini među njima, naravno koji su glasali  
za Demokratsku partiju socijalsita, Socijaldemokrate, Bošnjačku stranku, albanske nacionalne  
stranke, Liberalnu partiju, Hrvatsku građansku inicijativu, da su glasali za neku drugu opozicionu  
opciju koja bi mogla izaći u susret i zadovoljiti one potrebe koje su imali i koje su očekivali da treba  
njihova zemlja da ih zadovolji.

Moram ovdje kao predsjednik Nove srpske demokratije da istaknem jednu važnu činjenicu.  
Ipak je ovo nekako top tema u Crnoj Gori, dolazak srpskog patrijarha Irineja u Crnu Goru i njegova  
konstatacija da srpski narod na ovom prostoru i Srpska pravoslavna crkva su ugroženi kao što su  
bili ugroženi nekada u Nezavisnoj državi Hrvatskoj. Tu se podigla velika povika od strane Vlade  
Crne Gore, od predsjednika Crne Gore, vidimo da danas reaguju pojedine opozicione stranke u  
Srbiji koje su u dobrim odnosima sa pojedinim strankama iz Crne Gore, da osuđuju takvu  
konstataciju patrijarhovu, a ja želim u ime srpskog naroda da se zahvalim patrijarhu Irineju, da mu  
se zahvalim što je saoštio istinu, da mu se zahvalim zato što vodi brigu o srpskom narodu za  
razliku od mnogih srpskih političara izvan Crne Gore kojima srpski narod u Crnoj Gori predstavlja  
problem i najviše bi volio da ovdje ne postojimo kako bi oni mogli da izgrađuju odnose sa  
crnogorskim režimom koji je po svojoj prirodi, po svome karakteru, po svom dosadašnjem  
ponašanju pokazao se u potpunosti kao antisrpski. Da kažem da je partijarh Irinej govorio istinu iz  
prostog razloga što vi danas u Crnoj Gori kao režim nemate, recimo u Vladi jednog Srbina,  
nemate nijednog visokog oficira koji je Srbin , nemate u pravosuđu, dakle u sudovima od  
Osnovnog do Vrhovnog suda bukvalno nijednog sudiju koji je Srbin, nemate nijednog direktora  
škole i direktora vrtića koji je Srbin, nemate u državnoj administraciji od 60.000 ljudi par procenata  
onih koji se nacionalno izjašnjavaju kao Srbi, ne zato što tamo nema Srba nego zato imaju  
uputstva da moraju da ćute i da moraju da se maskiraju i da moraju lažno da se predstavljaju.  
Vidite, u Nezavisnoj dražvi Hrvatskoj nijesu mogali da se lažno predstavljaju. U Vladi Anta  
Pavelića bila su dva Srbina, dvojica ministara su bili Srbi. Od 93 generala u vojsci Nezavisne  
države Hrvatske u onim domobranima bilo je 13 generala koji su bili Srbi, jer je Ante Pavelić želio  
upravo svoju antisrpsku politiku koja je počivala na genocidu prema srpskom narodu da maskira  
tako što će da glumi da daje pravo srpskoj nacionalnoj zajednici.

U Crnoj Gori nije tako. Vi ste otišli korak dalje. Vi brutalno želite da stavite do znanja  
srpskom narodu da ako ste Srbi ne možete da budete ništa.

U Nezavisnoj držvi Hrvatskoj i ako ste Srbin, dok je Jasenovac radio punom parom, Ante  
Pavelić je želio da pred tadašnjom međunarodnom zajednicom glumi kako u Vladi ima nekog  
Srbina i kako čak i u njihovoj vojsci postoje ljudi koji pripradaju srpskom nacionalnom biću. Jesu to  
bili izdajnici srpskog naroda, to niko ne dovodi u pitanje, ali ... koliko su bili taktičniji u sprovođenj  
svoje antisrpske politike, a vi brutalno gazite sve pred sobom i ne želite da pokažete bilo kakvu

odgovornost.

PREDSJEDAVAJUĆI GENCI NIMANBEGU (24.07.18 16:05:54)

Kolega Stanišić javio se za komentar prvi. Izvolite.

OBRAD MIŠO STANIŠIĆ (24.07.18 16:05:56)

Hvala, potpredsjedniče.

Kolega Mandiću, u startu ste počeli sa minimiziranjem Crne Gore. Vjerovatno ponešeni  
ovom, da kažemo svetovnom i duhovnom misijom vašega patrijarha. Rekli ste tu oko 500 hiljada  
građana Crne Gore, 520, odmah ste za 130 otišli dolje. Nemojte tako o narodu iz koga potičete.  
Vama nije kolijevka Srbija i iz vašeg plemena i bratstva niko ne vodi porijeklo iz Srbije, niko, ja to  
znam, a vi me demantujte ako nije tako.

Rekli ste jednu tačnu konstataciju, sjajnu ponudu ste imali 2016. godine, nijeste mogli bolju.  
Imali ste para više nego Njemačka za izbore. Dijelili ste ih i šakom i kapom, ali srećom "malo Eću  
malo preduzeću". Nijeste sve podijelili, pa ste neke počeli da dijelite poslije izbora. No dobro,  
nećemo o tome sad.

Samo da vam kažem, izjava vašeg patrijarha ne doprinosi multietničkom i multivjerskom  
skladu Crne Gore niti doprinosi Srbima u Crnoj Gori niti Srbima i u Srbiji ni bilo gdje i uopšte ne  
doprinosi dobrosusjedskim odnosima i dobrim bilateralnim odnosima između Srbije i Crne Gore.

ANDRIJA MANDIĆ (24.07.18 16:07:43)

Dobro je danas da i na ovoj temi raspravljamo u Skupštini Crne Gore i meni je drago ...

PREDSJEDAVAJUĆI BRANIMIR GVOZDENOVIĆ (24.07.18 16:07:45)

Zahvaljujem se poslaniku Stanišiću.

Pravo na odgovor na komentar ima Andrija Mandić.

ANDRIJA MANDIĆ (24.07.18 16:07:57)

Kažem, dobro je da u Skpštini Crne Gore raspravljamo na ovu temu jer je to tema koja je  
postala ne samo crnogorska nego regionalna. Srbi iz Crne Gore su patrioti, vole Crnu Gori i dobro  
ste rekli da mi imamo svi korijene ovdje i kada govorimo o našem odnosu i odnosu sa Crngorcima  
kažemo da ste vi naši rođaci, jer linija koja dijeli srpsko i crnogorsko nacionalno biće u Crnoj Gori  
ne prolazi između sela, ne prolazi između plemena, nego prolazi kroz porodicu. Ali mi koji smo  
tradicionalnog nacionalnog identiteta, dakle onog identiteta kome je pripadao i vaš prađed kad nije  
bilo crnogorske nacije i koji smo sačuvali tu srpsku nacionalnu svijest, nemate pravo da nas  
prisiljavate da je promijenimo i da postanemo to što ste vi tako što ćete silom, zloupotrebama,  
diskriminacijom da izvršite nasilnu asimilaciju vaših rođaka koji su Srbi. Evo, dakle svi u Crnoj Gori  
razumiju o čemu se radi, a ta nasilna asimilacija upravo počiva na ovome o čemu sam pričao, za  
šta je, između ostalog, zadužen i ministar finansija, dakle potpuna diskriminacija.

Kada bi se gledalo da gotovo trećina građana Crne Gore su iz srpske nacionalne zajednice,  
da polovina govori srpskim jezikom, onda možete izvesti zakjlučak da polovinu ovog budžeta ili  
najmanje jednu trećinu ovog budžeta pune Srbi.

Kako se troši taj novac? Kroz PDV, mi smo neko ko kupuje, mi smo neko ko troši, mi smo  
neko čiji sunarodnici u najvećem broju dolaze na crnogorsko primorje. Dakle, imamo i te kako  
značajnu ulogu za punjenje budžeta Crne Gore. Kako se on troši?

Uglavnom, vodi se jedna diskriminatorska politika da za zadovoljenjem nacionalnih,  
kulturnih, duhovnih potreba srpskog naroda i crkve kojoj on pripada i kojoj pripada veliki broj  
Crnogoraca, najveći broj Crnogoraca, jer to nije samo nacionalna crkva nego pravoslavna crkva,  
najveći broj crnogoraca pripada upravo Mitropoliji crnogorsko-primorskoj i Episkopiji budimljansko-  
nikšićkoj, onda možete da izvedete zaključak kuda ovo vodi i koliko je ovo loše stanje. Mi ovo  
kada pričamo i ovo što je rekao patrijarh Irinej ne doživljavamo samo kao puku kritiku  
crnogorskom antisrpskom režimu, nego kao poziv da se nešto promijeni u Crnoj Gori, dakle da  
nešto treba da se mijenja. Od 2006. do 2018. evo punih 12 godina ta politika diskriminacije i  
pokušaja nasilne asimilacije nije dala rezultate. Sve stoji onako kako je bilo i 2005. godine, samo  
što imamo situaciju koja je na ivici sukoba. To je konstatovao i američki predsjednik, evo i  
predsjednik Srbije Vučić je saopštio da je greškom nekih iz Beograda koji su bili na vlasti došlo do  
ovakvog ... koji je nepovoljan za srpski narod u Crnoj Gori. Eto to je ono što treba u budućnosti da  
sagledamo. Dakle, nije ovo nikakva mržnja, mi samo govorimo da se ova zemlja kreće u jednom  
pogrešnom pravcu i da treba sagledati sve činjenice. Imate poslije crnogorske nacionalne  
zajednice drugu po brojnosti nacionalnu zajednicu koja je jako nezadovoljna svojim statusom u  
ovoj zemlji. To mora da se riješi.

PREDSJEDAVAJUĆI BRANIMIR GVOZDENOVIĆ (24.07.18 16:11:32)

Uvaženi poslanici i građani, malo smo kreativno tumačili tačku dnevnog reda, gdje po  
nacionalnoj osnovi narodi plaćaju određeni PDV, molim vas da se ipak držimo teme. Znači da se  
držimo tačke dnevnog reda koja je vezana za budžet.

Na ovaj način je završena rasprava između diskusije koju je imao poslanik Mandić i  
poslanik Stanišić.

Za komentar diskusije poslanika Mandića javio se i Ranko Krivokapić.

RANKO KRIVOKAPIĆ (24.07.18 16:12:18)

Budžet može biti vrlo je važno oruđe odnosa dijalektičkih skupina u svakoj zemlji i naroda u  
svakoj zemlji i može biti oruđe za zloupotrebu ili za pozitivnu upotrebu i stimulaciju. Zatim imamo i  
pozitivnu afirmaciju, savjete nacionalne koje smo formirali u građanskoj državi, televiziju  
nacionalnu koju gledamo u ovoj Crnoj Gori i sve je to dio budžeta, to se finansira iz budžeta, da  
vas podsjetim, tako da to jeste dio budžeta.

Nije dobro da ovdje nasjednemo na politiku "zavadi pa vladaj". Svaki vjerski poglavar ima  
pravo na svoje mišljenje i javno mišljenje, ali je to ista politika iz 90-tih godina, zavadi po  
nacionalnoj osnovi pa vladaj. Ta politika je bila dominantna i u njenom krilu je i sjedio ovaj režim  
90-tih godina, na toj politici se vodio rat, na toj politici se vodio rat, na politici teritorije, krvi i tla. Na  
toj politici nekih drugih patrijarha i mitropolita se pokušava praviti država. Viđeli smo da to ne ide,  
da su gubitnici Srbija, Crna Gora i sve bivše jugoslovenske republike.

Manje je bitno je li patrijarh, je li muftija, je li crnogorski ili srpski, to je manje bitno. Religije  
mora biti. Naučili smo na krvavim primjerima - vjerske zajednice odvojeno od države. Naučili smo  
mi na Balkanu barem koliko je krvavo miješanje religije i države i politike u XX vijeku. Ozbiljni  
narodi su to završili u prethodnim vjekovima, u ratovima ruža, u krstaškim ratovima itd. Mi kao  
manje politički razvijeni narodi smo to naučili u drugoj polovini XX vijeka. Toliko kasno, a bojim se  
da to još uvijek nismo shvatili i da ne pamtimo.

Ima pravo srpski patrijarh na svoje mišljenje. Naravno, ne treba reći koliko se ne slažem sa  
njegovim mišljenjem, koliko to mišljenje nije ni politički pametno za srpski narod u Crnoj Gori, ali to  
je njegovo pravo i ja čak ne mislim da ga osuđujem, nego mislim da mi u Crnoj Gori, ovi koji  
sjedimo ovdje, ne treba od toga da pravimo dodatne politike. Razumijem srpski narod da može se  
osjećati, vas kao predstavnika, jedina politička partija ovdje srpskog naroda ste vi, gospodine  
Mandiću, imate pravo na svoje mišljenje. U nekim prošlim diskusijama sam rekao da Crna Gora  
ima sreću da su svi njeni narodi državotvorni narodi i to je sreća države Cne Gore. Ali mi ovdje,  
ako se osjeća da su nekad proganjani Crnogorci, Bošnjaci, Muslimani, Albanci, Hrvati, sad

posebno osjećaju da se proganjaju Srbi u Crnoj Gori, treba da sjednemo i o tome razgovaramo.  
Ne u jednoj diskusiji, ne oko budžeta, treba da sjednemo u nadležnom tijelu ili partijskim  
dogovorima, najbolje nadležnom tijelu, i o tome otvorimo ozbiljnu argumentovanu raspravu.

Ako budemo ponovo krenuli da se gađamo izjavama vjerskih velikodostojnika, čija to nije ni  
dužnost, a ni pravo, da nam vode i uređuju državu, mi ćemo opet biti epizodisti. Kad kažem mi,  
nisam nikad bio epizodista tog dijela, ali mi epizodisti, neki komjima narod nije dao pravo da vode  
državu i politiku. Dao im je pravo da vode duhovnu politiku, da uče jevanđeljima ili Kuranu ili  
nečemu drugom, ali im nije dao pravo da vode politiku jer se za to nijesu ni kandidovali niti na to  
imaju ustavno i zakonsko pravo.

PREDSJEDAVAJUĆI BRANIMIR GVOZDENOVIĆ (24.07.18 16:16:07)

Ja sam sad preuzeo predsjedavanje, ali mi se čini da se ovaj član 97 zbilja ne koristi onako  
kako bi trebalo da se komentariše izlaganje onoga na koga se odnosi, pa sugerišem da ubuduće  
vodimo računa o tome. Ovo je trebalo da bude komentar na diskusiju poslanika Andrije Mandića.

Na osnovu toga Andrija Mandić ima pravo na odgovor. Izvolite.

ANDRIJA MANDIĆ (24.07.18 16:16:41)

Hvala.

Ja ne mislim o vama i vašoj stranci da ste vi pojedinačno i vaša organizacija neko ko je  
igrao epizodnu ulogu u crnogorskim dešavanjima. Ja vas doživljavam kao ključnog ideologa  
antisrpske politike koju je uspostavio ovaj režim. U suštini, vi ste glavni tvorac Ustava Crne Gore,  
vi ste vodili veliku bitku od 1998. do 2000. godine sa Narodnom strankom ko će Demokratskoj  
partiji socijalista koju je predvodio Milo Đukanović nametnuti svoju ideologiju, vi ste pobijedili.  
Namećući svoju ideologiju Demokratskoj partiji socijalista sve je krenulo u ovom pravcu.

Da budem pomalo i ličan, mi smo poslanici koji su dugo u ovom parlamentu, mi smo tražili  
stotine puta da dobijemo kao srpski poslanici materijale na ćirilici, nikad ga nismo mogli dobiti u  
ovom parlamentu. Maltretirali ste nas i sa ona dva Čirgićeva slova u dokumentaciji koju smo  
dobijali ovdje kao poslanici u opoziciji. Dakle, niste vi tako benigni tip kao što želite da se  
predstavite u političkom smislu. Čak u opoziciji, vi ste ključni čovjek koji je razdvojio opoziciju na  
građansku i na opoziciju Demokratskog fronta. Zašto? Zato što ste prepoznali da među  
opozicionim strankama koje su pripadale nekada bloku za zajedničku državu kome smo pripadali  
svi mi, može da se pronađe neko ko će da se odrekne tog uvjerenja i pripadnosti bloku za  
zajedničku državu, a konkretno mislim na Demokratsku Crnu Goru, koju ste vašom vještinom  
preveli da jače brani tekovine 21. maja 2006. godine nego što je branio neko ko je učestvovao  
2006. godine na tom referendumu, čak u nekim elementima jače ih brane nego vi. Dakle, to je  
vaša uloga. Vi ste veoma opasan čovjek u političkom smislu i veoma nezgodan za političku opciju  
koja želi da predstavlja spski narod i da gradi najbolje moguće odnose sa Srbijom. Ja bih zamolio  
da dobijem samo malo dodatnog vremena, želio bih da se obratim ministru finansija.

Rekao sam koliko procjenjujem da naš narod puni budžet Crne Gore i koliko je  
diskriminisan i koliko se malo ulaže novca u njega, ali konkretno projekat Srpske kuće. Ja sam  
razgovarao više puta s predsjednikom, tadašnjim predsjednikom Vlade Srbije Aleksandrom  
Vučićem, to je moja ideja i naše stranke i Demokratskog fronta, odnosno političke opcije u  
Demokratskom frontu koja pripada bloku za zajedičku državu, dobili smo 3,5 miliona, uplaćeno od  
strane Vlade Srbije i trebalo je 500.000 evra da se povrati na račun PDV-a kako bi opremili tu  
zgradu koju je kupio srpski narod. Ali vaše ministarstvo, čak i novac koji nema nikakve veze sa  
Crnom Gorom, umjesto da nam vrati 500.000 evra da opremimo i da stavimo u funkciju tu Srpsku  
kuću, vi ste tih 500.000 odvojili i našu muku, ne samo što ne dobijemo ništa, mi kulturne ustanove  
srpskog naroda, televizija srpska, radio srpski, Matica srpska, Institut za srpsku kulturu, nego smo  
došli u poziciju da i novac koji smo mi nabavili, koji nam je došao, da nam se uzme. Kao što je  
onaj kolega naš donedavno u Parlamentu gospodin Pinajtić objašnjavao kako ruski novac  
završava u džepovima Demokratske partije socijalista, gospodine Stanišiću, tako evo i ovaj novac

koji smo mi obezbijedili od Vlade Srbije da se finansiraju kulturne potrebe Srba, vi ste 500.000  
odvojili i dopunili budžet Crne Gore.

PREDSJEDAVAJUĆI BRANIMIR GVOZDENOVIĆ (24.07.18 16:20:49)

Da čujem koji član Poslovnika.

RANKO KRIVOKAPIĆ (24.07.18 16:20:54)

Mislim da je uvredljivo reći da vodimo antisrpsku politiku i to direktno tako implicirati jer je  
pitanje jednog naroda čitavog, nije partije, nego pitanje jednog čitavog naroda, naravno osjećam  
da je to uvredljivo. Za mene je to uvredljivo da neko kaže da vodim antisrpsku politiku, kao što ja  
nikom ovdje nijesam rekao da vodi anticrnogorsku politiku ako je Srbin, niti ja vodim antisrpsku što  
sam Crnogorac ili Jugosloven ako nekome više odgovara, više se osjećam Jugosloven nego i  
Crnogorac, ali je uvredljivo ako mi neko kaže da vodim antisrpsku politiku, ja tu tražim repliku.

PREDSJEDAVAJUĆI BRANIMIR GVOZDENOVIĆ (24.07.18 16:21:27)

Član 101 omogućava poslaniku ako je neko u svom izlaganju u negativnom kontekstu  
izrazio drugom poslaniku, navodeći njegovo ime i funkciju, kao što je ovdje uradio gospodin  
Mandić. Ako uspostavimo praksu da zbog ovako izgovorenih riječi kao što je bila ova politička,  
onda računajte da će DPS vrlo često koristiti to pravo koje nekoliko puta smo im uskratili.

Ako poštujemo iste principe, a ja želim da poštujemo iste principe, ipak sugerišem da ne  
iskoristite ovo pravo jer će nas to dovesti da neke druge kriterijume poštujemo. Kao neko ko  
predsjedava ovdje razumio sam da ste razmjenjivali određene informacije i da je ovdje korišćen  
član 97. Po članu 97 poslanik, radi pojašnjenja stavova, ispravki navoda i konstatacija izlaganja,  
daje komentar izlaganja. Vi ste komentarisali izlaganje diskutanta Mandića, on je na sličan način,  
kako sam ja to razumio, komentarisao i odgovorio vama na određene stvari. Ja zbilja mislim da  
nemate pravo, da nemate pravo po ovome članu 101, a spreman sam da razjasnimo na  
kolegijumu ovakve i slične situacije.

Mi smo danas na kolegijumu razmatrali i ovu opciju vezano za vaše pravo da u okviru  
opozicije komentarišete jedni druge. Smatrali smo da to nemate pravo. Argumentacija koja je bila  
na našoj strani je da tamo gdje imate mogućnost da napravite, da tako kažem, koalicije, a to su  
nekoliko opštinskih i lokalnih samouprava, to radite na način da ste kao, da tako kažem, da ste  
pozicione partije tamo, da ste tamo pozicioni. Znači da ste zajedno u koaliciji i naš stav je bio,  
DPS-a stav je bio da ne bi imali pravo na to, ali kolegijum je smatrao ipak da pokušamo, danas je  
bila sjednica vođena dosta korektno, da na tome ne insistiramo, da ćemo o tome odlučiti na nekoj  
od narednih sjednica.

Razumijem da odustajete, da ne prihvatamo da po 101, ali slobodno iskomentarišite ovaj  
dio iako to može vaš predstavnik sa kolegijuma da iskomentariše. Izvolite.

RANKO KRIVOKAPIĆ (24.07.18 16:24:27)

Biću precizan. Postoji pravo u Parlamentu koje traje dugo, važilo je i u vlasti je važilo, ne  
samo u opoziciji, jer je koaliciona vlast. Ako postoji oponiranje, negativno izjašnjavanje bilo  
između nas i DPS-a, bilo između nas i nekih drugih, DPS-a i nekih drugih u koalicijama, daje se  
riječ. Znači ako postoji oponiranje, jasno neslaganje, jasno se vidi neslaganje, daje se riječ. I u  
koaliciji čak, a kamoli unutrar opozicije koja nema koaliciju. Ovdje je očigledno bilo razlikovanje,  
kao što vidite, da sm ja čak i uvrijeđen, da sam uvrijeđen sa tim kalifikativama antisrpski. Vi mislite  
da to nije uvreda, ja se nadam da neću ja vas zvati anticrnogorski pa vi nećete biti uvrijeđeni itd.  
Hvala vam.

PREDSJEDAVAJUĆI BRANIMIR GVOZDENOVIĆ (24.07.18 16:25:01)

Izvolite, imate jedan minut da komentarišete.

RANKO KRIVOKAPIĆ (24.07.18 16:25:08)

Hvala vam.

Kolega Mandiću, ti kvalifikativi, dobro je i za vas i za sve nas da ih ostavimo u prošlosti, jer  
ni vaše srpstvo niko ne može izmjeriti, niti moje crnogorstvo neko može izmjeriti. To nisu tako  
mejrljivi kvalifikativi.U tom nadgornjavanju djeluje se i politički neozbiljno, da ne kažem lično  
neozbiljno.

U Crnoj Gori nije ... državne niti je ikad bilo antisrpske politike. Nema državne antisrpske  
politike. Rekao sam, dajte da razgovaramo još ako treba zaštititi kulturna prava Srba u Crnoj Gori,  
to su nacionalna prava. Politička prava imamo svi ista. Ovo je građanska država. Crnogorci su,  
ponoviću vam, jedini, jedini nijesu jer u Bosni i Hercegovini je drugačije, ali narod u čijem Ustavu  
ne piše da je država crnogorskog naroda. Piše u srpskom, piše u hrvatskom, piše u albanskom. Mi  
smo ovdje većina, i da smo 100% ili 99% bio bih za to da piše da smo građanska država. To je  
odgovor na budućnost. Mijenjaće se i nacionalna i vjerska struktura jer se svih država na Balkanu  
mijenjala. U Srbiji je bilo, u Beogradu, ako se ne varam oko 100 džamija. U Užicu je bilo 50  
džamija. U Beogradu sada ima jedna, u Užicu čini mi se nijedna. Znači, mijenjaju se nacionalne  
strukture. Građanska država je odgovor na te izazove. Mi ako smo mudri politički svi zajedno od  
DPS-a do vas, evo kao dva kraja, znaćemo da je građanska država odgovor na vrijeme koje nas  
očekuje. Onda u tom dijelu svako će imati priliku da razvija svoja kulturna, identitetska prava, to  
vas niko ne sprečava. Jezik smo donijeli da nosi nazive i srpski i crnogorski i bosanski i hrvatski i  
naša đeca uče i srpske i hrvatske i albanske književnike. To je bogatstvo za njih, i za vašu, i za  
moju đecu. Hvala vam.

PREDSJEDAVAJUĆI BRANIMIR GVOZDENOVIĆ (24.07.18 16:27:22)

Na ovaj način smo završili polemiku, odnosno komentare koji su bili između poslanika  
Mandića i Krivokapića. Molim poslanike iz Demokratskog fronta da ipak koriste svoje pravo kada  
ga dobiju. Upozoravam kolege iz opozicionih klupa. Izvinjavam se što vas ovako sve na ovaj način  
tretiramo.

Imamo sada po redosledu prijavljenih Aleksandru Vuković. Vi imate riječ, imate diskusiju.

ALEKSANDRA VUKOVIĆ (24.07.18 16:28:05)

Hvala vam, uvaženi potpredsedniče.

Pozdravljam uvaženog ministra i njegovu saradnicu i saradnike. Pozdravljam svoje kolege i  
koleginice i, naravno, drage građanke i građane Crne Gore kojima se sada i direktno obraćam.

Dragi građani i građanke Crne Gore, u kampanjama koje su se vodile povodom  
predsedničkih i lokalnih izbora jedan od glavnih argumenata opozicije bio je da DPS sve vrijeme  
kada nema nijedan ekonomski argument govori o identitetu, govori o crnogorstvu, srpstvu, a sada  
vidimo da, kada se primarno govori o budžetu, rebalansu budžeta, akciznoj politici, dakle  
konkretno temama koje se odnose na ono što, zaista, tišti naše građane i građanke, imamo  
opoziciju koja upravo hoće da nas zavede u krug onoga na šta mi, naravno, ne pristajemo. Jer,  
kada konačno pomislimo da smo upokojili vampira fašizma kreću povampirane izjave na koje mi  
valjda treba da ćutimo i da kažemo - dobro, mi hoćemo naprijed. Više puta sam iz ovih klupa i s  
ovog mjesta pozvala da govorimo o budućnosti, da govorimo o našoj sadašnjosti. Nikada neću  
pristati na to da postoje vremena u kojima ne treba govoriti o identitetu jer su to, po mome

mišljenju, nevremena. Takođe, povodom budžeta, pošto smo slušali i povodom ove rasprave,  
nemam ništa protiv fazona i fora, naročito onih iz 1993. godine i onih koji se sada repriziraju na  
Javnom servisu, ali da populizam koji je inače zavladao u Evropi i svijetu raste upravo kada  
kultura izgubi na popularnosti.

Mislim da, uvaženi ministre finansija, onaj trenutak i ovo nije populizam i zbog toga sam u  
politici i neću se pozvati na Čerčilove riječi jer više zvuče, čini mi se, isprazno kada je govorio da  
se i u ratnim vremenima najviše treba ulagati u kulturu, vaš budžet će biti stabilan, ova država će  
biti finansijski stabilna u onom trenutku kada izdvajanja za kulturu postanu nesumnjiva i kada  
nećemo ni presipati iz šupljeg u prazno nego iz punog u još punije, a biće puno onog trenutka  
kada budemo vrednovali ono što su najveće vrijednosti Crne Gore, a to su njene kulturne i  
umjetničke vrijednosti.

Ono što bih željela da kažem, spremajući se za priču o budžetu s obzirom na to da nijesam  
ekonomistkinja kao što nijesam anticrnogorka ni antisrpkinja time što sam Crnogorka, time što  
pozivam kolege iz Parlamenta i uopšte građane Crne Gore da krenemo u te razgovore koje nam  
oni nude baš s te pozicije da biti Srbin ne znači biti anticrnogorac, nikada u životu niti ću sebi  
dozvoliti ma kako me možda ili eventualno uvrijedili da kažem da ne postoji srpska nacija u Crnoj  
Gori, kao što molim kolege poslanike da se ne igraju istorijom da se ne bismo poigravali sa svojom  
budućnošću kada tvrde da je Crna Gora i crnogorska nacija postala i nastala s obzirom na to da  
sam odgajana u porodici đeda koji je pisao gramatiku i uporednu gramatiku slovenskih jezika,  
dakle pisao i istoriju srpskog i srpsko - hrvatskog jezika i ta slova kojima se služimo i koja su, na  
sreću ovog parlamenta, zbog čega, zaista, mislim da postoje veliki kvaliteti, bila su zastupljena  
ođe i Š i Ž i mislim da je to bio veliki iskorak zbog toga što je konačno jedna manjina dobila priliku  
da zbori onako kako kod kuće zbori. Eto, sada moramo da se pravdamo i da kažemo da je to  
nekakva svojina lingviste koji je dobio Trinaestojulsku nagradu kome i ovoga puta javno čestitam,  
zasluženo, naravno, Adnana Čirgića. Dakle, Š i Ž su naša slova i slova naših predaka, što je jedan  
od poslanika Demokratskog fronta u svojoj diskusiji i priznao kada je kazao da, kada ja govorim,  
kao da čuje glas svoje prababe. Dakle, ja se služim jezikom stare Crne Gore.

Da govorim malo o budžetu i da pokušam da razumijem ono što stvarno jesu potrebe naših  
građana. Ovaj budžet kao što smo čuli, neću se služiti ciframa da se ne bih okliznula tamo đe ne  
vladam dobro, ali ono što znam jeste da su se više puta ođe pomenule neke uporedne situacije  
kako se živi u Njemačkoj, kako smo mi bolji ili gori od ovoga. Iskreno da vam kažem ta poređenja  
za mene ili po mome mišljenju ne treba da nam služe da bismo opravdali situaciju u ekonomiji  
Crne Gore nego da neđe postanu obrazac kako treba da djelujemo ako je tamo dobro i šta je to u  
tržišnim ekonomijama, prije svega tih država dobro i što čini da njihov BDP raste. Recimo,  
konkretno u vezi s Njemačkom gdje sam nedavno bila, tačno je to zemlja, tačno je to arhitektura,  
tačno je mnogo toga tamo. Znate, đe ima mnogo tačnosti pitam se đe je istina. Istina je da mi u  
Crnoj Gori imamo, kao što vidimo, probleme i ti problemi, po mome mišljenju, najviše se odnose  
na ono što je ovo akizna politika i kako ja razumijem problem sive ekonomije.

Naime, čitajući o budžetu, podsetila sam se na govor Zorana Đinđića 2002. godine u  
srpskom Parlamentu koji je kazao ovako - naš cilj je transparentna vlast, providna vlast, staklena  
vlast. Finansije su ono polje đe je kontrola najteža, ali je zato najvažnija. Vjerujte, i naš cilj jeste to,  
svih ođe poslanika i poslanica da dobijemo jasne i transparentne izvještaje kako bismo se i mi koji  
nijesmo pravnici, ekonomisti dobro razumjeli šta su to u stvari problemi budžeta Crne Gore.

Čitala sam, takođe, i strategije koje se odnose na sprečavanje kao što pratim i rad Komisije  
za suzbijanje sive ekonomije u Crnoj Gori i viđela sam da tu postoje određeni problemi i ja sam ih  
ovako prepoznala. Pošto je istraživanje MMF-a o zastupljenosti sive ekonomije u državama  
članicama sljedeće - Bugarska je na prvom mjestu đe je siva ekonomija iznosila 29,6 BDP-a u  
2017, zatim slijede Turska i Ruminija. Najbolje su u tom smislu, najbolja situacija je u Švajcarskoj  
đe neformalni udio sive ekonomije iznosi 6%, a slijedi Austrija sa 7% i Luksemburg sa 8,22%.

Smatram da, gospodine ministre, pored restriktivnih mjera koje svakako treba uvesti u borbi  
protiv sive ekonomije se, prije svega, treba sprovoditi i stimulativna politika, a to znači smanjiti  
poreze i o tome je govorio jedan poslanik DF-a s kojim sam u stvari htjela da govorim o razvoju, o  
Razvojnoj banci, o tome kako treba da promijenimo određenu mentalitetsku svijest, proizvodni  
mentalitet, da na neki način podstaknemo radnu kulturu u Crnoj Gori, da ovo ne bude samo  
statistika da Crna Gora napreduje tako na listi ekonomskih sloboda, da dođe na 68. mjesto, a bila

je samo godinu dana prije toga 15 mjesta ispod i to baš u okviru fiskalnog zdravlja koje je  
ostvarila. Dakle, ostvarila je napredak čak 25 bodova u poređenju s prošlogodišnjim rezultatima.  
To je ono što treba da pokažemo, da te ekonomske slobode postoje đe, tamo đe je, po mome  
mišljenju neki glavni resurs razvoja ove države. To je razvoj preduzetničke svijesti. Da, imamo  
26.000, kako smo čuli od kolege Peđe Sekulića, malih i srednjih preduzeća u Crnoj Gori  
ali hajde da vidimo kakvo je stanje u tim preduzećima, jesu li ta preduzeća solventna, kakva je  
poreska politika države, koliko može država stimulisati ta preduzeća. Naravno, tu neću govoriti o  
ženskom preduzetništvu za koje se naročito borim niti o preduzetništvu na severu koje je, takođe,  
veoma promovišem. Hajde da vidimo šta, u stvari, fali na tim nivoima, šta tim ljudima nedostaje,  
šta to IRF kao jedna odlična zamisao svakako i podrška razvoju malih i srednjih preduzeća ne radi  
kako treba ili šta je ono što je u njihovim politikama dobro, pa da razmišljamo o tome đe može  
napredovati naša ekonomija.

Ja sam, takođe za potrebe ove diskusije, čitala jednu izuzetnu knjigu "Evropa poslije 1980.  
godine" hoteći da vidim šta se to dešavalo. Onda sam, naravno, naišla na jednu konstrukciju  
Šumpetera koji govori o kreativnoj destrukciji i kaže da upravo strukturna kriza kapitalističke  
ekonomije perifernih zemalja je bila destrukcija bez kreativnosti. Tu, u stvari, ova priča ide u prilog  
diskusiji gospodina Branka Radulovića. Dakle, mi moramo jednostavno ne samo tvoriti ovaj institut  
koji protežira naša uvažena ministarka nauke nego, prije svega, uraditi sve za naše obrazovanje i  
naš obrazovni sistem, popravljati ga na svim nivoima. Tu ima toliko toga što se mora mijenjati, pa  
tek onda, na žalost, pošto su ove zemlje industrijski bogate 80-ih godina pravile te velike  
tehnološke iskorake. Jugoslovenske zemlje su tada, kao što znate, vrlo sporim koracima išle.  
Dakle, prvo obrazovni kadar da vidimo imamo li mi tu potentnost pa onda taj obrazovani kadar  
uvesti u institute, da vidimo da li imamo skoposti, imamo, prije svega, intelektualne i svake druge  
moći da doprinesemo i damo zamajac razvoju ove države.

Najzad, pošto je bilo mnogo komentara, jedan u vezi s auto-putem. Znate, govorila sam o  
tome kako se sve vrijeme nama podmeće kako mi nešto osvajamo vlast. Meni je iskreno to vrlo i  
nemoralno. Vlast se zaslužuje. Mi na izbore izlazimo s politikama, prije svega pojedinačno, nekom  
svojom ličnom moralnosti kojom doprinosimo partiji ili politici u kojoj boravimo, izlazimo s  
određenim idejama ... Šta u stvari dobijate? Ne moć, ne stvarno samo moć, dobijate je, to je  
tačno, ali prije svega najveću odgovornost koju možete da zamislite. Kada je jedan od poslanika  
govorio o tome kako je to veliki rizik graditi auto-put koji smatram najvećim infrastukturnim  
projektom u istoriji Crne Gore, onda mogu da kažem da, jeste i to najbolje zna ministar finansija, to  
je veliki rizik. Ali, samo hrabri ljudi staju pred te vrste izazova i donose odluke, zato su na vlasti.

Podsetiću iako je malo klizav teren na kockara Dostojevskog. Nije ovo kocka, ne kockamo  
se mi budućnošću naših građana i građanki, ali postoji jedan glagol koji je veoma važan  
Dostojevskom i veoma je važan meni, kaže - ja sam tada stavio na kocku nešto više od života. Ja  
sam na ovaj auto-put stavila nešto više od života, recimo, usudila sam se i evo opet se računam u  
ljude. Dakle, razlika između onih koji se služe populističkom pričom s jedne strane i onih koji kao  
uvaženi premijer Đinđić, zbog čega sam danas njega i citirala, jeste ta da se neko usudi i iskreno,  
možda i pejorativno rečeno, zasuče rukave i radi. Tako je i nastala Crna Gora poslije drugog  
svjetskog rata, srušena, izgrađena i obnovljena na, prije svega antifašističkim vrijednostima, a  
onda naravno i na ekonomskom planiranju. Zahvaljujem.

PREDSJEDAVAJUĆI BRANIMIR GVOZDENOVIĆ (24.07.18 16:39:36)

Zahvaljujem se poslanici Vuković.

Sada ne razumijem da li se poslanik Branko Radulović javio za komentar ili želi da  
učestvuje u raspravi koja je dogovorena da nakon završnog pretresa imamo izlaganja po  
klubovima po tri minuta. Bolje da nema. Hvala.

Uvaženi poslanici, uvaženi građani Crne Gore, na ovaj način smo završili pretres prije  
završnog izlaganja vezano za Zakon o izmjeni i dopuni Zakona o budžetu i fiskalnoj odgovornosti,  
Predlog zakona o izmjeni Zakona o budžetu Crne Gore za 2018. godinu i Predlog zakona o  
izmjenama i dopunama Zakona o akcizama. U skladu s Poslovnikom predlagač ili predstavnici  
poslaničkih klubova preko svojih predstavnika mogu u vremenu u tri minuta da izlože svoje

stavove.

Vidim da se javio za riječ poslanik Mugoša. Izvolite.

BORIS MUGOŠA (24.07.18 16:41:05)

Zahvaljujem, potpredsjedniče.

Uvaženi ministre Radunoviću sa saradnicima,

U ovih tri minuta ću pokušati da rezimiram ova dva dana, siguran sam jedne konstruktivne  
rasprave. Ubijeđen sam da ste i vi kao neko ko najviše radi na budžetu dobili dosta korisnih  
sugestija, iz prostog razloga što ste sada u periodu koncipiranja već budžeta za narednu godinu i  
zbog toga sam ubijeđen da će neki od ovih imputa koji ste dobili od poslanika vam doprinijeti da taj  
tekst budžeta bude kvalitetniji.

Moje završno izlaganje ću fokusirati na dio prihoda budžeta. Negdje sam potencirao u  
uvodnom izlaganju da mi se čini da se malo bavimo prihodnom stranom budžeta jer negdje nam je  
ovako veoma jednostavnije da komentarišemo kako se pare troše, a ja sam uvijek za to da se  
malo više potrudimo da prvo te pare zaradimo. Tako da je, u dijelu prihodne strane budžeta, naša  
sugestija, odnosno Socijaldemokrata da se obrati pažnja na par stubova koji su ključni za prihodnu  
stranu. To je, po nama, prije svega poreska disciplina, takođe saglasan s vama širenje poreske  
baze i, ono u čemu nismo saglasni, a to je i stav Socijaldemokrata, da se ozbiljno razmatra i  
promjena proporcijalnog modela oporezivanja. Kao što znate, mi smo to i napisali u našim  
dokumentima. Mi se kao Socijaldemokrate zalažemo za progresivno oporezivanje i za određivanje  
određenog neoporezivog dijela dohotka, ali to su sve stvari koje zahtijevaju jednu ozbiljnu analizu i  
diskusiju kako bi na kraju izašli s rješenjima koje će najviše doprinijeti adekvatnom punjenju  
budžeta. U dijelu rashoda, i tu vas podržavam, očigledno se sada jasnije kreće dio tzv.  
mandatorne potrošnje jeste osjetljiva stavka u budžetu, ali to je stavka koja mora da istrpi  
određene korekcije.

Takođe, naša je sugestija da se krene jače u dio tzv. nemandatorne, odnosno diskrecione  
potrošnje jer smo sigurni da i u tom segmentu budžeta ima još dosta prostora kako bi stanje javnih  
finansija unaprijedili. Takođe sam saglasan s vama da stanje nije onakvo kakvim su ga ljudi  
prikazivali. Siguran sam da za takvu ocjenu stanja mora malo čovjek da ima više i finansijskog i  
nekog drugog iskustva da bi donosio neke takve radikalne zaključke. U svakom slučaju, želim da  
vas podržim u nastojanju da jedna od ključnih pretpostavki održivog razvoja ... (Prekid) Jer,  
investicije u znanje i inovacije, odnosno u nauku su ključni faktor održivog privrednog rasta svake  
razvijene države. Smatram da Crna Gora jeste država koja ima izuzetnu perspektivu i ako budemo  
uzimali te pozitivne stvari iz razvijenog svijeta ne treba da brinemo o budućnosti. Hvala.

PREDSJEDAVAJUĆI BRANIMIR GVOZDENOVIĆ (24.07.18 16:44:38)

Zahvaljujem poslaniku Mugoši.

Da li još neko iz klubova želi riječ?

Idemo redom od manjeg ka većem. Poslanik Raško Konjević. Ovdje ispred sebe nemam  
ništa napisano, ali na kolegijumu je rečeno da ćete imati pravo. Izvolite.

RAŠKO KONJEVIĆ (24.07.18 16:45:02)

Zahvaljujem, potpredsjedniče.

Uvaženi ministre finansija, tako to biva kod rasprave o budžetu. Bilo je, narodski rečeno,  
svega i svačega, i politike, i finansija, i tvrđih i mekših ocjena. Rekao bih da smo negdje zajednički  
konstatovali da smo kao država, kao društvo u 2018. godini očigledno imali problem s planiranjem.  
Iz tog razloga već po drugi put u pola godine radimo rebalans. Ono što bi bilo dobro da svi iz tih  
grešaka nešto naučimo, mi koji možda imamo više kritičke stavove u odnosu na ovaj budžet, a  
rekao bih i vi koji branite ovaj drugi rebalans u samo pola godine.

Ja bih zamolio da razmislite, mislim da je to dobro za društvo u cjelini i da održite ono što  
ste rekli jutros. Ja mislim da ću vas gotovo citirati i držati za riječ. Da ćemo od 1.01.2009.godine  
imati povećanje minimalne zarade, mi sugerišemo 250 eura koliko već imamo godinu dana, i da  
ćemo imati i od 1.01.2019.godine smanjenje opterećenja na zarade. Ukoliko te dvije stvari  
predložite kroz odgovarajuću zakonsku proceduru imaćete u tom dijelu našu podršku.

Dakle, minimalna zarada 250 eura i smanjenje opterećenja na zarade, to su stvari koje će  
crnogorskoj ekonomiji sa jedne strane dati podsticaj, a sa druge strane ipak ćemo stvoriti jedan  
ambijent ili popraviti jedan ambijent u kojem nažalost 80.000 ljudi neće živjeti, odnosno 37.000  
ljudi neće živjeti od zarade do 193 eura.

Ono u čemu smo se razlikovali, ta razlika ostaje, teorijski se slažemo da se mora širiti  
poreska baza. Međutim, ne vidim u potezima Vlade dovoljno snage da se ta poreska baza proširi.  
Podatke koje ste vi saopštavali o poreskom dugu i način na koji Poreska uprava naplaćuje taj  
poreski dug nije širenje poreske baze, nego njeno sužavanje. Svaka tolerancija neplaćanja  
redovnih tekućih obaveza je smanjivanje trenutne poreske baze, jer manje prihoda koji pripadaju  
državi ulaze u nju.

Takođe u čemu smo se razlikovali, suprotno vašem obećanju povećali ste bruto zarade.  
Vaše obećanje je bilo sa početka budžeta 2018.godine da će fond zarada biti povećan samo 0,73  
miliona, on je nažalost mnogo više povećan. Samo u dva ministarstva, prosvjete i MUP-a,  
povećan je skoro 20 miliona.

Na kraju jedno pitanje, ja vas molim da mi odgovorite, to sam vas već pitao, negdje držite  
za završnu diskusiju.

Pitao sam vas za nacionalnu turističku organizaciju, ponavljam pitanje.

Da li je u 2017.godini, jer je transparentnost budžeta vrlo važna, neću govoriti o tekućoj  
rezervi samo me ova stvar interesuje, dakle da li je Vlada Crne Gore imala vanrednu uplatu prema  
Nacionalnoj turističkoj organizaciji 3,2 miliona eura iz bilo koje budžetske pozicije?

Molim vas da mi odgovorite.

PREDSJEDAVAJUĆI BRANIMIR GVOZDENOVIĆ (24.07.18 16:48:36)

Na ovaj način smo završili iskazivanje stavova ispred poslaničkog kluba SDP-a.

Sada se prijavio za riječ ispred Demokratskog fronta poslanik Nebojša Medojević.

NEBOJŠA MEDOJEVIĆ (24.07.18 16:48:53)

Poštovani građani Crne Gore, evo ponavljaćemo u beskonačnost neke osnovne ideološke  
ekonomske istine i činjenice. Ova turbulencija u budžetu da imate za šest mjeseci dva reblansa  
govori dvije stvari. Da se dešavaju neki šokovi, da li su ovdje u pitanju eksterni šokovi, da li se  
desilo nešto spolja, da li su monetarni šokovi, da li je nešto Crna Gora oštećena zbog neke  
globalne krize, pa međunarodne razmjene roba? Ne, gospodo, Crna Gora nema više odavno ništa  
što proizvodi, što prodaje. U Crnoj Gori samo dolaze kamioni sa robom, a iz Crne Gore se vraćaju  
prazni, eventualno sa bananama. Znači crnogorski izvoz rekao sam je 9% bruto društenog  
proizvoda. Govorim stalno, Srbija ima 44% izvoza u odnosu na bruto društveni proizvod. Slovenija  
70%, Slovačka 80%, Češka 90% i ovdje neko govori o Njemačkoj 90%, Japan 92%.

Dakle ključna stvar, građani Crne Gore, je proizvodnja, izvoz i zaposlenost. Ne možemo da  
živimo na tuđ račun, gospodo birači.

Građani Crne Gore, već 20 godina vaše plate, socijalne prinadležnosti, penzije ne dolaze iz  
realnih izvora. Mi živimo na tuđ račun, rasprodali smo resurse, privatizovali društvena preduzeća  
koja su stvarali naši očevi, rasprodajemo zemlju.

Samo da vas podsjetim, građani. Milo Đukanović i njegova Vlada su potpisali 14.septembra  
2016.godine, mjesec dana pred izbore, ugovor gdje su najvrednije resurse, vrijedne više desetina  
milijarda eura, to je gas i nafta iz crnogorskog pomorja, dali firmi ruskoj koja je vrlo bliska Putinu, i  
onda vi nas optužujete da smo mi eksponenti Rusije. Dali ste 50 milijardi eura imovine ove zemlje,  
ovoga naroda ruskom tajkunu zajedno sa Berluskonijevom italijanskom firmom i to svi ćute.

Prema tome, poštovani građani, ova zemlja, ovaj sistem koji je vodio DPS, ja sam to  
nazvao nekad sistem bećarske ekonomije. Lijepo je, prodate đedovinu, zakupite lokal, naručite  
muziku, počnete da srbujete, naročito ove kolege iz DPS -a, kad pusti se malo muzike i malo se  
popije vrate se na fabrička podešavanja i krene priča. Ali dođe naplata računa, gospodo birači u  
Crnoj Gori, računi su pristigli neko mora to da plati. Ovaj režim želi da to platite vi, pare se iznose  
iz Crne Gore. Nije Đukanović bezveze kupio trospratni penthaus u Dubaiju, kad mu zatreba, kad  
bude kriza - avionom za Dubai, računi će da ostaju državi Crnoj Gori, poreskim obveznicima i  
Crna Gora tone u bankrot.

Samo da podsjetim, predsjedavajući, dajte mi samo deset sekundi.

Ovo je isti koncept koji je bio u Grčkoj, finansiranje razvoja dugom. Grčka je, poštovani  
penzioneri, otkako je došla ekonomska kriza i kako je MMF tražio da se plate ti računi jednom, 22  
puta u skupštini Grčke mijenjala zakon o penzijama, smanjivala penzije i plate, 35% je otpušteno  
iz javnog sektora. E to vas čeka, poštovani građani Crne Gore, ako ne promijenimo sistem koji je  
bolestan. Ovaj sistem ne može da se mijenja kozmetički, mora da se zamijeni jednom  
odgovornom i kompetentnom vladom.

PREDSJEDAVAJUĆI BRANIMIR GVOZDENOVIĆ (24.07.18 16:48:56)

Na ovaj način je završena diskusija.

Izvolite.

NIKOLA RAKOČEVIĆ (24.07.18 16:52:50)

Zahvaljujem, uvaženi potpredsjedniče.

Bez obzira što je završna riječ i ne možemo se javljati za komentare, to ipak ne omogućava  
poslanicima, iz bilo kojeg dijela da dolaze, da vrijeđaju poslanički klub ili pojedince u poslaničkom  
klubu ili partiji iz koje dolazimo.

Dakle, pominjao je gospodin Medojević u pežorativnom smislu da se neko ovdje vraća na  
fabrička podešavanja, to je jedno.

Drugo, najgrublje je uvrijedio, iznio neistinu na račun predsjednika naše partije.

Mi tražimo repliku u ime kluba, cijenimo naravno odluku koju donesete tim povodom.

PREDSJEDAVAJUĆI BRANIMIR GVOZDENOVIĆ (24.07.18 16:53:35)

Imate pravo minut.

NIKOLA RAKOČEVIĆ (24.07.18 16:53:43)

Vrlo kratko ću, uvažavajući ono što je bila praksa u posljednjih nekoliko sati, da na miran  
način privedemo kraju raspravu o budžetu.

Nije lijepo da na ovaj način kolega Medojević razgovara, pogotovo kad se o razgovara o  
ekonomskim temama. Međutim, imamo razumijevanja na neki način za to jer u nedostatku  
argumenata povodom ekonomskih tema onda je najlakše vrijeđati poslanike Demokratske partije  
socijalista.

Ja ću vas podsjetiti samo na jednu stvar, a mogu da idem unazad koliko hoćete, radi se o  
uvaženom poslaniku koji je 2005.godine kazao da Vlada prodaje Arsenal kao staro gvožđe, tamo  
gdje sad imamo Porto Montenegro. Tako da sve je jasno o tome i građani naravno se izjašnjavaju  
na izborima vrlo precizno povodom toga ko ovdje govori istinu, a ko je ne govori.

Zahvaljujem.

PREDSJEDAVAJUĆI BRANIMIR GVOZDENOVIĆ (24.07.18 16:54:49)

Sljedeći prijavljeni poslanik u skladu sa pravom da iznosi stavove ispred poslaničkog kluba  
ima Predrag Sekulić.

Na taj način završavamo ovaj dio i nakon toga ima završnu riječ ministar Radunović.

Uvaženi poslanici, ja tražim od vas da obezbijedite isti način komunikacije s vama kao što  
to obezbjeđuju kolege iz DPS-a.

Posebno bih zamolio gospodina Radulovića i gospođu Bošnjak.

Izvolite.

PREDRAG SEKULIĆ (24.07.18 16:55:26)

Uvažene koleginice i kolege,

Zaista sam sa pažnjom slušao moje kolege u prethodnih par dana i moram da budem  
iskren da nijesam čuo ni jednu jedinu suvislu kritiku onoga što je na dnevnom redu - rebalansu  
budžeta i svega ovoga o čemu smo govorili, prije svega o akcizama itd. Dozvolite da ipak i onda  
kada se ne slažemo, a vrlo se često ne slažemo u ovom parlamentu, ponovim ono što sam više  
puta istakao.

Svi makroekonomski pokazatelji su na strani Crne Gore, znači ne postoji ni jedan jedini  
markoekonomski pokazatelj kada govorimo o regionu da nije na strani ekonomije Crne Gore i to je  
nešto što je činjenica.

Takođe, dozvolite drugu činjenicu, a čini mi se da to ilustruje kada se negdje ne slažemo da  
pogledamo ono što kažu naše kolege iz Evropske unije, jer dozvolićete, ipak je malo teže sa njima  
polemisati odnosno njihovim činjenicama. Kada govorimo o individualnoj potrošnji po stanovniku,  
Crna Gora je 54% onoga što je prosjek Evropske unije. Sljedeća država u regionu je Srbija sa  
45%, znači 9% manje, Bosna i Hercegovina 41 itd.

Pošto očito kolege iz Socijaldemokratske partije imaju nešto protiv, oni stalno pominju  
primjer Makedonije, valjda zato što se tamo promijenila vlast pa u toj želji da nam pokažu kako je  
dobro promijeniti vlast njih ilustruju sa Makedonijom.

Znači, prosječna plata u Makedoniji danas je 30% manja od prosječne plate u Crnoj Gori, a  
dozvolićete samo još jednu stvar, da smo imali istu startnu poziciju i da smo prošli kroz mnogo,  
mnogo teži period nego što je to prošla Makedonija. Ono što negdje nekim drugim kolegama iz  
opozicije bode oči jeste što stalno pravimo upoređenje sa državom Srbijom, sa kojom smo do juče  
bili u državnoj zajednici.

Govorimo o prethodnih 10 ili 12 godina, koliko je crnogorska ekonomija uznapredovala.  
Znači, moramo govoriti ipak o makroekonomskim pokazateljima. To je prosječna plata.  
Dozvolićete da ipak ako imate prosječnu platu koja je negdje za 10 - 15% veća, a mislim da je  
nominalno i preko 20% veća, da ćemo reći da je ta ekonomija uspješna. Dozvolićete, ako imamo  
javni dug manji od te druge države, ipak je naša ekonomija uspješnija. Još jedna stvar koju negdje  
čini mi se svi dobro razumiju, a ne žele to da kažu na pravi način. Tačno je da Crna Gora veliki  
dio bruto društvenog proizvoda ostvaruje putem turizma i usluga. Znači, ne možemo čitavi uvoz da  
pokrijemo sa izvozom, kada govorimo o realnoj ekonomiji, zato što i usluge i turizam jesu neka  
vrsta izvoza. Dozvolićete da onaj čovjek ili turista koji dođe iz Srbije, iz Hrvatske ili iz Evropske  
unije, koji potroši novac na našem crnogorskom primorju, to je takođe jedna vrsta izvoza i čini mi  
se da je zaboravljamo osnovne ekonomske stvari kada govorimo o crnogorskoj ekonomiji.

Kažem još jednom, nadam se da ćemo za par mjeseci, kao što smo to čuli prethodnih  
dana, čuti priznanje od kolege iz opozicije, zato što su prethodnih dana saopštili da je rebalans bio  
dobra stvar. Nadam se da ćemo za nekoliko mjeseci čuti da je drugi rebalans, o kome danas  
raspravljamo, dobra stvar.

Dozvolite, potpredsjedniče, samo jednu malu napomenu.

Kada govorimo o akcizama, sivo tržište je strašno fleksibilno, hajmo da pitamo kolege iz  
opozicije, koji drže vlast u opozicionim opštinama, zašto ne suzbiju vanpijačnu prodaju. To je u  
vašoj nadležnosti, zašto ne suzbijete vanpijačnu prodaju? Zašto ne suzbijete sivu ekonomiju  
recimo u Budvi i Herceg Novom? Čuli smo ovih dana da ima strašan problem Komunalna policija.

Tamo se prodaju i akcizne robe i čini mi se da to negdje najbolje odslikava tu priču o sivoj  
ekonomiji. Hajde da tu odgovornost zaista adresiramo na pravo mjesto. Čini mi se da tu negdje  
imaju i lokalne samouprave svoju ulogu.

Hvala.

PREDSJEDAVAJUĆI BRANIMIR GVOZDENOVIĆ (24.07.18 16:59:24)

Hvala.

Postojala je zainteresovanost iz opozicionih klubova da daju određene komentare, pošto  
nije bilo uvredljivosti, ali pitali smo da li imaju konkretno rješenje koje je tražio gospodin Predrag  
Sekulić. Nijesam siguran da smo tu dobili neke odgovore.

Uvaženi poslanici, uvaženi građani Crne Gore, na ovaj način smo završili pretres.

Prije završetka pretresa pravo ima predlagač na završnu riječ, ako želi da iskoristi.

Izvolite, ministre Radunoviću.

DARKO RADUNOVIĆ (24.07.18 17:00:02)

Hvala, predsjedavajući.

Poštovani poslanici, ja ću se potruditi da budem kratak, jer bi trebalo poslije ovoliko  
razgovora koje smo vodili.

Prvo da se zahvalim doista svim poslanicima koji su učestvovali u diskusiji zato što  
smatram da su diskusije imale visok kvalitet i da su imale za nas, kako da kažem, instrukciono  
dejstvo, da obratimo pažnju na mnoge stvari na koje dok vi radite u kancelariji ponekad i ne  
obratite pažnju i jednostavno napravite previd ili ne obratite u dovoljnoj mjeri.

Ono što mi se čini da na kraju današnjeg dana možemo zaključiti da ne postoji strah od  
bankrotstva, jer smo krenuli juče dosta jako sa tim najavama. Siguran sam da su građani iz ovih  
rasprava koje su se danas vodile mogli zaključiti da taj strah ne postoji i smatram da takođe su  
građani koji su nas pratili mogli zaključiti da držimo pod kontrolom te osnovne parametre, makro-  
ekonomske parametre. Vjerujem da se ponavljamo, ali doista moram to reći, da i deficit i javni dug  
držimo pod kontrolom, bez obzira na rebalasn budžeta koji danas usvajamo.

Činjenica je da prvi rebalans koji smo radili ima razloga zbog kojeg imamo kritika. Činjenica  
je da prvim rebalansom budžeta mi smo, čini mi se, uradili pravu stvar. Znam da smo uradili pravu  
stvar, to je bio otkup vlasničkih akcija Elektroprivrede od A2A. Ovaj sada rebalans takođe smatram  
da je bio neophodan. Dinamika ekonomskih kretanja i ekonomskih dešavanja je to od nas  
očekivala.

S druge strane svi parametri makroekonomski zadržavaju se u trendu koji je bio u ovoj  
godini, deficit će ostati u istom procentu. Tačno je da će 2019. i 2020. biti izvjesno usporavanje. Ja  
to moram da kažem, tako da mi nećemo imati deficit u 2019. 0,9 nego će biti minus 2,9 isto tako  
neće biti suficit 2020. 4,4 nego će biti 2,8. Ali naš trend jeste realan i jeste dobar.

S druge strane, tačno je da treba da unaprijedimo sistem planiaranja u budžetu, imamo tu i  
tehničku pomoć i radimo na tome i treba unaprijediti sve te porocedure i te modele i na tome  
intenzivno radimo.

Takođe je tačno da sam rekao da ćemo do 1.01.2019.godine uraditi, napraviti predlog  
izmjene minimalne zarade, odnosno minimalne cijene rada. Ali nijesam rekao koliki će to biti iznos.  
Želim da to kažem zbog crnogorske javnosti, predlog je 250, ali doista ja ne znam sad u ovom  
trenutku koji je to iznos koji će biti u onom obimu da možemo da izračunamo tačan fiskalni uticaj  
na budžet, a pralelno sa smanjenjem opterećenja, odnosno smanjenja doprinosa na primanja.  
Takođe, moramo i na prihodnoj i na rashodnoj strani stalno vršiti detaljne kontrole, ali mi od  
principa da tekuće rashode pokrivamo tekućim prihodima nećemo ni u jednom trenutku odustati.  
Tako da sva zaduženja mogu da budu samo za razvojne projekte.

Sad sam se sjetio jedne stvari koju bih zamalo zaboravio jer nijesam stigao u današnjem  
danu da pomenem. Govorimo o nedostajućim sredstvima koja su bila 295 miliona, a rebalansom  
iz marta su povćana na 755 miliona. Ja vas molim, želim zbog crnogorske javnosti da se precizno

zna da 500 miliona euro bondova koje smo mi realizovali u aprilu mjesecu su samo za  
refinansiranje obaveza koje dospijevaju 2019, 2020. i 2021. godine. Stvorila se u javnosti  
predstava da je to novo zaduživanje, da je za potrošnju itd. Molim vas, želim da to razgraničimo,  
ne želim ovo da iskoristim kao neku pohvalu nama, tom rezultatu, ali da znamo da nije povećanje  
javnog duga.

Na kraju, ovdje se dosta govorilo o "konstrukcionoj greški" crnogorske privrede vezano za  
izvoz, odnosno pokrivenost uvoza izvozom. Ja mislim da sam o tome govorio, sad nijesam  
siguran da sa uključivanjem usluga pokrivenost prelazi 60% i nije onaj podatak samo kad su robe  
u pitanju koji saopštavamo i on nije 15 nego je nešto više.

Bilo je ovdje još pitanja koja sam evidentirao, mada sam prijemijetio da jednom broju  
poslanika smeta i kad se nešto zapisuje, a ja mislim da je korisno zapisivati, jer se zaboravi. Na  
sva pitanja ostala koja su postavljena ja sam otvoren i ja ću dati odgovor. Takođe, sad kad sam  
vas pogledao, gospodine Konjeviću, sa završnim računom budžeta za 2017. mi ćemo moći tačan  
odgovor dati vezano za ovo vaše pitanje, u ovom trenutku ja ne mogu da vam dam odgovor.

Toliko, ne znam koliko sam uspio da budem sveobuhvatan, izvinjavam se ako sam nešto  
preskočio. Zahvaljujem na pažnji.

PREDSJEDAVAJUĆI BRANIMIR GVOZDENOVIĆ (24.07.18 17:06:23)

Hvala.

Uvaženi poslanici, uvaženi građani Crne Gore, na ovaj način smo završnim izlaganjem  
završili tačke dnevnog reda. Upozoravam sve poslanike da vode računa da se pridržavamo reda i  
da na taj način stvaramo uslove da svaki diskutant može da nesmetano organizuje svoju  
diskusiiju. Zahvaljujem se ministru Radunoviću, dražavnoj sekretarki Nini Vujošević i direktoru  
direktorata Bojanu Paunoviću na prisustvu i na izlaganju stavova Vlade Crne Gore povodom ovih  
tačka dnevnog reda.

Uvaženi građani, uvaženi poslanici, prelazimo na sljedeću tačku dnevnog reda, to je  
**Predlog zakona o međunarodnim restriktivnim mjerama** koji nam je došao iz Vlade, a  
obrazlaže ga Ministarstvo vanjskih poslova. Ovašćeni predstavnici Vlade su Srđan Darmanović,  
ministar vanjskih poslova i Ivan Ivanišević, generalni direktor Direktorata za multilateralne poslove  
i regionalnu saradnju. Izvjestioci odbora su Miodrag Vuković Zakonodavnog odbora i Nada  
Drobnjak Odbora za međunarodne odnose i iseljenike.

Otvaram pretres. Prije pretresa želim samo da vas upoznam sa prijavljenim diskutantima.  
Ispred DPS-a imamo deset prijavljenih diskutanata, Andrija Nikolić, koji je inače predsjednik  
Odbora za međunarodne odnose i iseljenike, koji će imati uvodno izlaganje ispred kluba, Nada  
Drobnjak, Nikola Rakočević, Dragutin Papović, Miloš Nikolić, Aleksandra Vuković, Danijel  
Živković, Momčilo Martinović, Marta Šćepanović i Halil Duković. Ispred Demokratskog fronta  
imamo: Predrag Bulatović, Branko Radulović, Nebojša Medojević i umjesto Nebojše Medojevića  
Milan Knežević. Znači, Predrag Bulatović, Branko Radulović i Milan Knežević.

Naša je ambicija da to pokušamo da završimo do 18:30h, pa iz tog razloga predlažem  
kolegama iz DPS-a, koji uvijek svoja izlaganja organizovano i na način koji ne remeti druge izlažu,  
oni uvijek imaju taj, da kažem, dodatni demokratski kapacitet, da pokušate da se dogovorite u  
klubu da na primjer ispred DPS-a imamo pet predstavnika, da svi govorimo po pet minuta i da na  
taj način organizujemo čitav posao.

Sugerišem da nas izvijestite, generalni sekretarijat. Zamolićemo gospodina Rakočevića da  
organizuje taj dio.

Prije uvodnog izlaganja poslanik Milan Knežević.

MILAN KNEŽEVIĆ (24.07.18 17:10:15)

Da doprinesem ovoj vašoj želji za racionalnošću vremena, s obzirom da govorite u ime  
najorganizovanijeg kluba, kako vi kažete, da dam jedan predlog, da ne govore svi, nego neka  
jedan u ime svih pročita obrazloženje, pošto oni svi čitaju obrazloženja iz predloga zakona, pa

neka jedan umjesto svih ostalih pročita obrazloženje i tako ćemo uštedjeti na vremenu.

PREDSJEDAVAJUĆI BRANIMIR GVOZDENOVIĆ (24.07.18 17:10:36)

To nije prihvaćeno, odmah vam kažem, iz nekoliko razloga. Prva stvar, mi iz DPS-a se  
nikad nećemo miješati u to kako ćete vi organizovati svoj dio posla. Inače, ja vam sugerišem,  
možemo to i mi da vam organizujemo, da uporedimo diskusije i obrazloženja i vidjećete da tu  
nema nikakvog ponavljanja. Možemo to da organizujemo. Zamolio bih generalni sekretarijat da se  
postara oko toga i u vremenu u kojem generani sekretarijat procijeni da uradi taj zadatak.

Molim kolege iz Demokratskog fronta da se slože, jer sad gospodin Bulatović kaže da to što  
je predložio gospodin Knežević ne prihvata.

MILAN KNEŽEVIĆ (24.07.18 17:11:24)

U redu. Evo ja prihvatam da se napravi uporedna analiza svih dosadašnjih diskusija  
poslanika DPS-a sa predlozima zakona od 2016. do današnjeg dana. Prihvatam vaš predlog i biću  
vam zahvalan da dobijem tu uporednu analizu. Hvala vam.

PREDSJEDAVAJUĆI BRANIMIR GVOZDENOVIĆ (24.07.18 17:11:33)

Hvala.

Ja vas molim da ne govorimo o ljudima koji nisu tu, pogotovo na ovaj način kako ste vi  
predložili. Sledeća stvar, ja vas, ne znam, nemam evidenciju, po ne znam koji put molim da ipak  
dozolite poslanicima i svima koji ovdje predsjedavaju da možemo da vodimo sjednicu, jer često  
upadate u riječ i van prava da govorite koristite to svoje pravo. Zbilja ću tražiti od predsjednika  
vašeg poslaničkog kluba gospodina Đukanovića da vas upozori na to. Hvala vam lijepa.

Zamolio bih gospodina Bulatovića i gospodina Kneževića da primjere svoj rad u Skupštini i  
da obezbijedimo mogućnost da nastavimo sa radom kakav želi DPS.

Dajemo mogućnost ministru Darmanoviću za dopunsko obrazloženje.

Izvolite, ministre.

SRĐAN DARMANOVIĆ (24.07.18 17:12:51)

Poštovani predsjedavajući, uvažni poslanici i poslanice,

Zahvaljujem vam na prilici da predstavnim inovirani Zakon o međunarodnim restriktivnim  
mjerama kojim se dodatno osnažuje bezbijedonosni sistem u Crnoj Gori i stvaraju pretpostavke za  
još efikasniju saradnju sa međunarodnim organizacijama na polju prevencije terorizma i širenja  
oružja za masovno uništavanje. Tekst pravnog akta koji je pred vama rezultat je rada više  
crnogorskih institucija, a pomoć u izradi pružio je Savjet Evrope kroz angažovanje dva  
međunarodna eksperta sa zavidnim iskustvom u ovoj oblasti. Kroz osam tematski podijeljenih  
poglavlja i 36 članova razrađena su pitanja od značaja za procedure uvođenja međunarodnih  
restriktivnih mjera, posebno ciljanih finansijskih sankcija koje se odnose na finansiranje terorizma i  
širenje oružja za masovno uništenje, pri čemu se posebno vodilo računa o pojednostavljivanju  
procedura koje se odnose na sprovođenje mjera utvrđenih sankcionim listama Ujedinjenih nacija.  
Dodatno uvedeni mehanizam za uvođenje mjera koje utvrđuje Evropska unija i koje zahtijevaju  
druge države u nacionalnim pravnim okvirima, konkretno lica i entiteti čije označavanje na listi  
terorista zatraži Evopska unija ili druga država kroz kratku proceduru biće označeni na crnogorskoj  
listi i biće praćeno njihovo eventualno kretanje na našoj teritoriji, te primijenjene ciljane finansijske  
sankcije u slučaju da se sredstva ili imovina ovih lica ili entiteta evidentira u Crnoj Gori.

Posebno se vodilo računa o nadležnostima koje imaju crnogorske institucije u ovoj oblasti,  
ali i o novim standardima koje preporučuje Savjet Evrope i njegova stručna tijela, poput Komiteta

za borbu protiv pranja novca i finansiranje terorizma. U skladu sa njihovim preporukam a proširen  
je opseg institucija koje mogu predlagati označavanje lica na nacionalnoj listi ali i omogućeno  
ulaganje žalbe na označavanje i na primjenu konkretne restriktivne mjere. Naročito se vodilo  
računa o posebnim razlozima koji nalažu oslobađanje dijela zamrznute imovine za pokrivanje  
realinih i opravdanih troškova poput liječenja, zaštite prava stanarine i pokrivanje dugovanja  
savjesnim trećim licima.

Takođe, razrađena je procedura za ukidanje restriktivnih mjera kao i bliže definisana  
nadležnost za vođenje odgovarajućih evidencija o prmijeni restriktivnih mjera, te određen okvir za  
prekršajnu i krivičnu odgovornost. Ministarstvo vanjskih poslova je koordiniralo rad tima  
zaduženog za pisanje ovog zakona, te u najbližem kontaktu se predstavnicima relevantnih  
međunarodnih institucija osiguralo adekvatnu ekspertizu i podršku.

Novi Zakon o međunarondim restriktivnim mjerama pruža kvalitetnu osnovu za dalje  
unapređenje saradnje na pitanjima koja su posebno osjetljiva, a koja veoma često zahtijevaju  
izrazito kratke rokove za reakciju. Usvajanjem ovog zakona osnažiće se institucionalni kapaciteti  
za reakciju u slučaju nastupanja situacija koje predviđaju sprovođenje restriktivnih mjera, te ojačati  
kapaciteti za implementaciju obaveza koje su predviđene referentnim rezolucijama Ujedinjenih  
nacija, direktivima Evropske unije, a što će doprinijeti daljem potvrđivanju Crne Gore kao  
kredibilnog partnera u realizaciji obaveza i aktivnosti koje doprinose bezbjednosti i sigursnosti u  
globalnom kontekstu.

Uz zahvalnost na vremenu koje ćete posvetiti raspravi ovom važnom zakonskom tekstu, te  
takođe konstruktivnoj raspravi na odborima, ostajemo na raspolaganju da i na plenumu dodatno  
razgovaramo o ponuđenim rešenjima uz napomenu da usvajanjem zakona činimo korak naprijed  
u poglavljima 23, 24 kao najznačajnijim segementima pregovaračkog procesa sa Evropskom  
unijom. Zahvaljujem na pažnji.

PREDSJEDAVAJUĆI BRANIMIR GVOZDENOVIĆ (24.07.18 17:16:20)

Zahvaljujem ministru Darmanoviću.

Dajem riječ Andriji Nikoliću, predsjedniku Odbora za međunarodne odnose i iseljenike.  
Izvolite.

ANDRIJA NIKOLIĆ (24.07.18 17:16:31)

Hvala vam, uvaženi potpredsjedniče Gvozdenoviću.

Poštovani ministre Darmanoviću sa saradnikom Ivaniševićem,

Najprije bih se na početku usaglasio sa vama, da je riječ o jednom izuzetno važnom  
Prijedlogu zakona o kojem smo onako opširno razgovarali na sjednici Odbora upravo u prisustvu  
gospodina Ivaniševića. Dodatni prilog tome i dodatni prilog težini, da kažem, samog Prijedloga  
zakona daje okolnost koju ste naveli, da na ovaj način činimo dodatni korak u procesuiranju onoga  
što su naše obaveze u poglavljima 23, 24.

Međunarodni odnosi posmatrani u multilateralnoj i bilateralnoj sferi odvijaju se na način da  
ih karakterišu saradnja i konfrontacija. Iz raznih razloga pojedine države prema drugim državama,  
kao i zvanični organi međunarodne zajednice prema pojedinim državama mogu uvesti i uvodili su  
restriktivne mjere. Šta to podrazumijevamo pod restriktivnim mjerama? Restriktivne mjere se  
mogu odnositi na najradikalniji vid, na prekid diplomatskih odnosa, potpuni ili djelimični prekid  
ekonomskih odnosa, potpuno ili djelimično ograničenje uvoza, izvoza, transporta i pružanja  
usluga, a pod restriktivnim mjerama podrazumijeva se i embargo na naoružanje, vojnu opremu,  
robu dvostruke namjene, ograničenja ulaska u Crnu Goru, kao i zamrzavanje imovine.

Crna Gora se u svojoj vanjskoj politici pridržava restriktivnih mjera koje sprovodi prije svih  
Evropska unija i to na tragu obaveza koje usvajamo uz okolnost da smo i spremni i zainteresovani  
da usklađujemo našu vanjsku, bezbjednosnu i odbrambenu politiku sa politikom Evropske unije.  
To su na kraju i obaveze iz onog poglavlja 31 za pridruživanje Evropskoj uniji.

Ovdje imamo situaciju gdje je Crna Gora kao punopravna članica Ujedinjenih nacija takođe

u obavezi da usaglasi svoju zakonsku regulativu sa potvrđenim konvencijama i rezolucijama  
Ujedinjenih nacija, ali i sa drugim odlukama međunarodnih organizacija čija je članica.

Donošenjem Zakona o međunarodnim restriktivnim mjerama, Crna Gora doprinosi  
održavanju međunarodnog mira i bezbjednosti, poštovanju ljudskih prava i osnovnih sloboda,  
razvoju demokratije kao i vladavine prava na nacionalnom, ali prije svega na globalnom nivou.

Ovaj prijedlog zakona ima za cilj primjenu međunarodnih standarda, naročito u dijelu  
ciljanih finansijskih sankcija u vezi sa terorizmom i finansiranjem terorizma, odnosno u vezi sa  
proliferacijom oružja za masovno uništenje. Ključna stavka ovog prijedloga zakona odnosi se na  
okolnost da će Vlada Crne Gore formirati nacionalnu listu terorista i organizacija povezanih sa  
terorizmom, prema kojima će se sprovoditi restriktivne mjere. Dakle, predložene mjere biće  
sprovođene prema osobama koje se nađu na nacionalnoj listi koje formira Vlada, a na prijedlog  
Vijeća za nacionalnu bezbjednost.

Dalje, predlaže se da državne firme i pojedinci iz Crne Gore ne smiju sarađivati sa  
udruženjima i licima sa nacionalne liste. Firme koje bi eventualno sklopile poslove sa osobama sa  
liste biće kažnjene sa 40.000 eura, dok zaposleni koji to dozvole rizikuju kazne od 4.000 eura.  
Predviđeno je da se restriktivne mjere mogu sprovoditi protiv država, crnogorskih građana,  
privrednih društava, kao i stranih državljana koje se nalaze ili imaju imovinu na teritoriji Crne Gore.

Dakle, međunarodna zajednica, a samim tim i Crna Gora kao njen integrativni dio pomoću  
restriktivnih mjera nastoji da bez upotrebe sile utiče ne promjene ponašanja određenih država,  
organizacija ili pojedinaca koji predstavljaju prijetnju globalnom miru i bezbjednosti.

Pošto će se govoriti o tome, dozvolite da podsjetim na okolnost da se Crna Gora zbog  
obaveze da slijedi vanjsku bezbjednosnu i odbrambenu politiku Evropske unije tokom 2014.  
godine pridružila restriktivnim mjerama koje je Evropska unija uvela prema Rusiji, a zbog  
ugrožavanja teritorijalnog integriteta Ukrajine. Prije nekoliko sedmica, lideri Evropske unije su na  
samitu u Briselu donijeli odluku da produže ekonomske sankcije Moskvi za još šest mjeseci, zbog  
nedostatka napretka u primjeni sporazuma iz Minska u okončavanju oružanih sukoba u istočnoj  
Ukrajini.

Dakle, Crna Gora pažljivo vaga svaku riječ kad je riječ o saradnji sa tradicionalnim  
partnerima kakav je i Rusija ... koja se, da kažem, događa u evropskoj kući i zbog toga imamo  
pojačanu odgovornost u prevazilaženju te krize. Dakle, bez obzira što su geografski daleko, a opet  
nisu ni toliko daleko, to nije kriza ni u Iranu, ni u Libanu, ni u Siriji već kriza na evropskom  
kontinentu.

Istovremeno izabrali smo kao što sam kazao evropski put, koji smo u obavezi da pratimo na  
tragu obaveza i kroz poglavlja koja je ministar pomenuo, 23 i 24, a prije svega u pogledu  
usaglašavanja bezbjednosti i odbrambene politike.

Što se tiče političkih nevolja, preventivno nekoliko komentara, jer znam da će to biti  
predmet diskusije naših kolega iz opozicije, ali gledaću da ostanem prije svega na onome što su  
pozicije države Crne Gore bez namjere da ulazim u kvalifikovanje određenih političkih procesa u  
susret izborima 2016. godine.

Podsjetiću građane Crne Gore da su se problemi pojavili tokom aprila mjeseca 2014.  
godine, prilikom posjete tadašnjeg predsjednika Vlade gospodina Đukanovića Bijeloj kući, kada su  
njegove izjave da Crna Gora treba što prije da bude primljena u NATO od strane ruskog  
Ministarstva vanjskih poslova okvalifikovane kao neprijateljske. Kad vam šef jedne tako velike  
sile kaže da ste izdali njegovu zemlju, onda znate na kom terenu diplomatskih odnosa igrate, jer  
valjda sa druge strane svi mi dobro znamo da državnik jedne države može da izda samo interese  
sopstvene države i nijedne drugo.

Crna Gora, valjda to ne moram bilo koga da podsjećam u ovoj sali, nikada u svojoj  
hiljadugodišnjoj istoriji nikoga nije izdala. Šta više, svoju krv je prolijevala i na granicama Crne  
Gore da bi zaštitila svoje saveznike, koji su joj kasnije vratili onako kako su vratili, da se sad ne  
vraćamo na određene istorijske periode koji su nas koštali iz samog imena države.

Međutim, poučenim istorijskim negativnim iskustvom, počeli smo da sazrijevamo i da  
učimo da štitimo sopstvene nacionale interese. Za nas je bilo posebno zabrinjavajuće ... nekoliko  
godina komunicira samo sa predstavnicima crnogorskih opozicionih partija i to onih koje se  
deklarišu kao protivnici crnogorske nezavisnosti, umjesto da se komunikacija obavlja sa zvaničnim  
predstavnicima države Crne Gore.

PREDSJEDAVAJUĆI BRANIMIR GVOZDENOVIĆ (24.07.18 17:24:34)

Gospodine Nikoliću, iako se broj diskutanata isrped DPS-a značajno smanjio da bi  
racionalizovali, molim vas da polako privodite kraju vaše izlaganje.

ANDRIJA NIKOLIĆ (24.07.18 17:24:53)

Hvala, potpredsjedniče, na podsjećanju. Razumio sam da uvodno izlaganje obuhvata  
period od 10 minuta i onda sam gledao da se krećem u tom vremenskom opsegu, ali evo zbog  
racionalnosti potrošnje vremena, gledaću da u nekoliko rečenica sumiram.

PREDSJEDAVAJUĆI BRANIMIR GVOZDENOVIĆ (24.07.18 17:25:06)

Već smo se dogovorili na kolegijumu, vi ste se jedini prijavili za uvodnu tačku, ali izvolite još  
jedan minut.

ANDRIJA NIKOLIĆ (24.07.18 17:25:13)

Dakle, sumiraću u nekoliko rečenica. Kulminaciju takvog odnosa imali smo u susret  
oktobarskim izborima i to je danas kao što znamo predmet pažnje crnogorskog pravosudnog  
sitema.

Istorijski gledano, odnosi Crne Gore i Rusije su uvijek bili tradicionalno dobri i mi se sa  
poštovanjem odnosimo prema toj činjenici. Istovremeno kao korak u dobrom pravcu vidimo u  
činjenici da je predsjednik Ruske Federacije, gospodin Vladimir Putin, čestitao pobjedu na  
predsjedničkim izborima predsjedniku Demokratske partije socijalista gospodinu Milu Đukanoviću,  
uz ocjenu da bi ... bio u duhu tradicionalnog prijateljstva naše dvije države. Dakle, spremni smo da  
potpišemo tu izjavu. Hvala na pažnji.

PREDSJEDAVAJUĆI BRANIMIR GVOZDENOVIĆ (24.07.18 17:26:07)

Hvala.

Želim samo da vas informišem da od 10 prijavljenih poslanika DPS-a nakon koordinacije  
koju je uradio poslanik Nikola Rakočević imamo sad Andriju Nikolića koji je završio svoje izlaganje,  
Nadu Drobnjak, Dragutina Papovića, Miloša Nikolića i Momčila Martinovića. Znači, na sugestije  
gospodina Rakočevića odustali su Nikola Rakočević, Aleksandra Vuković, Danijel Živković, Marta  
Šćepanović i Halil Duković.

Prvi prijavljeni poslanik ispred opozicije, odnosno Demokratskog fronta je Predrag  
Bulatović.

PREDRAG BULATOVIĆ (24.07.18 17:26:49)

Dame i gospodo, poštovane kolege poslanici, poštovani građani.

Gospodine potpredsjedniče, vi ste slušali čitavu diskusiju, pa ako neko ode u političke  
eksplikacije sa naše strane tražimo isti tretman. Ja ću malo oko zakona da se bavim.

Gospodine Darmanoviću, moj predlog vama je da povučete ovaj zakon. Nešto konfuznije, a  
sa naznakom vrlo važne teme nisam imao prilike da pročitam. Ovaj zakon treba da bude u ovom  
domu jer se on bavi prije svega borbom protiv terorizma, finansiranja terorizma. Ja razumijem  
zašto ste vi podmetnuli ovaj i ovakav zakon u ovom parlamentu. Osnovni zakon je usvojen 2014.

godine, 2017. godine je izmijenjen, u tom zakonu nema terorizma, terorističkih organizacija,  
finansiranje terorizma. Na osnovu tog zakona je moguće bilo i uvesti eventualno i sankcije Rusiji  
mada ni onaj zakon ni ovaj novi se ne bave pitanjima država i restriktivnim mjerama prema  
državama, odnosno procedurama na koji način se to radi. Ali pošto je intencija ovog zakona da se  
uradi ono što ste primili kao veliku kritiku i u obrazloženju - Milane, nemoj se ljutiti, ja moram da  
pročitam njihovo obrazloženje - Crna Gora je naime ocijenjena negativnom ocjenom u oblasti  
uvođenja ciljanih finansijskih sankcija koje se odnose na finansiranje terorizma i širenje oružja za  
masovno uništenje kao nedovoljno usklađeno itd. Znači, ovo je ocjena međunarodna i to je vaš  
doprinos poglavljima 23 i 24 i onome što se zove usklađivanje sa zajedničkom politikom Evropske  
unije.

Crna Gora je prepoznata u svim ovim analizama kao zemlja koja se nedovoljno bori protiv  
finansiranja terorizma i vi ste donoseći ovaj zakon napravili jedan broj i niz članova koji su vrlo  
nespretno definisani, vrlo konfuzni, a ja ću vam, ministre, reći sljedeće: Ovim pitanjem se bave  
Zakon o odbrani, Zakon o unutrašnjim poslovima, Zakon o Agenciji za nacionalnu bezbjednost.  
Ključna institucija države koja se bavi borbom protiv terorizma nije Milivoje Katnić, nije Ministarstvo  
spoljnih poslova, nego Agencija za nacionalnu bezbjednost. Znači, imamo Zakon o tajnosti  
podataka, Zakon o sprečavanju pranja novca i finansiranja terorizma, sve ovo što ja govorim, ovaj  
zakon je konfuzan u odnosu na sve ove stvari. Institucije Direkcija za tajne podatke, Ministarstvo  
unutrašnjih poslova, Policija, Ministarstvo odbrane, Vlada, jedino je transparentno Vijeće za  
nacionalnu sigurnost. Neustavna institucija, jer taj zakon je neustavan po ocjeni opozicije, je  
Agencija za nacionalnu bezbjednost. Tu postoji jedna zbrka i jedna konfuzija. Nemate države,  
nemate restriktivne mjere prema državama, imate restriktivne mjere sa liste Ujedinjenih nacija i to  
je automatizam u primjeni i dolazite do kategorije Evropske unije koja se pojavljuje u formiranju  
nacionalne liste lica, odnosno fizičkih lica i pravnih lica koja se bave finansiranjem terorizma. To je  
ta konfuzija o kojoj ja govorim da ovdje postoji.

Ono što hoću da vam kažem jeste nešto što je neshvatljivo, ali pošto, po mom mišljenju,  
ova vlada kojoj vi pripadate i vi lično ne sprovodite nacionalnu politiku shodno interesima države  
Crne Gore, čak ste i u sukobu sa politikom predsjednika aktuelnog Sjedinjenih Američkih Država  
Donalda Trampa jer je on suprotan Soroševoj politici i politici za koju mi mislimo da ste vi  
eksponent ovdje, a kako to želim da obrazložim. Objasnite molim vas, u kaznenim odredbama,  
imate u članu 16, ministre, sljedeću stvar koja kaže - preporučuje se ili ukazuje se firmama,  
građanima, da ne sarađuju sa teroristima.

Poštovani građani, dame i gospodo, ako je najteže krivično djelo koje postoji terorizam,  
finansiranje terorizma, i vi propisujete zabranu komunikacije sa onim organizacijama koje su na  
listi terorističkih organizacija, a kaznena mjera je od jedne do 40.000 evra, sarađujete sa onima  
koji su na listi ... države Crne Gore i vi dobijate prekršaj od 40.000. To je ta Soroševa politika.  
Kako? Tako jer je moguće u Crnoj Gori iskonstruisati državni udar, zakoni nisu bitni, vama je ovaj  
zakon bitan zbog plenarnog zasijedanja koje je trebalo da bude početkom jula u Strazburu, ovog  
Manivala koji je odlučio da ovaj zakon nije dobar.

Na kraju, ono što želim da kažem dozvolićete mi. Ja sam pročitao izjavu predsjednika Crne  
Gore koji je van svojih ustavnih ovlašćenja, a tiče se i ovog zakona i tiče se Zakona o strancima,  
rekao da treba patrijarhu Irineju zabraniti ulazak u ovu zemlju. Znači, ovdje kategorija zabrane  
figuriše u ovom zakonu. U Zakonu o strancima takođe, ali znate, jedino pod uslovom ako Agencija  
za nacionalnu bezbjednost i državni organi procijene da je određena izjava ... ugrožavanje  
bezbjednosti ove države. Ja mislim da je predsjednik države izašao van svojih kompetencija. On  
se ne može baviti pitanjima zabrane ulaska bilo kog, to nije posao njegov i ja mislim da su  
nadležnosti iz ovog zakona više vezane i treba da budu više vezane za druge organe, a ne za  
Ministarstvo spoljnih posova.

Završiću jednim pitanjem. Gospodine ministre, da li postoji u Ministarstvu vanjskih poslova  
kako vi kažete, ili spoljnih poslova kako ja kažem, posebna bezbjednosna služba? Ja u zakonu  
nisam vidio prateći ono što postoji. Naravno, vi veoma dobro znate da je u nekada velikoj  
Jugoslaviji postojala specijalna služba, mislim da se zvala SID, koja se bavila tim pitanjima. Mislim  
da u Srbiji takođe postoji služba koja se bavi tim bezbjednosnim poslovima, da ne govorim o  
drugim. Vi ste dobili par ekselans bezbjednosne stvari u ovom zakonu. Zato ja mislim da je on  
konfuzan. Mislim da nije potrebno mnogo toga da se dovede u red, ali ako je prošlo u plenarno

zasijedanje, gdje ste trebali da podnesete izvještaj, mislim da bi bilo dobro da se ovo uvede u red.  
Što se tiče sankcija Rusiji, vi ste i po starom zakonu imali pravo to da uradite. Vama nije bio  
potreban zakon. Da završim ... Ministarstva spoljnih poslova da predlaže Vladi odgovarajuće  
mjere prema drugim državama, Vlada je ta shodno Ustavu koja donosi odluku, mislim da je to  
pogrešna odluka. Demokratski front je na stanovištu da to treba da se promijeni, mi kad budemo u  
prilici, mi ćemo da to eleminišemo.

Hvala vam, izvinjavam se što sam prekoračio.

PREDSJEDAVAJUĆI BRANIMIR GVOZDENOVIĆ (24.07.18 17:34:43)

Hvala.

Komentar izlaganja ima Predrag Sekulić.

PREDRAG SEKULIĆ (24.07.18 17:34:52)

Gospodine potpredsjedniče,

Dozvolite da napravim jednu ispravku. Znači, pozivam se na član 101, na repliku, iz prostog  
razloga što je gospodin Bulatović na veoma nekorektan način citirao izjavu predsjednika  
Đukanovića, odnosno nekorektno saopštio nešto što gospodin Đukanović nije rekao. Mislim da je  
to dovoljan povod za repliku, vjerujem da nećete ništa drugačije odlučiti kada je u pitanju  
Poslovnik.

PREDSJEDAVAJUĆI BRANIMIR GVOZDENOVIĆ (24.07.18 17:34:56)

Danas smo vrlo kreativno tumačili to i da se zadržimo na današnjem danu, a pretpostavljam  
da od sjutra ćemo zbilja voditi računa. Dali smo dva puta pravo na repliku onako dosta široko.  
Evo, sad iskoristite vi pravo, izvolite da čujemo što kažete.

PREDRAG SEKULIĆ (24.07.18 17:35:38)

Dozvolite da pojasnim, gospodine Kneževiću, pošto ste vi predsjednik partije kojoj pripada  
gospodin Bulatović. Vrlo je politički nekorektno da na ovaj način privučete pažnju javnosti. Znači,  
gospodin Đukanović nije rekao to što je rekao gospodin Bulatović da je rekao. Zaista, ne postoji  
mogućnost da bilo gdje nađete takvu vrstu izjave da nekome treba zabraniti, naprotiv, rekao je da  
ne treba posezati za tom mjerom, ali dozvolite da i ja dam svoj prilog viđenju onoga što je saopštio  
patrijrah. Vrlo cijenim sve vjerske poglavare monoteističkih religija i nemam nikakav problem sa  
tim.

Naravno, vrlo jasno, mislim da je patrijah pogriješio, a vjerujem da je praveći ta neumjesna  
upoređenja pogriješio kada je mislio da Crna Gora ili neko u Crnoj Gori treba da aminuje njegov  
izbor za patrijarha ili bilo koji drugi izbor, jer dozvolite da podsjetim, u vrijeme Osmanskog carstva  
Pećka patrijaršija je morala tražiti saglasnost Porte za imenovanje patrijarha.

Pretpostavljam da gospodin Irinej nije smatrao da treba od Crne Gore ili bilo koga iz Crne  
Gore da traži amin za svoj izbor. Takođe, vjerujem da patrijarh Irinej ne smatra da treba bilo kome  
da daje onih 100.000 zlatnika koje je uobičajeno davala svake godine Pećka patrijaršija sultanu.

Kažem, još jedanput, čini mi se da je to bilo nesrećno upoređenje, ali ono što je veoma  
važno jeste da je ovaj parlament, govornica ovog parlamenta je zloupotrijebljena na način na koji  
je to uradio gospodin Bulatović citirajući nešto što nije rečeno i mislim da to ne treba da radimo u  
ovom parlamentu, tim prije što se sve to može provjeriti u jednoj sekundi. Hvala.

PREDSJEDAVAJUĆI BRANIMIR GVOZDENOVIĆ (24.07.18 17:37:34)

Hvala.

Proceduru traži, po članu 102 povreda Poslovnika.

Izvolite.

MILAN KNEŽEVIĆ (24.07.18 17:37:46)

Gospodine Gvozdenoviću,

Ovo je bio klasičan komentar i mislim da ste prekršili Poslovnik. Gospodin Sekulić je imao  
pravo da se javi za diskusiju poslije prvog kruga i da polemiše i sa gospodinom Bulatovićem i sa  
ostalim poslanicima iz Kluba Demokratskog fronta. Želim da saopštim pred čitavom crnogorskom  
javnošću da je gospodin Đukanović, predsjednik države Crne Gore, mnogo gore rekao za  
patrijarha nego što ste vi sad pokušali da ga odbranite, a ja ću to sad da citiram: "Moj jedini  
komentar na to što navodite mogao bi biti da niko normalan tako nešto ne može pomisliti, a kamoli  
izgovoriti". Znači, gospodin Đukanović je rekao za patrijarha Irineja da nije normalan to jest da je  
lud, je li tako? Ne, ne, to je gospodin Đukanović. Vi umjesto da ne ulazite u ovu zamku verbalne  
rasprave sa gospodinom Bulatovićem na jedno veoma klizavo pitanje i grešku predsjednika  
države koji je patrijarha i vjerskog poglavara Srba i pravoslavaca u Crnoj Gori i Srbiji i na Balkanu  
nazvao nenormalnim, ludim, vi ste još došli da ga branite od onoga što je saopštio, odnosno da  
potvrdite njegove stavove.

PREDSJEDAVAJUĆI BRANIMIR GVOZDENOVIĆ (24.07.18 17:39:08)

Na ovaj način smo završili dio koji je vezan za ovaj dio polemike između gospodina  
Bulatovića, Predraga Sekulića i poslije toga jedno kreativno tumačenje gospodina Kneževića.

Molim vas, pozovite se na član. Izvolite.

PREDRAG BULATOVIĆ (24.07.18 17:39:48)

Sekulić se nije pozvao na član. On nije imao pravo da govori ovo što je govorio, imao je  
klasični komentar na mene i ja imam pravo na komentar.

Gospodin Knežević se javio proceduralno povodom novonastale situacije, nije govorio u  
moje ime. Ja vas molim, stvarno, ozbiljni smo ljudi, da ne koristimo takve stvari, da je gospodin  
Knežević u moje ime odgovorio. Nemojte to. Dozvolite da razjasnimo to pitanje. Ništa nije sporno.  
Izjava je ovdje koju imam ja pred sobom, dio je pročitao Knežević i dozvolite mi da završimo tu  
raspravu oko onoga što sam ja rekao.

Gospodin Knežević je govorio o onom dijelu ocjenjujući izjavu da nije normalan.

Gospodine Sekuliću, mi živimo u državi u kojoj je vrhovni politički poglavar predsjednik  
Demokratske partije socijalista i predsjednik sada države, moram da kažem, jer su izbori bili takvi  
kakvi jesu i svaka njegova izjava podstiče određene organe i poslušnike u organima da preduzmu  
odgovarajuće mjere. Zar nije dovoljno podsjetiti da je Velibor Džomić bio više od pola godine van  
Crne Gore protjeran na osnovu političkih stavova određenih političara manjeg ranga. Đukanović je  
rekao da se nada da nije neophodno posegnuti ka administrativnim mjerama zabrane ulaska. A  
znate li koliko je zabrana ulaska, ako se da patrijarhu - od tri mjeseca do dvadeset godina. To je  
najopasnija politička poruka od svega ovoga što je bilo ovaj... Čak i Ranko Krivokapić koji je  
ideološki nama opasniji od Mila Đukanovića se suzdržao i rekao je oko izjave patrijarha da on ima  
pravo na svoj stav. On je iznio svoj stav...

PREDSJEDAVAJUĆI BRANIMIR GVOZDENOVIĆ (24.07.18 17:42:16)

Ali nije na uvredljiv način.

Na ovaj način smo završili raspravu.

RANKO KRIVOKAPIĆ (24.07.18 17:42:45)

Rekao je da sam ideološki opasniji od Mila Đukanovića. Možda postoje djelovi ideologije  
đe jesam, ideologija je sistem vrijednosti, a postoji djelovi đe nijesam. Postoje djelovi đe nijesam.  
U djelovima državotvornosti vjerovatno jesam, ali mislim i to je bila poruka, da ne treba vjerski  
poglavari da nas uvlače u teme kojima žele da zavade na nacionalnoj osnovi u Crnoj Gori i da je  
to zloupotreba gostoprimstva Crne Gore, između ostalog, to što je rekao srpski patrijarh, ali u  
serijalu od 30 godina njihovih poruka "zavadi pa zakrvi" ova je postala bezopasna jer se od toga  
Crna Gora već može odbraniti. Te izjave više nemaju opasnost koje su imale prije tridesetak  
godina, a naravno nijesu manje pogrešne i nijesu manje štetne po Srpsku crkvu u Crnoj Gori i po  
patrijarha, ali ponavljam, na sreću ta moć nije više jaka i Crna Gora sada kao nezavisna,  
građanska, više atlantska nego evropska država može od toga se odbraniti bez velike prijetnje po  
mir i sigurnosti.

PREDSJEDAVAJUĆI BRANIMIR GVOZDENOVIĆ (24.07.18 17:44:10)

Uvaženi poslanici, izašli smo iz okvira ove tačke dnevnog reda za koju ću vas podsjetiti da  
se zove Zakon o međunarodnim restriktivnim mjerama, pa sami procijenite da li smo bili visoko  
tolerantni prema svim učesnicima današnje diskusije i sugerišem svim poslanicima u skladu sa  
dogovorom da se precizno drže dnevnog reda.

Prerma redosledu prijavljenih poslanika sada dajem riječ Nadi Drobnjak. Izvolite.

NADA DROBNJAK (24.07.18 17:44:58)

Hvala, potpredsjedniče.

Uvažene koleginice i kolege, poštovani ministre i gospodine Ivaniševiću,

Danas zaista govorimo o važnom zakonu, ali tek o jednom iz kompletnog pravnog okvira  
Crne Gore koji tek tako umreženi mogu da daju pravi odgovor na pitanje kako i kome uvesti  
međunarodne restriktivne mjere. Ovaj zakon jeste nov, ali nije prvi u crnogorskom pravnom  
sistemu da reguliše ovu oblast, jer i danas se govorilo o tome da je Crna Gora i da smo mi u  
Skupštini Crne Gore u decembru 2014.godine usvojili prvi Zakon o međunarodnim restriktivnim  
mjerama, da je on inoviran 2017.godine, ali da se ukazala potreba nakon njegove analize da se  
uradi potpuno novi zakon kako bi se na jači, bolji način regulisale i obaveze koje Crna Gora ima  
prema Savjetu Evrope kao članica, a to je da oblast krivične i finansijske materije koja reguliše  
sprečavanje pranja novca i finansiranja terorizma reguliše na bolji način, ali i da na mnogo bolji  
način reguliše primjenu Rezolucije 13-73 Savjeta bezbjednosti Ujedinjenih nacija. Crna Gora uvodi  
novi zakon, a podsjetiću da su kroz istoriju međunarodnih odnosa međunarodne restriktivne mjere  
primjenjivane iz različitih motiva, od različitih subjekata u odnosu na različite subjekte a i da su  
imale veoma različit sadržaj.

Crna Gora u skladu sa međunarodnim pravom i shodno svojim vanjskopolitičkim  
obavezama i prioritetima sprovodi međunarodne restriktivne mjere koje uvode Savjet bezbjednosti  
Ujedinjenih nacija, Savjet Evropske unije i OEBS. Ujedinjene nacije kao svoj prioritetni cilj  
prepoznaju održavanje međunarodnog mira i bezbjednosti, a pojam međunarodnih restriktivnih  
mjera definišu kao skup mjera koje države članice primjenjuju radi sprečavanja i otklanjanja  
prijetnji miru, kršenja mira, akta agresije ili drugih povreda mira. Najčešći izvor za uvođenje  
restriktivnih mjera su rezolucije Savjeta bezbjednosti Ujedinjenih nacija. Prema članu 41 Povelje  
Ujedinjenih nacija Savjet bezbjednosti je nadležan za usvajanje rezolucije čije su mjere  
obavezujuće za sve članice Ujedinjenih nacija, a koje imaju za cilj održavanje i uspostavljanje mira  
i bezbjednosti.

Evropska unija samostalno usvaja restriktivne mjere u skladu sa različitim ciljevima njene

spoljne i bezbjedonosne, politikom zaštite ljudskih prava, vladavine prave i demokratskih principa.  
Uvođenje restriktivnih mjera regulisano je članom 215 Ugovora o funkcionisanju Evropske unije a  
u skladu je sa ciljevima njene zajedničke spoljne i bezbjedonosne politike. Za Crnu Goru  
sprovođenje restriktivnih mjera Ujedinjenih nacija je međunarodna obaveza koja proizilazi iz  
članstva Crne Gore u Ujedinjenim nacijama i zato bih izdvojila i član 7 zakona o kome danas  
razgovaramo kojim je propisano da utvrđene restriktivne mjere se objavljuju u orginalu odmah po  
usvajanju i da se primjenjuju u roku od 24h prema označenim licima. To je važna inovacija u  
našem zaknodavstvu.

Crna Gora kao država koja aktivno doprinosi očuvanju mira i bezbjednosti u regionu i kojoj  
su dobrosusedski odnosi i regionalna saradnja važan prioritet vanjske politike slijedi zajedničku  
spoljnu i bezbjedonosnu politiku Evropske unije što, između ostalog, znači da sprovođenje  
restriktivnih mjera Evropske unije je sastavni dio definisanih vanjskopolitičkih prioriteta i dio  
procesa pristupanja Crne Gore Evropskoj uniji. Usvajanjem Zakona o međunarodnim i  
restriktivnim mjerama će se nastaviti usklađivanje zakonodavstva sa pravnom tekovinom  
Evropske unije kao i jačanje administrativnih sposobnosti, a samim tim i usaglašenost sa  
zajedničkom spoljnom i bezbjedonosnom politikom što je obvaveza prepoznata u pregovaračkom  
poglavlju Crne Gore za poglavlje 31 vanjska, bezbjednostna i odbrambena politika, a već je  
rečeno da će se doprinijeti i sprovođenju akcionih planova za pregovaračka poglavlja 23 i 24.

Primjenom Zakona o međunarodnim restriktivnim mjerama Crna Gora će doprinijeti  
održavnju međunarodnog mira i bezbjednosti, poštovanju ljudskih prava i osnovnih sloboda,  
razvoju demokratije i vladavini prava na globanom i nacionalnom nivou.

Samo jedna molba. Nisam željela da amandmanski djelujem, ali očekujem da će se u  
podzakonskom aktu kada se budu radila uputstva za vođenje evidencije, evidencija definisana u  
članu 26 stav 1 tačka 2 ... pronaći da fizičkom licu prema kome se primjenjuje restriktivna mjera se  
prepozna i pol kako bi se ispoštovao i Zakon o rodnoj ravnopravnosti. Hvala.

PREDSJEDAVAJUĆI BRANIMIR GVOZDENOVIĆ (24.07.18 17:50:07)

Zahvaljujem poslanici Drobnjak.

Sledeći prijavljeni je poslanik Dragutin Papović, poslije njega Branko Radulović.

DRAGUTIN PAPOVIĆ (24.07.18 17:50:24)

Uvaženi gospodine potpredjsedniče, poštovani ministre, uvažene koleginice i kolege,  
poštovani građani,

Ako bismo analizirali cjelokupnu državnu politiku od obnove nezavisnosti 2006. mislim da bi  
objektivan zaključak ukazao na to da su u oblasti spoljne politike i uopšte međunarodnih odnosa  
postignuti najzapaženiji rezultati. Smatram da nema puno primjera da je država ograničenih  
demokratskih resursa i relativno male teritorije uspjela da toliko postigne na međunarodnom planu  
za samo jednu deceniju koliko Crna Gora. Mislim da su odluke vanjske politike bile prije svega  
izražena racionalnost i strategijska mudrost i da danas imamo situaciju da je Crna Gora članica  
svih važnijih međunarodnih organizacija, da je članica NATO-a, da ima primjerenu mrežu  
diplomatsko konzularnih predstavništava i da vodi vrlo promišljenu interesnu i istovremeno  
principijelnu vanjsku politiku. U skladu sa ovim ocjenama trebalo bi analizirati i predloženi Zakon o  
međunarodnim restriktivnim mjerama jer je on akt koji slijedi i odražava logiku i intrerese spoljne  
politike.

Ovaj predlog zakona predviđa usaglašavanje državne politike Crne Gore sa prije svega  
rezolucijama Savjeta bezbjednosti Ujedinjenih nacija u oblasti borbe protiv terorista, terorističkih  
organizacija i njihovih akcija, odnosno borbe protiv finansiranja terorističkih aktivnosti na  
međunarodnom i na nacionalnom nivou. U istom smislu ovaj predlog zakona je propisao i  
usaglašavanje domaćih sa odgovarajućim aktima Savjeta Evrope i Evropske unije, posebno u  
oblasti sprečavanja finansiranja terorizma i pranja novca. Crna Gora to inače sprovodi, jer je to  
sastavni dio politike Vlade. Pored toga, Crna Gora je obavezna da usvoji ovaj zakon, jer je dužna

da svoju međunarodnu politiku usaglašava sa rezolucijama Savjeta bezbjednosti Ujedinjenih  
nacija i sa aktivma Savjeta Evrope.

Zbog ambicija da postane članice Evropske unije, Crna Gora je obavezna i da usaglašava  
svoju spoljnu politiku sa politikom Evropske unije. Crna Gora to radi uspješno već deceniju i zbog  
toga se u izvještajima Evropske komisije o napretku Crne Gore u procesu pristupanja redovno  
navodi da je Crna Gora najzapaženije rezultate postigla upravo u saglašavanju međunarodne  
politike sa odgovarajućim odlikama Evropske unije, odnosno Evropske komisije. Mislim da će  
usvajanje ovog Predloga zakona doprinijeti da Crna Gora unaprijedi rad institucija zaduženih za  
borbu protiv terorista, sprečavanje pranja novca i finansiranje terorizma i da će se tako još jednom  
dokazati da Crna Gora nije član najuglednijih međunarodnih organizacija samo zbog određenih  
privilegija, već i da bi ispunila svoje obaveze i dokazala da vodi odgovornu u principijalnu  
međunarodnu politiku. Ta principijalnost se ogleda u odlučnosti Crne Gore da u skladu sa realnim  
mogućnostima realizuje svoje međunarodne obaveze. Crna Gora je demonstrirala da se u  
Ujedinjenim nacijama, Savjetu Evrope, NATO-u i kroz pristupanje Evropskoj uniji ponaša kao  
primjeren saveznik i da je pouzdana, kredibilna i ozbiljna država. Na osnovu toga, Crna Gora je  
zavrijedila mnoge pozitivne ocjene, stekla ugled i pozitivan imidž u ovim organizacijama i kod  
brojnih država, uključujući i one koje ne gledaju baš blagonaklono na temeljne pravce crnogorske  
međunarodne politike. Zbog te doslednosti, principijalnosti Crnu Goru cijene saveznici, ali i oni koji  
to za sada nijesu jer znaju da je crnogorska spoljna politika posledica jasno definisanih i  
proklamovanih interesa a ne emotivnih ili subjektivnih naklonosti.

Ono što je posebno izazovno za crnogorsku državu je da nije lako istovremeno voditi i  
principijelnu politiku i ostvarivati materijalne interese. No, zahvaljujući ozbiljnoj i mudroj spoljnoj  
politici crnogorska diplomatija je u prethodnoj deceniji uspjela da principijelno podrži interese svih  
naših savezništava i da pri tome ne ošteti vitalne ekonomske interese države. Principijelnost  
crnogorske diplomatije je istovremeno doprinijela i jačanju međunarodnog ugleda države i porastu  
stranih investicija. Zato sam uvjeren da će usvajanje i ovog zakona značiti nastavak ovakve  
politike, da će Crna Gora nastaviti da dosledno ispunjava svoje međunarodne obaveze i da na  
osnovu toga jača ugled i stvara imidž napredne, bezbjedne i prosperitetne države, kako za njene  
građane tako i za one koji u nju dolaze kao dobronamjerni saradnici, gosti, turisti i ozbiljni  
investirtori.

S obzirom na to da se u diskusiji vezano za ovaj predlog zakona pomenula i naša politika,  
odnosno politika Crne Gore prema Rusiji, odnosno njeno usklađivanje sa direktivama Evropske  
unije, moramo naglasiti, prije svega zbog građana, da je to nešto što je i Rusija svojevremeno  
radila i što i danas radi, tako postupaju sve države, jer 1992.godine kada je Savjet bezbjednosti  
Ujedinjenih nacija uveo drastične ekonomske sankcije tadašnjoj Saveznoj Republici Jugoslaviji  
Rusija je kao članica Savjeta bezbjednosti glasala za uvođenje tih sankcija. Imala je pravo veta i  
na taj način je mogla da zaštiti naše interese, odnosno ako bismo se rukovodili tim emotivnim  
odnosom. Takođe, prilikom zauzimanja aerodroma u Prištini Rusija je takođe napravila jedan  
dogvor na NATO-om, odnosno prepustila im je taj aerodrom u zamjenu za slobodno djelovanje na  
prostoru tadašnjeg problema u Čečeniji. Zbog toga je poželjno da svi shvate da su međunarodni  
odnosi prije svega nešto đe vladaju interesi i principijelna politika i da u tom kontekstu treba  
posmatrati poteze kako velikih sila tako i država kao što je Crna Gora. Hvala.

PREDSJEDAVAJUĆI BRANIMIR GVOZDENOVIĆ (24.07.18 17:55:57)

Zahvaljujem se gospodinu Papoviću.

Riječ ima poslanik Branko Radulović. Izvolite.

BRANKO RADULOVIĆ (24.07.18 17:56:11)

Tačno, kolege i drugari, ja imam sasvim treći ugao i sve više sam utemeljen na tome uglu,  
na toj poziciji. Ja sam sve više antiglobalista. Ja ne vjerujem više ni jednoj sili, ni drugoj sili, ja sve  
manje vjerujem i Ujedinjenim nacijama, Evropskoj uniji i Istoku i Zapadu, sve manje vjerujem u

ovakve hibridne zakone, jer ovaj zakon nema jedan kostur pravnički, nema jednu ideju, nema  
jedno prožimanje, on ima jednu lošu namjeru. Kad dolazi iz ove vlasti, uvijek vidim hoće li nas što  
opeći i onda ću da vidim koja je to loša navika.

U preambuli, ministre, stavljene u svete riječi, velike riječi, božlje riječi, međunarodno pravo,  
osnovna ljudska prava, globalni mir, sve moguće stvari. Ko to piše? Hoćete li mi reći da to piše 1%  
stanovništva, stanovnika koji su bogatiji od 50% ostalog stanovništva na svijetu.

Danas ima, kolege, negdje oko šest, blizu sedam milijardi stanovnika na svijetu, od toga  
ima jednu milijardu omladine do 24 godine. Osam ljudi, ministre, danas imaju bogatstvo koliko  
polovina siromašnih u svijetu. Danas migranata ima 258 miliona i to je negdje oko 50% više nego  
što je to bilo prije sedam godina. Danas svakog sata, cio se ježim, umire negdje oko 1200 djece.  
Danas oko 300 miliona djece nemaju leba, danas oko 800 miliona gladnih je u svijetu. Ministre, ko  
je terorista? Da li imperijalista Portugal, Španija, Engleska, Francuska, pa kasnije i do današnjeg  
dana NATO ili u jednom periodu pojedine istočne države kada je bio u pitanju Avganistan? Ili je  
terorista onaj koji ostane živ, kome sve živo pobiju, koji nema nikakvu budućnost, kome satru  
sjeme, pođe, sa nepal bombama, unište mu porodicu, pođe u sred Pariza - daleko bilo, protiv toga  
sam - i vidi i kaže u onom svom ludilu kako peče, da ih opomene.

Što je geneza te priče? Htio sam da kažem nešto da danas pričajući o ovome cio svijet  
treba da se zamisli. Dokle je otišaoo geostrateški interes? Dokle su otišli nezajažljivi, razni lideri i  
vladari? Ko je napravio Avganistan onakav? Čitao sam sve nobelovce koji su napisali  
dokumentarne i istinite priče o Avganistanu i toj cijeloj regiji i onda sam se šokirao, sada što čitam  
"Biser koji je slomio školjku". To kad čovjek pročita onda se zamisli đe je pravda ljudska danas. I  
ne vjerujem u tu listu.

Gospodine, budite i moj potpredsjednik, nemojte biti samo njihov. Ako je njemu to smiješno,  
Bog neka mu je na pomoć.

Ministre, slušajte, ovako da vam kažem nešto. To kad čovjek vidi i kad vidi sa druge strane  
uzroke i posljedice koje stotinama godina traju, koje traju kroz tri-četiri generacije, onda se zamisli  
i pita se ko je terorista, a ko je oslobodilac. Tako da jednostavno ne vjerujem u te priče, gade mi  
se te priče, gade mi se od tog svjetskog rata i tog miroljubivog rata. Oni hoće status kvo, i Istok i  
Zapad i Sjever i Jug i to je jedina istina.

Ono što me peče, što sam rekao da vam više nikada ne vjerujem do kraja ili uopšte. Kakva,  
bre, nacionalna lista? Ko će da proglasi tu nacionalnu listu? Ko će da proglasi, ta nekakva hibridna  
ili ta tajna organizacija koja se naziva SAJ, hoće li nekakvi tajni policajci iz bezbjednosti? Oni će  
da kažu da je Branko Radulović terorista. Shvatate li vi dokle ide demokratija u Crnoj Gori i u  
svijetu? Ovo nema nikakve veze, tu nema istine nikakve globalne niti ima ustoličenja u toj  
preambuli o sjetskom miru, poretku, ljepoti, ljubavi i svim ostalim stvarima. Ja se bojim da će  
Branko Radulović poslije ovoga biti terorista u Crnoj Gori, da će mi biti zamrznuta moja velika  
imovina i da ću biti proglašen da sam terorista.

PREDSJEDAVAJUĆI BRANIMIR GVOZDENOVIĆ (24.07.18 18:02:10)

Dajem riječ Milošu Nikoliću. Izvolite.

MILOŠ NIKOLIĆ (24.07.18 18:02:58)

Hvala vam, potpredsjedniče Gvozdenoviću.

Poštovani predsjedavajući, poštovani ministre Darmanoviću sa saradnikom, poštovane  
koleginice i kolege, poštovani građani,

Zaista je teško nakon jednog ovakvog nadasve emotivnog, inspirativnog izlaganja sa kojim  
se većim dijelom ne slažem, nešto reći, ali ipak ću se i ja potruditi da kažem ono što iskreno  
mislim, kao što je to uradio moj prethodnik.

Što se tiče ovog konkretnog zakona, da čisto pojasnim zbog građana Crne Gore, nije ovo  
zakon koji je nov u pravnom sistemu Crne Gore, dakle 2014. godine već smo donijeli ovaj zakon,  
2017.godine smo pristupili njegovim izmjenama i dopunama, sada zbog nešto uvećanog obima

izmjena i dopuna ovog zakona moramo da ga mijenjamo i u tom kontekstu i može se negdje  
postaviti pitanje zbog čega tri izmjene maltene u četiri godine.

Međutim, kada pogledamo šta reguliše ovaj zakon, odnosno Zakon o međunarodnim  
restriktivnim mjerama koji dominantno se tiče pitanja terorizma i drugih protivpravnih djela, a  
maltene su dominanto vezani sa međunarodnim pravom, jasno je da se radi o jednoj živoj materiji  
i moramo samo sagledati koliko se globalni kontekst i terorizma ali i usložnjavanja međunarodnih  
odnosa promijenio od 2014.godine do danas, te koliko maltene svake godine nastane novih  
protivpravnih ponašanja koja se moraju tretirati na drugačiji način, te upravo imajući u vidu sve  
navedeno vidim odgovornim sa strane Vlade i vašeg Ministarstva što pratite ovu materiju na  
adekvatan način i pokušavate novim zakonskim rješenjima da poboljšate prije svega bezbjednost  
građana Crne Gore u tom dijelu.

Pored te potrebe usklađivanja sa aktuelnom situacijom koja postoji, a tiče se međunarodnih  
odnosa, s obzirom na ono što su preuzete obaveze, ali ne obaveze koje su nametnute već ih  
negdje osjećamo i kao dio civilizacijskog kruga čiji smo sastavni dio i kojem težimo, a tiče se  
našeg međunarodnih partnera, dominantno Evropske unije, ali i Savjeta Evrope i Ujedinjenih  
nacija, imamo potrebu da pratimo sve ono što je njihova regulativa kako u ostalim tako i u ovom  
području, tako da donšenje novog zakona o međunarodnim restriktivnim mjerama vidim kao još  
jedan korak u ukupnom poboljšanju pravnog sistema Crne Gore i usklađivanje sa međunarodnom  
regulativom i sa onim što su najviši standardi međunarodne zajednice.

Pored tog, da kažem jednog međunarodnog aspekta koji postoji kao potreba usklađivanja  
sa onim što je međunarodna regulativa najviših institucija, rekao bih da je ovaj zakon veoma  
važan zato što i na unutrašnjem planu možemo da se borimo sa terorizmom kao pojavom na  
adekvatan način. Vjerujem da smo negdje i svi bili začuđeni kada smo mogli u štampi o medijima  
na osnovu informacija naših nadležnih državnih organa da pročitamo o broju građana Crne Gore  
koji su se priključili raznoraznim terorističkim grupama zavisno od žarišta planete na kojem su se  
dešavale određene borbe.

Terorizam jeste pojava koja je ne značajnoj mjeri, ali ipak prisutna u Crnoj Gori i vjerujem  
da imamo obavezu da se kao i sa svim ostalim pošastima društva tako i sa njim izborimo na pravi  
način. Danas je kako u ovoj konkretnoj temi tako nešto i ranije u temi budžeta bilo određene riječi  
o ideologiji i mislim da je jako važno da sagledamo donekle i sam korijen problema terorizma koji  
podrazumijeva jednu radikalnu borbu za sopstveno pravo nauštrb prava svih ostalih građana  
samo zato što prosto vjerujemo da imamo pravo na ostvarenje sopstvene države, da imamo pravo  
na ostvarenje sopstvene ideje bilo da se radilo pojedinim državama ili pojedinim religijama. Upravo  
u tom kontekstu veoma je važno da na unutrašnjem planu u Crnoj Gori budemo svjesni složenosti  
međusobnih odnosa kako nacionalnih tako i vjerskih i da u tom kontekstu ne podliježemo onom  
što bi bilo ekstremizacija naših međusobnih pozicija, prosto to je nešto što ne može voditi dobru  
bilo kome u Crnoj Gori. Sa našom nacionalnom strukturom, vjerujem da ukoliko bi bilo koja  
nacionalna struktura, crnogorska za početak ili bilo koja druga, pokušala da nacionalizmom ostvari  
nešto na šta vjeruje da ima pravo, smatram da bismo srušili bilo kakvu mogućnost suživota u  
Crnoj Gori i upravo zbog toga ustavno određenje koncepta građanske države vidim kao nešto što  
je jedan od osnovnih temelja Crne Gore. Iako veoma često to koristimo, možda i nesvjesni koliku  
zaista važnost ima, mislim da ipak koncept građanske države i međusobno uvažavanje svih naših  
različitosti koje nisu male jeste jedini put u dalju međusobnu zajedničku izgradnju Crne Gore koja  
sigurno sa svim ovim razlikama neće biti, da kažem, najbrža što može biti, ali ipak te naše razlike  
na neki način moramo vremenom učiniti našom prednošću, a ne našim nedostatkom. Zahvaljujem.

PREDSJEDAVAJUĆI BRANIMIR GVOZDENOVIĆ (24.07.18 18:07:48)

Zahvaljujem poslaniku Nikoliću.

Za komentar se prijavio poslanik Bulatović.

PREDRAG BULATOVIĆ (24.07.18 18:07:56)

Uvaženi poslaniče Nikoliću, ja sam govorio atipično gotovo čitavu diskusiju o zakonu i  
vjerujte da ovaj zakon ne odgovara svojoj namjeni. Ovaj zakon nema veze sa zakonom iz 2014. i  
2017. godine gdje su izvršene izmjene. Ovaj zakon je morao da bude donešen zbog toga što je  
definisano da Crna Gora je prepoznata na adekvatan način u međunarodnim institucijama da se  
ne bori protiv finansiranja terorizma na pravi način, i protiv pranja novca. Ovdje ovaj zakon uvodi  
kategoriju terorizma, terorističkih organizacija i terorista i nije zadatak ovog zakona i ovog  
Ministarstva da se time bavi niti je njihov zadatak da se bavi nacionalizmima.

Pretpostavimo da je Crna Gora teorijski idealno uređena država, mi mislimo da nije,  
Agencija za nacionalnu bezbjednost prati pitanja i nacionalizma i terorizma, obavještava nadležne  
organe i između ostalog što je važno i skupštinski Odbor za odbranu i bezbjednost koji najmanje  
jedan put godišnje razmatra i te aspekte u povjerljivom obliku između vlasti i opozicije, sada to radi  
gospodin Stanišić sam. Nije ovaj zakon dobar jer nije napravljeno isprepletanje nadležnosti  
između svih institucija u ovoj državi koje su neophodne. Ja sam iz tog ugla govorio  
najdobronamjernije, ne politički. Ovo je bila trka sa vremenom očigledno da početkom jula  
mjeseca se da pozitivna ocjena na zasijedanju ovog stručnog tijela Savjeta Evrope. Ja sam  
probao da pronađem sve ovo o čemu se radi, od jedne liste, druge liste, ko je kome nadležan,  
kako idu podaci, kako se pristupa tajnim podacima itd. Ja stvarno molim da pogledate sve to  
ovdje, ne treba mnogo da se na ovom zakonu radi, ne trebaju eksperti koje je angažovalo  
Ministarstvo spoljnih poslova. Neophodno je da se napravi jedna međuresorska radna grupa  
Vlade, pa može i u Skupštini Crne Gore da se uključi, Odbor za bezbjednost i Odbor za ekonomiju  
koji se bavi Zakonom o finansiranju terorizma i sprečavanju pranja novca itd. Ostaje nejasna stvar  
o kojoj je govorio gospodin Branko Radulović, da li će se usvajanjem ovog zakona odlukom Vijeća  
za nacionalnu bezbjednost i Demokratski front, kako je Katnić najavio, on želi da proširi optužnicu  
vezano i za terorizam, da li će ljudi inkriminisani nepravedno u političkom procesu biti na  
nacionalnoj listi koju pravi Ministarstvo spoljnih poslova. Ja mislim da neće, da nije to intencija.  
Intencija je sasvim nešto drugo. Prosto je neshvatljivo u kaznenim mjerama, da to budu prekršajne  
mjere. Vi ste pravnik i znate da saradnja sa onim koji vrše najteža krivična djela, međunarodni  
terorizam, da sankcija države bude 40.000 evra najveća. To je nešto što je stvarno ...

PREDSJEDAVAJUĆI BRANIMIR GVOZDENOVIĆ (24.07.18 18:11:28)

Poslaniče Bulatović, vaše vrijeme je isteklo.

Pravo ima poslanik Nikolić. Izvolite.

MILOŠ NIKOLIĆ (24.07.18 18:11:36)

Gospodine Bulatoviću, razumio sam u vašem komentaru da nijeste previše komentarisali  
moje izlaganje, već ste otvorili neke nove teme na koje ću pokušati da vam odgovorim i za  
početak da vam odgovorim na ovaj jedan dio koji se tiče direktno moga komentara da smo već  
imali regulisanu materiju koja reguliše postojeće zakonodavstvo kroz neke ranije zakone.

U formalnom, tehničkom smislu slažem se sa vama. Postojala je potreba da se izmijeni  
preko 50% normi ranijeg zakona i samim tim smo morali donijeti novi zakon, nijesmo mogli  
izmijeniti postojeći. Čim je, da kažem, postojala tolika potreba za izmjenama ranijeg zakona,  
teško da možemo govoriti o nekoj vrsti kontinuiteta rješenja koja se propisuju u tom zakonu, ali ja  
sam govorio o materiji, odnosno da je kontinuitet regulisanja ove materije prisutan u Crnoj Gori od  
2014. godine te da sada ne radimo ništa novo u tom dijelu. Slažem se da imamo jednu vrstu  
diskonituiteta rješenja i uvođenja nekih novih rješenja, ali ona su kao što sam rekao posljedica  
svega onoga što se dešava i na globalnom planu, a tiče se i međusobnih odnosa i terorizma od  
2014. pa i 2017. godine na ovamo.

Što se tiče pitanja koje ste otvorili o tome ko bi trebalo da vodi određene evidencije, da li je  
za to zaduženo Ministarstvo vanjskih poslova jer bi to trebale da vode neke druge bezbjedonosne  
službe, meni je drago na neki način što ste i kroz takav stav iskazali jednu vrstu povjerenja prema  
crnogorskim bezbjedonosnim organima u odnosu na koje ste uvijek, rekao bih, poprilično

skeptični. Tako da vjerujem da su vas svojim ponašanjem u posljednje vrijeme ipak ubijedili u svoj  
profesionalizam i svoju posvećenost poslu.

Što se tiče Odbora za bezbjednost, meni bi zaista jako drago kada biste vi i vaše kolege  
popunili sve skupštinske odbore jer smatram da se i rasprava na plenumu drastično unaprijedila  
od kada ste vi prisutni što je, naravno, zbog sukobljavanja mišljenja po prirodi stvari i neminovno i  
smatram da bi se i rad skupštinskih odbora drastično unaprijedio ukoliko biste u punom mandatu  
prisustvovali sjednicama tih odbora.

Podsjetiću vas kad je u pitanju Vijeće za nacionalnu bezbjednost i kada govorimo o drugim  
relevantnim državnim organima da u konkretno tom vijeću ima opozicija jednog svog predstavnika  
i upravo vidim takav odnos prema zakonskom rešenju koje smo donijeli u ovom parlamentu kao  
jednu vrstu povjerenja, iz Odbora za bezbjednost, a od strane opozicije, vidim kao jednu vrstu  
povjerenja koje mi kao vlast iskazujemo prema vama koji ste u opoziciji. Sada sam razumio da ste  
i vi iskazali jednu vrstu povjerenja prema istim tim bezbjednosnim organima i službama tako da  
mislim da smo negdje na zajedničkom putu za normalizaciju odnosa koji su makar po mom  
mišljenju bili bez potrebe podignuti na jedan neprikladan nivo. Hvala.

PREDSJEDAVAJUĆI BRANIMIR GVOZDENOVIĆ (24.07.18 18:14:22)

Uvaženi poslanici, uvaženi građani, na ovaj način smo završili razmjenu informacija,  
diskusije između možda najmlađeg poslanika i možda najstarijeg poslanika. Sada nastavljamo sa  
sljedećim prijavljenim diskutantima.

Zadnji prijavljeni diskutant ispred Demokratskog fronta je Milan Knežević, a nakon njega  
Momčilo Martinović ispred DPS-a. Izvolite.

MILAN KNEŽEVIĆ (24.07.18 18:14:55)

Hvala, gospodine potpredsjedniče, slobodna Crna Goro i vi u ZIKS-u,

Gospodine Darmanoviću, ja odmah moram vama da kažem da vas doživljavam kao  
paralelenog ministra u paralelnoj Vladi Crne Gore, a stvarni ministar u stvarnoj Vladi Crne Gore je  
Milan Roćen od milošte zvani djadja Roćen, to je na ruskom ujka. Tako da ste vi ovdje  
protagonista jedne politike o kojoj je govorio gospodin Bulatović, Soroševe politike. Vi ste njegov  
pitomac, ljubimac i glavni...

Što sam sad uradio? Kad god čujem ovo zvono kao da mjerim pritisak. Hajde, recite mi  
što sam sad uradio, gospodine Gvozdenoviću. Što sam uradio, ja ne znam stvarno. Evo, recite vi  
što sam uradio.

Možemo li samo vrijeme, jer vrijeme neumitno curi, kao trojka ...

PREDSJEDAVAJUĆI BRANIMIR GVOZDENOVIĆ (24.07.18 18:15:47)

Poštujući član 8, imam pravo da izreknem opomenu poslaniku koji govori o pitanjima koja  
nijesu na dnevnom redu Skupštine. To je prva stvar. Druga stvar, upotrebljava uvredljive riječi i  
treća stvar, iznosi određene, da kažem činjenice koje mogu da budu insinuacija ili nešto drugo,  
koje se odnose na privatni život i pominje određena imena ljudi.

MILAN KNEŽEVIĆ (24.07.18 18:16:18)

Koga sam ja uvrijedio? Koji je to privatni dio života, šta je privatno tu? Šta sam uradio  
privatno? Hajde recite mi koji je to segment.

PREDSJEDAVAJUĆI BRANIMIR GVOZDENOVIĆ (24.07.18 18:16:25

Spominjete imena određenih ljudi, spominjete dosta nekih stvari koje možemo da tretiramo  
na način na koji sam vam rekao.

Moja sugestija je da pokušate vašu diskusiju da uvedete u okvir Poslovnika.

MILAN KNEŽEVIĆ (24.07.18 18:16:47)

Mogu li ja kao poslanici DPS-a da vam prije moje diskusije donesem diskusiju pa da mi vi  
prekrižate, što može, što ne može? Ja bih volio da vi budete recenzent. Sljedeći put ću zajedno  
sa poslanicima DPS-a da priložim diskusiju.

Gospodine Darmanoviću, vi ste protagonista Soroševe politike, a ta politika je duboko  
anticrnogorska, antisrpska i antiruska i to je sve ono što Soroš na jednom globalističkom nivou  
pokušava da realizuje kroz razne geopolitičke ...

Gospodine Gvozdenoviću, meni je sad palo vrijeme na pola, sad je 2 i 40. Da nastavim,  
nećete me zakinuti? Hvala.

Počeo sam pet minuta, pet sekundi je prošlo na 2 i 30 došlo.

Dakle, ono što vi, gospodine Darmanoviću propagirate jeste duboko suprotno interesima  
ove države, a evo daću vam nekoliko primjera.

Jedan od prvih primjera je jučerašnja posjeta Viktora Orbana, jednog od najvećih protivnika  
Soroševe politike i čovjeka koji je protjerao sve nevladine organizacije koje finansira Soroš.

Ja sad želim vas da pitam da li ste vi, gospodin Đukanović ili gospodin Marković na bilo koji  
način rekli Orbanu da ono što je uradio sa Soroševim nevladinim organizacijama u Mađarskoj je  
antidemokratsko djelovanje i pokušaj gušenja sloboda u Mađarskoj. Pošto mi ovdje imamo  
Soroševe nevladine organizacije koje dobijaju desetine i desetine miliona evra da bi propagirale  
Soroševu politiku, da bi propagirale Bora i Ramiza, da bi propagirale neki šesnaesti anacionalni  
put.

Takođe, gospodine Darmanoviću, kada govorite o recipročnim mjerama, kada govorite o  
restriktivnim mjerama, kada su ovdje neke kolege iz Demokratske partije socijalista govorile o  
tome što se Rusija ljuti, ja ću da vas podsjetim da ste vi na spisku vaših sankcija za 149 ruskih  
državaljana i visokih državnih funkcionera stavili veto na ulazak u Crnu Goru. A kada su Miška  
Vukovića zaustavili na aerodromu Domodedovo i držali u toaletu nekih sedam, osam sati, onda je  
ovdje u Crnoj Gori bila vojna uzbuna, svih 16 vojnika je bilo pod punom ratnom opremom i  
očekivala se invazija na Rusiju. Miško Vuković zamalo nije dobio Trinaestojulsku nagradu, a moje  
informacije govore da je tu sklopljen dogovor da njegov bratanić bude kandidat za gradonačelnika  
DPS-a zbog stresa koji je preživio u ruskom toaletu na aerodromu Domodedovo.

Eto kako ste dogovarali i na koji način ste opredjeljivali ko treba da bude kandidat za  
gradonačelnika iz redova Demokratske partije socijalista.

Dalje, ja ...

PREDSJEDAVAJUĆI BRANIMIR GVOZDENOVIĆ (24.07.18 18:19:44)

Poslaniče Kneževiću, siguran sam da na ovakav način ipak šaljete neke poruke koje mogu  
da se tretiraju na razne načine.

Upozoravam vas da zbilja vodite računa i o kolegama koje ovdje sjede. Svaki poslanik  
DPS-a vodi računa prilikom komunikacije sa svim poslanicima koji sjede u opozicionim klupama.  
Ovo kako vi diskutujete, ovako kako se obraćate kolegama, način kako to radite, sigurno ni jedan  
poslanik DPS-a nikad neće uraditi. Ja vam samo sugerišem da bolje pazite.

MILAN KNEŽEVIĆ (24.07.18 18:20:43)

Dozvolite, sad se vama obraćam.

Gospodine Gvozdenoviću, ja pazim što ću da govorim. Sve ovo što sam saopštio je iz

intervjua gospodina Miška Vukovića Darku Šukoviću. On je saopštio da su ga držali u toaletu na  
aerodromu Domodedovo. Ja to nijesam saopštio. Ovo su citati iz njegovog intervjua, samo to da  
znate, a vjerujte da se sa vrlo velikim respektom odnosim prema poslanicima DPS-a imajući u vidu  
činenjenicu da ste mi tri puta u ovom parlamentu skinuli imunitet. Vjerujte da se vrlo brižno  
odnosim i biram formulacije.

PREDSJEDAVAJUĆI BRANIMIR GVOZDENOVIĆ (24.07.18 18:21:09)

Siguran sam da bi bilo minimalno poslovno korektno da to ipak govorite kada imamo tu  
prisutnog poslanika Miška Vukovića, kada govorite na bilo čiji račun. To bi bilo minimalno  
korektno, a neka građani procijene ko je korektan ili ko nije korektan.

MILAN KNEŽEVIĆ (24.07.18 18:21:47)

Neka građani procijene jesam li ja nekorektan što sam u Skupštini čitav dan ili je korektan  
gospodin Vuković koji je izašao iz Skupštine u 10 sati. Evo, neka građani procijene.

PREDSJEDAVAJUĆI BRANIMIR GVOZDENOVIĆ (24.07.18 18:21:57)

Netačna je informacija da je gospodin Vuković izašao u 10 sati. Čudi me da ste vi došli u 10  
sati, jer nam radno vrijeme počinje u osam sati. Radno vrijeme počinje u osam.

MILAN KNEŽEVIĆ (24.07.18 18:22:11)

Davno smo mogli da završimo ovo da ste me pustili.

PREDSJEDAVAJUĆI BRANIMIR GVOZDENOVIĆ (24.07.18 18:22:17)

Imali smo predlog čak da se uvedu kartice, ali smo imali veliki problem, kao što postoji u  
drugim parlamentima, ali kao što vidite imali bismo problem sa opozicijom koja dugo nije bila tu.

MILAN KNEŽEVIĆ (24.07.18 18:22:35)

Demokrate imaju kravatu, vi nam stavite maramice, pa ko nema maramicu ne može da uđe  
u Skupštinu. Ne bi bilo loše da to uvedete.

PREDSJEDAVAJUĆI BRANIMIR GVOZDENOVIĆ (24.07.18 18:22:38)

Ne prihvatamo taj predlog. Zadužićemo stručne službe da to pogledaju, a što se tiče nas mi  
to nećemo podržati.

MILAN KNEŽEVIĆ (24.07.18 18:22:50)

Nisam vjerovao da ste toliko duhovit čovjek, ali svemu se čovjek nauči u poznim danima,  
mislim na svoje dane.

Ja sam više ne znam na kom smo satu.

Sada mi objasnite, gospodine, zamalo da kažem Sorošu, gospodine Darmanoviću, kažite

mi sljedeće.

Ako se danas sastaju Angela Merkel i ministar spoljnih poslova Rusije Sergej Lavrov, da li  
je to kršenje sankcija i da li Njemačka pravi zaokret u odnosu na svoju politiku posebno imajući u  
vidu sjeverni tok? Dakle da vas obavijestim, danas su se u Berlinu sastali njemačka kancelarka  
Angela Merkel i ruski ministar spoljnih poslova Sergej Lavrov. A vi samo slijedite tu vašu Soroševu  
politiku.

Juče ili prekjuče se sreo italijanski senator iz Lombardije sa Ramzanom Kadirovim,  
predsjednikom Čečenije, da razgovaraju o čečenskim investicijama u Sjevernoj Lombardiji, rekavši  
da Italija na dnevnom nivou zbog sankcija Rusiji gubi sedam miliona evra. A kad sam ja pošao sa  
Orhanom Šahmanovićem u Čečeniju, Orhana Šahmanovića je Suzana Mugoša osudila na godinu  
dana zatvora, a protiv mene je pokrenuta optužnica i na saslušanju me Milivoje Katnić pitao je li  
moguće da ti je miliji Kadirov od mene, kao da ću da se udajem za njega. Zamislite to.

Imamo i sljedeću situaciju, znači ime i prezime jednog velikog investitora i molim vas da mi  
objasnite da li ste u toku sa tim, zove se Flori Krasnići, koji radi dvije hidroelektrane na Đuričkoj  
rijeci u Plavu. Znači, finansijer OVK, čovjek koji ima hotel Dvori Balšića u Ulcinju i koji se javno  
hvalio da je za OVK nabavio 30 miliona dolara za kupovinu oružja 1998. i 1999.godine. Zašto  
nijeste primijenili međunarodne restriktivne mjere prema ovom čovjeku, nego mu omogućavate da  
bude jedan od vodećih investitora u Crnoj Gori?

Dalje ...

PREDSJEDAVAJUĆI BRANIMIR GVOZDENOVIĆ (24.07.18 18:22:54)

Završili ste svoje izlaganje, završili ste, preko sedam minuta.

MILAN KNEŽEVIĆ (24.07.18 18:22:54)

Gospodine Gvozdenoviću, slobodno mi oduzmite riječ, neću da pravim nikakve probleme,  
ali vjerujte da nijesam govorio duže od tri minuta. Na ovaj način mislim da pokazujete jedan veom  
negativan odnos prema meni i ne dozvoljavate da saopštim ovdje neke krucijalne informacije i  
postavim pitanje gospodinu Darmanoviću. Vi znate da ja mogu da odmah postavim pitanje,  
odnosno da postavim komentare na bilo koje izlaganje poslanika Demokratske partije socijalista,  
ali to neće voditi ničemu. Vjerujte da ja nisam govorio duže od dva i po minuta. Evo možete i da  
pogledate, ali ukoliko vi smatrate da treba mi oduzmete riječ, nikakav nije problem, oduzmite mi  
riječ, ja ću kroz komentare poslanicima DPS-a završiti svoju diskusiju.

PREDSJEDAVAJUĆI BRANIMIR GVOZDENOVIĆ (24.07.18 18:26:08)

Završite, još jedan minut.

Izvolite, onda ću vas informisati ko je bio u pravu.

MILAN KNEŽEVIĆ (24.07.18 18:26:17)

Mark Harison, dugogodišnji savjetnik crngorske Vlade za brojne privatizacije, predstavnik je  
advokatske kancelarije, koji je prema podacima KRIK-a formirao preko 13 firmi u Crnoj Gori za  
pranje novca koristeći of šor destinacije. Da li ste prema njemu uveli restriktivne mjere? Da li ste,  
gospodine Darmanoviću, uveli mjere prema Vladinoj firmi MDI koja je prodavala oružje preko  
Saudijske Arabije za ISIL? Da li ste uveli restriktivne mjere prema Naseru Keljmendiju, vodećem  
narkodileru koji se javno hvalio da je pomogao crnogorsku nezavisnost i da je čak i glasao na  
referendumu za nezavisnu Crnu Goru?

Šta ste uradili, da li ste uveli međunarodne restriktivne mjere prema Muhamedu Dahlanu  
kojeg sumnjiče da je učestvovao u ubistvu Jasera Arafata, prema Šinavatri, prema ostalim

belosvjetskim kriminalcima koje jure sve policije i bezbjedonosne službe svijeta, a u Crnoj Gori  
dobijaju državljanstvo i bivaju ugledni građani i investitori?

PREDSJEDAVAJUĆI BRANIMIR GVOZDENOVIĆ (24.07.18 18:27:17)

Sad da budemo vrlo precizni. Tražio sam od stručne službe koliko ste govorili, skoro osam  
minuta zajedno sa minutom kojim ste dobili, zajedno sa prekidom. Skoro osam minita, znači s  
ovim zadnjim osam minuta.

Uvaženi građani, prema izvještaju koji sam dobio, gospodin Knežević je govorio osam  
minuta, umanjeno za prekide koji su kada ja govorim. Računajte da će vas možda poslanik  
Knežević sjutra informisati, kad detaljno provjeri ovo, o svom stavu povodom ovoga pitanja. Ja vas  
molim da to provjerite.

MILAN KNEŽEVIĆ (24.07.18 18:28:24)

Pošto je tako ekspeditivna, neka napravi jednu analizu kojeg ste poslanika u ove manje od  
dvije godine najviše puta prekidali za vrijeme diskusija. Evo, neka napravi tu analizu. Ako ne  
budem ja, gospodine Gvozdenoviću, ja ću odmah da podnesem ostavku i da pređem da budem  
aktivista DPS-u u Mataguže. Evo, sad vam nudim tu ponudu.

PREDSJEDAVAJUĆI BRANIMIR GVOZDENOVIĆ (24.07.18 18:28:35)

Prvo, ne prihvatamo tu vašu ponudu da budete aktivista, to prvo ne prihvatamo. Druga  
stvar, ja vas molim zbilja da provjerite ove stvari.

Ja sam pokušao, poštujući Poslovnik, kad ste počeli da govorite, da poštujem to što sam  
iskazao svoje stavove na kolegijumu vrlo jasno i zamolio vašeg predsjednika poslaničkog kluba da  
vam iznese stavove kako ćemo se odnositi prema svima ispred DPS-a i ispred drugih koji ne budu  
poštovali ova pravila.

Sledeća stvar, molim stručne službe da još jedanput provjere sve podatke, onako kako su  
meni usmeno rekli da ste govorili skoro osam minuta sa prekidima.

Mislim da bi mnogo mudrije bilo od svih nas ovdje i kvalitetnije da svoje diskusije usmjerimo  
u pravcu teme koja je na dnevnom redu, a podsjetiću vas da je na dnevnom redu Zakon o  
međunarodnim restriktivnim mjerama.

Uvaženi poslanici, uvaženi građani Crne Gore, možete sami da prokomentarišete i da sami  
zauzmete stav koliko poslanika iz koje partije govori na zadatu temu.

Koristeći pravo u Poslovniku, samo sam vas upozoravao da vam ne bih dao opomenu.

Sledeći prijavljeni diskutant je Momčilo Martinović i od njega očekujem da se potpuno  
pridržava dnevnog reda.

MOMČILO MARTINOVIĆ (24.07.18 18:30:34)

Hvala, predsjedavajući.

Uvažene koleginice i kolege, poštovani građani,

Ja ću pokušati da se držim date teme, a to jeste Predlog zakona o međunarodnim  
restriktvinim mjerama.

Učlanjenjem u Savjet Evrope Crna Gora je preuzela brojne obaveze u različitim  
segmentima djelovanja ove multilateralne organizacije, ali jedna od prioritetnih oblasti je svakako  
borba protiv pranja novca i finansiranja terorizma. Ovom važnom tematikom bavi se jedno od  
najuvaženijih ekspertskih tijela Savjeta Evrope, Komitet Manival, koji zbog svoje potvrđene  
nezavisnosti i stručnosti predstavlja možda i najreferentniju instituciju ove vrste u Evropi.

Proteklih 11 godina članstva, Crna Gora u Savjetu Evrope bilježila je dinamičnu saradnju u

segmentu borbe protiv sprečavanja pranja novca i finansiranja terorizma. U tom kontekstu Crna  
Gora je prepoznata kao pouzdan partner u implementaciji preuzetih obaveza, pa je novi zakon o  
međunarodnim restriktivnim mjerama, o kojima danas razgovaramo u Skupštini Crne Gore,  
dodatni iskorak u tom pravcu. Pred nama je inoviran zakonski tekst u koji su uvrštene preporuke i  
standardi Savjeta Evrope koji garantuje solidarnost i solidnost pravnog okvira i postavlja temelje  
za dalje jačanje kapaciteta u oblasti sprečavanja pranja novca i finansiranja terorizma.

Kroz relativno kratak zakonski tekst razrađene su različite vrste međunarodnih restriktivnih  
mjera i pojednostavljena je procedura za formiranje nacionalne liste označenih lica. Utvrđene su  
nadležnosti Ministarstva vanjskih poslova u segmentu restriktivnih mjera, koje su klasična  
diplomatska djelatnost, koordinacija sa partnerima u bilateralnoj ravni, te odgovorno sprovođenje  
obaveza u saradnji sa Ujedinjenim nacijama i Evropskom unijom.

Takođe, jasno su postavljene nadležnosti Ministarstva unutrašnjih poslova, dok je proširen  
opseg institucija koje imaju pravo predlagati označavanje lica za nacionalnu listu. Predloženim  
zakonskim rešenjem doprinosi se daljem učvršćivanju bezbjedonosti i stabilnosti na nacionalnom  
nivou, ali i u širem regionalnom, evropskom i globalnom kontekstu. Stvara se okvir za efikasno  
djelovanje nadležnih državnih institucija, tužilaštva, sudstva, agencija i šalje snažna poruka o  
posvećenosti Crne Gore da i kroz sistematično sprovođenje restriktivih mjera ostane pouzdan  
partner u izgradnji mira. Ovaj zakonski tekst je rezultat kvalitetne međuinstitucionalne saradnje u  
Crnoj Gori, a posebno ohrabruje činjenica da su eksperti Manivala dali veoma pozitivne ocjene o  
ovom tekstu zakona.

Poštovane koleginice i kolege, nakon što je usvojen novi Zakon o sprečavanju pranja  
novca, zakonskim tekstom koji je pred nama zaokružuju se obaveze preuzete kroz četvrti  
evaluacioni ciklus Manivala i postavljaju kvalitetnu osnovu za narednu rundu. Imajući u vidu  
specifična iskustva država u regionu, izazove sa kojima se suočavamo na ovom polju, a neke  
među njima su dospjele i na crne i sive liste Manivala i GRECO-a tj. grupe država za borbu protiv  
korupcije, pozvao bih svoje kolege da podrže ovaj zakonski tekst, jer usvajanjem ovoga zakona  
šaljemo snažnu poruku da smo spremni da svoje obaveze sprovodimo na dobrobit svih.

Ciljane finansijske sankcije prema potencijalnim teroristima, prema povezanim licima i  
entitetima sigurno će doprinijeti daljem pozicioniranju Crne Gore kao sigurne investicione  
destinacije. Preventivne aktivnosti na polju bobrbe protiv terorizma i usklađenosti akcija sa  
ključnim partnerima Ujedinjenim nacijama, Evropskom unijom, te odgovoran odnos prema  
konkretnim zahtjevima drugih država, dodatno će osnažiti percepciju Crne Gore kao ozbiljne i  
moderne države.

Nakon kvalitetnih diskusija na Zakonodavnom odboru i Odboru za međunarodne odnose i  
iseljenika, kao i u svijetlu današnje rasprave na plenumu, uvjeren sam da će implementacijom  
ovog zakonskog rešenja i naše institucije napraviti dodatan kvalitetan iskorak na putu uvođenja  
najviših evropskih standarda.

Pozitivne refleksije usvajanja ovoga, ali i drugih zakona koje sam pomenuo, očekujem u  
pregovaračkim poglavljima 23 i 24. Takva će biti i dopunska preporuka za napredak na polju  
integracija Evropske unije, koja je takođe preporučila skorije usvajanja zakona o međunarodnim  
restriktivnim mjerama. Zahvaljujem na pažnji.

PREDSJEDAVAJUĆI BRANIMIR GVOZDENOVIĆ (24.07.18 18:35:05)

Zahvaljujem se poslaniku Momčilu Martinoviću koji je imao diskusiju i na taj način smo  
završili današnji dio koji je vezan za prijavljene diskutante.

Prije nego što završimo ovu tačku dnevnog reda, pitam ministra Srđana Darmanovića ili  
Ivana Ivaniševića, generalnog direktora Direktorata za mulilateralne poslove i regionalnu saradnju,  
da li neko od vas želi završnu riječ?

Izvolite, ministre.

SRĐAN DARMANOVIĆ (24.07.18 18:35:41)

Poštovani predsjedavajući, uvažene poslanice i poslanici,

Koristim priliku da vam se zahvalim na prilici da danas razgovaramo o novom Zakonu o  
međunarodnim restriktivnim mjerama. Zhavaljujem i na korisnim razmišljanjima i diskusijama o  
samom tekstu ovoga zakona. Želim da vas još jednom uvjerim da su u zakonski tekst o kojem  
smo danas razgovarali inkorporirani svi aktuelni i relevantni standardi koje promovišu Evropska  
unija i Savjet Evrope. Posebno zadovoljstvo nam čini veoma pozitivno mišljenje koje su o napretku  
ostvarenom u ovoj oblasti iznijeli eksperti Manivala, stručnog tijela koje se bavi borbom protiv  
pranja novca i finansiranja terorizma. Rad na ovom zakonskom tekstu primjer je dobre  
koordinacije i korišćenja raspoloživih ekspertskih znanja Savjeta Evrope a nedavno održano  
plenarno zasijedanje Manivala je potvrda takvog stava.

Svakako, kao što ste i sami primijetili, materija koja je obrađena ovim zakonom u  
današnjem vremenu globalnih bezbjedonosnih prijetnji rezultat je stalne aktivnosti i koordinacije  
između brojnih aktera. Ova pitanja su na stalnoj agendi Ujedinjenih nacija, Evropske unije ali i  
predmet redovnih konsultacija sa partnerskim državama. Zbog toga se predlagač potrudio da  
obezbijedi što jednostavniji postupak za komunikaciju i koordinaciju sa partnerima ali i da učini  
efikasnijim unutrašnje pravne procedure.

Zakon će sigurno biti neophodno redovno ažurirati, odnosno držati dinamiku sa adekvatnim  
rješenjima iz prakse koja ukazuju da se sve više finansijske transakcije povezane sa terorizmom  
obavljaju neformalnim kanalima. Označavanje lica na nacionalnoj listi terorista predstavlja, prije  
svega, obavezu prema sigurnosti i bezbjednosti države, onda i kredibilan, konkretan odgovor na  
potrebe koje na ovom polju prepoznajemo u regionalnom evropskom i globalnom kontekstu. Još  
jednom zahvaljujem na konstruktivnom pristupu i na podršci, nadam se, koju ćete dati  
predloženom tekstu Zakona o međunarodnim restriktivnim mjerama.

PREDSJEDAVAJUĆI BRANIMIR GVOZDENOVIĆ (24.07.18 18:37:41)

Zahvaljujem na završnoj riječi i diskusiji ministru Srđanu Darmanoviću.

Na ovaj način smo završili raspravu povodom Zakona o međunarodnim restriktivnim  
mjerama. Konstatujem da je pretres završen, a izjasnićemo se naknadno.

Uvaženi poslanici, uvaženi članovi, uvaženi građani,

Na ovaj način završavamo današnji radni dan. Nastavljamo sjutra sa sledećim zakonima:  
Predlog zakona o priznavanju profesionalnih kvalifikacija za obavljanje regulisanih profesija,  
Predlog zakona o izmjenama i dopunama Zakona o poštanskim uslugama, Predlog zakona o  
izmjenama i dopunama Zakona o integrisanom sprečavanju i kontroli zagađenja životne sredine,  
Predlog zakona o izmjeni Zakona o visokom obrazovanju, Predlog zakona o izmjeni i dopuni  
Zakona o mladima. To su zakonska rješenja i ako bude vremena tokom sjutrašnjeg dana  
govorićemo o mišljenjima na Predlog odgovora Ustavnom sudu, tačka 13, 14, 15, 16 i 17, kako bi  
bili u prilici da u četvrtak otvorimo raspravu na teme Prostorni plan posebne namjere za obalno  
područje i Prostorni plan posebne namjerne za nacionalne parkove Prokletije. To je predlog koji  
smo dogovorili da vas informišem na ovaj način, a dio koji je vezan za zakonska rješenja o  
majkama takođe bi trebalo da bude tokom sjutrašnjeg dana.

Uvaženi poslanici, uvaženi građani Crne Gore, svima se zahvaljujem i sjutra počinjemo u  
11h.

PREDSJEDNIK IVAN BRAJOVIĆ (25.07.18 11:09:56)

Kolege poslanici, nastavljamo 12. sjednicu Prvog redovnog proljećnog zasijedanja u 2018.  
godini.

Prelazimo na raspravu o **Predlogu zakona o priznavanju profesionalnih kvalifikacija za  
obavljanje regulisanih profesija.**

Ovlašćeni predstavnici Vlade su Kemal Purišić, ministar rada i socijalnog staranja i Edina  
Dešić, generalna direktorica Direktorata za tržište rada i zapošljavanja. Ja ih pozdravljam.

Izvjestioci odbora su Danijel Živković Zakonodavnog odbora i Radule Novović Odbora za  
prosvjetu, kulturu, nauku i sport.

Otvaram pretres.

Da li predstavnik Vlade želi dati dopunsko obrazloženje? Želi.

Riječ ima ministar. Izvolite.

KEMAL PURIŠIĆ (25.07.18 11:10:37)

Uvaženi predsjedniče Skupštine, poštovani poslanici, poštovani građani,

Prijedlog zakona o priznavanju profesionalnih klasifikacija za obavljanje regulisanih  
profesija je još jedan u nizu zakona u kojem se ogleda značaj i benefiti u pristupanju Crne Gore  
Evropskoj uniji.

Naime, primjenom ovog zakona biće obezbijeđeno da profesionalne kvalifikacije za  
obavljanje regulisanih profesija koje su stečene u Crnoj Gori budu vrednovane u Evropskoj uniji na  
isti način kao i profesionalne kvalifikacije koje su stečene u ostalim državama članicama.  
Istovremeno ovim zakonom će se omogućiti da lica koja su svoje profesionalne kvalifikacije stekla  
u inostranstvu da se zaposle u Crnoj Gori pod istim uslovima kao i državljani Crne Gore. Time će  
doći do posticanja zapošljavanja, povećanja mobilnosti na tržištu rada i razvoja tržišta rada.

Prijedlog zakona je usklađen sa Direktivom iz 2005. godine o priznavanju profesionalnih  
kvalifikacija, kao i izmjenom ove direktive iz 2013. godine.Takođe, izvršeno je usklađivanje sa  
regulativom Evropske unije o administrativnoj saradnji putem informacionog sistema unutrašnjeg  
tržišta. Međutim, nakon donošenja ovog zakona predstoji nam period usaglašavanja sektorskih  
propisa koji se odnose na regulisane profesije, kao i uspostavljanje informacionog sistema za  
administrativnu saradnju i elektronsku razmjenu informacija između nadležnih organa država  
ugovornica. Na taj način ćemo spremno dočekati ulazak u Evropsku uniju kada je ova oblast u  
pitanju.

Regulisana profesija u skladu sa ovim zakonom podrazumijeva da su uslovi za rad u  
profesiji propisani određenim zakonom, a obavljanje regulisane profesije podrazumijeva da osoba  
posjeduje profesionalne kvalifikacije stečene nakon obrazovanja, kao i radno iskustvo i licencu.  
Prijedlogom zakona su propisana tri postupka priznavanja profesionalnih kvalifikacija, i to: opšti  
sistem priznavanja profesionalnih kvalifikacija, automatski sistem priznavanja profesionalnih  
kvalifikacija na osnovu minimalnih uslova osposobljenosti i treći način, postupak priznavanja  
profesionalnih kvalifikacija na osnovu profesionalnog iskustva.

Automatski postupak priznavanja se vrši u svim državama članicama Evropske unije na  
osnovu minimalnih uslova osposobljenosti za sedam regulisanih profesija, i to: doktore medicine,  
doktore stomatologije, medicinske sestre za opštu i zdravstvenu njegu, veterinare, babice,  
farmaceute i arhitekte. Profesionalne kvalifikacije se mogu priznati na osnovu profesionalnog,  
odnosno radnog iskustva u skladu sa uslovima za obavljanje djelatnosti, sa spiska 1, 2, i 3 liste  
djelatnosti koje se sačinjavaju na osnovu lista koje utvrđuje Evropska komisija. Ovaj postupak se  
odnosi na profesionalno iskustvo u industrijskim, zanatskim i trgovačkim djelatnostima.

Postupke priznavanja profesionalnih kvalifikacija će voditi organi nadležni za određenu  
regulisanu profesiju ili udruženja kojima je povjereno vršenje tih poslova, u skladu sa posebnim  
propisima. Nadležni organi će sarađivati sa drugim nadležnim organima država članica Evropske  
unije, preko sistema za administrativnu saradnju i elektronsku razmjenu informacija, odnosno  
preko informacionog sistema za unutrašnje tržište i ... sistem.

Ono što bih istakao kao važnu novinu ovog zakona, u odnosu na važeći Zakon o  
priznavanju profesionalnih kvalifikacija za obavljanje regulisanih profesija, jeste izdavanje  
evropske profesionalne kartice. U skladu sa Direktivom ona se izdaje za regulisane profesije. Ono  
što bih, evo ponavljam, istakao kao važnu novinu ovog zakona u odnosu na važeći Zakon o  
priznavanju inostranih kvalifikacija za obavljanje regulisane profesije jeste izdavanje evropske  
profesionalne kartice. U skladu sa Direktivom ona se izdaje za regulisane profesije: medicinska  
sestra za opštu i zdravstvenu njegu, farmaceuti, fizioterapeuti, planinski vodiči i agenti za  
nekretnine.

Evropska profesionalna kartica je elektronska potvrda koja dokazuje da stručnjak ispunjava  
sve uslove potrebne za priznavanje profesionalnih kvalifikacija za stalno obavljanje regulisanih  
profesija ili za povremeno ili privremeno pružanje usluga. Svrha kartice je dodatno  
pojednostavljivanje procesa ...(Prekid)... državama članicama Evropske unije, sa ciljem povećanja

efikasnosti i smanjenja troškova.

Brzo ću, izvinjavam se. Ovim zakonom Ministarstvo rada i socijalnog staranja će, radi  
obezbjeđivanja administrativne podrške za implementaciju propisa Evropske unije, imati ulogu  
centra za pomoć. Takođe, ministarstvo treba da odredi lica koja će obavljati poslove nacionalnih  
koordinatora, čiji je primarni zadatak podsticanje jedinstvenog sprovođenja ovog zakona za sve  
regulisane profesije, odnosno profesionalne djelatnosti na koje se odnose.

Na kraju, želio bih da informišem poslanike i širu javnost da Ministarstvo rada i socijalnog  
staranja predano radi na ispunjavanju evropske agende kada je oblast regulisanih profesija u  
pitanju. Pored izrade ovog zakona, Ministarstvo je u saradnji sa resornim institucijama pripremilo  
Prijedlog liste regulisanih profesija i istu uputilo Evropskoj komisiji na mišljenje. Lista je jedno od  
završnih mjerila za poglavlje 3 - Pravo osnivanja preduzeća i sloboda pružanja usluga i uvjereni  
smo da ćemo i ovu obavezu završiti u predviđenom roku, tj. do kraja tekuće godine. Zahvaljujem  
na pažnji.

PREDSJEDNIK IVAN BRAJOVIĆ (25.07.18 11:16:48)

Hvala vama.

Pitam da li izvjestioc odbora želi riječ? Želi.

Izvolite poslanik Radule Novović.

RADULE NOVOVIĆ (25.07.18 11:16:57)

Hvala vam predsjedniče.

Pa evo par informacija sa matičnog Odbora za prosvjetu, nauku, kulturu i sport, koji je  
razmatrao ovaj zakon.

Prije svega, možda je to ministar u svojoj diskusiji ispustio, htio bih da kažem da je u članu  
6 Predloga zakona regulisana profesija definisana kao profesionalna djelatnost ili grupa  
profesionalnih djelatnosti, čije je obavljanje na način uređen zakonom i drugim propisima  
uslovljeno posjedovanjem određene profesionalne kvalifikacije, a korišćenje profesionalnog naziva  
ograničeno na one koji ispunjavaju profesionalne kvalifikacije.

Na sjednici matičnog Odbora za prosvjetu, nauku, kulturu i sport, na kojoj je razmatran i  
jednoglasno podržan ovaj predlog zakona, istaknuto je da je usvajanje predloženog zakona od  
velikog značaja, ne samo zbog usklađivanja zanimanja u Crnoj Gori, sa evropskim tržištem rada,  
već i za usaglašavanje školskog i visokoškolskog sistema sa potrebama države i privrede Crne  
Gore.

Kako Evropska unija teži stvaranju zajedničkog tržišta rada, kao i zajedničkog prostora  
visokog obrazovanja, usklađivanje i pojednostavljivanje priznavanja inostranih obrazovnih isprava  
na području Evropske unije, postavlja se kao prioritet i u Crnoj Gori. Priznavanje inostranih  
kvalifikacija treba da doprinese povećanju mobilnosti lica u cilju ostvarivanja prava na zapošljenje.

Takođe, na sjednici matičnog odbora izraženo je zadovoljstvo povodom najave  
predstavnika predlagača da će u Crnoj Gori do kraja tekuće godine biti usvojena lista regulisanih  
profesija sa detaljnim opisom poslova za svaku regulisanu profesiju, odnosno opisom posla koji  
neko sa određenom regulisanom profesijom mora znati obavljati, što je predstavljeno kao jedno od  
mjerila za zatvaranje poglavlja 3, pod nazivom - Pravo osnivanja preduzeća i sloboda pružanja  
usluga.

Na kraju, može se zaključiti da će usvajanjem ovog predloga zakona biti još jedna potvrda  
da je u Crnoj Gori postignut značajan rezultat u oblasti regulisanih profesija, kao i u oblasti  
usklađivanja svih studijskih programa na kojima se stiču kvalifikacije za regulisane profesije, i kao  
što rekoh, ovaj predlog je na matičnom odboru usvojen jednoglasno. Hvala.

PREDSJEDNIK IVAN BRAJOVIĆ (25.07.18 11:19:16)

Hvala i vama.

Sad prelazimo na diskusiju i upravo imate vi prvi riječ.Poslanik Radule Novović, a neka se  
pripremi poslanik Branko Radulović. Izvolite.

RADULE NOVOVIĆ (25.07.18 11:19:25)

Hvala vam predsjedniče.

Poštovani građani i građanke, uvažene kolege, dame i gospodo,

Pred nama je danas jedan predlog zakona, neobičan po tome što će se početi primjenjivati  
tek poslije ulaska naše države u Evropsku uniju, ali sa druge strane veoma važan zakon.

Nameće se dakle, prije svega, pitanje zašto ovo radimo sada. Naime, u procesu  
usklađivanja crnogorskog zakonodavstva sa pravnom tekovinom Evropske unije, a vezano za  
poglavlje 3, veoma je značajno donošenje zakona o priznavanju profesionalnih kvalifikacija za  
obavljanje regulisanih profesija. Ključna novina jeste da se ovim zakonom licima koja su stekla  
profesionalne kvalifikacije u jednoj od država članica Evropske unije, omogućava pristup istoj  
profesiji i garantuju se ista prava prilikom obavljanja te profesije u drugoj državi, članici Evropske  
unije, kao i državljanima te države članice. Pristupanjem Crne Gore Evropskoj uniji, crnogorskim  
državljanima se otvara evropsko tržište. Na isti način, sa druge strane, evropskim državljanima  
otvara se pristup našem tržištu rada. Stoga je ovaj zakon veoma značajan jer daje mogućnost  
rada i zapošljavanja pa pri tome osigurava mogućnost da se lica zaposle u skladu sa svojim  
profesionalnim kvalifikacijama. Profesionalna kvalifikacija u skladu sa ovim zakonom obuhvata  
formalno obrazovanje i dodatno stručno osposobljavanje i usavršavanje koje se obavlja tokom ili  
nakon završetka formalnog obrazovanja a potvrđuje se dokazom o formalnim kvalifikacijama. Ovaj  
zakon predviđa da postupak priznavanja profesionalnih kvalifikacija sprovodi organ državne  
uprave nadležan za određenu regulisanu profesiju, tj.nadležni državni organ ili udruženja kojima je  
povjereno vršenje tih propisa u skladu sa posebnim zakonom i o tome je ministar Purišić već nešto  
govorio.

Predlogom zakona utvrđuju se pravila na osnovu kojih će se priznati određena  
profesionalna kvalifikacija, stečena u drugoj državi članici. Ovakav postupak priznavanja je u  
skladu sa opštim sistemom priznavanja profesionalnih kvalifikacija i ovaj zakon će vjerujem  
posebno obradovati doktore medicine, stomatologe, veterinare, medicinske sestre za opštu  
zdravstvenu njegu, babice, farmaceute i arhitekte, jer je za ove regulisane profesije propisan  
minimalan sadržaj obrazovanja. Ovo iz razloga što su obrazovni programi za navedene profesije  
usklađeni u svim državama članicama Evropske unije .U praksi ovo znači da stručnjak koji je  
stekao svoju profesionalnu kvalifikaciju u ovih sedam profesija može brzo i jednostavno svoje  
pravo na rad da stekne u državi članici Evropske unije, prolazeći jednostavan automatski sistem  
priznavanja. Naime, u skladu sa ovim zakonom profesionalne kvalifikacije se takođe mogu priznati  
automatski na osnovu profesionalnog iskustva u određenim industrijskim, zanatskim i trgovačkim  
djelatnostima.

Jedna od novina u ovom zakonu je i uvođenje evropske profesionalne kartice, a radi  
aktivnog pružanja informacija svim zainteresovanim o postupcima za priznavanje profesionalnih  
kvalifikacija, kako pojedincima tako i institucijama Ministarstvo rada i socijalnog staranja će, kao  
što reče uvaženi ministar, imati ulogu centra za pomoć.

S obzirom da će se ovaj zakon primjenjivati danom pristupanja Crne Gore Evropskoj uniji  
treba preuzeti sve neophodne aktivnosti kako bi se sektorski propisi blagovremeno uskladili.  
Takođe i obaveze koje proističu iz ovog zakona treba ispuniti na vrijeme kako bismo spremni  
dočekali ulazak u Evropsku uniju. Nosi ovaj predlog zakona jednu posrednu poruku za sve one  
koji žele da je čuju. Naime, naročito za one koji su sad na studijama ili koji će uskoro biti. Dakle,  
školujete se za jedno veliko tržište, tržište Evropske unije, potrudite se da budete ravnopravni  
učesnici u toj utakmici, budite konkurenti i počnite već sada da mislite o tome. Hvala vam.

PREDSJEDNIK IVAN BRAJOVIĆ (25.07.18 11:23:53)

Hvala vama poslaniče Novoviću.

Riječ ima poslanik Branko Radulović, a neka se pripremi poslanik Bogdan Fatić.

Izvolite poslaniče Raduloviću.

BRANKO RADULOVIĆ (25.07.18 11:24:06)

Ministre Purišić, vi ste ovdje kao posljedica, ne želim da vam umanjim ulogu, daleko bilo, ali  
vi se bavite posljedicama, ovdje su trebali da sjede, osim premijera, ministar, barem ministar  
prosvjete i ministrica nauke, pa onda vi.

Na ovo sam ukazivao evo tri saziva i ne znam koliko sam puta želio da promijenim Zakon o  
visokom obrazovanju i da ukažem da je najveći grijeh ukoliko učimo djecu da uzmu, bez obzira  
diplomu, ukoliko se prepisuje, ukoliko se stiče falsifikovana diploma, bila ona ili nepriznata diploma  
visokog, srednjeg, pošto smo već izgubili srednje stručno obrazovanje, čuvenu industrijsku i  
tehničku školu koja je bila nekad ponos 50-tih godina, ali sada smo izgubili i visoko obrazovanje i  
postdiplomske studije, i doktorske studije. I to je tragedija, najveća tragedija što postoji.

Medicina i arhitektura su ostali jer su bili tvrdoglavi, jer nema šansi da će se smanjiti studije  
ispod 5+2 godine, a za drugu arhitekturu od četiri do pet godina i za to oni imaju taj minimum.

E, kako sada? Ja vas pitam sa diplomom fakulteta, još nekako se drži taj naš državni  
univerzitet, zato sam ministricu nauke htio da pitam kakve su laboratorije. Dabogda da osnivamo  
najvasionskije i dolinu čipova i čuda po Crnoj Gori, ali trebamo da dižemo sve odozdo prema gore.  
Kako će naš čovjek koji je došao iz KAP-a, ministre slušajte - kako će naš majstor, tehničar,  
inžinjer, kako će poći i biti konkurentan na pola milijarde ljudi, je li tako bješe, 500 miliona  
Evropska unija, kada poslije Amerike i Japana prvih 10, a posebno prvih 100, a da ne govorimo  
prvih 1000 su tu glavni univerziteti. Zato jedna diploma, jedno školovanje na jednom univerzitetu  
košta do 100.000 dolara kada je u pitanju medicina, zavisno od troškova, negdje košta 0. Ali za  
ovaj koji ga završava treba da ima srednju školu i znanje iz srednje škole vrhunsko, ne samo što  
mu je tata bogat jer ima tamo hiljade benefita i mnoga naša đeca su završila srednje škole i nekih  
poslanika odavde, što su bili ne sinovi tih poslanika nego zato što su bili genijalci u ovoj našoj  
čuvenoj nekadašnjoj gimnaziji. Sve trebamo da okrenemo naopako.

Ja se bojim zbog ove degradacije i škole i struke, naša struka, ministre je ono, naš  
društveni proizvod. Ruda i najniži tehnološki nivo gdje, znate li šta je najniži tehnološki nivo?  
Najniži tehnološki nivo je ako pogriješiš u tehnološkom procesu pa ga vratiš na početak da bi od  
njega napravio sirovinu. E to je kod nas fenomenalni proizvod. Kako biti konkurentan, objasnite mi  
s našeg univerziteta, najboljih laboratorija ukoliko su te laboratorije gore nego 90 - tih godina.  
Ukoliko se za obrazovanje daje, ne znam koliko 0,2, pa 0,3, pa onda te igre vrijednosti, igre  
brojeva, kaže od 0,2 do 0,3 je koliko 50%. Dižemo nauku, dajemo 50%, a mi dajemo 1% u odnosu  
na konkurenciju, a konkurencija je ođe, a mi smo ođe. Mjesto mi da damo milijardu puta više da bi  
stigli nekako to pa opet da damo 2-3%, od kojeg privreda koja će biti konkurenta će dati 1,5 do  
2%, mi dajemo na ovaj način.

Koje diplome će biti? Priznaće nam, uzeće nam najbolje ljekare, kao što nam uzimaju  
najbolje ljekare iako znaju da im nisu najbolje laboratorije i da ta praksa o kojoj vi kažete koja se  
stiče u Crnoj Gori, treba da bude praksa koja će biti konkurentna.

Ljudski život je na zapadu broj 1 i tu nema greške. Znate li koga će nam uzeti? Uzeće, ka  
djeca pojedinih ovdje poslanika, koji su fenomenalni, ka ...(Prekid)... žrtvovali su se za svoju  
profesiju ličnim trudom ili prodajom imovine i postali svjetsko čudo

Uzeće nam te. Prema tome ministre, pokrenite na Vladi izmjenu visokog i srednjeg obrazovanja,  
počnite odatle. Naredite onoj agenciji za akreditaciju prelistao sam, izabrali ste sad nekog, nemam  
pojma ko je to, znam sve profesore sa univerziteta. Ni sajt mu nije u redu, a ne da on kaže da li je  
neki studijski program, da li su neki profesori i da li je neka oprema na nivou konkurentnosti  
zapreka ovom sticanju prakse da ne govorim.

Ima li više u srednjoj školi, kukaju poslodavci, barem to povežite kad idete na onaj  
sastanak, da đak iz srednje škole stručne ide dva puta u nedjelju na praksu. Znači sve okrenite  
naopačke da bi

PREDSJEDNIK IVAN BRAJOVIĆ (25.07.18 11:30:16)

Hvala profesore.

Imate prijavljeni komentar pa ćete imati prilike. Da, imaćete prilike.

Van prenosa ste sad, imaćete pravo poslije komentara.

Za komentar se prijavio poslanik Miodrag Vuković. Izvolite.

MIODRAG VUKOVIĆ (25.07.18 11:30:37)

Ništa ne bih doveo u pitanje od ovoga što ste rekli, ali bih ipak konstatovao da ima nešto  
preče od prečega, a to je usaglašavanje ovih politika na našem domaćem terenu, a to je region.  
Potpuno razumijem i potpuno prihvatam zakon koji nam je ponuđen i namjere koje se žele njime  
postići.

Dakle, zemlje Evropske unije žele da standardizuju politiku u oblasti, u konačnom  
posledično zapošljavanje u ovim sferama i vidljivo sferama koje daju kadrove koji im strašno  
nedostaju. Mi se nalazimo u postupku pridruživanja Evropskoj uniji i naša je obaveza i to je  
neupitno da usaglašavamo svoj, prije svega, normativni sistem, a onda i praksu sa standardima  
koji su sadržani u propisma Evropske unije. Međutim, kažu da ovo će da važi u punom kapacitetu  
onog trenutka kada uđemo u Evropsku uniju. Do tada život se živi na ovim našim prostorima.

Ja sam čak i obavezan kao čovjek iz pravne struke da pitam kakvo je stanje u regionu, a  
kada je Crna Gora u pitanju. Znam da je danas, možda svi ne osjećaju taj problem, ali moje  
kolege pravnici i te kako. Pravnici iz Crne Gore ne mogu da verifikuju, da ratifikuju, potvrde  
diplome u Srbiji. U Srbiji se diploma Pravnog fakulteta iz Crne Gore državnog ili sa tri privatna,  
nema privatnih, tri univerziteta, nema posebnih privatnih fakulteta, nemamo nekih virtuelnih  
pravnih škola kao što drugi imaju, pokušava se u toj oblasti ponašati ozbiljno. Naši studenti  
nemaju prostora da se zapošljavaju u tom dijelu regiona, da ne kažem povratno. Naše tržište je  
preplavljeno diplomama iz iste te države, vrlo sumnjivog kvaliteta. Nijesam čuo za organizovanu  
državnu akciju, ne da se utvrdi reciprocitet, nego da se uvede makar elementarna situacija koja bi  
bila podnošljiva.

Završiću - pitam ...(Prekid)... u pripremi evropskog ponašanja kada usvojimo ovaj zakon i  
kad uđemo za nekoliko godina u Evropsku uniju, kako se mi ponašamo na domaćem terenu i  
prema domaćim mladim ljudima koje školujemo za pravnike i činimo ih konkurentnim po znanju, to  
sam više nego siguran, ne zamjerite, radim na jednom od pravnih fakulteta i znam kakve kadrove  
dajemo, kakve kadrove bar pokušavamo moje kolege, prije svega da ih iškoluju, a da jednostavno  
udare na zatvorena vrata u drugoj susjednoj državi. A kada dođe ministar obrazovanja pitaću ga  
za toleranciju nevjerovatnu crnogorskih državnih organa da studenti iz Pljevalja, ako ne iz drugih  
opština, kad potpišu papir da su nacionalno Srbi na univerzitetima u Srbiji tretiraju se kao domicilni  
studenti. Ako se potpišu kao Crnogorci ili neko drugi oni ulaze u školski sistem kao stranci.

PREDSJEDNIK IVAN BRAJOVIĆ (25.07.18 11:34:53)

Hvala vam.

Ovo nema dodirnih tačaka sa vašim komentarom diskusije, ali odgovor na komentar ima  
poslanik Radulović.

Molim vas, kolege samo van sale. Kolega Radunović, kolega Vuković van sale nastavite  
diskusiju.

Izvolite poslaniče Raduloviću.

BRANKO RADULOVIĆ (25.07.18 11:35:12)

Ja se nadam Bogu da će inicijativa Evropske unije u povezivanju Balkana, ne samo kroz

infrastrukturu, ne samo kroz bezbjednost, nego da bude isti u odnosu na ovo. Da jedno tržište  
bude zajedničko i za visoko i srednje obrazovanje. Ja znam stara doba i sebe testirajući da sam to  
učinio zbog prakse koja je tada bila sa slovenačkim visokim školstvom, a zbog velike teorije  
doktorirao na beogradskom univerzitetu. Nije bilo lako.

Ima jedna gradacija koja se tiče i medicina. Top 1 Amerika koja je priznala nekad 90-tih bio  
jedini beogradski Medicinski fakultet, a u Srbiji ih je bilo negdje gdje je taj faktor bio 0,4 - 0,5%.

Gospodine Vukoviću, to je jedna opšta pomama ali koja je u nekim naznakama  
politikanstva. Slovenci više neće da priznaju ni Bosnu i Hercegovinu, ni Srbiju ni Crnu Goru.  
Hrvati neće da priznaju, kažu, ova Agencija za akreditaciju i skraćenica se kaže, ova druga, ENIK  
centar, jer svaka država ima određene ENIK centre. Neće da priznaju Bosnu i Hercegovinu i Srbiju  
Hrvati. Ali kad se pita ta agencija priznaju se. Diplome se nostrificiraju ukoliko su programi, ljudi  
slušajte što ja kažem, ukoliko su programi svjetski, ukoliko su programi potrebe tržišta i domaćeg i  
evropskog, u kome su profesori eminentni, u kome su laboratorije kvalitetne, u kome se vrši  
akreditacija ne zato što je taj i taj osnivao privatni univerzitet, nego vrši akreditaciju, ne domaći  
stručnjaci nego oni koji su na top listi u Londonu broj 1, broj 2 i broj 3. Ta diploma ima svuđe  
prođu. Mi smo otvorili ovo poglavlje treće pošto sam dobro pratio Evropske unije, napravio i ođe  
rezoluciju, krajem prošle godine.

Ministre, prenesite za ove tri, četiri, pet godina, deset ili dvadeset, nemam pojma kad ćemo  
stići u Evropsku uniju, da se odmah reforme izvrše u svakom pogledu i da akrkeditaciju vrši  
Agencija, Savjet. Pričaju mi članovi Savjeta za visoko obrazovanje niko ih ništa ne pita. Ljudi, to su  
moje kolege i predsjednik je moj kolega eminentan profesor. Ovoga ne znam iz ove agencije.  
Ministre, sve je u vladinim rukama, kakve će vrijeđeti diplome. A ne bojte se Srbi (Prekid)...  
ukoliko učite đeco.

PREDSJEDNIK IVAN BRAJOVIĆ (25.07.18 11:38:20)

Hvala vam.

Riječ ima poslanik Bogdan Fatić, a neka se pripremi poslanica Branka Bošnjak.

BOGDAN FATIĆ (25.07.18 11:38:26)

Poštovani predsjedniče, uvažene građanke i građani Crne Gore, poštovane koleginice i  
kolege poslanici, uvaženi ministre sa saradnicima,

Donošenje ovog zakona je potrebno radi usklađivanja postojećeg zakona koji je donesen  
2011. godine sa direktivama Evropske unije i sa regulativom Evropske unije broj 1024/2012 o  
administrativnoj saradnji putem informacionog sistema radi unutrašnjeg tržišta.

Crna Gora se obavezala da u periodu prije pristupanja Evropskoj uniji donese ovaj zakon.  
Ovim zakonom se uređuje postupak priznavanja profesionalnih kvalifikacija, koje su stečene u  
državama članicama Evropske unije, evropskog ekonomskog prostora i švajcarske konvencije,  
radi stalnog obavljanja profesija koje su regulisane ovim zakonom, kao i privremenih i povremenih  
poslova u Crnoj Gori za one koji su stekli svoju diplomu van granica, odnosno u okviru Evropske  
unije. Takođe, ovim zakonom je regulisano da građani Crne Gore koji su stekli svoje profesionalno  
znanje i svoje profesionalno iskustvo u državi Crnoj Gori budu vrednovane jednako na  
jedinstvenom tržištu Evropske unije. Ovaj zakon, što je karakteristično, se ne primjenjuje na  
postupak priznavanja kvalifikacije notar. Regulisana profesija se može obavljati stalno ili  
pružanjem povremenih i privremenih usluga.

Listu regulisanih profesija utvrđuje Vlada Crne Gore na predlog Ministarstva. Organ  
državne uprave nadležan za određenu profesionalnu kvalifikaciju podnosi listu,odnosno spisak  
regulisanih profesija Ministarstvu, a Ministarstvo, kao što sam kazao, nakon toga kompletnu tu  
listu predaje Vladi a Vlada utvrđuje listu profesionalnih kvalifikacija.

Takođe, organ državne uprave državljanima Crne Gore i licima koja su u Crnoj Gori stekla  
profesionalnu kvalifikaciju izdaju potvrdu o tome da su njihovi dokazi o profesionalnim  
kvalifikacijama u minimalnim uslovima propisani direktivama Evropske unije. Nadležni organ

takođe izdaje potvrdu o važenju diploma i sertifikata koji su državljani Crne Gore stekli u nekim od  
bivših republika SFRJ prije 25. januara 2008. godine.

U slučaju kada se ne može primijeniti sistem automatskog priznavanja kvalifikacija i sistem  
priznavanja profesionalnog iskustva primjenjuje se opšti sistem priznavanja profesionalnih  
kvalifikacija koji je definisan ovim zakonom. Automatsko priznavanje kvalifikacija, kao što smo čuli,  
po osnovu minimalnih uslova osposobljenosti, što je definisano članom 41 je predviđeno za  
profesionalne kvalifikacije koje se odnose na doktora medicine, medicinske sestre za opštu  
zdravstvenu njegu, babice, stomatologe, veterinare, farmaceute i arhitekte.

Takođe, Predlogom zakona je uređeno automatsko priznavanje po osnovu zajedničkog  
okvira za osposobljavanje o čemu smo mogli da čujemo u prethodnim izlaganjima. Kao da se  
profesionalno kvalifikaciju za obavljanje neregulisane profesiije može priznati na osnovu  
zajedničkog testa osposobljenosti. Predlog za zajednički test osposobljenosti mogu da podnesu  
nadležni organi ili nadležno udruženje. Ovim zakonom je uređeno sistem priznavanja  
profesionalnih kvalifikacija, na osnovu profesionalnog iskustva. To je posebno definisano članom  
36 i imamo listu djelatnosti koju utvrđuje Ministarstvo, a na osnovu liste koju utvrđuje Evropska  
komisija. Dovoljno je za tri liste, razdvojeno na tri djelatnosti da je ispunjen jedan od uslova da  
automatski imamo priznavanje profesionalnih kvalifikacija.

Takođe, ovim zakonom je utvrđeno izdavanje evropske profesionalne kartice. Ova kartica  
je elektronska potvrda koja dokazuje da stručnjak ispunjava uslove potrebne za priznavanje  
profesilonalnih kvalifikacija za stalno obavljanje regulisanih profesija ili za povremeno ili  
privremeno pružanje usluga u drugim državama, odnosno državama ugovornicama.

Takođe, karakteristika ovog zakona jeste da se svi zahtjevi za podnošenjem inicijative za  
odlučivanje vrši elektronski preko on lajn aplikacije, kako je uređeno i direktivom Evropske unije.  
Definisani su postupci za podnošenje zahtjeva, postupci nadležnih organa nakon prijema zahtjeva,  
kao rokovi o odlučivanju za podnesene zahtjeve. Takođe, uređeno je, kao što je saopštio ministar  
da je dužan da odredi lice koje će obavljati poslove nacionalnog koordinatora do dana pristupanja  
Crne Gore Evropskoj uniji. Svi podzakonski akti za sprovođenje ovog zakona donijeće se do dana  
pristupanja Crne Gore u Evropsku uniju. Zahvaljujem.

PREDSJEDNIK IVAN BRAJOVIĆ (25.07.18 11:43:16)

Hvala i vama poslaniče Fatiću.

Sada riječ ima poslanica Branka Bošnjak, a neka se pripremi poslanik Andrija Popović.  
Izvolite.

BRANKA BOŠNJAK (25.07.18 11:43:27)

Uvaženi ministre Purišiću, moram reći da mi je neobično da je ovaj zakon, iako se radi o  
tržištu rada, čini mi se i u okruženju a i logičnije mi je po svojoj sadržini i tematici, da ovaj zakon  
razrađuje Ministarstvo prosvjete. Posebno što u Ministarstvu prosvjete je bila ta kontakt point za  
priznavanje inostranih diploma i tamo nam je onaj ENIC i NERIC centar koji je u stvari osnovan  
da bi se uskladilo sa normama Evropske unije. Ali dobro, vjerovatno radi tržišta rada mada sama  
sadržina zakona više govori o diplomama i o stečenim kvalifikacijama nego što govori o samom  
tržištu rada.

Ono što ću ja vama reći ne znam da li će to, pošto ćete biti u obavezi da budete ta kontakt  
point za sve informacije da ćete morati da nacionalne koordinatore angažujete, da li će to značiti i  
nova mjesta i nove ljude da bi se time bavili, jer imam osjećaj da ovi u Ministarstvu - sektoru za  
nauku su to mogli i imali prilično dosta iskustva za neke ovako stvari, i znam da je tu jedna  
kvalitetna ekipa nekada radila, ne znam stvarno da li se izmijenilo sad.

Što se tiče ovog zakona u redu je. Malo je rogobatan ovaj naziv kad nas slušaju građani,  
regulisane profesije, neće im biti puno jasno, ali ono što mi, na šta mi nismo spremni, nismo  
spremni i ovdje ove tokove i odliv mozgova iz pojedinih djelova Crne Gore prema Podgorici da ih  
zadržimo tamo gdje žive i gdje im je boraviše i prebivalište, a ne da zaustavimo naš najkvalitetniji

kadar da nam ne ode prema zemljama Evropske unije. Ja se plašim ovoga. Plašim se zato što  
sam sigurna da oni koji su najkvalitetniji neće puno vremena u ovakvoj Crnoj Gori provesti gdje se  
ne vrednuje znanje, gdje se ne vrednuju diplome, već su nam partijska knjižica, rođačke veze i sve  
ostalo mnogo značajnije u odnosu na kvalitet. U Evropskoj uniji oni koji su najbolji naći će prođu. I  
šta smo onda uradili? Kao država smo uložili ogromna sredstva da školujemo taj najkvalitetniji  
kadar, a onda smo ih pustili zato što nisu politički podobni ovima koji su na vlasti i oni odlaze i  
benefite njihovog znanja koriste neke druge države. To će im sad biti mnogo lakše kad uđemo u  
Evropsku uniju i ti najbolji će proći. Oni srednji, ja moram reći da Bolonja i sistem, mi smo ga  
izopačili, a on forsira prosječnost.

I ono što mene u svemu najviše nervira, kad je u pitanju obrazovanje, nekako smo svi  
skloni tome da ne gajimo talente. Tek od skoro u ovom zakonu nešto smo izmijenili da se malo  
okrenemo onima koji su zaista najbolji. Vazda se gleda nešto na nekakve probleme, gašenje  
problema i ljude koji stvaraju probleme a nikako da forsiramo one najbolje. Prije nam ih prepozna  
Zapad pa ih mi onda vidimo - u ovaj čovjek ili ova djevojka završila na OXFORD-u ili na  
KEMBRIDŽ-u i onda počinjemo, a niko za nju nije znao dok je bila tu niti je ko prepoznao.

Nažalost, naše visoko obrazovanje i naš univerzitet naglavačke padaju i bojim se da su u  
onoj fazi slobodnog pada. Nama su došli neki ljudi koji prvo nisu kvalitetni, koji ne znaju i koji  
prave policijsku ispostavu od univerziteta Crne Gore. Slobodna riječ se guši i kod studenata i kod  
profesora i svakim danom je sve više.

Kako se ocjenjuje ovo što je profesor rekao Savjet za visoko obrazovanje, uzeli ste mu zub.  
On je sad onako savjetodavno protokolarno je tijelo. Ja više ovo polemišem sa ministrom  
obrazovanja, baš sam zato i rekla da bi mi bilo logičnije da je on tu. Navodno mi neke strane  
eksperte, pa pravimo listu stranih eksperata, oni vrše akreditaciju studijskih programa.Ko su ti  
strani eksperti, ko ih bira, ko ih predlaže? Znalo se, bio je sastanak u Londonu ministara visokog  
obrazovanja Evropske ...(Prekid)... I tada usvojili fino listu akreditovanih agencija koje mogu da  
vrše, koje su kompetentne da vrše akreditaciju studijskih programa. A svaki studijski program će  
vam ovdje dobiti licencu, odnosno dobiće akreditaciju da može da se radi, a pogledajte samo, nek  
se samo vidi oprema na kojoj se radi, nek se vide osnovni uslovi, evo ne mora ni oprema, nek se  
dođe u zgradu tehničkih fakulteta i nek se vide amfiteatri u kojima se odvija nastava, a ne što  
drugo. Nek se vidi toaleti kako je izgrađeno, pa to je bruka. I mi iz takvog jednog okruženja i  
takvog, samo oni koji su najbolji i koji istinski hoće da uče, jer vjerujte najviše je onih koji uče radi  
diplome.Kad steknu diplomu i onda imaju vezu i zaposle se. Sve nam se smanjuje broj ljudi koji  
hoće da uče da bi imali znanje i da bi znali. E ti koji su takvi i koji će biti dobri u bilo (Prekid)...  
oni će nas napustiti i Crna Gora će imati štetu.

Zato se plašim ovog zakona, plašim se da nam najbolji ne odu tamo gdje će im biti bolje, jer  
mi nismo sposobni da im stvorimo uslove u Crnoj Gori da ostanu.

PREDSJEDNIK IVAN BRAJOVIĆ (25.07.18 11:49:44)

Procedura, izvolite. Poslanik Rakočević.

NIKOLA RAKOČEVIĆ (25.07.18 11:49:52)

Zahvaljujem predsjedniče.

Shvatio sam od uvaženog potpredsjednika Gvozdenovića da do 12 traje rasprava.  
Poslanički Klub DPS-a ima osam prijavljenih. Evidentno je da nećemo stići svi, odnosno da neće  
stići svi, naravno zbog racionalizacije vremena, ukoliko možete samo da dragim kolegama kažete  
od prilike ko će od njih stići da govori o ovoj tački. Hvala.

PREDSJEDNIK IVAN BRAJOVIĆ (25.07.18 11:50:16)

U dogovoru na kolegijumu je bilo da sat vremena traje tačka po ovom i današnjim tačkama

dnevnog reda. Govoriće i time predlažem da završimo, Andrija Popović, Branka Tanasijević i  
Sanja Pavićević.

Šta želite? Izvolite.

BRANKA BOŠNJAK (25.07.18 11:50:41)

Nekako, predsjedniče, ja ne znam, mi se nešto trkamo sa vremenom. Meni nije jasno kad  
su ove teme koje su vrlo značajne u pitanju, zašto mi to kratimo na sat vremena i zašto ne pustimo  
rasprave o nekim bitnim stvarima koje su bitne po budućnost. Nekako imam osjećaj sve, i onda da  
li kolegijum kao više neformalno tijelo je to koje sad može da procjenjuje koliko ćemo koju tačku i  
koliko ćemo da skratimo i onda se uzdržavaju poslanici da se jave. Mislim stvarno mi nismo imali  
problem neki ali prosto jedna živa rasprava mislim da će da iznjedriti nešto što je dobro i od toga  
ne treba da bježimo.

Ako treba da produžimo malo vrijeme rada, ali nekako djelujemo neozbiljno i ne sviđa mi se  
da se na taj način radi. Zašto i prvi put čujem za sat vremena, vi dok ste tu možda će i proći, a kad  
dođe potpredsjednik Gvozdenović, on jednostavno krati, završava se sve i nema nikakve  
rasprave.

PREDSJEDNIK IVAN BRAJOVIĆ (25.07.18 11:51:30)

Hvala vam poslanice Bošnjak. Vi bi trebali da se informišete od vašeg šefa poslaničkog  
kluba. Uostalom vi imate samo dva prijavljena diskutanta koja su upravo završila. Naravno, borim  
se i ja za sve poslanike ovdje, svako može da se javi i da izrazi svoje interesovanje.

Sad riječ ima Andrija Popović, a neka se pripremi Branka Tanasijević.

Evo, Radule Novović, poslanik je tražio komentar, izvinjavam se.

RADULE NOVOVIĆ (25.07.18 11:52:15)

Evo ja ću dati doprinos time što ću vrlo kratko.

Uvažena profesorice i meni je bilo neobično otkud ovaj zakon u resoru Ministarstva rada i  
socijalnog staranja, pa eto, čak vidim i da će ovaj centar za pomoć biti u njihovom resoru, ali eto,  
to je tako kako je, odlučeno je u Skupštini da se razmatra na Odboru za prosvjetu, nauku, kulturu i  
sport.

Htio bih da ukažem na nekoliko činjenica a inspirisalo me izlaganje profesora Radulovića i  
vaše izlaganje, naravno, komentarišem vaše izlaganje.

Prvo smatram, objektivno gledano to zaista mislim objektivno gledano, ne kao član DPS-a  
da je voma važno da je Demokratska partija socijalista kao vodeći politički subjekt u našoj državi  
pitanje konkurentnosti znanja u svim svojim dokumentima izdigla na nivo prioriteta. Smatram tu  
činjenicu veoma važnom.

Mislim da ćemo danas tokom rasprave, pa za to sad neću praviti digresiju u tom smislu,  
imati prilike da razgovaramo i o ulaganjima na univerzitet i obrazovanje uopšte itd.

Drugo, teza o odlasku velikog broja ljudi. Istina je da jedan broj ljudi ide, to je rekao bih  
višegodišnji proces. Ali, isto tako meni se barem to čini mnogo manje nego što je to nekada bilo i  
mnogo manje nego što se o tome priča. Zašto se manje ide? Prije svega po mom mišljenju to je  
povezano sa činjenicom da Crna Gora postaje razvijena zemlja u kojoj se u potpunosti možete  
ostvariti na profesionalnom planu, a sa druge strane imati lijep, sadržajan, porodični život u  
zdravom okruženju. To je glavna poruka koju moderna Crna Gora šalje mladim ljudima. Dakle,  
ostanite ovdje i svojim znanjem i radom gradite sebe i svoju domovinu. Svijet postaje sve manji to  
je činjenica, sve do dostupniji. Mladi ljudi vole da puno putuju. Samim tim u prilici su da porede, a  
oni su i vrlo realni. Vrlo dobro znaju da procijene šta dobijaju, šta gube, ako odu ili ako ostanu.  
Mislim da je to stvar modernog načina života. Na kraju, dolaze vremena kada ćemo vjerovatno  
mijenjati možda i nekoliko zemalja u toku radnog vijeka, ali svoja država ostaje jedna. Naša

obaveza je da učinimo sve da omogućimo mladim ljudima da u potpunosti iskažu svoje  
potencijale, a onda neka sami odluče gdje će živjeti. Hvala vam.

PREDSJEDNIK IVAN BRAJOVIĆ (25.07.18 11:54:41)

Hvala i vama.

Sad ima pravo na odgovor na komentar poslanica Bošnjak. Izvolite.

BRANKA BOŠNJAK (25.07.18 11:54:47)

Kolega Novoviću, što se tiče zakonske regulative ja nikad nisam sporila da mi imamo dosta  
dobrih zakona ali praksa je potpuno nešto drugo. Kao da živimo u paralelnim svjetovima, a čuće  
me građani jer oni znaju najbolje da sude. Ne može se sad u Crnoj Gori zaposliti neko sa najnižim,  
evo uz dužno poštovanje higijeničarka, da nije provjereno pri vlasti. Ja znam iz iskustva iz moje  
porodice, i meni bliskih porodica kako se to radi. Znač čak donekle i iz sopstvenog iskustva, ako  
ćete pravo. Niko ne može da me ubijedi, jer mi smo ovdje predlagali niz zakona, prvo kao Pokret  
za promjene i grupa za promjene pravili smo bazu podataka naših kadrova koji su otišli u  
inostranstvo još tada da bi sakupili te mozgove da nam pomognu u procesu integracija, kada je  
počela priča o Evropskoj uniji, mislim da smo je mi prvi tada i počeli ili među prvima. Ali, prosto  
stvoren je ambijent, mi nismo sposobni da demografsku sliku Crne Gore promijenimo, a ne da  
promijenimo to da nam ljudi ne odu vani ti koji su najkvalitetniji. Otići će, ne nudi im se ništa. Ovdje  
se nudi samo jednoj privilegovanoj šačici.

Pogledajte, napunili ste državne organe. Tu rade ljudi, tu je neka prosječna plata 400 - 500  
eura za ova mjesta sa završenim fakultetom. Da nema nekakvih komisija, dnevnica, a da nema  
negdje tog zidanja plate to je ništa, ništa. Šta im nudite? Sad ovo 1000+1 da se zaduže za 20 - 30  
godina da bi otplatili stan da ne mogu da preživljavaju. Zapad nudi bolje i zapad nudi pravdu. Boli  
nepravda, nije krivi, jer vazda boli onaj krivi dio. Vi dođete negdje i vidite da neko ko je znatno lošiji  
od vas, bio je lošiji student i sve, ali ima diskreciono pravo ili pravo ovoga ko je na čelu ustanove  
da izabere ko ispunjava uslove, oni ispunjavaju uslove, bez obzira što ste vi kvalitetniji, on nije  
dužan vas da primi. I onda počinje za timski rad, za ovo, za ono. Nećete da primite nikoga ko ne  
misli kao vi. Vama trebaju poslušnici. I Univerzitet Donja Gorica je stvoren s tom namjerom. Tamo  
su ljudi koji su u partiji, tako ih je i nazvao rektor univerziteta, on je rekao moja vojska. Jeste, to je  
njegova vojska koja ga sluša. I on, koliko god se bavio preduzetništvom i pričom o preduzetništvu,  
on u stvari regrutuje vojnike za državnu upravu. I onda ovi ko se snađe, ko ima veze, ko ima  
rodbinu, taj se zaposli. Ljudi kvalitetni koji znaju i koji su talenti dobri i neće da slušaju i ne  
dozvoljavaju da je ispred njih neko ko je lošiji, oni odlaze.

Samo još minut. Prije su nam odlazili u one strane nevladine organizacije pa su radili za  
neke pare, još su bile dobre plate, sad ni tamo više nisu neke plate i sad nam odlaze u  
inostranstvo. I odu tamo, makar rade časno, zarađuju nešto što nije u njihovoj struci. Ovdje će im  
se otvoriti prostor da im se priznaju diplome i otići će negdje gdje im je milo, ali mi je žao radi Crne  
Gore, jer ja sam boravila dosta dugo u inostranstvu i znam koliki je to žal i koliko vam je teško da  
ostanete tamo, bez obzira što živite u sređenoj državi, vuče vas nešto da se vratite i date  
doprinos, ali sve će manje biti tih, jer ove generacije su drugačije vaspitavane, njima to neće puno  
značiti a mi ćemo biti na gubitku.

PREDSJEDNIK IVAN BRAJOVIĆ (25.07.18 11:58:36)

Hvala vam.

Poslanik Andrija Popović ima riječ, neka se pripremi poslanica Branka Tanasijević.

ANDRIJA POPOVIĆ (25.07.18 11:58:47)

Hvala.

Poštovana Skupštino, uvažene građanke i građani Crne Gore, crnogorske dijaspore,  
poštovani predstavnici Vlade,

Zakonom o priznavanju profesionalnih kvalifikacija za obavljanje regulisane profesije se  
postiče zapošljavanje, povećava mobilnost na tržištu rada i razvija tržište. Za imaoce stručnih  
kvalifikacija iz Crne Gore je ovo beneficija da se mogu zaposliti Evropske unije. Imaće

odloženo dejstvo, tj. primjenjivaće se od momenta pristupanja Crne Gore Evropskoj uniji. Vjerujem  
da će to biti u novom sazivu Evropskog parlamenta i Evropske komisije maj 2019. do 2024.  
godine. Inače, mislim o tome niko javno ne govori ali mislim da je to nevjerovatan bezobrazluk  
Evropske komsiije da oni najavljuju ulazak Crne Gore u Evropsku uniju 2025. godine. To će biti  
mandat one nove evropske komisije, onog novog evropskog parlamenta. To je kao da ovaj  
aktuelni saziv crnogorskog parlamenta najavljuje što će se donositi u sazivu 2024 - 2028. Ali, da  
se vratim temi.

Zakon prepoznaje tri standardna načina priznavanja stručnih kvalifikacija u regulisanim  
djelatnostima, automatski način prepoznavanja za sedam profesija, priznavanje stručnih  
kvalifikacija na bazi profesionalnog to jest radnog iskustva i opšti način priznavanja stručnih  
kvalifikacija koji obuhvata sve što ne obuhvataju prethodna dva načina. Ovaj zakon propisao je i  
pet nivoa profesionalnih kvalifikacija, shodno kojima se vrši razvrstavanje stručnjaka a, b, c, d, i e  
nivo, kao i jednakost vrednovanja kvalifikacija. Takođe, utvrđena je i jedinstvena kontakt tačka  
Centar za pomoć u okviru Ministarstva rada i socijalnog staranja koji će aktivno pružati informacije  
o postupcima i biće od velikog značaja.

Kako Evropska unija teži stvaranju zajedničkog tržišta rada, kao i zajedničkog prostora  
visokog obrazovanja, usklađivanje i pojednostavljivanje priznavanja inostranih obrazovnih isprava,  
na području EU, postavlja se kao prioritet i u Crnoj Gori. Priznavanje inostranih kvalifikacija treba  
da doprinese povećanju mobilnosti lica a ne stvaranju prepreka u cilju ostvarivanja prava na  
zapošljavanje. Donošenjem zakona će se urediti priznavanje profesionalnih kvalifikacija za  
obavljanje regulisanih profesija u Crnoj Gori i na taj način biće omogućeno da se lica koja su svoje  
obrazovanje stekla u inostranstvu zaposle u Crnoj Gori pod istim uslovima kao i državljani Crne  
Gore. Takođe, primjenom ovog zakona biće obezbijeđeno da regulisane profesije državljana Crne  
Gore budu vrednovane na jedinstvenom tržištu evropske unije. Time će doći do podsticanja  
zapošljavanja povećanja mobilnosti na tržištu rada i razvoja tržišta rada.

Takođe, donošenjem ovog zakona će se omogućiti osiguranje kvaliteta u obavljanju  
profesija koje su od uticaja na zdravlje i bezbjednost građana, kao što su profesije iz oblasti  
medicine, veterine, građevine, arhitekture, itd. Na taj način se omogućava imaocima stručnih  
kvalifikacija van Crne Gore da mogu zasnovati radni odnos u Crnoj Gori.

Na kraju, Liberalna partija će podržati Prijedlog zakona o priznavanju profesionalnih  
kvalifikacija za obavljanje regulisanih profesija. Zahvaljujem.

PREDSJEDAVAJUĆI IVAN BRAJOVIĆ (25.07.18 12:03:07)

Zahvaljujem poslaniku Andriji Popoviću.

Sljedeći prijavljeni diskutant je Branka Tanasijević.

Dajem riječ poslanici Branki Tanasijević, izvolite.

BRANKA TANASIJEVIĆ (25.07.18 12:03:30)

Zahvaljujem potpredsjedniče.

Poštovani ministre Purišiću sa saradnicom, poštovane koleginice i kolege, poštovani  
građani,

Da bi se obezbijedila prohodnost znanja i mogućnost zapošljavanja pod istim uslovima u  
zemljama Evropske unije, jedan od uslova je da se u oblasti obrazovanja obezbijedi  
usaglašavanje stručnih kompetencija kroz priznavanje kvalifikacija za obavljanje regulisane

profesije. Tim povodom Crna Gora je 2008 .godine usvojila Zakon o priznavanju i vrednovanju  
obrazovnih isprava i Zakona o nacionalnim i stručnim kvalifikacijama. Ovi zakoni, koji generalno  
prate preporuke i standarde evropske prakse, korak su naprijed u odnosu na prethodno važeće  
propise iz ove oblasti obrazovanja i vaspitanja. Međutim, ovim zakonima se ne reguliše  
priznavanje inostranih kvalifikacija za obavljanje regulisane profesije i kontrola tih isprava da bi se  
osigurao kvalitet u obavljanju profesija.

Za regulisanje oblasti priznavanja visokoškolskih kvalifikacija na području Evrope, od  
velikog značaja je bilo donošenje Lisabonske konvencije iz aprila 1997. godine u čijoj se preambuli  
kaže da priznavanje završenih studija, sertifikata, diploma i zvanja stečenih u drugoj zemlji  
evropskog regiona, predstavlja važnu mjeru promovisanju akademske mobilnosti između zemalja  
potpisnica. U ovoj konvenciji Savjeta Evrope i UNECO-a koja je ratifikovana od strane većine  
evropskih zemalja među glavnim tačkama se ističe da imaoci kvalifikacija izdatih u jednoj zemlji  
imaju adekvatan pristup procjeni ovih kvalifikacija u drugoj zemlji, odnosno svaka zemlja je dužna  
da prizna kvalifikacije koje joj odgovaraju kvalifikacijama u njenom sopstvenom sistemu, osim ako  
postoje suštinske razlike između vlastitih kvalifikacija i kvalifikacija za koje se traži priznavanje.

Pored Lisabonske konvencije za priznavanje profesionalnih kvalifikacija za obavljanje  
regulisanih profesija od značaja je i Direktiva 2005/36 Evropskog parlamenta i Savjeta o  
priznavanju stručnih kvalifikacija, koja je izmijenja 2013. godine, sa ciljem poboljšanja važećih  
pravila sistema priznavanja profesionalnih kvalifikacija. Potreba usaglašavanja nacionalnog  
zakonodavstva sa ovom konvencijom jedan je od razloga za donošenje novog zakona iz ove  
oblasti. To je takođe jedan od razloga što je Vlada Crne Gore donijela nacionalni plan razvoja  
kvalifikacija za obavljanje regulisanih profesija 2013-2018. sa Akcionim planom kojim su, između  
ostalog, utvrđeni rokovi za donošenje liste regulisanih profesija.

Ja neću sad govoriti o predlogu zakona, ja sam govorila o uslovima koji su doveli do toga  
da je bilo neophodno donijeti predlog ovakvog zakona. Ovo je jedna priprema Crne Gore za  
ulazak u Evropsku uniju, ali ovo je takođe potvrda da je Crna Gora društvo zasnovano na znanju,  
da mi smatramo da je znanje najveći resurs i najveći ambasador jedne države.

Ono što želim da kažem a što mi je isprovociralo od strane diskutanata koje sam čula iz  
opozicije je da je odliv mozgova praktično po tome, kako su oni to saopštili, neki moderni proces,  
nešto što se dešava tek od kako je Demokratska partija socijalista sa koalicionim partnerima na  
vlasti. Odliv mozgova je proces koji je bio karakterističan i za eks Jugoslaviju i uvijek smo govorili  
da nam jedan broj vrlo dobrih, izuzetno dobrih kadrova odlazi iz Crne Gore. A kako su oni mogli  
otići i biti prestižni kadrovi ako nijesu imali potreban kvantum znanja i ako nijesu stekli  
najkvalitetnije obrazovanje u matičnoj državi, a otišli su iz dva razloga. Jedan je što nijesu mogli da  
nađu zaposlenje u svojoj državi zato što im obrazovanje ili obrazovni profil nije odgovarao  
potrebama tržišta rada, jedan broj njih je otišao jer je to bio njegov ili njihov izbor. Imala sam priliku  
da razgovaram sa ljudima koji rade u naučnoj dijaspori. Svi se oni sa nostalgijom sjećaju Crne  
Gore, svi oni daju tamo puni radni doprinos, svi oni reklamiraju Crnu Goru i njene kapacitete, ali  
svi oni žele da se vrate u Crnu Goru. Prema tome, Crna Gora jeste njihova matična država, ona  
im je dala mogućnost da imaju kompetencije da bi mogli da predstavljaju Crnu Goru na pravi  
način. Prema tome, kada su se oni zapošljavali sa znanjem koje su stekli u Crnoj Gori niko ih nije  
pitao koja je njihova partijska pripadnost niti koja je njihova politička podobnost. Znanje je  
preporuka, znanje je ono što se cijeni na nekom tržištu rada vezano za zemlje Evropske unije i  
šire, a mi smo sa znanjem koje smo stekli u Crnoj Gori konkurenti na evropskom tržištu rada i šire,  
a to su pokazali i naši kadrovi koji su svuda čuveni u svijetu.

PREDSJEDAVAJUĆI BRANIMIR GVOZDENOVIĆ (25.07.18 12:08:43)

Zahvaljujem se poslanici Branki Tanasijević.

Imamo kratak komentar poslanika Radulovića, poslije toga neka se pripremi Sanja  
Pavićević, i na taj način završavamo raspravu povodom ovog zakona.

Izvolite poslaniče Raduloviću.

BRANKO RADULOVIĆ (25.07.18 12:09:02)

Koleginice Tanasijević, čudi me zašto ste to rekli, jer sam zajedno sa vama u prethodnim  
sazivima bio, čini mi se, potpisnik mnogih inicijativa, izmjena da bi ostala naša omladina ovdje i  
da bi svoje potomstvo ovdje zadržala. Danas su govorila dva profesora iz opozicionih klupa, ne  
znam da li je još neko, izvinjavam se. Ukoliko neko želi krajnje rodoljublje, da ukaže da imamo  
problem s izdvajanjem, da imamo problem s univerzitetima, s visokim obrazovanjem, s  
laboratorijama, da, naši najboji po svijetu nijesu, prije svega, proizvod ovog obrazovanja nego  
ličnih žrtava, personalno i personalno svojih porodica. Mi želimo da naša djeca ostanu ovdje, to je  
sveta misija naša. Mi želimo da naša struka i diploma bude ista kao i prvih 1000 univerziteta u  
Evropi i tu nema nikakvog politikantstva. Politikanstvo je stvarno ukoliko dvoje djece koje žele da  
ostanu, jedno je u onih 12.000 visokoobrazovanih koji nemaju perspektivu, koji čekaju posao po  
pet, šest, deset godina, neću da kažem imena jer me to strašno boli, u onih 300 do 500 magistara  
i koji su završili čuvene američke univerzitete, a to dobro zna iz personalnog iskustva i ličnog  
iskustva gospodin Vuković. Prvi put ću sada lično, kada sam govorio da ođe poslanici s jedne i  
druge strane imaju dobru djecu mislio sam i na njegovu.

Prema tome, hajmo mi zajedno da sačuvamo našu omladinu, da im stvorimo uslove, da  
nema više 0,2%, 0,02, 00,3 nego da krenemo s 3%, da opremimo naše laboratorije, da nema više  
prepisivanja. Nema prepisivanja, bre, ubijaš svoju budućnost. Da ima akreditacije u onih prvih  
deset agencija koje su evropske, pa naša diploma da bude ponos. Hajmo zajedno. Ovo nije  
pitanje politike niti politikantstva nego budućnosti Crne Gore.

PREDSJEDAVAJUĆI BRANIMIR GVOZDENOVIĆ (25.07.18 12:12:06)

Nakon komentara poslanika Branka Radulovića, pravo ima diskutant Branka Tanasijević.  
Dajem vam riječ. Izvolite.

BRANKA TANASIJEVIĆ (25.07.18 12:12:13)

Hvala vam lijepa, potpredsjedniče.

Mislim da je suština vašeg obraćanja u vezi s mojom diskusijom ovo što ste rekli na kraju -  
hajmo zajedno. Javila sam se, a vi nijeste polemisali ni s jednim stavom koji sam saopštila.  
Naravno da treba naši kadrovi da ostanu ovdje. Naravno da je bitno da imamo kvalitetne kadrove.  
Na početku sam rekla da je znanje najveći resurs. Crna Gora je država zasnovana na znanju i  
tendira tome. Najveća dragocjenost jedne države je da najbolji kadrovi ostanu u svojoj zemlji.

Međutim, zbog čega sam reagovala, prof. Raduloviću. Zato što je rečeno da se kod nas  
kadrovi stvaraju i angažuju po partijskoj pripadnosti. Da li ti naši kadrovi koji su u naučnoj dijaspori,  
koji predstavljaju Crnu Goru u inostranstvu, da li ih tamo pitaju jesu li oni iz DPS-a? Kakve veze  
ima njihova partijska pripadnost? Oni cijene znanje, a to znanje su stekli u Crnoj Gori. I vi i ja  
znamo da naši studenti u zemljama regiona čine možda ne najbolje, među najboljim studentima su  
sigurno, što znači da su oni na nivou obrazovanja koji ih je preporučio za studiranje stekli potreban  
kvantum znanja. Znam da je na fakultetu gdje sam se usavršavala profesor moj mentor rekao, a  
radio je i na Sorboni, da su mu najdragocjeniji studenti iz Crne Gore. Ne volim da se potcjenjuje  
obrazovni sistem Crne Gore. Želim da ga zajedno unapređujemo, ono kako ste rekli na kraju.

Takođe, slažem se s vama da na fakultetu treba da se stiče znanje koje će moći da se  
valorizuje u svojoj državi ili, ako je izbor nekoga, u nekoj od država Evropske unije kada uđemo u  
nju, ali nijesam za to, tu vas potpuno podržavam, da se znanje stiče prepisivanjem, preko bubica  
jer je to omalovažavanje i onoga ko to radi i obrazovnog sistema Crne Gore. Za taj dio imate moju  
punu podršku.

PREDSJEDAVAJUĆI BRANIMIR GVOZDENOVIĆ (25.07.18 12:14:23)

Na ovaj način smo završili diskusiju i komentare koji su vezani za izlaganje Branke  
Tanasijević. Povodom ove tačke dnevnog reda Predlog zakona o priznavanju profesionalnih  
kvalifikacija za obavljanje regulisanih profesija imamo zadnjeg diskutanta koga sam već najavio-  
Sanju Pavićević. Izvolite.

SANJA PAVIĆEVIĆ (25.07.18 12:14:44)

Zahvaljujem, potpredsjedniče.

Poštovane koleginice i kolege, poštovani prisutni predstavnici Vlade, poštovani građani,

Crna Gora kao aspirant za članstvo u Evropskoj uniji intenzivno usklađuje svoju pravnu  
regulativu. Tako da danas na dnevnom redu imamo i Predlog zakona o priznavanju profesionalnih  
kvalifikacija za obavljanje regulisanih profesija. Isti je nastao kao potreba usklađivanja aktuelnog  
Zakona o priznavanju inostranih kvalifikacija za obavljanje regulisane profesije s novom direktivom  
55 iz 2013. koja mijenja direktivu iz 2005. godine br. 36, kako su pomenuli koleginica Tanasijević i  
prethodne kolege. Da se ne bih ponavljala složila bih se sa svim komentarima kolega koji su  
govorili iz Poslaničkog kluba DPS-a i podržala bih diskusiju koju je imala koleginica Tanasijević.

Motiv svakog pojedinca je da se dodatno edukuje i stručno usavršava. Novostečena znanja  
se vrednuju diplomama i one su veoma važan indikator poslodavcima i profesionalcima na tržištu  
rada. Pored diploma koje su mjera formalnog obrazovanja veliki je broj znanja i vještina koji se  
potvrđuje postojanjem sertifikata i kvalifikacija koje su rezultat neformalnog učenja. Naglašavam  
da je veliki broj novina u ovom predlogu zakona, ali ja ću se osvrnuti na neke od njih da se, kao  
što sam rekla, ne bih ponavljala, kolege su već istakle.

Novim Predlogom zakona uvodi se sistem automatskog priznavanja profesionalnih  
kvalifikacija. Ova novina bazira se na članu 1 ove direktive gdje se osigurava automatsko  
priznavanje ograničenog broja profesija na osnovu usklađenih minimalnih uslova osposobljavanja  
tzv. sektorske profesije, opšteg sistema prepoznavanja dokaza, osposobljenosti automatskog  
priznavanja stručnog iskustva. Članom 15 iste direktive definišu se konkretno pomenute profesije  
koje su navedene i u članu 41 Predloga zakona i radi se o doktorima medicine, doktorima  
dentalne medicine, magistrima farmacije, medicinskim sestrama opšte njege, babicama,  
arhitektama i doktorima veterinarske medicine.

Dalje, donošenjem ovog zakona i postankom punopravne članice Evropske unije postajemo  
i članica informacionog sistema unutrašnjeg tržišta tzv. Intermarket information system. Prema  
zakonima jedinstvenog evropskog tržišta pojedinci i preduzetnici imaju određena prava kretanja  
unutar i među državama članicama Evropske unije radi posla, studiranja, trgovine i sl. Preko ovog  
informacionog sistema nadležna tijela zemlje članice mogu plasirati, recimo, sljedeće informacije.  
Upozoravanje na aktivnosti koje bi mogle nanijeti ozbiljnu štetu zdravlju ili bezbjednosti ljudi ili  
životnoj sredini, što je jako važno. Objavještenja o nacionalnom zakonodavstvu i napretku u istom.  
Provjeru ispravnosti kvalifikacija stručnjaka koji žele raditi u našoj državi, pronalaženje nacionalnih  
registara stručnjaka kao što pomenuti arhitekte, računovođe, inženjeri i sl. Prijavu novih diploma  
za arhitekte i diploma stručnjaka u oblasti zdravlja. Prednosti ovog informacionog sistema su  
višejezičnost, bezbjednost, mogućnost upotrebe na svim nivoima javne uprave, kao i garantovana  
sigurnost ličnih podataka, što je posebno apostrofirano članom 65 Predloga zakona.

Takođe, jedna od bitnih novina je uvođenje evropske profesionalne kartice, o kojoj je kolega  
Novović govorio. To nije fizička kartica već elektronski dokaz da je neko lice prošlo sve  
administrativne provjere i da su njegove stručne kvalifikacije priznate u državi članici u kojoj želi da  
radi tzv. državi domaćinu ili da ispunjava uslove za privremeno pružanje usluga u toj državi. Tim  
postupkom se lakše i brže upravlja, pa je transparentnije od tradicionalnih postupaka priznavanja  
kvalifikacija. U ovom trenutku ova kartica važi samo za sljedeće regulisane profesije - medicinska  
sestra za opštu zdravstvenu njegu, farmaceut, fizioterapeut, planinski vodič i agent za nekretnine.  
Kako bi u praksi ... ove kartice kako bi izgledalo u situaciji kada budemo članica Evropske unije  
poslužiću se s par primjera da bi građanima bilo jasnije. Ako stručno lice želi da privremeno ili  
povremeno obavlja svoju profesiju u drugoj državi članici, na primjer, agent za nekretnine iz  
Podgorice želi otići u Hrvatsku kako bi pomogao nekom klijentu da pronađe stan u Zagrebu ili  
planski vodič sa Žabljaka, Kolašina želi da u toku ljetnje sezone radi na alpskim predjelima

Francuske i Austrije. Ili, drugi primjer, ako stručno lice želi da se preseli u drugu državu članicu i u  
njoj trajno obavlja svoju stručnu djelatnost, medicinska sestra želi da se preseli, što je jedno  
vrijeme bila priča o tome, i tamo želi, na primjer, u Njemačkoj nastavi svoju profesiju ili  
farmaceutkinja koja je studirala van Crne Gore, a želi da se vrati u Crnu Goru i da reguliše pitanje  
svoje diplome. Predlagač zakona je predvidio da je evropska kartica važi određeni period, to je 18  
mjeseci i da se po potrebi može produživati kod nadležnog organa zemlje članice.

Na kraju da zaključim da donošenjem ovog zakona ispunićemo još jednu našu obavezu  
kada postanemo punopravna članica, naši građani će moći da budu konkurentni, što je jako  
važno, sa svojim znanjem i vještinama ostalim građanima članica Evropske unije. Zahvaljujem.

PREDSJEDAVAJUĆI BRANIMIR GVOZDENOVIĆ (25.07.18 12:20:41)

Zahvaljujem poslanici Sanji Pavićević.

Na ovaj način smo iscrpili prijavljene diskutante, odnosno poslanici Zvonko Vuković, Maja  
Bakrač, Aleksandra Vuković i Mirsad Murić, u cilju optimizacije završetka danas dogovorenih  
tačaka dnevnog reda su odustali od svojih diskusija. Gledali smo malo evropski parlament i njihov  
Poslovnik. Tamo postoji jedna praksa kada se nema mogućnosti da svi prijavljeni diskutanti uzmu  
učešće može predložiti diskusija, to još nijesmo unijeli u naš Poslovnik, ali vjerovatno ćemo to u  
nekom narednom periodu uraditi, ali ako su zainteresovani kolege poslanici iz DPS-a možemo  
otpočeti s tako jednom praksom i tražiti da se to neformalno stavi u zapisnike sa sjednica i  
stenograme gdje se prate diskusije. Zahvaljujem se svim diskutantima.

Zahvaljujem ministru Purišiću. U skladu s Poslovnikom pitam ga da li želi završnu riječ? On  
daje riječ kolegici Edini Dešić, generalnoj direktorici Direktorata za tržište rada i zapošljavanja.  
Izvolite.

EDINA DEŠIĆ (25.07.18 12:22:04)

Zahvaljujem, predsjedavajući.

Zahvalila bih se svim poslanicama i poslanicima koji su uzeli učešće u današnjoj raspravi  
povodom ovog predloga zakona i na vrlo konstruktivnim diskusijama. Nastojaću da odgovorim na  
što više dilema koje su tokom diskusije ovdje iznesene. Prije svega, ovaj zakon se odnosi na  
regulisane profesije. Kao što je u zakonu navedeno, to podrazumijeva da je stručnjak završio  
formalno obrazovanje, da ima radno iskustvo nakon formalnog obrazovanja i da ima licencu za to.  
U cilju dodatnog pojašnjenja, navela bih primjer doktora. Nije dovoljno da ima samo diplomu  
Medicinskog fakulteta, stručnjak mora da radi u toj profesiji i da ima licencu Ljekarske komore.  
Postupak nostrifikacije samih diploma je regulisan posebnim zakonom koji je u nadležnosti  
Ministarstva prosvjete i on se odvija mimo ovog zakona. Ovaj zakon se odnosi na regulaciju tržišta  
rada i praksa Evropske unije jeste da se ovi zakoni regulišu propisima koji su u nadležnosti  
Ministarstva nadležnog za poslove rada i zapošljavanja.

Shodno zakonu, Ministarstvo će imati ulogu centra za pomoć, za ove potrebe nije  
neophodno obrazovati novu službu. U Ministarstvu rada već postoji Direkcija za stručno  
obrazovanje odraslih i koje će u budućnosti obavljati poslove centra za pomoć dok će zaposleni u  
ovoj direkciji biti nacionalni koordinatori. U ovom trenutku se ne planira dodatno zapošljavanje  
radnika u Ministarstvu za ove potrebe. Ono što je važno naglasiti jeste da se ovim zakonom  
podstiče mobilnost. Migracija i mobilnost nije nov pojam, to je proces koji se odavno odvija. Ono  
što se ovim zakonom želi postići jeste da stvorimo tu dvosmjernost, da pored toga što će naši  
građani imati mogućnost da se zapošljavaju u državama članicama Evropske unije, stvaramo  
mogućnosti i da se državljani država članica zapošljavaju u Crnoj Gori.

Takođe bih istakla da u tom procesu migracije mi kao društvo i država treba da uradimo sve  
i Vlada Crne Gore već preduzima brojne korake u cilju zadržavanja kvalitetnih kadrova u našoj  
državi. Zbog toga se i sprovodi sveobuhvatna reforma obrazovne politike koju sprovodi  
Ministarstvo prosvjete, reforma tržišta rada koju sprovodi Ministarstvo rada, ali i sve druge politike  
koje realizuje Vlada Crne Gore. Takođe bih istakla podatak da se današnji dan nalazi 5.137

nezaposlenih lica sa šestim, sedmim ili osmim stepenom stručne spreme. Ono što bih na kraju  
dodala, mi preduzimamo sve neophodne korake kako bismo spremno dočekali ulazak u Evropsku  
uniju i osposobili i službe i na način da onog dana kada budemo dio EU bez problema  
primjenjujemo ovaj zakon. Hvala.

PREDSJEDAVAJUĆI BRANIMIR GVOZDENOVIĆ (25.07.18 12:26:00)

Uvaženi ministre, uvažena gospođice Dašić, uvaženi poslanici koji ste diskutovali  
zahvaljujem se na doprinosu koji ste dali u donošenju ovog zakona. Plan nam je da, vjerovatno u  
petak, glasamo vezano za ovo zakonsko rješenje. Na ovaj način smo završili pretres povodom ove  
tačke dnevnog reda.

Prelazimo na sledeću tačku dnevnog reda. To je Predlog zakona o izmjenama i dopunama  
Zakona o poštanskim uslugama. Ovlašćeni predstavnici Vlade su Milan Srzentić, državni sekretar  
u Ministarstvu i Ratka Strugar, generalna direktorica Direktorata za elektronske komunikacije i  
poštansku djelatnost i radio spektar. Pozdravljam uvažene predstavnike Ministarstva ekonomije.  
Izvjestilac odbora je Jovanka Laličić, Zakonodavnog odbora i Branko Čavor, Odbora za  
ekonomiju, finansije i budžet.

Otvaram pretres.

Da li predstavnik Vlade želi dati dopunsko obrazloženje? Izvolite, gospodine Srzentiću.

MILAN SRZENTIĆ (25.07.18 12:27:06)

Hvala.

Poštovani potpredsjedniče, uvaženi poslanici, poštovani građani,

Predlog zakona o izmjenama i dopunama Zakona o poštanskim uslugama koji je danas na  
dnevnom redu tiče se izmjena odredbi važećeg zakona u samo jednom segmentu. U pitanju je  
finansiranje univerzalne poštanske usluge, što smatramo krucijalno važnim pitanjem za dalji razvoj  
i funkcionisanje cjelokupne poštanske djelatnosti u Crnoj Gori, posebno imajući u vidu da je u  
pitanju usluga koja je zakonom definisana kao usluga od javnog interesa.

Univerzalna poštanska usluga je u direktivama evropskog Parlamenta 97/67, 2002/39, te  
2008/6 definisana kao obaveza zemalja članica da obezbijede permanentnost pružanja poštanske  
usluge propisanog kvaliteta na cjelokupnoj teritoriji države i po cijenama pristupačnim za svoje  
korisnike. Navedena usluga mora se obavljati u kontinuitetu, bez diskriminacije, u skladu s  
tehničkim, ekonomskim i socijalnim okruženjem i potrebama korisnika. Neto trošak obavljanja  
univerzalne poštanske usluge je minimalan trošak neophodan za pružanje te usluge. Neto trošak  
se izračunava kao razlika u trošku poštanskog operatora koji pruža tu uslugu i istog tog operatora  
kada bi on po nekom alternativnom referentnom scenariju poslovao bez obaveze pružanja  
univerzalne poštanske usluge. Ukoliko takav trošak postoji on se smatra neopravdanim  
finansijskim opterećenjem i univerzalni poštanski operator ima pravo na nadoknadu tog iznosa.

Važećim zakonskim rješenjem propisano je da održivost pružanja univerzalne poštanske  
usluge univerzalni operator ostvaruje iz sljedećih izvora. Prvo, iz prihoda ostvarenih pružanjem  
univerzalne usluge. Drugo, ako se ovim sredstvima ne može pokriti cjelokupan neto trošak gubici  
se nadoknađuju iz kompenzacionog fonda u koji sredstva uplaćuju svi poštanski operatori  
proporcijalno svojim prihodima. Treće, ako to nije dovoljno nedostajuća sredstva za gubitke u  
obavljanju univerzalne poštanske usluge ... ... sredstava Agencije za elektronske komunikacije  
i poštansku djelatnost. Na kraju ako se naprijed navedenim sredstvima ne može pokriti cio neto  
trošak eventualno nedostajuća sredstva nadoknađuju se iz budžeta države. Ovakvo rješenje nema  
uporište u trenutnoj Evropskoj regulativi kao ni poznatoj međunarodnoj praksi. Evropska komisija  
je dala primjedbu na odredbu zakona kojom se pokriće neto troška univerzalne usluge  
nadoknađuje iz sredstava agencije. Po njihovom mišljenju to bitno ugrožava nezavisnost  
regulatora a nije ni u skladu sa relevantnim direktivama. Budući da ovakav način nadoknade  
ostavlja mogućnost korišćenja sredstava koji, u skladu sa zakonom, uplaćuju operatori  
elektronskih komunikacija u svrhu nadzora i regulacije tržišta elektronskih komunikacija, dakle

korišćenje tih sredstava za finansiranje usluga od javnog interesa na potpuno drugom tržištu, na  
tržištu poštanskih usluga. Imajući to u vidu članom 8 Predloga zakona o izmjenama i dopunama  
Zakona o poštanskim uslugama predlažemo da se stav 3 člana 102 važećeg zakona koji se  
odnosi na nadoknadu neto troška univerzalne poštanske usluge iz sredstava agencije primjenjuje  
zaključno sa 01.01.2019.godine, odnosno zaključno sa obračunom neto troška za 2017.godinu.

Predlaganjem ovog zakona želimo da postignemo nekoliko ciljeva. Prvo, usklađivanje sa  
evropskim regulatornim okvirom, trećom direktivom Evropskog parlamenta i direktivom autorizacije  
u oblasti elektronskih komunikacija. Na ovaj način otklanjamo i primjedbe iz Izvještaja o napretku  
Crne Gore za 2016. godinu i Izvješaj ekspertske misije Evropske komisije o poglavlju 10, takođe iz  
2016.godine. U pitanju obezbjeđivanje pune nezavisnosti regulatora što je i završno mjerilo  
poglavlja 10 i to na način što se agencija isključuje kao potencijalni izvor finansiranja usluga od  
javnog interesa što je posebno važno imajući u vidu činjenicu da je agencija subjekat koji odlučuje  
o verifikaciji neto troška kao i organ zadužen za regulaciju cjelokupnog poštanskog tržišta. Drugi  
cilj je eliminisanje mogućnosti finansiranja neto troška univerzalne poštanske usluge sredstvima  
operatora elektronske komunikacije. Treće, obezbjeđenje trajne održivosti finansiranja  
eventualnog neto troška i pružanje ove usluge od javnog interesa budući da isti nije verifikovan i  
nadoknađivan od 2010.godine.

Pored ove najvažnije izmjene članom 4 predloga zakona predloženo je i produženje roka za  
verifikaciju neto troška sa 60 dana najkasnije tri mjeseca, na rok od 120 dana najkasnije pet  
mjeseci od dana dostavljanja zahtjeva za verifikaciju. Radna grupa ocijenila je ovaj zajednički  
predlog univerzalnog poštanskog operatora i agencije opravdan ...(Prekid)... imajući u vidu  
Pravilnik o načinu vođenja računovodstva i obračuna neto troška koji se prvi put primjenjuje na  
obračun neto troška univerzalnog servisa za 2017.godinu, a koji propisuje nove procedure i  
metodologije obračuna.

PREDSJEDAVAJUĆI BRANIMIR GVOZDENOVIĆ (25.07.18 12:32:20)

Zahvaljujem državnom sekretaru Ministarstva ekonomije gospodinu Srzentiću.

Pitam izvjestioca odbora gospodina Branka Čavora koji vidim da se i prijavio za diskusiju,  
da li da objedini Izvještaj odbora i diskusiju?

Dajem riječ gospodinu Branku Čavoru, političkom direktoru DPS-a, poslovnom direktoru  
DPS-a. Izvolite.

BRANKO ČAVOR (25.07.18 12:32:49)

Zahvaljujem potpredsjedniče.

Uvaženi predstavnici Vlade, koleginice i kolege poslanici,

Danas razmatramo zakon, odnosno Predlog izmjena i dopuna Zakona o poštanskim  
uslugama. Vlada Crne Gore je dostavila ovaj zakon u proceduri u Skupštini sa zahtjevom da se  
razmatra po skraćenom postupku, što je saglasno i sa našim Poslovnikom imajući u obzir da se  
radi o zakonu koji se tiče iz oblasti uređenja na osnovu evropskih prava.

Odbor je razmatrao predlog ovog zakona i odbor je jednoglasno podržao predlog  
dostavljenog zakona. Prije nego što nešto konkretno kažem o zakonu, da kažem par opštih nekih  
konstatacija. Jedna svakako jeste istinita i tačna da pošte i poštanska djelatnost u svim državama  
u svijetu imaju svoj istorijat i tradiciju i da one kao takve predstavljaju podsticaj i za razvoj  
društveni i ekonomski gotovo svih država. Upravo se radi o djelatnosti koja je od opšteg  
društvenog interesa. Pošta Crne Gore je prepoznatljiva u našoj državi a ona je dobila na osnovu  
poslednje licence status operatora tržišnih usluga.

Mogu slobodno da kažem da u ovom vremenu koje je proteklo da je Pošta Crne Gore  
obavljala tu svoju djelatnost na govoto čitavoj, i sada obavlja, čitavoj teritoriji Crne Gore i  
dostupana je svim građanima. Može se kazati na osnovu nekih mjerljivih izvještaja da je ona  
dobro radila svoj posao, ali uvijek postoji potreba i mogućnost da se taj posao unapređuje i da  
bude što kvalitetniji. Između ostalog, to upućuje i na to - izmjene zakona još 2013.godine kada je

učinjena liberalizacija tržišta na ovom prostoru jer je uvedeno i osam novih operatera. To u jednom  
trenutku traži da svi operateri moraju kvalitetnije obavljati posao i imati korektne cijene.

Cijene utvrđuje operater na osnovu kriterijuma koje utvrđuje agencija, a agencija ta koja te  
cijene potvrđuje ili ih eventualno koriguje ili u potpunosti mijenja. Što se tiče samog zakona koji je  
danas pred nama on u principu se upravo bavi sa nekolika pitanja. Jedan je od tih kvalitetno  
rješavanje finansija u ovoj oblasti, odnosno održivosti univerzalne poštanske usluge. Drugi je  
usaglašavanje sa evropskim standardima posebno u onom dijelu koje se odnosi na obaveze iz  
poglavlja 10, koji se odnosi na ovu oblast u principu stvaranja uslova da agencija bude u  
potpunosti i nezavisna. Sadašnji zakonskim rješenjem kako je već kazalo neto trošak koji se  
ostvaruje obezbjeđivao je operator u uslovima kada to ne može činiti operator u drugoj interaciji to  
je trebalo ili se radi iz kompenzacionog fonda u trećoj interaciji iz sredstava agencije koja je sporna  
sa aspekta evropskog prava i evropskih direktiva, upravo iz onih razloga što ta sredstva je moguće  
angažovati i od onih koji ostvaruju na osnovu elektronskih komunikacija. Četvrta je na osnovu  
budžeta države Crne Gore. To je bilo regulisano starim članom 102, a novim članom je ova norma  
eliminsana iz ovog predloga zakona i upravo nakon kompenzacionog fonda mogućnost ide pravo  
na teret od države. S obzirom da ovdje nijesu bile u principu i urađena neka dodatna pojašnjenja i  
stvarane su neke nepoznanice mi smo, kolega Sekulić i ja, napravili jedan amandman koji se  
odnosi na član 8 u cilju pojašnjenja kada se primjenjuje ova norma, kada se eliminiše mogućnost  
da se ta sredstva obezbjeđuju iz sredstava agencije i molim predstavnike Vlade da tokom  
rasprave ili završne riječi iskažu svoj odnos prema tom amandmanu koji smo i dostavili.

Ono što je značajno istaći je da su zakonom definisani određeni rokovi kada se utvrđuju  
neto troškovi. Bilo je nekih nesporazuma na relaciji operater i agencija tako da je predlogom ovog  
zakona pomjeren taj rok za dva mjeseca u kojem treba poslati zahtjev i na osnovu odobrenja toga  
zahtjeva se odobravaju ti ... troškovi jer je bilo priče da taj rok i nije dovoljan. Mislim da je to dobro  
rješenje. Na kraju da kažem da je ovaj predlog zakona prihvatljiv sa više aspekata koje sam kazao  
 (Prekid)... i sa aspekta unapređenja usluga, unapređenja i kvaliteta obavljanja ovih poslova,  
održivosti sistema, na osnovu potrebe za saglasnost od agencije koja daje na neto troškove,  
odnosno omogućavanje potpuno nezavisne pozicije agencije. Sve to skupa bi obezbijedilo  
održivost pružanja ovih usluga, uticalo bi sigurno i na formiranje kvalitetne cijene, realne cijene  
ovih usluga a s tim bi unaprijedilo i ukupnu tržišnu uslugu i na zadovoljstvo naravno i kvalitet koji  
treba da osjete ponajbolje građani i korisnici ovih usluga.

Na samom kraju da kažem da je odbor prihvatio predlog ovog zakona jednoglasno, da  
poslanički Klub DPS-a predlaže Skupštini da usvoji ovaj zakon, a sigurna sam s obzirom da se  
ovim pitanjima koja su navedena i od predstavnika Vlade i moga da će svi poslanici podržati  
predlog ovog zakona. Zahvaljujem.

PREDSJEDAVAJUĆI BRANIMIR GVOZDENOVIĆ (25.07.18 12:39:02)

Zahvaljujem poslaniku Branku Čavoru na diskusiji i na tome što je objedinio izlaganje ispred  
Odbora za ekonomiju i finansije u funkciji izvjestioca. Komentar na vaše izlaganje ima poslanik  
Jovan Vučurović. Izvolite.

JOVAN VUČUROVIĆ (25.07.18 12:39:32)

Ja ću kratko, sjetio sam se čisto, baveći se toliko politikom jednog slučaja, koji se zvao  
poštolog, vezan je bio za pošte Crne Gore i čisto sam htio da se informišem dokle se stiglo sa tim  
slučajem.

Možda je to bilo pitanje za ministra unutrašnjih poslova ili za ministra pravde, ali kad su već  
tu ljudi iz pošta Crne Gore nije na odmet da njih možda pitam da me obavijeste, možda i gospodin  
Čavor zna kao čovjek koji infiltriran, možda i u ove prethodne institucije koje sam pomenuo da mi  
kaže šta se desilo s tim slučajem. Vi se sjećate toga poštologa jel' tako? To je bilo prije nekolike  
godine, taj slučaj bio je zanimljiv i bio je dokazan. Bio je aktuelan prije nekoliko godina kada se  
desilo za to vrijeme već nečuvena politička korupcija i ako smo imali već aferu snimak ovo je bila

prethodnica afere snimak, imali smo i papir jedan na kome su jasno stajala imena i prezimena ljudi  
zaposlenih u poštama Crne Gore, a jedan direktor ako se sjetim dobro da li se prezivao  
Martinović, čini mi se, koji je bilježio pored svih tih imena političku opredijeljenost tih ljudi. To je  
slučaj gdje su bila ajd da kažem teška krivična djela. Krivična djela kojima je u ovom vremenu  
sada kad se promijenio zakon danas bi se bavilo Spcijalno državno tužilaštvo, ne ovo kako je  
danas po ovih da ih ne nazovem kako treba da ih nazovem, ali mislim da je Specijalno državno  
tužilaštvo trebalo i tada da se bavi tim ljudima koji su provjerali kako ko glasa u poštama Crne  
Gore i zašto se prave spiskovi, spiskovi ljudi pred izbore. Ja moram da ovdje istaknem jedan  
slučaj da sam strašno ponosan na neke ljude koji su se našli na tom spisku, na one koji su  
označeni kao članovi Nove srpske demokratije i kaže - bile su dvije žene u pitanju - na njih se ne  
može izvršiti pritisak pa makar ih prekrili suvim zlatom. E, to je prava Crna Gora, to je ponosna  
Crna Gora koja se ne prodaje lopovima, sjecikesama, onima koji se bave kriminalom i  
korupcijom, a vi mi recite šta se desilo s tim gospodinom Martinovićem. Da li je taj gospodin  
kažnjen, da li je odgovarao? To mene interesuje, a ovo ostalo pravo da vam kažem nije toliko ni  
bitno.

PREDSJEDAVAJUĆI BRANIMIR GVOZDENOVIĆ (25.07.18 12:42:19)

Vi ste izašli iz okvira Poslovnika i zbilja sugerišem drugim poslanicima da kad koriste  
komentar da komentarišu izlaganje gospodina Branka Čavora. Ovo ama baš nikakve veze nije  
imalo sa izlaganjem gospodina Čavora, ali poštujući to da se niko iz Demokratskog fronta nije  
javio za ovu tačku dnevnog reda dali smo vam tu mogućnost, što se tiče naknadnog javljanja ja  
vas informišem da to nije moguće, jer ste to mogli da uradite prije početka tačke dnevnog reda.

Pravo na komentar ima poslanik i izvjestioc Odbora za ekonomiju i finansije - Branko  
Čavor. Izvolite.

BRANKO ČAVOR (25.07.18 12:43:04)

Koristim proceduralno pravo na odgovor. Da koristim proceduralno svoju priliku, da  
odgovorim proceduri kako je moguća, komentar i pravo na odgovor. To je procedura i reći ću ono  
što ja hoću da kažem, a to je da upravo gospodine Vučuroviću svoju poziciju u opoziciji ne  
ostvarujete na ovaj način kako bi trebalo da bude i u parlamentu i u društvu. Tema je jasna danas,  
kažem, ja govorim o opoziciji.

Princip je da, kada govorimo o nekom dokumentu da komentarišemo na taj zakon i  
izmjene toga zakona. Ja govorim o parlamentarnoj diskusiji. Kada imamo na temu, govorimo o toj  
temi, s ozbirom da nijeste mene komentarisali na onaj dio koji se odnosi na temu.

Pitali ste me nešto što ja ne znam i prema tome ja iz toga ne mogu vama dati konkretan  
odgovor na to pitanje, ali lično kažem kao parlamentarac očekivao diskusiju na ovu temu koja je,  
kako unaprijediti poštansku djelatnost i kako unaprijediti ove usluge i u funkciji interesa svih  
građana.

Pošta je imala značajnu ulogu uvijek u istoriji Crne Gore i poštari su bili značajne ličnosti, to  
svi dobro znamo i u gradu i u mnogim područjima i selima koje su oni obavljali na sebi svojstven i  
častan način. Ja o tim ličnostima imam veoma visoko mišljenje.

Zahvaljujem.

PREDSJEDAVAJUĆI BRANIMIR GVOZDENOVIĆ (25.07.18 12:44:37)

Zahvaljujem Branku Čavoru. Vidi se da se radi o iskusnom poslaniku koga čak i  
dobacivanje iz redova opozicije ne mogu da poremete u svom izlaganju, ipak sugerišem i  
upozoravam kolege iz Demokratskog fronta da poštujući kolegijalnost i dobar ambijent u ovom  
parlamentu daju pravo svakom poslaniku da može skoncentrisano da odgovori na određene  
zahtjeve, pitanja i uputi određene poruke javnosti koje želi da uputi.

Uvaženi poslanici, sljedeći prijavljeni diskutant je Aleksandar Damjanović, poslije  
Damjanovića je Ana Nikolić. Izvolite.

ALEKSANDAR DAMJANOVIĆ (25.07.18 12:45:21)

Zahvaljujem se potpredsjedniče Gvozdenoviću.

Poštovana Skupštino, poštovani građani, gospodine Srzentiću, gospođo Strugar,

Dakle, kako neko reče prije mene mali nesporazum između operatera i regulatora na relaciji  
priznavanja toga troška su otprilike 7,2 miliona evra, da ne lažemo ovaj parlament, da ne lažemo  
građane Crne Gore, da kažemo o čemu se ovdje radi. Ovdje se, naime radi, poštovani građani, da  
se kroz ovaj predlog zakona nešto što je apsolutna krivica države Crne Gore, odnosno Agencije  
za elektronske komunikacije i poštansku djelatnost, ne plaćanje univerzalnog neto troška za  
univerzalne usluge, prebaci na Budžet Crne Gore.

Mi smo ovdje imali dosta priče godinama oko toga zašto Agencija za elektronske  
komunikacije nije izmirivala svoje obaveze za univerzalnu poštansku uslugu u pošti čiji je regulator  
nego se taj dug gomilao od 2010.godine do 2015.godine iznosi 7,2 miliona evra i pazite sada  
paradoksa. Ovo je Izvještaj Agencije za elektronske komunikacije i poštansku djelatnost finansijski  
za zadnju godinu. Ukupna neraspoređena dobit, odnosno sredstva kod Agencije su 6,2 miliona  
evra. Gle čuda, otprilike tačno onoliko koliko bi trebalo da se pokrije gubitka na onome što svi  
građani koriste u državnoj pošti i naravno Agencija nije izmirivala svoje obaveze, Vlada je šturo  
davala svoja mišljenja prilikom godišnjih finansijskih izvještaja da to nije dobro, ali se to tako  
nastavljalo i sada se ide na to da će ovaj trošak da pokriva Budžet Crne Gore, odnosno građani  
Crne Gore. Ne, od ovih 6,7 miliona koje stoje na računu Agencije, a što plaćaju operateri na tom  
tržištu shodno onim pravilnicima i onim što agencija naplaćuje, već pošto je država pokazala  
nemoć da natjera jednu agenciju koju uzgred nagrađuje konstantnim imenovanjima istih ljudi u  
Savjetu, jer tamo radi dvadesetak ljudi koji su interesno i direktno vezani čak i za poslanika ovoga  
doma i pošto nemamo snage da to naplatimo od sredstava agencije, kako im zakon sada nalaže  
u onoj četvorostepenosti za koju sam ja lično dao doprins sada uklanjamo iz zakona dio koji se  
odnosi na kompenziranje iz sredstava agencije, već ukoliko se to ne može uraditi iz toga fonda ide  
direktno na budžet države. Možda jeste to po pravilima i direktivama, a što sa ovim periodom od  
10. do 17. što sa 7,2 miliona evra? Hoćemo li iz budžeta kako smo dali u obrazloženju da platimo  
za zadnje dvije godine milion i dvjesta, uključujući '17. do dva miliona, a ovih pet miliona evra će  
pošta da nažalost da smanji sopstveni kapital stopostotno AD u vlasništvu države, stopostotno  
vlasništvo svih nas. Gdje ćemo svi mi da imamo poštu? Umjesto da transformišu poštansku  
štedionicu da razmišljamo o javno-privatnom partnerstvu, da od nje napravimo, jer ona je dragulj  
koje čuvaju složene države. Mi deremo po pošti, imamo agenciju koja je država u državi koja ne  
izmiruje svoje obaveze sedam godina. Znate li koliko je planirala za 2017.godinu za ovaj  
kompenzacioni fond? 54.000, a trošak je od 500 do milion. Hoće li to država od 2019. svake  
godine da nadoknađuje? Imamo li rješenje? Zašto na teret svih nas? Zašto predlogom zakona  
ukloniti rešenje koje nam je omogućavalo da naplatimo makar ovaj dio do sada? Zašto Upravni  
sud gospodine Gvozdenoviću u dva navrata po tri presude donosi u korist Pošte, a onda četvrta,  
gle čuda, promijeni se sudija u korist Agencije, pa onda Vrhovni sud potvrdi i imamo ustavne  
žalbe. Ko će da plati ako Ustavni sud presudi drugačije? Naravno, pa mi sad plaćamo sa ovim.

Ovo potpuno svodim da ostavim ovih pet minuta za ovako važnu temu.Ne beginišem i ne  
marginalizujem time da su bili neki nesporazumi, kako je to neko rekao, nego su ti nesporazumi za  
7,2 miliona eura, pet miliona Pošte koja će morati da smanji sopstveni kapital svih nas jer mi smo  
ovdje vlasnici Pošte, kao država, građani, i dva miliona i nešto koje će iz budžeta direktno morati  
da se daju jer Agencija za elektronske komunikacije sedam godina odbija da primijeni zakon, da  
izvrši zakon (Prekid) ni politički, ni krivično nagrađujemo ih konstantno novim mandatima u toj

agenciji jer Bože moj tamo su zapošljeni žena od ovoga, sin od onoga itd. Je li to? Završavam  
potpredsjedniče. Bitno je računam i da ću dobiti odgovor od predlagača. Poštujem jer smo o  
ovome rezgovarali, poštujem i direktive. Slažem se da podržimo i ovaj dio od 2019. i 2020. pa  
naprijed. Samo mi kažite i samo mi odgovorite što ćemo da radimo sa 7,2 miliona duga? Hoćemo  
li ih na teret ovih 6,7 miliona koje Agencija ima neraspoređene dobiti ili ćemo ih na teret ovog

jadnog budžeta kojeg odra ko kako umije i ko kako može. Samo to.

PREDSJEDAVAJUĆI BRANIMIR GVOZDENOVIĆ (25.07.18 12:51:03)

Na ovaj način je poslanik Aleksandar Damjanović završio svoju diskusiju.

Nema prijavljenih komentara.

Sledeći prijavljeni poslanik je Ana Nikolić.

Izvolite, poslanice Nikolić.

ANA NIKOLIĆ (25.07.18 12:51:25)

Hvala uvaženi potpredsjedniče.

Uvaženi predlagači zakona, uvaženi kolege i poštovani građani Crne Gore,

Razlog izmjene ovog Zakona o poštanskim djelatnostima jeste njegovo upodobljavanje sa  
evropskom regulativom u smislu jednog boljeg rešenja pojedinih odredbi. Shodno dobroj  
međunarodnoj praksi evropskih zemalja, a cilj upravo jeste da se na pravi način obezbijedi  
nezavisnost regulatora, tj. kontrolora u ovom slučaju to je Agencija za elektronske komunikacije i  
poštansku djelatnost. Benefiti ove promjene zakona osjetiće se u načinu i viđenju finansiranja i  
održivosti univerzalne poštanske usluge i operatera koji pruža te usluge.

Radi pojašnjenja građanima Crne Gore ja ću se malo osvrnuti upravo što znači ta  
univerzalna poštanska usluga koju pruža operater tj. Pošta Crne Gore u Crnoj Gori. Ta  
univerzalna poštanska usluga je ona najosnovnija, najpotrebnija, najjednostavnija usluga koju  
dobijaju svi građani u Crnoj Gori. To je usluga od javnog interesa čija je održivost ne smije biti  
upitna. Propisnog je kvaliteta i standarda. Mora se pružiti svim korisnicima na čitavoj teritoriji  
države po pristupačnim cijenama i pod jednakim uslovima i svakim radnim danom. Operater koji  
ima pravo i obavezu da pruža ovakvu vrstu usluge je Pošta Crne Gore. Za korisnika jedna ovakva  
univerzalna poštanska usluga je kvalitetna samo onda ako je dostupna, ako je brza, ako je  
bezbjedna i ako je po najpovoljnijoj, odnosno po najnižoj cijeni.

U prosjeku tokom jedne godine Pošta u Crnoj Gori ostvari otprilike do 25 miliona poštanskih  
usluga od čega su 2/3 upravo univerzalne poštanske usluge i operater se ocjenjuje sa visokom  
ocjenom i da kvalitetno obavlja svoj posao ako 90% ovih poštanskih usluga uručuje u roku od tri  
dana na dostupan, brz, bezbjedan i najpovoljniji način korisniku, a kao takve ove usluge za  
operatera nemaju onda finansijsku održivost. Njihovom naplatom Pošta ne može da pokrije neto  
trošak za njihovo obavljanje. Tako ovaj trošak postaje za operatera neopravdano finansijsko  
opterećenje koje treba pokriti iz drugih prihoda kako se ne bi ugrozio kontinuitet servisa korisnika  
ovih usluga jer je to javni interes.

Izmjenama zakona se upravo preciziraju prihodi od kojih operater može i treba da pokrije  
neto trošak univerzalnih poštanskih usluga. Zakon upravo precizira da operater u prvom nivou  
prioriteta treba da koristi svoje sopstvene prihode ostvarenim pružanjem komercijalnih usluga  
korisnicima. Međutim, rekli smo da Pošta u prosjeku godišnje ostvari 25 miliona usluga od čega su  
2/3 univerzalne usluge. One preostale 1/3 su komericijalne usluge, čije su cijene komercijalne  
znači da se dobijaju na tržištu Zakonom ponude i tražnje. Međutim, najčešeće ovaj prihod zbog  
obima mnogo manjeg ne može da pokrije trošak ove druge 2/3 neodrživih usluga Pošte, pa zakon  
precizira drugi nivo prihoda koji treba da se koristi, a to su prihodi Kompenzacionog fonda  
regulatora, odnosno Agencije za elektronske komunikacije i poštansku djelatnost. Prihodi  
Kompenzacionog fonda su sredstva koja po određenom ključu plaćaju svi poštanski operateri koji  
bitišu na tržištu Crne Gore, a danas je njih na tržištu Crne Gore, mimo Pošte Crne Gore, mislim  
sedam. Ako i ti prihodi nisu dovoljni zakon precizira treći nivo i poslednji koji treba onda operater  
da koristi, a to su sredstva iz budžeta države Crne Gore.

Izmjene zakona danas o kome govorimo potpuno eleminišu jedan nivo koji je operater  
mogao da koristi po važećem, ako se ovaj danas zakon usvoji, po starom zakonu, a to su  
finansijska sredstva regulatora tj. Agencije za komunikaciju i poštansku djelatnost. Shodno  
direktivi Evropske unije koristeći ovaj model za pokriće troškova univerzalnih usluga ugrožava se

nezavisnost regulatora i povređuje se Direktiva o autorizaciji jer se zadire u prihode elektronskih  
operatera koji se ne bave poštanskom djelatnošću. Agencija kao regulator vrši nadzor na radom  
Pošte kao operatera i odobrava iznos i visinu neto troškova univerzalnih usluga shodno proceduri  
dvojnog knjigovodstva koje operater mora da primijeni u knjiženju ove vrste troška shodno trećoj  
Direktivi Evropske unije o obaveznom dvojnom knjigovodstvu. Tek kad Agencija verifikuje i odobri  
visinu tako obračunatog neto troška uz analizu i pregled i izvještaj revizora operator može  
primijeniti nivoe mogućih sredstava za pokriće shodno ovom zakonu kako ih on precizira. Zato je  
jako važno da se Agenciji kao regulatoru ne ugrozi njena nezavisnost, a upravo izmjena ovog  
zakona to sprečava. Ono što jeste činjenica danas u Crnoj Gori kad je u pitanju Pošta Crne  
Gore jeste da se taj obračun još uvijek nije ispostavio i da je u pitanju primjena Pravilnika o  
dvojnom knjigovodstvu koja je u toku. Ja prosto sa ovog mjesta apelujem kao poslanik da resorno  
ministarstvo tj. Ministarstvo ekonomije da puni svoj doprinos da pomogne i Pošti i regulatoru tj.  
Agenciji da na pravi način primijene Pravilnik u Pošti Crne Gore na osnovu čega će se izvršiti  
obračun. Naravno taj obračun takav kakav bude i koga i revizor ...(Prekid) treba da se pokrije iz

ova tri izvora kako to predviđa i zakon.

Osnovni razlog izmjene, znači tog zakona, upravo treba da obezbijedi nužnu održivost  
kontinuiteta univerzalnih poštanskih usluga na zadovoljstvo svih njihovih korisnika tj. građana Crne  
Gore. Ja se iskreno nadam da je i taj zakon upravo predvidio sve to i da će dovesti do tog  
najkvalitetnijeg nivoa zadovoljenja potreba naših građana i zbog toga će Poslanički klub DPS-a  
glasati za ovaj zakon. Hvala.

PREDSJEDAVAJUĆI BRANIMIR GVOZDENOVIĆ (25.07.18 12:58:13)

Zahvaljujem poslanici Ani Nikolić.

Komentar na vašu diskusiju ima poslanik Aleksandar Damjanović.

Izvolite, poslaniče Damjanoviću.

ALEKSANDAR DAMJANOVIĆ (25.07.18 12:58:21)

Hvala potpredsjedniče.

Gospođo Nikolić, hvala vam na diskusiji hvala vam naročito na ovome što ste građanima  
pojasnili šta je to univerzalna poštanska usluga, 25 miliona usluga od čega 2/3 maltene džabe za  
građane. Kada ne bi bile takve kada bi bile komercijalne bile bi veoma skupe i normalno je da  
Pošta pravi očekivani gubitak jer građanima servisira univerzalnu uslugu jeftino. Taj gubitak Pošta  
je od perioda 2010. kad je bio 1.639.000 do perioda kraj 2016. godine oko sedam miliona eura.  
Taj gubitak je morala da tada 2010.g. država namiri, a od 2011.g. do 2016., odnosno 2017. dok  
ovaj zakon i imamo onu četvorostepenost koju ste vi naveli gdje se pokušava treći stepen sada  
izvući jer ne dozvoljava evropska direktiva stava Agencije. Agencija to nikad nije uradila.

Niko je nije mogao natjerati tu državu u državi, ni političkim mjerama sankcionisanja rukovodstva,  
političkim ili bilo kojim drugim i krivičnim itd. da to uradi. Otegli su se sudski procesi, ni zakonskim  
mjerama, otegli se sudski procesi. Sudovi u korist Pošte donosili presude, onda jedan ... da mu ne  
pominjem ime ovdje, na potpuno istim osnovama donio drugačiju presudu, vratio lopticu u dvorište  
Agencije i sad imamo ustavnu žalbu itd.

Dakle, sve da prihvatimo i žao mi je što nema gospođe Sekulić, predlagači su ovdje morali  
elementarno da ostanu, ne Damjanoviću da odgovore, nego građanima. Jer smo i ja i gospođa  
Sekulić teško dogovarali rješenje koje štiti interese Pošte i države.

Poslije svega toga, na računu Agencije 6,7 miliona evra, na kraju 2017. eldorado, gospodo  
70 zaposlenih 6,7 miliona evra, a minus u Pošti državnoj sto postotno AD 7,2 miliona evra, lijeva i  
desna strana i sad umjesto da Agencija ovo nadoknadi podvlačimo crtu pet miliona evra će se  
izgubiti u sudskim procesima i Pošta će morati da to isknjiži iz kapitala, da bukvalno smanji kapital  
naša Pošta, da smanji vrijednost ,sjutra ćemo naći privatnog partnera ući ćemo možda u priču oko  
poštanske štedionice itd. da razvijemo Poštu, da bude najbolje preduzeće. Ova dva i po miliona na  
budžet, svima nama ovdje, a ovih šest - sedam miliona na račun Agencije.

Dakle, od 2019. ajmo da prilagodimo potpuno zakon, podsjetiću vas i vas gospodine  
Gvozdenoviću mi to znamo dobro. Pet godina smo imali lex specialis kada su viškovi prihoda nad  
rashodima regulatora išli direktno u budžet da nije iko iz te Evropske unije zucnuo o tome, da nije  
javno izašao, a ne, mogli smo još 50. Vjerujte mi , postoje neke stvari koje možemo kao država  
potpuno suvereno da radimo, neke stvari ne možemo.

Završavam sa time, apsolutna saglasnost ...(Prekid)... jer smo objasnili o čemu se radi do  
kraja. Ja nijesam stigao u ovih pet minuta, ali zajedno jesmo u 10 minuta. Hajde da riješimo ovo  
što je do 2018.godine, da obračunamo trošak kako treba za 2017. i 2018. da to plati onaj koji treba  
da plati, a to je Agencija da nađemo mehanizam lex specijalis model. Podvučemo crtu na taj  
način, a ne da je podvučemo da Pošta pravi gubitak, smanjuje kapital, a jedan dio da budžet,  
odnosno svi mi nadoknađujemo jer to neće da uradi Agencija koja dere operatere i koja na svom  
računu ima 6,7 miliona. Nema gdje da ih potroši, pravi kontrolno mjerni centar od sedam miliona,  
kupoprodaju poslovnog prostora od četiri miliona, svake godine po dva miliona batal investicija jer  
tamo neko radi koji ima ovdje uticaja.

Samo toliko.

PREDSJEDAVAJUĆI BRANIMIR GVOZDENOVIĆ (25.07.18 13:02:14)

Zahvaljujem se poslaniku Damjanoviću. U skladu sa pravilima rada ovdje Ana Nikolić ima  
pravo na komentar. Izvolite.

ANA NIKOLIĆ (25.07.18 13:02:25)

Uvaženi poslaniče Damjanoviću, potpuno se ja slažem sa vama da smo jasni jedni  
drugome i kao ekonomisti razumijemo potpuno ovaj problem i da smo ga predočili građanima na  
pravi način.

Ono što jeste činjenica, da je Pošta Crne Gore operater koji radi ove usluge na pravi način  
određivala usluge za građane Crne Gore u dijelu da je 2/3 usluga dostavljao na kvalitetan način za  
građane. Taj kvalitetan način jeste da su bile dostupne, bilo da je to bio centar Podgorice ili da je  
bilo Krnovo na najvećoj tačci. Na način da budu sigurni i na način da budu najeftiniji, jer je to  
javni servis. Ono definitivno što je istina da sa svojih 99 centrala i nekih 300 punktova, upravo to  
potpuno objedinila i pokrila i nije problem što sa 1/3 komercijalnih usluga takve kakve jesu uz svu  
konkurenciju ostalih operatera njih evo koliko smo rekli sedam na tržištu Crne Gore, ne može da  
nadomjesti ovaj trošak fakat koji ona napravi.

Činjenica je da regulator iz svojih sredstava kad to ne bude mogla Pošta da uradi treba da  
nadoknadi. Ovdje je bio problem i zastoj zbog načina obračuna toga troška. Prihvatate i ovo, da  
definitivno kao neko ko je regulator, neko ko je nadzornik mora na pravi način dobiti obračun  
takvih troškova po onim pravilima koja su zacrtana. Po pravilniku koji je određen i po pravilniku koji  
je sada isto tako upodobljen sa pravilima Evropske unije, a to je dvojno knjigovodstvo. Mislim,  
pored svih pozitivnih ocjena rada Pošte Crne Gore, da taj pravilnik još uvijek do sada nije bio  
implementiran na pravi način i nije prikazao dvojivost troškova , da bi se tačno mogla izračunati  
realnost njihovih potraživanja u tome. E, upravo to. Ja sam za to apelovala na Ministarstvo  
resorno da se uključi i pomogne, da na pravi način ova implementacija pravilnika omogući  
operateru i regulatoru da bi došli do toga pravog obračuna. Jer, znate kako, treba napraviti pravi  
obračun i nije problem da se on nadoknadi, ali onakav kakav jeste, stvarno kakav jeste.

U dijelu toga da ne treba sredstva koja su sredstva elektronskih operatera koristiti za  
potrebe poštanskih operatera. Mislim da su tu pravila Evrope sugurno evidentna i kakva treba.  
Vidjeli smo iz okruženja i to sigurno i vi uvaženi poslaniče Damjanoviću znate da su i sve zemlje  
okruženja ajde da citiramo i da kažemo Slovenija i Hrvatska imaju isti ovakav princip. Izdvojili su  
sredstva elektronskih operatora i imaju samo ovaj dio koji pune budžet poštanski operatori i imaju  
budžet svoje države, nema drugih izvora sredstava.

Nije problem da u krajnjem slučaju država može da pokrije ovaj trošak u tom budžetu. U  
tom budžetu upravo treba da bude ...(Prekid)... najviše novca za ovakve stvari. Znate zašto? Zato

što je to javni servis za naše građane Crne Gore.

Prema tome, ja i dalje vjerujem da će od tih sredstava koja stoje Agenciji se naći dobar dio  
za pokriće do sada troškova ovdje. Još jedanput, apelujem na Ministarstvo resorno da u tome  
pruži punu ruku podrške i jednom i drugom igraču na tržištu jer su u njihovom resoru, a svi ćemo  
biti zadovoljni i poslanici ovdje koji se borimo za kvalitet i pravo i kvalitet bolji života naših građana,  
a najviše naših građana Crne Gore.

Hvala.

PREDSJEDAVAJUĆI BRANIMIR GVOZDENOVIĆ (25.07.18 13:06:04)

Zahvaljujem poslanici Nikolić.

Sada imamo prijavljenog poslanika Milorada Vuletića, njega ću zamoliti da objedini svoju  
diskusiju i završno izlaganje ispred kolega DPS-a.

Zahvaljujem se poslaniku Predragu Sekuliću, Sanji Pavićević, Filipu Vukoviću, Nikoli  
Rakočeviću, Marti Šćepanović i Danijelu Živkoviću, koji mogu po onom pravilu koji smo razgovarali  
povodom prethodne tačke svoje diskusije priložiti jer su se bili spremili za diskusiju povodom ove  
tačke.

Hvala lijepa.

Dajem riječ poslaniku Vuletiću.

MILORAD VULETIĆ (25.07.18 13:06:46)

Zahvaljujem gospodine predsjedavajući, dame i gospodo poslanici, uvaženi predstavnici  
predlagača materijala, poštovani građani.

Pred nama je Predlog zakona o izmjenama i dopunama Zakona o poštanskim uslugama  
koji se donosi po skraćenom postupku radi usaglašavanja zakona sa direktivom 2008 Evropske  
zajednice, Evropskog parlamenta radi ispunjavanja zahtjeva Evropske komisije da se u skladu sa  
direktivama uredi pitanje finansiranja i održivosti univerzalne poštanske usluge što će biti tretirano  
kroz završno mjerilo poglavlje 10 informativno društvo i mediji.

Pošta svake države predstavlja jedan od značajnih simbola države koji je prisutan na  
čitavoj teritoriji, koja je dostupna svim građanima i koja je prisutna u svakodnevnom funkcionisanju  
svih institucija, pravnih lica i građana kako kroz dostavu pisama, telegrama, poreskih rješenja,  
poziva, obavještenja, paketa, isplata penzija i socijalnih davanja i drugo.

Uzima se da je poštanska služba u Crnoj Gori utemeljena 1841.godine, kada je Njegoš u  
budžetu predvidio stavku za poštijera u iznosu od 70 talira plate za godinu.Knjaz Nikola je  
Sporazumom sa Senatom donio Zakon o telegrafu ili brzojavu, to je bio jedini zakon u knjaževini,  
odnosno kraljevine koji se odnosio na poštansku, odnosno telegrafsku službu. Reklo bi se tradicija  
je tu treba je očuvati. O Pošti se malo razgovaralo i u parlamentu što stvara utisak da ta djelatnost  
kvalitetno funkcioniše. Da bi se to nastavilo u kontinuitetu predlažu se izmjene i dopune zakona  
kojima se omogućilo da pošta kao univerzalni poštanski operater u potpuno liberalizovanom tržištu  
poštanske djelatnosti nastavi nesmetano da da funkcioniše i obezbjedi svoje prisustvo na čitavoj  
teritoriji Crne Gore.

Članom osmim Zakona o poštanskim uslugama propisano je - obaveznost univerzalne  
poštanske usluge u smislu obaveze poštanskog operatera da obezbijedi univerzalnu poštansku  
uslugu svim korisnicima svakim radnim radom, najmanje pet dana sedmično.

Ako se pođe od činjenice da na teritoriji Crne Gore ima 145 jedinica poštanske mreže, a  
jedna jedinica je na 5.000 stanovnika u kojima Pošta kao univerzalni operater pruža univerzalnu  
poštansku uslugu može se predpostaviti koje je to organizaciono, kadrovsko i finansijsko  
opterećenje za funkcionisanje ovog složenog sistema.

S toga se predlogom zakona rokovi za dostavu zahtjeva za pokriće neto troškova  
univerzalnog servisa produžavaju, jer očito su oni bili jedan od uzroka nesporazuma i odbijanja  
verifikacije zahtjeva Pošte Crne Gore, Agencije i ekipa zbog nemogućnosti dostavljanja određenih  
podataka u vrlo kratkim rokovima.

Evidentno je da na relaciji Agencija - Pošta Crne Gore postoji određena nerazumijevanja,  
što nije slučaj samo kod nas, već je takav slučaj bio u Hrvatskoj, gdje je isti problem riješen  
angažovanjem zajedničke konsultantske kuće i zajedničkim učešćem Agencije i Pošte na  
utvrđivanje troškova univerzalne poštanske usluge.

Mišljenja sam da se ovaj problem kod nas može prevazići jedino zajedničkim radom  
nadležnog ministarstva, agencije Ekipa i Pošte Crne Gore. Za pohvalu je svakako da Pošta i ako  
po starim zakonima ima pravo na kakvu takvu naknadu troškova univerzalnog servisa svih ovih  
godina od 2010 - 2018. godine je uspješno obavljala poštansku djelatnost i pozitivno djelovala  
bez državne pomoći.

Zbog svega naprijed izloženog i ono što se čulo u prilogu donošenja ovog zakona isti  
podržavam i predlažem Skupštini da ga usvoji. Zahvaljujem.

PREDSJEDAVAJUĆI BRANIMIR GVOZDENOVIĆ (25.07.18 13:12:02)

Zahvaljujem poslaniku Vuletiću.

Na ovaj način sam na način i uz podršku DPS-a oko optimizacije kako kažem diskusija  
završili raspravu povodom ove tačke dnevnog reda. Jedino još pravo na završnu riječ imaju  
predstavnici Ministarstva ekonomije.

Dajem riječ državnom sekretaru, gospodinu Srzentiću. Izvinjenje.

Izvolite.

ANDRIJA POPOVIĆ (25.07.18 13:12:38)

Zahvaljujem potpredsjedniče,

Proceduralno se vama obraćam. Čudi me da ste me zaboravili. Najavljen sam da ću  
govoriti u ime Kluba Socijaldemokrate i Liberalna partija. Rečeno mi je da ću govoriti, ne znam  
kako ste vi sami sebe dali slobodu da me jednostavno izbrišete. Vjerujem da ćete ispraviti grešku.

PREDSJEDAVAJUĆI BRANIMIR GVOZDENOVIĆ (25.07.18 13:12:59)

Nijesam, nijesam izbrisao normalno. Bili ste prijavljeni. Plan je bio da vi govorite prije  
gospodina Vuletića.

Izvolite, dajem vam riječ.

ANDRIJA POPOVIĆ (25.07.18 13:13:13)

Zahvaljujem.

Poštovana Skupštino, uvažene građanke i građani Crne Gore, crnogorske dijaspore,  
poštovani predstavnici Pošte, Vlade,

Počeci poštanskog saobraćaja u Crnoj Gori datiraju iz XV vijeka. Poznato je da su tada  
venecijanski kuriri preko ovih prostora prenosili i zvaničnu poštu za tadašnji Carigrad, današnji  
Instanbul, te da su ovo kasnije radili Bokelji i Crnogorci.

Kamen temeljac savremenom prenosu pošte postavljen je davne 1841.godine u vrijeme  
Petra II Petrovića Njegoša kad je u budžet uvedena stavka za poštiera.

Austrijska poštanska stanica osnovana 1854.godine na području Crne Gore, predstavlja  
prvu poštu na ovim prostorima ona je Berlinskim ugovorom 1878.godine pripala Crnoj Gori.

Pošta Crne Gore DOO je pravni sljedbenik Javnog preduzeća PTT saobraćaja Crne Gore u  
dijelu obavljanja registrovane poštanske djelatnosti. Prije nego što pristupim komentarisanju  
predloženog teksta, ukazao bih na pojam i značaj univerzalne poštanske usluge. O tome je već  
dosta rečeno.

U Crnoj Gori na osnovu posebne licence za obavljanje poštanskih usluga, Pošta Crne

Gore, kao univerzalni poštanski operater, pruža univerzalnu poštansku uslugu, odnosno uslugu od  
javnog interesa za Crnu Goru.

Univerzalna poštanska usluga je poštanska usluga propisanog kvaliteta i standarda koja se  
obavlja u kontinuitetu bez diskriminacije pod jednakim uslovima i po pristupačnoj cijeni za sve  
korisnike u unutrašnjem i međunarodnom poštanskom saobraćaju.

Pored dostupnosti rokova prenosa pošiljaka univerzalna poštanska usluga mora biti  
unapređivana u skladu sa tehničkim, ekonomskim i socijalnim okruženjem i potrebama korisnika  
usluga. U pogledu cijene univerzalne poštanske usluge ona mora biti ista za sve korisnike na  
cijelom području na kojoj univerzalni poštanski operater pruža usluge, pristupačna, zasnovana na  
realnim troškovima i podsticajna za efikasno obavljanje univerzalnih poštanskih usluga, besplatna  
za pojedine vrste usluga koje koriste lica sa oštećenim ili djelimično oštećenim vidom,  
transparentna, određena na način da pojedinim korisnicima usluga ne daje prednost u odnosu na  
druge korisnike usluga pod istim ili sličnim uslovima.

Pošta svake države predstavlja preduslov savremenog razvoja društva usmjerena na  
povećanje društvene rentabilnosti, ekonomičnosti i produktivnosti. Kao takav tretira se kao  
djelatnost od opšteg društvenog interesa. Kao značajan simbol države prisutna je na čitavoj  
teritoriji države, dostupna svim građanima - građankama.

Posebno treba istaći da su najveći korisnici univerzalne poštanske usluge organi državne  
uprave, lokalne samouprave i privredni subjekti. Osim univerzalne poštanske usluge, Pošta pruža i  
komercijalne usluge koji ne pripadaju univerzalnoj poštanskoj usluzi, a koje se obavljaju na tržištu  
poštanskih usluga u skladu sa zakonom, opštim uslovima poštanskog operatera i aktima  
Svjetskog poštanskog saveza.

Zakonom je predviđen odgovarajući standard kvaliteta, obavljanje univerzalne poštanske  
usluge unutrašnje međunarodnom poštanskom saobraćaju. U slučaju da pružanje univerzalne  
poštanske usluge stvara neto trošak koji predstavlja neopravdano finansijsko opterećenje za  
univerzalnog poštanskog operatera univerzalni poštanski operater ima pravo na naknadu  
priznatog obračuna neto troška za koji je utvrđeno da predstavlja neopravdano finansijsko  
opterećenje. Na nama je da izvršimo ovo usklađivanje zakona, jer to nam je i uslov za poglavlje  
10, pristupnih pregovora sa EU.

Mišljenja sam, da pitanja čija je obaveza naknade utvrđenog troška univerzalne poštanske  
usluge treba zakonom precizno definisati, što podrazumijeva da u članu 102 treba brisati stav 3  
koji nije u skladu sa evropskim direktivama.

Vidim da je već stigao jedan amandman, a vjerovatno će i Liberalna partija amandmanski  
djelovati na ovaj član.

Liberalna partija će podržati Prijedlog zakona o izmjenama i dopunama Zakona o  
poštanskim uslugama.

Zahvaljujem.

PREDSJEDAVAJUĆI BRANIMIR GVOZDENOVIĆ (25.07.18 13:18:22)

Provjerio sam o čemu se radi, da li se desila neka zabuna.

Najavio sam vas bio da govorite, ali je stručna služba shvatila da ste vi odustali. Evo sad  
smo ispravili, da kako kažem taj dio. Na ovaj način smo sad iscrpili sve prijavljene diskutante.

Jedan od zaključaka koji sugerišem, jeste zbilja da dostavljene diskusije budu sastavni  
dio stenograma i zahvaljujem se kolegama koji su već dostavili svoje diskusije, gospodin Zvonko  
Vuković i drugi.

Kao što sam ranije najavio, dajem riječ državnom sekretaru gospodinu Srzentiću.  
Izvolite.

MILAN SRZENTIĆ (25.07.18 13:19:05)

Hvala, gospodine potpredsjedniče.

Prije svega, želim svim učesnicima u raspravi da zahvalim na postavljenim pitanjima,

iskazanom interesovanju za ovaj predlog zakona i konstruktivnoj raspravi. Prihvatamo i predloženi  
amandman poslanika Čavora i poslanika Sekulića, budući da je isti u duhu i našeg predloga i  
mislim da dodatno pojašnjava i, da kažemo, cementira ovu našu odlučnost da ovaj zakon odnosno  
primjena brisanja odredbe nadoknađivanja sredstava iz sredstava Agencije bude zastupljen tek od  
2019.godine. Znači, od obračuna neto troška za 2018.godinu.

Želio bih da iskoristim priliku i da iskažem naše zadovoljstvo da smo postigli konsenzus po  
pitanju neophodnosti ove primjene za ubuduće. Mislim, da smo konačno postavili stvari na svoje  
mjesto da se svaka usluga, nebitno koja usluga, nebitno da li je to Pošta ili usluga od javnog  
interesa , građani Crne Gore, koji na izvjestan način učestvuju u finansiranju ove usluge, a  
naročilac usluge posredno Vlada Crne Gore.

Dakle, eliminišemo da se usluge plaćaju od strane operatera elektronskih komunikacija ili  
od nekog bilo koga trećeg subjekta i uz sve to usklađujemo se sa evropskim direktivama. E, sada  
bilo je pitanje gospodina Damjanovića, šta je sa ovim do sad.

Znači, nagomilani, u pravu ste, potraživanja Pošte u iznosu od 7,8 miliona u periodu od  
2010. do 2016.godine, a u 2017.godini imamo prijavljeno 2,3 miliona eura potraživanja. To je  
deset. Situacija je znači sljedeća, mi nemamo verifikovan ni jedan obračun koji je Pošta podnijela  
Agenciji. Ministarstvo, a ni Skupština nemaju nadležnost da utiču na proces verifikacije.

Proces verifikacije se odvija između Agencije i između univerzalnog poštanskog operatora.  
Ako uđu u spor, a ušli su u spor svake godine po tom pitanju, nadležni su sudovi.

Trenutna situacija, u momentu podnošenja ovog zakona, je da za sve sudske sporove od  
2010. do 2015.godine, upravni sudovi su donijeli presude u korist Agencije, tačno u početku su  
bile presude u korist Pošte, o sadašnjem trenutku govorimo, presude su u korist Agencije i sve te  
presude potvrđene su od strane Vrhovnog suda 2016.godine još u postupku ustavna žalba i to.

Sad govorimo o značaju nekim pravosnažnim presudama na osnovu kojih je sama pošta,  
univerzalni poštanski operater godinama radio indirektno ispravku svojih potraživanja u svojim  
knjigama. I zaključno sa 2017. potpisano je pet miliona i 700 hiljada eura tih potraživanja. Dakle,  
neće doći do smanjenja kapitala pošte, oni su umanjeni u vidu troška. Čak je izvještaj revizora na  
godišnji Izvještaj o radu i finansijskom poslovanju Pošte za 2017.godinu, zamjerio odnosno dao  
mišljenje sa rezervom, zašto nije kompletno potraživanje zaključno sa 2015. eliminisano odnosno  
rasknjiženo budući da postoje pravosnažne sudske presude.

Ovaj zakon, čak ako se i situacija promijeni i Pošta pred sudskim istancama dobije pravo da  
naplati potraživanje ona će biti naplaćena u skladu sa odredbama važećeg zakona.

Tako da ne postoji bojazan da se ta potraživanja prenesu na budžet države. Ono što se  
slažemo jeste da ne možemo reći bilo, pa bilo i nema štete, postoji šteta. Ako taj finansijsko  
opterećenje rješenje postoji a mi nemamo dokaz da postoji ako ono postoji, taj novac je mogao biti  
iskorišten za razvoj poštanske djelatnosti. Imamo u vezi sa sugestijama poslanice Nikolić,  
poslanika Vuletića i prepoznali smo to kao i Pravilnik iz 2017. je propisao preciznu metodologiju  
obračuna prijema računovodstvenog troška i obračuna neto troška.

Da se razumijemo to nije ni malo jednostavan posao. Troškovno računovodstvo u svakom  
preduzeću je vrlo kompleksan posao koji traži resurse i vrijeme i novac, a posebno u preduzećima  
u kojima morate jedan dio preduzeća da troškovno pratite, a drugi dio ne. Znači, morate da uđete  
u troškovnu alociranost usluga od radnog vremena svakog zaposlenog, svakog sredstva, svakog  
dijela imovine, pošte da ga razgraničite i prikažete šta je to što opterećuje poštu u dijelu  
univerzalnog servisa. To smo prepoznali, imamo možda i sreću da trenutno već radimo na prvoj  
strategiji razvoja poštanske djelatnosti u posljednjih 1o godina koja ja planirana po planu rada  
...(Prekid)... do kraja ove godine, gdje je to prepoznato kao broj 1 prioritet.

Dakle, onog momenta kad dobijemo jasne troškove pružanja univerzalne poštanske usluge  
mi dobijamo instrumente da upravljamo poštanskom djelatnošću u punom smislu riječi. Dobijamo  
izvještaj o profitabilnosti poštanske djelatnosti, o profitabilnosti univerzalnog servisa i dobijamo  
jednostavno čak i transparentnost u vidu definisanja postojeće cjenovne politike. Da li su cijene  
troškovno zasnovane ili ne, dobijamo instrumente da reagujemo. Kroz povećanje efikasnosti rada  
univerzalnog poštanskog operatora, kroz cjenovne korekcije, kroz korekciju obima i kvaliteta  
univerzalnih poštanskih usluga.

Slažem se sa vama, svi mi moramo da radimo na tome i ne treba bježati iz hvatskih  
iskustava koji su nakon godinu ovog procesa u 2016.godini došli do toga da pošta prizna i isplati

neopravdano finansijsko opterećenje pošte. Ne trebamo bježati od toga da ga isplatimo.

Naravno, ako opterećenje postoji red je da se to opterećenje i obaveza koja je nametnuta  
plati od onoga koji je tu uslugu naručio.

Zahvaljujem.

PREDSJEDAVAJUĆI BRANIMIR GVOZDENOVIĆ (25.07.18 13:26:28)

Zahvaljujem gospodinu Srzentiću i gospođi Strugar.

Sada prelazimo na sljedeću tačku dnevnog reda, a o ovoj tački dnevnog reda izjasnit ćemo  
se u skladu sa planom i glasat ćemo narednih dana.

Sljedeća tačka dnevnog reda je **Predlog zakona o izmjenama i dopunama Zakona o  
integrisanom sprečavanju kontrole zagađenja životne sredine.**

Ovlašćeni predstavnici Vlade su ministar Radulović i generalna direktorica Direktorata za  
životnu sredinu Ivana Vojinović.

Izvjestioci Odbora su: Momčilo Martinović, Zakonodavnog odbora i Sanja Pavićević,  
Odbora za turizam, poljoprivredu, ekologiju i prostorno planiranje.

Otvaram pretres.

Da li predstavnik Vlade želi dati dopunsko obrazloženje?

Prije toga javio se gospodin Damjanović za proceduralnu reakciju.

ALEKSANDAR DAMJANOVIĆ (25.07.18 13:27:21)

Hvala vam, kratko ću, zahvaljujem se i uz izvinjenje što utičem na tok rasprave naravno ja  
se neću javljati po ovoj tački. Što se toga tiče rasteretit ću plenum.

Kolege samo da iskoristim prisustvo ministra, a povodom onoga što smo imali prije neki  
dan, kada smo imali naš dijalog vezan za poslaničko pitanje oko izvoza grita preko tendera  
Svjetske banke gdje sam rekao da obratite pažnju na tanane veze i niti vaših saradnika sa  
predstavnicima firme koja je dobila ovaj tender i kako ga je dobila. Pratićemo ga do kraja zajedno i  
obavijestiti Svjetsku banku i najviše instance o čemu se radi i u koliko vidimo da ide to na način  
koji nije zakonit gdje se daje prednost nekome zbog tih nekih veza unutar javnog sektora, unutar  
ministarstva, da ćemo naravno da sve uradimo da to zaustavimo. Ono što vas molim još jednom  
je da mi date odgovor shodno članu 15 na dopis koji sam uputio ministru Simoviću, a on vama  
vezano za ... otpremnina radnicima Ulcinjske rivijere u dijelu privatizacije, odnosno davanja pod  
zakup ... gdje taj odgovor uprkos Vašem obećanju još uvijek nijesam dobio. On je neophodan za  
obavljanje funkcija, a da bi mogli da obavljamo diskusiju oko Ulcinjske rivijere i sjutra rade itd.

PREDSJEDAVAJUĆI BRANIMIR GVOZDENOVIĆ (25.07.18 13:28:19)

Ne znam šta je ovdje bilo poslovnički, ali vjerovatno je bio plan da se ovako malo ostavi  
neki utisak. Sljedeći put vam neću dati pravo na ovaj način da zloupotrebite Poslovnik i molim vas  
da ubuduće ne prekidate kad već počnemo tačku dnevnog reda.

Izvolite, dajem riječ ministru Raduloviću.

PAVLE RADULOVIĆ:

svima u najkraćim crtama ko god ima bilo kakva saznanja da se bilo što odvija mimo zakona  
posebno u Ministarstvu na čijem sam čelu ja ga zaista pozivam istog trenutka da reaguje i  
obavijesti nadležne organe.

Što se tiče odgovora na pitanje, odgovor je spreman, bio je i prije samo je administrativno  
lutanje bilo da li ja odgovaram potpredsjedniku, on vama ili direktno vama. Dakle, odgovor je  
spreman. Dobićete ga u narednih kako sam i obaćao dok sam odgovarao na poslaničko pitanje.  
Evo, dozvolite vrlo kratko ću.

Postojećim zakonom o integrisanom sprečavanju i kontroli zagađivanja životne sredine koji  
je donijet 2005. godine propisana je obaveza operaterima postrojenja koji podliježu obavezi

pribavljanja integrisane dozvole za rad tzv. APPS dozovle da pribave integrisanu dozvolu  
najkasnije do 1.01.2015. godine. Integrisana dozvola je odluka nadležnog organa donijeta u formi  
rešenja kojom se odobrava rad postrojenja, a čiji sastavni dio čini dokumentacija sa utvrđenim  
uslovima kojima se garantuje da takvo postrojenje odgovara zahtjevima predviđenim ovim  
zakonom. Subjekti na koje se odnosi obavezno pribavljanje integrisane dozvole su industrijska  
postrojenja koja su potencijalno ozbiljni zagađivači zbog čega se njihov rad reguliše ovom  
posebnom dozvolom koja uslovljava poštovanje graničnih vrijednosti emisije. Integrisana dozvola  
se primjenjuje u sektoru energetike, prerade metala, minerelne i hemijske industrije, upravljanje  
otpadom i druge aktivnosti. Uprkos definisanom zakonskom roku za pribavljanje ove dozvole kao i  
dobijanje pismene saglasnosti operatera postrojenja pisane saglasnosti operatera postorojenja u  
roku za izdavanje dozvole, odnosno 1.01.2015. godine integrisanu dozvolu su od ukupno 10  
dobila četiri postrojenja i to: "Deponija" doo Podgorica, "Pro gas" doo Podgorica, "Fab live"  
Podgorica, "Alu line" Bijelo Polje, takođe izdata je dozvola za jedno novo postrojenje Doo  
"Možura" Bar. Kako određeni broj postrojenja među njima i najveći sistemi u oblasti prerađivačke  
industrije i energetike u Crnoj Gori nije dobio APPS dozvolu i zbog niza odjektivnih okolnosti kao  
što su promjena vlasničke strukture uvođenja stečajnog postupka, nemogućnost obezbeđivanja  
visokih finansijskih ulaganja i slično, a što je sve zajedno smanjilo kapacitet planiranja novih  
investicija modernizaciju tehnologije i sanaciju postojećih problema Vlada je tokom 2015. godine  
predložila izmjene zakona u cilju definisanja novog, odnosno realnog roka za pribavljanje dozvole  
shodno stepenu spremnosti operatera da u tehnološkom i finansijskom smislu ispune sve  
zakonske uslove.

Predlog zakona bio je izraz uvažavanja realne situacije u privrednim subjektima koji  
podliježu obavezi pribavljanja APPS dozvole. Iako je prvobitni predlog Vlade bio da novi rok bude  
1.01.2020. godine tokom skupštinske rasprave i podnijetih amandmana isti je korigovan na  
1.01.2018. godine. U skladu sa novim zakonskim rešenjem i revidovanom listom postrojenja, pet  
postrojenja bila je u obavezi da pribavi integrisanu dozvolu do 1.01.2018. godine i to Željezara  
Nikšić, Toš Čelik doo Kovačnica Podgorica koja je u stečaju, KAP AD koji je u stečaju,  
Termoelektrana Pljevlja i Pantomarket svinjogojska farma Spuž u stečaju. Na dan 1.01.2018.  
godine nijedno od ovih pet postrojenja nije pribavilo integrisanu dozvolu. Osim Pantomarket,  
svinjogojske farme Spuž u stečaju preostala četiri operatera podnijela su Agenciji za zaštitu  
privrede i životne sredine u januaru 2017. godine zahtjev za dobijanje dozvole. Zahtjev Kovačnica  
doo u stečaju je odbijen od strane Agencije zbog nepotpune dokumentacije koja je dostavljena u  
zahtjev. Željezara Toš Čelik je nedavno podnijela novi zahtjev i isti je ponovo vraćen na dopunu, a  
zahtjev KAP-a u stečaju zbog nedostatka programa mjera prilagođavanja rada postrojenja  
propisanim uslovima takođe vraćen na dopunu. Agencija je 23.03.2018. godine izdala rešenje o  
izdavanju integrisane dozvole operatera Elektroprivrede Crne Gore za cjelokupno postrojenje  
Termoelektrane Pljevlja. Tako trenutno u Crnoj Gori postoje četiri identifikovana postrojenja koja  
podliježu obavezi pribavljanja APPS dozvole, a Ministarstvo održivog razvoja i turizma je pristupilo  
izradi Zakona o izmjeni dopunama Zakona o integrisanom sprečavanju i kontroli zagađivanja  
životne sredine prema kome će se za operatere koji nisu pribavili dozvolu do 1.01.2018. godine  
novčane kazne više nego udvostručiti.

Ovim zakonskim izmjenama nije se išlo u pravcu produženja roka za pribavljanje APPS  
dozvole jer ova zakonska obaveza postoji još od 2005.godine. Dakle, punih 13 godina te je  
procijenjeno da je dosadašnji rok koji je bio dat operaterima bio razuman, da se tehnološki  
prilagodi i pripreme buduće planove za prilagođavanje svoga rada zahtjevima iz ovog zakona. Uz  
to predlog zakona daje pravni osnov za svakog operatera da pored tzv. plana prilagođavanja  
dostavi i instrument tog obezbeđenja koji u principu iznosi za svaku narednu godinu bankarsku  
garanciju na 20% investicije od tekuće godine. U slučaju protesta garancije ili polise sredstva će  
biti plaćena na poseban račun trezora budžeta Crne Gore. Smatramo da će navedena rešenja  
motivisati operatere postojećih postrojenja da pribave integrisanu dozvolu za rad u što kraćem  
roku.

Poštovanje mjera iz integrisane dozvole sva ova postrojenja će uz obaveznu primjenu  
najbolje dostupnih tehnika tzv. batoa dostići nivo emisija zagađujućih materija ispod propisanih  
graničnih vrijednosti emisija i obezbijediti nisku potrošnju privrednih dobara čime će se ostvariti ne  
samo pozitivni efekti na životnu sredinu Crne Gore već će ova preduzeća poboljšati svoju

konkurentnost. Toliko za sad. Zahvaljujem na pažnji.

PREDSJEDAVAJUĆI BRANIMIR GVOZDENOVIĆ (25.07.18 13:35:09)

Zahvaljujem ministru Raduloviću na uvodnom izlaganju.

Za ovu tačku dnevnog reda imamo tačno 20 prijavljenih diskutanata. Ja ću ih pročitati:  
Petar Ivanović, Daliborka Pejović, Nikola Rakočević, Predrag Sekulić, Sanja Pavićević, Marta  
Šćepanović, Aleksandra Vuković, Jovanka Laličić, Momčilo Martinović, Željko Aprcović, Mihailo  
Anđušić, Radule Novović, Milorad Vuletić, Andrija Nikolić. To je ispred pozicije. Ispred opozicije:  
Branko Radulović, Anka Vukićević, Jovan Vučurović, Ljiljana Đurašković i Branka Bošnjak. Moja  
sugestija je da po modelu kao što smo radili prethodnu sjednicu isto uradimo. Prijavio se i poslanik  
Danilović, nije mi tu zapisano.

Predlažem da idemo sledećim redom. Redosled ispred pozicije, odnosno DPS-a biće:  
Sanja Pavićević, Daliborka Pejović, Petar Ivanović, Aleksandra Vuković, Predrag Sekulić, Nikola  
Rakočević i Željko Aprcović. Ispred opozicije: Branko Radulović, Anka Vukićević, Jovan Vučurović,  
Ljiljana Đurašković, poslanik Danilović i Branka Bošnjak, pa ćemo nakon toga vidjeti sa  
raspoloživim vremenom kako idemo. Hvala vam lijepa.

Predlažem da damo riječ Sanji Pavićević. A vi ste se prijavili je li? Ja ovdje ne vidim.

ANDRIJA POPOVIĆ (25.07.18 13:36:55)

Ja stvarno ne znam što se ovo događa potpredsjedniče. Zvanična prijava pisana u  
...(Prekid) poslanik u ime Kluba Socijaldemokrata, Liberane partije, ali toliko ste me naljutili da o  
ovoj temi neću ni govoriti tako da odustajem. Na taj način vam se zahvaljujem.

PREDSJEDAVAJUĆI BRANIMIR GVOZDENOVIĆ (25.07.18 13:37:22)

Hvala lijepa, razumijem da to ima svoju dimenziju. Prihvaćena ljutnja i odustajanje.

Imamo proceduru gospodina Danilovića. Izvolite.

GORAN DANILOVIĆ (25.07.18 13:37:35)

Ja ću kratko, lako mi je, naravno vama se obraćam. Vi ste ovdje u dvojakom svojstvu  
svakako kao potpredsjednik Parlamenta, ali i uvaženi poslanik parlamentarne većine DPS-a.  
Pošto ja pratim otprilike vrlo rijetko za tačke dnevnog reda kako se ko prijavljuje molim vas samo  
da utvrdite da li su svi koji su prijavljeni iz parlamentarne većine, ovoga puta je to samo DPS,  
dobrovoljno pristali da budu prijavljeni. Jer mi se čini da postoji jedan spisak koji ne možemo  
nikako preskočiti, a shvatam da ste dominantni, najjači da imate i pravo da i govorite najviše, ali  
ovdje ne možete, evo tu je ministar turizma i održivog razvoja, ne možete doći bilo kojom  
gimnastikom političkom i vježbom do toga da budete prvi kao da je raspodjela stanova "Hiljadu  
plus" u pitanju prvi u vremenu, prvi u prostoru kako se god prijavite 20-25. meni i to odgovara, ali  
volio bih da nema prijave unaprijed. Ja ne mogu da razumijem da za svaku tačku dnevnog reda  
prijavimo 30 ljudi pa onda na kraju, izvinite potpredsjedniče, odustajemo velikodušno od strane  
parlamentarne većine kao znak, nema potrebe za tim. Ovo nema nikakve potrebe ili ja onda tražim  
da govore svi koji su prijavljeni, ali apsolutno svi, svi.

PREDSJEDAVAJUĆI BRANIMIR GVOZDENOVIĆ (25.07.18 13:39:02)

Ja vam se zahvaljujem.

Proceduralno Nikola Rakočević.

NIKOLA RAKOČEVIĆ (25.07.18 13:39:13)

Evo, imao sam potrebu da kolegi Daniloviću objasnim na koji način. Dopustite samo da  
objasnim kolegi Daniloviću kako funkcionišemo u klubu makar o ovoj tački dnevnog reda, a  
obraćajući se vama, uvaženi potpredsjedniče.

Mi smo desetak dana prije početka sjednice odredili diskutante po svakoj tački dnevnog  
reda. Pa uvažavajući značaj ove teme, odredili 17 diskutanata povodom ove tačke.

U međuvremenu juče na Kolegijumu je dogovoreno prema mojim saznanjima i svih nas da  
ćemo raspravljati sat vremena samo, cijeneći to i racionalizujući vrijeme, naravno svi smo  
dobrovojno pristali da odustanemo, a naravno da smo dogovoreno pristali na početku da prijavimo  
diskusije. Zahvaljujem.

PREDSJEDAVAJUĆI BRANIMIR GVOZDENOVIĆ (25.07.18 13:39:59)

Hvala lijepa.

Ja ispred sebe imam formalni akt DPS-a, gdje se prijavljeni sad provjeravaju kod stručne  
službe, za razliku od vas koji ste se usmeno prijavili nakon početka tačke dnevnog reda.

Znači, to je komentar na ovo što ste vi sugerisali. Ja vam sugerišem da poštujete praksu  
DPS-a i da se formalno prijavite prije tačke dnevnog reda. Uvažavam da nemate svog  
predstavnika na Kolegijumu, pa nijeste u mogućnosti da dobijete informacije. Ja ću se postarati  
kada predsedavam da zamolim da za klubove koji nemaju svoje predstavnike ispred Kolegijuma to  
uradi generalni sekretar. Ako to ne uradi generalni sekretar ja preuzimam obavezu oko toga, te  
slažem se da je to dobar pristup. Da vidimo da li će koristiti procedura koju će dati gospodin  
Konjević. Izvolite.

RAŠKO KONJEVIĆ (25.07.18 13:40:59)

Neće biti ništa korisno nego da biste nam vi, pošto dijelite korisne savjete udijelite nama  
još jedan.

Da li mi možemo da se prijavimo da bismo dostigli tu ažurnost koju vi imate dominantno  
preko Yu Tuba i drugih stvari, da li možemo mi sad da pođemo u poslanički klub da se prijavimo  
za sve tačke dnevnog reda u perspektivi koje su do nove godine i da nas vi evidentirate da ne  
bismo trošili vrijeme u narednom periodu? Je li formalno ispravno, da li to prihvatate da prosto  
znamo?

PREDSJEDAVAJUĆI BRANIMIR GVOZDENOVIĆ (25.07.18 13:41:25)

Ne. Ne prihvatamo na taj način. Teško možemo prihvatiti prije utvrđivanja dnevnog reda.  
Znači, moja je sugestija da se prijavite kada se utvrdi dnevni red. Ja ću vas informisati, pošto ste  
takođe član Kolegijuma o načinu kako to rade u DPS-u.

Za nas je malo teže, jer imamo 35 poslanika, za vas je vjerovatno lakše, jer imate četiri  
poslanika. Inače, mogu da kažem da ste vi dosta aktivni prema statistici koju smo dobili od  
stručnih službi, tako da DPS u skladu sa Poslovnikom izlazi u susret opoziciji kada se  
dogovaramo oko korišćenja vremena. Poštujući odredbe Poslovnika DPS, da tako kažem poštuje  
to što izvršna vlast formirana od većine DPS-a tako da na ovaj način dajemo doprinos i  
prihvatamo određena rješenja koja su vezana za optimizaciju korišćenja vremena.

Zahvaljujem se svim kolegama, prije svega kolegama iz DPS-a, što na ovaj način  
prihvataju određene preporuke koje dobijamo od Kolegijuma.

Nastavljamo sa radom.

Kao što sam najavio, prvoprijavljeni diskutant biće Sanja Pavićević, poslije nje Branko

Radulović, poslije Daliborka Pejović, a nakon Daliborke, Anka Vukićević. Izvolite.

SANJA PAVIĆEVIĆ (25.07.18 13:43:06)

Poštovani potpredsjedniče, poštovane koleginice, kolege poslanici, poštovani ministre,  
poštovana generalna direktorice, poštovani građani,

Kao izvjestilac odbora, kratko ću samo radi racionalnosti i poštovanja ovih svih dogovora  
koje smo sad imali napomenuti da je Skupštini Crne Gore na osnovu člana 69 stav 2 Poslovnika  
Skupštine Crne Gore, Odbor za turizam, poljoprivredu, ekologiju i prostorno planiranje sa 29.  
sjednice održane 23.jula 2018.godine podnio Izvještaj o razmatranju Predloga zakona o  
izmjenama i dopunama Zakona o integrisanom sprečavanju i kontroli o zagađivanju životne  
sredine.

Uvodno obrazloženje dao je ministar Radulović, navodeći da je osnovni razlog za izmjene i  
dopune zakona da podstaknu operatere kao što je rekao u uvodnom izlaganju kroz češće  
inspekcijske nadzore i jačanje kaznene politike, da u što kraćem roku ispune potrebne uslove za  
pribavljanje integrisane dozvole za rad.

Odbor je sa sedam glasova za, bez rasprave odlučio da predloži Skupštini da se usvoji  
predlog zakona i određena sam za izvjestioca ja. Toliko u formi, u ulozi izvjestioca odbora.

Sad ću da se osvrnem na diskusiju koja će biti značajno kraća, upravo poštujući vrijeme.  
Idući u susret otvaranju poglavlja 27, životna sredina i klimatske promjene Vlada Crne Gore i  
resorno ministarstvo preduzimaju sve aktivnosti iz djelokruga svoga rada, kako bi što spremnije  
dočekali ovo veoma važno pitanje. Jedno od tih aktivnosti je i ovaj Predlog zakona o izmjenama i  
dopunama Zakona o intregrisanom sprečavanju kontrole zagađivanja životne sredine.

Kao što je ministar u uvodnom izlaganju rekao Zakon je usvojen 2005.godine, počeo da se  
primjenjuje 1.januara 2008.godine, bazirao se na Evropskoj direktivi 96/61. Direktiva kasnije  
zamijenjena s Direktivom 2008/1 koji je usvojio Evropski parlament u januaru 2008.godine. Do  
danas je imao nekoliko dopuna koje su se bazirale na povećanju efikasnosti zakona, kao i  
omogućavanju operaterima da ispune zahtjeve koje propisuje zakon.

U definiciji zakona glasi da je operater svako fizičko ili pravno lice koje u skladu s  
propisima upravlja postrojenjem ili ga kontroliše ili je ovlašćeno za donošenje ekonomskih odluka  
u oblasti tehničkog funkcionisanja postrojenja i na čije ime se izdaje integrisana dozvola.

Pomenuta integrisana dozvola ili takozvana EJPIPISI dozvola od engleske kompozicije ovih  
riječi tog izraza i smatra se za najkompleksniju dozvolu u oblasti zaštite životne sredine.

Posjedovanje integrisane dozvole garantuje da poslovanje kompanije, odnosno operatera  
ostavlja minimalan štetan trag na životnu sredinu i da nosilac dozvole efikasno koristi energiju i  
ostale resurse uz primjenu najboljih dostupnih tehnika, bat tehnika kao što je ministar pomenuo.

Podnosilac zahtjeva za dozvolu zaista nema lak zadatak, potrebno je prikupiti mnogobrojna  
dokumenta kojima se dokazuje poslovanje u skladu sa strogim propisima.

Dokaz o ovome je iz uvodnog izlaganja da su Željezara Toš čelik i Kovačnica DOO  
zvanično odbijeni za dobijanje integrisane dozvole, od strane Agencije za zaštitu prirode i životne  
sredine.

Prema ifnromacijama sa kojima ja raspolažem trenutno u Crnoj Gori imamo pet integrisanih  
dozvola, tri koje je izdala Agencija za zaštitu prirode i životne sredine i dvije koje su izdale lokalne  
uprave. Napomene radi, saglasno članu 4 Zakona o sprečavanju kontroli zagađivanja životne  
sredine dozvole mogu da imaju i organ državne, kao i organ lokalne uprave za poslove zaštite  
životne sredine, a nadlažnost je definisana zakonom. U pitanju su deponija Livade u Podgorici,  
kao i deponija Možura iz Bara, koji su već dobili produženje integrisane dozvole i Termoelektrana  
Pljevlja, koja je nedavno dobila dozvolu.

Nadležni organ Glavnog grada Podgorica izdao je dozvolu u firmi Alu-lajn, a prema mojim  
informacijama nadležni organ, pošto sam čula da je Bijelo Polje, u Mojkovcu je izdao dozvolu u  
firmi Alu-lajn.

Predloženim izmjenama i dopunama zakona, resorno ministarstvo nastoji da pooštri, da  
pojača kaznenu politiku, kao što se i u obrazloženju zakona reklo, znači maksimalna kazna sad  
ide sa 15.000 na 40.000. Obavezna je dostava instrumenta finansijskog obezbjeđenja kroz

bankarsku garanciju koja iznosi 20% investicija koje su ...(Prekid)... tekuću godinu za iduću godinu  
i to će se obnavljati svake godine prema planiranim investicijama. Ista će glasiti na donosioca  
rješenja što je sasvim prirodno. Dalje, propisuje se češći inspekcijski nadzor od strane ekološke  
inspekcije da se na neki način podstaknu i dodatno motivišu operateri i potencijalni operateri da  
ispunjavaju redovno svoje obaveze.

Nepridržavanjem zakonskim odredbama, operater kao prvo neće dobiti integrisanu dozvolu,  
kao drugo smanjiće se mogućnost sprečavanja ili smanjenja emisija štetnih materija, zagađenje i  
sličnog i na kraju operater rizikuje da čitav pogon ili njegovi djelovi mogu biti zatvoreni. Kako se ne  
bi došlo u ovu situaciju resorno ministarstvo je zajedno sa Agencijom za zaštitu prirode i životne  
sredine u proteklom periodu ostvarilo aktivnu komunikaciju sa potencijalnim operatererima u cilju  
asistencije, pružanja administrativne podrške i pomoći pri dobijanju integrisane dozvole.

Kod nekih operatera su postojale i objektivne poteškoće i dalje postoje i najčešće su to  
kompanije u kojima je promijenjena vlasnička struktura ili došlo do odliva kadrova kao i neke  
kompanije su izgubile adekvatnu dokumentaciju. Problem ne dobijanja integrisane dozvole nije  
samo problem za potencijalne kompanije, to je problem i države, jer smo u obavezi da se  
usaglašavamo sa evropskim direktivama. Ovdje moram podsjetiti da smo kao država prošle  
godine potpisali u ovom domu na Cetinju ustvari 11. oktobra 2017. godine i Pariški sporazum o  
klimatskim promjenama. Država se obavezala da doprinosi smanjenju emisije gasova sa efektom  
staklene bašte na globalnom nivou ...(Prekid)...nekim dijelom i odnos integrisana dozvola.

Smatram da se mora naći način da svi operateri, naravno uz podršku ministarstva i  
Agencije ispune uslove za dobijanje integrisane dozvole, jer otvaranjem poglavlja 27 slijedi nam  
još evropskih direktiva koje moramo da ispunimo. Jedna od njih je i evropska direktiva u  
industrijskim emisijama koja inače objedinjava i direktivu o integrisanom sprečavanju kontrole  
zagađenja, kao i još šest drugih direktiva koje bi trebale da nam budu na dnevnom redu do kraja  
godine, odnosno četvrtom kvartalu ove godine.

Na kraju svi moramo da imamo na umu, a pogotovo kada su ovakve tačke na dnevnom  
redu da smo shodno članu 1 Ustava, da je Crna Gora pored ostalog i ekološka država, i  
završavam sa stavom 2 Deklaracije o ekološkoj državi i citiram: " Da ekološkoj državi Crnoj Gori,  
svjesni duga prema prirodi i izvoru našeg zdravlja, inspiracije naše slobode i kulture, posvećujemo  
se njenoj zaštiti u ime sopstvenog opstanka i budućnosti potomstva".

PREDSJEDAVAJUĆI BRANIMIR GVOZDENOVIĆ (25.07.18 13:51:15)

Zahvaljujem poslanici Pavićević.

Sledeći prijavljeni diskutant je Branko Radulović.

BRANKO RADULOVIĆ (25.07.18 13:51:19)

Građani Crne Gore, obraćam se prije svega vama, jer stanje ekologije je obraz cijele Crne  
Gore, posebno vlasti. Ministre Raduloviću, vi ste preuzeli na svoja junačka pleća, ramena,  
genetski, dvije velike obaveze. Jedna obaveza je da zaustavite urbanistički genocid. Ministre  
Gvozdenoviću, vas ću da pomenem sad ovdje lično, zato ostanite i vi ste preuzeli na vaša pleća,  
krajnje ozbiljno kažem, dva velika tereta. Jedan je da zaustavite urbanistički genocid i da napravite  
održivi, u svakom pogledu pričaćemo sutra o tome, a drugi je da zaustavite primitivizam i ekološki  
genocid koji je u Crnoj Gori. Rijetko dobijam šamarčine, ali jednu šamarčinu koju sam dobio prije  
jedno pet godina bio je od ambasadora Drobniča, kada sam diskutovao da je relativnost u tome,  
kakve su privilegije Evropske unije, on mi je rekao direktno - barem ćemo vas naučiti da ne budete  
primitivni i primitivci da bačate sve, svuđe i na svako mjesto.

Ja pošto sam na određeni način i kriv zbog ovoga, jer tenhnološki ekološka, standardi se  
izučavaju na jednim od studijskih programa moga matičnog fakulteta i zato imate jednog od  
direktora, mislim da je dosta kvalitetan moj student, kao i jednu inspektorku i iznervirao sam se i  
potrošio cijelo svoje ljeto izučavajući to, možda sam pročitao na hiljade stranica. Sarađivao sam  
dobro sa tadašnjim ministrom Gvozdenovićem koji to ne sluša sada i sa direktoricom Agencije

gospođicom - gospođom Pejović. Sa mnogo nevladinih organizacija imali smo jedan, dva, deset  
krugova. Napravio jedan dosta dobar predlog koji je nosio naziv Predlog rezolucije o životnoj  
sredini Crne Gore. Dao sam ga u Skupštinu poslije mnogih konsultacija 10.09.2014. godine. Iz  
toga je izašla, ministre, jedna strašna rezolucija, 81 poslanik. Sve nevladine organizacije, Vlada,  
Agencija i svi su jednoglasno uradili i glasali za ovu rezoluciju. Po nekim ja sam nekada bio  
najbolji potpredsjednik i predsjedavajući tu, možda je jedna od stvari gdje sam doprinio da ova  
Skupština u istinu bude kvalitetna Skupština.

Kada sam rekao da će doći po naplatu dvije milijarde našeg primitivizma, našeg ne  
pridržavanja zakona, naših propusta, onda su mi se neki smijali, mislili su da to nije tačno. Vaša  
koleginica koja je moj dijalog u dijalogu evo već prethodnih nekoliko saziva, ona je saopštila  
vrijednost od milijardu i sedamsto. Mi milijardu i sedamsto, gospodo ćemo da platimo u sledećem  
periodu, ne samo do pristupanja Evropskoj uniji, nego i onaj period. Morate da shvatite da  
Evropska unija i Aki kaže tu nema prigovaranja i to je negdje oko 90%, 10% ima prigovaranja i  
ovih 10% . Ni Hrvati još nisu do kraja ispunili komunalni otpad i ostale stvari. Ministre i vi, eks  
ministre Gvozdenoviću, sad sam vas pohvalio, možda je ovo i najbolja stvar koju ste učinili baveći  
se u Vladi ovo što ste participirali u ovome dokumentu. Ovaj dokumenat je gospodo izuzetno  
kvalitetan, iza njega su stale sve nevladine organizacije, Vlada, Agencija, svi poslanici. Ovo je naš  
veliki problem, od crnogorskog primitivizma stidim se kad neko bača iz kola, kad neko isporuči  
kamion, kad neko u vodu bača sve, pa kad pogledam Moraču, od uliva pa skroz do gore đe  
živimo, majko moja, kome ovo radiš, pa do Krivičnog zakonika.

Ministre, ja sam u bezbroj krivičnih prijava protiv tajkuna, u kakvim mnogim drugim stvarima  
pokrenuo krivične prijave da ne truju građane Crne Gore i da mi ne plaćamo ove dvije milijarde,  
džabe sve to. Gospodo, mi imamo mnoga dokumenta, mnoga dokumenta su kvalitetna, strategija i  
sve ostalo. Potrebno je, ministre, vi prije svega da zajedno sa ovom kućom pokrenete sve građane  
Crne Gore i da kažu da je ovaj naš dom ekološki, pristojan, da nas ne šamaraju Evropljani i da  
kažu da smo primitivci što ne bačamo u kante i što ne odvajamo staklo od komunalnog otpada i da  
ne gradimo više septičke jame, 80.000 septičkih jama ima, ljudi, i da ne može tajkun koji upravlja

PREDSJEDAVAJUĆI BRANIMIR GVOZDENOVIĆ (25.07.18 13:57:13)

Vaše vrijeme je prošlo.

Daliborka Pejović, izvolite.

DALIBORKA PEJOVIĆ (25.07.18 13:57:48)

Hvala vam lijepa.

Uvaženi potpredsjedniče, ja ću kratko.

Naravno dajući doprinos racionalizaciji vremena, zapravo reći nekoliko teza koje mislim da  
su jako važne za razumijevanje izmjena zakona. Obzirom da smo dobili jedan jako kratak tekst, a  
bojim se sa ozbiljnim kolateralima u svakom smislu i u odnosu na ono što čeka postrojenje i  
operatere i u odnosu na ono što čeka građane, a bojim se najviše u odnosu na ono što čeka  
poglavlje 27 i priča o životnoj sredini i procesu integracija.

Neću reći ništa novo, ali svakako moram da ponovim da su obziljna upozorenja, koja u  
poslednjem izvještaju za 2018. godinu dobijamo od Evropske komisije. Dvije stvari koje ozbiljno  
zabrinjavaju to je konstatacija da smo na određenom nivou napretka kada je u pitanju životna  
sredina i druga da smo nažalost kao životna sredina smješteni u dva dodatna izazovna poglavlja,  
jedno je pitanje konkurencije, čini mi se pitanje spiritus movens za proces integracija i za ukupni  
razvoj Crne Gore i drugo naravno pitanje javnih nabavki, gdje smo jedino u odnosu na sva druga  
poglavlja, napravili nazadak, odnosno korakak nazad.

Što nedostaje kada je u pitanju životna sredina, ja vidim u tri teze ili tri konstatacije. To je  
analiza trenutnog stanja, to je mogu slobodno reći, egzaktnost u toj analizi ili da kažem dijagnoza  
stanja i to su mjere koje treba primijeniti. Zašto ovo kažem? Evo do dana današnjeg u Crnoj Gori

nismo riješili jednu ključnu dilemu. Da li nam više treba u procesu prilagođavanja ovih postrojenja i  
rješavanje problema sa zagađenjem ili će mnogo biti novca više potrebno, kada uđemo u  
Evropsku uniju unesemo zagađivače u nju i plaćamo po tom osnovu penale, odnosno takse koje  
je i nophodno plaćati ukoliko unesete zagađivače Evropskoj uniji, naravno doprinesete ukupnom  
njihovom globalnom zagađenju. To je nešto što smatram da treba nužno uraditi što je moguće  
prije, da bi smo vidjeli da li koga i na koji način guramo u dodatne finansijske teškoće i  
opeterećenja i da bi naravno odredili adrese koje će na kraju plaćati ovu vrstu danka.

Drugo i zašto smatram da je jako važno da moramo imati mjere i ovo što je uvaženi  
profesor Radulović rekao potpuno podržavam, osnažiti ulogu rada inspekcijskih službi. Na osnovu  
moga iskustva, nikada ni jedan operater nije bio siguran šta će da uradi sa resursima koje ime,  
posebno otpadom. Uvijek je bilo problema da se odrede, da li će da ga prodaju na tržištu, da li će  
ga shvatiti kao sirovinu, da li će ga preraditi, reciklirati, pa stvoriti neku novu vrijednost ili će na  
kraju krajeva koristiti određene mehanizme ili kredite, kao što smo pokušali sa kreditom Svjetske  
banke, da riješe probleme koje imaju. Zašto je to važno da kažemo? Upravo zato što su svi manje  
više imali problema da dokažu ko je stariji kokoška ili jaje? Naravno, u smislu ko je ostavio otpad i  
zagađenja? I mnogi su naravno možda i principijelno i potpuno u pravu govorili da je novim  
operaterima zapravo država kriva kao raniji vlasnik za zagađenja istorijska koji su naslijedili, koja  
su trebali da preuzmu kao balast. Čak ni to nije bilo sporno i da prihvate to kao vrstu zagađenja, ali  
je bilo sporno kako izmjeriti, koliko finansijskih sredstava treba da bi se ti problemi riješili i ja se  
bojim da ni danas to egzaktno nemamo. Zato što i operateri i menadžerski sistemi u njima još  
uvijek ne znaju šta da rade sa onim što su balasti opterećenje kada je u pitanju otpad.

Treća moja teza, to su zapravo mjere, odnosno šta treba raditi. Nažalost ja zaista mislim da  
je do sada ekološka inspekcija radila nešto što je bilo najbolje okarakterisano sa aspekta  
održivosti. Vrlo senzitivno, vrlo pažljivo, računajući na to kakve probleme imamo u da kažem  
jednom dijelu bazne ekonomije Crne Gore i u tim postrojenjima, vodila računa da u kolateralnom  
smislu reaguje i pravi iskorake, negdje aludirajući ili sugerišući kako da se rašavaju problemi. Ja  
više nisam za taj princip i nisam više za taj pristup. Ja sam prosto sada za jednu vrstu naredbe. U  
odnosu na ono što imamo kao mogućnosti rešavanja problema da se to na takav način radi. Ako  
treba da se otpad izvozi, po basnoslovnim cijenama, one to jesu, pogotovo kada je u pitanju  
opasan otpad, dajte da naređujemo postrojenjima da to rade, kad smo već krenuli u oštru kaznenu  
politiku sa kojom se apsolutno slažem, ali dajte da to radimo na jedan održiv, na jedan po malo  
senzitivan način i vodeći računa da ih ne operećujemo sa svih strana. Za taj sam princip i za taj  
sam pristup i zaista se iskreno nadam da će činjenica objedinjavanja negdje inspekcijskih službi  
za koju sam uvijek mislila da je pravi koncept možda doprinijeti da se ovi problemi rešavaju na  
adekvatniji način.

Na kraju moram prosto da kažem, da mi je žao što nismo iskoristili sve do sada dostupne  
mehanizme, a moram da pomenem kredit Svjetske banke, da pomognemo postrojenjima da u  
tranzicionoj fazi riješi jedan dio svojih problema, negdje poštujući ovaj princip, da zagađivač plaća,  
a mi smo kao država bili zagađivači, oni su se pojavili tek nakon toga, ali i da naravno zaista više  
prestanemo sa prelaznim periodima, zato što mislim da u tom slučaju više neće penale plaćati oni  
koji zagađuju, nego nažalost građani Crne Gore, a nemamo pravo da ...(Prekid) ... smatrajući da  
su do sada već sasvim dovoljno dali, kada je to u pitanju, a mnogo više kao što je profesor rekao  
uništili o čemu takođe nismo vodili adekvatno računa. Hvala lijepa.

PREDSJEDAVAJUĆI BRANIMIR GVOZDENOVIĆ (25.07.18 14:03:13)

Zahvaljujem se poslanici Daliborki Pejović.

Sada po rasporedu trebao bi da govori neko po prijavljenom redosledu, ali kolege koje su iz  
opozicije već ovdje na spisku prijavljenih nisu tu, da ih ne bi eliminisali pa ću dati riječ Željku  
Aprcoviću i pozivam kolege koje su po redosledu prijavljivanja ovdje da uđu u salu iz opozicije.

Dajem riječ Željku Aprcoviću.

Izvolite.

ŽELJKO APRCOVIĆ (25.07.18 14:03:43)

Zahvaljujem potpredsjedniče.

Uvažene koleginice i kolege poslanici, uvaženi ministre sa saradnicom,

Želio sam da kažem par riječi u vezi Predloga zakona o izmjenama i dopunama Zakona o  
integrisanom sprečavanju i kontroli zagađivanja životne sredine. Ono što je rekla uvažena  
koleginica Daliborka Pejović u dijelu koji se tiče samih predloženih izmjena i dopuna jeste fakat da  
su izmjene i dopune vrlo kratke, vrlo egzaktne, opipljive. Međutim, ono što jeste kolateral, jeste  
kako ćemo mi životnu sredinu ne samo mi nego svi posjetioci, odnosno zainterosovani turisti koji  
posjete Crnu Goru imatu u narednom periodu. Ne možemo da pobjegnemo od činjenice da smo  
još članom 1 Ustava propisali da je Crna Gora ekološka država. Šta smo uradili od 2005. godine,  
do 2018. godine da ovo izuzetno značajno pitanje podignemo na veći nivo?

Ono što jeste nesporna činjenica da Crna Gora ima jedan dobar zakonski okvir, međutim,  
ne znam koliko je implementiran do kraja u praksi, a sa aspekta svega onoga što jeste kontrola  
zagađivanja životne sredine. Smatram da u narednom periodu treba da povedemo računa kroz  
izmjene i dopune zakona koje će nadam se i usvojiti ne samo glasovima pozicije nego i glasovima  
opozicije, u dijelu koji se tiče nadzora nad kontrolom zagađivanja životne sredine u smislu  
ekološke inspekcije, da ta ekološka inspekcija mora imati veća ovlašćenja u radu i da mora  
kvalitetnije reagovati na sva zagađivanja s kojim se Crna Gora susrijeće.

Takođe, moram da istaknem da ono što jeste za mene jako simptomatično, da 2015.  
godine nijesmo mi imali nego samo pet dozvola integrisanih i da određeni broj subjekata koji  
zagađuje našu životnu sredinu nije ispunio uslove koje zakon propisuje kako bi smo imali veći broj  
integrisanih dozvola i kako bi smo imali mogućnost kontrole svih onih zagađivača, vode, vazduha i  
zemlje. Moram da kažem da ono što jeste problem Crne Gore jeste tretman čvrstog otpada. Mi  
znamo da su dvije naše deponije sanitarne koje su izgrađene u skladu sa standardima EU dobile  
integrisane dozvole, to je kako je rekla uvažena koleginica Pavićević, to su livade i Možura.  
Međutim, imamo i druge krajeve Crne Gore koje moraju u narednom periodu da dobiju takve vrste  
deponovanja čvrstog otpada kao što je recimo jedna deponija koja je bila planirana za izgradnju, a  
ticala se teritorije Boke Kotorske, radilo se o teritoriji Trešanskog mlina koji je još 1980. godine po  
osnovu elaborata koji je tadašnji ... olimpija radila, dobila sve potrebne preduslove da se na tom  
lokalitetu radi adekvatan tretman otpada.

Moram da kažem da ono što je i rekla koleginica da zakonodavstvo Evropske unije ima  
preko dvije stotine propisa koje regulišu ovu oblast. Ti propisi su usmjereni ka tome da u  
narednom periodu moramo imati kvalitetan i odgovoran odnos prema onome što jeste nasleđe i  
prema ono što bi trebalo da ostavimo budućim generacijama za život. Crna Gora ne smije da bude  
samo deklarativna ekološka država. Crna Gora mora da bude faktički, suštinski, ekološka država  
kako bi u narednom periodu mogli da očekujemo da svi oni zainteresovani posjetioci, a turizam  
smo proklamovali kao granu od strateškog značaja za razvoj Crne Gore, mogli da uživaju u svemu  
onome, što jeste zaštićena dobra kvalitetna životna sredina.

Ako nemamo dobro zaštićenu ni vodu, ni zemljište, ni vazduh, onda nećemo imati ni  
kvalitet, dobar kvalitet poljoprivrednih proizvođača proizvoda, odnosno nećemo imati  
zainteresovanost poljoprivrednih proizvođača za proizvodnju hrane koja će biti dostupna svim  
onim turistima, koji posjećuju crnogorsko primorje, a normalno i zaleđe, odnosno planinska  
turistička mjesta. Moram da kažem da ono o čemu bi u narednom periodu trebali da vodimo  
računa jeste da smo po ovim zakonskim izmjenama i dopunama zakona pooštrili kaznene  
odredbe u smislu da smo povećali iznos kazni za pravne subjekte koji ne poštuju propise iz  
Zakona o sprečavanju kontroli, zagađivanja životne sredine.

Međutim, postavlja se pitanje koliko smo u prethodnom periodu imali rješenja i koliko smo  
ukupno naplatili kazni po tom osnovu , bez obzira koji je nivo tih novčanih kazni bio u važećim  
zakonskim rešenjima.

Smatram, pošto vrijeme ističe da smo napravili dobar zakonski okvir, ali da moramo dobro  
voditi računa da od 1.maja 2015. godine do 1.januara 2018. godine imali smo mogućnost da sve  
one subjekte koji nisu odradili u skladu sa zakonom, odnosno pribavili dokumentaciju, nisu pribavili  
integrisane dozvole ...(Prekid)... moramo voditi računa kako i na koji način ćemo u narednom  
periodu i sankcionisati. Nadam se da će kolege poslanici i opozicije i vlasti usvojiti predložene

izmjene i dopune zakona, kako bi u konačnom imali još kvalitetniju i bolju životnu sredinu.  
Zahvaljujem.

PREDSJEDAVAJUĆI BRANIMIR GVOZDENOVIĆ (25.07.18 14:08:59)

Zahvaljujem poslaniku Aprcoviću.

Dajem riječ Goranu Daniloviću.

GORAN DANILOVIĆ (25.07.18 14:09:08)

Uvaženi građani, koleginice i kolege, gospodine ministre, gospodine potpredsjedniče,

Volio bih da mogu da izbjegnem ovoga puta da generalno prigovorim, ne više Ministarstvu  
nego nama, ali se pitam vrlo često zašto nam zakoni zvuče rogobatno, valjda zbog toga što  
doslovce prepisujemo imena zakona iz tuđeg zakonodavstva i doslovce prevodimo i onda se ne  
zna šta tačno znači. Možemo da se upiremo koliko god hoćete i da objašnjavamo kako treba, ali  
ovo je Zakon o integrisanom sprečavanju i kontroli zagađivanja životne sredine. Valjda nikoga od  
vas nema ko se neće složiti da je nedostojno ovog parlamenta da usvajamo ovakve zakone, ne  
vodeći računa o tome šta znači riječ "integrisano", ni šta znači "kontrola". Vi koji možda to bolje  
znate volio bih u ovoj raspravi da mi objasnite šta to tačno znači. Da mi prvo kažete šta znači u  
vašoj interpretaciji "integrisano", ako je ovo integrisano sprečavanje, a zašto je onda i kontrola  
zagađivanja. Volio bih da je ovaj zakon i sa ovom tuđicom integrisano sprečavanje ili sprečavanje  
zagađivanja životne sredine.

Kontrola zagađivanja, ministre. Nemam vremena ali hoću kao i vi iako držim da vrlo ozbiljno  
radite svoj posao, ne kao i svi drugi u Vladi, da malo čitam upravo ovo vaše obrazloženje.  
Shvatam da smo dali dopunski rok, sa ovim zakonom imamo posla 13 godina. Najveći, da to  
prevedem, da pokušam da prevedem na jezik koji se ovdje razumije - zagađvači. Govorila je  
koleginica, neću izazvati repriku, da i izazovem nikakav problem, maloprije iz Demokratske partije  
socijalista, na ovu temu, znam da joj je to uža struka, i da ima šta da kaže. Dobili su novi rok i  
nijesu uradili ono što smo od njih tražili. Mi povećavamo kaznene odredbe, rekli ste da ne  
mijenjamo rok, to je 01.10. 2018. čini mi se. Ali o čemu se ovdje radi?

Kažete da je u toku izdavanje dozvole za jednog, dva, tri ili četiri najveća. Na njih sam  
najviše osjetljiv jer su među njima Željezara Tos čelik Nikšić, D.O. Kovačnica Podgorica u stečaju  
zvanično su odbijene urgencije za zaštitu životne sredine, da ne pričam da se radi Termoelektrana  
Pljevlja, Fabrika aluminijuma a.d. u stečaju.

Imam razumijevanje za ono što je maloprije govorila koleginica o tome ko je počeo sa  
zagađivanjem, ko je šta naslijedio, ali nemam razumijevanja kada se kupovalo na osnovu procesa  
privatizacije svak je kupio uz obavezujuću zakonsku normu i obavezu da brine o otpadu, pa nismo  
dužni da bez ikakvih sankcija produžavamo u nedogled, da prijetimo novim sankcijama a da se oni  
po pravilu prijavljuju u posljednjem trenutku. Shvatio sam da su ovi koji nemaju dozvole se prijavili  
01.11. 2017. Posljednji rok je bio 01.01. 2018. ili 01.01. ali 2017. Šta smo mi uradili da se ovo ne  
dešava, o čemu se ovdje radi? Ako je i jedna država u Evropi imala razloga da se raduje poglavlju  
27, onda je to trebala da bude Crna Gora koja je od svog prvog Ustava uvođenja  
višeparlamentarnog sistema, nijesmo od toga odustali ni 2006. odnosno 2007. sa novim Ustavom,  
ekološka država. Ekološka država koja će od svih zemalja koje idu prema Evropskoj uniji čini mi  
se imati najviše problema sa poglavljem 27. Kako je to moguće?

Ne želim da pravdam ljude koji su, inače, vjerujem, po bagatelnim cijenima ili po netržišnim  
cijenama, došli do najvećih resursa koje država Crna Gora ima, da im se produžavaju rokovi, da  
se ima razumijevanja zbog toga što ta gospoda ostvaruju profit ali im ne pada na pamet da  
sprečavaju integrisano ili kontrolišu, kako god hoćete, životnu sredinu koja je zajednička. Novac  
koji oni zarađuju nije zajednički, on je njihov. Onaj ko je kupio Kombinat aluminijuma kupio je i  
obavezu koja proističe iz ugovora da nešto radi sa životnom sredinom. Ovdje pomažemo stalno  
onome ko već ima privilegiju i ko je jednom naplatio, a uništavamo zajednički prostor, način da su  
posljedice trajne.

Volio bih, uvaženi minsitre, završavam potpredsjedniče, da mi objasnite hoće li ovo da se  
nastavi, hoće li nakon što i ove kaznene mjere ne učine mnogo ipak biti da ćete morati produžiti  
rok, da ćete opet tražiti dozvole, i ako može jedno preduzeće koje je u stečaju da ipak ispuni  
uslove i da dobije dozvolu, ne vidim zašto ne mogu tri druga i ne vidim zašto ne mogu firme iza  
kojih stoje navodno svjetski licencirani imenom nevjerovatno poznate poput Tos čelika Željezara u  
Nikšiću. Hvala lijepo.

PREDSJEDAVAJUĆI BRANIMIR GVOZDENOVIĆ (25.07.18 14:14:53)

Komentar na izlaganje poslanika Danilovića ima poslanica Daliborka Pejović.

DALIBORKA PEJOVIĆ (25.07.18 14:14:58)

Ja se izvinjavam, ja sam se prepoznala, niste pomenuli ime ali neće vam smetati, biće vrlo  
afirmativan komentar.

Samo sam htjela možda iskoristiti priliku da pojasnim ovo što ste u naznakama sada rekli.  
Vezano je za privatizacione ugovore, vezano je za probleme operatera i vezano je za način  
rješavanja. Dakle, vjerujte u praksi koju sam ja imala, na poziciji gdje sam bila, imali smo grdan  
problem da definišemo obaveze iz privatizacionih aranžmana kad je ekološka situacija u pitanju i  
problemi ekologije. Tražili smo dodatna tumačenja, ne samo pravnika iz Crne Gore, nego  
pravnika, odnosno specijalista iz vana i vrlo teško na kraju dolazili do mjere onoga što je  
neophodno uraditi da bi se na kraju riješila upravo ta dilema.

Drugo što želim da napomenem konkretno kada je u pitanju Željezara Tos čelik u Nikšiću.  
Koliko je kompleksna definitivno situacija i način kako možemo rješavati ove probleme, odnosno  
pomoći operaterima. Skoro tri godine Željezara Nikšić je tražila konkretno od lokalne uprave da se  
odredi samo jedna stvar koja je važna da biste riješili ekološke probleme, to je lokacija za  
deponovanje otpada. Ne znam da li su je dobili, ali znam da su potrošili grdno puno vremena da  
se prostornim planom za opštinu Nikšić definiše lokacija gdje mogu da odlažu.

I treće ograničenje, ovo ne govorim da bismo ih razumjeli nego da bismo zapravo shvatili  
koji je problem da se ovaj zakon primijeni. Crna Gora na žalost ima sistemski problem da kao  
mnoge države u regionu nije riješila osnovnu infrastrukturu da bi obezbijedila i natjerala operatere  
da rješavaju svoje ekološke probleme. Ova ambicija projekta Svjetske banke je bila da se konačno  
stvori deponija, nacionalna deponija opasnog otpada, gdje biste mogli automatski po rješenju  
naložiti svakom operateru da za određenu cijenu, po toni najčešće, deponuje opasan otpad u  
nacionalnoj deponiji, dati to operateru nezavisnom koji će od toga vjerovatno da živi na profitnoj  
osnovi i naravno, dati mu priliku da ako ne samo otpad Crne Gore, eventualno u perspektivi iako  
to naše zakonodavstvo zabranjuje deponuje i otpad iz okruženja i na taj način profitno posluje.  
Sve to na žalost Crna Gora nema jer smo u statističkom smislu mali i pitanje je koliko ti sistemi  
mogu biti održivi ali, naravno apsolutno se slažem sa vama u nedostatku domaće infrastrukture  
koristimo puteve drugih i naravno plaćamo cijenu za ono što smo stvorili kao problem. Hvala vam.

PREDSJEDAVAJUĆI BRANIMIR GVOZDENOVIĆ (25.07.18 14:17:14)

Odgovor na komentar ima Goran Danilović.

GORAN DANILOVIĆ (25.07.18 14:17:19)

Hvala uvažena koleginice.

Pažljivo sam pratio to što ste maloprije govorili.

Ja govorim o tome da su obaveze jednom preuzete, da se nešto potpisalo, da imamo  
razumijevanja da neki od operatera možda i hoće ali da ne mogu. Taj dio regulišemo integrisanim

zakonom, ali to ne može uraditi samo Ministarstvo održivog razvoja i turizma, za ovaj problem  
treba da integrišemo, ako ja pravilno razumijem a čini mi se da sam toliko talentovan, da  
integrišemo cijelu zajednicu, lokalni nivo, državni nivo, sva ministarstva. Možemo da omogućimo  
ljudima koji hoće da raspolažu na zakonit način uz obavezu onim što je problem za sve nas,  
otpadom, mogao bih da se vratim i na onaj koji nije tako strašan a kojim takođe se raspolaže kako  
ko hoće i što je užasno. Možda košta da se izvozi, ali izvinite, ako ovdje ne može da se riješi, ja  
kao parlamentarac nemam nikakvu potrebu da nešto što je moje i vaše zajedničko dobro, ovo bi  
moglo da nas ujedini ako hoćete, jer se definitivno radi o tome, možemo podijeliti i teritorije  
nevidljivim granicama, vazduh teško. Teško da ćemo tu liniju, teško da ćete se izvući iz ovoga, ovo  
ćete zajedno sa nama osjetiti u najbližoj budućnosti kao problem.

Dakle, uvažene koleginice i kolege, nemam ni malo razumijevanja za nekoga ko je znao  
kad je potpisivao da je zagađivano, koji je znao šta preuzima na sebe ipak preuzeo i koji se sad  
vajka zbog toga što postoje procesni, sistemski problemi da se nešto ne može, a to zbog čega se  
ne može nas dovodi u situaciju da naša djeca danas žive u neuporedivo nezdravijoj atmosferi  
doslovce, nego što smo mi kad smo tek postajali ekološka država. Ljudi, ovdje se radi o  
zajedničkom prostoru, o zajedničkoj budućnosti, o zajedničkom vazduhu, o zajedničkoj vodi,  
zemljištu, čemu god hoćete. Ne pristajemo, makar mi iz Ujedinjene Crne Gore, da se stalno  
povlađuje onima koji hoće da se bave bez reperkusija ili bez problema biznisom a da im država  
pomogne jer smo mi zagađivači. Jesmo, država je napravila i crveni mulj i napravila ono Tos  
čeliku i napravila to što je napravila u Nikšiću, u najvećem obimu. Ali, da se dogovorimo mi smo  
tamo izdvajali novac kao poreski obveznici profesore, izdvajali novac do toga da je neko poslije po  
bagatelnoj cijeni to uzeo. Gospodo, kad ste uzeli sad odgovarajte. Ako ste se obavezali da ćete to  
riješiti nikakvog razmijevanja nemam niti mislim da im treba davati nove rokove nego treba striktno  
poštovati norme o ...(Prekid)...

Ako možemo da budemo nemilosrdni prema divljim graditeljima, među kojima su i oni koji  
su pravili kuće zbog toga, što je država kriva na državnom vlasništvuu, ali danas ih uvodimo u red  
u legalizaciju. Ove koji ostvaruju milionske profite nemam namjeru da šparam, štedim niti da  
razumijem. Hvala lijepo.

PREDSJEDAVAJUĆI BRANIMIR GVOZDENOVIĆ (25.07.18 14:20:44)

Sljedeći prijavljeni po redosljedu je Aleksandra Vuković, poslije toga je Jovan Vučurović.

Izvolite Aleksandra.

ALEKSANDRA VUKOVIĆ (25.07.18 14:21:05)

Pozdravljam ministra Radulovića sa saradnicom Vojinović.

Moram da kažem da i kada nijesam bila poslanica sam veoma bila zainteresovana za  
pitanje očuvanja životne sredine i tako sam i pratila rad ministarstva kako ove vlade tako i  
prethodne i naravno i viđela u kojoj mjeri zaista ste i vi gospođo Vojinović i ministar Radulović  
iskazivali jednu brigu prema ovoj tački koja je izuzetno važna s obzirom na to da je to jedno od  
gorućih pitanja. I najzad poglavlje 27 koje bi trebalo da ne bude kočnica nego naprotiv da bude  
ono podsticajno poglavlje koje će biti činilac koji će nas učiniti integrativnim dijelom Evropske  
unije a baš povodom činjenica koje su moji kolege i saopštili, da smo mi deklarativno i suštinski  
prva ekološka država.

Ono što sam na osnovu prethodnih diskusija mogla da osjetim kao veoma važno to je kome  
bih se u ovom trenutku, s obzirom na činjenice koje čitamo i u ovom zakonu, a s obzirom na to da  
sam Nikšićanka i dolazim iz grada u kome želim da se očuva u punoj mjeri životna sredina a  
vidimo da se ovim zakonom takođe pominje i nekadašnja željezara, odnosno sada Tos čelik i  
zagađivanje u tom smislu, jeste i pitanje koje je uvaženi poslanik Branko Radulović postavio, čini  
mi se retoričko pitanje, kada zagađujete prirodu, kada bacate smeće, kada ne vodite brigu o tome  
kome ovo radite. I zbilja, sve što činimo sebi činimo i odgovor na to je jasan. Ali ono što mi je bilo  
čini mi se važno, ne znam da li đeca prate skupštinske diskusije, ja sam ih pratila veoma mlada,

pa i te 91. godine kada je Crna Gora proglašena ekološkom državom, ali važno je da se obratimo  
prije svega njima. Dakle, da u jednom našem obrazovnom sistemu, prije svega uradimo sve na  
podizanju svijesti ako već je možda kasno za odrasle ljude koji nemaju svijest o tome da treba da  
čuvaju sredinu u kojoj žive, a da onda đecu kroz edukaciju, čini mi se da se u tim najranijim  
godinama animirani crtani filmovi najvažniji. U tom smislu treba podsticati da je zaista životna  
sredina ono što u stvari jeste njihova ljudska suština. Dakle, tu postoji dijalektički odnos. Neka me  
sada optuže da se krećem u prostoru Hegela, Marksa, itd. ali zaista što dajemo prirodi to ona  
nama daje. Mi se jednostavno u uzajamnosti svojoj neđe isporučujemo svoju ljudsku suštinu kao  
što nama priroda izručuje ono što jeste naša suština.

Ono što je važno jeste da pomenem, kao dijete sam gledala crtani film Čarobnjakov šešir,  
pa se poslije zvao Čudesna šuma, ako se sjećate bio je neki zli Mrazomor protiv koga su se borili  
oni likovi u crtanom filmu koji su željeli da zaštite životnu prirodu. To želim zaista povodom jednog  
buđenja svijesti, prije svega brige o našem identitetu, a jedan od važnih slojeva našeg identiteta  
jeste ova činjenica da smo ekološka država, to je da pomenem film Surogat velikog hrvatskog i  
crnogorskog reditelja Dušana Vukotića koji je u godinama kada je Andrić dobio Nobelovu nagradu,  
dobio Oskara, to je jedini Oskar uopšte koji je neko sa jugoslovenskog prostora dobio. I taj film  
jeste animirani film Surogat kritika potrošačkog duštva. Dakle, prikaz jednog stanja u koje se  
dolazi ukoliko se upravo ne čuva životna sredina i prije svega ljudska suština. Dakle, da mi  
možemo da naduvamo, izduvamo kad hoćemo bilo kakav sadržaj, ukoliko taj sadržaj nema neku  
puninu i suštinu.

Ja zbilja želim ovom prilikom da Ministarstvu dam punu podrušku. Naravno ja vidim da se vi  
pridržavate svih konvencija koje su proklamovane od strane Evropske komisije, vidim da ste zaista  
prilježni u pisanju strategija, ali hajdemo da strateški krenemo u ono što vidim da i Evropska  
komisija, čemu naročito kada su ti dani planete zemlje, daje posebnu pažnju, a to je da kroz  
različite kreativne procese u stvari budi svijest kod ljudi koliko je važno da očuvamo životnu  
sredinu jer, kako se kaže ni voda, ni vazduh, ni životinjski svijet ne poznaju granice. Ono što se  
dešava u Crnoj Gori to se dešava danas i u Grčkoj, to je danas strašno i tragično što se dešava u  
Grčkoj i izražavam izuzetni žal, desiće se sjutra i u Crnoj Gori. I vjerujte taj požar u Grčkoj neđe je  
posljedica ljudske nebrige i uopše odnosa prema životnoj sredini. Imam zaista jednu ljudsku, prije  
svega i poslaničku potrebu da i sama izjavim, to se zove, saučešće grčkom narodu koji u ovom  
trenutku prolazi kroz jednu zaista strašnu tragediju, kome se događa tragedija, ali ne zaboravimo i  
opet ću kao i juče citirati Dostojevskog: "Dodirneš na jednom mjestu jer sve teče i spaja se, odrazi  
se na drugom kraju svijeta". Danas se zaista i u crnogorskom parlamentu i u crnogorskoj javnosti  
među crnogorskim građanima, jer ja čujem o čemu pričaju, odražava tragedija koja se dešava  
Grcima. Zahvaljujem.

PREDSJEDAVAJUĆI BRANIMIR GVOZDENOVIĆ (25.07.18 14:26:44)

Zahvaljujem poslanici Aleksandri Vuković.

Dajemo riječ Jovanu Vučuroviću, neka se pripremi Predrag Sekulić.

JOVAN VUČUROVIĆ (25.07.18 14:26:52)

Želim takođe da izrazim solildarnost i saučešće sa našom pravoslavnom braćom Grcima u  
tragediji koja ih je zadesila i dobro je pomenula gospođa Vuković, ja se slažem sa najvećim  
dijelom njene rasprave, jer ona se, ajde sad da krenem i to, ona se približava opoziciji po njenim  
stavovima i to je dobro, dakle frakcije u DPS-u i to je, nije to ništa strašno. Nije za komentar, dobro  
u redu.

Dakle, koliko sam primijetio u ovim izmjenama i dopunama Zakona gospodine Raduloviću,  
fokus je na unapređenju kaznene politike. Dakle i kad su ovako ozbiljni problemi u pitanju, ovako  
ozbiljne teme, to bi moglo negdje i da se pozdravi, ali da li će uopšte da se primjenjuju ti zakoni,  
da li će da se primjenjuju te odredbe, ja čisto sumnjam. I ovaj zakon je, ako se ne varam dva puta  
mijenjan, kako bi se prolongirao rok za dobijanje integrisanih dozvola koje su trebali da dobiju

najveći industrijski zagađivači, a to su KAP, Tos čelik željezara i Termoelektrana Pljevlja. I to se ne  
može završiti, čini mi se gospodine Raduloviću prekršajnim kaznama već je ovako kršenje zakona  
od prilike u rangu nekih težih krivičnih djela jer su ugroženi ljudi, njihovo zdravlje, ugrožena je  
životna sredina.

Član 31 Zakona - Obaveze operatera postojećih postrojenja kaže: "Za postojeće  
postrojenje aktivnosti operater je dužan pribaviti dozvolu najkasnije do 01. januara 2018. godine u  
skladu sa programom iz člana 30 stav 1 ovoga zakona. Operater je dužan da podnese zahtjev za  
izdavanje dozvole najkasnije godinu dana prije roka utvrđenog programom iz člana 30 ovoga  
zakona". Danas je 25. jul 2018. godine, koliko vidim KAP i Željezara nijesu ispoštovali rokove, a  
Termoelektrana Pljevlja je uslovno dobila integrisanu dozvolu. I bilo je očekivano da ovi što nijesu  
ispoštovali dozvolu da neće to uraditi, da neće ispoštovati taj rok kao ni onaj prethodni što nijesu  
ispoštovali, mislim da sam u pravu i ne vidim koje su sankcije snosili zbog toga što su rokovi  
probijeni iako sad propisujete neke sankcije za to što navodi na činjenicu da postoje oni koji  
nesmetano i nekažnjeno mogu da krše svoje zakonske obaveze. To je veoma opasno jer su u  
raznim, očigledno, dilovima sa režimom ili je možda neko iz vrha vlasti na čelu tih firmi, na čelu tih  
preduzeća a ovaj što se pojavljuje kao vlasnik, što se slika tuda jedan lik, on je tu neki obični, od  
prilike pion i jedna maska za javnost.

Ako nije ovako kako ja kažem, gospodine Raduloviću i gospođo Vojinović, onda apelujem  
na javnost da čekamo narednih dana da vidimo kako Vlada kažnjava ova preduzeća i takozvane  
strateške partnere i investitore poput KAP,-a i onoga vlasnika kao i Tos čelik koji u Željezari  
između ostalog gazduje kao robovlasnik ako hoćemo iskreno i ako ćemo da saslušamo radnike o  
čemu svjedoči odnos prema njima. Dakle to je Tos čelik Željazara ako se ne sjećate gospodine  
Raduloviću, mislim da smo tu istih godina, to je ona firma koja je prije nekih 25 godina  
zapošljavala preko šest hiljada radnika a poklekla je pod politikom Mila Đukanovića i DPS-a i  
danas zapošljava nekih 207 stalih zaposlenih.

Ako pak, dakle za pomenute ne bude kazne za kršenje zakona, onda ste ga vi prekršili  
gospodine Raduloviću i Duško Marković. A ova izmjena zakona je dakle samo produžetak farse  
koju gledamo godinama. I ova vlast se ozbiljno poigrava sa Ustavom Crne Gore, to je najmanji  
problem rekao bih. Iako je Ustavom Crne Gore ova država okarakterisana, ne znam zbog čega,  
kao ekološka. Postoji mnogo teži i važniji problem za sve nas ovdje, dakle bez obzira na stranačku  
i političku pripadnost. Dakle, vi se igrate sa zdravljem i životima građana Crne Gore. Jer, koja se to  
poruka šalje prolongiranjem rokova za dobijanje integrisanih dozvola. Dakle, samo jedna, da ova  
vlast više vodi računa o interesima kvazi investitora nego o zdravlju i životu građana. Tražiću 10  
sekundi. Izvolite da vidimo hoćete li ovom, rekao bih, smiješnom kaznenom politikom, nekih  
četrdesetak hiljada eura, obuhvatiti one koji su svojim djelovanjem doprinijeli da se životna  
sredina, dakle dodatno pogorša stanje u životnoj sredini, a Ustav Crne Gore dodatno unizi.

ALEKSANDRA VUKOVIĆ (25.07.18 14:32:21)

Pa evo, ja bih samo ne znam da li da tražim proceduru, uvaženi predsjedavajući, obraćam  
se vama samo da bih ispravila navode koje je kazao poslanik Jovan Vučurović zbog toga što su  
pogrešni, znači samo to. Znači da li je to za repliku, da li da se pozovem na član 101, ne,ne, sad  
ću reći. Je li replika ili procedura?

Evo samo, uvaženi kolega iz Nikšića Jovan Vučurović je kazao, i ovo nije prvi put već drugi  
pa za to reagujem, jer bih shvatila kao šalu, ali dva put ponovljena šala pa i treći moglo bi se  
shvatiti kao zbilja.

Rekao je da se ja svojim stavovima približavam stavovima Demokratskog fronta, koliko sam  
shvatila, što je potpuno nesuvislo. Naravno, ako je vama, pošto nijeste imali sa čim da polemišete  
u mojoj diskusiji, ako je to nešto što je bilo kreativno, što vam se sviđelo, i ako onda smatrate da  
samo ono što je kreativno, suštinko, moralno, pošteno, državotvorno jeste opoziciono, onda  
definitivno moramo polemisati kolega Vučuroviću, s obzirom na to da bi Aleksandra Vuković bila  
opozicija samoj sebi kad bi bila opozicija ovakvoj Demokratskoj partiji socijalista koja je Crnu Goru  
dovela do njenog ličnog, a čini mi se i vječnog i najvećeg sna većine građana i građanki Crne  
Gore a to je nezavisna i suverena Crna Gora. Zahvaljujem.

PREDSJEDAVAJUĆI BRANIMIR GVOZDENOVIĆ (25.07.18 14:33:48)

Hvala.

Uvaženi poslanik Predrag Sekulić, predsjednik Odbora, izvolite.

PREDRAG SEKULIĆ (25.07.18 14:34:02)

Hvala vam gospodine potpredsjedniče.

Uvaženi gospodine ministre, gospođo Vojinović, koleginice i kolege,

Dobro je što u ovom parlamentu često razgovaramo o ekologiji, ekološkim pitanjima, bez  
obzira da li je povod neki zakonski akt ili je povod rezolucija koju smo imali prilike da usvojimo, kao  
što je profesor Radulović podsjetio prije nekoliko godina. Ali, ono što moramo da znamo ekološki  
standardi nisu i ne smiju biti tretirani kao biznis barijera. Naprotiv, u razvijenim zemljama fabrike  
koje se pridržavaju ekoloških standarda kod građana u društvu su više cijenjene. Oni koji ne vode  
računa o ekološkim standardima negdje nailaze na otpor građana. Čini mi se da tu negdje imamo  
mali problem da razumijemo one koji pokušavaju da izbjegnu svoju obavezu koju imaju i prema  
društvu s jedne strane ali i prema onome što su ekološki standardi.

Kažem još jedanput dobro je što o ovim pitanjima razgovaramo u parlamentu bez obzira što  
još uvijek nismo otvorili poglavlje 27 u pregovorima sa Evropskom unijom, ali isto tako vjerujem da  
i nakon otvaranja tog poglavlja, kada nas očekuju brojne obaveze, vjerujem da će parlament i  
Vlada biti na visini zadatka. Ali, samo još jedno podsjećanje, bez obzira što mi moramo za nijansu  
više da vodimo računa o ekološkim standardima, bez obzira što Vlada ima svoju posebnu  
odgovornost kroz predlaganje zakonskih akata, čini mi se da negdje zanemarujemo činjenicu da  
svaki građanin, ponaosob jeste dužan da vodi računa makar o svojoj okolini, bez obzira što jedan  
industrijski zagađivač mnogo više zagađuje nego što to može da uradi jedan ili dva građanina, iz  
prostog razloga što mi jesmo otvorena država i država turizma. I ne treba zaboraviti da recimo  
tokom turističke sezone mi ugostimo dvije ili tri Crne Gore i ne treba zaboraviti da gosti koji dođu  
kod nas ako vide da je kod nas uredno, čisto i lijepo da, sa druge strane će to biti obaveza za njih  
više da o tome vode računa.

Naravno za sve one koji vrlo često kritikuju državu, samo malo podsjećanje. Mi smo  
desetine i stotine miliona uložili u prethodnih nekoliko godina da bi sačuvali onu komparativnu  
prednost koju imamo kao turistička zemlja da bi sačuvali čisto more. Govorimo o tretmanu  
otpadnih voda. Naravno, vjerujem da je to bilo možda obaveza iz nekih ranijih vremena, isto kao  
što je bila obaveza izgradnje regionalnog vodovoda, ali ipak je to negdje sačekalo nas kao  
otvoreni problem. Takođe, kao otvoreni problem danas jeste pitanje zagađenje Pljevalja. Ali,  
podsjećanje, znači krajem 70-tih ili početkom 80-tih godina kad je rađena Termoelektrana Pljevlja  
postojao je projekat izgradnje i drugog bloka Termoelektrane, a isto tako bila je obaveza, odnosno  
plan za izgradnju toplifikacije Pljevalja, što bi u mnogome olakšalo odnosno što bi sve probleme ili  
većinu tih problema koje imamo danas u Pljevljima riješilo. Ali, kažem još jedanput čini mi se da  
negdje danas plaćamo ceh ne samo industrijalizacije Crne Gore, a i lako ćemo se složiti da  
Kombinatu aluminijuma nije bilo mjesta na obodu zetske ravnice u blizini rijeke Morače i u blizini  
Skadarskog jezera, to nemamo nikakvu dilemu. Ali kažem još jedanput, plaćamo ceh tom dijelu  
neplanske industrijalizacije s jedne strane, ali isto tako čini mi se da se u jednom dugom periodu iz  
vremena socijalizma koji tako često glorifikujemo, vjerujem da ima izuzetno puno pozitivnih strana  
o kojima treba razgovarati, a isto tako treba saopštiti da u tom jednom dugom periodu se nije baš  
mnogo vodilo računa o ekološkim standardima. Zašto? Išlo se u industrijalizaciju, išlo se u  
nastojanje da se što prije dostigne neki viši stepen razvoja i čini mi se da je ekološka svijest  
negdje tek kasnije došla na ove prostore.

Ali, još jedanput podcrtavam, znači s jedne strane obavezu Vlade da prati ono što su  
evropski standardi, sa druge strane obaveza svih onih koji jesu zagađivači i moraju da budu  
svjesni za ono što je pitanje zagađivanja moraju da plate, i čini mi se da to jeste najbolji način da  
kada plate pokušaju da taj novac umjesto da plaćaju kazne ulože u ono što je zaštita životne

sredine.

I treća stvar, zaista jedan apel, mada se to danas čulo i od strane više poslanika i iz vlasti i  
iz opozicije, da svi mi negdje malo više povedemo računa o onome što je stanje i pitanje životne  
sredine oko nas. Znači ekologija nije samo pitanje industrijskog zagađivanja, ekologija je isto tako i  
pitanje kako ćemo tretirati komunalni otpad, kako ćemo se mi odnositi prema onom komunalnom  
otpadu koji mi proizvodimo, itd.itd. Kažem još jedanput, naravno ministarstvo će imati podršku za  
ovaj zakonski predlog. Hvala.

PREDSJEDAVAJUĆI BRANIMIR GVOZDENOVIĆ (25.07.18 14:38:56)

Zahvaljujem se poslaniku Predragu Sekuliću, predsjedniku odbora.

Na vaše izlaganje imamo prvo komentar Raška Konjevića, nakon vašeg prava na odgovor  
Rašku Konjeviću, onda ćemo dati riječ Jovanu Vučuroviću, pa opet vama.

Izvolite, dajem riječ poslaniku Konjeviću.

RAŠKO KONJEVIĆ (25.07.18 14:39:13)

Zahvaljujem potpredsjedniče.

... kolega Sekuliću, prvo mislim da je ovo tema koja je u interesu svih nas, bez obzira kojoj  
političkoj partiji, političkoj strukturi pripadali.

Ja sam vrlo pažljivo slušao koleginicu Daliborku Pejović, ne samo za to što je jedno vrijeme  
radila na ovim temama, i što poznaje ovu materiju. Rekla je nekoliko stvari koje mislim da nas  
sveukupno treba, kao društvo zabrinuti. Mislim da je vrlo dobro skrenula pažnju koji će izazov pred  
ovim društvom da bude vezano za poglavlje ekologije, pa je to vrlo lijepo uvezala sa druga dva  
poglavlja, posebno poglavljem konkurencije. Mislim da nije to uradila slučajno. Da dam svoju  
impresiju zašto je povezala ta dva poglavlja.

I vi sada kolega Sekuliću kažete - oni koji kritikuju državu na ovu temu, to ste vi rekli, ja sam  
zapisao, neko vam je čak dobacio od kolega. Ne kritikuje kolega Sekuliću ovdje državu niko.  
Ovdje smo mi u jednom tipičnom crnogorskom problemu. Znate kojem? Jer mijenjamo po drugi  
put zakon da bismo odložili primjenu, mislimo da nam to može nestati. Ne, ta obaveza nas čeka.  
Isto onako kao u onoj temi kada vi juče kažete - nijesam čuo ništa suvislo od strane opozicije  
vezano za temu budžeta, mislite da je nesuvislo ako ne plaćamo porez. Ovo je isto to, samo na  
drugi način, samo na drugi način. Dakle, mi možemo odlagati obavezu, ona će nas sačekati, biće  
nam skuplje, biće veće štete za državu. Kad kažem državu mislim za građane. Kolega Danilović  
je lijepo rekao - možemo se mi dijeliti, cijepati ovako i onako, itd. vazduh ne možemo podijeliti, svi  
ga jednako dok smo živi životom udišemo, ali je odgovornost, rekao bih, jednaka za sve nas, bez  
obzira da li je neko danas u vlasti ili je u opoziciji. Nemojte molim vas sa tim pristupom, barem kad  
je ova tema u pitanju, da idete. Mislim barem oko ove teme, generalno oko ekologije, zaštite,  
obaveza koje imamo u poglavlju, čini mi se 27. Ovo je najskuplje poglavlje. Mi trebamo stotine  
miliona eura da potrošimo i nemojte misliti da ćemo nekom političkom ekvilibristikom, vašom ili  
našom, moći ove standarde koje Evropska unija propisuje da izbjegnemo, nema šanse. Prema  
tome, uputimo odavde zajedničku podršku, neka ovo bude zadnja promjena, uputimo je zajedno,  
neka ovo bude zadnja promjena.

Nemojmo sad da ulazimo u to da li smo kod privatizacionih ugovora, možda bi kolega  
Gvozdenović možda bolje znao to od mene, dovoljno o nekim stvarima poveli računa. Ostavimo  
...(Prekid) ali pošaljimo odavde poruku da o ovoj temi trebamo odgovorno da radimo u ovom  
parlamentu, da uputimo poruku Vladi i kažemo ok neka ovo bude zadnja promjena. Brzo će proći  
dvije, tri ili četiri godine, to je brzo, nemojte da nas ovo poglavlje zakoči u procesu integracija jer s  
ovim nema kompromisa. Ili smo standarde ispunili ili ih nijesmo ispunili.

PREDSJEDAVAJUĆI BRANIMIR GVOZDENOVIĆ (25.07.18 14:42:44)

Komentar ima Predrag Sekulić.

Samo ovako da usput nešto kažem, znači napominjem da je svaki privatizacioni ugovor  
imao svoj socijalni program i ekološki program i u skladu sa tim jasno definisane mjere koje treba  
pratiti i normalno primjenjivati.

Predrag Sekulić, izvolite.

PREDRAG SEKULIĆ (25.07.18 14:43:08)

Hvala gospodine potpredsjedniče.

Uvaženi kolega Konjeviću, vi ste ponovili dio moje diskusije, dio mojih stavova.

Kada govorimo da je ekologija zajednički problem, ovih 200 propisa, više od 200 propisa  
koje ima Evropska unija, ne samo o ekologiji nego o zaštiti voda, govorimo o hemijskim  
postrojenjima i td.itd. Znači, sve ćemo mi to morati da primijenimo i tu nemamo nikakvu dilemu,ali  
sam samo pokušao da objasnim da to nisu problemi od juče, od prekjuče, to su problemi koje smo  
zaista naslijedili. A ne znam zašto vi imate protiv toga da kažemo da smo mi već uložili na  
desetine i stotine miliona u rješavanju ekoloških problema. Je li vama to problem da kažete? Čini  
mi se da tu negdje imamo nerazumijevanje. Zašto imate kod sebe taj vječiti naboj da napadate,  
čak i kad govorimo o tom zajedničkom rješavanju tih problema?

Znači o poglavlju 27 sam imao prilike dosta da čujem i kada sam bio ministar ekologije.  
Imaćemo mi vremana da rješavamo ove probleme. Tačno je koštaće nas na desetine i stotine  
miliona eura, ali to je zajedničko ulaganje u budućnost, budućnost naše djece. I nijeste vi kod  
mene mogli da čujete bilo što osim ovoga da zajednički treba da rješavamo te probleme. Uostalom  
podsjetiću vas da smo mi dominantno iz kluba DPS-a zajedno sa profesorom Radulovićem, radili  
na njegovoj rezoluciji kako bi bila usvojena i kako bismo se kao parlament odgovorno odnijeli  
prema problemima ekologije.

Tako da kažem još jedanput, zaista me je začudilo da negdje to kritikujete. Ali, ne možemo  
da ne vidimo gdje je korijen problema. Samo da ne bude nikakve dileme, više je ekonomska kriza  
u svijetu učinila za ekologiju nego svi sporazumi iz Kjota i drugi sporazumi koji se tiču ekologije.  
Samo da znamo taj dio.

A dozvolite da sam ja zaista rekao da svako ulaganje u ekologiju, kada govorimo o biznisu,  
ne samo da je ulaganje za budućnost nego to čini dobro tim firmama, jer to je nešto što njih  
klasifikuje na tržištu i odnosu prema građanima i građani negdje to povjerenje umiju da  
vrate.Znači sva istraživanja koja su rađena u zemljama Evropske unije govore upravo o tome.  
Znači svaki euro koji su firme uložile u ekološku zaštitu se njima vratio na način kroz povjerenje  
građana.

Ja se nadam da ćemo kroz par godina govoriti o tome da većina naših hotela sa četiri, pet  
zvjezdica, već danas ispunjava ekološke standarde koji su standardi Evropske unije. Ja se nadam  
da ćemo za par godina govoriti o tome da svi naši hoteli imaju te standarde, jer nemojmo  
zaboraviti da hoteli mogu da budu veoma jaki zagađivači.

Još jedanput ponavljam, stotine miliona su uložene u ono što je zaštita voda crnogorskog  
primorja s jedne strane, isto tako podsjećam na ovaj, uvažena koleginica Pejović je takođe  
podsjetila na ovaj kredit Svjetske banke gdje ćemo riješiti neke crne ekološke tačke tako da kažem  
još jedanput, govorimo o istoj ... Hvala.

PREDSJEDAVAJUĆI BRANIMIR GVOZDENOVIĆ (25.07.18 14:46:13)

Hvala.

Ima na izlaganje poslanika Sekulića komentar Jovan Vučurović. Izvolite.

JOVAN VUČUROVIĆ (25.07.18 14:46:24)

Čuo sam riječ koja nije dobra, znači riječ naboj. Ne bi trebalo da bude naboja kad se

pominje ova tema i ja mislim da sam bio potupno u temi, neka to potvrde i ministar i njegova  
saradnica, može i gospodin Gvozdenović, možete i vi gospodine Sekuliću i čovjek sam koji  
konsultuje vrlo ozbiljne ljude kada je u pitanju ekologija i zaštita životne sredine. Dakle, one koji  
mnogo više znaju nego vi koji ste pokrivali mjesta i koji pokrivate mjesta ministra i kad god krene  
priča ovako suvisla koja je u temi, ajde tako da kažem, za koju vi procijenite da je za vas opasna,  
počinje priča o ugroženosti države. Pretpostavljam da ste mislili na mene kad se pominje  
ugroženost države, to je čuo gospodin Raško Konjević, prebacio vam je to. Dakle, ja mogu reći ja  
volim Crnu Goru, vi volite Montenegro i to su te neke razlike između mene i vas.

Ali da se vratimo na ovu temu. Šta treba da se desi da bi vi natjerali ova preduzeća da se  
ponašaju u skladu sa zakonom. Ja ne vidim da je iko mogao da natjera KAP i Tos čelik da se  
ponašaju u skladu sa zakonom i treba li da se desi neka katastrofa. Eto, to je bilo moje pitanje i  
čitava intencija moje rasprave se kretala u tom pravcu. Koliko su osilili pojedinci iz vlasti govori  
činjenica da ne smijete da kaznite te glavne zagađivače. I onda ako morate da ih kaznite  
propisujete te prekršajne kazne kako bješe od pet hiljada do četrdeset hiljada. Ti ljudi ugrožavaju  
život građana, ugrožavaju životnu sredinu. Tu moraju neke mnogo teže kazne da budu propisane.  
Oni se rugaju sa zakonom i sa Ustavom koji propisuje, kažem opet, ne znam zbog čega da je  
Crna Gora ekološka država, a njima se može jer im je to omogućilo partnerstvo sa vrhom režima.  
Dakle, mogu da kažem da to pouzdano znam za neke od vlasnika ovih firmi, a dobro je poznata  
činjenica da ne postoje institucije u Crnoj Gori koje mogu da se bave time da li je neko prekršio  
zakon a da je umiješan u to vrh crnogorskog režima.

Ostaje nam da se, gospodine Sekuliću, pomolimo Bogu da nas zaobiđu razne nevolje,  
bolesti i uništavanje životne sredine koje izazivaju oni koji ne žele da se uklope u zakone koji su  
možda dobri ali se ne primjenjuju prema onima koji su bliski predsjedniku DPS-a i ljudima koji se  
kreću se prolongira ispunjavanje zakonskih obaveza.

PREDSJEDAVAJUĆI BRANIMIR GVOZDENOVIĆ (25.07.18 14:49:17)

Izvolite poslaniče Sekulić.

PREDRAG SEKULIĆ (25.07.18 14:49:29)

Hvala vam gospodine potpredsjedniče. Uvaženi kolega Vučuroviću,

Dozvolite prije svega da izrazim zadovoljstvo zato što dijelimo ..(Prekid) u Crnoj Gori. Ja  
zaista smatram da je to nešto što je uzvišeno osjećanje. O tome mnogo ljepše govori moja  
koleginica Vuković i zato ću stati, napravit ću tu stanku.

Govorimo o ekologiji i ne znam zašto i vi imate potrebu da kada govorimo o ekologiji  
govorite samo o sadašnjem vremenu. Ja sam napravio jednu digresiju u odnosu na ono gdje su  
uzroci tih problema. Važnost tih problema i u vašem Nikšiću, i u mojoj Podgorici, i u P l jevljima su  
upravo u onom nekom periodu koji kažem još jedanput negdje glorifikujemo u vrijeme  
industrijalizacije Crne Gore. Znači, 60-tih godina govorimo o Željezari, 70-tih godina govorimo o  
Kombinatu aluminijuma, 80-tih govorimo o izgradnji Prvog bloka Termoelektrane itd. itd. Znači to  
su sve negdje uzroci problema. Mi sad govorimo o tome na koji način ćemo efikasno zaštiti naše  
životno okruženje i govorimo već o kaznenoj politici. Ja pokušavam da objasnim da kada govorimo  
o evropskim standardima moramo govoriti o tome da svaka firma u Evropi koja ima ekološki  
standard jasno je izražena u svom proizvodu negdje ima i veću cijenu. Znate kada pođete u  
Francusku u bilo kojem supermarketu možete da nađete vino koje je proizvedeno po određenom  
ekološkom standardu i ono je nekih 10 do 20% skuplje od nekih drugih vina.

Ja se nadam da ćemo mi kroz nekoliko godina napraviti dobar ekološki sistem, da će svi  
naši proizvodi, odnosno svi proizvodi iz Crne Gore nositi tu ekološku oznaku. Danas vi možete da  
proizvodite ekološki krompir u Grahovu, a nijesam siguran da bi takvu oznaku mogao da dobije  
krompir koji je proizveden u zetskoj ravnici.

Znači, samo da razumijemo te stvari. Govorimo i o odgovornosti države prema tom  
problemu. Tačno je da je svako od nas pojedinačno odgovoran. Mi kao poslanici posebno, Vlada

takođe, ali se Vlada do sada veoma odgovorno odnijela prema tom problemu.

Govorimo opet o desetinama i stotinama miliona eura koji su uloženi u zaštitu crnogorskog  
primorja, kroz tretman otpadnih voda. Govorimo o kreditima KAF banke koji su podignuti za zaštitu  
Bokokotorskog zaliva itd.

Ako ovđe govorimo o milionima eura, to dozvolite u jednom ekonomski veoma teškom  
periodu da rješavamo onih pet crnih ekoloških tačaka. Možda ste me pogrešno razumjeli. Zaista  
nijesam imao namjeru da bilo koga ovdje napadam, naročito ne kolege iz opozicije koje su u  
konačnom predložile rezoluciju koju smo zajednički usvojili prije nekoliko godina. Inicijator je bio i  
autor profesor Radulović i čini mi se tu negdje zaista imamo zajedničko razmišljanje na istu temu.  
E sad je samo pitanje da li ćemo i na koji način kaznenu politiku sprovesti, da ona postigne svoj  
cilj.

Hvala vam.

PREDSJEDAVAJUĆI BRANIMIR GVOZDENOVIĆ (25.07.18 14:52:38)

Zahvaljujem poslaniku Predragu Sekuliću.

Na ovaj način smo završili komunikaciju na osnovu njegove diskusije sa dva poslanika iz  
opozicije.

Sada imamo Ljiljanu Đurašković, poslanicu. Poslije toga imamo poslanika Petra Ivanovića,  
pa Branku Bošnjak, pa Nikolu Rakočevića, izvolite.

LJILJANA ĐURAŠKOVIĆ (25.07.18 14:53:06)

Zahvaljujem gospodine potpredsjedniče. Uvaženi ministre sa saradnicom, dame i gospodo,  
poštovani građani,

Zakonom o integrisanom sprečavanju i kontroli zagađivanja životne sredine se uređuju  
uslovi i postupak izdavanja integrisane dozvole za postrojenja i aktivnosti koje mogu imati  
negativne uticaje na zdravlje ljudi, na životnu sredinu i materijalna dobra. Na vrste aktivnosti,  
postrojenja, nadzor i druga pitanja od značaja za sprečavanje i kontrolu zagađivanja životne  
sredine.

Od pet velikih zagađivača okoline samo je Termoelektrana Pljevlja, nedavno, prije tri  
mjesec, uslovno dobila integrisanu dozvolu za rad koja se izdaje na pet godina. Izdavanje dozvole  
ne znači, da je u tom momentu postrojenje usklađeno sa evropskim standardima, već znači da  
samo prihvataju da definišu plan zadataka koje zagađivači moraju sprovesti da bi se povećala  
odgovornost prema životnoj okolini.

Prošlo je 13 godina od kad su se kompanije po Zakonu o integrisanom sprečavanju i  
kontroli zagađivanja živtone sredine, obavezale da moraju da imaju ovu dozvolu.

Znači, već 2005.godine se govorilo o ovome i naložilo međutim, niko nije mrdnuo. Zahtjev  
Kombinata aluminijuma vraćen je na dopunu zbog nedostatka u dokumentaciji. Željezara Tosčelik  
je dostavila obnovljen zahtjev koji se razmatra. Zahtjev Kovačnice Podgorice je odbijen, a  
Svinjogojska farma Spuž nije ni dostavila zahtjev. Kazne sa sadašnjih maksimalnih do 15.000  
eura, povećane su od 5.000 do 40.000. Šta je to za jednu veliku firmu kao što je Aluminijski  
kombinat? To je sića. Osim obimne dokumentacije kompanije su dužne da dostave i finansijsku  
garanciju za dobro izvršenje posla u visini od 20% planirane investicije za tu godinu.

Pljevlja su grad sa najvećim zagađenjem u Evropi, skoro svaki peti smrtni slučaj u  
Pljevljima može se dovesti u vezu sa zagađenjem vazduha. To je pokazala studija Svjetske  
zdravstvene organizacije.

Prema zvaničnim podacima u toku 2017.godine u Pljevljima su tokom 145 dana srednje  
dnevne vrednosti PM čestica prelazile propisane granične vrednosti. Dozvoljeni broj prekoračenja  
je 35 dana tokom jedne kalendarske godine.

Takođe, zagađenje vazduha zabilježeno je i u Podgorici i u Nikšiću. Moram da pomenem i  
sljedeće.

Prošle godine u ovo doba desio se slučaj ispuštanja velike količine krvi u rijeku Lim. Tako

da je Lim bio skroz crven. Velike klanice i fabrike za preradu mesnih proizvoda i razne farme se  
nalaze u okolini rijeke Lim.

Međutim, niko za ovo nije odgovarao, a koliko se nafte nekontrolisano ispusti u more sa  
velikih kruzera, jahti i malih brodica. Takođe, prije par dana u Slanom jezeru kod Nikšića uginulo  
je blizu 700 kilograma ribe, a oko 1000 kilograma je spašeno. Sve se desilo zbog naglog opadanja  
vodostaja i ispuštanja vode iz akumulacije. Da li će Elektroprivreda Crne Gore, odgovarati zbog  
ovog?

Na kraju gospodine ministre, želim da postavim jedno pitanje.

Šta Crna Gora planira i kako planira da riješi problem medicinskog otpada u Crnoj Gori?  
Hvala lijepo.

PREDSJEDAVAJUĆI BRANIMIR GVOZDENOVIĆ (25.07.18 14:57:03)

Po redosljedu prijavljenih imamo Petra Ivanovića.

PETAR IVANOVIĆ (25.07.18 14:57:11)

Hvala.

Poštovani građani Crne Gore, uvaženi predsjedavajući, poštovani ministre sa saradnicom,  
uvažene kolege,

Diskusija koju vodimo čini mi se da je mnogo šira od samih normi koje se predlažu  
predmetnim zakonom i usuđujem se reći da su predložene norme više tehničke nego suštinske  
prirode.

Zbog toga mi dopustite da svoju diskusiju ipak fokusiram u tri pravca.

Prvo, čini mi se da tokom diskusija koje vodimo zanemarujemo kakvu ulogu danas ima  
tržište. Znam da je to riječ koju jedan broj poslanika u ovom uvaženom domu nikako ne voli, ali  
bez obzira na to tržište postoji oko nas i ono nameće neka svoja pravila. Onaj dio pravila koji nas  
treba posebno da zanima, odnosi se na to kakve investitore možemo dovesti u Crnu Goru.

Dakle, Crna Gora nije jedina destinacija na svijetu koja pokušava da privuče najkvalitetnije,  
najbolje strane investitore. Zbog toga mislim da je izuzetno važno da kada postavljamo pravila  
igre, po kojima treba da igraju i domaći i strani investitori, to činimo na način da ne mijenjamo  
često ta pravila i da ona budu takva da ipak daju osnov za privlačenje što kvalitetnijih stranih  
investitora.

Jer, složit ćemo se sam proces tranzicije biće mnogo bezbolniji, ukoliko uspijemo da  
privučemo više kvalitetnih stranih investitora.

Drugo, globalno posmatrano, neke od industrija koje ste naveli u vašim diskusijama  
uvažene kolege su u krizi. Oni nijesu samo u krizi u Crnoj Gori, nekoliko kolega je navelo problem  
koji ima Željezara u Nikšiću. Međutim, industrija čelika generalno u svijetu se nalazi u ozbiljnim  
problemima. U Sjedinjenim Američkim Državama, izgubljeno je 48.000 radnih mjesta, u Velikoj  
Britaniji 12.000 radnih mjesta samo za 12 mjeseci preko 5.000 radnih mjesta nedavno u Japanu.  
Postoje tri razloga zbog čega se gube radna mjesta.

Prvi razlog koji možemo da razumijemo jeste uvođenje novih tehnologija. Ali, vjerovali ili ne,  
svega 70.000 radnih mjesta u svijetu je izgubljeno zbog promjena tehnologije.

Drugi, razlog jesu promjene cijena usled pada cijena 120.000 radnih mjesta je izgubljeno, a  
treći razlog i najveća krivica pripada našim kolegama širom po svijetu bilo u parlamentima, bilo u  
vladama. Jer, zbog promjena carina, 150.000 radnih mjesta u ovoj industriji je izgubljeno u svijetu.

Moja namjera zbog čega novodim ove podatke jeste da skrenem pažnju da moramo biti  
vrlo obazrivi. U potpunosti razumijem diskusije koje vodimo, ali moramo naći mjeru, jedan balans,  
jer pokušavamo da riješimo matematičku jednačinu koje moraju imati makar onoliko nepoznatih  
koliko ima jednačina, a ne više od toga. Inače nemamo rješenje.

Drugi razlog zbog čega sam se javio jeste edukacija. Današnja diskusija po mom dubokom  
uvjerenju treba da bdue jedan snažan doprinos, svih nas da edukujemo građane Crne Gore. Jer,  
nijesu samo ekološki standardi vezani za strane investitore, razumijevanje ekoloških standarda,

razumijevanje značaja ove teme je važno za svakog građanina Crne Gore, za turiste koji dolaze u  
Crnu Goru za buduća pokoljenja. Zbog toga bih volio da više ovakvih i sličnih tema ne samo kada  
su u pitanju promjene zakona, nego kada su u pitanju i oblasti koje će siguran sam tangirati  
otvaranje poglavlja 27, budu predmet diskusije ovom uvaženom domu i o tome smo razgovarali sa  
ministrom i njegovim kolegama na Odboru. Meni je žao i ovog puta ću to istaći da predstavnici  
opozicije nijesu uzeli učešće u radu Odbora, imali smo dugu raspravu, kvalitetnu raspravu. Neke  
od ovih tema o kojima diskutujemo i sada pretresli smo na odborima.

Naravno, razumijem da je to manje interesantno pojedinim članovima parlamenta, zbog  
toga što se odbori ne prenose na Televiziji, ali to ne znači da se umanjuje kvalitet diskusije.

Evo još jednom koristim priliku da pozovem sve uvažene kolege da se što prije vrate u  
odbore i da tu što je moguće više diskutujemo o onome što će na neki način izbrusiti diskusiju za  
finale u plenumu.

Treći razlog zbog čega sam se javio odnosi se na standrade, ti standardi su lični i opšti.  
Mislim da svako od nas iz dana u dan treba da podiže sopstvene standarde, standarde počev od  
diskusija u ovom uvaženom domu, pa preko standarda ponašanja do znanja, razumijevanja  
pojedinih tema itd. do onih opštih standarda, gdje pripadaju pojedine oblasti, pa čak i sve ono što  
se radi na nivou države.

Zbog toga bih htio i da postavim pitanje uvaženom ministru.

Kakva je strategija Ministarstva održivog razvoja i turizma da neke od ovih problema o  
kojima smo govorili danas razriješili i da ih malo bolje približi javnosti, investitorima i poslanicima i  
da na kraju pozovem sve uvažene kolege da zadržimo nivo naše rasprave makar do onoga što će  
pomoći građanima da bolje istinski razumiju ovu temu, a ne da se bavimo nekom sitnom  
politicazijom.

Na kraju, ja lično i poslanici Demokratske partije socijalista podržat ćemo predlog ovog  
zakona. Hvala.

PREDSJEDAVAJUĆI BRANIMIR GVOZDENOVIĆ (25.07.18 15:02:49)

Zahvaljujem predsjedniku Odbora za ekologiju dr Petru Ivanoviću.

Sljedeći prijavljeni diskutant je Branka Bošnjak.

BRANKA BOŠNJAK (25.07.18 15:03:06)

Poštovani građani, pred nama je jedan zakon koji jeste korak unaprijed. Pošto se, da  
kažem, bavi strožom kaznenom politikom prema onima koji ne poštuju zakon, ali imali smo priliku  
da kaznimo evo 13 godina razno razne zagađivače, a to nažalost nijesmo uradili. Tako da ja  
nijesam optimista da će i ovog puta se zakon primjenjivati za pojedine. Jer, mi ovdje imamo dosta  
u Crnoj Gori zaštićenih bijelih medveda za koje zakoni ne važe, zakoni uglavnom važe za obične  
smrtnike i to se veliki broj puta pokazalo.

Koliko je sve ili gotovo sve improvizacija u Crnoj Gori govori i to da smo mi po Ustavu  
ekološka država, a dovoljno je da prođemo Crnom Gorom pa da se vidi koliko mi to zapravo  
nismo. Odnosno svuda tamo gdje je ljudska noga kročila, mi smo uspjeli da nešto zagadimo i  
pokvarimo. Jedino ona netaknuta priroda gdje nijesmo uspjeli da dođemo ili gdje se rijetko dolazi,  
to je ostalo onako čisto i nezagađeno, ostalo sve smo skoro upropastili ili smo na putu da  
upropastimo.

U ovom zakonu pominju se ovi veliki zagađivači koji su evo imali 13 godina da se usaglase  
i odrade, to što treba da odrade, ali nažalost nijesu, ovdje su se smijali nama kada smo pominjali  
cifre od par milijardi i da će biti najzahtjevnije 27. poglavlje za zatvaranje. Ovdje su kolege iz vlasti  
smatrali da smo mi ludi kad pominjemo te cifre, ali evo došlo je i to vrijeme za naplatu i sada se  
javno iz Vlade čuju glasovi koliko će nas koštati to, ako uopšte i uspijemo da zatvorimo poglavlje ili  
ga nekako uslovno zatvorimo pa i na duže. Ako uđemo u Evropsku uniju imat ćemo rokove da  
nešto odradimo.

Najbolje je pokazalo našu pravu sliku ono kad su bile poplave. Onda se naš obraz onako

pokazao, kad smo vidjeli kakve su nam rijeke, kako je to sve zagađeno, kako bacamo smeće na  
svakom koraku, pa su nam sva ona drveća, one biljčice oko rijeka bile okićene smećem. Ljeti,  
kada odemo pa kad vidimo šta se baca po plažama, u susret su sezoni prije nego što krene u  
neko sređivanje vidimo šta sve ima na plažama i šta sve more izbaci. Nešto to i rade naše komšije  
iz okruženja, pa dođe i do nas, ali za dosta toga smo i mi krivi. Koliko je sve nekako apsurdno i  
paradoksalno meni govori i ova činjenica što ste pomenuli da je samo Elektroprivreda za  
Termoelektranu dobila ovu integrisanu dozvolu. Svi znamo u kakvom su stanju Pljevlja i da je to  
trenutno najzagađeniji grad u Evropi i da nažalost, priznao nam je i ministar zdravlja prije neki  
dan, da ovdje u zadnjih pet, šest godina više nego tri puta se povećao broj oboljelih od  
karcinoma.

Ja pretpostavljam da je u Pljevljima najveći dio onih koji su oboljeli upravo od karcinoma  
respiratornih djelova tijela i baš zbog Termoelektrane.

Sad ja ne vjerujem da će se uspjeti tamo to stanje tako brzo popraviti i ne vjerujem jer  
investitori su pohlepni i samo vode računa o profitu, da će oni ove standarde ispoštovati do kraja,  
a onda će biti privilegovanih. Nekako vama ministre malo ste mi drugačije moram da priznam to  
sam i prošli put rekla i sviđa mi se što izađete na crtu svima u emisijama, ne bježite od rasprave i  
možda krećete pravim putem i pokušavate nešto da promijenite, ali bojim se doći će neka granica  
gdje će se oni vas lako odreći i pustiti vas niz vodu, baš zbog toga što će te istrajavati u nekim  
stvarima. Vidjela sam i ovo vezano za urbanizaciju, odnosno za legalizaciju nelegalne gradnje, a  
vidim i u ovom što pričate sada o zagađivanju i plašim se da nećete dugo biti na tom mjestu ako  
budite radili kako treba, a počeli ste, makar je moj neki utisak.

Šta hoću u stvari na kraju da kažem, bojim se ovo jeste korak unaprijed, ali se opet plašim  
da će ovo biti neka mekša varijanta produženja ovih rokova, odnosno da opet oni neće im se  
naplaćivati kazne, biće nešto prećutno, a mi se približavamo Evropskoj uniji naš ovaj obraz,  
odnosno ova naša primitiva sve više i više dolazi do izražaja i jeste me sramota i iks puta me  
sramota kada vidim na što liče pa evo sad ću nešto reći i za zgradu gdje živim, a navodno je  
profesorska zgrada gdje bi trebala da bude kao elita društva. Nama u onim, za otpatke korpama,  
koje su namijenjene za ove male otpatke, bacaju vreće od smeća. To nam je naš obraz, mi još  
uvijek smo daleko, daleko od standarda. To ide po džepu sa kaznama jer svi se mi fini kad odemo  
u inostranstvo ponašamo i brzo naučimo sva ta pravila kad nas onako udare po džepu i kada  
znamo da ne možemo nekoga zvati da nam to oprosti. Dok god je protekcionistička Crna Gora i  
gdje god se zakon ne primjenjuje jednako za sve mi nećemo iskoračiti naprijed. Zahvaljujem.

PREDSJEDAVAJUĆI BRANIMIR GVOZDENOVIĆ (25.07.18 15:09:32)

Zahvaljujem.

Sada dajem komentar poslaniku Danijelu Živkoviću.

DANIJEL ŽIVKOVIĆ (25.07.18 15:09:39)

Hvala vam, potpredsjedniče.

Uvažena koleginice Bošnjak, ne želim neki oponirajući stav da dođe s ove strane sale, čisto  
da vas upoznam s određenim činjenicama što se tiče Pljevalja.

Dakle, potičem iz te sredine i možemo se složiti da stanje u životnoj sredini u Pljevljima nije  
na zadovoljavajućem nivou. Potrebno je dodatno raditi na tome da se stanje životne sredine u  
Pljevljima sanira. Ali, evo, jedna informacija za vas. Izabran je izvođač radova za minitoplanu u  
Pljevljima. Dakle, vrijednost tih radova u prvoj fazi je, koliko sam upoznat, pet ili šest miliona eura.  
U sklopu te prve faze koja bi trebalo da se završi u narednih nekoliko godina, raspisaće se i drugi  
tender što se tiče mašinskog postrojenja i imaćemo priliku da u fazama riješimo pitanje  
isključivanja jedne od glavnih gradskih kotlarnica u Skerlićevoj koja značajno utiče na zagađenje  
vazduha u Pljevljima, različitim polutantima, to je jedno.

Drugo, kao što znate, otprilike preko 40 miliona eura biće uloženo u ekološku rekonstrukciju  
prvog bloka termoelektrane. Osim toga, što se tiče zagađenja, ne možemo samo govoriti o

vazduhu iako je ono najmarkantnije u Pljevljima. Tu imamo i zaštitu vode. Da vas upoznam da je u  
Pljevljima u finalnoj fazi izgradnja postrojenja za prečišćavanje otpadnih voda. Radi se o projektu u  
vrijednosti od šest miliona eura, završeno je otprilike nekih 90% i očekujemo vrlo brzo njegovo  
otvaranje.

Slažemo se oko toga da u Pljevljima stanje u životnoj sredini nije dobro. Slažemo se da je  
potrebno što hitnije i što prije raditi ne samo u smislu prevenirajućih mjera nego dugoročnih mjera  
koje će to stanje životne sredine sanirati u velikoj mjeri i, naravno, ne zaboraviti da je pljevaljska  
klima veoma specifična u odnosu na druge gradove i da ona u velikoj mjeri doprinosi takvom  
stanju životne sredine. Zahvaljujem.

PREDSJEDAVAJUĆI BRANIMIR GVOZDENOVIĆ (25.07.18 15:11:47)

Zahvaljujem poslaniku iz Pljevalja gospodinu Živkoviću koji je komentarisao izlaganje  
Branke Bošnjak. Ona sada ima pravo da odgovori na ovaj komentar. Izvolite, poslanice Bošnjak.

BRANKA BOŠNJAK (25.07.18 15:12:00)

Reći ću da me ovo podsjetilo na ono kada Vlada izvještava ili lokalna samouprava - uložili  
smo ovoliko miliona, ovoliko će biti uloženo i ta perspektiva koju mi slušamo decenijama, ali ništa  
se, i to građani znaju, ili vrlo malo ide naprijed. Tajkuni i oni pajtaši bliski vlasti potrošili su na  
milione naših para za raznorazne stvari, a nijesu im se postavili standardi, otišlo je ono što je  
moglo da bude i sanirano i uljepšano i propali su neki veliki razvojni projekti zbog toga što mi ne  
poštujemo zdravu konkurenciju i nećemo da damo onome ko bi zaista nešto uradio nego se gleda  
koliko ko hoće da se ugradi i koliko kome treba procenat da ide. Ta nekakva alavost i halapljivost  
koja postoji, vjerovatno siromašne države, pa siromašan narod, pa kada vide pare ta pohlepa i ta  
zajažljivost poraste i zbog toga nam je sve ovako. Meni nikad nije bilo jasno što će nekome  
desetine miliona. Sada da mi date ne znam šta bih i rijetko ko od tih zna da ih uloži za nešto da  
kažemo da oplodi, da napravi nešto nego opet gledaju da se ogrebu i uvijek im je malo. I tu smo  
negdje ukleti i prokleti, inače bi bilo sve mnogo bolje da je išlo po zakonu. Imali smo mi kaznene  
odredbe i Krivični zakonik propisuje, ima cijelo jedno poglavlje koje se odnosi na ekologiju. Ne  
vjerujem da je ikad iko odgovarao ili, ako jeste, vrlo rijetko pretpostavljam. Onda ovo zagađivač  
plaća. Ne znam, možda će mi ministar reći koliko je uopšte od tih taksi naplaćeno. Znam kada  
smo ranije tražili da su to bili neki mizerni iznosi, da je to bilo smiješno, to nije trebalo ni da se  
predstavlja.

Ono što me još interesuje, iskoristiću priliku, koliko imate ovih ekoloških inspektora? Uvijek  
se žale kako te inspekcijske službe nisu u dovoljnom broju, ne znam koliko uopšte ima ekoloških  
inspektora na nivou Crne Gore i da li je to uopšte i dovoljan broj da se nešto uradi s ovim,  
odnosno da se naplate kazne i vidi stanje na terenu direktno. Zahvaljujem.

PREDSJEDAVAJUĆI BRANIMIR GVOZDENOVIĆ (25.07.18 15:14:32)

Poslanik Nikola Rakočević.

NIKOLA RAKOČEVIĆ (25.07.18 15:14:44)

Zahvaljujem, potpredsjedniče.

Poštovani građani, cijenjene koleginice i kolege, uvaženi predlagači zakona,

Ne mogu a da ne kažem na početku da me raduje što je konačno jedna tema povodom  
koje donosimo ovdje zajednički visok stepen konsenzusa, a ne čudi, više je razloga zbog toga.  
Jedan od glavnih je to što je Crna Gora ekološka država i od kada je proglašena čini mi se da  
prilježno, što bi koleginica Vuković kazala, radimo da pravdamo taj status. Ipak, premda smo

ekološka država izazovi u pristupanju Evropskoj uniji povodom zaštite životne sredine i tih  
ekoloških standarda su najaktivniji trenutno u našem procesu pristupanja. Mnogo je stvari koje  
trebamo uraditi da bi zadovoljili kriterijume evropskih društava. Čini mi se da su dva ključna. Jedan  
je kome dajemo prilog ovim zakonom, a to je da uvodimo mjere, sankcije, odnosno kazne za one  
privrednike, odnosno industriju koja zagađuje životnu sredinu, odnosno da je ne bi zagađivala  
uvodimo te kazne koje povećavamo s 15.000 na 40.000 eura maksimalno.

Međutim, drugi, ako hoćete jednako važan segment zaštite životne sredine je, što je prof. dr  
Petar Ivanović o tome govorio, edukacija građana. Dakle, kontinuirane kampanje. Čini mi se da se  
ministarstvo u ovom trenutku ne može baš pohvaliti brojnim kampanjama koje imaju za cilj jačanje  
svijesti građana povodom zaštite životne sredine i manjeg stepena zagađenja. Mislim da tome  
treba posvetiti posebnu pažnju. Osim toga što ćemo nastaviti s ovim mjerama kojima ovaj zakon  
daje prilog moramo svi mi zajednički raditi na tome da pojedinačno štitimo životnu sredinu. Ima  
jedna lijepa misao koja kaže da je više od toga, odnosno da je važnije vladati državom u stvari  
izgrađivati državu.

Čini mi se da je Demokratska partija socijalista svih ovih godina radila naporno i uspješno  
da gradi državu posebno u sferi turizma. Međutim, te turističke privilegije koje danas imamo kao  
jedna od vodećih destinacija Evrope u turizmu i tek ćemo biti, ima sa sobom i određene izazove  
da svi ti privredni subjekti, odnosno hotelijeri, a naravno pričali smo o industriji i o industrijskim  
djelatnicima zagađuju životnu sredinu. Moramo zakonskim rješenjima apelovati na njih i raditi da  
se životna sredina štiti i da na taj način, a ponavljam počevši od svih nas personalno ispravimo  
tačnost koja kaže da planeti zemlji uvijek nedostaje samo jedno, odnosno da su višak na planeti  
zemlji stanovnici planete zemlje jer oni čine zagađenost. Nadam se nakon svih ovih diskusija i  
nakon toga što možemo ustvrditi svi da smo saglasni s tim da je ovo zakonsko rješenje dobro, da  
trebamo raditi dalje na unapređenju zaštite životne sredine. Zaključujem i nadam se da ćemo kada  
dođe red na glasanje o ovom zakonu po prvi put u ovom sazivu imati jedan veliki broj poslanika i  
opozicije koji će glasati afirmativno. Zahvaljujem.

PREDSJEDAVAJUĆI BRANIMIR GVOZDENOVIĆ (25.07.18 15:18:43)

Zahvaljujem poslaniku Rakočeviću.

Prijavio se za komentar Branko Radulović. Izvolite.

BRANKO RADULOVIĆ (25.07.18 15:18:50)

Kolega Rakočeviču, kao mladom, a ja sam posvećen mladosti, svoju životnu profesiju, a  
bogomi i svoju porodičnu, samo vidim kakva će biti mladost, ako ona ne bude džabe da sam ja  
najveći genije na svijetu. Samo bih htio tri, četiri stvari da kažem, svi da pročitate rezoluciju.

To je jedan od tri najbolja dokumenta koji je ova Skupština jednoglasno usvojila u prethodnom  
sazivu, zajedno s Vladom, zajedno s nevladinim sektorom, zajedno sa svim, 81, svi, i da ga  
stavite skroz gore. Drugo, zašto sam ti globalista? I zbog ovoga.

Treća stvar, ima jedan slučaj vrlo interesantan. To je Singapur. Jedan od najčistijih danas  
gradova u svijetu. On je bio najprljaviji grad. Kada su uveli 100 dolara za onoga koji pljune ili baci  
opušak svijest se povećala.

Četvrta stvar što hoću da kažem, svi građani Crne Gore metle u ruke. Zašto to kažem? Nije  
gospodstvo u bogatstvu nego u čistoći. Ja sam iz Stare varoši gdje se nije mnogo cijenila pamet, a  
opet sam bio jedan od glavnih. Pesnica je bila glavna. Opet sam bio tu dobar, ali sam obožavao  
metlu i meo sam moju avliju, evo ga moj najbliži po krvi i po komšiluku i đe živimo zajedno,  
obožavao sam metlu, da pomognem majci. Otac mi je stalno govorio bože, Branko, obrukaćeš  
me, ti meteš. Što ako metem? Koja je ta crnogorska, nekakvo junaštvo, pamet i sve i stalno sam  
meo ulicu i avliju. Ko mi dobači prebijem ga na mrtvo. Može i tako.

Oni primitivci koji bačaju u Moraču, Zetu, Skadarsko jezero, koje ispliva do kraja u  
Jadransko more, gledao sam tamo kako idu sva smetlišta od ulaza u Jadransko more prema gore.  
Da održite zajedničku konferenciju, imate u deklaraciji zaštitu Jadranskog mora. Četvrta stvar,

tajkuni su nas ubili. Stotinu sam krivičnih prijava dao. Pare od Elektroprivrede kada su bile 20  
dolar centi đe nije bilo, nijesu imali građani Crne Gore koristi, nije imao taj koji je rukovodio s  
Elektroprivredom i s KAP-om i ostalim stvarima ...(Prekid)... da uloži nego je to stavio u svoj džep.

Znači, primjena zakona do kraja, restriktivne mjere i mnoga načela koja su od toga da  
zagađivač ne proizvodi, ne plaća, ako on proizvodi pa malo i kontrolisano se trujemo i to saniramo  
- ok, ali ako nas on truje da mi otidemo s nekim brojem kao što smo juče napokon doznali broj  
karcinoma, da li od pušenja ili od KAP-a, pojma nemam. Ministre, veliki teret na vaša junačka  
pleća, ali ne možete ništa sami ukoliko i ova Skupština i sve nezavisne institucije i pravosuđe i  
NVO se ne digne gore, svi se dignemo gore. Metle u ruke.

PREDSJEDAVAJUĆI BRANIMIR GVOZDENOVIĆ (25.07.18 15:22:48)

Hvala, gospodine Raduloviću.

NIKOLA RAKOČEVIĆ (25.07.18 15:23:06)

Moram samo jedan minut.

Čini mi se da će i ova diskusija prof. Radulovića ući u anale. Hvala što ste tako govorili. Čini  
mi se da prof. Radulović kada god isključi politiku iz svojih diskusija, a uključi stručnost onda to,  
zaista, dobro zvuči jer je kompetentan čovjek. Ako smo govorili ranije, a ja se s tim ne bih  
usaglasio, da se koleginica Vuković približava Demokratskom frontu, mislim da se ovim  
kompetentnim stavovima prof. Radulović približava DPS-u. Zahvaljujem.

PREDSJEDAVAJUĆI BRANIMIR GVOZDENOVIĆ (25.07.18 15:23:27)

Hvala.

Uvaženi poslanici, uvaženi građani Crne Gore, na ovaj način smo u skladu s dogovorom  
smanjili broj diskutanata. Samo da napomenem da su Marta Šćepanović, Jovanka Laličić, Mihailo  
Anđušić, Radule Novović, Milorad Vuletić, Andrija Nikolić, Branka Tanasijević, Ana Nikolić i Anka  
Vukićević prihvatili predlog da radimo otprilike dva sata koliko je bilo potrebno za ovu tačku  
dnevnog reda. Bilo je niz pitanja. Očekujem od ministra Radulović da da završni komentar i da  
odgovori na postavljena pitanja.

Izvolite, ministre Raduloviću.

PAVLE RADULOVIĆ (25.07.18 15:24:12)

Na početku moram da se zahvalim. Dakle, izmjena zakona, bukvalno dvije rečenice, koja  
tretira isključivo kaznenu politiku, odnosno mijenja gornji nivo kazne s 15.000 na 40.000 izazvala  
je ovoliko vrlo inspirativne polemike. Čuo sam mnoge pohvale na lični račun, jako mi je drago.  
Zaista, imam nepodijeljenu podršku od strane partije koja me je delegirala na ovo mjesto i  
pretpostavljam da me za to i delegirala. Vidjećemo, naravno. Čvrsto vjerujem u to. Nijesam mogao  
sam sprovesti ideju o legalizaciji niti o Zakonu o planiranju i izgradnji prostora niti sam je sam  
pisao, pa ni ovaj zakon. Samo sam bio čvrst u stavu da nema svrhe da se produživaju rokovi iz  
potpuno konkretnog razloga kojeg smo ovdje čuli. Nema produženja roka. Štaviše, penal koji je  
propisan nema produženja roka. Onaj koji nije pribavio nije pribavio. Čak se i penal podiže.

Ekološki inspektor, da odgovorim leteći na to pitanje, sedam ih je u Crnoj Gori, nedovoljno,  
slažem se s vama. Ekološki inspektor sada ima dodatni instrument u svojim rukama. Ekološki  
inspektor može i da zatvori postrojenje. Dakle, sada u svojim rukama ima sve instrumente, da ga  
kazni, pa ako je 40.000 eura malo, a ono deset puta 40.000 nigdje ne piše koliko puta može da ga  
kazni 40.000 eura i za koje prekršaje.

Poslanik Danilović je postavio jedno potpuno suvislo pitanje i imam potrebu da na njega

odgovorim, zašto nam nazivi pojedinih propisa zvuče ovoliko komplikovano. Zato što jesu  
komplikovani. Radi se o tehničkim propisima, to nisu stvari koje se jezički stilizuju, jako volim naš  
jezik, ali bi bilo potpuno suludo da počnemo da prevodimo stvari koje su defakto neprevodive koje  
nama znače nešto, ali uopšte u tehničkom smislu ne znače mnogo.

Zahvalio bih se poslaniku Vučuroviću, ne samo da smo bliski godinama nego smo se i  
bavili sličnim stvarima u životu, generacijski smo bliski i vjerujem da smo i stavom bliski. Ovdje  
smo pominjali priču o tome da ne možemo dijeliti vazduh, ne možemo dijeliti vodu. Imam troje  
djece svoje, pa bih iz sve sebičnih razloga pokrenuo priču ako ni iz čega drugog. Pokrenuli smo  
kredit Svjetske banke. Priča da se nije mnogo uradilo, uradilo se jako puno. Ima ga mnogo, pa se  
zato ovo jako puno moguće ne vidi dovoljno. Tu sam pretrpio kritiku od uvaženog prof. Ivanovića,  
s potpunim pravom, ja moguće ne razumijem politiku do samog kraja i moguće ne radim, ako  
smijem to da nazovem, marketing od toga što radim, ali da kako smo potpisali ugovor nakon  
godina razgovora za čišćenje grita iz Bijele, dakle taj ugovor je potpisan. Glavni projekat se  
završava za Maljevik, reviduje se za Gradac, završavamo priču oko KAP-a, odnosno privodimo  
kraju priču oko crvenog mulja i tačno tu bi trebalo da se desi nacionalna deponija za opasni  
industrijski otpad u okvirima KAP-a. Dakle, mnoge smo stvari doveli do nekog stepena izvršivosti.  
Komplikovano je i tu je Daliborka u pravu, izvinjavam se što je ovako oslovljavam jer smo privatno  
prijatelji, tu je potpuno u pravu. Postoji jedan ozbiljan pravni galimatijas koji se ne tiče samo našeg  
prava i privatizacionih ugovora nego nekih međunarodnih standarda s kojim se, da kažem  
rječenikom uvaženog prof. Radulovića, muški borimo i zasad izlazimo s jednim pozitivnim  
rezultatom. Dakle, nema odložene primjene, to je prva stvar.

Što se tiče Pljevalja, neko je pomenuo Pljevlja, zagađenje. Fakat, činjeničko stanje. U  
Pljevljima postoji veliko zagađenje. Mene nije strah da kažem jer je to tehnika i nauka dokazala,  
osnovni uslov zagađenja, odnosno izvor zagađenja Pljevalja je gradska toplana u Skerlićevoj i pet  
hiljada individualnih ložišta. (Prekid)... kapacitet termoelektrane, te se stvari vrlo jednostavno  
računaju .

Dakle, atmosferski pritisak, evo prof. Radulović je tu da mi ne da da pričam neistine. Imate  
problem atmosferskog pritiska. Ako sračunate kapacitet rada termoelektrane, viđećete da ona ljeti  
najviše radi. Tada su suspendovane PM čestice, njihova koncentracija je čak u zakonskim  
okvirima. Onda kada termoelektrana najviše radi, odnosno najviše proizvodi tada je zagađenje  
najmanje, odnosno defakto ga nema, u skladu je sa zakonskim propisima. Moramo imati u vidu  
sve. Nije stvar politike, stvar je demografije, stvar je klimatskih uslova u Pljevljima, što nije izgovor  
da ne treba da uradimo nešto po tom pitanju. Vjerujte mi, poslije razgovora s Elektroprivredom,  
mislim da smo ih imali desetine u ovih godinu i osam mjeseci. Uspjeli smo da izađemo s dozvolom  
i ona nije uslov. Uslovna dozvola ne postoji, bar ja ne znam da postoji, takav dokument ne postoji,  
ali postoji mogućnost da se dozvola oduzme istog momenta kada neko prekrši protoklol. Ta  
dozvola je suštinski protokol, način ponašanja preduzeća u budućem djelovanju.

Prof. Raduloviću, rezolucija koju ste napisali je ishodište mnogih stavova u dva ključna  
dokumenta koje je Vlada kojoj pripadam, na mom čelu, iz mog resora, odnijela u Brisel. I  
nacionalna strategija, i ona se vrlo komplikovano zove Nacionalna strategija za transpoziciju,  
implementaciju i sprovođenje pravne tekovine u oblasti zaštite životne sredine i klimatskih  
promjena s Akcionim planom 2016-2020. godina. To je puni naziv dokumenta. Pregovaračka  
pozicija obiluje ekstraktima koji su detaljnije razrađeni iz rezolucije koja je sprovedena. Nije ona  
džabe objavljena u Službenom listu ...(Prekid)... godine kada je usvojena. Vrlo se koristi. Nama je  
makar vrlo koristila.

Bilo je pitanje oko medicinskog otpada. U ovom trenutku postoji postrojenje u Podgorici,  
postoji postrojenje u Beranama. U ovom trenutku se radi na lokaciji i tehnologiji za zbrinjavanje  
patoanatomskog i, zaboravio sam termin, izvinjavam se, medicinska je terminologija, za  
patoanatomski znam, za ovaj drugi ne znam tačno kako se zove, dakle dvije vrste su medicinskog  
otpada za koje se odrađuje tehnologija i traži lokacija, dakle vrlo vodimo računa o svemu. Zato se  
dozvola zove za integrisanje. Ovdje se radi o integrisanom zbrinjavanju i zagađenja vazduha i  
zagađenja zemljišta i zagađenja vode i kontroli. Tim subjektima je dozvoljeno da kontrolisano u  
određenim procentima zagađuju, odnosno emituju nešto

Još jedna stvar s kojom moram da vas upoznam. Mi smo u saradnji s UNDP-om, odnosno  
Institutom Hrvoje Požar već smo pokrenuli osnivanje eko fonda i završavamo čitavu strukturu u

kojoj će biti ...eura za cigarete jer se ne odnosi na fizička lica, ali se odnosi na sva pravna lica  
kojom se formira eko fond.

Na kraju ono što bi moralo biti na početku, pomenuli smo primitivizam u nekoliko navrata  
ovdje. I ja sam porastao u Staroj Varoši mada izgledam dosta oronulo, nisam toliko star, ali se  
sjećam vremena kada smo pili vodu iz Morače. Dakle, protiče ispod kuće u kojoj sam rođen, mi  
smo pili vodu iz nje. Ne mogu da se složim s vama da je Milo Đukanović ili bilo ko drugi bacio na  
koljena Željezaru. Željezaru je na koljena bacilo hiljade razloga, a vjerujte mi ponajmanje bilo ko  
od nas personalno. Možemo da otvorimo i tu raspravu. Kažem vam još jednom, ponajmanje on  
lično. Poslanik Sekulić je pomenuo dio od razloga, ima i nekih drugih djelova koji moguće nijesu  
dodatno popularni za pominjati. U nekom trenutku smo bili zatvoreni sa svih strana svijeta. Da  
smo imali zlatnu fabriku, ako ona nije mogla da proda nikome ništa što proizvode nije mogla  
preživjeti posebno toliko dug vremenski period. Ali, da ne ulazim, meni ta strana politike nije jača  
strana.

Dakle, još jednom izuzetna zahvalnost za ovako živu raspravu. I dalje sam tu, i dalje  
tvrdoga stava, to nam izgleda dođe ova Katunska nahija, otruje ljude, tamo je dosta kraški predio,  
nemamo taj osjećaj mirnoće, ali tu sam da odgovorim i odgovaram za sve što radim, uz podršku  
svih kolega, hvala im na tome. Hvala svima.

PREDSJEDAVAJUĆI BRANIMIR GVOZDENOVIĆ (25.07.18 15:34:35)

Zahvaljujem ministru Raduloviću i svima koji su učestvovali u ovoj zbilja konstruktivnoj  
raspravi. Na ovaj način smo završili ovu tačku dnevnog reda i o njoj ćemo glasati narednih dana.

Sledeća tačka dnevnog reda je **Predlog zakona o izmjenama Zakona o visokom  
obrazovanju**. Podsjećam da su Predlog zakona podnijeli poslanici Andrija Popović, Branka  
Tanasijević, Aleksandra Vuković, Radule Novović, Bogdan Fatić, Ervin Ibrahimović i Adrijan  
Vuksanović. Izvjestioci odbora su Jovanka Laličić, Zakonodavnog odbora i Andrija Popović,  
Odbora za prosvjetu, nauku, kulturu i sport. Otvaram pretres. Da li jedan od poslanika želi dati  
dopunsko obrazloženje?

U ime predlagača, dajem riječ Andriji Popoviću. Izvolite.

ANDRIJA POPOVIĆ (25.07.18 15:35:25)

Hvala, potpredsjedniče.

Poštovana Skupštino, uvažene građanke i građani Crne Gore, crnogorske dijaspore,

Evo vidite, potpredsjedniče, sada je smjena vas potpredsjednika, kako me sada nijeste  
zaboravili, a čuo sam da ste našli sve one moje prijave za diskusiju. Vjerujte, meni trebaju sati i  
sati da pripremim diskusiju, a vi me tako često zaboravite, ali vjerujem da to nije bilo namjerno.

U ime predlagača koje je potpredsjednik i pročitao, ponoviću, podnosimo Prijedlog zakona  
o izmjeni Zakona o visokom obrazovanju. Samo da kažem da ga je podržao jednoglasno  
Zakonodavni odbor i matični Odbor prosvjete, kulture, nauke i sporta. Zakon o izmjeni Zakona o  
visokom obrazovanju predlaže se u cilju omogućavanja da studenti koji su započeli studije prema  
nastavnom planu i programu koji je važio prije primjene početka bolonjske deklaracije mogu pod  
istim uslovima započete studije i završiti. Prema nastavnom planu i programu koji je važio u  
vrijeme upisa na prvu godinu studija do kraja studijske 2018-2019. godine i tako izbjegnu  
poteškoće u slučaju prelaska na važeći obrazovni sistem usklađen s principima bolonjske  
deklaracije.

Veliki broj studenata koji je studije upisao po starom sistemu studiranja, a nije do sada  
uspio da ih dovrši, što je posebno komplikovano kada su u pitanju studenti fakulteta poput  
medicinskog, suočavaju se se nezgodnom situacijom koja im može degradirati do sada učinjene  
napore. Komplikovana finansijska, porodična ili neka druga objektivna okolnost najviše je uticala  
na takve probleme studenata i ona se mora uvažiti. Prije dvije godine ovakvih studenata, odnosno  
studentkinja je bilo, po našim saznanjima, više od 200, najviše s Medicinskog, Pravnog i  
Filozofskog fakulteta u Nikšiću. Pretpostavlja se da je u tih dvije godine veliki dio njih diplomirao,

ali ih je ostalo prilično. Na žalost, od Ministarstva prosvjete nijesmo zvanično dobili koliko je tzv.  
studenata po starom ostalo iako je Odbor za prosvjetu, nauku, kulturu i sport zvanično tražio od  
Ministarstva prosvjete. Takođe, vjerujem da je ovo poslednje produžavanje roka za studente po  
starom nastavnom planu, godinama unazad to radimo, a matični Odbor za prosvjetu, nauku,  
kulturu i sport je povodom toga usvojio i određene zaključke koji će biti kasnije i prezentirani.  
Zahvaljujem.

PREDSJEDAVAJUĆI GENCI NIMANBEGU (25.07.18 15:39:05)

Zahvaljujem, kolega Popoviću.

Izvjestioci odbora su Jovanka Laličić, Zakonodavnog i Andrija Popović, Odbora za  
prosvjetu, nauku i kulturu i sport.

Da li izvjestiteljka želi dopunsko obrazloženje? Ne.

Prelazimo, onda, na dalju raspravu.

Imamo šestoro prijavljenih. Prvi je kolega Radule Novović, a neka se pripremi kolega  
Branko Radulović, onda koleginica Branka Tanasijević, pa koleginica Branka Bošnjak, Aleksandra  
Vuković, Goran Radonjić i kolega Adrijan Vuksanović. To je spisak prijavljenih do sada.

Izvolite, kolega Novoviću.

RADULE NOVOVIĆ (25.07.18 15:39:51)

Hvala vam, potpredsjedniče.

Poštovane građanke i građani, uvažene kolege,

Mislim da je već kolega Popović u svom obrazloženju naveo motive koji su nas podstakli da  
uvažimo ovu inicijativu kojom su se studenti obratili parlamentu i da je stavimo kao predlog pred  
sve poslanike. Svi smo imali, moram priznati, na Odboru za prosvjetu, nauku, kulturu i sport  
podijeljena osjećanja u vezi s tim, ali smo ipak odlučili da učinimo iskorak i da kroz ovaj predlog  
pokušamo da izađemo u susret zahtjevima studenata istovremeno donoseći dva zaključka koja  
ću, kako je naveo uvaženi kolega Popoviću, pročitati.

1. Odbor za prosvjetu, nauku, kulturu i sport poziva studente koji su započeli studije po  
   studijskim programima koji su važili prije početka primjene Bolonjske deklaracije da u toku  
   studijske 2018-2019. godine iskoriste šansu koja im se pruža usvajanjem Zakona o izmjeni  
   Zakona o visokom obrazovanju i završe studije po programima koji su važili prilikom upisa na  
   studije;
2. Odbor za prosvjetu, nauku, kulturu i sport je odlučio da naredne godine neće pokretati  
   pitanje mogućnosti produžetka roka za završetak studija studentima koji su započeli studije po  
   studijskim programima koji su važili prije početka primjene Bolonjske deklaracije.

Nevezano za ovo, htio sam da ovu priliku iskoristim da nešto kažem o mojim impresijama o  
sprovođenju Zakona o visokom obrazovanju u zadnjih godinu dana jer otprilike prošlo toliko od  
kada je u ovom visokom domu donijet set, tako su nazvani, reformskih zakona iz oblasti  
obrazovanja. Posebno bih, s obzirom na temu, naveo nekoliko podataka o implementaciji Zakona  
o visokom obrazovanju. Prije svega da kažem da u Crnoj Gori ukupno na državnom i na privatnim  
univerzitetima studira 20.250 studenata. Na magistarskim studijama trenutno se nalazi njih 617, a  
na doktorskim 52. U prethodnom periodu realizovane su značajne reformske aktivnosti koje treba  
da doprinesu unapređenju kvaliteta visokog obrazovanja, boljoj povezanosti stručnog i visokog  
obrazovanja i, u konačnom, stvaranju kadra koji će odgovoriti potrebama društva.

Skupština Crne Gore je 29. juna prošle godine donijela Zakon o izmjenama i dopunama  
Zakona o visokom obrazovanju. Suštinski cilj izmjena i dopuna Zakona je rješavanje problema  
neusklađenosti obrazovanja s potrebama tržišta rada, odnosno problema nezaposlenosti. Ovim  
zakonom su propisane besplatne studije na javnim ustanovama za studente osnovnih studija koji  
su upisani 2018. godine i tada je preko 3.500 studenata upisano na prvu godinu osnovnih studija  
na Univerzitetu Crne Gore dok će master studije po reformisanom modelu studija biti besplatne  
počev od studijske 2020. godine. Izuzetno važna novina koja je uvedena u 2017. godini je

zastupljenost praktične nastave u obimu 25% kao obaveznog dijela studijskog programa, što će  
omogućiti studentima da stiču neophodna praktična znanja i vještine tokom studiranja.

U cilju unapređenja kvaliteta visokog obrazovanja i obezbjeđivanja nezavisnosti i  
transparentnosti rada u ovoj oblasti Vlada Crne Gore je donijela odluku o osnivanju, po prvi put,  
agencije za kontrolu i obezbjeđenje kvaliteta visokog obrazovanja. Program stručnog  
osposobljavanja lica sa stečenim visokim obrazovanjem se realizuje već sedmu godinu. Prema  
analizi koju je sprovelo Ministarstvo prosvjete u saradnji s Poreskom upravom, a koja se odnosi na  
četiri godine realizacije programa od 14.252 korisnika programa 6.865, odnosno 48% je nastavilo  
radni angažman. Da ova država vodi računa o studentima saglasno savremenim normama u  
obrazovanju rječito govore i ova dva podatka. Prvi je da su sprovedene aktivnosti za izvođenje  
građevinskih radova za prilagođavanje objekata osobama s invaliditetom i po tom osnovu uloženo  
je 220.000 eura i biće finiširani ove godine, a za studijsku 2017-2018. godinu, nije ni ovo nevažno  
napomenuti, dodijeljeno je 3.400 studentskih kredita.

Dakle, Vlada Crne Gore i resorno Ministarstvo prosvjete obrazovanju uopšte, a posebno  
visokom obrazovanju poklanjaju veliku pažnju. Naravno, ovo nije proces koji se završava jednom  
za svagda. On zahtijeva stalnu brigu i stalna ulaganja. Upravo zato je važno nesumnjivo i  
dokazano opredjeljenje Vlade da se obrazovanje izdigne na nivo prioriteta jer to garantuje ...  
(Prekid)... daljim ulaganje, odnosno razvojem ovog važnog segmenta. Hvala vam.

PREDSJEDAVAJUĆI GENCI NIMANBEGU (25.07.18 15:45:00)

Zahvaljujem, kolega Novoviću.

Sledeći govornik ili poslanik koji uzima učešće je kolega Branko Radulović. Izvolite, kolega.

BRANKO RADULOVIĆ (25.07.18 15:45:10)

E, stvarno ne znam što čovjek da reče. Stvarno ne znam. Da li da uvijek kažeš hajde pa  
ćeš to sutra pa ... potomstvo, da li da budeš otac kao Šveđanin, da li da budeš kao Japanac koji  
ga prati od pozadi, da li da bude kao Crnogorac koji da sve đetetu, a za sebe ništa, pa onda onaj  
sa Zapada kada dođe u Crnu Goru veli znate li u čemu se razlikuje Crnogorac od nas Norvežana,  
što njegov sin ima više nego što on ima. Znači, ljudi, sve. Ovo sam radio s koleginicom, pet, šest  
puta smo radili.

Desilo mi se ove godine, došla jedna osoba, gledam je sada, je li ovo neko ko je došao za  
ispit da polaže i sada neću da uvrijedim tu osobu. Bilo je i drugih, mlađih, da li je ovo neko došao  
po svoje dijete, s ocem i s majkom. Ostao sam bez riječi i vidio da ona polaže kod mene, put 40  
godina. Ako nađemo iđe ovo u svijetu da svoju đecu mi kao roditelji ili mi kao profesori ili mi kao  
poslanici kvarimo, niđe to nema na svijetu i uništićemo potomstvo. Neću sada da kažem neću zato  
što sam tome posvetio cio život. Ali, ljudi, ovo je apsurd. Ako iđe nađete u svijetu da ijedan  
univerzitet više od pet ili šest godina, koliko su redovne studije četiri godine ti dopušta da ti  
studiraš i da mu ukineš pravo na studiranje, evo ođe. Što će znati ta osoba od 40 godina iz osnove  
metalurgije s prve godine koju je slušala prije 25 godina?

Znaš što ja uradim? Većinom kod mene dolaze jer imam te tobož najteže predmete na  
četvrtoj godini, trećoj u stvari, pa petoj sada koja je po bolonji, dabogda da nikad nije dolazila i na  
magistarskim i na doktorskim, moraš da znaš svu fiziku, prirodne nauke, geologiju, moraš da znaš  
svu metalurgiju, matematiku, takvi su predmeti koje ja polažem. Fino uzmem moje knjige pošto  
nikad nisam naplatio svoje knjige studentima, pa se potpišem i rečem - ako te neko ikad pita iz  
metalurgije, jer počne šakama da se bije, vidim 40 godina, zbog vas neću biti inženjer, ako te ikad  
išta neko pita iz metalurgije nemoj odmah odgovarati, odgovori sutradan. Prelistaj te moje knjige,  
pa mu odgovori tada. Znači, ostajem bez riječi.

Mi prema našem potomstvu zapošljavajući ga na ovaj način, a ne na drugi način, dajući mu  
diplomu na ovaj način, a ne na drugi način, dajući mu imetak na ovaj način, a ne na drugi način,  
sve više postajem Šveđanin, sve više postajem Amerikanac, ne zbog toga što manje volim svoju  
djecu i svu djecu Crne Gore nego zato što ćemo ih uništiti, pokvariti. Što smo napravili ovima ne

znam koliko ih ima? Druga stvar, sada će me zvati ... po starom programu. Ti profesori su umrli ili  
su u penziji ili su neđe otišli ili ne znaju, ako ih je uhvatio nekakav neurološki problem, pojma ti oni  
nemaju, ne znaju kako se zovu, to ti je život. Ko će im dati ocjenu? Komisija, ovamo, onamo.  
Nemoj slučajno ko ovo iduće godine da pokrene. Mi smo svaki put zborili e, časti mi, ovo je  
poslednji put. Nemoj ko ovo do godine da pokrene, a vi uzmite knjigu u ruke ili batalite to.

PREDSJEDAVAJUĆI GENCI NIMANBEGU (25.07.18 15:50:00)

Hvala, kolega Raduloviću.

Ne znam posle vašeg govora da li da primijenim princip Branimira Gvozdenovića ili da  
nastavimo s radom. Predložio bih, onda, da idemo po mom principu, a to je da je sledeći govornik  
koleginica Branka Tanasijević. Izvolite.

BRANKA TANASIJEVIĆ (25.07.18 15:50:23)

Poštovani potpredsjedniče, poštovane koleginice i kolege, poštovani građani,

Ono što ću reći na početku je da se potpuno slažem s poslanikom Radulovićem. Tačno je  
da smo vi i ja i još grupa koji su bili predlagači pet, šest puta predlagali produženje roka  
studentima koji su započeli studiranje prije uvođenja Bolonjske deklaracije. Takođe je tačno da je  
Skupština Crne Gore uvijek jednoglasno prihvatila predlog takvog zakona, a imam utisak da ćete i  
vi glasati ovoga puta. Opet idemo na ono ovo je, zaista, poslednji put, a ja tvrdim da će to biti kada  
sam ja u pitanju jer nemam dilemu da više neću biti predlagač ovakvog zakona. Sve što ste  
pomenuli kao argumentaciju u prilog da su ti studenti ipak iskoristili mnogo godina, devet, koje  
smo im mi iz Skupštine Crne Gore dali kao šansu da završe studiranje, da je bilo neophodno da  
završe svoje obaveze.

Međutim, zbog čega sam se javila i rekla da ipak želim da govorim na ovu temu je što mi se  
javio jedan broj studenata kao i svim članovima Odbora, svako od nas je dobijao od studenata  
mejlove gdje su nas oni obavještavali koji su razlozi zbog čega bi bilo neophodno produžiti rok za  
još jednu godinu. Među njima je, recimo, bio jedan student koji je bio obolio od najteže bolesti.  
Napravio je pauzu u studiranju i vrlo je teško vratiti se posle takve drame i nastaviti studiranje. Ja  
sam poštovala njegovu odluku i smatrala da makar bio samo on taj kome ćemo dati šansu da smo  
dužni da to uradimo. Takođe, bilo je i onih koji su zbog rađanja djece, proširenja porodice, smrti u  
porodici. Mnogi razlozi o kojima smo razgovarali prethodnih puta, ali ovoga puta su, takođe, uticali  
na mene da budem u funkciji predlagača ovog zakona, reći ću još jednom samo još ovaj put.

Prema tome, nadam se da će studenti shvatiti da je neophodno da završe svoje obaveze u  
predloženom roku, a to je do kraja studijske 2018-2019. godine i da više ne očekuju da će im  
poslanici Skupštine Crne Gore produžavati rok za studiranje.

Jedino s čim se ne slažem, kada ste vi u pitanju, rekli ste šta će on s 40 godina da uči.  
Smatram, a znam da i vi to mislite, da ljudi s 40 godina i te kako imaju kapaciteta za učenje, za  
unapređenje svog znanja i da je koncept cjeloživotnog učenja evropski koncept koji je prihvatila i  
Crna Gora i pojedinci koji vode računa o sebi. Dakle, neko permanentno obrazovanje u stvari je  
nešto na čemu trebamo raditi. Ja bih izuzetno poštovala bilo kog čovjeka iz Crne Gore koji bi, kao  
što se to dešava u zemljama Evropske unije, upisao fakultet s 40 godina jer je možda iz nekih  
razloga o kojima ne bismo sada vodili raspravu, upisao studije s 18 godina, možda tada nije ni  
znao šta želi, nije se potpuno ni pronašao, a nekada i roditelji svoje ambicije prenose na svoju  
djecu pa djeca upisuju studije koje su san njihovih roditelja i onda u nekim godinama, četrdesetim,  
pedesetim, šezdesetim, ima i takvih primjera u Evropskoj uniji, započinju studiranje onih fakulteta  
za koje smatraju da su nadareni i da u toj oblasti još mogu dati neki doprinos. Hvala lijepa.

PREDSJEDAVAJUĆI GENCI NIMANBEGU (25.07.18 15:53:57)

Izvolite, kolega Raduloviću, imate komentar.

BRANKO RADULOVIĆ (25.07.18 15:54:01)

Koleginice Tanasijević, imam problem što mi je brža pamet od usta i to mi je genetski.  
Znači, mravlja kiselina mnogo luči, a jezik mi nije brz, a onda mi kažu pojedini izbaci tri informacije,  
pet informacija, ako izbacim sto informacija onda džabe, to se sve prospe lijevo, desno. Tako da  
možda nisam bio dorečen. Kada kažem od 40 godina da se neko vrati 20 godina da uči osnove iz  
nekih studija je katastrofa, on ne zna to. Kako će se nadgraditi, to kažem. Za vječito učenje, tek  
sam sada krenuo da studiram neke stvari. Znači, cio život uči. Zato, oni koji promovišu politički  
neke partije, da se onaj ko ima 22 godine, genije koji je završio fakultet sa 6,5 ili 7, da je popio svu  
pamet svijeta, taj ne zna ništa. Onaj koji je s 10, pa onda ima veću predispoziciju da doćera tamo  
neđe do 60-70. da nešto nauči. Tako da je učenje majka nauke, uči, cio život, uči, u nečemu je  
barem i Lenjin bio u pravu.

PREDSJEDAVAJUĆI GENCI NIMANBEGU (25.07.18 15:55:29)

Koleginica Branka Tanasijević. Izvolite.

BRANKA TANASIJEVIĆ (25.07.18 15:55:33)

Praktično da nema potrebe da odgovoram prof. Raduloviću na ovaj komentar. Sve ono što  
ste saopštili slažem se s tim, da čovjek bez obzira na godine treba da radi na svom mentalnom  
kapacitetu i da ga stavlja u funkciju. Na kraju, svi oni ljudi koji se ponašaju na takav način, kako  
ste to obrazložili i vi i kako sam to i ja u mojoj diskusiji rekla, oni su potpuno mentalno svježi, oni  
uspijevaju da pruže doprinos na svaki mogući način i s 40, 50, 60 godina, u stvari u dementna  
stanja najčešće ulaze ljudi, ako se ne radi o genetici ili o bolesti, oni koji ne rade na sebi.

Prema tome, imamo intelektualaca koji imaju i po 85 i više godina, a koji mogu mnogim  
nazovi intelektualcima održati predavanje. Prema tome, kao i vi pozivam studente da uče,  
pozivam svu Crnu Goru da uči jer znanje je najveći resurs jednog društva. Bez znanja nijedno  
društvo ne može naprijed.

PREDSJEDAVAJUĆI GENCI NIMANBEGU (25.07.18 15:56:31)

Sledeća je koleginica Branka Bošnjak, a onda neka se pripremi koleginica Aleksandra  
Vuković.

BRANKA BOŠNJAK (25.07.18 15:56:39)

Zahvaljujem, potpredsjedniče.

Kada je stigao ovaj predlog, što su i kolege pričale, a ja malo i duže pamtim zato što znam  
na Univerzitetu u početku nije trebao zakon da bi se produžavao ovaj rok nego se produžavao i  
Senat Univerziteta. Tako da ovo produžavanje traje deceniju. Sigurno ako ne i više. Sjećam se i  
koleginice Vuković, ispred Rektorata je bio organizovan protest tih apsolvenata da se produži još  
neka godina i sjećam se da ste vi s Filozofskog, ne mogu se sjetiti tačno koja godina je bila.

Poenta je u tome što, ako se pravilno poštovao zakon, ovi ne bi bili studenti, gube status  
studenta jer ne možeš ti da studiraš sto godina. Oni su apsolvirali i oni po pravilu gube status  
studenta. Ono s čime se ne slažem da su oni, znajući kakvo znanje i kakva prosječnost sada izlazi  
s univerziteta po Bolonji, znam da pola ovih što su stali imaju veći kvantum znanja od onih što  
završavaju. Vjerovatno u nekom periodu zbog nečega su odustali i žao mi je da ne završe zato što  
sam svjesna da su studioznije radili, da je bio kvalitet bolji, da su kriterijumi bili stroži i da su oni to

savjesnije radili nego što se sada radi. Onda je i tehnologija uznapredovala. Vi znate više nisu  
kvitice nego imamo razne bubice koje se vade, evo doktor zna, vakuumom ih je potrebno izvaditi  
iz uha, razne metode koje svi studenti uvijek su koristili, makar ovi s naših prostora. To negdje u  
inostranstvu nije slučaj. Njima ne pada na pamet da ništa švercuju jer oni jednostavno hoće da  
nauče i bore se za znanje, a nije im bitna diploma. Kod nas je to obrnuto. Bitna je diploma, znanje  
nije bitno.

Samo od ovih izmjena zakona gdje ste naveli, u Zakonu o visokom obrazovanju, pa  
Službeni list 4414, 5214, 4715, 4060, 4217, 7117 od ova četiri su samo izmjene vezane za ovaj  
rok. Šta sada da kažem?

...sam ljuta zbog toga što se svake godine to produžava. Znam da ima pojedinačnih slučajeva vrlo  
opravdanih, vjerovatno za to, ali to stvara problem i organizaciji na Univerzitetu. Ovo što je  
profesor rekao izmijenjeni su potpuno planovi, programi i pojedini predmeti više ne postoje ili su  
podijeljeni na dva predmeta ili su promijenili naziv ili je promijenjena literatura odnosno  
promijenjen je program. Nema tog profesora, otišao je u penziju, više ga ne interesuje, treba da se  
nađe indeks, treba studentska služba da nađe prijave iz ko zna koje godine i da se vidi tamo, to  
stvara strašne probleme zaposlenima na Univerzitetu.

Sa druge strane mi je žao te ljude, a negdje mi je milo da oni hoće da završe i da imaju još  
želju da završe, nekako da se nađe neki kompromis između toga na kraju i ne postoji, postoji  
samo ovo da im damo da po starom i da napravimo problem ili drugo, jer oni su svi apsolventi.  
Niko od njih nije, nije to prva godina, jer se ne bi dozvlilo da se organizuje druga, treća ili četvrta  
godina da se sluša nastava, jer ne može po starom sistemu. Evo imala sam i ja neku studentkinju  
koja je bila mnogo bolja od pola onih koji su po Bolonji, vjerujte, jer hoće da uči studiozno i sjeća  
se i sramota je da se ne prisjeti nekih stvari i onda mi bude žao, ali nekako vidim stvaramo  
problem, olijenili smo ih, jednostavno, evo neka bude završeno sa ovim da negdje garantujemo svi  
da sledeće godine stvarno nećemo prihvatati ovo, jer nisu srećni na univerzitetima kad mi ovo  
donesemo zbog toga što se stvara problem, a prošlo je toliko godina, ti su ljudi najmanje blizu 40  
godina koji bi sada trebali da se pojave i da završe ovaj fakultet. Približiti će im se i nekakvi uslovi  
za nekakvu privremenu penziju, pojedinima, a možda su pojedine od ovih i imale i onu za majke  
ne bi me iznenadilo da su koristile onu naknadu za majke s troje i više djece. U svakom slučaju  
nije problem, uvjek gledamo da se izađe u susret i meni je uvijek milo da što više ljudi završi  
fakultet i ja imam malo razliku u odnosu, mislim da su ovi ozbiljniji, studiozniji, ali nemojte više jer  
mi ispadamo neozbiljni, stvarno ispadamo neozbiljni. Zahvaljujem.

PREDSJEDAVAJUĆI GENCI NIMANBEGU (25.07.18 16:02:03)

Izvolite, kolegince Vuković, imate komentar.

ALEKSANDRA VUKOVIĆ (25.07.18 16:02:09)

Ne komentar, mislila sam da ste me prozvali prije, izvinjavam se. Najavili ste diskusiju.

GENCI NIMANBEGU (25.07.18 16:02:16)

Nemate potrebe.

Znači, zahvaljujem se kolegini Bošnjak i najavljujem koleginicu Vuković. Izvolite.

ALEKSANDRA VUKOVIĆ (25.07.18 16:02:22)

Potpredsjedniče Nimanbegu, naravno da se izvinjavam s obzirom na to da me nijeste  
najavili a ja sam prije roka ustala.

Pa evo imam potrebu da kažem zaista u prilog i priči kolega iz opozicije i kolega iz mojih

poslaničkih klupa i koleginica naravno. Više motiva nas je navelo da podržimo opet ovaj zakon, a  
naravno saglasna sam apsolutno i hajde da održimo riječ i da više nas govori danas o ovoj temi  
upravo zbog toga što hoćemo da kažemo res non verba, znači, stvarno hajde da svoje riječi od  
danas sprovedemo u djelo. Hoćemo, stavili smo ovaj zakon na dnevni red, hoćemo da vam  
izađemo u susret da dobijete još godinu dana šansu kako bi ste priveli kraju svoje studije i zaista  
ne želim da ulazim u motive i da nešto što je u ovom slučaju opšti interes svodim na pojedinačne  
slučajeve. Svako od nas je dobio poruku, svako od nas je dobio mail, opravdanja su bila različita  
ali meni je jedini razlog koji me motiviše da podržim ovo potreba tih studenata i studentkinja da  
nastave svoje studije.

S obzirom na to koliko su studirali pravo da vam kažem i uvijek ponavljam, to je jedna od  
mojih omiljenih ..., odgađanje je najgora podvala vraga. Nijesmo svjesni toga, ali svjesna sam i  
činjenice da među kolegama mojim bivšim sa Odsjeka za srpski jezik i književnost koji su mi se  
obratili a koji još nijesu završili studije jesu oni koji su zaista bili dobri studenti za sve vrijeme  
našeg studiranja. Ja nijesam ulazila u razloge zašto oni nijesu završili fakultet na kraju, ali ne  
samo da taj prosjek koji, po mom mišljenju, inače nije nikakav pokazatelj nečijeg kvaliteta niti juče  
niti danas, ali u formalnom smislu jeste važan jer znamo da je stari školski sistem podrazumijevao  
da ni magistarske ni doktorske studije ne može upisati neko ko ima prosječnu ocjeni ispod 8,5. To  
pravilo je postojalo i iskreno ja sam bila vrlo prilježna da podržim to pravilo ali evo vidimo da smo  
neka pravila izmijenili. Ako su ta pravila učinila da se na bilo koji način poboljša sistem  
obrazovanja u Crnoj Gori ja mu se radujem, no vrijeme je najbolje ili majstorsko rešeto pa će  
pokazati kakva su bila ta rješenja.

Ne bih, takođe, govorila ni o tome da li je dobra ili nije dobra Bolonjska deklaracija, je li  
dobro da danas naši studenti imaju priliku da završe fakultete sa 22 i da budu doktori nauka sa 28  
godina. Naravno, mi živimo u jednom vremenu koje je podleglo brzini i mi znamo da je brzina  
jedna od osnovnih karakteristika ovog vremena. Ne znam da li sa 28 godina neko zaista može da  
ima uvide. Ja inače gledam da crnogorsko društvo i uopšte kad mislim i politički i kad mislim o  
kulturi najmanje razmišlja o procesima , sve se svodi na neke slučajeve, dakle, kad bi smo možda  
istoriju i kulturu sagledavali u nekom dubinskom strukturnom smislu onda bi smo i bolje izašli na  
kraj sa problemima koje svi mi imamo.

Da mi je neko rekao da ću u ovom parlamentu pomenuti jednog, mogu da kažem slobodno,  
subverzivnog pisca, jednog Sarajliju koji je na žalost mlad umro - Darija Džamonju ne bih  
vjerovala. Ja sam pomenula njega baš u prilog priči koleginice Branke Tanasijević. Naime, on je  
imao jednog đeda, to je izvanredni sarajevski pisac, bio je boem, imao je neveseo život, sam je  
rekao da je umro 1993. u Sarajevu, a znamo zbog čega se u Sarajevu i mentalno i fizički umiralo  
tih godina. Primjer njegovog đeda Petra, mi je ostao onako kao nešto veoma neobično i čini mi se  
i potrebno ispričati i građanima i građankama Crne Gore. Naime, pošto je Dario Džamonja bio  
izuzetno darovit čovjek, ali nije imao formalno obrazovanje, nije imao nikakav fakultet, a pošto je  
njegov đed Petar poticao iz tog vremena kada imati fakultet je značilo biti potvrđen u društvu i  
imati određeni društveni status on je kazao, pa pobogu Dario ajde neki fakultet završi, evo da vidiš  
da se to može ja ću se spremiti za prijamni ispit i izaći na prijamni ispit i dokazati ti i pokazati da ja  
u ovim devedesetim godinama mogu studirati i redovno završiti fakultet. Đed je to učinio, stvarno,  
upisao je fakultet i krenuo je dobro da studira, Dario ipak nije poslušao đeda. Prema tome može  
se učiti, uvaženi profesori i kad imamo 30, i 40, i 50 godina. Cjeloživotno obrazovanje je veoma  
važno. Mislim da svi mi ovdje pokazujemo i svojim djelima i svojim životom da i te kako i redovno  
čitamo i da u stvari to čitanje drži zdravom i našu mentalnost i najzad na neki način uspijeva  
...(Prekid)... naš jezik kako bi smo eto obogatili svoj rječnik. Zahvaljujem.

PREDSJEDAVAJUĆI GENCI NIMANBEGU (25.07.18 16:07:27)

Hvala Vam, koleginice Vuković.

Na Vaše izlaganje komentar ima koleginica Branka Bošnjak.

Izvolite.

BRANKA BOŠNJAK (25.07.18 16:07:33)

Zahvaljujem.

Htjela bih samo da iskomentarišem ovaj dio za Bolonju, malo sam možda bila ja  
nedorečena, a možda ne znam da li je bilo upućeno meni, ali ja sam nekako to doživjela.

Što se Bolonje tiče ja sam bila jedna od zagovornica da se uvede bolonjski proces, jer sam  
imala priliku na zapadu da vidim kako to funkcioniše i tamo to funkcioniše dobro i to je nešto što je  
funkcionalno i što je nama trebalo, ali mi smo uveli Bolonju na crnogorski način, a ne Bolonju  
kakva je trebala da bude i to je odgovaralo negdje i profesorima koji nisu mijenjali svoj način ni  
predavanja, maltene da se nisu, izuzev administrativno u ukucavanju onih poena i drugačijih  
ocjena, nisu mnogo primijenili nastavu svoju, odnosno eks katedra. Sa druge strane, studenti su  
naši to doživjeli kao neko sredstvo samo se pismeno, uglavnom u pisanoj formi polaže, nema  
usmenih ispita, što je meni bilo u početku nevjerovatno da neko završi pravni fakultet a da ga vi  
ne čujete kakva mu je retorika, kako priča ili književnost. Kao što mi je sad nevjerovatno kada  
čujem da se na odsjeku za engleski jezik i književnost maltene priča sve na našem, da nema puno  
priče. Hoću da kažem da mi smo to izvrnuli i napravili da to nije funkcionalno i da to ne djeluje  
onako kako je trebalo. To je bilo dobro zamišljeno ali nisu krivi samo studenti, krivi su profesori,  
prije svega profesori i ona neka raspodjela što mora biti ovoliki procenat onih, i za to danas  
imamo prosjek 10 oko 20, 30 studenata po završenoj godini. To je nenormalno, ne može svak da  
ima 10, to je neprirodno. Ali, to da bi se zadovoljio taj određeni procenat. Što se cijelog životnog  
učenja tiče, tu sam za. Ja negdje i lično kad sam htjela da upisujem fakultet igrom nekih  
slučajnosti sam upisala metalurgiju a htjela sam medicinsku biohemiju. Kad sam završila ja sam  
zavoljela metalurgiju, završila i svidjelo mi se to. Ja sam htjela tada da se vratim da upišem  
medicinsku biohemiju, imala sam taj žal, ali ajde odlučila sam ipak nešto kao racionalno da idem  
na magistarske i na doktorske.

Sad evo ovo ovdje radeći imam želju za pravnim fakultetom iz razloga što me često  
zalijepe pa kažu nisi ti pravnik to ne može, nije to tako, kao da su samo pravnici u Skupštini. Eto  
imam želju, možda i upišem. Zahvaljujem.

PREDSJEDAVAJUĆI GENCI NIMANBEGU (25.07.18 16:10:32)

Hvala koleginice Bošnjak.

Koleginice Vuković izvolite.

ALEKSANDRA VUKOVIĆ (25.07.18 16:10:36)

Zahvaljujem potpredsjedniče.

Zaista nemam ni jednu tačku u vašem izlaganju o kojoj bih polemisala. Naprotiv, vrlo bih  
dala u prilog vašoj priči jer čini mi se da je veoma važno s obzirom na to da evo posljednjih deset  
godina svako malo slušamo o nekim plagijatima, o ovome i onome, da u suštini naši učitelji i  
učiteljice u osnovnim školama zapravo mnogo prije toga, zato što obrazovanje počinje toga i od  
treće godine kad naši učenici danas uče engleski jezik, zbog čega sam ja veoma srećna i  
smatram to jednom od najznačajnijih tačaka izmjena reforme naših zakona koji se odnose na  
obrazovanje zbog toga što ne živimo mi ni početak dvadesetog stoljeća ni vrijeme okupacije, jer  
kako bi Petar Kočić rekao "ukopacije", nego živimo u jedno slobodno vrijeme kada kao nezavisna  
država opredjeljujemo svoj međunarodni subjektivitet i đe ćemo i s kim ćemo se udruživati. Misim  
da je to jedan od važnih momenata što ste pomenuli da treba i na Odsjeku za engleski studirati na  
engleskom, a i u osnovnoj školi i prije toga intenzivirati učenje. I ne samo engleskog jezika, molim  
vas. Evo ja govorim i engleski i ruski, dakle svih jezika koji će doprinijeti da naša đeca budu što  
obrazovanija. Ako se sjetimo svojih najobrazovanijih ljudi u istoriji, evo pomenuću samo Petra I  
Petrovića Njegoša, pa oni su govorili više jezika i time što su bili poliglote u stvari učinili da i oni  
Francuzi ako se sjećate, koji su tada pokušavali da okupiraju Crnu Goru, zastanu pred  
duhovnošću jednoga Petra I Petrovića Njegoša.

Ali, ono što mi je jako važno i hvala vam na prilici da to kažem, koleginice Bošnjak jeste,  
ako naši učitelji i učiteljice zatvore oči pred tim što neko bezazleno "prepisuje" i ako naši profesori  
na univerzitetima zatvore oči zato što neko ima te bubice i što švercuje, kako se to popularno kaže  
među našim đacima, učenicima i studentima, onda on u stvari otvara put za svaku moguću vrstu  
prevare. Jer, vi u stvari time formirate ljude koji će biti skloni prevarama. Dakle, da ne citiraju, da  
ne navode tuđe misli. Vjerujte i u nekim novinskim tekstovima kad dajem neki bezazleni tekst za  
novine staviću pod znake navoda ono što nije moja sintagma. Jer znamo da su neke sintagme  
karakteristične.

Dajte da poručimo sa ovog mjesta i dajmo u stvari vjetar u leđa svim profesorima koji imaju  
tu vrstu potrebe da ne kazne u nekom najstrožem smislu nego da jednostavno ukažu mladim  
ljudima da nije u redu na taj način varati jer ćete u stvari pretvoriti te ljude sjutra u prevarante na  
svim nivoima. Dakle, sve počinje stvarno prvo iz naših porodica kada nam roditelji kažu - da u  
redu je, pa odu da se svađaju sa profesorima i profesorkama koji su kaznili te učenike i zašto su  
im pobogu oduzeli te bubice itd. i ako budemo na taj način se odnosili i vaspitavali našu đecu,  
onda ćemo imati obrazovanu đecu, jer je prije svega važno da to budu vaspitana đeca, onda će  
doći obrazovanje. Najzad obrazovan je onaj čovjek koji ima obraz. Hvala.

PREDSJEDAVAJUĆI GENCI NIMANBEGU (25.07.18 16:13:51)

Hvala i vama.

Kao što sam i najavio sada je poslanik Goran Radonjić na redu i poslije njega poslanik  
Adrijan Vuksanović i time zaključujemo raspravu i Andrija Mandić.

Izvolite kolega Radonjić.

GORAN RADONJIĆ (25.07.18 16:14:07)

Zahvaljujem.

Da kažem najprije mislim da bi bilo bolje da je predlagač ministar prosvjete, pa bi bilo prilike  
da se porazgovara malo uopšte o sistemu prosvjete.

Kao neko ko ispituje studente, ove koji će biti obuhvaćeni ovim zakonom, da kažem odmah  
da podržavam da se to produži, a ostaviću da kad dođu kod mene kao što dolaze sve ređe i  
nadam se sve manje da im kažem šta mislim o tome da se studira preko 15 godina u našim  
uslovima. Istovremeno želim da kažem da imamo primjere u svijetu gdje je zapravo nezamislivo  
da se ovakvi zakoni moraju donositi jer je kontinuirano inoviranje programa kako na nivou  
studijskog programa kako se kod nas zove ili katedre i tako i na nivou samog predmeta. Dakle, u  
Americi vam omogućavaju da studirate tempom koji vi želite. Ako želite jedan kurs po semestru -  
studirajte. Svi smo valjda vidjeli makar nekad u životu prilog kad je neko od 70 godina završio  
fakultet. Dakle, ne treba da se ograničava nego da se omogućava. Kod nas se mora zaknom  
omogućiti da neko po starom sistemu i dalje završava zato što je novi sistem toliko radikalno  
različit od starog da on ne može lako da pređe na novi, u tome je problem. Kod nas je, međutim  
ovo sad prastari, jer je od prošle godine novi, znači imamo stari, prastari i novi. E sad, svaki put je  
isti problem.

Ja sam pripadam generaciji koja je doživjela mnogo reformi, preživjela na žalost mnogo  
reformi, od šuvarica pa usmjerenog, pa jednog tipa studiranja, drugog tipa, trećeg tipa, i svi su ti  
zahvati bili vrlo radikalni a imali su jednu zajedničku crtu. Svi su pravljeni tako što se odozgo neko  
sa vrha, sa vlasti, sa moći sjetio da sistem ne valja i radikalno ga promijenio. Niko ne pita nas koji  
smo u sistemu bilo kao predavači, bilo kao studenti, bilo kao naučnici, šta mi mislimo i zato se na  
kraju svede da se sve radi na brzinu često sa velikim greškama.

Prošle godine je ovdje sveobuhvatna reforma izvedena, a svi se sjećamo skandala da su  
prepisivani programi iz Hrvatske, pri čemu ja ne samo da osuđujem prepisivanje, nego i razumijem  
zašto. Jer sam i sam bio u situaciju kada su inovirani programi da mi stižu stalno imejlovi u petak  
uveče, da do nedelje moram da napišem ishod učenja. E, pa onda, osim ako ste zaista toliko u  
materiji godinama, ako ste se baš usavršavali, teško da može čovjek nešto da uradi nego da

prepisuje i tako je na žalost u našem sistemu.

Dakle, mi imamo sistemski problem jer se kod nas ne gleda šta valja, šta ne valja u našem  
sistemu kako ga inovirati, nego kad dođe nova garnitura na vlast ona kaže - e ja ću da promijenim  
sve. Poslije 10 godina, a obično to tako traje, dođe neka nova koja kaže - ovo do sad ne valja  
ništa, iako je do prekjuče govorio da je sistem odličan jer kad se sjetimo kad smo kao opozicija  
kritikovali naše rezultate, rezultate naših đaka na testiranjima, bila je odbrana da ne valjaju

testovi pa biće sve bolje, a onda odjednom radikalna promjena. Sad kad smo radikalno promijenili  
sve nivoe obrazovanja da li će se za 10 godina ponovo da neko kaže ovo ne valja ništa, idemo  
Jovo nanovo. I za to mi nemamo kontinuitet, nemamo ono što treba.

Da kažem, ne treba mnogo da se troši riječi o tome koliki je značaj obrazovanja, ali moram  
da naglasim jednu stvar koja se na žalost u našem kontekstu zaboravlja. Dakle, cilj obrazovanja  
jeste da se teži istini, da se stvori čovjeku bolji život, kako pojedincu tako i kao zajednici. Dakle, na  
nižim nivoima se to jasno naglašava. Kaže se vaspitna funkcija, ali ta moralna dimenzija, ta  
dimenzija humanistička u obrazovanju mora da bude uvijek prisutna i moramo da je budemo  
svjesni.

Na drugoj strani u novije vrijeme, naročito kod nas imamo tendenciju tržišta. Mi se ne  
obrazujemo da bismo bili na tržištu, nego prvo da bismo bili ljudska bića kakva treba da budu, a  
onda da budemo pripadnici neke zajednice kakva ona treba da bude. Na žalost kod nas nije  
društvo, osim deklarativno, ni društvo znanja, ni društvo u kome se cijeni istina i težnja ka istini  
nego suprotno. Sad da kažem, zato sam i ponosan kao profesor da imam taj poziv, da težim tim  
vrijednostima. Kod nas se one na žalost ne cijene, nego mi imamo recimo status srpskog jezika da  
mi od prve godine učimo naše đake da govore jedan jezik a da u školi taj jezik niko ne pominje, da  
im se predmet zove na jedan način, a udžbenik na drugi način, da imamo situaciju da neko bude  
loš đak, a onda da računa da će preko, kako se kod nas kaže, veze da dobije da se negdje upiše  
da dobije da negdje završi i na kraju da postane neki visoki funkcioner, direktor, itd.

Kod nas nije garancija da ako ste dobar stručnjak da će vam to biti vrednovano, da će vam  
to biti cijenjeno, nego, naprotiv, da ćete biti sumnjivi.

Evo, ako dozvolite da završim, dakle da se sjetim najnovijeg primjera. Skrenuo je pažnju  
na to moj kolega dr Vladimir Dobričanin, posebni je sad problem toliki broj lučonoša. Ja kad

sam učio bio mje jedan ili dva u odjeljenju.Sad smo imali slučaj da u jednom odjeljenju osnovne  
škole u Podgovici svi su đaci odlični. To je katastrofa, to znači da je kriterijum toliko loš da niko  
nema vrlodobar. Vidite, sa takvim lučonošama Glavni grad je dao jednu monografiju u kojoj se  
daju podaci kako je nekoj starleti dignut džip u vazduh. Znači, da Glavni grad ne cijeni svoje  
najbolje đake, ne daje im neku klasiku, neku enciklopediju, nego im daje jednu knigu koja nije  
zaslužila da bude objavljena. Isto tako kako treba da imamo u vidu osnovne postulate obrazovanja  
treba da imamo u vidu i da u našem društvu treba da se konačno počnu na djelu cijeniti težnja ka  
istini i moral, težnja da se doprinosi društvu. Zahvaljujem.

PREDSJEDAVAJUĆI GENCI NIMANBEGU (25.07.18 16:20:14)

Hvala, kolega Radonjić.

Posle kolege Radonjić, bio je najavljen kolega Vuksanović, ali su se u međuvremenu sa  
kolegom Mandićem dogovorili da kolega Mandić prvi govori.

Izvolite, kolega Mandić.

ANDRIJA MANDIĆ (25.07.18 16:20:27)

Hvala gospodine predsjedavajući.

Dame i gospodo, poštovani građani Crne Gore,

Vi znate da Demokratski front u Crnoj Gori se nalazi u dubokoj medijskoj izolaciji i da ovi  
nastupi u Skupštini Crne Gore su u suštini jedini necenzurisani prostor gdje možemo da saopštimo  
naše stavove, a kako je o ovoj tački dnevnog reda naš poslanički klub imao veliki broj diskusija i  
gdje ste svi mogli da registrujete i da shvatite u kojem pravcu će se kretati naše odluke, šta smo

kritikovali, šta mislimo da treba popraviti, a šta ćemo podržati želio sam da crnogorsku javnost  
upoznam sa onom političkom temom za koju procjenjujem da je danas jedna od najbitnijih a tiče  
se suđenja koje se odvija u podgoričkom Višem sudu. Dakle, danas je Vijeće Višeg suda u  
Podgorici donijelo odluku da Saši Sinđeliću, čovjeku, presuđenom kriminalcu, ubici ih Hrvatske,  
čovjeku koji ima nekolike teške dijagnoze potvrdi status svjedoka saradnika. Čak predsjedavajuća  
Vijeća to je uradila na kraju, poslednjeg sudećeg dana prije ljetnjeg odmora i to u jednoj formi da  
niko nije shvatio kakvu je odluku donijela. Gledao sam dnevnik Javnog servisa ni oni očigledno, ili  
njihov novinar, nije ukapirao kakva je odluka donijeta ili su oni na istom poslu da prikriju sramotnu  
odluku kojom oni iz crnogorskog režima koji upravljaju sa ovim procesom, a ja mislim da to uopšte  
nije Sudsko vijeće nego da su samo puki izvršioci naloga onih koji dolaze ovdje, konkretno mislim  
da sa čitavom operacijom upravlja ministar pravde Pažin. To sam ovdje javno saopštio, da se  
sada postavlja još jedna kockica u nizu na osnovu koje treba da se donesu presude protiv ljudi u  
Crnoj Gori koji nemaju nikakve veze u organizaciji montiranog državnog udara ili nekakvih  
terorističkih organizacija koje su navodno osnivane u Crnoj Gori.

Ono što želim da saopštim u ime Demokratskog fronta, a što mislim da moraju da znaju  
građani Crne Gore, da se mi tako meteorskom brzinom približavamo ka onoj tački o kojoj je  
govorio predsjednik Sjedinjenih Američkih Država Donald Tramp, o čemu je nešto rekao i patrijarh  
srpski Irinej, o čemu govori mitropolit Amfilohije, da sam prosto zabrinut za budućnost svih nas u  
Crnoj Gori. Morate da znate jednu stvar ljudi iz crnogorskog režima. Maltretirali ste bošnjačku  
zajednicu u operaciji Lim, slomili ste kičmu njihovim političarima. Evo ih danas puze ovdje, nude  
se i na raspolaganju su Demokratskoj partiji socijalista. Znamo šta se desilo u operaciji "Orlov let" i  
mislim da je neko među vama izveo pogrešan zaključak da tako možete da uradite sa  
Demokratskim frontom i da tako možete da uradite sa Srpskom nacionalnom zajednicom u Crnoj  
Gori. Mislim da pravite veliku grešku. Žao mi je što ljudi iz Višeg suda, odnosno Sudsko vijeće i  
predsjednik Višeg suda prosto nemaju snage da se odupru tim naredbama. Mi smo ukazivali na to  
da taj skandal koji oni rade, da taj skandal vodi samo novim diobama, saopštili smo da ne  
vjerujemo Sudskom vijeću i da oni nijesu pod kontrolom i da nijesu obični izvršitelji nalogodavaca.  
Vjerujte da sam ja sudija i član tog sudskog vijeća i da oni kojima sudim nemaju povjerenja u  
mene prvo što bih uradio sam bih tražio da me izuzmu iz tog procesa. Svakako da oni to neće  
uraditi zato što mora zadatak da se ispuni do kraja, kao što se ispunjavao u slučaju predsjednika  
opštine Plav koji je zbog dvije hiljade evra osuđen na godinu i dva mjeseca zatvora. Ja razumijem  
da je naše pravosuđe zgaženo, da u našem pravosuđu nema nezavisnih sudija veliki broj, a ono  
malo što ima ti ne dobijaju važne predmete i da se za ovaj predmet biralo ono Sudsko vijeće koje  
će do zadnjeg zareza da uradi što dobije kao nalog, što od ljudi iz pravosuđa, a prvenstveno što  
dobiju od ljudi iz crnogorskog režima.

Ovdje se traži i određivanje pritvora za kolegu Milana Kneževića, molim vas samo da  
završim, danas dobijamo informaciju da se traži za kolegu Nebojšu Medojevića zbog iznijetog  
mišljenja vezano na određene prilike u Crnoj Gori. Dakle, pokušava se vladati strahom, krši se  
zakon, skandalozne odluke se donose, a ovdje kada je bio POSP, baš mislim da je gospodin  
Krivokapić pominjući onaj montanjarski, francuski Ustav iz 1793. ako se ne varam, tamo je  
zapisan jedan član da narod koji ima lošu vlast i koji ne smije da trpi tiraniju vlasti nego mora da se  
pobuni. Jedino pravo koje ima to je pravo na pobunu.

Dakle, crnogorski režim se opredjeljuje za sukobe. Mislimo da to ne treba tako da se radi.  
Pozivamo ih još jednom da se urazume i da oni pukim malim izvršiocima iz crnogorskog  
pravosuđa, iz crnogorskog tužilaštva prenesu poruku kuda nas sve zajedno mogu povesti ovako  
skandalozne i protivzakonite odluke koje ...(Prekid) da sačuvaju jednu neograničenu vlast u

Crnoj Gori.

PREDSJEDAVAJUĆI GENCI NIMANBEGU (25.07.18 16:26:32)

Kolega Mandiću, moram konstatovati, i ako me je kolega Đukanović informisao da želite da  
saopštite nešto i prijavio za učešće u raspravi, da ste prekoračili poslovničke mogućnosti i da vas  
kao lidera Demokratskog fronta mogu biti tolerantan za vaše stavove ali konstatujem da ovo nije  
bila niti tema dnevnog reda niti je bila prilika da se to saopšti.

Kolega Ranko Krivokapić. Vi ste se javili?

Dobro.

Izvolite, kolega Mandić.

ANDRIJA MANDIĆ (25.07.18 16:27:16)

Samo želim da Vam se zahvalim zato što ste omogućili da iskoristim vrijeme koje pripada  
mi kao poslaniku. Rekao sam na početku da neću govoriti, jer smo već oko ove tačke dnevnog  
reda saopštili stav poslaničkog kluba i naši poslanici su govorili, ali ovo je jedna od onih važnih  
životnih tema koju mislim da je važno da čuju građani Crne Gore, kako bi i oni mogli da učestvuju  
aktivno u političkom životu. Mislim da je to jedna od uloga parlamenta. Kada sam registrovao da  
Javni servis u tri i po koji je pratio recimo to suđenje, kao i imao prilog od pet minuta da uopšte nije  
registrovao ono što je uradila sudija a i gledajući sudiju prosto mi u jednom trenutku bilo žao jer  
sam osjećao da je i nju bilo sramota što

PREDSJEDAVAJUĆI GENCI NIMANBEGU (25.07.18 16:28:04)

Kolega Mandić, molim Vas, nemojte komentarisati po drugi put rad suda, jer nije mjesto  
ovdje sada.

Kao što sam najavio zadnji prijavljeni diskutant je kolega Adrijan Vuksanović. Mogu  
zaključiti listu prijavljenih? Mogu.

Izvolite, kolega Vuksanović.

ADRIJAN VUKSANOVIĆ (25.07.18 16:28:27)

Hvala predsjedavajući.

Ako se vratimo na samu raspravu o pomenutom zakonu želim istaći da se slažem sa svime  
što su istakli moji prethodnici i drago mi je što smo izrazili jedan senzibilitet prema jednoj skupini  
ljudi koja je, vjerujem, zbog različitih životnih okolnosti se našla u takvoj situaciji u kakvoj se našla i  
sad im pružamo jednu šansu da u roku od godinu dana završe svoje studije. Koleginica  
Tanasijević je navela i neke lične primjere. Složio bih se i sa koleginicom Bošnjak koja je napravila  
dobru ipak distinkciju, želim to podvući između onog starog načina studiranja i ovog novog i  
svjesni smo da je onaj stari način studiranja nosio malo veće kriterijume i zahtijevao je veću  
disciplinu i veće uloženo vrijeme za polaganje ispita tako da bi na kraju apelirao na sve one koji su  
se našli u ovom statusu da ulože dodatan napor i da završe svoje studije. Hvala.

PREDSJEDAVAJUĆI GENCI NIMANBEGU (25.07.18 16:29:35)

Hvala kolega Vuksanoviću.

Da li predstavnik predlagača želi završnu riječ?

Izvolte kolega Andrija Popović.

ANDRIJA POPOVIĆ (25.07.18 16:29:47)

Zahvaljujem potpredsjedniče.

Veoma ću kratko. Zahvaljujem se svim diskutantima koji su govorili povodom izmjena  
zakona o visokom obrazovanju, izrekli smo slično mišljenje koje ponavljamo već godinama,  
izričemo ga povodom produženja studiranja takozvanim studentima po starom. Vjerujem, takav  
smo zaključak iznijeli Odbora za prosvjetu, nauku, kulturu i sport, da je ovo posljednji put da se  
produžava godina studiranja studentima po starom, dakle, to je ta posljednja šansa. Pozivam

studente, studentkinje po starom da tu posljednju šansu iskoriste, pozivam sve studente,  
studentkinje koji iz različitih razloga nijesu uspjeli do sada da završe, da u roku od godinu dana  
završe studije. Vjerujem da ćemo većinski podražati izmjene Zakona o visokom obrazovanju u  
ovom dijelu.

Još jednom se zahvaljujem svim diskutantima. Hvala.

GENCI NIMANBEGU (25.07.18 16:31:29)

Hvala kolega Popović.

Mogu konstatovati da smo završili pretres i da ćemo se poslije izjasniti naknadno.

Prelazimo na sljedeću tačku dnevnog reda, Zakon o izmjeni i dopuni Zakona o mladima.

Podsjećam da su predlog zakona podnijeli poslanici Petar Ivanović i Marta Šćepanović.

Izvjestioci Zakonodavnog odbora i Branka Tanasijević Odbora za prosvjetu, nauku i sport.  
Otvaram pretres. Da li jedan od poslanika želi dati dopunsko obrazloženje? Želi.

Poslanik Petar Ivanović, izvolite.

PETAR IVANOVIĆ (25.07.18 16:32:12)

Hvala.

Poštovani građani Crne Gore, uvaženi predsjedavajući, kolege poslanici,

Kratko podsjećanje, problem koji smo pokušali da riješimo odnosi se na smanjenje  
nezaposlenosti među mlađom populacijom. Naš odgovor na uočeni problem bio je da predložimo  
niz konkretnih mjera koje su trebale da omoguće mladima da što prije dođu do posla.

Iz meni, da budem iskren, nerazumljivih razloga pojavila se nejasnoća u tumačenju  
prethodno usvojenog zakona. Da ne bi bilo nikakvih dodatnih nejasnoća i da bi svima bilo jasno  
šta je cilj ovog zakona i inicijative koleginice Šćepanović i mene predložili smo novu izmjenu koja  
se suštinski svodi na to da se na naknade koje dobijaju mladi tokom perioda zapošljavanja od  
godinu dana ne plaćaju nikakvi porezi, doprinosi, bilo kakve druge dažbine propisane zakonom.

Dakle, još jednom, cilj ove inicijative jeste da omogući predstavnicima privatnog sektora i  
mladima koji su nezaposleni da se bez ikakvih komplikacija, procedura, međusobno uvežu da  
bismo na taj način pružili priliku mladim ljudima da zadobiju povjerenje i zadrže radno mjesto. Još  
jednom ponavljam, ne razumijem ona tumačenja koja zapravo nisu mogla da shvate ovu intenciju  
prošlog puta i zbog toga smo evo iskoristili priliku koju nam daje Poslovnik da to ponovimo još  
jednom.

Uvaženi predsjedavajući, ako dopuštate ja bih ovu priliku iskoristio da nastavim sa  
diskusijom, samo skrećem pažnju na vrijeme, da biste to notirali. Želim da se obratim mladim  
ljudima i da ovu priliku iskoristim na način da skrenem pažnju da se po mom dubokom uvjerenju u  
Crnoj Gori ipak ne radi dovoljno. Znam da među poslanicima koji sjede u ovim klupama postoje  
oni koji smatraju da je za sve krivo tržište i znam da ima i onih koji smatraju da je Adnan Smit  
jedan od najvećih krivaca slobodnog tržišta, ali da bih razuvjerio da je njegova filozofija mnogo  
dublja citiraću Smita koji je kazao da: "Ni jedno društvo ne može istinski napredovati i biti srećno,  
ako pretežni dio njegovog stanovništva živi u siromaštvu".

Potreba za smislom je osnovna ljudska potreba, a rad je jedan od najvažnijih izvora tog  
smisla. Nasuprot tome rad bez smisla može biti jedna vrsta torture. U zapisima iz Mrtvog doma  
Dostojevski piše: "Kada bismo htjeli da potpuno slomimo čovjeka, da ga uništimo i kaznimo  
najstrašnijom kaznom od koje bi i najokoreliji zlikovac zadrhtao i unaprijed se bojao trebalo bi  
samo učiniti da rad bude sasvim nekoristan i besmislen". U mitu o Sizifu Kami tvrdi da su bogovi  
bili dovoljno mudri da shvate kako je besmislen rad najužasnija od svih kazni.

U proteklom vijeku količina sna smanjila se za jedan do dva sata. Dobili smo dodatno  
vrijeme. Šta radimo sa njim? Nivo produktivnosti se od II svjetskog rata do danas više nego  
udvostručio, to bi značilo da smo mogli postići isti životni standard sa duplo manje rada. Zato se  
nameće pitanje da li je zaposlenost važnija od produktivnosti.

Postoji jedna priča o jednom zapadnom ekonomisti koji je u Kinu došao da posjeti gradiliše

na kojem je radilo desetine hiljada radnika pomoću ašova, podizali su branu. Na njegovo pitanje -  
zašto ne koristite modernu tehnologiju ili buldožere dobili su odgovor - Zato što nam je važno da  
zaposlimo ljude. Pa u redu, ako vam je cilj da zaposlite ljude uzmite ašove i dajte im kašičice,  
imaćete mnogo više zaposlenih, ali nećete podići branu. To znači da bi slabo doprinijeli opštem  
blagostanju zemlje i nimalo porastu životnog standarda. Možemo li zamisliti svijet bez rada? Takav  
svijet bi se drastično razlikovao od sadašnjeg, ali to ne znači nimalo da bi bio bolji. U svijetu bez  
rada ne bismo imali posao kao važnu oznaku identiteta. Morali bismo pronaći drugi osnov na  
kome bismo radili društvene odnose. Imali bismo slabiji osjećaj smisla života, imali bismo mnogo  
više vremena ali da radimo šta.

Pripadnici naroda Kapaukusa Nove Gvineje nikada ne rade dva dana za redom, Bušmani  
nikada ne rade više od 15 sati nedjeljno, a Abordžini najviše četiri sata dnevno. To može nekome  
izgledati primamljivo, ali moramo imati u vidu da su ta društva izuzetno siromašna u odnosu na  
naše. Čini mi se da rad ima presudan značaj za naše shvatanje sopstvenog identiteta. Zaposlene  
osobe u prosjeku žive duže od nezaposlenih. Nezaposlenost je daleko opasnija po zdravlje od  
rada. Da bi razumjeli kakvu ulogu rad ima u našim životima danas, moramo pogledati šta je rad  
značio za prethodne generacije. Treba nam prošlost da bismo razumjeli sadašnjost. Danas su na  
primjer trgovci jako uticajni u našem društvu. Platon ih je u državi postavio na najniži stepen  
hijerarhije. Aristotel je tvrdio da trgovci ne bi trebali da imaju politički uticaj jer su to osobe koje žive  
od lažnih vrijednosti. Marks je u Kapitalu više puta rad nazvao vječnom prirodnom nužnošću.

Ako se vratimo 100 godina unazad radnici nisu imali ni nadoknadu za prekovremeni rad, ni  
plaćeni odmor, zdravstveno osiguranje, penziju, sigurno radno mjesto, socijalnu pomoć za  
nezaposlene. Imali su znatno duži radni dan i vjerovatno bi današnji posao doživjeli kao pola  
radnog vremena.

Veliki problem današnjice je u tome što mnogi troše daleko više nego što im to prihodi  
dozvoljavaju. Izabrali smo potrošnju umjesto slobodnog vremena. Ako cijene padaju, a plate koliko  
toliko rastu, to bi u principu značilo da možemo štedjeti, a ne uzimati kredite. Razlog zašto smo u  
većim dugovima nije u prihodima nego u potrošnji. I živjeti od kredita je postala jedna vrsta  
savremenog dužničkog ropstva.

U potrošačkom društvu socijalni status ne zavisi od naše sposobnosti da proizvodimo već  
sposobnosti da trošimo. Bodrijar i Bauman kazali su da je potrošnja konačna kada njome upravlja  
potreba, a beskrajna kada njome upravlja požuda. Tada se cilj nikada ne postiže. Zato suštinske  
promjene nisu tome da potrošnja zamijeni rad kao izvor identiteta, već u tome da se izmijeni naš  
odnos prema radu.

Prema istraživanju Geršmana oko 7% zaposlenih Amerikanaca imalo je više od jednog  
posla, a gotovo 0,5 dva posla sa punim radnim vremenom.

Ovom sam diskusijom, prije svega, želio da afirmišem rad i da podstaknem mlade ljude da  
iskoriste priliku koju im pruža ovo zakonsko rješenje i da što prije dođu do posla, kao i da uputim  
poziv svima onima koji žele da obezbijede dodatni rad, jer kao društvo možemo stvarati samo  
više, veći društveni proizvod, živjeti bolje jedino ukoliko radimo više. Ja mislim da je jednom dijelu,  
naročito iz opozicionih klupa, ovaj moj stav i od ranije poznat i zbog toga smatram da ponovljeni  
napor koleginice Šćepanović i moj će ovog puta uroditi plodom i da će ovaj zakon što prije ući u  
proceduru i biti podržan i biti primijenjen. Hvala.

PREDSJEDAVAJUĆI GENCI NIMANBEGU (25.07.18 16:39:33)

Komentar na vaše izlaganje ima kolega Danilović.

Izvolite, kolega.

GORAN DANILOVIĆ (25.07.18 16:39:39)

Nema ovdje uvoda koliko ja znam.

PREDSJEDAVAJUĆI GENCI NIMANBEGU (25.07.18 16:39:47)

Kolega Daniloviću samo momenat.

Kolega Ivanović je dao uvod i učesnik je u raspravi. Tako da je prekršio malo Poslovnik, ali  
nastavljamo sa kolegom Danilovićem.

GORAN DANILOVIĆ (25.07.18 16:40:15)

Uvaženi potpredsjedniče, izvinjavam se uzeli ste mi 10 sekundi, ali vi ćete to nadoknaditi.  
...(Prekid)

Gospodin Ivanović zna da ja to teško mogu da odćutim, ali u ime Dostojevskog, Smita,  
Kamija, Maoa, Nove Gvineje, Bušmana, Platona, Aristotela, Marksa, Bodrijara i Bomana tražim  
pojašnjenje od kolege kakve veze oni imaju sa ovim predlogom zakona i šta biste vi nama tek  
uradili da nijeste imali napisan, koncipiran, vrlo pristojno i akademski urađen prilog za ovu tačku  
dnevnog reda bojim da bismo doživjeli ovdje pomračenje jer kad ste uspjeli sve njih da svedete na  
ovu priču, uz ključnu poruku da mladi treba da rade, ja razmišljam kolko je naše znanje krhko i  
kako su u pravu oni koji su to znali da kažu, ali da ne pominjem da se ne izgubimo u moru ovih  
imena s tim što sam samo shvatio da možda ovdje postoji par uljeza. Nijeste ih pravilno posložili,  
najviše bi se ljutili iz Nove Gvineje i Bušmani, ali ja sam razumio poruku. Ja sam poruku razumio  
meni ne morate da objašnjavate. Ipak u prenosu smo pa volio bih da čujem kako vi dolazite do  
ovoga, uvaženi kolega Ivanoviću, ako ništa da kupim mustru da se sledeći put i ja pripremim jer da  
vam budem iskren možda bih se i ovih i sjetio makar nekih, ali recimo toga koliko je radno vrijeme  
Bušmana i šta vole da rade u Novoj Gvineji, pretpostavljam da se radi Papua Nova Gvineja,  
Papua žao mi je što nijeste rekli da je i greškom čak dobila ime jer su domoroci ličili na one iz  
stare Gvineje, ali ne možete ni da stignete to ne zamjeram.

Uvaženi kolega, sve je ovo u redu i meni je jasno, ali mladim ljudima nije jasno. Pola njih  
vjerujte da ne zna sad ili je u velikoj nedoumici šta se dešava sa njihovim životima da li oni prije  
nego što naprave ovaj link sa čovjekom koji treba da ih angažuje, sa privrednikom da li su oni  
pozvani da sve ovo istumače i posebno da oko radnog vremena iščitaju sve kod Platona i  
Aristotela. Ja sam nešto o tim radnim navikama čitao. Morao sam kod ove dvojice, ali nijesam  
zapamtio, nijesu to ključne stavke. Kami je skoro cijeli život svoj posvetio ovome i nije mi uopšte  
čudno da ste se na njega pozvali, a za Dostojevskog i da ne pričam. Dostojevski je prije svega  
pisao o tome. Molim vas ja nijesam namjerno uzeo diskusiju nego komentar da bih vam dao  
prostora da još jedan put ako ste nekoga zaboravili kažete ako nijeste da mi pojasnite, biće mi  
lakše i sledeći put ću da radim kao nikad u životu. Hvala vam najljepša.

PREDSJEDAVAJUĆI GENCI NIMANBEGU (25.07.18 16:43:44)

Kolega Danilović je iskoristio pravo svoje na komentar i sada da čujemo odgovor na  
komentar koje daje kolega Ivanović.

PETAR IVANOVIĆ (25.07.18 16:43:56)

Uvaženi kolega Daniloviću, hvala vam na prilici da iskoristim još tri minuta. Meni je drago da  
je vama jasno, mada me čudi poznajući vaše intelektualne kapacitete da ste ponešto i zaboravili.  
Isto tako pretpostavljam da ćete razumjeti da one svjetske istraživače koji su proučavali one ljude  
koji žive u svim državama koje ste naveli nije put naveo u Đuđevini ne znam iz kojih razloga, ali su  
proučavali pripadnike drugih naroda. Da je možda u Đuđevini bilo nešto interesantno što bi moglo  
da utiče na obrazac njihovih zaključaka onda bi vjerovatno došli i na to mjesto. Ono što je moja  
osnovna poruka bila mladim ljudima jeste da koristeći citate a čitam dosta, pretpostavljam kao i vi,  
bilježim isto tako dosta i razmišljam o onome što čitam ukažem da bez rada i bez raskidanja sa  
zabludama koje nekada stvaramo i u ovom domu ne možemo ići naprijed. Zato čekam i od vas

kao intelektualca bez obzira što ste čovjek koji je u opozicionim redovima gdje se možemo  
političkih pitanja mimoići, ali ovo nije političko pitanje, ovo je životno pitanje. Ovo je pitanje koje  
tangira mladu populaciju bez obzira na njihova politička ubjeđenja da podržite ne samo ovaj zakon  
nego i moje objašnjenje i namjeru da mladim ljudima razbijemo tu zabludu da se može postići  
nešto u životu bez većeg rada, da se može oslanjajući se na budžetska sredstva, na različite vrste  
dotacija ili primanja sa strane opstati, napredovati ili postići neki uspjeh koji oni zamišljaju. Ja ne  
vjerujem u to i upravo iz tih razloga željeli smo da predložimo jedan vrlo jasan zakon, da jasniji ne  
može biti. Dajte šansu mladim ljudima, dogovorite se sa njima koliko je njihova mjesečna plata,  
pružite im priliku da rade godinu dana. Ukoliko tu priliku iskoriste siguran sam da će oni koji su u  
privatnom sektoru, sa kojima često razgovaram, znati da zadrže takve mlade ljude jer ako  
razgovarate sa njima vidjećete da postoji ozbiljan problem u Crnoj Gori da se nađe kvalitetna  
radna snaga. To je bio naš pristup, mi nismo imali nikakvu pretencioznost ovdje da se  
nadmudrujemo bilo sa akademskim izlaganjima, bilo sa rezultatima istraživanja. To što se pored  
ovog posla bavim profesurom meni znači makar mogućnost da do tih istraživanja dođem. Vi  
naravno možete ruglu ili posprdi izdvojiti neke od tih rezultata, možda to vama izgleda smiješno,  
ali neki od ovih nabrojanih zemalja imaju veći broj stanovnika od Crne Gore i ja ne vidim nikakav  
problem da se uporedimo sa onima koji su približno jednaki po površini, po broju stanovnika ili po  
društvenom proizvodu, posebno ako od njih možemo nešto da naučimo. Hvala.

PREDSJEDAVAJUĆI GENCI NIMANBEGU (25.07.18 16:46:58)

Hvala kolega Ivanović.

Kao što sam saopštio izvjestioci odbora su: Jovanka Laličić, Zakonodavnog i Branka  
Tanasijević, Odbora za prosvjetu, nauku, kulturu i sport. Da li žele riječ?

Koleginica Branka Tanasijević. Izvolite.

BRANKA TANASIJEVIĆ (25.07.18 16:47:20)

Potpredsjedniče, poštovane koleginice i kolege, poštovani građani,

Ja ću zaista samo kratko u ulozi izvjestioca upoznati sa Izvještajem Odbora za prosvjetu,  
nauku, kulturu i sport.

Na 22. sjednici Odbora za prosvjetu, nauku, kulturu i sport koja je i održana 23. jula 2018.  
godine razmatran je Predlog zakona o izmjeni i dopuni Zakona o mladima koji su podnijeli  
poslanici Petar Ivanović i Marta Šćepanović. Uvodne napomene o Predlogu zakona u svojstvu  
predlagača na odboru izložio je poslanik Ivanović. On je istakao da je osnovni razlog za  
predlaganje ovog zakona dodatno preciziranje nedovoljno jasnih rješenja sadržanih u Zakonu o  
dopuni Zakona o mladima koji je Skupština Crne Gore usvojila u februaru 2018. godine, a kojim je  
stvorena osnova opštinama da kroz donošenje odgovarajućih program a podrške omoguće  
mladima bolje pozicioniranje na tržištu rada od razvoja preduzetništva do zapošljavanja. Nakon  
rasprave Odbor je jednoglasno podržao Predlog zakona o izmjeni i dopuni Zakona o mladima i  
predlaže Skupštini Crne Gore da ga usvoji.

Takođe, želim da kažem da samo ću kratko iskoristiti vrijeme koje je preostalo, da kažem  
da pošto se radi o izmjenama koje su pravno-tehničkog karaktera radi se o predlogu zakona koji  
ima samo dva člana. Mislim da nema potrebu da se povodom ove tačke dnevnog reda javljam i  
drugi put i želim samo da kažem da podržavam predlog zakona kojim se unapređuje položaj  
mladih koji su svojim idejama, energijom, znanjem i željom za dokazivanjem najveći resurs,  
odnosno najveći potencijal svake države.

PREDSJEDAVAJUĆI GENCI NIMANBEGU (25.07.18 16:49:08)

Zahvaljujem koleginice Tanasijević.

Sada prelazimo na raspravu. Da vam saopštim spisak prijavljenih. Znači prva će govoriti

koleginica Marta Šćepanović, koleginica Branka Bošnjak poslije, kolega Mihailo Anđušić,  
koleginica Ljiljana Đurašković i tako dalje.

Izvolite, koleginice Šćepanović.

MARTA ŠĆEPANOVIĆ (25.07.18 16:49:37)

Zahvaljujem potpredsjedniče.

Uvaženi građani,

Dakle, kolega Ivanović je u ime predstavnika predlagača već istakao ono što je bitno u  
odnosu na ovaj predlog zakona koji smo predložili, ja ću se samo kratko osvrnuti. Naša namjera  
je bila da pružimo priliku i lokalnim samoupravama, dakle opštinama da sami imaju mogućnost  
konkretno da se bave ovim problemom, da se bave problemom zapošljavanja mladih, bez obzira  
na već njihove postojeće nadležnosti i bez obzira na nadležnosti koje već imaju po Zakonu o  
mladima. Kad to kažem, mislim na donošenje lokalnog plana za mlade, da se bave konkretno  
problemom zapošljavanja mladih. To smo predvidjeli imajući u vidu specifičnost svake opštine i da  
svaka može riješiti ovaj problem na svoj način, jer svaka opština ima određene specifičnosti i  
ekonomske i društvene i uopšte jedan kulturni kontekst različitosti ovih opština. Tako da imaju  
mogućnost da donesu program zapošljavanja mladih i tu je najvažnije naglasiti da upravo u tom  
programu u kojem bi donijele skupštine opština najvažnije su mjere koje će te opštine predvidjeti  
kako bi riješili ovaj problem.

Ovdje je najvažnije naglasiti da će u tom programu biti mjere koje će rješavati probleme koji  
se odnose na posebne kategorije nezaposlenih, na njihovu školsku spremu, na godine i na  
sposobnosti i smatramo da će inicijativa upravo sa lokalnog nivoa omogućiti da se ovaj problem  
bolje i riješi i da će upravo sa lokalnog nivoa inicijativa učiniti da će se unaprijediti uslovi za bolje  
pozicioniranjem mladih na tržištu kako od razvoja preduzetništva, tako do zapošljavanja  
najranjivijih kategorija.

Ovdje se takođe nalaže da zadatak je svake opštine da podstakne cijelu zajednicu i da  
kreira ukupan jedan ambijent za zapošljavanje mladih.

Kao što je rekao i kolega Ivanović ove izmjene zakona su upravo uslovljene u tome, da u  
februaru mjesecu smo donijeli izmjene zakona, omogućili opštinama da donesu svoje programe,  
međutim u primjeni se pokazalo da je nešto dodatno trebalo precizirati, jer su već pojedine opštine  
krenule u donošenje ovih programa, prepoznale su da je ovo dobra šansa i prilike za mlade u  
svojim opštinama i krenule su donošenje ovih programa, ali moralo se precizirati kako u praksi ne  
bi bilo nedoumica sjutra u vezi oslobađanja od poreza i doprinosa i ja zaista smatram da bi svi  
danas trebali da podržimo ovaj predlog zakona, jer on prosto daje jednaku mogućnost za sve i da  
će se primijeniti samo onda kada inicijativu podjednako budu imali kako i mladi, tako i preduzetnici  
i zakonodavci.

Mi smo ovdje kroz predlaganje ovog predloga zakona dali naš doprinos. Opština će svakako dati  
svoj doprinos u donošenju programa od strane skupština opština, poslodavci na svojoj strani treba  
da daju svoj doprinos, jer je izuzetno važno da oni nađu što više partnera u poslodavcima i  
svakako mladi koji bi sjutra učestvovali u ovom programu. I zaista očekujem da je ovo pitanje svih  
nas, da je ovo pitanje koje tangira sve opštine i da ćemo ovdje svi podržati ovaj predlog zakona.  
Zahvaljujem.

PREDSJEDAVAJUĆI GENCI NIMANBEGU (25.07.18 16:53:41)

Zahvaljujem koleginici Šćepanović. Koleginica Branka Bošnjak je sledeća i došlo je do male  
izmjene. Mihailo Anđušić, pa Budimir Aleksić.

BRANKA BOŠNJAK (25.07.18 16:53:55)

Zahvaljujem potpredsjedniče.

Nijesam nešto imala namjeru danas baš da držim banak ovoliko, ali nekako su neke teme  
koje su meni interesantne i o kojima volim uvijek da se priča, polemiše i da se nađe neko dobro  
rješenje.

Evo i ove izmjene zakona potvrđuju ono što sam jednoj od današnjoj diskusija rekla  
donesemo zakon i onda shvatimo da je neprimjenjiv ili u nekom dijelu neprimjenjiv i mora brzo da  
se mijenja da bi ono što smo zamislili mogli primijeniti u praksi. To je i ovo što vi predlažete, da bi  
se neke stvari detaljnije razjasnile, ali ja koliko imam informaciju da se planira novi zakon o  
mladima do kraja godine i da već ide ta javna rasprava i znam da su naši neki mladi pripremali  
sugestije i neka pitanja u vezi sa izmjenama, odnosno sa Zakonom o mladima i to su slali, jer je  
valjda javna rasprava bila već u nekim opštinama. Ne znam zašto se nije sačekalo da se vidi to  
novo rješenje pa da se krene sa tim onako ozbiljnije i sveobuhvatnije.

Ono što hoću da kažem, jeste činjenica da smo nekako do skoro, a posebno vi iz vlasti, jer  
je najveća odgovornost na vama gledali na mlade kao na problem, kao društveni problem i njima  
smo se mi bavili bilo da je neka delinkvencija u pitanju, bilo da je droga u pitanju, nasilje i nešto  
nikada nijesmo o njima razgovarali kao o nekom društvenom potencijalu i to je odskoro počelo,  
inače smo bili skloni da potpuno zanemarimo tu jednu populaciju našu i da na njih gledamo kao na  
društveni problem, a ne kao na društveni potencijal, pa me raduje i što se javljaju ovi zakoni i  
raznorazne ideje kako da se da šansa mlađim generacijama, da pokažu šta oni znaju, ali čini mi  
se da sad nešto krećemo u krajnost drugu, pa nam se ovih dana servira, ako si mlad kao da si  
najpametniji. Imamo sad osjećaj da treba da se stidim nekih svojih godina zbog toga što odjednom  
je postalo vrlo važno ako si mlad sve ostalo nije bitno, bitno je koliko imaš godina. Dobro, bitna je  
kravata, sugeriše mi kolega, valjda je uz to još i bitna kravata.

Hoću da kažem da stvarno moramo da vodimo računa o onim koji nas nasleđuju i o tim  
mladim generacijama i da im damo šansu da misle o ovom društvu kao jednom zdravom društvu,  
ali to znači da im damo da imaju šanse svi jednako da napreduju i da nešto urade.

Bojim se da to nije slučaj u Crnoj Gori, jer mi dajemo šanse privilegovanim. I ovo će  
nažalost i ako se spustilo na lokal i dato je lokalnim zajednicama da oni naprave ove planove za  
mlade, odnosno za zapošljavanje mladih pa su pojedine opštine već otvorile neke kancelarije za  
mlade, ali nije pristup svim mladima tamo jednak. Opet se tu gleda partijska pripadnost i  
zapošljavaju i kada se prave razni ti neki okrugli stolovi, neka dešavanja, nešto što se tiče mladih,  
opet se pozivaju samo oni koji su dobrodošli sa partijskom knjižicom. Ako tako mislimo da  
razvijamo nećemo ništa uraditi, vratiće nam se kao bumerang, a mislim da ima potencijala među  
mladim ljudima i da treba gledati kako da ih zadržimo. Imala sam priliku na jednom od nekih  
studijskih putovanja da boravim u Rijeci i bilo mi je vrlo interesantno kako je gradonačelnik Rijeke  
dao mogućnost mladim ljudima da iskažu svoj potencijal i kako im je obezbijedio da te male biznis  
inkubatore, startapove oni sami smisle šta će, opština ih podrži i to je bila takva jedna interesantna  
u jednoj staroj zgradi kakvih mi imamo po Podgorici, a koje smo mogli sigurno da u te svrhe  
iskoristimo i on im je dao neki startni budžet za njihove neke ideje i od tih, ne mogu tačno da se  
sjetim broja koji su trenutno zaposjeli tu zgradu, ali bilo je šest-sedam onih koji su se, da kažem,  
odvojili i napravili neki biznis odnosno krenuli samostalno kao preduzetnici poslije godinu dana, ali  
tamo je za sve isto, vjerujte. To su naši susjedi. Vjerovatno postoji i tamo ovo partijsko, malo više,  
ali kod nas je to uzelo tu mjeru da je to nevjerovatno i znam da podmladak naše partije, evo  
konkretno Pokreta za promjene .a nekako pokušavam da im pomognem u nekim stvarima i

onda vidim kolko nailaze na zid samo zato što podržavaju našu partiju i to se zna nije to tajna.  
Evo, svi koji me slušaju ako hoćemo nešto i ako zaista želimo da idemo naprijed tog moramo da  
izbrišemo. Ja ne znam da li ću ja doživjeti, sve mi se čini da neću, ova partitokratija da se ukine i  
da se mjeri kvalitet. Evo, kolega Ivanović je pričao o nečemu eto znam i guru vaš Veselin Vukotić  
da je to je ta priča i ta filozofija koju on gura. Znam kad dijeli one grupe kad je bio (Prekid)

ekonomiji.

PREDSJEDAVAJUĆI GENCI NIMANBEGU (25.07.18 16:59:56)

Koleginice Bošnjak, molim vas šest, ovo je sedmi minut.

BRANKA BOŠNJAK (25.07.18 17:00:05)

Izvinjavam se evo neću. Neću, imaćemo kad pričati o lavovima, tigrovima, orlovima itd.

PREDSJEDAVAJUĆI GENCI NIMANBEGU (25.07.18 17:00:12)

Kolega Ivanović, vi komentarišete izlaganje koleginice Bošnjak.

PETAR IVANOVIĆ (25.07.18 17:00:18)

Ne, ja se javaljam po članu 96 koji kaže da predlagač ima pravo da dobije riječ i da objasni  
ili da pojasni stavove više puta tokom pretresa.

Pa, ovdje piše da se mogu javiti više puta tako da.

Uvaženi potpredsjedniče stvarno ne razumijem zbog čega stalno postoji, evo dva dana,  
potreba za nekim razmjericama među nama, ali član 96, želim da se pozovem na član 96. Samo  
pročitajte član 96, znači bukvalno poslije svakog poslanika mogu da se

PREDSJEDAVAJUĆI GENCI NIMANBEGU (25.07.18 17:00:28)

Vi se javljate drugi put za riječ, je li? Da, da, znam razumijem, ali da li ćete sačekati još  
neke poslanike ili odmah? Da, ali po redosledu prijavljivanja bih vas ja onda morao uvrstiti u  
govornike. Ja vam takođe kažem da li ćete sačekati još poslanika da učestvuju u raspravi, pa  
onda da opet uzimate riječ ili ćete za svakog koristiti to pravo?

Nisu razmirice, ja vas pitam da li želite odmah sada jer nama prioriteta svaki put nego kad  
se prijavite pa onda ima redosled pa još jedan poslanik, još dva poslanika. Želite li sad odmah? Ja  
sam razumio ali vi me ne slušate, kolega Ivanoviću. Da li ćete odmah sada ili ćete sačekati  
poslanika da učestvuje

Sada izvolite.

PETAR IVANOVIĆ (25.07.18 17:01:24)

Sada i sačekati više poslanika. Još jednom ponavljam da ću i sada jer član 96 mi daje  
pravo da se javim više puta. Mislim da sam do sada mogao završiti svoj odgovor.

U suštini javio sam se zbog tri teze koje sam razumio da ste na neki način saopštili. Prva je  
mladi kao problem. Ni koleginica Šćepanović, ni ja, a siguran sam, ni svi mi uključujući i vas ovdje  
u Skupštini ne gledamo na mlade kao problem. Ja vas neću podsjećati na neke vaše izjave koje  
ste davali ranije koje su se odnosile na mlade i predlažem da ipak budemo konstruktivni jer mislim  
da ovaj zakon i ova inicijativa zavređuje da je svi zajednički podržimo.

Dva, ja moram reagovati na vašu tezu oko partijskog zapošljavanja. Ovdje je riječ o  
predlogu zakona koji je upućen svim mladima u svim crnogorskim opštinama. Vi znate da postoje i  
opštine gdje je opozicija na vlasti kao što postoje i opštine gdje je DPS na vlasti. Ja isto tako imam  
svoja iskustva recimo iz Herceg Novog pa ih neću iznositi ovdje u Skupštini. Ja sam vas pažljivo  
slušao, molim vas, nisam reagovao ni dobacivao sa mjesta. Ovaj zakon je namijenjen svima  
mladima i ono što treba da bude naša zajednička poruka jeste da ih pozovemo da iskoriste  
prednosti ovog zakona kao što i naša zajednička poruka treba da bude svim lokalnim  
samoupravama da iskoriste prednosti koje ovaj zakon nudi da bismo pomogli mladima da se u što  
većem broju zaposle. Treća teza - nije rijetka Hrvatska ili bilo koja druga država jedini primjer,  
postoji više inkubatora u Crnoj Gori, postoje uspješne priče tih inkubatora, konkretno u Nikšiću i u  
Podgorici, tako da mislim da bi mogli da afirmišemo i dobre slučajeve iz Crne Gore, a ne samo da  
pričamo o dobrim slučajevima iz regiona. Hvala vam.

PREDSJEDAVAJUĆI GENCI NIMANBEGU (25.07.18 17:03:15)

Kolega Ivanoviću, moram opet konstatovati da ste prekršili Poslovnik. Iz kojeg razloga?  
Imate pravo, ali ste komentarisali direktno i pomenuli ste koleginicu Bošnjak.

Izvolite, koleginice Bošnjak. Imate riječ.

BRANKA BOŠNJAK (25.07.18 17:03:43)

Ja prvi put čujem da neko treba meni da pojašnjava šta sam ja htjela da kažem. Izvinite, ali  
pojašnjava se.

Prvo, ja stvarno nisam rekla da ste vi gledali na mlade kao na problem, ja sam rekla da se  
do skoro u Crnoj Gori nismo bavili mladima niti smo imali Zakon o mladima i na mlade smo gledali  
samo kao društveni problem, odnosno bavili smo se nažalost njima samo u domenu ako su kakav  
dio problema, pa kako to da riješimo. Najmanje smo se bavili ovim što sad pokušavamo da se  
bavimo. U tom je bila kritika za taj period i nismo ih uključivali maltene u donošenje odluka. Sad je  
krenulo sa tim i sad vidim da na svim nivoima se negdje uključuju i mladi za donošenje nekih  
krupnijih odluka i to me raduje. Nisam to vezala za ovaj period posebno ne za ovaj sad zakon što  
ste vi krenuli koji je više tehničke prirode kao što je i vaša koleginica rekla odnosno izmjena ovih  
zakona.

Što se tiče partijskog zapošljavanja, nažalost ja priznajem niste u meni našli sagovornika.  
Ja ću vam priznati da se mnogo bolje ne ponašaju ni u ovim opozicionim, nažalost, opštinama ili  
su ljudi isti, a partitokratija prisutna. To vidim, i osjećam, i čujem. Ali, ja pokušavam da se svi mi  
promijenimo, da to ne bude, ali vi ste nametnuli kao vlast dugogodišnja to i veliki broj ljudi nije  
zaposlen, ostao bez posla pa se sad neka rodila šansa, pa onda tamo, ali to ne valja, to ne stvara  
kvalitet i to je ono tržište, niko nije protiv tržišta. Ja jesam za zdravu konkurenciju i za zdravo  
tržište, ali nisam za nezdravo tržište i nisam za monopole kakvih uglavnom ima u Crnoj Gori i onda  
to nije zdravo tržište i neće iznjedriti nešto dobro za državu.

Iskoristiću samo priliku još da kažem da stvarno imam o mladima lijepo mišljenje, volim i  
sa njima da se družim i najviše volim mlade koji su buntovni, koji su entuzijasti i koji ne misle isto  
kao ja, pa da polemišemo. To je meni interesantnije, pa i kad oni pogriješe mladost je ta koja nosi  
sa sobom entuzijazam neki i greške. Naravno i njima se prašta u tim godinama. Za sve treba  
iskustvo i ja sam redovno se svađala sa njima. Ne moraju da se bave politikom, niko od njih ne  
traži, ali prosto mi je nelogično koliko smo ih negdje ućutkali. Ja kažem kad je bio ovaj bum  
ekonomski u Crnoj Gori, građevinski, izvinjavam se, ja ne mogu da shvatim da se vi niste bunili da  
dobijete novi studenski dom, da dobijete nekakav sportski centar. Sad se ponešto od toga i  
izgradilo, ali prosto smo ih negdje ućutkali a to nije dobo ni za koga ...(Prekid) nemaju taj žar ni

želju za polemikom

PREDSJEDAVAJUĆI GENCI NIMANBEGU (25.07.18 17:06:44)

Hvala koleginice Bošnjak. Imaćete još prilike.

Komentar na vaše izlaganje ima kolega Boris Mugoša.

Izvolite, kolega.

BORIS MUGOŠA (25.07.18 17:06:54)

Zahvaljujem, potpredsjedniče.

Mislio sam kasnije vjerovatno ću uzeti riječ u diskusiji ali mi je drago da je koleginica  
Branka Bošnjak pomenula Podgoricu, a shvatite me zbog emocija jer sam bio prethodne četiri  
godine u upravi Glavnog grada. U obavezi sam da zaista konkretnim nekim činjenicama ukažem

na to da se u dijelu stimulisanja zapošljavanja mladih radi nešto u Glavnom gradu, da su se  
pokrenule neke aktivnosti koje daju određene rezultate ne dovoljne, ali i saglasan sam sa vama da  
treba početi intenzivirati neke stvari, a rezultati moraju doći.

Pominjete inkubatore i tu sam saglasan sa profesorom Ivanovićem. Imamo ga u Podgorici.  
Mi smo ga prije par godina otvorili, odnosno prvo smo osnovali Biro za ekonomsku saradnju i  
podršku biznis zajednici koji je uglavnom fokusiran na problematiku zapošljavanja mladih. Otvorili  
smo biznis centre gdje je, kroz dvije generacije polaznika, preko 18 preduzeća, to su uglavnom  
mladi preduzetnici dobili na korišćenje dvije godine besplatan kancelarijski prostor, a na 12  
mjeseci besplatne računovodstvene usluge. Osim toga za negdje 50 zainteresovanih, uglavnom  
mladih ljudi je napisan biznis plan u skladu sa usvojenom metodologijom Investiciono razvojnog  
fonda, negdje za oko 60 preduzeća refundirani troškovi osnivanja u iznosu od 100 eura i otvorili  
smo i Savjetovalište za žene i mlade i negdje kroz to savjetovalište prošlo je oko 150 mladih  
ljudi. Tako da zaista rade se određene aktivnosti. Znate i sami da smo u saradnji sa Ministarstvom  
sporta i Unicef-om otvorili prvi Omladinski centar u Podgorici i takođe Kancelariju za mlade koja,  
moram reći, u kratkom vremenu osvaruje određene rezultate. Naravno nisu svi fokusirani na  
zapošljavanje i tu ste u pravu. Osim zapošljavanja mladi imaju i dobro je da imaju mnoga druga  
interesovanja i tu treba da im se svakako pomogne. Osim toga jedan lokalni sekretarijat, negdje  
oko 120 hiljada izuzetno povoljnih kreditnih sredstava za stimulisanje preduzetništva je dodijelio  
od čega je većina za žene i mlade. Ono o čemu sam naravno saglasan i tu vas podržavam i to je  
dobra ideja na kojoj treba da radimo, to su kreativni inkubatori. Mi u glavnom gradu imamo  
određene prostore gdje bi mogli da krenemo realizaciju te ideje i tu ćemo, siguran sam, zajednički  
da podržimo sve to, jer imamo i mlade umjetnike i druge struke kojima je dovoljno da imaju  
određeni prostor gdje bi mogli da iskažu sve svoje potencijale, a meni odmah pada na pamet  
Jusovača, koja bi mogla da se pretvori u jedan kreativan inkubator, ali trebaju ogromna sredstva i  
tu, nadam se, da ćemo imati podršku i od naših EU partnera.

PREDSJEDAVAJUĆI GENCI NIMANBEGU (25.07.18 17:09:57)

Hvala, kolega Mugoša. Koleginice Bošnjak.

BRANKA BOŠNJAK (25.07.18 17:10:02)

Ja ću sad zvanično ovako u mikrofon da poželim dobrodošlicu kolegi Mugoši. Mi smo imali  
dobru saradnju i u glavnom gradu, zato što sam njega izdvajala, jer su se rezultati neki u dijelu  
društvenih djelatnosti kad je on preuzeo, vidjeli u Podgorici. Ja nisam imala problem da ga  
pohvalim ni u Skupštini ovog grada, tako da nemam problem ni ovdje.

Mi smo Jusovaču kao Demokratski front i zamislili tako, to je stajalo u našem izbornom  
programu, ne samo za ove lokalne izbore, nego i za pethodne i on mi je i simbolično zanimljiv bio  
za tu priču, zbog toga što je to bio bivši zatvor, nešto mi to djeluje kao izlazak iz zatvora. Nekako  
to mi je bilo mjesto pravo za neke takve stvari i trebamo da stimulišemo, jer ima tih sa novim  
idejama, otvorile su se granice, naši mladi dosta putuju i vide i ja ih i savjetujem često kada  
putuju, kradite ideje od drugih, gledajte šta rade i da to probamo da primijenimo kod nas, jer  
mislim da dosta toga ima primjenljivog i da za dosta toga i nisu potrebne velike pare, a da može  
da se odradi samo ako postoji dobra volja i ako postoji ta istinska podrška da se njima da šansa  
da nešto pokažu. Ja sam dugo radila sa američkim Savjetom za međunarodno obrazovanje i  
imala priliku generacije i generacije srednjoškolaca da pošaljemo za Ameriku o trošku State  
Departmenta i znam posle smo radili ove alumnaj aktivnosti kad su se oni vratili iz Amerike. Uvijek  
smo imali problem tog kulturnog šoka kad se oni vrate, jer oni tamo su u zajednici i vrlo im je  
bitno i volontiranje i sve i kad dođu ovdje, oni su ovima našima smiješni kad daju neke ideje, kad  
oni hoće nešto da rade što je volonterski , jer namjerno im se davalo da tamo završe drugi ili treći  
srednje, a da ovdje maturiraju, baš iz tog razloga što je cilj programa bio da primijene to što su  
tamo vidjeli, da pokušaju da podijele sa svojim drugarima u školi gdje uče i onda su imali taj  
problem, kako oni kad se vrate puni entuzijazma hoće da čiste korito Ribnicu. Ovi gledaju naši, ovi

koji nisu mrdali vani potpuno kao i ne odobravaju te njihove ideje. Tako da mislim da sad treba  
širiti vidike, čak razmišljam o tome da bi trebali ovdje zajednički možda da donesemo onaj zakon  
gdje bi srednjoškolcima dali obavezno volontiranje kao što postoji u Americi i dobiju izvjestan broj  
sati obaveznog volontiranja, da naviknemo mlade generacije da oni trebaju da daju doprinos  
zajednici, onda će zajednica to i da im vrati. Znam da sam dobijala značke od Obame koji je slao  
njima, ako su imali više od 100 sati rada i to bi nešto bilo i ja kad sam njima govorila bilo im je  
smiješno da im Filip Vujanović šalje neke značke, ali u svakom slučaju treba da razmislimo kako  
da ih uključimo što više u zajednicu, ali u nešto kreativno i nešto što će doprinijeti razvoju.  
Zahvaljujem.

PREDSJEDAVAJUĆI GENCI NIMANBEGU (25.07.18 17:13:22)

Hvala.

Vraćamo se po redosljedu prijavljenih. Kolega Mihailo Anđušić.

MIHAILO ANĐUŠIĆ (25.07.18 17:13:31)

Predsjedavajući, dakle evo danas imamo prilike da zajednički razgovaramo i razmatramo  
izmjene i dopune Zakona o mladima. Zaista radi se o neznatnim izmjenama, ali u svakom slučaju  
za praksu i suštinski negdje vrlo bitnim izmjenama kada je u pitanju implementacija i sprovođenje  
ovog zakona u praksi. Ovo je svakako prilika s obzirom da imamo jedan mali broj izmjena, da se  
osvrnemo na sam tok implementacije ovog zakona i generalno da se negdje svi osvrnemo na  
problematiku i tematiku položaja i značaja i uloge mladih ljudi u našem društvu.

Podsjetiću dakle, da smo mi u februaru ove godine donijeli Zakon o dopuni Zakona o  
mladima i tadašnji razlozi za donošenje ovog zakona su se sastojali u stvaranju zakonskog  
osnova, opštinama, dakle uz donošenje odgovarajućih programa podrške, omoguće mladima bolje  
pozicioniranje na tržištu rada, od razvoja preduzetništva do zapošljavanja. Od te izmjene rekao bih  
jedan dio lokalnih samouprava, odnosno opština na terotoriji Crne Gore je krenuo aktivno da  
koristi benefite i mogućnosti koje mu pruža ovo zakonsko rešenje i iz tog razloga su naišli neki od  
zahtjeva za izmjene ovog zakona.

Svakako treba napomenuti i sa ovog mjesta treba uputiti apel, a možda i kritiku ostatku  
opština u Crnoj Gori koje nisu do današnjeg dana, naravno složićemo se da se radi o jednom  
relativno kratkom vremenskom roku, ali do svakako su postojale osnove da krenu početno  
donekle u fazu primjenjivanja ovog zakona i smatram da se sa ovog mjesta treba uputiti apel svim  
opštinama da onako elementarno se prije svega informišu o mogućnostima koje pruža ovo  
zakonsko rešenje i krenu uz ove nove olakšice u korištenje benefita ovog Zakona.

Pokazalo se dakle, da pojedina pitanja, uređena ovim zakonom nisu dovoljno jasno  
precizirana, te da ih je neophodno precizirati kako bi odgovarajući program podrške mogao biti  
donešen i obuhvatiti sve ono što je neophodno da isti zaživi u praksi. Upravo su ovo dakle ključni i  
jedini razlozi inicijative za izmjenu dopuna ovog zakona i svakako treba sa ovog mjesta reći da  
nam ne treba bolji dokaz o tome da ovaj zakon zaista može da funckioniše u praksi od ovoga što  
smo dobili pred nama, inicijativu, da izvršimo ove korekcije, kako bi on nesmetano mogao da  
funkcioniše u praksi i sa ovog mjesta svakako treba pohvaliti ažurnost, inicijativu svih  
zainteresovanih institucija, dakle, Demokratske partije socijalista kao predlagača i naših kolega  
poslanika, zatim i Skupštine koja je ažurna, u svakom slučaju reagovala kada je ovo u pitanju.

Osvrnuo bih se ukratko na neke statističke i uporedne podatke, kada je u pitanju položaj  
mladih u društvu i na neke od najizraženijih problema koje tište mlade ljude, kada je njihov položaj  
društva u pitanju.

Dakle, nezaposlenost mladih je jedan od najvećih problema u Evropi. Rast nezaposlenosti  
ne samo da dovodi do smanjenja prihoda pojedinca, već i povećava pritisak na državni budžet, jer  
se povećavaju izdvajanja za socijalne programe. Trendovi u Crnoj Gori slični su negdje  
trendovima u Evropskoj uniji. Ipak, poseban problem koji je naročito izražen u Crnoj Gori odnosi  
se na tzv. strukturnu nezaposlenost i visoku zastupljenost stranaca u radnom odnosu. Čini se da

ovaj drugi problem je sve izraženija praksa, posebno kada je u pitanju radni angažman mladih  
ljudi u Crnoj Gori.

Među barijerama sa kojima se suočavaju mladi kada razmatraju mogućnost samo  
zapošljavanja su nedostatak iskustva, znanja i poslovnih kontakata, nedostatak finansijskih  
sredstava, nedovoljna podrška od samog društva u preduzetništvu, nespremnost za bavljenje  
preduzetništvom, tržišna konkurencija , jednim dijelom svakako je to i zakonska regulativa.

Za podsticanje preduzetnišva mladih, neophodan je integralan i sveobuhvatan pristup, a ne  
sporadična individualna aktivnost fokusirana samo na neko od navednih ograničenja i bez  
odgovarajuće, prateće podrške. Preduzetništvo ne može u potpunosti eliminisati problem  
nezaposlenosti mladih, ali može biti dio rešenja. Iz ovih razloga potrebno je veći akcenat staviti na  
rad opština, koje bi napravile odgovarajući program sa mjerama podrške uzimajući pri tom u obzir  
ukupni ekonomski društveni kulturni kontekst kao i pojedinačne specifičnosti opština, koje se prije  
svega odnose na pojedine kategorije nezaposlenih, njihovu školsku spremu, godine, sposobnosti i  
slično.

Dakle, najefektnije rešenje je da opštine donose odgovarajuće programe sa mjerama  
podrške, jer svaka opština najbolje poznaje lokalne prilike, inicijativa sa lokalnog nivoa može  
značajno unaprijediti uslove za bolje pozicioniranje mladih na tržištu rada, od razvoja  
preduzetništva do zapošljavanja najranjivijih kategorija. Na svakoj opštini je da prepozna mjere u  
programu ...(Prekid)... i koje mogu da zadovolje potrebe mladih i način da im se pomogne da te  
potrebe ostvare. Mladi zaslužuju da im se pruže povjerenje i podrška u prepoznavanju pravih  
prilika i zato je zadatak opštine da podstakne zajednicu i kreira bolje šanse za zapošljavanje  
mladih. Sa druge strane, mladima se omogućava da prođu obuke, stiču odgovarajuća znanja,  
kako bi bili spremniji da sami dođu do posla, a oni koji imaju dobre poslovne ideje, da se otisnu u  
sferu preduzetništva.

U svakom slučaju smatram da je dobro što smo prepoznali ulogu i značaj ove teme za  
cjelokupno društvo i da ćemo nadam se u narednom periodu i kroz neke druge inicijative  
unaprijediti stanje u ovoj oblasti, posebno kada je u pitanju ova grupacija naše populacije koja je  
kroz razna učešća u posljednje vrijeme kroz različite aktivnosti u društvenom životu pokazala da  
ima potencijala i da predstavlja vrlo značajan resurs za sveukupni boljitak našeg društva.

Zahvaljujem.

PREDSJEDAVAJUĆI GENCI NIMANBEGU (25.07.18 17:19:33)

Hvala kolega Anđušić.

Sljedeći poslanik koji uzima učešće u raspravi je Budimir Aleksić, neka se pripremi Danijel  
Živković.

BUDIMIR ALEKSIĆ (25.07.18 17:19:44)

Poštovani građani, evo raspravljamo o izmjenama i dopunama Zakona o mladima i ovdje  
smo čuli i ja sam shvatio da je ključna poruka da mladi moraju da rade i da se daje mogućnost  
opštinama da se bave problemom zapošljavanja mladih, te da ovaj zakon daje jednaku mogućnost  
za sve.

Ja tvrdim da će ove opštine i ovaj zakon uopšte dati jednaku mogućnost za sve kao i do  
sad što ova država daje jednaku mogućnost svima da rade.

Ključna riječ ovdje je politička i nacionalna podobnost. Dakle, stvar je prosta, mladi ljudi koji  
su nacionalno Srbi, koji pripadaju opozicionim strankama ne mogu da rade, a oni koji su režimske  
prišipetlje i sluge režima oni mogu da rade. Tu nikakvi zakoni ne pomažu i čak bi bilo pošteno da  
se to u zakon ugradi.

Dakle, ako ste Srbin i ako pripadate nekoj opozicionoj stranci, ne možete da dobijete  
posao, inače možete da konvertirate da odstupite od svog nacionalnog uvjerenja i političkog  
opredjeljenja i onda je to jedina šansa da počnete da radite. To svi ovdje gledamo svojim očima u  
posljednjih 25 godina i možemo samo da budemo licemjeri i da kažemo da to nije tako. Primjera

ima koliko hoćete.

Evo da ilustrujem to, na dva primjera. Član našeg Glavnog odbora, završio je sa visokom  
ocjenom fakultet jedan, Filozofski fakultet u Nikšiću, 15 godina ne može da dobije posao, radi na  
određeno, na zamjene, uskoro treba da doktorira i kad doktorira on će tu diplomu da preda na Biro  
rada. Da je on režimska sluga i prišipetlja vlasti, on bi možda danas dobio Trinaestojulsku nagradu  
godišnju, kao što je ovaj jedan dekan, jednog fakulteta sa Cetinja. Mi možemo ovdje da pričamo  
priču i da se foliramo, to je stvarnost.

Drugi primjer, uvjerio sam se dakle, uvjerio sam se svojim očima da direktor jedne javne  
ustanove piše Hrvacka sa c, to sam svojim očima vidio. On je direktor, sad vi vidite koje su  
razmjere neznanja i po kom kriterijumu se ovdje ljudi zapošljavaju i dobijaju direktorska i  
funkcionerska mjesta.

Kaže se - oslanjajući se na budžetska sredstva može se opstati i napredovati. Taman  
posla. Ko može da radi u državnoj upravi, ili u lokalnoj samoupravi koju drži Demokratska partija  
socijalista i njeni sateliti, ukoliko nije potpisao pristupnicu za vlast, jednostavno nije tačno. Niko ne  
može da koristi budžetska sredstva niti da napreduje, niti da opstane, ukoliko nije nacionalno i  
moralno podoban i to je građanima jasno. Evo ja želim po ko zna koji put na tu strašnu činjenicu  
da ukažem.

Ovdje je u pitanju društveni ambijent u kome se donose određeni zakoni. Društveni  
ambijent u kome je uspostavljena takva vlast i takva država koja nije država jednakih šansi za sve  
i onda nas ovdje proziva jedan kolega. Kaže, ne čuh vas još da rekoste nešto lijepo za svoju  
državu, a šta mogu da kažem lijepo o državi koja je na ovim temeljima uspostavljena. Na  
osnovama neravnopravnosti, na osnovama brutalne diskriminacije i obespravljivanja. Čitavih  
nacionalnih zajednica i čitave opozicije, kao navodno sad će opštine dati šansu mladima bez  
obzira na njihovu nacionalnu, vjersku pripadnost da koristeći budžetska sredstva opstanu i  
napreduju.

Dakle, mladi koji nijesu politički nacionalno podobni mogu da godinama i decenijama budu  
na Birou ili mogu da se isele i da traže šansu negdje drugo. Pa nama je 700 ljekara iz ove zemlje  
otišlo i pobjeglo. Kolika je plata docenta u ovoj zemlji? Mladog naučnika sa doktoratom- nema 700  
evra. Onda mi pričamo kako ovdje sve cvjeta, kako je ovo zemlja jednakih šansi za sve, kako je  
bogata zemlja i bogato društvo. Slušali smo ovdje dva dana kad je bila rasprava o rebalansu  
budžeta. Da ovdje ima para koliko hoćete, da je Crna Gora ekonomski tigar, da je to jedan idealan  
ambijent i za investitore i za mlade ljude i za sve. Dakle, ovdje je riječ o najobičnijoj priči, tandara-  
mandara priči, o lakiranju oblaka o prosipanju magle i prodavanju magle i prašine. Ovo je zemlja  
nacionalne ...(Prekid)... nacije i segregacije i ni mladi, ni stari, ni srednjovječni, niko ovdje nema  
šansu ukoliko nije nacionalno i politički podoban.

PREDSJEDAVAJUĆI GENCI NIMANBEGU (25.07.18 17:24:56)

Komentar na vaše izlaganje ima koleginica Jovanka Laličić.

JOVANKA LALIČIĆ (25.07.18 17:24:59)

Poslaniče Aleksiću, koristite svaku priliku da ukažete na navodno kršenje prava Srba i na  
političko zapošljavanje.

Ja govorim o ovom Zakonu koji daje jednaku neće obuhvatati samo partijsko zapošljavanje,  
niti angažovanje po toj liniji.

Ja vas podsjećam da u lokalnim samoupravama u kojima vi vršite vlast, upravo se dobrano  
partijski zapošljava, a o ovom Zakonu kazat ću vam na primjeru Opštine Tivat da smo i kada nije  
bilo Zakona o mladima, donosili programe kojim smo davali priliku mladim ljudima bez obzira kojoj  
partiji pripada, koje nacionalnosti, da budu angažovani, da svoj pripravnički staž odrade. Nešto  
slično smo preduzimali mjere kakve sada predviđamo ovim zakonom.

Prema tome, nemojte svaku našu ideju koja znači dobro za svu mladost naše države, da  
tumačite na način kako to vama odgovara, i da govorite ovdje o partijskoj i još teže o nacionalnoj

neravnopravnosti što mislim da su jako opasne poruke.

Hvala.

PREDSJEDAVAJUĆI GENCI NIMANBEGU (25.07.18 17:26:21)

Kolega Aleksić, imate odgovor.

BUDIMIR ALEKSIĆ (25.07.18 17:26:25)

Pa to vam je kao ova priča o izjavi patrijarha Irineja.

Dakle, problem je kad neko saopšti istinu, a nijesu problem činjenice na koje taj neko  
ukazuje.

Znači nije problem što ste vi ovdje stvorili takvu državu i takav ambijent koji je nepodnošljiv  
za čitav jedan narod. Nego je problem kad neko ukaže da je to tako i onda se prijeti  
protjerivanjem, iznevjerio je gostoprimstvo itd. Čitava hajka i haranga na jednu očiglednu istinu,  
naučnu istinu. Ja imam stručni rad o tome gdje dokazujem veze vaše Crne Gore koju ste  
uspostavili na tom neregularnom referendumu 2006.godine i nezavisne države Hrvatske. Više  
puta sam rekao i tvrdim, vaša državna politika je nacionalna ideologija, oficijelna, nije ništa drugo  
do prepisani program Ante Pavelića, čak radikalniji u nekim aspektima. Evo, i situacija i riječ o  
mladima i ovo o čemu danas govorimo to je tako.

Vi kažete, a čekajte poslanik vaš je rekao - ako mladi hoće da rade imaju šansu da uđu u  
DPS. Je li sva Crna Gora to viđela? Vaš poslanik je to kazao, na javnom skupu, pred šest kamera  
i to se vrćelo i to je već postalo poslovična priča i dobro je. To je otvoreno taj poslanik kazao,  
pošteno je kazao. Nema, veli zapošljavate bez obzira na nacionalnu pripadnost, navodno vi  
gledate kvalitet, a ne nacionalnu pripadnost, a da gledate kvalitet, ne bi učiteljica nepismena učila  
djecu. Vijesti su pisale, prije tri godine, bilo je u Vijestima, fotokopija pismenog zadatka koji je ona  
ispravljala, gdje ne zna padeže, gdje ne razlikuje vrste riječi i onda je pregledala veli pazite šta je  
rečeno.

Data joj je veli šansa da se doedukuje, nepismena osoba sa Filozofskog fakulteta. Takođe  
se ne gleda je li nacionalna pripadnost. Protjeran je doktor nauka, mladi doktor nauka zato što je  
nepodoban, a angažovan je stranac koji je podoban i koji hvali ovu vlast po vašim televizijama.  
Izvjesni Bešlin iz Novog Sada, istoričar iz Novog Sada, koji ne propušta priliku, stalno ga zovete,  
evo sad i povodom ove izjave patrijarha Irineja gdje je dao izjavu đe brani crnogorski režim i  
osuđuje srpskog patrijarha.

Znači, Nikšićanin za kojga nije trebalo plaćati troškove dolaska na fakultet. On je protjeran,  
Nikšićanin, staro Crnogorac i sa sve stare Crne Gore, iz junačke Markovine, a dovodi se stranac iz  
Novog Sada, đe mu se plaćaju troškovi hotela, plaćaju im se putni troškovi, da bi zamijenio ovoga  
koji je protjeran zbog svoje nacionalne pripadnosti, drugoga razloga nema. Mogli bi smo do ujutru  
takve primjere, ja iz Nikšića, da ih navodim koji ilustruju moju tezu o nacionalnoj neravnopravnosti  
i o zapošljavanju isključivo po političkoj i nacionalnoj osnovi što je rekla i vaša koleginica i priznala.

PREDSJEDAVAJUĆI GENCI NIMANBEGU (25.07.18 17:29:28)

Hvala, kolega Aleksić.

Kolega Nikoliću, Vi ste se javili?

Izvolite, kolega Nikolić, Vi želite.

ANDRIJA NIKOLIĆ (25.07.18 17:29:54)

Čini mi se da ne moram da citiram član Poslovnika i čini mi se, ako ste pažljivo slušali, da  
ste i Vi kao i mi procijenili da klub Demokratske partije socijalista ili vladajuće većine u ovom

parlamentu ima pravo na kaznenu repliku.

PREDSJEDAVAJUĆI GENCI NIMANBEGU (25.07.18 17:30:14)

Izvolite, imate riječ.

ANDRIJA NIKOLIĆ (25.07.18 17:30:16)

Hvala Vam lijepo.

Evo, poštovani građani vidjeli smo još jednom i napravićemo kratku rekapitulaciju.

Na referendumu 2006.godine 55,5% građana u Crnoj Gori izjasnilo se za nezavisnost,  
44,5% bilo je protivnika obnovi nezavisnosti Crne Gore. To samo po sebi ne bi bilo sporno da  
nijesmo imali procese koji su uslijedili nakon toga. Dakle, sporno je ono što se događalo nakon  
referenduma. Šta se događalo?

Imali smo jedan vrlo uporan i intenzivan otpor priznanju rezultata referenduma u Crnoj Gori.  
Najprije smo sve ono što bi na bilo koji način moglo da ospori rezultate referenduma kroz jednu  
konstrukciju imali upisano u onoj čuvenoj Bijeloj knjizi. Treba li da podsjetim na događaj kada je  
jedan od kolega prethodnog govornika iscijepao Ustav u Parlamentu Crne Gore? Treba li da  
podsjetim građane Crne Gore na konstantno nepoštovanje države Crne Gore od strane  
poslaničkog kluba iz kojeg je govorio prethodni govornik? Treba li da vas podsjetim na konstantno  
neustajanje prilikom intoniranja državne himne? Treba li da vas podsjetim na nepoštovanje  
crnogorske zastave? Dakle, vi se poštovani poslanici, poštovane kolege borite za osvajanje vlasti  
u državi koju ne priznajete. Mislim da je vaš osnovni problem što prevashodno u sadržaju onoga  
što je govorio jedan od vaših predstavnika koji je govorio malo čas na najuvredljiviji način o Crnoj  
Gori je sve sadržano zapravo u onome što stoji na njegovom reveru, a na njegovom reveru stoji  
zastava ..(Prekid)...dakle, u crnogorskom parlamentu.

Mislim da je to samo po sebi porazno, porazno je da imamo takav intenzivan otpor  
priznanju crnogorske države nakon 12 godina i onda se zaboga ovdje čudimo da li postoji u Crnoj  
Gori diskriminacija po bilo kom osnovu. Ne može da postoji disrkiminacija prema nekome ko ne  
priznaje sopstvenu državu .

PREDSJEDAVAJUĆI GENCI NIMANBEGU (25.07.18 17:32:46)

Hvala kolega Nikolić.

Izvolite, kolega Aleksić.

BUDIMIR ALEKSIĆ (25.07.18 17:32:54)

Zaista i ovo je samo potvrda diskriminacije koja postoji svuda pa i u ovoj Skupštini. Dakle,  
nikakvog nije bilo razloga niti uporišta u Poslovniku da vi dajete kaznenu repliku. Da li sam ja  
ovdje nćeoga uvrijedio? Rekao sam neregularni referendum 2006. To je naš politički stav.

PREDSJEDAVAJUĆI GENCI NIMANBEGU (25.07.18 17:33:10)

Kolega, ja nisam dao za taj dio Vašeg izlaganja. Poznavajući istoriju, kako ste okarakterisali  
politiku Demokratske partije socijalista ... sa politikom Pavelića i tako dalje, to je, koliko ja znam  
istoriju, to je kvislinška država bila koja je činila zločine i mislim da pošto ste u ovom domu  
okarakterisati tako drugu političku grupaciju da imaju pravo na repliku koju sam i dao. Ako vama to  
nije jasno meni je žao ali to je pravi osnov i da nema nikakve diskriminacije prema vama, niti  
prema bilo kome. Ako primjećujete dok ja vodim sjednicu najviše se bune neki poslanici iz DPS-a,

ako primjećujete. Tako da Vas molim da shvatite.

BUDIMIR ALEKSIĆ (25.07.18 17:34:04)

Ja Vas molim, recite mi samo šta je on komentarisao na moje izlaganje. Govorio je da je  
referendum bio sjajan, komentarisao je značku na mome reveru, koja je srpska nacionalna  
zastava. Kad albanski poslanici, Vaše kolege, kojih više nama u parlamentu, nose albansku  
nacionalnu zastavu nije bila pomama iz redova DPS-a.

PREDSJEDAVAJUĆI GENCI NIMANBEGU (25.07.18 17:34:26)

I ja nosim tu zastavu, kolega Aelksić, ali ću Vam nešto, molim Vas, mislim da sam Vam  
pojasnio i da možete sjesti sada. Hvala.

BUDIMIR ALEKSIĆ (25.07.18 17:34:29)

Svaka čast Vama, ali to njemu ne smeta, njemu smeta srpska nacionalna zastava, to mu  
smeta.

Drugo, molim Vas, da Vam kažem, on meni ovjde podmeće da ja ne priznajem državu što  
je zamjena teza. Nije riječ o tome da li mi Srbi priznajemo i njihovi predstavnici ovdje državu nego  
je riječ o tome što ova država ne priznaje nas. Tako da je ovo klasična i podla zamjena teza. O  
tome se radi.

PREDSJEDAVAJUĆI GENCI NIMANBEGU (25.07.18 17:34:50)

Molim Vas kolega Aleksiću, imali ste priliku da pojasnite i objasnio sam vam način na koji  
vodim sjednicu.

BUDIMIR ALEKSIĆ (25.07.18 17:34:59)

Samo jednu rečenicu, molim Vas. Državu Crnu Goru priznajemo u istoj onoj mjeri u kojoj  
ona priznaje i uvažava nas kao njene građane.

PREDSJEDAVAJUĆI GENCI NIMANBEGU (25.07.18 17:35:05)

Mislim da nema potrebe za daljom raspravom. Mislim da repliku koju sam dao ispred kluba  
Demokratske partije socijalista je bila opravdana. Ako vam nije po volji možemo to diskutovati na  
Kolegijumu.

Nastavljamo dalje sa raspravom. Učesnik u raspravi je predlagač Petar Ivanović. Izvolite.

PETAR IVANOVIĆ (25.07.18 17:35:26)

Uvaženi predsjedavajući, posebno Vam hvala što ste mi priznali pravo po osnovu člana 96 i  
bez komentara mi dali riječ.

PREDSJEDAVAJUĆI GENCI NIMANBEGU (25.07.18 17:35:34)

Gospodine Ivanoviću, ... priznato pravo ali ne možete dobiti pravo svaki put jer riječ se daje  
po redosledu prijavljivanja a predlagač je isto kao poslanik učesnik u raspravi. Ja procjenjujem kad  
vam mogu dati riječ

Izvolite sada.

PETAR IVANOVIĆ (25.07.18 17:38:41)

Dobro. Hvala Vam.

Poštovani građani, želim da vas podsjetim da tema o kojoj mi vodimo raspravu je predlog  
izmjene i dopune Zakona o mladima. Dakle, mi ovdje ne diskutujemo o crkvi, mi ne diskutujemo o  
istoriji, mi ne diskutujemo o diskriminaciji, mi ne diskutujemo ni o jednom od onih pokušaja koji od  
pojedinih, ne od svih, od pojedinih poslanika opozicije dolaze kao klasična zamjena teza. Zašto  
kažem klasična zamjena teza? Zbog toga što postoji dokument, konkreno se odnosi na Opštinu  
Kolašin u kojoj do skoro Demokratska partija socijalista nije vršila vlast, to je izvještaj  
ombudsmana nekih 50 - 60 strana i nemam nikakav problem da vam dostavim taj Izvještaj da  
pročitate i da vidite zloupotreba, diskriminacija i ostale kvalifikacije koje se pojavljuju u tom  
Izvještaju. Dakle, govoriti o ovom zakonu na način da ovaj zakon kreira diskriminaciju za mene  
kao predlagača je neprihvatljivo. Želim da pojasnim da predlog ovog zakona ne sadrži nikakve  
odredbe koje se odnose na diskriminaciju. Nasuprot, ovaj zakon daje pravo ili mogućnost svima,  
to znači da daje pravo isto tako i mladima u Herceg Novom koji gle čuda, tamo gdje vi vršite vlast,  
su i te kako diskriminisani, pa ja nisam to govorio u svojoj diskusiji. Isto tako je slučaj sa mladima  
Kotora, Budve i tako dalje. Dakle, molim vas, vratimo se mi bazičnoj temi. Da li u ovom zakonu o  
kojem mi danas diskutujemo vi prepoznajte bilo što što potvrđuje ono što govorite ili ne? Okanimo  
se drugih kvalifikativa.

Mislim da smo imali jednu vrlo korektnu, dostojanstvenu diskusiju i da tako treba da idemo i  
do kraja. Još jednom ponavljam.Očekujem da svi skupa u ovom parlamentu podržimo predlog  
ovog zakona jer ćemo na taj način svi zajedno poslati poruku svim mladima. Ako vi smatrate da  
postoji neki drugi cilj u predlaganju ovog zakona dajte da o tome diskutujemo. Koleginica Marta  
Šćepanović i ja nemamo nikakve skrivene namjere, skrivene ciljeve. Sada zavisi od svih opština,  
svih lokalnih samouprava koliko će one biti brze, koliko će izdvojiti sredstava, koliko će ponuditi  
opcija po ovim programima koji se nude kao mobućnost, ne zavisi to od koleginice Šćepanović ili  
mene. Ovim se zakonom daje samo prostor, samo mogućnost. Kako će se ta mogućnost iskorisiti  
zavisi od tih ljudi i mladih, ali ja zamišljam da našu diskusiju treba prije svega da usmjerimo u  
pravcu podsticanja mladih da se okrenu radu, a ne nečem drugom. Molio bih sve kolege  
poslanike da na taj način diskutuju. Hvala.

PREDSJEDAVAJUĆI GENCI NIMANBEGU (25.07.18 17:38:50)

Hvala, kolega Ivanoviću.

Sledeći učesnik u raspravi, kao što sam najavio, Danijel Živković, neka se pripremi Jovan  
Vučurović. Posle kolege Živkovića je koleginica Aleksandra Vuković.

DANIJEL ŽIVKOVIĆ (25.07.18 17:39:08)

Hvala Vam potpredsjedniče Nimanbegu.

Uvažene koleginice i kolege poslanici, poštovani građani,

Čudno je kako se i na ove teme provuku ta pitanja i nešto o čemu ne bi trebalo da

raspravljamo.Svako ima pravo da zastupa svoju politiku, legitimno je pravo svih poslanika, na  
način na koji će artikulisati stavove svojih partija, ali evo da damo doprinos konkretno pitanju ove  
teme za koju smatram da je veoma važna, ne deklarativno, ne iz ugla nekoga, ako bi čisto  
deklarativno sa nekim razumijevanjem trebalo da lamentira nad sudbinom mladih ljudi u Crnoj  
Gori nego zaista sa konkretnim predlogom koji su naše uvažene koleginice i kolege, poslanici

Demokratske partije socijalista uputili ovom plenumu i sa mogućnošću da možda kroz jednu novu  
metodologiju, koja do sada nije bila primijenjena u Crnoj Gori, pokušamo da damo određene  
odgovore na pitanje nezaposlenosti mladih ljudi.

Pitanje koje opterećuje ukupno svjetsku ekonomiju eurozonu, Evropu i najjače svjetske  
ekonomije, ono što može najviše da brine jeste da čak 290 miliona mladih ljudi u svijetu nijesu ušli  
u program na primjer obuke, obrazovanja ili se ne nalaze na tržištu rada. To je veliki problem.

U Crnoj Gori je taj procenat poslednjih godina pao za 3%, ali nije dovoljno. Ne mislimo da  
smo u zabludi da ćemo sa ovakvim zakonskim rješenjem omogućiti ogromno smanjenje  
nezaposlenosti među mladim ljudima, ali ćemo u odnosu na specifičnosti svake lokalne sredine  
imati priliku da mladim ljudima pružimo mogućnost da usavršavaju svoja znanja.

Ono što se pokazalo kao određena prepreka na crnogorskom tržištu rada jeste možda  
nedostatna povezanost između sistema obrazovanja i poslodavaca. Poslodavci su kroz određena  
istraživanja pokazali interesovanje ka tome da bi bilo potrebno da se kroz sistem obrazovanja  
mladi ljudi još kvalitetnije uključe na taj način što bih i ja rekao da je možda jedna kritika u samom  
sistemu obrazovanja u Crnoj Gori, da ljudi koji, evo kažemo studiraju, imaju priliku da se  
kvalitetnije obrazuju tako što će raditi kod određenih poslodavaca tokom studiranja. Tu će, znači  
sreći određeni stepen znanja i biće mnogo konkurentniji na samom tržištu.

Međutim, ono što je donijela ukupna globalizacija, dakle danas na svijetu imamo globalnu  
fabriku gdje možete očekivati da na jednom mjestu imate fabriku iz druge države, ljudi rade u toj  
fabrici, iz sasvim treće države su vlasnici tih fabrika, u četvrtoj se ti proizvodi prodaju.

Danas u vremenu digitilizacije u vremeno informatičkih tehnologija kada je svijet krenuo u  
nekom drugom smjeru da se razvijaju te informacione tehnologije imamo probleme da se smanjio  
broj zaposlenih u ukupnoj svjetskoj ekonomiji. Da bi se to promijenilo, evo danas imamo priliku da  
vidimo kako Demokratska partija socijalista pristupa ovom problemu sa ciljem da lokalne  
samouprave u saradnji sa poslodavcima, sa privatnim sektorom imaju mogućnost da kreiraju  
kvalitetne programe za podsticaj zapošljavanja mladih ljudi. To je bolna rana, rekao sam i svjetske  
ekonomije i euro zone, samo u euro zoni znači po određenim istaživanja Međunarodne  
organizacije rada imamo preko 20 miliona nezaposlenih mladih ljudi, što je dovoljna činjenica  
sama za sebe.

Da bi otklonili te nedostatke evo prilike i lokalnim samoupravama da u skladu sa svojim  
specifičnostima pokrenu te programe zapošljavanja, da li će to biti u vidu finanasijske pomoći koje  
će izdvojiti lokalne samouprave, dakle opštine. U istom iznosu će trebati da izdvoje sredstva i  
trebalo bi da izdvoje sredstva i sami poslodavci i u skladu sa tim mladi ljudi će moći u roku od  
godine dana da stiču određena nova znanja da budu konkurentni na tržištu i u skladu sa tim  
poslodavci će procijeniti da li ima potrebe da ih zadrže ili ne nakon toga.

Ja bih iskreno rekao da je nakon određenog perioda industrijalizacija koja je zavladala u  
Crnoj Gori i smanjenja broja stanovnika na seoskom području došlo i do određenih momenata  
promijenile se društveno-političke prilike u Crnoj Gori od '90-tih godina na ovamo, gdje smo imali  
priliku da vidimo da se broj zaposlenih u samoj industriji smanjio, a da se povećao broj zaposlenih  
u uslugama.Došlo je novo digitalno doba, pokreću se nove fabrike start stapovi, što bi značilo da  
je potrebno dodatno ulagati u obrazovanje, kako bi mladi ljudi bili što konkurentniji na samom  
tržištu rada. Zahvaljujem.

PREDSJEDAVAJUĆI GENCI NIMANBEGU (25.07.18 17:44:06)

Zahvaljujem kolega Živkoviću. Kao što sam najavio kolega Jovan Vučurović. Izvolite.

JOVAN VUČUROVIĆ (25.07.18 17:44:14)

Dakle, evo još jedan zakon koji se vraća na doradu. Vrše se prepravke i dopune, pa i nakon  
zakona o dopuni zakona iz februara, javno se priznaje da ovaj zakon nije dobar i da nije zaživio u  
praksi. Tako piše i u obrazloženju koliko sam dobro vidio. Iluzorno je očekivati da će neko iz  
Vlade snositi odgovornost za ovake promašaje kao što je bio slučaj i u vezi budžeta, kao što je

iluzorno očekivati da ovakav režim donosi odluke koje mogu biti korisne za mlade ljude u Crnoj  
Gori, jer režim nastao na totalitarizmu, na gušenju svih sloboda ne može sad biti odjednom  
promoter aktivizma kod mladih ljudi. To prosto nije prirodno i zato je planirana ovim zakonom  
svojevrsna kontrola nad svim što se tiče aktivizma kod mladih ljudi omladinske politike, kontrola  
koju će vršiti Vlada, ministarstvo i da se uklone svi oni koji će pokušati da naruše tu kontrolu, da se  
uključe negdje sa strane u ovoj ili u neke druge organizacije i naprosto je nemoguće da takva  
vlast, takva diktatura koja uništava perspektivu i budućnost ove zemlje napravi korak ka  
poboljšanju položaja mladih ljudi. Sve to nije prirodno i utemeljenje za takav stav imam u onome  
što se u ovih 30 godina dešavalo u Crnoj Gori u iskustvima onih koji su mladi '90-tih, ili onih iz  
naredne decenije, kao i sadašnjih generacija mladih ljudi.

Prođoše generacije, prođe mladost, prođoše životi u nekontrolisanoj vlasti jednoga čovjeka  
svih ovih 30 godina i jedne vlasti i sad još ubjeđuju mladog čovjeka danas da neko takav može da  
im donese prosperitet, jedno klasično ludilo.

Poštovani građani, mladi čovjek danas u Crnoj Gori je onaj koji je u djetinstvu gledao kako  
zbog politike DPS-a, njegovi roditelji ostaju bez posla u Željezari, Košuti, Celulozi, Dakiću, Obobu,  
Metalcu, Boksitima, Koniju, a današnja mladež nalijeće na korupciju, nepotizam, klijentelizam,  
naleti na partijsko zapošljavanje sa monstruoznim projektom DPS-a koji glasi jedan zaposleni-  
četiri glasa. Eto, to je sudbina danas mladog čovjeka u Crnoj Gori koji želi da nešto uradi od svog  
života. On nalijeće na partijske barijere, nalijeće direktno na ljude iz Demokratske partije socijalista  
u javnim ustanovama, nalijeću u državnom aparatu, nalijeće svuda gdje god krene da nešto  
napravi od svog života, ne samo na DPS ima tu SD-a, jer su se i oni svuda poperili gdje god su  
htjeli, a da ne pričam o Bošnjačkoj stranci.

Mladi traže uzore, a ja se u Boga nadam im nikada neće biti uzor onaj koji je na vlast bio i  
daleke 1989.godine, ovaj što izigrava predsjednika Crne Gore i koji je na primjer mladima iz '90-tih  
godina, ovdje ima nekih i moje generacije, priredio hiperinflaciju, sankcije, nezaposlenost,  
zatvaranje najvećih preduzeća, otpuštanje radnika, promovisanje šverca kao državnog posla, kao  
glavni švercer.

Kada je počelo divljanje organizovanog kriminala, ubistva i tako dalje 2018.godine ni metra  
dalje. Uništene su i one preostale fabrike, broj radnika u proizvodnji se sveo na nekoliko stotina, a  
tu su i dalje šverc, ubistva, kriminalni klanovi, diskriminacija i državni teror nad opozicijom i šta  
imamo novo, imamo novo da je šef Udbe iz '90-tih postao premijer. To je jedino novo u Crnoj  
Gori. I Džoni Štulić je rekao jednu stvar, vrlo ovako simpatičnu:"Sloboda nije zahvalnica pročitana  
abecednim redom, niti krilatica reklamnog panoa". Sloboda se osvaja i ja vjerujem u to da mladi  
ljudi prvenstveno treba da se vode idejama slobode i otpora sistemu koji je zarobio sve u ovom  
društvu. Ja vjerujem u to da će mladi, kao i drugi ljudi u Crnoj Gori pronaći snage da se izbore za  
slobodnu Crnu Goru. Vidjećemo kojim putem, jer siguran sam da ovaj režim, gospodine  
Nimanbegu, nije uspio u potpunosti da uništi hrabrost, pravdu, istinu, poštenje i da će te vrijednosti  
nadvladati jednog čovjeka i njegovu diktaturu, korupciju, kriminal i nepotizam.

PREDSJEDAVAJUĆI GENCI NIMANBEGU (25.07.18 17:49:34)

Hvala kolega Vučuroviću.

Po redosledu prijavljivanja sledeća je koleginica Aleksandra Vuković.

Kolege, izvolite. Izvolite, ko traži proceduru? Izvolite.

MARTA ŠĆEPANOVIĆ (25.07.18 17:50:06)

Potpredsjedniče, tražim kaznenu repliku u ime kluba jer se u negativnom kontekstu izrazio  
za predsjednika države.

PREDSJEDAVAJUĆI GENCI NIMANBEGU (25.07.18 17:50:17)

Koleginice Šćepanović, ja sam pažljivo slušao.

MARTA ŠĆEPANOVIĆ (25.07.18 17:50:24)

Ja isto i svi građani su čuli da je poslanik Vučuvrović rekao da predsjednik države ovaj što  
izigrava predsjednika države.

PREDSJEDAVAJUĆI GENCI NIMANBEGU (25.07.18 17:50:33)

Predsjednik države koji izigrava predsjednika države?

MARTA ŠĆEPANOVIĆ (25.07.18 17:50:35)

Ne, ne ovaj što izigrava predsjednika države, doslovice se tako izrazio. Tražim kaznenu  
repliku.

PREDSJEDAVAJUĆI GENCI NIMANBEGU (25.07.18 17:50:51)

Koleginice Šćepanović, kolega Vučurović je stvarno govorio oko svojih političkih stavova,  
ocijenio je da je bilo i kotupcije i šverca itd. Ja nisam prepoznao u ovom momentu da je on govorio  
o predsjedniku, ali možete se javiti za komentar, da komentarišete izlaganje.

Izvinite, nisam vas čuo od kolega.

Kolege, molim vas. Koleginice ponovite nisam vas čuo od drugih kolega.

MARTA ŠĆEPANOVIĆ (25.07.18 17:51:04)

Ja prepoznajem, štitim instituciju predsjednika i štitim predsjednika svoje partije Mila  
Đukanovića.

Nije komentar. Znači, tražim repliku zato što se u negativnom kontekstu izrazio, a smatram  
da ste i sami trebali da reagujete zbog institucije predsjednika države.

Dakle, ovaj što izigrava predsjednika države. To nije smio kolega da kaže, da se tako izrazi  
iz razloga što je gospodina Mila Đukanovića glasalo 54% građana Crne Gore, to pod jedan. Pod  
dva treba da bude uzor svim mladima. Uzor mladima sigurno ne mogu biti ovakvi poslanici u  
parlamentu sa njihovim diletantskim ponašanjem i sa njihovim ponašanjem za koje znamo kako se  
ponašaju i šta rade, a pogotovo u opštinama u kojima vi vršite vlast. Tako da sigurno im ne mogu  
biti uzor oni.

PREDSJEDAVAJUĆI GENCI NIMANBEGU (25.07.18 17:52:13)

Koleginice Šćepanović, Mila Đukanovića sam glasao i ja tako da nemojte brinuti da nećemo  
zaštiti predsjednika države. Ja samo pokušavam da vodim tu sjednicu jer sjednicu ne da nije lako  
voditi, vi znate da u britanskom parlamentu koji imaju toliko godina demokratije zvižde, buče na  
izlaganje jedni drugima poslanici ako su nezadovoljni.

Kolega Vučuroviću, sjedite, vi sjedite. Tako da vi ste pojasnili navode ako je rekao zbilja te  
riječi kolega Vučurović. To je bilo van Poslovnika, trebao sam ga upozoriti, ali ja to nisam  
razumio na taj način.

Kolega Vučuroviću, ja vas molim da nastavimo sa izlaganjem. Imali ste i vi u svom izlaganju  
dovoljno elemenata grubih.

Kolega Vučurović, molim vas, koleginica Šćepanović se obraćala meni, možda je procijenila

način kako ste se vi izjasnili, ali nema mjesta za repliku molim vas da nastavimo dalje. Molim vas  
da nastavimo dalje.

Izvolite.

ALEKSANDRA VUKOVIĆ (25.07.18 17:53:57)

Uvaženi potpredsjedniče Nimanbegu, stvarno se trudim da se koncentrišem vrlo na zakone  
koji su na dnevnom redu, ali stvarno mislim da ponekad moramo da odstupimo od dnevnog reda s  
obzirom na to da čujemo neke stvari koje nas sve iznenađuju. Prvo i osnovno da predsednik  
Demokratske partije socijalista i predsednik države Milo Đukanović možda zaista i nema potrebu  
da ga branimo mi poslanici, poslanice ovoga parlamenta čovjek sa vizijom koji je, Bogu hvala, ovu  
državu spasao svih mogućnosti kakve bi je snašle pošto ođe izgleda niko od poslanika  
Demokratskog fronta nije našao za shodno, a tome sam se nadala jer želim jedno veliko istinsko,  
suštinsko pomirenje u ovoj državi da reaguje na to da je savremena Crna Gora u kojoj žive oni  
koju oni čine i čiji su oni subjekti kao i poslanici DPS-a neko nazove NDH-a. Dakle, uporedi je sa  
fašističkom, ustaškom državom, a da na to nema reakcije nego da je to nešto što se  
podrazumijeva. Na sreću i premijer Duško Marković i predsednik Milo Đukanović su reagovali,  
iskazali stav i naše partije i svakog slovesnog građanina i građanke Crne Gore prema takvom  
odnosu, prema Crnoj Gori i ovom prilikom želim da zahvalim svim onim ljudima u Srbiji koji slijede  
put premijera Zorana Đinđića koga nijesam juče nikako slučajno pomenula koji su takođe  
reagovali na takve izjave jer vjerujte mi, mi smo partija budućnosti i nećemo se osvrtati na ove  
komentare i na ovakvu situaciju ni jednom jedinom ličnom uvredom ni ko je zaslužio da bude u  
ovom parlamentu, ni ko nije zaslužio jednostavno će o tome suditi građani i građanke Crne Gore.  
A sad pošto vidim da je diskusija gospodina Petra Ivanovića izazvala neku vrstu začudnosti, po  
mome mišljenju, valjda je trebalo i neko objašnjenje. Evo, da kažem ja sam, hvala vam gospodine  
Ivanoviću na tome što ste baš na taj način odlučili da predstavite ovaj zakon koji izuzetno i  
konkretno povezan sa onim čime se vi bavite promovišući preduzetništvo kao jedan od načina  
izlaska iz krize u kojoj jesmo,a to znači da ako imamo veliki broj nezaposlenih mladih ljudi da nije  
dobra situacija. Vi ste samo htjeli da kažete ono o čemu i sve vrijeme govorim da se treba podići  
radna kultura u Crnoj Gori, da je sav smisao života u radu i ja ću vam pomoći u tome to je kazao i  
Čehov, svi su čitali: "Ujka Vanju". To su kazali mnogi drugi da je u stvari ono što je bila ideja vaše  
priče, čini mi se, da mladi treba pošto zaista su dani naše mladosti dani našeg sjaja da iskoriste tu  
svoju najbolju energiju i da svoj doprinos daju državi.

Ja ću podsetiti crnogorsku javnost da je ovu državu i Jugoslaviju izgradila upravo  
jugoslovenska mladost i to kad? Kad je ona bila u potpunosti porušena. Šetite se radnih akcija. Ja  
ću podsetiti na to da nijesam za to da se volontira, ali jesam za to da se kroz volonterski rad  
upravo pokaže koliko vrijedimo, pa da baš na tom tržištu koje pominjemo i juče kroz zakon o  
regulisanim profesijama pokažemo i koliko vrijedimo. Htjela sam u ovoj diskusiji, ali vidim pošto se  
već poslanik jedan javio za komentar komentarisaću da govorim samo o svom primjeru, dobrom  
primjeru grada Nikšića koji je takođe ođe pomenut u negativnom kontekstu i o dobrom primjeru  
lokalne vlasti u Nikšiću koja pokušava da upravo ono što je bilo sa Željezarom danas Toš Čelikom  
đe se zapošljavao veliki broj ljudi zamijeni jednom novom ekonomskom logikom i jednim novim  
tržišnim trendom, otvaranjem Tehnopolisa kao jedne vrste ideje, inkubatora ideja i načina da se  
mladi ljudi okupe. O tome često govori jedan od poslanika Demokratskog fronta đe bi se ta  
kreativna energija naše mladosti upravo iskazivala kroz preduzetništvo. Tako da mislim da su to  
zaista teme o kojima mi treba da govorimo. Naravno, uvijek i vazda o diskriminaciji. Po mome  
mišljenju svako ljudsko pravo ukoliko je ugroženo bilo da se ugroženim u Crnoj Gori osećaju  
Crnogorci, Srbi ili neki pripadnici drugih naroda vašeg naroda, gospodine potpredsjedniče  
Nimanbegu, treba o tome da govore. Neću ja valjda ubeđivati nekoga u ovoj državi da je ova  
država dobra za njega i njegov život i za budućnost njegove đece. Mislim da svi treba da se  
potrudimo da stvorimo uslove u kojima će zaista se u Crnoj Gori rado i radosno živjeti, a samo  
ekonomski prosperitet, kapitalizovano znanje, ono obrazovanje o kome smo sve vrijeme danas  
govorili ne bude samo mrtvo slovo na papiru nego najživlje slovo na tržištu đe bi Crna Gora  
trebalo da pokaže da zaista ima snažan kadrovski potencijal kao što ga ima i da su naši mladi ljudi

spremni da rade i zarade. Da konačno ne logiciramo po tome neko je imao prosječnu ocjenu 10,  
neko je imao prosječnu ocjenu šest i po, sedam. Ne. Zaista mislim da se ni prema tome ne  
određuje nečiji radni kapacitet i nečije radne vrijednosti. Naprotiv treba da (Prekid) radimo,

da smo sposobni da održimo neku firmu bila ona naša ili tuđa, da se prema toj tuđoj u privatnom ili  
državnom vlasništvu odnosimo kao da je naša, pa da vidimo kako budemo tako logicirali, kad se  
tako budemo ponašali pošteno, iskreno u svemu što radimo onda ćemo zaista na svim nivoima  
društvene stvarnosti Crne Gore osetiti prosperitet. Zahvaljujem.

PREDSJEDAVAJUĆI GENCI NIMANBEGU (25.07.18 17:59:20)

Hvala, koleginice Vuković.

Na vaše izlaganje komentar ima kolega Jovan Vučurović.

JOVAN VUČUROVIĆ (25.07.18 17:59:30)

Ja osećam da treba da uzmem riječ.

Prvo što mi je ovako dopalo do ušiju je bilo opominjanje nikšićke lokalne vlasti, ja mislim da  
je to najgora vlast u istoriji lokalnih vlasti u Crnoj Gori. Da budemo načisto to znaju i Nikšićani,  
posebno mladi ljudi, jer o njima raspravljamo, a ja bih nastavio ono što sam prije htio da kažem, jer  
ja sam govorio ovdje iz pozicije nekoga ko se protiv ove vlasti bori, od pečetka 90-tih godina.  
Dakle, do današnjeg dana, biće još dana ako bog da i ni za jotu nisam odstupio od svojih načela,  
da to budemo načisto i snažno me drži žar za borbu za slobodnu Crnu Goru.

Dakle, nek je istina, samo da saopštim možda i previše intime unosim, možda i ne treba. Sa  
druge strane, ima ih što su promijenili sve moguće dresove. To je gospodin Milo Đukanović. Svaki  
dres je promijenio kad smo već njega pominjali, nemojte da ga branite od toga, jer je to živa istina,  
ratovao je za mir, bio je sa Miloševićem, kasnije je izdao državu, pa je letio u Brisel dok su ovdje  
NATO avioni bombardovali Saveznu Republiku Jugoslaviju, kasnije je bio za nezavisnu Crnu  
Goru. Da ne nabrajam šta je čovjek sve uradio u svom životu, nepogrešivo ostajući privržen samo  
jednome - svom džepu. Dakle jedino što je sveto tome čovjeku i onima oko njega i onome Svetu  
kad već pominjem, sveto je njihov ineteres i njihov džep. Dakle, a u Crnoj Gori ljudi su lomljeni  
gospodine Nimanbegu godinama, na razne načine, pritiscima, ucjenama, kao što je svojstveno  
policijskoj državi u kojoj živimo.Vjerujem da se tako i mijenjala svijest kod mladih ljudi. Dakle, pod  
pritiscima koji su gledali svoje majke i očeve kako im neko iz ruku otima hljeb, sigurnost i  
mogućnost da od svog rada prehrane porodicu. Samim tim što je ova vlast pogasila svako veliko  
preduzeće i otjerala na hiljade ljudi na ulicu, ako lažem neka me neko demantuje, to je bio udar na  
porodicu. Ovdje ne govorimo ni o Srbima ni o Crnogorcima, ni o Albancima, i poziv da se ljudi sa  
svojih radnih mjesta pošalju na ulicu kao što je hiljade naših ljudi otjerano na ulicu da prodaju  
cigare. Na primjer, 90-tih godina, da se snalaze kako znaju i umiju. Znam da je takav pritisak  
pokolebao dosta mladih ljudi, vidim studente ovdje ove koji su inertni, jedna bezlična masa koja se  
kreće po Crnoj Gori, koja nijemo posmatra društvene procese i koja ne reaguje na anomalije, i koji  
su se pretvorili u anemičnu masu, ali ovo je Crna Gora i je vjerujem da tek slijedi borba za njen ...(  
Prekid)... i da će se mladi ljudi probuditi u onom trenutku kad to bude trebalo. Evo da vidite.

PREDSJEDAVAJUĆI GENCI NIMANBEGU (25.07.18 18:02:40)

Hvala, isteklo vam je vrijeme.

Koleginice Vuković imate pravo na odgovor komentara.

ALEKSANDRA VUKOVIĆ (25.07.18 18:02:44)

...da je bilo nas koji smo odrasli na epskoj poeziji pa su vjerovatno i razmišljanja o prošlosti

ostala naša. Jedan, ne kažem da ste vi gospodine Vučuroviću, ovo je samo moj komentar koji je  
vrlo, neko od nas je čitao Žila Verna i 20.000 milja pod morem i tada vjerovalo da je to stvarnost i  
da budućnost može da bude zaista neki napredak. Molim vas da konačno prestanemo da pričamo  
ko što je bio, ko je mijenjao dresove. Po mome mišljenju najbolji fudbaleri današnjice, pokazuju na  
terenu da su najbolji, ali kad promijene dres i još taj dres, dobro naplate, evo primjer Ronalda  
pokazuje samo da su oni najsposobniji fudbaleri na terenu. Nego vi ste kazali nekih više stvari, vi  
se borite od 1990. godine. Zašto onda gospodine Vučuroviću ne promijenite metode te borbe?  
Zamislite 20 ili 25 godina se boriti istim načinom, pojačavati, evo da kažem ekspresiju toga načina  
i šta, šta ste postigli time? Molim vas, svi mi mislimo, ja se ne usuđejem da govorim o sebi u  
afirmativnom smislu, svi će o nama suditi. Zamislite čovjeka koji ima potrebu da kaže ja sam  
najbolji, ja sam najljepši, ja sam dosljedan, pa ne nego govorim samo o tome da vidimo prvo da se  
sagledamo đe smo, ko smo, što smo, pa da onda sudimo o drugima.

Što se tiče predsednika Crne Gore i predsednika Demokratske partije socijalista Mila  
Đukanovića, ja sam vam jednom u ovom parlamentu rekla, zašto se uvrede na njegov račun olako  
izriču. Znam. Zato što naravno ima najveću političku težinu i zahvaljujući njemu smo mi danas tu  
đe jesmo pred vratima Evropske unije. Saglasna sam da neki od vas nemaju takvu viziju Crne  
Gore u zajedinici evropskih naroda. Budite sigurni kolega Vučuroviću, govorila sam juče o tome.

Mediteranski identitet, kao i drugi identiteti Crne Gore nas upućuju na to da mi tom Zapadu  
imamo što da damo, jer smo mi vrlina tog Zapada, nijesmo mi mana. Imamo mi svoje mane, vidite  
kakve su, unutrašnje. Kad, nadam se, razgovorima i razumijevanjem popravimo jedni druge,  
možda ćemo i biti spremni da u ovoj državi, odnosno otvorimo i zatvorimo poglavlja 23 i 24. Ne  
mislite li da bi trebalo da radimo na tome da popravljamo jedni druge, odnosno da popravljamo  
sebe prije svega, jer ja se uvijek držim onoga da treba da vidimo svoje dvorište. Ja gledam Crnu  
Goru i vidim sve mane u Crnoj Gori, jer rado bih govorila o njenim manama, neprestano i to pred  
crnogorskom javnosti ali mi ne date da čuvam svoju Crnu Goru, govoriće o njenim manama, nego  
me stalno dovodite u situaciju da branim svoju Crnu Goru i vašu Crnu Goru, time što vi, ja vas  
molim, jer bi vaša riječ imala značajnu težinu kada bi ste vi kazali jednom za sva vremena ne,  
Crna Gora sa tradicijom od 1.000 godina sa svim njenim, molim vas Vojislavljevićima, Balšićima,  
Crnojevićima, Petrovićima, da samo kažem ono što je Crna Gora, kao u svojoj dubini i  
unutrašnjasti, pa ćemo govoriti naravno i o spoljnim subjektima koji su ulazili, ti su ljudi gradili,  
molim vas gospodine Vučuroviću, u Crnoj Gori ostavili značajne hramove.

Zamislite ljude koji danas ne priznaju Crnu Goru i koji se saglašavaju i raduju tome što neko  
današnju Crnu Goru, moju i vašu naziva ustaškom, NDH itd. Samo da vam kažem, molim vas  
današnja Cnra Gora je moja i vaša. ...(Prekid)... koji žive od 1990. godine nego nas koji živimo  
sada. Dakle, ja vam kažem kasnije biće kasno gospodine Vučuroviću da kažete što mislite prema  
tom stavu koji ne dolazi od neke benigne ličnosti. Dolazi od uvažene ličnosti i zbog toga što dolazi  
od uvažene ličnosti, ja od te ličnosti želim da čujem da ćete vi imati njihov stav prema našoj Crnoj  
Gori. Ponavljam vašoj, i Jovana Vučurovića i mojoj Aleksane Vuković. Kad to čujem, budite sigurni  
da ću i ja govoriti o tome što ne valja u ovoj državi svakoga dana, zato što samo tako možemo  
popraviti našu Crnu Goru i učiniti je zemljom budućnosti, što ona svakako jeste i što to primjećuju  
stranci i oni koji žive u njoj.

PREDSJEDAVAJUĆI GENCI NIMANBEGU (25.07.18 18:07:14)

Hvala vam, koleginice Vuković.

Izvinjavam se što nismo uspjeli da pojedine kolege vas saslušaju cijelo vrijeme. Mada ste  
otprilike tri minuta prekoračili vaše pravo na odgovor.

Izvolite, za proceduru se javio kolega Danilović.

GORAN DANILOVIĆ (25.07.18 18:07:34)

Pošto sam obećao da neću uzimati diskusiju, treba mi minut za proceduralno reagovanje i  
Vama se obraćam.

Dakle, molim vas, Crna Gora nema predsednika, to je ustavna kategorija. Uz nužno  
poštovanje da možemo govoriti kako hoćemo, nedopustivo je da ustavnu kategoriju zovemo  
drugačije, jer je to zbijanje šale sa institucijom predsjednika Crne Gore, ustavna kategorija. Ako  
može predsednik Crne Gore, onda može i sukica, sule, kako god hoćete. Sve ćemo izvrnuti ruglu.  
Ne može, može biti predsednik partije, može biti predsednik ovoga ili onoga, ali Crna Gora ima  
predsjednika i to svi znamo. Zašto ste me prekinuli? Ovo je moje pravo da kažem, da se radi o  
čistunstvu poslovničkom, malo prije je bilo reagovanja, vama to govorim, vama kao čovjeku  
kojemu nije maternji ovaj naš jezik, mislim da ovo znači i samo još nešto, molim vas da zaštite niz  
ovih koji su ovdje bespoštedno stradali tokom ovih diskusija kojemu ja pridodajem samo još  
dvojicu Čehova i Žila Verna, ukupno dvadeset i jednoga sam nabrojao koji nemaju nikakve veze  
sa ovom tačkom dnevnog reda danas.

Oni su samo kolateralna šteta i postradali su u uvodnim diskusijama kolega, niti su prisutni, niti  
ima pravo neko da ih pominje u skladu sa ovim izmjenama Zakona o mladima. Možda u nekom  
drugom kontekstu da.

PREDSJEDAVAJUĆI GENCI NIMANBEGU (25.07.18 18:09:40)

Kolega Daniloviću, hvala va što se zahvaljujete i mor, kolega Škrelja, molim vas, kolege,  
nemojte sa mjesta dobacivati. Ne možete me uvući u stogodišnju, hiljadugodišnju raspravu oko  
jezika, to ste pokušali.

Cijenim da koleginica Vuković ima pravo da vam da odgovor na ono što ste vi  
zloupotrijebili Poslovnik.Izvolite, recite koleginice Vuković. Prepoznao sam da je prema vama imao  
tu namjeru da vaš jezik cijeni.

Izvolite.

ALEKSANDRA VUKOVIĆ (25.07.18 18:10:25)

Uvaženi potpredsedniče,

Vi ste dali meni riječ i ja se nadam eto neće biti ništa s gorega da se čuje ova moja riječ. Ja  
ću čak napraviti jednu šalu, evo da malo relaksiram ovu priču, po onome čitaj kako je napisano, ja  
čitam onako kako je zapisano u mome pamćenju, kolektivnom, nesvjesnom moram vam reći  
onako kako govore moji preci, moji, evo uzmite to nije džojs, to je već nešto drugo, dakle kako su  
govorili moji preci, čitam svojim jezikom crnogorskim jotovane varijante. Jeste li čuli kad da se  
bunim protiv bilo koga koji ne koristi jotovanu varijantu? Mislim da sam takođe uz poslanika Miška  
Vukovića jedina u ovom parlamentu, koja se služi jotovanom varijantom crnogorskoga jezika i  
mislim da našu manjinu treba pošteđeti neke vrste zahtjeva većine, jer ...(Prekid)... shvatila  
manjinu i vaš jezik albanski. Neka svako svoj jezik zove onako kako misli da treba da ga zove, to  
je već politička kategorija, a o lingvistici ćemo govoriti na drugom mjestu.

Drugo što kaže, što je rekao kolega Danilović, stvarno imam potrebu, ako je Zakon o  
mladima na dnevnom redu, pa je li mi treba da govorimo o kulturi čitanja i to je govorio njegov  
kolega iz poslaničkog kluba upravo. Mi treba da govorimo o tome da naši mladi treba da čitaju, ne  
znam da li danas čitaju Žila Verna i da li danas čitaju Čehova. Ima li nešto sporno u tome čitati  
Čehova i navoditi ga u ovom parlamentu? Znate zašto smo mi to danas evo učinili? Zato što kad  
se sretam sa srpskim kolegama iz srpskog parlamenta oni nama kažu mi smo stvarno sve vrijeme  
pratili crnogorski parlament iz onih njegovih najboljih dana, zato što smo tada imali što da čujemo.  
Tamo su ljudi i citirali pamente glave, tamo su razmjenjivali i vodili neki dijalog na pristojnom nivou,  
tako da mislim da smo mi samo dali doprinos. Možda će neko, jedan mladi čovjek  
...(Prekid)...20.000 milja pod morem, a ako ste to učinili, ako ste u jednu mladu dušu usadili neku  
lijepu ideju, da kažem Luču, kako bi to naš Njegoš rekao, onda ste vi već...

PREDSJEDAVAJUĆI GENCI NIMANBEGU (25.07.18 18:12:39)

Hvala, koleginice Vuković.

Sledeći prijavljeni je kolega Goran Radonjić. Želite li kolega Radonjiću uzeti riječ?

Izvolite, kolega Radonjić.

GORAN RADONJIĆ (25.07.18 18:13:03)

Zahvaljujem.

Ja smatram da je to sve dio nekog parlamentarizma, pa i atraktivnosti da se gleda ponekad  
i sa nekim šalama. Ja jedino ne volim kada mržnju osjetim i kad su pogledi takvi da počne da mi  
želudac reaguje, ja to ne volim, a ovako ja volim i kad je Adam Smith i David Ricardo, naročito  
pozdravljam kad se citira Džoni Štulić i sjetio sam se ja nekih stihova, recimo kaže u jednoj pjesmi  
" Koliko demagogije i koliko pokradenih misli iza kojih ne stoji ništa, osim mržnje, sujete i vlasti". Ja  
mislim da je prikladnije da Roze Luksemburg se sjetimo, a bogami ipak najprikladnije super hit.  
Ako se sjetimo, to mi koji smo rasli između ostalog i na stripu, on je taj koji krade od siromašnih  
da bi dao bogatima i na žalost cijela ova rasprava bojim se i jeste da bi se zaboravilo šta piše u  
ovim izmjenama Zakona o mladima. Šta piše u izmjenama Zakona o mladima? Kaže ovako.  
Korisnik programa iz stava 1 dakle, taj mladi, za vrijeme angažovanja ostvaruje pravo na  
zdravstveno osiguranje, kao nezaposleno lice. Dakle, mladi će da se zaposli, ali mu je status kad  
je zdravstvena sfera u pitanju kao da je nezaposlen i ključna stvar, za vrijeme trajanja odsustva,  
on ima pravo na odsustvo, ali za vrijeme trajanja korisniku na pripada novčana naknada. E, to je  
skandal. Vidite, ja mislim da cijela ova, eto od par sati, rasprava sa svim tim komičnim pa i  
mržnjom ponekad i tako služi da prikrije ovu tužnu jednu činjenicu, a to je da se ne radi ovaj  
zakon i ova izmjena da bih se mladima nešto dalo, nego da bi se dalo firmama, privatnicima da  
dobiju besplatnu, jeftinu zapravo radnu snagu. Umjesto da plaćaju porez, zdravstveno, penzijsko,  
da prirez plaćaju sve ono što je zakonom, ustavom definisano. Ovdje se pravi jedan maltene leks  
specijalis koji zadire u više sfera i dakle osim što se ne plaća, na kraju imamo i ovo. Da recimo  
neka mlada osoba koja se razboli za tih godinu dana ili recimo očekuje bebu za tih godinu dana,  
ona će izgubiti pravo da prima ikakvu naknadu, nego će za sve to vrijeme dok je na bolovanju  
zapravo da bude bez primanja, a zdravstveno osiguranje će da ima kao da ne radi. Znači šta je  
ovdje efekat ovih izmjena i cijelog ovog zakona? Da se varaju, pa neka neko traži kaznenu repliku  
koliko hoće, mladi, a da se zapravo daje besplatna ili vrlo jeftina radna snaga privatnicima da  
svake godine angažuju mlade tako što neće za njih da plaćaju ono što mora svako da plaća, a to  
je porez i doprinos. Nama vidite se jednom priča da je patriotizam plaćati porez, a onda se svojim  
firmama oprašta kad se ne plaća porez. Pa nam se onda drži za srce kad se svira himna, ali  
bogami taj koji se drži za srce, prvo neka plati porez pa će onda moći da se drži za šta god hoće,  
a prije svega ne za svoj džep, nego za srce u smislu da on podrazumijeva dakle, da je dio naše  
zajednice. Dakle, nadam se da nema niko nikakvu lošu konotaciju ovdje, niti sam je ja imao. Hoću  
da kažem cijela ova priča je da se prikrije ta jednostavna i tužna činjenica. Mladi će biti prevareni,  
jer oni se pretvaraju u jeftinu radnu snagu i da završim još jednim citatom. Kaže u istom ovom  
"Alanu Fordu" iz koga sam naveo Superhika dakle, kaže se ovako: " Vi imate novac, a mi  
iskustvo". Na kraju vi ćete imati iskustvo, a mi novac.

Dakle, suština ovog programa je da će na kraju mladi da imaju iskustvo koje im ni za šta  
neće služiti, jer će da rade poslove koje inače taj privatnik nije htio da raspiše konkurs pa da  
normalno nekog zaposli, nego će ili da nešto neke niže poslove obavljaju kao što imamo milion  
primjera i o tome su mediji govorili, da ekonomista radi na šalteru ili da trči da kupuje burek itd.  
Imaće nekorisno iskustvo, a privatnik će da ima više novca. E to je, nažalost, to i sva ova priča i  
demagogija o tome da mladi treba da rade, svi ovi Bušmani, Adami Smithi, Davidi Ricardi i svi  
ostali, zapravo se svode na Superhika. Uzmi, osiromaši ih, da bi još više dao bogatima. To je naša  
tužna stvarnost, bila 20.000 milja pod morem ili pod zemljom, sve jedno . Hvala.

PREDSJEDAVAJUĆI GENCI NIMANBEGU (25.07.18 18:17:38)

Za komentar se javio kolega Vučurović, za raspravu kolega Petar Ivanović.

Kolega Vučurović, izvolite.

JOVAN VUČUROVIĆ (25.07.18 18:17:46)

Neće mi zamjeriti gospodin Radonjić da napravim jednu malu zloupotrebu. Samo sam htio  
nekih 30-ak sekundi, jer sam prije zaboravio da kažem nešto pominjući diskriminaciju ne sad  
nacionalnu, već progon Demokratskog front, pominjući sve to što se nama dešava, što se ne  
dešava ni jednoj političkoj organizaciji u zadnjih 30 godina u Evropi. Zaboravio sam da pomenem i  
progon jer sam dobio jednu poruku od više meni značajnih ljudi, da ne zaboravimo progon  
Liberalnog saveza Crne Gora početkom 90-tih godina od strane Demokratske partije socijalista  
koja je zatim preuzela politiku toga Liberalnog saveza i na toj politici zasjela i ostvarivala neke  
dalje svoje interese, da ne zaboravim da pomenem progon Bošnjaka s početka 90-tih godina i  
progona Albanaca, a sve od strane Demokratske partije socijalista Mila Đukanovića i šefa Udbe iz  
90 -tih Duška Markovića.

PREDSJEDAVAJUĆI GENCI NIMANBEGU (25.07.18 18:19:02)

Mala zloupotreba komentara.

Odgovor na komentar.

GORAN RADONJIĆ (25.07.18 18:19:09)

... više bilo asocijacija. Ja sam afirmisao to što je citiran Džoni Štulić pa i Džojs je pomenut,  
to se odmah osjeti da moram da branim. Ali dakle da ponovim, pa evo u nadi da čujemo ovaj

zakon ne čini dobro mladima, nego je prije svega usmjeren na to da privatnicima omogući jeftinu  
radnu snagu. Ne da se stvara nikakvo iskustvo koje će biti korisno za te ljude, ne da se stvara  
ikakvo obrazovanje, nego potpuno jednostavno da se oslobodi neko od poreza, da se oslobodi od  
socijalnih i svih drugih obaveza koje ima kao poslodavac, koje mora da ima, koje su njegova  
zakonska obaveza iz više zakona. Ovdje nam se na mala vrata navodnom brigom o mladima  
provlači lex specijalis koji nešto što je ustavna obaveza plaćanje poreza suspenduje. A, sa druge  
strane imamo to, da se to zamagljuje s jedne strane opštom pričom da ko ne radi neće dobro  
življeti.

Mi nažalost, pa i to je oni koji rade ne zarađuju, a oni koji imaju kapital i koji zarađuju ne  
rade. Vjerujem da smo se prepoznali da je to od Marksa. Vidite, obrni-okreni, dođemo do toga da  
postoji neka vrijednost, neki trud koji neko umjesto da ga nagradi, umjesto da ga cijeni, umjesto da  
ga afirmiše, zapravo ga zlouptrebljava i onda od toga se bogati. Sva ta priča od 1000 plus  
godina, kao i od 1000 plus stanova koji se ne daju da bi se nekome obezbijedilo stambeno pitanje,  
jer da se o tome brine bio bi nam svima bolji standard pa mi mogao čovjek sam da kupi stan nego  
se od opet bliskih firmi kreditira našim novcem nekome da se nešto što ne može inače da proda  
na tržištu da ga proda. Eto o tome se radi. Ponovo uzima se od siromašnih da bi se još više  
bogatima napunili džepovi i iza toga slijedi držanje za srca. Hvala.

PREDSJEDAVAJUĆI GENCI NIMANBEGU (25.07.18 18:21:04)

Evo, ovim je završio kolega Goran Radonjić i iskoristio svoje pravo.

Kolega Petar Ivanović je ustao, a nijesam mu dao riječ. Izvolite.

PETAR IVANOVIĆ (25.07.18 18:21:20)

Samo da primijetim, uvaženi predsjedavajući da se gradi jedan lijep odnos između nas

dvojice, ali da se vratimo razlogu zbog čega sam se javio za riječ.

Najprije hvala vam što ste od 21 autora pridodali još nekoliko, ali predlažem ipak da sa te  
liste skinete Dejvida Rikarda, jer ga niko do sada nije pominjao, što ne znači da ga nećemo  
pominjati nekom drugom prilikom.

Međutim, javio sam se iz dva razloga.

Prvo - Crna Gora nije jedina država na prostoru Evrope koja predlaže ovakav zakon koji  
jeste jedna vrsta lex specialis. Ttu ste u pravu. Ovakav zakon predložilo je jedno petnaestak  
država i teško da možemo da kažemo da su to bili neozbiljni potezi vlada koje su takođe  
koalicione vlade i koje sačinjavaju i lijeve i desne stranke u Evropi. Ovo je bio jedan jedinstven  
pokušaj da se riješi jedan segment problema u ukupnoj nezaposlenosti. Onaj segment za koji je  
procijenjeno da dugoročno može da utiče na promjenu strukture društva, a to su mladi ljudi, tako  
da ne vidim nikakav razlog za posprdu.

Što se tiče vaše opaske da je ovo jedna vrsta podmetanja ili da je ovo jedna vrsta prevare  
kako ste vi kazali, mislim da vi treba da pozovete one mlade ljude koji vjeruju vama koliki god da je  
njihov broj, a vi jako dobro znate koliko mladih ljudi je podržalo vas na poslednjim izborima. I da im  
kažete to, ovo je prevara, nemojte da radite, nemojte da koristite ovaj zakon, ostanite tu gdje jeste,  
tako kako sada živite tako je najbolje, jer pretpostavljam da je to vaš odnos prema ovom  
problemu. Mi nemamo takav odnos prema ovom problemu. Mi imamo malo drugačiji odnos.

Mi kažemo mladim ljudima čujte ovo je šansa, ovo je prilika, pokušajte da iskoristite, nema  
nikakve prevare poslodavaca. Porez koji bi trebao da se plati državi u ovom slučaju ide mladim  
ljudima, kao dodatak na njihovu platu i traje godinu dana i treće, izvinjavam se, ako mi  
dozvoljavate zbog toga što je riječ o osjetljivoj kategoriji, a to su trudnice. Je li mogu da nastavim?

Oni koriste sva prava koja imaju shodno drugim zakonima i spadaju u kategoriju  
nezaposlenih lica i ta prava ni na koji način niješu narušena. Dakle, nemojte da dajemo pogrešne  
informacije onima koji žele da prošire svoju porodicu. Sva prava koja su drugim zakonima  
obezbijeđena potpadaju pod ovaj zakon. Ovdje se samo radi o nastojanju da što je moguće veći  
iznos sredstava dođe do mladih ljudi kao njihova nadoknada ili plata. Hvala.

PREDSJEDAVAJUĆI GENCI NIMANBEGU (25.07.18 18:24:27)

Kolega Ivanović je četvrti put iskorisio svoje pravo kao predlagač. To je 20 minuta,  
uvodničar još tri-četiri, znači 23, prekoračenje do 30 minuta imali smo pojašnjenja oko zakona.  
Ja sam svaki put smatrao da ste vi kolega Ivanoviću koristili ovo pravo, umjesto da komentarišete  
izlaganja poslanika. Ja vas molim kolege, samo momenat. Ističe drugi sat rasprave, pa vas  
opominjem.

Imamo prijavljene koji čekaju već duže vremena. Znači po redosledu Radule Novović,  
profesor Radulović, Boris Mugoša, Adrijan , izvinite, i kolega Rakočević. Ako ste spremni možemo  
hiljadugodišnju istoriju, možemo jezičku istoriju, možemo Alana Forda, ali sve u skladu sa  
Poslovnikom.

Da li vi želite komentarisati izlaganje? Molim vas kratko. Izvolite.

GORAN RADONJIĆ (25.07.18 18:25:55)

Da ne bi bilo nikakve dileme bili smo protiv ovog zakona i protiv smo ovih izmjena zato što  
se njima ne čini ništa da se poboljša i taj zakon i položaj mladih zaista je demagoški i odbijam to,  
da idemo mi ulicom i kažemo mladima da ne rade. Ne. Nego oni će da vide da li je ovo u njihovom  
interesu. Ja bih veoma volio, pa to je moja profesija, da mladi ljudi se obrazuju i da rade, pa to je  
cilj valjda naš, bez ikakve demagogije. Ovdje je suština i to je osnovno pitanje, ako ode na  
trudničko bolovanje, ako se razboli na bilo koji način taj koji je u ovom programu, da li prima  
novac? Ne prima. To je suština ovih izmjena. Dakle, ako ode djevojka - žena na trudničko  
bolovanje tokom ovog programa neće dobiti ni cent? Je li ovo istina? Istina je. Piše to u zakonu:  
"Za vrijeme trajanja odsustva, a spriječen za rad o zdravstvenoj zaštiti korisniku ne pripada  
novčana naknada". Trudnica kad bude dio ovog programa ode pa to možemo da citiramo kojeg

god hoćemo ekonomistu, možemo da kažemo na žalost, ovim ćete da ukinete ono zašto su se  
izborili radnici prije više od 100 godina. Kad ode na bolovanje da nastavi da prima nešto. Ovdje na  
žalost neće. Bili smo protiv tog zakona i protiv smo ovih izmjena. Hvala.

PREDSJEDAVAJUĆI GENCI NIMANBEGU (25.07.18 18:27:25)

Hvala kolega Radonjiću.

Kolega Ivanović. Izvolite.

PETAR IVANOVIĆ (25.07.18 18:27:34)

U slučaju odsustva korisnika zbog privreme spriječenosti na rad po propisima o  
zdravstvenoj zaštiti i zdravstvenom osiguranju i porodiljskog odsustva angažovanje se produžava.  
Da li je dio vaše procedure da ja mogu normalno da iskoristim svoje vrijeme?

PREDSJEDAVAJUĆI GENCI NIMANBEGU (25.07.18 18:28:01)

Kolega Ivanović i Danilović, imate poslovničkih mogućnosti da reagujete za javnost.  
Nemojte da svi učestvujemo u ovoj raspravi. Nastavljamo.

Kolega Ivanović. Izvolite.

PETAR IVANOVIĆ (25.07.18 18:28:21)

Slažem se. Za to vrijeme koriste se drugi zakoni. Pojednostavimo. Ako je sklopljen ugovor  
na period od godinu dana i došlo je do porodiljskog odsustva poslije tri mjeseca, prva tri mjeseca  
se dobija plata od tog momenta pa nadalje važe drugi zakoni, ponovo se vraća na posao i koristi  
preostalih 12 mjeseci po ovom zakonu. Šta je tu nejasno? Zato sam i kazao malo prije kada sam  
objašnjavao i usput budi rečeno, čini mi se da kada se javim za objašnjenje da onda po proceduri  
ne bi trebalo da bude odgovor na ovo pojašnjenje, a evo vi vodite sjednicu pa znate bolje. Zato  
sam još jedanom skrenuo pažnju pogledajte pažljivo. Ovdje se upućujemo na druge zakone koji  
važe u Crnoj Gori. Za nas, ono što je bitno jeste da mladi ostvare pravo do godinu dana da tih  
godinu dana u slučaju prekida mogu maksimalno da iskoriste i da za tih godinu dana dobiju  
naknadu. Hvala.

PREDSJEDAVAJUĆI GENCI NIMANBEGU (25.07.18 18:29:16)

Hvala kolega Ivanović.

Izvolite.

Kolega Danilović želi pojasniti neke navode.

GORAN DANILOVIĆ (25.07.18 18:29:23)

Radi se o korektnom, poštenom odnosu između kolega poslanika predlagača i nas koji ovo  
treba da implementiramo, na kraju prema vama koji ovo pratite a vjerovatno ne ulazite u suštinu.  
Nemojte, uvaženi kolega Ivanoviću, da nas tjerate da budemo grubi, mi to ne želimo ni jednom  
riječju. Ne treba velika hrabrost pošto je jedna izmjena u pitanju, da priznate javno u ovom  
programu to je suština vaše izmjene, ne možete nam odatle pobjeći, jer to tako piše. Suština  
izmjene koju ste predložili Vi i koleginica Marta Šćepanović je sledeća: da u koliko za vrijeme  
trajanja programa od godinu dana bolovanje na koje se imalo pravo traje pet dana, 15 dana ili

četiri mjeseca nije plaćeno od strane onoga ko je angažovao mladu osobu. To da nema  
zdravstveno osiguranje nego da se tretira kao nezaposleno lice smo završili, ovo gospodine  
Ivanoviću da ..(Prekid) da nam prodate kao uslugu mladima da promijenite zakon koji je i onako  
bio nedostatan tako što sada poslodavac ne plaća u koliko čovjek ode na bolovanje, ne mora biti  
ni trudničko, a užasno je što je i ono uključeno, pa će trudnica tek kad se vrati moći da nastavi  
nakon dvije godine po istom sistemu. Šta da nastavi? Dodatnih šest mjeseci? Ja Vas pitam da li  
se plaća bolovanje? Da li čovjek koji ode na bolovanje zbog toga što je povrijedio prst, mladi  
čovjek, zbog toga što mu se desila infekcija, da li gospodine Ivanoviću

PREDSJEDAVAJUĆI GENCI NIMANBEGU (25.07.18 18:31:05)

Kolega Danilovću, drugi minut ističe.

GORAN DANILOVIĆ (25.07.18 18:31:10)

ne prima nikakvu nadoknadu, tačka. Tako ste vi upisali.

PREDSJEDAVAJUĆI GENCI NIMANBEGU (25.07.18 18:31:17)

Izvolite kolega Ivanoviću.

PETAR IVANOVIĆ (25.07.18 18:31:20)

Zahvaljujem se kolega Daniloviću na ljubaznim riječima, ipak radi građana Crne Gore, prije  
svega radi mladih, pročitajmo sve što piše do kraja. Za vrijeme angažovanja korisnika programa iz  
stava 1 ovog člana u odnosu na njegova prava, obaveze i odgovornosti shodno se primjenjuju  
opšti propisi o radu, ako ovim zakonom nije drugačije rečeno. Vi ste pravnik, je li tako, i jako dobro  
možete da protumačite ovo. Uostalom ova rješenja koja su ovdje ponuđena su identična rješenja  
koja se pojavljuju i u zakonu koji je nešto sličan ovome oko stručnog usavršavanja. Nisam  
primijetio da ste tada sa toliko strasti i sa toliko uzbuđenja diskutovali o tom zakonu.

Još jednom ponavljam, ovaj zakon daje mogućnost svakom zainteresovanom mladom  
čovjeku koga želi da primi neko u privatnoj firmi, a ja bih volio da vi otvorite vašu privatnu firmu i  
iskoristite sve prednosti ovog zakona, da radi do godinu dana, da firma ne plaća, ne samo firma  
nego i on kao zaposleni ne plaća porez i obaveze koje plaćaju u slučaju stalnog radnog odnosa.Za  
to vrijeme prima nadoknadu, za godinu dana, ako iz bilo kog razloga napravi prekid zbog toga što  
želi da putuje, zbog toga što ima neku potrebu da napravi prekid, to vrijeme se

PREDSJEDAVAJUĆI GENCI NIMANBEGU (25.07.18 18:32:54)

Kolega Daniloviću, molim Vas nemojte remetiti red na sjednici, ne dobacujte s mjesta,  
nemojte odgovarati. Dao sam Vam mogućnost da pojasnite, dva puta Vaše navode tako da je  
kolega Ivanović sad imao pravo da obrazloži.

PETAR IVANOVIĆ (25.07.18 18:33:13)

Znači, to vrijeme ne ulazi u ovaj obračun od godinu dana, a za to vrijeme na koje vi  
aludirate i dobacujete sa mjesta u slučaju bolesti i svim onim slučajevima koje ste vi naveli  
primjenjuju se odredbe kao i za svako drugo lice koje je nezaposleno a ono ima zdravstvenu  
zaštitu kao nezaposleno lice, ima zdravstvenu zaštitu. Takođe, trudnice imaju obezbijeđenu

zdravstvenu zaštitu i porodiljsko i nakon toga se normalno vraćaju, nastavljaju svoj , ne vidim

zaista u čemu je problem. Vidim samo problem u vašoj pogrešnoj interpretaciji, jer uporno  
nastojite da pokušate da ovih godinu dana prikažete da bilo što što se može loše desiti neće biti  
na bilo koji način plaćeno. Da, hoće. Ovim zakonom svaki dan će biti plaćen do godinu dana.  
Drugim zakonima koji se odnose na lica koja su nezaposlena, a to su u ovom momentu ova lica o  
kojima mi govorimo, primjenjuju se zakoni kojima je obezbijeđenja njihova zdravstvena zaštita.  
Hvala.

PREDSJEDAVAJUĆI GENCI NIMANBEGU (25.07.18 18:34:18)

Kolega Novović, na Vas je došao red, kao što sam najavio i zaključujem prijavljene da  
nema novih. Znači, posle kolege Novovića Branko Radulović, Boris Mugoša, Adrijan Vuksanović,  
Nikola Rakočević.

Izvolite.

RADULE NOVOVIĆ (25.07.18 18:34:44)

Hvala potpredsjedniče.

Poštovane građanke i građani, uvažene kolege,

Izmjene koje danas unosimo u Zakon o mladima inspirisale su me da podijelim informacije  
do kojih sam došao o aktivnostima koje Vlada Crne Gore preduzima na planu afirmacije i  
prosperiteta mladih ljudi u našoj državi, o kojima bi se, rekao bih, ipak nedovoljno zna, a koje jesu  
značajne. Naime, kontinuirana višegodišnja posvećenost države, razvoj omladinske politike,  
potvrđena je formiranjem direktorata za mlade unutar Ministarstva sporta kojim se unapređuje  
institucionalni okvir za poboljšanje položaja mladih u našoj državi. Usvajanjem Zakona o mladima  
2016.godine kao i donošenjem strategije za mlade za period od 2017. do 2021.godine stvoren je  
normativni i strategijski okvir za unapređenje položaja mladih u Crnoj Gori. Vladina strategija za  
mlade usmjerena je na šest prioriteta: zapošljavanje, obrazovanje, kulturu, zdravlje, aktivizam i  
uspostavljanje normativno pravnog okvira za sprovođenje omladinske politike.

Ministarstvo sporta vrlo posvećeno radi na kreiranju uslova za ohrabrivanje mladih ljudi da  
se organizuju, iskazuju svoje ideje i kreativnost kroz projekte i aktivnosti podržanih putem  
godišnjeg konkrursa Ministarstva za finansiranje i sufinansiranje projekata omladinskih  
organizacija. Shodno akcionom planu strategije za mlade Ministarstvo sporta je prvi put nakon  
2011.godine u prošloj godini raspisalo konkurs o finansiranju i sufinansiranju projekata za mlade i  
podržala projekte koji promovišu, razvijaju i unapređuju omladinsku politiku kako na nacionalnom  
tako i na lokalnom nivou. Statistički gledano projektima je kroz radionice, seminare, konferencije,  
ankete obuhvaćeno više od 20 hiljada mladih dok je oko pet hiljada njih prošlo neku vrstu obuke  
koja im može koristiti u nastavku školovanja, prilikom traženja zaposlenja, u poslu, ali i u  
svakodnevnom životu.

Posebno želim da pomenem formiranje regionalne kancelarije za saradnju mladih gdje je  
Crna Gora prva ispunila obaveze iz Zakona o potvrđivanju sporazuma o osnivanju regionalne  
kancelarije za saradnju mladih. Berlinski proces iniciran 2014.godine Samitom predsjednika Vlada  
zemalja Zapadno-balkanske šestorke u Berlinu pod pokroviteljstvom kancelarke Angele Merkel je  
osmišljen kao podrška procesu evropskih integracija država Zapadnog Balkana i to kroz konkretne  
projekte od značaja za region. Dio ovog procesa usmjeren je upravo na unapređenje saradnje  
mladih Zapadnog Balkana kroz uspostavljanje regionalne kancelarije za saradnju mladih.

Na kraju, da istaknem i sledeće, proces uključivanja mladih je dvosmjeran i u velikoj mjeri  
zavisi od interesovanja i volje mladih da se aktivno uključuju i doprinose poboljšanju sopstvenog  
položaja. Prethodno navedeno potvrđuje kontinuirane napore države na stvaranju uslova za  
poboljšanje kvaliteta života mladih i jačanje njihove uloge u društvu, jer mladi nisu samo subjekti  
omladinske politike već i akteri odgovorni za njeno planiranje i realizaciju. Hvala vam.

PREDSJEDAVAJUĆI GENCI NIMANBEGU (25.07.18 18:38:19)

Hvala kolega Novoviću.

Sledeći poslanik je Branko Radulović. Izvolite.

BRANKO RADULOVIĆ (25.07.18 18:38:27)

Mladosti Crne Gore, 90-ih godina ste, neko je već i pomenuo tu energiju i taj bunt, jedan od  
slogana nam je bio - Provedri mi više Gore Crne. Na žalost poslije 20 godina u dobroj mjeri  
slušajući današnju priču magla je sve veća. Nema daška vjetra da razgrne i da se vidi koji je pravi  
smisao života. Pričajući o nadoknadama, majkama, zapošljenju mladih ljudi je strašno degutantno.  
Da li vi gospodo znate da smo mi u vrhu skoro tamo negdje, dijelimo oko desetog mjesta po  
nezaposlenosti mladih ljudi da se ona kreće od 40 do 50%. Da li znate da ima, vi predlagaču, da li  
znate da, vi profesore, da li znate ovo? Da li znate da ima više od 12.000 visokoobrazovanih ljudi  
na Birou rada? Da li znate da ima više od 300 do 400 magistara? Da li znate da oni nemaju pravo  
na život i pričate o ovom zakonu, evo cijeloga sam ga išpartao i ovaj vaš predlog. To se nazove u  
medicini hipokrizija. Onaj koji ti je uzeo pravo na život govori o životu. Mi smo ovim ljudima uzeli  
pravo na život, pravo na šansu, pravo na mogućnost i pričate mi nešto o potomstvu. Nismo im dali  
šansu poslije 24. godine kad prestaju da budu to, završe fakultete da mogu sami da žive, da  
osnuju brak, da imaju djecu, da hrane tu djecu. U porodicama gdje postoje jedan doktor, jedan  
magistar dvoje djece nema pravo šanse na život. Strašno je to, to nije normalno kako boli kad  
kaže evo ti partijska knjižica Demokratskog fronta i imaćeš posao, pa onda kad zaludi, kad ga vidi  
tegobe života mi iz Demokratskog fronta mu na kraju godine kažemo hajde kući.

Profesore, to nije ljudski, to nije moralno. Ta tmina mora da se razagna i trebali ste da  
slušate polemiku o budžetu koja je budućnost Crne Gore. Kako i na koji način da izađemo iz ovog  
ludila i ne nikako odlazeći u inostranstvo. Sećam se dobro dok sam bio gimnazijalac i naučio  
mnogo lijepih stvari iz one gimnazije koja me faktički porodila, drugog gimnazije i srpskog velikog  
pjesnika Alekse Šantića koji je govorio: "Ostajte ovdje, sunce tuđeg neba neće vas grijati kao što  
ovo grije, grki su tamo zalogaji hleba đe svoga nema i đe brata nije. Od svoje majke đe ćeš naći  
bolju, a majka tvoja zemlja vam je ova". Mislim da je tako nešto bilo i nemojte ići u inostranstvo.  
Grka je tamo čokolada, grko je sve tamo. Ovo je vaša zemlja, izborite se, mladosti , za svoju  
šansu života, a život pravi da stvorite kreativnim radom, da stvorite svoje potomstvo, da svoju  
lozu, trag koji vodite za koji Njegoš i citat njegov kaže: "bude sve deblja, sve jača". Ne može niko  
da vam uzme pravo na život bez obzira ko bio.

Veliki Majakovski, završiću sa njim, kaže - bunt. Revolucija počinje kada shvatite da  
imitacija života nije život. Ovo nije život i vaša budućnost je u vašim rukama. Dignite se!

PREDSJEDAVAJUĆI GENCI NIMANBEGU (25.07.18 18:43:05)

Hvala profesore.

Kolega Boris Mugoša.

BORIS MUGOŠA (25.07.18 18:43:18)

Zahvaljujem potpredsjedniče.

Koleginice i kolege poslanici, poštovane građanke i građani,

Evo, ja ću zaista se truditi da se u ovoj diskusiji držim suštine ovoga zakonskog teksta iako  
je naravno i dobro je što je otvorena šira priča jer ja mislim da problematika visoke nezaposlenosti  
mladih zahtijeva jednu ozbiljnu raspravu i ona jeste evidentno prisutna i u Crnoj Gori ona jeste  
izazov na koje moramo svi zajedno raditi. Ono što je dobro što ovaj predlog daje opštinama  
mogućnost bez obzira jesu li pozicione ili opozicione pri čemu sam saglasan sa koleginicom  
Laličić da i mimo ovoga zakonskog predloga lokalne samouprave imaju mehanizme i nešto sam

govorio kroz primjer Glavnog grada da podstiču zapošljavanje mladih, ali svakako ovo im je jedan  
dodatni okvir koji ih može podstaknuti da razmišljaju u pravcu realizacije ovakvih instrumenata  
podrške.

Koliko je ozbiljna ova problematika naravno nije samo prisutna kod nas, prisutna je i u  
drugim djelovima, ali na nama je odgovornost da se bavimo sa ovim što je u Crnoj Gori da to  
popravljamo, a ne da popravljamo ono što se dešava u zemljama u kojima ne živimo pa ću ja zbog  
toga najprije započeti sa nekim činjenicama koje realno trebaju da nas zabrinu i da nas dodatno  
motivišu da stanje, kada je u pitanju nezaposlenost mladih, moramo radikalno da poboljšamo.

Postoji to istraživanje UNDP-a gdje 2/3 radno sposobnog stanovištva su rekli da bi prije  
radili u javnom sektoru za 450 eura nego u privatnom sektoru za 750 eura i to je sistemski  
problem. Sad ima mnogo razloga, ali u svakom slučaju na nama poslanicima je dodatna  
odgovornost da pokušamo da nađemo određena sistemska rešenja da im na sledećoj anketi  
ovakav odgovor ne bude. Jedan od načina je da učvrstimo vezu između poslodavaca i zaposlenih.  
Ja tako barem gledam na ovaj predlog i zbog toga bi dobro bilo da se pogledaju neki projekti koji  
se realizuju na državnom nivou jer ja mislim da je naravno finansijska potentnost države mnogo  
veća i da je na državni, odnosno Vladi najveća odgovornost da se ovakvi izazovi rešavaju. To su  
dva projekta: jedan je stručno osposobljavanje visokoškolaca i drugi je dualno obrazovanje. Kada  
je u pitanju stručno osposobljavanje visokoškolaca vidjeli smo da postoje podaci da oko 50%  
ostane kod postojećeg ili kod nekog drugog poslodavca, ali tu moram reći stav Socijaldemokrata  
da smo mi inače u određenim programskim dokumentima rekli da je došlo vrijeme da se analizira  
ovaj projekat i dali smo predlog da se ta sredstva redistribuiraju, odnosno rasporede na drugi  
način, a to je da se pošto postoje određene projekcije da finansijska projekcija jednog radnog  
mjesta je 10.000 eura, da se ta sredstva kao beskamanti krediti daju poslodavcima koji će imati  
obavezu da zaposli duži niz godina toga visokoškolca. Ukoliko se to ne desi on bi bio u obavezi da  
vrati ta sredstva. Ovo dodatno naglašavam jer smo reformama u oblasti visokog obrazovanja uveli  
20% obavezne nastave kroz praksu i mislim da prva generacija za dvije godine bi trebala da koristi  
benefite toga rešenja i tada se otvara još veći prostor da ova sredstva koja kroz stručno  
osposobljavanje visokoškolaca distribuiramo na ovaj način i da ih rasporedimo negdje drugo i da  
ćemo imati bolji efekat. Druga stvar, veoma bitna je projekat stručnog osposobljavanja, odnosno  
dualnog obrazovanja prakse kroz učenje koji je nakon 10 godina konačno zaživio i koji je u prvoj  
godini pokazao izuzetno dobre rezultate, a to je negdje oko 276 učenika kod 100 poslodavaca koji  
znate imaju u prvoj godini jedan radni dan po poslodavcu, u drugoj dva, u trećoj tri i koji će dobiti  
određenu simboličnu naknadu, ali je bitno da će steći ta praktična iskustva. Najave su da od  
septembra će biti i preko 500 učenika i preko 200 poslodavaca i oko, čini mi se, 15 opština da će  
škole biti zastupljene iz tih lokalnih samouprava i sve to negdje treba da da odgovor na osnovne  
izazove u oblasti tržišta rada koje ću potkrijepiti sledećim činjenicama.

PREDSJEDAVAJUĆI GENCI NIMANBEGU (25.07.18 18:48:41)

Kolega samo zaokružite misao isteklo vam je

BORIS MUGOŠA (25.07.18 18:48:50)

Evo 30 sekundi, izvinjenje.

Znači, krajem decembra prošle godine imali smo 51.000 nezaposlenih, ali i prijavljenih  
31.000 slobodnih radnih mjesta. Imali smo i 21.000 dozvola za rad stranaca, a zaposlili smo  
13.500 hiljada ljudi i ako uspijemo da supstituišemo samo 30% strane radne snage mi otvaramo  
prostor za 5.000 novih radnih mjesta. Tako da negdje saglasan sa kolegama, evo možete i da mi  
odgovorite, i Vučurovićem i to je potpuno legitimno pitanje, a što ovo nije ranije urađeno i  
predloženo. Možemo o tome da diskutujemo. I u lokalnom parlamentu su mi rekli, a što to nije  
ranije urađeno. Nije urađeno ali bolje da se sad uradi. Tako da u tom dijelu mislim da je dobro da  
se krene i sad sa tim projektom. Eto prosto negdje poziv svima nama da se posvetimo mladima  
bez ikakve dnevne politike, jer čini mi se da budućnost leži na njima, a ne nikako na tome ko je

kog političkog opredjeljenja.

Hvala.

PREDSJEDAVAJUĆI GENCI NIMANBEGU (25.07.18 18:49:52)

Koleginice Bošnjak, izvolite imate komentar.

BRANKA BOŠNJAK (25.07.18 18:49:56)

Komentar čisto na neke stvari koje sam čula kad je kolega završio misao. Slažem se sa tim  
da je bolje da stručno usavršavanje treba izvršiti analizu. Mislim, ja sam od starta bila protiv tog  
načina, jer mi nije dijelovao prihvatljiv, djelovao mi je kao neka šarena laža. Jer, sam znala da će  
ljudi devet mjeseci tamo raditi nešto. Rijetki su oni kojima daju stvarne poslove da rade, da se  
stručno usavršavaju u pravom smislu.

Druga je stvar što ne ide staž, oni imaju one povoljnosti da mogu poslije da polažu državni  
ispit, kao da su radili godinu dana. Bolje mi je bilo ono pripravnički staš klasični, kao što je bio  
ranije i mislim da se ta sredstva koja se ulažu, da se mogu pametnije uložiti na otvaranje radnih  
mjesta i na nekoga ko može stvarno da zasnuje radni odnos i da to bude drugačije i posebno što  
oni se naviknu i neki imaju neku lažnu nadu koja je, ja ne znam koji je procenat njih, a ono imati pa  
nemati mnogo je teže, nego kad uđeš u proces onako kako treba.

Htjela sam za dualno obrazovanje, to smo počeli, nijesam učestvovala puno u tim  
raspravama, imala sam priliku da vidim u Njemačkoj kako to funkcioniše. Mislim da to funkcioniše  
u državama gdje postoji jaka privreda i privredni sektor. Kod njih je to zaista stvarno, oni imaju tu  
da kažem manu, što onda ljudi neće da upisuju fakultete, nego idu da se obuče sa tom stručnom  
spremom i rade. Ali, znate kakva su njihove laboratorije? Oni uzmu jedan audi najnoviji pa se  
učenici obučavaju na njemu kako da popravljaju auto i rade i to i plus dobijaju platu za to, koja nije  
mala. A mi ovdje im dajemo nešto jer vrlo je malo privrede. Ja se sjećam kad sam ja završavala  
srednju školu, imali smo i mi nekakvu obaveznu praksu poslije srednje škole, negdje 10 dana, da  
odradimo. To je bilo proforme, to su ljudi davali papire i nijeste morali da dolazite čak su vas molili  
da se ne pojavljujete da je njima lakše.

Bojim se da neće zaživjeti u onoj mjeri kako se to zamislilo, ne znam koliko postoji tu  
kontrola za to. Radovalo bi me da se krene malo sa tim stručnim obrazovanjem, jer mi smo nešto  
odlučili da svi završimo fakultet i da svi imamo diplome, da niko se ne bavi nekim zanatima, nekim  
stručnim, a mi ne možemo ni bez frizera, ni bez šustera, ni bez ostalih stvari koje trebaju jednoj  
zajednici i koji su u inostranstvu posebno u tim nekim, razvijenim zemljama vrlo cijenjeni i skupi. Vi  
znate, koliko frizerska usluga košta u Engleskoj. Tamo ne možete da platite to i to gore rade  
deset puta nego ovi naši ovdje.

PREDSJEDAVAJUĆI GENCI NIMANBEGU (25.07.18 18:53:03)

Hvala koleginice.

Kolega Boris Mugoša ima pravo na odgovor na komentar.

Pošto se slažu.

Izvolite kolega Novović.

RADULE NOVOVIĆ (25.07.18 18:53:22)

Ako mogu samo jedan minut, baš da se nadovežem na ovo što je rekao i gospodin  
Mugoša.

PREDSJEDAVAJUĆI GENCI NIMANBEGU (25.07.18 18:54:23)

Momenat, minut jedan.

RADULE NOVOVIĆ (25.07.18 18:54:43)

Izvinite.

Pomenuo je gospodin Mugoša, zaista značajne iskorake koje čini Ministarstvo prosvjete u  
pravcu stručnog usavršavanja. Pomenuo bih jednu sjajnu akciju, odnosno projekat stručno je  
ključno i na ovo što je profesorica Bošnjak rekla. Nekako u svim ovim diskusijama niko nije  
pomenuo nas kao roditelje, jer mislim da mi moramo mijenjati svijest, jer nekako smo došli do toga  
što je profesorica rekla da svi u Crnoj Gori moramo imati fakultet. Moramo polako početi da  
mijenjamo svijest i zaista postoje zanimanja i kuvara, i konobara, i keramičara, koja možda u ovom  
trenutku ne služe ne znam sad za neki porodični ponos, ali ajde sve zajedno da ih učinimo takvim.  
Jer to jesu deficitarna zanimanja i to jesu zanimanja od kojih se sigurno može dobro živjeti.

Izvinite i hvala vam.

PREDSJEDAVAJUĆI GENCI NIMANBEGU (25.07.18 18:56:27)

Hvala kolega Novović.

Sve ovo bi bilo moguće da imamo dobar zakon o zanatstvu koji nemamo.

Na taj način moramo jačati ta preuzeća koja će osposobljavati stručno mlade ljude.

Govornik sljedeći je predstavnik Hrvatske građanske inicijative kolega Adrijan Vuksanović,  
izvolite.

ADRIJAN VUKSANOVIĆ (25.07.18 18:56:28)

Poštovani potpredsjedniče, uvažene poslanice i poslanici,

Želim da kažem da će Hrvatska građanska inicijativa podržati ovo zakonsko rješenje, jer  
smatramo da je ovo dobra zakonska platforma, na osnovu koje će mladi ljudi moći da afirmiraju  
svoje potencijale, a zapravo njihovi potencijali su naši sveukupni društveni potencijali. Iako se u  
ovom zakonskom modalitetu radi o nekim neznatnim promjenama u odnosu na onaj zakon koji  
smo usvojili ove godine 15.02. mislim da dolazimo do značajnijih benefita.

Drago mi je što ovaj zakon uvažava i one lokalne specifičnosti a općine opet imaju  
mogućnost da u okviru svojih mogućnosti kreiraju dobar ambijent za mlade ljude.

Želim, takođe, da kažem i da istaknem jedan optimizam da će ovo zakonsko rješenje biti  
dobar poticaj ne samo za mlade ljude, već i za lokalne samouprave. Iako je povoljno to što će  
privredni subjekti biti i omogućiti im da nemaju one zakonske obaveze i što će dovesti do  
njihovog većeg angažiranja i kako njih, tako i mladih ljudi koji traže zaposlenje, a koji će moći da  
izraze svoju kreativnost.

Dakle, Hrvatska građanska iniciijativa će podržati ovo zakonsko rješenje.

Hvala vam.

PREDSJEDAVAJUĆI GENCI NIMANBEGU (25.07.18 18:56:29)

Hvala kolega Vuksanoviću.

Ovim smo zaključili listu prijavljenih za diskusiju.

Da li predstavnik predlagača želi završnu riječ?

Želi, izvolite kolega Ivanović.

PETAR IVANOVIĆ (25.07.18 18:56:41)

Hvala vam.

Poštovani predsjedavajući.

Naravno trudit ću se da u svojoj završnoj riječi ne pominjem pojedinačne diskutante, ali mi  
je namjera da sumiram ono što sam prepoznao kao osnovne poruke ili osnovne ideje i nadam se  
da neće biti potrebe za nekom dodatnom raspravom.

Ipak dopustite mi da se osvrnem na jedan dio rasprave koja mi se učinila nekako jednim  
dijelom i besmislena i možda zbog te besmislenosti hoću da kažem, koja mene na neki način i  
fascinira, hoću da ukažem na sljedeće.

Nije moguće da neko izazove hiper inflaciju, ako nemate štamparsku mašinu tu blizu.  
Nemoguće da bilo ko u Crnoj Gori kreira hiper inflaciju u jednoj državi, kada se štamparska  
mašina u tom momentu nalazi u Beogradu. Tako da evo uzeću ovo kao jedan banalan primjer  
besmislenosti, uz sva uvažavanja da razumijem nastojanja opozicionih poslanika da skrenu  
pažnju na neke probleme.

Ali, ipak računam da svi imamo dovoljno razuma i svijesti da možemo da shvatimo, da neki  
od tih primjera koji se navode baš nijesu pravi, nijesu korektni.

Takođe, čini mi se da se prenebregava i ambijent u kojem se dešavao jedan dio  
ekonomske stvarnosti Crne Gore. To je raspad Jugoslavije, građanski rat, ekonomska kriza itd.  
Tako da ipak moramo voditi računa o jednom cjelovitom ambijentu u okviru kojeg su, tačno je,  
nestala neka preduzeća, ne samo u Crnoj Gori, nego u Evropi, u svijetu i to je stvarnost sa kojom  
se pokušavamo baviti i dan danas.

Pošto je dva puta, citiram, Džoni Štulić daću i svoj doprinos i da ga citiram po treći put.  
Kaže: "Riječi su iste kao i gomila ljudi, nije nužno znati sve, odaberi samo one prave". Mi  
nastojimo da izaberemo prava rješenja, prave riječi, da dođemo do onih gdje identifikujemo  
probleme. Ja bih zaista kao poslanik ovog uvaženog doma, volio da više raspravljamo o  
inicijativama poslanika, bez obzira odakle dolazile te inicijative. Jer, smatram da je to primarno  
naša obaveza.

Dakle, ovdje smo da pokažemo inicijativu, kad god uočimo da postoji neki problem.Tako je  
nas nekoliko poslanika uočilo da postoji problem oko nezaposlenosti mladih. Mi smo ovu inicijativu  
imali prije više od godinu dana. Ponajmanje smo koleginica Šćepanović i ja ti koji treba da  
odgovaramo na pitanja zašto je trebalo da dođe do ovoga danas, a ne ranije, ali, objašnjeno nam  
je da su takve procedure.

Međutim, ono što je najvažnije u čitavoj priči oko ovog zakona jeste da on predstavlja  
šansu. Na koji način šansu?

Ovaj se predlog razlikuje od Zakona o stručnom usavršavanju. Znate kod Zakona o  
stručnom usavršavanju, poslodavac ne izdvaja jedan jedini cent. On se prijavljuje, on dobija nekog  
ko će da radi kod njega, on ne plaća ništa, i vjerovatno da nema nekakav poseban interes da  
obrati pažnju na nekog ko je zaposlen, koga nije mogao sam da izabere.

Dakle, on nije mogao da utiče direktno na izbor onoga ko će raditi kod njega. Ovaj predlog  
je malo drugačiji, ovdje se poslodavci aktivno uključuju, oni predlažu koje će ljude zaposliti. Oni ih  
plaćaju, makar na nivou od 50% plus, i ako ih već plaćaju, siguran sam, to moje iskustvo  
potvrđuje, i spreman sam da odgovaram za tako nešto i to da će njihov odnos prema takvim  
zaposlenima biti drugačiji.

Dakle, njihov interes je sasvim normalno da kroz ovaj zakon dođu do što je moguće  
kvalitetnijih zaposlenih. I sam sam učestvovao u snimanju jedne poslovne asocijacije i često  
razgovaram sa privrednicima i znam koliki problem privrednici imaju da nađu ono što oni zovu  
kvalitetna radna snaga.

Vjerujem da ovaj zakon nema rješenje kao čarobni štap ali da može da ponudi makar nešto  
više od onoga što imamo u sadašnjim rješenjima i ako to bude makar nešto bolje, onda će i naše  
zadovoljstvo kao predlagača biti veće.

Takođe, mislim da je ovo šansa kao dopunski program za opštine. Dakle, poziv svim  
gradonačelnicima, svim predsjednicima opština da pokušaju da iskoriste prednosti koje ovaj zakon  
daje, da osmisle nove programe, ne radi dupliranja programa. Nije namjera da se ovdje ni jedan  
postojeći program uguši ili da se pravi konkurencija već da se napravi nešto što će biti

komplementarno postojećim programima.

Takođe, dužan sam da objasnim da je u pitanju naknada, mi ne zapošljavamo ljude ovim  
zakonom, ne dovodimo ih u poziciju stalnog radnog odnosa, daje se naknada. Ja koristim svoje  
iskustvo nekoga ko je jedan dio svoga života proveo u Americi. U Americi je svako zahvalan ko je  
dobio šansu da radi.

Nema stalnog radnog odnosa, nema stalnog posla za cio život. Stalno se koriste šanse da  
se dobijaju novi, novi poslovi.

Na kraju, dopustite mi imajući u vidu i vrijeme da se zahvalim svim poslanicima koji su  
učestvovali u raspravi, da se zahvalim vama potpredsjedniče Nimanbegu na kvalitetu same  
sjednice. Posebno bih želio da se zahvalim koleginici Šćepanović, koleginici Laličić, koleginici  
Vuković, poslaniku Adrijanu Vuksanoviću, na njihovom doprinosu i na imputima koje smo imali na  
nivou Odbora.

Takođe, želim da se zahvalim i svim poslanicima iz opozicije koji su uzeli učešća u raspravi  
i naravno dali neko svoje tumačenje i zaista moja krajnja poruka bi bila - pokušajmo da na ovom  
primjeru nađemo dovoljno prostora za jednu zajedničku poruku prema mladima. Ja mislim da bi  
upravo ovaj zakon mogao da bude ta tačka spajanja i boljeg razumijevanja mladih za sve ono što  
mi kao poslanici radimo. U to ime, evo očekujem da kada dođe do glasanja to tako i bude.

Hvala vam još jednom.

PREDSJEDAVAJUĆI GENCI NIMANBEGU (25.07.18 19:02:32)

Hvala i vama kolega Ivanović.

Kolega Vučuroviću, izvolite. Što želite?

Evo i kolega Zogović se slaže sa mnom da je kolega Ivanović bio dovoljno pažljiv da vas ne  
pominje u kontekstu negativnom.

Završna riječ.

Kolega Vučuroviću, morate shvatit da je završna riječ kolege Ivanovića i svakog  
predlagača mogućnost da ...

Tako da ovim mogu da konstatujem da smo završili pretres o ovoj tački dnevnog reda i da  
ćemo se izjasniti naknadno.

Sada prelazimo na pet tačaka dnevnog reda a to su:

**- Mišljenje sa predlogom odgovora Ustavnom sudu Crne Gore, povodom inicijative  
za pokretanje postupka za procjenu ustavnosti, odredba č**l**ana 9 stava 1 i 2 Zakona o  
privrednoj komori Crne Gore ("Službeni list Crne Gore", broj 1/18).**

Podsjećam da je Zakonodavni odbor razmotrio Inicijativu za pokretanje postupka za ocjenu  
ustavnosti odredba člana 9 stava 1 i 2 Zakona o privrednoj komori Crne Gore ("Službeni list Crne  
Gore", broj 1/18) i saglasno članu 205 Poslovnika Skupštine podnijela Skupštini mišljenje sa  
predlogom odgovora Ustavnom sudu Crne Gore.

Izvjestiteljka Odbora je Jovanka Laličić.

Otvaram pretres.

Da li izvjestiteljka Odbora želi riječ?

Riječ ima koleginica Jovanka Laličić, izvolite.

JOVANKA LALIČIĆ (25.07.18 19:04:11)

Gospodine predsjedavajući, zaista dugi rad u ovom parlamentu danas ja predlažem da o  
ovim tačkama ne dajem nikakvo dodatno obrazloženje samo da kažem da je Zakonodavni odbor  
pripremio zaista iscrpne odgovore i da u svim tim odgovorima stoji da se ne prihvataju ponuđene  
inicijative i za sve to dato obrazloženje.

Ja mislim da nema potrebe ukoliko neko od uvaženih poslanika nema neku posebnu  
dilemu, ukoliko su saglasni da to na taj način riješimo.

PREDSJEDAVAJUĆI GENCI NIMANBEGU (25.07.18 19:04:44)

Hvala koleginice Laličić.

Moram i zbog naše unutrašnje procedure da pitam da li još neko želi riječ? Ne.

Konstatujem da je pretres završen, a izjasnit ćemo se naknadno.

Sljedeća tačka dnevnog reda je - **Mišljenje sa predlogom odgovora Ustavnom sudu  
Crne Gore, povodom inicijative za pokretanja postupka, za ocjenu ustavnosti odredba  
člana 236 stava 7, 8 i 9 Zakona o prekršajima ("Službeni list Crne Gore", broj 1/11, 39/11,  
32/14 i 3/17 i 51/17**.

Pitam da li neko od članova Skupštine želi riječ? Ne.

Konstatujem da smo pretres završili i da ćemo se izjasniti naknadno.

Sljedeća tačka dnevnog reda - **Mišljenje sa predlogom odgovora Ustavnom sudu Crne  
Gore povodom inicijative za ocjenu ustavnosti odredba člana 231 stav 1, Zakonika o  
krivičn**o**m postupku ("Službeni list Crne Gor**e", br**oj 57/09, 49/10, 47/14, 2/15, 3**5/15 i 58/15.

Podsjećam da je Zakonodavni odbor razmotrio inicijativu za ocjenu ustavnosti odredba  
člana 231 stav 1 Zakon o krivičnom postupku i saglasno članu 205 Poslovnika Skupštine podnio  
Skupštini Mišljenje sa predlogom odgovora Ustavnom sudu Crne Gore.

Izvjestioc odbora je Miloš Nikolić.

Otvaram pretres.

Konstatujem kao što smo rekli da nema prijavljenih i konstatujem da završavamo pretres i o  
ovoj tački dnevnog reda.

Izjasnit ćemo se naknadno.

Sada prelazimo na tačku dnevnog reda - **Mišljenje sa predlogom odgovora Ustavnom  
sudu Crne Gore, povodom inicijative za pokretanje postupka za ocjenu ustavnosti i člana  
37 Stav 1 tačka 5, člana 38 stav 1 tačka 2, člana 40 stav 5, člana 47, stav 1, tačka 7 i 11,  
člana 49 stav 3 i 7, člana 52 stav 2, člana 58 stav 4, tačka 5, člana 59 tačka 4, člana 94 tačka  
2 alineja 1, član 1**07 i 116, član 117 stav 3, člana 145 tačka 11 i člana 203 stav 2 Zakona o  
Vojsci Crne Gore, "Službeni list Crne Gore", broj 51/17. I o ovom predlogu zakona Zakonodavni  
odbor je podnio Skupštini Mišljenje sa predlogom odgovora Ustavnom sudu Crne Gore.

Konstatujem da smo završili pretres i da ćemo se izjasniti naknadno.

Prelazimo na posebnu tačku dnevnog reda za danas - **Mišljenje sa predlogom odgovora  
Ustavnom sudu Crne Gore, povodom inicijative za pokretanje postupka za ocjenu  
ustavnosti odredba člana 99 i 100 Zakona o strancima ("Službeni list Crne Gore", broj  
12/18). Zakonodavni** odbor je razmotrio inicijativu za pokretanje postupka za ocjenu ustavnosti i  
podnio Skupštini Mišljenje sa predlogom odgovora Ustavnom sudu Crne Gore.

Izvjestiteljka Odbora Jovanka Laličić.

Konstatujem da nema prijavljenih za riječ i ovim završavam i ovaj pretres o ovoj tački  
dnevnog reda. Izjasnit ćemo se naknadno.

Poštovane kolege ovim smo završili rad za danas, sjutra imamo tri tačke dnevnog reda.

Imamo Predlog odluke o Nacionalnom parku prostornog plana za obalno područje  
Prokletije i Zakon o primjeni Zakona o majkama.

Zaključujem raspravu i počet ćemo u 11 sati.

PREDSJEDAVAJUĆI BRANIMIR GVOZDENOVIĆ (26.07.18 11:51:15)

Uvažene kolege, uvaženi građani Crne Gore, prelazimo na realizaciju dnevnog reda koji  
smo usvojili prije nekoliko dana.

Tačka dnevnog reda koja je predmet današnjeg rada je **Predlog zakona o izmjenama i  
dopunama Zakona o izvršenju Odluke Ustavnog suda Crne Gore broj 6/16 od 19. aprila  
2017. godine**.

Ovlašćeni predstavnici Vlade su Kemal Purišić, ministar rada i socijalnog staranja i Goran  
Kuševija generalni direktor Direktorata za socijalno staranje i dječju zaštitu.

Izvjestioci odbora su Jovanka Laličić, Zaknodavnog odbora i Nedžad Drešević, Odbora za  
zdravstvo i socijalno staranje.

Otvaram pretres.

Da li predstavnik Vlade želi da da dopunsko obrazloženje? Izvolite ministre.

KEMAL PURIŠIĆ (26.07.18 11:52:09)

Hvala uvaženi potpredsjedniče.

Poštovani poslanici, poštovani građani,

Dvije su grupe razloga opredijelile Vladu da predloži izmjene i dopune ovog zakona. Jedna  
se tiče ispunjavanja Odluke Ustavnog suda, druga grupa razloga se tiče otklanjanja određenih  
nefunkcionalnosti i problema koji su se pojavili u primjeni ovog zakona. Dakle, osnovni razlog za  
izvršenju i dopunu Zakona o izvršenju Odluke Ustavnog suda Crne Gore od 19. aprila 2017.  
godine da se korisnice prava na naknadu po osnovu rođenja troje i više djece kojima je radi  
korišćenja tog prava, njihovom voljom, prestao radni odnos na određeno vrijeme u potpunosti  
izjednače u pravima sa onima koje su imale radni odnos na neodređeno vrijeme. To je sve u  
skladu sa Odlukom Ustavnog suda Crne Gore od 25. decembra 2017. godine

Takođe potrebno je izmijeniti odredbe u dijelu koji se odnosi na uplate za doprinose za  
penzijsko i invalidsko osiguranje, potrebno je uspostaviti inspekcijski nadzor i primjenu kaznene  
politike za prekršaje za pravno lice, odgovorno lice u pravnom licu i korisnicu. Ocijenjeno je  
neophodnim da se kroz izmjene i dopune Zakona otklone postojeći nedostaci.

Predlogom ovog zakona predviđaju se novine koje se odnose na omogućavanje  
ostvarivanja prava na mjesečnu naknadu za oko 600 korisnica kojima je radi ostvarivanja tog  
prava njihovom voljom prestao radni odnos na određeno vrijeme. Naime, Zakonom o radu, kao  
sistemskim zakonom u oblasti radnih odnosa propisano je da su zaposleni koji imaju zaključen  
ugovor na neodređeno vrijeme i oni koji imaju zaključen ugovor na određeno vrijeme, izjednačeni  
u pogledu ostvarivanja prava iz rada i po osnovu rada. Iz navedenog razloga korisnice kojima je  
radi ostvarivanja tog prava, njihovom voljom prestao radni odnos na određeno vrijeme su  
obuhvaćene ovim predlogom zakona, kako ne bi bile dovedene u nepovoljniju pravnu i faktičku  
situaciju od one u kojoj su bile kada su prekinule radni odnos zbog prihvatanja ove naknade.

Prijedlogom zakona ove korisnice su dovedene u međusobno jednak položaj sa  
korisnicama koje su raskinule radni odnos na neodređeno vrijeme. Prijedlogom zakona propisuje  
se da je osnovica za obračun i plaćanje doprinosa za penzijsko i invalidsko osiguranje iznos  
naknade koji je korisnicama isplaćivan po osnovu korišćenja prava na naknadu, po osnovu  
rođenja troje i više djece, odnosno iznos mjesečne naknade, te da će se za obračun primijeniti  
stopa doprinosa za penzijsko i invalidsko osiguranje propisana Zakonom o doprinosima za  
obavezno socijalno osiguranje.

U skladu sa ovim prijedlogom, centri za socijalni rad će korisnicama kojima su već uplaćeni  
doprinosi za penzijsko i invalidsko osiguranje izvršiti ponovni obračun doprinosa za penzijsko i  
invalidsko osiguranje i retroaktivno uplatiti iznos obračuna te razlike na ime doprinosa. Prijedlogom  
zakona propisano je da su korisnice prava na mjesečnu naknadu, dužne da uz zahtjev za  
ostvarivanje prava na mjesečnu naknadu dostave dokaz o posljednje tri zarade za koje su  
uplaćeni porezi i doprinosi za obavezno socijalno osiguranje koji izdaje organ uprave nadležan za  
naplatu poreza. Prijedlogom zakona uspostavlja se inspekcijski nadzor nad sprovođenjem ovog  
zakona koji vrši organ uprave nadležan za poslove inspekcijskog nadzora preko inspektora za  
socijalnu i dječju zaštitu i primjena kaznene politike za prekršaj za pravno lice, odgovorno lice u  
pravnom licu i korisnicu.

Inspekcijskim nadzorom nad sprovođenjem ovog zakona i propisivanjem kazni za prekršaj  
za pravno lice i odgovorno lice u pravnom licu i korisnicu omogućava se bolja kontrola korišćenja  
prava na mjesečnu naknadu, i samim tim ušteda finansijskih sredstava koja se opredjeljuju za tu  
namjenu iz budžeta Crne Gore.Takođe, prilivom sredstava po osnovu izricanja novčanih kazni za  
prekršaj omogućava se finansiranje drugih nadležnosti države koje su od opšteg interesa za sve  
građane. Vlada je predložila Skupštini Crne Gore da ovaj zakon donese po skaćenom postupku  
kako bi se prepoznale korisnice prava na naknadu po osnovu rođenja troje ili više djece čija prava  
zakonom nijesu bila precizirana. Cilj je da se otklone štetne posljedice za korisnice prava na  
naknadu po osnovu rođenja troje i više djece kojima je zbog korišćenja tog prava njihovom voljom  
prestao radni odnos na određeno vrijeme uplate doprinose za penzijsko i invalidsko osiguranje i u  
cilju obezbjeđenja inspekcijskog nadzora i propisivanja kazni za prekršaj za pravno lice,

odgovorno lice u pravnom licu i korisnika.

Vlada je obezbijedila u budžetu neophodna sredstva da se servisiraju ove potrebe, radi se  
ukupno o oko pet miliona eura, uključujući novi trošak koji se stvara za period jul do kraja godine,  
za period dakle koji nam predstoji do kraja godine. Taj novac se uplaćuje, kako za retroaktivnu  
isplatu naknada korisnicama, ovih 600 korisnica o kojima je riječ, za period od 12. maja 2017.  
godine naovamo, dakle od objave Odluke Ustavnog suda,tako i za plaćanje poreza i doprinosa na  
te naknade i za plaćanje poreza i doprinosa, odnosno doprinosa za penzijsko i invalidsko  
osiguranje, govorim o onoj razlici za sve korisnice za koje je već doprinos plaćen. Hvala.

PREDSJEDAVAJUĆI BRANIMIR GVOZDENOVIĆ (26.07.18 11:58:43)

Zahvaljujem ministru Purišiću.

Za uvodno izlaganje koje traje 10 minuta prijavili su se Suad Numanović, Janko Vučinić i  
Draginja Vuksanović Stanković.

Izvolite predsjedniče Odbora Suade Numanoviću.

SUAD NUMANOVIĆ (26.07.18 11:59:08)

Zahvaljujem potpredsjedniče,

Uvažene koleginice i kolege, uvaženi ministre sa saradnikom, uvažene građanke i građani  
Crne Gore,

Pred nama je Zakon o izmjenama i dopunama o izvršenju Odluke Ustavnog suda od 29.04.  
2017. godine i ja ovaj zakon doživljavam kao zakon koji omogućava nastavak reformskog kursa  
socijalne i dječje zaštite. Objasniću kasnije i zbog čega.

Kao što je i resorni ministar rekao razlog zbog čega se donosi danas ovaj zakon jeste pravo  
korisnica koje su rodile troje i više djece, a koje su koristile Zakon iz 2015. godine, koji je ovaj dom  
donio, Zakon o socijalnoj i dječjoj zaštiti i taj član 4 koji je omogućavao doživotnu naknadu  
majkama sada su se stvorile pretpostavke kroz izvršenje ove odluke Ustavnog suda da i majke  
koje su radile na određeno vrijeme, kao i one koje su radile na neodređeno vrijeme stiču ista  
prava, jako je bitno da se mijenjaju te izmjene koje regulišu njihov penzijsko invalidski status.  
Vidjeli smo da u ovom zakonu, da u Predlogu ove izmjene ovog zakona se uvodi jedan novi  
institut, odnosno taj inspekcijski nadzor što je jako bitno kao i kaznene mjere i za pravna lica i za  
same korisnice.

Dakle, na ovaj način se reguliše pravni status ovih korisnica, ali ja ću zbog javnosti i nas  
ovdje sve podsjetiti da smo mi tokom prošle godine donijeli u tri navrata usaglašavanje sa  
Odlukom Ustavnog suda zakone polovinom, krajem prošle godine i danas, dakle donijeli smo  
zakon koji smo upodobili Odluci Ustavnog suda. Podsjećam, tad smo regulisali pravni status onih  
korisnica koje su rodile troje i više djece, a radile su na neodređeno vrijeme, zatim korisnice koje  
su koristile penzioni fond i primale su penziju, korisnice koje su se nalazile na Zavodu za  
zapošljavanje. Krajem prošle godine smo donijeli nove izmjene koje su se odnosile na žene koje  
su se bavile poljoprivrednom djelatnošću ili preduzetništvom, a danas vidimo donosimo zakon koji  
se odnosi na žene koje su radile na određeno radno vrijeme.

Sve ovo je urađeno u skladu sa Ustavnom odlukom, a podsjećam da je Ustav 29.04. 2017.  
godine o Zakonu iz 2015. godine jasno rekao da je on neustavan, rekao je da je diskriminatoran,  
prije svega na žene koje su rađale djecu, zatim diskriminatoran je i na samohrane očeve. Taj  
zakon po ustavnoj odluci nije imao sociozaštitni karakter na šta smo se često pozivali i nije imao  
uticaj na natalitetnu politiku gdje smo isto tako očekivali da će uticati na poboljšanje nataliteta u  
Crnoj Gori. Podatak da preko 90% žena koje su aplicirale su bile starije i dobile ovu nadoknadu,  
bile su starije od 40 godina.

Dozvolićete mi da u kratkim crtama se oslonim i na taj Zakon o izmjeni i dopuni Zakona o  
socijalnoj i dječjoj zaštiti iz 2015. godine koji je proglašen neustavnim, da je donešen u ovom  
skupštinskom domu u momentu kada je postala jedna politička većina na jedan ishitren način i taj  
zakon, kao i svi zakoni koji ulaze i usvaja ovaj parlament moraju ili morali bi da imaju jednu

kvalitetnu analizu prije donošenja zakona. Nažalost taj Zakon nije imao tu podrobnu analizu  
prilikom njegovog predlaganja. Bez analize, naročito bez jednog fiskalnog uticaja na budžet Crne  
Gore naravno da je morao da ima i svoje posljedice, odnosno imao je kratkoročan efekat za  
korisnice, a sigurno da na srednjoročnom i dugoročnom roku nije mogao i što nije mogao da ima  
ni ekonomske opravdanosti ni efekat na one same korisnice tog prava. Ako nešto donesete  
ishitreno /prekid/ da tu postoje elementi politikanstva i da postoji prosto želja da se i ta fiskalna  
stabilnost budžeta Crne Gore na neki način poremeti, jer sredstva koja su bila potrebna za isplatu  
korisnicama tokom 2016. od kako je počeo da važi ovaj zakon, su bila veća nego što su bila  
sredstva za sva ostala davanja iz prava socijalne i dječje zaštite.

Takođe tu je poremećen jedan balans i u Fondu PIO kao što je i na tržištu rada došlo do  
poremećaja jer je značajan dio žena radno aktivnih napustilo je tržište rada i prosto je krenuo ka  
primanju ovih nadoknata, to je bio period kada je Crna Gora i tada i sad mora da rješava fenomen  
starenja i prosto tu je došlo do poremećaja i u tom pravcu.

Kad govorimo o danšanjem Zakonu ja sam rekao da je on doprinos nastavku reformskog  
kursa socijalne i dječje zaštite jer ćemo na ovaj način zaokružiti pravni status svih onih koje su  
koristile benefite iz zakona iz 2015. godine. I ono što jeste dobro to je da sve korisnice koje su iz  
ovog ili onog razloga se odrekle nekog svog statusa, ja sam rekao na koje se žene to odnosi, su  
vraćene u položaj koji nije gori nego što je bilo prije donošenja tog zakona ili prije korišćenja prava  
iz Zakona iz 2015. godine ili tog zakona o majkama.

Dakle, nastavak reformskog kursa sa donošenjem današnjeg zakona mora da bude, jer  
prosto pitanje socijalne i dječje zaštite, bez sistemskog pristupa, ne vodi ni fiskalnu stabilnost naše  
države u dobrom pravcu, ali ne vodi ni toj fiskalnoj stabilnosti i zbog toga moramo raditi te  
reformske promjene koje su u skladu sa međunarodnim standardima pa i sa onim ratifikovanim  
međunarodnim dokumentima iz ove oblasti koji prosto nas na to obavezuje, a prije svega  
poštovanje ljudskih prava i prije toga poštovanje dječjih prava. Taj reformski kurs se ogleda u  
pravcu da ta materijalna davanja budu bolje targetirana prema onim korisnicima koji zaista trebaju  
da dobijaju ove nadoknade. To se dešava jer kao što znamo radimo tu drugu i treću fazu  
socijalnog, drugog i trećeg socijalnog kartona, fazu socijalnog kartona i ta materijalna davanja su  
dobro targetirana. Zatim, visina tih davanja je isto tako izražena i imamo tu tendenciju povećanja.  
Ja ću istaći na primjer samo da materijalna davanja su povećana, jer sad korisnici materijalnih  
davanja primaju umjesto devet mjeseci primaju nadoknadu 12 mjeseci, da dječji dodaci su  
povećani za 20%, da djeca koja su, čiji su roditelji ili studenti ili se nalaze na Zavod za  
zapošljavanje isto tako imaju povećanje dječjeg dodatka za 20%, što znači u granicama realne  
mogućnsoti, odnosno materijalne mogućnosti države ide se ka pravcu povećanja ovih materijalnih  
davanja.

Takođe, imam još najmanje minut i po, potpredsjedniče jer ja to pratim bez obzira što je  
gore vrijeme.

PREDSJEDAVAJUĆI BRANIMIR GVOZDENOVIĆ (26.07.18 12:08:56)

Ja Vam se zahvaljujem, ali zbilja ste prekoračili, pa Vas molim da to ...

SUAD NUMANOVIĆ (26.07.18 12:09:02)

Ne, ne, ja znam tačno sebe, jer sam vidio da je promjena vremena, ali imam još minut i po,  
tako da slobodno možete da ostavite.

Takođe, na lokalnom nivou je urađen čitav set servisa koje koriste prije svega te ugrožene  
kategorije, socijalno ugrožene kategorije, tu mislim na djecu sa smetnjama u razvoju kroz izradu  
tih dnevnih centara. Zatim za stara lica veliki broj tih domova za stare, jer osim, Risna i Bjelog  
Polja sad imamo dom u Pljevljima, u Podgorici se gradi, Nikšiću i u ostalim gradovima će se graditi  
i stvoriti pretpostavke da se kroz servise ta socijalna kategorija lakše integriše, a ne da se izoluje  
kao što je to do sad bio slučaj.

Prema tome, ponavljam, ovo je nastavak reformskog kursa socijalne i dječje zaštite,

doprinos ovoj reformi, jer bez takvog pristupa nećemo imati kvalitetnu socijalnu i dječju zaštitu. I  
ono što želim na kraju da kažem jeste da očekujem da ćemo kroz nove investicije, kroz otvaranje  
novih radnih mjesta stvoriti pretpostavke da će i ekonomska moć države Crne Gore iz godine u  
godinu biti sve bolja ili na većem ekonomskom nivou Naravno, to će stvoriti uslove da se i visina  
materijalnih davanja, prema jasno utvrđenim kriterijumima i u skladu sa zaknom daje zaista onima  
koji se nalaze u stanju socijalne potrebe, djeca, radno nesposobni, osobe sa invaliditetom, stara  
lica i svi oni građani koji se nalaze u zoni rizika.

Ja lično i Demokratska partija socijalista, naravno ne komentarišući odluke druge grane  
vlasti, ćemo podržati predlog ovog zakona koji treba da se usaglasi sa Odlukom Ustavnog sud.

Zahvaljujem potpredsjedniče.

PREDSJEDAVAJUĆI BRANIMIR GVOZDENOVIĆ (26.07.18 12:11:34)

Zahvaljujem poslaniku Numanoviću koji inače vodi Odbor za zdravstvo, rad i socijalno  
staranje. Bilo je prirodno da dobije više vremena jer je na taj način objedinio dva izvještaja.

Sljedeći prijavljeni je poslanik Janko Vučinić.

JANKO VUČINIĆ (26.07.18 12:11:54)

Poštovani građani, poštovane majke,

Evo danas raspravljamo o izvršenju Odluke Ustavnog suda. Još jednoj diskriminatorskoj  
kategorizaciji majki. Ovaj zakon nije ništa drugo nego pokušaj da se jedna diskriminacija izliječi još  
jačom drugom diskriminacijom i to po onoj narodnoj "Klin se klinom izbija". Ovaj se zakon odnosi  
na negdje oko 600 majki koje su bile zaposlene na određeno vrijeme. Odmah da vas pitam u  
startu šta ćemo sa onim majkama kojima nijesu uplaćivani doprinosi, kako će one donijeti dokaz  
da su bile zaposlene, a ima veliki broj takvih slučajeva.

Poštovane majke, ovaj zakon se danas donosi zbog vaših protesta. Vlast je odlučila tako da  
jednom manjem dijelu majki koje su prevarene da vrati te nadoknade i to su uradili na ovakav  
paušalan način da bi razbili vaše proteste da bi na tim protestima bilo što manje žena, ali u tome  
neće uspjeti jer ste nas ubijedile, poštovane majke, da ste i te kako solidarne i odlučne da tu vašu  
borbu dovedete do kraja i da ne odustajete dok se svakoj od 22.081 korisnici ne vrate te  
nadoknade. Tu imate veliku podršku prije svega Demokratskog fronta, imate podršku i ostalih  
opozicionih političkih partija, a imate podršku i većine građana u Crnoj Gori. Znači, nema  
odustajanja do konačne pobjede i do vraćanja vaših stečenih prava koje vam je ova vlast uzela  
protivzakonito i protivustavno.

Evo, predstavnike vlasti da pitamo šta da radimo sa onim ženama, sa onih 22.000 žena  
koje su imale te nadoknade, to su bila socijalna davanja koja su išla na najneophodnije životne  
potrebe. Zar ovo nije diskriminacija prema onim majkama koje su bile na birou, a samo nekoliko  
mjeseci možda prije toga su ostale bez posla zbog uvođenja stečaja u njihovim preduzećima, zar  
to nije diskriminacija u odnosu na njih. Zar ova odluka nije diskriminatorska u odnosu na žene  
kojima poslodavac nije uplaćivao radni staž, koje na osnovu tog neuplaćivanog radnog staža ne  
mogu da ostvare pravo na onu nadoknadu sa biroa ili ne mogu da ostvare pravo na penziju.

Šta ćemo sa onim majkama koje su primale nadoknade sa biroa za zapošljavanje, a  
bolesne su od najteže moguće bolesti, bolesne su od karcinoma i koje su tražile od vas da imaju  
nadoknadu za liječenje i vi ste ih hladno odbili. Zar nije sramota da se tako postupa prema  
majkama i prema ženama koje su svoj vijek dale za Crnu Goru?

Pomenuću sada jedan konkretan slučaj, pomenuću slučaj gospođe Bijelić Dragice iz  
Nikšića koja je imala pravo na penziju po onom Zakonu o izmjeni i dopuni Zakona o fondu PIO.  
Međutim, zbog tvrdnji funkcionera iz DPS - a i ostalih partija koje su prisvojile ovaj zakon tvrdnji da  
su to stečena prava i da im niko neće moći oduzeti, ta žena je pošto je penzija bila manja od  
nadoknade je sačekala da prima nadoknadu, a onda je primala nadoknadu godinu dana, a nakon  
toga je ostala i bez nadoknade, a i bez penzije, jer je zbog vaših tvrdnji da je to stečeno pravo i da  
je to doživotna nadoknada ostala i bez jednog i bez drugog.

Možemo ministre da nastavimo onu raspravu na premijerskom satu. Vi ste u odgovoru na  
moje poslaničko pitanje rekli da majke neće biti u nepovoljnijem položaju nakon ove odluke  
Ustavnog suda. Međutim, to se desilo, jer mnoge majke primale su prije uzimanja nadoknade  
mnogo veću zaradu od 336 eura, koja je sada odlukom Ustavnog suda limitirana na najveći iznos.  
Onda nijeste mi odgovorili ni na ono pitanje zbog čega je razlika ona od žena koje su bile na birou  
prije donošenja Odluke Ustavnog suda i nakon donošenja Odluke Ustavnog suda. Znači, ta je  
razlika negdje oko sedam hiljada. Pa je li moguće sedam hiljada žena da prima materijalno  
obezbjeđenje. Tako ste mi odgovorili na to pitanje.

Kako se ova vlast ponaša u vezi ovog zakona najbolje govori i to da je ovu nadoknadu u  
vezi koje treba danas da raspravljamo i o kojoj treba da odlučujemo, ove žene njih oko 600 trebalo  
da prima prije godinu dana. Ali, šta se dogodilo, gospođa Marta Šćepanović i čini mi se gospođa  
Jovanka Laličić su podnijele amandman i sa tim amandmanom spriječili evo već godinu dana da  
te žene ne primaju tu nadoknadu, a danas, eto vi ste se našli kao neki reformisti da pomognete tim  
ženama, pa se predlaže ovaj zakon o izvršenju Odluke Ustavnog suda. Znači, neko je iz hira  
dobrog imovinskog stanja i punih džepova podnio amandman i spriječio sirotinju da prima socijalu,  
spriječio im da prima ono što koriste za najneophodnije životne potrebe. Praktično sa tim  
amandmanom je godinu dana uzeta kora hleba majkama i njihovoj djeci.

Nijesmo čuli ni izvinjenje ovim majkama koje je trebalo da uslijedi nakon toga što se taj  
amandman proglasio neustavnim na Ustavnom sudu. To nije greška, prije bih rekao da je to grijeh,  
ali ne onaj grijeh za koga se može reći - Bože oprosti im ne znaju što čine, nego su znali što čine.  
Znači, oduzeli su ono najosnovnije najugroženijim i najsiromašnijim porodicama. Kao rješenje  
ovoga zakona, ovoga haosa od zakona galimatijasa u šta se pretvorio ovaj zakon, se može jedino  
doći tako što će se vratiti svim korisnicama, za njih 20.08, ove nadoknade, vratiti stečena prava.  
Da li će se to uraditi ovako korak po korak, vi ćete morati sjutra, već u oktobru da donesete  
ponovo izmjene i dopune Zakona o izvršenju Odluke Ustavnog suda za neku drugu kategoriju  
majki koje sam naveo. Ali, ako vi to ne uradite uradićemo mi to za sve majke i to je naša obaveza.

Kako se može riješiti? Može se riješiti tako što će se svima njima vratiti, one su dobile to  
zakonom, Zakon je proglašen neustavnim i neka se završi na tome. Ovdje su poslanici ranije  
dobijali su penzije na osnovu izmjena i dopuna Zakona, pa se taj zakon proglasio neustavnim, a  
oni su nastavili da primaju penzije i niko im nije uzeo te penzije, a majkama su uzeli penzije.

Znači jedino moguće pravično rješenje je vraćanje nadoknada svim majkama, a za  
ubuduće problem nataliteta može se riješiti nekim drugim zakonom, može se riješiti dječjim  
dodacima ili nekim drugim rješenjem, ali ono što je bilo određeno zakonom, to treba da se vrati.  
Ako vi to ne uradite uradićemo mi sa promjenom vlasti. Hvala.

PREDSJEDAVAJUĆI BRANIMIR GVOZDENOVIĆ (26.07.18 12:22:33)

Vidim bila su neka javljanja.

Dogovor je da nema komentara na uvodna izlaganja, takav je dogovor. Slažem se da je  
ovako bio specifičan način komunikacije i da bi vjerovatno zasluživao, jer se nije radilo o političkim  
stavovima čaki o nekim ličnim i višim stavovima, ali vas molim zbog toga smo počeli dan, daću  
vam pravo da budete jedan od prvih diskutanata, pa da iskoristite tada pravo. Hvala vam.

Tada ću isto zamoliti gospodina Vučinića da vam ne odgovara.

Ispred Kluba SDP-a Draginja Stanković Vuksanović.

VUKSANOVIĆ STANKOVIĆ DRAGINJA (26.07.18 12:23:31)

Uvažene majke, korisnice naknada, poštovana Skupštino, građani Crne Gore,

Kao što sam prije neki dan govorila prilikom tačke dnevnog reda oko rebalansa budžeta,  
ova vlada i vlast puno više vode računa o par desetina vlasnika jahti nego o 22.000 majki. I pored  
razmišljanja da li je zakon koji je usvojen mogao biti bolji i kvalitetniji i da li je na pravi način riješio  
pitanje socijalne zaštite naših građana, njegovom primjenom su one, upravo te majke, ostale bez  
izvora prihoda koji im je omogućavao koliko toliko sigurnu egzistenciju. Nije se od tih para ni jedna

od ovih majki korisnica ovih naknada obogatila, ni jedna nije kupila jahtu ili džipa od 300 konja. Od  
tih para su ove vrijedne žene najčešće plaćale račune i pomagale svoju djecu koja su bez posla ili  
rade za male pare kod privatnika koji im pri tom možda i ne plaća potrebno osiguranje.

Danas je socijalna situacija takva da imamo po zvaničnim podacima 80 hiljada radnika koji  
primaju ispod 250 eura mjesečno. Majke su sa svojim primanjima pomagale ovu armiju ljudi da  
mogu prehraniti porodice. Zbog toga je ukidanje ovog zakona i oduzimanje naknada majkama,  
kako bi se ostvarile upravo uštede što vole naglasiti u DPS-u i partijama koje ih podržavaju, jedan  
od ključnih socijalnih udara na građane Crne Gore. A što su majke dobile zauzvrat od Vlade i  
partija koje čine. One i drugi građani dobili su povećanje PDV-a sa 19 na 21%, dobile su  
povećanje akciza na gorivo, troškove za legalizaciju, povećanje dažbina, skuplju struju. Dobile su  
dalje siromašenje na račun stotinjak porodica koje žive veoma fino u Crnoj Gori. A ko su te  
porodice, tih stotinjak porodica? Tih stotinjak porodica drže velike privredne sisteme, otvaraju  
restorane i hotele na najboljim lokacijama na primorju, vlasnici su mini hidroelektrana koje  
predstavljaju uvoznički lobi. Sve u svemu ne proizvode ništa, ali nas zato dobro oporezuju na  
svakom koraku, od plaže do računa za struju. Da ne govorimo o tome da nas tjeraju sa naših  
plaža.

Koliko je dobra ekonomija Crne Gore pod vođstvom DPS-a nek posluži i ovaj podatak koji  
je objavio Fideliti Kolsalting: U periodu od 2006. do 2018. godine prema tim podacima Crna Gora  
je platila 708,4 miliona eura kamate za državni dug. Najveći iznos kamate plaćen je 2017. godine  
95,4 miliona eura, što iznosi 2,25% bruto društvenog proizvoda koji je iste godine iznosio 4,2  
milijardi eura. Ovo predstavlja najveći odnos kamata u odnosu na bruto društveni proizvod od  
2006. godine. Iznos plaćenih kamata od 708,4 miliona eura jednak je ukupnom državnom dugu za  
2006. godinu, a veći je za 21%, ili 124 miliona eura od prihoda budžeta za 2006. godinu.

Kada pogledate onda cifru od nekih 40 do 50 miliona eura, koliko je godišnje trebalo da se  
isplaćuju naknade za majke, onda vidite da bi to bilo manje od polovine onoga što danas dajemo  
na kamate za kredite koje je ova neodgovorna vlast dizala zbog nesposobnosti da naplati porez  
od tajkuna. A i prije smo govorili da su iznosi tih nenaplaćenih poreza oko 777 miliona eura. Zašto  
od tajkuna nisu naplaćeni porezi? Nego, odgovor je u sljedećem majke ne kupuju jahte i nijesu  
dio džet-seta. I tako godine prolaze, kao što prije neki dan rekoh nekome milion po milion, nekome  
jahta po jahta, a 22.000 majki u Crnoj Gori ostaju bez 193, 264 ili 336 eura mjesečno. Ili da to  
plastično možemo pokazati još jednim primjerom. Što bi rekao jedan bivši direktor Monteputa,  
kada je jedna naša koleginica iz Socijaldemokratske partije tražila da se ostvari višak profita  
ostvarenih više od profita podjeli svim radnicima podjednako, on je tad odgovorio:"Ako podijelimo  
svima jednako, to je po 150 do 200 eura, ali ako uzmemo samo mi onda je to po 500 do 600 eura i  
to se puno više osjeti nego 150 eura". To je i vaša logika. Bolje je da jedan povlašćeni tajkun ili  
biznismen blizak ovoj vlasti kupi jahtu nego da 22.000 naših sugranki plati struju, poreze, hranu ili  
pomognu svoju djecu. Zbog toga današnja odluka kojom ćemo iz Socijaldemokratske partije  
podržati izvršenje Odluke Ustavnog suda predstavljam samo malu statisfakciju za oko 600  
korisnica ovog prava koje će dobiti ono što im po zakonu i pripada. Da je sreće bile bi zadovoljne i  
ove druge, ali ostaju u kategoriju onih obespravljenih gdje vlada onaj princip diskriminacije i ostaje  
gorak ukus da je ova vlast želju za stezanjem kaiša primijenila na onima kojima je najmanje, a  
kojima treba najviše, dok milionerima opraštaju dugove i poreze. Po Ustavu Crne Gore stečena  
prava majki moraju biti poštovana i to svih majki. Zahvaljujem.

PREDSJEDAVAJUĆI BRANIMIR GVOZDENOVIĆ (26.07.18 12:29:53)

Na ovaj način smo završili uvodna izlaganja poslanika. Molim poslanike Demokratskog  
fronta da ne dobacuju kolegama iz SDP-a.

Sljedeći prijavljeni diskutant ispred DPS-a je Maja Brakrač. Izvolite.

MAJA BAKRAČ (26.07.18 12:30:19)

Uvaženi potpredsjedniče, uvaženi ministre, poštovane koleginice i kolege, poštovani

građani Crne Gore,

Pred nama je danas na dnevnom redu Predlog zakona o izmjenama i dopunama Zakona o  
izvršenju Odluke Ustavnog suda Crne Gore.

Osnovni razlog, kako smo već i čuli za izmjenu i dopunu istog jeste, jer zakonom nijesu  
prepoznate korisnice kojima je radi korišćenja tog prava njihovom voljom prestao radni odnos na  
određeno vrijeme.

U skladu sa Odlukom Ustavnog suda donijet je Zakon kojim je uređen pravni status  
korisnica, prava na naknadu po osnovu rođenja troje ili više djece i kojima je radi korišćenja tog  
prava prestao radni odnos na neodređeno vrijeme.

Nakon toga uređen je i pravni status korisnica koje su radi korišćenja istog prava prestale  
da obavljaju preduzetničku ili poljoprivrednu djelatnost zbog čega je izvršeno njihovo brisanje iz  
registra poreskih obveznika i osiguranika. Sada se uređuje pravni status i korisnica koje su  
prethodno bile korisnice prava na naknadu po osnovu rođenja troje ili više djece, a koje su radi  
korišćenja istog raskinule radni odnos na određeno vrijeme.

Predlogom zakona dopunjuju se i odredbe koje se odnose na način ostvarivanja prava na  
naknadu, kao i odredba koja se odnosi na dokaze koje korisnice dostavljaju uz zahtjev za  
ostvarivanje prava.

Takođe, unapređuje se odredba koja se odnosi na uplatu poreza i doprinosa, doprinosa za  
penzijsko i invalidsko osiguranje, uspostavlja se inspekcijski nadzor i primjena kaznene politike.  
Bitno je napomenuti da će visina naknada koje će korisnice ostvariti zavisiti od visine zarade koje  
su ostvarivale u poslednja tri mjeseca.

Prijedlogom zakona kako smo već čuli prepoznato je oko 600 novih korisnica. Za navedeni  
broj korisnica procijenjeno je da će za period od 18 mjeseci biti potrebna novčana sredstva u  
iznosu od 3,36 miliona eura u koji iznos su uključena i novčana sredstva za doprinose za  
penzijsko i invalidsko osiguranje.

Ukidanjem izvornog zakona Vlada je stvarajući finansijske mogućnosti, kao i modele  
održivog socijalnog programa korak po korak proširivala broj korisnica kako bi im obezbijedila  
status koji nije nepovoljniji od onoga u kojem su bile prije ostvarivanja prava na naknadu po  
osnovu rođenja troje ili više djece.

Od početnog broja, predviđenih žena koje će ostvariti ovo pravo bio je procijenjen oko  
4.000 da bi se kasnije došlo do broja od 22.051 žena koja je ostvarila pravo na nadoknadu, što je  
stvaralo veliki izdatak za budžet Crne Gore.

Usvajanjem Predloga zakona korisnice koje su raskinule radni odnos na određeno vrijeme  
biće ravnopravne sa onim korisnicama koje su to pravo ostvarile raskidanjem radnog odnosa na  
neodređeno vrijeme.

Ministarstvo je predložilo kvalitetne mjere koje definišu ostvarivanje prava i omogućavaju i  
ovoj kategoriji korisnica rješavanje njihovog statusa.

Inspekcijski nadzor nad sprovođenjem ovog zakona vršiće organ uprave nadležan za  
poslove inspekcijskog nadzora.

Na ovaj način Vlada je postupila po odluci Ustavnog suda kojom korisnice ne stavljaju u  
nepovoljniju situaciju od one u kojoj su bile prije prihvatanja naknade i kada su raskinule radni  
odnos ili prekinule korišćenje prava na penziju.

Shodno navedenom, predlaže se Skupštini da usvoji Predlog zakona o izmjenama i  
dopunama Zakona o izvršenju Odluke Ustavnog suda, kako bi se otklonili nedostaci, jer  
nedonošenje istog prouzrokovalo bi štetne posledice za određeni broj korisnika. Zahvaljujem.

PREDSJEDAVAJUĆI BRANIMIR GVOZDENOVIĆ (26.07.18 12:34:00)

Zahvaljujem poslanici Maji Bakrač.

Dajem riječ Milunu Zogoviću, a neka se pripremi Budimir Aleksić. Izvolite.

MILUN ZOGOVIĆ (26.07.18 12:34:11)

Poštovani građani,

Već gotovo tri godine traje psihički teror crnogorskog režima nad korisnicama doživotnih  
naknada za majke troje i više djece. Ovaj teror odvija se kroz neustavno nasilje gdje se  
crnogorskim majkama ukida stečeno pravo na doživotnu naknadu i to na način što se Vlada  
sakrila iza neustavne odluke Ustavnog suda.

Žalosno poigravanje sa pravima majki nastavlja se i danas Predlogom zakona o izmjenama  
i dopunama Zakona o izvršenju Odluke Ustavnog suda kojom se samo baca prašina u oči  
crnogorskoj javnosti, legalizuje diskriminaciju i unosi dodatna konfuzija. Naravno, kao i uvijek  
demonstrira sila kroz diskreciono pravo režima, da odokativnom metodom odlučuje kome će pod  
kojim uslovima i na koji period odobriti korištenje stečenog prava.

Pošto dolazim iz višenacionalne sredine ne mogu, a da ne izrazim žaljenje što je  
rukovodstvu nacionalne partije mojih komšija i prijatelja Bošnjaka aktuelni režim dao ključnu ulogu  
o oduzimanju stečenog prava majkama i da su poslanici Bošnjačke stranke mijenjajući svoj odnos  
prema ovom pitanju omogućili pravno nasilje nad crnogorskim majkama.

Odluku je zapravo donijela aktuelna skupštinska većina, ali zbog političke nepopularnosti  
kompletan teret se svaljuje na Bošnjačku stranku, što negdje i nije korektno od vaših koalicionih  
partnera. Međutim, ti koalicioni odnosi nijesu ni najmanja predmet mog interesovanja nego štetne  
posljedice ovakvih odluka, jer me niko ne može ubijediti da u budžetu od 1,8 milijardi eura nije se  
moglo pronaći tridesetak miliona za korisnice doživotnih naknada, nego su majke pedstavljene  
kao glavni neprijatelj finansijske stabilnosti države Crne Gore.

Pravno nasilje nad majkama samo je dio ukupnog spektra zloupotreba i politički  
motivisanog nasilja koje se orkestrirano sprovodi u Crnoj Gori. Ide se toliko daleko da Tužilaštvo  
traži da se tamniče poslanici za izgovorenu riječ u ovom Parlamentu kao što je slučaj sa Milanom  
Kneževićem i Nebojšom Medojevićem, kojima se želi uskratiti pravo na politički stav i na javno  
iznošenje političkih stavova, ako oni nijesu po mjeri aktuelnog režima. Istovremeno juče je na  
javnom suđenju za lažni državni udar status svjedoka saradnika dobilo lice koje ni u jednom  
pravnom sistemu i ni pred jednim sudom ne može biti kredibilni svjedok, sem pred crnogorskim  
političkim sudovima. I vi danas crnogorsku javnost zamajavate spektakularnom pričom kako će  
par stotina majki dobiti nadoknade do 2018. godine, ne baveći se ni u naznakama šta i kako  
poslije toga. Dok na kašičicu odabranih kategorijama vraćate ono što ste im odjedanput oteli i to je  
ta nažalost dominantna tehnika vladanja, gdje privilegovani dobijaju više, a od najugroženijih  
društvenih slojeva se otima i ono što su već jednom po zakonu dobili.

Gospodo iz vlasti, zrelo je za neposlušnost. Previše tovarite ovaj pošteni i trpljivi narod,  
svakodnevno testirajući granice izdržljivosti, očigledno misleći da to tako dugoročno treba.  
Uljuljkani u privilegije, vi i ne primećujete, da su to već mnogo puta vidjeni poslednji trzaji  
diktatorskih režima. Ma koliko vam se činilo da ste u datom trenutku moćni i osioni. Bliži se vrijeme  
kad ćete morati da se suočite sa Crnom Gorom, oslobođenom od svih političkih strahova. Kada  
priča o odbrani države od nepostojećih opasnosti više neće piti vodu i kada će slobodna i pravna  
država Crna Gora cijeniti svačiji minuli rad.

PREDSJEDAVAJUĆI BRANIMIR GVOZDENOVIĆ (26.07.18 12:39:16)

Na ovaj način je završio Milun Zogović.

Sljedeći je Budimir Aleksić, nakon toga Nikola Rakočević.

Komentar, imamo Ervina Ibrahimovića i Suada Numanovića.

ERVIN IBRAHIMOVIĆ (26.07.18 12:39:39)

Uvaženi kolega Zogoviću, hvala, ipak osjećam jedan mali napredak. Znači sada nije kriva  
samo Bošnjačka stranka za ukidanje ovog zakona nego i DPS. Zbog ozbiljnosti zakona i onoga  
čime je javnost opterećena je sigurno to da ovaj zakon nije, popularni Zakon o naknadama za  
majke, nije ukinula ni Bošnjačka stranka ni DPS, nego je to odluka Ustavnog suda. Kao partija  
koja se bori za jačanje institucija sistema i vladavine prava, naravno da ćemo poštovati odluke

Ustavnog suda.

Podsjetiću još jednom, nezavisno normalno od sudstva, da je ovaj prethodni Zakon  
izglasan tzv. Zakon o majkama izglasan i glasovima Bošnjačke stranke, ali i glasovima i pojedinih  
opozicionih poslanika i pozicionih poslanika. Vodili smo se time da vjerujemo da je ispravan, ali ne  
bježimo od toga da priznamo da smo imali pogrešnu procjenu. Navešću samo nešto, neki razlog  
od toga da smo svjesni da nismo pogodili pravo, iako smo zadovoljni da već godinu i po dana su  
majke koristile ova prava. Znači naknade za majke sa troje i više djece nisu ispunile svoj primarni  
cilj podsticanje rađanja iz razloga što se preko 19.000 žena nije bilo u reproduktivnom periodu jer  
su bile preko 40 godina starosti.

Postao je osjetan porast nezaposležnih žena na evidenciji nezaposlenih lica Zavoda za  
zapošljavanje, čime je država gubila veliki broj radno sposobnih žena. U periodu od 2015. godine  
do 2017. godine ukupan porast nezaposlenih žena bio je povećan za čak 87,7%. Zakon je  
potspješivao i sivu ekonomiju tj. ilegalan rad koji nije oporeziv čime se nanosila šteta kako državi  
tako i zaposlenima, jer nije bilo osiguranja. Zakon je donijet bez procjene fiskalnog uticaja i uz  
negativno mišljenje Vlade Crne Gore. Primjena zakona imala je izuzetno negativan efekat na  
budžet Crne Gore, s obzirom da su sredstva koja su opredjeljivana za te namjene na nivou godine  
bila u većem iznosu od ukupnog godišnjeg budžeta opredijeljenog za prava i socijalne i dječije  
zaštite. Svakako da vodimo brigu o tome i danas smo srećni, eto odluka Ustavnog suda, da će  
ipak jedna nepravda biti ispravljena, složićemo se da će 600 žena koristiti ova prava. Zahvaljujem.

PREDSJEDAVAJUĆI BRANIMIR GVOZDENOVIĆ (26.07.18 12:42:19)

Zahvaljujem, poslaniku Ervinu Ibrahimoviću.

Pravo na odgovor na komentar ima Milun Zogović.

MILUN ZOGOVIĆ (26.07.18 12:42:28)

Poslaniče Ibrahimoviću, Vi ste u svom izlaganju upravo potvrdili moju tezu i način  
poigravanja sa korisnicama prava na naknadu za majke troje i više djece. Vi ste istovremeno rekli  
da ste srecni što je taj Zakon usvojen i što su korištene nadoknade po osnovu tog Zakona za  
stečajno pravo, a onda ste istovremeno rekli da ste zadovoljni što je Ustavni sud ispravio  
nepravdu. To je toliko konfuzno i time ne možete obrazložiti vaš stav, kada ste u kampanji za  
parlamentarne izbore debelo sksploatisali ovu temu, govoreći da su naknade za majke ulaganja u  
budućnost Crne Gore. Dijeleći flajere i predstavljajući se, preuzimajući kompletne zasluge za  
donošenje jednog takvog zakona, da bi onda poslije najave DPS-a, da će biti ukinuto to stečeno  
pravo naknade majkama sa troje i više djece, i vi promijenili stav po tom pitanju.

Da li ste vi u vašim koalicionim dogovorima, to unovčili nekim funkcijama ili nešto, ja stvarno  
ne znam, niti isključujem niti sumnjam u takvu mogućnost, ali je činjenica da ste u izbornoj  
kampanji promovisali i dominanto predstavljali vašu ulogu i značaj prilikom donošenja i usvajanja  
tog zakonskog rješenja. Žao mi je što nijeste ostali do kraja dosljedni, makar kada su u pitanju  
majke, jer vjerujem da prema majkama bi trebali svi da imamo jednak odnos bez obzira na sva  
druga opredeljena i pripadnosti. Osobito, gospodine Ibrahimoviću, zbog toga što je veliki broj  
korisnica ovih naknada pripadao društveno najugroženijim slojevima sa sjevera Crne Gore. Vi ste  
na neki način, po meni, dozvolite mi da kažem, izigrali očekivanja tog naroda koji je bio zadovoljan  
što ste dosljedno na nekin način se izborili za određena prava koja će popraviti standard. Vi znate  
dobro, pošto dolazite iz te sredine, kakav je standard života na sjeveru Crne Gore. Ovo je po meni  
zajedničko pitanje i dobro je što je neka zajednička većina to usvojila i opozicija i kadašnji dio  
pozicije. Ali to je srušila Demokratska partija socijalista koristeći vas kao glavni okidač i kao  
izvođača radova. Jer vi preuzeli odgovornost. Druga stvar vi govorite da nije ukinula Demokratska  
partija socijalista, ko je uputio inicijativu Ustavnom sudu za ocjenu ustavnosti. Zna se ko je to  
uradio i zna se zbog čega je to ukinuto da bi sad na kašičice odokativnom metodom vraćali onoj  
društvenoj kategoriji majki kojima vi smatrate za potrebno da koriste pravo koje ste im odjednom  
oteli i koje /prekid/...

PREDSJEDAVAJUĆI BRANIMIR GVOZDENOVIĆ (26.07.18 12:45:31)

Prijavio se za komentar predsjednik Odbora, poslanik Suad Numanović.

SUAD NUMANOVIĆ (26.07.18 12:45:41)

Zahvaljujem potpredsjedniče.

Dakle, poštovani kolega Zogoviću, kratak komentar na Vaše izlaganje. Rekli ste neustavno  
nasilje nad ustavnom odlukom. Ja nijesam pravnik, ali zaista tu, po meni nema logike, nema ni  
pravnog opravdanja. Znamo da jedna grana vlasti donosi odluke i da se one ne komentarišu. Ja  
sam u svom uvodnom izlaganju samo iznio ono što je Ustavni sud donošenjem te odluke rekao da  
je taj zakon neustavan i da je diskriminatoran i da prosto se dalje ne komentarišu ni ove odluke  
Ustavnog suda, ali ni inače odluke te grane vlasti.

Kad govorimo o stečenom pravu, stalno se pozivamo na stečeno pravo i stalno mislimo da  
je to stečeno pravo, mogli bi da shvatimo da je stečeno pravo, evo sada ja idem da se bavim  
pravom, da je to univerzalna kategorija. Mislim da stečeno pravo nije univerzalna kategorija. Ako  
je Ustavni sud proglasio taj zakon neustavnim, ja ne znam kako može nešto što je neustavno da  
bude stečeno pravo. Pitam, samo pitam, možda i dobro ne pitam, ali evo tu su pravnici, pa treba  
dati jasan odgovor, a postoje relevantni sudovi, koji će dati, ja samo logiciram u tom objašnjenju.  
Ono što nije dobro da ovdje izričemo kvalifikacije za ove ili one režime, diktatorski režim. Mislim da  
u Crnoj Gori nikada nije bilo u istoriji dikatatorski režim, bilo ko da je na vlasti. Ni ova vlast koju vi  
nazivate diktatorskim režimom. Imali smo skoro izbore gospodine Zogoviću imali smo odakle smo  
i ja i vi na sjeveru ove izbore i ove gradove. Išli smo u kampanju i Vi i ja i razgovarao sam i ja sa  
tim majkama i sa tim porodicama i ispred DPS-a nikada nisam rekao da je to dobar zakon i rekao  
sam da je pitanje da li taj zakon može ostati jer je predmet rasprave Ustavnog suda. To je bila  
naša kampanja i objašnjenje tim građanima i tim porodicama, odnosno tim korisnicama tog  
zakona. Njihov odgovor je bio takav kakav jeste. Ubjedljiva pobjeda i na sjeveru i u ostalim  
opštinama i na predsjedničkim i na loklanim izborima i Vi to dobro znate. Zahvaljujem.

PREDSJEDAVAJUĆI BRANIMIR GVOZDENOVIĆ (26.07.18 12:48:44)

Zahvaljujem, Suadu Numanoviću.

Pravo da govori ima Milun Zogović.

MILUN ZOGOVIĆ (26.07.18 12:48:54)

Gospodine Numanoviću, pogubno je ako kompletan poslanički Klub Demokratske partije  
socijalista ima i zastupa to pravno stanovište koje ste Vi izrekli. Vi ste u svom izlaganju podrili  
neke osnovne pravne principe na kojima funkcioniše svaki pravni sistem. To je zaista pogubno jer  
to ste i prije neki dan pokušali da uradite sa Zakonom o nacionalizaciji stavljajući znak pitanja iza  
neprikosnovenog prava svojine na način što ćete donijeti neko zakonsko rješenje da ćete moći na  
šta vam god padne oko po Crnoj Gori po neprikladnoj nadoknadi koju ćete vi procijeniti da otimate  
imovinu građanima. Što se tiče inicijative za provjeru ustavnosti ovog zakona pravo je čudo kako  
to da Demokratska partija socijalista, kojoj Vi pripadate, nije tu i inicijativu uputila odmah po  
usvajanju tog zakona nego ste lijepo sačekali da prođu parlamentarni izbori, pa ste onda uputili  
inicijativu. Ja sam spreman da na svakom mjestu branim stanovište da je Ustavni sud donio  
političku, a ne pravnu odluku. Niko nije nepogrešiv, Vi znate da živimo u jednoj zatvorenoj državi.  
Vi ste danas izrekli ovdje da ovaj režim nije diktatorski zaboravljajući politički progon lidera i  
funkcionera Demokratskog fronta kojima se brutalno podmeće da su planirali neka nepočinstva u  
Crnoj Gori što nikakve veze nema sa istinom i vi to dobro znate. Desetine krivičnih prekršajnih

prijava. Vi se protiv svojih političkih neistomišljenika borite zloupotrebom državnih institucija  
dovodeći raznorazne svjetske probisvijete da govore ono što im neko servira i da optužuje časne i  
poštene ljude iz Crne Gore da su ovdje, a vjerujte gospodine Numanoviću nikada se nismo odlučili  
za takav potez, a da smo razmišljali na taj način sigurno nam ne bi trebala niti uvežena pamet niti  
snaga za takve akcije. Vi onda kažete da ovo nije diktatorski režim. Milan Knežević je proveo četiri  
mjeseca u zatvoru, političkom odlukom čisto, zato što je neko procijenio da ne treba da bude na  
slobodi dok ne prođu predsjednički i lokalni izbori i to nije diktatorski sistem. Ja ne znam kako Vi  
zamišljate šta treba da nam stavljate okove i bukagije i da govorite o demokratiji u isto vrijeme i da  
se predstavljate kao Evropejci i kao lider u regionu, a realno stanje je ovakvo kako ja govorim,  
uvaženi kolega Numanoviću.

PREDSJEDAVAJUĆI BRANIMIR GVOZDENOVIĆ (26.07.18 12:51:53)

Sljedeći prijavljeni diskutant je Budimir Aleksić, poslije toga rekao sam da se pripremi  
Nikola Rakočević.

BUDIMIR ALEKSIĆ (26.07.18 12:52:01)

Poštovani građani,

Povodom rebalansa budžeta dva dana ste ovdje imali prilike da slušate tirade o uspješnoj  
ekonomskoj politici Crne Gore. Rečeno je da je Crna Gora najrazvijenija zemlja na Zapadnom  
Balkanu. Da smo po stopi rasta prvi u regionu, da kada je riječ o ekonomskom razvoju Crna Gora  
je lider u regionu, da je previše toga dobro u crnogorskoj ekonomiji, da turizam iz godine u godinu  
bilježi rast, da ekonomska moć Crne Gore iz godine u godinu je sve bolja. Sad se postavlja pitanje  
ako je sve ovo što smo čuli od predstavnika vlasti tokom protekla dva dana tačno zašto su onda  
ukinute nadoknade majkama sa troje i više djece. Dakle, novca ima, ekonomska situacija je sjajna,  
zašto onda ovo ukidanje, a pitanje je time umjesnije ako znamo da ova zemlja ima demografski  
problem.

Podaci govore da je za posljednjih 25 godina Crnu Goru napustilo 25% stanovništva.  
Sjever se prazni, svakog dana autobusi puni ljudi sa sjevera idu u inostranstvo. U nekoliko opština  
na sjeveru ako se ovaj trend iseljavanja nastavi neće živjeti niko. Jedna od takvih opština je  
Šavnik. Ozbiljne zemlje u regionu su formirale ministarstvo za demografiju i za porodicu i na svaki  
način podstiču natalitet, ozbiljno se suočavaju sa demografskim problemom koji nije samo  
problem Crne Gore nego svih zemalja u regionu, a šta mi ovdje imamo. Mi ovdje imamo sljedeću  
situaciju: prema Izvještaju NATO-a, Izvještaj NATO-a koji govori o izdvajanjima za odbranu  
zemalja članica u periodu od 2011. do 2018. godine kaže - da će Crna Gora tokom ove godine  
izdvojiti 71 milion evra što je 1,7% bruto društvenog proizvoda. Konkretno Crna Gora troši 110  
evra ili 129 dolara ili 8,2% bruto društvenog proizvoda za odbranu po glavi stanovnika dok  
najmanje izdvaja Albanija 60 dolara po glavi stanovnika. Po izdvajanju u odnosu na bruto  
društveni proizvod Crna Gora je na 10. mjestu među članicama NATO-a od ukupno 29 zemalja  
članica kao što znamo. Sad se postavlja pitanje zbog čega je toliko izdvajanje Crne Gore u  
odnosu na mnogo bogatije zemlje članice NATO alijanse. Vlada naravno obmanjuje javnost i kaže  
da se godišnje izdvaja samo 450 hiljada eura, a ako bude onako kako Tramp traži, a on traži da  
podsjetim da članice NATO-a izdvajaju 4% od bruto društvenog proizvoda, Crna Gora će onda  
izdvajati oko 150 miliona eura godišnje za NATO, a ne može 30-ak miliona za majke sa troje i više  
djece. Prošle godine je i ova vlast donijela dvije istorijske odluke jedna je o ulasku Crne Gore u  
NATO, odnosno konkretnije rečeno o ulasku NATO-a u Crnu Goru i o ukidanju nadoknada  
majkama sa troje i više djece.

Poštovani građani,

Želim da vas podsjetim da je Demokratski front 1. oktobra 2016. godine, uoči  
parlamentarnih izbora, saopštio javnosti šta će se desiti ukoliko vlast ostane u rukama  
Demokratske partije socijalista i njenih satelita. Kazali smo, i nažalost bili smo u pravu, da će biti  
ukinute nadoknade majkama sa troje i više djece, da će doći do poskupljenja struje, da će biti

povećanje cijena goriva, povećanje PDV-a, da slijede otpuštanja iz javnog sektora, sve smo to  
predvidjeli, ali opet jedan respektabilan broj građana Crne Gore želi ovu vlast i glasa za nju.

Jasno je da ovaj zakon se odnosi na samo 600 majki od ukupno 21. 000 koliko ih ima i da  
se on donosi kao što je rekao kolega Janko Vučinić zbog protesta. Cilj je da se protesti majki  
razbiju i razvodne, međutim poštovani građani i poštivane majke od protesta se ne smije odustati.  
Protesti su jedini lijek i jedini način da majke ostvare svoja prava, 21.000 hiljada da ovdje dođe  
ispred Vlade i dovede po jednog člana svoje porodice to je preko 40.000 ljudi i još što bi bilo  
prirodno i logično da im se makar neko pridruži od ove 81.000 radnika koji primaju manje od 250  
evra mjesečno i da ostanu svega par dana ispred Vlade Crne Gore ovaj bi problem bio riješen.

Prema tome, protesti i samo /prekid/ i tako će se ovaj problem riješiti i jedino tako majke  
mogu ostvariti svoja prava.

PREDSJEDAVAJUĆI BRANIMIR GVOZDENOVIĆ (26.07.18 12:57:26)

Nikola Rakočević, poslanik DPS-a.

Izvolite.

NIKOLA RAKOČEVIĆ (26.07.18 12:57:32)

Zahvaljujem uvaženi potpredsjedniče.

Poštovani građani, cijenjene koleginice i kolege,

Pred nama je Zakon koji dalje usklađuje Zakon o majkama sa onim što su odluke Ustavnog  
suda. Naravno, raduje nas to što ćemo danas usvojiti odluku kojom će još 600 otprilike korisnica  
ovog socijalnog davanja biti uvrštene u finansijski sistem i budžet. I naravno sve što je potrebno  
uraditi u smislu usklađivanja sa Ustavom je dobrodošlo. Međutim, podsjetiću na sve ono kako je  
ovaj zakon u početnoj fazi izgledao.

Zakon je po našem sudu imao isključivo političke namjere. Tada većina koja je neprirodno  
sastavljena je donijela ovaj zakon sa jednim ciljem - da napravi da kažem socijalnu i finansijsku  
bombu koju će podmetnuti Vladi i koja će eksplodirati zbog nemogućnosti da se te naknade  
isplaćuju, a na tim ruševinama da opozicija dođe na vlast. Srećom to se nije dogodilo.

Zakon je od strane Ustavnog suda podsjetiću vas proglašen neustavnim, dakle ne od bilo  
koje većine ili manjine ili partije mi smo tu samo da poštujemo odluke nezavisnih sudskih organa.  
Tako smo uradili i ovog puta i ako smo to ću vas posjetiti mada ja nijesam bio poslanik u prošlom  
sazivu vrlo odgovorno tvrdili da ovaj zakon nije ustavan i da će on kad tad pasti na ispitu  
ustavnosti. Predlagač je tada, ne samo predlagač no svi oni koji su usvojili zakon, govorili da će  
biti otprilike četiri do pet hiljada korisnica ipak ispostavilo se da ih je 22.000 kao što je uvaženi  
poslanik Vučinić, kazao da će biti oko desetak miliona dodatnih izdataka za budžet usvajanjem  
ovog zakona ipak ispostavilo se da je mnogo više od toga 60 miliona. Mi smo, ponavljam, tada  
čvrsto bili pri stavu da ne treba da donosimo takav zakon jer nije skladan Ustavu i pošli smo na  
izbore koji su uslijedili nedugo nakon toga, upravo sa tim bezrezervnim i odgovornim stavom.  
Izbore smo dobili, ja sam čvrsto ubijeđen da su čak i određene korisnice ovih naknada u tom  
trenutku glasale za Demokratsku partiju socijalista, bez obzira što su znale naš stav povodom tog  
zakona. Ipak, evo tu smo gdje smo.

Međutim, pozivam vas da govorimo o socijalnom i finansijskom momentu u Crnoj Gori. Da  
se usaglasimo zajednički da on nije idealan, da kritikujemo ako hoćete vlast povodom toga što  
nema dovoljno radnih mjesta za sve nas. Što je nezaposlenost u Crnoj Gori na stepenu koji nije  
dobar, premda je vrlo sličan sa razvijenim zemljama Evrope, što znači da je to ipak sastavni dio  
reperkusija globalne recesije. Hajde da govorimo o tome, ajmo da govorimo o onome što je  
uvaženi profesor Radulovi govorio to je reindustrializacija. Da govorimo o otvaranju novih radnih  
mjesta u realnom sektoru, mi smo saglasni sa tim i prihvatamo svaku kritiku u tom smislu, ajmo  
zajednički da radimo o tome. Da pozivamo inostrane privrednike da otvaraju fabrike u Crnoj Gori,  
nije sporno, da li smo uradili dovoljno da to bude realni ambijent u Crnoj Gori, ne nijesmo, ajmo  
da unapređujemo taj dio. Međutim, nemojmo da evidetno ne idealan socijalni trenutak u Crnoj Gori

i ambijent pokušavamo da regulišemo time što ćemo da podrijevamo finansijski i ekonomski  
sistem time što ćemo da pokušao da urušimo budžet neustavnim rješenjima i neustavnim  
zakonima. To ne možemo prihvatiti niti to niti bilo koji argument koji je išao kao prilog uz tada  
Predlog ovog zakona vezano za natalitet. To su sve ako hoćete čak logički neodržive kategorije  
iz razloga što se natalitet ne može na taj način pospješiti iz razloga što je ženama potrebno  
korisnicama naknada 15 godina radnog iskustava, odnosno 20 godina radnog iskustva, što  
dovoljno govori samo po sebi. Dakle, ponavljam dobro je što imamo ovaj predlog koji će dodatno  
upodobiti ambijent u smislu ustavosti, i što ćemo imati 600 novih korisnica ovog puta.

Međutim, ponavljam i DPS je dalje pri tom stavu da ovo nije bilo dobro rješenje na prvom  
mjestu samo iz jednog razloga, nije ustavna kategorija. Zahvaljujem.

PREDSJEDAVAJUĆI BRANIMIR GVOZDENOVIĆ (26.07.18 13:02:46)

Komentar na izlaganje Nikole Rakočevića, ima Janko Vučinić.

Izvolite.

JANKO VUČINIĆ (26.07.18 13:02:54)

Evo ja bih mladom kolegi, samo da kažem da li on zna istorijat ovoga zakona, da izvorno  
je bila predložena inicijativa od Unija slobodnih sindikata, ovdje je bio predložen od strane kolege  
Aleksandra Saše Damjanovića i taj izvorni zakon je obuhvatao one žene koje su provele 15  
odnosno 25 godina radnog staža i taj zakon što se tiče njegovog finanasiranja bio je sasvim  
podnošljiv. Ali šta se desislo. Poslanici Bošnjačke stanke su podnijeli amandman i na taj način  
proširili zakon na mnogo veći broj žena i koji je već bio finansijski obilan i postojala je mogućnost  
da eto da takav zakon naše finansije ne mogu izdržati. Taj zakon je prisvojen od strane DPS-a i  
Bošnjačke stranke kao da je njihov zakon i na osnovu toga zakona i obećanja funkcionera  
Demokratske partije socijalista i Bošnjačke stranke je dobijen veliki broj glasova. Zahvaljujući tim  
glasovima danas su funkcioneri Bošnjačke stanke u ministarstvima, a ni vama nije krivi dio od  
tih glasova i jednostavno činjenica je da ste vi te žene prevarili. Jer prije izbora je bila jedna  
priča, nakon izbora je bila druga priča. Prvo što ste uradili u ovom Parlamentu vi ste formirali  
parlamentarnu većinu koja je ukinula takav zakon, to je licemjerje isto kao što je ovo danas  
licemjerno da ste sad donosite onaj zakon, a spriječili ste ga donošenjem amandmana prije godinu  
dana. Znači, vi ste godinu dana onemogućili 600 žena koje su zaposlene na određeno vrijeme da  
prima te nadoknade. To je prava istina i u vezi ovog Zakona o majkama i u vezi ovoga danas  
Zakona o izvršenju Odluke Ustavnog suda. Treba da javnost zna pravu istinu kako ste  
zloupotrijebili zakon i kako ste prevarili 22.091 korisnicu naknade za majke troje ili više djece.

PREDSJEDAVAJUĆI BRANIMIR GVOZDENOVIĆ (26.07.18 13:05:32)

Izvolite gospodine Nikola Rakočević.

NIKOLA RAKOČEVIĆ (26.07.18 13:05:36)

Zahvaljujem potpredsjedniče, zahvaljujem uvaženom poslaniku Vučiniću na komentaru.  
Samo ću se usaglasiti oko jednog, što je kazao da je taj zakon na početku, kad ga je gospodin  
Damjanović predložio, imao određene reprekusije na budžet, znatno manje nego što smo na  
kraju imali. Amandmanom je proširen dio vezan za korisnice. Postavlja se pitanje ko je prihvatio  
te amandmane, te amandmane kojima se povećao budžetski izdatak Demokratska partija  
socijalista nije, dakle vi ste na taj način ste saučestvovali u tome da to budu implikacije na budžet  
na koje su predložili, to je jedna stvar.

Druga, stvar zašto nijeste na kraju krajeva i ako ste prihvatili te amandmane, zašto nijeste

tražili da se napravi finansijska i fiskalna analiza toga zakona, na taj način bi znali i možda i vi  
odustali u tom trenutku kad biste vidjeli ne samo što je neustavan, nego što reprekusije neodržive  
ima na budžet Crne Gore. Moram Vas oštro demantovati da ni jedan ni poslanik, niti funkcioner  
Demokratske partije socijalista uoči izbora u oktobru 2016. godine, nije kazao da ćemo promijeniti  
stav povodom ovog zakona, jer smo mi taj stav vrsto zauzeli tada pri glasanju, bili smo protiv,  
jedinstveno smo bili protiv. Niti smo to revidivali niti smo ikad kazali da ćemo se drugačije odnositi  
prema tome. Tako da imali smo sem toga nakon što smo kako Vi kažete zauzeli stav koji  
nijesmo imali 2016. godine, da ne prihvatamo ovaj zakon mi smo imali izbore i predsjedničke,  
imali smo i lokalne izbore i tu smo ubjedljivo pobijedili. Ponavljam, čak i korisnice koje su stekle  
tada pravo su glasale za Demokratsku partiju socijalista, većina njih, zato što se ljudi dozvolićete  
ne izjašnjavaju samo na osnovu toga da li smo donijeli jedan zakon, nego sveukupni ambijent i ne  
samo u četiri godine, nego u kontinuitetu politike koju vodi Demokratska partija socijalista. Da  
ponovim još jednom.

Zakon ne samo što nije ustavan nego što ste morali odgovornije da se ponesete tada  
prema njemu trebali ste da tražite finansijsku i fiskalnu opravdanost toga zakona da vidimo  
reperkusije koje ima na budžet.

Vi to nijeste uradili ne zato što ste to predvidjeli nego zato što ste namjerno htjeli da  
podrivate finansijski sistem Crne Gore ne bi li napravili ne samo finansijsku nego i socijalnu bombu  
koja trebala da eksprodira u rukama tadašnje Vlade, a na tim ruševinama da dođe vaša politika na  
vlast. Zahvaljujem.

PREDSJEDAVAJUĆI BRANIMIR GVOZDENOVIĆ (26.07.18 13:08:28)

Zahvaljujem gospodinu Nikoli Rakočeviću. Dajem riječ Aleksandru Damjanoviću, poslije  
njega Anka Vukićević i poslije nje Halil Duković. Izvolite.

ALEKSANDAR DAMJANOVIĆ (26.07.18 13:08:43)

Zahvaljujem se potpredsjedniče.

Poštovana Skupštino, poštovani građani, gospodine Purišiću, gospodine Kuševija,

Kratko, evo negdje i ja da iskažem jednu vrstu zadovoljstva što je nakon mog dijaloga na  
sjednici Skupštine kada je bilo postavljanje poslaničkih pitanja sa ministrom Radunovićem 31.  
maja tekuće godine došlo do komunikacije između ministra Radunovića i Vas i gdje se ono što je  
tada obećao ministar Radunović sad ostvarilo podnošenjem Predloga zakona iako sam jedan od  
onih koji smatra da vezano za dio majki koje su bile na određeno, nije bilo potrebe da se ovaj  
Predlog predlaže iz prostog razloga što je Odluka Ustavnog suda takva da je brisanjem norme na  
neodređeno vrijeme potpuno jasno da je zakon mogao da se primijeni od januara mjeseca ibez  
ove norme koju ste sada ovdje dostavili, a koja glasi "bez obzira da li je radni osnov" i tako dalje.

Prosto je radni odnos isti i za one koji su na određeno, neodređeno, što je i u Odluci  
Ustavnog suda napisano, gdje se jasno kaže da se tu radi o istovjetnom tretmanu. Bespotrebno su  
majke ostavljene punih sedam mjeseci, odnosno sada kada imamo i momenat kada je Odluka  
Ustavnog suda primijenjena kroz ovaj zakon da ne prime ovu naknadu i dobra je stvar što će im se  
retroaktivno svakako ovo isplatiti.

Postoje još neke kategorije majki o kojima treba voditi računa. Javljaju mi se građani,  
građanke, naravno gospođa Knežević problem majki koje su sada na stečaju ili su usljed stečaja  
ostale bez posla a koje su ispunjavale uslove da se i ta kategorija sada vidi šta i kako. Problem o  
kome je govorio čini mi se i gospodin Vučinić majki koje nijesu uzele penziju kada su imale ono  
pravo po onim zakonima lex specijalis o penzijama nego su kako se to kaže "otišle u naknadu", a  
sada i bez penzije i naknade, jer ne ispunjavaju uslove za penzionisanje, jer moraju da čekaju.

Postoje nekoliko kategorija i ja ću biti slobodan da ministre jedan dio građanki uputim na  
Ministarstvo na Vas ili na gospodina Kuševiju da u direktnoj komunikaciji vidimo da li i na koji  
način da se ta prava ostvare. U odnosu na sam zakon da ja kratko samo ovdje pomenem.

Godine 2015. jul mjesec Zakon donešen, objavljen u avgustu te godine, njegova primjena

od 1.januara 2016. godine fiskalni uticaj 2015.- nula. Jeste, gospodo iz Bošnjačke stranke, kolege  
poslanici tada su politički potpuno oportuno legitimno tražili da uslov za glasanje njihov bude da se  
prihvati njihova sugestija, da se obuhvat proširi na majke koje su bile na birou. Apsolutno, nakon  
toga i nakon glasanja dolazi i do trećeg proširenja obuhvata kada tada ministarka Kovačević na  
Javnom servisu daje poruku da će moći da se i retroaktivno majke koje su već u penziji jave za  
naknadu. To je još nekih 5.000 koje tada ministarka iz DPS-a dala, odnosno proširila obuhvat tako  
kad pričamo o tim stvarima samo da ponovimo i da pomenemo. Ne žalim ja ni zbog toga što je to  
rekla ministarka niti žalim zbog ovoga što su radile kolege iz Bošnjačke stranke, prosto smo imali  
zakon i on je stvarao neke svoje posljedice 2016. Naravno, šta se dešava, neće ni Ustavni sud po  
sopstvenoj inicijativi da provjerava ustavnost niti ima petlju niko to ovdje u Parlamentu da uradi od  
pet poslanika, nego građani koji imaju to ustavno pravo. Mešutim, zli jezici kažu ponukani jednom  
od naših koleginica iz parlamentarne većine ovdje u Parlamentu, a zna se mala je Crna Gora, mali  
je Kolašin i tako dalje kako je to otišlo. Tako da pričamo o nekim stvarima koje su za nama. Hajmo  
da pričamo o onome što je perspektiva i nije samo problem primjene ovog zakona generalno  
Zakon o socijalnoj i dječijoj zaštiti o boračkoj i invalidskoj zaštiti, problemima ratnih vojnih invalida  
koji nemaju pravo na penziju, shodno tom zakonu i tako dalje.

Gospodine Purišiću,

Iskoristite ovaj mandat ili ovo što je ostalo od mandata da pokušamo da kada već imamo  
generalno u neke nepravde koje su napravljene ispravimo ono što možemo i ono što je zaista  
moguće. Što se tiče sredstava budžeta i što se tiče našeg pravnog poretka.

Interesantno je da u ovom Predlogu zakona, to opet vidim niko nije zapazio da, pošto  
imamo još jednu odluku Ustavnog suda kojom je brisano stupanje na snagu zakona što je na  
nonsens, to se nikada nije desilo u našem pravnom poretku sada vežemo ova prava, ne za  
stupanje na snagu više nema, ako je bilo 1.jula 2017.godine nego ga vraćamo na 12. maj kada je  
objavljena Odluka Ustavnog suda. To su dva mjeseca mnogo ili malo za te majke vraćanje unazad  
znači dva mjeseca manje moći da koriste one majke koje imaju tri ili pet, četiti godine shodno ovoj  
klasifikaciji koju smo dali.

Generalno jedna poruka kada već kažem imamo nepravdu i pokušavamo da sada se  
bavimo njenim posljedicama, mislim da je odluka bila Ustavnog suda politička.

Učestvovao sam u raspravi pred Ustavnim sudom, sve sam rekao tamo što sam imao da  
kažem i ne bih to ponavljao. Samo još o jednoj stvari. Ova parlamentarna većina ili neka druga  
parlamentarna većina, a to su ove norme koje se tiču korisnica u kategoriji 45-55 godina života i  
33-45 godina života, gdje je dato pravo da se ova naknada koristi još pet odnosno tri godine ako  
su pet odnosno tri ne vidim nikakvi razlog ili nikakvo ustavno ograničenje da bude i 15 ili 13. Sad  
neću da licitiram, naravno koliko i na koji način, ali što se mene tiče boriću se i trudiću se da makar  
u dijelu ispravke ovoga zakona odnosno uticaja na ovakav zakon koji imamo da se ove dvije  
norme promijene i da se taj period korišćenja ovih naknada za ove dvije kategorije produži u  
maksimalnoj mogućoj mjeri. Hvala vam.

PREDSJEDAVAJUĆI BRANIMIR GVOZDENOVIĆ (26.07.18 13:14:37)

Sljedeći prijavljeni je poslanik Anka Vukićević, poslije nje je Halil Vuković. Izvolite.

ANKA VUKIĆEVIĆ (26.07.18 13:14:45)

Zahvlajujem.

Poštovana Skupštino, građanke i građani Crne Gore, gospodine ministre,

Da se odgovorno pristupilo rješavanju problema naknade za majke ne bismo za godinu i po  
toliko puta u ovom Parlamentu raspravljali o korisnicama naknada za majke i sigurna sam da sa  
ovim danas neće biti zadnji put da naša tema opet budu korisnice naknada za majke.

Često čujemo da je ovaj zakon diskiminatoran. Kako drugačije nazvati ovu kategorizaciju  
majki nego diskiminatornom. Zar svaki zakon u nekom svom određenom dijelu nije diskiminatoran  
po određenu grupaciju. Ako recimo petočlana porodica ima minimalno primanje 124 eura ona

nema pravo na MOP, a ako ima 123 onda ima, zar to nije diskriminacija. Kako to možemo  
nazvati? Dalje. Nije urađena fiskalna procjena. Pa prije 15 dana ovdje je usvojen Zakon o  
predsjedniku za koji takođe nije usvojena fiskalna procjena i nešto nijesam primijetila da je bilo  
mnogo brige o tome, makar sa ove druge strane.

U toku je program ili takozvana školica za majke kako je korisnice same nazvaše osnaži me  
i uspjeću. Ministarstvo je opredijelilo 300.000 eura za ovaj projekat, a 250.000 eura od tog  
projekta biće uplaćeno ili je već uplaćeno Agenciji za zapošljavanje. Imamo Zavod za  
zapošljavanje sad plaćamo Agenciju za zapošljavanje. Zar u našem Zavodu za zapošljavanje  
nema dovoljno osposobljenog radnog kadra koji će u okviru svojih uobičajenih radnih aktivnosti da  
realizuje taj projekat?

Zašto se novac iz budžeta prebacuje na račun privatnih agencija i to po 250 eura po  
učesnici projekta? Takođe iz tog projekata opredijelilo se po 100 eura za 500 korisnica zaposlenih  
učesnica obuke. Da li to znači da će neka od ovih učesnica ili 500 njih dobiti neko zaposlenje?  
Edukacija je završena i za dalje je ženama rečeno da će u narednih pet mjeseci ostati u nekoj  
vajber komunikaciji telefonskoj ni one same nijesu umjele da objasne kakvoj.

Projekat je pokrenut kao odgovor na preporuku aktivnih mjera tržišta rada za zapošljavanje.  
Da bismo govorili o tržištu rada moramo imati nova proizvodna radna mjesta, bez toga o tržištu  
rada nema riječi. Nekoliko konstatacija korisnica naknada nakon ove edukacije - "Nijesam  
zdravstveno dobro i znam da mi nema pomoći posla gledati neću"; "Možda je ovo način da nas  
brišu sa Zavoda za zapošljavanje"; "Radila sam u Duvankomercu on je i dalje na funkciju, a ja  
nemam hljeba"; "Naša bjelopoljska preduzeća su redom pozatvarali, a gdje smo mi"; "Naknadnom  
sam mislila iškolovaću bar jedno dijete, a da se ne mučim. Nikad od posla nijesam bježala". Ovo  
su žene Crne Gore. Šta smo mi svi zajedno uradili za njih, gdje su one sad, žene od 60 godina  
koje više nikad posla vidjeti neće. To znate i vi, a znamo i mi. Koje je rješenje za njih? Obaveza  
nam je, mi smo svi zaposleni i primamo dobre plate, nama je obaveza da nađemo rješenje za ove  
žene. Najveće žrtve tranzicije su upravo ove žene. Prvo su kroz privatizaciju zatvorena radna  
mjesta 90% radne snage bila ženska radna snaga. Prvo je nestala Lenka, nestao je Koni, nestao  
je Titex, nestao je Duvan komerc. Tamo gdje su radnu snagu činili muškarci vlast se bojala, bojala  
se protesta muškaraca. I onda se gasio pogon po pogon, jer po socijalnom programu radnici su  
odlazili kući po povoljnim uslovima u penzije, a žene su ostale tu gdje jesu, na ulicama Crne Gore  
na žalost.

Ono što bi bio moj predlog da žene ne budu diskriminisane u odnosu na muškarce,  
napravite socijalni program i za njih, usvojite neki lex specijalis i za njih kao što su se i mnogi ovdje  
usvajali, pa da riješimo i taj problem trajno.

I jedno pitanje za gospodina ministra, a opet iz informacija od korisnica naknada - ovako im  
je rečeno u centrima za socijalni rad - ako same nijeste prekinule radni odnos na određeno vrijeme  
naknadu nećete dobiti. Znači li to da žene čiji je ugovor isticao 30. decembra 2015, 2016, prije  
implementacije ovog zakona, da one neće dobiti naknadu? Jer, zašto bi neko prekidao radni  
odnos koji mu traje do 30. decembra, a od 1. januara je počela implementacija zakona, što bi  
prekidao sebi radni odnos. Da li to znači da te žene neće imati pravo? Zahvaljujem.

PREDSJEDAVAJUĆI BRANIMIR GVOZDENOVIĆ (26.07.18 13:20:07)

Zahvaljujem.

Po planu prijavljivanja imamo poslanika Halila Dukovića, poslije toga Jovan Vučurović.

HALIL DUKOVIĆ (26.07.18 13:20:22)

Zahvaljujem gospodine potpredsjedniče.

Dame i gospodo poslanici, uvaženi članovi Vlade, gospodine ministre sa saradnikom,

Rijetko je koji zakon koji je donešen u ovom parlamentu izazvao toliko interesovanja koliko i  
ovaj zakon, popularno nazvan Zakon o majkama. Interesovanje je bilo ne manje u periodu kada je  
donešen u Skupštini, periodu primjene, periodu kada je reagovao Ustavni sud, a evo i danas istom

dinamikom govorimo o ovom zakonu.

I ono što je interesantno od vremena kada je donešen ovaj zakon u Parlamentu Crne Gore  
svi potežemo iste elemente, iste argumente vezano za ovaj zakon. Ništa se nije promijenilo, sve  
ostaje isto. Ali, ono što je bitno i što je jedino dobro bilo u ovom zakonu da je jedan određeni broj  
majki dobilo određenu materijalnu satisfakciju koja im je sigurno pomogla u ovoj teškoj materijalnoj  
situaciji da poprave svoju materijalnu situaciju svojim porodicama. Posebne benefite ovog zakona  
su vidjele one majke koje nemaju radno iskustvo, ali su se redovno javljale na biro i to je jedino  
dobro što je bilo u ovom zakonu.

Podsjetiću da je zakon donijela tada formirana na brzinu većina ovdje u ovom parlamentu,  
pred izbore 2016. godine. Tada smo mi iz Demokratske partije socijalista tvrdili da se zakon  
donosi u političke svrhe, da zakonom želi samo da se iskoristi izborna kampanja kako bi se došlo  
do vlasti. Tada je od strane predlagača rečeno drugačije da se zakon donosi da se pomogne  
materinstvu da se potspiješi natalitet u Crnoj Gori. Danas, poslije godinu, godinu i po dana  
primjene, koliko je bio ovaj zakon u primjeni, možemo reći da li je ovaj zakon zaista ispunio one  
osnove zbog kojih je i donešen. Pa imamo jedan podatak koji je već ovdje iznesen, da je 90%  
korisnica ove naknade bilo van onog reproduktivnog perioda. I još jedan drugi podatak koji je  
interesantniji jeste da je 4.599 korisnica naknade prije što su prošli da koriste ovu naknadu  
koristilo penzije. Odrekli su se penzija da bi koristili ovu naknadu jer je naknada od 190 do 330  
eura koliko je iznosila bila veća od penzija koje su primale. Suština priče da ovaj zakon nije  
ispunio onu osnovnu odredbu zbog koje je i donešen.

Ali, ono zbog čega ovaj zakon nije mogao biti sastavni dio pravnog sistema Crne Gore jeste  
da je on bio diskriminatorski. Diskriminacija je svako nejednako postupanje bilo prema pojedincu ili  
grupi. Ovaj zakon nije prepoznavao one majke koje imaju jedno ili dvoje djece. Nije prepoznavao  
ni one majke koje se nijesu redovno, ili se nijesu uopšte javljale na biro. I to jeste diskriminacija i to  
je osnovni uzrok zbog čega je reagovao Ustavni sud i oborio ovaj zakon.

Druga činjenica jeste da kada želite da zaista nekome pomognete donesite zakon koji je  
održiv. Znamo u to vrijeme da je rečeno da je samo, da će biti samo pet hiljada korisnica i da će to  
biti održivo za budžet. Znamo kako se amandmanima reagovalo i kako se broj tih korisnica  
povećao, a niko ne zna koliko. I tada je predlagač propustio da kaže da će biti ugrožena primjena  
ovog zakona. Ponovo kažem, ne za to što nije znao, jer teško mogu da shvatim da neko donosi  
zakon a da od pet hiljada broj korisnika naraste na 22 hiljade, što je preko 400% od predviđenog,  
već namjerno da bi se ovaj zakon iskoristio u predizbornoj kampanji. I šta mi danas imamo?  
Imamo jednu opomenu koja je ostala svima nama da se ne smijemo igrati, posebno ne sa  
osjećajima onog što treba svakom da je najsvetije u ovoj državi, a to je sa osjećanjima majki.  
Ostaje nam da ispravimo ono što se može ispraviti, a ispravio je Ustavni sud. Od 22 hiljade  
korisnica koliko je bilo, danas će ih sa ovih 600 novih korisnica koje su bile angažovane na radu  
na određeno vrijeme biti negdje oko 2.800, a nama sigurno opomena da moramo voditi računa  
kad donesemo zakone da zaista budemo oni koji će implementirati taj zakon, a ne donositi zakon  
u političke svrhe kakav je bio i ovaj zakon. I naravno, sada imamo i proteste, takozvane proteste, a  
ja mislim da iza tih protesta ipak stoji politika i mislim da smo i majke zloupotrijebili u političke  
svrhe. To sigurno u korist ne ide nikome, ni poziciji ni opoziciji. Zahvaljujem.

PREDSJEDAVAJUĆI BRANIMIR GVOZDENOVIĆ (26.07.18 13:25:36)

Zahvaljujem poslaniku Halilu Dukoviću.

Na njegovu diskusiju komentar ima poslanik Janko Vučinić.

JANKO VUČINIĆ (26.07.18 13:25:43)

Pa evo, gospodin Halil Duković je rekao da je zakon donesen od neke ad hok stvorene  
parlamentarne većine da bi se politički profitiralo. Evo vam jedan podatak da vidite ko je politički  
profitirao. Gospođa Zorica Kovačević, funkcionerka Demokratske partije socijalista je iz penzije na  
nadoknade prevela 4.672 žene koje su sve bile uslovljene da glasaju za Demokratsku partiju

socijalista. Znači samo od toga vi ste imali toliko glasova za vas.

Kažete da je Zakon diskriminatorski. Vama kad nešto ne odgovara onda je  
diskriminatorsko. Zar ovi zakoni koji se sad, zakoni o izvršenju Odluke Ustavnog suda, zar oni  
nijesu daleko više diskriminatorski u odnosu na prvi zakon. Odluka Ustavnog suda, to je politička  
odluka i nije bila jednoglasna. Tamo je bilo sudija koji su glasali protiv takve odluke, ali ta odluka je  
došla na osnovu inicijative Vlade i jednostavno tu se vidjelo koliko je naše sudstvo nezavisno.  
Nikoliko. Ustavni sud se ispostavio kao filijala Demokratske partije socijalista koja sluša naređenje  
od njenoga vrha.

Šta treba da uradimo? Zakon je donešen. Ni jedan zakon nije idealan, ali je taj zakon  
odredio nadoknade za 22.081 ženu. Znači država treba da je toliko moćna i da ima osjećaja za tu  
najranjiviju i za najsiromašniju kategoriju, jer su većinom te žene koje su korisnice nadoknade bile  
iz tih kategorija. Jednostavno da se prekrati, da im se vrati to što im je uzeto, a onda tek rješavati  
na drugi način i drugih zakonskim rješenjima.

PREDSJEDAVAJUĆI BRANIMIR GVOZDENOVIĆ (26.07.18 13:27:58)

Halil Duković.

HALIL DUKOVIĆ (26.07.18 13:28:02

Zahvaljujem.

Gospodine Vučiniću,

Zakon jeste diskriminatorski, jer po ovom zakonu majka koja ima jedno dijete ili dvoje djece  
nije majka. Po ovom zakonu majka nije ona koja ima troje i četvoro ili petoro djece, ali se nije  
javljala na biro ili se neredovno javljala.

Slažem se samo u jednoj činjenici sa Vama, da država treba da pronađe načina kako da  
pomogne najugroženijoj populaciji, tu se slažem. Ali na ovakav diskriminatorski način ne.

Druga stvar, koliko je zakon bio dobar i koliko se stvarno željelo pomoći znamo svi jer  
znamo da smo tražili nakon usvajanja ovog zakona tumačenje i ko ima pravo ko nema pravo na  
nadoknadu po ovom zakonu, vi to dobro znate. Ali, dobro znate da je rečeno da će biti pet hiljada  
korisnica ovoga zakona. Zašto je porastao broj korisnica na onaj broj da niko nije znao. Zašto  
predlagač to nije rekao kad je usvajan ovaj zakon. Jesu li se te činjenice znale kad se usvojio taj  
zakon, jesu li se ugrozili tih pet hiljada, jesu. Ali nije bila intencija, tih pet hiljada intencija je bila  
ono što sam rekao da se dobiju izbori, da se pomoću ovog zakona dobiju izbori, a da zakon bude  
neko sredstvo što će se iskoristiti u promotivnoj kampanji.

I naravno, što se tiče Ustavnog suda ja zaista nijesam pravnik niti imam pravo da  
komentarišem odluke Ustavnog suda. Poštujem odluke Ustavnog suda i poštujemo institucije ove  
države. Ako kaže da nešto je protivzakonito, da je diskriminatorsko, ja to poštujem. Nijesam od  
onih koji kaže kad mi odgovara priznajem, a kad mi ne odgovara ne priznajem. Zahvaljujem.

PREDSJEDAVAJUĆI BRANIMIR GVOZDENOVIĆ (26.07.18 13:29:54)

Zahvaljujem gospodinu Halilu Dukoviću.

Riječ dajem Jovanu Vučuroviću, poslije njega Goran Danilović, a poslije Gorana Danilovića  
Mihailo Anđušić.

JOVAN VUČUROVIĆ (26.07.18 13:30:08)

Ovdje se maloprije čula jedna vrlo čudna rečenica, kaže - neki takozvani protesti. Još  
nijesam čuo za takozvane proteste, čuo sam za proteste koji se dešavaju i proteste kojih nema,  
sjedimo u kući, gledamo televiziju, ali za takozvane proteste još nijesam čuo.

Evo odmah da kažem, moja majka je rodila Veljka i mene da ne mislite da je nešto lično,  
nema nas troje, da ne mislite da ona prima, da je i ona primala i sad da se nešto lično dešava.  
Teško je o ovoj temi govoriti bez emocije jer sam proveo mnogo dana sa tim hrabrim ženama,  
dakle na protestima u odbrani njihovog prava koje im je omogućila ova skupština, a onda ukinula  
voljom DPS-a, voljom dijela Ustavnog suda, voljom Duška Markovića, Kemala Purišića i Rafeta  
Husovića.

Dakle, podsjećam, Bošnjačka stranka je glasala da se donese ovaj zakon, kao što smo  
ovdje i čuli, da se donesu ove naknade, pa je glasala da se ukinu i sad ovdje sjedi neki ministar  
koji nam pojašnjava kako je iz Bošnjačke stranke, kako je te naknade trebalo oduzeti. I kako onda,  
gospodine Gvozdenoviću, ja da okarakterišem to licemjerje i taj bezobrazluk, a da mi Vi onda  
oduzmete riječ po Poslovniku. Znači, ja ću se zadržati na tome.

Mi u DF-u smo ponosni što smo glasali da se majkama daju naknade, odmah da to  
rasčistimo. Još jednom šaljemo poruku da će dolaskom na vlast Demokratskog fronta i drugih iz  
opozicije te naknade biti vraćene. To je mnogo važnije nego što se daju pare građana Crne Gore  
za neki tamo NATO, za neku tamo avanturu, neko ludilo i što se opraštaju dugovi i porezi  
tajkunima, firmama i kvazi investitorima koji su bliski vrhu DPS-a. Sjetimo se jedne stvari,  
mjesecima režim umjesto da majkama vrati njihovo stečeno pravo plasirao je neistine. Da vidimo  
koje su to neistine i pokušavao da se žene koje se samo bore za svoja prava, predstavi kao neku  
subverzivnu grupu koja u saradnji sa DF-om ruši državu. Naslušali smo se tih laži i podmetanja  
koje su imale samo jedan cilj svojstven logici Udbe kako funkcioniše premijer Marković, a to su  
ciljevi da se izazove animozitet dijela javnosti prema ovim ženama, da građane okrenu jedne  
protiv drugih, da unesu nemir i rascjep među majkama, ali one su dokazale snagu duha i sačuvale  
se svih ovih udara i svaka im čast.

Isti Duško Marković u junu prošle godine, kada je ovdje u Skupštini komandovao da se  
naknade ukinu, na hiljade žena koje protestuju ovdje ispred Skupštine označio je kao državne  
neprijatelje. Vidim, uzimate, mislio sam da ćete da kucnete, dobro.

Kaže Marković, citiram Markovića: "Oni pokliči koji se čuju van sale...", a misli se na protest  
majki: ".. jesu pokliči protiv države i njenog ustavnog sistema i uređenja". A pridodaju se ovi čauši  
iz DPS-a: "Protesti su jasno politički motivisani i organizovani od strane DF-a u cilju destabilizacije  
bezbjednosnih prilika u Crnoj Gori". Kraj citata.

Ovakva politička paranoja jeste ustvari odraz nesposobnosti i neznanja koje u kontinuitetu  
pokazuju premijer i njegova Vlada, a to neznanje pokušavaju da kompezuju naklapanjima o  
ugroženosti države, što slušamo ovdje iz dana u dan kako je ova država od nekoga, ugrožena je  
od DPS-a da ih ne nazovem ko su i kakvi su. A to svakodnevno lamentiranje na državu nije briga  
za njenu budućnost već goli strah za vlast. I kao u svakoj diktaturi, tako drage majke i kod nas  
vlast pokušava da se poistovjeti sa državom. Dakle, iz Vlade i vladajućih partija se radilo sve, ne  
da se pomogne majkama nego da se njihova časna borba diskredituje i omalovaži što će ostati na  
obraz onima koji su to radili, a majkama ostaje na čast,dakle njihova iskrena i časna borba i nije  
gotovo što bi rekao Milan Mladenović - "I kad je gotovo za mene znaj tek tad je počelo". Hvala.

PREDSJEDAVAJUĆI BRANIMIR GVOZDENOVIĆ (26.07.18 13:35:26)

Više ovako interni komentar. Pogledajte samo današnje diskusije i vidjećete da je bilo  
diskutanata iz vaših redovas koji su pozivali na proteste, vezano za ovo pitanje. Samo Vam  
sugerišem da pogledate.

Po redosljedu, kao što sam rekao sada je Goran Danilović. Ne ovako smo rekli: Jovan  
Vučurović, Goran Danilović, poslije toga Mihailo Anđušić.

MIHAILO ANĐUŠIĆ (26.07.18 13:35:59)

Zahvaljujem predsjedavajući,

PREDSJEDAVAJUĆI BRANIMIR GVOZDENOVIĆ (26.07.18 13:36:03)

Izvinjavam se, po redosljedu je Goran Danilović.

GORAN DANILOVIĆ (26.07.18 13:36:12)

Uvaženi građani, koleginice i kolege, gospodine Gvozdenoviću,

Sve smo ispričali na ovu temu, predugo i previše puta.

Ja ću danas iskoristiti priliku ne da govorim samo o njih 600 koje su imali sreće da zakon  
bude nešto milostiviji o njima, nego načelno o nečemu što bi trebalo da nas ujedini i o čemu bismo  
mogli danas sa distance da pričamo malo relaksiranije. Ne sjećam se u istoriji novog  
parlamentarizma u Crnoj Gori da je bezličnije i s manje empatije, emocija, čega god hoćete,  
razgovarano o 20 i nešto hiljada ličnosti, osoba sa identitetom i dignitetom. Sveli smo na brojke,  
sveli smo na to da li se može ili ne može, da li ima novca u budžetu ili nema, ko je glasao za ko je  
glasao protiv. Svi znaju sve, svi su bili svjedoci. I moram konstatovati da je država Crna Gora,  
Vlada i oni koji su pomogli Ustavnom sudu, muškom Ustavnom sudu da pokaže muškost i ukine  
naknade za majke, da je Vlada pokazala nevjerovatnu vrstu, pa neka zvuči uvredljivo drskosti,  
znajući da ona neće imati gotovo nikakave posljedice.

Dragi prijatelji ja sam negdje vjerovao iskreno zato sam i glasao da činimo dobru stvar, da  
ima novca i da majkama sa troje i više djece treba ova država da se oduži. Prvo što je urađeno u  
pripremnoj fazi je da se gurnu druge majke na te iste majke, da kažu - a ko smo mi. Kao kad  
ostvari pravo jedan dio populacije, najugroženije u Crnoj Gori, onda može da mu doskoči odmah  
drugi dio. Navodno, neko je branio činjenicu da roditi jedno dijete isto što i roditi troje, a nije bilo  
nikad u istoriji, to znaju svi koji su rođeni, pa i mi. Rođeni da budemo ljudi, ne da budemo političari.  
Podići jedno dijete nije isto što i podići troje. To znači definitivno odreći se dijela karijere, odreći se  
možda vrlo često i mimo vlastite volje i želje i mogućnosti da se dodatno obrazujete, edukujete,  
radite šta god želite. Najranjiviji dio naše populacije žena je upravo taj - majke sa troje i više djece.

Država je istjerala svoje. Rekoh maloprije na samom početku, znala je da neće biti  
posljedica. Znala je iz više razloga, majke nijesu ni očekivale da im se ova država zahvali, nijesu  
znale šta ih je snašlo, što je rekao naš narod kada smo im dali doživotnu nadoknadu. Nijesu  
vjerovale da će država ikapa primijetiti da one to zaslužuju, a nijesmo im poklonili, to su majke  
koje su radile i rađale djecu. Neka mi oproste one majke koje su imale manje od troje djece, one bi  
možda i došle na red da smo prethodno zaštitili majke sa troje i više djece. Danas svi, koji su  
svojom voljom ili mimo nje, govorili da one na to nemaju pravo, da je u pitanju diskriminacija, neka  
razmisle kada će one doći na red.

Znala je Vlada, znali su ljudi u Vladi, znala je naša muška svijest da se majke neće pobuniti  
i pošteno je što na kraju ovoj vlasti nije došla glave, u političkom smislu, ta populacija  
najugroženijih žena. One nikad nijesu ni prijetile Crnoj Gori. One su vaspitavale djecu tako da  
budu dobri ljudi. Opet smo zakazali mi u čije ime su se one valjda borile. Nadali smo se, možda  
neki, da će njih 22 hiljade glasačkim listićima srušiti vlast, one nikada u životu ništa nijesu srušile i  
vi ste toga svjesni.

Može danas u Hrvatskoj, hrvatska država da se oduži zaduženim građanima tako što će im  
dati 150 miliona evra, odblokirati samo šest hiljada ljudi za početak, a imati namjeru da pomogne  
možda i populaciji od 100 hiljada ljudi. I to nije anatievropski zakon, nije diskriminatorski, ovaj naš  
jeste. Udariti na nekoga ko će da ćuti zbog toga što je ćutao cijelog života, zbog toga što je  
vjerovao da čini dobro, zbog toga što se iznenadio kad mu je učinjeno dobro i zbog toga što je  
prećutao /prekid/ te žene koleginice i kolege, da to znate i da se toga ne stidite uvažene  
koleginice i kolege iz DPS-a. Dominantno su glasale vas i kolege iz Bošnjačke stranke, ne iz  
straha, ne zbog toga što vas se plaše, nego zbog toga što one imaju vrednije da čuvaju.

Ćutale su do trenutka dok nisu dobile nadoknade, ćute i poslije toga, ja im opraštam zbog  
toga što je ta Crna Gora, ta Crna Gora koja je rađala troje i više djece i dovela Crnu Goru do  
ovoga, vaspitala na taj način da je strpljen spašen. Nikad se nijesmo obrukali kao tada kad smo  
tražili ustavni osnov da im uzmemo pravo koje smo im dali na trenutak. Jednog dana, budite

sigurni brzo će taj dan, stidjećemo se svi koji smo u toj lakrdiji učestvovali, a njima ne zamjeram ni  
najmanje što nijesu srušili vlast na ulici. Znate zašto? Pošteno je, ipak je to muški posao. Između  
ostalog, ovoj grupi koje su one štitile svoje sinove, njih trojicu, četvoricu ili petoricu ili ćerke, bilo bi  
nekorektno i nepošteno da su majke sa troje i više djece oburdale ovu vlast. Nijesu nikad ništa i  
neće nikad ništa.

PREDSJEDAVAJUĆI BRANIMIR GVOZDENOVIĆ (26.07.18 13:42:40)

Na ovaj način smo završili prvo izlaganje poslanika Danilovića.

Imali smo tri prijavljene diskusije: Branka Tanasijević, Suad Numanović i Jovan Vučurović,  
komentare. Zamolio bih samo da iz kluba DPS-a bude jedna komentar i gospodine Vučuroviću,  
znači ne bi trebalo da se prijavite po članu 97. Nijesam vidio da postoji neka potreba između, da  
tako kažem,partija koje pripadaju opozicionom bloku da se pojasne neke stvari, mislim da je  
Danilović dao neki svoj stav, ali evo dajemo minut vremena izvolite.

JOVAN VUČUROVIĆ (26.07.18 13:43:34)

Mislim da je to vrlo čudno tumačenje Poslovnika, zamislite da se ja slažem sa Raškom  
Konjevićem koji nas je prebijao po ulicama 24. oktobra, da se slažem sa Rankom Krivokapićem i  
njegovom antisrpskom politikom. Mislim to tumačenje Poslovnika ostavite za sebe molim Vas i ne  
može biti tako. Dajte razgraničite to na Kolegijumu neđe ili da se u Poslovnik upiše da ja ne mogu  
da komentarišem takve stvari. Mogu da budem bliži onome što priča gospodin Danilović, evo u  
ovom slučaju nijesam isti, jer , evo Draginju zaboravio sam da pomenem, izvinjavam se. Ali, evo ja  
ne mogu da se složim sa gospodinom Danilovićem. Mislim da su protesti upravo sistem kako  
treba da se mijenja Crna Gora i demokratski protesti, naravno, kako treba Crna Gora da se  
mijenja i ovo što su majke radile je za ponos Crne Gore i upravo pokazatelj, ne nama iz DF-a mi  
ćemo to da radimo vjerovatno od jeseni, da vas upoznam i vas i službu državne bezbjednosti i  
ostale, vjerovatno će od jeseni i krenuti protesti. To je pravi recept kako se treba ponašati prema  
ovom režimu.

Vezano za pare, postojale su pare u budžetu da se isplati majkama, da se i oko toga  
potpuno razumijemo i to je jasno bilo je i u budžetu i ja sam posebno skrenuo pažnju na  
ponašanje Vlade i premijera kada su počeli protesti majki. Dakle, nije se krenulo u rješavanje  
problema, nego se krenulo u to da se udbaškim metodama nad majkama one proglašavaju kao  
državni neprijatelji. Dakle, nije se krenulo u to ajde da vidimo kao sad što se pokušava preko  
ovoga ministra čiji su poslanici glasali da se usvoje naknade, nije se krenulo sad neko ajde da 200  
majki izdvojimo pa 300 da ostavimo sa strane da nekima uplatimo, a nekima ne uplatimo, nego se  
direktno krenulo majke su povezane sa Demokratskim frontom, njima se ne može ništa, one su  
državni neprijatelji, hajde da ih diskreditujemo. E tako se ponašao bivši udbaš, sadašnji premijer, a  
jednom udbaš vazda udbaš.

PREDSJEDAVAJUĆI BRANIMIR GVOZDENOVIĆ (26.07.18 13:46:02)

Opominjem vas da vodite računa i molim vas da poštujete etički kodeks ovog parlamenta i  
da uskladite svoju diskusiju na pravi način.

Vi nijeste iskoristili član 97 onako kako je ovdje definisano da tražite pojašnjenje stavova,  
nego ste to potpuno iskoristili na jedan drugi način i sugerišem da to ne radite ubuduće. Ako  
budete radili ubuduće zbilja ću morati da vam douzmem riječ.

Pravo ima Goran Danilović.

GORAN DANILOVIĆ (26.07.18 13:46:38)

Uvaženi kolega Vučuroviću,

Vjerujem da ćemo se sada razumjeti. Vi ste negdje osjetili da sam malo drugačije govorio o  
ovome, govorio iz pozicije nekoga ne ko je ogorčen nego koji na kraju razumije zbog čega se nije  
desio veliki pokret naroda, uz najdublje poštovanje, veliki pokret žena da brane svoja prava. Ja  
razumijem zašto se to nije desilo, jer njima nije ni bilo primarno, nije im bilo posve i do kraja života  
stalo do novca, ovdje se radi o uvažavanju. Kroz našu istoriju, beskrajno puta se pokazalo da su  
upravo te majke koje su najviše doprinijele da Crna Gora postoji najviše trpjele i bile najćutljivije i  
zbog toga smo i mi ovakvi, zbog toga što su nas dominantno vaspitavale takve žene, zbog toga  
što svaki svoj interes su stavljale u drugi plan, a isticale u pri interes u prvi plan inters svoje djece.  
Mnoge od njih, znajući da im je učinjena nepravda, ćute zbog toga što neće da nanesu štetu  
jednom od troje i više djece. Onaj radi u državnoj upravi, onaj će možda raditi, nemoj da ideš  
mojim putem, nemoj da stradaš kako sam ja stradala, nema veće, snaći ću se, živjeću ja i nakon  
ovoga. Ovo nije sramota majki koje nijesu izašle na protest u broju od 20 hiljada, nego naša  
sramota što smo dali i ugasili nadu istovremeno, što smo zloupotrijebili nečiji položaj, što ste to  
učinili dominantno vi. I s vama mogu oko jednoga da se složim da su najviše krivi oni koji su imali  
najviše koristi. Ovdje je i ministar, ja mu to u oči kažem, čovjek koji je gorljivo branio njihova prava  
dok je bio poslanik i koji je razumio da griješi kad je postao ministar.

Ja sam bio u prelaznoj vladi ministar, isto sam mislio i tada o njihovim pravima što i danas,  
čak im govori, tada kolegama iz Vlade, pokušajte da ukinete pravo, to je vaš obraz. Tako sam  
govorio.

Slažem se sa vama da su protesti način. Što se tiče nas iz Ujedinjene Crne Gore, mene  
lično, budite sigurni da će podrška uvijek stići kakav god odnos prema meni postojao od onih koji  
protestuju. Ja vam dajem javnu riječ zbog toga što bih protestovao makar bio i sam razlog zbog  
kojeg se protestuje, odnosno opravdavao ljude koji misle da se na takav građanski hrabar način  
može doći od istine. Samo sam pokušao da nađem razumijevanje za majke, za njih par koje nijesu  
mogle imale snage i nijesu imale ni namjeru ni želju da dođu do svojih prava tako što će uzburkati  
Crnu Goru. Vi znate da je tako. Hvala lijepo.

PREDSJEDAVAJUĆI BRANIMIR GVOZDENOVIĆ (26.07.18 13:49:40)

Gospodine Daniloviću, završili ste svoj komentar.

Na vašu diskusiju komentar ima poslanica Branka Tanasijević.

BRANKA TANASIJEVIĆ (26.07.18 13:50:02)

Poštovani poslaniče Daniloviću, dvije stvari su me inspirisale da se javim i govorim na ovu  
temu i polemišem sa Vama. Jedan je razlog što ste rekli da se ovdje ne govori sa empatijama o  
majci, što mislim da nije tačno, jer nije isto govoriti o zakonu i govoriti o majkama. Majke su u  
Crnoj Gori svete, majke u Crnoj Gori su kućne ikone, to je jedna konstanta u našem trajanju. I  
koliko god neke uloge o kojima mi govorili iz prošlosti mogu biti komentarisane na ovaj ili onaj  
način, majka je uvijek jednako komentarisana i o majci se uvijek govorilo sa empatijom. Čak mogu  
da kažem da živimo u materinskoj kulturu. Prema tome, toliko o tom dijelu koliko se sa empatijom  
govori o majci u Crnoj Gori.

Ono što ste Vi pomenuli nije nikada još niko pomenuo ko je govorio na temu Zakona o  
izmjenama i dopunama Zakona o socijalnoj i dječjoj zaštiti. Vi ste napravili distinkciju između dva  
pojma - roditi i podići. Ovaj se zakon ne odnosi na majke koje su podigle djecu, nego na majke  
koje su rodile djecu. Roditi i podići nije isto. Prema tome, ja sam jako zahvalna što ste pomenuli da  
je podići dijete najteža i najljepša uloga koju jedan čovjek može imati.

Majka koja brine o svojoj djeci, ta djeca sigurno rastu u zadovoljnom okruženju i sigurno je  
da su zaštićena i da imaju priliku da odrastu u zadovoljnog i korisnog čovjeka. Što se tiče riječi  
podići, mogu da stavim znak jednakosti između riječi podići i majka, a ne samo između roditi i biti  
majka. Jednako poštujem i one žene koje nijesu rodile a željele su, da i njih ne pominjemo. Koliku  
patnju doživljavaju žene koje su htjele, a nijesu mogle da se ostvare kao majke. Takođe, koliku

patnju doživljavaju žene koje imaju dijete sa smetnjama u razvoju. Mislim da je mnogo teže podići  
jedno dijete sa smetnjama u razvoju nego troje ili više zdrave djece, Bogu hvala.Takođe, majka  
koja je lice sa invaliditetom ili osoba sa invaliditetom, koliko je njoj teško podići djecu i koliko je u  
ovom slučaju irelevantno govoriti o broju djece.

I još jedno pitanje koje želim Vama da postavim, a namjerno sam ušla u komentar sa vama  
jer ste muškarac - gdje je otac u ovom zakonu, u ovom, u bilo kojoj verziji i gdje su djeca. Ni jedna  
zaštitna norma u Zakonu ne postoji kad su u pitanju djeca. Ja bih voljela da postoji da majka koja,  
kako ste Vi i ja rekli podiže svoju djecu na pravi način, naravno da treba da ima pravo na neku  
vrstu naknade. Ali šta je sa onim majkama koje ne podižu djecu na pravi način? Sigurno je da nije  
veliki procenat takvih majki, ali se djeca moraju zaštiti jer je valjda smisao i majčinstva i očinstva  
da porodica bude ona koja ima dobru i vaspitanu djecu. Uostalom porodica je po definiciji mala  
trajna biopsiho socijalna zajednica roditelja i njihove rođene ili usvojene djece.

I drugo, voljela bih ako mi date samo 10-15 sekundi da pomenem i one žene koje nijesu  
rodile djecu, ali su preuzele ulogu majke. To su one babe, tetke koje se brinu o onoj djeci koja su  
izgubila majku. Posebno želim da izdvojim sestre, najstarije, koje su se odrekle svog života,  
odrekle se materinstva, da bi svojoj braći i sestrama kada je to bilo potrebno, bila majka.

PREDSJEDAVAJUĆI BRANIMIR GVOZDENOVIĆ (26.07.18 13:54:11)

Hvala.

Želite komentar, odgovor na komentar?Izvolite.

GORAN DANILOVIĆ (26.07.18 13:54:19)

Uvažena koleginice Tanasijević,

Vi govorite vrlo lijepo, problem je samo što iza ovog lijepog govorenja ili ispred njega, a  
možda ni iza ne stoje činjenice. Sve što ste kazali ja ću potpisati i za sve što ste kazali, kada  
bismo pretočili u neki zakonski oblik ja bih glasao. Ali, sa te strane nije potekla inicijativa da zakon  
bude bolji, nego da se ukine zbog toga što je nedostatan i što nema novca, zato što je  
diskriminatorski.

Slažem se, majke u Crnoj Gori su svete, makar su bile, vjerovatno su i danas, možda ja ne  
vidim najbolje i prošle su kao i svaka svetinja u Crnoj Gori. Nemojte da Vam je krivo, sve što nije  
sveto u Crnoj Gori je živjelo i živi bolje. Majke su svete i prošle su kao svaka svetinja na kojoj je  
podignuta Crna Gora. Ja bih volio da me demantuje stvarnost, ali na moju žalost, upravo je tako.

Krenite redom pa ćete vidjeti. U Crnoj Gori je sveta i porodica, sveta data riječ, sveta je bila  
crkva, sveta je bila krsna slava, sveto je bilo da imate komšiju kojega nećete nikad uvrijediti, sveto  
je da branite drugoga od sebe, da branite sebe od drugoga, ja vas pitam - šta je od toga danas  
sveto. Sve, vjerovatno, kao i majke što su svete.

Mi smo prilično licemjerni kada su u pitanju zakoni, prilično smo licemjerni u javnom  
nastupanju. Uvaženi prijatelji, mi govorimo o ženama koje ne možemo podijeliti po partijskoj liniji.  
Ja vas pitam je li pravedno da žene, majke sa troje i više djece, budu na trenutak samo do kraja  
života, jer je 2/3 života uglavnom prošlo, uvažene da im država za koju su se borile i za koju su  
rađale, kaže hvala. Ali, one su prošle kao što je prošla i najveća svetinja u Crnoj Gori, rađati.  
Gotovo da moram da gledam, da gazim po ivici riječi zbog toga što podižem na pijadestal one koje  
rađaju, zbog toga što bih možda mogao nepominjenjem izazvati frustraciju kod onih koji ne rađaju,  
a poštujem žene zbog toga što imam ćerku, zbog toga što se kao sin ponosim time što sam  
beskrajno voliio svoju majku. Ali nikad neću priznati i pristati na to da u novoj Crnoj Gori modernoj  
ili tradicionalnoj, kakvoj god hoćete treba da ćutimo o pravima majki sa troje i više djece, samo da  
ne bismo uvrijedili oca koji nema ni jedno dijete. Gospodo, drugačije je to, ovdje se govori o  
naporu da se pomogne porodici, državi i da država vrati. Kako nam je vratila, uvažena koleginice,  
svjedočimo i Vi i ja /prekid/...

PREDSJEDAVAJUĆI BRANIMIR GVOZDENOVIĆ (26.07.18 13:57:44)

Na ovaj način smo završili diskusiju Gorana Danilovića i komentare koje je dao Jovan  
Vučurović i Branka Tanasijević, kojoj se zahvaljujem.

Dajem riječ Mihailu Anđušiću.

MIHAILO ANĐUŠIĆ (26.07.18 13:58:02)

Zahvaljujem predsjedavajući.

Uvažene koleginice i kolege, uvaženi ministre sa saradnikom, uvaženi građani,

Dakle, evo kroz ovu višesatnu raspravu danas imamo prilike da razgovaramo, zajednički  
razmatramo izmjene Zakona vezane za izvršenje Odluke Ustavnog suda od minule godine koje  
su pred nama. I evo, čuli smo dosta da kažem oprečnih mišljenja na ovu temu, prije svega  
dominantno, rekao bih vezano za sam kontraverzni zakon koji smo imali prilike da usvajamo  
prethodne godine, ali najmanje smo se osvrnuli konkretno na ovu mjeru koje ove izmjene nose, a  
smatram da ova inicijativa zaslužuje malo dodatne diskusije iz dva razloga. Prvog razloga, zato  
što i po samoj strukturi sredstava budžetskih koja se odvajaju za ovu inicijativu, dakle, sigurna  
sam radi se o ozbiljnim sredstvima, a sa druge strane svakako zato što on karakteriše jedan dio  
drugih korisnica i reguliše njihova prava dodatna kako ponovo ne bismo napravili određene greške  
kada je u pitanju ovaj zakon.

Prije svega rekao bih da se radi o jednoj preventivnoj mjeri, mjeri koja se sprovodi kako se  
ne bi ponovo pravile greške, prije svega u procjenama, a onda i u dijelu svih prava koja treba  
obezbijediti u dijelu korisnica na koje se ove odluke odnose. Zato smatram da se prije svega  
trebamo fokusirati upravno na ove izmjene i javnosti, građanima, pa i samim korisnicama dodatno  
pojasniti šta nose ove izmjene.

Dakle, osnovni razlog za izmjenu i dopunu Zakona o izvršenje Odluke Ustavnog suda Crne  
Gore od aprila 2017. godine jer ovim zakonom nijesu prepoznate korisnice prava na naknadu po  
osnovu rađanja troje ili više djece iz člana 4 Zakona o dopunama Zakona o socijalnoj zaštiti,  
odnosno članu 1 i 2 Zakona o izmjenama i dopunama Zakona o socijalnoj dječjoj zaštiti kojima je  
radi korišćenja tog prava njihovom voljom prestao radni odnos na određeno vrijeme, a u skladu sa  
Odlukom Ustavnog suda Crne Gore iz decembra 2017. godine. Takođe je potrebno izmijeniti  
odredbe u dijelu koji se odnosi na uplatu za doprinose za penzijsko i invalidsko osiguranje i  
uspostaviti inspekcijski nadzor i primjenu kaznene politike za prekšaj za pravno lice, te je  
ocijenjeno neophodnim da se kroz izmjene i dopune Zakona otklone i neki postojeći nedostatci.

Ono što treba takođe napomenuti, a na početku sam rekao, radi se o ozbiljnim sredstvima  
izdvojenim iz budžeta, za realizaciju ovih aktivnosti će biti potrebna novčana sredstva u iznosu od  
oko 3,36 miliona eura u koji iznos su uključena novčana sredstva za doprinose za penzijsko i  
invalidsko osiguranje. Imajući u vidu da se ovim prijedlogom zakona mijenja i osnovica za obračun  
poreza za penzijsko i invalidsko osiguranje potrebno je za uplatu razlike doprinosa za navedeni  
period obezbijediti sredstva od 1,5 miliona eura.

Iako nijesam imao namjeru da se osvrćem na period za nama od usvajanja zakona i  
početne njegove faze implementacije, usljed svih ovih diskusija i vraćanja na prethodni period ja  
bih javnosti radi podsjetio na neke od osnovnih razloga koji su ukazali na to da se radi o jednom  
neracionalnom rješenju. Neracionalnom i u dijelu predloga, a ovim putem svakako treba  
napomenuti činjenicu da se radilo i o određenim greškama, rekao bih odgovornih institucija Vlade  
Crne Gore, kada su u pitanju pogrešne procjene. Smatram da to sa ovog mjesta treba svakako  
poručiti jer smatram da su akteri u ovom procesu, dakle institucije koje su se bavile ovim pitanjem,  
morali bolje da raspolažu podacima kada su u pitanju baze podataka i socijalni kartoni. Dakle, kod  
početnog broja predviđenih žena koje su trebale da ostvaruju ovo pravo koji je bio procijenjen oko  
četiri hiljade, čuli smo došlo se do broja od oko 22.051 žene koja je ostvarila ovo pravo.

Nekoliko preciznijih podataka 12.981 žena ostvarila je ovo pravo po osnovu evidencije  
nezaposlenih lica, 4.309 žena ostvarilo je ovo pravo iz radnog odnosa, odnosno napuštajući svoje  
radno mjesto i 4.761 žena je ostvarila ovo pravo obustavljanjem prava na penziju. Naknade za  
majke sa troje i više djece, dakle, čuli smo to više puta danas kroz raspravu, nisu ostvarile svoj

primarni cilj, prije svega koji je bio podsticanje nataliteta iz razloga što je preko 19.000 korisnica iz  
ovog programa bilo u starosnoj dobi preko 40 godina. Postojao je i osjetan porast nezaposlenosti  
žena na evidenciji nezaposlenih lica na Zavodu za zapošljavanje čime je država gubila veliki broj  
radno sposobnih žena. U periodu od 2015. godine do 2017. godine ukupan porast nezaposlenih  
žena bio je povećan za 87,7%. Zakon je takođe pospejšio sivu ekonomiju, tj. ilegalan rad koji nije  
oporezivan čime se nanosila šteta, kako državi tako i samim zaposlenim.

Naravno, treba dodatno pomenuti i činjenicu da se zakon usvojio bez, da kažem procjene  
fiskalnog uticaja.

I sa jedne i sa druge strane čulo se more različitih oprečnim mišljenja i argumenata sa  
jedne i druge strane, racionalnih i iracionalnih. Smatram da treba poštovati činjenicu da je Klub  
Demokratske partije socijalista i u prethodnom i u ovom sazivu ostao do kraja konzistentan u  
svojim stavovima i smatram da sa ove instance Vlada je djelovala kao ozbiljna institucija, djelovala  
je preventivno, djelovala je u ranoj fazi, kako na kraju sa što manje posljedica bi ispoštovala pravo  
svih korisnica koje su imale ovo pravo u pređašnjem periodu. Zahvaljujem.

PREDSJEDAVAJUĆI BRANIMIR GVOZDENOVIĆ (26.07.18 14:03:45)

Zahvaljujem poslaniku Anđušiću.

Riječ dajem Ljiljani Đurašković, a neka se pripremi Branka Bošnjak.

LJILJANA ĐURAŠKOVIĆ (26.07.18 14:03:57)

Zahvaljujem gospodine potpredsjedniče,

Poštovani građani, drage majke,

Predlogom današnjeg Zakona obuhvataju se kategorije žena koje su raskinule ugovor na  
određeno vrijeme radi doživotne naknade koja im je kasnije ukinuta. Ova kategorija nije bila  
pravno prepoznata jer je prošle godine nakon ukidanja naknada uvedena nova vrsta primanja  
samo za one korisnice koje su radile za stalno odnosno imale su ugovor na neodređeno vrijeme.  
Prema predloženom zakonu majkama će se retroaktivno isplatiti naknade i to od 30. juna prošle  
godine. Radi se o isplati za oko 600 korisnica naknada za prethodni period od 18 mjeseci, a u ovo  
su uključena i sredstva za doprinose.

Predlogom zakona precizirano je kako će iznos od 193 eura primati majke, a dok su radile,  
ostvarile zaradu u neto iznosu do 200 eura. Naknadu od 264 eura imaće majke koje su primale  
platu u neto iznosu od 200 do 350 eura, a iznos naknade od 336 eura predviđen je za majke koje  
su primale platu u neto iznosu preko 350 eura. Korisnice koje su do dana stupanja na snagu ovog  
zakona napunile 50 do 61 godinu ostvaruju pravo na naknadu do ispunjavanja jednog od uslova  
za sticanje prava na penziju, dok majke koje su navršile 45 do 55 godina života ostvaruju pravo na  
naknadu u periodu od pet godina, dok one od 33 do 45 godina života stiču pravo na naknadu u  
periodu samo od tri godine. Ovo je samo još jedna igra sa majkama, način da se majke razjedine.

Pitanje - šta je sa majkama koje su na Zavodu za zapošljavanje, kao i sa penzionerkama  
koje su vraćene na svoje minimalne penzije. Gdje je 6.000 žena sa Zavoda za zapošljavanje koje  
nisu vraćene na Zavod.

Protest majki ispred Skupštine Crne Gore odvija se evo godinu i po dana. To nije protest  
samo zbog majki iz radnog odnosa, već zbog svake majke i to njih 22.000 koje su bile  
obuhvaćene prvim osnovnim zakonom o doživotnim naknadama. Majke su protiv kategorizacije  
već traže svoje stečeno pravo i neće odustati. Pitam - broji li iko one suze i tugu majki ispred  
Skupštine.

Prema podacima Ujedinjenih nacija Crna Gora će se u narednim decenijama suočiti sa  
padom broja stanovnika i to do 2050. godine pad broja stanovnika će biti za oko 40.000 manje. U  
Crnoj Gori je sve manje sklopljenih brakova, a sve više razvoda. Prosječna starost mladenaca koji  
prvi put sklapaju brak je sve veća. Pri sklapanju braka u 2017. godini prosječna starost  
mladoženje je bila 31 godina, a mlade 28 godina života. U Crnoj Gori je prošle godine rođeno  
7.432 živorođena djeteta, a od tog broja 314 dječaka više nego djevojčica, a negativni priraštaj je

u 13 opština Crne Gore.

Ovdje je neko izjavio da naknade nisu povećale natalitet. Kad su imale vremena te majke  
da rode, koje su bile u reproduktivnom dobu. Nisu sve bile van reproduktivnog doba, zato što ste  
ih ukinuli godinu i po odmah nakon sticanja tih naknada, a u međuvremenu non stop se pričalo  
čim su izbori prošli - ukinuće se naknade i prijetilo se majkama da će te naknade i biti ukinute.  
Zbog toga i nije natalitet se povećao, a mi smo da se svim majkama vrati njihovo doživotno  
stečeno pravo.

PREDSJEDAVAJUĆI BRANIMIR GVOZDENOVIĆ (26.07.18 14:08:16)

Zahvaljujem poslanici Ljiljani Đurašković.

Riječ dajem poslanici Branki Bošnjak.

BRANKA BOŠNJAK (26.07.18 14:08:25)

Zahvaljujem potpredsjedniče,

Uvaženi građani, evo već više puta u Skupštini Crne Gore raspravljamo o ovom mrcvarenju  
na koje je vladajuća većina dovela majke kojima je izglasano da dobijaju određenu naknadu zato  
što imaju troje ili više djece.

Ja sam od samog starta bila svjesna manjkavosti ovog zakona i te neke njegove  
diskriminatorske odrednice u nekoj mjeri, ali imajući u vidu solidarnost sa najugroženijom  
kategorijom, jednoj od najugroženijih kategorija stanovništva, glasali smo za taj zakon jer smo  
znali da ti koji su na marginama i socijalno ugroženi da im treba pomoć jer ova država nije bila  
spremna da se istinski pozabavi problemima koje su imale žene.

Hoću da kažem da sam se, kad sam viđela majke na prvom protestu, nadala da će se u  
Crnoj Gori dogoditi prva ženska revolucija i imam žal za tim što je to polako počelo da jenjava, ali  
ne mora da znači zbog toga što su jedna grupa vrlo istrajnih majki koje konstantno se bore za ono  
što smo im mi dali. I ne mogu one da ispaštaju zbog toga što je ovdje izglasan zakon, pa je eto  
zakon nije bio navodno dobar, pa je neki Ustavni sud odlučio da za njih ne važi ono, nego da  
možemo retroaktivno da im se to ukine, jedan sramni Ustavni sud, ali tu ću se ograditi jer nisu sve  
sudije imale isto mišljenje. Čast onim koji su pravi profesionalci ali jasno oni koji su bili bliski vlasti,  
a mi znamo i ovdje dok su se birali, ti su izglasali onako kako je Vlada željela, jer je Vlada navodno  
prepoznala majke u budžetu kao tempirane bombe. Evo tempiranih bombi u budžetu ima mnogo  
jačih nego što su bile majke, pa evo svamo malo imamo rebalans budžeta.

I ono što sam htjela da istaknem, a zašto predsjednik države ako je sve to toliko bilo loše  
zašto potpisa on ovaj zakon. Pa nećete valjda reći da je bivši predsjednik Filip Vujanović bio loš  
pravnik ili možda jeste ako se slažete sa tim, ako tako i govorite. Ono što je strašno licemjerno i  
dvolično jeste stvarno ponašanje vladajuće većine i ponašanje Bošnjačke stranke.

Ministre, možete Vi ovdje da pravdate - nismo mi nego Ustavni sud. Prvo vi ste ovdje bili,  
ne mislim na Vas lično nego Bošnjačka stranka, bili su najglasniji i najglasniji su bili čak oni  
Bošnjaci iz drugih partija koji žive u najsiromašnijem tom dijelu Crne Gore jer su znali koliko su  
žene ugrožene u tim gradovima. I dala se šansa, nisu ni krivi poslanici, odnosno kriva je država  
što nema detaljnu evidenciju. Što nijesmo država pa nemamo evidenciju ničega, nemamo  
evidenciju ni samohranih majki pa nije mogla da se napravi dobra procjena koliko sredstava treba.  
Međutim, Bošnjačka stranka je insistirala na tome da žene koje se nalaze na Zavodu za  
zapošljavanje treba da uđu u ovu kategoriju i ucijenila glasanje sa tim. I sad, peru ruke kao  
Ustavni sud je donio, nismo znali da je to toliko loše, a svu kampanju za parlamentarne izbore,  
odnosno 90% vaše kampanje ste gradili na tome, kao što je i DPS gradio na tome. Mi smo jedini  
bili iskreni jer smo prepoznali to licemjerstvo i dvoličnost i znali smo da će odmah poslije izbora  
ukoliko ostane ova vlast se srušiti ovaj zakon i rekli smo vam - ako oni dođu srušiće zakon. I na  
žalost bili smo u pravu. Nismo imali u pravu zbog grešaka, ko ih je god napravio, da one ispaštaju.  
One osobe koje su dobile naknade, one su trebale da zadrže te naknade. Možemo da kažemo ne  
važi više zakon, ne važi za ostale ne može, važio je do tada da se stavi van snage, ali stečeno

pravo njihovo niko nije smio da im uzme. I one koje budu istrajne, a skoro svi eminentni pravnici  
tvrde one će u Strazburu dobiti, a vi sad pokušavate da ih dijelite, da ih prepadate, da što više njih  
odustane, što ste na žalost i uspjeli. Meni je uvijek žao što postoji jedna grupa iskrenih boraca koja  
istrajava, a oni ostali svi bi na njihovoj muci, na njihovoj grbači da i oni osvoje, da dobiju svoja  
prava. Ovo me podsjeća kao na Univerzitetu kad me tapkaju svi - e super si ono rekla, a oni  
nemaju hrabrosti da kažu išta, a gore misle od mene deset puta. E to je licemjerna i dvolična Crna  
Gora.

U jedno sam sigurna, ova vlast sa ovakvim načinom vladanja i ovakvim omalovažavanjem  
svojih građana, a posebno je bilo omalovažavanje ovih majki, to sam pričala i prošli put i sad ću  
ponoviti, najviše me je boljelo ponašanje poslanika vlasti dok su one štrajkovale ispred glađu jer  
sam ja spavala sa njima neke noći, pa kako su prolazili pored njih okrenute glave i sa prezrenjem.  
Sram i stid treba da bude svakoga, a bilo ih je /prekid/...

PREDSJEDAVAJUĆI BRANIMIR GVOZDENOVIĆ (26.07.18 14:14:18)

Hvala.

Preko minut ste prekoračili.

BRANKA BOŠNJAK (26.07.18 14:14:28)

Samo da kažem jednu stvar.

Ali to je ogledalo ove vlasti i vratiće vam se kao bumerang i vjerujte doći će ta ženska  
revolucija, mislim da su žene hrabrije.

PREDSJEDAVAJUĆI BRANIMIR GVOZDENOVIĆ (26.07.18 14:14:41)

Komentar na izlaganje Branke Bošnjak ima Obrad Stanišić.

OBRAD MIŠO STANIŠIĆ (26.07.18 14:14:46)

Hvala potpredsjedniče.

Koleginice Bošnjak, prvo da kažem, vi koji ste izglasali ovaj zakon zajedno sa dijelom  
tadašnje vlasti ste najviši krivci što je nezadovoljstvo majki danas kakvo jeste. One su s pravom  
nezadovoljne. A sad ću vam reći zašto. Mi da smo htjeli da manipulišemo, a znali smo da će  
zakon u Parlamentu proći, mi bismo glasali za taj zakon pa bismo imali političke poene. Ne, mi  
majke nijesmo htjeli da dovedemo u zabludu, ali vi ste to uradili. Govorili smo vam tada, a i sad  
vam govorimo da je to zakon protivustavan, da je diskriminatorski i da je finansijski neodrživ.

Protivustavan - Ustavni sud je rekao, diskriminatorski iz mnogo razloga. I sami ste rekli šta  
je sa majkama sa dvoje, sa jednim djetetom, sa onima koje nijesu majke. Šta je sa onim majkama  
koje nikad nijesu bile na Zavodu za zapošljavanje i koje nikad nijesu bile u radnom odnosu, a  
mnogo ih je u našim ruralnim sredinama, mnogo ih je, a koje su rodile i po petoro, i po šestoro i  
sedmoro djece pa nijesu obuhvaćene tim zakonom, mnogo ih je više nego onih koje se danas  
bune.

Prema tome, gospođo i koleginice Drobnjak, vi ste doveli majke u zabludu, vi ste za to  
krivci, vi sa njima manipulišete i tada i sada, Bošnjak, izvinjavam se, i tada i sada manipulišete sa  
njima i oni su sredstvo u vašim rukama. A to će kad tad vrijeme pokazati. I one će se osvijestiti i  
znaće da sa njima neko manipuliše. Koji su rezultati te manipulacije, to se odrazilo na vaše izbore.  
Sad napadate Bošnjačku stranku. Nemojte tražiti krivca u drugome, vi ste krivi za sve to što ste  
uradili, čak su se neki hvalili to je zakon jednoga čovjeka. Ali kad je taj čovjek trebao da bude u  
prelaznoj vladi ministar finansija, nije smio da uđe u koštac i da se suoči sa tim problemom, a  
nuđen je, dobro vi znate.

BRANKA BOŠNJAK (26.07.18 14:17:00)

Vi ćete skupiti malo više hrabrosti kad taj bude ovdje pa ćete njemu, a ne na moje izlaganje  
repliku pa se prepucavate sa kolegom u parlamentu.

Nemojte da ponižavate majke vašim komentarom. Jeste, da su one maloumne, pa neko  
može sa njima da manipuliše. Vi manipulišete s njima, rekli ste. A znači da bi neko manipulisao  
nekim taj neko mora da bude nesvjesan ili malouman da dozvoli da neko manipuliše s njim. Tako  
da nemojte vi to da prebacujete na taj način.

Recite Vi meni jednu stvar - zbog čega vaš predsjednik države nije rekao da zakon ne valja,  
nego ga je, on moj predsjednik nije bio niti je ovaj sad predsjednik, ne osjećam ga kao svog  
predsjednika ni jednog ni drugog, pravo da vam kažem. Znam da su i jedan i drugi na vlast došli  
načinom na koji su došli, manipulacijom, /upadice/ moje države, predsjednika, ne morate vi mene  
da ispitujete ko je, ja sam sama svoj predsjednik, meni predsjednik ne treba. Da vam kažem nešto  
gospodine Stanišiću, vrlo je nekorektno i vrlo je licjemjerno pričati o tome da se sa nekim  
manipuliše i da je to politički, vi to znate odlično da nije i pokušavate da svalite na opoziciju. Vi ste  
ovo smišljeno uradili, da niste slučajno ovu priču pričali pred izobre nešto protiv ovog zakona,  
nego ste to provlačili posebno ministarka vaša kao nešto što je bilo dobro i onda mi govorite o  
Ustavnom sudu. Što taj Ustavni sud kad je srušio one funkcionerske plate, odnosno penzije, što  
nije naredio onim vašim funkcionerima koji su ih stekli da više ne važi, da ne primaju nego i sad  
neki primaju, a primaju još uz to niz apanaža koje im vi dajete, ali majke ne mogu. Njima kraj priče,  
majke ne mogu, za njih ne važe stečena prava, ali važi za funkcionere, zaboga, zbog toga što su  
oni zaštićene vrste. To sve može u državi u kakvu ste vi nažalost pretvorili ovu našu državu. Zbog  
toga ću se uvijek boriti protiv vas, nikad protiv države jer ja volim ovu zemlju bez obzira na sve, ali  
nećete vi meni znak jednakosti stavljati izmešu DPS-a i države Crne Gore sigurni budite. Vi ste, da  
kažem, ono loše lice da ne budem grublja, a ja zato se nadam da će biti bunta u ovoj državi, jer vi  
se bez neke revolucije nećete micati lako, a ja se uzdam u žensku revoluciju. Zato što su žene se  
pokazale hrabrijima i to će vrijeme pokazati. Zahvaljujem.

PREDSJEDAVAJUĆI BRANIMIR GVOZDENOVIĆ (26.07.18 14:19:59)

Na ovaj način smo završili izlaganje Branke Bošnjak i razmjenu komentara između Obrada  
Miša Stanišića i Branke Bošnjak.

Riječ dajem Milutinu Đukanoviću.

MILUTIN ĐUKANOVIĆ (26.07.18 14:20:25)

Poštovani građani, ova priča o majkama može u stvari da bude nastavak priče o budžetu.  
Prije nekoliko dana raspravljalo se o rebalansu budžeta za 2018.godinu i jasno je konstatovano da  
se rebalans mora vršiti iz razloga što je za preko 50 miliona evra uvećeno izdvajanje za troškove  
zarada i naknada zaposlenih u javnom sektoru. Da je aktuelna vlast imala političke volje ona je  
lako mogla da realizuje prethodni zakon i da izmiri sredstva majkama sa troje i više djece. Znači,  
novca ima dovoljno. Zbog čega aktuelna vlast koju čine Demokratska partija socijalista,  
Socijaldemokrate, Bošnjačka stranka, HGI i Albanska koalicija nije željela to da uradi, da servisira  
troškove prema majkama sa troje i više djece? Navešću tri razloga:

1. Stranke na vlasti nijesu bile zadovoljne političkom i nacionalnom opredijeljenošću  
   korisnika naknada. Jednostavno nijesu mogli da kontrolišu ko pripada kojoj političkoj opciji i ko  
   pripada kojoj naciji;
2. Izdvajanjem sredstava za majke ugrozila bi se strateška akcija DPS-a jedan zaposleni -  
   četiri glasa; i
3. Socijaldemokrate i Bošnjačka stranka su morale da ojačaju svoju stranačku  
   infrastrukturu, pa tako imamo dva ministarstva prosvjete i zdravstva koje vode ministri iz SD-a gdje

su iznosi za zarade ubjedljivo najviše povećani.

Takođe, da ne pričamo o zapošljavanju koje vrši Bošnjačka stranka pošto im je ponestalo  
kadrova iz Podgorice i na primorju počeli su da dovode kadrove iz Rožaja i Plava. Postalo je  
iritantno koliko se zapošljava Bošnjaka u javnom sektoru. Sad ću radi građana da vam pročitam  
neke vrlo interesantne podatke. Znači, u Vladi Crne Gore trenutno ima šest članova koji su iz  
redova bošnjačko-muslimanskog naroda, jedan potpredsjednik i pet ministara pa da vidite kako su  
raspoređena sredstva po tim ministarstvima koja vode pripadnici bošnjačko-muslimanskog  
naroda. Tako za Ministarstvo zdravlja i Fond zdravstva kojim upravlja Kenan Hrapović i Sead  
Čirgić godišnje se izdvaja oko 230 miliona evra. Tu su troškovi za zarade, troškovi tog ministarstva  
povećani za preko 25 miliona evra. Za Ministarstvo prosvjete čiji je ministar Damir Šehović izdvaja  
se oko 160 miliona evra i tu su sredstva za zarade povećana za 13 miliona evra. Izdaci  
Ministarstva rada i socijalnog staranja iznose oko 98 miliona evra, a zarade su tom Minista rstvu  
povećane za tri i po miliona evra, a ministar je Kemal Purišić iz Bošnjačke stranke. Izdaci za  
Ministarstvo unutrašnjih poslova iznose 101 milion evra, pet i po miliona evra su povećani rashodi  
od čega preko tri i po miliona za zarade. Takođe, imamo i ministra Osmana Nurkovića iz  
Bošnjačke stranke, a to ministarstvo saobraća raspolaže, odnosno upravlja sa budžetom u iznosu  
od oko 280 miliona evra.

Prema tome, gospodo, ne iz Bošnjačke stranke iz Demokratske partije socjalista ministri iz  
redova bošnjačko-muslimanskog naroda upravljaju sa 900 miliona evra budžeta Crne Gore. To je  
gotovo 50% budžeta ukupno. Da li je to korektno? Znači, žrtvovali ste majke da bi se omogućilo  
Bošnjačkoj stranci i Socijaldemokratama da kreiraju svoju partijsku infrastrukturu. Zato su se  
ministri i poslanici iz redova Bošnjačke stranke lako odrekli onoga zašta su glasali u prethodnom  
sazivu ovog Parlamenta. Mi očekujemo da date relevantne odgovore na ova konkretna pitanja, a  
ljudi iz DPS-a neka se dobro zamisle da li je ovo Crna Gora za koju su se oni borili. Ovo sigurno  
nije Crna Gora za koju smo se mi borili. Zahvaljujem.

PREDSJEDAVAJUĆI BRANIMIR GVOZDENOVIĆ (26.07.18 14:25:39)

Na izlaganje predsjednika poslaničkog Kluba DF-a komentar ima Ervin Ibrahimović.

ERVIN IBRAHIMOVIĆ (26.07.18 14:25:48)

Zahvaljujem.

Uvaženi kolega Đukanoviću, zbog ozbiljnosti profesije koju obavljamo samo bih uzeo  
komentar na Vaše izlaganje samo iz jednog razloga, da podsjetim sve nas na jednu vrlo blisku  
prošlost gdje su nerazumijevanje različitosti, diskriminacije i polarizacija dragi kolega Bulatoviću,  
po nacionalnoj i vjerskoj pripadnosti donijele mnoga stradanja, mržnju i mnogo toga lošeg u  
okruženju. Iako još znamo neka istorijska nasljeđa u ovoj predivnoj državi i na Balkanu mislim da  
se moramo uzdržati od toga da prebrojavamo po nacionalnoj i vjerskoj pripadnosti. Ono što treba  
javnost svakako još da zna je to da su svi oni koji su konkurisali na javnim oglasima u skladu sa  
izborom službenika i namještenika, prošli redovne procedure, da nisu nikom uzeli nešto što je  
njihovo. Prošli su kroz Upravu za kadrove, da nije bilo žalbi i da su, što je najvažnije, opravdali ta  
mjesta koja pokrivaju. Zato još jednom molim sačuvajmo se zbog ove divne države, sačuvajmo se  
prebrojavanja po nacionalnoj i vjerskoj pripadnosti, jer ova država ima perspektivu, ova država je  
sviju nas. Naravno, tu se mi razlikujemo i zato nas glasaju ljudi čak i druge nacionalnosti i Srbi,  
daću vam podatak, uvaženi kolega Bulatoviću.

Reći ću vam jednu stvar. Mi smo glasali jednu građansku Crnu Goru, glasali smo da  
jednako pravo imaju i Srbi i Bošnjaci, Albanci, Romi, Aškalije, Crnogorci, svi u ovoj državi da imaju  
jednake šanse za sve. Još jednom vas molim da se uzdržimo tog prebrojavanja po nacionalnim  
šavovima, jer su vrlo friške uspomene. Zahvaljujem.

PREDSJEDAVAJUĆI BRANIMIR GVOZDENOVIĆ (26.07.18 14:27:49)

Komentar Milutin Đukanović.

MILUTIN ĐUKANOVIĆ (26.07.18 14:27:57)

Meni nije jasno poslanik iz Bošnjačke stranke uopšte nije odgovorio na argumente koje sam  
ja saopštio. Počeo je da priča šta je bilo prije 25 godina. Obratite se vi Demokratskoj partiji  
socijalista ona je tada vladala. Ona je hapsila funkcionere stranke Demokratske akcije. Ovdje sam  
samo rekao tačne podatke, ali to vas boli, što otkrivamo kakav je karakter ove zemlje, da ova  
zemlja polako, ali sigurno postaje antipravoslavna. Možete vi da branite interes bošnjakog naroda i  
ja to pozdravljam. Nama je krivo na Demokratsku partiju socijalista za koju glasa od ukupnog  
glasačkog tijela koje glasa nju ipak glasa je većina pravoslavnog naroda što ona to dozvoljava.  
Nije strašno ništa da se javno saopšti u ovom Parlamentu da u Vladi Crne Gore predstavnici iz  
bošnjačko-muslimanskog naroda upravljaju sa budžetom u iznosu od 900 miliona evra. To je  
gotovo 50% budžeta. Za razliku od nas Srba koji sa ovim budžetom upravljamo sa 0%, a nas je  
30% u narodu i punimo ovaj budžet sa 30% dok je vas u ukupnoj populaciji Crne Gore oko 12 -  
13%. Onda kažete, "nemojte da se prebrojavamo", vi koji punite budžet sa 12% upravljate sa  
budžetom u iznosu od 50%, a nas kojih ima 30% upravljamo sa 0% budžeta i još se vi javljate da  
ja postičem neku mržnju prema bošnjačkom narodu.

Ja se samo trudim da svojim javnim nastupima ukažem šta se sve ovdje radi pravoslavnom  
narodu, a pogotovo narodu kojem ja pripadam, srpskom narudu. To je obaveza i mene kao  
poslanika zbog toga su me i građani glasali, zajedno sa kolegama, i priznajte ovu činjenicu, vama  
svama čast što ste se izborili za takav status vašeg naroda, ali zapamtite kako ste se izborili za  
takav status vašeg naroda nanijeli ste štetu srpskom narodu i pravoslavnom narodu jer su sve  
proporcije zanemarene.

Vi treba sami da se borite da se to ispravi, ali nećete zato što ste postali jedna obična  
marioneta, vi se više ne borite ni za svoju stranku nego borite se za vaše lične interese i možete  
da gledate sve ovo i sve ove nepravde što se dešavaju u Crnoj Gori. Kao predstavnika nacionalne  
stranke od vas smo očekivali da budete elementarno korektni i pošteni i da ovdje kažete, jeste  
srpski narod je diskriminisan ja ću se boriti protiv toga. Znate da smo mi na izborima 2006.  
nastupali sa parolom "Jednaka prava za sve" i uvijek samo uz srpski narod spominjali sve narode  
u Crnoj Gori. Zahvaljujem.

PREDSJEDAVAJUĆI BRANIMIR GVOZDENOVIĆ (26.07.18 14:31:17)

Imamo dva komentara. Prvo se javio Željko Aprcović.

ŽELJKO APRCOVIĆ (26.07.18 14:31:34)

Zahvaljujem potpredsjedniče.

Uvažene koleginice i kolege poslanici, uvaženi građani Crne Gore,

Kolega Đukanović, toliko ste neistina iznijeli sada u Vašoj diskusiji da je to prosto  
nevjerovatno. Koji su razlozi, apsolutno ste vrhunski manipulator u dijelu koji se tiče donošenja  
zakona čije izmjene i dopune komentarišemo. Zašto to tako kažem? U trenutku kada je osnovni  
tekst zakona na koji danas djelujemo bio u skupštinskoj proceduri eksploatisalo se sa četiri hiljade  
zahtjeva da bi došli do 22 hiljade zahtjeva. Ono štu su kolege poslanici tada isticali, a i sada  
govore znači da fiskalna procjena nije urađena po osnovu same primjene zakona. Takođe,  
moramo reći da nijesu tačni navodi koje ste rekli da je Demokratska partija socijalista metodom,  
kako je vi nazivate, metodom koju ste nazvali "afera snimak" dolazila jedan zaposleni četiri glasa.  
Moram Vas upoznati, osvježiti Vaše pamćenje, da ste pokazali kako i na koji način vršite vlast na  
niovu opština Kotor, Herceg Novi, Budva, tamo gdje se uzeli vlast da ste maksimalno izvršili  
zapošljavanje vaših partijskih pripadnika upravo u cilju pripreme nekih narednih izbornih procesa.

Takođe, moram vas podsjetiti da je Demokratski front u vrijeme nakon izbora 2016. godine

svesrdno nudio podršku, odnosno davao predlog Bošnjačkoj stranci da će im dati mogućnost da  
formiraju samostalno vlast, u smislu podrške i izvršnoj i zakonodavnoj vlasti pri tom se ne libeći da  
kažete da ćete im dati 100% podršku u smislu njihovih kadrova, a sad ih prozivate na način na koji  
ih prozivate, pri tom zaboravljate koncept građanske Crne Gore gdje je 80% manjinskih naroda,  
odnosno građana Crne Gore koji pripadaju manjinama glasaju za građanski koncept Crne Gore.  
Takođe, moram vam reći, da ono što ste rekli, a tiče se da ima novca - nema novca, nije problem  
u novcu, dobro je rekao kolega Stanišić u dijelu koji se tiče onoga da smo mi kada smo vidjeli u  
Parlamentu da će proći Predlog zakona na koji danas intervenišemo, da smo mogli zarad sitnih  
političkih poena taj zakon i da podržimo na nivou Parlamenta. Međutim, ad hoc formirana većina je  
tada donijela odluku da se da ta podrška zakonu upravo sa aspekta onoga što jeste krajnji cilj tog  
zakona, da se proba uništiti finansijska stabilnost Crne Gore. Da se da lažno obećanje, na žalost,  
ženama, majkama za koje se svi ovdje zdušno borimo, dajemo im takve kvalifikative, pri tom  
neutemeljno u smislu da jednostavno u određenom trenutku nije ni bilo zakonskog osnova, ni  
ustavnog osnova, ni finansijskih uslova da bi se te naknade mogle davati majkama.

Nemojte da zaboravite i vršite vrlo jednu ružnu diletaciju u smislu majki koje imaju troje  
djece u odnosu na majke koje imaju jedno - dvoje djece, odnosno na majke, žene koje nisu mogle  
da ostvare materinstvo. Tako da ova priča je jako politički neutemeljena i jako prolitički  
neprofitabilna upravo iz razloga što dijelimo žene na one koji su se ostvarile kao majke sa troje  
djece, odnosno na one majke koje su imale jedno ili dva materinstva. Takođe, moram vam reći da  
određen broj žena koje su ostvarile pravo po ovome zakonu su jednostavno bile u čudu, iz prostog  
razloga što određen broj žena koje su bile na Zavodu za zapošljavanje, a ostvarile su ovo pravo  
po ovom zakonu, su bile na Zavodu za zapošljenje radi ostvarenja prava na zdravstvenu zaštitu.  
To pričam o regionu Boke za koji znamo da određen broj žena čiji su supruzi van teritorije države  
Crne Gore da su upravo iz tog razloga bile na Zavodu za zapošljavanje, da faktički nijesu tražile  
posao i da su dobile ovu naknadu i mislim da u konačnom ono što jeste da smo imali žene koje su  
po selima, po ruralnim područjima koje su se ostvarile kao majke pet, šest, sedam puta, nisu imale  
pravo i tu jeste diskiminatorski odnos i prema tim ženama. Takmo da ova priča koju pričate  
politički je jako, jako teška priča u smislu podvajanja Crne Gore u odnosu na ono što jeste  
budućnost i sušina crnogorske države to je građanski koncept države Crne Gore. Zahvaljujem.

PREDSJEDAVAJUĆI BRANIMIR GVOZDENOVIĆ (26.07.18 14:36:18)

Na diskusiju Milutina Đukanovića imao je komentar Željko Aprcović, sad ima pravo Milutin  
Đukanović.

MILUTIN ĐUKANOVIĆ (26.07.18 14:36:31)

Građani, gospodine potpredsjedniče, mogao sam da tražim i kaznenu repliku, ali nijesam  
htio, mislim da je dozvoljeno ovo o čemu pričamo.

Vrlo je interesantno, prva teza da ja iznosim neistine, gospodin Aprcović je pričao pet  
minuta, ni jednim argumentom nije demantovao ove brojeve i ovo što sam ja ovdje saopštio. Ja  
sam jasno saopštio, vi svi možete da provjerite, da ministri i članovi Vlade iz reda bošnjačkog  
naroda upravljaju sa budžetom u iznosu od 900 miliona evra. To je gotovo 50% budžeta, a  
Bošnjaka, Muslimana u ukupnoj populaciji i pune budžet sa 12 do 13%, dok mi Srbi punimo  
budžet sa 30%, a upravljamo sa 0% budžeta. Vi ste ovdje saopštili, "nije problem u novcu", mi  
smo dokazali kako nije problem u novcu, baš za ova ministarstva kojim upravljaju pripadnici  
bošnjačkog naroda povećana su izdvajanja za 50 miliona evra. Da se zapošljavaju, da prave SD i  
Bošnjačka stranka svoju partijsku infrastrukturu jer teško na ideologiju mogu da dobiju glasove.  
Znači, nijedan argument, nijedan broj nijeste demantovali. Ovo vas boli jer će građani pravoslavne  
vjeroispovijesti da vas pitaju šta to radite i vaši će glasači isto raditi što mi sada radimo.  
Upozoravamo vas da ovo ne vodi stvaranju tradicionalne Crne Gore, da se ovako ne poštuju  
tradicionalne vrijednosti. Meni je vrlo interesantno i čak imam i jednu dozu poštovanja prema  
pripadnicima bošnjačkog naroda kako se bore za svoje ciljeve, za svoje članove, ali na žalost to

ne može tako da se radi, to je na štetu srpskog naroda, što i Vlada i funkcioneri iz Demokratske  
partije socijalista to dozvoljavaju. To je njihov problem.

Moram da vam odgovorim, pa svidjelo vam se to ili ne, rekli ste da vršim dilataciju prema  
ženama. Ako ja vršim dilataciju onda je ovo što ste vi pričali ravno idiotizmu. Jer, nijedan  
konkretan argument nijeste iznijeli, ništa nijeste opovrgli od moje priče. Vaša priča je bila priča radi  
priče. Zahvaljujem.

PREDSJEDAVAJUĆI BRANIMIR GVOZDENOVIĆ (26.07.18 14:39:21)

Uvaženi poslanici, na diskusiju Milutina Đukanovića pravo na komentar ima Boris Mugoša.  
Prije toga, samo želim da vas obavijestim sljedeće. Imamo još prijavljenog Gorana Radonjića,  
Predraga Bulatovića i Milana Kneževića kao predstavnike opozicije, a ispred DPS-a imamo Nadu  
Drobnjak, Danijela Živkovića, Mirsada Murića i Martu Šćepanović. Molim sve poslanike da se  
pripreme za svoje diskusije.

Poslanik Željko Aprcović želi reakciju po Poslovniku. Očekujem od vas da u potpunosti  
ispoštujete pravila Poslovnika, pa Vas pitam gdje smo prekršili Poslovnik.

ŽELJKO APRCOVIĆ (26.07.18 14:40:22)

Činjenica je da je komentar kolege Đukanovića bio u dijelu koji se tiče moje diskusije, da je  
dio diskusije bio ravan idiotizmu. Kolegu Đukanovića apsolutno ni u jednom trenutku nijesam  
povrijedio, a njegovu diskusiju bih mogao smatrati kao diskusiju koju je on nazvao na način na koji  
je nazvao.

Znači, ono što ste pričali, neću to apsolutno, nije to moja retorika, to je razlika između nas s  
ove strane i vas s te strane. Ni u jednom trenutku nijeste dali odgovor na osnovna pitanja koja su  
bila predmet mog komentara. Da li je idiotizam ili nije neka to građani prosude, a prosuđuju iz  
izbornog procesa u izborni proces, iz razloga što ste duboko svjesni činjenice da su već građani  
Crne Gore prepoznali vašu politiku, vašu retoriku i vaš odnos prema suštinskim pitanjima u Crnoj  
Gori.

PREDSJEDAVAJUĆI BRANIMIR GVOZDENOVIĆ (26.07.18 14:41:03)

Ovo je van okvira poslovničke reakcije. Mogli ste da koristite repliku ako je bila ta riječ koju  
ste rekli, imali ste pravo po članu 101, to nijeste iskoristili i zbog toga sam sada tražio od vas da  
ovaj dio uradimo.

Kako nema dovoljno poslanika koji treba da govore, da bih obavio određene konsultacije  
daću pauzu od pet minuta. Molim poslanike iz opozicije koji su prijavljeni da budu tu. Dajem pauzu  
pet minuta.

PREDSJEDNIK IVAN BRAJOVIĆ (26.07.18 16:11:09)

Poštovane kolege, nastavljamo s radom.

Zbog određenih novonastalih okolnosti dobio sam zahtjev poslanika Andrije Mandića,  
nosioca liste Demokratskog fronta da se obrati. Izvolite.

ANDRIJA MANDIĆ (26.07.18 16:11:29)

Dame i gospodo, poštovani građani Crne Gore,

Evo mi gotovo iz dana u dan obavještavamo crnogorsku javnost o strašnim događajima koji  
prate rad našeg parlamenta i koji iz časa u čas usložnjavaju situaciju u Crnoj Gori i kako je nama

iz Demokratskog fonta važno zbog svega onoga što će doći i zbog svega onoga što će se svakako  
izučavati nekada u nekim boljim vremenima. Možda i na temu kako je sve počelo, da ovdje pred  
vama obavijestimo vas, da vas ne obavještavaju samo oni mediji koji su u funkciji Višeg suda, koji  
su u funkciji ljudi iz pravosuđa da se dešava jedna strašna stvar koliko god vama iz parlamentarne  
većine to ne izgledalo mnogo ozbiljno nego mislite da je to obračun s jednim dijelom opozicije.  
Moram da vam kažem da se danas desio jedan brutalan napad na predsjednika Demokratske  
narodne partije, poslanika u Skupštini Crne Gore, poslanika Demokratskog fronta Milana  
Kneževića, a istovremeno to je napad i na Skupštinu Crne Gore. Dakle, Viši sud sastavljen u  
Vijeću od predsjednika Borisa Savića i sudija Dragice Vuković i Vesne Pean. Mislim da naša  
javnost odlično zna o kome se radi, kao da u Višem sudu ne postoji od 42 sudija niko izuzev  
Suzane Mugoše, Dragice Vuković, Vesne Pean i Borisa Savića da se bavi problemima vezanim za  
Demokratski front, donio je odluku, odnosno rješenje - određuje se stavljanje u zatvor Milana  
Kneževića, zatvor traje dok svjedok Knežević Milan ne pristane da svjedoči ili dok njegovo  
saslušanje postane nepotrebno ili dok se krivični postupak završi, a najduže do dva mjeseca  
računajući od dana i časa prijema u ZIKS. Ono što je najgore, tumačeći Ustav Crne Gore, oni  
dolaze do zaključka da Ustav uopšte članom 86 ne štiti poslanika u ovakvoj situaciji, da njegov  
imunitet uopšte nije bitan nego da ga oni mogu slobodno povesti u zatvor i držati ga do dva  
mjeseca jer se navodno ne radi o krivičnom postupku.

Poštovani građani, želim da vam pročitam član 86 koji kaže u prvom stavu poslanik ne  
može biti pozvan na krivičnu ili drugu odgovornost ili pritvoren za izraženo mišljenje ili glasanje u  
vršenju svoje poslaničke funkcije. Protiv poslanika ne može se pokrenuti krivični postupak niti  
odrediti pritvor bez odobrenja Skupštine osim ako je zatečen u vršenju krivičnog djela za koje je  
propisana kazna u trajanju dužem od pet godina zatvora. Dakle, postoji samo jedan izuzetak ako  
poslanika zateknete u vršenju krivičnog djela za koje je propisana kazna više od pet godina onda  
možete da mu odredite pritvor i možete to da uradite bez odluke Skupštine Crne Gore.

U ovoj situaciji, pravosuđe Crne Gore želi da iskaže potpunu dominaciju u odnosu na majku  
svih vlasti, a to je Parlament. Oni žele da pošalju jasnu poruku, zahvaljujući jednom, rekao bih  
pogrešnom odnosu rukovodstva Skupštine, ovo nije moglo da se radi dok je predsjednik Skupštine  
bio Ranko Krivokapić, koliko god da imam loše mišljenje o njemu, ali danas je neko iz pravosuđa  
kao i iz Tužilaštva Crne Gore prosto doživio to da je Parlament neka periferna vlast iako se mi  
jedini biramo od strane naroda i bira se još predsjednik Crne Gore, a svi oni u svom izboru su  
izvedeni, a dobro znamo, dugo sam poslanik pa znam kako su se birale ove sudije, znam kakav je  
bio protekcionizam i šta se sve radilo da bi neko postao sudija. Sada je taj iz Mostara ispravio  
kičmu, hoće u odnosu na Demokratski front navodno da se uprti u velike gaće da se on  
razračunava s nama.

E, pošto to neće moći, želim i tražim od predsjednika Parlamenta da se obratimo kao  
Skupština Ustavnom sudu, on je jedini nadležan za tumačenje Ustava, jer ovo što je uradio Viši  
sud je potpuno pogrešno, ovo je zlonamjerno, ovo je u funkciji određivanja zatvora poslaniku mimo  
procedura koje propisuje Ustav, da dobijemo tumačenje od jedine institucije koja može da saopšti  
da li prekršen Ustav ili ne i da na osnovu te odluke Ustavnog suda koji treba urgentno da zasijeda,  
on može to da uradi i sam, ali mislim da treba da se obrati Parlamentu jer je ovdje napadnut  
poslanik, u suštini napadnut je zakonodavni dom, da se odrede vezano za imunitet da li poslanik  
Knežević ima imunitet i da li se prema poslaniku Kneževiću može na ovakav način odnositi Viši  
sud i Vijeće Višeg suda koje sebi daje za pravo mnogo više nego što im pripada po Ustavu i po  
zakonu.

Da bi mogli da dobijemo pravi odgovor i nakon toga obavijestimo javnost o našim narednim  
potezima, zamolio bih i tražim od predsjednika Parlamenta da prekine sada sjednicu, zakaže  
kolegijum gdje bismo popričali na ovu temu, željeli bismo da učestvuju i predsjednici stranaka  
konstituenata Demokratskog fronta, ne samo šef Kluba poslanika. Ovo je za nas važna tema,  
životno važna tema, a mislim da od odgovora na ovakve probleme da će to negdje determinisati  
buduće procese u Crnoj Gori.

PREDSJEDNIK IVAN BRAJOVIĆ (26.07.18 16:17:08)

Čuli smo poslanika Mandića. U staroj dobroj praksi bilo koji klub kada traži kratak prekid  
sjednice i zasijedanje Kolegijuma ja ću to da odobrim. Zakazujem sjednicu Kolegijuma odmah, a  
predlažem da poslanici budu pripravni da nastavimo s radom poslije sjednice Kolegijuma. Hvala.

PREDSJEDAVAJUĆI GENCI NIMANBEGU (26.07.18 17:49:26)

Poštovane kolege, nastavljamo sa radom poslije ove pauze koja je bila, rekao bih,  
neophodna nastavljamo sa raspravom oko Predloga zakona o izmjena i dopuno Zakona o  
izmjenama i dopunama Zakona o izvršenju Odluke Ustavnog suda Crne Gore.

Sljedeća prijavljena i prva govornica u nastavku je koleginica, poslanica Nada Drobnjak.

Izvolite, koleginice Drobnjak, neka se pripremi kolega Goran Radonjić i kolega Danijel  
Živković.

NADA DROBNJAK (26.07.18 17:51:51)

Hvala potpredsjedniče.

Poštovane koleginice i kolege, poštovani predstavnici Vlade,

Jako je teško bez emocija govoriti o ovom zakonu, izvinjavam se ne o zakonu nego o  
ženama koje su dobile nadoknade koje trpe neke posljedice. Danas se pominjalo da o majkama  
ne može da se govori bez emocija, što je isitna, jer ako bi zaista svi govorili svoje emocije prema  
majkama onda ovo ne bi bila zakonodavna vlast već bi bila Skupština, neko mjesto u kome mi  
govorimo svoje emocije, a ovih dana se dosta čulo i stihova u ovom Parlamentu, pa ću ja reći,  
"moja majka nežna i snažna u isti mah, milošću, dobrotom svojom svima oduzima dah". Tako  
svako misli o svojoj majci, svak ima sjećanje na svoju majku, svak ima emocije prema svim  
ženama ali mi kao predstavnici zakonodavne vlasti govorimo o zakonu odgovorno prosuđujemo o  
odredbama zakona i usvajamo zakon svjesni posljedica koje će on da proizvede.

Nisam sigurna da se razmišljalo o svim posljedicama koje je proizveo Zakon o socijalnoj i  
dječijoj zaštiti koji smo u ovoj Skupštini raspravljali i za čije su izglasavanje glasala tadašnja većina  
u ovom Parlamentu. Samo ću podsjetiti na kontekst, tada smo mi iz Kluba Demokratske partije  
socijalista upozoravali i govorili činjenice, davali argumentaciju zbog čega taj zakon ne treba da  
bude izglasan, jer zasnivati pravo na nepravdi ne može, ne postoji. Zakon o kome smo tada  
razgovarali a čije posledice pokušavamo danas da saniramo je izuzetno diskriminatoran zakon i  
danas se o tome u više diskusija govorilo. To je zakon koji ženu tretira samo kroz jedan njen  
aspekt, a to je reproduktivnost. Znači, nisu ni sve žene koje su se ostvarile kao majke uvažene  
ovim zakonom, ali ako razgovaramo o ženama sa troje i više djece tada smo upozorili da je u  
Crnoj Gori 81.689 žena rodilo troje i više djece. Pravo na naknadu je ostvarilo tek nešto više od 20  
hiljada. Znači, četvrtina žena koje su rodile troje i više djece. Sasvim sam sigurna i tada smo  
upozoravali, ali to nije satisfakcija danas, da one koje su najranjihvije iz te grupe, one koje su  
najsiromašnije, one koje nisu dolazile da se prijave na Biro ili imale mogućnost da zasnuju radni  
odnos nijesu ostvarile ovu nadoknadu.

Govorili smo tada i upozoravali da se pitanje nataliteta ne može riješiti na taj način, a  
podsjetiću vas da je u obrazloženju kao osnovni cilj usvajanja tada Zakona 2015. godine bilo  
podizanje nataliteta. Čak 90% žena koje su ostvarile pravo na naknadu nisu bile u fertilnom dobu.  
Govorili smo o ženama koje ne mogu da se ostvare kao majke. Govorili smo o očevima koji su  
podjednako odgovorni roditelji ili nijesu kao majke. Nakon usvajanja Zakona pojavilo koliko se nije  
bilo odgovorno u njegovom kreiranju i koliko je posljedica negativnih i za muškarce i za žene u  
ovom društvu on proizveo. Osnovni, po meni, nedostatak tog zakona osim što je zaista  
diskriminatoran jeste što on ženu vraća u sferu privatnog. Odredbe tog zakona su žene tretirale na  
način da potpuno budu neaktivne na tržištu rada, da je dovoljno roditi troje i više djece i samim tim  
ostvariti doživotnu nadokandu. To nije realno, to nije moguće. U razgovoru sa starom, mudrom  
ženom iz jednog crnogorskog sela kada sam je pitala zašto je savjetovala ćerku da ne napušta  
posao i ostvari pravo na nadoknadu, ona je rekla: "Pa svakom je jasno da to nije moguće i ne  
može se samo zato što si majka dobiti nadoknada". Završiću, citirajući Vermonta koji je rekao, "Biti

majka puno radno vrijeme jedan ja od najbolje plaćenih poslova uzevši u obzir da je potrebno za  
to čista ljubav". Čista ljubav se ne naplaćuje, a mi moramo da stvorimo uslove da svi od svog rada  
dostojanstveno žive.

PREDSJEDAVAJUĆI GENCI NIMANBEGU (26.07.18 17:56:59)

Hvala poslanici Drobnjak.

Za proceduru se javio kolega Đukanović. Izvolite.

MILUTIN ĐUKANOVIĆ (26.07.18 17:57:08)

Poštovani građani, kao što ste informisani tražili smo da se održi Kolegijum iz razloga što je  
Viši sud bez skidanja imuniteta odredio zatvor za predsjednika Demokratske narodne partije i  
člana predsjedništva Demokratskog fronta Milana Kneževića i na tom Kolegijumu je postignut  
određeni dogovor. Trenutno rukovodstvo Skupštine formalizuje taj dogovor i nadamo se da će  
predsjednik Parlamenta u vrlo kratkom vremenskom periodu saopštiti taj dogovor i upoznati  
najširu javnost Crne Gore. Zahvaljujem. Čisto da informišemo građane i naše glasače. Hvala.

PREDSJEDAVAJUĆI GENCI NIMANBEGU (26.07.18 17:57:49)

Hvala kolega Đukanoviću. Ja sam možda napravio propust što nisam to obavijestio, sve  
poslanike i javnost.

Nastavljamo dalje. Komentar na izlaganje koleginice Drobnjak ima kolega Radunović.  
Izvolite.

SLAVEN RADUNOVIĆ (26.07.18 17:58:05)

Zahvaljujem.

Koleginice Drobnjak,

Vi ste samo jedan od diskutanata ili jedna od diskutanata, znam da Vi držite do  
rodnosenzitivnog jezika, dobro, ali mnogo je i jedna i diskutantkinja za jedno javljanje je mnogo,  
koja se poziva praktično na meritum zakona koji je bio donešen u Parlamentu, a ne na činjenicu  
da je on navodno bio neustavan, pa je zbog toga ukinut. Znači, pokazujete u stvari da ste protiv  
toga zakona iako u onoj situaciji koja je bila politički škakljiva niste to baš tako otvoreno pokazivali.

Evo danas mislim da ste peti ili šesti poslanik/poslanica Demokratske partije socijalista koja  
praktično pokazuje kako je taj zakon, svojim izalganjem, bio nekorektan prema drugim majkama.  
Znate šta je nekorektno? Nekorektno je što ljudi nemaju od čega da žive i onda ako pomognete  
jednoj kategoriji ne možete da kritikujete zakon zato što niste pomogli svim kategorijama. Tačno je  
da su na neki način diskriminisane majke sa dvoje ili jednim djetetom ili uopšte žene koje nemaju  
djecu, a željele su ili nisu željele uopšte nije važno. Međutim, zakonodavac u tom momentu, a vi  
ste bili nevoljni posmatrač toga jer ste bilil manjina i to ne možete da prebolite i to je problem  
glavni, je zaključio da treba u tom momentu pomoći majkama sa troje i više djece smatrajući njih  
najugroženijim. Nije tu, to je neka zamjena teza, nije to bila mjera za poboljšanje nataliteta u  
smislu da će te žene sad, recimo koje imaju dvoje djece pa bi možda mogle da rode još jedno, da  
će to da ih natjera na još jedno dijete. Ne, to je bio potez koji je trebao da predstavlja brigu države  
o potomstvu i o ženama koje su spremne da doprinesu natalitetu i prirodnom priraštaju jer smo  
zaista, to svi znamo, ne samo u Crnoj Gori nego i u svim državama ovog regiona i te kako po tom  
pitanju ugroženi. Ako mlada žena danas zna da će jednog dana imati mogućnost da dobije takvu  
vrstu pomoći lakše ulazi u jedan, priznaćete, dosta rizičan zadatak prema sebi i porodici, to je da  
rodi troje djece, jer kako ih podizati. Prema tome, vraćanje majkama onoga što smo im jednom  
prilikom dali je naša, mogao bih da kažem, sveta obaveza. Ako budemo otimali prava koja su

jednom stečena nema tome kraja. Mi ne znamo gdje će se to završiti. Mi smo kao država,  
Parlament jedna od glavnih grana vlasti, njima nešto omogućili i oni su nam povjerovali. Šta je na  
kraju ispalo? Ispalo je da smo ih prevarili. Treba to da im vratimo, ne samo ovim nekoliko stotina  
nego svima, pa i ako bude trebalo da se stegne kaiš na nečemu drugom molim lijepo.

PREDSJEDAVAJUĆI GENCI NIMANBEGU (26.07.18 18:01:37)

Hvala, kolega Radunović.

Koleginica Drobnjak, izvolite.

NADA DROBNJAK (26.07.18 18:01:43)

Kolega Radunović,

Ja Vas moram podsjetiti da i prije tri godine jasno i glasno sam govorila protiv ovog zakona  
i upozoravala žene da je on diskriminatoran i govorila da je to bacanje jabuke razdora između  
žena. Nažalost, sve što sam govorila pozivam da se pročita i danas važi. Danas samo govorim o  
tome da se nije razmišljalo o posljedicama koje će da proizvede taj zakon. Nije se razmišljalo kod  
onih koji su glasali za njega. Tada sam govorila i sada ponavljam, sve svjetske analize pokazuju  
da ako bi se platio ženski nevidljivi rad nastupio bi ekonomski kolaps u svijetu. Jedini način da se  
ženski neplaćeni rad na makar neki način valorizuje je da dio odgovornosti u sferi privatnog  
preuzmu muškarici.

Takođe, sve statistike pokazuju da standard uopšte ne utiče na nivo nataliteta u jednoj državi.  
Države sa visokim standardom ovih godina se i te kako bore sa tim da podstaknu natalitet. Ovaj  
zakon koji je proizveo posljedice koje pokušavamo da saniramo jeste zakon koji je tek prvi korak u  
pravoj diskriminaciji žena, u vraćanje žena u najužu sferu patrijarhata gdje se žena posmatra kao  
vrijedna samo ako rodi i to troje i više djece. Čim je selektivno ono je diskriminatorno, a čim je  
selektivno ono je i politički. To su posljedice zakona. Upozoravali smo tada.

Ja sam današnju diskusiju krenula sa riječima da je jako teško govoriti o ženama koje trpe  
posljedice donesenog zakona, usvojenog zakona u ovoj Skupštini a da se nije odgovorno  
promišljalo u trenutku kada se glasalo za njega. Ja i te kako razumijem žene koje su povjerovale,  
ali bile su upozorene od Demokratske partije socijalista da to nije pravno, nije održivo, da je to  
diskriminatorno i sve se to pokazalo kao tačnim. Ja nijesam srećna što veliki broj žena prolazi kroz  
problem i te kako razumijem kako je to da se prikupi novac, da se djeca pošalju u školu i sve.  
Međutim, to je obaveza i oca i majke, i jedno i drugo moraju podjednako da preuzmu taj teret i mi  
moramo da govorimo o odgovornom roditeljstvu. Namjerno sam danas krenula sa stihovima o  
majkama, jer beskrajna i ljubav svih nas je prema majkama, ali i prema očevima koji utiču na nas  
da budemo dobri ili loši ljudi. Sve emocije prema majkama naravno, nosi svako od nas, ali emocije  
su jedno, zakon je drugo i molim vas samo da usvajamo, da budemo odgovorni kada usvajamo  
zakone.

PREDSJEDAVAJUĆI GENCI NIMANBEGU (26.07.18 18:04:53)

Hvala poslanici Drobnjak.

Poštovane kolege, obavještavam vas da imamo još sedam govornika, tako da se  
pripremite za dug rad večeras. Sljedeći prijavljeni je kolega Goran Radonjić poslije njega kolega  
Danijel Živković, Predrag Bulatović, Mirsad Murić, Nebojša Medojević, Marta Šćepanović, Branko  
Radulović.

Kolega Radonjiću, izvolite.

GORAN RADONJIĆ (26.07.18 18:05:27)

Zahvaljujem.

Najprije da kažem da smo se već svi izjasnili mnogo puta kada je u pitanju ova  
problematika, ali očigledno da to je jedan trajni problem koji ne samo da nije riješen nego ćemo  
tek se sa njim suočavati. Sam sam bio u prilici sa kolegama iz Ujedinjene Crne Gore da dolazim  
na proteste majki. Nisam se gurao kao neki i nisam se namještao ispred kamere, ali sam bivao  
tamo dosta puta i čak mi je ukazana i čast da im se obratim. Dakle, slušao sam ih pažljivo kada su  
govorile majke iz raznih krajeva Crne Gore i puno nevolja su one vidjele i puno problema su one  
izložile na brojnim protestima ovdje ispred ove zgrade i mnogo toga i što je nepravda ih tišti. Bilo bi  
dobro da smo ponekad i čuli šta one misle o svojim problemima, šta one predlažu i njih i njihove  
predstavnike. Evo i danas nisam čuo da iko se poziva na to da čujemo njihov neki predlog. Izgleda  
pored sve te borbe, naročito iz klupa vladajućih stranaka, izgleda neko drugi bolje zna nego one  
same šta bi bilo za njih najbolje.

To sam isto primijetio, osim tih vrlo teških dimenzija i neke veoma pozitivne, a to je da su  
one bile ujedinjene i različite, iz različitih krajeva, iz različitih društvenih miljea i dale su prilog i  
primjer tome kako bi i opozicija trebalo da se ponaša. Želim i to javno da kažem, da su bile  
ujedinjene oko zajedničkog cilja bez obzira na svoje razlike. Dakle, pokazale su da se može  
zajedno raditi, da se može zajedno djelovati, koordinisano, da se može ono što nam je zajedničko  
staviti u prvi plan. Ako postoji iskrenost, ako postoji dobra namjera, ako postoji jasan cilj može se  
do nekih rezultata i doći. Sa druge strane ako se nastupa samo sa željom za samopromocijom  
rezultat će biti za sve loš, pa i za toga koji to pokušava da iskoristi. Dakle, važna je stvar i socijalna  
dimenzija, dakle, otkud uopšte potreba kod tolikog broja naših građanki da traže naknade. To nisu  
nikakva luksuzna primanja nego vrlo skromna primanja za kojima su neke od tih žena morale da  
posegnu jer drugih nemaju ili imaju druga primanja koja su gora od tih. Mi smo imali slučajeve da  
neko prima penziju pa mu je isplativije da pređe da prima naknadu. Dakle, zaraditi penziju ovdje u  
ovom društvu nije dovoljno da se živi pristojno i to je valjda obaveza ove države. Ovdje se mnogo  
puta čulo nešto u poslednje sad vrijeme obaveza je porodice, a je li obaveza države da omogući  
nekome dostojanstven život? Je li obaveza države to naročito kada ona sebe ističe kao državu  
socijalne pravde. Valjda je socijalna pravda između ostalog i to da živite dostojanstveno, pa još  
ako imate troje i više djece valjda je država obavezna da vam pomogne, da vam učini život  
dostojanstvenim.

Dakle, stečena prava. Nisu stečena prava ukidana kada su bivši političari stekli neka  
primanja trajno i doživotno. Isto tako da pomenem i primjer iz Glavnog grada kada je Ustavni sud  
ukinuo odluku na osnovu koje je nezakonito, po toj odluci se vidi, naplaćivane su kazne za parking  
u Glavnom gradu. Radi se dakle o stotinama hiljada evra i nije se grad potrudio da vrati taj novac  
koji je uzeo nezakonito od građana nego je čovjek bi rekao - taknutno maknuto. Onaj koji nešto  
otme od građana nema potrebu da to vrati, ali sa druge strane, govorimo o državnim i lokalnim  
organima, sa druge strane kod nas se stalno citira Ustav kao povod da se nama ukinu neka prava.  
Pa Ustav samo mu ime kaže služi kao brana autokratiji, kao omogućavanje nama građanima da  
ostvarimo neka prava. Nigdje kao u ovom primjeru, a i mnogim drugim se ne vidi tako nesklad  
između onoga što se govori, između toga da se majka voli u Crnoj Gori i cijeni, pa se čak evo kaže  
čista ljubav se ne naplaćuje. To je valjda jedina ljubav u Crnoj Gori koja nije naplaćena. Svi oni koji  
se drže za srce posljednjih godina su dobili taj bol izgleda ili to poskakivanje, tu aritmiju naplatili su  
dobro tu svoju navodnu ljubav. U tom se slažem, tu nema čiste ljubavi nego se ona mjeri  
ništicama što bi se reklo u "Alan Fordu". Dakle, debelo se naplaćuje.

Logika koja se primjenjuje - šta je sa djecom sa smetnjama u razvoju? Šta je sa ženama  
koje nisu ostvarile iz različitih razloga to da budu majke? Pa i tu država treba da se uključi. Ona  
treba

PREDSJEDAVAJUĆI GENCI NIMANBEGU (26.07.18 18:10:38)

Vrijeme kolega.

GORAN RADONJIĆ (26.07.18 18:10:44)

Završavam. Dakle, da omogući i vantjelesnu oplodnju i druge programe. Ako postoje djeca  
sa smetnjama u razvoju ne smetaju ona majkama da dobiju naknade nego su to potpuno odvojeni  
slučajevi, a naročito je demagoški nelogično pominjati da su diskriminisane tate. Pa, ako je neko  
diskriminisan ne treba svakome ukinuti ono što je dobio nego treba i toga koji nije obuhvaćen i  
njega obuhvatiti. Šta će da radi majka koja je rodila više djece, a nije bila na Birou? Pa da se  
proširi zakon da dobije i ona. Zahvaljujem.

PREDSJEDAVAJUĆI GENCI NIMANBEGU (26.07.18 18:11:14)

Hvala kolega.

Hvala kolegi Radonjiću.

Sljedeći govorinik kolega Danijel Živković.

Nek se pripremi ako je tu kolega Predrag Bulatović.

Kolega Živković izvolite.

DANIJEL ŽIVKOVIĆ (26.07.18 18:11:26)

Hvala Vam potpredsjedniče Nimanbegu.

Evo imaćete kolega možda i povoda da mi komentarišete izlaganje.

Uvaženi ministre sa saradnikom, uvažene koleginice i kolege poslanici, poštovani građani,

Malo je da kažem sad ostalo nešto novo reći makar što se tiče pravne osnovanosti i govoriti  
oko samog zakona.

Socijalna zaštita se definiše kao ona zaštita koja je utemeljena na pravima i usmjerena je  
ka smanjenju rizika od siromaštva i socijalne isključenosti. Ona uključuje sve kolektivne transferne  
sisteme u smislu novca ili usluga koji nastoje zaštiti pojedinca od socijalnog rizika. Ali, ipak bih  
imao jednu obavezu da napravim kratku rekapitulaciju svega onoga što je prethodilo donošenju  
ovakvog zakonskog rješenja u smislu izvršenja odluke Ustavnog suda koje se odnosi na vrijeme  
donošenja samog zakona. U tom vremenu kada je formirana jedna vještačka politička većina u  
ovom Parlamentu koja je omogućila izglasavanje ovog neustavnog zakona sa ciljem da se  
nanese, da kažemo, ozbiljna šteta finansijskom sistemu Crne Gore bila je sa jednim ciljem da se u  
skladu sa tadašnjim političkim i društvenim prilikama ozbiljno ugrozi kompletan sistem i da se na  
bazi ugrožavanja tog sistema dođe do situacije, da se država dovede pred bankrot ne bi li se  
tadašnja vlast pokazala kao nesposobna. Anomalije tako formirane vještačke većine u Parlamentu  
nijesu samo viđene i kroz ovaj neustavan zakon nego kroz više neustavnih zakona pri čemu  
moram reći da tadašnja anomalija nije ostavila ozbiljne reperkusije na političku i društvenu  
situaciju u Crnoj Gori iako se željelo to nakon izbora 2016. godine.

Čulo se dosta populizma i dosta demagogije u obraćanju različitih stavova sa ciljem da se  
pokaže kako eto ova politička većina ima određene ciljeve da zaustavi socijalna davanja u ovom  
iznosu u kojem su bila planirana. Vidimo da oni koji su kalkulisali očigledno nijesu imali taj  
kalkulator kod sebe nego su dobro iskalkulisali tu političku strategiju na način da objasne  
građanima eto kako su oni tobožnji vajni mislioci i kako žele dobro građanima Pljevalja, Crne Gore  
i kako žele mjakama dobro na taj način što su rekli 4.000 zahtjeva na kraju se ispostavi 21.000  
zahtjeva sa uvećanjem svake godine kako je Ministarstvo navelo oko 1.400 zahtjeva.

Ova ukupna davanja za naknade korisinicama su iznosila 59,5 miliona eura što je otprilike  
na nivou onoga za kapitalna ulaganja na godišnjem nivou. Tako da bi se u potpunosti ugrozila  
održivost socijalnih fondova i standardnih socijalnih prava i prijetile bi da zaustave dalji rast i  
razvoj. Osim toga da ne govorim o tim uticajima na tržište rada ja bih ipak ovdje izdvojio kada sam  
se pripremao za jednu od jučerašnjih tačaka koje se odnose na Zakon o mladima, između ostalog  
u Švajcarskoj je bilo planirano da se uvede obavezni trajni dohodak koji bi podrazumijevao da za  
ranjive kategorije, nezaposlene kategorije sva lica imaju pravo na taj dohodak u iznosu od 2.300  
franaka u zavisnosti od socijalne situacije. Tada su građani Švajcarske na raferendumu rekli  
odlučno ne takovom zahtjevu. Ukupno 77% ljudi je izašlo na taj referendum i jasno reklo ne takvoj

vrsti socijalnih davanja.

Uvaženi kolega Rakočević je već danas govorio o tome da nemamo nikakav problem ovdje  
da kažemo o tome koji je obim naših socijalnih prava trenutno utvrđenih Zakonom o socijalnoj i  
dječjoj zaštiti. Možda ona treba da pretrpi određena revidiranja, treba da govorimo i o tome da li su  
ona dovoljna, ali kada govorimo o diskriminatorskim i neustavnim zakonima onda moramo reći da  
je stav Demokratske partije socijalista bio konzistentan u tom vremenu. Rekli smo ne da je taj  
zakon znači u potpunosti diskriminatorski i danas to znači tvrdimo i da je neustavan i  
diskriminatorski i da bi u potpunosti ugrozio finansijski sistem, a da iza svega toga je stajala jedna  
dobro osmišljena politička strategija u vidu jedne vještačke političke većine koja je bila formirana u  
ovom Parlametnu sa ciljem da apsolutnu napravi destrukciju u kompletnom sistemu vlasti  
društveno-političkih odnosa u našoj zemlji. Zahvaljujem.

PREDSJEDAVAJUĆI GENCI NIMANBEGU (26.07.18 18:16:09)

Hvala kolega Živković.

Sljedeći je kolega Predrag Bulatović.

Izvolite kolega, a neka se pripremi kolega Mirsad Murić.

PREDRAG BULATOVIĆ (26.07.18 18:16:20)

Kolege i koleginice, uvaženi potpredsjedniče,

Ovaj zakon odnosno ono što je uradila Demokratska partija socijalista zajedno sa  
Bošnjačkom strankom znači jedan direktan udar na 20 i više hiljada građana, odnosno građanki  
Crne Gore majki Crne Gore što bi rekli neki koji tu terminologiju koriste. To je nešto što će morati  
da se ispravi kao nepravda i Demokratski front, a budite ubijeđeni on će doći u priliku ispraviće tu  
nepravdu koja postoji.

Ovo danas što imamo pred sobom to je revidiranje onih ranijih odluka za nekih 600 žena,  
odnosno majki, ali ja mislim da je to treniranje kontinuiteta nasrtaja na Ustav Crne Gore. Ovdje je  
poštovani građani suština napada na Ustav Crne Gore. Naime, Ustavom Crne Gore je  
zagarantovano, posebno članom 152, kada stupe na snagu određene odredbe zakona i traju  
određeno vrijeme da ni Ustavni sud to ne može da stavi van snage. Nije sporno da li je određeni  
zakon proglašen ustavnim ili ne, sporno je to da ono što je korišteno više od godinu dana od  
strane značajnog broja građana Crne Gore, odnosno građanki Crne Gore je zgaženo naredbom  
Vlade, naredbom Demokratske partije socijalista, a teškom artiljerijom Bošnjačke stranke koja je  
zarad određenog broja svojih privilegija u vidu funkcija, a neki pojedinci i zbog nečega drugog  
uradila ono što je negacija prethodne odluke zajedno sa svima ostalima. Ovdje se bez imalo  
zazora govori od strane poslanika Demokratske partije socijalista da je ovo udar na državu, da je  
to pokušaj erozije ekonomskog i drugog sistema. To su obične floskule. Na ekonomski sistem i na  
Crnu Goru udario je vrh Demokratske partije socijalista i režim. Ovdje neko kaže - želim da branim  
moju Crnu Goru, ali vi mi ne date, to mi, a onda se žmuri na sve negativnosti koje postoje počev  
od organizovanog kriminala koji stanuje u vrhu vlasti i visoke korupcije jer mi ugrožavamo državu.  
To su stvari koje ne želim da kvalifikujem.

Najveće ugrožavanje države jeste kada je pogođen Ustav. Ustav je ovim pogažen.  
Demokratska partija socijalista nije imala petlju da to uradi nego je našla izvršioce u vidu  
Bošnjačke stranke, ali su za to Duško Marković i Vlada dali instrukcije. Drugo gaženje Ustava se  
desilo nedavno usvajanjem Zakona o Sudskom savjetu. Naravno, kada se to tiče opozicije, kada  
je progon Demokratskog fronta onda mogu da budu široki osmjesi, šarmantni osmjesi. Ali, jednog  
dana, što Katnić kaže, zakucaće pravda ili nepravda i na vaša vrata, na ovaj ili onaj način. U ovom  
trenutku i ruka Milivoja Katnića može da zakuca na vrata svakog od vas.

Mi smo maloprije na Kolegijumu vodili raspravu o tome da li poslanik može biti pozvan na  
odgovornost, odnosno strpan u zatvor na osnovu volje Milivoja Katnića. Vidjeli smo da može.  
Vodili smo raspravu, nadam se, ne nadam se nego očekujem od predsjednika Skupštine da tim  
povodom saopšti stav. Milanu Kneževiću je određen zatvor za izgovorenu riječ, stav na pressu.

Očekuju se dva zatvora za Nebojšu Medojevića za izgovorene stavove i ovdje u Skupštini. Milivoju  
Katniću je rekao da je povezan s farmaceutskom mafijom i direktno sa svojim kumom. Umjesto da  
Ivica Stanković formira predmet formirao je Milovoje Katnić predmet protiv Nebojše Medojevića. I  
to krivični predmet. To je nasrtaj na Crnu Goru. Ovdje nije bitan ni Milan Knežević, ni Nebojša  
Medojević ni bilo ko, bitan je Ustav Crne Gore.

Juče je na jedan tajnovit način, nešto što je epohalna istorijska stvar koja se od Kosovske  
bitke nije desila u Crnoj Gori, jer je Milivoje Katnić spasio Crnu Goru od velikog krvoprolića  
zahvaljujući Paju Velimirovića i Sinđeliću, sve laži Sinđelića je juče predsjednica Vijeća Suzana  
Mugoša stavila da su legalne, regularne i dodijelila mu je status svjedoka saradnika.

Poštovani građani, ona je u sudnici, u razgovoru s Milanom Kneževićem, pitanje Milana  
Kneževića i njegovu primjedbu da proglasi Sinđelića za svjedoka saradnika ... /Prekid/, ona je,  
gospodine Nimanbegu, rekla da neće to uraditi dok se ne završi dokazni postupak. Dokazni  
postupak nije završen. Nijesu vještačeni ni njegovi telefoni, ali stvorena je osnova da zato što neko  
misli da treba Crnu Goru da brani od nas, ne može Katnić da radi bilo što. Ako bismo mogli da  
pogledamo u bliže istorijske domete ...

PREDSJEDAVAJUĆI GENCI NIMANBEGU (26.07.18 18:21:47)

Moram konstatovati da ovo prekorečenje vremena od pet minuta ne koristite za tačku  
dnevnog reda nego sasvim za jednu drugu priču. S toga Vas molim da u deset sekundi privedete  
kraju što ste mislili.

PREDRAG BULATOVIĆ (26.07.18 18:22:11)

Govorio sam da je prvi značajniji napad na Ustav činjenica da su prava shodno članu 152,  
24.000 žena zgažena odlukom ovog ministarstva, Vlade Crne Gore i došao do Sudskog savjeta  
koji neregularno radi i neustavno radi, da dokažem šta to znači i za Vas, gospodine Nimanbegu,  
jer ste vi pripadnik nacionalne manjine.

PREDSJEDAVAJUĆI GENCI NIMANBEGU (26.07.18 18:22:37)

Hvala.

Kao što sam najavio maloprije, kolega Mirsad Murić, a neka se pripremi kolega Branko  
Radulović.

MIRSAD MURIĆ (26.07.18 18:22:48)

Poštovani predsjedavajući, uvaženi ministre sa saradnikom, drage koleginice i kolege,  
poštovani građani Crne Gore,

Pred nama je danas Predlog zakona o izmjenama i dopunama Zakona o izvršenju Odluke  
Ustavnog suda koja treba danas da se izglasa i koja daje za pravo određenom broju majki da ipak  
ostvari neke svoje ciljeve i da, iako su i bile u nekom položaju koji je bio između dvije vatre, gdje  
su žene koje su radile nastavile da primaju ovu nadoknadu, a one iako su radile ili su bile  
primljene na određeno vrijeme nijesu to mogle da ostvare. Ova odluka će im to omogućiti, mi  
ćemo to ovdje normalno izglasati.

Šta je važno ovdje napomenuti oko ovog zakona, što je ovaj zakon na predlog opozicije i  
pojedinih naših koalicionih članova ili poslanika u prošlom sazivu usvojio ovaj zakon iako je  
Demokratska partija socijalista bila protiv ovoga jer je u startu znala da je ovaj zakon nemoguće u  
potpunosti realizovati, a ne izvršiti neku diskriminaciju kod ostalog dijela crnogorskog stanovništva  
tj. naših majki. Prije svega, želim da naglasim da je ovaj zakon dat kao podstrek za povećanje  
nataliteta u Crnoj Gori, što se pokazalo sasvim suprotno jer nije porastao broj crnogorske

populacije za to vrijeme. Drugi cilj je bio da se poveća zaposlenost i isto taj drugi cilj nije ostvaren.  
Ono što je ovdje veoma važno, da je opozicija u tom periodu, iako nijesam bio poslanik u tom  
sazivu, bio sam obični posmatrač i slušao sam skupštinska zasijedanja, vidio sam da i kod tih  
majki nije bilo svejedno kako će da se opredijele i šta će da urade.

Što se tiče toga, mogu pomenuti jedan primjer. Kući imam dvije majke, jedna je moja  
majka, a druga je majka moje djece. Moja majka koja ima blizu 80 godina ima pravo jer je radila  
25 godina i ima nas petoro, a majka moje djece faktički ima 17 godina radnog staža i ima troje  
djece i nije imala pravo na nadoknadu. Znači, u samoj mojoj familiji sam osjetio tu diskriminatorsku  
poruku ovog zakona, a koji zakon je od opozicije bio predložen i usvojen ne da bi pomogao  
natalitetu i zapošljavanju već da se oslabi vlast u Crnoj Gori i da bi time postigli neke poene kod  
glasačkog tijela u Crnoj Gori.

Normalno, građani Crne Gore i te majke u ogromnom broju su vidjele zamku koju su nam  
spremili iz opozicionih klupa i nisu na sljedećim izborima gdje su trebali, eto nas iz DPS-a, iz vlasti  
da nas kazne, nisu nas kaznili jer je na predsjedničkim izborima naš kandidat ubjedljivo pobijedio,  
a isto tako i na lokalnim izborima smo ubjedljivo pobijedili. Jer, naši građani su ipak savjesni i  
svjesni i kada je država u pitanju veoma racionalno i pozitivno razmišljaju o državi. Opoziciji bih  
preporučio da ponekad kao i u demokratskim zemljama svugdje u svijetu podrže i neki zakon ili ne  
podrže neki diskriminatorski zakon kojeg i pozicija podržava ili ne podržava. Tako bi možda i  
poboljšali rejting na političkoj sceni, a ovako dobijaju sve manje i manje glasova. Strah me je, ne  
strah nego to se vidi da se sve vraća kao bumerang, odnosno što bi rekli stari - ko drugom jamu  
kopa sam u nju upada. Zahvaljujem.

PREDSJEDAVAJUĆI GENCI NIMANBEGU (26.07.18 18:27:35)

Hvala, kolega Muriću.

Kolega Branko Radulović, a neka se pripremi koleginica Marta Šćepanović.

BRANKO RADULOVIĆ (26.07.18 18:27:45)

Građani Crne Gore, imao sam nadimak u pojedinom periodu života i bavljenja, zvali su me  
Feniks. Jer, kada sam rukovodio jednom velikom fabrikom gdje je tržište bilo uzburkano, uvijek  
sam nalazio neko rješenje. Tako da i današnja neko novo iskustvo da, Bogu se nadam, pojedinci  
u ime Crne Gore utiču i kreiraju sudbinu Crne Gore, da je to samo pojedinačan slučaj, posebno  
ako ti se nešto dešava u odnosu na najbližeg nekog svog prijatelja, druga, brata. Kroz život sam  
stekao ove iz Demokratskog fronta i Mićka kao svoga brata, tako mi Bog pomogao.

Glasao sam, ljudi, za ovaj zakon zato što sam višekapac. Evo 27 godina sam bio  
višekapac, nosio sam rudarsku kapu s Andrijom Mandićem, šljem, i Strahinjom, izvini, molim te i s  
jednom velikom aktivistkinjom iz nevladinog sektora koja mi više nije partner toliko javno, MANS-a,  
hoću javno sada da kažem s Vanjom. Znači, nosio sam taj šlem 5.000 metara dolje. Nosio sam  
šlem, kapu ispred deset godina, pa radnika "Radoja Dakića", pa onda Bošnjaka muslimana,  
Crnogoraca muslimana, da ne pogriješim jer su me jedan put opomenuli 90-ih godina, pa Hrvata  
opet 90-ih godina. Sada sam došao i do Srba, a svi mi jedno, svi ujedno, svi na jednom mjestu, svi  
naši tu, svi naši budući tu, daće Bog.

Kada sam glasao za žene, glasao sam isto kao što sam glasao za ovo. Stvarno, slušajući  
neke priče, onda mi pamet pođe na drugu stranu kada neko kaže koliko od nas koji se zovemo  
ovako ili onako, malo više volim i cijenim svoju majku, svoju sestru, svoju ćerku, a ja nešto kažem  
u ime svih nas. Mislim da se na zemaljskoj kugli više žena ne cijeni nego što se cijeni u Crnoj Gori.  
Znači, kapa dolje njoj, krpa dolje njoj. Onaj koji se ne cijeni u pojedinoj porodici toga treba  
pelcovati kao što se pelciju pojedini koji rade mnogo ružne stvari, antiljudske, anti Darvinove,  
antibožije stvari. Glasao sam, i bila su dva povoda. Jedan je povod bio od bijele kuge koja vlada  
Crnom Gorom i koja, Škrelja, to isto i kod Albanaca važi što i kod nas, vlada bijelom kugom. Bio  
sam, Škrelja, možda evo sad kada su sudili bio sam s mojim komšijama i kumovima malisorima  
ispred i slikao se zajedno, Orlov let, tako da sam i na tom mjestu bio. Što ću kada volim te

višekape crnogorske.

Glasao sam iz dva razloga. Jedan razlog je bijela kuga, shvatite da je to jedan od najvećih  
problema Crne Gore. Neće da se žene. Neće da se udaju. Neće da rađaju. Druga stvar, shvatite  
da će se to mijenjati, pogledajte samo primorje, ko nam kupuje, kako će se i to promijeniti. Druga  
stvar zbog čega sam to glasao, zbog tog socijalnog položaja naše dobre polovine u porodicama.  
Ali, ima jedna suština kada smo pričali o budžetu. Svi ćemo biti manje više, neko prije neko  
kasnije socijalno ugroženi i svi ćemo biti zajedno, bez obzira na starost, nacionalnu strukturu i sve  
ukoliko ne promijenimo potpuno ekonomsku i socijalnu politiku. Socijalna politika mora da počiva i  
na solidarnoj politici /prekid/ politika na dinamičnom procesu.

Gospodine predsjedniče, dajem vam riječ da nam nešto ljudski kažete u ime svih nas, 81.  
Najvažnije je da pokažemo da je ova kuća glavna kuća Crne Gore i da postoji solidarnost i  
branjenje svih 81 poslanik iza nečega što je ustavno načelo i demokratsko načelo. Hvala.

PREDSJEDNIK IVAN BRAJOVIĆ (26.07.18 18:33:14)

Zahvaljujem.

Za komentar se javio poslanik Suad Numanović. Prije prelaska na komentar, želim da, prije  
svega poslanicima, a i građanima Crne Gore saopštim sljedeću stvar.

Na sjednici Kolegijuma predsjednika Skupštine, koja je održana na zahtjev poslanika  
Demokratskog fronta, jednoglasno je dogovoreno da Skupština uputi apel sudskim instancama,  
odnosno Vrhovnom i Ustavnom sudu da u okviru svojih nadležnosti što prije sagledaju i doprinesu  
rješavanju novonastale situacije vezane za moguće posljedice najnovije odluke, odnosno Rješenja  
Vijeća Višeg suda od 24. jula 2018. godine u predmetu protiv poslanika Milana Kneževića. Hvala  
vam što ste saslušali ovo obavještenje s Kolegijuma.

Sada dajem riječ za komentar poslaniku Suadu Numanoviću. Izvolite.

SUAD NUMANOVIĆ (26.07.18 18:34:16)

Zahvaljujem, predsjedniče.

Zaista kratak komentar, da podržim u ovom prvom dijelu prof. Radulovića. Jer, prosto  
govorio je o onome što on jeste i onako kako ga mi doživljavamo svi, bez obzira u kojim klupama  
ovdje sjedjeli, s jednom građanskom profilacijom koju je nosio u sebi. Čovjek koji je odrastao u  
Staroj Varoši ne može drugačije ni da bude i ne može genetski kod da mu bude drugačiji nego  
takav kakav je rekao. Zaista, podrška za takvu stvar.

Međutim, danas smo čuli ovdje iz ovih skupštinskih kluba od pojedinih kolega nešto sasvim  
drugo. Počeli su da nas prebrojavaju po krvnim zrncima, kakvi smo, koji smo, zar imamo pravo da  
se nalazimo na ovom ili onom mjestu, zar imamo pravo da raspolažemo ovolikim ili onolikim  
budžetom, zar ne treba ona druga polovina, većinska Crna Gora da se zapita kuda je to Crna  
Gora krenula ako baštini građanski koncept o kojem ste vi govorili, a ja ga sa deset prstiju ili obije  
ruke ili cijelim svojim životom podržavam to što ste vi rekli. Ako je neko sposoban, a građanin je  
Crne Gore neka bude i predsjednik države, neka bude i predsjednik Vlade i ministar i ne treba to  
nikome da smeta, a ako nije sposoban, onda nemojmo, dajmo doprinos da dođe neko drugi. Može  
da bude građanin Crne Gore, rekao sam ako je građanin Crne Gore, pa treba ovdje, bez obzira na  
vjeru i naciju, gospodine Slavene. Zato, maksimalna podrška za profesorov pristup.

Pitanje bijele kuge, vjerujte, pitanje nataliteta sa ovakvim zakonom ne možemo riješiti. Ako  
budemo stalno nešto s nečim što je nemoguće riješiti se zamajavali i vrijeme nam izmicalo, onda  
ćemo izgubiti i to vrijeme za neku drugu strategiju, strategiju nataliteta koja nam je jako  
neophodna i moramo da tu imamo jasan pristup, jednu strategiju s akcionim planom kako i na koji  
način taj natalitet povećati. Jer, ono što nam se dešava, više imamo razvoda nego što imamo  
sklopljenih brakova ili kada se sklope brzo dolazi ili vrlo rijetko se sklapaju ti brakovi, a samim tim  
kao posljedica toga ne može ni da bude taj natalitet u onom procentu kako bismo željeli i kakav  
treba Crnoj Gori u narednom periodu. Hvala.

PREDSJEDNIK IVAN BRAJOVIĆ (26.07.18 18:37:21)

Hvala, kolega Numanoviću.

Poslanik Branko Radulović ima odgovor na komentar. Izvolite.

BRANKO RADULOVIĆ (26.07.18 18:37:27)

Sve više se vraćam vjerovanju Crne Gore i sve više mislim da uzalud nijesam i 1990.  
godine bio aktivan i da nisam potrošio svoje vrijeme. Svi mi, vjerujte to, nema ođe nijednog koji  
duboko ne vjeruje da je ovo njegova kuća. Nema ni pravo jer mu je otac, đed, prađed stotinama  
godina ovdje baštinio, dijelio sudbinu svih nas i ođe će svoju budućnost i potomstvo da gradi.  
Nema nijednog. Potrebno je da se oko nekih stvari dogovorimo unutar Crne Gore, da krene to  
demokratsko klatno, da i ono što su pojedini ministri rekli da smo mi u pravu, potreban je progres  
pa će se ovo juče zvati. Majka mi je uvije zborila, "Branko sedi i ovo će se juče zvati". Znači, sutra  
je ljepši dan.

PREDSJEDNIK IVAN BRAJOVIĆ (26.07.18 18:38:32)

Hvala poslaniče Raduloviću.

Sad riječ ima poslednji prijavljeni diskutant po ovoj tački dnevnog reda, poslanica Marta  
Šćepanović. Izvolite.

MARTA ŠĆEPANOVIĆ (26.07.18 18:38:46)

Poštovani direktore direktorata, uvaženi građani,

Možda da počnem od one prozivke sa početka rasprave gdje je mene i koleginicu Laličić  
neki tu od kolega stavio u kontekst nekog ko iz hira podnosi amandmane. Amandmane je  
prihvatila Vlada vjerujući da žena koja je imala ugovor na tri mjeseca nema legitimno pravo da  
sljedećih pet godina prima naknadu, ali Ustavni sud je rekao svoje i sa ovim zakonom i njima će  
biti isplaćeno ono što ih sljeduje. Od mene se tražilo izvinjenje da, izinjavam se svim ženama Crne  
Gore koje su ovim zakonom skoro dvije godine bile diskriminisane, svima koje nijesu mogle da se  
ostvare kao majke, svim ženama koje su rodile jedno dijete, svim ženama koje su rodile dvoje  
djece, svim ženama koje su rodile troje, četvoro, petoro, šestoro pa i devetoro djece, ali po  
uslovima propisanim ovim zakonom nijesu mogle ostvariti naknadu. Izvinjavam se i svim očevima  
koji su ovim zakonom bili diskriminisani kao roditelji, odnosno onima koji su kao samohrani roditelji  
podizali svoju djecu ostavljenu od svojih majki, a na njihov račun su ostvarile naknadu. Izvinjavam  
se i svoj djeci koju su majke ostavile u Domu za nezbrinutu djecu, a primale su ovu naknadu,  
izvinjavam se svima njima što je tadašnja većina usvojila takav zakon kojim je činjenicu porođaja  
troje ili više djece neosnovano pretvorila u lično svojstvo žena uz koje je vezao i pravo na lična  
materijalna primanja i to doživotno.

Dakle, pravo na doživotnu naknadu ovim zakonom nije priznato svima drugim ženama koje  
su se nalazile u sličnoj ili uporedivoj situaciji jer ne ispunjavaju neke od zakonskih uslova, u  
pogledu broja rođene djece ili godina staža ili godina provedenih u statusu nezaposlenih lica na  
evidenciji Zavoda za zapošljavanje. Za zakonski kriterijum za priznavanjem doživotne nakanade  
po osnovu rođenja troje ili više djece zakonodavac je odabrao lično svojstvo, biološku činjenicu,  
višestuke porođaje žena, bez obzira da li u momentu sticanja naknade su bile majke, babe ili čak  
prababe, ali istovremeno naložio da upravo u najreproduktivnijem periodu žena i u godinama  
neposredno poslije porođaja ta ista žena, majka mora raditi da bi nakon 15 ili 25 godina ispunila  
zakonske uslove za prestanak radnog odnosa ili čak prestanak penzijskog statusa ili se nalaziti na  
evidenciji Zavoda za zapošljavanje najmanje 15 godina radi dobijanja javno pravne novčane  
kompezacije za porođaje koji su se po pravilu dogodili ranije. Tako definisana naknada ne može

se smatrati socijalnim davanjem koji služi zaštiti majki i djece, prije svega, jer su naknadu primale  
sve one majke, babe, prababe bez obzira na socijalni status. Dakle, jednako one dobrog imovnog  
stanja kao i one lošeg imovnog stanja. Takođe, ovim rješenjem, odnosno iznosom koji se morao  
izdvajati za isplaćivanje ovih naknada dovodila su se u pitanje sva socijalna davanja koja su  
predviđena Zakonom o socijalnoj i dječijoj zaštiti za sva ona lica koja su u stanju socijalne potrebe.

Ko ovdje treba da se izvini majkama koje su ostvarile pravo na naknadu po ovom  
neustavnom zakonu? Mi ili oni koij su političkim profiterstvom donijeli ovaj zakon i prevarili sve  
majke, a mi sad ovim izmjenama pokušavamo da im pomognemo jer su žene opravdano  
očekivale da će nakandu primati doživotno bez obzira jesu li im djeca već radno sposobna,  
oformila svoje porodice i slično. Nažalost danas su ovdje najviše zabrinute poslanice, među njima  
jedna od njih koja nije podržala ovaj zakon, odnosno nije glasala za njega, zabrinuti su i oni koji ne  
znaju ni šta je s od siromaštva, jer je cijena njihovih cipela njamanje kao i mjesečna naknada  
jedne majke. Ono što je bitno naglasiti da se ovim zakonom u potpunosti poštuje Odluka Ustavnog  
suda i da Ministarstvo čini sve da u narednom periodu primijeni zakon onako kako je to pri  
propisano.

Dakle, ne radi se o pritvustavno i pritivzakonito oduzetom stečenom pravu, jer je postupljeno  
u skladu sa odlukom Ustavnom suda, Zakonom o izvršenju odluke prethodne naknade nijesu  
vraćene već su utvrđene nove za korisnice koje su prije korišćenja prava na naknadu po osnovu  
rođenja troje ili više djece bile u radnom odnosu u visini koja odgovara njihvoj zaradi kod  
posljednjeg poslodavca sa pripadajućim doprinosima za penzijsko osiguranje, a ostalim  
korisnicama je vraćen status koji su imale prije ostvarivanja prava na naknadu po osnovu rođenja  
troje ili više djece. Takođe, regulisano je i pitanje uplate doprinosa za penzijsko i invalidsko  
osiguranje i za period kada su korisnice imale pravo na naknadu po osnovu rođenja troje ili više  
djece.

Na kraju, želim da pohvalim i Ministarstvo rada i socijalnog staranja koje je uz sve teškoće  
od pravnih, tehničkih i nedostatka kapaciteta ipak uspjela da izađe u susret i svakoj od 22 hiljade  
žena riješi njihove statuse, a ovo posebno ukazujem zbog otežavajuće okolnosti koja se desila u  
međuvremenu ovih izmjena zakona. Zahvaljujem.

PREDSJEDNIK IVAN BRAJOVIĆ (26.07.18 18:44:39)

Hvala Vam.

Komentar Janko Vučinić, izvolite.

JANKO VUČINIĆ (26.07.18 18:44:47)

Gospođo Šćepanović,

Velika je razlika između mene i Vas i u pogledu ovog zakona i uopšte, najviše zbog toga  
što ja kad govorim i kad ustanem da govorim sa ovoga mjesta ja iznosim činjenice i istinu, a Vi  
izgovarate prazne riječi. Ko je prevario majke? Pa Vi ste prevarili majke. Da nije bilo Vašeg  
amandmana, potpisali ste Vi taj amandman i čini mi se gospođa Laličić, onda ne bi danas bilo ni  
raspave o ovome zakonu. Znači, Vi ste glavni krivac što 600 žana koje su bile zaposlene na  
određeno vrijeme nijesu primale nadoknadu i sada poslije godinu dana njihovih muka i  
preživljavanja i sastavljanja kraja sa krajem, ono što se kaže, oni će dobiti te nadoknade. Vi ste  
danas bili dužni da se izvinite tim ženama, a umjesto toga Vi ste ovdje pričali neku ispraznu priču  
koja nema utemeljenje i koja nije zasnovana na činjenicama.

Ko je politički profitirao? Pa vi ste politički profitirali jer ste iskoristili zakon koji je predložila  
opozicija. Taj zakon, izvorni predlog toga zakona je bio odličan i on je bio sa ciljem da pospiješi  
natalitet. Da bi ga, sada da ne ponavljamo priču, amandmanom poslanici Bošnjačke stranke  
uredili tako da on postane opterećenje za finansijski sistem države. Bez obzira na sve to Crna  
Gora je trebala da kao država pokaže moć da može da izdrži taj zakon. Umjesto toga šta ste vi  
uradili? Protivustavno ste ukinuli taj zakon, jer pogažen je konkretno član 147, da se zakoni ne  
mogu retroaktivno primjenjivati, vi ste to uradili. Znači, primijenili ste retroaktivno zakon i pisali ste

dva puta rješenja za istu stvar. To je jasno i laicima, a ne pravnicima. Naučili ste pravu i Ustavu  
one majke koje se okupljaju jednom ili više puta u mjesec dana.

Poštovane majke obraćam se vama, vi ste uspjele, uspjele ste u vašoj namjeri da vratite dio  
nadoknada nazad protestima, vi to radite odlično predvođeni koordinacionim odborom i gospođom  
Željkom Savković. Nastavite i dalje ono što vi ne uradite mi ćemo završiti kada se promijeni  
odnarođena vlast.

PREDSJEDNIK IVAN BRAJOVIĆ (26.07.18 18:48:06)

Hvala.

Pravo na odgovor na komentar ima poslanica Šćepanović.

Izvolite.

MARTA ŠĆEPANOVIĆ (26.07.18 18:48:06)

Hvala predsjedniče.

Pa koliko Vi govorite tačno, ispravno i činjenično, rekli ste prije rečenicom da su meni i  
koleginici Laličić puni džepovi. Sa čovjekom koji izgovara takve neistine i uopšte govori na takav  
način kao što Vi govorite uopšte ne želim ni da polemišem.

PREDSJEDNIK IVAN BRAJOVIĆ (26.07.18 18:48:35)

Hvala Vam.

Sada smo završili diskusiju po ovoj tački dnevnog reda.

Pitam da li predstavnik Vlade želi dati završnu riječ. Želi.

Izvolite, ministre Purišić.

KEMAL PURIŠIĆ (26.07.18 18:48:47)

Hvala, uvaženi predsjedniče.

Poštovani poslanici, poštovani građani,

Na kraju ove rasprave želim da se zahvalim svim poslanicima koji su uzeli učešće u  
raspravi povodom Prijedloga ovog zakona. Posebno da se zahvalim poslanicima koji su se držali  
da tako kažem zadate teme i koji nijesu bitno odstupali i vjerujem da je važno da se rasvijetli  
kontekst i ono što se prethodno dešavalo, a u vezi je sa ovim zakonom. Ipak očekivali smo da  
ćemo se više koncetrisati na samu materiju ovog zakona, to je do duše učinilo dosta poslanika, ali  
bilo bi svrsishodnije, korisnije da su se svu držali te teme.

Nekoliko pitanja kroz diskusiju se iskristalisalo i probaću da sada na kraju rasprave nisam  
želio da to činim u toku rasprave, jer je bilo mnogo zainteresovanih poslanika, nekoliko pitanja  
zaslužuju da se prokomentarišu. Jedno je oko teze da se sada na ovaj način vrši dodatna  
kategorizacija što će reći i možda diskriminacija korisnica naknada, jer se daje uslovno rečeno na  
parče jednoj po jednoj kategoriji ovo pravo.

Podsjećam da je Vlada u decembru mjesecu, predložila samo izmjenu zakona u smislu da  
se smanje naknade za 21% u prosjeku. Da je Vlada imala namjeru da ukida ovaj zakon ona bi to  
uradila u trenutrku kada se donosio sanacioni plan, jer bi u prvi plan izašle te potrebe da se  
fiskalno, odnosno finansijki konsoliduje budžet, nije imala tu namjeru.

Dakle, Ustavni sud, da li je neko pomogao tome ili ne, ja u to ne ulazim, ali Ustavni sud je  
ove dvije norme proglasio neustavnim i stavio ih van pravnog prometa, i što nije često bio slučaj,  
Ustavni sud je dao zaduženje Vladi da u roku od tri mjeseca uredi ovo pitanje, vodeći računa da  
korisnice naknada ne ošteti, odnosno da ispuni njihova legitimna očekivanja u smislu da one ne  
dođu u faktički pravnu situaciju lošiju nego što im je bila prije uvođenja naknada.

Na taj način složićete se, oni su izvršili izvjesnu kategorizaciju, odnosno dali su različitim  
kategorijama i različita prava i logično je bilo da se najviše računa povede o onima koje su bile  
najugroženije. Vjerovali su državi, zaposlene majke, žene, da će koristiti ovu naknadu i raskinule  
su svojom voljom radni odnos. Prirodno je da su njihova legitimna očekivanja najveća i to je  
kategorija i ona je bila u fokusu Vlade, da se njima obezbijedi za određeni period nastavak  
korišćenja naknade.

Druga kategorija su žene koje su došle, zamijenile penziju naknadom i računalo se sa tim  
da su željele da uzmu više jedno stečeno pravo, a penzija jeste stečeno pravo, naknada to nije,  
zamijenili su pravom koje nije stečeno pravo, nego su prosto htjele više. Vlada je odlučila da se te  
žene vrate, odnosno korisnice vrate na ranije pravo, jer je to bila takođe sugestija Ustavnog suda i  
da nastave da koriste svoju penziju.

Korisnice koje su došle sa evidencije nezaposlenih lica su vraćene kod Zavoda za  
zapošljavanje i upućene da tamo ostvare svoja legitimna očekivanja, pa je kao što se sjećate  
određenom broju tih korisnica omogućeno da koriste onu naknadu po osnovu osiguranja od  
nezaposlenosti u periodu koji je preostao, u trenutku kada su tu naknadu zamijenili naknadom po  
osnovu rođenja troje ili više djece. Na taj način je sud vrlo decidno, vrlo jasno, na kraju postojale  
su opsežne konsultacije, ne sa njima, nego sa stručnom javnošću, dao do znanja šta očekuje i na  
koji način treba da se u Vladi, odnosno Parlamentu urede ovi odnosi i oni su uređeni kako su  
uređeni. Danas ćemo omogućiti još ovoj grupi od 600 korisnica da nastave da koriste to pravo, jer  
je negdje procijenjeno naknadno u posebnom postupku od Ustavnog suda da su njima zakinuta  
legitimna očekivanja, imajući u vidu ono što sam pomenuo, a tiče se prava iz radnog odnosa, koja  
su propisana Zakonom o radu.

Toliko o tome da se vrši kategorizacija i nova diskriminacija. Nije to bila intencija Vlade, nije  
to proizvedeno ovim zakonima, ovim izmjenama zakona, barem je takav naš utisak.

Bilo je pitanja šta je sa onih 6.500 do 7.000 korisnica koje su trebale da nastave da  
ostvaruju svoje pravo na Zavodu za zapošljavanje. Znate i samo da je ovaj zakon i još nekoliko  
zakona podsticao nezaposlene da se prijavljuju na Zavod, to je pored ostalog i Zakon o  
zdravstvenom osiguranju, ne da žele da se zaposle i da traže posao, nego prosto da ostvare neko  
od socijalnih prava. Mi procjenjujemo da je nakon što su ti razlozi nestali, nakon što je  
zakonodavstvo očišćeno od tih primjesa, oni prosto nijesu više zainteresovani da se tamo vrate,  
jer nisu nikad ni željeli da dobiju posao. Znam primjere da je ovu naknadu koristila osoba sa 99  
godina. Znam u jednoj porodici da je to koristila i baka i majka i ćerka. Već je bilo priče da je za  
80% u tom periodu povećan broj prijava na Zavod za zapošljavanje i to žena u periodu koji je  
teško zapošljiv, da tako kažem period i male su šanse da se stekne posao. Da li je ovo bilo  
stečeno pravo ili ne Ustavni sud se o tome odredio. U samoj odluci Ustavnog suda, ko želi može  
da je pročita, dao primjer uporedne prakse u nizu zemalja kroz slučaj x osobe u vođenju protiv  
države te i te, y osobe u vođenju protiv države te i te i na jasan način ukazao da ta uporedna  
praksa, što i jeste izvor prava, može da posluži u ovoj situaciji.

Bilo je pitanje uvažene poslanice Vukićević Anke da li je tumačenje centara oko prava na  
naknadu, odnosno da li se može ostvariti pravo ako vrijeme isteka ugovora na određeno je  
adaptirano na 31. odnosno na trenutak kada je ovo pravo uspostavljeno kao tako.

Tražilo se u proceduri da se raskine radni odnos svojom voljom, tako piše u onom zakonu,  
koje su svojom voljom raskinule radni odnos, a onda se tražilo da se te korisnice prijave na Zavod  
za zapošljavanje da bi mogle da ostvare ovu naknadu. Ako je taj datum identičan datum, onda je  
to baš problem i ne znam kako da se riješi, naslućujem o čemu ste razmišljali. Složiićete se da  
one nijesu imale legitimno očekivanje da će raditi barem jedan dan u narednoj godini nakon isteka  
i da one nijesu u tom smislu žrtvovale nešto. Oko toga je uvažena poslanica već nešto govorila.

Bilo je zamjerki da u Ministarsvu, generalno u vladajućoj koaliciji, nema empatije za majke  
korisnice naknada, a zaista nije tako. Mi se nosimo sa mnogo problema, pokazali smo mnogo  
strpljenja, mnogo volje i znamo dozvolite da budem ličan, negdje ja osjećam tu vrstu problema i  
trudim se da motivišem sve moje kolege da pokažu dobru volju, da koliko god je moguće u njihovu  
korist tumače propise, ali ću pomenuti sljedeće. Mi smo pregovarali pa jedno sedam, osam sati sa  
delegacijom korisnica naknada, potpredsjednik Simović, ministar finansija Radunović i ja tražili  
moguća rješenja molili ih da se uključimo i zajedno tražimo ta rješenja. To je takođe na tragu  
pokazivanja te empatije i volje da se pomogne nije bilo sluha i ja žalim za tom propuštenom

prilikom.

Oko toga smo dali tumačenje, dozvolićete mi

PREDSJEDNIK IVAN BRAJOVIĆ (26.07.18 18:58:44)

Imate, ali vodite računa da sam dao deset minuta završnog izlaganja. Pokušajte da  
privodite kraju.

KEMAL PURIŠIĆ (26.07.18 18:58:54)

Ono što svi negdje treba da imamo u vidu kao i poslanici. Mi i vi, mi iz Vlade i vi iz  
Parlamenta stvaramo pravni poredak. Mi ne treba da se bavimo samo ovim zakonom nego i nizom  
zakona koji regulišu određene sektorske politike koje su u nadležnosti zajedničkoj, koje regulišu i  
tržište rada, ali i penzioni sistem i socijalnu zaštitu itd. itd.

Meni su kada sam dolazio na ovu dužnost pokazali praktično bez obzira za koga sam ja  
navijao kao političar, inače nijesam bio poslanik kada se donosio ovaj zakon bio sam do 2012.  
meni su pokazali da u 16 ili 17 sektorskih politika ovakav zakon proizvodi probleme, a mi ćemo  
morati da donosimo te zakone. Mi ili neka druga većina koja će to praviti, koja će imati legitimitet i  
zaista bi morali o cjelini ovoga problema da vodimo računa /prekid/ uradili da neke od korisnica  
koje su izgubile ovo pravo dobiju neka druga naslijeđena prava.

Njih 2.000 je napustilo materijalno obezbjeđenje, uzelo naknadu. Stvorili smo prostor da se  
vrate na materijalno obezbjeđenje. Odvojili smo pet miliona za mjere aktivne politike zapošljavanja  
i preko IRF-a ili Zavoda za zapošljavanje kreirali programe da osnažimo te korisnice da lakše nađu  
posao. Stvaraju se prilike kroz ukupni razvoj da se i lakše dođe do posla. Vjerujem da će neke od  
njih, barem one koje su željele ili žele da se zaposle, iskoristiti tu priliku.

Evo ako sam uspio nešto da pojasnim. Zahvaljujem.

PREDSJEDNIK IVAN BRAJOVIĆ (26.07.18 19:00:40)

Hvala Vam ministre.

Time smo završili raspravu po ovoj tački dnevnog reda. Naknadno ćemo se izjasniti. Ja se  
zahvaljujem ministru Purišiću i njegovom saradniku Kuševiji. Poštovani poslanici prelazimo na  
objedinjenu raspravu o sljedećim tačkama dnevnog reda.

**Predlog odluke o donošenju Prostornog plana posebne namjene za obalno područje  
Crne Gore i Predlog odluke o donošenju Prostornog plana posebne namjene Nacionalnog  
parka Prokletije**.

Ovlašćeni predstavnici Vlade su Pavle Radulović, ministar održivog razvoja i turizma i  
Dragana Čenić, generalna direktorica Direktorata za planiranje prostora.

Vlada je predložila Skupštini da prilikom razmatranja predloga i odluke pozove predstavnike  
obrađivača plana da sjednici prisustvuje i Svetlana Jovanović, diplomirani prostorni planer i  
rukovodilac tima za izradu Prostornog plana posebne namjene za obalno područje Crne Gore i  
Prostornog plana posebne namjene Nacionalnog parka Prokletije i ja ih pozdravljam.

Izvjestioci odbora su Jovanka Laličić, Zakonodavnog odbora i Petar Ivanović, Odbora za  
turizam, poljoprivredu, ekologiju i prostorno planiranje.

Otvaram pretres i pitam predstavnika Vlade da li želi dati dopunsko obrazloženje. Želi.

Ministar Radulović ima riječ. Izvolite.

PAVLE RADULOVIĆ (26.07.18 19:01:58)

Poštovani predsjedniče, uvaženi poslanici, cijenjeni građani,

Cijeneći vaše vrijeme, ali i važnost ove teme ja ću probati da budem racionalan i naravno tu

smo da odgovorimo na sva eventualna pitanja koja možete imati. Dozvolite da probam da vas u  
kratkim crtama uvedem u ova dva planska dokumenta.

Prostorni plan posebne namjene za obalno područje obuhvata teritoriju šest primorskih  
opština, kao i teritorijalno more i unutrašnje morske vode izuzev prostora koji su obuhvaćeni  
granicama Nacionalnog parka Skadarsko jezero u opštini Bar i granicom Nacionalnog parka  
Lovćen u opštini Budvi. Prostor ovih šest primorskih opština ima površinu od nešto preko 1.500  
km2, a površina teritorijalnog mora i unutrašnjih voda iznosi oko 2.500 km2.

Odluku o izradi ovog plana Vlada je donijela aprila mjeseca 2011. godine i on je u  
prethodnom periodu bio u fokusu najznačajnijih obaveza Ministarstva održivog razvoja i turizma  
budući da se radi o planu koji daje regionalni planski okvir kojim će se integralno sagledati  
potencijali i kapaciteti obalnog područja i kreirati instrumenti za održivi razvoj ovog područja.

Od 31.12. 2015. godine stari prostorni planovi opština više se ne primjenjuju. Tako da su  
trenutno četiri primorske opštine: Herceg Novi, Kotor, Budva i Bar bez najvažnijeg strateškog  
prostorno-planskog dokumenta. Ova činjenica dodatno je išla u prilog težnji da se obalno područje  
integralno sagleda kroz planski dokument regionalnog karaktera i regionalnog značaja i da se kroz  
ovaj dokument ponude smjernice za direktnu implementaciju prvenstveno važnih infrastrukturnih  
projekata, a onda i turističkih investicionih projekata za koje postoji iskazana interesovanja.

Krajnji rezultat koji sada imamo pred nama je strateški dokument koji definiše sistem  
organizacije i uređenja prostora obalnog područja i nudi skup pravila i smjernica koja će morati da  
se poštuju pri daljoj planskoj razradi. Pri definisanju planskog koncepta uzeta su u obzir značajna  
ograničenja za razvoj obalnog područja kao što su seizmika, erozija i poplave utvrđeno na osnovu  
rezultata modeliranja seizmičke ranjivosti i seizmičke mikrojonizacije, ranjivosti erozionih područja,  
površine plavljenja, zona sanitarne zaštite podzemnih voda, mineralnih voda, nalazišta peloida koji  
su pripremljeni u okviru - Programa integranog upravljanja obalnim područjem Crne Gore ili  
skraćeno CAMP.

Za potrebe ovog plana izrađena je Studija zaštite kulturnog nasljeđa. Kako bi dobio  
saglasnost Ministarstva kulture, Prostorini plan posebne namjene za obalno područje u potpunosti  
je usklađen sa ovom studiom. Pri planiranju obalnog područja nastojalo se da se ograniči linearni,  
odnosno duž obalni urbani razvoj, da se očuvaju vrijedni ruralni prostori u kojima je ograničen ili  
zabranjen urbani razvoj, da se obezbijedi usklađivanje nove saobraćajne i tehničke infrastrukture  
duž obale sa potrebama očuvanja vrijednosti predjela, da se obezbijedi slobodan pristup moru i  
obali pri izradi detaljnih rješenja.

Da bi se postigli navedeni principi primijenjeni su sljedeći instrumenti: smanjenje prethodno  
planiranog građavinskog područja i svođenje u razumne, odnosno održive okvire, povećanje  
iskorišćenosti planiranih građavinskih područja, unapređenje kvaliteta izgrađene sredine u skladu  
sa preporukama Programa upravljanja obalnim područjem Crne Gore, definisanje jasnih smjernica  
za razvoj turizma u užem obalnom području i njegovom zaleđu, ragulacija i kontrola gradnje u  
užem obalnom području uz primjenu mjera za obalni odmak i na kraju ruralnog razvoja uz  
očuvanje otvorenih ruralnih prostora.

U završnoj fazi izrade Predloga plana usvojen je novi koncept definisanja mogućnosti za  
izgradnju u obalnom području i to na način da umjesto omogućavanja izgradnje samo za pojedine  
potencijalne investitore sada omogućena izgradnja, odnosno određen pojas od 1.000 m obale koji  
je namijenjen isključivo za razvoj turizma u kojem će nakon usvajanja plana biti moguće  
razrađivati plansku dokumentaciju, detaljnu plansku dokumentaciju pod jednakim uslovima za sve  
vlasnike zemljišta bez obzira na do sada iskazane pretenzije. Sve u skladu sa jasnim smjernicama  
iz plana i režima zaštite koji definišu maksimalne kapacitete buduće izgradnje na nivou opštine.

Za već poznate investicije, da ih sada ne nabrajam, na osnovu kojih ovaj plan je omogućio  
da se direktno izdaju urbanističko-tehnički uslovi. Osim toga direktne smjernice za implementaciju  
biće omogućene i za svu saobraćajnu i tehničku infrastrukturu koja je predmet ovoga plana osim  
dionica brze saobraćajnice za koju su ponuđena alternativna rješenja i ostalu infrastrukturu koja se  
nalazi u okviru granica prirodnog i kulturno-istorijskog područja Kotora sa njegovom zaštićenom  
okolinom za koju je neophodno uraditi detaljne analiza i studije. Za rekonstrukciju, odnosno  
obnovu objekata u postojećim gabaritima za izgradnju pojedinačnih objekata u ruralnim  
područjima, za potrebe poljoprivrede stanovanja za sopstvene potrebe ili ruralnog turizma, za  
objekte od posebnog značaja, za odbranu, zaštitu i spašavanje, za kupališta, za objekte

pomorskog saobraćaja, za šetnice pored mora, za lokacije marikulture, za rekonstrukciju  
postojećih stanica za snabdijevanje gorivom, za solarne elektrane i vjetroekektrane na planom  
predloženim lokacijama i područjima i za površine za eksploataciju mineralnih sirovina.

Privredni razvoj primorskog regiona je definisan kroz razvoj svih segmenata privrede i  
društvenih djelatnosti polazeći od sagledavanja sadašnjeg stanja obalnog područja i sektorskih  
strategija Crne Gore i prihvatanja evropskih standarda i vrijednosti glavni interes Crne Gore u  
razvoju obalnog područja je privlačenje investicija i rekonstruisanje turističkog sektora u cilju rasta  
njegove konkurentnosti i garantovanja dugoročno održivog razvoja društva i države. U tom smislu  
obalnom području predstoji značajan rad na dostizanju standarda mediteranskog okruženja. U  
konceptu privrednih djelatnosti turizam je najatraktivnija privredna grana za budući razvoj, zatim  
poljoprivreda kao logistika turizma onda pomorska privreda i ribarstvo. Kao poluga razvoja  
prepoznaju se infrastrukture, posebno saobraćajne i komunalne kao ekonomskog osnova za  
razvoj ovog područja koji će ubrzati privredne aktivnosti i promet i poboljšati dostupnost svih  
lokacija.

Donošenje integralnog plana za obalno područje je važno zbog definisanja ključnih  
saobraćajnih koridora i prateće infrastrukture kao preduslova kvalitetnog razvoja, poboljšanja  
prostorne organizacije saobraćajnog sistema, izgradnjom Jadransko-jonske magistrale za brzi  
motorni saobraćaj. Ujedno i zaobilaznica oko gradova, revitalizacijom i modernizacijom postojećih  
magistralnih i regionalnih puteva, poboljšanjem međuregionalne i međunarodne saradnje i  
unapređenjem i razvojem pomorskog, željezničkog, vazdušnog i teretnog saobraćaja obezbijediće  
se efikasnost i ekonomičnost u transportu ljudi i dobara.

Razvoj elektroenergetske infrastrukture obezbijediće adekvatno snabdijevanje primorskog  
regiona u skladu sa energetskom politikom ima za cilj rješenje problema u snabdijevanju  
potrošača kako već postojećih tako i budućih korisnika koji su planirani kroz realizaciju razvojnih  
projekata. Predviđa se i hidrotehnička opremljenost kroz kvalitetno vodosnabdijevanje i  
uspostavljanje kontrolisanog odvođenje otpadnih voda sa ciljem dugoročnog snabdijevanja  
Crnogorskog primorja i obezbjeđivanje potrebnih kapaciteta za stanovništvo i planirani turistički  
razvoj.

Strateški koncept razvoja elektronske komukacione infrastrukture treba da omogući pristup  
savremenim elektronskim komunikacionim uslugama kako stanovništvu područja tako i svim  
turistima i ostalim povremenim posjetiocima u skladu sa savremenim zahtjevima.

Uvođenjem jedinstvenih principa za svih šest primorskih opština i usklađivanjem razvojih  
lokalnih interesa sa strategijom i politikom razvoja države, integralnim pristupom u planiranju  
stvoriće se mogućnost da obalno područje Crne Gore postane prestižna mediteranska regija  
prepoznata po visokokvalitetnom turizmu. Za razvoj obalnog područja uz integraciju sa srednjim i  
sjevernim dijelom doprinijeće ukupnom ekonomskom razvoju u korist države i dobrobiti lokalnog  
stanovništva, što osim regionalnog upućuje i na nacionalni značaj ovog dokumenta.

Što se tiče Nacionalnog parka Prokletija on obuhvata djelove teritorije opština Plav i  
Gusinje, a njegove granice utvrđene su Zakonom o nacionalnim parkovima. On obuhvata površinu  
od oko 16.000 hektara. Područje Nacionalnog parka Prokletije je jedinstven prostor koji je  
zakonom proglašen za Nacionalni park 2009. godine i za ovaj prostor se po prvi put radi prostorni  
plan.

Usvajanjem ovog plana Crna Gora će imati planski pokrenutu teritoriju svih pet nacionalnih  
parkova. Sam status prostora nacionalnog parka upućuje na to da se radi o području od posebnog  
značaja i području naglašenog interesovanja od strane lokalnih zajednica. U tom smislu plan kroz  
definisanje planskih rješenja obezbjeđuje valorizaciju prostora kroz razvoj odabranih razvojnih  
sadržaja, infrastrukture, turističke afirmacije uz poštovanje svih aspekata zaštite prostora.

Planom se obezbjeđuje stvaranje uslova za razvoj, zaštitu uvođenje i korišćenja područja  
Prokletija na principima održivog razvoja, a naročito za zaštitu i očuvanje prirodnih dobara od  
izuzetnog nacionalnog značaja kao i drugih značajnih prirodnih resursa i posebno vrijednih  
kulturno istorijskih dobara. Koncept organizacije, uređenja i izgradnje i korišćenja prostora je dat  
prema scenariju - štitimo i razvijamo, prema kome se predviđa intezivan razvoj područja  
Nacionalnog parka u planskom periodu uz poštovanje svih režima zaštite prostora.

KIjučne pretpostavke koncept organizacije i razvoja Nacionalnog parka Prokletije su  
sljedeće: zaštita prirodnih vrijednosti i kulturnog predjela i graditeljske baštine Nacionalnog parka,

unapređenje i specijalizacija turističke ponude za cjelogodišnje korišćenje potencijala Nacionalnog  
parka, dakle boravak kulturne i sportske aktivnosti, izleti i slično. Razvoj turističke ponude u  
Nacionalnom parku, poboljšanje strukture šumskog fonda kroz biološku rekonstrukciju autohtonih  
vrsta i vraćanje autentičnog ambijenta, unapređenje poljoprivrede kroz razvoj stočarstva i  
proizvodnja tipičnih prerađevina od mlijeka i mesa, te podrška aktiviranju katuna u Nacionalnom  
parku i okruženju, poboljšanje funkcionalnih veza sa okruženjem imajući u vidu vezu Podgorica-  
Vrmaša- Gusinje preko Albanije i izgradnja regionalnog puta Andrijevica-Peć. Na kraju poboljšanje  
infrastrukture, odnosno infrastrukturne opremljenosti samog Nacionalnog parka. U skladu sa  
ključnim pretpostavkama planom za Nacionalni park Prokletije daju se koncepti razvoja turizma,  
saobraćaja, elektroenergetske, hidrotehničke, telekomunikacione infrastrukture i koncept zaštite  
prirodnih i kulturnih vrijednosti i prostora. Ovim planom izvršeno je zoniranje parka i utvrđene su  
granice prve zone zaštite u koje su sprovedene mjere koje odgovaraju režimu stroge zaštite.  
Drugu zonu zaštite u koje su sprovedene mjere koje odgovaraju režimu aktivne zaštite i treću zonu  
zaštite u koje su sprovedene mjere koje odgovaraju režimu održivog korišćenja. Određena su i  
dva posebna rezervata prirode i to Valošnica i Hridsko jezero. Plan daje podršku ruralnom razvoju  
u zonama naselje i obodom planina u zoni parka i u neposrednom okruženju.

Planom se naglašava da očuvana prirodno i kulturno istorijska baština Nacionalnog parka  
Prokletije predstavlja ključ razvoja turističkog proizvoda Nacionalnog parka Prokletije. U budućem  
razvoju neophodno je da kroz odgovornu upotrebu resursa i kvalitetnu interpretaciju prostora  
učinimo ovu destinaciju privlačnom za domaće turiste i turiste iz regiona. Turistička ponuda je  
usmjerena na odabrane lokacije, za smještaj i prateće sadržaje. Razvoj turizma je planiran u već  
formiranim naseljskim strukturama, kao i u uvoznim punktovima uz sami park. Kapacitet  
turistističkog smještaja u okviru Nacionalnog parka Prokletije iznosi 1669 ležaja što podrazumijeva  
ukupne kapacitete svih centara, eko sela, objekata seoskog turizma, planinariskih domova,  
kampova, malih planinskih hotela, ekolodža i ostalih vrsta smještaja. Plan predviđa i revitalizaciju  
katuna, predviđena je i prekogranična saradnja. Konkretno, razvojno investicioni programi kojima  
se bavi ovaj plan jesu izgradnja centara za posjetioce, osnivanje muzeja i tematskih parkova,  
poligoni i staze za brdski biciklizam, izgradnja planinarskih domova, revitalizacija katuna, manji  
planinski hoteli, u trećoj zoni zaštite skijalište Bogićevica, izgradnja ekolodž smještaja i slično.

Ostvarivanjem planskog koncepta prostor Nacionalnog parka može postati atraktivna  
turistička destinacija u sjeveroistočnom dijelu Crne Gore koja će privući posjetioce iz države i  
kontaktnih područja regiona. Zahvaljujem na pažnji i izvinjavam ako sam odužio, probao sam da  
sumiram obje tačke.

PREDSJEDNIK IVAN BRAJOVIĆ (26.07.18 19:15:02)

Hvala Vam, ministre.

Imali smo razumijevanja, objedinjena je rasprava.

Sada pitam da li izvjestioc Odbora želi riječ. Želi.

Poslanik Ivanović, izvolite riječ.

PETAR IVANOVIĆ (26.07.18 19:15:13)

Hvala vam, poštovani građani Crne Gore, uvaženi predsjedavajući, poštovani ministre sa  
saradnicama, drage kolege,

U najkraćem vodeći računa o vremenu Odbor za poljoprivredu, turizam i ekologiju i  
prostorno planiranje na svojoj 29. sjednici razmotrio je Predlog odluke o donošenju Prostornog  
plana posebne namjene za obalno područje Crne Gore koji je Skupštini Crne Gore uputila Vlada.  
Osnovni razlog za donošenje ovog dokumenta jeste stvaranje planskog i formalnog osnova za  
obezbjeđenje održivog razvoja obalnog područja. Prostorni plan posebne namjene za obalno  
područje Crne Gore izrađen je na način i po postupku predviđen Zakonom o uređenju prostora i  
izgradnju objekata. Sprovedene su dvije javne rasprave. Javna rasprava u periodu od 26. januara  
do 26. februara 2016. godine i još jedna javna rasprava od 19. maja do 04. juna 2018. godine.

Komentari, primjedbe i sugestije date od građana primorskih opština, mjesnih zajednica i  
nevladinih organizacija evidentirane su, obrađene i na odgovarajući način ugrađene u predlog.

Granice područja koje Plan zahvata su prostor opština Herce Novi, Kotor, Tivat, Budva, Bar  
i Ulcinj, kao i teritorijalno more i unutrašnje morske vode i izuzev prostora koji je obuhvaćen  
granicom Nacionalnom parka Skadarsko jezero u opštini Bar i Nacionalnog parka Lovćen u opštini  
Budva. Prostorni plan posebne namjene obalnog područja Crne Gore donosi se na period do  
2030. godine. Plan se sastoji iz tekstualnog dijela, knjiga 1 i 2 i grafičkog dijela. Plan čini detaljne  
razrade četiri lokacije Monte Rosa, Mrko i Bijela u opštini Herceg Novi i prva faza privredne zone  
Bar i Maljevik u opštini Bar.

Članom 9 predviđeno je da stupanjem na snagu ove odluke prestaje da važi Odluka o  
donošenju Prostornog plana posebne namjene za Morsko dobro. Uz Predlog odluke nije  
dostavljena tabela usklađenosti i izjave usklađenosti sa odgovarajućim propisima Evropske unije i  
sa nacionalnim programom za integraciju i drugim strateškim dokumentima. Civilni sektor nije  
pokazao interes povodom razmatranja Predlog odluke u donošenju Prostornog plana posebne  
namjene za obalno područje Crne Gore.

Želim da konstatujem da je Odbor posvećeno radio na dostavljenom predlogu. Pripremili  
smo 29 amandmana. Amandmane smo razmotrili sa predlagačem. Nakon obimne diskusije  
predlagač je prihvatio da predloženi amandmani postanu sastavni dio zakona.

Danas smo održali još jednu sjednicu na kojoj smo razmotrili četiri nova amandmana.  
Predlagač je takođe prihvatio i ta četiri amandmana i ona su postala sastavni dio zakona. Imajući  
u vidu ograničeno vrijeme, dopustite mi da se na kraju zahvalim gospođi Dragani Čenić, gospođi  
Svetlani Jovanović, naravno uvaženom ministru, na njihovom doprinosu i jednom kvalitetnom radu  
Odbora i takođe želim da se zahvalim potpredsjedniku Skupštine gospodinu Branimiru  
Gvozdenoviću koji je pokazao inicijativu kod ove teme i uputio nekoliko zaključaka o kojima je  
Odbor razmatrao danas. Ja mislim da je to pravi put na kakav način treba da radi ovaj parlament i  
zaista mi je žao da predstavnici opozicije nijesu iskoristili mogućnost i učestvovali u radu Odbora,  
a i ovu priliku koristim da ih pozovem da što prije počnu da rade ono što je njihova dužnost kao  
poslanika i da aktivnije učestvuju u radu Odbora. Hvala.

PREDSJEDNIK IVAN BRAJOVIĆ (26.07.18 19:18:24)

Hvala Vama, poslaniče Ivanoviću.

Sada prelazimo na diskusiju. Dogovoreno je da se sada obrate, u ime klubova, poslanici  
koji će imati pravo na deset minuta, a onda prelazimo na diskusije od po pet minuta.

Prvi ima riječ Branimir Gvozdenović. Izvolite.

BRANIMIR GVOZDENOVIĆ (26.07.18 19:18:41)

Poštovane koleginice i kolege, uvaženi ministre Raduloviću sa kolegama, poštovani građani  
Crne Gore,

Zadovoljstvo mi je što u ime Kluba poslanika Demokratske partije socijalista imam mogućnost da  
govorim o veoma važnom planskom dokumentu, kakav je Prostorni plan posebne namjene za  
obalno područje.

Posebna mi je čast što sam bio u prilici u prethodnom periodu da koordiniram proces izrade ovog  
planskog dokumenta, zajedno sa svojim timom.

Siguran sam da će se uz određene zaključke koje ćemo predložiti usvajanjem ovog plana stvoriti  
dodatni preduslovi za razvoj našeg primorskog regiona.

Obezbijediti uslove za prostorni razvoj, pod tim podrazumjevajući izmjenu prostora ljudskom  
djelatnošću u cilju njegove zaštite, unapređenja, korišćenja i upravljanja - suština je prostornog  
planiranja.

Prostorni Plan posebne namjene za obalno područje jedan je od najbitnijih segmenata u mozaiku  
prostornog razvoja Crne Gore. Država je davno spoznala da se bez dugoročne politike

prostornog razvoja ne mogu ostvarivati strateški razvojni ciljevi koji su usmjereni na razvoj  
turizma, poljoprivrede, energetike.

Danas, deset godina od usvajanja Prostornog Plana Crne Gore možemo se sa puno argumenata  
osvrnuti na pređeni put i sagledati u kojoj mjeri su realizovane preporuke i smjernice krovnog  
planskog dokumenta naše države, ali u kojim segmentima je potrebno isti preispitati, korigovati,  
dopuniti.

Ova saznanja i iskustvo prethodnog perioda biće dragocjena baza za izradu nove generacije  
planskih dokumenata koja nam predstoji.

Prostorni Plan Crne Gore afirmisao je regionalni princip kada je planiranje u pitanju i postavio  
temelje izradi Prostonih Planova posebne namjene za Bjelasicu i Komove, Durmitorsko područje,  
Autoput, Lovćen, pup-ovi opština, Obalno područje i mnogih drugih.

Po usvajanju Prostornog Plana Crne Gore dinamično se počela mijenjati percepcija ali i stvarnost i  
od svakodnevnog ponavljanja problema sa nedostatkom planskih pretpostavki danas i na sjeveru  
kao i u mnogobrojnim crnogorskim opštinama imamo već podrazumijevajući planski okvir i trasiran  
put za investicije koje se već realizuju a tiču se autoputa, skijališta, novih turističkih kapaciteta,  
velikih infrastrukturnih objekata iz oblasti saobraćaja i energetike i slično.

Svim ovim projektima, bez kojih je nezamisliva današnja Crna Gora, prethodila je adekvatna  
planska provjera, napor i angažman države i struke.

Takav napor prethodio je i izradi Prostronog Plana posebne namjene za obalno područje.

Dozvolite mi da podsjetim, da regionalni prostorni okvir u upravljanju resursima nije novost ili nešto  
što zahtijeva posebnu argumentaciju.

Prošlo je već pedeset godina od kada je otpočelo regionalno planiranje jadranske obale i kada je  
obuhvat plana o kome danas govorimo bio dio često pominjanog i sa razlogom afirmisanog  
Regionalnog Plana za južni Jadran. Argumetni koji su prije pola stoljeća pokretali tadašnje  
generacije političara i planera i danas su aktuelni i nalaze se pred nama.

Kako sačuvati obalu od stihije, kako sačuvati prostorni kapital, kako unaprijediti vrijednost naše  
obale i na njoj bazirati održiv i uravnotežen razvoj, kako unaprijediti život ljudi na obali, kako  
unaprijediti infrastrukturu?

Postojao je tada, a i danas je itekako prisutan zahtjev i potreba da se sveobuhvatno, integralno i  
koordinirano sagledaju prostorni resursi obale, definiše održivi kapacitet, dinamika i faznost  
realizacije planiranog. U prethodnih desetak godina pokazalo se da imperativ integralnog  
sagledavanja prostornih resursa obale nije mogao biti ostvaren kroz Prostoni plan područja  
posebne namjene za Morsko dobro, jer je taj Planski dokument, iako kvalitetan u mnogim  
segmentima, tretirao samo uski obalni pojas bez uvida i cjelovitog osvrta na tendencije prostornog  
razvoja zaleđa.

Osim prethodno rečenog, činjenica neefikasnosti i neodgovornosti opština u usvajanju Prostorno  
urbanističkih planova dodatno je doprinijela da se rješenje potraži u regionalnog sagledavanju  
čitave obale, uključujući površinu svih šest opština.

Da podsjetim, do danas, od šest primorskih Opština Prostorno urbanistički plan usvojile su svega  
dvije: Tivat i Ulcinj odnedavno, što je i jedan od odgovora na pitanje o razlozima naglašene  
zainteresovanosti investicione zajednice za potencijale prije svega Opštine Tivat.

Rukovodeći ljudi u ovim zajednicama, uz podršku resornog Ministarstva, prepoznali su svoju  
šansu u ažuriranju planske dokumentacije na način da predstavlja osnovu za održiv i dinamičan  
prostorni razvoj, i kao što znamo, nijesu pogriješili, što se najbolje vidi na primjeru Tivta.

U godinama koje su prethodile izradi Programskog zadatka za ovaj planski dokument Vlada je  
posvećeno i vrlo angažovano započela puno aktivnosti na upotpunjavanju zakonske i  
podzakonske infrastrukture koja treba biti logistika zrelijem i promišljenijem planiranju prostornog  
razvoja u budućnosti.

Kao bitan korak u tom pravcu usvojen je Pravilnik o sadržaju i formi planskih dokumenata,  
kriterijumima namjene površina i grafičkim simbolima. Osim ovog Pravilnika započeta je izrada i  
Priručnika o stambenim i turističkim zonama, javnim površinama.

Ministarstvo je tih godina sačinilo respektabilnu studijsku osnovu koja tretira dugo godina aktuelnu  
problematiku prostornog razvoja na Crnogorskom primorju i odnosa turizma i stanovanja kao  
nosilaca trenutnih investicija. Ministarstvo je jasno preduzelo mjere koje su dovele do toga da  
takoreći svakih deset dana imamo po bar jedan novi hotelski objekat.

Ove Studije proizvod su dugogodišnje saradnje sa međunarodnim kompanijama i organizacijama  
u toj oblasti poput Horwat-a, PKF-a, GIZ-a, UNDP-a i mnogih drugih, ali su i dio relizacije  
programa CAMP, bez kojeg bi i ovaj Plan bio nezamisliv.

Zajedničko svim pomenutim Studijama je zaključak da Crna Gora mora modifikovati svoje  
razvojne perspektive kada je prostor u pitanju više u pravcu razvoja, a manje rasta i na taj način  
obezbijediti srednjoročnu i dugoročnu dobit i održivost za svoju zajednicu. Ovaj zaključak bio je  
osnovni moto Programskog zadatka za izradu Prostornog Plana posebne namjene za obalno  
područje i mjera ispunjenosti ovih smjernica mjera je i kvaliteta Planskog dokumenta o kojem  
danas raspravljamo.

Dakle, da li Predlog Prostornog Plana posebne namjene za obalno područje garantuje više  
razvoja a manje rasta, da li Plan pred nama trasira put ka održivoj budućnosti Crnogorske obale?  
Na ova pitanja najbolje ćemo odgovoriti uvidom u to na koji način i u kojem obimu su definisana  
postojeća i nova građevinska područja.Indikatori izgrađenosti šest primorskih opština na početku  
izrade ovog Plana ukazuju na specifičnosti obalnog prostora u odnosu na ostale dijelove Crne  
Gore. Posebnost se ogleda u prisutnijem problemu predimenzionisanih površina građevinskog  
područja koji u većoj ili manjoj mjeri dijeli svih šest opština obalnog pojasa.

Definisanje građevinskog područja na tako ekstenzivan način u lokalnim planskim dokumentima  
može se tumačiti i kao rezutat površnog shvatanja donosioca odluka da će slobodno definisana  
građevinska područja pogodovati investicionom ambijentu i stvoriti više razvojnih šansi. Međutim,  
ovo očekivanje nije doživjelo potvrdu u praksi.

Zbog toga su se obrađivači ovog Planskog dokumenta, eksperti CAMP-a, i donosioci odluka u  
Ministarstvu i Vladi suočili sa potrebom intervencije na dvije ključne pozicije kada su u pitanju  
građevinska područja: prva intervencija odnosi se na redukciju postojećih građevinskih područja i  
njihovu što veću kompaktnost a druga na potrebu definisanja jasnih i mjerljivih kriterijuma za  
korekciju građevinskih područja a koji su direktno vezani za njihov stepen iskorišćenosti.

Dakle, nema novih građevinskih područja dok se postojeća ne iskoriste u velikom procentu ili dok  
se postojeća ne smanje - kriterijum iskorišćenosti građevinskog područja koji se fokusira na  
racionalnost, kompaktnost i na kraju redukciju infrastrukturnih troškova potrebnih za opremanje  
lokacija i razvoj.

Ovaj princip obrađivači Plana obavezni su primjeniti i na crnogorskoj obali, međutim prateći  
hronologiju izrade ovog Plana moguće je sagledati i kompromise u završnim fazama njegove  
izrade koji nas obavezuju da budemo posebno pažljivi kada su u pitanju građevinska područja. To  
podrazumijeva da je neophodno grafički i tekstualno precizno evidentirati sve tipove građevinskih  
područja, njihove gabarite prikazati u grafici i naznačiti ih u bilansima koji su jasni i pregledni.

Zbog toga kontinuirani obalni pojas širine 1000m, uspostavljen tek u finalnim fazama izrade  
Prostornog Plana obalnog područja, predstavlja dodatni izazov u periodu implementacije kako bi  
se izbjegla potencijalna inflacija građevinskih područja van naselja, narušili definisani bilansi, bez  
obzira na turističku namjenu. Tako široko definisana mogućnost lociranja građevinskih područja  
van naselja, bez obzira na uspostavljene kriterijume, značajan dio odgovornosti i mandata koji  
pripadaju ovom Planu prenosi na dalje planske razrade ili budući Plan generalne regulacije što se  
u praksi, sjutra, može pokazati kao izazovna nadam se ne i pogrešna odluka.

Prilikom izrade Nacrta plana ambicija nam je bila da zapravo već ovaj plan bude Plan generalne  
regulacije, ali su sada u Ministarstvu odlučili da se ide u dvije faze: Prvo donošenje Plana obalnog  
područja, a tek onda plana generalne regulacije. Ja bih lično bio zadovoljniji da smo to odmah  
uradili.

Osim toga, postavlja se logično pitanje zbog čega je pojas od 1000m od obale definisan kao tzv.  
razvojni turistički pojas i u kojoj je mjeri to u saglasju sa više puta proklamovanim ciljem  
disperznog turističkog razvoja, aktiviranja zaleđa za potrebe turizma, smanjenja pritiska na obalu i  
građevinska područja uz obalu, smanjenje rizika od scenarija izgradnje kontinuiranog grada od  
Herceg Novog do Ulcinja. Zbog čega taj pojas ne obuhvata neki širi prostor, ili na kraju, cijelo  
obalno područje?

Imajući u vidu prethodno rečeno, potrebno je uz sve raspoložive alatke informacionog sistema  
uspostaviti dokumentacionu osnovu koja bi na godišnjem nivou ažurirala monitoring građevinskih  
područja prateći indikatore izgrađenosti za šest primorskih Opština.

Ovim Planom definisan je i uski obalni pojas širine 100m gdje nije dozvoljena izgradnja. U skladu  
sa preporukama CAMP-a taj pojas može biti adaptiran kroz 10 tipova a u skladu sa morfološkim  
specifičnostima pojedinih lokacija, preuzetim obavezama, započetim projektima, ili opštim  
interesima vezanim za infrastrukturne objekte.

Prostorni Plan obalnog područja donosi i integralni pogled na razvoj i trase infrastrukture što je u  
prethodnom periodu bilo veoma teško i neadekvatno planirati pojedinačnim planovima Opština ili  
cjelovitim Detaljnim prostornim planovima ali samo za trasu infrastrukture. Na ovaj način stvorila  
se mogućnost da se prostor integralno sagleda i nađe najoptimalnija trasa za sve vitalne  
infrastrukturne tokove čija realizacija je od suštinskog značaja za razvoj naše obale.

Neki od infrastrukturnih objekata u Planu su definisani i kroz varijantna rješenja gdje bi se daljom  
projektnom razradom i analizama našlo najoptimalnije rješenje.

Prostorni Plan obalnog područja donosi i smjernice za realizaciju kojima su propisani režimi,  
parametri i usmjerenja za budući razvoj na obali. Smjernicama je posebno afirmisan razvoj  
ruralnog područja na principima obnove i revitalizacije nekadašnjih ambijentalnih cjelina i sa njima  
povezanih poljoprivrednih gazdinstava što može predstavljati poseban kvalitet turističke ponude  
primorja.

Međutim, u ovom Planu su trebala jasnija usmjerenja po pitanju građevinskih područja postojećih  
naselja.

U ovom segmentu bile bi dragocjene smjernice za budući urbani razvoj, revitalizaciju i sanaciju  
mnogobrojnih građevinskih područja koja očekuju urbanu obnovu i koja su bila najviše  
eksponirana kroz urbani rast u prethodnim godinama.

Nadam se da će skora izrada Plana generalne regulacije biti prva prilika da se norme i usmjerenja  
ovog plana dodatno preciziraju, učine obavezujućim i direktivnim ali i fleksibilnim na pozicijama  
gdje je to potrebno, racionalno ili očekivano.

Plan generalne regulacije kao i Plan koji danas razmatramo biće uspješni u mjeri u kojoj budu  
slijedili ciljeve naše politike uređenja prostora sažete u nekoliko sistemskih načela:

- racionalno korišćenje i zaštita prostornih potencijala

- poštovanje principa održivog razvoja

* uvažavanje zajedničkih obilježja i osobenosti prostora - identitet crnogorskog prostora
* razvoj infrastrukturnih sistema
* obezbjeđenje efikasnosti sistema planiranja i instrumenata zemljišne politike

Stanje na terenu i mnogobrojni podaci govore u prilog činjenici da u Crnoj Gori još uvijek u  
dovoljnoj mjeri nije probuđena svijest da promjene u prostoru koje nam predstoje moraju biti  
planski osmišljene, multidisciplinarno sagledane, a sve u cilju postizanja pravog balansa  
prostorne, ekonomske i socijane održivosti sistema kojim upravljamo.

Nadam se da će Plan o kojem danas razgovaramo najavljuje promjene u prostoru za koje  
možemo reći da su izbalansirane, dobro osmišljene i programirane i iznad svega održive, te da će  
proces njegove implementacije, što je posebno važno, biti vođen na način da se dosljedno  
sprovedu načela o kojima sam govorio

Na kraju, želim sve da vas upoznam sa zaključcima koje sam predložio:

1. Obavezuje se Ministarstvo održivog razvoja i turizma da u roku od 6 mjeseci uspostavi  
   Informacioni sistem i dokumentacionu osnovu za praćenje indikatora izgrađenosti šest primorskih  
   Opština te da informacije dobijene iz tako uspostavljenog sistema u formi Izvještaja na godišnjem  
   nivou dostavlja Skupštini Crne Gore i Savjetu za održivi razvoj. U godišnjim izvještajima  
   neophodno je prikazati podatke koje se tiču veličine građevinskog područja i stepena njegove  
   iskorišćenosti kao i ukupne bilanse za obalno područje.
2. Obavezuje se Ministarstvo održivog razvoja i turizma da u grafičkom prilogu sa kartom  
   građevinskih područja jasno evidentira sva građevinska područja, uključujući i građevinska  
   područja van naselja, te da u skladu sa tim pripremi konačne bilanse površina.
3. Obavezuje se MORT da u okviru realizacije Prostornog plana za obalno područje, budućeg Plana  
   generalne regulacije, Prostorno urbanističkih planova opština, i planskih dokumenata nižeg reda  
   kojom će se dodatno urediti namjena prostora u obalnom području,

* ograniči ukupnu izgrađenost obalnog područja u vremenskom periodu do 2030. godine, u skladu  
  sa Nacionalnom staretgijom integralnog upravljanja obalnim područjem iz 2016. godine;
* ograniči izrađenost u pojasu širine 1km od obalne linije, u skladu sa Nacionalnom staretgijom  
  integralnog upravljanja obalnim područjem iz 2016. godine;
* primijeni obalni odmak takođe u skladu sa Nacionalnom staretgijom integralnog upravljanja  
  obalnim područjem iz 2016. godine;
* omogući optimizaciju namjene površina kroz svođenje na minimum konflikata u korišćenju i  
  ranjivosti prostora, prevashodno na lokalitetima za koje je utvrđeno postojanje konfliktnih namjena  
  u Strateškoj procjeni uticaja na životnu sredinu.

Detaljno formulisane zaključke sam dostavio nadležnom Odboru, koji ih je prihvatio, a sa istima je  
saglasan bio i prelagač Plana.

Zahvaljujem na pažnji.

PREDSJEDNIK IVAN BRAJOVIĆ (26.07.18 19:30:48)

Morate privesti kraju.

BRANIMIR GVOZDENOVIĆ (26.07.18 19:31:47)

Nadam se da će skora izrada plana generalne regulacije biti prva prilika da se norme i  
usmjerenja ovog plana dodatno preciziraju, učine obavezujućim i direktnim ili fleksibilnim na  
pozicijama gdje je to potrebno racionalno i očekivano. U cilju, da tako kažem, daljeg monitoringa,  
praćenja i kvaliteta ovog planskog dokumenta predložili smo nekoliko zaključaka koji nas  
obavezuju, Ministarstvo održivog razvoja, da svakih godinu dana dostavlja se izvještaj o realizaciji  
kompletnog procesa, da se definišu elementi koji su vezani za grafičke priloge o elementima koji  
su vezani za građevinska područja, jasno evidentirani za sva građevinska područja uključujući i  
građevinska područja van naselja gdje se u skladu sa tim pripremi konačna bilanska površina. Na  
kraju, Ministrstvo održivog razvoja i turizma je prihvatilo da u okviru realizacije prostornog plana za  
obalno područje budućeg plana ... urbanističkih planova opština i planskih dokumenata nižeg reda  
kojim će se dodatno unaprijediti namjena prostora u ovom području, ograniči ukupnu izgrađenost  
obalnog područja u skladu sa Nacionalnom strategijom integralnog upravljanja obalnim  
područjem, ograniči izgrađenost u pojasu širine u jedan kilometar, primijeni obalni odmak, takođe,  
u skladu sa Nacionalnom strategijom integralnog upravljanja i omogući optimizaciju namjene  
površina kroz svođenje na minimalne konflikete u korišićenju i ranjivosti prostora. Hvala vam  
lijepa.

PREDSJEDNIK IVAN BRAJOVIĆ (26.07.18 19:32:20)

Značajno prekoračenje, ali uvodničari i ostali takođe neće biti uskraćeni ako im bude  
potrebno toliko.

Izvolite, sada riječ ima poslanik Branko Radulović. Izvolite.

BRANKO RADULOVIĆ (26.07.18 19:32:36)

Poštovane kolege, ministre sa saradnicima,

Mislim da je ovo jedan od najznačajnijih dokumenata gdje trebamo da odredimo budućnost  
Crne Gore. Da vidimo da li će Crna Gora da kroči, što znači održivog razvoja u ovom segmentu,  
što znači resursi juga ili sjevera, uz reindustrijalizaciju, valorizaciju energetike bi napravilil da  
budemo srednjeevropska razvijena zemlja. Ja ću ministre da budem, ne zbog naše bliskosti nego

zbog teme, interesa Crne Gore, krajnje konstruktivan i da pokušam da budem stručan. Ja sam u  
svojoj nekakvoj biografiji ticao se ovoga, bio sam jedan od rukovodioca Instituta za tehnička  
istraživanja kada je on bio najbolji i kada je okupljao najveći dio pameti Crne Gore i dosta sam  
učestvovao, čak i rukovodio mnogim značajnim projektima. Zato sam pokušao da ove 700+500 tj.  
1200 stranica pročitam i da budem analitičan.

Krenuću od onoga što kolega Gvozdenović nije pomenuo, a i vi manje, to su Prokletije.  
Imao sam dva velika drugara, jedan je bio Lamut drugi je bio Tozato, jedan je bio direktor Štorea,  
a drugi je bio na sjeveru Italije i gdje su me i jedan i drugi i sa jedne i sa druge strane vodili na  
Alpe. Balkanski Alpi su Prokletije. Treba samo vidjeti kako su to valorizovali, na koji način, kako  
kvalitetno pa onda vidjeti kakav mi imamo dragulj od Prokletija. Zato je, ministre, trebalo napraviti  
jednu komisiju koja bi bila sastavljena od ljudi različitih iz država u kojima u sredini su Prokletije  
kao što su to napravili pet država kada su u pitanju Alpi. Trebalo je napraviti drugu komisiju,  
domaću, pa onda to na najkvalitetniji način valorizovati uz stručnjake sa Alpa.

Ja volim i kuvanje, pa gledam u 24 Kitchen i jednog dobrog kuvara koji kuva na Alpima, pa  
onda vidjeti tu ljepotu, tu valorizaciju i vidjeti kako se i na koji način planinski turizam valorizuje.  
Kada je jedan od vaših čelnika rekao da će prijestonica Crne Gore biti na Žabljaku on je mislio na  
to, na klimatske promjene i na to da jednostavno i planina i more i obala budu zajedno.

Ministre, Vi ste treći ministar koji radi u kontinuitetu oko ovog dokumenta. Počeo ga je  
ministar Sekulić, nastavio ministar Gvozdenović i Vi ga dovršavate. Pa, onda za Vas vežu sve  
pozitivne stvari što su oni dvojica napravili ili sve negativne stvari što su oni dvojica napravili. U  
koliko su napravili negativne stvari morate vi da napravite diskontinuitet, da ne bude više  
betonizacije obale, a ukoliko su oni pozitivno napravili pa rekli valorizacija, onda da to treba da  
bude valorizacija. Da Vas upitam, mislim da je trebalo uraditi taj cio proces na jedan drugi način.  
Trebalo je napraviti jedan izuzetno kvalitetan projektni zadatak. Taj projektni zadatak trebalo je da  
napravi sva domaća pamet koja stane u Crnoj Gori, da li je ona na univerzitetu, da li u Vladi, da li  
u NG sektoru i svi ostali, da to bude taj savjet kojeg ste vi napokon formirali tamo negdje, ne znam  
ove ili prošle godine, ali koji nije pokazao neku svoju javnost do kraja. U tom projektnom zadatku  
trebalo je sve navesti tačno i kako i uputiti od hazarda seizmičkog, o klimatskim promjenama, od  
limita Regionalnog vodovoda. Znate li kolege, da mi više nemamo ni kap vode u tim  
mogućnostima dvije sestre u koliko ne izvršimo nekakvu kvalitetnu stvar, u potpunom smislu.

Trebalo je napraviti ono što stalno zagovaram, a to je ta brza saobraćajnica od Hrvatske do  
Albanije, a na toj toploj strani. Evo čudo, složio bih se i sa prethodnim govornikom oko nečega.  
Trebalo je definisati mnogo analitičnije, mnogo pragmatičnije sa dinamikom, sa svim stvarima ovu,  
po ovom novom zakonu, sve se radi po prethodnom zakonu, ovaj zakon jednostavno još nije na  
snazi. Trebalo je uraditi po ovome zakonu. Znači, taj drugi nivo, taj zakon tri koji poslije plana,  
Planu generalne regulacije za primorje jedinstven, posebno jedinstveno na toj toploj strani. Što  
znači imati broj stanovnika u pojedinim mjestima i u pojedinom gradu. Da li ono što su  
evidentirane površine, da li onaj koji je prijavljen u tom gradu ili onaj koji ima stan kao i ja i hiljade  
drugih koji smo na primorju ne zbog planine, ne zbog bježanja od Podgorice nego zbog one dva  
kvadrata koje moramo imati svi na plažama.

Meni se sviđaju neke stvari. Kada je Marković rekao jednu stvar ovo je Crna Gora na Porto  
Novi, i meni se to sviđelo. Ali, Marković je trebao da kaže da je Crna Gora preurbanizacija Budve,  
da je Crna Gora i ono što se dešava u Rafailovićima i ono što se dešava u Petrovcu, da je Crna  
Gora i ono što se ne dešava u Ulcinju, da je Crna Gora ono što znače fekalije na primorju i mnoge  
druge stvari.

Ministre, morate da napravite jednu potporu. Sve je na vašoj odgovornosti, na vama po  
ovome. Prije su bili krivi ministri na određeni način, ali više gradonačelnici. Tu javnu raspravu koju  
ste imali, ne znam da li je bilo 800 ili 1800 primjedbi, pojma nemam pošto nisam mogao na žalost  
da nađem, prvi put minus na vas, zato što niste mišljenja oko tog savjeta i mišljenja javne rasprave  
stavili na vaš sajt niti ovdje. Evo, 1200-1300 stranica sam pročitao, da li sam bio slijep kada sam  
gledao, pa nisam vidio, ali ga nije bilo, da vidimo što je i kako je. Morate da napravite nešto. To je  
da sačuvate našu obalu, da naša obala ne bude kao u Španiji Majorka. Jer, ako bude naša obala  
kao Španija - Majorka proći će ovaj treći talas ili peti talas, poslije Rusa sada ima talas Turaka i  
ostalih emigranata koji kupuju kod nas zbog potpune liberalizacije tržišta nekretnina. To je suludo.  
Postoji u Evropskoj uniji demografija kada je u pitanju, a to je reciprocitet. Ne možeš ti da kupiš

svuđe i sve. Kod nas može da se kupi svuđe i sve, pa ćemo se uhvatiti za glavu, pa će nam na  
primorju biti neki drugi ljudi, ne naši ljudi i promijeniće nam sliku, a čija je zemlja, on je gospodar te  
zemlje.

Ministre, zamjeram ovome što nije imao jedan takav kontinuitet, što nije imao jedan  
kvalitetan projektni zadatak, što taj projektni zadatak nisu dali najkvalitetniji ljudi, što obrađivač,  
nemam protiv nikoga, nisu bili najkvalitetniji ljudi kod nas. Prvo vjerujem našim ljudima, našim  
profesorima, inženjerima, arhitektama i svima, pa onda ukoliko pameti fali, jer oni imaju i moralnu  
odgovornost za budućnost Crne Gore, a drugo ako ođe ne gradimo pamet. Onda sam u pravu  
zašto taj nacionalni institut za razvoj Crne Gore ne formiramo. Vidio sam da je obrađivač bio RZP,  
da tamo postoji neki čovjek koji je direktor kojeg ne znam, a sve ih skoro znam, da postoji 30 ljudi,  
možda je neka od ovih dama jedna od njih. Ne stanuje pamet Crne Gore ovdje. Onda sam vidio  
da su to glavni projektantska kuća cijele Vlade, pa da su svi genijalci i da su sto puta Institut za  
tehnička istraživanja, a bili smo bogovi. Preko 1000 profesora su radili kao saradnici na tom  
čuvenom Institutu nekada, ne bi moglo to da uradi.

Ministre, druga vaša negativnost u ovome, projektni zadatak nije bio najkvalitetniji. Komisija  
ili savjet kojeg je trebalo formirati tada nije bila najkvalitetnija. Treća stvar, javna rasprava, nemam  
pojma što je bilo na javnoj raspravi. Trebali ste dati sinopsise zaključaka svega toga. Kažu,  
predsjednike opština ništa ne interesuje bez da se puni budžet, nastavi betonizacija.

Četvrta stvar, gdje je recenzija. Ko je recezent. Recezent treba, ljudi, da bude neko iznad  
obrađivača, onaj ko je i dao projektni zadatak. To moraju da budu titule najbolji projektantni,  
akademici, najbolji profesori, najbolji stručnjaci. On kada kaže recenzija je dobra ili nije dobra, on  
stane moralno iza toga. Ministre, četvrta stvar, niste dali sinopsis. Mislim da u koliko usvojite ovo  
koje leluja, koje nema do kraja rješenja, morate što prije da pređete na ovaj. Predložio bih, prvo,  
da odložite ovo, amandmanski da djelujemo na ovaj zakon kako bi napravili još jedanput sve ovo i  
došli u jesen. Ukoliko nećete, onda zasučite rukave, monitoring na dalju gradnju, šansi nema niđe  
više i onda ovaj plan za jug, za primorje, o čemu je govorio i Gvozdenović, evo slažem se s njim  
oko toga,napravite ga kvalitetno, na održivi način. Nemojte Majorku praviti od našeg primorja,  
pravite onakve male gradiće, mala mjesta koja će biti primjerena našem ambijentu, brzu auto  
cestu s obilaznicama.

Tu treba Marković da moli i kumi Merkelovu i ostale dajte nam pare za to. Bio sam u Saboru i  
tamo nema nikakvih problema oko toga. Ministre, gledajte me, riješite pitanje vode. Dvije sestre  
više ne mogu dati kapacitet za novih ne znam koliko. Riješite pitanje otpada, riješite pitanje  
mnogih kako bi na kvalitetan način to riješiti. Ukoliko vaš glavni arhitekta, vi ste ga predložili, Vlada  
ga usvojila, znam ga, da bog da da bude dobar, ne znam hoće li, hoće li pasti pod tajkunima,  
velika odgovornost je kod vas da napravite diskontinuitet ili da napravite kontinuitet onamo gdje je  
bilo dobro.

PREDSJEDNIK IVAN BRAJOVIĆ (26.07.18 19:45:23)

Hvala Vam, kolega Raduloviću.

Sada riječ ima, u ime Kluba SDP-a, poslanik Ranko Krivokapić, a neka se pripremi, u ime  
Kluba Bošnjačke stranke, Force, DUA, Albanske alternative i HGI-a poslanik Genci Nimanbegu.

Izvolite.

RANKO KRIVOKAPIĆ (26.07.18 19:45:40)

Ozbiljni sociolozi i istoričari pogledaju arhitekturu nekog vremena, odu u arhive i znaju  
kakva je bila vlast, i to je lako viđeti. U prostoru u kojem neki od nas imaju privilegiju da su rođeni  
to još više vidimo jer se desilo u bržem vremenu. Nas koji smo posebno darivani da živimo u  
Starom gradu, kada izađemo vidimo brže od ostalih i znamo kakva je vlast bila ovih 30 godina u  
Kotoru. U Budvi najbrže moguće. Prostor, glavno bogatstvo meditaranskih zemalja, prostor  
dokazivanja kulture, izgradnje kulture, uzdizanja tih naroda kao entiteta i identiteta, pošto se ovdje  
zna busati u junačka prsa kada se god stavi ruka u džep u identitet, uzdizanje identiteta jer bez

kulture ne može biti identiteta, a složićemo se koleginica i ja, znamo kako je vlast gazdovala  
prostorom. Jedan moj stari profesor, živ je još, Milenko Pasinović, upotrijebiću formulaciju, daću  
ime čovjeka, još je u socijalizmu rekao, kao tada vrlo mladom - znate li što je najbolje što smo  
uradili s prostorom, ono što nijesmo izgradili. Tada kada je već počelo od pojavljivanja Ujedinjenih  
nacija i Ciborovskog 1969. godine koji su radili Francuzi, Italijani i Crnogorci, gdje su uvedene  
kategorijalne stvari za prostor kao što je prag održivosti, 25 godina prije Rio de Ženeira. Đe smo  
sada, a đe smo onda bili, onda 25 godina ispred vremena, po tome smo dobili status UNESCO-a  
za Kotor po tom planu, do 1984. godine nije donesen nikakav plan za Kotor, po tom planu se sve  
razvijalo jadransko primorje i đe smo sada posle tri decenije devastacije prostora. Može biti ko  
hoćete ocjenjivač, dovoljno je uzeti nekad fotoaparat, a sada mobilni i snimiti tu razliku i znati kako  
idemo unazad, kako ide degradacija suštinski neobnovljivog dobra. Formalno da, možete rušiti  
može, ne daj Bože, zemljotres srušiti, kakve su kontrole gradnje i to će se desiti, svakih 300  
godina je do sada bio zemljotres na crnogorskom primorju, može i brže, ali suštinski neodoljivog  
prostora koji je glavno, rekao sam, i kulturno bogatstvo pokazivanja i gradnje kulture, ne samo  
očuvanja kulture, Crne Gore.

O Budvi je sve rekao, Peđa izađe, a htio sam baš da ga citiram, bivši ministar Peđa Sekulić.  
Na šta danas liči Budva? Prozor u prozor, dva metra između, bez parkinga, bez stajališta,  
parkova, dječijih igrališta, bez svega onoga što se zove urbani život. Naravno, oni koji brane  
koncept reći će da Budva ima 10.000 stanovnika, da ljeti dođe 100.000. Slažem se da Budva u  
ostalom donosi pola turističkog proizvoda države i tako dalje, ministar turizma, ministar prostora  
Peđa Sekulić, moj poštovani kolega. Ovdje je sva presuda rečena u dvije rečenice. Pola  
turističkog proizvoda u devastiranom prostoru. Znate kakva je budućnost ovog proizvda, kad ga  
pravite u devastiranom prostoru. Znate li kakva je budućnost prostora kada je 100 hiljada stanova,  
a master plan turizma je planirao 140 hiljada kreveta u hotelima do 2020., a vi znate koliko ih  
imamo, da nema malih hotela i ovog buma apartmana gdje bi smo tek onda bili. Pola turzima u  
devastiranom prostoru i tu smo mi ono između Nigerije i Norveške. Nigerija ima više nafte od  
Norveške, ali se brodovi parkiraju za pretakanje nafte deset kilometara od obale da ne bi bili  
napadnuti od pirata i bandi. Norveška ima u rezervi hiljadu milijardi, bankama dobrim bondovima,  
akcijama, za budućnost Norveške. To je to ko vodi državu. Norveška je čak dovela kralja iz  
Danske. Imao sam priliku da vidim jednog u toj lozi, da me primi i da mi objasni što misli o svojoj  
zemlji. Mi smo bili Noreveška 1969. godine, Norveška u shvatanju prostora, Norveška u čuvanju  
prostora, Norveška u oplemenjivanju prostora i mogli smo stati uz Perast XVII vijeka. Perast XVII  
vijeka je znala napisati bez pameti iz Ujedinjenih nacija i Ciborovskog, da svaki objekat, XVII vijek,  
mora biti usklađen sa cjelinom.

Ministre, nađite dva objekta usklađena sa cjelinom u Budvi, sa susjednim objektom. Ovo je  
poraz jedne generacije, rekao sam. Politika je već poražena, ona padne kasno, ali zna se kad je  
poražena. Lijepo to Krleža kaže za Austrougarsku, slavila je 600 godina, a već je mirisala na  
prošlost. Tako i sa politikom, možete da namirišite propast i kad izgleda moćno, ali je poraz  
generacije u prostoru. Jovo Zenović, reći ću još jedno ime, jer mislim da ljudi koji imaju kuraž i  
profesionalnu hrabrost prave ozbiljnu državu. Rekao sam profesora Pasinovića, a sad ću reći Jova  
Zenića, 2007. odmah poslije referenduma napušta vlast jer neće da bude saučesnih u onome što  
će se desiti sa Budvom. Đe je bio ostatak države da zaštiti planove, njega i struku, niđe. Ušlo se u  
model prostor kao model za jedan od modela pohare.

Imao sam priliku da gledam i plan našeg princa tada kada je došao sa francuskim  
investitorima, premijer je bio, mislim, Željko Šturanović. Ni na kraj pameti im nije bilo da grade u  
polju Buljarice objekte, nego sve po obodu đe nema vlage, a đe se mogu graditi hoteli, a ono za  
golf terene i tako dalje. Imao sam i drugu privilegiju da odem u jednu arapsku zemlju pa da mi  
objasne da će u 40 hiljada stambenih jedinici dovesti svoje ljude.

Znate, Monako je prebogata zemlja, najbogatija na svijetu, ali ona i dan danas zarađuje  
više od tehnoloških industrija na dva kvadratna kilometra teritorije nego mi od čitavog turizma na  
13 hiljada kvadratih kilometara nešto plusa, ne znam, zaboravio sam. Oni više od industrije, visoke  
tehnologije na dva kilometra nego mi od čitave, najveće privredne grane na 13 hiljada kvadratnih  
kilometara. Što mislite da može biti dobrog turizma sa stanovima za odmor? U socijalizmu su znali  
da ne može sa vikend kućicama, zvali su tada sa vikend kućicama, sa ih zovu second hause, ako  
se ne skupi kuraži, to nije više stvar znanja. Da se pred vaše potomke, i pred moje nebitno čije,

izađe i kaže se dosta devastacije i neobnovljivog. Novac se ukrade, obnovi se, treba sačuvati  
živote i neobnovljiva dobra. Novac smo nadoknadili ili ga nikad nismo imali mnogo, ali  
neobnovljiva dobra, a prostor je uslov za sva ostala dobra zato se zove zemlja ono što branimo i u  
simboličkom smislu ne samo država, nego zemlju branimo, onda naš razvoj neće postojati. Mi  
ćemo biti ne Marbelja, Marbelja je tačka na teritoriji Španije ogromne, ali su kod nas došli oni koji  
su prvo kupili zemlju u Marbelji i tamo shvatili kako se to radi, na brzinu uzeti novac, ali iza sebe  
ostaviti poharu. Svako od nas ima odluke u životu, ovakvi planovi će nestati istog trenutka kad se  
vlast promijeni, a Ciborovski će ponovo zaživjeti što se tiče SDP-a. Doći se stručnjaci iz svijeta da  
naprave plan. Ne da crtamo đe ko hoće i đe je što kupio i ne da crtamo tako da je to uništenje za  
malu dobit.

Miločerski park, ima li ikoga ko može da to brani, a da ne pocrveni? Apartmani u  
zaštićenom zelenom području, istorijskom području Crne Gore, apartmani. I da to objasni kao  
većim interesom. Zbog toga je trebalo ugaziti Parlament ili još bolje, tri bivša direktora UNESCO-a  
potpišu pismo o Mamuli i vlast to ne čuje. Ne mora da čuje nas iz opozicije, ne mora da čuje ni  
vas iz vlasti, jedini koncentracioni logor na svijetu pretvoren zbog 24 sobe, to sad svako ozida na  
placu od 500 kvadrata, u kockarnicu, i mi ćutimo. Može se silom što šta. Može se ponekad i sve,  
ali ne može trajno. Budite svjesni, odbraniće se Crna Gora i od ovog modela sa teškim  
posljedicama.

PREDSJEDNIK IVAN BRAJOVIĆ (26.07.18 19:56:20)

Privodite kraju izlaganje.

RANKO KRIVOKAPIĆ (26.07.18 19:56:44)

Hvala Vam i izvinite na prekoračenju.

Mi svi zajedno moramo znati da smo prolazni, a da te vrijednosti stoje. Svaki dan kad  
prođem pored Katedrale znam koliko sam mali i u prostoru i u vremenu. Da smo mi ništa u  
prostoru i vremenu prema tim građevinama koje simbolišu i kulturu i moć ljudskog stvaranja.  
Nijesmo svjesni koliko smo mali i pred ovim domom da donesemo odluke kako Ustav obavezuje, i  
tu završavam, po svojoj savjesti nikog od nas ne obavezuje Ustav da glasamo partijske odluke  
nego po savjesti i uvjerenjima. To nas Ustav obavezuje nikako nas ne obavezuje da glasamo  
partijske odluke, ni mene kao predsjednika partije ni vas kao nepartijca mogućeg. Imate priliku,  
nemojte ostati ubilježeni kao rušitelj nego graditelj vremana ne građevina. Hvala vam.

PREDSJEDNIK IVAN BRAJOVIĆ (26.07.18 19:57:17)

Hvala Vam.

Proceduralno može, ali molim Vas onda da bude proceduralno. Izvolite.

BRANKO RADULOVIĆ (26.07.18 19:57:21)

Ministre, ja se izvinjavam javnosti, zato što sam tražio javnu raspravu pod izvještajem jer je  
stalno bilo i onda su mi rekli tada je to stavljeno pod javnom raspravom, ali sve moje sugestije  
kako treba raditi i što treba raditi ostaju.

PREDSJEDNIK IVAN BRAJOVIĆ (26.07.18 19:57:41)

Hvala Vam, poslaniče Raduloviću, vrlo korektno od Vas.

Sada riječ ima poslanik potpredsjednik Genci Nimanbegu, a neka se pripremi Daliborka

Pejović.

GENCI NIMANBEGU (26.07.18 19:57:53)

Poštovane koleginice poslanice i poslanici, poštovani predlagači ove tačke,

Ovo je za mene jedna veoma inspirativna odluka gdje uvijek želim javnost informisati o  
političkim stavovima mog političkog subjekta, ali i gledanjima za budućnost, stoga moramo  
primijetiti da je Prostorni plan posebne namjene jedna veoma teška odluka za Opštinu Ulcinj. Zbog  
čega? Sam izraz prostorni plan posebne namjene nas asocira na utvrđivanje granice Morskog  
dobra koju je prema Opštini Ulcinj prethodna garnitura vlasti 2007.godine je utvrdila. Dok je 2008.  
godine utvrđen Prostorni plan Crne Gore koji je za Opštinu Ulcinj takođe ostavio neke negativne  
planske predispozicije koje želim navesti.

Mi kao jedna nekada veoma razvijena opština i opština koja je imala pomorsku tradiciju  
nemamo luku u našem planskim dokumentima, nemamo aerodrom, nemamo željeznicu i nemamo  
autoput. Od perioda žaljenja, moram se vratiti na 2017. godinu kada je konačno uz konsenzus, uz  
veoma veliku političku bitku usvojen Prostorni plan Ulcinja uz saglasnost i Vlade i Opštine Ulcinj  
gdje su harmonizovana naša gledišta za razvoj mjesta. Međutim, ni tada nije dovoljno veliki  
akcenat stavljen na infrastrukturno povezivanje i na puteve. Ovdje govorim o autoputu, o luci i o  
aerodromu, s tim da moram konstatovati da je možda aerodrom najteže i možda treba i upitati  
koliko je realno takvo traženje planskog rješenja dok ova dva rješenja ostaju pred nama da ih  
tražimo u budućnosti.

Sada da se vratim na ovaj Prostorni plan posebne namjene obalnog područja. Po meni on  
je još jedan svjedok da smo izgubili brojne godine od predlaganja master plana razvoja turizma  
Crne Gore iz 2001. godine do danas. Najperspektivnije područje koje je definisano u tom području  
osim dijela Boke kotorske, dijela u Opštini Budva je bila Velika plaža i mi ni dan danas na tom  
području nemamo ni jedan jedini objekat. To je dokaz da ni planska dokumenta iako se onda  
2007. godine usvojio Prostorni plan posebne namjene Morskog dobra i država je planirala na tom  
području posebno u sektoru 66 objekte, nije bilo investitora. To je samo dokaz, ovo moram i  
građanima uputiti i predlagačima, da osim plana treba i volja, osim volje treba i rad, osim rada  
treba i politička spremnost da se suoči sa izazovima, da se dovedu ti investitori. E toga je kod nas  
izostalo zato ovog ministra moram javno samo podsjetiti na jedno pitanje koje mi je shodno članu  
50 je dužan nije toliko problematično za ovu tačku, ali pošto ste i na pitanju prošle sedmice rekli da  
ste spremili, ja nijesam dobio niti su moji saradnici, niti Skupština.

Da krenem na primjedbe koje imam za ovaj plan. Ovaj plan nije spektakularno drugačiji od  
Prostornog plana Opštine Ulcinj što se tiče teritorije opštine odakle dolazim, nema nekih bitnih  
razlika. Ima nekih malih nedostataka, a i želim da i od ministra da javnost čuje koja su rješenja. Da  
li Solana se predviđa stepen zaštite na nivou Ramsara ili parka prirode? Šta je infrastrukturnom  
povezanošću Opština Ulcinj? Da li je to autoput, južna varijante Jadransko-jonskog autoputa ili je  
to brza saobraćajnica Jadransko-jonska, kako ste se izrazili? Ima još nešto što će ovaj plan  
spriječiti ili neće omogućiti, nijesu ucrtani budući granični prelazi. Vi znate da u junu mjesecu su  
dvije vlade Crne Gore i Albanije potpisale Sporazum o otvaranju graničnog prelaza u Opštini Bar,  
na teritoriji Krajine, Skije Zogaj u Albaniji on nije ucrtan u planu, a takođe ono što je u Pupu  
Ulcinja što ste zajednički utvrdili nije granični prelaz ucrtan u saobraćajnoj infrastrukturi, Sveti  
Nikola Puljaj . Nažalost to su realnosti sa kojima se donosioci političkih odluka moraju suočiti je da  
i dalje su planovi u Crnoj Gori manje predviđanja o razvoju budućnosti više legalizacije aktuelnog  
stanja na terenu. Ovdje govorim za one urbane cjeline gdje se potvrdilo ono pitanje koje sam  
postavio Vladi Crne Gore. Sam broj ljudi koji su aplicirali za legalizaciju od 50.000 govori u prilogu  
da nismo kvalitetno rješavali taj problem u prošlosti.

Naš ministar ovdje, evo koji i dobija podršku svog kolege iz opozicionog bloka, često, u  
stvari već dva puta ja to primjećujem, ne zato što su prezimenjaci možda isto gledaju u razvoj ili  
šta država treba da radi je na čelu Ministarstva koje centralizovalo sistem planiranja. Kao takav on  
ima najveću odgovornost za legalizaciju planskih dokumenata ubuduće i da se ne donosi ovaj plan  
za obalno područje očekujemo da će slična rješenja biti za dvije godine pred budućim poslanicima

kad se bude radio plan generalne regulacije na nivou Crne Gore i to je prilika da se ova  
ograničenja koji ovi planovi imaju sada, a tiče se infrastrukturne povezanosti otklone.

Ministre kao odgovarajući morate predvidjeti da opština kao što je Ulcinj ima luku. Da li je  
to marina, ona mora biti tog kapaciteta da omogućava razvoj i te ekonomske, kulturne svake  
društvene aktivnosti, posebno što se tiče turizma. Morate predvidjeti da demografska slika u svim  
našim opštinama se neće bitnije promijeniti u budućnosti. Mi nememo kapaciteta za nagli rast  
stanovnika zato ima planskih određenja koji su problematični, ali samo na osnovu planiranog broja  
smještajnih jedinica u budućnosti. Da li će se oni realizovati? Ja čisto sumnjam jer se nisu  
realizovali planovi od '85-e i ranije, ali tu moram dati podršku onim poslanicima koji su u ovoj  
diskusiji govorili da mi više nemamo potrebe za objektima za stanovanje. Kod nas su potrebni  
objekti koji će omogućiti ekonomski razvoj, društveni i bilo koji drugi. Hvala.

PREDSJEDNIK IVAN BRAJOVIĆ (26.07.18 20:06:51)

Hvala Vama, kolega Nimanbegu.

Sada riječ ima poslanica Daliborka Pejović, a neka se pripremi poslanik Jovan Vučurović.

DALIBORKA PEJOVIĆ (26.07.18 20:07:02)

Hvala lijepa.

Ja ću zaista kratko s obzirom da je malo vremena za neku detaljnu priču oko vrlo važnog  
Prostornog plana za obalno područje, a pogotovu što je izrada ovog plana tekla jako dugo i što je  
bilo puno javnih rasprava i naravno ljudi koji su se sa stručnog i sa organizacionog aspekta bavili  
donošenjem ovog plana. Reći ću nekoliko teza koje smatram da sam obavezna da uradim sa  
aspekta onoga koji će pratiti implementaciju, realizaciju ovog plana.

Prvo, uvaženi ministre, ja mislim da nam dugujete odgovor na jedno pitanje. Da li ćemo i  
dalje imati planska dokumenta koja se donose na period od 2025-2030. godina, a da ćemo  
Prostorni plan Crne Gore iz koga crpimo kao maltene izvor plana ili izvor planske dokumentacije  
zadržati na period do 2020. Bilo bi dobro da nam kažete kakva je projekcija Ministarstva u odnosu  
na to kako će se integrisati postojeća planska dokumenta, pa i ova koja ćemo vjerovatno usvojiti  
većinom u odnosu na vrijeme koje dolazi ispred nas jer zaista smatram da je to važno i strateško i  
posebno razvojno pitanje Crne Gore u odnosu na koga se moramo orejntisati kao odgovorni ljudi.  
Ovo tim prije što je i u ovom dokumentu pomenuta nacionalna stragegija održivog razvoja koja  
donijeta na period do 2030. godine znamo da su donešena planska dokumenta za posebne zone  
zaštite u Crnoj Gori 2025-2030. godina, govorilo se o Strategiji razvoja turizma opet do 2030.  
godine i slično. To je jedno što smatram da je vrlo važno.

Drugi izazov, drugo važno pitanje je razrada planova. Dakle, sad je uvaženi potpredsjednik  
rekao da će biti jako teško sa njegovog aspekta, a ja to mogu uraditi u sličnom principu, na neki  
način restriktivno sagledati nerealne ambicije i čini mi se pretjeranu potrebu lokalnih uprava da  
razvijaju i tamo gdje to nije nužno neophodno, a posebno tamo gdje to generalni planovi ne  
predviđaju.

Smatram da će vam trebati veliki aparat, veliki broj ljudi i stručnih i administrativnih, a i  
velika organizacija da se takva vrsta nerealnih ambicija suzbiju u korijenu, pogotovo onda kada se  
u odnosu na ovaj budu donosili lokalni planovi, odnosno i planovi razvoja za opštine koje se  
nalaze u obuhvatu ovoga plana.

Treće, moram da primijetim diskutabilnost planskog dokumenta. Bez obzira što se donosi  
plan na period do 2030. godine moj je utisak da ćemo vrlo brzo morati ući u plan određivanja  
prioriteta. Zašto ovo kažem? Zato što sam u planu pročitala da još uvijek postoji naznaka,  
konkretno recimo oko proizvodnje soli ili eventualno brodogradnje kao jednih od razvojnih šansi.  
Čini mi se da ćemo morati u jednom trenutku reći je li nam možda pametnije ili bolje da razvijamo  
infrastrukturu jedne Luke Bar koja nam donosi ogroman profit, a znamo da nije standardizovana u  
svakom smislu, da je ogromna razvojna šansa i da u oliko to ne budemo radili ćemo prokockati  
ogromnu priliku da koristimo te resurse za ostvarivanje boljih privrednih i ekonomskih rezultata, a

da ne eksperimentišemo sa onim što se već pokazalo kao nedostatno ili da kažem u privrednom  
smislu neiskoristivo. Da se osvrnem i na činjenicu da ukoliko se zbilja i opredijelimo da je  
eventualno proizvodnja soli nešto što je važna privredna grana, onda nismo smjeli u Planu reći da  
je zato nije neophodno više razvijati energetski sistem i da kažem pripadajući infrastrukturu da  
bismo tu privrednu djelatnost mogli razviti na pravni način.

Žao mi je što plan nije sadržao strožije preporuke i strožije sugestije, odnosno smjernice, ali  
mi se čini da ćete snagom vašeg autoriteta i tima koje vodite u Ministarstvu iskoristiti ove  
smjernice i ove preporuke da one budu stroge sa aspekta upravnog nadzora, odnosno onoga što  
budete davali kroz izvještaj, preporuke i naravno konačno određenje u odnosu na ono što će biti  
predloženo od strane lokalnih uprava.

Ono što želim posebno da kažem, nažalost nikad nije do kraja i nikad na pravi način  
korišteno u Crnoj Gori iako je ustavna kategorija i vrlo legitimna priča od strane naših lokalnih  
uprava to je udruživanje. Ne radi interne konkurentnosti, nego radi zajedničke konkurentnosti,  
odnosno konkurentnosti ili regiona ili Crne Gore. Žao mi je, ali se iskreno nadam da će ovakva  
planska dokumenta negdje i natjerati i stimulisati i motivisati lokalne uprave da pokušaju da  
razmišljaju o zajedničkoj konkurentnosti, obzirom da se radi upravo o prostoru koji to apsolutno  
zaslužuje i čemu je to imperativ. Iskreno se nadam da će lakše rješavati onda probleme gdje sada  
meni djeluju kao da prebacuju lopticu iz jedne u drugu opštinu, umjesto da podijele teret i  
odgovornost i lakše rješavaju pitanja koja su svima da kažem goruća, posebno građanima Crne  
Gore.

Još jedna moja preporuka ili sugestija. Dakle, slažem se sa profesorom Radulovićem oko  
jedne stvari, a to je da je možda projektni zadatak trebalo sadržavati dvije komponente. Uvaženi  
potpredsjednik Gvozdenović je rekao o jednoj, radi se o geografskim podacima, odnosno  
prostornim podacima Crne Gore koji moraju biti sažeti kroz jedan kvalitetan informacioni sistem.  
Da bismo bolje eksploatisili prostorne podatke kad je Crna Gora u pitanju i naravno činili ih  
dostupnijim građanima i oni koji žele da žive ili ulažu u Crnu Goru. Drugo je bez obzira na to što  
postoje podaci o rastu BDP-a do 20.000 eura po glavi stanovnika, možda za Prostorni plan Crne  
Gore razmišljati da u projektnom zadatku postavimo jedan težak, ali čini mi se vrlo potreban cilj, a  
to je da o planovima govorimo kao investicionim šansama. Da pokušamo fiskalno i ekonomski da  
objasnimo šta nam u donošenju određenih planova sa apekta razvoja u Crnoj Gori znači.

Evo to bi bile moje sugestije. Mislim da su suvisle, mislim da su prijeko potrebne, a zaista su  
moja očekivanja da ćemo na ovakav način uz jedan participativni pristup koji je bio prisutan kod  
donošenja ovog plana zaista sinhronizovati ono što se zove pamet, ono što se zove interes  
građana i naravno potrebe razvoja naše države. Hvala vam.

PREDSJEDNIK IVAN BRAJOVIĆ (26.07.18 20:12:55)

Hvala vam.

Poslanik Jovan Vučurović ima riječ, a neka se pripremi poslanik Petar Ivanović.

JOVAN VUČUROVIĆ (26.07.18 20:13:03)

Ja sam poslije ove diskusije ostao zatečen i pravo da vam kažem moraću ću da mijenjam  
koncepciju sad, jer neke stvari koje sam ja htio da kažem rekla je i gospođa Pejović i informacijski  
je bila na tim mjestima koja se odnose na ove stvari. Tu se vidi da ona mnogo bolje poznaje ovu  
situaciju i od ministra Radulovića. Slušao sam i gospodina Gvezdenovića, slušao sam i gospodina  
Nimanbegua, ja vidim tu da se na tim kotama dešava ta podjela u DPS-u i da gospodin Radulović  
ne smije da odgovori gospođi, kao čovjek Duška Markovića, da ne smije da odgovori gospođi  
Pejović i to je dobro.

Dakle, posebno mi je drago zbog gospodina Nimanbegua koji mi je pojasnio neke stvari  
vezane za Opštinu Ulcinj i meni se čini da ovaj predlog ne može proći u ovoj Skupštini jer nemate  
glas gospodina Nimabegua, ne znam za gospođu Pejović i znam da nemate glas još nekih ljudi iz  
DPS-a sa primorja. Tako da sad vidjećemo kako će to da se odvija, a ja bih htio sad da kažem još

neke stvari, jer juče sam ovdje gospodine Brajoviću čulo se i meni se uputila poruka i nama da  
razgovaramo i diskutujemo o problemima u Crnoj Gori tek kada budemo odani državi. Tek tada  
možemo da razgovaramo o problemima u Crnoj Gori, kad budemo odani državi kao pojedinci iz  
DPS-a pa sad ne znam da li sam na tom nivou, da li sam dostigao taj nivo patriotizma i saopšteno  
je da se okanemo kritike i na račun predsjednika DPS-a, da slučajno to ne radimo. Dakle, jer on  
ima istorijsku ulogu i slutim da je u nacrtu i zakon o zaštiti njegovog lika i djela i o svemu možemo  
da diskutujemo, osim o Njemu, ima Nj veliko.

Dakle, ali sam iz tih poruka poslanika DPS-a shvatio da ih mnogo i ne tangira kad mi ovdje  
kritikujemo Duška Markovića i opet moram da izvedem jedan zaključak. Da je gospodin Đukanović  
ostvario premoć u poslaničkom Klubu DPS-a, u odnosu na Duška Markovića. Ove prošle diskusije  
gospodina Gvozdenovića, gospođe Daliborke me upućuju na to. Međutim, kako da ja preskočim  
sad ovdje gospodina predsjednika DPS-a kad i kod razmatranja ove tačke dnevnog reda, gdje god  
sam krenuo da istražujem i analiziram, naiđem na njega ili njegovog nekog bliskog rođaka, kuma,  
prijatelje... Kad krenem od Kostanjice, pa prođem Kotorom, pravljenje, kupalište, plaže, pa pređem  
na Tivat i ono praštanje 5,6 miliona eura duga u Portu Montenegru pa preko Valdanosa, Solane,  
Perazića Dola, Budve, Ulcinja, što kaže gospodin Nimanbegu, meni kažu pušti to previše si  
radoznao, predsjednik se tu pita. Ja ovako strašljiv po prirodi šta ću, a već navučen na  
patriotizam, kažem sebi predsjednik zna šta radi i što će meni ta priča.

Onda krenem malo sjevernije, dakle, da vidim ko su patriote, investitori koji otvaraju  
hidroelektrane na Bukovici, Morači, Bistrici i Liposkoj Bistrici, Komarnici i opet naiđem na Njega, Nj  
veliko, rođake i kumove. Kako reče jedan moj prijatelj on izgleda od najvrjednijih djelova Crne  
Gore želi da naprave porodične placeve. Dakle, da se fino ograde i onda to izdaju građanima kao  
što se izdaju ono plaže po primorju. Ali, taj moj prijatelj što mi to kaže on nije patriota crnogorski  
kao što smo ja i predsjednik DPS-a ili ministar Pažin ili gospodin Ljubo Škrelja ili Miško Vuković ili  
neko drugi. Nabrajam samo ove što su uz Mila Đukanovića. Ja mu baš previše ne vjerujem to  
mom prijatelju da je predsjednik spreman da se uvlači u toliku korupciju. Isto tako mi kažu da dvije  
mini hidroelektrane na Đuričkoj rijeci u Plavu pravi izvijesni Florin Krasnići finansijer, jedan od  
osnivača terorističke OVK-a sa područja lažne države Kosovo. Ali pošto postoji bliskost između  
Tačija i Đukanovića i neki dilovi pred referendum, ja se dakle, ni tu ne dam prevariti, jer čovjek je  
sigurno takođe rodoljub i patriota kao i ja i ovi pomenuti, a možda je glasao i na referendumu.  
Pokušaću i do kraja da budem u temi, ako mi date još nekih 20-ak sekundi i da zaključim ne bi  
patriotizam bio da nema sudstva i tužilaštva koji su snažno uz predsjednika, ali čini mi se više uz  
Duška Markovića i stoji u zidu, kako ovi srpski i ruski plaćenici ne bi pravili problem dok traje  
patriotski zahvat na obalama i planinama Crne Gore. Dakle, Rusi, to su oni što su nekada bili  
crnogorske patriote ali je predsjednik sad procijenio da su Crnoj Gori odaniji Arapi, Turci, Albanci,  
Azerbejdžanci, Kanađani. Vidite, kritika jučerašnja koja je mene upućena urodila je plodom, ja sam  
sad novi čovjek, patriota, gospodine Brajoviću.

PREDSJEDNIK IVAN BRAJOVIĆ (26.07.18 20:18:45)

Odlično, i istekla Vam je diskusija.

Svako bira svoj način diskutovanja. Želim da predočim samo informaciju koju smo dobili od  
Javnog servisa, prenos treba da ide do 20.20h. Javili su se za komentar poslanica Daliborka  
Pejović i poslanik Genci Nimanbegu, pitam ovdje imamo izraženu želju poslanika da nastave  
raspravu i poslije prestanka prenosa, pitam kolege, da li su saglasni. Ako nisu saglasni onda ipak  
da, samo da vam kažem nema proširivanja broja diskutanata, ovi koji su prijavljeni, jer smo tako  
dogovorili. Onda ćemo sjutra početi sa ovim komentarima na izlaganje poslanika Vučurovića, jer  
mislim da bi bilo bezveze da počnemo sa komentarom pa da ga prekidamo ako nema prenosa.

Sjutra u 11h, dobićete informaciju. Samo kratko diskutanti iz reda Demokratskog fronta su  
Milan Zogović i Branka Bošnjak. Iz reda SDP-a Draginja Vuksanović - Stanković, poslije  
komentara su Petar Ivanović kome je najavljena riječ večeras, ali prekidamo, Maja Ćatović i  
vidjećemo dalje od poslanika, jer ima više prijavljenih poslanika DPS-a, ali dogovorićemo se sjutra.  
Hvala vam.

PREDSJEDAVAJUĆI BRANIMIR GVOZDENOVIĆ (27.07.18 11:23:16)

Uvaženi građani, uvaženi članovi Parlamenta, uvaženi ministre,

Krećemo s tačkom koju smo juče prekinuli negdje oko 20:30. Plan nam je danas da  
završimo ovu tačku dnevnog reda i nakon toga da organizujemo glasanje. Imamo prijavljenih  
diskutanata iz DPS-a, uobičajeno dosta, preko desetak, i imamo iz opozicije još nekoliko poslanika  
koji su ostali da govore. To su Milun Zogović, Draginja Vuksanović Stanković i Branka Bošnjak. U  
cilju optimizacije našeg rada koji otprilike očekujem da bude nekih sat vremena, očekujem  
redukciju poslanika da bismo mogli da završimo na takav način. Sada imamo nastavak od sinoć.  
Imamo dva komentara na diskusije Jovana Vučurovića. Prvi komentar je Daliborka Pejović.

DALIBORKA PEJOVIĆ (27.07.18 11:24:32)

Uvaženi potpredsjedniče, prvo da vam zahvalim, zaista iskreno na konstatacijama koje ste  
dali i u vezi mog izlaganja i mene lično, ali samo radi građana da pojasnim dvije stvari. Dakle,  
nema dileme da ću glasati za Poseban plan obalnog područja iz razloga što znam koliko je  
kvalitetnih podloga i podstudija rađeno prije nego što je plan donesen. Zaista sam iskreno u  
uvjerenju da će koristi od ovakvog načina metodologije, izrade i pripreme plana imati svi građani  
Crne Gore kao i oni koji žele da svoj životni komfor i, naravno, svoju budućnost na ovaj ili onaj  
način zasnuju upravo u našoj zemlji.

Druga stvar, vezano za to da li ima ili nema bojazni u odnosu na to šta treba odgovoriti ili  
ne, potpuno sam, vjerujte, sigurna i ubijeđena da autoritet našeg ministra, tima koji on vodi, a lično  
sam sarađivala s mnogima od njih, nema nikakvog razloga da bude prepreka da dobijemo sve  
odgovore koji su neophodni da bismo otklonili bilo kakve dileme kada je u pitanju kvalitet plana.  
Tako da ne bih ni govorila o izazovima u njegovoj primjeni i realizaciji da imam dilemu oko toga  
kakav je kvalitet plana i šta će on donijeti državi Crnoj Gori i našim građanima. Još jednom se  
zahvaljujem zbilja na komentarima.

PREDSJEDAVAJUĆI BRANIMIR GVOZDENOVIĆ (27.07.18 11:25:41)

Zahvaljujem Daliborki Pejović koja je na ovaj način, zbog građana koji nisu možda pratili  
sinoć, imala komentar na izlaganje Jovana Vučurovića.

Normalno u skladu s Poslovnikom dajem pravo Jovanu Vučuroviću.

JOVAN VUČUROVIĆ (27.07.18 11:26:02)

Ja sam iz vašeg izlaganja koje je bilo vrlo utemeljeno i konstruktivno, vi mnogo bolje te  
stvari znate od mene, zaključio da ste protiv onoga što piše u ovom planu, kao što sam rekao  
gospodinu Nimanbeguu čitajući ono što je nama proslijeđeno ovdje. Ne želeći da sukobljavam vas  
i gospodina Radulovića iako znam da pripadate različitim klanovima u DPS-u i taman sam se  
sinoć bio uklopio u idilu koju nudi DPS, a vi me sada vraćate na fabrička podešavanja.

Dakle, govorili ste sinoć vrlo utemeljeno i konkretno o problemima vezanim za ovu oblast i  
kritikovali, maltene ostavili, gospodin Radulović je trebalo da vam odgovori, a ne ja, ali on je ostao  
bez odgovora. Godinama ste bili inolvirani u ove teme i bili ste neko ko je, po mojim saznanjima,  
bio najozbiljniji kandidat za ministra, ali tako su se, eto, posložile kockice i šta ćemo sad.

Meni je drugi fenomen bio zanimljiv vezano za tu temu. Dakle, meni je zanimljiv fenomen  
podjela u DPS-u. Kao čovjek koji se, iako relativno mlad, bavim politikom nekih 20 i nešto godina i,  
eto, DPS mi je postao opsesija vremenom i to je meni veoma zanimljivo i te podjele su veoma  
jasne i eksplicitne. Gospodine Gvozdenoviću, nešto je nestalo s ekrena.

Dakle, da ne nagađamo sada ko je ovdje za koga, da li je neko za Duška i za Mila i znam  
kuda prolaze te diobe. Kao i svuda u Crnoj Gori, prolaze i kroz familije i kroz društva i kroz razne  
druge oblike udruživanja. Nadam se da će te podjele biti sve izraženije i da će one na kraju  
konačno dovesti do raspada i prestanka rada partije koja je uništila Crnu Goru. To je bila moja

intencija.

Da li bih mogao sada da se vratim na temu? Ostalo mi je 20 sekundi da apelujem da se  
prestane s devastacijom naše obale, s nelegalnom gradnjom na najosjetljivijim područjima, s  
legalizacijom te gradnje samo zato što su investitori iz vrha vlasti.

PREDSJEDAVAJUĆI BRANIMIR GVOZDENOVIĆ (27.07.18 11:28:50)

Vaše vrijeme je isteklo. Više od polovine vremena utrošili ste na nešto što nije bilo predmet.  
Ne možete. Komentar na vaše izlaganje ima Nimanbegu.

GENCI NIMANBEGU (27.07.18 11:29:15)

Poslaniče Vučuroviću, sinoć sam vas s pažnjom slušao i sada, posle prespavane noći, ne  
znam da li će biti isti komentar na ono što ste vi izrekli, jer vrijeme čini svoje. Koliko god da ste vi  
mladi u politici, takođe moram da vam učinim jasnim sledeće stvari. S ovim ministrom i s Vladom  
bitno se razlikujem u razmišljanju na koji način treba regulisati planiranje prostora, a takođe na koji  
način treba riješiti odnos između vlasti na lokalnom i na centralnom nivou. Ovaj prostorni plan,  
recimo za Opštinu Ulcinj ima neke pozitivne stvari. To su bile političke bitke za koje sam u ime  
onih koji su me birali dugo borio oko toga. To je status nekih zaštićenih zona u Opštini Ulcinj,  
nadam se da će ministar jasnije to saopštiti, kao što je Solana, kao što je Valdanos, ali nema  
dovoljno kvalitetnog odmaka i na cijeloj teritoriji Crne Gore što se tiče odnosa između planiranja  
lokalne i centralne vlasti. I da se ne usvoji ovaj plan i starim Zakonom o planiranju prostora iz  
2008. cijenio sam da je ministarstvo zadržalo mogućnost da odredi šta će se gdje graditi, na kom  
području. Zato, ističem stalno odgovornost koju imaju ministri, a posebno planeri.

Što se tiče planera, ne znam da li ste vi to izrekli ili je kolega Radulović, da su planeri  
napravili napravili nešto ružno u puno opština i možda najbolje odslikava ona izreka gdje smo čuli  
da greške ljekara se plaćaju odmah, dan, dva, godina. Greške ekonomista i planera se plaćaju  
generacijama. Na žalost, kada država nije dovoljno jaka da imponira građanima zabranu divlje  
gradnje onda se taj problem nagomilava. Tako cijenim i ove planove. Toliko su složeni problemi da  
treba jedna čvrsta ruka da ih riješi.

Hvala.

PREDSJEDAVAJUĆI BRANIMIR GVOZDENOVIĆ (27.07.18 11:32:03)

Komentar na izlaganje Jovana Vučurovića.

Odgovor ima Vučurović, izvolite.

JOVAN VUČUROVIĆ (27.07.18 11:32:12)

Dakle, od sinoć do jutros vidim po vama da ste revidirali svoj stav, ne znam zbog čega,  
nekako to u vrlo kratkom vremenu, čuda rade ovi iz DPS-a, vjerujte mi. Posebno kada su u pitanju  
planovi, devastacija, uništavanje blaga Crne Gore, zaštita životne sredine, ekologija, kad treba da  
od Crne Gore naprave plac i ostalo. Evo vi ste vidim od ovoga došli sad do potpuno druge priče.

Ja sam pokušao da izbjegnem neku populističku priču, pokušao sam čak da budem onako  
malo i šaljiv u nekom svom pristupu juče, izbjegao sam priču, gospodine ministre, i o  
moratorijumu koje su tražile i nevladine organizacije. Onda gdje bi nas to odvelo, ali vratio bih se  
prije na one lokalitete koje sam htio da pomenem, koje moramo sačuvati.

Dakle, radi se o Bukovici, radi se o Morači, o Đuričkoj rijeci, o Bistrici, o mnogim drugim  
lokacijama. Dakle, koje se nalaze pod naletom kvazi investitora i od ljudi koji se ne obaziru na to  
što se ponižavaju građani i uništava životna sredina. Vidimo svi, nijesmo slijepi šta se dešava na  
primorju. I zato sam kazao da ljudi iz vrha režima Crnu Goru vide kao svoj plac, gospodine

Nimanbegu. Baš sam namjerno pomenuo zbog vas prije Ulcinj i Vladanosa sam pomenuo. Da  
hoće da je ograde, gospodine Medojeviću, i da nam naplaćuju i vodu, i struju, i život i da u  
konačnom direktno odlučuju o našim sudbinama. Zato sam rekao nadam se da nećete glasati za  
ovaj plan zato sam pomenuo i gospođu Pejović, slušajući njenu raspravu i nije cilj ovdje da nešto  
ne prođe po cijenu sad nečijeg opozicionog mog ili bilo čijeg opozicionog inata. Nego da se  
ispoštuju sva viđenja, da se uvaže sve inicijative i onaj predlog oko moratorijuma, a ne da se  
prelama preko koljena i da se odluke donose zbog kvazi investitora i zbog ljudi koji su bliski  
režimu.

Ja sam vidio da je vođena velika javna rasprava, i tu nema šta da zamjerim m i n i stru, pratio  
sam to i u Herceg Novom i u Kotoru šta se dešavalo. Ali, zato kažem da je u tom pravcu moja  
diskusija bila ovako konstruktivna i čini mi se ovo što sam odgovorio na komentare.

PREDSJEDAVAJUĆI BRANIMIR GVOZDENOVIĆ (27.07.18 11:35:20)

Zbilja nijesam htio da zaustavljam da biste mogli da završite vaše diskusije i komentare.  
Pretjerali ste u dijelu priviđanja vaših podjela u DPS-u. Znači, tako ste obilježili tu, nije zabranjeno  
da se priviđaju podjele kao što vidite to ne možemo zabraniti, ja mogu da vas uvjerim da podjela  
nema. Mogu da vas uvjere i građani Crne Gore pogotovo rezultati DPS-a koji su bili.

Zahvaljujem.

Na taj način, prelazimo na sljedećeg poslanika Milun Zogović.

Milun Zogović.

Ovo je bilo više razmjena.

Izvolite, Milun Zogović.

MILUN ZOGOVIĆ (27.07.18 11:36:17)

Poštovani građani, gospodine ministre.

Prokletije su status nacionalnog parka dobile 2009.godine. To je prostor od 16.630  
hektara koji je sa juga ograničen visokim grebenima planina i albanskom granicom sa zapada  
rijekom Grančar sa sjevera Plavsko-Gusinjskom dolinom, prelijepom dolinom Bogićevicom.  
Prokletije su pravi biser netaknute i nedevastirane prirode sa širokim potencijalima za gotovo sve  
vidove planinskog turizma. I kao što sam naveo Prokletije su za nacionalni park proglašene  
2009.godine, a Vlada Crne Gore je odmah nakon toga 14.juna 2018.godine, donijela Predlog  
odluke o donošenju prostornog plana posebne namjene nacionalnog parka Prokletije, i to ni manje  
ni više nego po hitnom postupku, i to je u potpunom skladu sa odnosom koji aktuelni režim ima  
prema sjeveru Crne Gore, gdje je ambijent zamagljenih i napuštenih kuća postaje sve eminentniji i  
sa kojim obrnutom logikom raste politička podrška aktuelnom režimu, i to je naša surova realnost.  
Tamo gdje se najteže živi i gdje su migracije u potrazi za golom egzistencijom najizraženije  
podrška režimu raste. Tako sve dok sjever potpuno ne izgubi supstancu naroda nezavisno od  
vjerske, nacionalne i bilo koje druge pripadnosti. Svako ko misli da je ovo demagogija, samo neka  
obiđe sjever. Imaće prilike da se lično uvjeri u alarmantnost situacije.

U obrazloženju ove odluke se navodi da ovo područje nije uključeno u ekonomski život  
okruženja ni nakon gotovo 10 godina od kada su Prokletije dobile status nacionalnog parka. Da bi  
ne usvajanjem ove odluke, u zakonu propisanom roku 13.jula 2018.godine prouzrokovalo štetne  
posljedice po ukupan ekonomski razvoj. Pa se predlaže njegovo donošenje po skraćenom  
postupku, a danas je 25.jul 2018.godine. Što je 13 dana po isteku roka hitnosti. To je najbolji  
primjer ažurnosti našeg režima, gospodine ministre, na projektima iza kojih ne stoje neki privatni,  
politički, tajkunski interesi. Ali se mora priznati da je administracija prilično ažurna kada je u pitanju  
pljačka prirodnih resursa sjevera Republike. Namjerno koristim riječ pljačka, jer od valorizacije  
prirodnih bogatstava sjevera Republike lokalne zajednice gotovo da nemaju ama baš nikakve  
koristi. Dok se na ovaj plan čekalo gotovo deceniju, građevinske dozvole i prateća dokumentacija  
za izgradnju mini hidroelektrana izdaje se kao na traci sa sve potrebnim saglasnostima. Namjerno  
pominjem saglasnosti jer se one izdaju po difoltu i po ključu, a posebno one o neugroženosti

životne sredine, a da pri tom niko nikad nije izašao na teren, niti zna uopšte gdje se nalaze  
predmetne lokacije o kojima se izdaju sglasnosti one ugroženosti životne sredine, pa tako imate  
primjer da je prije nekoliko dana u ovoj Skupštini ministar Bogdanović javno izjavio da je uputio  
urgenciju predsjedniku Opštine Plav, za uklanjanje spomenika koji se nalazi na teritoriji Opštine  
Gusinje, da ne govorimo o drugim stvarima, kako su izdavane građevinske dozvole za mini  
hidroelektrane. Imate situaciju da je jedina lokacija u Crnoj Gori u centru varoši Murine. Koja se  
nalazi u okviru Spomen parka nevinim žrtvama antifašizma i žrtvama zločinačke NATO agresije  
1999.godine. Opredijeljena za izgradnju raskopnog prikopčavanja na visoko naponsku mrežu mini  
hidroelektrana koje su predviđene da se grade na murinskoj rijeci i ako su sve građevinske  
dozvole izdate suprotno zakonu. Jer, se radi o ponornici koja se nalazi iznad gradskog bazena,  
kojim se kompletno podrušje Murine napaja vodom. I zamislite situaciju da jedina slobodna  
lokacija u centru varoši je predviđena za izgradnju postrojenja za priključivanje u mrežu u sklopu  
spomen parka i u sklopu sportskog centra koji je izgrađen u pomen žrtvama NATO agresije.

Ja vas molim, gospodine ministre, da se pozabavite malo ovim problemom i da pogledate  
ko stoji iza dobijanja građevinskih dozvola na takav način. A da ne govorimo da je prije nekoliko  
dana ministrica rekla da se ništa neće graditi ako ne postoji konsenzus sredine u kojoj se želi  
izvoditi planirana investicija. Vi makar kad se radi o teritoriji Opštine Plav, gotovo imate konsenzus  
svih građana da se protiv izgradnje mini hidroelektrana na takav način a osobito da ćemo tražiti da  
se postupak dobijanja građevinskih dozvola koji nije u skladu sa zakonom preispita, od lokalnih  
sekretarijata pa sve do ministarstva. Hvala vam.

PREDSJEDAVAJUĆI BRANIMIR GVOZDENOVIĆ (27.07.18 11:42:13)

Na ovaj način smo završili izlaganje Miluna Zogovića.

Riječ dajem Petru Ivanoviću, poslaniku i predsjedniku Odbora, koji je zadužen za pitanja  
prostornog planiranja i ekologije.

Izvolite, predsjedniče Ivanoviću.

PETAR IVANOVIĆ (27.07.18 11:42:29)

Hvala Vam, poštovani predsjedavajući.

Poštovani građani Crne Gore, uvaženi ministre sa saradnicima, kolege poslanici,

Slušajući pojedine diskusije sjetio sam se Duška Radovića koji je kazao:"strašno je to kada  
imate nešto važno da kažete, a nemate kome, a još je strašnije kad imate kome a nemate šta".  
Zato me ne čudi da koja god da je tema na dnevnom redu iz opozicionih redova slušamo  
beskrajno ponavljanje nekoliko politikantskih konstrukcija koje mnogo više potvrđuju nemoć nego  
neznanje. Prepoznaće se oni na koje mislim. Predstavnici MORT-a koji su danas sa nama nijesu  
stajali po strani, nisu čekali ili nijemo posmatrali. To što su mislili oblikovali su u dokumentra koja  
su pred nama i prema dostavljenim predlozima moramo se odnijeti profesionalno i u skladu sa  
našim poslaničkim obavezama. Zato predlažem da prošlost, kakva god da je bila, a iskreno se  
nadam da smo od nje ipak nešto naučili, prepustimo istoriji a da sadašnjost iskoristimo za  
oblikovanje budućnosti. Ključna riječ na kojoj se temelje dvije odluke o kojima diskutujemo danas  
je prostor. Nastojao sam da shvatim zašto su u jučerašnjim diskusijama samo investitori pominjani  
kao oni koji napadaju prostor. Činjenica je da su prostor mnogo više napadali građani. Zar to ne  
potvrđuje i ogroman broj zahtjeva za legalizaciju, ali za razliku od građana investitori na glasaju?  
Tako se mogao steći utisak da su pojedini poslanici i oko ovog pitanja u širokom luku zaobišli  
svoje tobožnje principe i svoje govorničke vještine koristili više u nastojaju da privuku birače nego  
da se istinski pozabave problemom o kojem diskutujemo.

Zato želim da kažem nešto o investitorima. Svi oni koji znaju kako je nekad izgledao prostor  
na kome se nalazi Porto Montenegro u Tivtu ne mogu kriviti investitora zato što ga je uljepšao. Svi  
koji znaju kako je nekad izgledao prostor na kojem se nalazi Porto Novi u Herceg Novom teško će  
naći primjedbu. Nije našao ni hotelski lanac na Svetom Stefanu koji ima izuzetno visoke  
standarde, između ostalog, i prostorne standarde. Kao student radio sam na Svetom Stefanu i

znam odlično kako su izgledale sobe i prostor oko čuvenog grada hotela. Niko ne može kriviti  
investitora što je zadržao sve što se moglo zadržati i unaprijediti sve što se moglo unaprijediti. Nije  
li najbolja potvrda da je to što su uradili dobro dolazak brojnih poznatih gostiju koji su  
impresionirani između ostalog i prostorom.

Sve što govorim u Skupštini i sve zašta se zalažemo proističe iz našeg načina razmišljanja.  
Smatram da ima mnogo dobrih primjera koje treba promovisati. Istina je da ima i loših primjera na  
koje treba ukazati i predložiti kako da se problem riješi. Oba dokumenta o kojima diskutujemo u  
prvi plan ističu strateško planiranje u smislu očuvanja prostora i planiranje zemljišta u smislu  
namjene. Oba dokumenta proizvod su struke, a struka neminovno nameće i pitanje prioriteta, jer  
na malom prostoru ne može sve biti prioritet. Oba dokumenta pokreću i brojna pitanja i ne znam  
odgovore na sva, i to je dobro, jer to će neminovno zahtijevati uključivanje mladih. Demokratska  
partija socijalista je na vrijeme prepoznala ovu neophodnost o čemu najbolje svjedoči značajan  
broj mladih ljudi koji su uključeni u proces donošenja odluka, od loklanih samouprava do  
Skupštine.

Kao poslanici imamo trojaku ulogu da bez politikantstva, patetike ili pretencioznosti jasno  
ukažemo na probleme koje uočimo, doprinesemo boljoj edukaciji građana kroz pošten odnos  
prema problemu i da se stalno zalažemo za podizanje standarda. Prostor zahtijeva kontinuiranu  
posvećenost. U tom smislu još jednom želim da afirmišem zaključke koje je predložio  
potpredsjednik Skupštine gospodin Gvozdenović, koji omogućava veću uključenost Skupštine u  
praćenju realizacije aktivnosti koje predviđaju oba dokumenta. Upravo na taj način dobijamo  
prostor da izrazimo naše ideje, pokažemo znanje i predočimo građanima naša istinska zalaganja.

Na kraju, želim da zahvalim svim kolegama u Odboru za turizam, poljoprivredu, ekologiju i  
prostorno planiranje koji su posvećeno radili od njegovog formiranja u ovom sazivu. Žao mi je što  
predstavnici opozicije niti jednom nisu uzeli učešće u radu odbora. Istina, taj rad ne ulazi u ono  
čuvenu metodologiju nevladinih organizacija, niti mediji prenose sjednice odbora, ali je veoma  
važan jer se upravo tu u odborima obavlja najveći dio posla. Hvala.

PREDSJEDAVAJUĆI BRANIMIR GVOZDENOVIĆ (27.07.18 11:46:53)

Zahvaljujem se poslaniku Petru Ivanoviću.

Imamo komentar Jovana Zogovića, a proceduralno želi Jovan Vučurović.

JOVAN VUČUROVIĆ (27.07.18 11:47:05)

Vama se obraćam, naravno, gospodine Gvozdenoviću, jer ne znam kako da se odbranimo  
kad neko uzme diskusiju i onda to koristi kao repliku ili komentar. Citira se i Duško Radović i  
ostali. Ja bih samo iskoristio pet sekundi da citiram i Džonija Štulića, ponovo, koji je govoreći o  
nekim ljudima kazao: "na tvome licu praznuje veliko ništa", eto.

PREDSJEDAVAJUĆI BRANIMIR GVOZDENOVIĆ (27.07.18 11:47:45)

Milun Zogović ima komentar.

MILUN ZOGOVIĆ (27.07.18 11:47:49)

Poštovani građani, od nekadašnjeg ministra poljoprivrede već evo gotovo dva dana  
slušamo moralne pridike, iscrpne, kojima se na teoriskom i principijalnom nivou ništa ne može  
zamjeriti, ali fali samo jedno, lični primjer ex ministra. Zbog mentalne higijene i mentalnog zdravlja  
građana Crne Gore javio sam se za komentar. Lični primjer, gospodine Petre Ivanoviću, je nešto  
što najbolje utiče na se ovo o čemu ste Vi danas govorili. To sigurno nije traženje abolicije,  
izigravanje zakona za krivična djela, ne bitno da li se radi o zastari ili nekim drugim oblicima. To

sigurno nije pravdanje raznoraznih afera, a ponajmanje se to, gospodine ministre, može raditi na  
ovaj način na koji Vi to želite da radite. Apsolutno svako je nevin dok se ne utvrdi suprotno, a u  
skladu sa tim ima pravo i da se bavi javnim poslom. Pored pavnih propisa postoje i moralna  
načela, dignitet i druge neke vrijednosti koje su satkane u ovo što sam rekao da se ličnim  
primjerom može drugima najviše pokazati.

PREDSJEDAVAJUĆI BRANIMIR GVOZDENOVIĆ (27.07.18 11:49:36)

Petar Ivanović. Izvolite, poslaniče.

PETAR IVANOVIĆ (27.07.18 11:49:43)

Hvala Vam.

Poštovani, gospodine Zogoviću, mislio sam kad ste tako lijepo krenuli i kad ste rekli lični  
primjerom, da ćete da govorite o prostoru i baš sam se poradovao Vašem izlaganju jer sam mislio  
da ćete nešto pohvalno da kažete o mom nastojanju da oplemenim prostor u kome živim. Mislio  
sam da ćete reći: Da, sredili ste vinograde, pomogli ste vašim komšijama. Međutim, Vi ste išli u  
pravcu koji je i očekivan. Pokušali ste da spočitavate neka moralna načela. Prepoznao sam u  
Vašim nastojanjima dvije tačke. Jedna, pretpostavljam da ste htjeli da napravite aluziju na sudski  
spor koji je trajao šest godina, je li tako? Tokom trajanja tog sudskog spora ja se ni jednom nisam  
pozvao na imunitet nego sam uporno nastojao da dokažem i na kraju dokazao svoju nevinost.  
Pretpostavljam, takođe, da kad ste govorili o aferama da ste mislili na one čuvene tekstove koje su  
objavljivali pojedini mediji u smislu ko je cpušio o trošku države, ali ste zaboravili da jednom  
kažete da sam pomogao da na svijet dođu dva nova, mlada života ili možda ste htjeli da kažete da  
zbog mentalne higijene nisam nijednom sazvao pres konferenciju da kažem da sam pobijedio na  
sudu te iste medije i dobio oba spora. Jeste li to htjeli da kažete? Prema tome, dajte malo da  
govorimo o prostoru, dajete da malo govorimo o temi, dajte da malo govorimo o tome da sam se  
zalagao da se ne pretvore prostori u gradska građevinska zemljišta nego da ostanu  
poljoprivredna. Kad već hoćete da me prozivate kao bivšeg ministra poljoprivrede.

Dakle, ja nemam nikakav problem da o bilo kojoj aferi razgovoram i o ovom uvaženom  
domu, kako vi kažete, ali samo činjenično. Mislim da je bilo sasvim dovoljno. Prema tome, izvolite  
konkretno, bilo koju temu nametnite sa činjenicama, sa dokazima i, kako da ne, uvijek ću o svakoj  
temi rado razgovarati.

Kada je u pitanju prostor radi dobacivanja koji građani Crne Gore ne mogu da čuju,  
pozivam vas nije nikakav problem da zajednički pogledamo prostor koji sam unaprijedio, a nakon  
toga da komentarišem i fugovanja i vinograde i šta se dešava na tom prostoru i vaše posmijehe, a  
ja ću samo to nijemo posmatrati, jer mislim da o svemu tome što mi radimo najbolje govore djela,  
a ne priče. Hvala.

PREDSJEDAVAJUĆI BRANIMIR GVOZDENOVIĆ (27.07.18 11:52:54)

Zahvaljujem se ministru Petru Ivanoviću.

Prelazimo na dalje diskutante, Jovanka, da vidim samo redosled ovdje. Plan mi je bio da  
imamo dva iz pozicije, onda jedan iz opozicije, imamo Željko Aprcović, poslije toga Draginja  
Vuksanović Stanković.

ŽELJKO APRCOVIĆ (27.07.18 11:53:30)

Zahvaljujem, uvaženi potpredsjedniče.

Koleginice i kolege poslanici, uvaženi ministre sa saradnicama, uvaženi građani Crne Gore,  
Danas imamo izuzetne dvije važne teme iz planskog korpusa, i to je tema koja je vezana za

Prostorni plan posebne namjene za obalno područje i Prostorni plan za Prokletije. Obje teme su  
jako značajne za sve građane Crne Gore. Zašto je važnija tema Prostornog plana posebne  
namjene za obalno područje i zbog toga što po mom razmišljanju i razmišljanju svih onih ljudi koji  
se bave strukom, to je najvredniji prostor koji Crna Gora posjeduje i najznačajniji nacionalni resurs.  
Šta se u prethodnom periodu dešavalo u tom prostoru? Dešavale su se nelegealne gradnje i što je  
rezultiralo sa time da smo morali donijeti novi Zakon o prostornom planiranju, uređenju prostora  
koji je predvidio, način sanacionih mjera da taj prostor koji je bespovratno zauzet probamo da  
saniramo, da ga privedemo namjeni, da sve ono što jeste mogućnost za legalizaciju objekata na  
tom prostoru da se izdešava u skladu sa zakonskim normama.

Takođe, moram da kažem da ono što jeste pitanje svih pitanja kako i na koji način je Crna  
Gora odgovorila na probleme koji su u prethodnom periodu bili evidentni, a tiče se komunalne  
opremljenosti zemljišta, odnosno infrastrukturnih objekata, kao energetskih objekata koji Prostorni  
plan posebne namjene za obalno područje tretira kroz jedan svoj dio. Moram da kažem da je kroz  
mjere od 2001. godine kroz podršku KFE banke Crna Gora povukla znatna sredstva za  
poboljšanje, vodosnabdijevanje i tretman otpadnih voda za crnogorsko primorje uključujući i  
Cetinje. Tako da moram da istaknem da smo upravo kroz te mjere mi u Kotoru zajedno sa  
Opštinom Tivat dobili kvalitetno postrojenje za preradu otpadnih voda koje omogućava da naša  
akvatorija, akvatorijum Bokokotorskog zaliva bude trajno zaštićen kako bi bio dostupan ne samo  
građanima Crne Gore već svim onim zainteresovanim turistima.

Ono što bih želio da istaknem da, a što interesuje svde građane Crne Gore kako i na koji  
način je prostorni plan posebne namjene za obalno područje donošen? Kako je realizacija od  
programskog zadatka do današnjeg predloga tekla? Svi možemo da postavimo pitanje zašto od  
2011. godine do 2018. godine nismo imali brže, adekvatnije reagovanje u smislu donošenja  
prostornog plana posebne namjene za obalno područje. Prosti razlog i odgovori kroz uvodno  
obrazloženje ministra i kroz razgovore koje sam obavio sa njegovim saradnicama jeste ono čega  
svi moramo da budemo svjesni. U prostorni plan posebne namjene za obalno područje morale su  
da budu uključene dvije studije čija je izrada dugo trajala. Trajala je i u nadležnosti Ministarstva  
kulture i Uprave za zaštitu kulturnih dobara. To je studija zaštite kulturnih dobara kao i studija  
procjene uticaja na životnu sredinu. Upravo kad su te dvije studije bile završene one su morale  
dodatno biti provjerene od strane obrađivača kako bi u cjelosti bile implementirane u predložena  
planska dokumenta.

Ono što jeste pitanje svih pitanja kako i na koji način ćemo kotrolisati realizaciju ovoga  
planskog dokumenta. S obzirom na činjenicu da je planski dokument oročen na period 2018.  
godine do 2030. godine i upravo kroz tabelarni prikaz možemo da dođemo do onih benefita koje  
će ovaj planski dokument da donese. Ako znamo da će biti povećan broj smještajnih kapaciteta u  
turizmu, hotelima visoke kategorije, pri tom ne zanemarujući činjenicu da je ova Vlada u  
prethodnoj godini otvorila 40 hotela. Iako znamo da je turizam dominantno strateška grana koja će  
Crnoj Gori omogućiti bolji, kvalitetniji prosperitet u narednom periodu, onda je zaočekivati da ono  
sve što jeste van obuhvata samog planskog dokumenta, a koji se tretira kao zona od 100 do 1000  
metara, da će sa budnom pažnjom biti praćena od stranje ministarstva i da će donošeni biti  
adekvatniji planski dokument kako bismo stvarali prostor za hotele visoke kategorije, odnosno za  
turističku namjenu koja će vam omogućiti dodatna zapošljavanja, u odnosu na onaj broj  
zaposlenih koji sada u sektoru turizma radi. Takođe moram da kažem da su optimistične prognoze  
koliko će biti povećan prihod od samoga turizma, uzimajući u obzir činjenicu da kažem da se  
planski dokument donosi za 12 godina.

Ono što bih želio da istaknem da upravo kroz kontrolu primjene planskog dokumenta koji  
ćemo nadam se usvojiti kako glasovima pozicije tako i glasovima opoziocije iz razloga što moramo  
zaštiti prostor kao najznačajniji resurs, pri tom vodeći računa o tome da ovaj planski dokument  
predviđa da se procenat izgrađenosti svede na jednu manju mjeru u odnosu na ono što jesu sva  
dešavanja u prostoru...( prekid) pri tom zanemarujući činjenicu da upravo ovaj restriktivni planski  
dokument ne odobrava gradnju stambenih objekata, nego ide ka tome da se upravo grade  
hotelsko turistički kapaciteti sa svim onim centralnim sadržajima i sa zelenim površinama, sa  
zaštitom autohtonog zelenila koji je prepun prostor koji ovaj planski dokument tretira. S obzirom na  
to smatram da ćemo zajednički da dođemo do pravog rešenja. Pri tom bih postavio par pitanja  
koja su ako može ministar da odgovori u dijelu koji se tiče kako i na koji način će se regulisati

prostor od 100 do 1000 metara koji je zaštićeni prostor. Upravo sa aspekta zaštite i valorizacije  
privatne svojine iz prostog razloga što određen broj naših sugrađana koji imaju određenu imovinu  
na teritoriji koju ovaj prostor pokriva, žele da znaju kako i na koji način će se donositi niža planska  
dokumentacija, kako će se raditi programski zadaci i zašto ni sam zakon ne predviđa koje su to  
površine zemljišta koje se mogu tretirati konkursnim rešenja, odnosno programskim zadacima.  
Jer, smatram ako želimo da zaštitimo prostor iako želimo da prostor ostavimo budućim  
generacijama da i država mora kao što su to uradile i puno bogatije države da odrede prioritete,  
odnosno javni interes i da taj dio prostora koji ima namjeru da zaštiti, da obezbijedi novčana  
sredstva i da taj prostor zauvijek ostavi onakav kakav jeste budućim generacijama.

Ono što bih želio za kraj da istaknem jeste da ćemo upravo i kroz ovaj planski dokument  
gdje su implementirani i određeni infrastrukturni projekti završiti obilaznicu oko Budve iz prostog  
razloga što je Crna Gora upravo na Berlinskom forumu dobila podršku u visini od 42 miliona eura  
koliko je potrebno za gradnju zaobilaznice oko Budve, pri tom računajući da će benefite  
osjetiti...(prekid) Bokokotorske, odnosno Tivta i Kotora, jer će se izgraditi brza saobraćajnica koja  
će povezivati aerodrom sa Budvom, odnosno kasnije prema Podgorici, odnosno prema Baru i  
Ulcinju. Smatram da ovaj planski dokument smo trebali radnije da donesemo i takođe smatram da  
ćemo svi prepoznati dobru namjeru obrađivača plana kao i r esornog ministarstva sa željom da u  
narednom periodu imamo dobar kvalitetan zaštićen prostor koji će služiti svim budućim  
generacijama. Zahvaljujem se i izvinjavam se na prekoračenju.

PREDSJEDAVAJUĆI BRANIMIR GVOZDENOVIĆ (27.07.18 12:01:05)

Zahvaljujm se poslaniku Željku Aprcoviću.

Dajem riječ poslanici Draginji Stanković Vuksanović.

Izvolite, diskusiju.

VUKSANOVIĆ STANKOVIĆ DRAGINJA (27.07.18 12:01:17)

Zahvaljujem.

Objedinjena je rasprava oko obalnog područja Prokletija, je li tako, pošto vidim da većina  
poslanika je govorilo o obalnom području, da niko nije govorio o Prokletijama, pa bih vas ja  
zamolila samo, pošto bih ja govorila o jednom i drugom, samo ako eto prekoračin par sekundi da  
mi ne uzimete riječ. Eto to sam razmišljala.

Uvaženi građani Crne Gore, uvaženi ministre sa saradnicima, poštovana Skupštino,

Ja zaista volim, prvo prije svega ja volim kada citiram pojedine i pravnike i književnike i  
filozofe i pjesnike, jer obično mi kroz te citate što želimo da personifikujemo neku stvar iz običnog  
života. Pa, kako ja doživaljavam, uvaženi građani Crne Gore, kada govorimo na ovu temu.  
Naravno da se ovaj sadašnji ministar neće pronaći u ovome. Ja ne želim da se vi ministre  
pronađete u ovoj mojoj priči, ali ćete me svi razumjeti.

Znate li što je građani Crne Gore strašno? Kada mi u jednoj ovakvoj državi Crnoj Gori koja  
je za mene naljepša država na svijetu i jedina država Crna Gora imamo dio obale i dio sjevera u  
odnosu na koje je napravljen urbanistički genocid, a još strašnije kada iza tog urbanističkog  
genocida stoje pojedini bivši ministri iz Vlade Crne Gore koji su izigravajući crnogorske šejke u  
ulozi crnogorskih patriota kroz zaključenje štetnih i nezakonitih ugovora o dugoročnim zakupima  
prodavali i rasprodavali obalu koju su nama ostavili naši preci. Mi imamo sada jedan ministre  
urbanistički genocid, je li tako? Tvrdim, a vi mi ovo sigurno nećete potvrditi da kada ste vi pravili  
ovaj plan za obalno područje da ste barem jedan put za sebe ministre pomislili, iako niste nikome  
javno rekli, da sa ovim planom želite da spasite što se spasiti može. Tvrdim da ste to barem  
pomislili jedan put ako niste nikome rekli.

Ja vas pitam, ministre, da li mislite da se neke stvari mogu spasiti u ovoj Crnoj Gori? Ako mi  
imamo obalu koja je potpuno devastirana, ako imao dio obale koji je rasprodat ko zna kome i ko  
zna ko stoji iza toga, a na onaj dio obale gdje se može pristupiti imali smo priliku da svjedočimo da  
su naši građani i građanke tjerani sa obale, to smo imali priliku da vidimo u javnosti. Sve je to

posledica upravo tih nezakonitih štetnih ugovora.

Ja vas pitam, ministre, da li postoji šansa da iz ovog prostornog plana, a mi smo reagovali  
iz Socijaldemokratske partije posebnim amandmanom, izuzmemo ostrvo Sveti Nikola, na kome je  
predviđeno da se gradi hotel sa 500 kreveta i marina umjesto što bi na tom mjestu ostala park  
šuma kako je u svim planovima od 1945. Ovo smatramo zbog toga što gradnja na jedinom ostrvu  
u Crnoj Gori je atak na živi svijet floru i faunu kako kopneno tako i podvodno. Budvanski zaliv je  
svima poznato jako plitak, a prebogat je staništima riblje mlađi, planktonima koji mu daju savršeno  
čistu plavu boju, morskim travama i svakovrsnom florom koji su znamo dobro vrlo značajni za  
prirodu jer su značajni proizvođači kiseonika i hrane za kompletan riblji podvodni svijet.

Kopno budvanskog akvatorijuma je potpuno pokriveno zgradama. To je svima jasno. Budva  
je takođe primjer urbanističkog genocida. Nema parkova, drveća, dječjih igrališta, zelenih  
površina, šetališta, sportskih terena, drvoreda, nema izletišta. Ni djeca, ni omladina, ni starije  
osobe nemaju mjesto gdje bi se odmorili u neku od šuma ili parkova i udisali čist vazduh. Jedini  
element prirode i zdrave čovjekove okoline koji je ostao u Budvi jeste upravo ostrvo Sveti Nikola.  
Da ne govorimo o tome kako je rasprodaja, tog značajnog državnog resursa, išta od ruke do ruke  
na kraju završila pod hipotekom Prve banke, a vi znate da taj jedan biznismen koji nije uspio  
navodno da vrati taj kredit da je naravno onda banka uzela i prodala ostrvo za 24 miliona eura  
takođe jedanom biznismenu koji je naknadno dobio crnogiorsko državljanstvo, ali zato će jednog  
dana odgovarati svi koji su učestvovali u tome. Neće ni ova situacija dovijeka trajati. Odgovaraće i  
oni koji su bili na vlasti, a koji stoje iza ovoga, a odgovaraće iz tog perioda zaštitnik imovinsko-  
pravnih interesa ili bolje reći zaštitnica koja apsolutno ćutala na sve ovo dok se rasprodavala  
državna imovina građana Crne Gore.

Iz Ministarstva turizma i održivog razvoja dobijamo obavještenje da je Crnoj Gori potrebno  
otprilike oko milijardu i 400 miliona eura koje treba da uloži da bi se zatvorilo Poglavlje 27. Radi  
građana Crne Gore Poglavlje 27 tiče se ekologije i zaštite životne sredine. Ukoliko dovedemo do  
toga da se uništi diverzitet ovaj biljni, konkretno primjer je ovo ostrvo Sveti Nikola prema  
procjenama stručnjaka ova će cifra porasti sa milijardu i 400 miliona eura na oko pet milijardi eura.  
Pa se ja pitam da li je to interes države Crne Gore da umjesto da štitimo florlu i faunu i diverzitet  
mi imamo situaciju da trebamo to da i dalje...(prekid)... urušavamo i da onda na osnovu toga  
imamo situaciju da se troškovi od milijardu i 400 miliona eura povećaju na pet milijardi eura što  
naravno pretpostavljam da nije u interesu budžeta Crne Gore i u interesu ekonomskog razvoja  
Crne Gore.

Evo sad ću brzo završiti, zahvaljujem, potpredsjedniče. Inače svima je ovdje poznato da  
Barselonska konvencija čiji smo i mi davni potpisnici podrazumijeva da 100m od mora nema  
nikakvog građenja. Isti ovaj plan takođe obavezuje u određenom tekstualnom dijelu plana da  
100m od mora nema gradnje. Ako uzmemo ostrvo Sveti Nikola onda znači da gradnja od mora na  
istoku do mora na zapadu je ukupno širine manje od 100. Šta imamo mi ovdje? Pogledajte molim  
vas, građani Crne Gore, kako je nekada to popularno zvano mjesto Školj bilo 1970. godine. To je  
odraz one divlje Crne Gore koje svi zovu Montenegro, a pogledajte, građani, kako je to danas,  
kako je 2010., a mogu misliti kako je na današnji dan. Pogledajte urbanistički genocid na ovom  
ostrvu, pa mi recite državu u okruženju u kojem je ovo urađeno i pitam se kako ćemo se izboriti sa  
onim funkcionerima koji su svoje vile ukopali u more. Što ćemo tu da uradimo? Hoćemo li to  
ministre da legalizujemo? Mislim da to ne treba da legalizujemo nego da to treba da rušimo. Nema  
niko pravo da uzurpira crnogorsku obalu koja pripada svima nama. To trebamo ministre da  
rušimo.

Želim još nešto da kažem. Molim vas, samo mi ovo dopustite. Što se tiče Valdanosa,  
Valdanos mora biti vraćen njegovim prvobitnim vlasnicima. U Valdanosu ne smijemo graditi  
hotele. Imamo mi đe mjesto duž obale i Velike plaže da gradimo hotele. Valdanos mora biti  
sportsko-rekreativni centar gdje će ti vrijedni domaćini i vrijedni maslinari praviti ulje koje će biti  
crnogorski brend ne samo prepoznat u Crnoj Gori nego i šire.

Ministre, i još nešto ja želim da pomenem Nacionalni park Prokletije. Pod hitno moramo da  
taj nacionalni park valorizujemo na zakonit način. Ja sam lično u predsjedničkoj kampanji, vjerovali  
ili ne, po snijegu išla na planinu Bogićevicu. To je jedna prelijepa priroda. Ona se nalazi na tromeđi  
Kosova, Crne Gore i Albanije. E tu mi treba da razvijamo međuregionalnu saradnju, a ne da se  
prepoznajemo po švercu duvana i hvatanju raznih kriminalaca. Upravo na tom mjestu treba da se

gradi, samo momenat, sportsko rekreativni centar jer tu postoji potencijal da Bogićevica bude  
mjesto koje će biti bolje od turističkog kompleksa na Kopaoniku. Ja uopšte nisam ovdje pristrasna  
zato što sam Crnogorka i što živim u Crnoj Gori, ali to je jedna prelijepo mjesto koje ima strašan  
potencijal.

Molim vas, ministre samo jedano pitanje. Šta planirate sa Maljevikom? Ja sam kao  
odbornik u barskom parlamentu, vi šta planirate sa Maljevikom? Konkretno, kao odbornik u  
barskom parlamentu dva puta sam bila odbornik, napadala sam ugovor i tada sam tvrdila iz dva  
puta i zato nisam glasala bila sam i tad proglašena izdajnikom kao i sada, tada sam tvrdila da je  
ugovor nezakonit i da je ovo klasična prevara i da od ovih sportskih turističkih terena na Maljeviku  
neće biti ništa. Prošle su godine, bila sam u pravu, na Maljeviku nema cigle ni dan danas. Šta  
planirate sa Maljevikom?

PREDSJEDAVAJUĆI BRANIMIR GVOZDENOVIĆ (27.07.18 12:10:12)

Vaše vrijeme je prošlo, zbilja je prošlo.

Poslanica Draginja Vuksanović Stanković tražila je proširenje bila zbog Prokletija od osam  
minuta i deset sekundi i nešto 20-tak sekundi je pričala. Da bi ispravili to sve zamolićemo  
gospodina Murića da govori na temu Prokletija.

Izvolite, gospodine Muriću.

Samo izvolite, gospodine Murić.

MIRSAD MURIĆ (27.07.18 12:10:40)

Poštovani predsjedavajući, uvaženi ministre sa saradnicima, drage kolege i koleginice,  
poštovani građani Crne Gore,

Odmah da kažem ako razmišljate da Prokletije budu turistički kompleks kao Kopaonik, ja se  
apsolutno ne slažem ne znam kad ste zadnji put bili. To je nacionalni park koji je u potpnosti  
devastiran sa 1000 hotela, milion vikendica, devastacija prostora prilikom čega je posječena velika  
količina šume radi skijaških staza, prilikom čega se javlja erozija tog terena, ispiranje zemljišta što  
će u budućnosti sigurno pridonijeti da taj nekada prelijepi prirodni dragulj Srbije bude ne daj Bože,  
o Kopaoniku govorim, ne daj Bože pustinja. Znači, tako ne želimo, kolegnice, da se mi kao  
vladajuća partija ophodimo prema Nacionalnom parku Prokletije. Prostornim planom Crne Gore do  
2020. godine predviđeno je da se na području Prokletija proglasi Nacionalni park Prokletije  
površine oko 22.000 hektara, a Zakonom o Nacionalnim parkovima Crne Gore, uz konsultacije i  
mnoge sjednice i sastanke s mještanima Plava i Gusinja, ipak je ta površina smanjena na 16.030  
hektara. Izašli smo građanima ove dvije opštine u susret jer su oni tražili da se jedan dio tog  
nacionalnog parka koji je bio predviđen Prostornim planom Crne Gore povuče iz tog prigradskog  
naselja i omogućili su im da prigradskim djelovima Plava i Gusinja ipak mogu da po lokalnim  
prostornim planovima nastave s urbanističkom izgradnjom dok u zaštićenom predjelu to neće  
moći.

Nacionalni park Prokletije prema ISN kategoriji upravljanja zaštićenim područjima ima  
drugu kategoriju, kategoriju zaštite. Prostornim planom posebne namjene predviđeno je da se u o  
okviru Nacionalnog parka Prokletije definišu tri zone zaštite. Prva zona zaštite koja je stroga  
zaštita kojoj zoni pripadaju rezervati Hridsko jezero i rezervati prirode Volušnica, u ovoj zoni  
apsolutno je zabranjeno bilo kakvo djelovanje od strane čovjeka, tu je potpuna zaštita i kompletni  
ekosistemi u ovoj zoni su prepušteni prirodi. Tu je moguće uticati samo ako dođe do nekih  
elementarnih nepogoda da se popravi situacija i to s autohtonim vrstama ili, pak, ako su u pitanju  
neke bolesti da se spriječi širenje tih bolesti.

U zoni drugog stepena zaštite koja je označena pod pojmom posebna zaštita, u toj zoni se  
u Nacionalnom parku Prokletije nalazi i određeni broj katuna, u tom području se i stanovnici ovog  
dijela bave i stočarstvom koje je ekstezivnog tipa prilikom čega je u toj zoni dozvoljeno i dalje  
bavljenje ovim tipom poljoprivrede prilikom čega se ne ugrožavaju ti ekosistemi. Jer, to su  
ekosistemi livada i pašnjaka koji redovnom ispašom stoke i redovnim košenjem omogućavaju

bogatstvo i raznovrsnost biodiverziteta posebno tog botaničkog dijela. Inače su Prokletije poznate  
po tome. Na samim Prokletijama postoji oko 1700 različitih vrsta biljaka, što predstavlja polovinu  
od ukupnog broja biljaka u Crnoj Gori.

Treća zona ili zona trećeg stepena zaštite, liberalna zaštita. U ovoj zoni postoje objekti koji  
su od ranije izgrađeni, jedan dio katuna i jedan dio zaostavštine iz prošlosti koji će poslužiti ovim  
prostornim planom kao turistički objekti koji će se moći popraviti, ali tu je zabranjena gradnja osim  
turističkih objekata koji će biti namijenjeni i koji će se uklopiti apsolutno u toj zoni ... (Prekid)  
ambijent. Normalno, po principima poštovanja svih zakona, deklaracija i konvencija o zaštiti  
prirode. Ovim planom je radi bolje zaštite Nacionalnog parka predviđena i kontaktna zona ili zona  
zaštite koja je uz samu granicu Nacionalnog parka. U ovoj zoni ima jedino zabrana da se alohtone  
vrste ne unose, da poljoprivreda i izgradnja bude na nivou i predviđena Prostornim planom kako  
Crne Gore tako i lokalnog nivoa, gdje će ova zona biti prepreka za faktički devastaciju tog prostora  
nacionalnog parka.

Ono što treba naglasiti, prilikom čega ovo stanovništvo na ovim prostorima može da  
iskoristi kao potencijal, to je i Prostornim planom predviđeno, znači da se razvija poljoprivreda,  
ekstezivnog tipa stočarstvo u okviru poljoprivrede branje i eksploatacija ljekovitog bilja i šumskih  
plodova posebno gljiva, gdje će se na racionalan način i održiv razvoj iskoristiti resursi. Isto tako,  
turizam je veoma važan. Ovaj prostorni plan će građanima ove dvije opštine predstaviti Nacionalni  
park Prokletije kao jedan od najboljih prirodnih resursa koje će oni moći da iskoriste za poboljšanje  
životnog standarda kompletnog stanovništva. Samo da poručim stanovništvu da Nacionalni park  
treba da sačuvaju i za buduća pokoljenja, da ostave da ga mogu koristiti u neka naredna vremena.  
Zahvaljujem.

PREDSJEDAVAJUĆI BRANIMIR GVOZDENOVIĆ (27.07.18 12:17:57)

Zahvaljujem poslaniku Muriću.

Komentar ima Vuksanović Stanković Draginja.

VUKSANOVIĆ STANKOVIĆ DRAGINJA (27.07.18 12:18:05)

Vi ste komentarisali koliko je trajalo moje izlaganje, na to sam tražila proceduralnu reakciju,  
vi mi je niste dali. Ja sam, uvaženi potpredsjedniče Gvozdenoviću, samo htjela da vam se  
zahvalim, a vi ste se prepali da mi date proceduralnu reakciju. Imam li pravo da budem ljubazna  
prema vama? Zašto mi niste dali proceduralnu reakciju da vam se zahvalim što ste mi produžili  
vrijeme? Hvala.

Uvaženi kolega Muriću, pričala sam o Nacionalnom parku Prokletije, a kada sam  
upoređivala da jedno mjesto iznad Plava može biti bolje nego što je Kopaonik, govorila sam o  
planini Bogećevica. Zahvaljujem.

PREDSJEDAVAJUĆI BRANIMIR GVOZDENOVIĆ (27.07.18 12:18:57)

Sljedeći prijavljeni diskutant je Maja Ćatović.

MARIJA ĆATOVIĆ (27.07.18 12:19:09)

Poštovani predsjedavajući, kolege i koleginice poslanici, ministre sa saradnicama, uvaženi  
građani,

Odluka o donošenju Prostornog plana posebne namjene za obalno područje Crne Gore  
podrazumijeva stvaranje planskog osnova za obezbjeđivanje održivog razvoja obalnog područja  
koji predstavja jedan od najvažnijih resursa naše države. Ciljevi ovog planskog dokumenta su  
očuvanje priobalnih područja, obezbjeđenje održivog korišćenja prirodnih resursa, očuvanje

cjelovitosti obalnih ekosistema, usklađivanje inicijativa između svih odluka vlasti na nacionalnom i  
lokalnom nivou koji utiču na upotrebu priobalnog područja. Namjera ovog plana je kreiranje  
strateškog dokumenta čiji je cilj uređenje ovako vrijednog prostora uz dobijanje smjernica i mjera  
za realizaciju namjene pojedinih zona kroz zajedničke standarde njihovog korišćenja.

Nacrt ovog plana bio je na javnoj raspravi od 26.01.2016. do 26.02.2016. godine  
istovremeno s javnom raspravom o Nacrtu izvještaju i strateškoj procjeni uticaja na životnu  
sredinu. Tokom javne rasprave pristiglo je oko 800 primjedbi od strane građana primorskih  
opština, mjesnih zajednica i NVO-a. S obzirom na činjenicu da se Predlog planskog dokumenta  
bitno razlikovao od prvobitnog Nacrta, Vlada je u skladu s članom 43 Zakona o uređenju prostora i  
izgradnji objekata donijela zaključak kojim je utvrdila inovirani nacrt s predlogom programa  
održavanja javne rasprave u trajanju od 15 dana i to od 19.05. do 4.06.2018. godine. Primjedbe i  
sugestije date tokom ponovne javne rasprave evidentirane su, obrađene i na odgovarajući način  
ugrađene u Predlog prostornog plana posebne namjene za obalno područje Crne Gore. Tako da  
se članom 1 i 2 Predloga odluke propisuje donošenje ovog planskog dokumenta i određuje  
granice područja koje plan zahvata, prostor opština Herceg Novi, Kotor, Tivat, Budva, Bar i Ulcinj  
kao i teritorijalno more i unutrašnje morske vode. Članovima 3 i 4 utvrđeno je iz čega se plan  
sastoji tj. iz tekstualnog dijela, knjige 1 i 2, grafičkog dijela to jest karte te da plan čine četiri  
lokacije u Opštinama Herceg Novi i Bar. Članom šest dat je globalni sadržaj plana i to: obuhvat  
plana, polazna opredjeljenja za izradu plana, izvod iz postojeće prostorno planske dokumentacije,  
ocjena postojećeg stanja, položaj u prostoru i pravcu i razvoju u odnosu na okruženje, analiza  
prirodnih karakteristika sa posebnim osvrtom na seizmički rizik, analiza stvarnih resursa, prikaz  
postojećeg stanja uređenja prostora i pregled problema ograničenja, režim korišćenja prostora  
obalnog područja, namjena površina, demografska projekcija, ekonomsko tržišna projekcija,  
projekcija razvoja turizma, projekcija razvoja ribarstva i marikulture, infrastrukturni sistem, plan  
zaštite prirodne i kulturne baštine i još mnogo toga. Navodeći ove članove, želim ukazati na  
činjenicu da se kroz kompletan postupak donošenja ovog plana, prošlo sistematski uz uvažavanje  
primjedbi, sugestija i potreba kako stručne tako i laičke javnosti. Razlozi za donošenje odluke po  
skraćenom postupku su izuzetno važni za politiku planiranja prostora, jer njegovo nedonošenje bi  
prouzrokovalo štetne posledice kako po prostorni tako i po ukupni ekonomski razvoj Crne Gore.  
Zbog svega navedenog ja ću kao i moje kolege podržati donošenje odluke Prostornog plana  
posebne namjene za obalno područje Crne Gore. Hvala na pažnji.

BRANKA BOŠNJAK (27.07.18 12:23:53)

Ako bude trebalo daćete mi malo više vremena, a ja vas neću prozivati kao bivšeg ministra,  
da napravimo sporazum.

Uvaženi građani,

Nažalost u našoj lijepoj Crnoj Gori mi trenutno imamo jedan urbanistički haos, posebno u  
onim razvijenim djelovima Crne Gore. Tome u prilog ide i ovoliki broj nelegalnih objekata i sad ova  
legalizacija je u stvari i pokazala koliki je ubranistički haos bio u Crnoj Gori i šta se sve dozvolilo i  
bilo bi mi interesantno, ministre Raduloviću, ako imate podatak pa kad budete odgovarali na  
pitanje da nam kažete koliko je od ovih objekata koji su se prijavili za legalizaciju u području ovom  
obalnom u ovih šest opština koje obuhvata ovaj plan. Nekako se stiče utisak da taj urbanistički  
haos je potekao od toga što mnoge opštine nijesu ni donijele prostorno urbanističke planove i sad  
gledajući ovaj plan, odnosno odgovore na pitanja koja su se pojavila u ravnoj raspravi vidjela sam  
da mnogima pa čak i institucijama nije ni jasan ovaj novi zakon, pa ne znaju šta je obuhvaćeno  
čime pa su vam postavljali većinu pitanja koja se tiču ovog plana, plana generalne regulacije ili  
detaljnih urbanističkih planova, pa da li oni važe ili ne važe jer ja koliko sam shvatila ovo što vi sad  
donosite to su neke opšte smjernice i da kažem neka opšta namjena tog prostora koji ste dali. Šta  
je meni bilo interesantno, u stvari prvo da kažem da su negdje te primorske ponoviću se Budva je  
simbol tog urbanističkog haosa kao i Petrovac koji je meni draži koji je manji pa se vidi šta se tu  
sve uradilo, ali mi je bilo interesantno razmatrajući ove odgovore na pitanja koja su postavljena na  
javnoj raspravi i analizirajući to vidjela sam koja je razlika između ova dva plana što nam vi danas  
nudite, odnosno zainteresovanost ovih koji su na jugu, a zašto su zainteresovani oni građani koje

obuhvata ovaj plan koji se tiče Prokletija. Da je novac na jugu to pokazuje jedna ljudska pohlepa i  
koliko je ovdje ljudi samo zainteresovano. Hoće li biti veći turistički kapaciteti, da li da se uđe u  
Morsko dobro, da li mogu da grade, šta mogu da grade i kako sve da valorizuju, a ovi jadni mislim  
ovo sam rekla ne volim da zovem ljude jadni, ali koliko je ta demografska razlika i u siromaštvu  
između juga i sjevera govori da većina ovih građana koji su se pojavili na javnoj raspravi u Gusinju  
i Plavu pita gdje oni mogu stoku da izvedu na ispašu i kakav će biti status njihovih katuna i hoće li  
oni moći tamo da koriste vodu i izvorišta i kako će moći da beru borovnice. To je ono što je njih  
zanimalo i meni je to bilo i sa ovog sociološkog aspekta vrlo interesantno i šta u stvari pokazuje, a  
to u stvari pokazuje pravu sliku Crne Gore koliko nam je sjever nerazvijen, a koliko je na jugu  
prisutna ta neka materijalizacija i jedna opšta pohlepa. Šta su mi još pokazale ove tabele? Neki  
ljudi, pokazalo se ko šta ima, odnosno neki su se odali šta sve imaju i koje su parcele njihove pa  
su postavljali razna pitanja i meni je jako interesantno evo neću navoditi imena, ali znaće građani  
kad kažu jako mi je interesantan ovaj prvi zet Crne Gore koji ima u Petrovcu, pa u Ulcinju, pa u  
Budvi,pa onda u Lučicama, pa malo u široj zoni Petrovca, pa Mojdež katastarska parcela, pa  
katastarska parcela Morinj, pa u Herceg Novom itd. Šta su bila sve pitanja? Sve su bila pitanja  
turističkih kapaciteta i koliko će se širiti ti kapaciteti i hoće li im sve to biti ucrtano kako su oni  
zamislili?

Ono što hoću da kažem da je prostor nažalost potrošiv i da se teško može sanirati, vi će te  
to pretpostavljam pokušati kroz ovaj plan generalne regulacije gdje će te neke stvari konkretnije  
odraditi. Prostor je potrošiv pa čak i kad nije degradiran, ako je izmijenjen pejzaž koji je bio  
dominantan, a toga ima dosta, posebno na primorju i imamo dosta tog na taj način obezličenog,  
da kažem taj izraz, obezličenog prostora i treba se vidjeti šta treba raditi sa njime.

Hrvatska mi je primjer gdje se nije dozvolila, gdje nije bilo liberalno ovako tržište nekretnina  
i oni su očuvali i njihova spratnost objekata i ambijentalni hoteli i ambijentalne kuće i to je ono kako  
sam ja zamišljala da treba da izgleda naše crnogorsko primorje i nadam se da će tako makar  
izgledati ovo što dosad nije nagrđeno, odnosno devastirano.

Što se Prokletija tiče tu mi je strašno žao što je trebalo čak 10 godina...(prekid)... od kad je  
proglašen Nacionalnim parkom da počne da se radi ovo jer taj prostor treba valorizovati. Treba  
očuvati sve ono što je priroda na tom području, ali nudi se tu velika mogućnost i za, da kažem,  
turizam i da se valorizuje i da taj narod tamo ima veću korist od toga. Mislim da bi trebali ovdje ići  
sa nečim što znači poziv ljudima pošto na tom području živi vrlo malo ljudi i infrastruktura sva  
nije baš, a nije u mnogim predjelima, ali tu posebno nije, ali treba ići na to da pokušamo da  
animiramo ljude iz dijaspore kojih ima ogroman broj, a koji potiču sa tog prostora i koji će možda  
imati tu patriotsku da kažem patriotski naboj da se to uradi kako treba i da pokušamo njih da  
animiramo i da se to područje razvije i da imamo korist svi od toga, a posebno ljudi koji žive u tom  
području.

Ono što bih isto voljela da se malo taknete u svojim odgovorima, a to je ovo rješenje koje  
misle da se napravi na Verigama. Vidim da postoje neke tri varijante, ali da koja je najbliža je  
pretpostavljam da radite već na ovom planu regulacije, generalne regulacije gdje će se zahtijevati  
da to bude jedno rješenje. Šta će tu biti i kako će se riješiti saobraćajna infrastruktura jer je stvarno  
sramota ono što se imamo Budvu kao prijestonicu turizma, a treba vam da izađete iz Budve ili da  
prođete kroz Budvu, treba da čekate po sat vremena tokom sezone i na koji način se to planira i  
vidim da je problem ovoga kod građana da su zainteresovani za ovaj gasovod. Nadam se da,  
iako je to nekim drugim planom, tu postoji neki dogovor da se to izmjesti da ipak ne prolazi ako  
mislimo da to turistički valorizujemo to ne bi trebalo da prođe tuda kuda je zamišljeno.  
Zahvaljujem.

PREDSJEDAVAJUĆI BRANIMIR GVOZDENOVIĆ (27.07.18 12:32:14)

Dajem riječ Andriji Popoviću.

ANDRIJA POPOVIĆ (27.07.18 12:32:21)

Hvala, potpredsjedniče.

Poštovana Skupštino, uvažene građanke i građani Crne Gore, crnogorske dijaspore,  
poštovani predstavnici Vlade,

Prostorni plan posebne namjene za obalne područje je plan regionalnog karaktera. Cilj mu  
je da kroz integralni pristup usaglasi infrastrukturne koridore i predstavi pravila ponašanja u  
cijelom primorskom regionu. Primijenjen je novi koncept planiranja jednak ih mogućnosti za sve,  
tačnije nema omogućavanja gradnje na pojedinim lokacijama, već je čitav pojas od jednog  
kilometra odmaka od obale obilježen kao zona za razvoj turizma.

Naselja koja se već nalaze ostaju tamo sa vrlo strogo propisanim pravilima na koji način se  
da tanaselja mogu širiti. Da bismo spriječili nekontrolisano širenje naselja na našoj obali taj smo  
prostor zaštitili sad normativno, a na terenu prosto sumnjam da ćemo to uspjeti, i namijenili ga  
razvoju turizma.

Problem nelegalne gradnje već više decenija predstavlja jedan od gorućih problema sa  
kojim se susreću prostorni planeri u Crnoj Gori, a naročito kada je u pitanju planiranje prostora na  
primorju. Ektezivna i stihijska nelegalna gradnja je posebno u primorksim opštinama ostavila trajan  
trag kad je u pitanju potencijal za buduću turističku valorizaciju. Višegodišnji problem sa  
ekstezivnom gradnjom, legalnom i nelegalnom, je ostavio brojne posljedice kako po prostor tako i  
po kvalitet urbanih servisa koje jedan broj opština pruža vojim građanima. U većini crnogorskih  
primorksih opština lokalna infrastruktura je u lošem stanju, a dosadašnja ulaganja nijesu u  
dovoljnoj mjeri odgovorila pritisku koji je kreiran građevinskim bumom. Treba isto tako istaći i  
značaj izgradnje regionalnog vodovoda za razvoj truzma i crnogorskog primorja, sigurno da je  
izgradnja regionalnog vodovoda uz izgradnju auto puta projekat vijeka za Crnu Goru.

Iako ovaj planski dokument i ne treba da ima za prioritetni cilj rješavanje problema  
nelegalne gradn je, smatram da je od nesporne važnosti da ovja problem bude adekvatno  
analiziran, kako bi se realno sagledali ograničenja u planiranju prostora. U tom smislu potrebno je  
na nivou svake od opština uraditi detaljnu analizu problema i propisati set mjera kojima bi se  
minimizirao uticaj nelegalne gradnje na mogućnost za dalju valorizaciju prostora i održivo  
planiranje na nivou kompletnog primorja.

Što se tiče samo nelegalne gradnje, aktuelne legalizacije, ja odajem priznanje Ministarstvu  
odrđživog razvoja i turizma na započetoj legalizaciji. Da ništa drugo nijeste uradili nego to dosta  
ste uradili. Znamo da je oko 50.000 do sada prijavljenih ušlo u taj proces legalizacije, vjerujem da  
će to sve biti urađeno pravedno, pravno valjano, vodeći računa da ljudi tu svoju imovinu ozakone,  
a mnogi su je sa velikom mukom stekli i to je jedino što imaju. Vjerujem da že im se omogućiti da  
na najbezbolniji način to i urade.

Još bih se dotakao malo, naročito na primorju, revitalizacije, konzervacije i sanacije starih  
gradova, prevashodno govorim o Kotoru, Herceg Novom, Budvi, Baru, Ulcinju. Znam da ovdje je  
dosta toga urađeno u samom ovom prostornom planu, ali o tome treba naročito voditi računa.  
Ovdje je vođeno računa o procjeni uticaja na baštinu za prirodno i kulturno istorijsko područje  
Kotora. I na kraju bih se malo osvrnuo na nacionalni park Prokletije, donošenje prostornog plana,  
o tome je bilo malo riječi. Kako valorizzovati, afirmisati nevjerovatne ljepote toga dijela Crne Gore,  
to je biser Crne Gore. Pomenuću posebno pa jednu mikrolokaciju Grebaja kod Gusinja, Plava.  
Gusinjani je zovu kraj svijeta. Nevjerovatni prizori. Obišao sam sve kontinente, tako nešto nijesam  
vidio i stvarano Crna Gora ne smije da ispušti nešto tako, to se mora legalizovati, afirmisati.

I još jedna stvar, vi ste izdali graševinsku dozvolu za granični prelaz Grabon na putu  
Gusinje - Podgorica preko Albanije. Kad će on biti urađen a i kad će ova dionica puta, naravno nije  
to za vas baš pitanje direktno, ali kad će ova dionica puta od albanske granice do Podgorice, u  
dužini od 18 km biti završena. Naročito me ovaj granični prelaz zanima. Zahvaljujem i izvinjavam  
se na prekoračenju, potpredsjedniče.

PREDSJEDAVAJUĆI BRANIMIR GVOZDENOVIĆ (27.07.18 12:39:10)

Hvala.

Komentar ima Branko Radulović, shvatio sam vrlo kratko.

BRANKO RADULOVIĆ (27.07.18 12:39:17)

Čudi me, kolega Popoviću, zašto niste jedno od najvećih iskušenja problema i dilema, prije  
svega dilema, možda i na žalost nije više to dilema, da je već odlučeno, a to je most Verige, zašto  
niste komentarisali. Zašto da dozvolimo da se ne izvrše potpune analize nekoliko varijanti.

Ja nisam imao vremena o tome da pričam iako sam dosta toga izučavao. Ovo idjno  
rješenje koje se sada predlaže to je monstrum, to su dvije konzole na kome visi preko čeličnih  
užadi cio most, to je nešto slično kao San Francisko, to su takve jedne kombinacije koje su  
ogromne, preogromne, koje narušavaju ambijent. Sigurno više Kotor neže biti dio UNESC-oa, ne  
samo što neće biti dio UNESC-oa nego što će svoju autentičnost i što će svoju ljepotu i nevjestu  
Jadrana izgubiti, nego će umjesto bisera imati tu omču toga i takvoga jednoga monstruma koji će  
biti na tom prostoru.

Ja sam putovao po sjeveru i, ministre Raduloviću, molio bih da i vi pođete tamo da  
uporedite nekoliko analiza. Na primjer, ima potpuna analiza da ima potpuna rješenja čak i u tim  
uzburkanim morima gdje ima plutajući cijev. Ima i drugo rješenje đe oni idu po dnu, ima treće koje  
vibrira između dolje i gore. Imia čak što više da u jednoj tubi ide na gornjem spratau dvije  
putne,dva put trake,a na donjem spratu idu dvije, da to bez ikakvih problema postoji, nema  
nikakvih opasnosti i da je to čak negdje oko četiri puta jeftinije nego graditi ovakve monstrume. Za  
to molim vas da iz Kotora, molim ministra da u razvijanju ovih projekata od opština pa do ovoga o  
čemu smo sinoć govorili, gospodin Gvozdenović i ja, do ovoga plana drugog po nivou koji će  
obraditi primorje, tu brzu saobraćajnicu povećemo Hrvatske do Albanije na jedan mnogo  
kvalitetniji način nego što bi to bio neki klasični autoput koji bi isekao to usko i malo crnogorsko  
primorje.

Znači, moje javljanje je bilo u tome da podtaknem da i lokalna uprava i ostali o ovome  
debelo razmisle jer tu nema ajde ono poslije 100 godina pa ćemo popravit. Tu više popravke  
nema. Znači, može na svjeveru skroz na vrhu može ta eventualno traka da ide poluostrva pa tamo  
da se veže možda i tu ako se može spustiti sa tunalom na koti koja će ići dolje. Znači, postoje  
stotinu varijanti, ali mislim da ova varijanta San Franciska sa dvije jake konzole narušava skroz  
ambijent, a i brodovi treba da prođu đe ćemo ga dizati, a može biti i otvoreni, ali to su sve  
varijante.

PREDSJEDAVAJUĆI BRANIMIR GVOZDENOVIĆ (27.07.18 12:42:59)

Andrija Popović.

ANDRIJA POPOVIĆ (27.07.18 12:43:03)

Zahvaljujem kolegi Raduloviću što mi je omogućio i da kažem nešto o ovome iako sam  
mnogo puta govorio o eventualnom mostu Verige. Dakle, ja imam potpuno identično mišljenje kao  
i vi što se tiče toga. Koliko je u mojom moći boriću se protiv izgradnje bilo kojeg mosta na  
Verigama. Mislim da će to trajno devastirati zaliv, mislim da je daleko bolje rešenje tunel, tunel  
Verige. Da podsjetim bokokotorski zaliv se nalazi na listi naljepših zaliva svijeta, među 28  
naljepših zaliva svijeta. Mi tu trajnu vrijednost nikako ne smijemo da izgubimo ne vjerujem da bilo  
koji most, bilo koje visine, sad je po tom nekom poslednjem projektu to visina od 60 m, znamo  
kakvi sve kruzeri ulaze u Bokokotorski zaliv jednostavno neće moći proći. Dakle, svake godine i mi  
se isčuđavamo, sad je dužina tih kruzera došla do 350 m, visina je već i po 60m to su gradovi. Oni  
sigurno je da ne mogu ući to su gradovi koji imaju kapacitete za po pet, šest hiljada putnika i par  
hiljada članova posade.

Tako da vjerujem da ćemo svi zajedno izvršna, zakonodavna vlast biti veoma, veoma  
obazrivi kako ćemo riješiti tunel ili most Verige. Naravno ponavljam preferiram da to bude tunel,  
mislim da je to jedino rješenje, a ponavljam i ono što sam već rekao svaki most koji se bude radio  
u bokokotorskom zalivu će trajno devastirati taj prostor bio on na visini od 70,80 ili ne znam više

kako će se projektovati na 120 m visine. Zahvaljujem.

PREDSJEDAVAJUĆI BRANIMIR GVOZDENOVIĆ (27.07.18 12:45:44)

Zahvaljujem Andriji Popoviću.

Dajem riječ Bogdanu Fatiću.

BOGDAN FATIĆ (27.07.18 12:45:50)

Zahvaljujem.

Poštovani potpredsjedniče, uvažene građanke i građani Crne Gore, poštovane koleginice i  
kolege poslanici, uvaženi ministre sa saradnicima,

Prostorni plan posebne namjene Nacionalnog parka Prokletije u najvećoj mjeri polazi od  
državne politike razvoja sjevera Crne Gore na principima održivog razvoja i utvrđenih smjernica  
prostornog plana Crne Gore i drugih relevantinih planskih dokumenata. Pri realizaciji ovog  
planskog dokumenta treba da se definišu ključni projekti za podršku pri realizaciji ovog plana sa  
pozicije sada postojećih projekata koji se realizuju iz fondova Evropske unije kao i onih budućih.  
Takođe, neophodno je da se formiraju baze podataka za praćenje i ocjenu realizacije ovog plana.  
Za utvrđivanje realnih faza i dinamike realizacije ovog plana u obzir su uzeti sledeći ključni  
argumenti, a to je potreba usaglašavanja ovog plana sa državnim institucijama i agencijama  
opštinskim organima, stanovništvom područja na koji se plan odnosi i konačno zainteresovani  
privrednim subjektima, odnosno preduzetnicima.

Sve opštine na koje se ovaj plan odnosi, a tu prevashodno mislim na opštine Plav i Gusinje  
treba da na osnovu ovog plana utvrde prioritete i elemente razvojne politike sa uključenim  
mjerama realizacije iz ovog plana na njihovoj teritoriji. Koncept dat ovim planom je usklađen sa  
važećim internacionalnim standardima i normama čiji je potpisnik Crna Gora i omogućava  
usklađivanje regulacije prostora u Crnoj Gori sa pozicije evropskog zakonodavstva.

Razvoj turizma na principima održivosti kao jedan segment razvoja ovog plana bazira se  
na dugoročnom očekivanju, očuvanju, razvoju i zaštiti lokalnih prirodnih resursa, prirodnih resursa  
onih koji su iz ovih sredina izgradili, a sve u cilju daljeg i bržeg razvoja tih lokalnih samouprava. To  
podrazumijeva korišćenje raspoloživih lokalnih resursa i maksimalno uključivanje lokalnog  
stanovništva u aktivnosti vezane za turizam što će povoljno uticati na ekonomsku politiku,  
povećanje zaposlenosti životnog standarda i usporavanje migracije stanovništva sa ovog  
područja što je jako bitno. Znamo da mnogi turisti zemalja u okruženju koji vole planinski turizam i  
dalje radije borave u privatnom smještaju dok turisti iz Evropske unije radije biraju jednostavnije  
hotele sa jedne do tri zvjezdice ili kampovanje. Dosadašnja posejećenost Nacionalnom parku  
Prokletije pokazuje kakav tip turista privlači ovaj dio Crne Gore kao i kakva su njihova očekivanja.  
Sadašnja strategija razvoja ovog tipa turizma usresređene su na obalsti avanturističkog i  
agroturizma kampovima i seoskim smještajem. Nastavkom investiranja u ove vrste smještaja  
doprinijeće se održavanju društvene i kulturne autentičnosti pomažući domaćinima da učuvaju  
svoje kulturno nasleđe i tradicionalne vrijednosti. Kao što smo čuli glavna karakteristika Prokletija  
jeste reljef i bogatstvo voda. Posjetioci Nacionalnog parka Prokletije mogu uživati u brojnim  
atrakcijama, vidikovcima, netaknutim planinskim pejzažima sa sniježnim vrhovima, planinskim  
jezerima, pećinama, pećinskim crtežima, dubokom kanjonu sa prirodnim mostom, prirodnom polju  
borovnica, tradicionalnim ruralnim kućama. Zato bih se osvrnuo na potrebu da se urade detaljni  
elaborati i studije o nalazištima koje su zanimljiva za nauku i turističku prezentaciju.

Razvoj turizma u Nacionalnom parku Prokletije zavisi kako od održavanja imidža  
crnogorskih nacionalnih parkova tako i od poboljšanja glavnih putnih pravaca, vodovodne i  
kanalizacione infrastrukture da bi se na siguran i efikasan način zadovoljila očekivanja turista i u  
tom dijelu. Planom su predviđene i vremenske faze realizacije planskih sadržaja u okviru  
Nacionalnog parka i šireg područja. Planom se predviđa i promocija i podsticanje korišćenja  
sistema masovnog prevoza kao i u vozila koja ne zagađuju okruženje. Mislim da je prostor  
Nacionalnog parka Prokletije kompleksna regija sa raznovrsnim potencijalima koji se moraju

prepoznati, koristiti, nadograđivati u skladu sa novim okolnostima koji se stvaraju tokom razvoja  
ovog područja.

Donošenjem prostornog plana Nacionalnog parka Prokletije ovaj prostor stvoriće se planski  
uslovi da se ovaj prostor valorizuje, da se otvore nova radna mjesta, a da se kompletan ovaj  
prostor učini atraktivnijim kako za domaće tako i za strane investitore. Zahvaljujem.

PREDSJEDAVAJUĆI BRANIMIR GVOZDENOVIĆ (27.07.18 12:50:15)

Zahvaljujem poslaniku Fatiću.

Dajem riječ Zvonku Vukoviću.

ZVONKO VUKOVIĆ (27.07.18 12:50:27)

Uvaženi potpredsjedniče, koleginice i kolege poslanici, uvaženi ministre sa saradnicima,

Plavsko-gusinjska kotlina sa Plavskim jezerom, sa Prokletijama, sa Ljučom, Grljom,  
Grančarom izvorištem Lima, sa Bogićevicom, sa Visitorom predstavlja dragulj prirode ne samo  
Crne Gore nego i Evrope. Glavne karakteristike koje smo uglavnom čuli su reljef, bogatstvo voda,  
bogata flora sa preko 1.700 biljnih vrsta od kojih su mnoge endemične, zatim veoma bogata i  
raznovrsna fauna. Takođe, bogato kulturno-istorijsko nasleđe plavsko-gusinjske regije čini ovaj  
prostor posebno atraktivnim. Shodno tome, prostorni plan dominantno ima za cilj stvaranje realnih  
pretpostavki za zaštitu očuvanje, unapređenje i korišćenje ovog prostora.

Planom su kao što smo već i čuli predviđene tri zone zaštite. U zoni zaštite jedan je  
zabranjeno korišćenje prirodnih resursa i izgradnje objekata. Vrše se naučna istraživanja i  
praćenje prirodnih procesa u ograničenom obimu. Zona zaštite dva sprovodi se na zaštićenom  
području o kome su djelimično izmijenjene osobine prirodnih staništa, ali do nivoa da ugrožavaju  
njihov ekološki značaj, uključujući vrijedne predjele i objekte geo nasleđa. U zoni zaštite tri sa  
režimom održivog korišćenja mogu se sprovoditi intervencije u cilju restauracije, revitalizacije  
unepređenja zaštićenog područja. Van granica zaštićenog područja po potrebi se može odrediti  
zaštitni pojas i to u cilju isprečavanja, odnosno ublažavanja spoljnih faktora koji mogu uticati  
negativno na zaštićeno područje.

Osnovni potencijali razvoja ovog prostora su turizam u cilju valorizacije prirodnih i kulturnih  
vrijednosti. Lokalna zajednica koja održivo koristi postojeće resurse pokreće, biznise, upravlja  
parkom, donosi nove snage i inovacije, dijaspora, prekogranična saradnja u oblastima zaštite,  
prirode i održivog turizma, poljoprivreda, eksploatacija šuma, proizvodnja električne energije iz  
obnovljivih izvora i razvoj ekonomije. Preduslovi razvoja su takođe koordiniranje programa razvoja  
na međunarodnom i među opštinskom nivou u smisli povezivanja sa susjednim, postojećim i  
planiranim nacionalnim parkovima u Crnoj Gori i okruženju, poboljšanje funkcionalnih veza  
područja sa okruženjem, izgradanja saobraćajne komunalne i nfrastrukture u kontakntoj zoni, kao i  
turističke i sportske infrastrukture i smještajnih kapaciteta. Principi i ciljevi uređenja ovog prostora  
su opšti od kojih su najvažniji namjensko korištenje i racionalno upravljanje prostorom. U skladu  
sa ekološkim potencijalom kroz primjenu prostorsko planskih mjera, te zaštita prirodnih dobara i  
kulturno istorijske baštine i posebni kao što su očuvanju, unapređenje i zaštita svih postojećih  
raznovrsnosti i unapređenju održivog gazdovanja prirodnim bogatstvom, podsticanju neodrživog  
razvoja, racionalno korišćenje teritorije, očuvanje i zaštita životne sredine, dugoročna naučna  
istraživanja itd. Poenta je u održivom i na najvišim standardima zasnovanom razvoju turizma,  
poljoprivrede, šumarstva, lovstva, vodoprivrede i hidroenergetike uz poštovanje optimalnog  
balansa između očuvanja svih karakteristika koje ovaj prostor čine nacionalnim parkom i  
pretpostavljenih ekonomskih i drugih benefita. To će biti ostvareno ukoliko se do kraja ispoštuje  
koncept organizacije uređenja, izgradnje i korišćenja prostora prema odabranom scenariju štitimo i  
razvijajmo.

Planiranje razvoja mora biti u skladu sa održivim korištenjem prirodnih resursa, zaštitom  
prirodnog i kulturnog nasleđa, identiteta prostora, unapređenje turizma na način da se ne ugrozi  
vrijednosti parka, te obezbjeđivanje adekvatne infrastrukture. Takođe, podrška ruralnom razvoju,

razvoju rekreativnog i zdravstvenog turizma, odvijanje određenih naučnih i obrazovnih djelatnosti,  
turistička ponuda usmjerena na odabrane lokacije i katuna su resursi na koje se ozbiljno računa.  
Sama realizacija plana je definisana u tri faze, i to period od tri godine za donošenje i realizaciju  
plana sa ostalim održivim, državnim i lokalnim planovima, period od pet do deset godina gdje će  
se uglavnom aktivirati projekti turističkih katuna kao i projekti inicijalne infrastrukture od 11 do 20  
godina tzv. zrela faza razvoja ostalih projekata turističkog programa, saglasno tržišnim uslovima,  
kao i nastavak aktivne poljoprivredne revitalizacije prostora uz aktivni izlazak na strano tržište.

Na kraju u mjeri u kojoj je priroda bila izdašna prema ovom prostoru, ljudi trebaju da budu  
restriktivni, odnosno uzdržani pri bilo kakvim intervencijama i aktivnostima u njemu. Zahvaljujem.

PREDSJEDAVAJUĆI BRANIMIR GVOZDENOVIĆ (27.07.18 12:55:27)

Zahvaljujem poslaniku Zvonku Vukoviću, zahvaljujem i sedmorici poslanika DPS-a koji će,  
da tako kažem, priložiti svoje diskusije. Na ovaj način dajem završnu riječ ministru Raduloviću.

Smatrao sam da ako nemam ovdje kolege iz opoziocije koji mogu da komentarišu neka  
izlaganja na ovaj način možemo da realizujemo sve obaveze.

Izvolite, ministre Raduloviću.

PAVLE RADULOVIĆ (27.07.18 12:55:57)

Hvala, potpredsjedniče.

Ja sam zaista se trudio da uvažim vaše vrijeme i nijesam se javljao tokom diskusija, već  
sam probao da pribilježim sva pitanja tako da ne znam, može se desiti da odgovorim na neko na  
koje nijesam smio. Evo ja ću krenuti redom, rizikovaću.

Dakle, zaista ne znam koje postavio koje pitanje, onda ću probati ovako hronološki da  
prođem. Dakle, bilo je pitanje zašto samo 1.000 m. Jedno od pitanja vrlo zašto samo 1.000 m za  
razvoj turizma. Nije samo 1.000 u 1.000 mora, a preko toga je više nego dobro došlo. Bilo je  
pitanja oko građevisnkih područja. Građevinska područja postojećim planovima pošto je i bilo priče  
o betonizaciji i finalnoj devastaciji, dakle, građevinska područja postojećim planovima bila su  
planirana 15% od teritorije. Ovim planom su svedena na 9,2. Manje ih je i to značajno. Što se tiče  
brze ceste, ona je u ovome planu. Dakle, sa njom kao sa nekim drugim stvarima infrastrukturnim i  
razvojnim koje nisu mogle da čekaju i to je bio glavni razlog zašto smo donijeli ovaj plan, jer se  
plan generalne regulacija, plan je da ga donesemo 2020. godine da ne bismo izgubili ove dvije  
godine, jer mislim da nemamo vremena za gubljenje, ovaj plan je donesen. Brza saobraćajnica  
jadranska ne autoput već brza saobraćajnica kakvu ste je naveli je u ovome planu i ona predviđa  
obilaznice oko gradova i predviđa alternativu u Verigama. Meni je žao što je ovaj gospodin  
Popović izašao. Ona predviđa alternativu za Verige i na Verigama postoje dvije opcije prelaza  
preko Veriga, jedan je most, jedan je tunel. Mi smo u saradnji sa ekspertima UNESCO i ICOMOS-  
a uradili i alternativno rešenje koje prelazi preko Luštice, odnosno od strane Kumbora, prelazi na  
Lušticu, a onda ide Grbaljskim poljem, pa iznad Budve, pa po jednoj alternativi iza brda pored  
Petrovca, po jednoj ispred brda i tamo postoji alternativa. Pa je ozbiljna petlja nakon izlaska iz  
tunela prema Baru, pa put ide iza Bara, iza Starog grada Bara i nastavlja prema Ulcinju i prelazi  
prema Albaniji. Dakle, ta saobraćajnica brza jadranska je u ovome planu. Meni je jako žao ja  
ovdje imam sreću ili nesreću da najčešće branim tehničke propise i onda vidim kako definišu  
jedan uži vid politike iako je prostor jedan od najvažnijih pitanja posebno za države koje su male  
kao Crna Gora, ali često vidim kako se tehnička pitanja rasplinu na dnevno politički, ali dozvolite  
samo u par crta. Meni je jasno jer je trebala ozbiljna kondicija da neko i pročita materijal koji vam  
je dostavljen, a ne da izuči sve ono što je ovome materijalu prethodilo.

Dakle, vjerujte mi studije zaštite kulturnih dobara je izrađena u tomovima, to su hiljade  
strana, dokumenata. Evidentirali smo blizu 500 kulturnih i potencijalnih kulturnih dobara, 475 čini  
mi se da je precizan broj. Vrlo smo se, vrlo ozbiljno bavili svojim poslom. Strateška procjena  
uticaja na životnu sredinu ima pet, šest stotina strana. To su sve dokumenta koja niste dobili u  
ovih 1.200 strana. Kamp projekat se sam sastoji iz 12 ili 13 studija. Razumijem da nije bilo

jednostavno, da nije bilo posebno nekome kome to nije blisko se time bavili. Vjerujete mi da smo  
se vrlo pozabavili svojim poslom. Još jednom za rad građana, prostornim planovima važećim je  
bilo pokriveno 15% teritorije obale ovim planom je to 9,2 mislim precizno ili 9,3, mislim da je 9,2.

Ono što je isto tako jako važno, neko je krenuo da upoređuje Miločerski park , pa Mamulu,  
pa da upoređuje prolaznost ljudsku sa projektima, ja sam apsolutno saglasan. Sve što se bude  
gradilo, gradiće se po najstrožim standardima i urbanističkim i građevinskim i ona dva standarda  
koji će ograničavati ova dva prva, dakle, zaštita životna sredine i zaštita kulturnih dobara. Neko je  
pomenuo revitalzaciju starih gradova, mislim da je poslanik Popović. Postoji u poglavlju 30 ovoga  
plana, mislim da je 32 tačka 6 se tiče baš ovih starih gradova, zaštite graditeljske kulturne  
baštine, kako je sanirati, kako je revitazalizovati i kako je uvesti u novu renesansu. Bilo je priča  
rušitelji, graditelji itd. Potpredsjednik Nimanbegu mislim da je on pominjao da u Ulcinju nema luke.  
Ima dvije. Ovim planom su predviđene dvije. Jedna je Liman, prvobitno je bila planirana sa 300  
vezova mislim da smo je amandmanski smanjili na 150 to je i dalje jako veliki prostor da biste  
stvorili sliku, da bi građani stvorili sliku na današnji dan u Porto Montenegro je u funkciji nekih 400  
vezova. Dakle, to je ogroman objekat i postoji privezište u Port Milena. Dakle, to su dva mjesta,  
dvije luke u Ulcinju.

Pominjao se ovdje i Valdanos i Solana. Dakle, ova vlada je izradila PUP koji je usvojila  
Opština Ulcinj kojim je zaštićena Solana i zaštićen Valdanos u gradnji. Ovaj plan je isto to  
prepoznao i preporučio ga kao park prirode i preporučio ga za međunarodnu zaštitu.Dakle, još  
jednom odgovor je na ono, na Solani nema gradnje, na Valdanosu nema gradnje.

Neko je pitao šta znači brza cesta? Brza cesta su četiri trake. Dakle, autoput je profila dvije  
plus dvije, plus po jedna zaustavna. Ovo je profila dvije plus dvije trake. Što se tiče Zoganja, ono  
jeste ucrtan ovaj plan graničnog prelaza i to je bilo pitanje.

Bilo je pitanje, mislim da je Daliborka pitala, na koliko važi ovaj plan i šta je sa onim  
planovima prethodnim. Planovi po novom zakonu, prostorni plan važi 20 godina, a plan generalne  
regulacije važi 10 godina. Donošenjem plana generalne regulacije suspenduju se svi planovi koji  
su važili u Crnoj Gori. Mi smo ovaj plan donijeli kao preteču da bismo u ovih dvije godine mogli  
održivo da razvijamo to što imamo i zbog toga su ove četiri detaljne razrade u planu. Dakle,  
dozvolili smo one koje su već spremni da kao takvi uđu u plan i direktno vuku urbanističko-  
tehničke uslove. Kolega je pomenuo, drago mi je da se vratio, da je toliko žurba bila za Prokletije  
da je već istekao rok hitnosti zato što na sjeveru nema interesa tajkunskih, a na jugu ima. Plan  
obalnog područja je po istoj hitnosti tražen istog dana, isto kasni kao ovaj tako da jednaka pažnja  
što se Vlade tiče i jednom i drugom čak, ja bih rekao, u ovom mandatu je mnogo veća prema  
sjeveru.

Gospodin Radulović je pomenuo to smo još sinoć ispeglali oko javne rasprave nije bila  
jedan nego su bile dvije. Ja sam lično prisustvovao svim javnim raspravama, uredno odgovarao na  
pitanja, bilježili smo sve, uvažili sve što je bilo racionalno i realno za uvažiti. Tako da jesmo ispunili  
taj aspekat komunikacije ne samo sa javnošću nego i sa svim zainteresovanim stranama je li to  
bila privreda ili bilo ko drugi. Pričali smo i o proizvodnji soli i tome da se radi o industrijskoj grani  
proizvodnje soli u Crnoj Gori nije isplativa. Dakle, mi smo studiju završili. Studija je prošla komisije  
Vlade bez obzira na svu ujdurmu koja je pravljena od dijela nevladinih organizacija. Mi smo svoj  
posao priveli kraju. Dakle, studija je završena. Proizvodnja soli će biti zato što je cirkulacija vode  
slane tamo je neophodno da održi stanište koje će biti proglašeno parkom prirode, ali njena  
ekonomska isplativost je nemoguća tehnologijom kojom se radi.

Neko je pominjao i moratorijum. Moratorijum na gradnji. Dakle, moratorijum postoji u  
Kotoru, moratorijum postoji u centru Budve, moratorijum postoji u Petrovcu. Svak ko je mislio da  
ima razlog da negdje zabrani gradnju ima potpune instrumente da je zabrani. Postoje potpuni  
instrumenti. Mi smo u komunikaciji sa UNESCO-om bili upozoreni da bi stvari trebale da budu  
zaustavljene. Rečeno nam je morate napraviti hiju prije toga, napravili smo hiju. Hija je pošla na  
test, vratila se doradite je, dorađujemo hiju. Monatorijum i dalje stoji na snazi. Opština Budva je  
smatrala da centar Budve i centar Petrovca treba da zaštiti od dalje gradnje shodno postojećem  
planu i stavila je planove van snage. To što se tamo stvari devastiraju planovima privremenih  
objekata ok, ali vam kažem postoje instrumenti samo je pitanje volje. Za takvu vrstu volje nije  
odgovorno ovo ministarstvo niti Vlada i dalje su ti dupovi neko je pominjao, pomenuo je i kolega  
Zogović da su u centru Murine neko planirao rasklopište. Rasklopišta se planiraju detaljnim

planom. To su ljudi, lokalni ljudi to je DUP, detaljni urbanistički plan. Pa, ja kažem DUP, detaljni  
urbanistički plan je do ovoga zakona i dalje do oktobra mjeseca, ja mislim da smo ga produžili do  
oktobra 1.oktobra i dalje je nadležnost loklanih uprava. Dakle, lokalna uprava je sebi ucrtala u  
tolikoj varošici.

Ja vas molim da mi dostavite taj dokument. Znači da neću da provjeravam, dostavite mi  
dokument. Ja vam tvrdim da je to nemoguće. Evo ja vam tvrdim da je to nemoguće. Zahvaljujem.

Što se tiče neko je pomenuo šta između 100 i 1000m i neko je pominjao Barselonsku  
konvenciju i obalni odmak. Mi smo je u potpunosti ispoštovali. U prvih 100m nema gradnje osim u  
postojećim naseljima. Dakle, ne možete zabraniti građanima Kotora, ljudima koji tu žive stotinama  
godinama da rekonstruišu svoju kuću. On tu živi, on je napravio kuću na pet metara od obale. To  
se ne odnosi na postojeća naselja, ali smo vrlo jasno propisali smjernice, vrlo jasno propisali  
smjernice na koji način se postojeća naselja mogu širiti i kako se mogu rekonstruisati objekti  
eventualno graditi novi u tim naseljima.

Što se tiče linije mimo naselja, postoji obalni odmak od 100m narednih 900m nema gradnje  
osim za turističke namjene. Pomenuo je neko ostrvo, na ostrvo se Barselonska konvencija ne  
odnosi jer u protivnom gro hrvatskih ostrva ne bi bilo ničega osim ptica, a ima dosta čega i prilično  
je lijepo. Ista je priča za grčka ostrva. Pominjala se dalje Barselonsku konvenciju ostrva. E,  
Bogićevica je ista priča. Dakle, Bogićevica je fantastičan predio i čak i sa skijaškog aspekta,  
odnosno sa aspekta mišljenja eksperata za skijanje jeste jedan od najboljih prostora za te  
namjene u okruženju. Međutim, njegovi kapaciteti same Bogićevice premali je kapacitet to je jedna  
stvar, druga stvar sva infrastrukturna opremljenost i uopšte mogućnost toga prostora da primi broj  
skijaša koji bi opravdavao to ekonomski je i dalje upitan. Mi radimo na njemu ako se pokaže biće  
razvijan isto kako se danas razvija Bjelasica jer se pokazalo da može da istrpi pritisak.

Vrlo ću još kratko, pitao je neko koliko je od nelegalnih objekata na primorju. Jesam li ja  
dobro zapisao pitanje. Koji broj od objekata na primorju ako me sjećanje dobro služi pošto još  
pristižu podaci u ministarstvo 50.000 je prijavljenih. Od tih 50.000 nešto ispod 50% je sa primorja.  
Dakle, recimo 24.000 sad nemojte me držati za riječ, ali otprilike 50% je sa primorja i mislim da je  
od tih 24.000 pa recimo trećina u Baru. Pošto mislim da je gospođa Stanković Vuksanović pitala.  
Dakle i taj podatak držim negdje u glavi. Dakle, 24.000 ih je na cijelom primorju ili 24 i nešto, a od  
toga je trećina u Baru preko 8.000. Obilaznicu oko Budve smo registrovali, Verige smo isto tako  
komentarisali. Dakle, šta sa Verigama?

Što se tiče gasovoda, gasovod je nekim drugim planom predviđen. Mi smo već reagovali  
kod kolega koje su radili master plan gasifikacije primorja i djelove tog gasovoda smo već  
ispomjerali tako da ne utiču prvo na život građana, a drugo na razvoj turizma. Saobraćajnicu smo  
pomenuli Grabon i put i prelaz. Dakle, to što je bilo do mene ja sam završio. Glavni projekat je  
završen, dozvola izdata za prelaz to je 17km i mislim da ga u kapitalnom budžetu za ovu godinu  
nema, ali nemojte me držat za riječ dok ne bih provjerio ne bih znao, ali zaista još samo dvije  
rečenice.

Zahvalio bih na sadržanoj raspravi. Ja razumijem da nam je marketing lošija strana, da  
nismo moguće makar vama prezentovali to što smo radili, da kažem ova dva plana stoji jedna  
omanja biblioteka dokumentacije za naveo sam samo nekoliko dokumenata koji, između ostalog,  
teže hiljade strana. Zaista se zahvaljujem svima koji su bili uključeni u izradu, zahvaljujem se i  
planeru koji je u zadnjoj fazi izrade ovog plana pristao da promijeni koncept, a nije morao, pristao  
je da ga uradi pola po novom zakonu i ako se on po starom usvaja. Hvala i vama na podršci,  
očekujem da ćete se pozitivno odnijeti prema dokumentu. Hvala još jednom.

PREDSJEDAVAJUĆI BRANIMIR GVOZDENOVIĆ (27.07.18 13:12:32)

Zahvaljujem, ministre Raduloviću.Ovo kad kažete sadašnja Vlada, pretpostavljam da tu  
kažete sadašnja i prethodne Vlade za to. Zahvaljujem se Dragani Čenić, takođe, generanoj  
direktorici Direktorata za planiranje i uređenje prostora i Svetlani Jovanović koja je u ime  
Konzorcijuma koji je predvodio bila vodeći planer i rukovodilac tima i za projekat obalnog područja  
i za Nacionalni park Prokletije.

Uvaženi poslanici, uvaženi građani Crne Gore na ovaj način smo završili tačke, osim tačke

izbor i imenovanja. Predlažem da organizujemo pauzu pola sata i pozivam kolege predsjednike  
klubova da organizujemo Kolegijum u 13:30h. Nakon toga, taj Kolegijum će trajati kratko,  
nastavićemo rad na izbor i imenovanja. Očekujem da to traje nekoliko sati i danas da završimo  
rad. Hvala lijepa.

PREDSJEDNIK IVAN BRAJOVIĆ (27.07.18 14:53:57)

Poštovane kolege, nastavljamo s radom. Prelazimo na raspravu o tački dnevnog reda koja  
je jedina preostala u dnevnom redu, to je tačka Izbor i imenovanja.

Prva tačka je davanje mišljenja na imenovanje direktora Uprave policije. Podsjećam da je  
saglasno članu 9 stav 3 Zakona o unutrašnjim poslovima Vlada zatražila od Skupštine mišljenje o  
Predlogu da se za direktora Uprave policije imenuje Veselin Veljović. Predlog za imenovanje  
razmotrio je Odbor za bezbjednost i odbranu. Odbor za bezbjednost i odbranu predlaže Skupštini  
da Vladi Crne Gore uputi mišljenje da se za direktora Uprave policije imenuje Veselin Veljović.  
Raspravi prisustvuje i ministar unutrašnjih poslova koji je inicijalni predlagač. Zato, prvo dajem  
riječ ministru Nuhodžiću. Izvolite.

MEVLUDIN NUHODŽIĆ (27.07.18 14:55:03)

Hvala.

Uvaženi predsjedniče Skupštine, uvažene poslanice i poslanici, poštovani građani,  
poštovani predstavnici medija,

Koristim priliku da vas informišem da sam, u skladu s propisanom zakonskom procedurom,  
uputio Vladi Prijedlog da se Veselin Veljović imenuje za direktora Uprave policije, a nakon  
obavljenog usmenom intervjua u Upravi za kadrove.

Činjenica da je više od 20 godina bio profesionalno angažovan u Policiji, kao i da ima  
respektabilno iskustvo na rukovodećim funkcijama u sistemu bezbjednosti, opredijelili su me da  
gospodina Veljovića predložim za direktora Policije za ovo izuzetno zahtjevno i odgovorno mjesto.  
Kao što vam je poznato, Vlada je na jučerašnjoj sjednici jednoglasno podržala ovaj prijedlog, a  
danas Odbor za bezbjednost i odbranu. Gospodin Veljović je završio Vojnu akademiju kopnene  
vojske u Beogradu. U Ministarstvu unutrašnjih poslova Crne Gore je zasnovao radni odnos 1992.  
godine kao komandir Stanice policije u Centru bezbjednosti Pljevlja. Tokom radnog angažovanja u  
MUP-u od 1995. do 2005. godine obavljao je dužnost komadanta Specijalne antiterorističke  
jedinice. Dužnost direktora Uprave policije obavljao je od oktobra 2005. do kraja decembra 2011.  
godine. Nakon toga imenovan je za savjetnika predsjednika države za oblast odbrane i  
bezbjednosti. U novembru 2014. godine imenovan je za sekretara Vijeća za nacionalnu  
bezbjednost. Za stručni i profesionalni rad u Ministarstvu ocjenivan je najvišim ocjenama i više  
puta je nagrađen i pohvaljen. Magistrirao je i doktorirao na Fakultetu bezbjednosti.

U odnosu na prethodno angažovanje i ostvarene rezultate u službi ističem sledeće.  
Uspješno vođenje procesa reforme policijske organizacije, aktivnosti na poboljšanju stanja i  
eleminisanju uzroka koji pogoduju kriminalnim i drugim delikatnim ponašanjima, učešće u  
formiranju Posebne jedinice Policije i rukovođenje Specijalnom antiterorističkom jedinicom koje su  
izvršavale najsloženije zadatke na očuvanju i jačanju bezbjednosnog ambijenta. U prilog  
navedenom govore i konkretni statistički podaci u oblasti borbe protiv kriminala, u vremenu dok je  
Veljović rukovodio upravom policije, došlo je do smanjenja obima krivičnih djela, a stopa kriminala  
iznosila je 11,3% i bila jedna od najnižih u Evropi. Registrovan je neznatan broj narušavanja  
javnog reda i mira u većem obimu, značajno su unaprijeđeni poslovi u sektoru granične policije,  
što je doprinijelo poboljšanju bezbjednosti u pograničnom pojasu i smanjenju obima  
prekograničnog kriminala.

Takođe, realizovani su značajni projekti kao što su policija u zajednici i policija vođena  
obavještajnim radom. Izrađena je prva procjena opasnosti od organizovanog kriminala OCTA.  
Stavljen je u funkciju Forenzički centar kao jedan od najsavremenijih institucija tog tipa u regionu i  
formirana je jedinica za međunarodnu policijsku saradnju. Kada je riječ o aktivnostima na

međunarodnom nivou, posebno bih izvojio članstvo u Interpolu, saradnju s Europolom, kao i  
stvaranje uslova za upućivanje policijskih službenika u mirovne misije Evropske unije, Ujedinjenih  
nacija i NATO-a, a 2009. godine je prvi pripadnik crnogorske policije upućen u mirovnu misiju  
Ujedinjenih nacija na Kipru. Važno je naglasiti da su reformske procese pratile i aktivnosti na  
transparentnosti djelovanja policijske organizacije, što je ostvarilo značajan rast povjerenja  
građana u policiju.

Dakle, na osnovu postignutih rezultata i kvalitetnog obavljanja poslova i zadataka u  
nadležnosti Uprave policije, mišljenja sam da je gospodin Veljović svojim stručnim  
kompetencijama i zalaganjem efikasno odgovorio na tadašnje bezbjednosne izazove koji nijesu  
bili ni malo laki posebno u vremenu ratnog okruženja i da je dao profesionalni doprinos jačanju  
sistema bezbjednosti, što je još jedan od razloga zbog kojih sam odlučio da ga predložim za  
starješinu Policije.

Što se tiče medijskih natpisa i interesovanja javnosti, cijenim za shodno da saopštim da  
sam prethodno od gospodina Veljovića da me upozna s ishodom različitih inicijativa i podnesenih  
prijava na osnovu kojih su pokrenuti izviđajni postupci pred nadležnim tužilačkim organima, u cilju  
sagledavanja eventualnih nepravilnosti i nezakonitog postupanja. S tim u vezi ističem da je  
gospodin Veljović u svim fazama postupaka aktivno doprinosio utvrđivanju činjeničnog stanja. Ono  
što je posebno važno jeste da niti u jednom predmetu nije utvrđen bilo kakav oblik prekršajne ili  
krivične odgovornosti. Tako da nije vođen bilo kakav sudski postupak protiv njega lično ili najbližih  
saradnika.

Na kraju, želim da naglasim da od direktora Policije očekujem da iskoristi profesionalno  
iskustvo i znanje i da na ovoj funkciji pomogne u daljim reformama policije kako bi se efikasnije  
suprotstavili svim oblicima kriminala, da građanima ulije dodatno povjerenje, da policijski  
službenici mogu još bolje i da s njima ostvari bolje rezultate po pitanju bezbjednosti u našoj  
državi. Posebno bih ukazao na značaj nastavka saradnje sa skupštinskim Odborom za  
bezbjednost i odbranu, kao i sa Savjetom za građansku kontrolu rada policije. Takođe, od izuzetne  
je važnosti intenzivna saradnja policije sa svim subjektima društva, civilnim sektorom, medijima,  
lokalnom samoupravom i građanima. Kao ministar unutrašnjih poslova pružiću maksimalnu  
podršku direktoru Policije u realizaciji planiranih aktivnosti prvenstveno u dijelu donošenja novih  
zakonskih rješenja i jačanja materijalno tehničkih kapaciteta kako bismo zajedničkim snagama  
odgovorili postojećim obavezama i izazovima. Hvala na pažnji.

PREDSJEDNIK IVAN BRAJOVIĆ (27.07.18 15:01:46)

Hvala vam, ministre Nuhodžiću.

Sada pitam da li izvjestilac Odbora želi riječ? Želi.

Izvjestilac Odbora je ujedno i predsjednik Odbora.

Obrad Mišo Stanišić. Izvolite.

OBRAD MIŠO STANIŠIĆ (27.07.18 15:01:56)

Hvala vam, gospodine predsjedniče.

Uvažene koleginice i kolege, gospodine ministre, poštovani građani,

Odbor za bezbjednost i odbranu održao je danas 27. sjednicu po redu u skladu s Zakonom  
o parlamentarnom nadzoru nad službama bezbjednosti i odbrane i u skladu s Poslovnikom Crne  
Gore, a na inicijativu i na prijedlog Vlade da Skupština da mišljenje za izbor gospodina Veselina  
Veljovića za direktora Uprave policije.

Ono što mogu s zadovoljstvom da kažem, da je poslije uvodnog izlaganja ministra i  
obrazloženja prijedloga ministra i Vlade, gospodin Veljović iznio svoj program i viđenje onoga što  
treba da radi, da su svi članovi Odbora jednoglasno podržali prijedlog ministra i Vlade da se da  
pozitivno mišljenje da se za direktora Uprave policije izabere gospodin Veselin Veljović. Zaista,  
ono što smo čuli, a svi znamo i biografiju, i što smo čuli i od ministra i od kolega članova Odbora je  
inpozantno. Naime, radi se o čovjeku koji je prošao sve faze u Upravi policije i Ministarstvu

unutrašnjih poslova, kako je rečeno od komandira u Centru bezbjednosti u Pljevljima, do  
komandanta specijalne antiterorističke jedinice, pa sve do Uprave policije, tu je funkciju obavljao  
šest i više godina, mislim veoma uspješno. To je mišljenje ne samo moje i svih članova Odbora.

Ja sam zaista pozdravio i odluku ministra i odluku Vlade da se gospodin Veselin Veljović  
imenuje za driktora Uprave policije.

Rekako sam, gospodin Veselin Veljović potiče, ja to dobro znam iz jedne ugledne i čestite  
crnogorske porodice, on je pravi izdanak te familije. Da je poslove koje je obavljao do sada  
obavljao profesionalno, odgovorno, veoma kvalitetno, da iza toga stoje rezultati. Vjerujem da će  
njegov dolazak, opet na čelu Uprave policije, doprinijeti jačanju bezbjednosnog sektora u Crnoj  
Gori, da će se saradnja između institucija bezbjednosnih oraganizacija institucija u Crnoj Gori i  
Tužilaštva i sudsta poboljšati i vjerujem da će dati puni doprinos kako bi se bezbjednosnim  
izazovima koji stoje pred Crnom Gorom i okruženju i šire izašlo u susret i vjerujem na te  
bezbjednosne izazove da će Uperava policije i Ministarstvo unutrašnjih poslova, posebno Uprava  
policije na čelu sa gospodinom Veljovićem, adekvatno odgovoriti kao što je odgovorila i u mnogim  
izazovnim vremenima i situacijama krajem 90-tih godina.

Nadam se da ću u završnoj riječi imati prilike još nešto da kažem. Hvala vam.

PREDSJEDNIK IVAN BRAJOVIĆ (27.07.18 15:05:03)

Hvala.

Čuli smo izvjestioca Odbora. Neće biti završne riječi, biće pošto ste prijavljeni kao diskutant  
u ime DPS-a imaćete priliku u tom dijelu.

Mi smo se na kolegijumu,jer je dosadašnja praksa bila u sličnim situacijama kada je u  
okviru tačke izbor i imenovanja razgovarano o izboru, u stvari davanju mišljenja za direktora  
Policije, imali praksu da se javljaju u ime kluba po jedan govornik. Dogovorili smo se na  
kolegijumu da u ime klubova Demokratske partije socijalista, Demokratskog fronta govore po dva  
govornika, ostalih klubova po jedan, da govore po pet minuta. Iz redova Demokratskog fronta mi je  
saopšteno da će govoriti samo poslanik Predrag Bulatović u trajanju od 10 minuta.

Sada dajem riječ Marti Šćepanović, poslanici DPS izvolite.

MARTA ŠĆEPANOVIĆ (27.07.18 15:06:07)

Kao što je i rekao kolega Stanišić na Odboru za bezbjednost dali smo jednoglasnu podršku  
predlogu ministra unutrašnjih poslova za direktora Uprave policije. Zahtjevne nadležnosti Uprave  
policije sigurna i bezbjedna država za svakog pojedinca u Crnoj Gori, međunarodni autoritet  
države zahtijevaju jaku i dobro organizovanu instituciju policije. Članstvo u NATO nas je ohrabrilo  
da obaveze iz Agende evropskih integracija ispunjavamo ubrzano, kako bi na taj način se još više  
približili organizovanim evropskim društvima. U tom smislu uloga policije u ispunjavanju kriterijuma  
i obaveza poglavlja 24 izazov su za tim Ministarstva unutrašnjih poslova i naravno da su izazov za  
budućeg direktora policije.

Za ove poslove potrebna je stručna i profesionalna osoba sa velikim iskustvom i sa  
dokazanim autoritetom među pripadnicima Policije, a mogu reći da gospodin Veselin Veljović to  
jeste. Uvjerena sam da ga je prethodno iskustvo na različitim pozicijama u bezbjedonosnom  
sektoru, a ono što je posebno važno jeste da je već obavljao poslove direktora policije, gdje je,  
naglašavam, uvijek čuvao ugled policije. Smatram da ga je sve to učinilo još kompetentnijim  
kandidatom za ovu poziciju i sigurno je da je njegov ukupan rad u bezbjednosnom sektoru, da je  
svojim radom unaprijedio bezbjednosni sektor u Crnoj Gori.

Uz želju da on opravda ovu našu podršku ističem da ćemo pažljivo pratiti njegov rad i  
njegove rezultate i da ćemo praviti da li je sve ono što je danas na odboru istakao u svom  
programu zapravo na terenu, upravo tako. I ova nedvosmislena podrška stvara dodatni osjećaj  
odgovornosti i nama koji smo to povjerenje ukazali, a isto tako očekujem i od gospodina Veljovića.  
Zahvaljujem.

PREDSJEDNIK IVAN BRAJOVIĆ (27.07.18 15:08:30)

Hvala, poslanice Šćepanović.

Riječ sad ima poslanik Predrag Bulatović. Izvolite.

PREDRAG BULATOVIĆ (27.07.18 15:08:37)

Hvala.

Poštovane kolege poslanici,

Prvo bih rekao sa stanovišta partije na vlasti šta ovo znači. Partija na vlasti u cjelini ili neko  
njeno krilo dobili su partijski lojalnog čovjeka, vojnika koji je spreman da izvrši sve zadatke bez  
pogovora. Sa stanovišta unutar DPS-a Podbišće je zaokružilo bezbjednosni sektor, pojačano sa  
drugim djelovima Mojkovca, jer na čelu bezbjednosnog sektora je Duško Marković iz Podbišća,  
Veljović takođe iz Podbišća, a predsjednik Odbora za odbranu i bezbjednost u okruženju  
Podbišća. Prema tome, mi imamo situaciju da je Demokratska partija socijalista zaokuržila danas  
svoj uticaj na policiju.

Sa stanovišta međunarodnih odnosa poznato je da je Veljović u svoje vrijeme otišao,  
između ostalog, zbog neslaganja Sjedinjenih Američkih Država i međunarodne zajednice. Njegovo  
imenovanje danas, ili je Duško sklopio dil sa tim krugovima ili se ulazi u konfrontaciju sa tim  
međunarodnim krugovima, imajući u vidu da i poznati Lazović koji je inkriminisan i u stavovima  
Sjedinjenih Američkih Država za svoju vezu sa potencijalnom mafijom, se sukobljava Vlada sa  
međunarodnim krugovima. Mi u Demokratskom frontu smatramo da je ovo riječ o militarizaciji  
policije i spremanje za obračune i što bi Nebojša Medojević rekao, u jednom neformalnom  
razgovoru prije ove sjednice, možemo očekivati da se vreće sa pijeskom postave ovdje iznad  
kluba DF-a, Vlade i Predsjedništva države, figurativno to da kažem. Dakle, riječ je o nečemu što  
sukobljavanje ali ne znamo sa kim. Za sada znamo sa DF-om a da li i sukobljavanje sa nekim  
drugimm.

Gospodine Nuhodžiću, vi ste talentovan političar, da niste talentovani ne bi toliko bili na  
vlasti, da bi toliko bili na vlasti morate da se odreknete i nekih principa, vi bolje nego ja, kao  
predsjednik Odbora za bezbjednost znate zašto je ovaj čovjek smijenjen. Vi veoma dobro znate  
bili ste na čelu Odbora za bezbjednost dvije maratonske sjednice i morali smo da damo naredbu  
Veselinu Veljoviću da dostavi podatke za Balkanski ratnik Tužilaštvu. I veoma dobro znate da je  
tadašnji predsjednik Vlade Milo Đukanović rekao da ga stavovi ovog parlamenta ne obavezuju oko  
toga. To je najveća afera međunarodnih svjetskih razmjera. Veljović je bio kočnica za borbu protiv  
narko bosova Darka Šarića i ostalih. Uostalom, vrlo se dobro zna da je u kampu Zlatica se sretao  
sa Darkom Šarićem u svoje vrijeme, on, kao direktor Uprave policije. I prosto otužno zvuči za  
pravni poredak Crne Gore priča da će on da se bori protiv kriminalnih klanova.

Ono što možemo da mu damo priznanje jeste da je zajedno sa Duškom Markovićem  
napratio takozvanu plavu i bijelu knjigu, gdje je pobrojao kriminalce, itd. U međuvremenu su neki i  
skinuti sa toga spiska od gologa straha, ali su za to oni ugledni građani, tajkuni, biznismeni,  
ulagači na primorju itd. To je Veselin Veljović.

Zašto je smijenjen Stojanović? Smijenjen je zbog interesa unutar klike, jer je prije  
Stojanovića trebao da bude smijenjen Mevludin Nuhodžić kao šef toga čitavoga sektora. Vama su  
podređeni direktor Uprave policije, a Stojanović je podnio ostavku zbog nerasvijetljenih ubistava. I  
sada nama kaže Veselin Veljović da mu je centralno pitanje odnos prema medijima. Jedan  
policajac, pogledajte mu intervju koji je imao sa Svetlanom Vuković i Mevludinom Nuhodžićem,  
tiče se medija i medije loše pišu o toj policiji, ali on neće da im odgovara, ali će zato, pošto je vrlo  
poznat sa trojkama o kojima je govorio Brajuško Brajušković koji je sada u zatvoru. On je  
organizovao trojke u svoje vrijeme,novinari ima da čekaju umjesto njegovor odgovora na napade  
trojke. Toga ste nam čovjeka doveli i mi se pripremamo za nešto što je u nekim krugovima  
smišljeno na najgori mogući način koji postoji.

Vi ste demonstrirali poslušnost vrhu partije,zaboravili ste ono što je pred vama i zato ste  
uspješan političar i nije uspješnost biti na vlasti ili na funkcijama toliko godina nego za koje se

vrijednosti borite i po cijenu da ste u poziciji, po cijeni da ste u zatvoru i po cijenu da ste  
progonjeni.

Veselin Veljović je jedan od najnegativnijih ličnosti u Crnoj Gori, najnegativniji. Pitajte ljude  
iz Tužilaštva, pitajte poštene ljude iz policije ko je on? Ono što, sasvim slobodno mogu da kažem  
da je ovje umjesto borbe organizovanog kriminala, borbe protiv visoke korupcije u ovom trenutku i  
ovih dana sve fokusirano na Demokratski front. Mi smo najveći perači para, teroristi, ljudi izvan  
zakona, to sve društvo tipa Veselina Veljovića treba da dovede do kraja, a pažljivo vas poziva na  
dijalog. Na kakav dijalog kada nam dovode ovakvog čovjeka. Znate kada sam ja upoznao  
Veselina Veljovića upoznao i vidio prvi put 1998.godine, kada sam bio potredsjednik Socijalističke  
narodne partije kada se vodila žestoka borba ujednačene između DPS i SNP-a. On je u pet sati  
popodne postavio petostruki obruč policije oko sjedišta Socijalističke narodne partije. Ministar je  
bio Filip Vujanović, a on raportirao i kaže:"Ja sam Veselin Veljović, komandant Specijalne  
jedinice", nijesam mogao da prođem kolima.

Na dan izbora mačen je petostruki obruč zahvaljujući razgovoru koji smo imali sa OEBS-  
om. Prvi put sam vidio neke pustinjske uniforme na njemu, ovdje ću o demokratiji da govorim. Prvi  
put tada. Jedan od poslednjih puta je bio oktobra 2015.godine kada su bili protesti ovdje.  
Osnovano sumnjamo bićemo istrajni u tome ili neko ko će da nas naslijedi kada je bila panika  
među aktivistima Demokratske partije socijalista ne onim časnih i čestitih nego one koje on  
okuplja. On je stavio fantomku, skinuo odijelo i komandovao indicentom ispred ovoga. Govorili  
smo mu to, on se sa nama prekucavao preko medija, da vam kažem ministre jednu stvar. Vi ste  
njega pitali oko afera. Oko kojih afera ste ga ptiali, Kamp Zlatica, Limenka?

Ministre, jeste li vi bili direktor Direkcije za imovinu? Jeste li vi dali pozitivno mišljenje da se  
rade te neke nezakonite radnje od strane Veselina Veljovića? Ja sam bio predsjednik Odbora za  
antikorupciju. Prošlo je to sve kroz Odbor za antikorupciju i pročitali smo svaki dokument i vidjeli i  
Kamp Zlatica kolika je šteta i zgrada Uprave policije i Limenka i njegova uloga i sada vi nama  
kažete nije bilo sudskog procesa. Naravno, nema protiv njega sudskog procesa. Ukupno 50  
miliona je štete u tim postupcima, a Milan Knežević suprotno članu 86 Ustava Crne Gore treba da  
ide u zatvor i koristim priliku gospodine predsjedniče da pitam Usavni sud, predsjednika Ustavnog  
suda da pitam Vrhovni sud i predsjednicu Vrhovnog suda, Vesnu Medenicu jeste li čuli naš apel?  
Naš apel da se pozabave svojim nadležnostima jer dijaloga nema. Mi smo spremni, ako je  
oslobođen za 50 miliona evidentne štete državi Veselin Veljović da branimu našu čast i  
dostojanstvo. U pocesu su i ako se ne slažemo sa odlukama skidanje imuniteta i Milan Knežević i  
Nebojša Medojević i Andrija Mandić i Branko Radulović i Mićo Đukanović i Marina Jočić u  
procesu smo, ali smo protiv toga da ovaj čovjek bude oslobađan, da maše sa tim, da vodi zemlju u  
militerizaciju, da bude pošten čovjek, čovjek bez odgovornosti a da mi budemo progonjeni u ovom  
trenutku.

Dame i gospodo,

Imam još neke stvari da kažem, s tim u vezi. Ponoviću još jedan put. Da je on evidentno  
zakočio akciju "Balkanski ratnik", jer je po zakonu imao obavezu da dostavi podatke vrhovnom  
državnom tužiocu. Čuli svi mi, čuli i vi gospodine da je vrhovni državni tužilac Branka Čarapić rekla  
da nije dobijala od njega informacije koje je morala da dobije i on sada kaže da će da srađuje sa  
Tužilaštvom. Hoće znate s kim sa Milivojem Katnićem, jer Milivoje Katnić je veliki konstruktor  
krivičnih djela koja postoje protiv Demokratskog fronta njih dvojica će u paru da rade u tom pravcu.  
Mi ne vjerujemo da će biti zaustavljen obračun klanova u Crnoj Gori, on nije ličnost koja može da  
se bori protiv toga, mi osnovano sumnjamo da je on podsticao određene kriminalne ranje u njima  
učestvovao i ovo je korak od sedam milja nazad u Crnoj Gori kakva god da je. Ovo je ako ćete sa  
stanovišta vladavine prava borbe protiv organizvoanog kriminala, evropskih standarda, ruganje,  
predlog za Veselina Veljovića je ruganje čitavoj javnosti. Mi se po našem mišljenju nalazimo na  
dnu. Ovo je još dno dna kada dođe on da radi ove stvari i ove poslove. Neka vam je alal da ga  
glasate, ali nijesmo saopštili ono što se njega tiče, nijesmo mogli vjerovati da će mu se vratiti,  
Đukanović je rekao negdje u nekom intervjuju da ste za 12 godina prebrodili vjekove, e sa ovim  
izborom ste sve vratili znate gdje u najgore moguće zaoštravanje i carovanje kriminala u Crnoj  
Gori.

PREDSJENIK IVAN BRAJOVIĆ (27.07.18 15:20:14)

Hvala vam.

Riječ sada ima poslanik Andrija Popović. Izvolite.

ANDRIJA POPOVIĆ (27.07.18 15:20:20)

Zahvaljujem, predsjedniče.

Poštovana Skupštino, uvažene građanke i građani Crne Gore, crnogorske dijaspore,  
poštovani ministre Nuhodžiću,

Što se tiče samog prijedloga za izbor direktora policije gospodina Veljovića, naravno treba  
mu i odat priznanje to je veoma kuražan čin u ovom momentu, on je i jedini kandidat, nije se lako  
bilo ni odlučiti na tako nešto.

Gospodin Veljović, će sigurno imati političku podršku da mnoge stvri na planu bezbjednosti  
i odbrane u Crnoj Gori postavi na pravo mjesto. Ne očekuje ga ni malo ružičasta situacija,  
aktuelna s jedne strane imamo napade klerikarno političkih krugova, s druge strane imamo  
podosta organizovanih kriminalnih grupa. Sama situacija na području bezbjednosti saobraćaja isto  
tako nije dobra. Mnogo stradalih na drumovima, evo i na moru, mnogo nerazjašnjenih ubistava,  
vjerujem da će gospodin Veljović kojega lično ne poznajem. Znam da je šest godina bio na mjestu  
direktora Policije i da je taj posao dolidno tada obavljao. Njihov i njegov zadatak je naravno  
zadatak policije da štiti i služi da budu oči i uši Crne Gore. Naravno, Crna Gora nije u tako teškim  
bezbjednosnim situacijama kao što je bila ranije, ali u svakom slučaju ne očekuje ga nimalo lak  
posao. Što očekujemo od gospodina Veljovića kao direktora Policije? Očekujem da će imati jaku i  
snažnu saradnju sa Tužilaštvom, da će imati normalno saradnju sa sudskim organima, naravno i  
sa samim Parlamentom kao zakonodavnom vlašću. Takođe očekujem od njega da će se ponašati  
po onoj narodnoj - ni po babu, ni po stričevima i da neće biti nedodirljivih u Crnoj Gori, da će početi  
od vrha, od nas pa bilo ko što nezakonito da vrši, naravno uz saradnju sa Tužilaštvom da će to  
procesuirati.

U svakom slučaju Liberalna partija će podržati izbor gospodina Veljovića za direktora  
Uprave policije, a to će uraditi i Socijaldemokrate. Zahvaljujem.

PREDSJEDNIK IVAN BRAJOVIĆ (27.07.18 15:24:20)

Za komentar se javio Predrag Bulatović. Izvolite.

PREDRAG BULATOVIĆ (27.07.18 15:24:27)

Gospodine predsjedniče,

Poštovani građani, evo ovo je poslanik sa liste Demokratske partije socijalista kome su  
nacionalizmi glavni problem, samo on nije rekao koji su mu nacionalizmi glavni problem, ne  
poznaje čovjeka lično i glasaće za njega.

Znate li, gospodine Popoviću, kada je on smijenjen? Smijenjen je, a riječ je bila o  
takozvanoj aferi "Listing", do danas nerazjašnjene, gdje su registrovani razgovori bivšeg premijera  
Igora Lukšića koga danas saslušavaju u Tužilaštvu, Milana Roćena, ovoga Lazovića, Golubovića,  
Keljemendija, o čemu svoje stavove imaju i službe Sjedinjenih Američkih Država, a riječ je o  
komunikaciji sa Šarićem, narkobosovima, itd.

Afera "Listing", da li je stvarno i u kojoj mjeri bila ta komunikacija do danas nije razjašnjena.  
Ja negativan odnos Sjedinjenih Američkih Država za koji me baš briga šta su njihovi stavovi, ali je  
to svetska sila i vaš nalogodavac i to ona duboka država ne nefran, između ostalog imaju  
negativan odnos, i između ostalog je ovo prst u oko Sjedinjenim Američkim Državama i Evropskoj  
uniji. Mi smatramo da je to radikalizacija, mi smatramo da i ovaj proces koji se otvara protiv Milana  
Kneževića da ide dva mjeseca u zatvor, gospodo poslanici, prije sedam dana je Nebojša

Medojević saslušan kao osumljičeni bez odluke ove skupštine, zbog izgovorene riječi u  
Parlamentu. Branite Crnu Goru od Milivoja Katnića, ne branite Nebojšu Medojevića nego branite  
Crne Goru jer je to gaženje Ustava. Mi ćemo braniti nas, ako ne budemo mogli da odbranimo  
imaće ko ko će da nastavi da brani, ne protiv Crne Gore nego za demokratske odnose u Crnoj  
Gori.

Gospodine Popoviću, vjerujte mi na riječ, 2005. godine su bili važni mojkovački izbori na  
kojima je izabran prvi put poslije duže vremena za gradonačelnika jedan čovjek sa tijesnom  
većinom iz DPS-a, ali je parlamentarna većina bila na strani SPN-a i ostalih za zajedničku državu.  
Znate li gdje je bio direktor Policije Veselin Veljović? U hotelu Brile u Kolašinu sa čitavim vrhom  
policije. Gdje smo mi bili? Gle čuda, malo mu je to bilo, naravno ja nisam, bio sam iz Kolašina, ali  
su svi naši aktivisti, funkcioneri, bio je Milan Knežević kao predsjednik mladih tada, zadatak mu je  
bio da špijunira, prati političke protivnike.

PREDSJEDNIK IVAN BRAJOVIĆ (27.07.18 15:27:30)

Hvala.

Zašto me čudno gledate? Isteklo vam je vrijeme za komentar.

PREDRAG BULATOVIĆ (27.07.18 15:27:35)

Samo da vam kažem, i poznat je snimak te večeri iz štaba Demokratske partije socijalista  
Veselina Veljovića kao direktora policije. Alal vam vjera što ćete da ga podržite, samo ćete jednog  
dana da se stidite toga.

PREDSJEDNIK IVAN BRAJOVIĆ (27.07.18 15:27:47)

Hvala.

Pravo na odgovor na komentar ima poslanik Andrija Popović.

ANDRIJA POPOVIĆ (27.07.18 15:27:55)

Zahvaljujem.

Prvo, ovdje se radi o izboru gospodina Veljovića za direktora Uprave policije. Ja stvarno ne  
znam što se dešavalo tih godina, nijesam bio u državnoj politici tih godina 2005., ali po svim mojim  
saznanjima, mislim da je gospodin Veljović vršio funkciju direktora Policije, Uprave policije od  
2005. do 2011, da je to radio na dobar način, da su i rezultati, tadašnji neki pokazatelji bili bolji  
nego u proteklih nekoliko godina i vjerujemo, naravno da će te i takve rezultate postići i sada. Ja  
nikakve nacionalizme nijesam ovdje spominjao.

I moram da kažem da i ponovim ono što sam ranije rekao, gospodinu Veljoviću treba odati  
priznanje zbog kuraži da u ovom momentu dođe na to i takvo mjesto. Sam podatak da je jedini  
kandidat bjelodano govori o tako nečemu. Naravno, dobro je što je dobio političku podršku.

Vjerujte, gospodine Bulatoviću, da ću i ja biti prvi koji ću tražiti njegovu smjenu ako bude  
bilo što nezakonito vršeno sa njegove strane. Možda su se i promijenila vremena od tih 2005. i  
2010. danas je Crna Gora ipak članica NATO-a, Crna Gora je u peredvorju Evropske unije, tako  
da malo ko ima bilo kakav prostor za vršenje funkcije na nezakonit i netransparentan način.  
Zahvaljujem.

PREDSJEDNIK IVAN BRAJOVIĆ (27.07.18 15:30:17)

Hvala vam.

Sada riječ ima poslanik Goran Danilović, a neka se pripremi poslanik Adrijan Vuksanović.

GORAN DANILOVIĆ (27.07.18 15:30:26)

Uvažene koleginice i kolege, uvaženi građani,

Opozicija i ne mora da misli ni slično, zbog toga smo u različitim partijama, ne mora ni da  
govori slično, različiti smo ljudi imamo različite temperamente. Ali u nekakvim znakovitim  
vremenima, poput ovih, a ja sam naučio da osluškujem, mora raditi zajedno.

Dopustite mi samo zbog toga što juče, opet zbog činjenica da nemamo klub poslanika pa i  
ne učestvujemo u dogovaranju kažem samo jednu stvar u vezi Milana Kneževića i onoga što se  
dogodilo juče.

Dakle, uvažene dame i gospodo,

Bez obzira što nemam ni jedan privatni razlog, ni jedan privatni razlog, izuzev političkog i  
ljudskog moralnog, da branim, ja vam stavljam do znanja koliko god bila moja lična snaga  
skromna uticaj, pa i stranke u čije ime govorim Ujedinjene Crne Gore, znajte da nam nije ni malo  
svejedno i da ćemo dati potpunu i iskrenu podršku Milanu Kneževiću za ono što se dogodilo juče.  
Pred nama Ustav gaziti nećete koliko god to koštalo. To mi je samo uvod za ovu priču.

Ja sam naučio, rekoh, dakle da osluškujem. Nijesam ja iznenađen time što je gospodin  
Veljović kandidat i što ste ga vi podržali. Nijesam iznenađen jer odgovorno tvrdim, hoću da to  
znate da je gospodin Veljović, uvaženi gospodine Brajoviću, još od vašeg vremena preko vremena  
Raška Konjevića na mjestu ministra policije, onog mog skromnog bistvovanja na tom mjestu  
sedam mjeseci bio i ostao direktor Uprave policije. Ne mogu danas da govorim o stvarima koje  
sam govorio na Vijeću za nacionalnu bezbjednost ali jednom će se i o tome čuti. Ja svoj stav o  
tome imam i definitivno sam siguran da gospodine Veljović nikada nije bio ništa drugo bez čovjek  
koji je upravljao policijom.

Uvažene koleginice i kolege, ne ide vam ovaj izbor i ako ću se ja sačuvati ličnih ocjena, mene u  
lično u ovom smislu ne zanima, ne ide vam taj izbor sa ovim izborom koji ste napravili od nedavno  
sa podmlađivanjem kluba poslanika. Bojim se da će te dvije stvari teško ići. Teško će se i ovi vaši  
mladi ljudi navići na tu vrstu politike koju, ne govorim o profesionalizumu nego o politici,  
personifikuje gospodin Veljović. Da li je moguće da u Crnoj Gori vodite takvu kadrovsku politiku u  
Ministarstvu unutrašnjih poslova, rasadniku kadrova različitih profila, pet hiljada ljudi, čak i danas  
ste blizu toj cifri bez obzira što je izašlo Ministarstvo javne uprave iz toga, ne postoji niko ko bi  
mogao biti direktor Uprave policije. Na žalost i ako postoji ne može mu biti, na žalost doveli ste do  
toga da nema i ne može biti bez jednog kandidata.

Uvažena gospodo, ničim gospodina Veljovića ne možete preporučiti za nekoga ko će  
otopliti političke prilike u Crnoj Gori, biti svjestan zategnute situacije, biti na nivou ovoga da vi  
hoćee od septembra da radimo u zajedničkoj radnoj grupi. Bojim se septembra i bojim se jeseni i  
bojim se onoga što dolazi. Ovo vam govorim kao neko ko nikad ovdje nije podigao riječ da potpali  
nego podigao riječ da smiri strasti. Bojim se zbog toga što sad samo iščekujem još jednu stvar,  
nikad se nijesam bavio jeste li vi posvađani ili nijeste, to je vaša stvar, ali željno čekam da vidim ko  
je direktor buduće Agencije za nacionalnu bezbijednost. Bude li jedan od penzionisanih, do sada  
penzionisanih iz Agencije za ncionalnu bezbijednost, meni će biti jasno sve. Bojim se da nekima  
od vas, uvažene koleginice i kolege iz parlamentarne većine tada neće biti jasno, ali će biti kasno.

Dakle, da ostanem ja malo mističan zbog toga što i nijesam dužan da kažem sve što znam  
kao što nije ni predsjednik Parlamenta, on je neposredno sarađivao sa gospodinom Veljovićem pa  
bi bilo lijepo da čujemo kako je to izgledalo. Kako sam ja sarađivao, recimo, sa gospodinom  
Stojanovićem, ne da sam govorio, nego to zna cijela javnost zna, tražiosam njegovu smjenu  
zbog neprofesionalizma bezbroj puta. Ovo je povratak u budućnost, ovo je prošlost koja igra pred  
našim očima, a ja ostavljam vama da vidite do kraja o čemu se radi. Sve što ide mi smo mu  
naredni.

PREDSJEDNIK IVAN BRAJOVIĆ (27.07.18 15:36:06)

Hvala Vam.

Samo moram da se osvrnem na onu Vašu konstataciju, nećemo dozvoliti da gazite po  
Ustavu. Nadam se da nijeste uputili to nama, odnosno Parlamentu jer je Parlament upravo uputio  
taj apel zajednički, vi niste učestvovali u tome ili dajte podršku tome.

Za komentar se javio Predrag Bulatović. Gospodine Bulatoviću, ja ću da ...(upadica).. ne ja  
nijesam odgovarao Vama samo sam konstatovao nešto, jer Vas nijesam prekinuo zato što ste  
iskoristili diskusiju po ovoj tački dnevnog redo za našto što se dešavalo juče.

Gospodine Bulatoviću, sad ćete navesti razloge i ako ne budete komentarisali u skladu sa  
članom Poslovnika diskusiju Gorana Danilovića neću vam dozvoliti nastavak. Izvolite.

PREDRAG BULATOVIĆ (27.07.18 15:37:00)

Vi, gospodine Brajoviću, znate veoma dobro da mi imamo velika neslaganja sa Goranom  
Danilovićem i njegovom partijom, on je bio član Demokratskog frona, mi smo se razišli, više nismo  
zajedno, mi smo imali neslaganja sa njim dok je bio ministar unutrašnjih poslova i mislim da je  
dovoljno da mogu da komentarišem njegovo izlaganje.

PREDSJEDNIK IVAN BRAJOVIĆ (27.07.18 15:37:24)

To uopšte nije dovoljno da komentarišete njegovo izlaganje, to slažete li se vi ili jeste li  
zajedno ili ne, nego ako, čitam po Poslovniku, imate potrebu da pojašnjavate stavove, ispravke,  
navode ili konstatacije iz njegovog izlaganja.

Izvolite, ispravite, pojasnite navode iz njegovog izlaganja.

PREDRAG BULATOVIĆ (27.07.18 15:37:46)

Tako je.

Gospodine Daniloviću, Vi veoma dobro znate da po Zakonu o unutrašnjim poslovima je  
direktor Uprave policije podređen ministru unutrašnjih poslova. Ja Vama mnogo zamjeram što Vi  
nijeste odredili Slavka Stojanovića dok ste bili ministar Unutrašnjih poslova Vama, a posebno Vam  
zamjeram što nijeste obavljali funkcije ministra unutrašnjih poslova na dan takozvanog lažnog  
državnog udara. Evo teška ocjena a vezano za njegovo izlaganje. Ono što moram da kažem,  
dobro je što se partija kojoj je predsjednik Goran Danilović pridružio našem zajedničkom apelu, ali  
nije dobro gospodine Brajoviću, iz ulga Demokratskog fronta što ne čujemo partije druge  
opozicione koje su ovdje šta misle o gaženju člana 86 od strane sudske vlasti Ustava, što ne  
čujemo od partija koje sklapaju dogovore i razgovore sa Hanom i Evropskom unijom šta misle o  
tome, mislim prije svega na URU i Demokrate. Interesuje nas stav Socjaldemokratske partije o  
članu 86 iz dva razloga. Prvo, ključni čovjek u pravljenju člana 86 je pravnik, političar Ranko  
Krivokapić. Ovo je par ekselans ustavno pitanje i pitanje bezbijednosti ustavnog poretka. Intersuje  
nas mišljenje šefa kluba te partije.

PREDSJEDNIK IVAN BRAJOVIĆ (27.07.18 15:39:26)

Molim Vas, sad ću Vas prekinuti, oduzeću Vam riječ jer ovo više nije tema komentara na  
izlaganje.

PREDRAG BULATOVIĆ (27.07.18 15:39:35)

Evo privodim kraju.

PREDSJEDNIK IVAN BRAJOVIĆ (27.07.18 15:39:36)

Ne, ne u redu je, hvala Vam.

Izvolite, odgovor na komentar ima mogućnost, jeste, ja sam bio korektan i molim vas da  
ispoštujete vođenje u skladu sa svim dogovorenim.

Sada Vi, poslaničke Daniloviću, imate pravo na odgovor na komentar poslanika Bulatovića.

GORAN DANILOVIĆ (27.07.18 15:39:54)

Hvala lijepo. Trudim se da makar zapamtim svoja prava, pošto ih nema mnogo.

Mislim da je korektno da mi obezbijedite uslove, tako piše, ali ja evo mogu i da se  
nadvikujem, nije problem.

PREDSJEDNIK IVAN BRAJOVIĆ (27.07.18 15:40:22)

Molim vas kolege da saslušamo poslanika Danilovića. Poslaniče Daniloviću, kao i mnoga  
dobacivanja koja ja povremeno upozoravam smetaju poslanicima koji pričaju, pa im oni oćute i ne  
traže da se zaustavi vrijeme. Imate 2,32 za vaš komentar. Izvolite.

GORAN DANILOVIĆ (27.07.18 15:40:45)

Mislim da bih mogao i da ćutim i da bi to bilo znakovito, ali uvaženi potpredsjedniče, čak i  
da izgubim pravo na odgovor, predsjedniče Parlamenta, ja mogu za malo vremena reći mnogo.  
Nema razloga da zloupotrebljavate ako želite polemiku sa mnom uzmite riječ kao moj kolega  
poslanik, a ja Vas uvažavam kao predsjednika Parlamenta, koliko mi god bilo teško. Ne morate  
procedurom, ovako sam reagovao na svakoga, reagujem i na Vas.

Kratko ću gospodine Bulatoviću, na žalost i moju i vašu direktor Uprave policije nije  
podređen zakonom ministru unutrašnjih poslova. Gospodin Mevludin Nuhodžić zna da nemam ni  
jedan privatni razlog da o njemu mislim ružno, zna da ga u građanskom smislu poštujem kao  
čovjeka, ali zapamtite gospodine Nuhodžiću, eto onda odgovor gospodinu Bulatoviću, od danas Vi  
nijeste više ministar unutrašnjih poslova kakav ste bili. Zapamtite ovo što sam Vam rekao, ja  
stojim iza te riječi. Ja sam makar pokušavao i išao zvaničnim zakonskim putem prema Vladi da  
smijenim onoga koji je uzurpirao i onako ogromna ovlašćenja. Vama će trebati malo više od dobre  
volje da izađete na kraj sa ovim predlogom, upravo je jedan zbog toga što je morao biti jedan,  
upravo je jedan zbog toga što je smio biti jedan i upravo je jedan zato što je uvijek bio jedan.

Ako ovdje ikad bude zajedništva u opoziciji, zapamtite ovo uvažene kolege, zbog toga sam  
rekao da ćemo braniti Ustav, ako ikad dođemo do toga da opet moramo zajednički pripremati  
izbore pa ih i sprovoditi nikome nećemo dati podršku ne bude li tada opet sa naše strane zahtjeva  
da se promijene ovi čelni ljudi koji danas dolaze na ova mjesta. Ja, lično ih se ne plašim, ali oni ne  
mogu doprinijeti demokratizaciji niti mogu naknadno profesionalizam koji nijesu pokazali nikad do  
sada. Gospodin Veljović je prije svega partijski angažovan čovjek. Ne sporim ja njemu privatnu  
hrabrost, ali on mene ne zanima. Ja znam mnogo hrabrijih ljudi koje nikad to neće zapasti.  
Partijski angažovan čovjek na tom mjestu ne može biti profesionalac, a vi, gospodine Brajoviću, mi  
svjedočite o tome.

PREDSJEDNIK IVAN BRAJOVIĆ (27.07.18 15:43:21)

Hvala i vama što ste se držali vremena.

Sada se javila poslanica Draginja Vuksanović Stanković za komentar i izlaganje.

Izvolite.

DRAGINJA VUKSANOVIĆ STANKOVIĆ (27.07.18 15:43:35)

Uvaženi kolega Daniloviću,

Obzirom da ste vi komentarisali ono što se dogodilo juče na kolegijumu predsjednika  
Skupštine, želim da ukažem da se potpuno slažem u tom potpunom dijelu sa vašom konstatacijom  
i želim kao i pravnik, a i u ime Kluba Socijademokratske partije da ukažem na činjenicu da se mi  
potpuno slažemo sa odlukom koju je donio kolegijum predsjednika Skupštine, a koja se tiču  
upućivanja zahtjeva Vrhovnom sudu Crne Gore i Ustavnom sudu, za tumačenje onoga što piše u  
rešenju vijeća Višeg suda, a povodom onoga što smo juče imali da upoznamo javnost.

PREDSJEDNIK IVAN BRAJOVIĆ (27.07.18 15:44:19)

Oprostite poslanice Vuksanović Stanković, hvala vam na tom pridruživanju našem  
zajedinčkom apelu, ali ja zaista treba da vodim računa o tome kako ide dnevni red.

Ovo nije komentarisanje diskusije poslanika Danilovića i molim vas ovo nije komentarisanje  
diskusije poslanika Danilovića koja se tiče dnevnog reda. Ja ću vam dati da završite, ali molim vas  
što prije.

DRAGINJA VUKSANOVIĆ STANKOVIĆ (27.07.18 15:44:47)

Samo da ukažem na činjenicu da je član.86 Ustava Crne Gore potpuno jasan, pošto  
očigledno pojedinima u pravosuđu iz Crne Gore nije jasno, a to je da poslanik ne može biti pozvan  
na krivičnu ili bilo koju drugu odgovornost ili pritvoren za izražena mišljenja ili glasanja u vršenju  
svoje poslaničke funkcije. Protiv poslanika ne može se pokrenuti krivični postupak, niti odrediti  
pritvor bez odobrenja Skupštine osim ako je zatečen u vršenju krivičnog djela za koje je propisana  
kazna u trajanju dužem od pet godina zatvora.

Inače, poznata je jedna misao da stepen kulture jednog društva, jedne zajednice u stvari  
odražava se i u tome kolik je stepen nezavisnosti u vršenju sudske vlasti. Ono što se dešava u  
poslednje vrijeme prilikom vršenja sudske vlasti pogotovo u ovom dijelu kojem smo imali priliku  
juče da upoznamo je zaista jedan skandal i mi kao poslanici to nećemo dozvoliti u ime kluba  
Socijaldemokratske partije potpuno ćemo raditi sve da se poštuje Ustav Crne Gore u ovom članu i  
u svakom osnovnom. Zahvaljujem.

PREDSJEDNIK IVAN BRAJOVIĆ (27.07.18 15:45:54)

Hvala vam.

Po prirodi stvari nemate šta da odgovarate na komentar.

Poslaniče Daniloviću daću vam minut vremena, evo da ispoštujemo to, ali zaista ovo nije  
komentar vaše diskusije.

Izvolite.

GORAN DANILOVIĆ (27.07.18 15:46:08)

Dakle, uvaženi predsjedniče,

Vidite kad je čovjek strpljiv onda mu se i vrati. Vi možete da ukinete i na 30 sekundi, ali ja  
imam pravo na tri minuta, kako god hoćete. Ostavljam ja vama da rukovodite sjednicom. Ja sam  
dužan da kažem kratko, juče smo bili zakinuti. Zbog toga sam danas morao naći način da nešto  
kažem jer je vrlo važna stvar, javno važna. Dovoljno imamo štete to što nijesmo organizovani u  
klub, ali je lijepo da znate da ovdje svi koji su nezavisni poslanici makar ovdje trenutno prisutni  
dijele ovaj stav sa mnom. Ja sam ga do duše iznio na početku kolege Radonjića i mene zbot toga

što pripadamo stranci kojoj pripadamo, ali sam i na to dužan. Kratko ću da završim ovu priču, ne  
obazirući se više na jučerašnju temu, rekao sam to što sam imao javnost je čula. Vrlo je važno da  
se nikad više ne ponovi izborni dan šta je god on bio i kako ga god ko cijenio i šta god se na kraju  
pokazalo da je taj izborni dan. Da postoji saradnja između ministra Unutrašnjih poslova i direktora  
Uprave policije. Ovaj parlament ako ne promijeni Zakon o unutrašnjim poslovima, ako se ne vrati  
dostojanstvo ministru kao političkoj figuri, kao čovjeku koji na sebe preuzima rizik vratiće se i oni  
izborni dani u kojima će narod od ministara tražiti da kažu šta je bilo, a oni neće znati makar to bio  
izborni ili neki drugi dan. Sve što sam mogao u svoje vrijeme i više od toga s obzirom na  
nedostatke iz zakona koje su prouzrokovali koalicioni partneri učinioca kad ne možete silom onda  
možete molbom. Nedao bog da više takve stvari bilo ko, ko ima državnu vlast na bilo kom nivou  
mora da radi molbama, ali gospodine Nuhodžiću vama kao predlagaču ovog rešenja još jedanput  
kažem zajedno smo se ovdje borili za podizanje dostojanstva Parlamenta za nadležnosti Odbora  
za bezbjednosti i odbranu. Jedini je odgovor opozicija u ovom trenutku, da formiramo do kraja  
ovaj parlament je da trlamentarna većina ustupi mjesto predsjednika Odbora za bezbjednost  
opozicionaru kako bi se makar donekle ova stvar dovela u red. Dakle, jedna stvar koju Parlament  
može da uradi i na kojoj mi treba da insistiramo. Hoće li, nek odluče veći. Naša podrška je tu.  
Hvala.

PREDSJEDNIK IVAN BRAJOVIĆ (27.07.18 15:48:45)

Hvala vam.

Vrlo kratko da kažem mi smo juče poslije sjednice kolegijuma sam obavijestio o tom našem  
apelu, ali je svakako svako ko nije učestvovao u radu kolegijuma mogao tada kroz proceduralno  
reagovanje da se pridruži tom apelu.

Sada riječ ima Adrijan Vuksanović i nakon njega neka se pripremi poslednji prijavljeni  
diskutant Obrad Mišo Stanišić.

Izvolite.

ADRIJAN VUKSANOVIĆ (27.07.18 15:49:15)

Hvala predsjedavajući, poštovani ministre, poštovane građanke i građani Crne Gore,

Želim da kažem da će klub manjinskih stranaka Bošnjačka stranka Koalicija "Albanci  
Odlučno" i Hrvatska građanska inicijativa glasati za imenovanje gospodina Veljovića na ovu  
odgovornu funkciju svjesni činjenice da dolazi u jednom vrlo ozbiljnom trenutku po sigurnost naših  
građana. Smatramo da postoje teme koje nadilaze sve naše političke i bilo kakve druge podjele, a  
to je upravo bezbjednost građana i mislim da oko toga nema pluralizma, niti različitosti. Nadamo  
se da će budući direktor policije u sinergiji sa drugim institucijama i nadležnim organima hrabro,  
ozbiljno i kvalitetno suočiti se sa ovom problematikom kako bi stvorili bolji ambijent sigurnosti  
građana koji je, svjedoci smo u poslednjem vremenu bio ugrožen. Zbog toga puna podrška  
gospodinu Veljoviću u ime Hrvatske nacionalne inicijative u ime Bošnjačke stranke i Koalicije "  
Albanci Odlučno". Hvala.

PREDSJEDNIK IVAN BRAJOVIĆ (27.07.18 15:50:26)

Hvala vam.

Riječ ima poslanik Obrad Mišo Stanišić.

Izvolite.

OBRAD MIŠO STANIŠIĆ (27.07.18 15:50:33)

Hvala vam, gospodine predsjedniče.

Evo samo da nastavim onamo gdje sam stao u svom uvodnom izlaganju u ime izvjestioca  
ispred odbora. Na osnovu onoga što se čulo u ovom Parlamentu vezano za kandidata za direktora  
Uprave policije, sad sam još više u uvjerenju da se radi o pravom kandidatu, slažem se sa onima  
koji su rekli da od toliko ljudi u Upravi policije još je bilo onih koji su mogli da obave i da obavljaju  
ovu funkciju, ali on je jedini kandidat koji se prijavio na konkurs. Ja vjerujem i svi ostali koji su  
mislili i koji su možda trebali da se prijave da kvalitetnijeg i sposobnijeg u ovom trenutku nema od  
gospodina Veljovića. On je to dokazao mnogo puta. Ovdje neko pokušava da dolaskom gospodina  
Veljovića predstavi građanima Crne Gore da prijeti opasnost po mir i bezbjednost u Crnoj Gori. To  
nije tačno i to ne stoji. Gospodin Veljović je svojim radom i te kako doprinosio u veoma  
turbulentnim vremenima da sačuva mir u Crnoj Gori, jer je bio u teškim bezbjednosno izazovnim  
situacijama na braniku mira u Crnoj Gori i bio jedini pandam na čelu Specijalne antiterorističke  
jedinice nekim paravojnim formacijama u Crnoj Gori koje su imale upravo zadatak da izazovu  
nemir u Crnoj Gori. E on je doprinio zajedno sa drugima da bude mira u Crnoj Gori i uvjeren sam  
da će svoj posao obavljati profesionalno, odgovorno i hrabro. Nečije konstatacije da ne treba da  
bude upravo govore da je baš on pravi kandidat i to potvrđuje da je gospodin Veselin Veljović  
pravi kandidat za direktora Uprave policije i tvrdim da će svojim profesionalnom odnosom  
doprinijeti miru i stabilnosti i u Crnoj Gori, da će se borba protiv organizovanog kriminala pojačati i  
da će sektor bezbjednosti u Crnoj Gori biti jači i mnogo se bolje suprotstaviti bezbjednosnim  
izazovima koji prijete ne samo Crnoj Gori nego orkuženju pa i šire. To što ga mi biramo ovdje, a  
ne slaže se neko mišljenjem neko drugi to nema veze, mi smo ti koji ovdje dajemo mišljenje da  
direktor Uprave policije bude gospodin Veljović. Sve smo zakonske radnje odradili, Odbor je  
odradio svoj posao i Odbor predlaže Parlamentu da usvoji mišljenje i predloži gospodina Veljovića  
za direktora Uprave policije. Oko Balkanskog ratnika i toga dobro smo se ispričali. To veze nema s  
Crnom Gorom. Samo je neko pokušao da iz domaćeg dvorišta, iz druge države prebaci  
Balkanskog ratnika u Crnu Goru. Vi znate da je epilog oko Balkanskog ratnika završen u drugoj  
državi i da je tamo sudski proces.

Prema tome, imputiranje, nešto što veze nema ni s gospodinom Veljovićem, ni s Crnom  
Gorom, a pokušalo se, mislim da smo se dobro ispričali, bilo je i maratonskih sjednica Odbora za  
bezbjednost koje su trajale po deset i jednaest sati, bilo je i televizijskih emisija i mislim da smo se  
oko toga ispričali i da je svima jasno da je Crna Gora samo trebala da bude poligon za obračun s  
kriminalnim grupama izvan države Crne Gore.

Nema nikakve bojazni, ne znam kada se to gospodin Veljović bavio politikom. Ja sam  
Mojkovčanin, znam. To što ga je neko vidio u restoranu, treba li čovjek da se zaključa ako je  
direktor Uprave policije da nigdje ne izlazi. Mislim da je gospodin Veljović trn u oku nekima koji su  
htjeli da sruše ovu državu. To je poenta svega. Vjerujem da će gospodin Veljović odraditi svoj  
posao kako treba i da će doprinijeti stabilnosti u našoj državi Crnoj Gori i da je odan državi Crnoj  
Gori. To mu je najveća referenca za ovo što treba da radi i što će odraditi. Hvala vam.

PREDSJEDNIK IVAN BRAJOVIĆ (27.07.18 15:55:02)

Hvala vam.

Pitam da li predstavnik Vlade želi dati završnu riječ? Ne želi.

Završili smo raspravu o davanju mišljenja na imenovanje direktora Uprave policije. Kao što  
znate, razgovarali smo o predlogu ministra unutrašnjih poslova i Vlade za imenovanje Veselina  
Veljovića za direktora Uprave policije. Ovaj predlog je prošao redovnu proceduru i o njemu su se  
uz podršku izjasnili članovi Odbora za bezbjednost. Crnoj Gori i njenim građanima je u narednom  
periodu svakako potrebno i treba da imaju mjerljivije rezultate u okviru pregovaračkog poglavlja  
24. Jer, zatvaranjem poglavlja 23 i 24 postaćemo izvjesni član Evropske unije.

Da podsjetim građane, osnova ovog poglavlja je sloboda kretanja ljudi uz garanciju njihove  
bezbjednosti, sigurnost Ustavom propisanih prava, pa sve do borbe protiv organizovanog  
kriminala i terorizma, suzbijanja trgovine drogom i ljudima, migracije itd. Ostvarenje strateških  
ciljeva Vlade podrazumijeva da pokažemo građanima rezultate u oblasti vladavine prava. Javnost  
očekuje rezultate, Vlada formira tim, a mi kao Skupština dajemo podršku, a kroz svoju kontrolnu  
funkciju pratićemo realizaciju svih ovih navedenih ciljeva.

Zaključili smo ovim dijelom tačke Izbor i imenovanja.

Prelazimo na sljedeću, a to je Predlog oduke o imenovanju četiri člana Savjeta Centralne  
banke Crne Gore. Podsjećam da je, saglasno članu 50 Zakona o Centralnoj banci Crne Gore,  
Odbor za ekonomiju finansije i budžet kao ovlašćeni predlagač podnio Predlog odluke o  
imenovanju četiri člana Savjeta Centralne banke Crne Gore. Za članove Savjeta Centralne banke  
Crne Gore imenuju se Milorad Jovović, Ruždija Tuzović, Nikola Milović i Zorica Kalezić. Izvjestilac  
Odbora je Predrag Sekulić, predsjednik Odbora.

Otvaram pretres.

Da li predsjednik Odbora želi riječ? Želi.

Izvolite, poslaniče Sekuliću.

PREDRAG SEKULIĆ (27.07.18 15:57:29)

Hvala vam, gospodine predsjedniče.

Uvažene koleginice i kolege, kao što ste i rekli, članom 50 Zakona o Centralnoj banci  
propisano je da četiri člana Savjeta Centralne banke Crne Gore imenuje Skupština na predlog  
radnog tijela. Na sjednici Odbora održanoj 27. jula 2017. godine Odbor je, nakon što se  
pojedinačno izjasnio o svakom od predloženih kandidata, odlučio da predloži Skupštini za članove  
Savjeta Centralne banke prof. Milorada Jovovića, Ruždiju Tuzovića, prof. Nikolu Milovića i  
gospođu Zoricu Kalezić.

Dozvolite, iako ste dobili svi njihove impresivne radne i životne biografije samo nekoliko  
napomena. Prof. dr Milorad Jovović bio je od 2006. do 2012. godine dekan Ekonomskog fakulteta,  
ranije je obavljao i odgovorne dužnosti u državnoj upravi, bio je sekretar Ministarstva inostranih  
poslova Republike Crne Gore, a bio je imenovan za zamjenika šefa misije Republike Crne Gore  
pri Evropskoj uniji 2000. i 2001. godine. Član je Odbora za ekonomske nauke Crnogorske  
akademije nauka i umjetnosti. Pored toga član je i Međunarodne naučno istraživačke asocijacije.

Ruždija Tuzović veći dio svog života i svoje radne biografije proveo je na bankarskim  
poslovima Montenegro banka, Crnogorska komercijalna banka. Bio je i član i predsjednik Borda  
direktora Plantaže, radio je u Privrednoj komori i bio je savjetnik predsjednika države od 2014.  
godine.

Prof. dr Nikola Milović je dekan Ekonomskog fakulteta od 2016. godine. Profesor je za  
oblast ekonomskim analiza i politika. Od 2012. godine izvodi nastavni predmet ekonomija  
Evropske unije.

Gospođa Zorica Kalezić doktor nauka, doktorirala je u Velikoj Britaniji. Više od deset godina  
radila je u domaćim međunarodnim finansijskim institucijama na poslovima vezanim za  
makroekonomsku analitiku, finansijsku stabilnost i istraživanje.

Uvažene kolege, kažem još jedanput, pred vama se nalaze njihove, zaista impresivne i  
životne i radne biografije. Vjerujem da ćete svi zajedno pružiti podršku da imamo novi savjet  
Centralne banke. Vjerujem, takođe, da će nam ono što su do sada radili garantovati jedan visoki  
profesionalni nivo. Hvala.

PREDSJEDNIK IVAN BRAJOVIĆ (27.07.18 15:59:56)

Hvala vama, poslaniče Sekuliću.

Poštovane kolege, da li se neko javlja za riječ?

Javlja se poslanik Aleksandar Damjanović. Izvolite.

ALEKSANDAR DAMJANOVIĆ (27.07.18 16:00:20)

Predsjedniče, poštovana Skupštino, poštovani građani,

Nekoliko stvari samo da uočimo kod ove tačke dnevnog reda, odnosno kod Predloga za  
imenovanje članova Centralne banke Crne Gore. Da se podsjetimo da je mandat članovima

Savjeta Centralne banke istekao prije gotovo dvije godine dana. Čini mi se da je još gospodin  
Vujica Lazović, bivši predsjednik matičnog odbora pokrenuo ovu proceduru dok je bio u Odboru i  
uradio ono što mu i zakon nalaže. Ne mogu se oteti utisku da je godinu i po dana trebalo da prođe  
vremena i da se delegitimiše rad Centralne banke sve ovo vrijeme s članovima Savjeta Centralne  
banke koji jesu bili u legalnom smislu i shodno zakonu članovi Savjeta, ali su vršili faktički funkciju  
do izbora novih članova. Ne mogu se oteti utisku da se to nije radilo upravo da bi se na jedan, i to  
ću ovdje da kažem javno, netransparentan način, za faktički manje od 24 sata, na sjednici koja se  
zakazala neposredno prije plenarne sjednice koja je trebala o tome da odluči, išlo s predlogom za  
nova četiri člana, ne kvalifikujući nikoga od ta četiri predložena člana, neke od njih i lično  
poznajem, s nekima sam imao prilike da sarađujem jeste i što treba ovdje reći, da imamo problem  
i u odnosu Parlament Centralna banka i generalno s pozicijom Centralne banke.

Nedavno smo ovdje raspravljali vezano za Predlog o razrešenju viceguvernera, imamo  
najave sudskih procesa koji će se ticati procedura ovog parlamenta. Imali smo upitan legitimitet  
članova Savjeta sve ovo vrijeme. Imali smo izbor guvernera kada su već bili raspisani izbori i kada  
je faktički ostalo petnaestak dana do novih izbora, dakle sa starom parlamentarnom većinom i na  
kraju smo dobili godinu i po dana političke opstrukcije i neispunjavanja zakonskih odredbi,  
odnosno neprimjene zakona da bismo ovo dobili, ono što se kaže, neposredno uoči izjašnjavanja.  
Normalno, relaksiran zajedno sa ostalim kolegama iz opozicije koji ne učestvuju u glasanjima koja  
nisu predlog koji dolazi iz ovih redova, ali ukazujem da je upravo stanje u ovom Parlamentu,  
odnosno u matičnim odborima, a evo govorim o primjeru kada je gospodin Lazović blagovremeno  
ovo otvorio, a trajalo je evo godinu i po dana i nekome je trebalo da dođe do ovih predloga tako  
da se mora povesti računa kako i na koji način radimo i koje poruke šaljemo ka javnosti, a radi se  
zaista o par ekselans instituciji, za koju makar mi odavde treba da učinimo sve da rade u  
najboljem mogućem redu. Čini mi se, a razgovaraćemo na jesen da to nije slučaj. Zato sam i  
tražio, predsjedniče ,i žao mi je što do toga nije došlo, da raspravljamo o izvještaju Centralne  
banke za prethodnu godinu. Bilo je potrebe, nakon one rasprave vezane za predlog razrešenja  
viceguvernera, da se ta rasprava obavi sada tokom jula mjeseca, upravo zbog ove stvari i ispada  
da smo izbjegli sticajem okolnosti, da ne ulazim sada u dogovore dnevnoga reda da se izjasnimo i  
da obavimo raspravu o onome što jeste suština rada Centralne banke i kroz njen izvještaj o radu i  
finansijski izvještaj i transparentnost i neke od uočenih nepravilnosti koji smo svi saznali u onoj  
prepisci koja je bila između guvernera i viceguvernera, a ovaj posao realizujemo u minut do  
dvanaest nakon godinu i po dana kašnjenja na način da nije ostavljen prostor da se o tome  
ozbiljno razgovara.

Dakle, nije dobra praksa i zalaganje da se ubuduće takva praksa izbjegne i da zaista ovaj  
parlamenti kako treba i shodno zakonu i ostavi prostora da se o svemu razgovora na optimalan  
način.

PREDSJEDNIK IVAN BRAJOVIĆ (27.07.18 16:04:37)

Hvala vam, poslaniče Damjanoviću.

Komentar ima poslanik Predrag Sekulić.

Izvolite.

PREDRAG SEKULIĆ (27.07.18 16:04:45)

Hvala vam, gospodine predsjedniče.

Dozvolite kao predlagač, a i vi kao jedan od predlagača, samo da odgovorim na pitanje koja  
su ovdje otvorena, naravno ne bježeći od toga da vodimo dijalog. Dobro je, gospodine  
Damjanoviću, što nisam čuo nijednu primjedbu koja se odnosi na članove Savjeta i vjerujem da  
ćete i vi podržati izbor ovih članova koji su predloženi. Sa druge strane žao mi je što ne  
učestvujete u radu odbora, a možda bi ste mogli konkretno i Odbor za ekonomiju, finansije i  
budžet čiji ste bili predsjednik u ranijem sazivu mislim da bi ste mogli da date svoj puni doprinos  
tamo i tamo bismo mogli da razriješimo mnoge dileme koje ovdje otvarate, ali kažem još jedanput

to je stvar vaše političke odluke i stvar vaše političke volje uz još jedno podsjećanje da ne bi bilo  
nikakve dileme. Niko nije prekršio zakon. Vi možete da nazivate političkom opstrukcijom ili bilo  
kako drugačije, ali dozvolićete da smo i do sada imali u stvari još uvijek važeći, vrlo kvalitetan  
Savjet Centralne banke. Nadam se da to ne sporite pošto tamo sjede i neki vaši do juče i partijski  
drugovi. Tako da nemamo nikakvu dilemu oko toga. Niko nije bio zakinut kada govorimo o  
kvalitetu rada Savjeta Centralne banke u ranijem periodu, a vjerujem da će taj visoki kvalitet koji je  
negdje dostignut u ranijem sazivu biti nastavljen i ovdje. Tako da samo imamo tu dilemu. Ako vi  
imate takvu dilemu dozvolite da vas uputim na član 50 a Zakona o centralnoj banci koji jasno kaže  
da član Savjeta nastavlja da obavlja svoju funkciju sve do izbora novog, tako da kažem još jedan  
put osim onogo što se tiče vaše i vaše političke opaske, ni u jednom dijelu ne samo da nije  
prekršen zakon ne radimo ništa u pet do dvanaest, ovaj poziv je bio obnavljan u više navrata.  
Dozvolite da smo tražili najkvalitetnija rešenja i vjerujem da smo na najbolji način došli do tih  
kvalitetnih rešenja. Hvala.

PREDSJEDNIK IVAN BRAJOVIĆ (27.07.18 16:06:41)

Hvala vam, poslaniče Sekuliću.

Odgovor na komentar, poslanik Aleksandar Damjanović.

Izvolite.

ALEKSANDAR DAMJANOVIĆ (27.07.18 16:06:48)

Dakle, samo ću prije svega zbog javnosti, zbog građana ukazati da je raniji predsjednik  
matičnog odbora gospodin Vujica Lazović blagovremeno, dakle u skladu sa zakonom, otvorio ovaj  
postupak i da je nakon njegovog odlaska na novu funkciju ovaj postupak zakočen godinu i po  
dana, što ukazuje na sumnje da je ona ko je, uslovno rečeno, bio dužan da sprovede zakon to  
namjerno opstruirao da bi napravio parekselans političku trgovinu i da bi doveo ovaj parlament  
pred svršen čin, da se na zadnji dan proljećnog zasijedanja izjašnjava nakon punih godinu i po  
dana opstrukcije. Mislim da sam tu potpuno jasan. Normalno javnost je tu da sudi o svim  
postupcima, dobrim i lošim namjerama.

Vas bih, predsjedniče, jednu stvar zamolio da ne bih sad tražio proceduru u drugum dijelu i  
javljao se ponovo da vas a propo jučerašnjeg apela koji je na bazi sastanka i dogovora kolegijuma  
upućen prema određenim institucijama, da li je stigao kakav odgovor od tih institucija da ovdje  
javno kažete i obavijestite poslanike i ovaj dom.

Imajući u vidu Ustav Crne Gore i član 149 koji govori o nadležnostima Ustavnog suda Crne  
Gore, naime u zadnjem stavu Ustavni sud prati ostvarivanje ustavnosti i zakonitosti i uočenim  
pojavama neustavnosti i nezakonitosti obavještava Skupštinu.

Dakle, uz apel koji je dostavljen bez pisanog obraćanja, jer nema proceduralnih mogućnosti  
itd, ovo je sasvim dovoljna odredba, sasvim dovoljna norma da Ustavni sud može prateći  
ostvarivanje ustavnosti i zakonitosti da obavijesti Parlament. On to nikad dosad nije uradio. Nikad  
nije podnio poseban izvještaj i obavijestio ovaj parlament. Ovdje se radi o upravo pojavama  
praćenja ustavnosti i nezakonitosti, jer smo svi ovdje solidarni ili se svi uglavnom slažemo da je  
zaštita člana 86 Ustava, prije svega na ovom domu i da li ima naznaka da je Ustavni sud sproveo,  
odnosno primijenio odredbe Ustava koju sad citiram ili ima potrebe da se i u pisanoj formi  
eventualno ovaj parlament obrati Ustavnom sudu ili ukaže na mogućnost da se Ustavni sud oglasi.  
Iskazujem sumnju da se to neće desiti ukoliko Ustavni sud ne bude imao, uslovno rečeno, ne  
pritisak, ali ako ništa ukazivanje ovoga doma da sam primijeni Ustav i da se o parekselans  
nezakonitosti i neustavnosti, a to je gdje se pokušava kazniti poslanik za izgovorenu javnu riječ,  
dakle da se sam izjasni da mi dobijemo validno objašnjenje od Ustavnoga suda. Toliko.

PREDSJEDNIK IVAN BRAJOVIĆ (27.07.18 16:09:38)

Hvala vam, poslaniče Damjanoviću, za nekoliko stvari.

Prvo što ste pohvalili jednog socijaldemokratu da je u skladu sa zakonskom procedurom u  
rokovima pokrenuo pitanje, a razumio sam da ste pohvalili i drugoga socijaldemokratu čim sam  
dobio Predlog Nadležnog odbora, ja sam to stavio na dnevni red na glasanje, to je prvo.

Drugo, moram da vam kažem da ste iskoristili vrijeme, ali ste najavili da ne bi proceduralno  
reaogovali, da se pridružite i hvala vam što ste podržali apel koji sam ja u ime kolegijuma saopštio  
poslanicima.

Prije svega mi smo uputili apel, a kad Skupština uputi apel sve institucije pretpostavljam da  
znaju i razumiju što to znači, ali smo takođe rekli u okviru svojih nadležnosti dobro vodeći računa  
da kao najviše zakonodavno tijelo ne ulazim u nadležnosti i na neki način ne poštujemo  
odvojenost grana vlasti.

Prema tome ja da sam dobio lično neko saopštenje ili neku uzjavu ili bilo kakvo obaveštenje  
od institucija kojima su se obratili, odmah bih to na početku današnjeg zasijednja saopštio. Za  
sada nisam, ako to dobijem i čim to dobijem javnost će biti upoznata.

Hvala vam.

Pitam da li se još neko javlja za riječ po tački dnevnog reda?

Daću vam. Izvolite.

ALEKSANDAR DAMJANOVIĆ (27.07.18 16:11:20)

Dakle, bitno je zbog javnosti da se zna da do ovog trenutka, predsjedniče, nije stigao  
odgovor od Ustanog suda, ali je takođe bitno zbog javnosti da se zna da je jučerašnji apel  
istovremeno i poziv, odnosno ukazivanje Ustavnom sudu da postoje odredbe u Ustavu u članu  
149, u zadnjem stavu, gdje Ustavni sud može da obavijesti ovaj parlament o uočenim pojavama  
nezakonitosti i neustavnosti. Neka se to zna.

PREDSJEDNIK IVAN BRAJOVIĆ (27.07.18 16:11:47)

Hvala vam, poslaniče Damjanoviću.

Građani slušaju, prate rad Parlamenta, prate rad plenarne sjednice pa su čuli i ovo što ste  
rekli. Nema nikakve potrebe da se tumače naši apeli, jer su vrlo jasni i vrlo jasno saopšteni.

Hvala vam, ako se niko ne javlja, pitam da li predsjednik Odbora želi dati završnu riječ? Ne  
želi.

Konstatujem da je pretres završen i prelazimo na treći dio tačke izbor i imenovanja, a to je  
Predlog odluke o izboru 12 članova Upravnog odbora Fonda za zaštitu i ostvarivanje manjinskih  
prava.

Podsjećam da je Administrativni odbor podnio Predlog odluke o izboru 12 članova  
Upravnog odbora za zaštitu i ostvarivanje manjinskih prava.

Za članove Upravnog odbora Fonda za zaštitu i ostvarivanje manjinskih prava biraju se:  
Ervin Duraković, predstavnik Skupštine Crne Gore, Arta Hoha, predstavnica Skupštine Crne Gore,  
Mersad Latić, predstavnik Skupštine Crne Gore, predstavnik, Ministarstva zaljudska i manjinska  
prava, Sead Gačević, predstavnik Savjeta za visoko obrazovanje, Zvonimir Deković, predstavnik  
Hrvatskog nacionalnog vijeća Crne Gore, Ana Popović, predstavnica Romskog savjeta, Đorđe  
Brujić, predstavnik Srpskog nacionalnog savjeta, Sabrija Vulić, predstavnik Savjeta muslimanskog  
naroda Crne Gore, Admir Adrović, predstavnik Bošnjačkog vijeća u Crnoj Gori, Bujar Hasanđekaj,  
predstavnik Nacionalnog savjeta Albanaca u Crnoj Gori i Igor Vučinić, predstavnik Ministarstva  
kulture. Izvjestilac Odbora je Ljuiđ Škrelja, predsjednik Odbora.

Otvaram pretres.

Da li predstavnik odbora želi riječ? Želi.

Riječ ima poslanik Škrelja. Izvolite.

LUIĐ LJUBO ŠKRELJA (27.07.18 16:13:58)

Hvala, gospodine predsjedniče.

Uvaženi potpredsjedniče, dame i gospodo poslanici, uvažene građanke i građani Crne  
Gore,

Administrativni odbor Skupštine Crne Gore dvadeset šestog saziva je shodno Zakonu o  
manjinskim pravima i slobodama i Odluci o osnivanju Fonda za zaštitu i ostvarivanje manjinskih  
prava na osamnaestoj sjednici održanoj 3.novembra 2017.godine. Znači, potenciram 3.novembra  
2017.godine, pokretnuo postupak izbora člana Upravnog odbora Fonda za zaštitu i ostvarivanje  
manjinskih prava i uputio javni poziv nezavisnim ekspertima koji se bave ljudskim i manjinskim  
pravima i poziv ovlašćenim predlagačima Ministarstvu za ljudska i manjinska prava, Ministarstvu  
kulture, Savjetu za visoko obrazovanje, Savjeti manjinskih naroda ili drugi manjinski nacionalnih  
zajednica i klubovima poslanika Skupštine Crne Gore i političkim partijama koje nijesu obrazovale  
kljub poslanika za dostavljanje predloga za izbor članova Upravnog odbora Fonda za zaštitu i  
ostvarivanje manjinskih prava.

Članom 36 d. Zakona o manjinskim pravima i slobodama određeno je članove Upravnog  
odbora Fonda za zaštitu i ostvarivanje manjinskih prava čine: tri predstavnika koje bira Skupština,  
jedan predstavnik Ministarstva, jedan predstavnik ustanova visokog obrazovanja u Crnoj Gori,  
jedan predstavnik svakog Savjeta manjinskog naroda ili druge manjinske nacionalne zajednice,  
jedan nezavisni ekspert koji se bavi ljudskim i manjinskim pravima, jedan predstavnik organa  
državne uprave nadležan za medije.

Odbor je na 41. sjednici održanoj 27.jula 2018.godine konstatovao da su za članove  
Upravnog odbora Fonda za zaštitu i ostvarivanje manjinskih prava dostavljeni sljedeći predlozi  
kandidata.

Klub Demokratske partije socijalista predložio je Mersada Lakića, Klub Bošnjačke stranke  
koalicije "Albanci odlučno" i Hrvatske građanske inicijative, Bošnjačka stranka predloži Ervina  
Durakovića. FORCA Ere Demokratike koja je u sastavu koalicije "Albanci odlučno" samostalno je  
predložila Artur Hodžu, Ministarstvo za ljudska i manjinska prava predložili su Rugova, Savjet za  
visoko obrazovanje predložio Senada Gačevića, Hrvatsko nacionalno vijeće Crne Gore predložio  
je Zvonimira Dekovića, Romski savjet predložio je Anu Popović, Srpski nacionalni savjet  
muslimanskog nacora Crne Gore predložio je Sabriju Vulić, Nacionalni savjet Albanaca u Crnoj  
Gori predložio je Bujara Hasanđekaja, Bošnjačko vijeće u Crnoj Gori predložio je Admira Adrovića  
i Ministarstvo kulture predložio je Igora Vučinića.

Odbor je nakon uvida u dokumentaciju kandidata utvrdio da svi kandidati ispunjavaju  
uslove predviđeni zakonom.

Administrativni odbor je utvrdio Predlog odluke o izboru 12 članova Upravnog odbora,  
Fonda za zaštitu i ostvarivanje manjinskih prava po ovlašćenim predlgačima i odlučio da Skupštini  
Crne Gore predloži da se za članove Upravnog odbora Fonda za zaštitu i ostvarivanje manjinsih  
prava izabre: Ervina Durakovića, Artur Hodžu, Mersada Lakića, Rugovu, Senada Gačevića,  
Zvonimira Dekovića, Anu Popović, Đorđa Bujića, Sabriju Vulića, Admira Adrovića, Bujara  
Hasanđekaja i Igora Vučinića, zajedno i paralelno sa ovim postupkom vođen je i postupak za izbor  
nezavisnog eksperta.

Administrativni odbor Skupštine Crne Gore je sa osamnaesta sjednice održane 3.novembra  
201..,godine saglasno zakonu uputio javni poziv za izbor člana Upravnog odbora Fonda za zaštitu  
i ostvarivanje manjinskih prava iz reda nezavisnih eksperata koji se bave ljudskim i manjinskim  
pravima, objavljivanjem na brp-sajtu Skupštine i u štampanim medijima Dnevne novine Dan.  
Odboru su po javnom pozivu iz reda nezavisnih eksperata koji se bave ljudskim i manjinskim  
pravima kandidature dostavile: Sanja Rašović, Nedjeljka Sindik i Tamara Pešić.

Administrativni odbor Skupštine Crne Gore je glasanjem odlučio da predloži Skupštini Crne  
Gore da za članicu Upravnog odbora Fonda za zaštitu i ostvarenje manjinskih prava iz reda  
nezavisnih eksperata koji se bave ljudskim i manjinskim pravima izabere Tamaru Pešić. Hvala na  
djelimičnoj pažnji.

PREDSJEDNIK IVAN BRAJOVIĆ (27.07.18 16:18:54)

Zaslužili ste, poslaniče Škrelja, svu pažnju i ja vam zahvaljujem.

Otvaram pretres.

Da li se neko javlja za riječ.

Poslanik Adrijan Vuksanović. Izvolite.

ADRIJAN VUKSANOVIĆ (27.07.18 16:19:11)

Hvala, predsjedavajući.

Biću jako kratak, s obzirom da znam da nam radni dan traje već dugo, želim iskazati jedno  
zadovoljstvo, pošto ćemo konačno izaći iz jednog pravnog vakuuma i što će Fond za nacionalne  
manjine Crne Gore početi ponovo normalno da funkcionira, inače smatram da je to jedan dobar  
institucionalni okvir preko kojeg su nacionalne manjine u Crnoj Gori mogli artikulirati sve svoje  
potrebe i jedan dobar modalitet između samih nacionalnih manjina i države Crne Gore. Mogu da  
razumijem i da smo došli u ovaj jedan pravni vakuum zahvaljujući novom zakonu, pa nam je  
trebalo malo i vremena da se usaglasimo i sve što ide uz to, ali sad izražavam zadovoljstvo i  
vjerujem da će ovaj sastav Fonda za nacionalne manjine nastavite sa dobrim radom kakva je bila i  
praksa do sada. Hvala vam.

PREDSJEDNIK IVAN BRAJOVIĆ (27.07.18 16:20:14)

Hvala vam, poslaniče Vuksanoviću.

Da li se još neko javlja za riječ? Ne javlja.

Konstatujem da je pretres završen i kao što ste čuli od presednika Administrativnog odbora  
imamo i Predlog odluke o izboru jedne članice Upravnog odbora Fonda za zaštitu i ostvarivanje  
manjinskih prava iz reda nezavisnih eksperata koji se bave ljudskim i manjinskim pravima.

Podsjećam da je Administrativni odbor podnio Predlog odluke o izboru jedne članice  
Upravnog odbora Fonda zaštite i ostvarivanje manjinskih prava iz reda nezavisnih eksperata koji  
se bave ljudskim i manjinskim pravima.

Za članicu Upravnog odbora Fonda za zaštitu i ostvarivanje manjinskih prava iz reda  
nezavisnih eksperata koji se bave ljudskim i manjinskim pravima bira se Tamara Pešić.

Izvjestilac Administrativnog odbora Ljuiđ Ljubo Škrelja, predsjednik Odbora.

Otvaram pretres.

Da li želi riječ?

Pretpostavljam da ne želi, jer je već saopštio taj stav. Da li se još neko javlja za  
riječ? Ne javlja.

Konstatujem da je pretres i po ovoj tački dnevnog reda završen.

Poštovane kolege,

Prelazimo na glasanje i molim vas da služba obezbijedi prisustvo poslanika, da ih pozovete.

PREDSJEDNIK IVAN BRAJOVIĆ (27.07.18 16:23:44)

Poštovane kolege, stekli su se uslovi da pređemo na izjašnjavanje o predlozima akata o  
kojima smo obavili pretres.

Prelazimo na izjašnjavanje o Predlogu zakona o izmjenama i dopunama Zakona o budžetu  
i fiskalnoj odgovornosti. Odlučuje se većinom glasova svih poslanika. Stavljam na glasanje  
Predlog zakona u načelu. Izvolite.

Hvala vam. Glasao je 41 poslanik, svi su glasali za nije bilo glasova protiv i uzdržanih, pa  
konstatujem da je prihvaćen Predlog zakona u načelu. Zakonodavni odbor je odlučio da predloži  
Skupštini da utvrdi postojanje razloga da ovaj zakon stupi na snagu danom objavljivanja u  
"Službenom listu Crne Gore". Razlozi za predloženu odluku uslovljeni su razlozima hitnosti,  
odnosno potrebom da se stvore uslovi za nesmetano finansiranje budžetskih korisnika.

Stavljam na glasanje postojanje razloga hitnosti da ovaj zakon stupi na snagu danom

objavljivanja u "Službenom listu Crne Gore". Izvolite.

Hvala vam. Glasala su 42 poslanika svi su glasali za nije bilo glasova protiv i uzdržanih, pa  
objavljujem da je Skupština utvrdila postojanje razloga hitnosti da ovaj zakon stupi danom  
objavljivanja u "Službenom listu Crne Gore".

Stavljam na glasanje Predlog zakona u cjelini. Izvolite.

Hvala vam. Glasali su 42 poslanika svi su glasali za nije bilo glasova protiv i uzdržanih, pa  
objavljujem da je Skupština usvojila Predlog zakona o izmjenama i dopunama Zakona o budžetu i  
fiskalnoj odgovornosti.

Prelazimo na izjašnjavanje o Predlogu zakona o izmjenama Zakona o budžetu Crne Gore  
za 2018. godinu. Odlučuje se većinom glasova svih poslanika. Stavljam na glasanje Predlog  
zakona u načelu. Izvolite.

Hvala vam. Glasala su 42 poslanika svi su glasali nije bilo glasova protiv i uzdržanih, pa  
konstatujem da je prihvaćen Predlog zakona u načelu.

Na predlog zakona su podrignuta četiri amandmana i to: Vlada Crne Gore dva amandmana  
koja su sastavni dio Predloga zakona, Zakonodavni odbor dva amandmana koji su sastavni dio  
Predloga zakona. Zakonodavni odbor je odlučio da predloži Skupštini da utvrdi postojanje razloga  
da ovaj zakon stupi na snagu danom objavljivanja u "Službenom listu Crne Gore". Razlozi za  
predloženu odluku uslovljeni su razlozima hitnosti, odnosno potrebom da se stvore uslovi za  
nesmetano finansiranje budžetskih korisnika. Stavljam na glasanje postojanje razloga hitnosti da  
ovaj zakon stupi na snagu danom objavljivanja u "Službenom listu Crne Gore". Izvolite.

Hvala vam. Glasala su 42 poslanika svi su glasali za nije bilo glasova protiv i uzdržanih, pa  
objavljujem da je Skupština utvrdila postojanje razloga hitnosti da ovaj zakon stupi na snagu  
danom objavljivanja u "Službenom listu Crne Gore".

Sada stavljam na glasanje Predlog zakona u cjelini. Izvolite.

Hvala vam. Glasala su 42 poslanika svi su glasali za nije bilo glasova protiv i uzdržanih, pa  
objavljujem da je Skupština usvojila Predlog zakona o izmjenama Zakona o budžetu Crne Gore za  
2018.godinu.

Prelazimo na izjašnjavanje o Predlogu zakona o izmjenama i dopunama Zakona o  
akcizama. Odučuje se većinom glasova svih poslanika. Stavljam na glasanje Predlog zakona u  
načelu. Izvolite.

Hvala vam. Glasala su 43 poslanika, 42 za, jedan protiv nije bilo uzdržanih, pa konstatujem  
da je prihvaćen Predlog zakona u načelu. Sastavni dio Predloga zakona su dva amandmana  
Zakonodavnog odbora. Stavljam na glasanje Predlog zakona u cjelini. Izvolite.

Hvala vam. Glasala su 43 poslanika, 42 za, jedan protiv nije bilo uzdržanih,  
pa objavljujem da je Skupština usvojila Predlog zakona o izmjenama i dopunama Zakona o  
akcizama.

Prelazimo na Predlog zakona o međunarodnim restriktivnim mjerama. Odučuje se većinom  
glasova svih poslanika. Stavljam na glasanje Predlog zakona u načelu. Izvolite.

Hvala vam. Glasala su 44 poslanika, svi su glasali za nije bilo glasova protiv i uzdržanih, pa  
konstatujem da je prihvaćen Predlog zakona u načelu. Sastavni dio Predloga zakona je jedan  
amandman Zakonodavnog odbora. Stavljam sada na glasanje Predlog zakona u cjelini. Izvolite.

Hvala vam. Glasala su 44 poslanika, svi su glasali za nije bilo glasova protiv i uzdržanih,  
pa objavljujem da je Skupština usvojila Predlog zakona o međunarodnim restriktivnim mjerama.

Predlog zakona o priznavanju profesionalnih kvalifikacija za obavljanje regulisanih profesija.  
Odlučuje se većinom glasova prisutnih poslanika. Stavljam na glasanje Predlog zakona u načelu.  
Izvolite.

Hvala vam. Glasala su 42 poslanika svi su glasali za nije bilo glasova protiv i uzdržanih, pa  
konstatujem da je prihvaćen Predlog zakona u načelu. Sastavni dio Predloga zakona su šest  
amandmana Zakonodavnog odbora. Stavljam na glasanje Predlog zakona u cjelini. Izvolite.

Hvala vam. Glasala su 42 poslanika svi su glasali za nije bilo glasova protiv i uzdržanih, pa  
objavljujem da je Skupština usvojila Predlog zakona o priznavanju profesionalnih kvalifikacija za  
obavljanje regulisanih profesija. Prelazimo na izjašnjavanje o Predlogu zakona o izmjenama i  
dopunama Zakona o izvršenju odluke Ustavnog suda Crne Gore U-I broj 6/16 od 19. aprila 2017.  
godine "Službeni list Crne Gore", broj 31/17. Odlučuje se većinom glasova svih poslanika.  
Stavljam na glasanje Predlog zakon u načelu. Izvolite.

Hvala vam. Glasala su 44 poslanika svi su glasali za nije bilo glasova protiv i uzdržanih, pa  
konstatujem da je prihvaćen Predlog zakona u načelu. Na Predlog zakona je podnijeto sedam  
amandmana i to: Zakonodavni odbor dva amandmana koji su sastavni dio Predloga zakona,  
Odbor za zdravstvo, rad i socijalno staranje pet amandmana koji su sastavni dio Predloga  
zakona. Zakonodavni odbor je konstatovao da ovaj Predlog zakona sadrži odredbe kojima se  
predlaže povratno dejstvo i to: član 135 Predloga zakona. Shodno članu 145 stav 2 Poslovnika  
Skupštine Crne Gore potrebno je da se posebno izjasni da li za povratno dejstvo postoji javni  
interes.

Stavljam na glasanje da li za povratno dejstvo propisano članovima 1, 2, 3 i 5 Predloga  
zakona postoji javni interes. Izvolite.

Hvala vam. Glasala su 43 poslanika, svi su glasali za, nije bilo glasova protiv i uzdržanih.  
Objavljujem da je Skupština utvrdila da za povratno dejstvo propisano članovima 1, 2, 3 i 5  
Predloga zakona postoji javni interes.

Sada stavljam na glasanje Predlog zakona u cjelini. Izvolite.

Hvala vam. Glasala su 44 poslanika, svi su glasali za, nije bilo glasova protiv i izdržanih.  
Objavljujem da je Skupština usvojila Predlog zakona o izmjenama i dopunama Zakona o izvršenju  
Odluke Ustavnog suda Crne Gore br. 616 od 19. aprila 2017. godine.

Sada prelazimo na izjašnjavanje o Predlogu zakona o izmjenama i dopunama Zakona o  
poštanskim uslugama. Odlučuje se većinom glasova prisutnih poslanika.

Stavljam na glasanje Predlog zakona u načelu. Izvolite.

Hvala vam. Glasala su 43 poslanika, 42 za, jedan protiv, nije bilo uzdržanih. Konstatujem  
da je prihvaćen Predlog zakona u načelu.

Na predloženi zakon su podnijeta tri amandmana i to: Zakonodavni odbor jedan amandman  
koji je sastavni dio Predloga zakona, poslanici Branko Čavor i Predrag Sekulić koji su sastavni dio  
Predloga zakona.

Stavljam na glasanje Predlog zakona u cjelini. Izvolite.

Hvala vam. Glasala su 43 poslanika, 42 za, jedan protiv, nije bilo uzdržanih. Objavljujem da  
je Skupština usvojila Predlog zakona o izmjenama i dopunama Zakona o poštanskim uslugama.

Prelazimo na izjašnjavanje o Predlogu zakona o izmjenama i dopunama Zakona o  
integrisanom sprečavanju i kontroli zagađenja životne sredine. Odlučuje se većinom glasova  
prisutnih poslanika.Stavljam na glasanje Predlog zakona u načelu. Izvolite.

Hvala vam. Glasala su 42 poslanika, svi su glasali za, nije bilo glasova protiv i uzdržanih.  
Konstatujem da je prihvaćen Predlog zakona u načelu.

Sastavni dio Predloga zakona su četiri amandmana Zakonodavnog odbora.

Sada stavljam na glasanje Predlog zakona u cjelini. Izvolite.

Hvala vam. Glasala su 42 poslanika, svi su glasali za, nije bilo glasova protiv i uzdržanih.  
Objavljujem da je Skupština usvojila Predlog zakona o izmjenama i dopunama Zakona o  
integrisanom sprečavanju i kontroli zagađivanja životne sredine.

Prelazimo na Predlog zakona o izmjeni Zakona o visokom obrazovanju. Odlučuje se  
većinom glasova prisutnih poslanika. Stavljam na glasanje Predlog zakona u načelu. Izvolite.

Hvala vam. Glasala su 42 poslanika, svi su glasali za, nije bilo glasova protiv i uzdržanih.  
Konstatujem da je prihvaćen Predlog zakona u načelu.

Na Predlog zakona nije bilo amandmana, pa ćemo se izjasniti sada o Predlogu zakona u  
cjelini. Izvolite.

Hvala vam. Glasala su 42 poslanika, svi su glasali za, nije bilo glasova protiv i uzdržanih.  
Objavljujem da je Skupština usvojila Predlog zakona o izmjeni Zakona o visokom obrazovanju.

Predlog zakona o izmjeni i dopuni Zakona o mladima. Odlučuje se većinom glasova  
prisutnih poslanika. Stavljam na glasanje Predlog zakona u načelu. Izvolite.

Hvala vam. Glasala su 42 poslanika, svi su glasali za, nije bilo glasova protiv i uzdržanih.  
Konstatujem da je prihvaćen Predlog zakona u načelu.

Na Predlog zakona nije bilo amandmana, pa ćemo se izjasniti o Predlogu zakona u cjelini.  
Stavljam na glasanje Predlog zakona u cjelini. Izvolite.

Hvala vam. Glasala su 42 poslanika, svi su glasali za, nije bilo glasova protiv i uzdržanih.  
Objavljujem da je Skupština usvojila Predlog zakona o izmjeni i dopuni Zakona o mladima.

Predlog zakona o donošenju Prostornog plana posebne namjene za obalno područje Crne

Gore. Odlučuje se većinom glasova svih poslanika. Na Predlog odluke je podnijeto 38  
amandmana i to: Zakonodavni odbor - jedan amandman koji je sastavni dio Predloga odluke;  
Odbor za turizam, poljoprivredu, ekologiju i prostorno planiranje 33 amandmana koji su sastavni  
dio Predloga odluke, poslanik Ranko Krivokapić - tri amandmana o kojima treba glasati; poslanik  
Genci Nimanbegu - jedan amandman od kojeg je odustao. Odbor za turizam, poljoprivredu,  
ekologiju i prostorno planiranje povodom razmatranja Predloga odluke podnio je Predlog zaključka  
br. 27-11/18-1/8 i Predlog zaključka br. 27-11/18-1/12 o kojima ćemo se izjasniti nakon glasanja  
Predloga zakona u cjelini.

Prelazimo na obrazloženje amandmana o kojima treba glasati.

Ima riječ poslanik Krivokapić. Izvolite.

RANKO KRIVOKAPIĆ (27.07.18 16:40:17)

Hvala vam.

Molim na kraju samo pošto nismo juče, bilo je raznih objektivnih razloga zbog kojih nismo  
mogli biti tu, da mi date na kraju oko imuniteta poslanika jer više puta sam čak i prozvan na tu  
temu, pa mi na kraju ovog amandmana možete dati.

PREDSJEDNIK IVAN BRAJOVIĆ (27.07.18 16:40:33)

Jeste bilo pominjanja, ne prozivki, ali u svakom slučaju su se već izjasnili poslanici vašeg  
kluba. Ako uštedite vrijeme svakako ćete dobiti i za to. Izvolite.

RANKO KRIVOKAPIĆ (27.07.18 16:40:50)

Drago mi je da država zavisi od mojih 30 sekundi u važnim stvarima. To znači da je mogu i  
spasiti s 30 sekundi.

PREDSJEDNIK IVAN BRAJOVIĆ (27.07.18 16:40:55)

Srećom država uopšte ne zavisi od vašeg malo dužeg vremena, uopšte. Izvolite.

RANKO KRIVOKAPIĆ (27.07.18 16:41:03)

Možete li mi sada dati ovo što me sljeduje? Dobro.

SDP je podnio amandman uz pomoć građana Budve, skoro 5.000 potpisa koji se odnosi na  
jedan dio dobra u Budvi. Sve sam se pitao zašto Dubrovnik i Budva jedino mogu ličiti jedno na  
drugo. Jedino kada se odmaknete deset metara od mora ili zagazite u more ili zaronite u more pa  
vam glava viri, pa u Dubrovniku vidite Lokrum, a u Budvi Svetog Nikolu. Sve ostalo Budva i  
Dubrovnik su suprotnosti. Ako se okrenete viđećete kako izgleda uništenje ili urbicid u Budvi, a  
ako se okrenete u Dubrovniku viđećete kako se zarađuje na kulturi, planiranju prostora, vladavini  
prava, redu i zakonu.

Upravo Sveti Nikola je razlog što je podnijet amandman da se zaštiti ta poslednja veza s  
korišćenjem prostora na pravi način u Budvi, da se ostavi ta zelena zona, da se razmisli na kraju  
krajeva posle uništenja svega zelenog u Budvi, da neka generacija ili ova generacija, pametnija,  
regularnija, naučena na greškama, pokuša da riješi to zelenilo na pravi način. To je poslednja  
urbana zelena zona za taj grad i zato su građani skupili te potpise za sedam, osam dana da  
pokažu da su svjesni da su greške tu, ali da poslednju ne treba napraviti. Valjda je to i poslednja  
veza da mi ostanemo dio Evropske unije i u simboličkom značenju, da ispred nas ima Sveti  
Nikola, kako ga zvali, ili neki Havaji, a da oni imaju Lokrum koji bi naši, ali vrlo brzo, našli nekog

bjegunca premijera iz neke zemlje da kupi imunitet za 24 miliona i ucrtali mu tu nešto. Lokrum je  
interesnatnije mjesto od Svetog Nikole. Ima botaničku baštu iz XVIII vijeka, ima Dubrovnik ispred  
sebe koji nije uništen. Tako da bi naši to mogli uvaliti što bi se reklo narodski za mnogo više od 24  
miliona možda i 200 miliona. Ako je Solana prodavana po 250 Dubrovački Lokrum bi mogao da se  
proda malo više, a ne samo 24 miliona kao Sveti Nikola, radi svega onoga što je preko puta njega.  
Ali Sveti Nikola je očigledno pitanje imuniteta i pasoša, a nije pitanje urbanizma.

Ponavljam, dajte priliku da se ne napravi ni posljednja greška. Ne kažem da u vremenu u  
kojem je pred nama ne može doći do neke odluke o turističkim kapacitetima tog prostora. A i  
ovakvom stanju i o ovakvoj devastaciji, ovakvom pogrešnom vremenu, ne treba donijeti tu odluku,  
treba je zaustaviti i dati priliku nekoj generaciji da to promisli na bolji način.

Hvala vam.

PREDSJEDNIK IVAN BRAJOVIĆ (27.07.18 16:44:06)

Privodite kraju, kolega.

RANKO KRIVOKAPIĆ (27.07.18 16:44:41)

Mogu li sad oko imuniteta?

Hvala vam.

Naravno, nije vrijeme, nego je vrijeme da imamo odgovornost bar mi tada koji smo pisali  
Ustav, zajedno ga pisali. Reći ću vam vrlo precizno oko imuniteta.

Sad sam pogledao Ustav iz 1974.godine, o delegatima Ustav Socijalističke Republike Crne  
Gore od 1984.godine, koji se tiče imuniteta, pa sam pogledao onaj iz 1982. koji ste vi pravili bez  
nas u Saveznoj Republici Jugoslaviji poslije referenduma i ovaj 2007.godine koji smo zajedno  
pravili da budemo nezavisni, iste su formulacije i tada se sjećam da smo rekli da je pritvor za  
zadržavanje lišene slobode poslanika koji ne zavisi od zakonske regulative ni 1974. ni  
1992.godine ni 2007. iste su formulacije čak skoro identične članovima.

Ovaj 1992.godine je ovaj 2007.godine Ustav ima identičnu normu oko toga i to ustavni  
pojam za svako rješenje slobode poslanika. Zakon se mijenjao, neustavno je mijenjao te pojmove,  
da bi došli do ovoga da ovo bude udar na poslanika.

Između mene i gospodina Kneževića je najveća politička provalija u ovom Parlamentu,  
najveća moguća politička provalija. Ne vjerujemo ni u istu državu ni vjerujemo ni u iste vrijednosti  
kako ta država treba da bude konstruisana, ali ću ponoviti ono što sam više puta rekao i sa ovog i  
sa drugih mjesta.

Naša se dužnost prema pravdi ogleda prema političkim protivnicima, a ne prema  
prijateljima. Svako će od nas prijatelju suditi kroz prste, ali na protivniku.

Pričam o Ustavu, ne pričam, dajte tih 10 sekundi, neće biti štetno bačeni. Ali, na političkom  
protivniku Milan Knežević, moramo pokazati pravdu i ustavnu stabilnost. Jer nije tu samo Milan  
Knežević, pitanje poslanika predsjednika države, predsjednika Vlade, to će se odnositi na njih.  
Šutra će isto ta norma biti primijenjena na predsjednika države, kojeg je narod birao ko god da je  
taj predsjednik države, koga narod bira biće ista norma primijenjena, da ga strpaju u zatvor, bez  
mišljenja Skupštine. Predsjednika Vrhovnog suda, bez mišljenja Skupštine, vodi li to policijsku  
državu, vodi li to neku drugu državu. Ovaj Parlament ne brani pojedince, brani institut poslanika, a  
time Parlament.

PREDSJEDNIK IVAN BRAJOVIĆ (27.07.18 16:46:47)

Nijeste više, dobili ste dovoljno prekoračenja vremena, jer bi bilo nepravedno prema svim  
drugim poslanicima, da birate trenutak, kad će te nešto o čemu ste juče govorili.

Dobro, zato sam vam dao vrijeme i hvala vam.

Ne, nema potrebe nikakve, ne interesuje me uopšte.

Slušajte me. Hvala vam na vašem izlaganju.

Prvo, hvala svim poslanicima koji su se danas javili na neki način u stvari komentarisali naš  
apel koji sam saopštio poslije sjednice kolegijuma.

Hvala vam zaista i treba da vodimo računa o dignitetu ovog doma i da vodimo računa o  
instituciji poslanika i to radimo na najbolji  
mogući način.

Hvala.

Javio se poslanik Ivanović, samo mi recite za šta.

PETAR IVANOVIĆ (27.07.18 16:47:53)

Riječe je o informaciji prije nego što pređemo na glasanje, baš o predmetnoj tački.

Kao što ste sami rekli matični odbor za poljoprivredu, turizam, prostorno planiranje,  
ekologiju je dao veliki broj amandmana. Ali, smo se i tada dogovorili da posebno izuzmemo dva  
amandmana iz razloga što smo prilikom same sjednice, imajući u vidu specifičnost ove materije  
pozvali i neke kolege koje nijesu članovi samog odbora, pa je dogovor bio da iskoristim priliku prije  
glasanja da upoznam plenum o tome da smo dva amandmana usvojili na predlog Liberalne partije  
i Socijaldemokrata.

Što ovom prilikom i činim uz još jedno izvinjenje. Takođe, smo se dogovorili da je naša  
obaveza da poštujemo jedni drugima radno vrijeme, da smo čekali kao odbor da razmotrimo sve  
pristigle amandmane nažalost gospodin Krivokapić koji je podnio amandmane što razumijemo da  
je njegovo pravo nije došao na odbor, zbog čega nije mogao odbor da se direktno izjasni o samim  
amandmanima. Ali, kako je to bio jedan zaključak odbora, moja obaveza kao predsjedavajućeg  
ovog odbora da o tome upoznam plenum.

Naravno razumijem proceduru, nije nikakva kritika, čisto je u pitanju poštovanje onoga što  
smo se dogovorili na samom Odboru.

Hvala.

PREDSJEDNIK IVAN BRAJOVIĆ (27.07.18 16:49:37)

Hvala i Vama.

Potpredsjednik Nimanbegu želi kratko da se obrati, opet malo na specifičan da objasni  
povlačenje amandmana.

Izvolite.

PREDSJEDAVAJUĆI GENCI NIMANBEGU (27.07.18 16:49:50)

Hvala, predsjedniče Brajoviću.

Poštovane koleginice, poslanice i kolege poslanici,

Sigurno oni koji su članovi Odbora za turizam interesuje zašto sam povukao amandman.  
Jer, u tom cilju ja nemam razloga da ga pravdam, amandman je govorio oko granica morskog  
dobra. Vi znate da odluku koju ćemo usvojiti večeras, stoji da se ovom odlukom utvrđuje granica  
morskog dobra. Vi znate da principijelno moja partija protiv ovakve odluke granice morskog dobra  
i moj amandman da je bio usvojen po riječima pravnika i po riječima iz Ministarstva, unio bi dozu  
nesigurnosti što se tiče granice morskog dobra i nadležnosti u budućnosti, što se tiče do  
utvrđivanja.

Ministar je pokazao spremnost da sam sebi da novi rok, on je dao rok da će reviziju u  
skladu sa Zakonom morskog dobra granice vršiti do 31.XII koliko to realno ja nijesam baš  
najsigurniji, ali cijeneći i njegovu volju, da sam sebi nametne obavezu u cilju onoga što već duže  
vremena govorite.

Još nešto o planovima, ovaj plan je malo bolji od prostornog plana o morskom dobru koji će  
prestati da važi, a u skladu sa Opštinom Ulcinj, što me čini zadovoljnim što se tiče plana.

Hvala.

PREDSJEDNIK IVAN BRAJOVIĆ (27.07.18 16:51:20)

Hvala, potpredsjedniče Nimanbegu.

Sad smo se razjasnili oko ovih stvari.

Sada prelazimo na izjašanjavanje o amandmanima poslanika Krivokapića.

Stavljam na glasanje amandman 1.

Izvolite.

Hvala vam. Glasalo je 45 poslanika, šest za, protiv 34, uzdržanih pet, pa konstatujem da  
amandman nije prihvaćen.

Stavljam na glasanje amandman dva. Izvolite.

Hvala vam. Glasalo je 45 poslanika, šest za, 34 protiv, pet uzdržanih, pa konstatujem da  
amandman nije prihvaćen.

Stavljam na glasanje amandman 3.

Izvolite.

... Hvala vam.

Glasalo je 45 poslanika sedam za, 31 protiv, sedam uzdržanih, pa konstatujem da ni ovaj  
amandman nije prihvaćen.

Stavljam na glasanje Predlog odluke u cjelini. Izvolite.

Hvala vam.

Glasalo je 45 poslanika, za 41 poslanik, tri protiv, jedan uzdržan, pa objavljujem da je  
Skupština usvojila Predlog odluke o donošenju Prostornog plana posebne namjene za obalno  
područje Crne Gore.

Stavljam na glasanje Predlog zaključka broj 27-11/18-1/8 Odbora za turizam, poljoprivredu,  
ekologiju i prostorno planiranje. Dobili ste i obrazloženje. Izvolite.

Hvala vam.

Glasao je 41 poslanik. Svi su glasali za. Nije bilo glasova protiv i uzdržanih, pa objavljujem  
da je Skupština usvojila Predlog zaključaka odbora.

Sada stavljam na glasanje Predlog zaključaka broj 27-11/18-1/12 Odbora za turizam,  
poljoprivredu, ekologiju i prostorno planiranje. Izvolite.

Hvala vam.

Glasala su 42 poslanika, 42 za. Nije bilo glasova protiv i uzdržanih, pa objavljujem da je  
Skupština usvojila Predlog zaključaka odbora.

Prelazimo na izjašnjavanje o Predlogu odluke o donošenju Prostornog plana posebne  
namjene Nacionalnog parka Prokletije. Odlučuje se većinom glasova svih poslanika. Sastavni dio  
Predloga odluke su jedan amandman Zakonodavnog odbora i 14 amandmana Odbora za turizam,  
poljoprivredu, ekologiju i prostorno planiranje.

Stavljam na glasanje Predlog odluke u cjelini. Izvolite.

Hvala vam.

Glasala su 42 poslanika. Svi su glasali za. Nije bilo glasova protiv i uzdržanih, pa  
objavljujem da je Skupština usvojila Predlog odluke o donošenju Prostornog plana posebne  
namjene Nacionalnog parka Prokletije.

Mišljenje sa Predlogom odgovora Ustavnom sudu Crne Gore povodom inicijative za  
pokretanje postupka za ocjenu ustavnosti odredbe člana 9 stav 1 i 2 Zakona o Privrednoj komori  
Crne Gore, "Službeni list Crne Gore broj 1/18". Odlučuje se većinom glasova prisutnih poslanika.

Stavljam na glasanje Mišljenje sa Predlogom odgovora Ustavnom sudu Crne Gore  
povodom Inicijative za pokretanje postupka za ocjenu ustavnosti odredbe člana 9 stav 1 i 2  
Zakona o Privrednoj komori Crne Gore. Izvolite.

Hvala vam.

Glasali su 42 poslanika. Svi su bili za. Nije bilo glasova protiv i uzdržanih, pa objavljujem da  
je Skupština utvrdila mišljenje sa odgovorom Ustavnom sudu Crne Gore.

Prelazimo na izjašnjavanje o Mišljenju sa predlogom odgovora Ustavnom sudu Crne Gore  
povodom Inicijative za pokretanje postupka za ocjenu ustavnosti odredbe člana 236 stav 7, 8 i 9

Zakona o prekršajima.

Odlučuje se većinom glasova prisutnih poslanika.

Stavljam na glasanje Mišljenje sa predlogom odgovora Ustavnom sudu Crne Gore,  
povodom Inicijative za pokretanje postupka za ocjenu ustavnosti odredaba člana 236 stav 7, 8 i 9  
Zakona o prekršajima. Izvolite.

Hvala vam.

Glasala su 42 poslanika. Svi su glasali za. Nije bilo glasova protiv i uzdržanih, pa  
objavljujem da je Skupština utvrdila Mišljenje sa odgovorom Ustavnom sudu Crne Gore.

Poštovane kolege,

Prelazimo na izjašnjavanje o Mišljenju sa predlogom odgovora Ustavnom sudu Crne Gore,  
povodom Inicijative za ocjenu ustavnosti odredaba člana 231 stav 1 Zakonika o krivičnom  
postupku.

Odlučuje se većinom glasova prisutnih poslanika.

Stavljam na glasanje Mišljenje sa predlogom odgovora Ustavnom sudu Crne Gore  
povodom Inicijative za ocjenu ustavnosti ovih odredaba člana 231 stav 1 Zakonika o krivičnom  
postupku. lzvolite.

Hvala vam.

Glasala su 42 poslanika. Svi su glasali za. Nije bilo glasova protiv i uzdržanih, pa  
objavljujem da je Skupština utvrdila Mišljenje sa odgovorom Ustavnom sudu Crne Gore.

Prelazimo na izjašnjavanje o Mišljenju sa predlogom odgovora Ustavnom sudu Crne Gore  
povodom Inicijative za pokretanje postupka za ocjenu ustavnosti člana 37 stav 1 tačka 5, člana 38  
stav 1 tačka 2, člana 40 stav 5, člana 47 stav 1 tačka 7 i 11, člana 49 stav 3 i 7 i 11, člana 49 stav  
3 i 7, člana 52 stav 2, člana 58 stav 4 tačka 5, člana 59 tačka 4, člana 94 tačka 2, alineja 1, člana  
107 i 116, člana 117 stav 3, člana 145 tačka 11 i člana 203 stav 2 Zakona o Vojsci Crne Gore.

Odlučuje se većinom glasova prisutnih poslanika.

Stavljam na glasanje mišljenje. Izvolite.

Hvala vam.

Glasala su 42 poslanika. Svi su glasali za. Nije bilo glasova protiv i uzdržanih, pa  
objavljujem da je Skupština utvrdila Mišljenje sa odgovorom Ustavom sudu Crne Gore.

Prelazimo na izjašnjavanje o Mišljenju sa predlogom odgovora Ustavnom sudu Crne Gore  
povodom Inicijative za pokretanje postupka za ocjenu ustavnosti odredaba člana 99 i 100 Zakona  
o strancima.

Odlučuje se većinom glasova prisutnih poslanika.

Stavljam na glasanje ovo mišljenje. Izvolite.

Hvala vam.

Glasala su 42 poslanika. Svi su glasali za. Nije bilo glasova protiv i uzdržanih, pa  
objavljujem da je Skupština usvojila Mišljenje sa odgovorom Ustavnom sudu Crne Gore.

Prelazimo na Izbor i imenovanja.

Davanje mišljenja na imenovanje direktora Uprave policije odlučuje se većinom glasova  
prisutnih poslanika.

Stavljam na glasanje Predlog odbora za bezbjednost i odbranu. Izvolite.

Hvala vam.

Glasala du 42 poslanika. Svi su glasali za. Nije bilo glasova protiv i uzdržanih, pa  
objavljujem da je Skupština prihvatila Predlog odbora i time dala mišljenje da se za direktora  
Uprave policije imenuje doktor Veselin Veljović.

Sada prelazimo na izjašnjavanje i imenovanje četiri člana Savjeta Centralne banke Crne  
Gore.

Odlučuje se većinom glasova prisutnih poslanika.

Stavljam na glasanje Predlog Odbora za ekonomiju, finansije i budžet da se za člana  
Savjeta Centralne banke Crne Gore imenuje Milorad Jovović. Izvolite.

Hvala vam.

Glasala su 42 poslanika. Svi su glasali za. Nije bilo glasova protiv i uzdržanih, pa  
objavljujem da je člana Savjeta Centralne banke Crne Gore imenovan Milorad Jovović.

Stavljam na glasanje Predlog odbora za ekonomiju, finansije i budžet, da se za člana  
Savjeta Centralne banke imenuje Ruždija Tuzović. Izvolite.

Hvala vam.

Glasala su 42 poslanika, svi su glasali za, nije bilo protiv i uzdržanih. Objavljujem da je za  
člana Savjeta Centralne Banke Crne Gore imenovan Ruždija Tuzović.

Stavljam na glasanje predlog Odbora za ekonomiju, finansije i budžet da se za člana  
Savjeta Centralne banke Crne Gore imenuje Nikola Milović. Izvolite.

Hvala vam. Glasala su 42 poslanika, svi su glasali za, nije bilo glasova protiv i uzdržanih.  
Objavljujem da je za člana Savjeta Centralne banke Crne Gore imenovan Nikola Milović.

Stavljam na glasanje predlog Odbora za ekonomiju, finansije i budžet da se za članicu  
Savjeta Centralne banke Crne Gore imenuje Zorica Kalezić. Izvolite.

Hvala vam. Glasala su 42 poslanika, svi su glasali za, nije bilo glasova protiv i uzdržanih.  
Obavljujem da je za članicu Savjeta Centralne banke Crne Gore imenovana Zorica Kalezić.

Prelazimo na izjašnjavanje o izboru 12 članova Upravnog odbora Fonda za zaštitu i  
ostvarivanje manjinskih prava. Odlučuje se većinom glasova prisutnih poslanika. Stavljam na  
glasanje Predlog odluke o izboru 12 članova Upravog odbora Fonda za zaštitu i ostvarivanje  
manjinskih prava. Izvolite.

Hvala vam. Glasala su 42 poslanika, svi su glasali za, nije bilo glasova protiv i uzdržanih.  
Objavljujem da je Predlog odluke usvojen.

Prelazimo na izjašnjavanje o izboru jedne članice Upravnog odbora Fonda za zaštitu i  
ostvarivanje manjinskih prava iz reda nezavisnih eksperata koji se bave ljudskih i manjinskim  
pravima. Odlučuje se većinom glasova prisutnih poslanika. Stavljam na glasanje Predlog odluke o  
izboru jedne članice Upravnog odbora Fonda za zaštitu i ostvarivanje manjinskih prava iz reda  
nezavisnih eksperata koji se bave ljudskim i manjinskim pravima. Izvolite.

Hvala vam. Glasala su 42 poslanika, svi su glasali za, nije bilo glasova protiv i uzdržanih.  
Objavljujem da je Predlog odluke usvojen i za članicu Upravnog odbora Fonda za zaštitu i  
ostvarivanje manjinskih prava iz reda nezavisnih eksperata koji se bave ljudskih i manjinskim  
pravima izabrana je Tamara Pešić.

Ovim je, poštovane kolege, Dvanaesta sjednica Prvog redovnog (proljećnjeg) zasijedanja u  
2018.godini završena, a ujedno i Prvo redovno zasijedanje u 2018.godini. Hvala vam.